
Knyga pilna pantagriuėlizmo 


SKAITYTOJAMS 


Mieli skaitytojai! Atvertę šitą knygą, 
Įtarinėjimus išmeskit iš širdies. 
Nerūstauti, nekeikt bus jums bepiga, 
Nes blogio jokio čia nerasite išties. 
Galbūt nedaug pasemsit išminties, 
Bet pasijuokt skaniai galėsit; 

Aš jus paguosiu, pralinksmėsit, 
Užmiršit sielvartą, vargus, 

Ne verkti, bet kvatot turėsit, 

O juoktis moka tik žmogus.* 


* Visus eiliuotus tekstus vertė Elena Švelnienė. 

AUTORIAUS PRATARMĖ 


Šaunūs gėrėjai ir jūs, mieli venerikai (nes jums, ne kam kitam, 
yra skiriami mano raštai)! Platono Puotos dialoge Alkibiadas, gir- 
damas savo mokytoją Sokratą, neginčijamą filosofų kunigaikštį, taria 
jį, tarp kitko, esant panašų į selenus. Selenai buvo kitados tokios 
dėžutės, kokių dabar matome vaistinėse,— iš viršaus ant jų pripiešta 
visokių juokingų niekniekių, kaip antai: harpijų, satyrų, įžabotų 
žąsyčių, raguotų kiškių, pabalnotų ančių, sparnuotų ožių, pakinkytų 
elnių ir kitokių darkybių žmonėms juokinti, kaip tai darydavo Selenas, 
mielojo Bakcho mokytojas, — tačiau jų viduje laikomi itin vertingi 
vaistai, kaip balzamas, pilkoji ambra, Asirijos amomas, muskusas, 
cibetas, arba brangakmeniai ir kiti geri daiktai. Toks, pasak Alkibiado, 
buvo ir Sokratas: jei būtumei žiūrėjęs vien išorės ir vertinęs pagal 
išvaizdą, tai už jį nebūtum davęs nė svogūno lukšto; labai jau negražus 
jis buvo pažiūrėti ir juokingas savo laikysena — nosis buka, žvilgsnis 
kaip jaučio, mina paikšo, elgesys prasčioko, rūbas kaimiečio, kišenės 
tuščios, moterų paniekintas, netikęs jokioms valstybinėms pareigoms, 
mėgsta pasijuokti, gerai pageria, visada šaiposi ir niekad neparodo 
savo dieviškojo išmanymo; bet jeigu atidarei tą dėžutę, tuoj radai joje 
dangišką ir neprilygstamą vaistą: neregėtą proto šviesumą, nuostabų 
dorovingumą, neįveikiamą drąsą, neprilygstamą blaivumą, tikrą rimtį, 
tobulą pasitikėjimą savimi, didžiausią panieką viskam, dėl ko žmo- 
nės tiek kvaršina sau galvą, puldinėja, vargsta, daužosi po pasaulį ir 
kariauja. 

Į ką, jūs manote, taiko ši pratarmė ir šie įžanginiai žodžiai? Ogi 
štai į ką, mano mieli mokiniai ir kitokie šalaputriai: kai jūs paskaitote 
linksmus kai kurių mano knygų pavadinimus, tokius kaip Gar gantiua, 
Pantagriuelis, Išgėrovas, Daiktadėčio kilnybė, Riebus žirniai cum 
commento’ ir kt., tai jūs pernelyg greitai nusprendžiate, kad tose kny- 


? Paaiškinimus žr. knygos pabaigoje. 

gose tik ir rašoma apie visokius juokingus niekus bei paikiojimus, kad 
jose tėra linksmi prasimanymai, kitaip tariant, jūs nusiteikiate kikenti 
ir linksmintis vien iš orutinių pažymių (t.y. iš knygų antraščių), visai 
nesirūpindami gilintis į esmę. Tačiau visgi netinka taip lengvapėdiškai 
elgtis, kai vertinate žmonių sukurtus veikalus. Juk jūs patys sakote, 
kad jupa iš žmogaus nepadaro vienuolio, kad anas štai, tiesa, vienuolio 
rūbą nešioja, betgi po tuo rūbu jis nė iš vieno galo nepanašus į vienuo- 
lį, arba štai šitas vilki ispanišku apsiaustu, bet ispaniškos narsybės ne- 
turi nė truputėlio. Užtat reikia knygą perskaityti ir atsidėjus apsvars- 
tyti visa, kas joje išdėstyta. Tada pamatysite, kad vaistų esama kur kas 
kitokios vertės, negu galėtumei spręsti iš dėžutės išvaizdos, kitaip 
tariant, rasite, kad čionai aprašinėjami dalykai anaiptol nėra tokie 
paiki, kaip galėjot pamanyti, perskaitę antraštę. 

Na, jei imsit iš paviršiaus, gal čia rasit ir itin linksmų dalykų, 
puikiai atitinkančių antraštę, bet vis tiek nereikia klausyti, kaip sirenos 
gieda, o ieškoti gilesnės prasmės, jei kartais jums ir pasirodytų, kad 
kurioj nors vietoj autorius tiktai šiaip sau juokauja. 

Jums teko kada nors atkimšti butelį? Po kelmų! Prisiminkit, kokio 
jūs tuomet smagumo turėjote. O ar kada matėt, kaip daro šuva, kai 
randa smegeninį kaulą? Juk Platonas, De rep., lib. II“, sako, jog šuva 
esąs filosofiškiausias sutvėrimas pasaulyje. Jeigu matėt, tai galėjot 
pastebėti, su kokiu neregėtu atsidėjimu jis to kaulo tyko, kaip rūpes- 
tingai jį saugo, kaip narsiai jį laiko, kaip apdairiai į dantis ima, kaip 
skaniai graužia, kaip uoliai išliežia. Kas jį skatina taip daryti? Koks 
jo pastangų siekis? Ko gero jis tikisi? Nieko kito, kaip truputėlio sme- 
genų. Teisybė, tasai truputėlis yra skanesnis negu daugis kitų dalykų, 
nes smegenys yra tobuliausias penas, kokį tiktai gamta pagamina, 
kaip sako Galenas, Facu. natural., III ir De usu parti., XI“. 

Derėtų ir jums būti išmintingiems kaip tam šuniui, idant užuostu- 
mėt, pajustumėt ir įvertintumėt, kokios skanios yra šios gražios knygos, 
idant turėtumėt žvalumo joms susimedžioti ir smarkumo prie jų pulti; 
o kai atsidėję skaitysit ir tolydžio mąstysit apie tą, ką skaitot, tai įsteng- 
sit sutriaukšti kaulą ir išliežti maistinguosius čiulpus — tą būtent, ką 
aš turiu minty, kalbėdamas tais pitagoriškais simboliais", ir būkit visiš- 
kai tikri, kad nuo tokio skaitymo pasidarysit ir protingesni, ir drąsesni; 
mat šičia jūs rasit šnekėseną, kokios niekur kitur nerandate, ir mokslą, 
kuris atskleis jums pačius gudriuosius sekretus ir pačias baisiąsias 
paslaptis, liečiančias tiek mūsų tikybą, tiek politinę būklę ir ūkinį 
gyvenimą. 

Ar jūs tikrai manote, kad kitados Homeras, rašydamas Iliadą ir 
Odisėją, turėjo galvoj tas alegorijas, kurių jo veikaluose priblusinėjo 
Plutarchas, Heraklidas Pontietis, Eustatijas, Kornutas ir kurias paskui 
iš jų nukniaukė Policianas?“ Jeigu jūs taip manot, tai mūsų keliai ski- 
riasi kaip rytai nuo vakarų, nes aš esu tikras, jog Homeras tiek apie 
jas tegalvojo, kiek Ovidijus Metamorfozėse apie evangelijos paslap- 
tis, nors buvo antai atsiradęs toksai glušas, suktas ir landus vienuolis“, 
kur stengėsi tai įrodyti ir ieškojo tokių pat kaip jis kvailių arba, anot 
priežodžio, dangčio, kuris atitiktų puodą. 

O jeigu taip nemanot, tai kodėl jums šitaip nepažiūrėti ir į mano 
šias istorijas, linksmas ir naujas, juoba kad aš, jas sudėstydamas, apie 
tai galvojau tiek pat kiek ir jūs, kurie išgeriate turbūt ne prasčiau už 
mane? Mat šiai įstabiai knygai pagaminti aš eikvojau ir vartojau tik 
laiką, skirtą kūno jėgoms atgaivinti, būtent — pavalgyti ir atsigerti. 
Tasai laikas ir yra visų tinkamiausias rašyti apie aukštus dalykus ir 
apie gilią išmintį, ką puikiai išmanė dar Homeras, visų žodžio meni- 
ninkų paveikslas, ir Enijus, lotynų poetų tėvas, ir ką liudija Horacijus, 
nors vienas nesušutėlis yra. pareiškęs, kad jo giesmės labiau atsiduo- 
dančios vynu negu aliejumi. 

Vienas toksai dvasna prikišo tai ir mano knygoms; bet — šuns 
balsas į dangų neina! O, kaip daug vyno kvapas skanesnis, mielesnis, 
patrauklesnis, tauresnis ir gaivesnis negu aliejaus kvapas! Ir jei žmonės 
apie mane sakys, kad aš vynui išleidžiąs daugiau negu aliejui, tai aš tą 
priimsiu sau už pagyrimą, kaip Demostenas, kada apie jį kalbėjo, kad 
aliejui išleidžiąs daugiau negu vynui“. Man tiktai garbė ir šlovė, kai 
apie mane sako, kad aš esąs šaunus gėrėjas ir puikus ūžauninkas,— 
dėl šito savo garso esmi visada laukiamas svečias visose gerose panta- 
griuelistų kompanijose. Demostenui vienas gižeklis prikaišiojo, kad 
jo Prakalbos atsiduodančios aliejumi kaip nevalyvo aliejininko pri- 
kyštė. Na, o jūs mano darbus ir žodžius aiškinkitės vis į pačią gerąją 
pusę; laikykit pagarboj pailgąsias smegenis, vaišinančias jus šiomis 
gražiomis pliauškalynėmis, ir, kiek tik valiosit, neduokit linksmai 
nuotaikai nė akimirkos atslūgti. 

Tai va, mano mieli, vėdinkite savo plaučius ir smagiai skaitykite, 
kas toliau parašyta — bus kūnui sveika ir inkstams naudinga! Bet tik 
žiūrėkite, pabaldos,— tegu jus gumbas suriečia! — kad išgertumėt 
į mano sveikatą, o aš jau skalnas neliksiu. 

Apie Gargantiua giminės kilmę ir senumą 
PERSKYRIMAS I 


Kas norite susipažinti su Gargantiua genealogija ir jo giminės šak- 
nimis, tiems aš patariu skaityti Pantagriuelinę kroniką“. Ten plačiau 
aprašyta, kaip atsirado šiame pasaulyje milžinai ir kaip iš jų tiesiąja 
linija kilo Gargantiua, Pantagriuelio tėvas; tad nerūstaukit ant manęs, 
nešnekėsiu šiuo tarpu apie tai išsamiau, nors pats dalykas yra toks, 
jog kuo tankiau jį minėsi, tuo daugiau bus smagumo jūsų malonybėms, 
kaip moko Platonas savo veikaluose Filebas ir Gorgijas, taip pat ir 
Flakas!“, kuris teigia, kad juo dažniau kartoji kai kurias šnekas (o 
manoji kaip tik yra iš tokių), juo darosi gražiau. 

Duok dieve kiekvienam taip gerai žinoti savo genealogiją nuo 
Nojaus arkos iki mūsų laikų! Aš manau, daugelis dabartinių impera- 
torių, karalių, kunigaikščių, popiežių yra kilę iš kokių smulkių 
relikvijų prekijų arba kromininkų ir, atvirkščiai, daugelis pavargė- 
lių prieglaudose, elgetų ir skurdžių yra tiesioginiai didžių karalių ir 
imperatorių įpėdiniai, nesgi reikia turėti galvoje, kokiu nuostabiu keliu 
ėjo karalysčių ir imperijų įpėdinystės paveldas: 


iš asirų — medams, 

iš medų — persams, 

iš persų — makedoniečiams, 
iš makedoniečių — romėnams, 
iš romėnų — graikams, 

iš graikų — prancūzams! 


O jeigu jūs norit žinoti apie mane, kurs kalbu šiuos žodžius, tai aš 
manau, jog esu kilęs iš kokio turtingo senovės karaliaus ar kuni- 
gaikščio, nes nerastumėt pasaulyje žmogaus, labiau už mane trokštan- 
čio būti karaliumi ir valdyti turtus, idant galėčiau gardžiai valgyti, 
nieko nedirbti, niekuo nesirūpinti ir dalinti gėrybes savo draugams 
ir šiaipjau padoriems bei mokslingiems žmonėms. Bet aš save guodžiu 

tuo, kad kitame pasaulyje tai jau tikrai būsiu karalius, ir dar toks 
didelis, jog dabar net pamanyti baisu. Raminkitės ir jūs nelaimėje tokia 
ar dar geresne mintimi ir gerkit sau į sveikatą, jei geriasi. 

Grįžtant prie to, nuo ko pradėjom, turiu pasakyti, kad itin didžia 
dangaus malone senovinės Gargantiua giminės genealogija yra išlikusi 
daug pilnesnė negu bet kuri kita, jei neskaitysim mesijo genealogijos, 
bet apie šią aš nekalbu, kadangi tai ne mano reikalas, o ir velniai (tai 
yra šmeižikai bei davatkos) neduoda. Ją rado Žanas Odo savo lankoje 
palei Golo upės vingį, žemiau Olivos, toj pusėj, kur Narsė'“,— ten 
valant griovius, jo darbininkų kauptukai atsitrenkė į didelį bronzinį 
kapų rūsį, tokį ilgą, kad nė galo nesurado, nes jis ėjo ir nuėjo kaži kur 
toli už Vjenos šliuzų. Vienoj vietoj ant rūsio buvo atvaizduotas puodu- 
kas, o aplink jį įraižytas užrašas etruskų rašmenimis: HIC BIBITUR!*; 
čia rūsį atidarė ir rado devynis didelius butelius, sustatytus tokia tvar- 
ka, kaip Gaskonijoj stato kėglius; pakėlus vidurinįjį butelį, buvo rasta 
stora, įtaukusi, didelė, pilka, graži, daili, apipelijusi knygeliotė, kve- 
pianti stipriau, tik, deja, ne skaniau už rožes. 

Toje tad knygeliotėje ir buvo sakytoji genealogija, visa ištisai su- 
rašyta kursyvo raštu, tik ne ant popieriaus, ne ant pergamento, ne ant 
vaško, o ant guobos žievės, tiek jau sutrešusios per senumą, jog vos kur 
ne kur bebuvo trys iš eilės perskaitomos raidės. 

Aš, nevertas jūsų tarnas, buvau ten pašauktas ir, apsirūpinęs dau- 
gybe akinių, pritaikęs Aristotelio būdą skaityti nematomoms raidėms, 
visą tą genealogiją išverčiau, kaip patys pamatysit, kai tik imsit pan- 
tagriueliauti, t.y. gerti kiek patinka ir skaityti apie siaubingus Panta- 
griuelio žygius. 

Knygos gale buvo nedidelis traktatas, pavadintas Nukenksminti 
paistalai. Žiurkės ir tarakonai, o gal (kad nepameluočiau) ir kiti pikti 
gyvūnai, buvo nugraužę to veikalo pradžią; kas dar liko, tą aš, gerb- 
damas senienas, čia žemiau paduodu. 


e o . +14 
Nukenksminti paistalai“, 
rasti Viename senovės monumente 


PERSKYRIMAS II 


i kimbrų nugalėtojas narsusis, 
sos bijodamas, plasnojo negrabiai, 

Perskyrimas II 


mę dribo šviežias sviestas gūsiais, 
neliai rinko jį į kubilus skubiai. 
Kai vieną senę sviestu apdrėbė storai, 
Sušuko ji: „Žemyn, žemyn jį traukit! 
Antai, visa barzda jo apdirbta rudai. 
Nors kokias kopėčias greičiau jam gaukit!“ 


Vieni kalbėjo, kad laižyt jam koją 

Verčiau negu už savo nuodėmę raudot. 

Bet iš kažkur išlindęs žvejas kuojų, 
Prastuolis toks, visiems pamokslus ėmė duot, 
Sakydamas: „Dėl dievo, liaukitės kvailiot! 
Juk ungurį toje skylėj iškasit, 

O jei nepatingėsit pagalvot, 

Po kalpoku jo tik bjauratą rasit“. 


Kai perskaitė skyrelį iki galo, 

Jame surado veršio mitulio ragus. 

„Po mirta,— sakė jis,— man šalta galvai. 
Net styra smegenys, baisu išleist nagus“. 
Apšilo jis, pauostęs ropes, ridikus, 
Patenkintas, kad židinį atrado, 

Kad į naujas vėl ienas pakinkyti bus 


Jie apie urvą Patriko kalbėjo, 

Minėjo Gibraltarą ir kitas olas, 
Kurios, žiūrėk, tai šen, tai ten žiojėja. 
Kad taip užkišus ir kietai užrišus jas! 
Išties, tai įžūlu, jums pasakys bet kas, 
Kai žiovauja jos, vos papūtus vėjui. 
O jei pavyktų užkamšyti jas visas, 
Išnuomotų kaip mat koks geradėjas. 


Sugrįžo štai iš Libijos Heraklis, 

Sugavęs varną, ėmė ruošti skerstuves. 
„Ką? — sukliegė Minojas.— Ar aš aklas? 
Visus suprašė, tik nepakvietė manęs. 
Paskui dar pyksta, drįsta netgi priekaištaut, 
Kam juos apleidau varlėmis ir austrėm. 

Jei leisiu aš kuodeliais dar jiems mainikaut, 
Tegu visi velniai mane sukausto“. 


Šlubasis K. B., gavęs iš varnėnų 
Leidimą, juos sutramdė lig vienam. 
Paskui Kiklopo didžiojo sūnėnas 
Išžudė juos. Reik šnirkšti kiekvienam. 
Čia gimusiam eretikui retam 

Patirt neteko pašaipų aštrių. 

Skubiai ginklus dalinkite kariam — 
Daugiau nei pernai čia turėsit jų. 


Jupiterio erelis atplasnojęs, 

Susiderėjo juos griežtai nubaust. 

Bet, pyktį jų pamatęs, pabijojo, 

Kad karalystę jo nuvers, sugriaus. 
Verčiau pavogti ugnį iš dangaus 

Nuo rojaus medžio, kur varnieną rūko, 
Nei oro neturėt kvėpavimui švaraus — 
Jo vietoj masoretai smarvę bruka. 


Štai pagaliau ir sutartį padarė, 

Nors Atė liesašlaunė priešinos kietai. 

Ji matė, kaip Pentesilėją barė, 
Salotininke pravardžiavo ją piktai. 

Jie šaukė: „Valkiojies, bjaurybe, pakeliais! 
Ar tau, angliadege, visur šlaistytis? 
Romėnų vėliavą pagrobei tu kadais 

Iš tikro pergamento padarytą“. 


Jei ne Junonos pasiųsta pelėda, 
Medžiojusi padangėj paukštelius, 
Padarę būtų senei baisią gėdą, 
Sutaršę būtų visą ją į skutelius. 
Susitarė geruoju taip užbaigt ginčus: 
Jai kiaušinius du Prozerpinos duosią, 
Bet jeigu vėl kada pakliūtų į nagus, 
Ant gudobelių kalno nukamuosią. 

Septynetas greit mėnesių praėjo 

(Iš jų atimti reikia dvidešimt ir du), 
Ir tas, kuris Kartaginoje nugalėjo, 
Pareikalavo mandagiausiai iš kitų 
Grąžinti visą palikimą be kalbų 

Ar dalimis, kaip batsiuviai dalija, 
Nešikams jo išduot po šaukštą viralų: 
Visi jie pažymėjimus įgiję. 


Ateis trimis ženklais žymėti metai: 
Lanku, verpstu ir puodo suodinu dugnu. 
Akiplėšai karaliui bus apskretus 

Šašais kupra po šermuonėlio apsiaustu. 
O varge! Ar dėl palaižūno tauškalų 
Niekais paleisit žemės tiek arpanų? 
Gana, gana! Numeskit kaukes juokdarių 
Nuo žalčio brolio bėkit kaip išmanot. 


Praeis vėl metai; tas, kur nuolat būna, 
Taikingai su dorais draugais toliau valdys. 
Įžūlūs nebesmarkaus palaidūnai, 

Už gerą valią atmokės geruoju jis. 
Dangus padovanos jo rūmus ir pilis, 

Kaip išrinktuosius vien apdovanoja. 
Palaikis kuinas perkaręs pasidarys 

Tuo ristūnu, kuriuo karalius joja. 


Smagumų ir linksmybės metas tęsis, 

Kol Marsas grandines ir pančius nusimes. 
Paskui matysim vyrą puikų, šviesų, 
Malonų, linksmą, vyrą gražų, be dėmės. 
Skubėkite, draugai, ir švęskite šventes, 
Linksmai puotaukit,— po mirties negrįšim! 
O veltui kas turtus pasiūlyti norės — 
Praėjusių dienų nesugrąžinsim. 


O tas, kurs buvo minkštas lyg iš vaško, 
Zakmaro geležinio vietoj atsistos. 
Nieks valdovu nebevadins patauškos, 

Kurs tuščią puodą daužo iš visos jėgos. 
Kas drąsiai kalaviją pavartos, 

Tas naštą rūpesčių numes įkyrią 

Ir piktnaudžiautojų nusikratys klastos, 
Supančios juos nė vieno neišskyręs. 


Kaip Gargantiua buvo vienuolika 
mėnesių nešiotas motinos 
įsčiose 


PERSKYRIMAS III 


Granguzjė buvo kitados linksmo būdo vaikinas, gėrė pagal to meto 
papročius būtinai iki dugno ir mėgo užkąsti ko nors sūdyto. Tam tikslui 
jo podėliuose visada būdavo gera atsarga kumpių, sutaisytų Mainco ir 
Bajonės būdu, gausybė rūkytų jaučio liežuvių, o priėjus laikui — 
begalė skilandžių ir sūdytos jautienos su garstyčiomis, kubilai slėgtų 
ikrų, kalnai dešrų, tik ne iš Bolonijos (jis bijojo lombardiškos bėdos!?), 
o iš Bigoro, Longonė, Brenos ir Ruargo. 

Jau brendęs vyras būdamas, Granguzjė vedė Gargamelą'“, Pete- 
liškių šalies karalaitę, merginą dailią ir gerai sumitusią; dažnai juodu 
žaidė dvinugarį žvėrį ir taip smagiai trynėsi įsnaujomis, jog jinai pra- 
dėjo šaunų sūnų ir nešiojo jį įsčiose vienuolika mėnesių. 

Nes tiek, o ir ilgiau moterys gali nešioti kūdikį, ypač jei tai ne 
paprastas vaikas, o asmenybė, kuriai ateityje skirta nuveikti didžius 
darbus; ir Homeras sako, kad kai nimfa pastojo nuo Neptūno, tai 
vaikas gimė po metų, dvyliktame mėnesyje. Mat, kaip rašo Gelijus, 
lib. III"“, toks ilgas laikas ir pritiko Neptūno didybei: reikėjo gi vaikui 
tobulai susiformuoti. Dėl tos pat priežasties Dzeusas pasiilgino naktį 
ligi keturiasdešimt aštuonių valandų, kai gulėjo su Alkmene, nes per 
mažiau laiko jis nebūtų spėjęs pagaminti Heraklio, kuris apvalė pasaulį 
nuo pabaisų ir tironų. 

Ponai senovės pantagriuelistai patvirtina tai, ką aš sakau, ir teigia, 
kad kūdikis gali ne tiktai gimti vienuoliktame mėnesyje po vyro mirties, 
bet ir būti teisėtas: 

Hipokratas, lib. De alimento!“, 

Plinijus, li. VII, cap. V, 

Plautas, in Cistellaria““, 

Markas Varonas, satyroje Testamentas, kur jis remiasi Aristotelio 
autoritetu, 

Cenzorinas, li. De die natali?“, 

Aristotelis, libr. VII, capi. III et IV, De nat. animalium“!, 

Gelijus, li. III, ca. XVI, 

Servijus, in Egl.??, kur aiškinama ši Vergilijaus eilutė: 


Matri longa decem““, etc., 


ir daugybė kitų patrakėlių, prie kurių dar prisideda teisininkai, kaip 
antai: ff. De suis et legit., l. Intestato, $ fi., taip pat in Autent., De 
restitut. et ea que parit in XI mense. Be to, Gallus ff. De lib. et posthu., 
et l. septimo ff. De stat. homi.?* ir kai kurie kiti, kurių tuo tarpu ne- 
drįstu minėti, sukrevezojo savo raizgius įstatymus. Naudodamosi šiais 
įstatymais, našlės gali gražiausiai išdykauti du mėnesius po vyro mir- 
ties. 

Aš jus labai prašau, mieli mano baladošiai, jeigu rastumėt jų tarpe 
tokių, dėl kurių verta atsisagstyti, — dorokite jas patys ir siųskite man. 

Nes jeigu tokia trečiame mėnesyje pastoja, tai jos vaisius paveldės 
velionio vyro turtą; o kai nėštumas jau žymu, kai galeros triumas 
pilnas, — tada jos plaukia drąsiai visomis burėmis! Antai Julija, impe- 
ratoriaus Oktaviano duktė, atsiduodavo savo būgnininkams tik tada, 
kai pasijusdavo nėščia. Čia irgi tas pats kaip laivyboje: laivas priima 
šturmaną tik tada, kai visi jo plyšiai užtaisyti ir kai jis jau pakrautas. 
Ir jeigu kas jas smerkia, kam leidžiančios šitaip koneveikti savo 
vaisių, nes juk ir gyvulių patelės, vaikingos būdamos, neprisileidžia 
patinų, tai jos atremia šitaip: ten yra gyvuliai, o mes esame moterys 
ir gerai išmanome mielus ir smagius apsivaisinimo įstatymus, kaip 
kitados atsikirto Populija, pasak Makrobijaus, li. II Saturnal.““ 

Jei velnias nenori, kad jos apsivaisintų, tai užspaudei volę, ir — 
ša. 

Kaip Gargamela, nešiodama įsčiose 
Gargantiua, persivalgė 
žarnokų 


PERSKYRIMAS IV 


Šit apsakysiu jums, kokiu būdu ir kokia proga pagimdė Gargamela 
vaiką, o jei netikite — lai jums dugnas prakiūra! 

Gargamelai dugnas prakiuro vasario trečią dieną popiet nuo to, 
kad ji per daug prisivalgė godbijo. Godbijo yra riebūs kuaro žarnokai. 
Kuaro yra jaučiai, penėti tvartuose ir gimdo ganyklose. Gimo ganyklos 
yra tokios pievos, kurias galima dukart metuose šienauti. Tokių tad 
riebių jaučių buvo liepta papjauti tris šimtus šešiasdešimt septynis 
tūkstančius keturiolika ir per užgavėnes susūdyti, idant pavasarį ganė- 
tų mėsos, kad prie stalo, prieš pradedant valgyti, visada būtų galima 
paimti sūraus, nes tada geriau nuteka vynas. 

Iš tiek šviežienos — patys suprantat — buvo baisiai daug žarnokų, 
ir dar tokių skanių, jog visi pirštus laižėsi. Bet va koks keblumas: 
žarnokų ilgai nepalaikysi, nes jie tuoj ima gesti. O tai jau prastas 
reikalas. Užtat buvo nuspręsta imti ir suvalgyti juos visus iš karto, kad 
nenueitų niekais nė trupučio. Prie šio darbo sukvietė visus žmones iš 
Sinė, Sejė, Laroš Klermo, Vogodri, neaplenkė nei Kudrė Monpansjė, 
nei Vedo brastos, nei kitų kaimynų, o visi jie, kaip tyčia, buvo šaunūs 
gėrėjai, puikūs užauninkai ir gerai žaidė savo kėgliais. 

Gerulis Granguzjė ėmėsi rengti balių su dideliu smagumu ir pa- 
tvarkė, kad viskas būtų kuo puikiausiai. Savo pačiai vis dėlto pasakė, 
kad ji daug nevalgytų, nes esanti dienų gale, o žarnokai — valgis ne 
kažkoks: „Tas tegu ryja žarnas, — sakė jis,— kas mėgsta jų įdarą“. 
Bet Gargamela nepaisė vyro įspėjimų ir suvalgė tų žarnų šešiolika 
statinių, dvi rėčkas ir šešis puodus. Ir kad ėmė gi jai pūsti pilvą toji 
žarnų marmalienė! 

Po pietų visi sumišai nudrožė į Sosė pievą, tenai pūtė linksmas 
švilpas ir saldžiabalsius dūdmaišius ir taip davė į padą ant vešlios žolės, 
jog vien malonu žiūrėti buvo. 

Girtų šnekos 
PERSKYRIMAS V 


Paskui jie susitarė, kad gerai būsią užkąsti tyrame ore. Tada ėmė 
buteliai vaikščioti, kumpiai šokti, stiklinės skraidyti, ąsočiai dunksėti: 

— Pilk! 

— Lenk! 

— Leisk aplink! 

— Atmiešk! 

— Ne, mano mielas, man be vandens. Taip, taip. 

— Šmaukš iki dugno! 

— Šliukštelk man klareto, kad per kraštus varvėtų! 

— Troškulį numarinkim! 

— Atsikark nuo manęs, giltine! 

— Ai kūmute, neturiu pakalnės. 

— Gal nesveikuoji, mano miela? 

— Gi gal. 

— Po šimts kelmų! Tik apie gėrimą, jokių kitų šnekų! 

— Aš geriu tik savo valandom, kaip popiežiaus mulas. 

— O aš geriu tik poterių valandom, kaip geras tėvas gvardijonas. 

— Kas pirmas atsirado: troškulys ar gėrimas? 

— Troškulys, nes kol žmonės buvo nekalti kaip vaikai, argi būtų 
kas ėmęs gerti netrokšdamas? 

— Gėrimas, nes privatio presupponit habitum““. Esu iš mokytų jų. 

Foecundi calices quem non fecere disertum?” 

— Mes, nekalti berneliai, ir neištroškę gerai geriam. 

— O aš, kad ir nusidėjėlis, negeriu be noro — jei ne su esamu, 
tai su būsimu noru geriu, iš anksto jį malšinu, suprantate? Aš geriu 
ateičiai. Aš geriu amžinai. Mano amžinybė — tai gėrimas, o gėri- 
mas — tai amžinybė. 

— Dainuokim, gerkim, motetą užtraukim! 

— O kur mano piltuvas? 

— O aš žiūriu, kad už mane mėgina gerti kiti! 

— Ar jūs drėkinat, kad būtų ką džiovinti, ar džiovinat, kad būtų 
ką drėkinti? 

— É, aš teorijų neišmanau; aš tik su praktika šiaip taip varausi! 

— Gyviau, gyviau! 

— Aš mirkau save, drėkinu, geriu — vis todėl, kad bijau mirti. 

— Gerk visada — nemirsi niekada! 

— Aš, jei negersiu, tuoj išdžiūsiu — ir nebėr manęs. Dūšia pabėgs 
ir nudums į kokią varlynę. Sausoj vietoj dūšia nesilaiko. 

— O jūs vyno pilstytojai, naujų formų tvėrėjai — sutverkit iš 
manęs negeriančio geriantį! 

— Reikia laistyt ir laistyt diržingą sausą vėdarą! 

— Niekais varo gėralą, kas geria be skanumo. 

— Šitas eina tiesiai į gyslas, nuleisti nereikia. 

— Mielai praplausiu žarnas tam veršiui, kuriam šįryt odą nu- 
maukiau. 

— Na, tai pribubijau pilvą. 

— Jei mano vekseliai gertų kaip aš, tai skolininkai išsižiotų, 
atėję pinigų: visos raidės būtų išpliurusios. 

— Ranka jums gadina nosį: ji kilnoja stiklą, o nosis raudonija. 

— O, kiek daug naujo vyno pribėgs, kol šitas išbėgs. 

— Gerti tokiais mažais stikliukais — tai tik kaklą sau varginti. 

— Tai tas pats kaip su buteliu dūduoti. 

— Koks skirtumas tarp butelio ir gertuvės? 

— Didelis, nes butelis užkimštas kamščiu, o gertuvė užsukta sraig- 
tu. 

— (Gerai sakai! 

— Mūsų tėvai gėrė šauniai, tuštino puodą po puodo. 

— Turėjo galvą! Gerkim! 

— Kam dar eiti prie upės — verčiau šičia išsiplauti žarnas. 

— Aš geriu kaip kempinė. 

— Aš geriu kaip tamplierius?*. 

— O aš tanquam sponsus”. 

— O aš sicut terra sine aqua”. 

— Kaip kitaip vadinasi kumpis? 

— Gėrikų padėjėjas. Tai laiptai: kiek laiptai nuleidžia vyno į rūsį, 
tiek kumpis — į pilvą. 

— Kad taip, tai — išgersim! Gerkim! Mano rūsys dar tuščias. 
Respice personam; pone pro duos; bus non est in usu“!. 

— Jei man sektųsi taip gerai lipti kaip pilti, jau seniai būčiau aukš- 
tybėse. 

— Ir Žakas Keras puikiai maukė. 

— Kas lengvas, tas skystime plaukė. 

— Bakchas įkaušęs pasiekė Indą. 

— O mes išmanom apie Melindą. 

— Kai užeina lietus, nurimsta vėjas. Kai ilgai gersim, pabaidysim 
patį perkūną. 

— Bet jei mano volė tokį skystį leistų, ar jūs jį gertumėt? 

— Turėsiu galvoj, kai nebeliks vyno. 

— Paže, pilk! Duodu tau pareiškimą ir laukiu tavo paskyrimo. 

— Pauostyk, besoti,— čia dar pilnas ąsotis! 

— Aš keliu bylą troškuliui. Paže, duok eigą mano skundui! 

— Duok man tą nuograužą! 

— Seniau aš gerdavau iki dugno, dabar geriu ligi paskutinio lašo. 

— Nėr mums kur skubėti, žiūrėkim, kad nieko neliktų. 

— Ech, žarnokai tai žarnokai to dvylio palšio! Na, baikim juos 
kuopti galutinai! 

— Gerkit, arba aš jus... 

— Ne, ne! 

— Gerkit, meldžiamieji. 

— Žvirbliai nelesa, jei jiems per uodegą nepatapnoja; aš negeriu, 
jei manęs neprašo gražiai. 

— Lagona edatera!“* Visame mano kūne nėra tokio urvo, kame 
troškulys galėtų nuo vyno pasislėpti. 

— O aš nuo to vyno tiktai gert labiau noriu. 

— O aš nuo to vyno gert nėmaž nebenoriu. 

— Tegu žvanga, tegu skamba buteliai ir bonkos, mes paskelbsim 
šitą tiesą: jei pametei troškulį, nebeieškok jo savo viduriuose — jį 
plovė ir išplovė ilgas gėrimas. 

— Viešpats dievas iš malonės sutvėrė žemę, o žmogus girtas silpnai 
kojom į ją remia. 

— Aš nuolat kartoju dievo žodį: Sitio”. 

— Akmuo, vardu čopeoTo;““, toks pat neužgesinamas kaip ma- 
no malonybės troškulys. 

— Apetitas ateina bevalgant, pasakė Anžė Manietis“?, bet trošku- 
lys dingsta tik geriant. 

— Kaip apsiginti nuo troškulio? 

— Atvirkščiai nekaip nuo šuns įkandimo: bėk paskui šunį — šuo 
neįkąs; gerk pirma troškulio — troškulys neužeis. 

— Ei vynapily, pilk nesnaudęs, kitaip gausi pylos! Argas turėjo 
šimtą akių, užtat gerai matė, vynapilys privalo turėti šimtą rankų, kaip 
Briarėjas, kad spėtų vyną pilstyti. 

— Drėkinkimės — smagu bus džiūti! 

— Man baltojo! Pilk visą, pilk, negailėk, po velnių! Pilk dar, iki 
kraštų — man koserė dega. 

— Ei tu, kur su bardišium, — susidaužkim! 

— Trenkim! Į tavo sveikatą, vyre! 

— Oi oi oi! Kiek čia visko sudorota! 

— O lacrima ChristiP““ 

— Čia Devinjerės vynas. Tai pino! 

— O taurusis, baltasis vyne! 

— Dievaži, glosto stemplę kaip aksomas! 

— Ėhė, ir aksomas ne bet koks, o rinktas ir ieškotas, geriausios 
rūšies, iš geriausios vilnos! 

— Aukščiau galvą, vyre! 

— Mums tik pastatyk, mes jau sudorosim! 

— Ex hoc in hoc”. Ir be jokių monų, visi matėt patys. Aš — 
meistras kaušti. 

— Brum, brum, lialia! O aš — meistras pliaukšti. 

— O gėrėjai! O ištroškėliai! . 

— Paže, drauguži, pripilk tu man, meldžiamasis, ir kad stiklą 
kaupas vainikuotų! 

— Raudonas kaip kardinolo skrybėlė! 

— Natura abhorret vacuum”. 

— Sakykit, ar liks dar musei palaižyti? 

— Maukim kaip bretonai”. 

— Išgerti grynai, grynai! 

— Rykit, čia vaistas, vaistas! 


Kokiu keistu budu gimė 
Gar gantiua 


PERSKYRIMAS VI 


Taip jie varė sau girtų šnekas toliau, o Gargamela pajuto, kad jai 
apačią surėmė sopuliai; tada Granguzjė atsikėlė nuo pievos ir, manyda- 
mas, jog prasideda gimdymo skausmai, guodė ją gražiais žodžiais, 
kalbino, kad ji atgultų po gluosniu, jai, sakė, veikiai išdygsiančios 
naujos kojytės, tiktai, iki susilauksianti savo lėliuko, ji turinti sukaupti 
jėgų atsargą, ir dar sakė jai, kad skausmas, tiesa, būsiąs kiek nemalo- 

nus, bet, šiaip ar taip, jis truksiąs trumpai, užtat džiaugsmas, kuris po 
to ateisiąs, tiek atsversiąs jai visą tą vargą, jog ji net ir pamiršianti 
visai. 

— Paimk avies drąsą, — kalbėjo jis.— Pasiskubink su šituo, greit 
pasirūpinsim kitą. 

— Taip, taip, bepigu jums, vyrams, šnekėti! Gerai, aš jau, dievui 
padedant, pasistengsiu, jeigu tu taip nori. Bet, dievaži, geriau būtų tau 
jį nupjauti. 

— Ką tokį? — paklausė Granguzjė. 

— Še tau! — tarė ji. — Nesupranta, matai! Tu gerai žinai, ką. 

— Ar šitąjį? — tarė jis.— Ogi velniai jo nematę! Jei manai, kad 
taip bus geriau, — duokš tuojau peilį! 

— Ne, ne! — sušuko ji.— Dieve saugok! Tegu dievas man at- 
leidžia! Negi rimtai aš čia pasakiau, tu neklausyk tokių žodžių. Tiktai 
šiandien man bus sunku, jei dievas nepadės, ir vis per tą tavo daiktą, 
kad tu taip sveikas būtum. 

— Laikykis, laikykis! — kalbėjo jis.— Nesirūpink niekuo ir tikėk, 
kad viskas seksis puikiai. Aš eisiu, išgersiu dar kokį šlakelį. Jeigu tuo 
laiku tau pasidarys bloga, tai aš būsiu čia pat: riktelk gerai, delnus prie 
burnos prisidėjusi, — aš tuoj atbėgsiu. 

Vos praėjo valandėlė — ir ji ėmė šniokšti, vaitoti ir rėkti. Tuoj 
prilėkė iš visų pusių bobučių pribuvėjų, ėmė čiupinėti jai apačioj ir 
užčiuopė išlindusius kažkokius odos skivytus, gana bjauriai dvokian- 
čius; jau buvo bemanančios, kad vaikas randasi, o čia mat jai dugnas 
prakiuro, atsileido užpakalinė anga, kurią jūs vadinate raukais, nes 
Gargamela persivalgė žarnokų, kaip aukščiau sakėme. 

Tada viena nevalyva senė iš sulėkusio pulko, prieš šešiasdešimt 
metų atsikėlusi nuo Brizpajo, iš Sen Žnu pašalio, garsi kaip didelė dak- 
tarė, sutaisė tokio baisiai stipraus vaisto, jog visos dugno angos Gar- 
gamelai taip užsiraukė ir užsigniaužė, kad — baisus daiktas! — tik 
dantimis, ir tai su dideliu vargu, tebūtumei jas atlupęs, kaip tasai vel- 
nias, kuris per švento Martyno mišias, užrašinėdamas dviejų kūmučių 
liežuvavimą, dantimis tempė savo pergamentą. 

Kai susidarė tokia kliūtis, tai vaikas, užuot ėjęs žemyn, pašokėjo 
aukštyn ir pro atsipalaidavusias gimdos arterijas išsmuko į tuščiąją 
veną, palypėjo per diafragmą iki pečių aukščio (kur sakytoji vena 
šakojasi į dvi), pasuko į kairę pusę ir išlindo pro kairiąją ausį. 

Vos tik užgimęs tas vaikas nerėkė kaip kiti vaikai: „U-ve! U-ve!“, 
bet užkriokė didžiu balsu: „Gerti! Gerti! Gerti!“, tartum visą pasaulį 

ragindamas gerti, ir tas jo riksmas girdėjosi per visą kraštą, nuo 
Beso ligi Bibarua. 

Manau, jūs nelabai norėsit tikėti, kad taip keistai gimė vaikas. 
Netikėsit — labai tai man, tik neužmirškit, kad padorus, gerų nusista- 
tymų žmogus visada tiki tuo, ką kiti jam sako ir ką randa parašyta. 
Argi čia yra kas nors prieš mūsų įstatymus, prieš mūsų tikėjimą, prieš 
mūsų protą, prieš Šventąjį raštą? Kai aš, tai tikrai nerandu šventojoj 
Biblijoj nieko, kas nesutiktų su tuo. Juk jeigu tokia būtų buvusi dievo 
valia, tai galgi, sakysit, jis nebūtų galėjęs taip padaryti? Ne, meldžia- 
mieji, nedrumskit niekad sau proto šitokiomis tuščiomis mintimis, nes 
aš jums sakau, kad dievui nieko nėra negalimo, ir jei tik jis panorėtų, 
tai visos moterys nuo šiol vaikus pro ausį gimdytų. 

O Bakchas ar neišlindo iš Jupiterio kulšies? 

O Roktajadas ar negimė iš motinos kulno? 

O Krokmušas ar neatsirado iš savo auklės kurpės? 

O Minerva ar negimė pro ausį iš Jupiterio smegenų? 

O Adonis ar neišsirito iš po myros medžio žievės? 

O Kastoras ir Poluksas ar neišriedėjo iš Ledos padėto kiaušinio?" 

Bet jūs dar ne taip nustebtumėt ir išsižiotumėt, jei aš jums nūnai 
pakločiau visą tą Plinijaus knygos skyrių, kur jis kalba apie keistus ir 
priešgamtiškus gimimus; o juk aš, šiaip ar taip, nesu toks savim įsiti- 
kėjęs melagis kaip jis. Paskaitykit jo Historiae naturalis*' septintos 
knygos trečiąjį skyrių ir nekvaršinkit daugiau man galvos. 


Kaip Gargantiua gavo vardą ir kaip 
jis ėmė gerti vyną 
PERSKYRIMAS VII 


Gerulis Granguzjė, gerdamas ir šurmuliuodamas su svečiais, iš- 
girdo, kaip baisiai plyšoja jo sūnus, atsikraustęs į šio pasaulio šviesą, 
kaip jis reikliai kriokia: „Gerti! Gerti! Gerti!“ Tėvas į tai atsiliepė: „Ke 
gran tiu a!“ („Kokią didelę tu turi...“ — suprask: kakarinę!) Žmonės, 
kurie ten buvo, tai girdėdami sakė, kad senovės žydų pavyzdžiu vaiką 
reikia praminti Gargantiua, nes toks buvęs pirmutinis žodis, tėvo ištar- 
tas kūdikiui atsiradus. Tėvas tam pritarė, motinai irgi vardas labai 
patiko. Ir, kad vaikas nusimaldytų, davė jam gerai išmaukti vyno, pas- 
kui nunešė prie krikštyklos ir gerų krikščionių papročiu pakrikštijo. 

Ir buvo atvaryta iš Pontilio ir Brejemono septyniolika tūkstančių 
devyni šimtai trylika karvių, idant užtektų pieno vaikui penėti. Mat 
nebuvo ko nė manyti, kad krašte atsirastų žindyvė, kuri turėtų tiek 
pieno, kiek tam kūdikiui reikėjo; tiesa, kai kurie mokslingi skotistai*Ž 
teigė, kad jį žindžiusi pati motina, nes galėdavusi iš savo krūtų primelž- 
ti tūkstantį keturis šimtus dvi statines ir devynias puodynes pieno per 
vieną kartą, bet tai visai nepanašu į tiesą, ir užtat buvo paskelbta“, 
kad ta nuomonė yra papiktinamai antikrūtiška, žeidžia dievobai- 
mingas ausis ir atsiduoda erezija. 

Taip praėjo metai ir dešimt mėnesių, ir tada, gydytojų patarimu, 
vaiką pradėjo nešti į orą; padarė gražų vežimėlį, traukiamą jaučių, 
sugalvotą Žano Denjo. Tame vežimėlyje smagiai jį vėžindavo, ir vi- 
siems miela būdavo į jį žiūrėti, nes turėjo marmuzę kaip mėnulio 
pilnatį ir mažne aštuoniolika paliaukių; ir nerėkdavo jis beveik 
niekada, tik nuolat apsidirbdavo, nes buvo baisiai silpnas iš to galo tiek 
dėl įgimtų savybių, tiek dėl atsitiktinio palinkimo per daug siurbti 
šviežio vyno. Tiesa, be tikro reikalo jis nė lašo nesiurbdavo, bet jeigu, 
būdavo, kada supyksta, uždūksta arba sugyžta, ima trypti, verkti, 
rėkti, tada jam atneša gerti, ir jis vėl beregint atsieina į save, nurimsta 
ir nusismagina. 

Viena jo auklė man prisiekinėjo, kad vaikas buvo tiek į vyną 
įjunkęs, jog, vien išgirdęs tarškinant puodukus ir butelius, jau nebesi- 
tverdavo savam kaily, tarytum štai tuoj gausiąs paragauti dangiškų 
saldybių. Auklės vertino tą dievišką vaiko savybę ir, ruošos metu suma- 
niusios jį pradžiuginti, dzingsėdavo peiliu į stiklinę, kamščiu į butelį 
arba dangteliu į ąsotį, o vaikas nuo tų garsų net drebėdavo visas iš 
džiaugsmo, pats sūpuodavo lopšį, siūbuodavo galvą, spragsėdavo 
pirštais ir drumsnodavo baritonu. 


Kaip buvo aprengtas Gargantiua 


PERSKYRIMAS VIII 


Dar kai Gargantiua tebebuvo mažas vaikas, tėvas liepė jam pasiūti 
drabužius savo giminės spalvų, būtent, baltos ir mėlynos. Tatai atsiėjo 
nemažai triūso, bet drabužiai buvo parūpinti, sukirpti ir pasiūti pagal 

to laiko madą. Iš senų popierių, užsilikusių Monsoro miesto sąskaitybos 
rūmuose, aš nustačiau, kad Gargantiua buvo aprengtas va taip. 

Marškiniams išėjo devyni šimtai uolekčių Šatelrodo drobės, ir 
dar du šimtai — ketvirtainiams skryliams, kuriuos deda į pažastis. Ir 
tie marškiniai buvo be klosčių, nes klostės atsirado nuo to laiko, kai 
baltinių siuvėjos, nulaužusios adatos smaigalį, ėmė darbuotis antruoju 
galu. 

Striukei išėjo aštuoni šimtai trylika uolekčių balto atlaso, o jos 
apkraščiams — tūkstantis penki šimtai devyni ir pusė šuns kailio. Tada 
kaip tik pradėta sagstyti kelnes prie striukės, o ne striukę prie kelnių, 
nes šitoks darbas, kaip kad plačiai išrodė Okamas savo komentaruose 
prie magistro Trumpakelnio Exponibilia“*, yra priešingas gamtai. 

Kelnėms išėjo šimtas penkios ir trečdalis uolekties baltos lombar- 
dinės gelumbės. Tas kelnes jam sukirpo kolonų pavidalo, su klostėmis 
ir prorėžomis užpakaly, kad inkstai turėtų pro kur atsidvėsti. O iš pro- 
rėžų pūpsojo mėlyno damasto tiek, kiek reikėjo. Ir įsidėmėkit, kad 
kulšis jis turėjo labai dailias, puikiai derančias su visu stotu. 

Daiktadėčiui'? išėjo šešiolika ir ketvirtis uolekties tos pačios ge- 
lumbės. Įsiūtas jis buvo lanko pavidalu ir dailiai prisegtas dviem 
gražiom auksinėm sagtim su emaliuotais kabliukais, kurių kiekvie- 
name įsodinta po smaragdą apelsino didumo. Nes (kaip sako Orfėjas, 
libro De Lapidibus, ir Plinijus, libro ultimo“*) smaragdas turi žadi- 
namos ir tvirtinamos įtakos gamtos duotam padargui. Ilgumo daikta- 
dėtis buvo apie sieksnį, turėjo tokias pat prorėžas kaip ir kelnės, o iš tų 
prorėžų pūpsojo irgi mėlynas damastas. Išvydę, kaip dailiai jis išsiuvi- 
nėtas, kokiomis džiugiomis aukso ir sidabro pynėmis išvedžiotas, kokie 
taurūs tų pynių deimantai, rubinai, turkiai, smaragdai ir stambieji 
persų perlai, jūs būtumėt prilyginę jį gražiam gausybės ragui, kokį ga- 
lima regėti senovės paminkluose arba kokį Rėja padovanojo dviem 
nimfoms, Adrastėjai ir Idai, Jupiterio žindyvėms. Visad paslaugus, 
visad sultingas, visad galingas, visad masinantis, visad vaisinantis, pil- 
nas syvų, pilnas žiedų, pilnas vaisių, pilnas visokių smagybių — die- 
važi, galėjai neatsižiūrėdamas į jį žiūrėti! Bet aš jį išsamiau jums apsa- 
kysiu kitoje knygoje, būtent: Apie daiktadėčio kilnybę. Šiuo kartu 
noriu tik pridurti, jog šis įrenginys buvo ne tik ilgas ir platus, bet ir 
didžiai turiningas, ir viskuo aprūpintas, ir nė iš tolo nepanašus į tuos 
apgaulingus daugelio pliuškių daiktadėčius, kurie, dideliam moteriško- 
sios giminės apmaudui, pilni tik vėjo ir nieko daugiau. 

Jo kurpėms išėjo keturi šimtai šešios uolektys raudonai mėlyno 

aksomo. Tas aksomas buvo dailiai sukirptas lygiagretėmis palomis ir 
susiūtas į vienodus cilindrus. Padams buvo suvartota vienuolika šimtų 
žalų karvių odų; pado forma — kaip menkės uodegos. 

Apsiautalui išėjo tūkstantis aštuoni šimtai uolekčių šviesiai mėlyno 
aksomo, siuvinėto iš kraštų gražiomis vynuogių šakelėmis, o per 
vidurį — ąsotėliais, išvedžiotais sidabro gijomis pramaišui su aukso 
žiedais ir nusagstytais daugybe perlų; iš to buvo numanu, kad šis 
vaikinas ilgainiui išaugs į gerą gėrovą. 

Juostą jam pasiuvo iš trijų šimtų su puse uolekties šilkinio saržo, 
pusiau baltą, pusiau mėlyną (jei tik gerai atsimenu). 

Špaga jo buvo ne valensinė, o durklas ne saragosinis, nes tėvas 
nekentė visų tų girtuoklių idalgų, velniškai susimaišiusių su netikėliais; 
jis turėjo gražią medinę špagą ir kietos odos durklą, ir abu tie daiktai 
buvo išdabinti ir paauksuoti taip, kaip kiekvienas norėtume. 

Piniginė buvo padirbta iš dramblio mašnos, kurią atsiuntė dovanų 
Heras Prakontalis, Libijos prokonsulas. 

Palaidiniui išėjo devyni tūkstančiai šeši šimtai ir dvi trečiosios uo- 
lekties mėlyno aksomo, tokio pat kaip ir kitiems drabužiams, atausto 
aukso gijomis, įstrižais viržmenimis, ir, žiūrint iš reikiamos perspek- 
tyvos, švytruojančio nenusakomais atspalviais, visai kaip girinio balan- 
džio gurklys, ir žiūrovo akiai teikiančio nepaprastai didelį smagumą. 

Kepurei išėjo trys šimtai dvi ir ketvirtis uolekties balto aksomo. Ji 
buvo plati, apvalaina, kaip ir pati galva, — mat tėvas sakydavo, kad tos 
mauriškos kepurės, panašios į pašteto plutą, galinčios kuriądien atnešti 
bėdą nešiotojams. 

Kepurė buvo papuošta didele, gražia, mėlyna plunksna, išpešta 
pelikanui laukinėje Hirkanijoje, itin dailiai svyrinčia palei dešinę ausį. 

Spitė buvo auksinė, sverianti šešiasdešimt aštuonias markes“', jo- 
je — emalės paveikslėlis, vaizduojąs žmogystę su dviem galvom, at- 
gręžtom į viena kitą, su keturiomis rankomis, keturiomis kojomis ir 
dviem pasturgaliais, — visiškai tokią, kokią aprašė Platonas, in Sym- 
posio*“, sakydamas, kad tokia esanti tikroji žmogaus prigimtis pagal 
jo mistinę kilmę; aplink ją buvo įrašyta jonėniškomis raidėmis: 


ATAIIH OY ZHTEI TA EATTH**“ 


Ant kaklo nešioti jam buvo padaryta aukso grandinė, sverianti 
dvidešimt penkis tūkstančius šešiasdešimt tris aukso markes, sunarstyta 
iš dideliausių karolių, o jų tarpuose buvo iš žalio jaspio išdrožti ir nu- 
svidinti slibinai, apsupti spindulių ir kibirkščių, tokie, kokius kitados 

nešiojo karalius Nechepsas““; karojo ta grandinė jam ligi duobukės 
po krūtine, ir jis visą gyvenimą juto jos palaimingą veikimą, apie kurį 
puikiai nusimanė senovės graikų gydytojai. 

Pirštinėms buvo suvartota šešiolika bildukų kailių, o jų apkraš- 
čiams trys vilkolakių kailiai — iš tokių medžiagų reikalavo jam piršti- 
nes siūti Sen Luano kabalistai. 

Žiedai jo buvo tokie (tėvas norėjo, kad jis būtinai nešiotų žiedus, 
nes tai esąs iš senų senovės paveldėtas aukštos kilmės ženklas): ant 
smaližiaus kairės rankos piršto — karbunkulas, didumo kaip strauso 
kiaušinis, su dailiais gryno aukso aptaisais. Ant bevardžio tos pat ran- 
kos piršto — žiedas, nukaltas iš keturių metalų lydinio, padaryto tokiu 
stebuklingu, niekad neregėtu būdu, jog plienas negadino aukso, o 
sidabras netemdė vario; tą žiedą pagamino kapitonas Šapiuji ir Alko- 
fribasas, jo garbusis patikėtinis. Ant bevardžio dešinės rankos piršto 
Gargantiua nešiojo žiedą, susuktą spiralės pavidalu, į jį buvo įsodinti 
akmenys: tobulas rubinas, briaunotas deimantas ir Fizono?! smaragdas, 
kurių vertė buvo neišpasakytai didelė: Hansas Karvelas, didysis Melin- 
dos karaliaus juvelyras, nustatė, kad jų kaina — šešiasdešimt devyni 
milijonai aštuoni šimtai devyniasdešimt keturi tūkstančiai aštuoniolika 
ilgavilnių avinų??; tiek pat juos kainojo ir Augsburgo Fugeriai““. 


Gargantiua giminės drabužių 
spalvos 

Gargantiua spalvos buvo balta ir mėlyna, kaip ką tik skaitėte, ir jo 
tėvas tuo norėjo duoti suprasti, kad sūnus jam — dangiškas džiaugs- 
mas; mat balta jam reiškė džiaugsmą, linksmybę, malonumą ir smagu- 
mą, o mėlyna — dangiškus daiktus. 

Esu tikras, kad, skaitydami šiuos žodžius, jūs nusišaipysit iš seno 
gėrovo ir išrasit, kad toks spalvų aiškinimas esąs pernelyg paviršutiniš- 
kas ir paikas, sakysit, kad balta reiškia tikėjimą, o mėlyna — tvirtybę. 
Tai atsikirskit man, jei manot, kad verta, tiktai nesijaudinkit, nepykit, 
nesikarščiuokit ir nesierzinkit (nes laikai pavojingi). Aš nelipsiu ant 
galvos nei jums, nei niekam kitam: aš tik noriu priminti, kad neužmirš- 
tumėt butelio. 


29 Perskyrimas IX 


Ko jums jaudintis? Ko jums erzintis? Iš kur jūs ištraukėte, kad balta 
spalva reiškia tikėjimą, o mėlyna — tvirtybę? Ogi iš vienos knygpalai- 
kės, — sakysit, — pardavinėjamos karabelninkų ir nešmeninių prekei- 
vių, kuri vadinasi Spalvų heraldika““. Kas ją parašė? Vis tiek kas pa- 
rašė, tik gudriai padarė, kad nepasirašė. Šiaip ar taip, nežinia, kuo ir 
stebėtis labiau — ar jo įžūlumu, ar kvailumu: gal įžūlumu, nes jis, 
neturėdamas jokio pagrindo, be jokių priežasčių ir įrodymų, pasirė- 
męs vien savo paties autoritetu, drįsta nurodinėti, ką kuri spalva reiš- 
kianti,— šitaip juk elgiasi tironai, kurie nori, kad jų užgaidui nusileistų 
protas, bet ne išminties ir mokslo vyrai, kurie į savo skaitytojus kalba 
tvirtais argumentais; gal kvailumu, nes jis mano, kad be jokių išvedžio- 
jimų ir įtikinamų argumentų žmonės ims ir taisysis devizus pagal tą jo 
kvailysčių rinkinį. 

Tikrai (kaip priežodis sako: kvailiai ir nesėjami dygsta), atsirado 
pusgalvių, užsilikusių iš suplėkusios senovės laikų, kurie patikėjo jo 
raštais ir pagal jo nurodymus ėmė ręsti šūkius ir sentencijas, siūti 
pakinktus mulams ir apdarą savo pažams, apsibraižė kelnes, išsiraštavo 
pirštines, apsikutavo lovų padangtes, išsipiešė medalius, susidėliojo 
dainuškų ir (kas blogiausia) iš patykų apjuodino ir suniekino drovias 
matronas. 

Į panašias klampynes pateko ir tie pasipūtėliai dvariškiai bei 
aukštų vardų nešiotojai, kurie, norėdami, kad jų devizuose būtų 
išreikšta sąvoka liepti, užsako nupiešti lieptą, kur turi būti išreikšta 
laisvė, ten piešia laistytuvą, kur reikia išreikšti stiprybę, ten atvaiz- 
duotas stipinas, galiūną jiems atstoja galionas, kur reikia suprasti 
valdžią, ten stovi nupiešta valtis, ir taip toliau, — visi tų žodžių greti- 
nimai yra tokie kvėši, beprasmiški, tokie primityvūs ir barbariški, jog 
reikėtų pririšti lapės stimburį prie pakarpos ir ištrinti snukį karvės 
raguoliu kiekvienam, kas dar norėtų juos vartoti šių dienų Prancūzijoj, 
kada jau atgimė geri raštai??. 

Vadovaudamasis tokiais pat samprotavimais (jei leistina tai vadinti 
samprotavimais, o ne svaičiojimais), aš galėčiau liepti nupiešti lovį, 
kur reikia išreikšti lobį, tvartą, kur kalbama apie tvarką, ritę, kur 
reikia priminti riterį, kartuves — ten, kur norime minėti karą, o kar- 
vę — tada, kai reikia išreikšti karvedį, špyga galėtų reikšti knygą, 
boba — trobą ir panašiai. 

Visiškai kitaip darė senovės laikais Egipto galvočiai, naudodamiesi 
rašmenimis, kuriuos jie vadino hieroglifais, — jų nemokėjo perskai- 
tyti niekas, kas nesuprato jų reikšmės, o suprato kiekvienas, kas išmanė 

jų vaizduojamų daiktų savybes, ypatybes ir prigimtį; apie juos Horapo- 
lonasř parašė graikiškai dvi knygas, o Polifilas Meilės sapne“' juoba 
smulkiai šį dalyką aptaria. Prancūzijoj kai ką panašaus į hieroglifus 
jūs matote pono Admirolo?* devize, kurį pirmasis naudojo Oktavia- 
nas Augustas. 

Tačiau mano laivas neplauks toliau tarp tų ne per daug malonių 
gelmių ir seklumų — grįžtu nuleisti inkaro į tą uostą, iš kurio esmi 
išvykęs. Turiu, beje, vilties kada nors parašyti plačiau ir išrodyti tiek 
filosofiniais samprotavimais, tiek autoritetais, viso senojo pasaulio 
priimtais ir pripažintais, kiek ir kokių yra spalvų gamtoje ir ką kiek- 
viena iš jų gali reikšti, — jeigu tik dievas padės išlaikyti stovą, ant kurio 
kepurę deduosi, arba vyno pilamąją puodynę, kaip sakydavo mano 
senelė. 


Apie tai, ką reiškia balta ir 
mėlyna spalva 

Taigi štai: balta spalva reiškia džiaugsmą, malonumą ir smagumą, 
ir ta reikšmė ne iš piršto išlaužta, o tikra, visiškai tikra, tuo jūs galite 
įsitikinti, jeigu, atidėję į šalį savo prietarus, teiksitės paklausyti, ką 
dabar jums išdėstysiu. 

Aristotelis sako, kad jeigu mes imsime po du vienarūšius priešingus 
daiktus, kaip gėris ir blogis, dorybė ir yda, šaltis ir karštis, balta ir 
juoda, smagybė ir skausmas, džiaugsmas ir gedulas, ir daugiau panašių, 
ir juos jungsime paporiui, tokiu būdu, kad vienos rūšies priešybė 
atitiktų prasmiškai kitos rūšies priešybę, tai pamatysime, kad antroji 
vienos poros priešybė sutampa su antrąja kitos poros priešybe. Pavyz- 
dys: dorybė ir yda yra vienarūšės priešybės; taip pat gėris ir blogis; jei 
viena pirmos rūšies priešybė atitinka antros rūšies priešybę, kaip antai 
dorybė ir gėris, nes juk žinoma, kad dorybė yra gera, tai tokiu pat 
būdu atitiks viena antrą ir dvi kitos, būtent blogis ir yda, nes yda yra 
bloga. 

Šitą logikos taisyklę supratę, imkite tokias dvi priešybės: džiaugs- 
mas ir liūdesys, paskui tokias dvi: balta ir juoda, nes jos yra priešingos 
fiziškai; tad štai: jeigu juoda reiškia gedulą, tai visai teisėtai balta reiš- 
kia džiaugsmą. 

Ir šita reikšmė nėra žmonių savivalės nustatyta, bet visuotinai pri- 
imta viso pasaulio sutarimu, kurį filosofai vadina jus gentium, visuo- 
tine teise, galiojančia visuose kraštuose. 

Kaip jūs gerai žinote, visos tautos, visos giminės, visos žmonių pa- 
dermės, norėdamos išorės priemonėmis parodyti liūdesį, nešioja juodus 
rūbus, ir gedulas visur reiškiamas juodai (išimtį sudaro nebent senovės 
sirakūziečiai ir kai kurie Argolidės gyventojai, kurie viską darydavo 
atžagariai). Šis visuotinis sutarimas įsigaliojo tik todėl, kad pati pri- 
gimtis jį remia ir pamatuoja, ir tą pamatavimą kiekvienas gali lengvai 
suprasti pats, be jokių niekieno pamokymų ar paaiškinimų,— šitą 
dalyką mes vadiname prigimties dėsniu. 

Tuo pačiu prigimties paakinimu visi žmonės vieningai baltą spalvą 
laiko džiaugsmo, linksmybės, pasitenkinimo, mėgavimosi ir palaimos 
ženklu. | 

Senovės trakai ir kretiečiai laimingas ir linksmas dienas ženklino 
baltais akmenukais, o nelaimingas — juodais. 

Išties, argi naktis nėra gūdi, liūdna, nyki? O juk ji yra juoda ir 
tamsi, ir kitokia negali būti. Ir argi visa, kas tik yra gamtoje, nesi- 
džiaugia šviesa? O nieko nėra už ją baltesnio. Šios tiesos patikrinti 
galėčiau jus siųsti į Lorenco Valos knygą, nukreiptą prieš Bartolą, 
bet jums visai pakaks ir evangelijos liudijimo. Taip antai, Math. XVII 
yra pasakyta, kad per mūsų viešpaties atsimainymą vestimenta ejus 
facta sunt alba sicut lux, jo drabužiai tapo balti kaip šviesa, ir toji 
šviesos baltybė davė trims apaštalams amžinųjų džiaugsmų sampratą 
ir vaizdą. Mat šviesa gėrisi kiekvienas žmogiškasis sutvėrimas — me- 
nate turbūt tą senę, kuri nė vieno danties nebeturėjo žiaunose, o vis 
tiek sakė: Bona lux”. Ir Tobijas (cap. V), kai nebeteko regėjimo, Ra- 
faelio sveikinamas atsiliepė: „Kokio man begali būti džiaugsmo, jei aš 
dangaus šviesos nematau?“ Šita pačia spalva angelai reiškė viso pa- 
saulio džiaugsmą, kai išganytojas prisikėlė iš numirusių (Joan. XX) 
ir kai įžengė į dangų (Act. 16°). Ir šventas Jonas Evangelistas regėjo 
baltais rūbais pasidabinusius tikinčiuosius ( Apocal. IV ir VII) dan- 
giškoje, palaimintoje Jeruzalėje. 

Skaitykit antikinę istoriją, tiek graikų, tiek romėnų. Jūs ten rasite 
parašyta, kad Albos miestas, seniausiasis Romos pranokėjas, buvo 
įkurtas toje vietoje, kur ganėsi balta kiaulė, ir kad jo vardas paeina 
nuo tos kiaulės baltumo. 

Jūs rasite, kad jei koksai vadas, nugalėjęs priešus, turėjo įžengti 
į Romą kaip triumfatorius, tai jis važiavo iškilmių ratais, traukiamais 

baltų arklių; tas pats buvo ir menkesnėje triumfo iškilmėje, nes joks 
ženklas, jokia spalva negalėjo tobuliau išreikšti džiaugsmo, kad grįžta 
nugalėtojai, kaip balta spalva. 

Jūs rasite, kad Periklis, Atėnų valdovas, buvo nustatęs šitaip: toji 
dalis kareivių, kuri burtų keliu ištraukia baltas pupas, visą dieną links- 
minasi, pramogauja ir ilsisi, ọ su priešais tuo laiku mušasi kiti. Ir dau- 
gybę dar panašių pavyzdžių ir citatų galėčiau jums tam reikalui duoti, 
bet čia jiems ne vieta. 

Šitiek išmanymo turėdami, jūs jau pajėgsit išspręsti problemą, 
kurią Aleksandras Afrodisiadietis laikė neišsprendžiama: „Kodėl 
liūtas, kuriam surikus ar suriaumojus visi žvėrys dreba, bijo ir lenkiasi 
balto gaidžio?“ Dėl to, sako Proklas, lib. De Sacrificio et Magia“', kad 
baltas gaidys savo spalva, savybėmis ir būdu labiau negu liūtas simbo- 
lizuoja ir atitinka saulę, žemės ir žvaigždžių šviesos šaltinį ir telkinį. 
Proklas priduria, kad velniai dažnai prisiima liūto pavidalą, bet jeigu 
tik išvysta gaidį — tuoj išlaksto. 

Šit kodėl Galli? (t.y. prancūzai, taip vadinami todėl, kad iš pri- 
gimties yra balti kaip pienas, kurį graikai vadina ydia) mėgsta nešioti 
baltas plunksnas ant savo skrybėlių: jie savo būdu yra linksmi, atlapa- 
širdžiai, malonūs ir visų mylimi, užtat ir savo ženklu bei simboliu turi 
pasirinkę gėlę, balčiausią iš visų baltų gėlių, — leliją. 

Jeigu jūs užklaustumėt, kokiu gi būdu gamta mums duoda suprasti, 
kad balta spalva reiškianti džiaugsmą ir linksmybę, tai aš jums atsa- 
kyčiau, kad analogija ir atitinkamybė yra šitokia. Kaip balta spalva 
išorėje sklaido ir krikdo regėjimą, trukdydama regos galiai (taip 
teigia Aristotelis savo Problemose), neduodama įžiūrėti, kas priešais 
yra (jūs tą patys gaunate patirti, kai vaikščiojate kalnų sniegynuose, — 
jūs tada skundžiatės, jog negalite dorai matyti; Ksenofontas rašo, kad 
taip atsitikę jo kareiviams, o Galenas apie tai šneka plačiau, lib. X, 
De usu partium),— lygiai taip pat ir širdis iš didelio džiaugsmo viduje 
sukliūva ir daug nustoja veikiamosios galios, nes tada sutrinka vitalinės 
jėgos; tas sutrikimas kartais esti toks smarkus, jog širdis visai nebetenka 
maitinimo, ir jei taip būna ilgesnį laiką, tai žmogus gali mirti nuo per- 
nelyg didelio įsilinksminimo, kaip sako Galenas, lib. XII, Metho., 
li. C, De locis affectis, ir li. II, De symptomaton causis, ir kaip yra tik- 
rai buvę praeityje, nes tai liudija Markas Tulijus, li. I, Quaestio. T us- 
cul., Verijus, Aristotelis, Titas Livijus — po mūšio prie Kanų,— 
Plinijus, lib. VII, c. IV ir XXXII, A. Gelijus, li. II, XV ir kt., o Diagoras 
Rodietis, Chilonas, Sofoklis, Dionisijas, Sicilijos tironas, Filipidas, 

Polikratas, Filistionas, M. Juvenacijus ir kiti patys mirė iš džiaugsmo; 
Avicena sako (in II canone et lib. De Viribus cordis“*), kad šafranas 
tiek įjaudina širdį, jog ji pernelyg išsiplečia, sprogsta ir žmogus krinta 
nebegyvas, jei tik paima per didelę dozę. Šiuo klausimu žr. Aleks. 
Afrodisiadiečio lib. primo Problematum, c. XIX®. Kas ir reikėjo 
įrodyti. 

Bet, aure, į šią sritį aš įplaukiau kur kas toliau, negu iš pradžios 
buvau ketinęs. Dabar jau nuleidžiu bures, o savo šiuos išvedžiojimus 
perkeliu į atskirą knygą, tam tyčia skirtą, čia tik trumpai pasakysiu, 
kad mėlyna spalva tikrai reiškia dangų ir dangiškuosius daiktus ir kad 
simbolinis ryšys šiuo atveju yra lygiai tas pats kaip baltos spalvos su 
džiaugsmu ir linksmybėmis. 


Apie Gargantiua 
vaikystę 

Gargantiua nuo trejų iki penkerių metų buvo auginamas ir 
auklėjamas pagal visus įprastinius reikalavimus, nes taip buvo nustaty- 
ta jo tėvo, ir leido laiką kaip visi to krašto vaikai, būtent: gėrė, valgė, 
miegojo; valgė, miegojo, gėrė; miegojo, gėrė, valgė. 

Nuolat, būdavo, jis voliojasi po dumblynę, turlijasi nosį, murzinasi 
veidą, klaipo kurpes, žiopso į muses ir su pasimėgimu gainioja peteliš- 
kes, kurioms viešpatavo jo tėvas, čia prisičiurškia kurpes, čia apsidirba 
marškinius, šnypščia į rankovę, glitę varvina į sriubą, maknoja po visas 
balas, ir geria iš kuntaplio, ir kasosi pilvą į pintinį krepšį; dantis galan- 
dasi klumpe, rankas plaunasi sriuba, galvą šukuojasi puoduku, sėdasi 
tarp dviejų kėdžių ir šlepteli dugnu ant plikos žemės, klojasi šlapiu 
maišu, geria valgydamas sriubą, valgo papločius be duonos, juokda- 
masis tau įkanda, kąsdamas tau juokiasi, spjaudo į šulinį, drioskina nuo 
geros duonos, čiurškina į saulę, nuo lietaus bėga į vandenį, geležį kala, 
kai atšąla, sapnuoja nemiegodamas, dedasi caca vaikeliu, lupa ožį, 
murma panosėj, užkliuvęs už varčios, vėl pradeda nuo pradžios, varo 
kiaules į pupas, muša šunį, kad susiprastų liūtas, kinko vežimą priešais 
jaučius, kasosi ne ten, kur niežti, su plaktuku šieną pjauna, su rėčiu 
vandenį samsto, su virvele duoną riekia, iš dešrų tvorą tveria, maino 

jautį ant katino, gaudo lauke vėją, musėms kojas trauko, plėšo popie- 
rių, teršia pergamentą, dovanotam arkliui į dantis žiūri, rūpinasi per- 
nykščiu sniegu, vaikosi du zuikius, kausto žiogus, šauna kiškį, pataiko 
katinui, pasiklysta tarp trijų pušų, kulia šiaudus, kojas nešioja ant pe- 
čių, plikas valkiojasi po dilgynes, kelia nosį aukščiau stogo, aria pasi- 
kinkęs žąsiną, kitą muša, pats rėkia... Jo tėvo šunys, būdavo, ėda iš jo 
dubens, o jis — iš jų lovio. Jis jiems apkandžioja ausis, jie jam subraižo 
nosį; jis jiems pučia į gvazdiką, jie jam laižo lūpas. 

Ir kad žinotumėt, broliukai! Ir kad gėrę niekad neatsipagiriotumėi! 
Tas rupūžiukas, kad jį kur devynios, kibino visą laiką savo aukles, 
aukštai, žemai, iš priekio, iš užpakalio, ir ėmė jau miklinti net savo 
daiktadėtį, kurį auklės diena į dieną jam kaišė gražiomis girliandomis, 
gražiais kaspinėliais, gražiomis gėlytėmis, gražiais kutais, dėjo iš rankos 
į ranką, it voliodamos tešligalį, o kai tasai, būdavo, pakelia galvą, su- 
prunkščia visos juokais, didžiai, matyt, patenkintos žaidimu. 

Viena jį vadino volele, kita kankorėžėliu, dar kita koralo šakele, 
kitos vėl špunteliu, kamšteliu, grąžteliu, kalteliu, grūstuvėliu, džingu- 
liuku, pampaliuku, raudona dešryte, mažučiu tutiniuku. 

— Jis mano,— sako viena. 

— Ne, mano,— atšauna kita. 

— Tai kas lieka man? — atsiliepia trečia.— Jei taip, tai imsiu ir 
nupjausiu. 

— Še tau, nupjausi! — įsikiša ketvirta. — Jam gi skaudės, gerbia- 
moji. Kaip galima nupjauti tą daiktą berniukui? Tada jis būtų ponas 
Beuodegis. 

O kad berniukas turėtų kuo žaisti, kaip visi to krašto vaikai, jam 
padarė suktuką iš Mirbo malūno sparnų. 


Gargantiua mediniai 
arkliukai 

Paskui, kad Gargantiua visą gyvenimą būtų geras jojikas, padirb- 
dino iš medžio gražų didelį arklį, kuris, jo valdomas, laigė, streksėjo, 
sukinėjosi, spardėsi ir šoko tuo pačiu metu; be to — ėjo žingine, bėgo 
risčia, šuoliais žengė eidine, pusiau eidine, kupranugario, asilo žings- 

niu; Gargantiua išmokė jį keisti plauką (kaip vienuolyno diakonai kad 
keičia dalmatikas pagal švenčių pobūdį) — virsti bėriu, sarčiu, širmiu 
obuolmušiu, pilkiu, gelsviu, derešiu, kaštanu, keršiu, margiu, rainiu, 
baltakoju ir grynu baltoku. 

Jis pats, ėmęs rąstą, pasidirbo arklį medžioklei, kitą pasidarė iš 
vyno slėgtuvo sijos šiokiai dienai, o iš didelio ąžuolo kamieno pasiga- 
mino mulą su visa gūnia po kambarį pasijodinėti. Dar jis turėjo bene 
dešimt ar dvylika arklių perkinkymui ir septynetą nuolat pakinkytų. 
Ir visus juos guldydavo miegoti su savimi. 

Kartą aplankė jo tėvą senjoras de Činčikas su dideliausia palyda ir 
iškilme, o čia jau ir taip svečiavosi kunigaikštis Bliūdlaižis ir grafas 
Čiurškila. Dievaž, kai prisirinko tiek žmonių, tai pasidarė ankšta na- 
muose, ypač nebuvo kur statyti arklių; tada minėto senjoro de Činčiko 
ūkvedys ir arklininkas, dairinėdamiesi, ar nėra namuose kame nors 
dykų arklidžių, kreipėsi į Gargantiua, jauną vaikinuką, klausdami 
patylom, kur laikomi kariniai arkliai, nes manė, kad tokie berniukai 
mielai viską išplepa. 

Gargantiua juos nuvedė didžiaisiais pilies rūmų laiptais, paskui per 
antrąją salę į erdvią galeriją, iš ten įsuko į platų bokštą, o kai jau kopė 
kitais laiptais, arklininkas ir sako ūkvedžiui: 

— Tas vaikas mulkina mus: arklidžių niekad nebūna viršutiniuose 
namų aukštuose. 

— Jūs klystate, — tarė ūkvedys, — nes aš žinau tokių vietų Lione, 
Bametėje, Šinone ir kitur, kame arklidės yra kaip tik pačiame namų 
viršuje; gal ir čia anoj pusėj yra durys arkliams įvesti ir išvesti. Bet aš 
dėl tikrumo dar jį paklausiu. 

Ir jis klausė Gargantiua: 

— Vaike mielas, kur jūs mus vedate? 

— Įarklidę,— tasai atsakė, — kame laikomi mano kariniai arkliai. 
Mes tuojau ten būsim, tik palypėsim dar šitais va laipteliais. 

Tada jie perėjo dar vieną didelę salę. Gargantiua privedė tuos 
vyrus prie savo kambario durų ir, jas atidaręs, tarė: 

— Štai arklidės, kurių teiravotės. Šit mano ispaniškas žirgas, šit 
vengriškas, antai gaskoniškas, o va šitas — eidininkas. 

Ir, įteikdamas jiems didžiulę dalbą, pasakė: | 

— Dovanoju jums šį Frizijos žirgą. Aš jį gavau iš Frankfurto, bet 
dabar jis bus jūsų. Geras arkliukas, labai ištvermingas. Dar kad taip 
jums sakalas, pustuzinis spanielių ir pora kurtų, tai jūs būsit kurapkų ir 
kiškių karaliai visą šią žiemą. 

— O šventas Jackau! — kalbėjo jie.— Taigi jis kvailių ieško, tas 
berniukas. 

— Ieškot ieškojau, bet ligi šios dienos nebuvau radęs, — atšovė 
Gargantiua. 

Pagalvokit patys, ką jie turėjo daryti — ar prasmegti skradžiai 
žemės iš gėdos, ar juoktis iš vaiko pokštų. 

O kai jie sumišę leidosi laiptais žemyn, Gargantiua klausė: 

— Ar nenorit dūmaloko? 

— Kas tai per daiktas? 

— Ne daiktas, o bezdalai, galėsit nusivyti po virvutę ir pasisiūti 
po apinasrį. 

— Jau kad spirgina, tai spirgina mus šiandien, — tarė ūkvedys, — 
pats laikas lįsti iš krosnies, skrudint daugiau nebereikia. Vaike mielas, 
gražiai pavedžiojai tu mudu už nosies, bus iš tavęs kada nors popiežius. 

— Aš irgi taip manau, bet jūs tada būsite klapčiukas, o šitas pa- 
pūga — maršalka. 

— Taigi, taigi, — tarė arklininkas. 

— O jūs atspėkit,— kalbėjo Gargantiua,— kiek dygsnių mano 
mamos marškiniuose? 

— Šešiolika,— tarė arklininkas. 

— Išmanai tu iš nosies į gerklę, — atsikirto Gargantiua.— Yra 
gi dygsnių iš priekio ir dygsnių ir užpakalio. Blogai skaičiavai. 

— Kada? — klausė arklininkas. 

— Tada, kai tau velnias epušėje sena žagre barzdą skuto. 

— Na ir pašnekovas gi mums teko, po kelmų! — tarė ūkvedys.— 
Tegu dievas jus sergsti, ponas pliauškataili, liežuvį tai šmaikštų jūs 
turite. 

Taip jie bešnekėdami greit nulipo žemyn, numetė po laiptais dalbą, 
kurią jiems buvo įdavęs Gargantiua, o šis pastarasis juos aprėkė: 

— Kas, po velnių, iš jūsų per raiteliai! Jums tiktai kuinais jodi- 
nėti. Jeigu jums reiktų į Kajusaką nukakti, kaip jums labiau patiktų: 
joti ant žąsioko ar vesti kiaulę už pavadžio? 

— Man labiausiai patiktų išgerti, — tarė arklininkas. 

Sulig tais žodžiais visi trys suėjo į vieną iš žemutinių menių, tenai 
rado visą kompaniją ir, pasakodami savo naujausiąjį nuotykį, tiek pri- 
Juokino visus, kad ko netrūko pilvai. 

Kaip Granguzjė pažino didį Gargantiua protą, 
kada tas sugalvojo, kuo geriausia 
pasišluostyti pakalį 


PERSKYRIMAS XIII 


Penktiesiems metams baigiantis, Granguzjė grįžo iš karo, nuveikęs 
Kanarijos karalystę, ir aplankė savo sūnų Gargantiua. Tai buvo 
džiaugsmo, kai šitoks tėvas pamatė šitokį sūnų: bučiavo jį, glamonėjo, 
teiravosi apie visokius vaikiškus reikalus. Ta proga išgėrė su sūnumi ir 
jo auklėmis, o paskui ėmė jas įsakmiai klausinėti, be kita ko, ar švariai, 
ar valyvai užlaikančios vaiką. Į tai atsakė pats Gargantiua, kad jisai tą 
reikalą taip sutvarkęs, jog dabar esąs visų valyviausias berniukas visa- 
me krašte. 

— Kaip tai? — klausė Granguzjė. 

— Po ilgų ir įdomių bandymų,— atsakė Gargantiua,— aš išradau 
patį poniškiausią, patį kilniausią, patį patogiausią būdą, kaip šluostytis 
pakalį, — tokio dar pasaulis nėra matęs. 

— Koks gi tas būdas? — paklausė Granguzjė. 

— Tuoj jums apsakysiu,— kalbėjo Gargantiua.— Kartą šluos- 
čiausi aksominiu vienos panelės veido dangalu, ir man patiko, nes 
minkštas audeklas dugnui teikė didžio malonumo; kitą kartą šluosčiausi 
tos pat panelės kapišonėliu, ir taip pat buvo gerai; kitą kartą — šaliku; 
kitą kartą — atlasine skaryte, kur panelės rišasi ant ausų, bet ten buvo 
prisagstyta daugybė auksinių karoliukų, kad juos kur velniai, tai jie 
man visą pasturgalį subraižė; tegu votys užpakalinius vartus išverčia 
ir tam juvelyrui, kur juos padirbo, ir tai panelei, kur juos nešiojo! 

Susigydžiau šluostydamasis pazo kepure su šveicariškomis plunks- 
nomis. 

Paskui, nusidaręs už karklyno, nutvėriau pavasaringą katiną ir 
juo pasišluosčiau, bet tasai man nagais visą tarpukiškį nuakėjo. 

Iš tos bėdos išsigydžiau rytojaus dieną, šluostydamasis savo motinos 
pirštinėmis, iškvėpintomis moteriškais kvepalais. 

Paskui dar šluosčiausi šalavijais, krapais, anyžiais, meirūnais, ro- 
žėmis, dynlapiais, kopūstlapiais, buroklapiais, vynuogių lapais, dedešvų 
lapais, debesylu (nuo jo rukė raudona pasidarė), salotomis, špina- 
tais — iš visų jų buvo tiek naudos, kiek iš ožio pieno; daugiau — 
laiškeniu, dagiliu, dilgyne, kaulažole, bet nuo šitų mane apipuolė 

kruvinoji; tada ėmiau šluostytis daiktadėčiu, ir kruvinoji praėjo. 

Paskui dar šluosčiausi paklodėmis, antklodėmis, užuolaidomis, 
pagalviu, patiesalu, kilimėliu, skuduru, servetėle, nosine, peniuaru. 
Iš visko turėjau malonumo daugiau negu nususėlis iš pasikasymo. 

— Na gerai, — tarė Granguzjė, — tai kuo vis dėlto geriausia šluos- 
tytis? 

— Aš prie to ir vedu, — tarė Gargantiua,— ir jūs tučtuojau suži- 
nosit viską ligi pat amen. Aš šluosčiausi šienu, šiaudais, pakulomis, 
kūtkailiais, vilnomis, popieriumi. Bet 


Apskretusį palieka antrą galą, 
Jei kas tik popierium jį valo. 


— Ėhė! — tarė Granguzjė.— Tu, bimbale, pasirodo, bemokąs ir 
rimus regzti! 

— Taip, karaliau,— tarė Gargantiua,— aš ir ne tiek dar moku — 
į gerą vietą nuėjęs, esu nemažai rimų sudėjęs. Paklausykit, ką sako 
mūsų tupykla tupikams: 


Tu, 
Kurs 
Prisėdai 
Šičia 
Patupėti, 
Tyčia 
Pastenėti 
Ir tą, 

Ko nebereikia, 
Žemyn 
Padėti, 
Žinok: 

Štai imsi ir padvėsi, 
Jei tu 
Geru 
Būdu 
Nušluostyti sau pakalį tingėsi. 


Gal norėtumėt daugiau? 
— Na taip,— atsakė Granguzjė. 
Gargantiua varė toliau: 

Rondo 


Anąsyk pritūpiau ramiai, 

Paskui juntu — nemaža liko, 

Prie užpakalio man prilipo. 

Pasmirdau visas aš grasiai. 

Panorau ją turėt ūmai, 

Tą, kuri ypač man patiko 
Anąsyk. 


Skylutę jos, nors negrabiai, ` 

Užkišt nebūčiau aš pamiršęs. 

Gi mano skylę savo pirštais 

Ji būt nubraukusi švariai 
Anąsyk. 


Na, pasakykit dabar, kad aš gražių eilių nemoku! Bet, dievaž, sudė- 
jau tas eiles ne aš: išgirdęs, kaip jas recituoja aukšta dama, kurią čia 
regit, aš tik susibėriau viską į savo atminties krepšį. 

— Grįžkim prie kalbamo dalyko, — tarė Granguzjė. 

— Kokio? — klausė Gargantiua.— Ar apie tupėjimą? 

— Ne,— tarė Granguzjė,— apie pasišluostymą. 

— O ar pastatysit bačkelę bretoniško vyno, jei aš jus sumaustysiu? 

— Na taip, taip, žinoma, — užtvirtino Granguzjė. 

— Tai šit: nėra reikalo šluostytis, jei dugnas švarus, o dugnas šva- 
rus, jeigu nesilaukinėjai; vadinasi, pirma reikia nusilaukinėti, o tik 
paskui dugną šluostytis, — išdėstė Gargantiua. 

— O, kokią tu galvą beturįs, berniukėli mano! — sušuko Granguz- 
jė.— Aš tave, nieko nelaukęs, liepsiu pakelti linksmų jų mokslų dakta- 
ru, nes, dievaž, esi protingas ne pagal amžių. Bet tu varyk, varyk toliau 
tą šneką apie šluostybą, meldžiamasis. Ir — žinai ką — prisiekiu savo 
barzda, aš tau pastatysiu ne bačkelę, o šešiasdešimt bačkų paties to 
gerojo bretoniško vyno, kuris, beje, daromas ne Bretanėje, o šaunia- 
jame Verone. 

— Taigi va, — kalbėjo vėl Gargantiua,— daugiau aš šluosčiausi 
muturu, pagalvėliu, šliure, medžioklės krepšiu, pintine — O, čia tai 
prastas šluostiklis! — pagaliau skrybėle. O turėkit galvoje, kad skrybė- 
lių būna ir lygių, ir labai gauruotų, būna ir kaip aksomas, ir kaip tafta, 
ir kaip atlasas. Geriausios yra tos, kur pūkas ilgas, nes labai gerai nuša- 
lina visas liekanas. 

Paskui šluosčiausi višta, gaidžiu, viščiuku, veršio kailiuku, zuikiu, 
balandžiu, kormoranu, advokato portfeliu, kyku, gobtuvu, kaliause. 

Tačiau užbaigdamas sakau ir tvirtinu, kad nėra geresnio šluostiklio 
per pūkuotą žąsiuką, jei, žinoma, laikai jo galvą sau tarp kojų. Galite 
tuo tikėti, garbės žodis. Nes tada jūs jaučiate neapsakomą smagumą 
užpakalinėje angoje — tiek dėl to, kad žąsiuko pūkai švelnūs, tiek dėl 
to, kad jo šilumytė lengvai persiduoda į tiesiąją ir kitas žarnas, pasiekia 
net širdį ir smegeninę. Ir jūs nemanykite, kad herojų ir pusdievių pa- 
laima Eliziejaus laukuose plaukia iš to, jog jie valgo lelijos šaknį, nek- 
tarą, ambroziją,— ne, taip tik senos bobos kalba. Mano nuomone, 
palaimą jie jaučia todėl, kad dugną šluostosi pūkuotu žąsiuku; šią mano 
nuomonę palaiko ir mokslavyris Jonas Škotas““. 


Kaip vienas sofistas mokė Gargantiua 
lotyniško rašto 


PERSKYRIMAS XIV 


Gerulis Granguzjė, girdėdamas šitą kalbą, nebesitvėrė džiaugsmu 
ir negalėjo atsistebėti, kad jo sūnus Gargantiua toks išmintingas ir 
taip stebuklingai prantus. Ir jis sakė sūnaus auklėms taip: 

— Pilypas, Makedonijos karalius, pažino savo sūnaus Aleksandro 
gudrumą iš to, kaip jis sutramdė arklį. Mat tas arklys buvo toks smar- 
kus, toks pašėlęs, jog niekas negalėdavo juo pajoti, jis nukrėsdavo nuo 
savęs kiekvieną raitelį, tam sprandą nusukdavo, kitam kojas sulaužy- 
davo, dar kitam galvą sutrupindavo, o vėl kuriam žiauną nukabindavo. 
Aleksandras žiūrėjo, žiūrėjo hipodrome (tokioj vietoj, kur mankštin- 
davo ir šankindavo arklius) ir sumetė, jog arklys todėl taip dūksta, kad 
baidosi savo šešėlio. Tada jis atsisėdo ant to arklio ir pavarė jį saulės 
pusėn, kad šešėlis būtų užpakaly; taip jis tą arklį suvaldė ir išmokė 
klausyti raitelio valios. Iš to tėvas pažino jo dievišką protą ir pavedė jį 
uoliai mokyti Aristoteliui, kuris tais laikais iš visų Graikijos filosofų 
turėjo geriausią vardą. 

Taip aš ir jums sakau, jog iš vieno to pokalbio su savo sūnumi 
Gargantiua, kurį jūs pačios ką tik girdėjote, pažinau, kad jo prote 
esama kažko dieviško,— tiek jis man pasirodė aštrus, tikslus, gilus ir 
šviesus, ir kad mano sūnus pasieks pačias aukštąsias išminties viršūnes, 

jei tik bus gerai mokomas. Užtat aš noriu jį pavesti kokiam mokslo 
vyrui, idant išlavintų jį pagal jo gabumus, o jau lėšų tam reikalui ne- 
pašykštėsiu jokių. 

Ir tikrai, jis paėmė sūnui į mokytojus didelį sofistikos“" daktarą, 
vardu Tubalį Holoferną, kuris berniuką taip gerai išmokė abėcėlės, 
jog tas atmintinai išvarydavo ją visą iš antro galo; tam išėjo penkeri 
metai ir trys mėnesiai. Po to mokytojas skaitė Donatą, Facetą, Teodo- 
letą ir Alano in Parabolis““: šis darbas užėmė trylika metų, šešis mė- 
nesius ir dvi savaites. 

Bet žinokite, kad tuo pat laiku jis mokė berniuką rašyti gotiškomis 
raidėmis, o tas nusirašinėjo visas savo knygas, nes spaudos meno tuo- 
met dar pasaulyje nebuvo. 

Gargantiua visada nešiojosi didelį rašymo reikmenyną, sveriantį 
daugiau nei septynis tūkstančius kvintalų““;: viena plunksnadėtė buvo 
tokio storumo ir didumo kaip Enė bažnyčios pilioriai, o rašalinė kaba- 
liavo ant storų geležies grandinių, ir joje tilpo statinė rašalo. 

Paskiau mokytojas jam skaitė De modis significandi’, komen- 
tuotą Pabaldos, Niektauzos, Ubago, Kembrio, Jono Telioko, Mikniaus, 
Kabišiaus ir daugybės kitų; tam dalykui išėjo aštuoniolika metų ir 
vienuolika mėnesių su viršum. Ir vaikinas iškalė knygą taip gerai, jog 
kvočiamas galėjo pilti atmintinai bet kurią vietą iš antro galo. Ir pirštu 
prikišamai išrodė savo motinai, kad de modis significandi non erat 
scientia'!. 

Paskui jam skaitė Kalendorių, tam pragaišino dar šešiolika metų 
su dviem mėnesiais; tada tas mokytojas numirė. 


Tūkstantis keturi šimtai dvidešimt antrais 
Numirė pikta liga — brantais. 


Po to Gargantiua turėjo dar vieną tokį seną krenkšlį, magistrą 
Žobeleną Bridė'“, tas jam skaitė Huguciją, Evraro Grecizmus, Doktri- 
nalį, Kalbos dalis, Quid est, Supplementum, Marmotrė, De moribus in 
mensa servandis, Senekos De guatuor virtutibus cardinalibus, Pava- 
sančio cum Commento, šventadieniais Dormi secure”? ir dar šį bei tą 
to paties galo. Nuo šitų skaitymų Gargantiua pasidarė toks gudrus, jog 
mes su juo nė nebesusilygintume. 

Kaip Gargantiua buvo pavestas 
kitiems pedagogams 


PERSKYRIMAS XV 


Tuo tarpu tėvas pastebėjo, kad jo sūnus, nors išties labai gerai 
mokosi ir visą laiką tam skiria, bet nė kokios neturi sau naudos, o at- 
virkščiai — kuo tolyn, tuo eina kvailyn, darosi vėplas, kvaišas, nesusi- 
tupėjęs. 

Jis padejavo apie tai donui Filipui de Marė, Papeligosos'* viceka- 
raliui, ir išgirdo iš jo, kad geriau būtų berniukui visai nesimokyti negu 
mokytis iš tokių knygų ir prie tokių mokytojų, kadangi jų mokslas — 
vienos kvailystės, o jų žinija — nesąmonės, bukinančios sveikus, kil- 
nius protus ir gadinančios jaunystę. 

— Ojei norit įsitikinti, kad taip išties yra, jūs paimkit, — kalbėjo jis 
toliau, — kurį nors šių laikų vaikiną, kuris mokęsis vos porą metų, ir 
pažiūrėkit: jeigu jis nepasirodys už jūsų sūnų sumanesnis, iškalbinges- 
nis, išradingesnis, jeigu jis nemokės gražiau kalbėtis ir dailiau elgtis 
žmonėse, apšaukit mane amžinu neišmanėliu. 

Gargantiua tėvui tas labai patiko, ir jis liepė taip padaryti. 

Vakare, kai visi suėjo vakarienės, minėtasis ponas de Marė atsi- 
vedė vieną savo jauną pažą, Eudemoną iš Vilgonži'?. Šis buvo taip 
dailiai sušukuotas, taip dailiai aprengtas, taip švariai iščiuslintas, taip 
mokėjo dailiai elgtis, jog greičiau panėšėjo į angeliuką negu į žmogų. 
Ponas de Marė kreipėsi į Granguzjė: 

— Matote šį berniuką? Jam dar nėra nė dvylikos metų; jeigu jūs 
sutinkate, pažiūrėsime, kokio esama skirtumo tarp to, ko moko jūsų 
svaičiotojai senų gadynių ir ką moka jauni dabarties žmonės. 

Granguzjė sutiko pabandyti ir liepė pažui kalbėti. Tada Eudemo- 
nas, paprašęs savo pono vicekaraliaus leidimo, laikydamas skrybėlę 
rankoj, giedru veidu, rausvom lūpom, įdėmiu žvilgsniu žiūrėdamas tie- 
siai į Gargantiua, su priderančiu jaunuoliui kuklumu stojo priešais ir 
pradėjo jį girti bei aukštinti, visų pirma, už jo dorumą ir gerus įpro- 
čius, antra, už jo išsilavinimą, trečia, už jo kilnumą, ketvirta, už jo stoto 
dailumą, o paskiau švelniais žodžiais ėmė skatinti Gargantiua didžiai 
gerbti savo tėvą, kadangi šis labai rūpinąsis jo geru išmokslinimu; 
galiausiai paprašė, idant teiktųsi priimti jį pačiu mažiausiuoju tarnu, 
nes — kalbėjo jis — netrokštąs tuo tarpu jokių kitų dangaus dovanų 

kaip tik vien malonės jam įtikti ir padaryti ką gera. Visa buvo Eu- 
demono išsakyta su tokiais pritinkančiais mostais, tokia ryškia tarsena, 
tokiu skambiu balsu, tokia puošnia ir gera lotynų kalba, jog atrodė, 
kad veikiau tai Grakchas, Ciceronas ar Emilijus'? negu šių laikų jau- 
nas vaikinukas. 

O Gargantiua tesugebėjo tiek, jog ėmė bliauti kaip karvė, įkniaubė 
veidą į kepurę, ir tada jau greičiau nustipęs asilas būtų pirstelėjęs, negu 
jisai ištaręs žodį. 

Tėvas taip įdūko, jog norėjo užmušti magistrą Žobeleną. Tačiau 
minėtasis ponas de Marė jį apmalšino gražiais, iškalbingais žodžiais, 
ir jo pyktis atlėgo. Tada jis liepė užmokėti mokytojui algą, pagirdyti, 
kaip pritinka sofistui, ir tegu sau nešdinasi po šimts velnių. 

— Bent nebus mums rūpesčių, — sakė jis,— jei kartais padvės, 
prisigėręs kaip anglas. 

Kai magistras Žobelenas išvyko, Granguzjė tarėsi su vicekaraliumi, 
kokį mokytoją būtų geriausia samdyti, ir juodu sukalbėjo taip, kad 
paimsią Ponokratą'', Eudemono auklėtoją, ir kad visi drauge paskui 
nuvyksią į Paryžių apsipažinti, kaip dabar mokosi Prancūzijos jauni- 
mas. 


Kaip Gargantiua buvo išsiųstas į Paryžių, 
kokia didele kumele jis jojo ir kaip ta 
kumelė apgalėjo sparvas Boso girioje 

Tuo pat laiku Fajolis, ketvirtasis Numidijos karalius, atsiuntė 
Granguzjė iš to Afrikos krašto kumelę, didžiausią ir stambiausią iš 
visų, kokias tik pasaulis kada matė, tikrų tikriausią pabaisą (jūs gi 
žinote — Afrikoje viskas nepaprasta); didumo ji buvo sulig šešiais 
drambliais, kojos pirštuotos kaip Julijaus Cezario arklio, ausys nuka- 
rusios kaip Langedoko ožkos, o ant pasturgalio — ragiukas. Pridė- 
kim, kad plauko ji buvo sartai bėro ir dar su šyvais obuoliais. Bet 
didžiausia nepaprastybė buvo jos baisi uodega, storumo kaip Sen Mar- 
so bokštas, kur palei Lanžė, ir tokia pat keturkampė, o jos ašutai šiurp- 
sojo kaip varpos akuotai į visas puses. 

Jeigu tuo jūs stebitės, tai dar labiau stebėkitės Skitijos” avinų 
uodegomis, sveriančiomis daugiau nei trisdešimt svarų, ir Sirijos ave- 
lėmis, kurioms (jei Teno"? teisybę sako) reikia prikabinti ratelius prie 
pasturgalio uodegai vėžinti — tokia ji ilga ir sunki. Jūs neturite tokių, 
jūs, lygumų palaidūnai. 

Parvežė tą kumelę per marias trimis laivais ir viena brigantina, 
atgabeno į pat Olono uostą Talmondua pakrantėje. 

Granguzjė, vos tą kumelę pamatęs, tarė: 

— Puiku! Kaip tik tokios ir reikia mano sūnui joti į Paryžių. Na, 
manau, kad su dievo padėjimu viskas eis gerai. Iš jo išaugs kada nors 
didelis mokslinčius. Kaip žmonės sako, už vieną nemokytą dešimt 
mokytų duoda. 

Rytojaus dieną, gerai nugėrę (kaip patys suprantat), iškilo į kelio- 
nę Gargantiua, jo mokytojas Ponokratas, jų tarnai, taip pat ir Eude- 
monas, jaunasis pažas. Buvo giedra, nešalta, tai tėvas liepė sūnui ap- 
siauti geltonais batais, tokiais, kokius Babenas vadina pusbačiais. 

Taip jie smagiai traukė didžiuoju keliu, vis gerai užvalgydami, kol 
nujojo anapus Orleano. Čia jie pasiekė didelę Boso girią, kokių tris- 
dešimt penkių mylių ilgumo ir bent septyniolikos mylių platumo. Toje 
girioje buvo gyvas pragaras sparvų ir vapsvų, kurios baisiai kankino 
vargšes kumeles, asilus ir arklius. Bet Gargantiua kumelė dosniai 
atmokėjo už visas nuoskaudas, padarytas jos giminei, ir tai tokiu būdu, 
koks niekam niekad į galvą neatėjo. Mat kai tik jie įjojo į tą girią ir 
vapsvos iš visų pusių ėmė pulti, kumelė paleido į darbą savo uodegą ir 
taip smarkiai makaravo, taip pliekė, jog visus medžius iššvaistė: tik 
šmaukš, braukš, į vieną pusę, į kitą, dešinėn, kairėn, išilgai, skersai, 
aukštyn, žemyn — išguldė medžius kaip pjovėjas lankoj šieną, nebe- 
liko nei vapsvų, nei girios, nieko, tik grynas, plynas laukas. 

Gargantiua iš to turėjo daug smagumo, bet į puikybę nepakilo, tik 
pasakė savo žmonėms: 

— (Gražiai pasidarbuota. 

O kai priėjo metas pusryčiauti, tai jie, nieko nebeturėdami, užkan- 
do žiovulio; to įvykio atminimui dar ir dabar ano krašto bajorai 
pusryčiams valgo žiovulį““, ir dar gardžiuojasi, ir dar apsilaižo. 

Galiausiai jie pasiekė Paryžių, tenai Gargantiua ilsėjosi dvi ar tris 
dienas, linksmai puotavo su savo palyda ir teiravosi, kokių šiuo metu 
mieste esama mokslininkų ir kokį vyną ten geria. 

Kaip Gargantiua aplaistė savo sutiktuves 
su paryžiečiais ir kaip iškabino varpus 
iš Dievo motinos katedros 


PERSKYRIMAS XVII 


Pasilsėjęs kelias dienas po kelionės, Gargantiua išėjo pasidairyti po 
miestą. Visi iš visų pusių į jį žiūrėjo ir labai stebėjosi, nes Paryžiaus 
gyventojai yra tokie kvailiai, tokie nenaudos ir žiopsotojai, jog koks 
nors komediantas, koks nors relikvijų prekijas, mulas, apkarstytas 
skambaliukais, ar gatvės muzikantas sutraukia daugiau žmonių negu 
geras evangelijos skelbėjas. 

Ir taip įkyriai persekiojo jį žmonės, jog jis, neturėdamas kur besi- 
dėti, užlipo pasilsėti ant katedros bokštų. Sėdėdamas tenai ir matyda- 
mas šitokias minias aplinkui, tarė garsiai: 

— Tie žiopliai, matyt, nori, kad aš aplaistyčiau sutiktuves ir pa- 
statyčiau jiems išgerti už gerą priėmimą. Jų noras visai teisėtas. Gerai, 
aš duosiu jiems vyno, bet tiktai dėl juoko. 

Ir jis šypsodamasis atsisagstė daiktadėtį, išsitraukė volę ir apšvirkštė 
juos taip gausingai, jog paskendo du šimtai šešiasdešimt tūkstančių 
keturi šimtai aštuoniolika žmonių, neskaitant moterų ir mažų vaikų. 

Buvo tokių, kuriuos nuo tvano išgelbėjo greitos kojos, tie atsidūrė 
ant Universiteto aukštumų ir čia, suplukę, uždusę, krenkštė ir spjau- 
dėsi, ir keikėsi, ir piktžodžiavo, vieni juokdamiesi, kiti niršdami: „Kad 
jį kur velniai, tegu jį kur velniai, tegu jį perkūnai, kad jį paralyžius!“ 
Iš to ir miesto vardas pasidarė Paryžius, o pirmiau vadinosi Leukecija, 
kaip sako Strabonas“!, lib. IV, graikiškai Baltumynė, nes to miesto da- 
mų šlaunys yra labai baltos. O kadangi visi, kas tik tenai buvo perkrikš- 
tijant miestą, keikėsi kiekvienas savo parapijos šventaisiais ir kadangi 
paryžiečiai — žmonės visokio galo ir visokio plauko — yra iš prigim- 
ties dideli ilgaliežuviai ir nepraustaburniai, ir dar išpuikę pusėtinai, tai 
Joaninas de Baranka turėjo pagrindo libro De copiositate reveren- 
tiarum tvirtinti, kad jų vardas esąs graikiškas — parrhesiani, atseit 
stačiakalbiai. 

Po to Gargantiua ėmė žiūrinėti didžiuosius varpus, kabančius 
katedros bokštuose, ir labai melodingai jais paskambino. Taip bežai- 
džiant, jam atėjo į galvą, kad iš tų varpų galėtų būti puikūs žvangu- 
čiai ant kaklo jo kumelei, kurią jis ketino siųsti namo su Bri sūrio ir 
šviežių silkių kroviniu, tad iškabino juos iš bokštų ir parsinešė į savo 
butą. 

Tuo laiku atvyko į Paryžių švento Antano ordino komandoras 
kumpininkas, rinkdamas kiaulienos kvestūrą; jis irgi turėjo intenciją 
patyliukais pasiimti tuos varpus, idant iš tolo būtų girdėti, kad jis 
atvažiuoja, ir lašiniai iš anksto drebėtų podėliuose, bet, būdamas 
sąžiningas, paliko juos kaboti — ne dėl to, kad būtų buvę karšti, o 
dėl to, kad buvo sunkoki pakelti. Tik šio komandoro nereikia pai- 
nioti su Burgo komandoru, mano artimu draugu. 

Visas miestas sujudo subruzdo, nesgi žinot, kad paryžiečiai greiti 
maištauti, net kitašaliai stebisi Prancūzijos karalių kantrybe, kaip jie 
nepaima rykštės, o leidžia savo valdiniams tolydžio eibes daryti. Duotų 
dievas, sužinočiau aš, kame yra kalvė, kur kalamos visos tos erezijos ir 
sąmokslai, — išdulkinčiau jas visų savo parapijos brolių akivaizdoj! 

Taigi va, visi žmonės, sujudę ir įnirtę, susirinko ne kur kitur, tik 
į Nelio rūmus““, kur tada buvo Leukecijos orakulas (dabar jau ne- 
bėra). Jam buvo pateikta byla ir išdėstyti nepatogumai, susidarę dėl 
varpų išnešimo. Apsvarsčius visus pro et contra, buvo nuspręsta pagal 
Baralipton“*, jog reikia siųsti seniausią ir gerbiamiausią fakulteto 
žmogų pas Gargantiua — tegu išaiškina jam, kokį baisų nepatogumą 
padaręs, kad tuos varpus nukabinęs. Ir nors kai kurie universiteto 
žmonės įrodinėjo, kad tokia misija geriau tiktų oratoriui, bet ne sofis- 
tui, tačiau, to nepaisant, buvo šiam tikslui išrinktas mūsų magistras 
Janotas de Bragmardo. 


Kaip Janotas de Bragmardo buvo 
siųstas pas Gargantiua didžiųjų 
varpų atgauti 

Magistras Janotas, apsikirpęs kaip Julijus Cezaris“?, užsivilko seno- 
vinį liripipioną““ ir, gerai aprūpinęs pilvą papločiais ir švęstu vande- 
nėliu, rūsyje išstovėjusiu, nuvyko į Gargantiua butą, varinas trimis 
raudonsnukiais pedeliais ir vedinas penkiais ar šešiais magistrais, 
tingiais ir nevalyvais, kaip visada. 

Prie durų pasitiko juos Ponokratas ir net nusigando, pamatęs tokį 
maskaradą,— pamanė, kad čia komediantai. Jis klausė vieną iš tų 
tingių magistrų šutvės, ko ieško jie čia. Tas atsakė: ateiną prašyti, kad 
grąžintų varpus. 

Ponokratas, tai išgirdęs, tuoj nunešė naujieną Gargantiua, kad 
parengtų atsakymą ir apsispręstų, kaip elgtis. Gargantiua pasivadino 
į šalį savo mokytoją Ponokratą, rūmų maršalką Filotomijų, žirgininką 
Gimnastą ir Eudemoną ir greitosiomis pasitarė, ką sakyti ir kaip 
daryti. Visi buvo tos nuomonės, jog delegatus reikia nuvesti į nuošalų 
šeimyninės kambarėlį ir tenai nugirdyti kaip pėdus, o kad tasai senas 
krenkšlys negalėtų paskui girtis, jog varpus atidavę jo reikalavimu, 
padarysią taip: tie gersią, o jie pasikviesią miesto galvą, fakulteto 
rektorių ir bažnyčios vikarą ir grąžinsią jiems varpus, kol sofistas 
nebūsiąs spėjęs nė pradėti savo misijos. Paskui, aniems dalyvaujant, 
išklausysią jo šaunios prakalbos. Taip ir buvo: kai minėtieji žmonės 
atėjo, įvedė sofistą į pilną salę, ir jisai atsikrenkštęs ėmė drožti tokią 
kalbą. 


Magistro Janoto de Bragmardo kalba, 
kuria jis kreipėsi į Gargantiua, 
prašydamas grąžinti varpus 

— Kche, kche, kche! Mna dies, pone, mna dies, et vobis“', ponai. 
Būtų gerai, kad mums atiduotumėt varpus, nes jie mums labai reikalin- 
gi. Kche, kche, kche! Mes juos kitados atsisakėme parduoti, nors mums 
siūlė gerus pinigus londoniečiai iš Kaoro, taip pat ir bordiečiai iš Bri, 
kurie juos norėjo pirkti dėl jų elementarinės kompleksijos“* substan- 
cifikuotos kokybės, kuri yra intronifikuota jų kviditatyvinės prigimties 
terestriškume, turinčiame galią ekstraponuoti halo ratilus nuo saulės 
ir viesulus nuo mūsų vynuogynų, po teisybei ne mūsų, o artimiausių 
kaimynų; nes jei mes neturim vyno, tai mums nebelieka nieko, nei 
proto, nei įstatymo. 

Jeigu jūs atiduosite mano prašymu, tai aš už tą gausiu dešimt 
sprindžių dešros ir geras kelnes, kurios itin pravers mano kiškoms, — 
kitaip jie paliktų apgavikai. Ak, dievaži, Domine, kelnės yra šaunus 
dalykas, et vir sapiens non abhorrebit eam““. Taip, taip, kelnės — toks 
daiktas, kad ant kelio nesimėto, žinau pats iš savęs. Atsižvelk, Domine; 
juk jau aštuoniolika dienų aš prakaituoju prie šios gražios prakalbos: 

Reddite guae sunt Caesaris Caesari, et guae sunt Dei Deo. Ibi jacet 
lepus”. 

Garbės žodis, Domine, jeigu norite pavakarieniauti su manimi in 
camera charitatis, tai, kaip dievą myliu, nos faciemus bonum cherubin. 
Ego occidi unum porcum et ego habet bon vino“?!. Bet iš gero vyno 
nepadarysi prasto lotyno. 

Kadangi taip, tai de parte Dei, date nobis varpos nostros”. Klau- 
sykite, aš jums dovanoju Fakulteto vardu Sermones de Utino, utinam““ 
jūs atiduotumėt mums varpus. Vultis etiam atlaidorum? Per diem, 
vos habebitis et nihil užmokėbitis“*. 

O pone Domine, grąžinabitis varpos nobis!“? Išties, juk tai est 
bonum urbis““. Jie visiems reikalingi. Jeigu jie pritinka prie veido jūsų 
kumelei, tai juk lygiai taip pat pritinka ir mūsų Fakultetui, guae 
comparato est jumentis insipientibus et similis facta est eis, psalmo 
nescio quo”... jei aš gerai užsirašiau štai ant popiergalio, et est unum 
bonum Achilles“?. Kche, kche, kche, kchu! 

Taigi! Aš jums aiškiai įrodau, kad turite juos man atiduoti. Ego 
sic argumentor: 

Omnis varpus varpabilis, in varpelio varpando, varpana var- 
pativa varpare facit varpabiliter varpantes. Parisius habet varpos. 
Ergo gluc““. 

Cha cha cha, tai bent iškalba! Ji yra in tertio primae, Darii'“? ar 
šiaip kame. Prisiekiu savo išganymu, buvo laikai, kad aš stebuklus 
darydavau savo argumentacija, bet dabar beįstengiu tik paistyti, ir man 
nieko daugiau nereikia, tik kad būtų ąsotis gero vyno, gera lova, židi- 
nys už nugaros, stalas priešais pilvą, o ant jo — gili lėkštė. 

O Domine, prašau jus in nomine Patris et Filii et Spiritus Sancti, 
amen!“!, atiduoti mums varpus, ir tegu dievas saugo jus nuo visa pikta, 
ir motina švenčiausia, ligonių sveikata, qui vivit et regnat per omnia 
saecula saeculorum, amen'®?. Kche, kchu, akchu, akchuchu! 

Verum enimo vero, guando guidem, dubio procul, edepol, guo- 
niam, ita certe, meus Deus fidus'“*, miestas be varpų yra kaip neregys 
be lazdos, kaip asilas be uodegonės, kaip karvė be kankaliukų. Kol 
mums jų neatiduosit, mes nesiliausim rėkti kaip neregys, pametęs 
lazdą, bliauti kaip asilas be uodegonės ir baubti kaip karvė be kanka- 
liukų. 

Vienas toksai lotynistas, gyvenantis šalia Otel Djė, sakė kartą, 
remdamasis Taponu (ne, apsirikau: Pontanu!'“*, pasauliškiu poetu), 
jog jam, girdi, norėtųsi, kad tie varpai būtų iš plunksnų, o šerdys — 

iš lapių uodegų, kadangi nuo jų triukšmo, bekalant eilėpalaikes, pasi- 
gadinęs jam smegenų žarnynas. Bet, nak petitin petetak, tik tak, 
tararak, jis buvo apskelbtas eretiku: mums tai nė už ką — mes tokius 
daiktus lipdom kaip iš vaško. Daugiau liudininkas neturi nieko pasaky- 
ti. Valete et plaudite. Calepinus recensui!“*. 


Kaip sofistas parsinešė savo gelumbę 
ir kaip iškėlė bylą kitiems 
magistrams 

Kai sofistas baigė savo kalbą, Ponokratas ir Eudemonas taip pra- 
trūko juoktis, jog vos neatidavė dievui dvasios, — visai kaip Krasas, 
kada pamatė asilą, ėdantį dagilius, ar Filemonas, kuris numirė iš juoko, 
kai pamatė, kaip asilas doroja figas, paruoštas pietums. Draug su jais 
ėmė juoktis ir magistras Janotas, ir kvatojo visi už kits kito, net jiems 
akys nuo ašarų suburko,— taip smarkiai buvo sujudinta smegenų subs- 
tamcija, iš kurios išsisunkia ašarinis skystis ir išteka palei regimuosius 
nervus. Taip jie radosi panašūs į Demokritą heraklitaujantį ar Herak- 
litą demokritaujantį. 

Kai kvatojimai apmalšo, Gargantiua ėmė tartis su savo žmonėmis, 
kas dabar darytina. Panokratas buvo tos nuomonės, kad tą šaunų ora- 
tortų reikėtų nugirdyti dar kartą, o kadangi jis padarė jiems pramogą 
ir prijuokino geriau nei pats komikų karalius, tai vertėtų jam duoti 
tuos dešimt sprindžių dešros, kur minėjo savo linksmoj prakalboj, taip 
pat ir kelnes, ir dar tris šimtus stambių pliauskų, dvidešimt penkias 
statines vyno, lovą su trimis žąsies plunksnų čiužiniais ir dubenį, itin 
talpų ir gilų, — tai vis daiktai, kuriuos jis užsiminė esant reikalingus jo 
senatvei. 

Viskas taip ir buvo padaryta, kaip tarta, tiktai Gargantiua suabe- 
jojo, ar greitomis susiras gatavos kelnės, tinkamos oratoriaus ūgiui, ne- 
žinojo ir koks fasonas būtų jam geresnis — ar martingališkas, tai yra 
su atsegamu dugnu (primenančiu pakeliamąjį tiltą), kad parankiau 
būtų nusilaukinėti, ar jūreiviškas, su kuriuo patogiau pūslę lengvinti, 
ar šveicariškas, kur gerai šildo įsnaują, ar gal, pagaliau, menkės uo- 

degos pavidalo, tai yra su praskeltu užpakaliu, kad inkstai vėdintųsi, 
todėl liepė išduoti jam septynias uolektis juodos gelumbės ir tris 
uolektis plono balto vilnono pamušalui. Malkas jam nunešė pasamdyti 
nešikai, menų magistrai tempė dešras ir dubenis, o gelumbę magistras 
Janotas pasiėmė neštis pats. 

Vienas iš sakytų magistrų, būtent Žusas Bandujis ėmė įrodinėti, 
kad tai negražu, kad taip daryti nepritinka jo luomo žmogui ir kad 
tegu duodąs gelumbę nešti vienam iš jųjų tarpo. 

— Ak tu asile, asile,— tarė Janotas,— tu nemoki protauti in 
modo et figura. Štai kada praverčia supozicijos ir Parva logicalia. 
Pannus pro quo supponit? 9“ 

— Confuse et distributive'“'.— atsakė Bandujis. 

— Aš tavęs neklausiu, asile, — tarė Janotas, — quo modo supponit, 
bet pro guo; tai yra, asile, pro tibiis meis. Ir todėlei aš nešu pats, 
egomet, sicut suppositum portat adpositum'““, 

Ir jis išsmuko vogčiomis su gelumbe vienas, kaip kitados Patle- 

nas!0?, 
Gražiausia buvo, kai tas krenkšlys švento Maturino bažnyčioje, 
pilnaties posėdyje! !°, iškilmingai pareikalavo pažadėtų kelnių ir dešros; 
jam betgi buvo griežtai ir galutinai atsakyta, kad negausiąs, nes jau 
atsiėmęs iš Gargantiua, kaip rodančios gautos žinios. Jis jiems įrodi- 
nėjo, kad ten gavęs gratis, kad Gargantiua jį apdovanojęs iš savo 
dosnumo, o jie, ką prižadėję, turį atiduoti vis vien. To nepaisant, jam 
buvo pareikšta, kad jau gavęs visa, kas pridera pagal teisybę, ir daugiau 
nė trupinio teneprašąs. 

— Teisybė? — tarė Janotas.— Tokio daikto čia nė būti nėra. 
Jūs — apgavikai nelemti, nenaudėliai jūs paskutiniai; žemė nėra ne- 
šiojusi didesnių per jus nevidonų, aš tą žinau gerai. Ir nemėginkit 
vedžioti už nosies tokio pat kaip jūs: esu gi sukčiavęs kartu su jumis! 
Prisiekiu pono dievo blužnimi — aš pranešiu karaliui, kokias baisias 
šelmystes jūs šičia rezgate savo galvose ir darote savo rankomis, ir 
tebūsiu aš raupsuotas, jei jis nelieps jus visus gyvus sudeginti, kaip 
sodomitus, išdavikus eretikus ir suvedžiotojus, dievo ir dorovės prie- 
šus. 

Išgirdę tokius žodžius, tie apskundė jį teismui; jis iš savo pusės vėlgi 
iškėlė jiems bylą. Taip atsirado procesas tribunole, taip jie ir tąsosi ligi 
pat šiai dienai. Magistrai apsižadėjo burnos nesiprausti, o Janotas ir 
jo šalininkai — nosies nesišluostyti tol, kol nebus sulaukę galutinio 
tos bylos sprendimo. 

Taip dėl savo apžadų jie ir vaikšto murzini ir apsisnargliję, nes 
tribunolas dar neperčiupinėjo visų bylos popierių; bylą išspręs per 
artimiausias graikų kalendas, tai yra niekados, nes tribunolo ponai 
gali daugiau negu pati gamta ir veikia prieš savo pačių įstatymus. 
Mat Paryžiaus įstatymai sako, kad vienas tiktai dievas gali daryti bega- 
linius daiktus. Gamta negamina nieko nemirtingo, ji visiems savo dari- 
niams nustato galą ir pabaigą, kadangi omnia orta cadunt etc.!'', tuo 
tarpu šie dykaduoniai moka padaryti taip, kad bylos, kurios patenka 
į jų nagus, tampa ir begalinės, ir nemirtingos. Apie tokius darbelius 
Chilonas Lakedemonietis''Ž pasakė aukso žodžius, Delfuose priežo- 
džiu tapusius: skurdas yra bylinėjimosi palydovas, o bylininkai — 
skurdžiai, nes greičiau jie susilauks galo negu užvestos bylos pabaigos. 


Kaip Gargantiua mokslus ėjo pagal 
mokytojų sofistų nustatytą 
tvarką 

Taip praėjus kelioms dienoms ir varpams grįžus į savo vietą, Pa- 
ryžiaus piliečiai iš dėkingumo už taurią Gargantiua širdį apsiėmė lai- 
kyti ir šerti jo kumelę tol, kol tik jis norėsiąs, ir jam tas labai patiko. 
Ir jie nusiuntė kumelę ganytis į Bjero girią. Manau, kad dabar jos 
tenai nebėra. 

Po to Gargantiua norėjo jau kibti visu uolumu į studijas, tačiau 
Ponokratas, kuris jam vadovavo, iš pradžių liepė gyventi ir viską 
daryti po senovei, nes norėjo perprasti, kaip ankstesnieji Gargantiua 
mokytojai, tiek laiko mokydami, padarė jį tokį kvailą, žioplą ir ne- 
mokšą. 

Senoji Gargantiua dienos darbų tvarka paprastai būdavo tokia: 
nubusdavo jis tarp aštuntos ir devintos valandos, vis tiek, ar jau būdavo 
išaušę, ar dar ne,— taip jam buvo nustatyta anų auklėtojų, vadovau- 
jantis Dovydo žodžiais: Vanum est vobis ante lucem surgere’ ">. 

Paskui kurį laiką voliodavosi, žargydavosi ir spardydavosi po lovą, 
kad geriau įsijudintų gyvulinis fluidas; tada rengdavosi tokiomis 
drapanomis, kokių reikalaudavo metų laikas, bet labiausiai mėgo 

nešioti platų ir ilgą rūbą iš storo pūkuoto milo, pamuštą lapių kailiais; 
tada šukuodavosi Almeno!!* šukomis, tai yra visais keturiais pirštais ir 
dar nykščiu, nes mokytojai jam buvo sakę, jog kitaip šukuotis, praustis 
ir valytis esąs tik tuščias laiko gaišinimas. 

Paskui tuštindavosi, šlapindavosi, raugėdavo, krenkšdavo, drums- 
nodavo, žiovaudavo, spjaudydavo, kosėdavo, žagsėdavo, čiaudėdavo 
ir šnypšdavosi nosį kaip archidiakonas!!?, tada pusryčiaudavo: kad 
nekenktų nei drėgmė, nei prastas oras, šveisdavo gerų žarnokų pašu- 
tintų, gerų kiaulienos kepsnių, paskrudintų ant žarijų, gerų kumpių, 
gerų ožkienos kepsnių, pačirškintų ant iešmo, sukrimsdavo gerokai 
duonos riekių, pamirkytų buljone. 

Ponokratas jam sakė, kad nereikėtų taip daug prisivalgyti, vos 
išlipus iš guolio, nė kiek pirma nepasimankštinus. 

Gargantiua atsikirto: 

— Kaip, negi aš dar nepakankamai mankštinausi? Juk prieš kel- 
damasis apsiverčiau lovoje nuo vieno šono ant kito kokius šešis ar 
septynis kartus. Ar to nepakanka? Popiežius Aleksandras taip darė, 
patariamas gydytojo žydo, ir gyveno ligi mirties, visų pavydelninkų 
apmaudui. Mano buvusieji mokytojai taip mane pripratino, jie sakė, 
kad pusryčiai stiprina atmintį, ir užtat, sėdę prie stalo, pirmiausia 
išgerdavo. Prisivalgęs aš gerai jaučiuosi, o ir pietūs lenda kuo pui- 
kiausiai. Ir dar man sakė magistras Tubalis, geriausias Paryžiaus licen- 
ciatas, kad ne tas laimi, kas greitai bėga, o tas, kas anksti iš namų 
išsiruošia, užtat ir sveikas būsi ne núo to, kad gersi, gersi, gersi kaip 
antis, o nuo to, kad iš pat ryto gerai išgersi; unde versus! '®: 


Nesmagu iš ryto kelti, 
Rytą daug smagiau išgerti. 


Papusryčiavęs kaip reikiant, eidavo į bažnyčią, o jam iš paskos 
tarnai nešdavo dideliausioj pintinėj didžiulę maldaknygę, suvyniotą 
skepeton, sveriančią daugmaž vienuolika kvintalų ir šešis svarus, nes 
buvo ne tik stambi ir drūtai apkaustyta, bet ir smarkiai įtaukusi. Ten 
jis išklausydavo dvidešimt šešerias arba trisdešimt mišių. Tuo laiku 
prisistatydavo jo kapelionas, apsitulojęs it kukutis ir pripampęs vynuo- 
gių sulčių; su juo Gargantiua išbarbėdavo visas litanijas, ir taip 
kruopščiai jas lukštendavo, jog nė vienas grūdelis nenukrisdavo 
žemėn. 

Jam išeinant iš bažnyčios, privažiuodavo jaučiais kinkytas vežimas, 
pilnas Sen Klodo rožančių, kurių karoliukai buvo galvos didumo, ir 

jis, vaikščiodamas po vienuolynus, koridorius arba sodą, sukalbėdavo 
jų daugiau nei šešiolika atsiskyrėlių. 

Po to pasimokydavo kokį pusvalandį, įbedęs akis į knygą, bet jo 
mintys, anot to komedijų autoriaus!!", jau būdavo virtuvėje. 

Tada, prileidęs pilną urinolą, sėsdavosi prie stalo ir, kadangi buvo 
flegmatiškos prigimties, pradėdavo iš lėto užkandžiauti — sutrauk- 
davo vieną kitą tuziną kumpių, rūkytų jautienos liežuvių, ikrų, dešrų 
ir kitų dalykų, taisančių kelią vynui. 

Tuo metu keturi tarnai pasivaduodami be paliovos kraudavo jam 
lopetomis į burną garstyčias. Po to jis nugerdavo siaubingą mauką 
baltojo vyno, idant inkstams būtų lengviau. Tada jau valgydavo viso- 
kių mėsų — nelygu metų laikas — tiek, kiek norėdavosi, ir liaudavosi 
valgyti vien tada, kai pradėdavo pilvą veržti. 

O kada nustoti gerti — tam jis neturėjo nė kokios taisyklės, nes sa- 
kydavo, kad žmogui ženklą duodančios jo šliurės: kai jų padai iš- 
purstą iki pusės pėdos storio, tada ir gana. 


Gargantiua žaidimai 

Paskui, atmurmėjęs panosėje padėkos maldelę, užsiversdavo dar 
lengvo vyno, išsirakinėdavo dantis meitėlio koja ir smagiai pasišne- 
kučiuodavo su šeimynykščiais. Tada šie užtiesdavo stalą žalia gelumbe 
ir sunešdavo visą krūvą kortų, lošiamų jų kauliukų, šachmatų, šaškių. 
Žaidimai ir lošimai būdavo šie: 


vežimas, trisdešimt vienas, 
primas, tūkstantis, 
šlemas, trys šimtai, 
pripirkimas, nevykėlis, 
koziris, durnius, 
pikardinis, kmyno lapas, 
šimtinis, asilas, 

durtinis, landsknechtas, 
mizeriokas, gegutė, 

sukčius, „Ką pasakysit“, 


vienuolika, „imk, neduosiu, bėk, negausi“, 

marijošius, 

porinis, 

spėtinis, 

„davei ir dar pridėk“, 
pridurkas, 

krumpliai, 

sraigtas, 

spąstai, 

galvosūkis, 

sutaptinis, 

laimė, 

aukštukai, 

dykaduonis, 

šachmatai, 

šaškės, 

šaškės su belaisviais, 
kryžminės šaškės, 
„lapės ir vištos“, 
„baltos ir juodos karvės“, 
kauliukai, 

trys kauliukai, 
kauliukai ant lentos, 
niknokas, 

triktrakas, 

triktrakas itališkai, 
triktrakas mūsiškai, 
triktrakas su lenkimais, 
triktrakas su mušimais, 
„trenk mane, perkūne“, 
beždžionė, 

primus, secundus, 
peiliukas, 

raktukas, 

„pataikyk į vidurį“, 
pora — neporą, 

„galva — erelis“, 
kauliukai metami, 
kauliukai beriami, 
kroketas, 

šiaučius, 

„ui, bijau“, 
kiškelis, 

vilkas ir žąsiukai, 
„dvigubas į priekį“, 
šarka, 

ragai, 

piktas jautis, 
pelėda, 

„aš tau gnybsiu, nesijuok“, 
„pasikutenkim““, 
arkliuką kaustyti, 
avinėlį šaukti, 
asilėlį raginti, 

„aš atsisėsiu“, 
auksabarzdis, 
giriniai obuoliukai, 
iešmą traukti, 
„pliurpk į saują“, 
„kūmai, paskolink maišą“, 
avino kapšas, 
vedžioti už nosies, 
pakišti koją, 


avižėlės pirkti, 


žariją pūsti, 

slėpynių eiti, 

„gyvas ar miręs“, 
traukti geležį iš žaizdro, 
pjautuvas, 

putpelė, 

kuprius, 

rastinukas, 

grybus rauti, 

žagres statyti, 

į pasturgalį spirti, 
ratelį šokti, 

ratilą sukti, 

kiaulę į dvarą varyti, 
pilvas į pilvą, 

praraja, 

rykštė, 

akmeninis diskas, 

„aš čia esu“, 

nosim žiburį užgesinti, 
kėglius mušti, 

visus iš karto numušti, 
stumti plokščią kėglį, 
suktukas, 

muštukas, 

„pagraužk kakos“, 
kirkinimas, 
prisimušti į sieną, 
Marselio figos, 

bėk aplink gubą, 
gaudyti vagį, 

dirti lapei kailį, 
pagaliuką mušti, 
lazdą traukti, 

„kas toliau numes“, 
„užsimerk ir nežiūrėk“, 
„siųsk į Romą“, 
„pataikyk atversti“, 
triušius medžioti, 
kamuolį pridaužti, 
pilį griauti, 

eilę ardyti, 

į duobutę pataikyti, 
vilkelis, 

užiantis vilkelis, 
kaukiantis vilkelis, 
tikras vilkas, 


„kaip iš medžio iškritęs“, 


„mesiu — pagauk“, 
šaudyklė, 
bulis, 

„kur žalias?“, 
„linksmų užgavėnių“, 
dvišakas medis, 
rutulys po stogu, 
kamštis su plunksnomis, 
susitrauk į sraigę, 
puodą daužyti, 

„taip, kaip aš noriu“, 
devintoji ranka, 
lauminėjimas, 

„suiro tiltas“, 

„vėplą apmauk“, 
„šokinėk kaip varna“, 
„paduodu — atmušk“, 
„Iš kur paeini?“, 
gūžinėjimas, 
šnipinėjimas, 
ropinėjimas, 

genio mušimas, 
buožė, 

kištukas, 

karalienės, 
amatininkai, 

„galva — kojos“, 
vyšnių kauliukai, 
tuks, tuks į duris, 
sprigtas į nosį, 
pakelti poniai velioną, 
miltus sijoti, 

avižas sėti, 

godžiai ryti, 

riekeles dalinti, 
malūnėlį sukti, 
briedis, 

vilko uodega, 
„nedrumsnok į nosį“, 


šluota, „Gilmenai, paduok rėtį“, 
„šventas Kozmai, garbinu tave“, sūpuoklės, 
„tu — vabalas“, guba, 


Gar gantiua 


56 


beržas, 

musė, 

jaučiukas, 
nesusipratimai, 
balandis skrenda, 
gubą stato, | 
per laužą šokti, 
per krūmą šokti. 
katiną gaudyti, 
pelių ieškoti, 
žvejoti tinklu, 
suopio lizdas, 
duoti į kuprą, 
špygom badytis, 
brum brum, 
viesulu suktis, 
dugną ploti, 
žemę akėti, 


pelėda pabūti, 

varna pabūti, 

iš kailio nertis, 
negyvą žvėrį nešti, 
„lipk, lipk kopėtėlėm“', 
„nešk namo“, 
„nusišluostyk birbisą“, 
garstyčias malti, 
kuoka per kojas, 
keltis ir kristi, 
smaigtelius svaidyti, 
per kits kitą šokti, 
aitvarus leisti, 
sprandus sukioti, 
nosis traiškyti, 
žnaibytis, 

sprigtais daužytis. 


Gerai pažaidus, išsijojus, išvėčius ir vėjais paleidus laiką, pritikdavo 
išgerti lašelį — po vienuolika ąsočių burnai — ir tuoj po to išsitiesti 
ant dailaus suolo arba ant dailiai ir minkštai paklotos lovos ir numigti 
porą trejetą valandų, nieko pikto nemanant ir nesakant. 

Pabudęs Gargantiua kurį laiką krapštydavosi akis. Tuo tarpu at- 
nešdavo lengvo vyno, ir dabar jam gerdavosi taip smagiai kaip nie- 
kados. 

Ponokratas mokė jį, kad nesveika gerti vos pabudus iš miego. 

— Bet juk taip darė šventieji tėvai, — kalbėjo Gargantiua.— Be 
to, mano miegas sūrus: kai atsikeliu, tai jaučiuosi kaip kumpio pri- 
valgęs. 

Po to jis imdavo mokytis visų pirma poterių, o kad greičiau eitų, 
sėsdavo raitas ant seno mulo, tarnavusio devyniems karaliams, ir, 
murmėdamas bei linguodamas, jodavo pasižiūrėti, kaip ima iš kilpų 
triušius. 

Parjojęs užsukdavo į virtuvę sužinoti, kas ant iešmo čirška. 

O jau vakarienės tai bent kirsdavo, tikėsit ar netikėsit, ir mielai 
pasikviesdavo draugėn kaimynų, gebančių išgerti, o tie padėdavo jam 
prie stiklinės ir sekdavo pasakas, senas ir naujas. Namų draugais 


buvo, be kitų, ponas diu Fu, de Gurvilis, de Grinjo ir de Marinji’' '*. 

Po vakarienės atsiversdavo medines evangelijas, tai yra suvožia- 
mas triktrako lentas, arba rėždavo Viens, du, trys, arba Iš viso banko, 
kad laikas greičiau eitų, o jei ne, tai iškildavo į apylinkes pasižiūrėti 
mergaičių, o tarpais po trupučiuką užkąsdavo ir išgerdavo, o paskui 
vėl užkąsdavo ir vėl išgerdavo. Paskui miegodavo be jokio pertrūkio 
ligi pat ryto aštuntos valandos. 


Kaip Ponokratas suėmė Gargantiua į nagą, 
jog tam nė viena valanda veltui 
nenueidavo 

Ponokratas, pažinęs netikusį Gargantiua gyvenimo būdą, ryžosi jį 
mokyti visiškai kitaip'!?, tik pirmosiomis dienomis dar kentėsi, many- 
damas, jog per daug staigi permaina galėtų padaryti žalos mokinio 
prigimčiai. 

Kad geriau vyktų naujasis darbas, jis paprašė garsų tais laikais 
gydytoją, vardu Teodorą, pasisakyti: kaip jis manąs, ar galima įstatyti 
Gargantiua į geresnes vėžes? Gydytojas ėmė Antikyros čemeryčių '*? 
ir pagal visus medicinos dėsnius tuo vaistu pašalino iš Gargantiua 
smegenų visokias kvailystes ir iškrypėliškus įpročius. Tuo pačiu būdu 
Ponokratas privertė savo mokinį užmiršti visa, ko buvo išmokęs iš 
pirmesnių mokytojų, — taip elgdavosi ir Timotiejus su tais savo moki- 
niais, kurie prieš tai mokėsi pas kitus muzikantus. 

Idant geriau sektųsi žengti į tikslą, Ponokratas įvedė jį mokytų 
žmonių draugėn: varžybose su jais turėjo miklintis jo mokinio protas, 
augti noras naujaip lavintis ir pasižymėti. 

Paskui jam sudarė tokį mokymosi tvarkaraštį, jog nedingo veltui 
nė viena valanda per dieną — visas laikas eidavo mokslams ir naudin- 
gai žinijai semtis. 

Dabar Gargantiua keldavosi ketvirtą valandą ryto. Kol vienas jį 
trindavo, kitas skaitydavo kokį puslapį Šventojo rašto, skaitydavo 
garsiai, aiškiai, su tam dalykui derančiu raiškumu, ir šiam tikslui buvo 
paimtas jaunas pažas, kilimo iš Bašė, vardu Anagnostas!'?!. Tie skaity- 
mai paveikdavo Gargantiua taip, jog neretai kildavo jo širdyje noras 

pagarbinti, pašlovinti dievą, jam nusilenkti ir pasimelsti, nes lektūra 
parodydavo nuostabią dievo didybę ir išmintį. 

Po to jis eidavo į gerą vietą pašalinti virškinimo atliekų. Čia 
mokytojas pakartodavo jam tai, kas perskaityta, ir paaiškindavo 
sunkesnes, painesnes vietas. 

Grįždami stebėdavo dangų: ar taip pat viskas tebėra, kaip buvo 
iš vakaro, ir į kokį ženklą įeina šiandien saulė, taip pat ir mė- 
nulis. 

Kai pareidavo, jį vilkdavo, šukuodavo, tvarkydavo plaukus, reng- 
davo ir kvėpindavo, o podraug kartodavo vakar dienos pamokas. Jis 
atsakinėdavo jas atmintinai ir čia pat mėgindavo pritaikyti Žinias įvai- 
riems žmonių gyvenimo atvejams; tai trukdavo dvi ar tris valandas ir 
paprastai baigdavosi drauge su aprangos ruoša. 

Po to Gargantiua geras tris valandas klausydavosi skaitymo. 

Tada visi, kalbėdamiesi apie perskaitytus dalykus, ėjo oran, į 
Brako aikštę ar į pievą, ir tenai mankštinosi — mėtė sviedinį, žaidė 
muštuką, trikampį su sviediniu, lavino kūną taip mitriai, kaip pirma 
lavino dvasią. 

Svarbiausia žaidimo taisyklė buvo laisvė — kiekvienas galėjo 
nustoti žaidęs, kada panorėjo, bet paprastai, būdavo, liaujasi, kai su- 
prakaituoja ar šiaip pavargsta. Tuomet nusišluostydavo gerai, nusitrin- 
davo, persimainydavo marškinius ir, pamažu vaikštinėdamiesi, trauk- 
davo pasižiūrėti, ar jau išvirti pietūs. Laukdami, kol paduos valgyti, 
garsiai, aiškiai kartodavo vieną kitą sentenciją, įsiminusią iš dienos 
pamokų. 

Tuo tarpu ateidavo ponas Apetitas, ir jie pačiu laiku sėsdavosi prie 
stalo. 

Valgymo pradžioje būdavo paskaitoma balsu koks įdomus pasako- 
jimas apie narsingus protėvių žygius: skaitydavo jį tol, kol Gargantiua 
išgerdavo vyno. Tada, jei patikdavo, liepdavo skaityti toliau, arba visi 
išvien imdavo linksmai šnekučiuotis; pirmaisiais mėnesiais kalbėda- 
vosi apie visa tai, kas duodama į stalą, — apie duoną, vyną, vandenį, 
druską, mėsą, žuvį, vaisius, žalėsius, prieskonius, aptardavo jų ypa- 
tumus, savybes, naudingumą ir prigimtį, taip pat apie valgių gaminimą. 
Šitaip Gargantiua per trumpą laiką sužinojo, ką apie tuos dalykus yra 
savo veikaluose pasakę Plinijus, Atenėjas, Dioskoridas, Julijus Po- 
luksas, Galenas, Porfyras, Opianas, Polibijus, Heliodoras, Aristotelis, 
Elianas'** ir kiti. Taip bešnekėdami, valgytojai kartais, panorėję persi- 
tikrinti, liepdavo atnešti prie stalo tų autorių knygas. Ir Gargantiua 

taip gerai įsimindavo visa, kas būdavo šnekama, jog nebuvo tuomet 
gydytojo, kuris žinotų bent pusę to kaip jis. 

Tada aptardavo dalykus, skaitytus tą rvtą, ir, baigęs pusryčius 
kokia nors svarainių uogiene, Gargantiua valydavosi dantis mastikos 
medžio strypu, plaudavosi rankas ir akis tyru šaltu vandeniu ir giedo- 
davo gražias padėkos giesmes, sudėtas dievo dosnumui ir maloningu- 
mui pagarbinti. Tada jam atnešdavo kortas, tik ne lošti, o žaisti viso- 
kiems sąmojingiems žaidimams, pagrįstiems aritmetika. 

Taip jis pamėgo šį skaičių mokslą ir dienų dienas pramogavo po 
pietų ir vakarienės taip pat maloniai, kaip pirmiau gaišdavo laiką prie 
lošiamųjų kaulų ir kortų. Ir taip jis ilgainiui perprato teoriją, tiek 
įsimiklino praktiškai, jog net anglas Tenstolas'““, nemažai rašęs apie 
šį mokslą, prisipažino, jog, palyginti su Gargantiua, jisai esąs tiktai 
vaikelis. 

Ne tik šitame, o ir kituose matematikos moksluose, kaip antai geo- 
metrijoje, astronomijoje ir muzikoje, jis pasiekė labai daug, nes kol 
kūnas suvalgytą maistą virškindavo ir į save imdavo, jis su draugais 
braižydavo visokius brėžinius ir geometrines figūras, taip pat tyrinė- 
davo astronomijos dėsnius. 

Po to smagumo dėlei dainuodavo jie darniai keturiais ar penkiais 
balsais arba kokia nors tema varijuodavo, kiek patikdavo. 

Kai dėl muzikos instrumentų, tai jis išmoko groti liutnia, spinetu, 
arfa, vokiška fleita, devynių skylučių fleita, viola ir trombonu. 

Taip praleidęs valandą ir baigęs virškinti, išsituštindavo, o tada 
sėsdavosi kokias tris valandas ar daugiau prie svarbiausių jų savo studi- 
jų, kartodavo, kas skaityta ryto metą, gilindavosi į pradėtą knygą ir 
pratindavosi rašyti, brėžti ir piešti senoviškas ir naujoviškas raidęs!"*. 

Baigę šiuos darbus, eidavo iš rūmų, o su jais drauge — vienas jau- 
nas Turenės bajoras, žirgininkas, vardu Gimnastas, kuris mokė 
Gargantiua jojimo meno. 

Gargantiua, persivilkęs kitais drabužiais, sėsdavosi tai ant karinio 
žirgo, tai ant darbinio, tai ant ispaniško ristūno, tai vėl ant berbero, 
ant lengvo eidininko ir mankštindavosi joti įvairiausiais būdais, skriste 
skrisdavo, šokindavo žirgą per griovius, per barjerus, dumdavo ratu, 
į dešinę, į kairę. 

Ir čia jis nelaužydavo iečių, nes visų didžiausia kvailystė sakytis: 
„Aš sulaužiau dešimt iečių turnyre ar mūšyje“,— kiekvienas dailidė 
tą sugebės; girtinas, šlovingas darbas — viena ietimi palaužti dešimtį 
priešų. Taigi savo kaustyta ietimi, stora ir stipria, jis griaudavo vartus, 

durdavo kiaurai per šarvus, versdavo iš šaknų medžius, gaudydavo 
žiedą, lupdavo šalin balną, šarvą, geležinę pirštinę. Visa tai darydavo 
šarvuotas nuo kojų iki galvos. 

Kai dėl šaunaus jodinėjimo ir mūdravimo ant žirgo, tai čia niekas 
jam prilygti negalėjo. Pats Feraros šaunuolis'?? prieš jį tebuvo kerėpla. 
Ypač gerai jis mokėjo šokinėti akies mirksniu ant sudvailintų arklių, 
nuo vieno ant kito, nelytėdamas kojom žemės, ir iš vienos pusės, ir iš 
antros, ir dar ietį rankoj laikydavo, ir į kilpas nesistodavo, ir arklį 
valdydavo be pavadžių, o šitie dalykai labai pravartūs kare. 

Kitomis dienomis mankštindavosi su karo kirviu ir taip smarkiai 
juo mojuodavo, taip stipriai kirsdavo, taip žvaliai jį leisdavo apsukui, 
jog visi pripažino, kad jis besąs jau tikras riteris, pasiruošęs ir mūšiams, 
ir turnyrams. 

Daugiau dar puikiai valdė ragotinę, ir kalaviją abirankį, ir ilgąją 
špagą, ir ispaniškąją špagą, ir plačiaašmenį durklą, ir plonąjį durklą, 
kovėsi su šarvais, be šarvų, su skydu, su mažu apskritu skydeliu ir 
su apsiautalu, užvyniotu ant kairės rankos. 

Medžiojo raitas elnius, stirnas, meškas, danielius, šernus, kiškius, 
kurapkas, fazanus, einius. Žaidė su didžiuoju sviediniu, spardė jį ir 
dar kumščiu daužė. Ėjo imčių, lenktynių, šoko į tolį, tik ne trišuoliu, 
ne viena koja ir ne vokiškai, nes, pasak Gimnasto, tokie šuoliai yra 
nenaudingi ir nieko neverti kare, — jis vienu šokiu peršokdavo visokį 
griovį, lėkte perlėkdavo per tvorą, šešis žingsnius užbėgdavo stačia 
siena ir taip įlipdavo pro langą, esantį ieties viršūnės aukštyje. 

Plaukiodavo giliose vietose, ir kniūpsčias, ir aukštielninkas, ir 
šonais, ir visą kūną judindamas, ir vien kojas krutindamas, ir, iškėlęs 
ranką su knyga, perplaukdavo skersai visą Seną, nėmaž jos nesušlapi- 
nęs, ir dar pernešdavo įsikandęs apsiaustą, kaip Julijus Cezaris. Viena 
ranka prisitraukęs, įlipdavo į laivą, iš ten stačia galva puldavo atgal 
į vandenį, pasiekdavo dugną, landydavo uolų plyšiuose, nardydavo 
po gyles ir sūkurių vietas. Paskui tą laivą visaip gręžiodavo, valdydavo, 
varydavo jį čia smarkiai, čia lėtai, pavandeniui, prieš vandenį, ūmai 
sustabdydavo įsibėgėjusį, viena ranka vairuodavo, antra irdavosi di- 
džiausiu irklu, iškeldavo bures, lipdavo virvėmis į stiebus, karstydavosi 
rėjomis, nustatydavo busolę, tempdavo prieš vėją bulines, laikydavo 
vairą geležine ranka. 

Iššokęs iš vandens, dumdavo skardžiu aukštyn ir vėl žemyn, laipio- 
davo po medžius kaip katinas, šokinėdavo iš vieno medžio į kitą kaip 
voverė, laužydavo storiausias šakas kaip antrasis Milonas!'**. Pasigavęs 

du aštrius durklus ir dvi stiprias ylas, vikriai kaip žvynė užlipdavo siena 
ant namų stogo, o kai reikėdavo nulipti, tai laikydavosi tokios padėties, 
kad nė krisdamas neužsigautų. 

Svaidydavo ietį, geležies strypą, akmenį, akstį, ragotinę, alebardą, 
įtempdavo lanką, užtaisydavo didžiausią arbaletą pats vienas be suktu- 
vo, taikydavo iš arkebuzos be atramos!*?', užkeldavo armotą ant lafeto, 
šaudydavo į taikinį, į dirbtinį paukštį, iš apačios į viršų, iš viršaus į 
apačią, į priekį, į šoną, į užpakalį, kaip senovės partai. 

Ant kokio aukšto bokšto viršūnės jam parišdavo virvę, siekiančią 
ligi žemės, jis ta virve užlipdavo į pat viršų vien rankomis, o paskui 
nusileisdavo, ir taip Žvaliai, taip mitriai, jog jūs nė lygiausia pieva taip 
nepavaikščiotumėt. 

Jam uždėdavo storą kartį ant dviejų aukštų medžių; jis pakibdavo 
ant jos rankomis ir vaikščiodavo pirmyn, atgal, kojom žemės nesiek- 
damas ir nieko daugiau neprisiliesdamas, ir dar taip greitai, jog nė 
tekinas nebūtum spėjęs. 

Kai norėdavo pamankštinti krūtinės ląstą ir plaučius, tai rėkdavo 
taip garsiai, kaip visi velniai kartu. Aš girdėjau sykį, kaip jis nuo švento 
Viktoro vartų šaukė Eudemoną iš Monmartro, — Stentoras!?? Trojos 
kare tiek neišrėkdavo. 

O sausgyslėms stiprinti jam nuliejo du svarsčius švininius, po 
aštuonis tūkstančius septynis šimtus kvintalų, kuriuos jis vadino han- 
teliais; juos Gargantiua paimdavo nuo žemės vieną viena ranka, kitą 
antra, iškeldavo viršum galvos ir taip laikydavo, nėmaž nesukrutė- 
damas, tris ketvirčius valandos arba ir ilgiau; iš to matome, kad jis buvo 
neprilygstamai tvirtas vyras. 

Belaisvius žaisdavo su pačiais didžiaisiais stipruoliais ir, kai reikė- 
davo jį pajudinti iš vietos, laikydavosi ant kojų taip tvirtai, jog tik patys 
smarkiausieji, sykiu supuolę, galėdavo jį nustumti, kaip senovės Milo- 
ną; paskui šio pastarojo pavyzdžiu sugniauždavo tvirtai saujoje gra- 
nato obuolį ir sakydavo jį atiduosiąs tam, kas pajėgsiąs atgniaužti 
ranką. 

Taip prisižaidusį Gargantiua ištrindavo, nušluostydavo, permainy- 
davo jam drabužius, ir tada visi pamažu sau grįždavo namo per 
kokias pievas ar šiaip žolėtas vietas, apžiūrinėdami medžius ir kitokius 
augmenis, lygindavo juos su senovės knygomis, kur apie tai rašoma, 
sakysim, Teofrasto, Dioskorido, Marino, Plinijaus, Nikandro, Makro 
ar Galeno, ir nešdavosi jų pilnus glėbius namo, o parnešę atiduo- 
davo doroti jaunam pažui, vardu Rizotomui'“?, kurio žinioje buvo 

taip pat kapliai, kaponės, lopetos, kastuvai, mentės ir kiti padargai, 
reikalingi herbarijui sudarinėti. 

Parėjęs namo pakartodavo ką ne ką iš skaitytųjų dalykų, kol 
sulaukdavo vakarienės, o tada sėsdavo prie stalo. 

Turėkite omenyje, kad Gargantiua pietūs būdavo kuklūs ir pa- 
prasti, jis tuomet tevalgydavo tiek, kiek reikėjo, kad pilvas neurgztų; 
užtat vakarienė būdavo gausinga ir ilga, ir jau čia kirsdavo iš peties, 
kad būtų gana ir jėgoms palaikyti, ir kūnui papenėti, o tokia juk yra 
teisinga mitybos tvarka, kokios mus moko gera ir tikra medicina, nors 
daugybė medicinos pusgalvių, nusidisputavusių sofistų mokykloj, pa- 
taria kaip tik priešingai. 

Vakarieniaujant būdavo tęsiamos pietų meto pamokos tol, kol pa- 
bosdavo; kitas laikas eidavo pašnekoms, mokslingoms ir naudingoms. 

Sukalbėję padėkos maldą, jie imdavo dainuoti, groti gerai suderin- 
tais instrumentais, lošdavo kortomis, kauleliais nekaltus žaidimus, ir 
taip leisdavo laiką puotaudami ir pramogaudami kitąsyk ligi pat gula- 
mojo meto, o kartais dar susimanę lankydavo kokius nors mokytus 
žmones arba keliauninkus, mačiusius svetimas šalis. 

Visiškai sutemus, prieš eidami gulti, dar susirinkdavo pačioje aukš- 
čiausioje namų vietoje pažiūrėti į dangų; čia stebėdavo kometas, 
jeigu jų būdavo matyti, ir šiaip dangaus šviesulių figūras, padėtis, 
santykius, opozicijas ir sutaptis. 

Po to Gargantiua pitagoriečių papročiu trumpai susakydavo 
savo mokytojui visa, ką perskaitė, pamatė, sužinojo, padarė ar išgirdo 
per dieną. 

Paskui pasimelsdavo dievui sutvėrėjui — pagarbindavo jį, sutvir- 
tindami savo tikėjimą, pašlovindami jo begalinį gerumą ir dėkodami už 
visa, kas patirta praeity, pavesdavo save jo dieviškai malonei ateity. 

Tada eidavo gulti. 


Kaip Gargantiua leisdavo laiką, kai 
būdavo lietingas oras 

Jei užeidavo lietingi ar darganoti orai, priešpietinis laikas būdavo 
leidžiamas taip pat kaip ir visada, tik liepdavo pakurti židinį, idant 
graži, šviesi ugnelė taisytų tą, ką dargana gadina. Tačiau popiet jie 

neidavo mankštinti kūno, likdavo namie ir apoterapijos'“? sumetimais 
plakuodavo šieną, pjaustydavo ir skaldydavo malkas, kuldavo klojime 
javus; daugiau dar mėgindavo jėgas tapybos ir skulptūros mene, o 
kartais keldavo iš užmaršties senovinius kaulelių žaidimus, kaip juos 
aprašė Leonikas ir kaip žaidžia geras mūsų draugas Laskaris'“!. 
Žaisdami pasikartodavo senų jų autorių posakius, kuriuose tie žaidimai 
yra minimi tiesiogine ar perkeltine prasme. 

Kartais eidavo stebėti, kaip lydomi metalai, kaip liejami artilerijos 
pabūklai, arba lankydavo auksakalius, žiūrėdavo, kaip pjaustomi ir 
šlifuojami brangakmeniai, užsukdavo pas alchemikus, pinigų kalėjus, 
kilimų, šilkų, gelumbių audėjus, laikrodininkus, veidrodininkus, knygų 
spausdintojus, vargonų dirbėjus, dažytojus ir kitus kitokius amatinin- 
kus ir, visiems gausiai duodami vynpinigių, mokydavosi pažinti bei 
vertinti gamybą ir išradimus visokiose srityse. 

Eidavo taip pat į viešas paskaitas, iškilmingus aktus, gražbylystės 
pratybas, klausydavos deklamacijų, įžymių advokatų ginamųjų kalbų, 
pamokslų ir evangelijos aiškinimų. 

Lankydavo fechtavimo sales ir mokyklas, čia Gargantiua rungda- 
vosi su meistrais visokiais ginklais ir jiems įrodydavo akivaizdžiai, kad 
moka tiek pat kaip jie, o gal ir daugiau. 

Užuot ėję augalų rinkti, lankydavo žolelių, šaknelių bei sutaisytų 
vaistų parduotuves, uoliai stebėdavo vaisius, šaknis, lapus, sakus, sėk- 
las, iš svetimų šalių atvežtus tepalus ir čia pat mokydavosi pažinti klas- 
totą prekę. 

Eidavo taip pat pasižiūrėti žonglierių, fokusininkų, šarlatanų, 
atidžiai sekdavo jų rankų judesius, jų gudrybes ir klastas, jų akroba- 
tinius šuolius, klausydavosi įmantrių tauškalų, ypač pikardiečių iš 
Šoni pašalio, nes šie yra apsigimę lojikai ir negirdėtų neregėtų daiktų 
pasakoriai. 

Parėję vakarienės, valgydavo mažiau negu kitas dienas, valgį 
rinkdavosi ne tokį riebų, sausesnį, kad atsvertų netikusį oro drėg- 
mės poveikį kūnui ir kad nedarytų žalos įprastinių mankštų pralei- 
dimas. 

Taip buvo auklėjamas Gargantiua. Jis diena į dieną darė vis dides- 
nę pažangą, ir, suprantama, tos tolydinės pratybos jam nešė naudą, 
kokią tiktai gali nešti protingam to amžiaus jaunuoliui; iš pradžių jos, 
tiesa, rodėsi sunkios, bet ilgainiui pasidarė tokios malonios, lengvos ir 
smagios, jog veikiau panėšėjo į karaliaus pramogas negu į mokinio 
darbus. 

Ir vis dėlto Ponokratas, norėdamas jam duoti progą pailsėti nuo 
įtempto protinio darbo, kartą per mėnesį parinkdavo kokią saulėtą 
giedrą dieną, ir jie iš pat ryto traukdavo iš miesto ir vykdavo kur nors 
į Žantiji ar į Bulonę, ar į Monružą, ar į Šarantoną, ar į Vanvą, arba 
dar į Sen Klu. Ten jie visą dieną dūkdavo, kaip tik beįmanydami: juo- 
kaudavo, kirkindavosi, paikiodavo, gerdavo rungčiomis, žaisdavo, 
šokdavo, voliodavosi po pievą, kraustydavo žvirblių lizdus, gaudydavo 
putpeles, medžiodavo varles, vėžiaudavo. 

Ir nors toji diena praeidavo be knygų ir skaitymo, bet nepraeidavo 
be naudos, nes, po gražias pievas besiduodami, jie kartodavo atmin- 
tinai gražesniąsias Vergilijaus Georgikų vietas, ką ne ką iš Heziodo, 
iš Policiano!?Ž Ūkininko, sudarinėdavo lotyniškai šmaikščias epigra- 
mas, o paskui jas versdavo prancūziškai rondo ar baladžių forma. 

Puotaudami iš atskiesto vyno skirdavo vynmedžio taurele vandenį, 
kaip moko Katonas, De re rust., ir Plinijus“; skalaudavo vyną 
dubeny vandens, paskui košdavo jį pro piltuvą; kildydavo vandenį iš 
vieno indo į kitą ir darydavo visokius automatinius įrengimus, tai yra 
tokius, kurie patys juda. 


Kaip tarp Lernė kepėjų ir Gargantiua 
valdinių kilo didis vaidas, iš kurio 
prasidėjo dideli karai 

Tuo laiku — būtent rudeniop, kada raškomos vynuogės, — pie- 
menys saugojo vynuogynus, kad varnėnai uogų nelestų. 

Vieną dieną Lernė kepėjai su dešimčia ar dvylika vežimų raguolių 
varėsi vieškeliu į miestą. 

Piemenys gražiai paprašė parduoti jiems raguolių už pinigus, rin- 
kos kaina. Mat reikia žinoti, kad vynuogės su šviežiais raguoliais — 
tai dieviški pusryčiai tiems, kam viduriai užkietėję, labiausiai jei 
vynuogės „pino“, „fjer“, „muskado“, „bikan“ arba „fuarar“ veislės, 
nes nuo jų valgymo taip susuka pilvą, jog kiti, galvodami tik orą 
išleisti, kelnes prileidžia, — tokie ir vadinami vynuoginiais galvočiais. 

Kepėjai parduoti raguolių nė nemanė, dar blogiau, jie piemenis 

išdėjo paskutiniais žodžiais — apšaukė, kad jie esą nenaudėliai, ru- 
pūžės, šungalviai, kuiliai, smarvės, kūtvėlos, sukčiai, dykūnai, smalstie- 
niai, pilvūzai, pagyrų puodai, nugrubnagiai, kelmai, bliūdlaižiai, sve- 
timduoniai, nusmuktakelniai, plikabambiai, komediantai, tinginių 
pančiai, valkatūzai, niekšai, ubagai, vagišiai, šmikiai, paršai, kvėšos, 
suskiai, snargliai, sumauti piemengaliai, apvertė juos tokiais ir toly- 
giais pravardiniais ir dar pridėjo, kad, girdi, ne jų žabtams kepti šie 
skanūs raguoliai, jie tegu tenkinąsi savo ašakiniais ragaišiais ir bėra- 
lieniais kepaišiais. 

Į tuos įžeidinėjimus vienas iš piemenų, vardu Frožjė, padorus 
ir šaunus vaikinas, atsiliepė gražiuoju: 

— Nuo kurio gi laiko jums, vyrai, ragai išdygo, kad pasidarėte 
tokie badūs? Dievaži, visada mums mielai parduodavot, o dabar nebe- 
norit. Geri kaimynai taip nedaro. Juk, antai, kai pas mus atvažiuojat, 
geriausius kviečius mes jums parduodam, kad turėtumėt iš ko kepti 
savo tešlainius ir raguolius. O mes dar norėjom jums priedo duoti 
vynuogių! Garbės žodis, jums dar teks gailėtis, jei gausit kada kreiptis 
į mus. Tada mes jums tuo pat saiku atseikėsim, minėsit mano žodį! 

Tada Markė, kepėjų brolijos didysis vėliavnešys, jam tarė: 

— Žiūrėkis, kaip tu šiauši kuodą iš pat ryto, — matyt, vakar sorų 
persiėdei. Eikšen, eikš, duosiu aš tau raguolį! 

Frožjė, nieko blogo negalvodamas, priėjo artyn ir jau traukė kapšą 
iš už juostos, manydamas, kad Markė iš tiesų parduos jam raguolių, o 
tas, paėmęs botagą, taip rėžė jam per kojas, jog net rumbės užkilo. Po 
to buvo bedumiąs šalin, bet Frožjė užriko kaip smaugiamas, iš visų 
spėkų sviedė į jį baslį, kurį turėjo po pažasčia, pataikė į galvą, į vaini- 
kinę kiaušo siūlę, virš smilkinio arterijos, iš dešinės pusės, ir Markė 
nudribo nuo kumelės, greičiau, sakytum, miręs negu gyvas. 

Tuo tarpu dvaro darbininkai, netoliese krėtę riešutus, atlėkė su 
savo žalgomis ir ėmė kulti kepėjus kaip rugius žaliakulius. Piemenys ir 
piemenės, išgirdę Frožjė riksmą, atlėkė su savo mėtyklėmis bei svai- 
dyklėmis ir paleido akmenų tiek, jog, rodės, kruša krenta. Galų gale jie 
prisivijo kepėjus ir paėmė kokius keturis ar penkis tuzinus raguolių, 
tik ne dykai — užmokėjo įprastinę kainą ir dar pridėjo riešutų ir tris 
kraiteles vynuogių. Paskui kepėjai užlaipino ant kumelės savo bendrą 
Markė, bjauriai sužeistą, ir patraukė nebe į Parejė, o atgal į Lernė, 
smarkiai ir piktai grasindami Sejė ir Sinė kaimiečiams, piemenims ir 
darbininkams. 

O piemenys ir piemenės, padarę savo, iškėlė sau balių — valgė 

tuos skanius raguolius ir puikias vynuoges ir linksminosi, gražiai 
lirlindami kulinę dūdą; jie šaipėsi iš nevykėlių pagyrūnų kepėjų, ku- 
riems taip prastai išėjo, matyt, dėl to, kad rytą ne ta koja buvo iš lovos 
išlipę; parinkę visų stambiausias vynuoges, ištrynė Frožjė kojas, ir jis 
bematant pasveiko. 


Kaip Lernė gyventojai, savo karaliaus 
Pikrocholio vadovaujami, netikėtai 
užpuolė Gargantiua piemenis 

Kepėjai grįžo į Lernė ir stačiai, nei valgę nei gėrę, nudrožė į 
Kapitolio pilį, tenai išklojo skundą savo karaliui Pikrocholiui'?* Tre- 
čiajam, parodė jam sulaužytas pintines, sulamdytas skrybėles, apdras- 
kytus drabužius, suniurkytus raguolius, o svarbiausia — Markė, 
bjauriai sužeistą, ir sakė, kad visa tai padarę Granguzjė piemenys ir 
darbininkai palei vieškelį ties Sejė. 

Karalius baisiausiai įtūžo ir, nebeklausdamas, nei kas, nei kaip, 
išleido įsakymą, kad visi ligi vieno vyrai, šarvuoti ir ginkluoti, stotų 
pusiaudienyje priešais pilį, o kas nepaklausys, tas bus pakartas. 

O kad įsakymas tvirtesnis būtų, liepė mušti būgnus po visą miestą. 
Pats jisai, kol baigs virti pietūs, nuėjęs užkomandavo paruošti ginklus 
ir visus karo padargus, išskleisti karo vėliavą ir oriflamą ir krauti 
gausiai į vežimus viso, ko reikia karui, — tiek ginklų, tiek maisto. 

Pietaudamas pasirašinėjo skiriamuosius raštus. Savo aukščiausią ja 
valia paskyrė senjorą Skarmalių vadovauti avangardui, sudarytam iš 
šešiolikos tūkstančių keturiolikos arkebuzininkų ir trisdešimt tūks- 
tančių vienuolikos savanorių, negaunančių algos. 

Didįjį žirgininką Gaidžiadūšį paskyrė vadovauti artilerijai, kurios 
buvo devyni šimtai keturiolika didžiulių bronzinių pabūklų, kaip antai: 
patrankų, didžiųjų patrankų, baziliskų, serpentinų, kulevrinų, bom- 
bardų, falkonetų, pasvolanų, spirolių ir kitų kitokių. Ariergardą 
atidavė kunigaikščiui Graibišiui; armijos branduolyje laikėsi karalius 
ir karalystės princai. 

Šitaip maždaug susitvarkę, prieš išsijudindami į žygį, išsiuntė 

pirma tris šimtus lengvųjų raitelių, vadovaujamų kapitono Vėjagau- 
džio, išžvalgyti kelio ir persitikrinti, ar nėra parengta kokios pasalos; 
šie tačiau, stropiai visa ištyrę, rado, kad visame krašte ramu, tylu ir 
jokių kariuomenės telkinių nėra. 

Pikrocholis, tai sužinojęs, davė komandą skubiai visiems žygiuoti 
po savo vėliavomis. 

Na, ir pasileido visi į karo žygį be jokios tvarkos ir drausmės, vienas 
per kitą, niokodami ir gadindami viską, kas tik po kojų pasipainiojo, 
negailėdami nei vargšo, nei turčiaus, nei pašventintos vietos, nei ne- 
šventintos; grobė jaučius, karves, bulius, telyčias, teliukus, avis, avinus, 
ožkas ir ožius, vištas, koplūnus, viščiukus, žąsiukus, žąsinus, žąsis, 
kiaules, paršus, kuilius; daužė žemėn riešutus, drėskė vynuoges, plėšė, 
nešė su visais uogienojais, purtė vaisius nuo medžių ligi paskutinio. 
Nėra kaip ir apsakyti, kas ten darėsi, ir neatsirado, kas jiems pasiprie- 
šintų, — visi pasidavė jų malonei ir nemalonei ir tiktai meldė žmoniš- 
kiau elgtis, atsižvelgti į tai, kad visais laikais juk gražiai, kaimyniškai 
sugyvenę, niekad jiems nieko blogo nepadarę, niekuo neįžeidę ir 
niekuo nenusipelnę tokių žiaurybių, ir kad dievas netruks juos už tai 
nubausti. Į tokias kalbas šie neatsikirtinėjo, tik sakė norį pamokyti, 
kaip raguolius valgyti. 


Kaip vienas Sejė vienuolis apgynė 
nuo priešų savo bendruomenės 

PERSKYRIMAS XXVII 


Taip jie šėlo ir dūko, viską niokodami ir driokodami, kol pasiekė 
Sejė ir čia ėmė nuogai plėšti vyrus ir moteris, atiminėti visa, kas tik 
galima, — joks daiktas jiems nebuvo nei per karštas, nei per sunkus. 
Nors tada bemaž visame tame krašte siautė maras, jie, nieko nepaisy- 
dami, lindo į kiekvienus namus, nešė laukan, ką tik kur nutvėrė, ir — 
nuostabus dalykas! — neėmė galas nė vieno, kai tuo tarpu klebonai, 
vikarai, misionieriai, gydytojai, chirurgai ir vaistininkai, kurie tiktai 
ėjo lankyti, slaugyti, gydyti ligonių, kurie klausė išpažinčių ir guodė 
juos, — visi užsikrėtė ir mirė, o tiems šėtonams plėšikams ir žudikams 

nė jokia bjaurasta neprisimetė! Kodėl taip yra, ponai? Pagalvokit apie 
tai, labai jus prašau. 

Taip išplėšę miestelį, atgriuvo visi su baisingu triukšmu prie 
vienuolyno, bet jo vartus rado užrakintus ir užramstytus; tada armijos 
branduolys patraukė toliau, Vedo brastos linkui, o septynios vėliavos 
pėstininkų ir dvi šimtinės raitelių liko čia ir griovė aptvaro mūrus, 
ketindami nusiaubti vienuolių vynuogyną. 

Vienuoliai, vargšai, nebežinojo nė kurio šventojo globai atsiduoti. 
Dėl visa ko liepė sušaukti varpais ad capitulum capitulantes'??. Kapi- 
tula nusprendė atlaikyti gražią procesiją su gražiomis giesmėmis ir 
litanijomis contra hostium insidias, ir su gražiais responsais pro 
pace”. 

Vienuolyne tuo metu buvo vienuolis, vardu brolis Žanas Krušila, 
jaunas, žvalus, smagus, visad geros nuotaikos, sumanus, drąsus, ryžtin- 
gas, rizikingas, aukštas, liesas, didžiagerklis, ilganosis, greitai varantis 
valandas, greitai laikantis mišias, greitai atpasninkaujantis pasninkus, 
žodžiu — tikriausias vienuolis, koks tiktai vienuoliavo kada nuo vie- 
nuolystės pradžios kokiame nors vienuolyne; be to, jis buvo visomis 
keturiomis kaustytas brevijoriaus dalykuose. 

Tasai, išgirdęs, kaip priešai grūdasi per mūro aptvarus į jų 
vynuogyną, išėjo pažiūrėti, kas ten dedasi, o pamatęs, kad tie jau 
drengia jų vynuoges ir kad vienuolynas visus metus liks be vyno, grįžo 
į bažnyčią ir rado ten vienuolius, susimetusius į presbiteriją, suglu- 
musius ir iškvėšusius; jie giedojo: Ini, nim, pe, ne, ne, ne, ne, ne, ne, 
tum, ne, num, num, ini, i, mi, i, mi, CO, O, ne, No, 0, O, ne, no, ne, ne, no, 
no, no, rum, ne, num, num'”. 

— Kiškitės birbison savo giedojimus! — suriko jis.— Dievaži, ge- 
riau jau užtrauktumėt: 


Sudieu, pintinės, vynuogės nuskintos! 


Velniai griebtų, taigi jie dreskia mūsų vynuogyne kekes su visom 
šakom, ir mes — kaip dievas gyvas! — ketverius metus šnipštą begau- 
sim! Jackau šventas! Ką gi mes gersim per tą laiką. vargšai palikę? 
Viešpatie dieve, da mihi potum!!“? 

Tada vienuolyno prioras tarė: 

— Ko čia reikia tam girtuokliui? Nuveskit jį tuojau į belangę. 
Šitaip trukdyti officium divinum!!““ 

— Dėl vyno, dėl vyno aš ir rūpinuosi, — atsiliepė vienuolis.— Juk 
ir jūs pats, tėve priore, mėgstat išgerti, ir dar kuo geresnio. Taip jau 

sutvertas kiekvienas padorus žmogus, nė vienas taurus vyras neatsisako 
vynelio — žinot gi vienuolių apoftegmą!“?. O tiems responsams, kur 
čia traukiat, — dievaži! — dabar ne laikas. Kodėl gi pjūties ir vynuo- 
gių rinkimo metu giedame trumpas valandas, o advente ir visą žie- 
mą — ilgas? Velionis šviesaus atminimo brolis Masė Pelosas, uolus 
mūsų tikėjimo išpažintojas (tegriebia mane velnias, jei sakau netiesą), 
atsimenu, kalbėjo, jog taip esą todėl, kad šiuo metu mes spaudžiam 
sunką ir darom vyną, o žiemą jį geriam. Tai klausykit, broliai, jūs 
visi, kurie mėgstat vyną: dievo kūno vardu — paskui mane! Ir žino- 
kite, jog greičiau mane švento Antano ugnis sudegins, negu gaus 
vyno bent lašą tas, kas dabar negins vynuogyno! Po kelmų, juk čia — 
bažnyčios turtas! O gi va, šimts perkūnų! Šventas Tomas Anglas!*! 
dėl bažnyčios turto nebijojo mirti, tad jei aš ir mirsiu, gal taipogi 
į šventuosius pateksiu? Tiktai ne, aš nemirsiu, aš nešiu mirtį kitiems. 

Šitaip kalbėdamas, jis nusivilko habitą ir čiupo kryžiaus stiebą, 
iš gero šermukšnio kamieno padirbtą, ieties ilgumo, gniaužto storu- 
mo, pamargintą lelijos žiedais, jau nublukusiais. Ir išpuolė su vienu 
apatiniu žiponu, habitą ant kairės rankos apsivyniojęs, ir tuo kryžiaus 
stiebu šoko tvoti priešų, kurie be tvarkos, be vėliavų, be trimitų ir 
būgnų, drėskė ir drėskė vynuoges, — mat vėliavnešiai ir ženklanešiai 
savo vėliavas ir ženklus buvo sustatę palei mūrą, būgnininkai savo 
būgnus iš vieno galo pradūrę ir begrūdą į juos vynuoges, o trimitai 
irgi buvo privaryti kekių, suplėštų su visais lapais, — žodžiu, visi 
darbavosi pakrikai, ir brolis Žanas, nė garso netaręs, su baisia jėga 
puolė juos ir ėmė versti nuo kojų kaip meitėlius, šveisdamas kairėn ir 
dešinėn, pagal seną fechtavimo būdą. 

Vienam suknežino smegeninę, kitam sulaužė ranką ar koją, dar 
kitam iš sprando ištrenkė slankstelį, inkstus atidaužė, nosį priplojo, 
akis iš kaktos iššankino, žiauną nukabino, dantis į ryklę sukrušo, 
pečiomentes suskaldė, blauzdas sutreškino, šlaunis išnarino, rakti- 
kaulius sutrupino. 

Jei kuris mėgino slėptis uogienojų tankmėje, tam vožė iš viršaus ir 
sutratino stuburą kaip šuniui. 

Jei kas mėgino pabėgti, tam tvojo per lambdoidinę kiaušo siūlę 
taip, jog galva į gabalus išlakstė. 

Jei kuris lipo į medį, manydamas ten išsigelbėsiąs, tam grūdo 
savo medžgalį į dugną. 

Jei kas iš senų pažįstamų rėkė: „Ei, broli Žanai mieliausias, broli 
Žanai, pasiduodu!“ — tam sakė: 

— Ką darysi nepasidavęs, bet atiduok ir dūšią visiems velniams. 

Ir čia pat užbakino. O jei kas turėjo tiek neprotingos drąsos, kad 
mėgino prieš jį stoti, tam parodė savo visą raumenų jėgą — perskrodė 
krūtinės ląstą ir pačią širdį. Kam trenkė po šonkauliais, tam išsivertė 
skrandis ir žmogus mirė vietoje. Kitam davė per bambą, jog žarnos 
ištiško. Kitam taip smeigė į daiktus, jog strypas pro užpakalinę angą 
išlindo. Patikėkit, baisesnio reginio niekas pasauly nebuvo matęs. 

Vieni rėkė: „Šventa Barbora!“ 

Kiti: „Šventas Jurgi!“ 

Kiti: „Šventa Neprisilytėtoji!“ 

Kiti: „Šventa Marija Kiunotiške! Loretiške! Bon Nuveliške! Lenu- 
jiške! Rivjeriške!“ 

Vieni šaukėsi į šventą Jokūbą; 

kiti į šventąją maršką, saugomą Šamberi mieste, kuri betgi sudegė 
po trijų menesių, sudegė visiškai, jog nė siūlo galo nepaliko; 

kiti į šventąją maršką, kur Kadueno mieste; 

kiti į šventą Joną Anžerietį; 

kiti į šventą Eutropijų Sentiškį, į šventą Memą Šinoniškį, į šventą 
Martyną Kandiškį, į šventą Klodoaldą Sinėjiškį, į Žavrezė relikvijas 
ır į; daugybę kitų, mažesnių šventųjų. 

Vieni mirė ir nieko nesakė, kiti sakė ir nemirė. Vieni mirė kalbė- 
dami, kiti kalbėjo mirdami. 

Kiti rėkė, kiek tik balso turėjo: 

— Išpažinties! Išpažinties! Confiteror! Miserere! In manus!” 

Ir toksai didelis buvo šių sumaitotų žmonių riksmas, jog prioras 
su visais savo vienuoliais išėjo žiūrėti ir, kai pamatė tuos vargšelius 
paslikus tarp vynuogienojų, mirtinai sužeistus, išklausė vieno kito išpa- 
žinties. O kol kunigai klausė išpažinčių, jaunikliai broliukai nulėkė 
ten, kur darbavosi brolis Žanas, ir klausė, kuo galėtų jam padėti. Žanas 
atsakė: jie galį pribaiginėti tuos, kur jau žemėje patiesti guli. Tada 
broliukai nusivilko habitus, pasikabino juos ant artimiausių virpsčių 
ir ėmė pjauti pribaigtinai tuos, kuriuos jis, brolis Žanas, jau buvo pa- 
stūmėjęs mirties keliu. Žinot, kokiais padargais jie pjovė? Mažais pei- 
liukais, tokiais, kaip vaikai mūsų krašte riešutus gvaldo. 

Paskui brolis Žanas su savo kuoka užstojo spragą, priešų padarytą 
aptvaro sienoje. Kai kurie broliukai, pasigavę priešų vėliavas ir dalinių 
ženklus, nusinešė į kambarius, ketindami iš jų pasidaryti keliaraiščių. 
O kai tie, kur buvo priėję išpažinties, mėgino pro spragą dumti lauk, 
brolis Žanas dobė juos ir sakė: 


71 Perskyrimas XXVIII 


— Dabar jie po išpažinties, padarę atgailą ir gavę išrišimą, tai 
jiems kelias į dangų tiesus kaip pjautuvas arba kaip Fajo vieškelis'**. 

Taip tad per jo narsybę žuvo visi tie kariuomenės vyrai, kurie 
įsibrovė vidun pro vienuolyno aptvarą, o jų buvo trylika tūkstančių 
šeši šimtai dvidešimt du, neskaitant, suprantamas daiktas, moterų ir 
mažų vaikų. 

Net atsiskyrėlis Možisas (apie kurį pasakojama Keturių Emono 
sūnų legendoje!'“*) netriuškino taip narsiai saracėnų su savo lazda 
kaip brolis Žanas, sutikęs priešus, su kryžiaus stiebu. 


Kaip Pikrocholis paėmė šturmu Laroš Klermo 
ir su kokiu nenoru bei apgailestavimu 
prieš jį pakilo Granguzjė 


PERSKYRIMAS XXVIII 


Tuo laiku, kai vienuolis triuškino, kaip jau sakėme, užpuolikus, 
įsibrovusius į vienuolyno sodą, Pikrocholis didžiausia skuba perėjo 
Vedo brastą su savo vyrais ir apgulė Laroš Klermo; čia niekas jam 
neparodė nė mažiausio pasipriešinimo, ir kadangi jau buvo naktis, 
jis nusprendė tame mieste apsistoti su savo kariuomene ir duoti kiek 
ataušti pašėlusiam pykčiui. 

Ryto metą jis šturmu užėmė bastionus ir pilį, tada smarkiai ją 
sustiprino ir aprūpino karo reikmenimis, nes ketino kaip tik čia ieškoti 
priebėgos, jei būtų smarkiai užpultas, — mat ši vieta buvo ne tik žmo- 
gaus rankų sustiprinta, bet ir šiaip saugi dėl savo būklės ir padėties. 

Mes tuo tarpu jį čionai ir paliksim, o patys grįšim prie savo mielojo 
Gargantiua, kuris Paryžiuje uoliai eina visokius gerus mokslus ir daro 
atletiškas mankštas; grįšim ir prie jo tėvo, gerulio senio Granguzjė. 
kuris, pavalgęs vakarienę, sau šildosi veislę priešais liepsnojantį židinį 
ir, laukdamas, kada kaštanai bus paskrudę, braižo židinio sienas sude- 
gusio pagaikščio galu, kursto ugnį ir pasakoja pačiai ir namiškiams 
gražias istorijas apie senus laikus. 

Kaip tik tokią valandą vienas iš piemenų, kur saugojo vynuo- 
gynus, vardu Pilo, stojo atbėgęs priešais jį ir apsakė su visais išgaliais, 
kaip jo žemėse ir valdose smurtauja ir plėšikauja Pikrocholis, Lernė 

karalius, kaip jis apiplėšė, nusiaubė, nuteriojo visą jo kraštą, be to 
vieno Sejė vienuolyno, kurį brolis Žanas Krušila apgynė su didžia 
sau garbe, ir kad dabar tasai karalius yra Laroš Klermo tvirtovėje ir 
skuba kaip įmanydamas su savo vyrais ją dar labiau stiprinti. 

— Ak tu varge mano! — dejavo Granguzjė.— Kas gi čia dedasi, 
žmonės gerieji? Ar aš sapnuoju, ar iš tikro taip yra, kaip tas žmogus 
sako? Pikrocholis, mano geras draugas nuo amžių, ir gentainis, ir 
giminaitis, — užpuolė mano šalį?! Kas jam pasidarė? Kas jį sukurstė? 
Kas jį palenkė į tokius darbus? Kas jam taip patarė? Oi, oi, oi, oi, oi! 
Dieve mano, išganytojau mano, padėk man, įkvėpk mane, apšviesk 
mano protą, kad žinočiau, ką dabar daryti! Pareiškiu iškilmingai, 
prisiekiu prieš tavo veidą, dieve, — taip, kaip trokštu tavo malonės, — 
jog niekad jam nedariau nė kokios kliauties, jo žmonių neskriau- 
džiau, jo žemių neplėšiau,— atvirkščiai, padėjau jam visada ir žmo- 
nėmis, ir pinigais, ir savo įtaka, ir patarimais, kada tik žinojau, kad 
jam to reikia. Ir jeigu jis man daro nūnai šitokią nuoskaudą, tai bus 
jį piktoji dvasia sukursčiusi, ne kitaip. Dieve maloningas, tu gi žinai 
mano gerą valią, nes nuo tavęs niekas nėra paslėpta, — jei kartais 
atsitiko taip, kad jis pametė galvą ir tu mane pasirinkai savo įrankiu 
jam atvesti į protą, tai suteik gi man galios ir išmanymo, kaip padaryti, 
kad jis būtų sudrausmintas ir nusilenktų tavo šventai valiai. 

Oi, oi, oi! Gerieji žmonės mano, draugai ir ištikimieji tarnai mano, 
nejaugi turėsiu jus varginti prašymais, kad eitumėt man į pagalbą? 
Aiman! Senas esu, ir nieko man daugiau nereikia kaip tik atilsio, ir 
visą savo gyvenimą nieko daugiau netroškau kaip vien taikos; bet va, 
matau aiškiai, turėsiu dabar dėtis šarvus ant savo menkų pečių, silpnų 
ir pavargusių, turėsiu imti drebančion rankon ietį ir buožę ir ginti, 
užstoti vargšus savo valdinius. Teisybė to reikalauja, nes jų darbas 
mane išlaiko, jų prakaitas mane peni, mano vaikus ir mano šeimyną. 

Ir vis tiek aš nestosiu į karą tol, kol nebūsiu išmėginęs visų priemo- 
nių ir būdų išlaikyti taiką; tokia yra mano karališkoji valia. 

Tada jis liepė sušaukti tarybą ir pateikė jai svarstyti esamą būklę. 
Taryba nusprendė pasiųsti kokį išmintingą žmogų pas Pikrocholį 
sužinoti, kodėl jis taip staigiai sudrumstė taiką ir įsiveržė į žemes, į 
kurias neturi nė kokių teisių; daugiau buvo nuspręsta pašaukti Gar- 
gantiua su jo vyrais, idant paimtų į rankas krašto valdžią ir gintų jį 
nelaimėje. Granguzjė su tuo sutiko ir įsakė taip padaryti. 

Tučtuojau išsiuntė savo liokajų baską kviesti Gargantiua, kad kuo 
greičiau važiuotų namo, ir parašė jam šitokį laišką. 

Ką parašė Granguzjė laiške savo 
sunui Gargantiua 

„Žinau, kaip uoliai tu eini mokslus, ir ilgai dar nebūčiau ryžęsis 
žadinti tavęs iš filosofinės rimties, bet štai mūsų draugai ir buvusieji 
sąjungininkai nūnai iš didžio savo įžūlumo sugriovė mano senatvės 
ramybę. Ir jei jau man teko tokia nelaiminga dalia, kad mane labiau- 
siai vargina tie, kuriais daugiausia pasitikėjau, tai nebeturiu ko kito 
daryti kaip tik atšaukti tave nuo mokslų ginti žmonių ir turto, pri- 
klausančio tau pagal prigimtinę teisę. 

Nes lygiai kaip silpnas yra šalies ginklas karo lauke, jei namuose 
nėra proto, taip ir mokslas, ir protas yra nenaudingas, jei reikiamu 
laiku nepasireiškia darbais ir neduoda priderančių vaisių. 

Mano nusistatymas — ne kelti vaidus, o malšinti; ne pulti, o gintis; 
ne grobti svetimą gerą, o sergėti savo ištikimus valdinius ir iš tėvų 
protėvių paveldėtas žemes, į kurias be priežasties ir pagrindo kaip 
priešas įsibrovė Pikrocholis ir diena po dienos varo savo padūkusį 
darbą, darydamas tokias nuoskaudas, kokių laisvi žmonės kęsti negali. 

Aš laikiau savo pareiga numaldyti jo tironišką piktybę ir teikiau 
jam visa, kas tik, mano manymu, galėtų jį patenkinti, ir daugelį 
kartų siunčiau draugiškai pas jį žmones klausti, kokiu būdu jis jaučiasi 
įžeistas, kas maniškių ką jam padarė; iš jo betgi negavau kitokio 
atsakymo kaip tik įžūlius iššūkius ir pareiškimus, jog mano žemes jis 
grobsiąs vien todėl, kad jam taip patinką. Iš to supratau, jog tokia 
jau dievo aplaidžia, kad jis elgtųsi pagal savo laisvą valią ir savo paties 
išmanymą, kuris tegali būti blogas, jeigu jam nuolat nevadovauja dievo 
malonė; supratau taipogi, jog dievas, norėdamas grąžinti jį į doro 
gyvenimo kelią ir atvaryti į protą, siunčia jį man, idant suteikčiau jam 
rūstų pamokymą. 

Todėl, sūnau mano mieliausias, kai tik perskaitysi šį laišką, grįžk 
kuo greičiau, kaip tiktai galėsi, skubėk į pagalbą ne tiek man (nors ir 
šitai tau yra privalu, kad ir iš paprasto gailestingumo), kiek savo 
žmonėms, kuriuos užstoti ir ginti tau liepia pareiga. Šis žygdarbis 
reikia atlikti taip, kad kuo mažiausia kraujo būtų pralieta, ir jei tik 
galėsim, mes sumanumu, atsargumu ir karinėmis gudrybėmis visus 
žmones išlaikysim gyvus ir grąžinsim smagius namo. 

Brangus sūnau, mūsų atpirkėjo Kristaus ramybė teesie visuomet su 
tavimi. 

Sveikink nuo manęs Ponokratą, Gimnastą ir Eudemoną. 

Rugsėjo dvidešimtą dieną. 


Tavo tėvas GRANGUZIJĖ“. 


Kaip Ulrichas Galė buvo išsiųstas 
pas Pikrocholį 

Padiktavęs ir pasirašęs laiškus, Granguzjė liepė Ulrichui Galė, 
savo referendoriui, vyrui išmintingam ir galvotam, kurio dorumu ir 
įžvalgumu buvo gavęs persitikrinti daug kartų, sprendžiant visokias 
painias bylas vykti pas Pikrocholį ir išdėstyti jam visa, kas tarybos 
nutarta. 

Dorasis Galė tuoj pat išėjo ir, perbridęs brastą, paklausė malūni- 
ninko, kur galėtų būti Pikrocholis; malūnininkas jam atsakė, kad Pik- 
rocholio vyrai jam atėmę viską iki paskutinio viščiuko, o po to užsidarę 
Laroš Klermo pilyje, bet jis nepatariąs jam toliau eiti, kad kartais 
nepakliūtų į nagus sargybiniams, nes šie esą baisiai įnirtę. Galė jo 
paklausė ir tą naktį pernakvojo pas malūnininką. 

Rytojaus rytą jis nuėjo su trimitu prie pilies vartų ir pareikalavo, 
kad sargyba nuvestų jį pas karalių, nes turįs kai ką pasakyti, kas 
karaliui esą labai svarbu. 

Karalius, apie tai sužinojęs, visai nepanoro jo leistis į pilį, bet pats 
atėjo ant mūrų viršaus ir tarė pasiuntiniui: 

— Na, kas naujo? Ką nori man pasakyti? 

Tada pasiuntinys pasakė tokią prakalbą: 


Prakalba, kurią Galė pasakė 
Pikrocholiui 

„Nėra tikresnės priežastis sielvartui kaip nemalonumai ir nuos- 
toliai, užgriuvę žmogų iš tos pusės, iš kurios jis teisėtai laukė palanku- 

mo ir malonės. Ir ne be priežasties (nors ir neteisingai) daug kas, 
patekę į tokią būklę, mano, jog verčiau mirti negu kentėti tokią bjaurią 
nuoskaudą, ir jeigu nei jėga, nei gudrumu nieko čia pataisyti nebe- 
įmanoma. tai ir išties pasidaro galą. 

Tad nėra ko stebėtis, jei karalius Granguzjė, mano viešpats, dėl 
padūkusio tavo elgesio ir nežmoniško užpuolimo labai susikrimto ir 
nežino ką ir bemanyti. Stebėtis reikėtų, jeigu jo nejaudintų neregėtos 
eibės, kurias darote tu ir tavo žmonės jo žemėms ir valdiniams, nesi- 
bodėdami nė kokių žiaurybių. ir tas juoba jam užduoda širdį, kad jis 
labai myli savo valdinius, taip labai, kaip nė vienas mirtingasis nėra 
mylėjęs. O juk visi žmonės pripažins, kad jį tuo labiau skaudina tavo 
ir tavo kareivių piktadarybės ir skriaudos, kadangi iš seniausių laikų, 
kiek tik atmintis siekia, tu ir tavo tėvų tėvai gyvenote draugystėie su 
juo ir visais jo protėviais ir tą draugystę ligi pat šių laikų kaip švente- 
nybę nepažeistą laikėte, saugojote ir tausojote, jog ne vien jis ir jo 
žmonės, bet ir svetimos padermės — puatvinai, bretonai, maniečiai 
ir tie, kas gyvena anapus Kanarų salų ir Izabelos'*? — manė, kad 
lengviau sugriauti dangaus skliautą ir marių gelmes iškelti į padangių 
aukštybes negu suardyti jūsų santarvę, ir tiek tos santarvės baiminosi, 
jog nė kokiais savo kėslais nedrįso užkabinti, erzinti ar skriausti vienos 
pusės, kadangi bijojo kitos. 

Negana to. Šitos jūsų šventos draugystės garsas taip yra pasklidęs 
po visą pasaulį, jog šiandien mažai rasi tautų visame žemyne ir vande- 
nyno salose, kurios nelaikytų sau už garbę būti priimtos į jūsų draugę 
tokiomis sąlygomis, kokias jūs padiktuosite, jūsų santarvę vertindamos 
taip pat kaip savo žemes ir valdas; užtat, kiek tik žmonės mena, nebuvo 
atsiradę tokio pašėlusio nei išdidusio valdovo nei valdovų lygos, jog 
drįstų užpulti — jau nesakau jūsų žemes, bet jūsų sąjungininkų 
žemes, o jei kada, paklausę neapgalvotų patarimų, pamėgino elgtis 
kaip nors kitaip, tai, vien išgirdę jūsų vardą, vien sužinoję apie santar- 
vę, savo kėslų atsisakė. 

Koks tad pasiutys varo tave nūnai, sulaužius santarvę, sumynus 
po kojų draugystę, paniekinus visokią teisę, brautis su priešo kėslais 
į jo žemes, nors tau nieko nepadarė nei jis, nei jo valdiniai — nei 
skriaudė tave, nei įžeidė, nei užkabinėjo? Kur tad ištikimybė? Kur 
įstatymai? Kur protas? Kur žmoniškumas? Kur dievo baimė? Nejaugi 
tu manai, kad tos nuoskaudos liks nežinomos amžinosioms dvasioms 
ir jų viešpačiui dievui, kuris griežtai teisingą atpildą duos už visus 
mūsų darbus? Jei taip manai, tai klysti, nes jo teisme iškils į aikštę visi 

dalykai. O gal tau likimas taip lemia arba dangaus šviesuliai taip lenkia, 
idant šituo būdu tu prarastum savo gerą dalią ir ramybę? Nes viskam 
prieina pabaiga, viskam yra kaitos tvarka, ir kas iškopia į viršukalnę, 
tas paskui turi ristis į pakalnę, nes ilgai tokioje būklėje nepatveria. 
Toks galas laukia visų, kas neturi proto ir nuosaikumo tada, kai gyvena 
laimėje ir gerovėje. 

Tačiau net jeigu taip būtų skirta ir tavo laimei ir gerovei prieitų 
galas, tai nejaugi dėlei to turėtų nukentėti mano karalius, kuris juk 
tave ir į sostą įsodino? Jei tavo namai turi sugriūti, tai nejaugi jų 
griuvėsiai turėtų užversti židinį tam, kuris juos buvo išpuošęs? Tiesiog 
galva neišneša tokių dalykų, jie tiek priešingi sveikam protui, jog var- 
giai besuvokiami, o kitų šalių žmonės netgi netikės, kad taip galėtų 
būti, kol šių dalykų pasekmės, paliudytos ir patvirtintos, juos įtikins, 
jog nieko nėra švento nei gerbtino tam, kas nusigręžė nuo dievo ir 
proto ir nusekė paskui savo iškrypusias aistras. 


Jei kokią skriaudą būtume padarę tavo žmonėms ar tavo valdoms, 
jei būtume talkinę tavo nedraugams, jei tau nebūtume padėję tavo 
reikaluose, jei tavo gerą vardą būtume pažeidę ar šlovę nuplėšę ar, 
tiksliau pasakius, jei nelaba dvasia, apsireiškusi apgaulingais pavida- 
lais ir melagingais vaidulais, būtų pastūmėjusi tave į bloga ir įteigusi 
tavo protui, kad mes esą padarę prieš tave ką nors, kas neverta mūsų 
senos draugystės, tai tu visų pirma turėjai ištirti, kaip iš tiesų yra, o tada 
įspėti mus, ir mes būtume tave užganėdinę taip, jog būtumei buvęs 
patenkintas. Bet — dieve amžinasis! — kaipgi tu elgiesi? Nejau nori, 
kaip koks klastingas tironas, apiplėšti ir sugriauti mano pono karalystę? 
Nejau laikai jį tokiu ištižėliu ir mulkiu, jog manai, kad jis nė nesigins? 
O gal tau rodosi, kad jis visiškai neturi vyrų, pinigų, gerų patarėjų ir 
karo meno žinovų ir nepajėgs atremti tavo niekšiško antpuolio? 

Išeik iš čia tučtuojau ir žiūrėk, kad per rytoj dieną grįžtumei į savo 
žemes, o išeidamas kad nekeltum jokios netvarkos ir nesmurtautum; 
už nuostolius, kurių pridarei šiame krašte, užmokėk tūkstantį aukso 
bezantų!“". Pusę tos sumos įmokėsi rytoj, kitą pusę atiduosi atei- 
nančio gegužės mėnesio idose, o tuo tarpu kaip įkaitus paliksi pas mus 
kunigaikščius Vambrį, Sustumtinį ir Šunkaroną, o po draugei dar 
princą Bambakasį ir vikontą Blusavilį“. 

Kaip Granguzjė taikos atkūrimo dėlei 
liepė grąžinti raguolius 


PERSKYRIMAS XXXII 


Taip iškalbėjęs, nutilo gerasis Galė, o Pikrocholis į visus jo išve- 
džiojimus teatsakė tiek: 

— Ateikit ir pasiimkit! Ateikit ir pasiimkit!'*" Mano vyrai kaip 
mūrai, jų daiktai kaip girnos, primals jie jums raguolių. 

Tada Galė grįžo pas Granguzjė ir rado jį klūpantį be kepurės savo 
menės kamputyje, besimeldžianų, kad dievas apmalšintų Pikrocho- 
lio pyktį, kad grąžintų jį į protą, idant nereikėtų vartoti jėgos. Išvydęs 
savo pasiuntinį, Granguzjė klausė: 

— Na, mano mielas, kokios naujienos, kokios naujienos? 

— Jokios doros su juo nebėra,— atsakė Galė.— Tas žmogus visai 
išsikraustęs iš galvos ir apleistas dievo. 

— Bet sakyk, mano mielas, — tarė Granguzjė,— kaip jis aiškina, 
dėl ko smurtauja? 

— Nieko jis man neaiškino,— tarė Galė,— tik užsiminė kažką 
piktai apie raguolius. Ar nebus kas nuskriaudęs jo kepėjų? 

— "Turiu tuojau tą dalyką išaiškinti, — tarė Granguzjė,— kad ži- 
nočiau, kaip toliau elgtis. 

Karalius liepė padaryti kvotą ir sužinojo, kad tikrai jo žmonės atė- 
mė kelis raguolius ir kad Markė gavo su pagaliu per galvą; tačiau už 
raguolius buvo kaip reikiant užmokėta, o tasai Markė pirmasis skau- 
džiai sudrožė botagu per kojas piemeniui Frožjė. Ir visa karaliaus ta- 
ryba buvo tos nuomonės, kad jis turįs visomis jėgomis stoti į karą ir 
gintis. Tačiau Granguzjė tarė: 

— Kadangi byla kilo tik dėl kelių raguolių, tai aš mėginsiu jį 
patenkinti, nes stoti į karą baisiai nenoriu. 

Po to išklausinėjo, kiek raguolių buvo atimta, o sužinojęs, kad tik 
keturi ar penki tuzinai, liepė tą pačią naktį prikepti penkis vežimus; 
pirmąjį vežimą prikrauti raguolių, keptų su pačiu geriausiuoju sviestu, 
pačiais geraisiais tryniais, pačiais kvapiaisiais šafranais ir pačiais gar- 
džiausiais prieskoniais, ir šie turėjo būti atiduoti Markė; dar tam Markė 
jis skyrė atlygio septynis šimtus tūkstančių tris pilypus'“*, kad galėtų 
užsimokėti už gydymą barzdaskučiams!““, ir Pomardjerės fermą su 
teise amžinai valdyti ją be jokių mokesčių pačiam ir įpėdiniams. Visas 

tas gėrybes nuvežti ir įteikti pavedė vėl tam pačiam Galė, kuris pake- 
lėje, Karklynės lankose, liepė prikirsti kuo daugiau nendrių ir švendrių 
ir apkaišyti jomis vežimus ir vežėjus; pats jis irgi pasiėmė nendrę į 
rankas ir tuo rodė, jog nieko daugiau netrokšta kaip vien taikos ir tik 
dėl taikos derėtis vyksta. 

Atvažiavę prie vartų, pareiškė norą kalbėti su Pikrocholiu Gran- 
guzjė vardu. Pikrocholis nepanorėjo nei į vidų jų leisti, nei su jais 
kalbėtis, tik pranešė jiems, kad pats neturįs laiko, o jeigu jie norį ką 
pasakyti, tegu saką kapitonui Gaidžiadūšiui, kuris tuo metu statė pa- 
būklą ant tvirtovės sienos. Tada Galė prabilo į kapitoną šitaip: 

— Pone, idant jums visiškai nebeliktų dėl ko su mumis vaidytis ir 
nebebūtų kas kliudo atgaivinti buvusią draugystę su mumis, mes 
grąžiname jums raguolius, dėl kurių kivirčas kilo. Penkis jų tuzinus 
paėmė mūsų žmonės ir labai gerai užmokėjo, bet mes taip mylime 
taiką, jog grąžiname jums raguolių penkis vežimus, iš kurių va šitas 
bus jūsiškiui Markė, visų labiausiai nukentėjusiam. Daugiau, idant 
Markė būtų visiškai užganėdintas, štai aš jam išmoku septynis šimtus 
tūkstančių ir tris pilypus, o kad jis neturėtų į mus pretenzijų dėl 
nuostolių, aš perduodu Pomardjerės fermą su teise amžinai valdyti 
be jokių mokesčių jam pačiam ir jo palikuonims — štai dovanojimo 
aktas. Ir, dėl dievo, gyvenkim toliau taikoje, o jūs grįžkite sau smagūs 
į savo žemę, palikite šią pilį, į kurią, kaip patys žinote, neturite jokių 
teisių, ir būkime kaip buvę draugai. 

Gaidžiadūšis viską persakė Pikrocholiui ir vis kurstė jį kalbė- 
damas taip: 

— Šitie juodnugariai pašėlusiai bailūs. Dievaži, Granguzjė, varg- 
šas girtuoklėlis, jau leidžia į kelnes! Kur jam eiti į karą — jam tik 
butelius tuštinti. Aš esu tokios nuomonės: paimkim iš jų tuos raguolius 
ir pinigus, o paskui — kuo greičiausiai įsitvirtinkim čia ir varykim savo 
toliau. Bene jie mano čia kvailius radę, kad nori jus užgerinti tais 
raguoliais? Matote, kas darosi: už tą, kad jūs seniau su jais elgėtės 
gerai ir draugiškai, jie ėmė jus niekinti! 

Paglostyk juodnugarį — tau įkąs, 
O spirk jam koja — jis laižys rankas. 


— Va, va,— tarė Pikrocholis,— taip ir yra, tikrai! Daryk, kaip 
sakai. 

— Tik dėl vieno dalyko, — tarė Gaidžiadūšis, — noriu įspėti jus. 
Mes čia mažai mitalo teturime, nasrų amunicija per silpnai tesam 

apsirūpinę. Jei Granguzjė mus šioje pilyje apguls, tai aš nieko nelaukęs 
duosiu visus dantis ištraukti, paliksiu tiktai kokius tris, o ir kiti vyrai 
tegu paseks mano pavyzdžiu, nes kitaip — beregint suėsime visus 
išteklius. 

— Ne,— atšovė Pikrocholis,— mitalo užteks per akis. Ką, ar mes 
čia atėjom ėsti, ar kautis? 

— Kautis, žinoma, — tarė Gaidžiadūšis.— Tiktai mat prastas daly- 
kas, kai vėdaras dykas, ir mažai narsa tešviečia, kai badas į krumplį 
riečia. 

— (Gana tų kalbų! — tarė Pikrocholis.— Paimkit viską, ką atvežė. 

Tuojau jie paėmė ir pinigus, ir raguolius, ir jaučius, ir vežėčias, O 
pasiuntiniams liepė eiti sau, nedavę nė kokio atsakymo, tiek tepa- 
sakė, kad neitų per daug arti prie pilies, o kodėl, sužinosią rytoj. 
Taip nieko nepešę ir grįžo jie pas Granguzjė, ir apsakė jam viską, ir 
dar pridūrė, kad nesą jokios vilties palenkti priešus į taiką, belieką 
tik stoti į žūtbūtinį karą. 


Kaip kai kurie Pikrocholio karvedžiai 
neapgalvotais patarimais jį pastumėjo 
į didžiausią pavojų 


PERSKYRIMAS XXXIII 


Kai tik raguoliai buvo iškrauti, Pikrocholio akivaizdon stojo 
kunigaikštis Šunkaronas, grafas Kirstukas ir kapitonas Smarvilis ir 
tarė jam šitaip: 

— Jūsų didenybe, šiandien mes iš jūsų padarysim laimingiausią, 
pergalingiausią valdovą iš visų valdovų nuo pat Aleksandro Makedo- 
niečio laikų. 

— Užsidėkit skrybėles, užsidėkit! — tarė Pikrocholis. 

— Dėkui, valdove,— sakė jie,— esame tarnyboje. Mūsų patari- 
mas toks: paliksite šičia kokį kapitoną su nedidele įgula, tegu saugo 
šią pilį, kuri atrodo tvirta tiek dėl savo gamtinės padėties, tiek dėl 
sustiprinimų, padarytų jūsų sumanymu. Savo armiją perskirsite į 
dvi dalis, kaip pats puikiausiai suprantat. Pirmoji dalis eis pulti to 

Granguzjė ir jo vyrų. Jau pirmuoju puolimu jį lengvai sutriuškins. 
Ten jūs rasite aibę pinigų, nes tas juodnugaris turi jų gyvą velnią; 
sakom juodnugaris, nesgi aukštakilmis ponas niekad neturi nė gra- 
šio. Krauti pinigus — juodnugario darbas. Antroji armijos dalis pat- 
rauks ant Oni, Sentonžo, Angumua ir Gaskonės, tuo pat ruožtu — 
ant Perigoro, Medoko ir Elanės. Jokio priešinimosi nesutikę, jie ims 
miestus, pilis ir tvirtoves. Bajonėje, Sen Žan de Liuse ir Fuentera- 
bijoje užgrobsite visus laivus ir, plaukdami Galisijos ir Portugalijos 
pakrante, nuteriosite visą pajūrį ligi pat Lisabonos, o ten gausiai apsi- 
rūpinsite viskuo pagal nugalėtojo teisę. Po šimts velnių, Ispanija pasi- 
duos tuoj, nes ten — vieni išsižiojėliai! Persikelsite per Sibilės są- 
siaurį, toje vietoje pastatydinsite dvi kolonas, šaunesnes už Heraklio 
stulpus'?“, savo vardo atminimui įamžinti, ir tasai sąsiauris bus vadina- 
mas Pikrocholio jūra. O kai perplauksite Pikrocholio jūrą, jums į 
vergiją pasiduos Raudonbarzdis'?!... 

— Aš jį paleisiu,— tarė Pikrocholis. 

— Galima ir paleisti, — tarė jie,— tik pirma tegu jis apsikrikš- 
tija. Toliau pulsite Tuniso, Hiponos, Alžyro, Bono, Kirenės kara- 
lystes, žodžiu, visą Barbariją. Toliau paimsite į savo rankas Maljorką, 
Minorką, Sardiniją, Korsiką ir kitas Ligurijos ir Balearų jūros salas. 
Pasukę į kairįjį krantą, užvaldysite visą Narbonos Galiją, Provansą, 
Alobrogų žemę, taip pat Genują, Florenciją, Luką, o tada jau ir Roma 
čia pat! Vargšelis popiežius jau dreba iš baimės. 

— Duodu žodį, nebučiuosiu aš jam kuntaplio,— tarė Pik- 
rocholis. 

— Užkariavus Italiją, atsidurs jūsų kišenėje ir Neapolis, Ka- 
labrija ir Apulija, ir Sicilija, ir Malta taip pat. Norėtume matyti, 
kaip jums drįs priešintis tie vargšai riteriukai, buvusieji Rodo po- 
nai!??,— ko verti jie pasirodys! 

— Aš mielai užsukčiau į Loretą “,— tarė Pikrocholis. 

— Ne, ne,— sakė jie,— tai atrasim grįždami. Tuo tarpu imsim 
dar Kretą, Kiprą, Rodą ir Kiklades, o iš ten trenksim Morėjai. Šit 
ją turim. Tuomet tai jau tegu dievas sergsti Jeruzalę, nes sultonui 
toli šaukia iki mūsų galybės! 

— Aš tada atstatydinsiu Saliamono šventyklą,— tarė Pikro- 
cholis. 

— Dar ne,— tarė jie,— palūkėkite truputį. Nespręskite per daug 
ūmai. Žinot, kaip pasakė Oktavianas Augustas? Festina lente!““. 
Jums pirma dera paimti Mažąją Aziją, Kariją, Likiją, Pamfiliją, 

Kilikiją, Lidiją, Frigiją, Miziją, Bitiniją, Karaziją, Adaliją, Samaga- 
riją, Kastameną, Lugą, Sebastą — ligi Eufrato. 

— O ar mes pamatysime Babiloną ir Sinajaus kalną? — klausė 
Pikrocholis. 

— Nėra reikalo kol kas, — sakė jie.— Bene maža turėsite vargo, 
kol persigausite per Hirkanijos jūrą'??, kol peržygiuosit per dvi Ar- 
mėnijas ir tris Arabijas? 

— Na, mes visai be galvos, garbės žodis! — sušuko Pikrocholis. 

— O kas? — tarė jie. 

— Ogi ką mes gersime tose dykumose? Juk Julijonas Augus- 
tas'??. sako, nutroško tenai su visa kariuomene. 

— Mes,— kalbėjo jie,— jau pasirūpinsime viskuo. Sirijos jūroje 
jūs turit devynis tūkstančius keturiolika didelių laivų su geriausių 
pasaulyje vynų kroviniu; jie atplaukia į Jafą. Ten jų laukia du mili- 
jonai du šimtai tūkstančių kupranugarių ir tūkstantis šeši šimtai 
dramblių, sumedžiotų Sidželmasos apylinkėse, kai įžygiavom į Libiją, 
be to, visi karavanai, traukią į Meką. Nejaugi jie nepristatys jums 
pakankamai vyno? 

— Taip tai taip, — tarė jis, — bet tas vynas nebus atšaldytas. 

— Še dabar gražiausia! — tarė jie.— Galiūnas, užkariautojas. 
pretendentas ir kandidatas į pasaulio valdovus negali juk visą laiką 
patogu muose tvarsytis. Dar dėkokite dievui, kad su visais savo vyrais 
sveiki gyvi nusigavot iki Tigro upės! 

— O ką tuo tarpu veikia anoji mūsų armijos pusė, kuri supliekė 
tą juodnugarį pašlapėlį Granguzjė? — klausė Pikrocholis. 

— Irgi negaišta laiko, — atsakė jie.— Mes su jais greit susitiksim. 
Jie jums paėmė Bretanę, Normandiją, Flandriją, Eno, Brabantą, 
Artua, Olandiją, Zelandiją. Jie perėjo Reiną šveicarų bei landsknechtų 
pilvais, dalis jų užėmė Liuksemburgą, Lotaringiją, Šampanę, Savoją 
iki Liono, o čia jau susitiko jūsų kariuomenės dalis, grįžtančias iš 
pergalingų žygių Viduržemio jūroje, susijungė su jomis Bohemijoje, 
pirma nusiaubę Švabiją, Viurtembergą, Bavariją, Austriją, Mora- 
viją ir Štiriją; po to jungtinėmis pajėgomis drąsiai patraukė į Liu- 
beką, Norvegiją, Švediją, Daniją, Gotiją, Grenlandiją, Estiją — iki 
pat Lediniuotojo vandenyno. Šį žygį baigę, užkariavo Orkadų salas 
ir pavergė Škotiją, Angliją ir Airiją. Iš ten pasileido laivais per Smil- 
čių jūrą'?““, per Sarmatiją, užėmė ir prisijungė Prūsiją, Lenkiją, 
Lietuvą, Rusiją, Valakiją, Transilvaniją, Vengriją, Bulgariją, Turkiją, 
o dabar jie Konstantinopoly. 


6. PLB 19 


Gar gantiua 82 


— Kad taip, tai kuo greičiau traukim ir mes pas juos, — tarė 
Pikrocholis,— nes aš noriu būti ir Trapezundo imperatoriumi. 
O gal mums paėmus išžudyti tuos šunis turkus ir mahometonus? 

— O ką, po velnių, daugiau darysim? — tarė jie.— Jų turtus 
ir žemes išdalinsime tiems, kas jums ištikimai tarnauja. 

 — Taip jau išeina, — tarė jis.— Taip bus teisinga. Aš jums dova- 
noju Karmaniją, Siriją ir visą Palestiną. 

— Ak, valdove,— sušuko jie,— jūs didžiai dosnus. Labai ačiū! 
Tegu jums dievas duoda visada klestėti! 

Buvo tenai vienas senas bajoras, visokių nuotykių prityręs ir 
daug valgęs košės iš karinio katilo, vardu Echefronas'“*: jis, pasi- 
klausęs tokių kalbų, šitaip tarė: | 

— Aš labai bijau, kad visi tie sumanymai nesibaigtų taip, kaip 
anoji istorija su pieno puodyne, iš kurios vienas kurpius svajojo 
labai praturtėsiąs; puodynė sudužo, ir jis neturėjo ko valgyti. Ką jūs 
tikitės pasiekti tais savo užkariavimais? Kuo baigsis jums šitie dideli 
žygiai ir vargai? 

— Tuo, kad grįžę gerai pasilsėsim,— tarė Pikrocholis. 

Į tai Echefronas tarė: 

— O kaip bus, jei kartais visai negrįšit? Juk kelias ilgas ir pavo- 
jingas. Ar ne geriau ilsėtis dabar pat, užuot leidusis į tokius rizikin- 
gus nuotykius? 

— Ė,— tarė Kirstukas, — še kad sugalvojo! Jei taip, tai lįskim į 
kertę užpečkyje ir tupėkim tenai visą gyvenimą su pačiomis, vars- 
tydami karolius arba verpdami, kaip Sardanapalas. 


Kas rizikuoti bijo, 
Neturi arklio nei galvijo, — 
Saliamonas pasakė. 


— Kas rizikuot nebijo, — 


atitarė Echefronas, — 


Praranda arklį ir galviją,— 
Jam Malkonas!““ atsakė. 


— Gana šnekų! — tarė Pikrocholis.— Žygiuosim. Aš pribijau 
tik tų velnio legionų, kuriuos turi Granguzjė. O jei, kai būsim Meso- 
potamijoj, trenks jie mums iš užpakalio, tai kas tada? 

— Ogi tegu sau! — tarė Smarvilis.— Brykštelsit įsakymą Mask- 
vai — ir akies mirksniu pristatys jums keturis šimtus penkiasdešimi 
tūkstančių rinktinių karių. A, kad taip jūs mane paskirtumėt savo 
vietininku, — spustelčiau juos taip, kad kakta iš akių iššoktų! Lekiu, 
trypiu, kertu, duriu, žudau, siaubiu! 

— Gyviau, gyviau! — tarė Pikrocholis.— Susirengti tučtuojau ir, 
kas mane myli, paskui mane marš! 


Kaip Gargantiua iš Paryžiaus miesto išvyko 
gelbėti savo šalies ir kaip Gimnastas 
susitiko su priešais 


PERSKYRIMAS XXXIV 


Gargantiua, vos perskaitęs tėvo laišką, tuojau sėdo ant savo di- 
delės kumelės, išjojo iš Paryžiaus ir kalbamuoju metu buvo jau 
šiapus Nonų tilto; su juo važiavo Ponokratas, Gimnastas ir Eude- 
monas, pasisamdę pašto arklius'“?. Kiti palydos vyrai keliavo pap- 
rasta skuba, gabendami visas jo knygas ir filosofinius padargus!“!. 

Atjojęs iki Parejo, Gargantiua iš vieno Gugė ūkininko sužinojo, 
kad Pikrocholis įsitvirtinęs Laroš Klermo pilyje ir išsiuntęs kapi- 
toną Skilandį su didele kariuomene pulti Vedo ir Vogodri girių, 
kad ta kariuomenė plėšikaudama nusidaužusi iki Bijaro spaudyklos, 
o jos eibių ir piktadarybių neapsakysi — tiesiog tikėti nesinori. 
Gargantiua išsigando, nežinojo, ką manyti nei ką veikti, o Ponokra- 
tas jam patarė vykti pas senjorą de Lavogiujoną, kuris visada buvęs 
jo giminės draugas ir sąjungininkas, iš jo būsią galima gauti tikresnių 
žinių; ten jie ir nuvyko negaišdami, ir tasai senjoras mielai sutiko 
jiems padėti. Dar jis išreiškė nuomonę, kad pirmiausia reikia siųsti 
ką nors iš Gargantiua vyrų į žvalgybą, tegu ištirs, kame yra ir ką 
veikia priešas, o jau tada pagal aplinkybes bus galima spręsti, ką 
daryti. Į žvalgus pasisiūlė Gimnastas, bet jie sutarė, jog bus geriau, 
jei jis dar pasiims ką nors iš vietos gyventojų, kas žino kelius, ta- 
kus ir upes šioje apylinkėje. 

Tad išjojo Gimnastas ir Dabišius, Lavogiujono žirgininkas, ir 

juodu drąsiai šnipinėjo po visą kraštą. Tuo tarpu Gargantiua pasil- 
sėjo, šiek tiek pasistiprino su palydovais ir paprašė duoti kumelei 
saiką avižų, o tai buvo septyniasdešimt keturi pūrai ir trys siekai. 
Gimnastas su savo draugu jodinėjo po kraštą, kol susidūrė su prie- 
šais, kurie, išsisklaidę be jokios tvarkos, plėšė ir grobė, ką tiktai ga- 
lėjo. Kai pamatė Gimnastą, supuolė jų visa krūva, norėjo ir jį apip- 
lėšti, o jis rėkė: 

— Ponai, aš gi vargšas žmogelis, būkit malonūs, pasigailėkit ma- 
nęs. Turiu, beje, dar vieną kitą ekiu, galim juos pragerti, nes tai 
aurum potabile'“*: ir arklį parduosiu, kad turėčiau kuo aplaistyti mūsų 
susitiktuves; o tada priimkite mane į savo tarpą, nes niekur nerasit 
tokio, kur geriau už mane mokėtų pagauti vištą, ją nupešti, sutai- 
syti, lašinių prismaigstyti, iščirškinti ir paskrudinti,— dievaž, nerasit 
tokio! O už savo proficiat'® aš geriu į visų gerų vyrų sveikatą. 

Jis atkemša savo gertuvę ir, nė kvapo nepauostęs, padoriai iš jos 
nutraukia. Niekšai žiūri apstoję, išsižioję per sprindį, kiša liežuvius 
it kurtai, laukia eilės nugerti, o tuo tarpu prilekia jų vadas kapitonas 
Skilandis pasižiūrėti, ko jie ten supuolė. Gimnastas atkiša jam ger- 
tuvę ir sako: 

— Prašom, kapitone, gerkit drąsiai, aš gėriau pirmas; čia Lafajė 
Monžo vynas. 

— Kaip, tas juodnugaris drįsta tyčiotis iš mūsų! Kas tu toks? — 
užriko Skilandis. | 

— Aš vargšas, — tarė Gimnastas,— esu plikas kaip velnias. 

— Ha! — tarė Skilandis.— Jei tu kaip velnias, tai gali sau drož- 
ti po velnių, nes jokia velnio veislė nei muitų, nei mokesčių nemo- 
ka. Bet kas gi matęs, kad velnio veislė jodinėtų tokiu geru arkliu! 
Žinai ką, ponas velne, lipk žemėn, o aš sėsiu ant tavo žirgo, ir jeigu 
jis manęs neneš kaip reikia, tai neši tu, ponas velne, nes man 
labai patinka, kai mane velnias neša. 


Kaip vikriai Gimnastas nudobė kapitoną 
Škilandį ir kitus Pikrocholio 
karius 

Šiuos žodžius girdėdami, kai kurie ėmė baimintis ir žegnotis 
abiem rankom, nes manė, kad jis esąs persirengęs velnias. Vienas, 

pravarde Žanas Gerasis, apginkluotų kaimiečių būrio vadas, išsi- 
traukė iš daiktadėčio maldaknygę ir suriko gana balsiai: 

— Agios ho Theos'“*. Jei esi nuo dievo — kalbėk! Jei nuo to 
kito — išnyk! 

Tačiau Gimnastas nenyko. Tai matydami, daug kas iš gaujos ėmė 
šalintis, o Gimnastas viską stebėjo ir dėjosi dabon. 

Jis apsimetė sėdąs ant žirgo, bet, permetęs dešinę koją į kairę 
pusę, mitriai pasisuko, kardą prie šono prisispaudęs, išnėrė pro žirgo 
papilvę į dešinę pusę, pašoko į orą ir abiem kojom atsistojo ant balno 
atbulas. Po to tarė: 

— Išėjo atžagariai. 

Tada pašoko viena koja, pasisuko kairėn ir kuo tiksliausiai atsi- 
sėdo vėl kaip sėdėjęs į balną. Skilandis tarė: 

— Hm! Aš kol kas taip nedarysiu; turiu tam priežasčių. 

— Sudegtum! — tarė  Gimnastas.— Nepavyko.  Padarysiu iš 
naujo. 

Ir jis padarė tą pat kaip pirma, tik per dešinę pusę, ir parodė 
didžią jėgą ir mitrumą. Paskui dešinės rankos nykščiu atsirėmė į 
balno gugą, išmetė kūną į orą, visą jo svorį laikydamas vien ant to 
nykščio raumenų ir sausgyslių, ir taip apsisuko tris kartus. Ketvir- 
tajame sukinyje išsilenkė visas, nieko neprisiliesdamas, išsitiesė 
staiga tarp arklio ausų, visą svorį laikydamas dabar jau ant kairiojo 
nykščio, ir ėmė ore sukti malūnėlį; paskui, tvojęs dešine plaštaka į 
balną, metėsi į viršų ir atsisėdo arkliui ant strėnų taip, kaip sėdi 
jodamos ponios. 

Po to laisvai permetė dešinę koją viršum balno ir sėdo jau raitas 
ant žirgo strėnų. 

— Geriau,— tarė jis,— sėsiu į balną. 

Tada, atsirėmęs abiem nykščiais į žirgo nugarą priešais save, 
persivertė ore per galvą ir atsidūrė balne, kaip visi žmonės sėdi; 
paskui vienu šoktelėjimu išlėkė stačias į aukštį, suglaudė kojas, stojo 
ant balno ir, rankas kryžmais ištiesęs, apsisuko gal bent šimtą kartų, 
vis rėkdamas didžiu balsu: 

— Ei velniai, aš siuntu, siuntu, siuntu! Laikykit mane, velniai, 
laikykit, laikykit! 

Kai jis išdarinėjo tuos pokštus, nevidonai, visai suglumę, kal- 
bėjosi tarpusavy: 

— Kaip mane gyvą matai, čia arba bildukas, arba tikras velnias, 
žmogumi persirengęs. Ab hoste maligno libera nos, Domine!!“* 

Ir jie dūmė kur kas sau, baikščiai gręžiodamiesi atgal nelyginant 
šuva, kai nešasi pagrobęs paukštienos gabalą. 

Tada Gimnastas, matydamas, kad priėjo patogus momentas, nu- 
šoka nuo arklio, išsitraukia kardą ir tik kerta, tik rėžia iš peties visus, 
kas poniškiau išrodo, ir verčia juos į krūvas didžiausias, sumaitotus, 
subadytus, mirtinai sukapotus, ir niekas jam nė nesipriešina, nes 
mano, kad jis velnias, ir dargi alkanas, — tiek dėl to, kad matė jo 
pokštus, tiek dėl to, kad pats Skilandis jį savo kalboje pavadino ponu 
velniu; beje, Skilandis, klastingai užsimojęs savo landsknechtiniu 
kalaviju, jam vos neperskėlė kiaušo, bet Gimnastas buvo gerai apsišar- 
vavęs, tad smūgis tik galvą sutrenkė, ir jis, staiga apsigręžęs, puolė ne- 
tikėtai Skilandį ir, kol tas saugojosi kirčio iš viršaus, suvarė kardą 
jam į pilvą, perskrodė skrandį, storąją žarną ir jeknas. Skilandis 
griuvo žemėn, iš jo išsiliejo keturi puodai sriubos, o su ta sriuba — 
ir dūšia kartu. 

Tai padaręs, Gimnastas pasitraukė, nes laikėsi tos nuomonės, 
kad sėkmingų atvejų nereikia laukti pasikartojant ir kad visi riteriai 
turėtų pagarbiai elgtis su savo laime, neįkyrėti jai ir neerzinti,— 
žodžiu, sėdo ant žirgo, surėmė jį pentinais ir nudūmė tiesiai į Lavo- 
giujoną, o Dabišius drauge su juo. 


Kaip Gargantiua sugriovė pilį prie 
Vedo brastos ir kaip jo kareiviai 
kėlėsi per upę 


PERSKYRIMAS XXXVI 


Grįžęs iš žvalgybos, Gimnastas papasakojo, kokioje būklėje rado 
priešus ir kokios gudrybės griebėsi jis pats, vienas susidūręs su visa 
jų govėda; jis teigė, kad jie esą tik niekšai, plėšikai, galvažudžiai, 
nėmaž nepažįstą karinės drausmės, ir kad Gargantiua su savaisiais 
galįs drąsiai prieš juos žygiuoti, nes būsią visai lengva juos išskersti 
kaip gyvulius. 

Gargantiua sėdo ant savo didelės kumelės ir drauge su mūsų saky- 
tais palydovais iškilo į žygį, o pakelėj radęs didelį aukštą medį (pap- 
rastai vadinamą švento Martyno medžiu, nes yra tikima, kad jis išau- 
gęs iš to šventojo lazdos, įbestos žemėn), tarė: 

— Štai čia tas, ko man reikia: bus man ir lazda, ir ietis. 

Ir lengvai išrovė tą medį, nugenėjo šakas ir pasitaisė, kaip jam 
parankiau. 

Tuo tarpu jo kumelė užsimanė nulieti vandenį, kad pilvui būtų 
lengviau, ir išpylė tokią gausybę, jog viską aplinkui per septynias 
mylias ištiko tvanas, ir sutekėjo tas tvanas į Vedo brastą, ir pakilo 
joje vanduo taip, jog visa priešų gauja, nežmoniškai persigandusi, 
paskendo, — išliko tiktai nedaugelis, būtent tie, kas pasuko kairiau, 
į kalvų pusę. 

Kai Gargantiua prijojo Vedo girią, Eudemonas jam pranešė, kad 
priešų likučiai užsidarė pilyje; Gargantiua, norėdamas tuo persitikrin- 
ti, riktelėjo taip stipriai, kaip tik išgalėjo: 

— Eli, ar jūs čia esat, ar ne? Jeigu esat, tai žiūrėkit, kad nebūtu- 
mėt; jeigu nesat, tai nėra ko man su jumis kalbėti. 

Bet šit vienas nenaudėlis kanonierius, kuris stovėjo prie šaudo- 
mosios angos, pylė iš armotos ir trenkė jam į dešinį smilkinį; Gargan- 
tiua tačiau tiek tepajuto, lyg būtų jam sudavę slyva. 

— Kas čia? — tarė jis.— Susimanėt vynuogėmis svaidytis? 
Brangiai jums atsieis ta užmačia! — Jis išties pamanė, kad ten buvo 
ne armotos sviedinys, o vynuogė. 

Tie, kas buvo pilyje ir plėšė turtą, išgirdę šūvį, puolė į bokštus 
ir bastionus ir paleido į Gargantiua daugiau nei devynis tūkstan- 
čius dvidešimt penkis šimtus šūvių iš falkonetų ir arkebuzų, ir vis 
taikė jam tiesiai į galvą, ir tratino taip tankiai, jog Gargantiua su- 
šuko: 

— Ponokratai, mielasis, tos musės nepakenčiamai lenda man į 
akis, paduok nulaužęs kokią gluosnio šaką joms nubaidyti.— Jis 
manė, kad tai ne švino ir akmens kulkos, šaudomos iš artilerijos pa- 
būklų, o sparvos, kur galvijus puola. 

Ponokratas jam išaiškino, kad tai anaiptol ne sparvos, o pabūklų 
sviediniai, lekią iš pilies. Tada Gargantiua taip pasiautė savo didele 
kuoka, taip užvažiavo ja per bokštus ir bastionus, jog viskas subyrėjo. 
Visi, kas buvo viduj, liko suknežinti ir sutraiškyti. 

Iš ten Gargantiua ir jo vyrai nuvyko prie malūno užtvankos ir rado 
visą brastą taip užsigrūdusią lavonais, jog vanduo nebesuko malū- 
no,— tai buvo tie, kur žuvo kumelės šlapimo tvane. Sustojo pasitarti, 
kaip čia persigauti į antrą pusę, kad lavonai kelio neduoda. Bet Gim- 
nastas tarė: 

— Jei velniai perėjo, pereisiu ir aš. 

O Eudemonas pasakė: 

— Velniai tai perėjo, nes turėjo nešti prakeiktųjų dūšias. 

— Šventas Trenjane! — sušuko Ponokratas.— Jei taip, tai Gim- 
nastas tikrai pereis. 

— O kaipgi! — tarė Gimnastas.— Arba pereisiu, arba įstrigsiu 
kelyje. 

Ir, susiraginęs pentinais arklį, perlėkė kaip vėjas kiton pusėn, 
ir jo arklys nėmaž nesibaidė negyvėlių; mat Gimnastas, sekdamas 
Eliano!“? patarimu, buvo jį pripratinęs nebijoti nei vėlių, nei lavonų; 
ir tam reikalui jis nežudė žmonių kaip Diomedas, kuris užmušinėjo 
trakus, arba kaip Odisėjas, kuris, pasak Homero, klojo priešų kūnus 
savo arkliams po kojų, — ne, jis tik dėdavo į šieną žmogaus iškamšą 
ir pratindavo savo arklį per ją peržengti, papylęs kitoj pusėj avižų. 

Trys kiti raiteliai perjojo paskui jį laimingai, tik Eudemono arklys 
dešinę koją ligi kelio įgrūdo į pilvą vienam drūtam ir riebiam nenau- 
dėliui, telkšojusiam vandeny aukštielninkam, ir niekaip negalėjo iš- 
traukti; jis tenai tąsėsi tol, kol Gargantiua savo kuokos galu numurdė 
į vandenį nenaudėlio dūblių liekanas, tada arklys išvadavo koją, ir 
(stebuklas hipiatrijoj!'“') nuo prisilietimo prie to storulio šunkaros 
žarnų nugijo navikas, kur buvo išaugęs ant arklio kojos. 


Kaip Gargantiua išsišukavo iš plaukų 
artilerijos sviedinius 

Persikėlę per Vedo upę, greit prijojo Granguzjė pilį, o šis jau 
laukė, baisiai nekantraudamas. Sulig jų atvykimu kilo didis džiaugs- 
mas; niekas nebuvo matęs linksmesnių žmonių, o Supplementum 
Supplementi Chronicorum'“* sako, kad Gargamela net numirusi iš 
to džiaugsmo. Pats aš apie tai nieko nežinau, ir mažai man rūpi tiek 
ji, tiek visos kitos. 

O tikras dalykas — tai tas, kad Gargantiua, persivilkęs kitais 
drabužiais ir šukuodamasis galvą (jo šukos buvo dešimties sieksnių 
ilgumo, o jų dantys — ištisos dramblių iltys), kiekvienu braukimu 
iššukavo ar ne po septynis armotų sviedinius, įsivėlusius į plaukus 

tada, kai kovėsi Vedo girioje. Jo tėvas, Granguzjė, tą matydamas, 
pamanė, kad čia utėlės, ir jam tarė: 

— Kaipgi čia yra, sūnau mano mielas: tu parnešei mums gyvio 
iš Montegiu kolegijos'**? O aš net negirdėjau, kad buvai pas juos 
įsikūręs. 

Į tai Ponokratas atsakė: 

— Jūsų didenybe! Negi manote, kad aš jį buvau atidavęs į tą 
utėlynę, kuri vadinasi Montegiu kolegija? Jau mieliau būčiau jį 
sutikęs matyti tarp švento Inocento elgetų! negu toje mokykloje, — 
tokios ten dedasi žiaurybės ir baisybės. Net maurai ir totoriai su kator- 
gininkais žmoniškiau elgiasi, galvažudžiai sunkiųjų darbų kalėjime 
geriau laikomi, nekalbant jau apie šunis jūsų namuose, negu ne- 
laimingi vaikinai Montegiu kolegijoje, ir jei aš būčiau Paryžiaus 
karalius, tai trauk mane velniai, jei nesudeginčiau tos kolegijos su 
visais jos viršininkais, kad tokius nežmoniškus daiktus pakenčia savo 
akyse! 

Tada jis pakėlė vieną patrankos sviedinį ir tarė: 

— Šitom armotų kulkom klastingi priešai apšaudė jūsų sūnų 
Gargantiua, kai jis žygiavo per Vedo girią. Bet jie už tai ir gavo atly- 
gį — Žuvo visi iki vieno po pilies griuvėsiais, panašiai kaip filistinai 
per Samsono klastą arba kaip tie, kuriuos užgriuvo bokštas prie 
Siloamo tvenkinio, kaip parašyta Luc. XIII. Ir aš esu tos nuomonės, 
kad turime persekioti priešą, kol mums sekasi, nes proga tik ant kaktos 
teturi plaukų: jeigu nusigręš — nebepagausi, kadangi pakaušis jos 
visiškai plikas, o atsigręžti ji neturi mados. 

— Taip tai taip, — tarė Granguzjė,— bet tik ne tuoj, nes aš no- 
riu jus, brangiausius savo svečius, šį vakarą pavaišinti! 

Taip jis pasakė, ir tuoj buvo suruošta vakarienė, kuriai, be kita ko, 
iškepta: šešiolika jaučių, trys telyčios, trisdešimt du teliukai, šešias- 
dešimt trys maži ožiukai, devyniasdešimt penki avinai, trys šimtai 
žindulių paršiukų su vynuogių padažu, du šimtai dvidešimt kurapkų, 
septyni šimtai perkūno oželių, keturi šimtai koplūnų, atgabentų iš 
Ludeno ir Kornvalio, šeši tūkstančiai viščiukų ir tiek pat balandžių, 
šeši šimtai jerubių, tūkstantis keturi šimtai kiškių, trys šimtai trys 
einiai ir tūkstantis septyni šimtai jauniklių gaidžiukų. Sumedžioti 
kiek reikiant žvėrienos ir paukštienos trumpu laiku neįmanoma, bet 
vis dėlto susirado šis tas: Tiurpenė abatas atsiuntė vienuolika šernų, 
senjoras de Granmonas dovanojo aštuoniolika briedžių, Esaro sen- 
joras atgabeno bent šimtą keturiasdešimt fazanų, dar gauta kelias- 

dešimt laukinių karvelių, vandens paukščių, kryklių, baublių, tilvikų, 
sėjikų, putpelių, žąsų laukinių, žąsų urvinių, bręslių, pempių, girno- 
vių, garnių pilkųjų, garniukų, garnių baltųjų su kuodais, vandens 
vištelių, gandrų, strepetų, oranžinių flamingų (vadinamųjų fenikop- 
terių), kriugždų, kalakutienos, daugybė mėsos kukulių ir šiaip už- 
kandžių. 

Buvo ko valgyti apsčiai, ką ir besakyti, ir sutaisė gerai tą visą 
gausybę Laižikas, Grūdeklis ir Sunkeklis, Granguzjė virėjai. 

Ąsočius, Nešiočius ir Pyločius rūpinosi, kad visiems būtų ko 
gerti. 


Kaip Gargantiua suvalgė su salotomis 
šešis piligrimus 

Šioje vietoje reikia papasakoti, kas atsitiko šešiems piligrimams, 
einantiems iš Sen Sebastjeno (palei Nantą), kurie, ieškodami nak- 
vynės ir bijodami priešų, glūdojo darže po žirnojais, tarp kopūstų ir 
salotų. Gargantiua užsinorėjo gerti ir klausė, ar negalėtų gauti sa- 
lotų, o sužinojęs, kad čia auga pačios gražiausios visame krašte salo- 
tos, labai vešlios, sulig slyvomis ir lazdynais didumo, nuėjo jų pats ir 
prisiskynė tiek, kiek, jam rodėsi, būsią gana. Kartu sušlamštė ir 
tuos šešis piligrimus, o šie taip išsigando, jog bijojo ir sušnekėti, 
ir sukosėti. 

Salotas pirmiausia nunešė prie vandens nuplauti, ir piligrimai 
patyliukais kalbėjosi savo tarpe: 

— Ką daryti? Mes prigersim čia tarp salotų. Gal sušnekėti? 
Bet jei sušnekėsim, jis gali mus užmušti, pamanęs, kad mes šnipai. 

Kol jie taip svarstė, Gargantiua susitaisė sau prakandą prieš 
vakarienę — sudėjo juos drauge su žaliais lapais į salotinę didumo 
sulig Sito statine''!, užpylė aliejaus, acto, pabarstė druska ir ėmė 
valgyti; penkis iš jų jau buvo susikišęs į burną, o šeštasis tebekiūtojo 
salotinėj, pasislėpęs po lapu, tik jo lazdos galas kyšojo. Jį pamatęs, 
Granguzjė tarė sūnui: 

— Čia turbūt yra sraigė, antai ragiukas matyti. Nevalgyk jos. 

— Kodėl? — tarė Gargantiua.— Sraigės kaip tik skanios šiuo 
metu. 

Ir, paėmęs už lazdos, iškėlė piligrimą su visais lapais ir suvalgė 
jį sau į sveikatą; po to užgėrė siaubingą mauką vyno ir laukė, kol 
paduos vakarienę. 

Piligrimai, atsidūrę jo burnoje, gelbėjosi, kaip kurie išmanė, kad 
tik nepakliūtų į jo dantų girnas, ir jau tarėsi patekę į kokį kalėjimo 
požemį, o kai Gargantiua kliūstelėjo savo didelį mauką, tai manė, jog 
paskęs jo nasruose: vyno srautas iš tikrųjų vos vos jų nenuplovė į jo 
skrandžio bedugnę; ramstydamiesi lazdomis ir šokuodami nelyginant 
maldininkai, einą į švento Mykolo atlaidus, jie šiaip taip nusistūmė 
nuo prarajos ir sulipo ant dantenų. Tiktai, lyg tyčia, vienas iš jų, 
baksnodamas lazda aplink save, tirdamas, ar jau saugi vieta, makte- 
lėjo žiauriai į išpuvusią dantyje skylę, užgavo žando nervą ir uždavė 
Gargantiua tokį baisų skausmą, jog šis nebesitverdamas ėmė rėkti kaip 
padūkęs. Kad skausmas praeitų, jis liepė atnešti dantų krapštiklį ir, 
atsisėdęs tarp riešutmedžių, išrakinėjo visus piligrimus. Vieną ištraukė 
už kojų, kitą už pakarpos, kitą už krepšio, dar kitą už kapšo, dar kitą 
už juostos, o tą nevykėlį, kuris lazda užgavo dantį, užkabino už daik- 
tadėčio, bet šiam tatai išėjo labai į sveikatą, nes pratrūko votis, kuri il- 
gą laiką, nuo pat Anseni, jį kankino. 

Iškrapštytieji piligrimai nukūrė per daržą, kiek neša kojos, o dan- 
ties skausmas praėjo. 

Tuo tarpu Eudemonas pašaukė vakarienės, nes viskas jau buvo 
suruošta. 

— Aš eisiu pirma pūslės nulengvinti,— tarė Gargantiua. 

Ir paleido tokią gausybę, jog srovė užkirto kelią piligrimams, ir 
tie gavo keltis kaip per didelę upę. Toliau, eidami pamiške, jie visi, 
be Žabakirčio, sukrito į vilkduobę su paspęstomis žabangomis, iš kurių 
išsikilpojo tik to paties Žabakirčio sumanumo dėka, nes jis supjaustė 
visas virves ir kilpas. Iš ten ištrūkę, nakties likutį praleido vienoje 
lūšnelėje netoli Kudrė, ir ten vienas iš jų draugės, vardu Retapėdis, 
stiprino jų dvasią nelaimėje, įrodinėdamas, kad šitas jų nuotykis esąs 
išpranašautas vienoje Dovydo psalmėje: 

— Cum exurgerent homines in nos, forte vivos deglutissent 
nos — kai mus suvalgė kartu su pasūdytomis salotomis; cum irasce- 
retur furor eurum in nos, forsitan agua absorbuisset nos — kai jis 
užgėrė didelį mauką; torrentem pertransivit anima nostra — kaip mes 
kėlėmės per didelį srautą; forsitan pertransisset anima nostra aguam 
intolerabilem — šlapalą, kuriuo mums kelią užkirto. Benedictus 
Dominus, gui non dedit nos in captionem dentibus eorum. Anima 

nostra, sicut passer erepta est de laguae venantium — kai mes sukri- 
tome į vilkduobę; lagueus contritus est Žabakirčio rankomis, et nos 
liberati sumus. Adjutorium nostrum''“, ir taip toliau. 


Kaip Gargantiua vaišino vienuolį ir kaip 
vienuolis gražiai kalbėjo per 
vakarienę 


PERSKYRIMAS XXXIX 


Kai Gargantiua sėdo prie stalo ir sušlavė pirmuosius kąsnius, 
Granguzjė ėmė pasakoti, kodėl ir kaip kilo karas tarp jo ir Pikrocholio, 
o kai priėjo iki tos vietos, kaip brolis Žanas Krušila pelnėsi laurus, 
gindamas vienuolyno vynuoges, tai išaukštino jo žygdarbį labiau už 
Kamilo, Scipiono, Pompėjaus, Cezario ir Temistoklio narsingus dar- 
bus. Gargantiua paprašė tuojau nusiųsti žmogų ir atvesti tą vienuolį, 
nes norėjo su juo pasitarti, ką reikėtų daryti toliau. Jo noro vykdyti 
išvyko rūmų maršalka ir su didžiu džiaugsmu pristatė vienuolį, raitą 
ant Granguzjė mulo, su kryžiaus stiebu rankoje. 

Kai tik jis atvyko, pasipylė iš visų pusių meilūs žodžiai, glamonės, 
sveikinimai. 

— O broli Žanai, prieteliau, broli Žanai, drauguži tu mielas, broli 
Žanai, kad tave kipšas, pasibučiuokim, brangusis! 

— Eikš, apsikabinkim! 

— Šen, nevidone, kai čiupsiu tave į glėbį, tai, žiūrėk, pasmaugsiu! 

O brolis Žanas tik juokus taiso! Niekad nematei tokio malonaus, 
smagaus, taip mokančio elgtis vyro! 

— Ei, ei, — sakė Gargantiua,— kėdę čionai, greta manęs, va čia! 

— Mielai, — tarė vienuolis, — jei jūsų tokia valia. Paže, vandenė- 
lio! Pilk, vaikuti, pilk: jeknas man atšviežins. Pilk dar — gerklę 
praplauti reikia. 

— Deposita capa''*,— tarė Gimnastas.— Nusivilk habitą! 

— Ai ne, dieve gink, — tarė vienuolis.— Ne, gerbiamasis bajore, 
negalima: yra toks nuostatas in statutis Ordinis!““. 

— Įsikiškit jūs tą nuostatą — žinote kur! — tarė Gimnastas.— 
Habitas pečius slegia, meskit žemėn. 

— Mano mielas,— tarė vienuolis, — palik man jį, su juo man, 
dievaži, daug lengviau geriasi, kūną man jis linksmina. Jei nusivilksiu, 
ponai pažai prisidirbs iš jo keliaraiščių, kaip jau buvo sykį man atsitikę 
Kulene. Be to, man visai prapuls apetitas. O jeigu aš sėdėsiu prie stalo 
su juo, tai, dievaži, gersiu ir už tave, ir už savo arklį — ir gersiu iš 
visos širdies. Globok, dieve, gerą kompaniją! Aš jau po vakarienės, bet 
niekis — kirsiu nė kiek ne mažiau už jus, nes mano pilvas akmenimis 
grįstas, talpus kaip švento Benedikto čebatas ir visada atdaras kaip 
advokato kapšas. Iš visų žuvų, neskaitant lyno, visų geriausia — put- 
pelės sparniukas arba jaunos vienuolės kulšis. Argi ne smagiau mirti, 
kai tau žvakė stovi? Mūsų prioras labai mėgsta patį koplūno baltymėlį. 

— Tuo jis skiriasi nuo lapės, — tarė Gimnastas, — nes lapė, paga- 
vusi koplūną, vištą ar viščiuką, niekad neėda baltosios mėsos. 

— Kodėl? — paklausė vienuolis. 

— Todėl, — atsakė Gimnastas,— kad neturi kas ją išvirtų, o jei 
ta mėsa nėra kaip reikiant išvirta, tai ji raudona, ne balta. Mėsos 
raudonumas yra ženklas, kad ji nepakankamai išvirusi; išimtis — 
omarai ir vėžiai: jie, kai verda, tampa kardinolais. 

— O šventieji dievo! — sušuko vienuolis.— Išeina, kad mūsų 
vienuolyno infirmarijus besąs nesušutėlis: jo akys raudonos kaip alks- 
ninis dubenėlis... Va šita kiškio kulšelė gera podagrikams. Jeigu jau 
apie tai išėjo šneka, pasakykit, kodėl mergaičių kulšys visada vėsios? 

— Šios problemos, — tarė Gargantiua, — nėra sprendęs nei Aris- 
totelis, nei Aleksandras Afrodisiadietis, nei Plutarchas. 

— Trys dalykai, — kalbėjo toliau vienuolis, — savaime vėsina bet 
kurią vietą: primo, tekantis pro ją vanduo; secundo, pavėsis, ūksmė ir 
tamsis, nepraleidžiantis saulės spindulio, ir, trečia, oro trauksmas, kai 
pučia vėjas iš už kampo, vėduoja marškiniai ir, kas be ko, daiktadėtis. 
Na, ir tegul sau vėduoja! Paže, skysčio! Cingu lingu! Dieve, koks tu 
geras, kad mums duodi tokio puikaus vyno!.. Prisiekiu, jei būčiau 
gyvenęs Jėzaus Kristaus laikais, tai nebūčiau davęs jo suimti Alyvų 
kalne! Ir tegu velniai mane traukia, jei nebūčiau užnešęs per pa- 
kinklius tiems ponams apaštalams, kam jie taip niekšingai pabėgo po 
šaunios vakarienės ir apleido savo gerą mokytoją bėdoje! Pikčiau 
kaip nuodo nekenčiu žmogaus, kuris neša kulnus tada, kai reikia grieb- 
tis už peilių. Ech, kad taip man! Išromyčiau visus bailius, pabėgusius 
nuo Pavijos!!'?. Tegu juos kur maras! Jie turėjo mirti tenai, o ne savo 
gerąjį valdovą bėdoje pamesti! Argi ne geriau, argi ne garbingiau 
narsiai mirti mūšyje negu gyventi, niekšiškai pabėgus?.. Nematysime 

šiemet žąsienos... Ei mano mielas, atrėžk man tos antai meitėlienos... 
Po velnių, mano stiklas tuščias stovi: germinavit radix Jesse". Gy- 
venti nebemiela, mirštu iš troškulio... Šis vynas ne iš prastų jų. Kokį 
vyną jūs gėrėte Paryžiuje? Suk mane visi velniai, jei tenai mano 
namų durys nestovėjo atdaros kiekvienam norinčiam užeiti ir išgerti, 
ir tai daugiau nei pusę metų!.. Pažįstat brolį Klaudijų iš Aukštutinio 
Barua? Va, kur geras kompanionas! Tiktai kokia musė jam įkando? 
Jau kuris laikas nieko daugiau nebeveikia, tik studijuoja. O aš nestu- 
dijuoju. Mūsų vienuolyne niekas nestudijuoja — bijo susirgti kiaulike. 
Mūsų velionis abatas sakydavo, kad mokytas vienuolis — tai kažkoks 
iškrypėlis. Dievaži, ponas drauguži mano, magis magnos clericos non 
sunt magis magnos sapientes'™... Ar matėt kada tiek kiškių, kiek jų 
yra šiemet? Ir niekaip negaunu nei sakalo, ne sakalės, nors tu iš kailio 
išsinerk. Ponas de Belonjeras buvo žadėjęs vieną suopį, bet šit gavau iš 
jo laišką, kad tas paukštis gavęs dusulį. O kurapkos mums tiesiog ant 
galvos lipa šiemet. Tykoti su žabangomis — ne man, aš nerimstu savam 
kaily. Teisybė, kai šokinėji per tvoras ir krūmus, tai habitas apsipešioja. 
Įsitaisiau puikų kurtą. Duodu galvą, jei iš jo ištrūks bent vienas kiškis. 
Liokajus vedė jį ponui Molevrijė — aš ir užgrobiau. Ar blogai pa- 
dariau? 

— Anaiptol, broli Žanai, — tarė Gimnastas, — anaiptol, po šimts 
velnių! Labai gerai! 

— Jei taip, — tarė vienuolis, — tai išgerkim į tų velnių sveikatą, 
kol jų dar yra! Dieve mano, ką būtų veikęs su kurtu tas šlubis? Jaučių 
porą jam padovanok, tai labiau apsidžiaugs, kaip dievą myliu! 

— Ką aš girdžiu, broli Žanai? — tarė Ponokratas.— Jūs dieva- 
gojatės? 

— A,— tarė vienuolis, — tai tik dėl šnekos gražumo. Čia cicero- 
niškos kalbos puošmena. 


Kodėl žmonės vengia vienuolių ir kodėl 
vienų nosys didesnės nei kitų 
PERSKYRIMAS XL 
— Kaip mane krikščionį matote! — sušuko Eudemonas.— Aš juo 


toliau, juo labiau žaviuosi — koks šaunus vyras iš to vienuolio! Jis gi 
čia mus visus išjudino. Kaip tai išeina, kad vienuolius visi vadina 

linksmybės drumstėjais ir gena lauk iš kiekvienos smagios kompani- 
jos, panašiai kaip bitės kad varo šalin tranus nuo savo avilių? 


Ignavum fucos pecus a presepibus arcent"““, 


anot Marono. 

Į tai atsakė Gargantiua: 

— Tikriausia teisybė, kad habitas ir kapišonas užsitraukia tik 
panieką, plūdimus ir keiksmus, kaip vėjas, vardu Cecijas, užtraukia 
debesis. Svarbiausia priežastis bus ta, kad jie kuopia žmonių išmatas, 
tai yra nuodėmes, užtat juos, kaip mėšlius, ir laiko skyrium nuošalio 
vietose, būtent vienuolynuose, toliau nuo akių, kaip tupyklas nuo 
gyvenamųjų namų. Ir jeigu jūs suprantat, kodėl iš beždžionės visi 
namuose juokiasi ir ją kirkina, tai suprasit, kodėl ir vienuolių visi 
šalinasi, tiek seni, tiek jauni. Beždžionė nesaugo namų, kaip šuo; ne- 
traukia žagrės, kaip jautis; neduoda nei pieno, nei vilnos, kaip avis; 
nenešioja naštos, kaip arklys. Jos darbas — visur dergti ir viską gadin- 
ti, užtat ir jai tenka tik pajuoka ir lazdos. Taip pat ir vienuolis (aš kalbu 
apie vienuolius dykūnus) nedirba žemės, kaip ūkininkas, negina ša- 
lies, kaip karys, negydo ligonių, kaip gydytojas, nemoko ir nešviečia 
liaudies, kaip geras evangelijos skelbėjas ir pedagogas, negabena į 
mūsų šalį reikalingų ir naudingų daiktų, kaip pirklys. Tai šit kodėl jų 
visi nekenčia ir juos niekina. 

— Taip tai taip, — tarė Granguzjė,— bet jie gi meldžiasi už mus. 

— Ką jau ten! — atsakė Gargantiua.— Jie tik savo kaimynams 
ausis užkulia, beskalambindami varpais. 

— Na, matot, — tarė vienuolis, — jei pamaldoms gerai paskam- 
binta, tai jos, gali sakyti, pusiau ir atlaikytos — ar tai mišios, ar ryt- 
metinės, ar mišparai. 

— Jie tik murma be galo ir krašto šventųjų gyvenimus ir psalmes, 
nieko patys nesuprasdami; varo virtinėmis Pater noster, įterpdami 
begalę Ave Maria, ir nieko nemąsto, ir net patys negirdi, ką kalba, — 
tai juk patyčios iš dievo, o ne malda. Ir tegu jiems dievas atskaito už tai, 
kiek jie meldžiasi už mus, o kiek vien žiūri, kaip savo geros duonos ir 
riebios sriubos nenustoti. Visi tikri krikščionys, kad ir kokio luomo ir 
kame jie būtų, meldžiasi visokiu laiku, ir šventoji dvasia užtaria juos, 
ir dievas juos išklauso maloningai. Taip ir mūsų mielas brolis Žanas. 
Kodėl kiekvienas trokšta jo draugystės? Jis ne davatka, nevaikšto 
apsiskarmaliavęs, jis padorus, linksmas, drąsus vyras, geras kompa- 

nionas; jis dirba darbą, aria žemę, gina prispaustuosius, guodžia nu- 
liūdusius, gelbsti kenčiančius, sergi savo vienuolyno vynuoges. 

— Aš, — tarė vienuolis, — dirbu dar ir kitokius darbus: kai varom 
choru rytmetines ar egzekvijas, aš veju templę arbaletui, drožiu strėlę, 
neriu tinklą arba kilpas triušiams gaudyti. Niekad nestoviu dykas. Bet 
dabar — gerkim! Gerkim dabar! Duokit šen vaisių! Tie kaštanai, pa- 
žįstu, iš Etroko girios: šviežiu vyneliu užgersi — tai bent smagiai nusi- 
persi. Jūs čia vis dar neįsilinguojat, matau, o aš, dievaž, geriu iš kiek- 
vienos brastos kaip promotoriaus arklys. 

Gimnastas jam pasakė: 

— Broli Žanai, jums panosėj lašas kabo, nusibraukit. 

— Še tau! — atšovė vienuolis.— Manot, kad galiu prigerti, jei 
vanduo nosį siekia? Oi ne. Quare? Quia'™ tas vanduo eina lauk, bet ne 
į vidų, nes viduj jau vietos nebėr — per vyną. Och drauguži mielas, 
pasisiūk žieminius batus iš tokios odos kaip mano, tai drąsiai galėsi 
eiti austrių gaudyti ir niekad kojų nesušlapsi. 

— Kodėl, — klausė Gargantiua,— brolio Žano tokia graži nosis? 

— Todėl, kad dievas tokią davė, — atsakė Granguzjė.— Kaip die- 
vo valiai reikia, taip jis ir formuoja mūsų kiekvieno pavidalą nelygi- 
nant puodžius savo puodus. 

— Todėl,— tarė Ponokratas, — kad brolis Žanas pirmas atlėkė 
į nosių turgų. Išsirinko gražiausią ir didžiausią. 

— Kurgi ne! — atsikirto vienuolis.— Pagal teisingą vienuolių 
filosofiją taip yra todėl, kad mano žindyvės papai buvo labai minkšti: 
žindant mano nosis smego kaip į sviestą, užtat ir augo, ir kėlėsi kaip 
tešla duonkubily. Jei žindyvių papai kieti, tai vaikai užauga bukanosiai. 
Na, bet gyviau, olia, olia! Ad formam nasi cognoscitur ad te levavi'*"... 
Aš niekad nevalgau uogienės. Paže, skysčio! Item'?!. kepsnio! 


Apie tai, kaip vienuolis užmigdė Gargantiua, 
taipogi apie jo valandas 
ir brevijorių 


PERSKYRIMAS XLI 


Baigę vakarienę, tarėsi apie rūpimą dalyką ir nusprendė pusiau- 
nakty eiti į žvalgybą, patyrinėti savo priešų ir jų sargybų budrumą, 

o tuo tarpu atgulti ir kiek pasilsėti, kad akys paskui būtų šviesesnės. 
Tik Gargantiua niekaip negalėjo užmigti. Tad vienuolis sako jam: 

— Aš niekad taip skaniai nemiegu, kaip per pamokslą ir per mal- 
das. Žinot ką: imkim mudu kalbėti septynias psalmes, ir matysit, kaip 
užmigsit. 

Sumanymas labai patiko Gargantiua, ir vos tik juodu sukalbėjo 
pirmąją psalmę, sulig žodžiais Beati guorum!““ jau miegojo ir vienas, 
ir antras. Tačiau kai priėjo vidurnaktis, vienuolis pabudo, nes vienuo- 
lyne buvo pripratęs tuo laiku keltis rytmetinių giedoti. Pats nubudęs, 
tuoj ir kitus išbudino, nes uždainavo kiek tik gerklėj balso turėdamas: 


O Renjo, jau budinkis iš miego! 
O Renjo, nubusk, nubusk! 

Kai visi sukilo, jis kalbėjo: 

— Ponai, yra sakoma, kad prieš rytmetines visi kosėja, o prieš 
vakarienę — geria. Padarykim atbulai — dabar, prieš rytmetines, 
nugerkim, o vakare, kai eisim vakarienės, galėsim kosėti kiek tik 
lenda. 

Prašneko Gargantiua: 

— Gerti tuoj iš miego netinka, tam prieštarauja medicina. Reikia 
pirma išvaryti iš pilvo nebereikalingas atliekas ir ekskrementus. 

— Kaip tik neprieštarauja! — sušuko vienuolis.— Tegu šimtas 
velnių griebia mano kailį, jei pasauly senų girtuoklių ne daugiau kaip 
senų gydytojų! Aš su savo apetitu sudariau sutartį, kad jis visada eina 
miegoti su manim kartu, bet užtat visą dieną man tarnauja kaip rei- 
kiant, o keliasi iš miego taip pat drauge. Rūpinkitės savo vėdarų tuš- 
tinimu, kiek tik jums patinka, o aš einu pasidairyti vištos kojos. 

— Kas tai per vištos koja? — klausė Gargantiua. 

— Brevijorius,— atsakė vienuolis.— Matot, kaip sakalininkai, 
prieš lesindami savo paukščius, duoda jiems pakrimsti kokią vištos 
koją, idant praeitų flegma ir sukiltų apetitas, taip ir aš, ėmęs iš labo 
ryto savo linksmą brevijoriuką, prasivėdinu plaučius, o po to — štai 
jau esmi pasirengęs gerti. 

— Pagal kokią tvarką jūs giedat tas grasias valandas? — klausė 
Gargantiua. 

— Ogi pagal Fekano,— atsakė vienuolis: — po tris psalmes ir 
tris lekcijas'Š?, arba ir visiškai nieko, jei kas nenori. Aš niekad never- 
gauju valandoms: juk valandos sutvertos žmogui, o ne žmogus valan- 
doms. Aš su jomis elgiuosi kaip su balno kilpsaičiais — pasiilginu arba 

susitrumpinu, kada man patinka: brevis oratio penetrat coelos, longa 
potatio evacuat cyphos!“*. Kur šitai parašyta? 

— Dievaži, nežinau, velniuk tu raguotas, — tarė Ponokratas, — tik 
žinau, kad vyras esi. 

— Iš vyro girdžiu, — atliepė vienuolis. — Bet venite apotemus'®. 

Jiems prikrovė ant stalo apsčiai keptos mėsos, padavė duonos grie- 
žinėlių, buljone mirkytų, ir vienuolis ėmė gerti pasigardžiuodamas. 
Kai kurie laikė jam kompaniją, kiti ne. Paskui visi ėmė ginkluotis, 
šarvuotis, rengtis į žygį; apšarvavo ir vienuolį prieš jo valią, nes jis 
nenorėjo nešioti kitokio šarvo, kaip tik habitą ant pilvo, ir kitokio 
ginklo, kaip tik kryžiaus stiebą rankoje. Nenorėdamas su jais ginčytis, 
davėsi betgi apšarvuojamas nuo kojų iki pakaušio ir užsodinamas ant 
šaunaus neapolinio ristūno, prie šalies prisikabino platų, trumpą kardą. 
Drauge su juo išjojo Gargantiua, Ponokratas, Gimnastas, Eudemonas 
ir dvidešimt penki Granguzjė dvariškiai, patys smarkiausieji, visi 
puikiai šarvuoti, visi su ietimis rankose, raiti it šventas Jurgis, ir kiek- 
vienam ant žirgo strėnų sėdėjo šaulys su arkebuza. 


Kaip vienuolis narsino žygio draugus 
ir kaip pakibo ant medžio 

Ir štai joja taurūs riteriai savo laimės mėginti, tiksliai susitarę, 
kokiu atveju reikės stoti į kautynes ir pulti, o kokiu tiktai gintis, kai 
prieis didžio ir baisaus mūšio diena. O vienuolis narsina jų dvasią, 
sakydamas: 

— Vaikinai, nebijokit ir nesirūpinkit, aš vesiu jus tikru keliu. Die- 
vas ir šventas Benediktas tegu lydi mūsų žingsnius! Jei aš turėčiau tiek 
jėgos, kiek smarkumo, tai — suk mane giltinė! — nupeščiau mūsų 
priešus kaip antis! Aš nebijau nieko, tik artilerijos. Beje, aš moku tokią 
maldelę (gavau ją iš mūsų zakristijono pavaduotojo), kuri, sako, ap- 
sauganti žmogų nuo bet kokio šaunamojo ginklo; tik iš jos man jokios 
naudos, nes aš visiškai netikiu jos galia. O va šiuo kryžiaus stiebu už- 
bakinsiu patį velnią. Dievaži, jei kuris pasirodysit bailys ir mėginsit 
bėgti, tai tegriebia mane kipšas, jei tokio nepadėsiu vietoj savęs vienuo- 
liu ir neapšarvuosiu šiuo habitu: juk tai vaistas nuo bailumo. Ar jums 

neteko girdėti apie pono de Merlio kurtą? Jis buvo visiškai nieko ne- 
vertas medžioklėje. Pririšo jam gabalą habito prie kaklo, ir, dieve 
mano, kas pasidarė — nė vienas kiškis, nė viena lapė iš jo nebeištrūks- 
ta! Negana to — jis pavaikė visas apylinkės kales, o juk pirmiau buvo 
šiam darbui visai netikęs, de frigidis et maleficiatis'®®. 

Labai karštai kalbėdamas šiuos žodžius, vienuolis traukė per mišką 
Solė linkui; jis pajojo po riešutmedžiu, ir jo šalmo antveidis užsikabino 
ant storos šakos. To nepaisydamas, vienuolis smarkiai suragino pen- 
tinais arklį, tas, labai pentinų baikštus, šūstelėjo, o vienuolis, norėda- 
mas atkabinti antveidį nuo šakos, paleido iš rankų pavadžius ir pakibo 
ant medžio, tuo tarpu arklys ir išsmuko iš po jo. Vienuolis kabaliavo, 
rėkė, šaukėsi pagalbos ir plūdo išdavikais savo keliabendrius. 

Eudemonas pirmas pamatė jo bėdą ir šūktelėjo Gargantiua: 

— Valdove, eik pažiūrėti, koks čia Absalomas!“' kaba! 

Gargantiua prijojo, pažiūrėjo, kur ir kaip vienuolis pakibęs, ir tarė 
Eudemonui: 

— Jūsų palyginimas nėra taiklus, nes Absalomas buvo pakibęs už 
plaukų, o vienuolis, skustagalvis, kaba už ausų. 

— Gelbėkit mane,— rėkė vienuolis, — kad jus velniai kur tuoj! 
Radot laiką tauzyti! Jūs — kaip tie pamokslininkai dekretalistai, kur 
sako: jei matai savo artimą mirties pavojuj, tai turi pirmiausia jį įti- 
kinti, kad prieitų išpažinties ir grįžtų į malonės būklę, o tik po to jam 
padėti, ir jei elgiesi kitaip, tai tau gresia trišaka ekskomunika. Užtat 
kai matysiu, kad kuris nors iš jų įdribo į upę ir jau skęsta, aš, užuot 
šokęs į upę ir padavęs ranką, išdrošiu ilgą ir gražų pamokslą de 
contemptu mundi et fuga seculi'““, o kai visai sustings, tada eisiu 
traukti. 

— Nesispardyk, vaikuti, — tarė Gimnastas, — tuojau aš tave nuka- 
binsiu, nes tu esi labai jau šaunus monachus: 


Monachus in claustro 
Non valet ova duo; 

Sed, guando est extra, 
Bene valet triginta.!8? 


Esu matęs savo gyvenime daugiau nei penkis šimtus pakaruoklių, bet 
nė vienas nekarojo taip dailiai kaip tu: jei žinočiau, kad ir aš taip 
dailiai atrodysiu, norėčiau karoti kad ir visą amžių. 

— Ar nenustosi pamokslauti? — sušuko vienuolis.— Padėk man 

vardan dievo, jei nenori padėti vardan to antrojo. Prisiekiu savo habi- 
tu, dar tu pasigailėsi to tempore et loco prelibatis'““. 

Tada Gimnastas nusėdo nuo arklio, įlipo į medį, viena ranka pa- 
kėlė vienuolį už pažastų, kita atkabino šalmo antveidį nuo šakos ir 
paleido jį žemėn, o paskui ir pats nušoko. 

Pasiekęs žemę, vienuolis nusidraskė visus šarvus, išblaškė juos 
į visas puses po lauką, tada stvėrė kryžiaus stiebą ir sėdo ant arklio, 
kurį Eudemonas pagavo bėgantį. 

Vėl visi smagūs jojo toliau Solė linkui. 


Kaip Pikrocholio žvalgai susidūrė su 

Gargantiua ir kaip vienuolis užmušė 

kapitoną Kulnanešį, o paskui pateko 
į nelaisvę 

Pikrocholio vyrai, kurie dar liko gyvi per Skilandžio sutrupinimą, 
pranešė savo valdovui, kad jo karius užpuolė velniai; Pikrocholis nuo 
tokios žinios siuste pasiuto ir visą naktį tarėsi su savo vadais, ką daryti; 
Karštakošis ir Gaidžiadūšis reiškė nuomonę, kad Pikrocholio galybė 
esanti tokia didelė, jog visus pragaro velnius galinti sumalti, jei tik jie 
čia pasirodytų, o Pikrocholis netikėjo, kad ten būtų velniai, ir todėl 
nesibaimino. 

Vis dėlto išsiuntė žvalgybon lengvosios kavalerijos dalinį, vadovau- 
jamą grafo Kulnanešio, iš viso tūkstantį šešis šimtus raitelių, visus juos 
gerai sušlakstęs švęstu vandeniu ir, kaip atpažinimo ženklą, kiekvienam 
įstrižai per petį dėl viso pikto užrišęs po stulą: jei kartais susitiktų su 
velniais, tai šie nuo gregorinio vandens!“! ir stulos galybės turėtų 
išlakstyti ir išnykti. Žvalgai išnaršė apylinkes ligi Lavogiujono ir Ma- 
ladri, bet, neradę nė gyvos dvasios, su kuo galėtų pasikalbėti, pasuko 
atgal ir, viršutiniu keliu grįždami, aptiko netoli Kudrė piemenų lūšnoj 
penkis piligrimus, tuoj surišo juos ir, paėmę už virvių, vedėsi kaip 
šnipus, nepaisydami jų riksmo, prisiekinėjimų ir maldavimų. Kai lei- 
dosi į Sejė, juos išgirdo Gargantiua ir tarė savo žmonėms: 

— Ei vyrai, čia susitikom su priešais, bet jų dešimteriopai dau- 
giau nei mūsų, pulsim ar ne? 

— O ką, po velnių, darysi? — tarė vienuolis.— Negi jūs vertinat 
vyrus pagal skaičių, bet ne pagal narsą ir drąsą? — Paskui sušuko: — 
Pulkim, velniai, pulkim! 

Tai išgirdę, priešai pamanė, kad susidūrė su tikrais velniais, ir, at- 
leidę pavadžius, dūmė šalin, kiek įkerta arkliai, tik vienas Kulnanešys 
žinė ieties smailė, atsidūrusi į jo baisųjį rūbą, suknežo taip, kaip 
suknežtų plona žvakutė, jeigu ja durtume į priekalą. Tada vienuolis 
taip šveitė jam kryžiaus stiebu per sprandą, jog jis tik tįstelėjo, susi- 
leido ir nudribo be sąmonės palei arklio kojas. Pamatęs stulą per petį, 
vienuolis tarė Gargantiua: 

— Žiūrėkit, čia kunigai, o kunigui iki vienuolio dar toli šaukia! 
O aš — tikriausias vienuolis ir prisiekiu šventu Jonu — išmušiu juos 
it muses. 

Ir, paleidęs arklį šuoliais, prisivijo bėgančius, rėžė dešinėn ir kairėn 
ir prikūlė jų kaip rugių. 

Gimnastas tuo tarpu klausė Gargantiua, ar vytis priešą toliau? 
Gargantiua kalbėjo: 

— Jokiu būdu. Tikras karo mokslas sako, kad niekuomet nereikia 
priešo privaryti iki paskutiniosios, nes tuomet jam atgyja jėgos ir išauga 
narsa, kuri buvo jau nusilpusi ir pakrikusi; palaužtiems ir priveiktiems 
žmonėms geresnės pagalbos nėra kaip atimti paskutinę viltį. Kiek 
pergalių nugalėtieji išplėšė iš savo nugalėtojų vien todėl, kad šie, 
neklausydami proto balso, stengėsi priešus galutinai išžudyti, sunai- 
kinti taip, kad nebebūtų nė kas žinią parneša saviškiams! Palikit visada 
priešui visus kelius ir vartus atdarus, jeigu jis nori trauktis, dar sidab- 
rinį tiltą jam pastatykit! 

— Taip tai taip, — tarė Gimnastas, — bet antai mūsų vienuolis 
ten. 

— Vienuolis ten? — tarė Gargantiua.— Tai juo blogiau jiems, 
garbės žodis! Bet kad ko neatsitiktų, pabūkim kolei kas čia, palaukim 
tyliai, nes aš jau, rodos, perpratau mūsų priešų būdą: jie pasikliauja 
likimu, o ne savo protu. 

Taip jie stovėjo po riešutmedžiais ir laukė, o tuo tarpu vienuolis 
vijo priešus ir tvojo žemėn, kas tik pasitaikė, negailėdamas nė vieno, 
kol sutiko raitelį, kuris ant žirgo strėnų gabenosi vargšą piligrimą. Kai 
norėjo ir tą raitelį nutrenkti, piligrimas sušuko: 

— O, ponas priore, brangusis ponas priore, gelbėk mane, mal- 
dauju! 

Tuos žodžius išgirdę, priešai atsisuko ir, matydami, kad ten siau- 
tėja vienas tiktai vienuolis, ėmė jį apipuolę tvoti kaip būgną, bet jam nė 
kiek neskaudėjo, ypač dar kai mušė per habitą, — tokią kietą odą jis 
turėjo. Paskui atidavė jį saugoti dviem šauliams lankininkams, o 
patys, apgręžę žirgus, pamatė, kad nieko daugiau nebėra, ir pagalvojo, 
kad Gargantiua su savo būriu, matyt, būsiąs pabėgęs. Taigi kuo grei- 
čiausiai nudūmė lazdynų giraitės linkui jų vytis, o vienuolį su tais 
dviem šauliais paliko. 

Gargantiua išgirdo triukšmą ir arklių žvengimą ir tarė saviškiams: 

— Vyrai, girdžiu, atsiveja mūsų priešai, jau ir matau kai ku- 
riuos — didelis pulkas griūva ant mūsų. Stokim glaustomis eilėmis, 
išsirikiuokim kaip reikiant, laikykim užėmę kelią. Taip galėsime juos 
deramai sutikti: mūšis atneš jiems pražūtį, o mums garbę. 


Kaip vienuolis nusikratė savo sargais 
ir kaip buvo sumušta Pikrocholio 
žvalgyba 

Vienuolis, matydamas juos dumiant be tvarkos, sumetė, kad jie 
dabar puls Gargantiua ir jo karius, ir labai gailavo negalįs saviškiams 
pagalbos teikti. Jis stebėjo savo sargus ir matė, kad jiems labai maga 
lėkti su saviškiais, nes ten galėtų čiupti ką nors savo daliai; jie vis 
žiūrėjo į tą slėnį, kur leidosi jų būrys. Galiausiai vienuolis sau vienas 
pasidarė tokią išvadą: 

„Tie kareivėliai menkai tėra mokyti karo dalykų — nei jie parei- 
kalavo iš manęs garbės žodžio, kad nepabėgsiu, nei kardą atėmė“. 

Paskui staiga išsitraukė tą kardą ir žiebė šauliui, kuris stovėjo po 
dešinei, perkirto jam visas kaklo venas, arterijas ir liežuvėlį iki pat 
migdolinių liaukų, o antru kirčiu atidarė stuburo smegenis tarp 
antrojo ir trečiojo slankstelio, ir šaulys krito negyvas. Vienuolis, 
pagręžęs arklį į kairę, šoko ant kito šaulio, bet šis, matydamas, kad 
ginklo draugas nebegyvas, o vienuolis puola, suriko, kiek išgalėjo: 

— (Oi ponas priore, pasiduodu! Ponas priore, brangiausias ponas 
priore! 

O vienuolis rėkė taip: 

— Ponas posteriore, brangiausias ponas posteriore, jūs tuoj gausit 
per posterijų !*?. 

— Oi,— rėkė šaulys, — ponas priore, mieliausias ponas priore, 
tegu dievas padaro iš jūsų abatą! 

— Prisiekiu habitu, kurį nešioju, — sakė vienuolis, — aš iš jūsų 
tuoj padarysiu kardinolą. Jūs iš dvasinio luomo žmogaus norėjote gauti 
išpirką? Šią pat valandą gausit iš mano rankos raudoną kepurę. 

O šaulys klykė: 

— Ponas priore, ponas priore, ponas būsimasis abate, ponas kardi- 
nole, ponas kas tik norit! Oi, ai, ui! Ne, ponas priore, mano gerasis, 
mielasis ponas priore, aš pasiduodu jums! 

— O aš atiduodu tave visiems velniams,— tarė vienuolis. 

Ir tvojo jam kardu per galvą, perkirto vienu kirčiu smegenų dėžę 
per pat smilkinius, nuvožė abudu momens kaulus ir sagitalinę siūlę su 
didele dalimi kaktos kaulo, kartu perrėžė abi smegenų plėves ir giliai 
perskrodė abu smegenų pusrutulius taip, kad jam ant pečių pakibo 
kiaušas ir liko karoti už kaulaplėvės kaip daktaro kepurė, juoda iš 
viršaus, raudona iš vidaus. Šaulys žnektelėjo negyvas žemėn. 

Sudorojęs šaulius, vienuolis paspaudė pentinais žirgą ir nudūmė, 
vydamasis priešus. Priešai, susidūrę su Gargantiua ir jo būriu ant vie- 
šojo kelio, turėjo didelių nuostolių — juos baisiai nuniokojo Gargan- 
tiua su savo didžiu medžiu, taip pat Gimnastas, Ponokratas, Eudemo- 
nas ir kiti — ir skubiai ėmė trauktis, ištikti siaubo, nebetekę proto ir 
nuovokos, tarytum išvydę tikrą gyvą giltinę. 

Reginys buvo toks, tarytum jūs matytumėte asilą, kai jam į pastur- 
galį segasi Junonos bimbalas arba gelia sparva: jis puldinėja, daužosi, 
nesižinodamas pats, kur šoka, nublaško žemėn nešulius, sudrasko 
brizgilus ir pakinktus, dūksta be atokvėpio ir atvangos, ir nežinia, kas 
jam daros, nes nematyti iš šalies, kas jį kankina, — taip bėgo Pikrocho- 
lio kareivos, pametę galvas, patys nenutuokdami, kodėl bėga: juos 
lakino panika, apsėdusi jų širdis. 

Vienuolis matė, kad jiems niekas daugiau nebe galvoj kaip tik nešti 
kailį, tad nusėdo nuo arklio, pasistojo ant aukštos uolos palei pat kelią 
ir ėmė šventinti savo baisiu kardu tuos bėglius, kiek tik siekė ranka, 
negailėdamas nei savo sveikatos, nei jų pakaušių. Tiek jų prikirto ir 
priguldė, jog net kardas nebeatlaikęs trūko. Tuomet pagalvojo sau 

vienas: gana žudyti, tegu lieka ir gyvų šiek tiek, kad būtų kas parneša 
žinią iš karo lauko. 

Vis dėlto pasiėmė vieno nukautojo kirvį, vėl užsiropštė ant uolos 
ir, nieko daugiau nebedarydamas, tik žiūrėjo, kaip bėga priešai, 
klupinėdami ant lavonų; jis, beje, reikalavo, kad visi mestų ietis, 
kalavijus, ragotines ir arkebuzas; tiems, kurie gabeno surištus piligri- 
mus, liepė nulipti nuo arklių, jų arklius atidavė piligrimams, o šiems 
prisakė stotis netoliese, pamiškėje, šalia kapitono Gaidžiadūšio, kurį 
paėmė į nelaisvę. 


Kaip vienuolis nusivedė piligrimus ir 
kokią gražią prakalbą jiems pasakė 
Granguzjė 

Šiam susirėmimui pasibaigus, Gargantiua su saviškiais, tik be vie- 
nuolio, pasitraukė ir dienai auštant išvyko pas Granguzjė, kuris patale 
meldėsi, kad dievas juos sveikus laikytų ir jiems pergalę duotų, o kai 
pamatė laimingai pargrįžusius, tai išbučiavo visus iš didelės meilės ir 
tuoj klausė, kurgi vienuolis. Gargantiua atsakė, kad veikiausiai jis prie- 
šų rankose. 

— Jei taip, tai blogai jiems, — tarė Granguzjė. Ir teisybę sakė. Juk 
dar ir dabar žmonės atsimena priežodį: įtaisyti kam nors vienuolį “*. 

Paskui jis užragino duoti jiems gerai pavalgyti, kad atsigautų po 
visų vargų. Kai jau stalai buvo nukrauti, pašaukė Gargantiua, bet šis 
taip liūdėjo, kad vienuolio nėra, jog negalėjo nei valgyti, nei gerti. 

Tik staiga žiūri — beparjojąs vienuolis ir jau nuo pat kiemo vartų 
berėkiąs: 

— Vyno, vyno atšaldyto, Gimnastai, broliuk mielas! 

Gimnastas išėjo į kiemą ir mato — tikrai, brolis Žanas su penkiais 
piligrimais ir belaisviu Gaidžiadūšiu. Tada jį pasitinka Gargantiua, visi 
labai meiliai priima ir veda pas Granguzjė, o tasai klausia, kaip jam 
buvę. Vienuolis apsako viską — ir kaip jį buvo suėmę, ir kaip jis nusi- 
kratė savo sargais, ir kokią skerdynę ištaisė ant vieškelio, ir kaip at- 
vadavo piligrimus ir parsivedė kapitoną Gaidžiadūšį. Po to visi links- 
mai susėdo puotauti. 

Tuo tarpu Granguzjė klausinėjo piligrimus: iš kur jie, kame buvę 
ir kur einą? 

Retapėdis atsakė už visus: 

— Pone, aš esu iš Sen Žnu an Beri, va šitas — iš Paliuo, anas —- 
iš Onzė, anas — iš Arži, o tas va — iš Vilbreneno. Buvome nuėję 
į Sen Sebastjeną prie Nanto, o dabar pasilsėdami, pamažiukais grįž- 
tame. 

— Gerai, — tarė Granguzjė,— o ką jūs veikėte Sen Sebastjene? 

— Buvome nuėję,— tarė Retapėdis,— pasimelsti, kad šventas 
Sebastijonas maro neužleistų. 

— O, jūs vargšeliai, — tarė Granguzjė,— tai nejaugi jūs manote, 
kad šventas Sebastijonas užleidžia marą? 

— Tikrai užleidžia, — atsakė Retapėdis,— mūsų pamokslininkai 
taip sakė. 

— Ką jūs kalbat? — tarė Granguzjė.— Tie netikri pranašai šitaip 
jus klaidina? Taigi jie piktžodžiauja prieš dievo teisiuosius ir šventuo- 
sius, prilygindami juos velniams, kurie vien pikta sėja tarp žmonių, 
panašiai kaip Homeras rašo, kad ant graikų kariuomenės marą už- 
leidęs Apolonas, o kiti poetai pramanė net visą pulką Vejovių'?“ ir 
kitokių piktų dievų. Taip ir Sinė parapijoj vienas tamsybininkas 
skelbė per pamokslus, kad šventas Antanas siunčiąs ugnį į kaulus, šven- 
tas Eutropijus — vandenligę, šventas Gildas — pamišimą, šventas 
Žnu — podagrą. Bet aš jį taip pabaudžiau, jog dabar nė vienas tamsy- 
bininkas nebedrįsta kelti kojos į mano žemę, nors jis ir išplūdo mane 
eretiku. Ir man nuostabu, kad jūsų karalius leidžia skelbti tokias 
nesąmones savo karalystėje, nes tokius skelbėjus reikėtų dar smarkiau 
bausti negu tuos, kur magijomis ar kitokiais monais marą užtraukia. 
Maras žudo tiktai kūną, o tie apgavikai nuodiją sielą. 

Karaliui tariant šiuos žodžius, įėjo tvirtu žingsniu vienuolis ir 
klausė piligrimus: 

— Iš kur jūs, vargšeliai? 

— Iš Sen Žnu,— atsakė jie. 

— O kaip, — tarė vienuolis, — ten begyvuoja abatas Tranšlionas. 
šaunusis gėrėjas? Kaip gyvena jo vienuoliai? Dievaži, jie ten dulkina 
jūsų pačias, kol jūs vaikštot po šventąsias vietas! 

— Hm, hm! — tarė Retapėdis.— Dėl maniškės tai aš ramus, nes 
kas matys ją dieną, tas naktį nesiverš prie jos. 

— Nesakyk, vyruti! Tebūna ji bjauri kaip Prozerpina, bet jei 
tik apylinkėje yra vienuolių, tai neaplenks nė jos, būk tikras, nes 

geram meistrui nėra prastos lentos. Tegu mane piktligė ištinka, jei 
grįžę nerasite savo pačių pastorėjusių, — juk vien tik nuo vienuolyno 
varpinės šešėlio jos pastoja. 

— Čia kaip su Nilo vandeniu, — tarė Gargantiua,— jei tikėsime 
Strabonu; o Plinijus, lib. VII, III sk., nurodo, kad tas pareina ir nuo 
mitybos, nuo apdaro ir nuo kūno sudėjimo. 

Tada Granguzjė tarė: 

— Eikit jūs, vargšeliai, namo, ir tegu jus globoja dievas sutvėrė- 
jas, ir tegu lydi jus visur ir visada, ir daugiau nebesileiskit į tokias 
beprasmes, niekam nenaudingas keliones. Rūpinkitės savo šeimomis, 
dirbkit kiekvienas savo darbą, auklėkit vaikelius ir gyvenkit, kaip mo- 
ko gerasis apaštalas šventas Paulius. Tada tai saugos jus dievas ir jo 
angelai ir šventieji, ir nepuls jūsų anei maras, anei joks kitas blogis. 

Paskui Gargantiua nuvedė juos į valgomąjį pasistiprinti, bet jie 
tik dūsavo ir sakė Gargantiua: 

— O, koks laimingas kraštas, kurį valdo šitoksai žmogus! Jo 
žodžiai labiau sustiprino mūsų dievobaimingumą ir apšvietė protą 
negu visi pamokslai, kuriuos girdėjome savo mieste. 

— Čia išeina taip,— tarė Gargantiua,— kaip sako Platonas, de 
Rep., lib. V“*: valstybės bus laimingos, kada karaliai filosofuos, o 
filosofai karaliaus. 

Daugiau jis liepė jiems pridėti pilnus krepšius valgių, pripilti 
gertuves vyno, kiekvienam dovanojo po arklį, kad lengviau būtų 
pasiekti namus, ir dar pinigų įdėjo kelionei. 


Kaip kilniai Granguzjė pasielgė su 
belaisviu Gaidžiadūšiu 

Gaidžiadūšį atvedė ir pastatė priešais Granguzjė, o tasai jį klausė, 
ką Pikrocholis esąs sumanęs, ką norįs pasiekti tuo nežmonišku smurta- 
vimu. Į tai šis atsakė, kad jo tikslas ir sumanymas esąs užkariauti visą 
kraštą, jei tiktai galėsiąs, iš keršto už skriaudą, padarytą jo kepėjams. 

— Tai jo užmojis pernelyg didelis, — tarė Granguzjė.— Kas per 
daug apžioja, tas mažai tenukanda. Dabar nebe tie laikai, kad įsigei- 
dei — ir užkariauji karalystes, skriausdamas artimą, brolį Kristuje. 

Pikrocholis seka senovės Herakliais, Aleksandrais, Hanibalais, Sci- 
pionais, Cezariais ir kitais tokiais, bet tai priešinga evangelijos moks- 
lui, kuris mums liepia valdyti, sergėti ir žiūrėti kiekvienam savo 
kraštą ir žemes, o ne grobti bei niokoti svetimas šalis, ir ką saracėnai 
ir barbarai kitados vadino didžiavyrių žygiais, tą mes nūnai vadiname 
galvažudžių darbais ir nedorybėmis. Geriau jau būtų sėdėjęs namie ir 
karaliavęs, valdęs savo šalį, užuot manąją užpuldinėjęs ir niokojęs, nes 
gerai valdoma jo šalis būtų suklestėjusi, o dabar, kai jis leidosi į plėši- 
kavimus, jos laukia pragaištis. 

Keliaukite tad su dievu, dalyvaukite tik teisinguose žygiuose, at- 
verkite akis savo karaliui, kokias jis klaidas daro, ir niekad neduokite 
jam patarimų žiūrėdami tik savo naudos, nes negali būti gerai skyrium 
vienam, kai visiems bloga. Kai dėl jūsų išpirkos, tai aš ją visą jums do- 
vanoju ir liepsiu dar grąžinti jūsų ginklus ir žirgą. 

Štai taip reikia daryti savo tarpe kaimynams ir seniems drau- 
gams, juoba kad tas mūsų vaidas nėra tikras karas, nesgi ir Platonas, 
de Rep., lib. V, ginkluotus graikų tarpusavio susikirtimus vadino ne 
karais, o tik kivirčais, ir sakė, kad jeigu jau per nelaimę jie ištinka, tai 
abi pusės turi laikytis kuo nuosaikiausiai. Jeigu, jūsų manymu, čia 
karas, tai jis paviršutiniškas ir nesiekia mūsų širdies gilumos, nes 
niekieno iš mūsų nėra pažeista garbė, o ir iš viso čia tereikia išspręsti, 
kaip atsiteisti dėl pražangos, kurią padarė mūsų žmonės, tai yra jūsų 
ir mūsų žmonės; ir kai tą dalyką sužinojot, reikėjo į jį pažiūrėti pro 
pirštus, nes vaidininkai buvo veikiau paniekos verti, o ne rimto dome- 
sio, ypač jei atlyginami nuostoliai, kaip aš ir siūliau. Dievas tegu būna 
teisingas mūsų ginčo sprendėjas, ir aš jį maldauju, kad verčiau mane 
atsiimtų iš šio pasaulio, verčiau visas mano turtas žūtų mano akyse, 
negu kad aš ar mano žmonės kuo nors jį įžeistume. 

Šią kalbą pabaigęs, pašaukė vienuolį ir, visiems girdint, paklausė 
ji: l 

— Broli Zanai, prieteliau mano, ar tai jūs paėmėt į nelaisvę čia 
stovintį kapitoną Gaidžiadūšį? 

— Valdove,— tarė vienuolis, — jis pats yra čia; jis pilnametis, 
sveiko proto; tad norėčiau, kad jūs tai sužinotumėt iš jo prisipažinimo, 
ne iš mano žodžių. 

Tada tarė Gaidžiadūšis: 

— Pone, tikrai jis mane paėmė, ir aš atvirai prisipažįstu, kad esu 
jo belaisvis. 

— Ar paskyrėt jam išpirką? — klausė Granguzjė vienuolį. 

— Ne,— tarė vienuolis.— Tokie dalykai man ne galvoj. 

— Kiek,— klausė Granguzjė,— jūs norėtumėt už jo paėmimą? 

— Nieko nenoriu, — tarė vienuolis.— Tas man nė kiek nerūpi. 

Tada Granguzjė liepė Gaidžiadūšio akyse atskaityti vienuoliui 
šešiasdešimt du tūkstančius auksinių už jo paėmimą, kas ir buvo pa- 
daryta, o tuo tarpu Gaidžiadūšiui iškėlė vakarienę. Granguzjė, vai- 
šindamas jį, klausė, ar norėtų likti čia, ar grįžti pas savo karalių. 

Gaidžiadūšis atsakė pasielgsiąs taip, kaip jis patarsiąs. 

— Kad taip, — tarė Granguzjė,— tai grįžkit pas savo karalių, ir 
dievas tebūna visada su jumis. 

Po to jam dovanojo gražų Vjenos išdirbio kardą su auksine makš- 
timi, išdabintą dailiais vynuogių lapų raižiniais, aukso grandinę ant 
kaklo, sveriančią septynis šimtus du tūkstančius markių, prisodintą 
puikių brangakmenių, vertų šimto šešiasdešimt tūkstančių dukatų, ir, 
kaip ypatingos malonės ženklą, dešimt tūkstančių aukso muštinių. 
Po šių pašnekų Gaidžiadūšis sėdo ant žirgo. Gargantiua paskyrė jam 
apsaugą iš trisdešimties šarvuotų raitelių ir šimto dvidešimties lanki- 
ninkų, vadovaujamų Gimnasto, kad palydėtų, jei reikės, iki pat Laroš 
Klermo vartų. ` 

Jiems išvykus, vienuolis atidavė karaliui gautuosius šešiasdešimt 
du tūkstančius auksinių, sakydamas: 

— Valdove, dabar ne laikas jums dalinti tokias dovanas. Palū- 
kėkit, kol pasibaigs karas, nes nežinia dar, kaip kas gali virsti, o juk 
karas be geros pinigų atsargos visada eina šleivai. Kautynių nervai — 
tai pinigai. 

— Gerai, tebūnie, — tarė Granguzjė,— kai pasibaigs karas, aš at- 
lyginsiu jums kaip pridera, taip pat ir visiems kitiems, kas man ištikimai 
tarnauja. 


Kaip Granguzjė sušaukė savo legionus ir 
kaip Gaidžiadūšis nukovė Karštakošį, 
o paskui ir pats buvo nugalabytas 
Pikrocholio įsakymu 


PERSKYRIMAS XLVII 


Tomis dienomis Besė, Maršė Vjė, Sen Žako miestelis, Treno, 
Parijis, Rivjera, Roš Sen Polis, Vobretonas, Pontilis, Brejemonas, 

Pon de Klamas, Kravanas, Granmonas, Burdas, Vil o Meras, Juimas, 
Seržė, Jusė, Sen Luanas, Panzu, Koldro, Veronas, Kulenas, Šozė, 
Varenas, Burgejis, Lil Bukaras, Krulė, Narsi, Kandas, Monsoro ir 
kitos aplinkinės vietovės atsiuntė pas Granguzjė delegatus pasakyti, 
kad jiems žinoma, kokių neteisybių pridarė jam Pikrocholis, ir kad 
jie, laikydami savo seną santarvę, paveda jam visus išteklius, tiek 
kareivius, tiek pinigus ir karo reikmenis. 

Pinigų pagal santarvės įsipareigojimus jam susiuntė šimtą trisde- 
šimt keturis milijonus ir du su puse aukso muštinių. Buvo sutraukta 
penkiolika tūkstančių šarvuotų raitelių, trisdešimt du tūkstančiai 
lengvųjų raitelių, aštuoniasdešimt devyni tūkstančiai arkebuzininkų, 
šimtas keturiasdešimt tūkstančių savanorių šaulių, vienuolika tūkstan- 
čių du šimtai patrankų, dvigubų patrankų, baziliskų ir spirolių, ke- 
turiasdešimt septyni tūkstančiai pionierių, ir visi apmokėti pinigais ir 
aprūpinti maistu šešiems mėnesiams ir keturioms dienoms. Šito pa- 
siūlymo Gargantiua neatmetė, bet ir nepriėmė pilnutinai; jis tik labai 
dėkojo ir sakė kariausiąs taip, kad nereikėtų gaišinti tiek daug reika- 
lingų žmonių. Jis liepė paruošti kautynėms tik legionus, kuriuos nuo- 
lat laikė šiose pilyse: Devinjerėje, Šavinji, Gravo ir Kenkenė; le- 
gionierių skaičius — pustrečio tūkstančio šarvuotų raitelių, šešiasde- 
šimt šeši tūkstančiai pėstininkų, dvidešimt šeši tūkstančiai arkebuzi- 
ninkų, du šimtai didžiųjų artilerijos pabūklų, dvidešimt du tūks- 
tančiai pionierių ir šeši tūkstančiai lengvųjų raitelių, visi suskirstyti 
vėliavomis ir taip gerai aprūpinti iždininkais, maistininkais, žirgi- 
ninkais, ginklininkais ir kitais žmonėmis, būtinai reikalingais mūšio 
metu, taip gerai išmokyti karo meno, taip gerai ginkluoti, taip 
gerai pažįstą ir budriai seką savo ženklus, tokie veikūs išgirsti vadų 
komandą ir paklusti jai, tokie greiti lėkti, tokie smarkūs pulti, tokie 
apdairūs visuose kovos veiksmuose, jog labiau panėšėjo į gerai suderin- 
tus vargonus ar laikrodžio vidurius negu į armiją ar kariuomenę. 

Gaidžiadūšis parvykęs prisistatė Pikrocholiui ir plačiai apsakė 
visa, ką buvo nuveikęs ir matęs. Galiausiai ėmė įtaigiais žodžiais 
prikalbinėti karalių taikintis su Granguzjė, padoriausiu, jo nuo- 
mone, pasaulyje žmogumi, ir dar pridėjo, kad nesą nei teisinga, nei 
protinga taip niokoti kaimynus, iš kurių patys tiktai gera patyrę, 
o svarbiausia — kad iš visos tos užmačios nieko daugiau neišeisią 
kaip tik didžiausi nuostoliai ir bėdos, kadangi Granguzjė pajėgos kur 
kas didesnės ir jis Pikrocholį lengvai sutriuškinsiąs. Gaidžiadūšis 
dar nespėjo baigti kalbos, o jau Karštakošis užriko visa gerkle: 

— Vargas valdovui, jeigu jam tarnauja žmonės, taip lengvai 
paperkami kaip šit Gaidžiadūšis: matau, kario dvasia jam taip išsi- 
gimė, jog mielai jis būtų prisidėjęs prie mūsų priešų, mus išdavęs ir 
kariavęs su mumis, jei tik jį būtų priėmę; tiktai va, kaip dorus vyrus 
visi — tiek draugai, tiek nedraugai — giria ir vertina, taip niekšus 
visi iš tolo pažįsta ir jų vengia, ir nors priešas naudojasi jais savo labui, 
vis tiek niekšų ir išdavikų visada nekenčia. 

Sulig šiais žodžiais Gaidžiadūšis pasipiktinęs išsitraukė kardą ir 
persmeigė Karštakošį truputį aukščiau kairiojo speniuko, ir tas tuojau 
numirė, o jis, išrovęs kardą iš nebegyvo kūno, pasakė stačiai: 

— Taip žus kiekvienas, kas šmeiš ištikimus tarnus! 

Pikrocholis baisiai perpyko ir, žiūrėdamas į kruviną Gaidžiadūšio 
kardą ir makštį, tarė: 

— Ar tai tam gavai šį durklą, kad mano akyse klastingai nukau- 
tum tokį gerą mano draugą Karštakošį? 

Jis liepė savo šauliams sudraskyti Gaidžiadūšį į gabalus, ir šie 
tuojau įvykdė jo įsakymą taip nuožmiai, jog visa būsto asla krauju 
pažliugo; paskui liepė Karštakošio kūną palaidoti su visokeriopa 
pagarba, o Gaidžiadūšio kūną išmesti per pilies sieną į griovį. 

Žinios apie tuos žvėriškus darbus tuoj pasklido visoje kariuome- 
nėje, ir daug kas ėmė jau murmėti prieš Pikrocholį, o Gobišius jam 
pasakė: 

— Valdove, aš nežinau, kokia bus šio karo baigtis. Aš tik matau, 
kad jūsų vyrai narsos nedaug beturi. Jie mato, kad maisto ištekliai 
čionai nepakankami ir kad mūsų eilės jau Žiauriai išretintos per- 
mūsų kelis išpuolius. Tuo tarpu priešui į pagalbą ateina daug ka- 
riuomenės. Jei mus čia apguls, tai aš nematau, kaip galėtume išlikti 
galutinai nesunaikinti. 

— Nė velnio! — tarė Pikrocholis.— Jūs panašūs į Meleno un- 
gurius: dar niekas odos nelupa, o jau cypiate. Tegu tik jie čionai 
ateina! 

Kaip Gargantiua puolė Pikrocholį 
Laroš Klermo pilyje ir kaip 
sunaikino jo armiją 

Gargantiua tapo vyriausiuoju kariuomenės vadu. Tėvas, panar- 
sinęs kareivius geru žodžiu ir prižadėjęs didelį atlygį tiems, kas pa- 
sižymės mūšiuose, liko savo pilyje. Kariuomenė pasiekė Vedo bras- 
tą, greitosiomis susirengė valtis bei tiltus ir vienu gaistu persikėlė į 
kitą upės pusę. Kadangi Laroš Klermo stovėjo aukštumoje, labai 
patogioje gintis, Gargantiua buvo beketinąs per naktį svarstyti, kaip 
tą pilį imti. Bet Gimnastas jam pasakė taip: 

— Valdove, prancūzas — vyras, kol įkaitęs, tada jis piktesnis 
už velnią, bet jeigu uždelsi ir duosi jam ataušti, jis pasidarys minkš- 
tesnis už moterį. Aš manau, kai tik žmonės kiek atsikvėps ir pasis- 
tiprins, reikia tuojau pat ir pulti pilį. 

Ši nuomonė buvo pripažinta teisinga. Gargantiua išrikiavo visą 
kariuomenę lygiame lauke, palikęs rezervus atkalnėje. Vienuolis 
pasiėmė šešias vėliavas pėstininkų ir dvi šimtines šarvuotų raitelių, 
didele skuba perėjo pelkes ir išsigavo į Ludeno vieškelį aukščiau 
Piuji. 

Apsuptis prasidėjo. Pikrocholio kariuomenė nežinojo, ar geriau 
pulti iš pilies ir susiremti su priešu lauke, ar sėdėti už sienų ir neju- 
dėti. Galiausiai Pikrocholis vis dėlto išpuolė įnirtęs su šarvuotų rai- 
telių daliniu; bet čia juos sutiko ir pavaišino baisia ugnimi didieji 
pabūklai, griaudėdami nuo šlaitų, iš kurių Gargantiua vyrai pasitrau- 
kė į klonį, kad artilerija galėtų laisviau šaudyti. Tie, kur liko pilyje, 
gynė saviškius, kaip tiktai galėdami, bet jų sviediniai lėkė per aukštai 
ir nieko nekliudė. Tie iš puolančiojo dalinio, kurių neišmušė mūsų 
artilerija, smarkiai užgriuvo ant mūsiškių, bet mažai tepešė, nes 
mūsiškiai juos sutiko darnia rikiuote ir supliekė. Tai matydami, jie 
norėjo trauktis, tačiau vienuolis užkirto jiems kelią, ir tada prasi- 
dėjo bėgsmas, padrikas ir nesulaikomas. Kai kas norėjo juos vytis, 
bet vienuolis sudraudė, bijodamas, kad, besivydami bėglius, nenu- 
toltų per daug nuo savo dalinių, ir kad tie iš pilies jų neužpultų. 
Paskui, kiek palaukęs, matydamas, kad daugiau priešų tuo tarpu 
nesirodo, vienuolis nusiuntė kunigaikštį Frontistą'?? pasakyti Gar- 

gantiua, kad pasistūmėtų į priekį, užimtų kairįjį šlaitą ir užkirstų 
Pikrocholiui kelią grįžti pilin pro anuos vartus. Gargantiua bema- 
tant tai padarė ir nusiuntė keturis legionus, vadovaujamus Sebas- 
to!“". bet šie, nespėję dar pasiekti aukštumos, susirėmė kaktomuša 
su Pikrocholiu ir jau apirusiu jo daliniu. Puolė juos smarkiai, bet 
turėjo didelių nuostolių, nes tie nuo pilies sienų skinte skynė mūsiš- 
kius svaidomaisiais ginklais ir artilerijos šūviais. Tada Gargantiua, 
saviškius gelbėdamas, stipriai paspaudė — jo artilerija ėmė duoti į 
tą pilies mūrų dalį taip, jog priešas turėjo ten sutraukti visas tvirto- 
vės pajėgas. 

Vienuolis, pamatęs, kad toje pilies pusėje, kur jis su saviškiais 
stovi, nebeliko nei kariuomenės, nei sargybų, su didžia narsybe šoko 
ant pilies sienų ir užlipo viršun; juos pasekė keletas vyrų. Jie manė, 
kad daugiau sąmyšio ir siaubo sukelia tie, kas netikėtai puola, negu 
tie, kas atvirai kariauja. Vis dėlto jie nedarė nė kokio triukšmo, kol 
sulipo ant mūrų visi jų kariai, be dviejų šimtų šarvuotų raitelių, 
kuriuos vienuolis dėl visa ko paliko anapus sienos. Paskui jis ir jo 
kareiviai susyk užriko baisiu balsu, be jokio pasipriešinimo išskerdė 
sargybinius, stovėjusius prie vartų, atidarė vartus, įleido šarvuotuo- 
sius raitelius į pilį, o tada kaip viesulas nudūmė visi prie rytinių 
vartų, kur virė kautynės, ir, iš užpakalio trenkę, sumalė visą priešo 
jėgą. Pamatę, kad Gargantiua vyrai surėmė juos iš visų pusių ir užėmė 
pilį, priešai pasidavė vienuolio malonei. Vienuolis liepė jiems padėti 
visus ginklus — ir šaltuosius, ir šaunamuosius, — suvarė juos į bažny- 
čias ir užrakino, tik pirma iš ten pašalino kryžių stiebus; paskui prie 
durų pastatė sargybas, kad neištrūktų, atidarė rytinius vartus ir išėjo 
į pagalbą Gargantiua. 

O Pikrocholis manė, kad čia jam ateina parama iš pilies, ir sujudo 
pulti dar pasiučiau, net Gargantiua sušuko: 

— Broli Žanai, drauguži mielas, broli Žanai, kaip laiku jūs atei- 
nate! 

Tada pamatė Pikrocholis ir jo žmonės, kad jau nebėra jokios 
vilties, ir išlakstė į visas puses. Gargantiua vijosi juos lig pat Vogodri, 
mušė ir triuškino, bet galiausiai liepė duoti signalą užbaigti mūšį. 

Kaip bėda ištiko Pikrocholį bebėgant 
ir ką veikė Gargantiua po mūšio 

Pikrocholis nusiminęs leidosi bėgti į II Bušarą, bet Rivjeros ke- 
lyje jo arklys parklupo ir sugriuvo, o jis taip užsiširdijo, jog ėmė 
kalaviją ir savo arklį nudūrė. Nebuvo kas duotų jam kitą arklį, tai 
norėjo pasigrobti asilą, kuris ten pat prie malūno stovėjo, bet malūno 
žmonės jį gerai prikūlė ir atėmė nurengę drabužius, o nuogybei 
prisidengti davė prastą palaidinį. 

Taip nudrožė savo keliais tas nevykėlis pikčiurna. Persikėlęs per 
upę ties Por Juo, sutiko seną Žiniuonę; papasakojo jai savo negandus, 
o ji išpranašavo, kad jis atgaus karalystę tada, kai barankomis snigs. 
Kaip jam buvo po to, nežinia. Girdėjau tik tiek, kad dabar gyvenąs 
Lione ir pelnąsis duoną juodu darbu, tebesąs piktas kaip visada, o 
jei ką sutinkąs iš toliau atėjusį, tuoj kamantinėjąs, ar negirdėti, kad 
kur barankomis snigtų, matyt, nepraradęs vilties atgauti savo kara- 
lystę, kaip išpranašavo toji senė. 

Kai priešų nebeliko, Gargantiua pirmiausia perskaičiavo savo 
kareivius ir rado, kad mūšiuose žuvo nedaugelis, tik keletas kapitono 
Tolmero'?** kuopos pėstininkų; Ponokratas buvo sužeistas — arke- 
buzos kulka pataikė jam į krūtinę. Paskui liepė kareiviams duoti 
pavalgyti, pasilsėti, tik uždraudė skirstytis iš savo dalinių, o iždininkams 
įsakė už maistą ir už viską užmokėti, kad miestui nebūtų nė kokių 
nuostolių, kadangi tai savas miestas; po valgio visiems liepė susirinkti 
aikštėje priešais pilį — ten gausią algą už šešis mėnesius; tai ir buvo 
padaryta. Po to sušaukdino į šią pat aikštę visus, kas dar buvo likę 
iš Pikrocholio kariuomenės, ir, čia pat stovint visiems Granguzjė 
karalystės princams bei karvedžiams, taip į juos prabilo: 


Gargantiua prakalba 
į nugalėtuosius 

Mūsų tėvai, senoliai ir protėviai, kiek tik atmintis siekia, visada 
buvo tokios natūros, kad, laimėję karą, savo triumfams ir pergalėms 

atminti mieliau rengė sau trofėjus bei paminklus nugalėtųjų šir- 
dyse savo malone negu užkariautose žemėse architektūros stati- 
niais: brangesnis jiems buvo gyvas jų didžiadvasiškumo atminimas 
negu negyvi įrašai ant arkų, kolonų ir piramidžių, kuriuos gali išdi- 
linti ir blogas oras, ir bet kieno pikta valia. 

Pakaks jums priminti, kokį savo gerumą jie parodė bretonams 
po mūšio ties Sent Oben diu Kormjė ir po Partenė sugriovimo'??. Jūs 
esate girdėję, o girdėdami gėrėjęsi, kaip jie gražiai pasielgė su Espan- 
jolės??? barbarais, plėšusiais, niokojusiais ir teriojusiais pajūrio sritis 
ties Olonu ir Talmondua. 

Visa padangė skambėjo nuo gyrių ir laiminimų, kuriuos šūkavo- 
te jūs ir jūsų tėvai, kada Alfarbalas, Kanarijos karalius, neprisiso- 
tindamas pergalių, nuožmiai užpuolė Oni žemę ir plėšė it piratas ją 
ir Armorikos??! salas, ir visas gretimas šalis, o mano tėvas, tegu vi- 
sada jį dievas sergsti ir globoja, garbingame mūšyje jį nugalėjo ir 
paėmė nelaisvėn. Ir kas gi? Tokiomis aplinkybėmis, kada kiti karaliai 
ir imperatoriai, net tokie, kur laiko save katalikais, būtų jį trypte su- 
trypę““?, žiauriai įkalinę ir pareikalavę brangiausios išpirkos, mano 
tėvas elgėsi su juo mandagiai, draugiškai, apgyvendino jį savo rūmuo- 
se, o paskui iš neapsakomo savo gerumo paleido jį namo, išdavęs 
apsauginį raštą ir gausingai apdovanojęs gėrybėmis, malonėmis ir 
visais įmanomais draugystės laidais. Ir kas iš to pasidarė? Alfarba- 
las, grįžęs į savo valdas, susišaukė kunigaikščius ir luomų atstovus, 
apsakė jiems, kaip žmoniškai su juo buvo pas mus pasielgta, ir prašė 
šį dalyką taip apspręsti, kad visas pasaulis turėtų pavyzdį, kaip atsiliep- 
ti į maloningą taurumą tolygiai tauriu maloningumu. Ir tada jie nutarė 
visi vienu balsu atiduoti mums visas savo žemes, valdas ir karaliaus 
valdžią, idant mes spręstume pagal savo valią, ką su jomis daryti. 
Alfarbalas patsai atvyko greitai į mus su devyniais tūkstančiais tris- 
dešimt aštuoniais krovinių laivais, atgabeno jais ne tik savo namų ir 
karaliaus giminės brangenybes, bet mažne viso savo krašto lobius, 
kadangi tuo metu, kai tie laivai stovėjo kraunami prie krantinės ir 
laukė papučiant vestnordosto, gyventojai grūste grūdosi miniomis 
ir mėtė į juos savo auksą, sidabrą, žiedus, deimantus, iš tolimų ša- 
lių gaunamus prieskonius, kvepalus ir tepalus, papūgas, pelikanus, 
beždžiones, civetes, genetes, dygliakiaules. Nebuvo nė vieno pado- 
raus žmogaus, save gerbiančio ir kitų gerbiamo, kuris nebūtų dėjęs 
į laivus, ką tik turėjo ypatingesnio. Kai atvažiavo pas mus, norėjo 
išbučiuoti kojas mano tėvui, bet tėvas laikė tai netinkamu daiktu, 

ir juodu tik pasibučiavo draugiškai. Alfarbalas norėjo įteikti savo 
dovanas, tačiau tėvas nepriėmė jų, nes buvo per didelės. Alfarbalas 
laisva valia pasidavė tėvui į vergiją pats ir su visais savo palikuo- 
nimis; tėvas nesutiko, nes tai, jo manymu, buvo neteisinga. Alfarba- 
las pagal luomų atstovų nutarimą atidavė savo žemes ir karaliaus 
valdžią, įteikė perdavimo bei perleidimo raštus, pasirašytus, antspau- 
duotus ir patvirtintus visų, kam tatai priderėjo; tėvas visa tai atmetė, 
o raštus bloškė į ugnį. Galų gale mano tėvas, matydamas kanariečių 
gerą valią ir širdies tiesumą, labai susigraudino, ėmė verkauti ir 
gausiai ašaras lieti, ir rinktiniais žodžiais bei pritinkančiomis sen- 
tencijomis menkino savo geradarysčių reikšmę, sakėsi nieko jiems 
nepadaręs tokio, kas būtų verta bent aguonos grūdo, o jei ir parodęs 
kiek padorumo, tai čia buvusi jo pareiga. O Alfarbalas juo labiau 
aukštino jo darbus. Kuo viskas baigėsi? Kadangi mes galėjom tiro- 
niškai pareikalauti už Alfarbalą visų aukščiausios išpirkos, tai yra 
dviejų milijonų aukso muštinių, ir užlaikyti pas save įkaitais jo vy- 
resniuosius sūnus, tai jie patys gera valia pasidarė amžinais mūsų 
duoklininkais ir įsipareigojo mums kasmet mokėti du milijonus rau- 
donųjų, kaldintų iš dvidešimt keturių karatų aukso“"'. Pirmaisiais me- 
tais tiek ir užmokėjo; kitais metais patys savo noru atgabeno jau du 
milijonus ir tris šimtus tūkstančių auksinių, trečiais — du milijonus 
ir šešis šimtus tūkstančių, ketvirtais — tris milijonus ir taip toliau, vis 
savo laisva valia didino mokamąją sumą tol, kol mes jiems uždrau- 
dėm iš viso duoklę benešti. Tokia yra dėkingumo prigimtis, nes lai- 
kas, kuris pasaulyje viską dildo ir mažina, gerus darbus išdidina ir 
išaukština, kadangi geradarystę, suteiktą žmogui, kuris jos vertas, 
tolydžio didina kilni mintis ir atmintis. 

Taip tad ir aš, nenorėdamas jokiu atžvilgiu nutolti nuo paveldė- 
to savo tėvų geraširdiškumo, atleidžiu jums nūnai ir paleidžiu jus — 
būkite toliau tokie pat laisvi, kokie buvote pirma. Daugiau, išvykdami 
iš mūsų, gausite pinigų kiekvienas trims mėnesiams pragyventi, kad 
galėtumėt parvykti į savo namus ir šeimas, o saugumo dėlei jums 
bus duota palyda — šeši šimtai šarvuotų raitelių ir aštuoni tūks- 
tančiai pėstininkų, vadovaujamų mano žirgininko Aleksandro, idant 
jūsų neskaustų mūsų ūkininkai. Dievas tebūnie su jumis! 

Labai gaila, kad čia nėra Pikrocholio, aš jam būčiau išaiškinęs, 
jog neturėjau noro, kad šis karas kiltų, ir neturėjau vilties šiuo būdu 
padidinti ar savo turtus, ar garbę. Bet kadangi jis yra dingęs ir nie- 
kas nežino, nei kur, nei kaip jis pražuvo, tai aš pareiškiu savo valią, 

idant jo karalystė išliktų ir visa atitektų jo sūnui, kuris, būdamas per- 
nelyg jauno amžiaus (nes neturi dar nė penkerių metų), bus auklė- 
jamas ir mokomas seniausiųjų karalystės princų ir mokslavyrių. 
O kadangi šitaip nusiaubta karalystė veikiai galėtų sunykti, jei nebūtų 
pažabotas jos valdytojų gobšumas bei godumas, aš noriu ir įsakau, 
kad Ponokratas būtų pastatytas visų tų valdytojų vyriausiuoju su 
visais reikiamais įgaliojimais ir valdžia ir budėtų prie sosto įpėdinio 
tol, kol pripažins, kad šis pastarasis jau gali pats valdyti ir viešpa- 
tauti. 

Žinoma yra, kad piktadariai, pernelyg lengvai gavę atleidimą, 
veikiai ištvirksta ir juo lengviau ryžtasi iš naujo daryti bloga, tikė- 
damiesi vėlei išvengti bausmės. 

Žinoma yra, kad Mozė, švelniausias iš visų žmonių, gyvenusių tuo 
laiku žemėje, griežtai baudė Izraelio tautos drumstėjus ir maiš- 
tininkus. 

Žinoma yra, kad Julijus Cezaris, tokio švelnaus būdo karvedys, 
jog Ciceronas apie jį sakė: didžiausias dalykas, ką jo aukšta padėtis 
gali ir gera prigimtis nori daryti, tai išgelbėti kuo daugiau žmonių, 
atleisti kiekvienam, — o vis dėlto ir jis kai kuriais atvejais rūsčiai 
baudė sumaiščių kėlėjus. 

Sekdamas šitais pavyzdžiais, aš reikalauju, kad jūs, prieš išvyk- 
dami namo, atiduotumėt man: pirmiausia — Markė, nes jis per sa- 
vo paiką įžūlumą ir sukėlė šitą karą, nuo jo viskas prasidėjo; antra — 
jo draugus kepėjus, kurie turėjo nieko nelaukę jam įkrėsti proto, 
bet to nepadarė; galiausiai — visus Pikrocholio patarėjus, karvedžius, 
karininkus ir namiegus, kurie jį kurstė, jam pritarinėjo ir patarinėjo 
žengti iš savo žemės ribų ir drumsti mums ramybę. 


Kaip Gargantiua kariai, laimėję 
mūšį, buvo apdovanoti 

Kai Gargantiua baigė šią prakalbą, jam buvo išduoti reikalau- 
jamieji karo sukėlėjai, be Šunkarono, Kirstuko ir Smarvilio, nes tie 
dar šešios valandos prieš mūšio pradžią pabėgo, vienas į Anjelio 
tarpukalnę, kitas į Viro slėnį, trečias į Logroną, ir dūmė visai neatsi- 

gręždami ir nepasiganydami; trūko ir dviejų kepėjų — tie žuvo mū- 
šyje. Išduotiesiems Gargantiua nedarė nieko blogo, tik pristatė juos 
prie darbo ką tik įsteigtoje spaustuvėje. 

Po to liepė visus kare žuvusius garbingai palaidoti Lazdynų 
klonyje ir Lydimų lauke. Sužeistuosius liepė aptvarstyti ir gydyti 
jo didžiojoje ligoninėje. Tada sužiūrėjo, kiek nuostolių padaryta 
miestui ir žmonėms, ir liepė viską atlyginti pagal pačių žmonių pa- 
reiškimus, duotus su priesaika, paskui įsakė pastatyti toje vietoje 
stiprią pilį, o joje laikyti įgulą ir statyti sargybas, idant ateityje būtų 
lengviau apsisaugoti nuo netikėtų puolimų. 

Išvykdamas maloniai padėkojo visiems savo legionų kariams, da- 
lyvavusiems šioje pergalėje, ir išsiuntė juos žiemoti į stovyklas bei 
įgulas; paliko prie savęs tik kai kuriuos iš dešimtojo legiono, tądien 
itin pasižymėjusius, ir dalinių vadus — tuos nusivedė pas Granguzjė. 

Pamatęs juos ateinančius, gerulis nudžiugo taip, jog nebegalima nė 
aprašyti. Jis iškėlė jiems puotą, šauniausią, turtingiausią ir praban- 
giausią iš visų puotų nuo Asvero““* laikų. O kai kėlėsi nuo stalo, 
išdalino jiems visus brangius rykus, kiek turėjo indaujoje, sverian- 
čius tiek, kiek sveria aštuoniolika milijonų keturiolika aukso bezantų, 
kaip antai: antikines vazas, didelius dubenis, dideles taures, geria- 
muosius puodukus, ąsočius, žvakides, taureles, valteles, vazeles 
gėlėms, vazeles saldumynams ir kitus kitokius indus, visus gryno 
aukso, išdabintus brangiausiais akmenimis, emalėmis ir puikiai pa- 
darytus, o tai, visų manymu, buvo verta daugiau dar negu auksas. 
Paskui liepė išmokėti iš iždo kiekvienam po milijoną du šimtus tūks- 
tančių muštinių grynais pinigais, o viršaus dar kiekvienam dovanojo 
amžinai valdyti (grąžinti reikėtų, tik jei kas mirtų bevaikis) po pilį 
su aplinkinėmis žemėmis, kam kur buvo parankiau: Ponokratui La- 
roš Klermo, Gimnastui Kudrė, Eudemonui Monpansjė, Tolmerui Ri- 
vo, Itiboliui Monsoro, Akamasui Kandą, Chironaktui Vareną, Se- 
bastui Gravo, Aleksandrui Kenkenė, Sofronui““? Ligrė ir taip toliau. 


Kaip Gargantiua kūrė vienuoliui 
Telemo abatiją 

Beliko aprūpinti vienuolį. Jį Gargantiua norėjo padaryti Sejė 
abatu, bet šis nesutiko. Tada jam davė pasirinktinai Burgejo ar Sen 

Florano abatiją“"": katra labiau patinka ar net abidvi, jei norėtų; 
vienuolis tačiau įsakmiai pareiškė, kad nenori būti vienuolių viršinin- 
ku nei valdytoju. 

— Kaipgi aš valdysiu kitus, kad pats savęs valdyti nemoku? — 
sakė jis.— Jeigu jums atrodo, kad mano paslaugos jums pravertė ir 
kad ateityje gali praversti, tai leiskit man įsteigti tokį vienuolyną, 
kokio aš noriu. 

Ši mintis patiko Gargantiua, ir jis pasiūlė vienuoliui tam reika- 
lui visą Telemo““' sritį palei Luarą, už dviejų mylių nuo Por Juo 
girios. Vienuolis prašė Gargantiua įkurti ten vienuolyną, nepanašų 
į jokį kitą. 

— Kad taip,— sakė Gargantiua,— tai, pirmas dalykas, jo ne- 
reikės sienomis apmūryti, nes visi vienuolynai tokius mūrus turi. 

— Taip, turi, — tarė vienuolis, — ir ne be reikalo: kur mūrai, ten 
ir mur mur — pavydai, pinklės, kits kito įskundinėjimai. 

— Toliau, kadangi kai kuriuose vienuolynuose yra paprotys, kad 
jeigu ten įeina kokia moteris (aš turiu omeny padorias, tyras mo- 
teris), tai paskui valo tą vietą, kur jos pereita, tad šičia bus kitoks nuos- 
tatas — uoliai išvalyti tas vietas, kur bus pereita vienuolio ar vie- 
nuolės, jei kartais taip atsitiktų. Ir kadangi šiaip vienuolynuose viskas 
suskirstyta, sunormuota ir suplanuota pagal valandas, tai nutarsime, 
kad čia iš viso nebus jokio laikrodžio, jokios laiko matuoklės, o viskas 
bus daroma tada, kada reikės ir kada bus parankiau, nes, — kalbėjo 
Gargantiua,— skaičiuoti valandas — tai gryniausias laiko gaišinimas. 
Kas gi naudos iš to? Didžiausia pasaulyje kvailystė — tvarkytis 
pagal varpo dūžius, o ne pagal sveiko proto bei nuovokos nurodymus. 
Item, kadangi šiais laikais į vienuolynus atiduodama iš moterų tik 
vienakės, šlubės, kuprės, neišvaizdžios, nevykusios, kvailos, kuok- 
telėjusios, gamtos nuskriaustos, o iš vyrų — snarglėti, apsigimę, 
kvėši, kurie namuose kliūva... 

— Beje, — tarė vienuolis,— o negražias ir piktas kurgi dėti? 

— Į vienuolyną, — tarė Gargantiua. 

— Blusų perėti, — tarė vienuolis. 

— .. tai nustatome, kad čia tebus priimamos gražios merginos, 
dailaus sudėjimo ir gero būdo, o ir vyrai — tiktai gražūs, dailaus stoto, 
sugyvenami. 

Item, kadangi į moterų vienuolynus dabar vyrai patenka ne ki- 
taip kaip vogčiomis ir slaptai, nustatoma, kad čia bus uždrausta 
moterims rodytis be vyrų, o vyrams rodytis be moterų. 

Item, kadangi dabar tiek vyrai, tiek moterys, sykį priimti į vie- 
nuolyną, po metų bandymo turi likti jame visą gyvenimą, tai nusta- 
tome, kad čia tiek vyrai, tiek moterys galės išeiti, kada tik jiems pa- 
tiks, laisvai ir visiškai. 

Item, kadangi paprastai vienuoliai duoda trejus įžadus, būtent 
skaistybės, neturto ir paklusnumo, tai nustatome, kad čia vyrai galės 
garbingai vesti, o moterys tekėti, kiekvienas bus turtingas ir gyvens 
pagal savo valią. 

O dėl amžiaus, tai moterys bus priimamos nuo dešimt lig penkio- 
likos metų, vyrai — nuo dvylikos ligi aštuoniolikos. 


Kaip Telemo vienuolynas buvo pastatytas 
ir aprupintas 

Vienuolynui pastatyti ir įrengti Gargantiua paskyrė du milijonus 
septynis šimtus tūkstančių aštuonis šimtus trisdešimt vieną ilgavilnį 
aviną, o kol viskas bus užbaigta, užrašė mokėti iš Divos pievų pajamų 
kiekvienais metais po milijoną šešis šimtus šešiasdešimt devynis tūks- 
tančius muštinių su saule ir po tiek pat su sietynu?"*. Pačios vienuolijos 
įkūrimui ir išlaikymui dovanojo amžinąją žemės rentą — du milijonus 
tris šimtus šešiasdešimt devynis tūkstančius penkis šimtus keturiolika 
nobilių su rože; toji renta buvo apdrausta, užtikrinta ir turėjo būti 
išmokama kas metai prie vienuolyno vartų. Viskas buvo patvirtinta 
atitinkamais raštais. 

Vienuolyno pastatas buvo šešiakampis, kiekviename kampe stovėjo 
apvalus bokštas šešiasdešimties žingsnių skersmens; visi bokštai buvo 
vienodo dydžio ir formos. Šiaurės pusėje pro šalį tekėjo Luaros upė. 
Jos pakrantėje stovėjo bokštas, vardu Arktika, rytų pusėje stovėjo 
kitas bokštas, vardu Kalaera, toliau dar kitas — Anatolija, dar to- 
liau — Mesembrina, dar toliau — Hesperija, o paskutinis — Krije- 
ra””?, Nuo vieno bokšto iki kito — trys šimtai dvylika žingsnių atstumo. 
Visas pastatas buvo šešių aukštų, jei pirmuoju aukštu laikysime rūsius 
po žeme. Antrojo skliautai savo forma panėšėjo į krežio lanką. Kiti 
aukštai tinkuoti Flandrijos gipsu, skliautų viršūnės — kaip lempų dug- 
nai, stogas — geriausio skalūno, ant šelmens švino danga, išpuošta 

mažais žmogiukais bei gyvuliukais, gražiai priderintais ir paauksuotais; 
stogvamzdžiai, aptraukti įvijais aukso ir žydros emalės ruožais, leidosi 
tarpulangėmis tam tikru atstumu nuo mūro ligi pat žemės ir baigėsi 
plačiais latakais, einančiais nuo sienų apačios tiesiai į upę. 

Tasai pastatas buvo šimtą kartų puikesnis už Bonivė ir už Šambūrą, 
ir už Šantiji“'“; jame buvo devyni tūkstančiai trys šimtai trisdešimt du 
būstai, kurių kiekvienas turėjo prieškambarį, kabinetą, drabužinę, 
koplyčią; iš visų jų buvo durys į vieną didelę salę. Vidury kiekvieno 
bokšto, tarp sakytųjų būstų, ėjo įviji laiptai, o jų pakopos — tai iš 
porfyro, tai iš Numidijos akmens, tai iš margojo marmuro; kiekviena 
pakopa dvidešimt dviejų pėdų ilgio, trijų colių aukščio, kiekviename 
tarpsnyje dvylika pakopų. Kiekvienoje laiptų aikštelėje buvo dvi dai- 
lios antikinės arkos, pro jas laiptai gaudavo šviesą, pro jas taip pat galė- 
jai patekti į grotuotą lodžą tokio pat platumo kaip laiptai. O laiptai ėjo 
iki pat stogo viršaus ir tenai baigėsi paviljonu. Jais galėjai patekti iš 
visų pusių į didelę salę, o iš ten — į kambarius. 

Tarp Arktikos ir Krijeros bokštų buvo didelės ir puikios bibliotekos 
su graikiškomis, lotyniškomis, hebrajiškomis, toskaniškomis*!! ir ispa- 
niškomis knygomis, sudėtomis atskiruose aukštuose pagal atskiras kal- 
bas. 

Vidury šitų patalpų buvo nuostabūs laiptai, o įėjimas į juos iš oro 
pusės — po arka šešių sieksnių platumo. Jų matmenys ir pralaidumas 
buvo tokie, jog šeši šarvuoti raiteliai, atrėmę ietis į šlaunį, galėjo viena 
greta užkopti iki pat viršaus. 

Nuo Anatolijos iki Mesembrinos bokštų ėjo gražios, erdvios gale- 
rijos, visos ištapytos paveikslais, vaizduojančiais antikinius žygdarbius, 
istorijos įvykius ir įvairių vietovių reginius. Jų tarpe buvo tokie pat 
laiptai kaip ir minėtieji nuo upės pusės. Viršum išorinių durų buvo 
didelėmis antikinėmis raidėmis užrašyta taip: 


Užrašas viršum didžiųjų 
"Telemo durų 
PERSKYRIMAS LIV 
Čia įeiti draudžiama klastūnams, 


Pataikūnams, tiems,kur veidmainiauja, 
Palaižūnams, nedoriems švaistūnams, 

Pagyrūnams, sukčiams palaidūnams 
Ir bastūnams; tai vienuolių gaujai, 
Kur girtauja, ryja, tinginiauja, 
Nesiliauja pasakų kartoti. 

Eikite kitur kvailių ieškoti! 


Melas jų, klasta 

Kaip liga pikta 
Siaubtų mūs valdas; 
Drumstų mums dainas 
Nedarnia gaida 

Melas jų, klasta. 


Čia įeiti draudžiama skundėjui, 
Advokatui, raštvedžiui gobšuoliui, 
Savanaudžiui kunigui, teisėjui, 
Fariziejui, tikinčių engėjui. 

Jie mėgėjai jodyti prastuolį, 
Užsipuolę pakaria varguolį. 
Kniskit uoliai — blogo nematysit 
Ir bylos mums čia nesudarysit. 


Bylos ir teismai 
Svetimi čionai, 
Kur visi linksmi. 
Jums, kurie pikti, 
Rūpi vien tiktai 
Bylos ir teismai. 


Čia įeiti draudžiama šykštiesiems 

Ir gobšiesiems, taupantiems skatiką, 
Sukčiams, lupikautojams plėšriesiems 

Ir nuožmiesiems — tiems visiems godiesiems 
Turtingiesiems, kur vien grobti tyko. 

Jei pavyko ką nukniaukt už dyką, 

Tuoj iš tyko sau į skrynią krauna. 

Giltinė tegu visus juos rauna! 


Veidus ne žmonių 
Turit, 0 Žvėrių. 

Skuskit juos kitur, 
Tik ne čia, bet kur. 
Turite Žvėrių 
Veidus, ne žmonių. 


Čia įeiti draudžiama tulžingiems, 
Negalingiems pavydiems seniokams. 
Zauniams, užsispyrėliams, maištingiems, 
Tiems, kur linkę pokštus krėst niekingus, 
Pavojingiems lyg vilkai viliokams. 

Jus gerokai vargina visokios 

Ligos kokčios. Kelias jums pro šalį! 
Sirgt brantais vien paleistuviai gali. 


Meilė, pagarba, 
Maloni darna — 
Laimės pamatai. 
Jungia mus tvirtai 
Sandora, taika, 
Meilė, pagarba. 


Čia įeiti prašom prakilniuosius, 
Kilminguosius riterius be baimės. 
Mano rūmuos niekas nekainuos jums: 
Viską duosiu, veltui dovanosiu. 

Kas svečiuosis, nepatirs nelaimių, 
Skurdo, baimės, o tiktai palaimą, 
Džiaugsmą, laimę. Tad į vidų, smagus, 
Šaunūs ponai, taurūs ir mandagus. 


Draugužiai linksmi, 
Malonus, giedri! 
Džiaugsmus ne žemus — 
Taurius smagumus 

Čia rasit visi, 
Draugužiai linksmi. 


Čia įeiti prašome nešėjus 
Ir skelbėjus mokslo neklaidingo. 

Lyg tvirtovėj jausitės suėję. 
Niekadėjai, tiesai nusidėję, 

Savą sėja mokslą pavojingą 

Ir nuodingą; mes ramiai, taikingai, 
Išmintingai jų klaidas įrodę, 
Uoliai skelbsim tikrą dievo žodį. 


Tie žodžiai šventi 
Nebus pamiršti 
Čionai niekados; 
Visi vertins juos, 
Nes dievo siųsti 
Tie žodžiai šventi. 


Čia įeiti prašom, damos dailios, 
Grakščios, meilios, mėgstančios kuklumą. 
Laiko, čia praleisto, bus negaila: 

Rasit dailę, prabangą ir meilę. 

Įsigeidę pagyvent šiuos rūmuos, 

Už linksmumą, protą, padorumą 

Ir gerumą dovanų čia gausit, 

Viską rasit, ko tik pageidausit. 


Gavęs dovanų, 
Aukso pinigų, 
Džiaugiasi žmogus 
Ir dėkingas bus. 
Kiekvienam smagu, 
Gavus dovanų. 


Koks buvo telemitų 
būstas 

Vidury vidinio kiemo — puikus alebastrinis fontanas, jo viršuje — 
trys gracijos su gausybės ragais, o vanduo pilasi joms iš spenelių, iš 
burnos, ausų, akių ir kitų kūno angų. 

Sienos nuo kiemo pusės rymo ant didelių kolonų iš kalcedono ir 
porfyro, sujungtų dailiomis antikinėmis arkomis, o už jų — gražios 
galerijos, ilgos ir plačios, išpuoštos paveikslais, elnių, vienragių, raga- 
nosių ir hipopotamų ragais, dramblių iltimis ir kitais nuostabiais daik- 
tais. 

Moterų gyvenamos patalpos — nuo Arktikos bokšto ligi Mesem- 
brinos vartų. Visa kita skirta vyrams. Priešais moterų būstą, kad jos 
turėtų kur pasiausti, tarp dviejų pirmųjų bokštų iš oro pusės įrengta 
rungtynių aikštė, hipodromas, teatras, plaukiojimo baseinai su nuo- 
stabiomis triaukštėmis pirtimis, viskuo gausiai aprūpintomis, — net 
vanduo jose pakvipintas mira. 

Palei upę — pramogų sodas; jo vidury — gražus labirintas. Tarp 
dviejų kitų bokštų — aikštės įvairiems sviedinio žaidimams. Nuo Kri- 
jeros bokšto pusės — sodas, pilnas visokių vaismedžių, susodintų šach- 
matine tvarka. Gale — didžiulis parkas, jame pilna įvairių Žvėrių. 

Ties viduriniais bokštais įrengta šaudykla, joje šaudoma į taikinį iš 
arkebuzos, iš lanko ir arbaleto; už Hesperijos — vienaaukščiai trobe- 
siai, Skirti tarnautojams; už jų — arklidės, o priešais — sakalidė, 
tvarkoma prityrusių sakalininkų, kasmet papildoma iš Kretos, Veneci- 
jos, Sarmatijos geriausiais įvairių rūšių paukščiais, kaip antai: ereliais, 
sakalais, grifais, vanagais, lingėmis, suopiais, pesliais ir kitais kitokiais, 
kurie taip puikiai prijaukinti ir išmankštint, jog, išlėkę iš pilies pasi- 
skraidyti, čiumpa, ką tik sutikę. Šunidė kiek toliau, parko pašonėje. 

Sienos visose salėse, kambariuose ir kabinetuose išpuoštos kilimais, 
suderintais su metų laiku. Asla visur išklota žalia gelumbe. Lovos 
užklotos išsiuvinėtais aptiesalais. Kiekviename užkambaryje krištolinis 
veidrodis su gryno aukso rėmais, prisagstytais perlų, toks didelis, jog 
žmogus gali matyti save visą. Moterų skyriaus prieangiuose darbuojasi 
kvepalininkai ir plaukų šukuotojai, ir per jų rankas būtinai turi pereiti 
visi vyrai, kai nori aplankyti moteris. Kvepalininkai kas rytas aprūpina 
moterų būstus rožių vandeniu, apelsinų žiedų vandeniu, mirtų vande- 
niu, į kiekvieną kambarį užneša brangią smilkyklę, skleidžiančią viso- 
kiausius skanius kvapus. 


125 Perskyrimas LVI 


Kokius rubus nešiojo Telemo vienuoliai 
ir vienuolės 


PERSKYRIMAS LVI 


Iš pradžių, tik įsteigus vienuolyną, moterys vilkėjo taip, kaip kuri 
norėjo ir išmanė. Ilgainiui jos pačios, savo laisva valia, pasidarė tokią 
reformą: 

Nešiojo plono purpuro ar plonytės gelumbės kojines, užeinančias 
lygiai per tris pirštus aukščiau kelių, o tų kojinių kraštas buvo išsiuvi- 
nėtas ir haftuotas. Keliaraiščiai — tokios pat spalvos kaip ir apyrankės; 
jie laikė kojinę aukščiau ir žemiau kelio. Bateliai, kurpaitės ir šlepetės 
buvo iš skaisčiai raudono ar violetinio aksomo, su dantytais pakraščiu- 
kais. 

Viršum marškinių vilkėjo dailią liemenę iš gražaus šilkinio kamlo- 
to. Ant jos vilkosi taftinį pasipūtusį apatinį, baltą, raudoną, rusvą, pilką 
ir t.t, o viršum jo — sidabrinės taftos sijoną, siuvinėtą gryno aukso 
gijomis, iškiliu dygsniu, arba atlasinį, aksominį, gelsvą, rusvą, žalią, 
pilką, žydrą, šviesiai geltoną, raudoną, skaidriai raudoną, baltą, auksu 
lietą, sidabru ataustą — žiūrint kokia nuotaika, koks oras ir kokios 
iškilmės. 

Suknias nešiojo pagal metų laiką — jas siūdinosi čia iš auksinio 
brokato su sidabro raizginiu, čia iš raudono atlaso, aukso gija siuvi- 
nėto, čia vėl iš taftos, baltos, mėlynos, juodos, rudos, arba iš šilkinės 
saržos, šilkinio kamloto, aksomo, sidabrinio brokato su vilna, sidabri- 
nio brokato su šilku, išvedžioto aukso raštu, čia vėl iš aksomo arba 
atlaso, išsiuvinėto visokiausiais aukso gijų paveikslais. 

Vasarą kai kuriomis dienomis vietoj suknių nešiodavo gražius 
ispaniškus kapotus, išdabintus taip, kaip sakyta, arba kokius nors 
mauriškus antvalkčius be rankovių, siūtus iš violetinio aksomo su 
aukso raizginiu virš sidabrinių raštų arba apvedžiotus ties siūlėmis 
aukso varsčiais su smulkutėliais Indijos perlais. O skrybėles visada 
puošė gražus plunksnų kuodas, suderintas su rankogalių spalva, gausiai 
apkabinėtas aukso blizgučiais. Žiemą — suknios taftinės, tokių pat 
spalvų, kaip jau minėta, pamuštos lūšių, Kinijos kačių, Kalabrijos 
kiaunių, sabalų ar kitais kuriais brangiais kailiais. 

Rožančiai, žiedai, antkakliai, karoliai — viskas buvo vienų bran- 
gių jų akmenų, karbunkulų, rubinų, deimantų, safyrų, smaragdų, tur- 

kių, granatų, agatų, berilių, rinktinių perlų, tiek smulkių, tiek pačių 
stambiųjų. 

Galvos apdaras — pagal metų laiką: žiemą nešiodavo prancūziškai, 
pavasarį ispaniškai, vasarą toskaniškai, tik per šventes ir sekmadie- 
niais — visada prancūziškai, nes šioje nešiosenoje daugiau orumo ir 
taurioms moterims pritinkančio drovumo. 

Vyrai vilkėjo pagal savo madą: blauzdines iš plonos lombardiškos 
gelumbės ar vilnonės saržos, raudonos, granatinės, baltos arba juodos; 
kelnės aksominės, tokios ar beveik tokios pat spalvos, išsiuvinėtos, su 
prorėžomis pagal kiekvieno išmonę; apatinis švarkas — auksinio ar si- 
dabrinio brokato, aksomo, atlaso, damasto, taftos tos pat spalvos, su 
prorėžomis, dailiai išsiuvinėtas ir pritaikytas; sagstomieji šniūrai šilki- 
niai, tos pat spalvos; jų galai auksiniai, gerai emaliuoti; viršutinis 
švarkas ir čamara — auksinio brokato su vilna arba šilku, sidabrinio 
brokato, aksomo, išsiuvinėta, kaip kam patinka; mantijos tokios pat 
puošnios kaip ir moterų suknios; juostos šilkinės, švarko spalvos; 
kiekvienam prie šalies daili špaga su aukso rankena, makštis aksominė, 
jos spalva — kaip blauzdinių, antgalis auksinis, su graviruotais pagra- 
žinimais; durklas toks pat; kepurė juodo aksomo, išpuošta gausybe 
aukso uogų ir pumpurų; ant kepurės — balta plunksna su plonytėmis 
aukso gijomis, kurių galuose kabo rubinai, smaragdai ir kitokie bran- 
gakmeniai. 

Beje, tarp vyrų ir moterų buvo tokia didelė santarvė, jog kiekvieną 
dieną jie ir jos puošėsi vienodai. O kad kartais neįvyktų klaidos, kas 
rytą jauni bajoraičiai, tyčia tam skirti, pranešdavo vyrams, kokius 
rūbus ketina tądien nešioti damos, nes viskas buvo daroma pagal 
damų norą. 

Tik nemanykite, kad jie ir jos sugaišdavo pernelyg daug laiko, kol 
apsirengdavo tokiais šauniais rūbais ir išsidabindavo tokia gausybe 
pašvaitų: rūbininkai kas rytą turėjo visą aprangą suruoštą, o kamba- 
rinės buvo taip išmankštintos, jog akies mirksniu damą aprengdavo 
ir išpuošdavo nuo padų iki pakaušio. O kad juo geresnis būtų tos puoš- 
nios aprangos tiekimas, palei Telemo girią stovėjo didelis, pusės mylios 
ilgio namas, šviesus, gerai įrengtas, kuriame gyveno auksakaliai, 
brangakmenių šlifuotojai, meninio siuvinėjimo meistrai, siuvėjai, 
aukso gijų dirbėjai, aksomininkai, kilimininkai, audėjai, kurių kiekvie- 
nas varė savo amatą ir gamino visa, ko reikėjo minėtiesiems vienuo- 
liams ir vienuolėms. Medžiaga ir žaliavomis juos aprūpindavo senjoras 
Nausikletas*'? — jis kas metai atsiųsdavo septynis laivus iš Perlų ir 

Kanibalų salų?!?, prikrautus aukso luitų, žaliavinio šilko, perlų ir 


brangakmenių. Jeigu kurie perlai susendavo ir nustodavo pirminio 
savo blizgesio, tai juos atnaujindavo — duodavo praryti gaidžiams, 
panašiai kaip duoda paleidžiamųjų vaistų sakalams. 


Kaip buvo tvarkomas telemitų 
gyvenimas vienuolyne 

Visas jų gyvenimas ėjo ne pagal įstatymus, statutus ir taisykles, o 
pagal jų pačių norus ir laisvą valią. Kėlėsi iš patalo, kada jiems patiko, 
gėrė, valgė, dirbo, miegojo, kada užėjo noras; niekas jų nebudino, 
niekas nevertė nei gerti, nei valgyti, nei ką kita daryti. Taip nustatė 
Gargantiua. Jų reguloje tebuvo vienui vienas nuostatas: 


DARYK, KAS TAU PATINKA, 


kadangi žmonės laisvi, geros kilmės, gerai išmokslinti, įpratę būti 
geroje draugijoje, iš prigimties turi tokį instinktą ir polinkį, kuris juos 
visada ragina elgtis dorai ir šalintis blogio, ir tą instinktą jie vadina 
garbe. O jei kas juos smurtu pavergia ir priverčia vykdyti kito valią, tai 
tas pats taurus jausmas, kuris juos laisvus traukė į dorą, dabar varo į 
kovą, liepia nušalinti tą vergijos jungą, sudaužyti jį, nes mes visada 
linkstam į tai, kas užginta, ir trokštam to, ko mums neduoda. 

Tokios laisvės dėka jiems išaugo pagirtinas noras visiems už kits 
kito daryti tai, kas patinka kuriam nors vienam. Jei kas vienas ar viena 
pasako: „Gerkim“ — geria visi; jei pasako: „Žaiskim“ — žaidžia visi; 
jei pasako: „Eime į laukus pasiausti“ — eina visi. Jei kas pasiūlo 
traukti medžioklėn, su sakalais ar kitaip, tai damos, žiūrėk, jau sėdi ant 
gražių eidininkų ar šaunių paradinių žirgų, ir ant rankos, dailia 
pirštine apmautos, kiekviena turi arba sakalą, arba putpelinį sakalėlį, 
arba lingę; vyrai neša kitus paukščius medžioklius. 

Taip puikiai visi buvo išmokslinti, jog nebuvo jų tarpe nė vieno ir 
nė vienos, kad nemokėtų skaityti, rašyti, dainuoti, groti įvairiais muzi- 
kos instrumentais, kalbėti bent penkiomis ar šešiomis kalbomis ir rašyti 

jomis eiles ar prozos veikalus. Niekas nematė kavalierių tokių narsių, 
tokių galantiškų, tokių mitrių ant žirgo ir be žirgo, stipresnių, žvales- 
nių, geriau mokančių visokį ginklą valdyti negu Telemo vyrai; niekas 
nematė damų tokių valyvų, tokių meilių ir neaikštingų, taip mokan- 
čių visokius rankdarbius dirbti, adatą valdyti, taip mėgstančių visokią 
moterišką veiklą, padorią ir pritinkančią laisvam žmogui, kaip Telemo 
moterys. 

Užtat kai pasitaikydavo, kad vienas kuris išstodavo iš vienuo- 
lyno — ar tėvams pareikalavus, ar dėl kitų priežasčių, — tai išeidamas 
išsivesdavo ir vieną kurią damą, būtent tą, kuri palankiai priimdavo jo 
dūsavimas, ir juodu susituokdavo; ir jei Teleme jie buvo kits kitam 
atsidavę ir draugiškai sutarė, tai dar geresnis būdavo jų sugyvenimas 
moterystėje, iki savo dienų galo jie mylėjosi taip kaip ir pirmąją dieną 
po vestuvių. 

Beje, prisiminiau, kad nurašiau jums vieną mįslingą pranašystę, 
rastą vienuolyno pamatuose, įrėžtą didelėje vario lentoje. Štai jinai: 


Miįslinga pranašystė 

Visi, kas laukiat laimės ir sėkmės, 
Rimtai pasiklausykite manęs. 

Jei tikime, kad išminčiai žmogaus 
Atvertos gilios paslaptys dangaus, 
Kad, nagrinėdami žvaigždžių takus, 
Įžiūurim būsimuosius dalykus, 

Kad per galybės dieviškos veikimą 
Sužinome mūs laukiantį likimą, 
Atskleidžiam įvykius svarbius, 

Kurie galbūt po daugel amžių bus,— 
Aš pranešu (kas norite, klausykit): 
Gal rudenį, gal žiemą vieną sykį 
Šioj vietoje, kur tenka mums gyventi, 
Išvysime dar nematytą gentį. 
Linksmybių šitie žmonės neieškos — 

Jie įžūliai, pačioj aky dienos, 

Ims kiršint vienus žmones prieš kitus, 
Vis kels nesantaiką, piktus vaidus. 
Kas jų kalbų klausyti įsigeis, 
Nepagalvojęs, kas iš to išeis, 

Nueis jų rodomais keliais blogais, 
Kivirčysis su giminėm, draugais. 
Matysim, kaip sūnus be gėdos, drąsiai, 
Su niekšais susidėjęs, tėvui graso. 
Didžiūnų aukštakilmių neklausys 
Sukilęs vergas ir pavaldinys. 

O vietoj pagarbos ir nuolankumo 
Įsigalės nesantaika ir įžūlumas; 

Tie žmonės skelbs, kad lemta kiekvienam 
Tai kilt aukštyn, tai grimzti vėl dugnan. 
Tuoj prasidės kebeknės, neaiškumai, 
Kivirčai, rietenos, nemalonumai, 
Kokių istorijoj lig šiol nėra, 

Nors įvairių stebuklų ten gana. 

Ne vienas vyras, jaunas, pranašus, 
Karštų aistrų, geismų apgautas bus: 
Klastingais suviliotas pažadais, 

Pačiam žydėjime pasaulį šį apleis. 

Į kovą įsivėlę vieną kartą, 

Tie žmonės nepaleis iš rankų kardo, 
Kol lig dangaus dejonės nuaidės 

Ir žemė po jų kojom sudrebės. 

Nebus tada nei skyriaus, nei ribos 
Tarp žodžio padoraus ir apkalbos. 

Ką dauguma sakys, tas bus teisinga; 
Valdys minia tamsi ir neprotinga, 

Pati paklusdama visų stipriausiam. 
Negreit šis potvynis grėsmingas liausis! 
Aš potvyniu tą suirutę vadinu 

Ne veltui: daug praeis naktų, dienų, 
Kol žemėje įsigalės ramybė. 


9. PLB 19 


Gargantiua 


Tai bus po to, kai su didžia galybe 
Staiga ištrykš šaltiniai ir vanduo 
Užliejęs nusineš pirmiausia tuos, 
Kurie, kautynių šėlo apimti, 

Tokios mirties pasidarys verti, 

Nes keršys net galvijams nekaltiesiems 
Už tai, kad savo vidurius ir mėsą 

Jie ne dievams sudegint atiduoda, 

O mirtingiesiems įsidėt į puodą. 
Dabar jūs patys galit numanyti, 
Kokių baisybių teks dar pamatyti. 

Ar gali mūsų žemė apvalioji 

Ramiai gyvent, kai audros viesuluoja? 
Net tie, kurie ją myli iš širdies, 
Kurie jos pražudyti nenorės, 

Bandys tada visaip ją užvaldyti, 
Pavergti, išnaudoti ir tvarkyti, 

Ir nebeliks galop jau nieko kito 
Kaip iš kūrėjo paramos prašyti. 
Tačiau liūdniausia žemėj bus tada, 
Kai saulę lyg skraiste apgaubs tamsa, 
Juoda naktis, be prošvaistės sutemus; 
Gūdus šešėlis kris į visą žemę, 

Kuri apaks ir neregės daugiau 
Šviesos palaimos, žydrojo dangaus 

Ir pamažu pavirs tuščiausiais tyrais. 
Anksčiau, nei ji šią bėdą bus patyrus, 
Lyg koks drugys kratyti ją pradės: 
Taip purtysis ji smarkiai ir drebės, 
Kaip purtėsi Etna kadaise sukrėsta, 
Ant titanido kūno užmesta?!*. 

Nė Inarimės vieniša uola 

Taip nesiūbavo, krisdama staiga, 
Kada Tifonas, piktas, įžūlus, 

Į jūrą svaidė kalnus iškilius. 

Tos permainos viena tuoj po kitos 

Pasaulį taip priveiks ir suderklios, 
Kad tie, kurie turėtų jį valdyti, 
Greit pasistengs valdžios atsikratyti. 
Ateis kiti laikai: vargai didžiausi, 
Kankynės, negandos, nelaimės liausis. 
Tvanai, kuriuos minėjome anksčiau, 
Suplūs atgal į klonius pagaliau. 
Tačiau, kai bus visur vandens dar daug, 
Ugnis pažirs iš aukštojo dangaus. 
Visi matys, kaip žemę ji džiovina, 
Kaip nelemtuosius pėdsakus naikina. 
Kai pasibaigs vargai, nelaimės tos, 
Šviesesnės dienos išrinktiesiems stos. 
Atgimę džiaugsis jie visom gėrybėm, 
Dangaus mana, gausa, turtu, galybe, 
O elgetom, vargdieniais taps kiti. 
Nūn mano pranašavimai baigti; 
Kaip buvom susitarę, išlaikiau 

Aš savo žodį. Aiškiai pasakiau, 
Kokia kiekvieno laukia ateitis. 
Laimingas, kas ištvers ir ją matys. 


Baigęs skaityti šį raštijos paminklą, Gargantiua giliai atsiduso ir 
tarė aplinkiniams: 

— Nebe nuo šiandien žmonės, atsidavę evangeliniam tikėjimui, 
yra persekiojami; palaimintas betgi yra tasai, kas nesiduos papikti- 
namas ir, neiškrypdamas iš kelio dėl kūno pageidimų, visada eis 
tiesiai į tikslą, kurį mums nurodė pats dievas per savo brangiausiąjį 
sūnų. 

Vienuolis tarė: 

— O kaip jums rodosi, kas pasakyta šia misle, ką ji reiškia? 

— Kas pasakyta? — tarė Gargantiua.— Dieviškosios tiesos būtis 
ir likimas. 

— Prisiekiu šventu Goderanu,— tarė vienuolis, — aš visiškai ki- 
taip ją aiškinuosi: juk čia pranašo Merlino stilius!?'? Galite sau išve- 

džioti alegorijas ir gilias reikšmes, kiek tik jums patinka, galite išradi- 
nėti nebūtus daiktus — jūs ir visi kiti — taip pat kiek jums patinka. 
Aš čia neįžiūriu nieko daugiau kaip vien sviedinio žaidimo aprašymą 
miglotais žodžiais. Žmonių suvedžiotojai — tai abiejų pusių žaidėjai, 
kurie paprastai yra draugai; po dviejų sviedinio padavimų vienas iš- 
eina iš žaidimo, o kitas įeina. Tikima pirmuoju, kuris pasako, ar svie- 
dinys perlėkė viršum virvutės, ar pro apačią. Vandenys — tai prakai- 
tas, rakečių pinučiai yra padaryti iš avinų ar ožkų žarnų; žemė apva- 
lioji — tai sviedinys arba kamuoliukas. Po žaidimo apsišluosto prie- 
šais šviesiai plėvuojančią ugnį, pasikeičia marškinius, o tada linksmai 
puotauja, bet juo linksmiau tiems, kurie žaidimą laimėjo. Ir ūžk, 
galvele! 


PABAIGA 


PANTAGRIUELIS 
DIPSODŲ KARALIUS 


atgyvintas tikruoju pavidalu 
SU VISAIS 
BAISIAIS SAVO DARBAIS 
BEI ŽYGIAIS 


Parašė velionis 
M. ALKOFRIBASAS 
kvintesencijos traukovas 


MAESTRO JUGO SALELIO! 
DEŠIMTEILIS 
ŠIOS KNYGOS AUTORIUI 


Sujungęs malonumą su nauda, 
Sėkmės kiekvienas autorius sulauks. 
Tu vertinamas būsi visada! 

Ne vien tik juoko nuoširdaus, smagaus — 
Kiekvienas ir naudos nemaža gaus. 
Knyga ši sąmojingai parašyta: 
Atrodo, lyg skaitytum Demokritą, 
Išjuokiantį visas žmonių silpnybes. 

Jei žemėj pagarbos neįsigytum, 

Vis tiek rašyk! Atlygins amžinybė. 

AUTORIAUS PRATARMĖ 


Didžiai garsingi ir didžiai narsingi riteriai, kilmingi ponai ir kiti, 
kurie mielai užsiiminėjate visokiais tauriais ir padoriais dalykais, jūs 
neseniai matėte, skaitėte ir perpratote Didingą ir nepalyginamai 
vertingą kroniką apie nepaprastą milžiną Gargantiua* ir, kaip tikri 
tikintieji, mielai ja patikėjote, o kai leidote laiką su garbingomis po- 
niomis ir panelėmis, tai daugsyk, pristigę kalbos, linksmindavote jas 
gražiais ir ilgais pasakojimais, imtais iš tos kronikos, už ką esate verti 
didelio pagyrimo ir amžino atminimo. 

Ir jeigu būtų mano valia, tai liepčiau visiems mesti darbus, nebesi- 
rūpinti savo verslais, užmiršti visus kitus reikalus, kad niekas daugiau 
galvos nebekvaršintų ir minčių neblaškytų, ir atsidėti vien tiems pasa- 
kojimams; taip visi galų gale išmoktų juos atmintinai, ir jei kartais 
atsitiktų, jog dingtų iš pasaulio spaudos menas arba žūtų visos knygos, 
tai kiekvienas galėtų tuos pasakojimus perteikti tiksliai ir teisingai savo 
vaikams, vaikų vaikams ir būsimosioms kartoms tarsi iš rankų į rankas, 
kaip slaptą religijos mokymą, nes mat naudos iš jų tikrai daugiau, 
negu turbūt mano govėda nušašusių pagyrūnų, kurie apie šias juokų 
istorijėles nenusituokia nė tiek, kiek Raklė apie Instituci jas“. 

Žinau daug aukštų ir galingų ponų, kurie, išvykę ar į stambių jų 
žvėrių, ar į sakalinę medžioklę, jei atsitinka, kad žvėries neranda 
paženklintoje vietoje arba kad sakalas pradeda kvaituliu suktis ir pra- 
žiopso grobį,— didžiai apmaudauja, kaip patys galit suprasti; tada ima 
jie minėti negirdėtus neregėtus Gargantiua žygius, ir nuo to jiems 
pasidaro smagiau, ir sielvartas nebekremta. 

O būna pasaulyje dar ir taip (ir tai ne pasakos): baisiai gelia žmo- 
gui dantis, jis iššvaisto visą turtą gydytojams, ir nieko negelbsti, tada 
ima tas Kronikas, guldo jas tarp dviejų pašildytų švarių drobulių, 
pabarsto, kad geriau trauktų, diamerdu“ ir prideda prie sopamos 
vietos — ir skausmą kaip ranka atima. 

O ką besakyti apie vargšus venerikus ir podagrikus?! Ak, kiek sykių 
matėme juos išteptus, tepalų prisigėrusius, veidas blizga kaip spyna, 
kuria rakinamas lašinių podėlis, dantys barška kaip vargonų ar 
spineto klavišai, nasrai putoja kaip šernui, šunų užspeistam tarp me- 
džioklinių aptvarų! Ir ką jie tuomet daro? Ogi vienintelė jų paguoda — 
išklausyti kelis minėtos knygos puslapius; ir kaipgi jie velniuojasi ir 
perkūnuojasi, jeigu nuo to skaitymo nepajunta žymesnio palengvė- 
jimo, betupėdami šutinimo kamaroje, visiškai taip pat kaip gimdančios 
moteriškės, kada joms skaito Šventos Margaritos gyvenimą. 

Ar tai mažas daiktas? Raskit jūs man kitą knygą, vis tiek kuria 
kalba, vis tiek iš kurios srities ir apie ką parašytą, kuri turėtų šitiek 
gerų ypatybių ir teigiamybių, ir aš jums pastatysiu pusę kvortos žar- 
nokų. Ne, ponai, nerasite. Ta knyga vienintelė, nė su kuo nesulygi- 
nama ir neturinti pavyzdžio. Aš taip sakau ir sakysiu iki laužo exclu- 
sive“. O tie, kurie mėgintų ginčytis, tegu bus vadinami apgavikais, 
melagingais mokytojais, šmeižikais ir suvedžiotojais. 

Teisybė, kai kurie didžios vertės veikalai turi slėpiningų savybių, 
kaip antai: Išgėrovas, Pašėlęs Rolandas, Robertas Velnias, Fjerabra- 
sas, Vilhelmas Bebaimis, Juonas Bordietis, Montvjejis ir Matabriu- 
na“, bet vis dėlto toli jiems šaukia iki anos knygos, apie kurią čia 
kalbame. Ir žmonės iš nepaneigiamos patirties žino tikrai, kokia didi 
nauda, kiek visokio gerumo eina jiems iš minėtosios Gargantiua kro- 
nikos, nes knygynai per du mėnesius jos pardavė daugiau negu Bib- 
lijos per devynerius metus. 

Ir štai aš, nuolankus jūsų tarnas, norėdamas dar daugiau jus pa- 
linksminti, teikiu nūnai kitą knygą tokio pat raugo, tiktai ši yra truputį 
arčiau teisybės ir įtikimesnė negu anoji. Nes jūs nemanykite (jei ne- 
norite sąmoningai klysti), kad aš joje kalbu taip kaip žydai apie 
įstatymą“. Nesu gimęs po tokia planeta ir man nepasitaiko meluoti arba 
teigti netikrus daiktus. Aš šioje savo knygoje kalbu panašiai kaip antai 
senis Kantinotaras, norėjau pasakyti — meilės kančių notaras, arba, 
dar teisingiau, protonotaras, kuriam rūpi ne protas, o mergos“. Quod 
vidimus, testamur’. Rašau apie baisius Pantagriuelio darbus ir žygius, 
o reikia žinoti, kad aš tarnavau pas jį už algą nuo jaunystės dienų 
iki šiol, kada, gavęs atostogų, parvažiavau aplankyti savojo vaikystės 
krašto ir pažiūrėti, ar dar yra kas nors gyvų iš mano giminių. 

O baigdamas šią pratarmę pareiškiu: tegu griebia mane šimtas 
vežimų velnių, ir tai pačių rinktinių, su visu kūnu ir dūšia, su visais 
vėdarais ir žarnokais, jei būsiu pamelavęs šioje istorijoje bent vieną 

žodį, o ir jus tegu švento Antano ugnis!“ pačirškina, puolamoji liga 
tegu užpuola, opos tegu jums kojas išklišina, kruvinoji liga tegu jums 
žarnas prakiurina, ir perkūnas tegu muša, ir pats velnias tegu kruša, 
o galiausiai tegu ugnis ir siera jus užgriūva ir kiaura žemė praryja kaip 
Sodomą ir Gomorą, jeigu netikėsite tvirtai tuo, ką aš jums papasakosiu 
šioje Kronikoje! 

Apie didžiojo Pantagriuelio kilmę 
ir jo giminės senumą 


PERSKYRIMAS I 


Laiko turime ligi valiai, tad bus ne pro šalį priminti nuo pat gi- 
liausios šaknies protėvius, iš kurių gimė mūsų mielasis Pantagriuelis, 
juoba kad visi geri istoriografai taip pradeda savo kronikas — ne tik 
arabai, barbarai ir lotynai, bet ir graikai, pagonys, kurie buvo puikūs 
gėrovai. 

Tebūnie tad jums žinoma, kad pasaulio pradžioje (užvedu kalbą iš 
tolo — bus jau praėję daugiau kaip keturiasdešimtsyk po keturias- 
dešimt naktų, jei skaičiuosime senovės druidų būdu'!!), greit po to, kai 
Abelį užmušė jo brolis Kainas, žemė, sugėrusi teisiojo kraują, viene- 
rius metus buvo tiek derlinga visokio jos įsčiose augančio labo, o 
ypač svarainių, jog paskui ilgai, kiek tik atmintis siekė, žmonės tuos 
metus vadino didelių svarainių metais, nes trys jų vos tilpdavo į 
pūrą. 

Tais metais graikai išrado kalendas, kovo mėnuo neįsitaikė į ga- 
vėnią'“, o rugpjūčio vidurys atsiėjo gegužyje. Spalio, o gal rugsėjo 
mėnesį (kad tik nesuklysčiau — to labai bijau) buvo tokia savaitė, 
išgarsinta visų metraščių, kuri turėjo tris ketvirtadienius, kadangi tai 
buvo netaisyklingi keliamieji metai ir saulė kiek pasverdėjo, lyg ap- 
šlubusi, į kairę, mėnulis nukrypo nuo savo kelio penkis sieksnius su 
viršum, ir aiškiai buvo matyti, kaip sudrebėjo nejudamasis dangaus 
skliautas, net vidurinioji Sietyno žvaigždė atsitraukė nuo savo draugių 
ir pasislinko arčiau pusiaujo, o kita žvaigždė, vardu Varpa, paliko 
Mergelės žvaigždyną ir nukeliavo Svarstyklių linkui,— tai yra bai- 
sus dalykas ir astrologams toks kietas riešutas, kad jie niekaip nepa- 
jėgia jo perkrimsti; o juk dantys jų nemenki, jeigu pasiekia šitokią 
tolybę! 

Turėkit omenyje, kad visi žmonės mielai valgė tų svarainių, nes 
jie buvo ir gražūs pažiūrėti, ir skanūs; tačiau panašiai kaip Nojus, 

kuriam mes turime būti dėkingi, kad ėmė sodinti vynmedį, iš kurio 
gauname nektarišką, mielą, taurų, dangišką, džiaugsmingą ir dievišką 
skystį, vadinamą vynu,— panašiai kaip šitas šventas vyras apsigavo, 
gerdamas jį, kadangi nežinojo nei jo stiprybės, nei smarkumo, taip 
ir mūsų kalbamų laikų vyrai bei moterys itin skaniai valgė tuos gražius 
ir stambius vaisius, bet privalgius jiems nutiko daug keistų dalykų, 
nes visiems ėmė baisiai pusti kūnas, tik ne visiems toje pat vietoje. 
Taip antai, vieniems išputo pilvas ir išsikišo it kokia bačka su už- 
rašu: Ventrem omnipotentem!“, ir tie buvo žmonės geri ir smagūs 
draugijoje — tai iš tos padermės gimė šventas Mėsėdis ir šventas 
Lašininis. 

Kitiems išputo pečiai ir pasidarė tokios kupros, jog visi vadino juos 
montiferes, tai yra kalnų nešiotojais; šitokių jūs dar ir nūnai galite 
matyti visur, abiejų lyčių ir visokių luomų, ir iš šios padermės yra kilęs 
Ezopukas, kurio įdomius darbus ir žodžius turite surašytus knygose. 

Kitiems baisiai ištįso tas daiktas, kurį žmonės vadina gamtos duotu 
padargu,— pasidarė nuostabiai ilgas, didelis, putlus, storas, stamant- 
rus ir skiauterėtas pagal antikinę madą; juo kartais juosdavosi diržo 
vietoje — apsivyniodavo aplink save penkis ar šešis kartus; o kai jis 
buvo pačiame gerume ir jautė palankų vėją, tai galėjai pamanyti, jog 
kas su atstatyta ietimi žengia į rungtynes. Dabar tokių padermė jau 
išnykusi, kaip sako moterys, nes jos vis gailestau ja, kad 


Vai, nebėr tokių, kaip buvo, 


ir t.t.,— Žinot patys, kas toliau toje dainelėje. 

Kitiems išaugo tokie dideli kabolai, jog tris sudėjus išeidavo pilna 
statinė. Iš šitų yra kilę Lotaringijos didžiaveisliai, kurių lobis niekaip 
netelpa daiktadėty, o vis svyra į kelnių dugną. 

Kitiems baisiai išaugo kojos; juos išvydęs, galėjai tarti, kad tai ger- 
vės ir flamingai, o gal ir žmonės ant kojūkų — styplakojai, kaip 
šaiposi mokinukai. 

Dar kitiems taip išaugo nosis, jog panėšėjo į distiliavimo vamzdį, — 
visa kerša, visa gumburiuota, spuoguota, raudonai mėlyna, inkštiruota, 
išpurtusi, išpampusi, amžinai susmurgusi — matėt juk kanauninką 
Pilvūzą ir daktarą Medžiakojį, Anžero gydytoją; retas kuris iš šitos 
padermės linkęs į žolelių nuovirą, šiaipjau visi jie — vynmedžio sulos 
mėgėjai. Kaip tik iš tokių žmonių yra kilęs ir Nazonas, ir Ovidijus!“, 
taip pat ir visi tie, apie kuriuos sakoma: „Pažinsi žmogų iš nosies“. 

Kitiems išaugo tokios didelės ausys, jog iš vienos galėjai pasiūti 


141 Perskyrimas I 


švarką, kelnes ir liemenę, o antrąja užsikloti kaip ispaniškuoju apsiaus- 
tu; sako, Burbonijoj šitos veislės žmonių esą ir dabar, iš to ir posakis 
radęsis: burboniškos ausys. 

Kiti išaugo visu kūnu. Iš tų ir kilo milžinai, o iš ją — Pantagriue- 
lis!?, 
Pirmasis buvo Chalbrotas, 
jam gimė Sarabrotas, 
jam gimė Faribrotas, 
jam gimė Hurtalis, kuris buvo smarkus sriubų valgytojas ir viešpa- 
tavo tvano laikais, 

jam gimė Nemrodas, 

jam gimė Atlantas, kuris laiko pečiais atrėmęs dangų, kad nenu- 
griūtų, 

jam gimė Galijotas, 

jam gimė Erikas, kuris išrado lošimo kauliukus, 

jam gimė Titas, 

jam gimė Orionas, 

jam gimė Polifemas, 

jam gimė Kakas, 

jam gimė Etionas, kuris pirmasis susigriebė piktligę, nes per vasa- 
ros kaitras negėrė nieko šalto, kaip liudija Bartakimas!“, 

jam gimė Enkeladas, 

jam gimė Kėjas, 

jam gimė Tifonas, 

jam gimė Aloėjas, 

jam gimė Otas, 

jam gimė Egeonas, 

jam gimė Briarėjas, kuris turėjo šimtą rankų, 

jam gimė Porfirijas, 

jam gimė Adamastoras, 

jam gimė Antėjas, 

jam gimė Agatonas, 

jam gimė Poras, su kuriuo kariavo Aleksandras Didysis, 

jam gimė Arantasas, 

jam gimė Gabara, kuris pirmas sugalvojo užgėrimus, 

jam gimė Galijotas Sekundilietis, 

jam gimė Ofotas, kuris turėjo baisiai ilgą nosį ir galėjo gerti tiesiai 
iš bačkos, 

jam gimė Artachėjas, 

jam gimė Oromedonas, 

jam gimė Gemagogas, kuris sugalvojo butelius smailiais riestais 
galais, 

jam gimė Sizifas, 

jam gimė titanai, iš kurių kilęs Heraklis, 

jam gimė Enakas, didelis meistras pašalinti nuo rankų karpas, 

jam gimė Fjerabrasas, kurį nugalėjo Olivjė, Prancūzijos peras, 
Rolando draugas, 

jam gimė Morganas, kuris pirmasis pasaulyje lošė kauliukais, 
užsidėjęs akinius, 

jam gimė Frakasas, apie kurį rašė Merlinas Kokajis, 

jam gimė Feragas, 

jam gimė Musėgaudis, kuris pirmas sugalvojo rūkyti jautienos 
liežuvius kamine, nes pirma juos žmonės sūdydavo,kaip ir kumpius, 

jam gimė Grumstarijys, 

jam gimė Gaišlys, 

jam gimė Vėjavaikis, kurio kiaušiniai buvo epušiniai, o varpa šer- 
mukšninė, 

jam gimė Šienėda, 

jam gimė Miglapūtys, 

jam gimė vėjagaudis, 

jam gimė Galeo, butelių išradėjas, 

jam gimė Mirlangas, 

jam gimė Galafras, 

jam gimė Blukis, 

jam gimė Roboastras, 

jam gimė Sortibrantas Konembrietis, 

jam gimė Briulantas Monmirietis, 

jam gimė Briujeras, kurį nugalėjo Ožjė Danas, Prancūzijos peras, 

jam gimė Mabrenas, 

jam gimė Tižlius, 

jam gimė Kuinas, 

jam gimė Rupliagalis, 

jam gimė Granguzjė, 

jam gimė Gargantiua, 

jam gimė kilnusis Pantagriuelis, mano valdovas. 


Aš numanau, kad, perskaitę šią vietą, jūs visai pamatuotai imsite 
abejoti ir klausti: kaip čia gali būti, kadangi per tvaną juk visi žmonės 

žuvo, išliko tik Nojus ir dar septyni asmenys, kurie draug su juo 
plaukė laive, ogi to Hurtalio jų tarpe visai nebuvo? 

Klausimas, be abejo, prasmingas ir ne iš piršto laužtas, bet atsa- 
kymas patenkins jus, jei tik mano šulai galvoje neišklibę. Kadangi 
manęs anuo metu dar nebuvo, tai pasiremsiu žydų masoretais!' 
Šventojo rašto tyrinėtojais, dideliais šmaikštuoliais ir gudruoliais: jie 
sako, kad tikrai to Hurtalio nebuvo Nojaus laive; jis nebūtų nė tilpęs, 
nes buvo pernelyg didelis; bet jis ant laivo sėdėjo raitas, viena koja 
šen, kita ten, kaip maži vaikai kad jodinėja ant medinių arkliukų arba 
kaip tas jaučiaragis šveicaras nuo Berno, nukautas prie Marinjano, 
kad jodinėjo raitas ant didžiulės armotos'Š.— tai buvo puikus žirgas, 
smagus ir geros išbėgos. Taigi jis buvo pirmas po dievo to laivo gelbė- 
tojas, nes vairavo jį, saugojo, kad neapsiverstų, ir kojomis kreipė kur 
norėjo, nelyginant eldiją vairu. Tie, kurie buvo viduje, padavinėjo 
jam valgyti pro kaminą, ir valgydino gerai, sočiai, nes buvo jam dė- 
kingi už jo geradarystes, ir šnekučiavosi su juo, kaip Ikaromenipas su 
Jupiteriu, pasak Lukiano liudijimo!? 

Ar supratote viską gerai? Na, tai išgerkite padorų mauką, tik 
neatskiesto. O jei netikite, tai, anot priežodžio, aš irgi netikiu. 


Apie baisiojo Pantagriuelio 
gimimą 

Kai Gargantiua turėjo keturis šimtus, keturiskart po dvidešimt ir 
dar keturiasdešimt ketverius metus, jam gimė sūnus Pantagriuelis. 
Jo moteris Badbeka““, amaurotų karalaitė iš Utopijos?!, mirė gimdyda- 
ma, nes vaikas buvo toks neregėtai didelis ir sunkus, jog negalėjo išeiti 
į šviesą, nenudusinęs motinos. 

Jei norite suprasti, dėl kurių priežasčių ir kuriais sumetimais vaiką 
pakrikštijo šituo vardu, turite žinoti, kad tais metais visoje Afrikoje 
buvo didžiausia sausra, kuri truko trisdešimt šešis mėnesius, tris sa- 
vaites, keturias dienas, trylika valandų ir dar su trupučiu, lietaus ne- 
lijo nė lašo, o saulė taip kaitino, kad žemė kepte iškepė,— nė pranašo 
Elijo laikais labiau nedegino kaip tada, ir nebeliko žemėje medžio, 

kuris turėtų lapų ar žiedų. Žolė nurudavo, upės išdžiūvo, šaltiniai iš- 

seko; žuvys, vargšės, nebetekusios savojo gaivalo, klajojo po šalį ir rėkė 
siaubingai; paukščiai krito iš oro, nes jame drėgmės nebeliko; vilkai, 
lapės, elniai, šernai, danieliai, kiškiai, triušiai, žebenkštys, kiaunės, 
barsukai ir kiti žvėrys bei žvėreliai tysojo laukuose išsižioję, nebegyvi. 
Į žmones buvo tiesiog gaila žiūrėti. Jie klaikinėjo iškišę liežuvius, ne- 
lyginant kurtai, šešias valandas vaikę kiškius; daug kas šoko į šulinius, 
kiti lindo karvėms į pilvą, tikėdamiesi rasti ten pavėsį, ir tuos Ho- 
meras vadino alibantais“*. Visame krašte sustojo gyvenimas. Skaudu 
buvo matyti, kaip žmonės stengėsi gelbėtis nuo šitos rykštės; bažnyčiose 
reikėjo saugoti švęstą vandenį, kad viso neišsa mstytų; ponai kardinolai, 
su šventuoju tėvu pasitarę, išleido potvarkį, kad vienam žmogui to 
vandens nebūtų duodama daugiau kaip po vieną kartą. Ir jei užėjote 
į bažnyčią, tai matėte po keliasdešimt vargšų ištroškėlių, sekiojančių 
paskui vandens dalintoją, išžiojusių burnas, laukiančių, kaip tas nedo- 
ras turčius““, gal teks koks lašelis, ir bijančių, kad tiktai nenulašėtų 
veltui. O, kokia palaima buvo tam, kas turėjo tais metais vėsų ir gėry- 
bių pilną rūsį! 

Vienas filosofas“*, gvildenęs klausimą, kodėl jūros vanduo sūrus, 
sako, kad kai Febas leido savo sūnui Faetonui pasivažinėti žėrinčiuoju 
vežimu, tai sūnus, prastas važiuotojas, nemokėjo laikytis ekliptinės 
linijos tarp dviejų saulės sferos atogrąžų, iškrypo iš kelio ir pasidavė 
taip arti žemės, jog nuo karščio perdžiūvo visi tie kraštai, virš kurių 
nis lėkė, ir degte išdegė didelis dangaus ruožas, — jį filosofai vadina 
Via lactea“?, o prasčiokai švento Jokūbo keliu, nors įžymiausieji 
poetai rašo, kad kaip tik tenai nulašėjo Junonos pienas, kai ji žindė 
Heraklį, — taigi žemė, pernelyg įkaitusi, smarkiai išprakaitavo ir ati- 
davė tą prakaitą jūroms, ir todėl jūrų vanduo sūrus, kaip ir kiekvienas 
prakaitas, kuo jūs lengvai galit persitikrinti: reikia tiktai paragauti ar 
savo pačių prakaito, ar brantininkų, kai gydytojai juos priverčia pra- 
kaituoti, — man tai vis tiek, darykit kaip norit. 

Panašiai atsitiko ir anais metais, nes vieną penktadienį, kada žmo- 
nės sujudo karštai melstis, ėjo procesijas ir tik traukė litanijas bei psal- 
mes, maldaudami visagalį viešpatį dievą, idant teiktųsi atsižvelgti savo 
malonės akimi į jų jų bėdą, — aiškiai visi pamatė, kaip verčiasi iš žemės 
dideliausi vandens lašai, lyg tarytum koks žmogus smarkiai prakai- 
tuotų. Vargšai labai tuo džiaugėsi, kaip kokiu naudingu sau daiktu, 
nes vieni sakė, kad ore nebelikę nė truputėlio drėgmės, iš kurios 
galėtumei laukti lietaus, užtat žemė užpildanti šitą trūkumą. Kiti žmo- 
nės, mokytieji, kalbėjo, kad tai esąs antipodų lietus, apie kurį pasa- 

kojęs Seneka ketvirtojoje Ouestionum naturalium??? knygoje, rašyda- 
mas apie Nilo kilmę ir šaltinius; tačiau jie visi klydo, nes kai po proce- 
sijos norėjo tos rasos pasirinkti ir atsigerti ligi soties, tai pasirodė, jog 
ten buvo sūrymas, dar bjauresnis ir sūresnis nei jūros vanduo. 

Ir štai kaip tik todėl, kad Pantagriuelis?' gimė tą pačią dieną, tėvas 
jam parinko tokį vardą, nes panta graikiškai reiškia „viskas“, o 
griuel agarėnų kalba reiškia „ištroškęs“; suprasti reikia taip, kad, 
viena, jo gimimo dienoje visas pasaulis buvo baisiai ištroškęs ir, antra, 
kad tėvas pranašiškai numatė, jog sūnus vieną gražią dieną taps visų 
ištroškusių jų viešpačiu, ką jam tuoj pat patvirtino kitas ženklas, daug 
akivaizdesnis. 

Mat kai jo motina Badbeka atgulė gimdyti, o bobutės priėmėjos 
laukė kūdikio, tai pirmiausia iš jos įsčių išėjo šešiasdešimt aštuoni 
mulų varovai, ir jie kiekvienas vedė už apinasrio mulą, apkrautą drus- 
kos maišais, paskui išėjo devyni vienakupriai, nešini rūkytais kumpiais 
ir jautienos liežuviais, septyni dvikupriai, nešini unguriais, paskui iš- 
važiavo dvidešimt penki vežimai, prikrauti česnakų, porų, svogūno 
galvučių ir svogūno laiškų,— net bobutės išsigando; bet kai kurios 
iš jų kalbėjo taip: 

— O, kiek čia skanių daiktų! Tokių užvalgius, norisi vyno. Tai 
geras ženklas. Gersim, kad bent gerta būtų! 

Joms taip bešnekučiuojant, atsirado Pantagriuelis, visas gauruo- 
tas kaip meška, užtat viena iš jų ir pasakė, tarsi pranašiškos dvasios 
įkvėpta: 

— Gimė plaukuotas — vadinasi, darys didžius darbus ir, jei nenu- 
mirs, ilgai gyvens. 


Kaip Gargantiua gedėjo savo žmonos 
Badbekos 

Kas labiausiai apstulbo ir sutriko, kai gimė Pantagriuelis? Ogi jo 
tėvas Gargantiua. Kai pamatė, kad jo moteris Badbeka nebegyva, o 
gimė sūnus Pantagriuelis, toks gražus ir toks didelis, tai nebesižinojo 
nei ką sakyti, nei ką daryti, ir juoba nesusigaudė, ar jam verkti, kad 
mirė pati, ar juoktis iš džiaugsmo, kad sūnų turi. Ir tam, ir tam jis 

turėjo loginių argumentų, ir kaip tik dėl to krimtosi, nes labai gerai 
mokėjo argumentuoti in modo et figura, bet nesugebėjo padaryti iš- 
vados, tad ir puldinėjo it pelė spąstuose, ir tąsėsi it vanagas, įkliuvęs 
į žabangas. 

— Verkti? — kalbėjo jis.— Taip. O kodėl? Gi žmonelė pasimirė, 
mieliausia, geriausia iš visų pasaulyje. Niekad jos nebepamatysiu, 
niekad nebeturėsiu, — nuostolis neapsakomas! O dieve mano, kuo aš 
tau nusidėjau, kad šitaip mane baudi? Ko nepasiėmei manęs pirma — 
juk gyventi man be jos viena kankynė! Vai Badbeka, mano brangiau- 
sioji, mano mieliausioji, mano putyte mažutyte (o toji buvo jai trijų 
margų ir dviejų ašmainių ploto), mano saldžiausioji, mano gardžiau- 
sioji, mano klumpaite, mano kurpaite, niekad aš jau nebepamatysiu 
tavęs! Ak vargše Pantagriueli, nebeturi tu savo gerosios mamulės, 
savo penėtojos, savo globotojos brangiausios! Ak mirtie klastingoji, 
kaip piktai, kaip žiauriai man padarei, kad atėmei tą, kuri verta buvo 
nemirtingumo! 

Tuos žodžius kalbėdamas, jis baubė kaip karvė, bet, prisiminęs 
Pantagriuelį, vėl ūmai išsiviepė džiaugsmu. 

— Cho cho, mano mažiuli,— kalbėjo jis,— pimpaliuk tu mano, 
bambliuk mano mielas, koks tu caculis! Ir kaip aš privalau dėkoti 
dievui, kad man davė tokį šaunų sūnelį, tokį linksmutį, tokį Žvitrutį, 
tokį dailučiuką! Cho cho cho cho, kaip gera! Išgerkim! Šalin liūdesys! 
Duokit geriausiojo vyno, plaukit stiklines, klokit staltieses, vykit laukan 
šunis, kurkit židinį, žibinkit žvakes, uždarykit duris, paraikykit plonai 
duonos, duokit ubagams, ko prašo, ir tegu sau eina! Še palaidinį, 
apsivilksiu švarką — kitaip nepritinka vaišinti kūmutes. 

Sulig tais žodžiais pasigirdo litanija ir gedulingos giesmės, kuni- 
gai lydėjo jo pačią į kapus, tad jo šnekesys nutrūko, mintys šovė 
į kitą pusę. 

— Viešpatie dieve, negi vis dar turiu liūdėti? Baisiai nemalonu; 
aš nebe jaunikaitis, aš jau pradedu senti, o čia orai nelabai kokie, gali 
koks karštis prikibti; tiesiog galvoj negera. Bajoro žodis? — verčiau 
mažiau verkti, o daugiau gerti! Žmona numirė — taip, betgi, dievaži 
(da iurandi!“?), nebeprikelsiu jos savo ašaromis; jai gera dabar, ji 
bent jau danguj, o gal dar kur geriau; ji meldžiasi už mus; ji laiminga, 
jos nebekamuoja mūsiškos bėdos ir sielvartai. Ir mūsų visų laukia tas 
pats, tai dieve padėk gyventi likusiesiems! Man reikia galvoti apie 
kitą pačią. Žinot, ką jūs padarykit,— kreipėsi jis į bobutes priėmė- 
jas,— (kur jos pasidėjo? Moterėlės mielos, aš nematau jūsų): eikit 

visos į laidotuves, o aš tuo tarpu čionai pasupsiu sūnų, nes mane 
labai kankina troškulys ir aš bijau, kad nesusirgčiau; tiktai pirma ir jūs 
išgerkit po gerą mauką, tas eis jums į sveikatą, tikėkite manimi, duodu 
žodį. 

Moterys jo paklausė, nuėjo į laidotuves ir gedulingas pamaldas, 
o vargšas Gargantiua liko rūmuose. Čia jis sukūrė epitafiją Žmonos 
antkapiui, kuri skambėjo taip: 


Kilni Badbeka mirė nelauktai, 
Gimdydama. Maniau, lengviau tas daros. 
Lyg išraižytas medis jos veidai, 
Stuomuo ispanės, pilvas it šveicarės. 
Tegu jos dievas nuo dangaus nevaro, 
Nerūstauja už nuodėmes menkas. 

Ji mirė, nieko blogo nepadarius, 

Tą dieną, kai nukako į dausas. 


Pantagriuelio vaikystė 

Skaitydamas senųjų istoriografų ir poetų veikalus, aš randu, jog 
daug kas yra atėję į šį pasaulį itin keistais būdais, kuriuos būtų per ilga 
čia apsakinėti. Pasiskaitykit Plinijaus VII knygą, jei turit laisvo laiko. 
Tačiau niekur jūs nebūsit girdėję tokių stebuklų kaip apie Pantagriu- 
elį, nes tiesiog sunku patikėti, kaip jis per trumpą laiką suaugo į kūną 
ir jėgą. Heraklis — menkniekis prieš jį; tiesa, dar lopšyje gulėdamas, 
anas nusmaugė du žalčius, bet tie žalčiai buvo nedideli ir nupiepę, o 
Pantagriuelis, dar kūdikėlis tebebūdamas, pridarė pasibaisėtinų da- 
lykų. 

Čia aš nesiimsiu dėstyti, kaip vienu pradėjimu jis išžįsdavo keturis 
tukstančius šešis šimtus karvių, nei kaip visi meistrai iš Somiūro Anžu 
provincijoj, iš Vildjė Normandijoj ir iš Bramono Lotaringijoj dirbo 
jam košvirį puodą, nei kaip tą košę paskui sukrėsdavo jam valgyti į 
didžiulę akmeninę rėčką, kuri ir dabar dar tebestovi Burže priešais 
rūmus, — beje, vaiko dantys jau tada buvo tokie aštrūs ir stiprūs, jog 
iškando tos rėčkos šoną, kas ir dabar aiškiai matyti. 

Kartą, apyryčiais, kai jam padavė žįsti karvę (nes kitokių žindyvių 
jis niekuomet neturėjo, kaip istorija sako), Pantagriuelis ištraukė 
iš vystyklų vieną ranką, čiupo tą karvę už kojos ir nuvalgė jai du spe- 
nius ir pusę pilvo su visom jeknom ir inkstais; būtų ir visą surijęs, 
bet karvė ėmė baubti kaip vilkų pjaunama, tai sulėkė žmonės ir atėmė 
ją iš Pantagriuelio; tik neapsižiūrėjo, kad koja liko jo rankoje, ir jis 
skaniai sugraužė ją nelyginant dešrą, o kai norėjo atimti kaulą, tai 
jis gurkt nurijo ir tą it kormoranas žuvelytę, o paskui ėmė vapėti: „Ka- 
nu, kanu, kanu“ — mat jis dar nelabai mokėjo kalbėti, bet jau stengėsi 
pasakyti, kad jam skanu ir kad gerai būtų gauti daugiau. Tai maty- 
dami namų tarnai surišo jį storiausiais lynais, tokiais, kokius veja Teno 
mieste druskai į Lioną vežti arba kokiais „Fransuazos“ laivas rišamas 
Graso uoste, Normandijo j. 

Tik šit vienąsyk ištrūko didžiulė meška, kurią augino tėvas, ir 
atbėgusi ėmė laižyti jam veidą, nes auklės nebuvo kaip reikiant nu- 
šluosčiusios burnytės, tai jis išsiveržė iš tų lynų taip pat lengvai kaip 
Samsonas iš filistinų raiščių, čiupo ponią mešką, sudraskė ją į gabalus 
it viščiuką ir gardžiai sumaumojo dar šiltutėlę. 

Gargantiua baiminosi, kad sūnus ko nepasidarytų, ir liepė nukalti 
keturias storas geležies grandines jam pririšti, o lopšį gerai iš abiejų 
pusių atramomis suremti. Iš tų grandinių viena dabar yra La Ro- 
šelėje — vakare ją ištempia tarp dviejų didelių uosto angos bokštų, 
antra Lione, trečia Anžere, o ketvirtą velniai nusinešė surišti Liuci- 
feriui, kuris tuo metu siuto dėl dieglio, įsimetusio į pilvą, — mat per 
pusryčius buvo suvalgęs keptą teismo antstolio dūšią. Galite, vadinasi, 
drąsiai tikėti tuo, ką teigia Nikola de Lira“?, komentuodamas vieną 
Psalmių knygos vietą, kur parašyta: Et Og regem Basan“!, būtent, kad 
tasai Ogas dar mažas buvęs toks stiprus ir stamantrus, jog reikėdavę 
jį rišti geležies grandinėmis lopšy je. Dėl to Pantagriuelis gulėjo ramiai, 
tykiai, nes sutraukyti geležies grandines ne taip lengva, juoba kad 
lopšyje neužteko vietos rankoms gerai iš peties sujudinti. 

Bet štai kas atsitiko per vieną didelę šventę, kai jo tėvas Gar- 
gantiua kėlė šaunią puotą visiems savo kunigaikščiams. Manau, kad 
visi rūmų pareigūnai buvo labai užsiėmę puotos ruoša ir nebuvo kas 
pasirūpina vargšu Pantagriueliu, jį tiesiog užmiršo. Ką gi daro vai- 
kelis? 

Ką jis daro, mano mieli? Nagi paklausykite. 

Jis pamėgina sutraukyti grandines rankomis, bet nieko neišeina — 
per stiprios. Tada jis taip ima spardytis, jog išlaužia lopšio galą, nors 

tas padirbtas iš storo rąsto, septynių ketvirtainių sprindžių storumo, 
po to iškiša kojas, šiaip taip išsliuogia iš lopšio ir pasiekia pėdomis 
žemę, o tada pasispiria gerai ir atsistoja, nešinas tuo lopšiu ant kupros 
nelyginant vėžlys, kopiantis į sieną; į jį žiūrint, rodosi, kad tai didelis 
laivas, kokių penkių šimtų tonų talpos,atsistojęs ant vieno galo. 

Šitaip jis įžengia į salę, kur eina puota, ir tiek ryžtingai, jog visiems 
baisu pasidaro; kadangi tačiau jam rankos surištos, tai jis nieko negali 
pasiimti valgyti, tik vargais negalais prisilenkia ir pačia burna su- 
žebelioja kokį kąsnį. Tėvas, tai matydamas, sumeta, kad vaikelį, ma- 
tyt, užmiršo papenėti, ir liepia atraišioti grandines; jam pritaria kuni- 
gaikščiai ir visi kiti puotos dalyviai, o Gargantiua rūmų gydytojai 
sako, kad jei vaiką laikysi ir laikysi lopšyje, tai paskui visą gyvenimą 
kamuosis inkstų akmenimis. 

Tada vaikelį paleido iš grandinių, pasodino, pripenėjo gerai, o jis 
iš piktumo taip pylė kumščiu į patį vidurį lopšio, jog tas išlakstė į pen- 
kis šimtus tūkstančių gabalų, ir apskelbė, jog niekad daugiau į lopšį 
nebeguls. 


Apie kilniojo Pantagriuelio žygius 
jaunose dienose 

Taip Pantagriuelis augo diena į dieną ir tarpo bežiūrint, o tėvas — 
žinot, kaip tėvas — tik džiaugėsi vien. Jis padirbdino mažyčiui arba- 
letuką, kad turėtų kuo paukščiukus šaudyti, — dabar tasai yra žinomas 
kaip didysis Šantelio arbaletas. Paskui tėvas išsiuntė jį mokytis ir jaunų 
dienų leisti. 

Ir nuvažiavo Pantagriuelis į Puatjė mokslų eiti, ir daug dalykų iš- 
moko. Ten jis matė, kad moksleiviai tarpais turi laisvo laiko, bet neiš- 
mano, kaip jį sunaudoti, ir jam pagailo jų. Vieną gražią dieną nuo 
milžiniškos uolos, kurios vardas Paslurdenas, atlupo jis didelį akmenį, 
gal kokių dvylikos ketvirtainių sieksnių didumo ir keturiolikos sprin- 
džių storio, ir užkėlė jį lengvai ant keturių akmens šulų vidury lauko, 
kad moksleiviai turėtų ką veikti, kai nenusitveria kito darbo: jie galė- 
sią sau laipioti ant to akmens ir ten kelti banketus, prisinešę butelių, 
kumpių ir paštetų, ir raižinėti savo vardus kišeniniais peiliukais. Nuo 
to laiko šis akmuo ir vadinamas Pakeltuoju akmeniu. Tų dalykų atmi- 

nimui dabar kiekvienas, kas nori būti imatrikuliuotas Puatjė universi- 
tete, būtinai turi atsigerti iš Arklio šaltinio Krutelėje, aplankyti Paslur- 
deną ir užlipti ant Pakeltojo akmens. 

Vėliau, skaitydamas gražias savo protėvių kronikas, jis rado, kad 
Žofrua Liuzinjanas“, pravarde Žofrua Didžiadantis, jo uošvės mar- 
čios dėdės žento vyresniosios sesers pusbrolio senolis, esąs palaidotas 
Majezė, tad paėmė kartą atostogų ir, kaip padorus žmogus, išvyko 
aplankyti jo kapo. Pasivadino dar kai ką iš draugų ir traukė iš Puatjė 
per Legiužė, kur aplankė taurų jį abatą Ardijoną, per Liuzinjaną, per 
Sansė, per Selį, Kolonžą, Fontenė le Kontą, kur pasveikino mokslin- 
gąjį Tirako““, o jau iš ten pasiekė Majezė ir aplankė minėtojo Žofrua 
Didžiadančio mauzoliejų; čia, pamatęs jo portretą, Pantagriuelis išsi- 
gando, nes velionis buvo atvaizduotas kaip baisiai nuožmus vyras, be- 
traukiąs kardą iš makšties, ir ėmė teirautis, kodėl taip. Vietiniai kanau- 
ninkai jam pasakė, jog nesą kitos priežasties kaip ta viena, kad 


Pictoribus atque poetis etc.“ 


žodžiu, kad dailininkai ir poetai galį sau vaizduoti ką tinkami ir kaip 
tinkami. Jis tačiau nesitenkino jų atsaku ir tarė: 

— Jis taip atvaizduotas ne be reikalo, aš įtariu, kad prieš mirda- 
mas jis yra patyręs kokią nors skriaudą ir reikalauja, idant giminės 
atkeršytų už jį. Turiu išsiteirauti smulkiau ir padaryti kas pridera. 

Po to jis nebegrįžo į Puatjė, o panorėjo aplankyti kitus Prancūzijos 
universitetus, tad nuvyko į La Rošelę, o iš ten jūra pasiekė Bordo, bet 
nerado čia nieko, kas stropiai mokytųsi, tik nešikai stropiai skėlė kor- 
tomis. 

Iš čia nuvyko į Tulūzą, ten gerai išmoko šokti ir fechtuotis abiem 
rankom, kaip įprasta šio universiteto studentų tarpe; ilgiau betgi nepa- 
norėjo būti šiame mieste, kai pamatė, kad studentai čirškina ant ugnies 
savo profesorius gyvus“? nelyginant rūkytas silkes, ir tarė: 

— Neduok dieve man tokios mirties — aš jau ir taip visą laiką 
trokštu, tai kur dar čia ant ugnies kaisti! 

Daugiau jis nuvyko į Monpeljė, rado tenai puikių Mirvo vynų ir 
smagią kompaniją. Jau buvo beketinąs studijuoti mediciną, bet vėl 
pagalvojo, kad gydytojų darbas pernelyg varginantis ir nelinksmas, o 
jie patys velniškai smirdi klizmomis. 

Dar buvo manęs studijuoti teisę, bet, matydamas, kad teisininkų 
čia tesama trijų nusususių ir vieno numukusio, iš to miesto išėjo. Pa- 
keliui per nepilnas tris valandas apžiūrėjo Gardo tiltą ir Nimo amfite- 

atrą, kuris, šiaip ar taip, atrodo greičiau dievų nei žmonių kūrinys. 
Nusigavo į Avinjoną ir, nė trijų dienų tenai nepabuvęs, įsimylėjo, nes 
čia, popiežiaus krašte, moterys labai jau mielai žaidžia „pasiporuotinį“. 

Tai matydamas, jo pedagogas Epistemonas““ ištempė jį iš Avinjono 
ir nuvedė į Valansą, Dofinė žemėje, bet pamatė, kad ir čia mokslas ne- 
labai kam galvoj, be to, miesto padaužos muša studentus, kas jam 
labai nepatiko; šit vieną gražų sekmadienį, kai visi šoko mieste, vienas 
studentas irgi užsimanė pašokti, o tie padaužos nedavė. Pantagriuelis, 
tai pamatęs, nuvijo juos iki pat Ronos krantų ir norėjo prigirdyt, 
bet tie pasislėpė — sulindo kaip kurmiai po žemėmis ir nusirausė per 
varsną po Ronos upe. Urvas ir dabar ten matyti. 

Pantagriuelis išvyko ir iš ten, žengė tris žingsnius, šoko vieną šuolį 
ir atsidūrė Anžere. Čia jam labai patiko, ir būtų viešėjęs ilgiau, jei ne- 
būtų išvijęs maras. 

Taip jis atvyko į Buržą. Čia ilgesnį laiką studijavo teisės fakultete 
ir turėjo iš to daug naudos, bet sakydavo kartais, kad įstatymų knygos, 
jo akimis žiūrint, esančios lyg gražus aukso rūbas, stebuklingai puošnus 
ir prabangus, tik su mėšlinais pridurkais. 

— Matot,— aiškindavo jis,— nėra pasaulyje tokių gražių, tokių 
išdailintų, tokių tobulų knygų kaip Pandektų“" tekstai; o jų pridurkai, 
Akursijaus glosos”, yra toks nevalyvas, toks šlykštus ir sudvisęs daik- 
tas — vienos šiukšlės ir bjauratis. 

Iš Buržo nuvyko į Orleaną. Ten rado daugybę netašytų studentų, 
kurie iškėlė jam šaunias sutiktuves; jis trumpu laiku išmoko iš jų mušti 
sviedinį taip gerai, jog tapo to žaidimo meistru, nes tenykščiai studentai 
daug mankštinasi šioje srityje. Jie nusiveždavo jį į Salas rutulio ritinti. 
O kai dėl studijų, tai jis ne per daug suko sau galvą, idant skaitymas 
kartais nepakenktų regėjimui, juoba kad vienas dėstytojas sakydavo, 
jog regėjimui nieko nesą kenksmingesnio kaip akių ligos. 

Vieną gražią dieną, kai Pantagriuelis gavo teisės licenciato laipsnį, 
vienas jo pažįstamas studentas, kuris mokslo kiek turėjo, kiek ne, bet 
užtat puikiai gebėjo šokti ir sviediniu žaisti, parašė to universiteto li- 
cenciatų aptartį ir devizą šiais žodžiais: 


Daiktadėty sviedinėlis, 
Tiesioj rankoj raketėlė, 
Ant pakaušio kepurėlė. 
Trypia linksmas ir vikrus 
Teisės daktaras orus. 

Kaip Pantagriuelis sutiko vieną 
limuzinietį, kuris darkė savo 
gimtąją kalbą 


PERSKYRIMAS VI 


Sykį, nebeatmenu kada, Pantagriuelis su draugais išėjo po vakarie- 
nės pasivaikščioti už miesto vartų, į Paryžiaus vieškelį. Ten jis sutiko 
dailų studenčioką ir pasisveikinęs klausė jį: 

— Iš kur ateini, prieteliau, tokiu laiku? 

— Iš almamatrinės, šlovingos ir garsingos akademijos, kuri vadi- 
nasi Lutecija. 

— Ką tai galėtų reikšti? — tarė Pantagriuelis vieną iš savo 
žmonių. 

— Tai reiškia, — pasakė tasai, — iš Paryžiaus. 

— Vadinasi, ateini iš Paryžiaus? — tarė Pantagriuelis.— Na, o 
kaip ten jūs leidžiate laiką, ponai studentai, tame Paryžiu je? 

Studentas atsakė: 

— Mes transfretuojame Sekvaną sulig dilukuliu ir krepuskuliu, 
mes deambliuojame per miestą kompitus ir kvadrivijus, mes despu- 
muojame Latiumo žemės verbocinaciją ir, kaip tikrų tikriausi amo- 
rabundai, kaptuojame omniapsisprendžiančios, omniformuojančios ir 
omnigeneruojančios moteriškosios lyties benevolenciją. Kartkarčiais 
mes vizituojame lupanarus ir venerinėje ekstazėje inkalkuojame savo 
veretrus kuo giliausiai į tų amikabilisimų meretrikulių pudendas, dau- 
giau kauponizuojame meritoriškas tabernas, tokias kaip „Eglės agur- 
kas“, „Tvirtovė“, „Magdalena“ ir „Mulas“, valgome ten vervecines 
spatulas, perforuotas petrozilijomis, o jei fortūnos lėmimu užpuola 
pekunijos raritas arba penurija mūsų kapšiukus ir jie tampa gryni nuo 
kaldinto metalo, tai mes už tą, kas suvalgyta ir išgerta, paliekame šei- 
mininkui užstatą — savo kodeksus ir vestimentus ir laukiame tabelari- 
jaus iš tėvynės larų ar penatų. 

Į tai Pantagriuelis tarė: 

— Kas čia velnias per kalba? Dievaži, tu esi koks nors eretikas. 

— Seinjore, ne,— tarė studentas, — nes kai tik iliuceskuoja nors 
minimaliausias aušros truputėlis, aš libentisimai migruoju į kurią nors 
iš taip gražiai architektūrizuotų bažnyčių ir ten, apsišlakstęs liustrali- 
niu vandeniu, sukramtau kąsnelį mūsų sakrifikulių prekacijos, atbūg- 

niju horarines prekules ir tuo būdu nusiplaunu ir nusivalau nuo savo 
animos visas noktiurnines šlykštybes. Aš reveruoju olimpikolius, ve- 
neruoju latriališkai aukščiausiąjį Astripotentą, diliguoju ir redamuoju 
savo artimą, servuoju dekalogo nuostatus ir, kiek leidžia mano jėgų 
fakultas, nedisceduoju nuo jų nė per ungvikulį. Beje, veriformiškas yra 
dalykas, kad kadangi Mamona nesupergurgituoja į mano lokulus, tai 
ir aš nesu pernelyg greitas supereroguoti eleemosynas tiems egenams, 
kurie hostiatyviai rankioja savo stipus. 

— Velnias parautų! — tarė Pantagriuelis.— Ką jis čia vapalioja, 
tas glušas? Ar tik. jis, beregzdamas tą velnionišką šnekalą, nenori mums 
akių apdumti? 

Į tai vienas iš jo palydovų tarė: 

— Senjore, šis gudreiva, matyt, nori mėgdžioti paryžiečių kal- 
bėseną, bet iš tikrų jų tik lupa kailį lotynų kalbai ir tariasi esąs panašus į 
Pindarą; jam atrodo, kad jis bus didelis prancūzų oratorius, jei pa- 
niekins įprastinę žmonių kalbą. 

Pantagriuelis paklausė: 

— Tai tiesa? 

Studentas atsakė: 

— Signor missere, mano genijus nėra taip aptus natus į tai, ką 
sako šis flagicioziškas nebulonas,— lupti kutikulą mūsų gališkajai ver- 
nakulai, bet viceversiškai aš operuoju ir enituoju per veles ir remus, 
kad ji būtų lokupletuota ir padaryta latinikomiška. 

— Dievaži,— tarė Pantagriuelis, — aš tave pamokysiu kalbėti; bet 
pirma sakyk man: iš kur tu esi? 

Į tai studentas atsakė šitaip: 

— Primarinė mano avų ir atavų kilmė buvo indigeni Lemovikų 
regione, kame amžinu atilsiu ilsisi hagiotatas šventas Marcialis. 

— Suprantu,— tarė Pantagriuelis.— Tu esi grynas limuzinietis, o 
čia paryžiečiu apsimetei. Eik šen, duosiu tau už tai pylos! 

Ir čiupo jį už gerklės, sakydamas: 

— Tu maitoji lotynų kalbą, dabar aš tave pamaitosiu — gyvam 
kailį nudirsiu. 

Tada vargšas limuzinietis taip prabilo: 

— Oi ponaiti, ar pasiutai! Vai šventas Marciali, gelbėk! Och, ne- 
begaliu, paleisk tu mane, kad tave perkūnas, jau netveria mano 
kūnas! 

Į tai Pantagriuelis tarė: 

— Dabar kalbi žmoniškai. 

Ir jį paleido, nes vargšas limuzinietis pilnas kelnes prileido, o tos 
jo kelnės neturėjo ištisinio dugno, užpakaly buvo praskiepas. Panta- 
griuelis sušuko: 

— Na ir kvapelis gi tavo! Po velnių, tu ropių ėdike, tai užsmar- 
dinai! 

Ir paleido. O limuzinietis atminė šiuos įvykius visą gyvenimą, ir 
tiek jį smaugė troškulys, jog sakėsi nuolat jaučiąs, kaip Pantagriuelis 
gniaužia jam gerklę, o po keleto metų numirė, vargšas, Rolando 
mirtimi“*: čia mes matome dievo rūstybės pirštą, kuris podraug rodo, 
kaip teisingai sakė anas filosofas Aulo Gelijaus knygoje““: reikia kalbėti 
žmoniškai, kaip visų įprasta, ir, anot Oktaviano Augusto, vengti nesu- 
prantamų žodžių taip uoliai, kaip laivininkas kad vengia povandeninių 
uolų. 


Kaip Pantagriuelis atvyko į Paryžių 
ir kokių gražių knygų buvo švento 
Viktoro bibliotekoj 


PERSKYRIMAS VII 


Prisistudijavęs Orleane, Pantagriuelis sumanė aplankyti didįjį 
Paryžiaus universitetą. Prieš išvykdamas betgi sužinojo, kad netoli 
Orleano, palei švento Aniano bažnyčią, esąs įsmegęs į žemes neapsako- 
mai didelis varpas, gulįs ten jau du šimtai keturiolika metų, ir jokia 
galybe neįmanoma jo iškelti, nes baisiai sunkus; jau išmėginę visas 
priemones, kokias siūlo Vitruvijus, De architectura, Albertis, De re 
aedificatoria, Euklidas, Teonas, Archimedas, net Heronas, De inge- 
niis*', ir niekas nepadėję. Pantagriuelis nuolankiai išklausė nuolankų 
minėtojo miesto piliečių ir gyventojų prašymą ir nusprendė tą varpą 
išimti ir pakabinti varpinėje. 

Ir tikrai, nuėjo jis į tą vietą, kur varpas žemėse buvo, ir iškėlė jį 
mažyliu pirščiuku taip lengvai lyg skambalėlį, rišamą prie medžiokli- 
nio vanago kojos. Prieš kabindamas jį varpinėn, Pantagriuelis susi- 
manė padaryti miestui pramogą — vaikščiojo visomis gatvėmis, varpu 
rankoje nešinas, ir skambino, o miestiečiai labai džiūgavo; tačiau iš to 
pasidarė didelė negerovė, nes kai jis taip vaikštinėjo gatvėmis ir skam- 
bino, visas gerasis Orleano vynas sugižo ir pasigadino*?*. Žmonės tą 

sužinojo kitą naktį, nes kas tik gėrė sugižusio vyno, tas paskui nesitvėrė 
troškuliu, tik spjaudėsi vien, krenkštė ir sakė: 

— Matai, ką padarė Pantagriuelis— gerklė kaip druskos iš- 
ėsta! 

Po šito savo žygio Pantagriuelis su palydovais nukeliavo į Pa- 
ryžių. Kai tik jis pasirodė, tuoj visi to miesto gyventojai sulėkė jo 
žiūrėti — jūs gi žinote, kad paryžiečiai yra kvaili iš prigimimo, ir kvaili 
visais punktais bei straipsniais. Sulėkė ir žiūri nustėrę, ir baiminasi 
gerokai, kad jis kartais nenubogintų jų teismo rūmų kur nors į nuoša- 
lio kampą, kaip jo tėvas kitados kad iškabino Dievo motinos katedros 
varpus ir užrišo juos ant kaklo savo kumelei. 

Pabuvęs čia kurį laiką ir gerai pastudijavęs visus septynis lais- 
vuosius menus““, jis pasakė, kad Paryžius esąs geras miestas gyventi, 
bet prastas mirti, nes švento Inocento kapinių elgetos“* numirėlių 
kaulais šildąsi užpakalius. O švento Viktoro biblioteka“? labai jam 
patiko, ypač kai kurios knygos, kurių sąrašą čia paduodame, ir primo: 

Bigua salutis. 

Bragueta juris. 

Pantofla decretorum. 

Malogranatum vitiorum““. 

Teologijos raizginys. 

Pamokslininkų šluotelė, sutaisyta Veltėdžio. 

Dramblio kankolai didvyriams. 

Vyskupų durnaropės. 

Marmotretus, De baboinis et cingis, cum commento d'Or bellis. 

Decretum Universitatis Parisiensis super gorgiasitate Muliercula- 
rum ad placitum". 

Šventos Gertrūdos apsireiškimas vienai Puasi vienuolei, gimdan- 
čiai kūdikį. 

Ars honeste petandi in societate, per M. Ortuinum““. 

Atgailos garsytninkas. 

Kragai, alias Kantrybės batai. 

Formicarium artium. 

De brodiorum usu et honestate buteliandi, per Silvestrem Priera- 
tem, Jacospinum““. 

Žmogaus mulkinimai teismo rūmuose. 

Notarų krepšys. 

Santuokos reikmenys. 

Kontempliacijos Žaizdras. 

Teisės pliurpalai. 

Vynas šankintojas. 

Rykštė, genanti prie sūrio. 

Decrotatorium scholarium. 

Tartaretus, De modo cacandi““. 

Romos fanfaros. į 

Bricot, De differentiis sriubarum"!. 

Drausminimas per užpakalį. 

Ragų laužymas su kuntapliu. 

Trikojis geroms mintims mąstyti. 

Didžiadvasiškumo katilas. 

Nuodėmklausių kabliukai. 

Klebonų apsisprigtavimai. 

Reverendi Patris Fratris Lubini, Provincialis Bavardiae, De cro- 
guendis lardonibus, libri tres. 


Pasguilli, Doctoris marmorei, De capreolis cum artišokibus 
comedendis tempore Papali ab Ecclesia interdicto“*. 


Švento Kryžiaus atradimas, misterija šešiems asmenims, vaidinama 
šelmystės meistrų. 


Akiniai Romos lankytojams. 

Majoris, De modu faciendi dešrorum““. 

Prelatų dūdmaišis. 

Beda, De Optimitate žarnokum““. 

Advokatų skundas dėl kyšių reformos. 

Įgaliotinių krevezonės. 

Žirniai su taukais, cum commento. 

Kapšiukas, išsipūtęs nuo indulgencijų. 

Praeclarissimi juris utriusque Doctoris, Maistre Graibšti Dena- 
rolupiki, De lopinandis Glossae Accursiane pliurpalis Repetitio enuci- 
diluculidissima. 

Stratagemata Francarchieri iš Banjolė. 

Franctopinus, De re militari, cum figuris Tevoti. 

De usu et utilitate lupandi equos, autore M. Nostro de Ouebecu““. 

Kunigužių tamsumas. 

M. N. Rostocostoasilakojis, De garstytibus post prandium servien- 
da, lib. quatuordecim, apostilati per M. Vaurrillonis““. 

Jaunikio išpirka. 

Questio subtillissima, utrum Chimera, invacuo bombinans, possit 

comedere secundas intentiones, et fuit debatuta per decem hebdoma- 
das in concilio Constantiensi” . 

Advokatų ėdrumas. 

Terlementa Scoti”. 

Šikšnosparniški kardinolų perukai. 

De Calcaribus removendis decades undecim, per M. Albericum 
de Rosata. 

Ejusdem, De castramentandis crinibus, lib. tres“. 

Antuano de Levo““ įsiveržimas į Brazilijos žemę. 

Marforii Bacalarii cubantis Romae, De pelendis mascarendisgue 
Cardinalium mulis“!. 

To paties, Atkirtis tiems, kurie teigia, kad popiežiaus mulas ėda 
tik nustatytomis valandomis. 

Pranašystė, que incipit „Silvi Mašnabilis“, balata per M. N. Sapa- 
liorum. 

Boudarini episcopi, De emulgentiarum profectibus eneades no- 
vem, cum privilegio papali ad triennium, et postea non““. 

Mergelių maivynės. 

Plynadugnės našlės. 

Vienuolių kokliušas. 

Kaip tėvai celestinai burbuliuoja poterius. 

Elgetaujančių vienuolių rinkliavos. 

Kaip sukčiai dantimis kalena. 

Teologų spąstai. 

Mokslų magistrų kurpalis. 

Okamo“* parankiniai su maža tonzūra. 

Magistri N. Dešragraužensi, De grabellationibus horarum cano- 
nicarum, lib. guadraginta. 

Cullebutatorium conftratriarum, incerto autore““. 

Besočių skrybėlės. 

Ispaniška smarvė, ištaurinta brolio Inigo. 

Vaistas nuo kirmėlių bliudlaižiams. 

Poiltronismus rerum Italicarum, autora magistro Bruslefer. 

R Lullius, De paikystibus principum. 

Callibistratorium caffardiae, auctore M. Jacobo Hocstratem, 
hereticometra. 

Karštaveislio, De Magistro nostrandorum Magistro nostrato- 
rumque bufetis, lib. octo galantissimi“". 

Kaip išleidžia vėją bulistai, kopistai, skriptoriai, abreviatoriai, 
referendarijai ir datarijai, pagal Regio aprašymą. 

Šimtmetinis kalendorius podagrikams ir venerikams. 

Maneries braukendi kaminorum, per M. Eccium““. 

Kromininkų kilpos. 

Vienuolių gyvenimo saldybės. 

Košeliena iš davatkų kogalvių. 

Kaukių istorija. 

Grašiagaudžių elgetavimai. 

Oficijolų žabangos. 

Iždininkų aitvarai. 

Niekatauškatorium Sophistarum. 

Antipericatametanaparbeugedamphicribrationes merdicantium“". 

Eilėkalių sraigė. 

Alchemikų dumplės. 

Aukų rinkėjų dvilinkaliežuvavimai, sulasinėti brolio Seratiso. 

Religijos kamanos. 

Varpininkų plaštakos. 

Senatvės ranktūriai. 

Bajorų brizgilai. 

Beždžionių poteriai. 

Dievobaimingumo grandinės. 

Metų ketvirčio viralas. 

Politinio gyvenimo piesta. 

Atsiskyrėlių vėduoklė musėms baidyti. 

Nuodėmklausių kapišonas. 

Pasileidusių brolių triktrakas. 

Tauzilla, De vita et honestate Dabitarum. 

Lyripipii Sorbonici moralisationes, per M. Lupoldum““. 

Išėdos pakeleivingiems. 

Stiprinamieji vaistai gerai pageriantiems vyskupams. 

Tarrabalationes Doctorum Coloniensium adversus Reuchlin““. 

Barškučiai damoms. 

Martingalinės kelnės trizniams. 

Vaikytinum Pakalikorum, per F. Šleivapadim. 

Atviraširdiškumo naginės. 

Velniukų ir kipšuičių maskaradas. 

Žersono, De auferibilitate Pape ab Eccelsia““. 

Rogutės gavusiems mokslo laipsnius ir titulus. 

Jo. Ditebrodii, De terribilitate excommunicatiorum, libellus 
acephalos. 

Ingeniositas invocandi diabolos et diabolas, per M. Guingolfum"!. 

Bigosas amžinosios maldos broliams. 

Maurų šokis eretikams. 

Gajetano ramentai. 

Šlapsnukio, doctoris cherubici, De origine davatkarum et veidmai- 
norum ritibus, lib. septem”. 

Šešiasdešimt devyni brevijoriai, smarkiai įtaukę. 

Apie storus penkių elgetaujančiųjų ordinų dūblius. 

Kaip lupti eretikams kailį, ištrauka iš Geltono bato, įmurdyto į 
Angeliškąją sumą'“. 

Vadovas sąžinės painėms išpinklioti. 

Apie pilvočius teismų pirmininkus. 

Apie abatų asiliškumus. 

Sutoris adversus guemdam, gui vocaverat eum graibštatorem, et 
guod graibštatores non sunt damnati ab Ecclesia. 

Cacatorium medicorum““. 

Astrologijos kaminbraukis. 

Campi Clysteriorum, per S. C.” 

Kaip aptiekoriai padeda išleisti vėją. 

Kaip chirurgai bučiuoja į sėdimąją. 

Justinianus, De cagotis tolendis. 

Antidotarium animae. 

Merlinus Coccaius, De Patria Diabolorum““. 


Kai kurios šitų knygų jau išspausdintos, o kitos dar spausdinamos 
tauriame mieste Tiubingene. 


Kaip Pantagriuelis, budamas Paryžiuje, 
gavo laišką nuo savo tėvo Gargantiua, 
ir to laiško nuorašas 

Pantagriuelis, kaip matote, ėjo mokslus itin uoliai ir didelę iš to 
turėjo naudą, nes į savo galvą galėjo krauti kaip į dvidugnę skrynią, 

o atmintis jo buvo dvylikos bačkų talpumo. Šitaip besidarbuodamas, 
gavo jis vieną dieną nuo tėvo laišką, kurį žemiau ir paduodame: 


„Numylėtas sūnau mano, 

Iš visų dovanų, malonių ir prerogatyvų, kuriomis aukščiausiasis 
visa ko darytojas viešpats visagalis apdovanojo ir išpuošė žmonių 
prigimtį pačioje pradžioje, toji man atrodo ypatingiausia ir tobuliau- 
sia, per kurią mūsų prigimtis, kad ir mirtinga būdama, gali įgyti tam 
tikrą nemirtingumą ir savo praeinančiojo kelio bėgyje įamžinti savo 
vardą ir savo sėklą. O šitai įvyksta per įpėdinystę, einančią iš teisėtos 
moterystės. Tuo mums anaiptol negrąžinama tai, kas buvo prarasta per 
nuodėmę, padarytą mūsų pirmųjų tėvų, kuriems buvo pasakyta, jog 
kadangi nepaklausė dievo sutvėrėjo įsakymo, tai mirs, o per mirtį bus į 
nieką paverstas ir tasai puikus pavidalas, kuriuo žmogus buvo su- 
tvertas. 

Tačiau sėkla sklinda ir išlieka, vaikuose gyvena tai, kas žūva tė- 
vuose, o anūkuose tai, kas sunyksta vaikuose, ir taip eis per amžių 
amžius, iki paskutinio teismo valandos, kada Jėzus Kristus atiduos die- 
vui tėvui savo karalystę, jau nurimusią, nebepasiekiamą nuodėmės 
nei sutepties pavojui, nes tuomet liausis visoks gimimas ir gedimas ir 
baigsis nuolatinis elementų kitimas, kadangi bus atėjusi ir įvykusi ilgai 
lauktoji ramybė, ir visi daiktai pasieks savo tikslą ir savo galą. 

Taigi ne be tikro ir teisingo pamato aš siunčiu dėkas viešpačiui 
dievui, savo laikytojui, kad jis suteikė man galią regėti savo žilą senat- 
vę pažįstant tavo jaunystėje, nes kada jo valia, kuri viską rikiuoja 
ir tvarko, mano siela skirsis su šia žmogiškąja buveine, aš žinosiu, jog 
mirštu ne visiškai, o tik pereinu iš vienos buveinės į kitą, kadangi ta- 
vyje ir per tave aš išliksiu savo regimuoju pavidalu šiame pasaulyje, 
gyvuosiu ir toliau, visa ką regėsiu ir bendrausiu su padoriais žmonė- 
mis ir bičiuliais, kaip buvau pratęs: tasai mano bendravimas iš dievo 
malonės ir su jo padėjimu buvo tegu ir ne be nuodėmės, tą išpažįstu 
(nes mes nusidedame visi ir nuolat maldau jame dievą atleisti kaltes), 
tačiau be priekaišto. 

Užtat, kadangi tavyje toliau gyvena mano kūno paveikslas, tu 
nebūtumei laikomas mūsų pavardės nemirtingumo sargu ir apsauga, 
jei taipogi nespindėtų tavyje ir sielos gražieji savumai, ir menkas 
man tebūtų džiaugsmas matyti, jog tik prasčiausioji mano dalis, būtent 
kūnas, tavyje gyvuoja, o geriausioji dalis, būtent siela, kurios dėka 
mūsų giminės vardas žmonių yra laiminamas, būtų išsigimusi ir išpras- 

tėjusi; šitai aš kalbu ne iš nepasitikėjimo tavo dora, kuria esu daugsyk 
persitikrinęs, o iš noro tave suraginti juo stropiau žengti dorybių 
keliu. Ir, nūnai rašant šiuos žodžius, man rūpi ne tiek stiprinti tave do- 
roje, kiek skatinti, idant pasidžiaugtumei, jog taip gyveni ir gyvenai 
ligi šiol, ir idant išlaikytumei šitokius savo nusistatymus būsimuosiuose 
laikuose. 

Šiam dalykui užbaigti galbūt pravers tau priminti, kad dėl tavęs 
aš nieko negailėjau, o dariau tavo labui viską taip, lyg man šiame 
pasaulyje nebebūtų nieko brangesnio kaip vien dar gyvam pamatyti 
tave visko pertekusį ir tobulą tiek dorybėmis, tiek gražiu gyvenimu 
ir išmintimi, taip pat ir visokiu laisvam ir padoriam žmogui pritinkan- 
čiu žinojimu, ir tokį tave palikti po mirties, idant būtum kaip veid- 
rodis, atspindintis mane, tavo tėvą, ir jei tas atspindėjimas nebus nei 
toks šaunus, nei toks pilnas, kokio aš norėčiau, tai vis tiek esu tikras, 
kad tokio tu sieksi. 

Bet nors palaiminto atminimo velionis mano tėvas Granguzjė darė 
ką tik įmanydamas, kad aš tobulai išeičiau visus politinius mokslus, 
ir nors mano triūsas ir pastangos visiškai atitiko jo troškimus, netgi 
viršijo, vis dėlto, kaip ir tu pats puikiai supranti, laikai tuomet buvo 
nei tokie patogūs, nei tokie palankūs mokslams kaip nūnai, ir aš negalė- 
jau tokios gausybės gerų mokytojų turėti, kokius turi tu. 

Laikai tebebuvo tamsūs, vis tebejutom pragaištį ir negandus, už- 
neštus gotų”, kurie norėjo sunaikinti visą gerą raštiją; tačiau, dievui 
padedant, švietimas per mano amžių atgavo vertę ir garbę ir dabar 
yra iškilęs į tokias aukštybes, jog aš vargiai begalėčiau būti priimtas į 
pirmą klasę, tarp mažų vaikelių, nors brandos amžiuje buvau (ir ne 
be pamato) laikomas mokyčiausiu savo laikų žmogumi. Aš taip sakau 
ne iš noro tuščiai pasigirti, nors, tau rašydamas, galėčiau tai daryti, 
kaip rodo pavyzdžiai — Marko Tulijaus knyga Apie senatvę ir Plutar- 
cho sentencijos veikale Kaip galima save girti, nesukeliant pavydo, o 
tik todėl, kad noriu tau parodyti, kaip labai tave myliu. 

Dabar atgyja visi mokslai, atgimsta kalbos: graikų, kurios nemo- 
kant gėda laikyti save apsišvietusiu žmogumi, hebrajų, chaldėjų, lo- 
tynų; dabar veikia spaustuvės, tokios geros, taip dailiai dirbančios, iš- 
rastos mano amžiuj dievo įkvėpimu, kai tuo tarpu šaunamieji pa- 
būklai, atvirkščiai — velnio patarimu sugalvoti. Pasaulis pilnas moky- 
tų žmonių, labai išsilavinusių mokytojų, labai gausingų bibliotekų, ir 
man rodos, kad nei Platono, nei Cicerono, nei Papiniano'? laikais 
nebuvo tokių patogumų studijuoti, kokius matome nūnai, ir nuo 

šiol jau nelengva bus rasti sau vietą ar draugiją tam, kas nebus pri- 
deramai nugludintas Minervos dirbtuvėje'?. Matau, dabarties galvažu- 
džiai, budeliai, valkatos ir arklininkai yra mokytesni negu mano laikais 
daktarai ir pamokslininkai. 

Ką ir besakyti, jeigu moterys ir mergaitės — ir tos siekia šviesaus 
mokslingumo garbės ir dangiškojo peno. Taip šit ir aš pats, tokio 
amžiaus būdamas, gavau mokytis graikų kalbos, kurios, tiesa, nenieki- 
nau ir seniau kaip Katonas““, bet tik neturėjau laiko išmokti, kai jaunas 
buvau; tai mielai dabar mėgaujuosi Plutarcho Pamokymais, gražiais 
Platono Dialogais, Pausanijo Aprašymais ir Atenėjo Senienomis“!, 
laukdamas tos valandos, kada dievas, mano sutvėrėjas, teiksis pašaukti 
mane ir lieps palikti šią žemę. 

Todėl, mano sūnau, primenu tau, idant savo jaunas dienas apvers- 
tumei taip, kad kuo daugiausia pasiektumei moksluose ir dorybėse. Tu 
esi Paryžiuje, tu už mokytoją turi Epistemoną, tad šis pastarasis gyvo 
žodžio pamokymais, o anas girtinais pavyzdžiais tegu tave turtina ir 
šviečia. 

Aš laukiu ir trokštu, kad tu tobulai išmoktumei kalbų: pirmiau- 
sia — graikų, kaip Kvintilianas“? liepia, paskui lotynų, o daugiau — 
hebrajų, idant šventąsias knygas perskaitytum, taip pat chaldėjų ir 
arabų““, ir kad išsiugdytumei puikų stilių, sekdamas Platonu, kai mo- 
kysies graikiškai, ir Ciceronu — lotyniškai. Taip pat tenebūnie istori- 
nio įvykio, kurio tu nelaikytumei atmintyje; čia tau padės Kosmografi- 
ja, sudaryta tų, kurie tokias knygas rašo. 

Laisvųjų menų — geometrijos, aritmetikos ir muzikos — aš tave 
šiek tiek pralavinau, kai buvai dar mažas, penkerių šešerių metų, — 
varykis toliau pats; ir iš astronomijos tau pridera žinoti visus pagrindi- 
nius dalykus; astrologijos pranašystes ir Lulijo meną palik nuošaly, 
nes tai tik mulkinimai ir tušti plepalai. 

Iš civilinės teisės, aš norėčiau, kad mokėtum atmintinai gražiuosius 
tekstus ir man juos filosofiškai išdėstytum. 

O kai dėl gamtos reiškinių pažinimo, tai norėčiau, kad imtumeis 
jų su didele smalsa; kad nebūtų tokių marių, upių nei šaltinių, kurių 
žuvys tau liktų nepažįstamos; kad visi paukščiai ore, kad visi medžiai, 
krūmai ir uogienojai girioje, visos žolės žemėje, visi metalai, slypį gel- 
mių įsčiose, visi brangakmeniai Rytų ir Pietų šalyse — viskas kad 
būtų tau žinoma. 

Daugiau, tu kruopščiai ir nuolatos skaityk knygas, rašytas graikų, 
arabų ir lotynų gydytojų, neniekink nė talmudistų bei kabalistų, o 

nuolat dalyvaudamas skrodimuose išmok tobulai pažinti tą mikro- 
kosmą, kuris vadinasi žmogus. Kasdien po keletą valandų skirk Šven- 
tajam raštui, pirma graikiškai perskaityk Naująjį testamentą ir apašta- 
lų Laiškus, paskui hebrajiškai Senąjį testamentą. 

Žodžiu, žiūrėk man, kad prisipildytumei žinių savo visus aruodus; 
mat veikiai prieis tas laikas, kada tu baigsi augti ir bręsti į vyrus, ir 
tada reikės atsisveikinti su knyginio darbo ramybe ir rimtimi, gausi 
mokytis žirgu jodinėti ir ginklą vartoti, idant galėtumei ginti mano 
namus ir eiti į pagalbą mūsų draugams, jei kartais juos pultų pik- 
tadariai. 

Ir dar aš noriu, kad nedelsdamas imtumei tikrinti save, kiek jau 
esi pasiekęs moksluose, o šitai tu geriausiai galėsi atlikti, jei stosi į 
disputus visose mokslo srityse, viešai, su visais ir prieš visus, taipogi 
jei lankysiesi pas didelio išsilavinimo žmones, kurių yra tiek Paryžiuje, 
tiek ir kitur. 

Bet kadangi, anot protingojo Saliamono, išmintis į nedorą sielą nei- 
na, o mokslas be sąžinės yra vien pragaištis sielai, tai tu privalai dievą 
garbinti, jį mylėti ir jo bijoti, į jį kreipti visas savo mintis ir visas savo 
viltis, o per tikėjimą, pagrįstą gerais darbais, būk prie jo prisirišęs 
taip stipriai, idant niekad nuodėmė tavęs nuo jo neatskirtų. Saugokis 
kreivų šio pasaulio kelių. Neatverk savo širdies tuštybei, nes šis gyve- 
nimas yra praeinantis, o dievo žodis tveria amžinai. Būk paslaugus savo 
artimui ir mylėk jį kaip pats save. Gerbk savo mokytojus. Venk drau- 
gystės su žmonėmis, į kuriuos nenorėtumei panašus būti, ir Žiūrėk, 
kad nenuleistumei niekais iš dievo gautų malonių. O kai įsitikinsi, kad 
esi jau perėmęs visus tenykščius mokslus, grįžk pas mane, idant dar 
spėčiau tave pamatyti ir suteikti tau savo palaiminimą prieš mirdamas. 
Mano sūnau, mūsų išganytojo ramybė ir malonė tebūnie visada su ta- 
vimi. Amen. 

Rašyta Utopijoj, septynioliktą kovo. 

Tavo tėvas 
GARGANTIUA.“ 

Gavęs ir perskaitęs šį laišką“*, Pantagriuelis tiek sujudo ir įsigeidė 
lavintis, jog, matydami, kaip jis mokosi ir kiek išmoksta, būtumėt tarę, 
kad jo siela ryja knygas lyg ugnis sausus žagarus — toks buvo jo 
veržlumas ir godumas. 

Kaip Pantagriuelis sutiko Panurgą, 
kurį paskui mylėjo visą 
gyvenimą 

Kartą Pantagriuelis, vaikštinėdamas užmiesty palei švento Antano 
vienuolyną ir šnekučiuodamas bei filosofuoda mas su savaisiais ir vienu 
kitu studentu, sutiko gražaus stoto ir visomis kūno linijomis labai iš- 
vaizdų vyrą, kuris betgi buvo įvairiose vietose žiauriai sudaužytas ir 
taip apdraskytas, jog atrodė ką tik šunims iš nasrų ištrūkęs arba po 
Peršo krašto obelis laipiojęs““. 

Lig tik jį pamatęs, Pantagriuelis tarė saviesiems: 

— Matote tą žmogų, kur ateina nuo Šarantono tilto? Duodu žodį, 
jis nėra tikras vargeta, o vien likimo lėmimu šiuo tarpu nuskurdęs, nes, 
spręsdamas iš veido, galiu jus užtikrinti, kad gamta jį leido turtingą ir 
kilnų, tik visokie nuotykiai, kurių neišvengiamai turi smalsūs žmonės, 
įstūmė jį į tokį neturtą ir stygių. 

Ir kai jis atėjo ties jais, užkalbino: 

— Prieteliau, prašyčiau jus stabtelėti ir pasakyti, ko jus klausiu; 
jūs nesigailėsit, nes turiu didelį norą jums pagal išgales padėti nedalioj, 
kurioj, matau, esate, kadangi man jūsų labai gaila. Tad, prieteliau, 
sakykite man: kas esate? Iš kur einate? Kur keliaujate? Ko ieškote? 
Ir kuo jūs vardu? 

Tasai atsakė jam vokiškai: 

— Juncker, Gott geb euch Glück unnd hail. Zuvor, lieber Junc- 
ker, ich las euch wissen, das da ir mich von fragt, ist ein arm unnd er- 
barmglich din, unnd wer vil darvon zu sagen, welches euch verdrus- 
sich zu hoerem, unnd mir zu erzelen wer, vievol die Poeten unnd 
Orators vorzeiten haben gesagt in irein Sprüchen unnd Sentenzen, das 
die Gedechtnus des Ellends unnd Armuot vorlangst erlitten ist ein 
grosser Lust.““ 

Į tai Pantagriuelis tarė: 

— Prieteliau, aš nesuprantu tos marmalienės. Jei norite, kad jus 
suprastume, kalbėkite kuria kita kalba. 

Tada keleivis į jį prašneko taip: 

— Al barildim gotfano dech min brin alabo dordin falbroth rin- 
guam albaras. Nin porthzadilkin almucathim milko prin al elmim 
enthoth dal heben ensouim; kuthim al dum alkatim nim broth dechoth 

porth mim michais im endoth, pruch dal maisoulum hol moth danstril- 
rim lupaldas im voldemoth. Nin hur diavosth mnarbotim dal gousch 
palfrapin duch im scoth pruch galeth dal chinon, min foulchrich al 
conin butathen doth dal prim.“' 

— Ar jūs suprantat ką nors? — klausė Pantagriuelis savo paly- 
dovų. 

Epistemonas tarė: 

— Aš manau, kad čia yra antipodų““ kalba; jos nė pats velnias 
nepermanys. 

Tada Pantagriuelis tarė: 

— Mano mielas, gal tie mūrai ir supranta, ką jūs šnekat, bet iš 
mūsų nė vienas ničnieko nesupranta. 

Tada keleivis prakalbėjo šitaip: 

— Signor mio, voi videte per exemplo che la Cornamusa non 
suona mai, s'ela non a il ventre pieno; cosi io parimente non vi saprei 
contare le mie fortune, se prima il tribulato ventre non a la solita re- 
fectione, al guale e adviso che le mani et li denti abbui perso il loro 
ordine naturale et del tuto annichillati 5? 

Į tai Epistemonas pasakė: 

— Ir iš tos kalbos tiek naudos. 

Tada Panurgas tarė: 

— Lard, gest tholb be sua virtiuss be intelligence ass yi body schal 
biss be naturall relutht, tholb suld of me pety have, for nature hass ulss 
egualy maide; bot fortune sum exaltit hess, and oyis deprevit. Non ye 
less viois mou virtiuss deprevit, and virtiusss men discrivis, for, anen 
ye lad end, iss non gud.“? 

— Dar gražiau,— pasakė Pantagriuelis. 

Tada Panurgas prašneko taip: 

— Jona andie, guaussa goussyetan hehar de erremedio, beharde, 
versela ysser lan da. Anbates, otoyyes nausu, ey nessassu gourray pro- 
posian ordine den. Non yssena bayta fascheria egabe, genherassy ba- 
dia sadassu noura assia. Aran hondovan gualde eydassu nay dassuna. 
Estou oussyc eguinan soury hin, er darstura eguy harm, Genicoa 
plasar vadu“! 

— Ar tai tu čia, Genicoa? — tarė Eudemonas. 

Tada prabilo Karpalimas“*: 

— Prisiekiu šventu Trenjanu, gi jūs esate škotas! Ar man tik taip 
pasigirdo? 

Tuomet Panurgas tarė: 

— Prug prest strinst sorgdmand strochdt drhds pag brleland 

Gravot Chavygny Pomardiere rusth pkallhdracg Deviniere pres Nays; 
Bouille kalmuch monach drupp delmeupplistrincą dlend dodelb up 
drent loch minc stzringuald de vins deres cordelis hur jocststzam- 
penards.“? 

Į tai Epistemonas tarė: 

— Ar jūs, prieteliau, kalbat krikščionių kalba, ar Patleno“*? Ne, 
tai bus Žiburijos krašto kalba. 

O Panurgas taip sakė: 

— Here, ie en sprerke ansers gheen taele, dan kersten taele: my 
dunct nochtans, al en seg u niet een wordt, mynen noot verklaart 
ghenonch wat ie beglere; gheest my unyt bermherticheyt yet waer un 
ie ghevoet mach zunch.“? 

Į tai atsakė Pantagriuelis: 

— Nė kiek ne aiškiau. 

Į tai Panurgas: 

— Seignor, de tanto hablar yo soy candaso. Por que supplico 
Vostra Reverentia que a los preceptos evangeliquos, para que ellos 
movant Vostra Reverentia a lo qu'es de conscientia; y, sy ellos non 
bastarent para mover Vostra Reverentia a piedad, supplico que mire 
a la piedad natural, la qual yo creo que le movra como es de razon, 
y con esto non digo mas.” 

Tada Pantagriuelis atsakė: 

— Gerai, mano mielas, aš nė kiek neabejoju, kad jūs puikiai kalbat 
bent keliomis kalbomis, bet pasakykit mums, ko jūs norit, tokia kalba, 
kurią mes galėtume suprasti. 

Keleivis prakalbo taip: 

— Myn Herre, endog ieg inghen tunge talede, lygesom boeen, 
ocg uskuulig creatner! Myne Kleebon och myne legoms magerhed 
uudviser allygue klalig huvad tyng meg meest behoff girereb, som ser 
sandeligh mad och drycke: hwarfor forbarme teg omsyder offver meg; 
och bef sel at gyffuc meg nogeth; aff huylket ieg kand styra myne 
groeendes maghe lygeruss son mand Cerbero en soppe forsetthr. 
Soa schal tue loeffue lenge ochlyck saligth“" 

— Man rodos,— tarė Eustenas”,— kad šitaip kalbėjo gotai, o 
mes, jeigu būtų tokia dievo valia, taip kalbėtume anuo galu. 

Tuomet keleivis tarė: 

— Adoni, scolom lecha. Im ischar harob hal habdeca, bemeherah 
thithen li kikar lehem, chancathub: „Laah al Adonai chonen ral“ 9? 

Į tai atsakė Epistemonas: 

— Dabar aš supratau puikiai, nes čia hebrajų kalba, ir jo ištarimas 
tikrai retoriškas. 

Po to keleivis taip prakalbo: 

— Despota ti ny panagathe doiti sy mi uc artodotis? Horas gar 
limo analiscomenon eme athlios. Ce en to metaxy eme uc eleis uda- 
mos, zetis de par emu ha u chre, ce homos philologi pantes homologusi 
tote logus te ce rhemata peritta hyrparchin, opote pragma asto pasi 
delon esti. Entha gar anancei monon logi isin, hina pragmata (hon 
peri amphisbetumen) me phosphoros epiphenete.!'®” 

— Ė,— tarė Karpalimas, Pantagriuelio lioka jus,— čia graikiškai, 
aš supratau. Kaip tad yra? Ar tu esi gyvenęs Graikijoj? 

Keleivis atsakė taip: 

— Agonou dont oussys vou denaguez algarou, nou den farou 
zamist vous mariston ulbrou, fousguez vous brol tambredaguez mou- 
preton del goul houst, daguez nou croupys fost bardounnoflist nou 
grou. Agou paston tol nalprissys hourtou los ecbatonous, prou 
dhouquys brol panygou den bascrou noudous caguons goulfren goul 
oust troppassou.! 

— Atrodo, supratau, — tarė Pantagriuelis,— čia veikiausiai yra 
mano krašto — Utopijos — kalba, bent iš skambesio tikrai į ją panaši. 

Jis buvo benorįs dar kažką pasakyti, bet keleivis tarė: 

— Jam toties vos per sacra perque deos deasgue omnis obtestatus 
sum, ut, si qua vos pietas permovet, egestatem meam solaremini, nec 
hilum proficio clamans et ejulans. Sinite, guaeso, sinite, viri impii, 


quo me fata vocant 


abire, nec ultra vanis vestris interpellationibus obtundatis, memores 
veteris illius adagi quo venter famelicus auriculis carere dicitur.!“* 

— Meldžiamasis,— tarė Pantagriuelis,— o gal jūs kartais mokat 
prancūziškai? 

— O kaipgi, senjore, moku, ir net labai gerai, ačiū dievui, — 
atsakė keleivis.— Tai yra mano gimtoji kalba, mano motinos kalba, nes 
mane pagimdė ir užaugino Prancūzijos sodas, tai yra Turenė. 

— Kad taip, tai pasakykit, kuo jūs vardu ir iš kur ateinate,— tarė 
Pantagriuelis,— nes, garbės žodis, aš pamilau jus taip labai, jog jei tik 
jūs sutinkate su mano noru, aš nebepaleisiu jūsų niekad iš savo drau- 
gės, ir mudu sudarysim tokią pat neperskiriamą porą kaip kitados 
Enėjas ir Achatas!®. 

— Senjore,— tarė keleivis,— tikras ir teisingas mano vardas, 

gautas per krikštą, yra Panurgas!““, o keliauju nūnai iš Turkijos, 
kame buvau nelaisvėje nuo pat nelaimingo žygio į Mitilenę!“?. Ir aš 
mielai apsakyčiau savo nuotykius, dar nuostabesnius už Odisėjo, bet 
jeigu jau teikiatės priimti mane į savo draugę, — o aš mielai priimu jū- 
sų pasiūlymą ir pareiškiu, jog niekad nuo jūsų nesitrauksiu, net jei susi- 
dėtumėt su pačiu velniu, — tai išsipasakojimams turėsim ligi valiai pro- 
gų patogesniu laiku, nes šią valandą juntu neatidėliotiną poreikį pa- 
sistiprinti: dantys aštrūs, pilvas dykas, gerklė sausa, apetitas Žvė- 
riškas — viskas paruošta. Jei teiksitės visus šiuos mano įtaisus paleisti 
į darbą, tai turėsit gražų reginį — taip aš kirsiu. Tik, dėl dievo meilės, 
sakykit, kad greičiau duotų valgyti! 

Tada Pantagriuelis paliepė vesti jį į butą, prinešti gausiai visokių 
valgių, ir buvo taip padaryta, ir jis prisišveitė atsakančiai tą vakarą, ir 
nuėjo gulti su vištomis, ir miegojo kitą dieną ligi pietų, o paskui — iš 
lovos vienu šuoliu vėl prie stalo. 


Kaip Pantagriuelis išsprendė vieną baisiai 
neaiškią ir sunkią bylą, ir dar taip 
teisingai, jog jo sprendimas buvo 
pripažintas nuostabus 

Pantagriuelis, gerai atsimindamas, ką tėvas jam rašė ir kalte 
galvon kalė, užsinorėjo sykį išbandyti savo žinias. 

Tam tikslui jis davė visuose miesto kryžgatviuose paskelbti tezes, 
iš viso devynis tūkstančius septynis šimtus šešiasdešimt keturias, lie- 
čiančias daugiausia abejonių keliančius klausimus visose mokslo 
srityse. 

Pirmiausia jis laikė disputą Šiaudų gatvėje!““, stojo prieš mokyto- 
jus, studentus ir šiaip oratorius ir visus sudorojo kaip šiltą vilną. 
Paskui Sorbonoje stojo prieš visus teologus, disputavo šešias savaites, 
nuo ketvirtos ryto iki šeštos vakaro kasdien, su dviejų valandų per- 
trauka pavalgyti ir pasistiprinti. 

Čia dalyvavo didžiuma teismo rūmų ponijos, referentai, pir- 
mininkai, tarėjai, Sąskaitybos rūmų pareigūnai, sekretoriai, advoka- 
tai ir kiti kitokie, o podraug su jais — ir miesto seniūnai, ir medicinos 

profesoriai, ir kanonų teisės dėstytojai. Ir žinokit, kad dauguma iš jų 
smarkiai puolė Pantagriuelį, bet jis nieku pavertė visas jų gudrybes 
ir suktybes, surietė juos visus į ožio ragą ir parodė akivaizdžiai, kad 
jie tėra tik veršiai su togomis, ir daugiau nieko. 

Tad visas miestas suūžė sujudo, ėmė kalbėti apie neišpasakytą jo 
mokytumą visi, net prastos moterėlės, skalbėjos, sąvadautojos, virėjos, 
turgininkės ir kitos tolygios, — jos, kai jis eidavo gatve, sakydavo: „Va, 
ns!“ O Pantagriueliui tas patiko, panašiai kaip patiko Demostenui, 
Graikijos oratorių kunigaikščiui, kai viena susirietusi bobelė, rodyda- 
ma į jį pirštu, pasakė: „Va, čia jis!“ 

Tad štai, kaip tik šituo laiku ėjo teismo rūmuose byla tarp dviejų 
didelių senjorų, kurių vienas, ieškovas, vadinosi de Palaiža, o antras, 
atsakovas — de Padauža, ir jų ginčas buvo toks sunkus ir taip su- 
painiotas teisiškai, jog parlamento! rūmai tiek apie jį tesusigraibė, 
kiek apie senovinę vokiečių kalbą. Užtat karaliaus įsakymu buvo 
sušaukti keturi parlamentai, mokyčiausi ir riebiausi visoje Prancūzi- 
joje, kartu su jais — didžioji karaliaus taryba ir visi žymiausieji uni- 
versitetų dėstytojai, ir ne tik iš Prancūzijos, bet taip pat iš Anglijos ir 
iš Italijos, tokie kaip Jasonas, Filipas Decijus, Petras de Petronibus!'** 
ir daugybė kitų rabinistų'“?. Taip susirinkę, jie davė garo keturias- 
dešimt šešias savaites, bet neperkando riešuto — neperprato bylos tiek, 
kad galėtų jai pritaikyti nors kokį įstatymą, ir nuo to juos paėmė toks 
baisus apmaudas, jog visi niekingai pridėjo kelnes iš gėdos. 

Beje, vienas iš jų, vardu Diu Duė!!?, už kitus mokytesnis, prity- 
resnis ir atsargesnis, sykį, kai visiems jau buvo smegenys paskliundom 
nuėjusios, prabilo taip: 

— Ponai, jau daug laiko mes, čia susirinkę, nieko daugiau nevel- 
kiam, kaip tik pinigus leidžiam, o bylos sraute neužgriebiam nei dugno, 
nei krantų, ir juo ilgiau tą bylą tyrinėjam, juo mažiau ką besu- 
prantam, o mums nuo to ir didi gėda, ir sąžinės apsunkinimas; aš ma- 
tau, jog mes su ta byla tik nešlovę sau užsitrauksim, kadangi savo 
pasitarimuose tik niekus paistom. Tad, mano nuomone, reikėtų štai 
ką daryti. Jūs, be abejo, esat girdėję apie tą didį vyrą, magistrą Pan- 
tagriuelį, kurį visi pripažįsta už mokyčiausią žmogų, pralenkusį mūsų 
laikų žinijos lygį, kaip rodo jo disputai, laikyti viešai prieš visus. Aš 
manau, kad mes turėtume jį pakviesti ir pasitarti su juo apie šią bylą. 
Jeigu jau Pantagriuelis neįveiks jos, tai ir niekas pasauly nebeįveiks. 

Su tuo mielai sutiko visi tarėjai ir daktarai. 

Ir šit, nieko nebelaukę, nusiuntė žmogų jo pakviesti ir prašyti, 

idant teiktųsi tą bylą iš panagių išknebinėti ir iškedenti ir pateikti jiems 
tokias išvadas, kokios būsiančios teisingos pagal jo įstatymų išmanymą, 
o podraug nusiuntė jam ir visus bylos popierius, visus ryšulius, kurių 
buvo tiek, jog vos panešė keturi stambūs neromyti asilai. Bet Pantag- 
riuelis jiems taip pasakė: 

— Ponai, o tie du senjorai, kurie bylinėjasi, ar dar tebegyvena? 

Jam atsakė, kad taip. 

— Tai kuriem velniam jūs čia man kišate tą visą šlamštą, tuos 
popierius ir nuorašus? — tarė jis.— Argi ne geriau paklausyti, kaip 
jie patys gyvu žodžiu išdėstys savo ginčo esmę, negu skaityti tas visas 
sapalynes — juk čia gi nieko daugiau nėra kaip tik akių dūmimai, vel- 
niškos Čepolos kautelos!!! ir teisės iškraipymai! Nes aš esu tikras, kad 
jūs ir visi tie, per kurių rankas byla ėjo, primeistravot kiek tik galė- 
dami pro et contra, ir net ten, kur ginčo esmė aiški ir lengvai spren- 
džiama, jūs užtemdėt ją paikais ir neprotingais išprotavimais bei 
kvailomis nuomonėmis, sulasytomis iš Akursijaus, Baldo, Bartolo, de 
Kastro, de Imolos, Hipolito, Panormo, Bartakimo, Aleksandro, Kur- 
cijaus''Ž ir kitų senų pusgalvių, kurie niekad nesuprato nė paties 
menkiausiojo iš Pandektų įstatymų, nes buvo pelų maišai ir galvoj 
neturėjo nieko, kas būtina įstatymams permanyti. Juk visiškai tikras 
daiktas, kad jie nemokėjo nei graikų, nei lotynų kalbų, o tiktai gotų ir 
barbarų, o betgi įstatymai pradžioje buvo imami iš graikų, kaip jums 
liudija Ulpianas, 7. posteriori De orig. juris!!?, ir visi įstatymų tekstai 
yra pilni graikiškų sentencijų ir žodžių; paskiau įstatymai buvo rašomi 
lotyniškai, dailiausia ir puošniausia kalba visoje lotynų raštijoje, ne- 
išskiriant nei Salustijaus, nei Varono, nei Cicerono, nei Senekos, nei 
Tito Livijaus, nei Kvintiliano. Kaip tad gali tie seni mulkiai suprasti 
įstatymų tekstą, jeigu niekad nė matyti nėra matę knygos, parašytos 
gera lotynų kalba, ką aiškiai rodo jų stilius, — juk tai kaminkrėčių, 
virėjų ir virtuvės tarnų kalba, o ne teisės žinovų! 

Daugiau, įstatymai juk yra išaugę iš moralinės ir natūralinės 
filosofijos, tai kaipgi juos supras tie mulkiai, kurie, dievaži, filosofijos 
nėra mokęsi nė tiek, kiek mano mulas? Arba imkim humanitarinius 
mokslus ir senovės bei istorijos pažinimą: šių dalykų išmanymo jie 
turėjo tiek, kiek rupūžė plunksnų, o juk teisiniuose tekstuose jų pilna, 
ir be jų įstatymo nesuprasi — tą aš įrodysiu kada nors išsamiau 
raštu. 

Užtat jeigu norite mane supažindinti su šita byla, tai visų pirma 
sudeginkit visus tuos popierius, o antra — pašaukit čia tuodu bajorus, 

kad patys stotų prieš mane, o aš, kai išklausysiu, ką jie sakys, tarsiu 
savo nuomonę be jokių gudravimų ir išsisukinėjimų. 

Kai kurie iš jų buvo beimą prieštarauti — žinot juk, kad bet 
kurioje žmonių draugėje kvailų yra daugiau negu protingų, ir kad 
didesnioji dalis nusveria geresniąją dalį, kaip Titas Livijus kad sakė, 
kalbėdamas apie kartaginiečius. Tačiau minėtasis Diu Duė narsiai 
laikėsi savo, tvirtino, kad Pantagriuelis teisingai sako, kad visi tie 
sąrašai, apyrašai, šalių pareiškimai, raštiški atsikirtimai į pareiškimus, 
protestai dėl priešingos šalies liudininkų ir kitos panašios velniavos 
tėra tik priemonės įstatymams iškraipyti ir bylai nuvilkinti ir kad tegu 
kipšai juos griebia visus, jeigu neims bylų vesti kitaip, pagal evangelinę 
ir filosofinę teisybę. 

Galų gale visi popieriai buvo sudeginti, o tie abu bajorai pašaukti 
atvyko ir stojo į teismą patys. Tada Pantagriuelis paklausė: 

— Ar tai jūsų ši didelė byla? 

— Taip, pone,— atsakė jie. 

— Katras iš jūsų ieškovas? 

— Aš,— atsiliepė senjoras de Palaiža. 

— Tad, mano mielas, dėstykit savo ieškinį, viską ištisai, papunk- 
čiui, tik teisingai, nes, kaip mane gyvą matot, jeigu pameluosit nors 
žodį, aš nuversiu jums galvą nuo pečių ir parodysiu, kad teismui ir 
teisingumui reikia sakyti vien teisybę. Užtat saugokitės, kad nė vieno 
žodžio nepasakytumėt nei per daug, nei per maža. Kalbėkit. 


Kaip senjorai de Palaiža ir de Padauža 
dėstė savo bylą Pantagriueliui 
be advokatų 

Ir štai de Palaiža pradėjo savo kalbą šitokiais žodžiais: 

— Maloningasis pone, tikra teisybė, kad viena moterėlė, mano 
dvaro tarnaitė, nešė į turgų kiaušinius... 

— Užsidėkit skrybėlę, de Palaiža,— tarė Pantagriuelis. 

— Labai dėkoju, maloningasis pone, — tarė senjoras de Palaiža.— 
Bet turiu pažymėti, kad ji ėjo tarp abiejų tropikų link zenito per 

šešis auksinus ir pusę skatiko, kadangi Rifėjų kalnai tais metais pasi- 
rodė visiškai bergždi ir negimdė sukčių, nes labai maištavo niekatauš- 
kiai dėl vaido tarp burbeklių ir malūnan suvažiavusių vyrų, nes buvo 
sukilę šveicarai, kurių susirinko pulkų pulkai į Naujų metų sutikimą, 
kada sriubą dalina jaučiams, o raktelį nuo anglių podėlio gauna mer- 
gos, idant šunims įpiltų avižų. 

Visą naktį, neatitraukdami rankos nuo puodo, jie tik siuntė žygu- 
nus, raitus ir pėsčius, su įsakymais stabdyti laivus, nes siuvėjai iš vogtų 
skiaučių ketino siūti dūdą pridengti Okeano jūrai, kuri tuo metu buvo 
nėščia dideliu puodu kopūstų, kaip liudija šienpjoviai; gydytojai 
betgi tvirtino, kad iš jos šlapimo jie neturėjo akivaizdžių ženklų, jog 
ji netyčiomis privalgė kirvių su garstyčiomis, nebent tik jeigu ponai 
teisėjai duotų bemolio tonacijoj įsakymą sifiliui nebepulti daugiau 
šilkaverpių vikšrų, kadangi driskiai jau pradėjo šokti patrepsynę pagal 
savo birbynę — viena koja liepsnoj, galva šakumoj, kaip sakė gerasis 
Rago!‘ 

Tad štai, maloningieji ponai, dievas viską tvarko taip, kaip jam 
patinka, o per priešingą likimo pasipriešinimą vežėjas užvažiuoja 
botagu. Taip buvo ir grįžtant iš Bikokos!!?, tada, kai gavo licenciatą 
magistras Antitas Kopūstgalvis su visu savo vėplumu, kaip sako kano- 
nistai: Beati vėpli, quoniam ipsi kvanklinebunt.!!* 

O kad užgavėnės tokios vėlyvos, tai tam, prisiekiu šventu Fiakru 
Brijiečiu, tėra viena priežastis, kad 


Kai tik sekminės, 
Ištuštėja piniginė. 
Lietaus lašai 

Nutildo vėtrą kaip matai. 


Jei susitarsime, kad teismo antstolis nelaikys taikinio taip aukštai, 
jog raštininkas nebeįstengtų orbikuliariai laižyti sau pirštų, aptekusių 
žąsino plunksnomis, tai mes aiškiai pamatysime, kad kiekvienas imasi 
sau už nosies, nebent tik žiūrėtų perspektyvoj savo akimis į židinį, į tą 
vietą, kur kaba iškaba, skelbianti vyną su keturiasdešimčia lankų, kurie 
reikalingi dvidešimčiai priekabių, kad byla galėtų būti atidėta. Nebent 
galėtų būti toks atvejis, kad kas panorėtų kinkyti žagrę priešais jaučius, 
nes kas apsimauna išvirkščias kelnes, tam atmintis dažnai sušlubuoja. 
O šiaip tai dieve saugok Tibo Miteną nuo visokio pikto! 

Tada Paniagriuelis tarė: 

— Ramiau, mano mielas, ramiau, kalbėkit iš lėto ir be pykčio. 
Aš suprantu reikalą, varykite toliau. 

— Taigi, maloningasis pone, — tarė de Palaiža,— mano jau minė- 
ta moterėlė, kalbėdama poterius, negali, dievaži, prisidengti apgaulin- 
gu fechtuotojo mostu, universitetinėmis privilegijomis, nebent tik an- 
geliškai pasinertų į vandenį, prisidengusi būgnų septynake ir smarkiai 
smeigdama rapyra į tą vietą, kame parduodamos senos vėliavos, kurias 
vartoja flamandų tapytojai, kai užsimano gaudyti vėją lauke, ir aš tik 
stebiuosi, kaip tai žmonės nededa kiaušinių, jei taip puikiai geba juos 
perėti. 

Čia norėjo įsiterpti ir kažką pasakyti senjoras de Padauža, bet 
Pantagriuelis jį nutildė taip: 

— Po šimts perkūnų, kas gi tau davė žodį?! Aš iš kailio neriuosi, 
besistengdamas suprasti jūsų ginčą, o tu man trukdai! Tylėt, velniai 
rautų, tylėt! Prisikalbėsi, kai anas baigs. Varykit toliau,— tarė jis de 
Palaižai.— Ir neskubėkit. 

— Turint galvoje,— kalbėjo de Palaiža,— kad pragmatinė sank- 
cija apie tai nė užsiminti neužsimena ir kad popiežius palieka laisvę 
kiekvienam persti taip, kaip jam patinka, tik kad baltiniai neišeitų dry- 
žiais, koks skurdas būtų pasaulyje, jei niekas nepasirašinėtų nešvan- 
kybių, o vaivorykštė, ką tik nušlifuota Milane vieversiukams perėti, 
sutinka, kad mano toji moterėlė išsisukiotų šlaunis, kadangi to reika- 
lavo mažyčių žuvelių kuiliukai, kurie kaip tik nuo to laiko pasidarė 
reikalingi senų kuntaplių konstrukcijai suprasti. 

O vis dėlto Žanas Veršis, jos pusbrolis nuo keršos ožkos, jai patarė 
nesikišti į tą reikalą, kur skalbiamas žlugtas, kad net putos tyška, bet 
pirma išalūnuoti popierių, kad net dūmai rūktų, nes 
Non de ponte vadit, gui cum sapientia cadit!!", 


turint galvoj, kad Sąskaitybos rūmų ponai nestos į teismą, šaukiami 
Vokietijos fleitų, iš kurių buvo pastatyti Valdovų akiniai''?, neseniai 
atspausdinti Antverpene. 

Taigi štai, maloningieji ponai, ką gali padaryti netikusi atskaitomy- 
bė, o tuo naudojasi priešingoji šalis in sacer verbo dotis'!?, nes, norė- 
damas išpildyti karaliaus valią, aš apsišarvavau nuo kojų iki galvos 
storos odos antpilviu, kadangi ketinau eiti pažiūrėti, kaip mano vynuo- 
gyno darbininkai pjaustosi savo aukštas kepures, kad lengviau būtų 
groti muzikos instrumentais, o oras tuo metu buvo truputį pavojingas, 
galėjo vidurius paleisti, užtat daugelis laisvųjų šaulių atsisakė eiti į 

paradą, ir ne dėl to, kad kaminai buvo pakankamai aukšti pagal mūsų 
draugo Bodišono arkliu staibių proporciją ir gruodo ligos apraiškas. 

Dėl šios priežasties visame Artua krašte tais metais buvo labai daug 
sraigių, ir iš to turėjo šiokį tokį palengvėjimą ponai pintinių nešiotojai, 
nes visi tada gėrė paukščių pieną ligi nebenorėdami, sagas ant pilvo 
atsisagstę. Ir jei būtų mano valia, tai padaryčiau, kad visi turėtų gražų 
balsą: tada daug geriau sektųsi žaisti sviedinio žaidimus, ir visi tie gud- 
rumėliai, kurių griebiamasi etimologizuojant batėlius su aukštais kul- 
niukais, kur kas lengviau nuplauktų į Seną ir visada duotų naudą 
Malūnininkų tiltui, kaip kad jau seniai yra nustatyta Kanarijos kara- 
liaus dekretu, laikomu šio teismo kanceliarijoj. 

Todėl, maloningasis pone, aš prašau jūsų senjorystę išspręsti bylą 
pagal teisybę ir priteisti man visas išlaidas, nuostolius ir procentus. 

Tada Pantagriuelis tarė: 

— Ar jau daugiau nieko nebeturit pasakyti, mano mielas? 

De Palaiža atsakė: 

— Ne, maloningasis pone, išsakiau viską ligi amen ir nė žodžiu 
nenutolau nuo tiesos, tą aš laiduoju savo garbe. 

— Dabar jūs, pone de Padauža,— tarė Pantagriuelis,— išsakykite 
visa, ką turite sakyti, tik trumpiau, bet nepraleiskite nieko, kas pra- 
verstų bylai nušviesti. 


Kaip senjoras de Padauža dėstė 
savo bylą Pantagriueliui 

Tada senjoras de Padauža pradėjo kalbą tokiais žodžiais: 

— Maloningasis pone, maloningieji ponai, jei žmonių neteisin- 
gumą būtų taip lengva regėti ir kategoriškai apspręsti kaip pamatyti 
musę piene, tai pasaulis — keturi jaučiai — nebūtų taip apgraužtas 
žiurkių, kaip dabar yra, ir daugelis ausų, kurios dabar apkramtytos 
zėdingiausiu būdu, būtų prie žemės, kadangi nors visa, ką teigia prie- 
šingoji šalis apie factum'“? pavidalą ir istoriją, yra papuošta tiesos 
plunksnomis, bet po rožių puodu, maloningieji ponai, slypi klastos, 
suktybės, visokios šelmystės. 

Kaipgi aš galiu kęsti, jeigu tada, kai valgau savo užsidirbtą sriubą, 

nieko blogo negalvodamas ir nesakydamas, ateina kas į mano namus, 
dūzgina ir kvaršina man smegeninę, groja man senobinius šokius ir 
dainuoja: 


Kas geria, valgydamas sriubą, 
Neprisikels, archangelo išgirdęs triūbą. 


Ir — motina švenčiausioji! — kiek esame matę didžių karvedžių, 
kurie vidury mūšio lauko yra gavę gerokai lupti, kad padoriau suptųsi 
sūpuoklėse, grotų liutnia, dūduotų anuo galu ir dailiai šokinėtų ly- 
gioje vietoje! 

Tačiau šiemet pasaulis visiškai padūko su lesterinėmis gelumbė- 
mis: vienas prasigėrė, kitas prasilošė, ir jei teismas nepadarys tvarkos, 
tai nūnai bus taip sunku rinkti varpas laukuose, jog neužkaušus nieko 
neišeis. Jei kokia vargšė moteriškė eina į pirtį išsitrinti veido karvoliu 
arba nusipirkti žieminių batų, o policininkai ir miesto sargai gauna 
klizmos viralą arba vidurių išskyras iš griaudėjančios skylės, tai argi 
dėl to reikia nugnaibyti sidabrinių pinigų kraštus ir šutinti medinių 
skydų šutinį? 

Kartais mes manome vienaip, o dievas duoda kitaip, o kada saulė 
nusileidžia, tai visi gyviai yra šešėlyje. Šiuos mano žodžius gali patvir- 
tinti tokie žmonės, kurių liudijimu nedera abejoti. 

Trisdešimt šeštaisiais metais aš pirkausi vokiškos veislės eržiliuką, 
aukštą ir striuką, itin gero plauko ir dailiai taškuotą, kaip tikino auksa- 
kaliai, ir vis dėlto notaras nedelsdamas paskelbė savo cetera'?'. Aš nesu 
tiek išsigudrinęs, kad gebėčiau dantimis mėnulį pasiekti, tačiau tame 
sviesto puode, kur buvo sudėti vulkaniniai padargai, kilo gandas, kad 
sūdyta jautiena privertė surasti vyną be žvakės, o jis buvo paslėptas 
maiše nuo anglių, apšarvuotas ir apkaustytas antkakčiu bei antšlau- 
niais, kad geriau sektųsi kepti prasčiokišką valgį, tai yra avino galvą. Ir 
kaipgi teisingas yra priežodis, kad geras dalykas matyti juodas karves 
miško degėsiuose, kai lauki savo mylimosios. Aš tuo reikalu prašiau 
konsultacijos ponų teisės mokslininkų, ir jie man davė sprendimą pagal 
frisesomorum'*?ž, būtent: nieko nėra geresnio kaip vasarą šienauti 
dalgiu rūsyje, gerai aprūpintame popierium, rašalu, plunksnomis ir 
peiliukais plunksnoms pasidrožti, dirbtais Lione prie Ronos, ir taip 
toliau, ir taip arčiau, nes jeigu pakinkytas arklys pasmirsta česnakais, 
tai rūdys ėda jam jeknas, ir tada nieko daugiau nelieka kaip tik spirti 
atgal pakreipus galvą, nujaučiant smagų pogulį po pietų. Štai kodėl 
druska dabar tokia brangi. 


Pantagriuelis 176 


Maloningieji ponai, nemanykite, kad minėtoji moterėlė išties prari- 
jo garnį plačiasnapį iš noro padidinti savo kraitį, kaip teismo antstolis 
sako, ir kad dešra perėjo per palūkininkų mašnas, ir nėra geresnio 
būdo apsidrausti nuo žmogėdrų kaip paimti svogūnų kasą, surištą tri- 
mis šimtais ropių, ir truputį jautienos žarnotaukių, geriausios prabos, 
kokią tik turi alchemikai, gerai ištepti ir paskrudinti jų kurpes, patarš- 
kinti, pabarškinti, dar pridėti grėblių padažo, o po to paslėpti kokiame 
kurmiarausyje, tik gerai saugoti lašinius. 

Ir kai žaidžiate kauliukais, jeigu jums nesiseka, kiekvieno metimo 
krinta vis ne tas, ko norite, tai paimkite damą!'??, paguldykite ant lovos 
kraštelio, paišdykaukite su ja tirlirli tirlirlia, išgerkite ligi dugno, 
depiscando varlibus'“* iš visų dailiai koturnuotų kurpaičių; tai bus 
mažiems žąsiukams, ką tik išriedėjusiems, kurie žaidžia gesytinį ir 
laukia, kol bus galima kalti metalą ir tirpinti vašką angliško alaus 
gėrėjams. 

Tie keturi jaučiai, apie kuriuos kalbame, turėjo kiek trumpoką 
atmintį — kas tiesa, tai tiesa; tačiau jie, kai panorėjo išmokti gamą, 
nepabijojo nei kormorano, nei Savojos anties, o geri mano krašto žmo- 
nės turėjo didžių vilčių, jie sakė: „Šitie vaikai užaugs į puikius algo- 
rizmo meistrus, tai bus mums teisės rubrika“. Mes būtinai turime su- 
gauti vilką, kai tveriame tvorą aplink tą vėjinį malūną, apie kurį kalbė- 
jo priešingoji šalis. Tačiau didysis klastorius'Ž? jiems pavydėjo ir čiupo 
už pakalos vokiečiams, kurie plunijo kaip šėtonai: „Herr, trink, 
trink!“*'*9 — ir tegu keičiasi figūromis, nes nėra jokio pamato tvirtinti, 
kad Paryžiuje ant Mažojo tilto pardavinėjamos nepenėtos vištos, 
tegu jos būtų su tokiais kuodais kaip kukučio pelkinio, nebent paauko- 
tų raudoną rašalą, šviežiai nuskustą nuo dokumentų didžiųjų ar mažų- 
jų raidžių, bet tas man vis viena, kad tik po knygos viršeliu neprisipe- 
rėtų kirmėlių. 

Ir net jeigu sutiksime tuo tarpu, kad medžiokliniai šunys būtų 
rišami poromis, tai beždžionės ištrimituos paėmimą nelaisvėn pirmiau, 
negu notaras savo kabalistiškais menais spės įteikti pranešimą, tačiau 
iš to dar neišeina (nebent garbusis teismas tartų kitaip), kad šeši arpa- 
nai lauko plačiais rėžiais sudarytų tris statines geriausios rūšies rašalo, 
Jeigu nepūsime į dubenį, tik reikia turėti galvoje, kad karaliaus Karolio 
laidotuvėse buvo galima pirkti turguje vilnos kiek tik nori, supran- 
tama, Magdalenos dieną. 

Ir aš visados matau visuose geruose namuose, kad kiekvienas, kas 
eina paukščių vilbinti su švilpyne, visuomet keliskart su šluota per- 

braukia per kaminą ir paskelbia savo nominaciją, lipa ant sienų ir 
pučia į pauodegį, jeigu ten per karšta, o paskui lošia biliardą ir 


Kai tik tuos raštus jie gauna, 
Savo karves jie atgauna. 


Panašus nuosprendis buvo padarytas septynioliktaisiais metais 
Sen Martene, išžiūrėjus vieno pakartuvės iš Lož Fužrezo bylą, ir aš 
prašyčiau gerbiamąjį teismą atsižvelgti į tai. 

Aš išties nenoriu teigti, kad, remiantis įstatymais, negalima būtų 
teisėtai atimti nuosavybės iš tų, kur geria švęstą vandenį, kaip kad 
daroma su audėjų alebarda, ant kurios sodinami neklusnieji, nebent 
jei gerai užsimoka grynais. 

Tunc, gerbiamieji ponai, quid juris pro minoribus?!” Nes papro- 
tys, taip pat kaip lex Salica'*?, sako, jog kas pirmasis nulaužia karvės 
ragą, kas visiems kitiems muzikuojant šnypščiasi nosį, užuot solfe- 
džiavęs kurpaliais, tas kitiems puotaujant turi paremti savo svyrantį 
galą samanom, nurautom tada, kai žmonės žiovaudami klauso anks- 
tybųjų mišių, idant būtų nubausti baltieji Anžu vynai, kurie gėrėjams 
duoda keliu į pasturgalį ir suguldo galva prie galvos kaip Bretanės 
bernai muštynėse. 

Baigiu kaip ir ana šalis — man turi būti priteistos išlaidos, nuosto- 
liai ir procentai. 

Kai senjoras de Padauža baigė, Pantagriuelis paklausė de Palaižą: 

— (Gal dar turėtumėte ką pasakyti, mano mielas? 

De Palaiža atsakė: 

— Ne, gerbiamas pone, nes aš kalbėjau tiktai teisybę. O dabar, 
dėl dievo meilės, užbaikim šią bylą, nes baisiai jau daug išlaidų prisi- 
darėme. 


Kaip Pantagriuelis išsprendė 
dviejų senjorų bylą 

Tada Pantagriuelis atsistoja, susikviečia arčiau visus dalyvaujan- 
čius pirmininkus, tarėjus, daktarus ir sako: 

— Na štai, ponai, jūs girdėjote vive vocis oraculo'“?, ką sako 
ginčo šalys. Kaip jums tas viskas atrodo? 


12. PLB 19 

Tie jam atsiliepė: 

— Girdėti, teisybė, girdėjome, bet bylos nė velnio nesupratome. 
Užtat prašome jus una voce'“? ir maldaute maldaujame išspręsti ją 
savo nuožiūra, o jūsų sprendimą ex nunc prout ex tunc’?! vieningai 
priimsime ir patvirtinsime. 

— Gerai, ponai, — tarė Pantagriuelis,— jei jau norite, aš taip ir 
padarysiu. Bet ši byla man neatrodo tokia sunki, kaip jūs sakote. Jūsų 
paragrafas Cato, įstatymas Frater, įstatymas Gallus, įstatymas Ouingue 
pedum, įstatymas Vinum, įstatymas Si dominus, įstatymas Mater, 
įstatymas Mulier bona, įstatymas Si quis, įstatymas Pomponius, 
įstatymas Fundi, įstatymas Emptor, įstatymas Pretor, įstatymas 
Venditor“?? ir daugelis kitų, mano nuomone, yra kur kas sunkesni. 

Tai pasakęs, jis perėjo sykį ir kitą per salę, giliai susimąstęs, ką 
liudijo stenėjimas, panašus į asilo su per daug suveržta paspręste, 
sukdamas galvą, kaip padaryti, kad abiem pusėm būtų gerai, kad nė 
viena iš jų nebūtų nei laimėjusi, nei pralaimėjusi. Pasivaikščiojęs 
atsisėdo ir ėmė skelbti sprendimą, kuris buvo toks: 

„Teismas, išžiūrėjęs, išklausęs ir visapusiškai išsvarstęs senjorų 
de Palaižos ir de Padaužos bylą, nusprendė: 

Kadangi reikia atsižvelgti į šikšnosparnio plastėjimą, kai jis narsiai 
nutolsta nuo vasaros saulėgrąžos, mergindamasis smulkmei, kuriai 
davė matą pėstininku, kai niokojo jos naktinius paukščius, gyvenančius 
Romos klimate su raitu kerėpla, pasikabinusiu per strėnas arbaletą, tai 
ieškovas visiškai turėjo teisę užkamšyti pakulomis galijoną, į kurį pūtė 
vėją jo šeimynykštė moteriškė, apsižergusi kojomis, viena basa, kita 
apauta, sąžiningai išmokėdama jam tiek lęšių grūdų, kiek plaukų turi 
aštuoniolika karvių, o kita tiek — siuvinėjimo meistrui. 

Dėl tų pačių motyvų teismas pripažino nepagrįstą ieškinio dalį, 
susidedančią iš privilegijuotų kvapų, dėl kurių ieškovas pareiškė, kad 
negalėjęs patogiai atlikti savo reikalo, nes kliudė pora pirštinių, sukvi- 
pintų bezdalais, pasišviečiant riešutų branduolių žvake, kokios varto- 
jamos Mirbo baronijoje, atskiedžiant burių virves bronzos kulkomis, iš 
kurių arklininkai kepa daržoves, auginamas jaukui, su medžioklinių 
sakalų skambalėliais, haftuotais vengrų raštu, kuriuos jo svainis memo- 
rialiai nešiojo limitrofinėje pintinėje, išsiuvinėtoje raudonomis gijomis 
trim ruoželiais, pavargusiais nuo prekiavimo audeklais, keturkampėje 
landynėje, kur šaudoma plunksnų šluotomis į kirmino formos papūgą. 

O dėl kaltinimo, kad atsakovas užsiiminėjęs kurpių taisymu, sūrio 
valgymu ir mumijų degutavimu, kuris abejutiškai tebuvo pamatuo- 

jamas, kaip kad teisingai atsikirto atsakovas, tai teismas priteisia tris 
stiklines varškės, sutraukdintos, nubirbintos ir nusunktos pagal vietinį 
paprotį, kurias ieškovas turės sumokėti atsakovui gegužės mėnesy, 
kuris ateis rugpjūčio viduryje. 

O minėtasis atsakovas įpareigojamas pristatyti šieno ir pakulų už- 
kamšyti koserės plyšiams, išsikliurkinusiems nuo austrių valgymo. 

Ir būti draugais po senovei, be jokio išlaidų grąžinimo, kaip iš bylos 
aiškiai išeina“. 

Paskelbus sprendimą, abudu bylininkai išėjo iš teismo, visiškai 
patenkinti bylos baigtimi. Tai buvo negirdėtas neregėtas daiktas: nuo 
tvano laikų dar taip niekad nebuvo ir ateity nebus, net jei ir trylika 
jubiliejų praeis'??, kad bylos šalys, kurios kiekviena juk ieško priešingų 
dalykų, būtų abi patenkintos galutiniu teismo sprendimu. 

Dar reikia pridurti, kad tarėjai ir kitokie daktarai, kurie buvo 
teisme, apalpo ir tris valandas ištysojo nugriuvę, — taip jie susižavėjo 
nebežmoniška Pantagriuelio išmintimi, taip buvo pritrenkti, kad jis 
išsprendė tokią painią ir keblią bylą. Būtų alpuliavę dar ilgiau, bet ant 
Jų gausiai šliūkštelėjo acto ir rožių vandens, tai jie atsigaivelėjo ir 
sugrįžo į protą — ir ačiū dievui! 


Panurgo pasakojimas, kaip jis 
ištruko iš turkų nagų 

Apie Pantagriuelio sprendimą tučtuojau paėjo plačiai garsas, jį 
atspausdino ir išplatino, įtraukė į teismo archyvus, ir tada visi ėmė 
sakyti taip: 

— Kas, kad Saliamonas gudriai išsprendė, katros motinos buvo 
vaikas,— jam toli šaukia iki tų išminties viršūnių, kurias pasiekė 
Pantagriuelis. Mes laimingi, kai jį turime savo šalyje. 

Ir net pasiūlė jam referento arba teismo pirmininko vietą, bet jis 
atsisakė, tik gražiai padėkojo: | 

— Matote,— aiškinosi jis, — šitos vietos baisiai klampina žmogų, 
ir tie, kas tokias pareigas eina, vargiai begali tikėtis išganymo — juk 
žinom, kokia pagedusi žmogaus prigimtis; man regis, jei į vakuojančius 
angelų krėslus nesės kitokios rūšies žmonės, tai nė po trisdešimt sep- 

tynių jubiliejų neturėsime paskutinio teismo, ir Kuzano'“* spėliojimai 
pasirodys klaidingi, įspėju jus iš anksto. Tačiau jei pas jus susirastų 
viena kita bačkelė gero vyno, tai tokią dovaną aš mielai priimčiau. 

Jie taip ir padarė — atsiuntė Pantagriueliui geriausio vyno, kokio 
tik miestas turėjo, ir jis gėrė iki valiai. Vargšas Panurgas gėrė irgi 
didvyriškai — mat buvo išdžiūvęs it rūkyta silkė ir užtat vaikščiojo taip 
lengvai kaip liesas katinas. Vienas iš jų draugės, matydamas, kaip jis 
verčia didelę taurę raudonojo vyno, įspėjo: 

— Ne taip smarkiai, kūmai! Mauki kaip padūkęs. 

— Po velnių! — atšovė Panurgas.— Ar aš tau koks Paryžiaus 
girtuoklėlis, kur geria kaip kikilis ir snapą merkia tik tada, kai jam 
uodegą paglostai nelyginant žvirbliui? O, vyruti, jei man taip sektųsi 
aukštyn kilti kaip į kaklą pilti, tai seniai jau būčiau viršum mėnulio 
sferos, kartu su Empedokliu!!“? Bet velniaižin kaip čia yra: tas vynas ir 
geras, ir skanus, o juo daugiau geriu, juo labiau noriu. Matyt, pono 
Pantagriuelio šešėlis turi galią sukelti troškulį, kaip mėnulis — slo- 
gą’. 

Visi pratrūko juoktis. Pantagriuelis, tai matydamas, klausė: 

— Panurgai, kas ten jums per juokai? 

— Aš, senjore, pasakojau, kokie nelaimingi tie velniai turkai, kad 
jiems negalima gerti nė lašo vyno. Jei daugiau ir jokio blogio nebūtų 
Mahometo Korane, aš dėl to vieno nė už ką nesutikčiau pereiti į jų 
tikėjimą. 

— Tai gal papasakosit, — tarė Pantagriuelis, — kaip jūs ištrūkot iš 
jų nagų. 

— Papasakosiu, senjore,— tarė Panurgas,— ir nepameluosiu 
anei žodžio. 

Tie rupūžės turkai pamovė mane ant iešmo, visą aptūloję lašiniais 
kaip triušį, nes buvau labai liesas ir iš mano mėsos būtų prastas kepsnys 
teišėjęs. Taip sutaisę, ėmė mane kepti gyvą. Čirškina jie sau mane, o 
aš atsiduodu dievo valiai, meldžiuosi mintyse į šventą Lauryną!*?' ir 
nenustoju vilties, kad dievas išvaduos mane iš tos kankynės. Ir išva- 
davo išties keistu būdu. Mat kai aš ėmiau šauktis į dievą: „Viešpatie 
dieve, padėk man! Viešpatie dieve, gelbėk mane! Viešpatie dieve, 
ištrauk mane iš tos kankynės, tie netikiai, tie šunys mane kamuoja, 
kad aš neišsižadu savo tikėjimo!“ — tai mano kepikas ėmė ir užmigo; 
taip davė dievas, o gal koks geras Merkurijus, kadaise mikliai užmigdęs 
Argą šimtaakį. 

Kai pajutau, kad jis nebesukioja iešmo mane kepdamas, pažiūrėjau 

ir matau, kadgi jis miega. Tada aš suimu dantimis vieną nuodėgulį už 
nedegančio galo ir sviedžiu jį savo kepikui į sterblę, o kitą nuodėgulį 
sviedžiu, nutaikęs kaip galėdamas geriau, po kariška lova, stovinčia 
čionai pat palei židinį, ant kurios tyso mano gerbiamojo kepiko čiu- 
žinys. 

Tuoj užsidega šiaudai, nuo šiaudų lova, nuo lovos lubos, apmuštos 
pušinėmis pėromis. Bet gražiausia, kad įsviesta į sterblę ugnis, apdegi- 
nusi nevidonui kepikui apatinį želmenį, imasi kabolų, na ir tada pa- 
smirsta baisiausiai, o tas, prie smarvės pripratęs, išsyk neužuodžia, tik 
paskui pašoka galvotrūkčiais, pripuola prie lango ir ima klykti iš visos 
sveikatos: „Dal baroth, dal barothY“* — suprask: „Gaisras, gaisras!“ 
Paskiau pribėga prie manęs, nori mesti mane visą į ugnį, supjausto 
virves, kur mano rankos buvo surištos, ir pjauna jau tas, kur kojas 
laikė. 

Tik štai tų namų šeimininkas, išgirdęs pavojaus riksmą ir užuodęs 
dūmus gatvėje, kur vaikštinėjo su keliais kitais pašomis ir muftijais, 
atlėkė be dvasios gelbėti savo turto ir nešti lauk mantos. 

Įbėgęs tuoj ištraukė iešmą, ant kurio buvau pamautas, ir nudūrė 
vietoj mano kepiką, šis tuojau pat ir nusibaigė, gal dėl ištvermės 
stokos, o gal dėl ko kito, nes jam tas gelžgalis įlindo viršum bambos, 
kiek į dešinę, perskrodė trečiąjį jeknų segmentą, pradūrė diafragmą, 
išėjo kiaurai per širdies kapsulę ir išlindo pečių aukštyje, tarp stuburo 
ir kairiosios pečiomentės. 

Kai iš manęs traukė iešmą, aš, teisybė, nudribau žemėn, palei židi- 
nio groteles, bet susitrenkiau nelabai, visai mažai, mat buvau apvynio- 
tas lašiniais. 

Toliau mano paša, matydamas, kad prasti popieriai, kad sudegs 
namas ir visas turtas, ėmė šauktis velnių — kvietėsi Grilgotą, Astarotą, 
Rapalą ir Gribujį, visus po devynis kartus. 

Tatai išgirdęs, aš persigandau visai nebe juokais: juk velniai bemat 
sulėks čionai ir pasigriebs tą glušą. O ką jiems padarysi, jeigu jie 
malonės ir mane priglobti tuo pačiu žygiu? Aš gi buvau jau pusiau 
iškeptas. Mano lašiniai šį kartą galėjo būti man prapultis, nes velniai 
labai smalstūs lašinių, kaip savo autoritetu liudija filosofas Jamblichas 
ir Murmelis!'?* apologijoje De bossutis et contrefactis pro Magistros 
nostros!'“?. Bet aš persižegnojau, surikau: Agyos athanatos, ho 
Theos!'*? — ir niekas neatėjo. 

Tai matydamas, bjaurybė paša užsimanė nusižudyti — įsivaryti 
mano iešmą į širdį. Ir išties ėmė baksnoti sau į krūtinę, bet negalėjo 

įsmeigti, nes iešmas buvo nesmailus,— ir šiaip dūrė, ir taip, ir vis 
nieko. 

Tada aš prieinu arčiau ir sakau: „Ponas Nenaudėli, be reikalo čia 
gaišti laiką, taip tu nepasidarysi galo niekad, tik susižalosi, o paskui 
vargsi su felčeriais visą gyvenimą. Jei nori, aš tave kaip mat užmušiu, 
ir taip švariai, kad nieko nepajusi, tikėk manimi, aš esu jau daug ką 
užmušęs, ir visi buvo labai patenkinti“.— „O, drauguži mielas, — sako 
jis man,— mušk tik, būk geras! O už darbą — še, imk mano kapšą. 
Imk, imk. Jame yra šeši šimtai serafų'*! ir keli puikūs deimantai ir 
rubinai“. 

— Kur jie? — paklausė Epistemonas. 

— Ėhė, toli, broliuk, iš čia nesimato, jei dar iš viso kur kruta, — 
tarė Panurgas.— 


O kur berasi tu pernykštį sniegą? 


Paryžiaus poetui Vijonui!'“Ž tai buvo pats didysis klausimas. 

— Baik, meldžiamasis, pasakoti, — tarė Pantagriuelis,— mums 
įdomu, kaip tu sudorojai tą savo pašą. 

— Kaip mane gerą vyrą matot,— tarė Panurgas,— nemeluoju 
nė per nago juodymą. Nutvėriau aš ten tokias apsvilusias kelnes, apvy- 
niojau jomis pašą, suveržiau kietai rankas kojas savo paties virvėmis, 
kad nė krustelėt negalėtų, pervėriau kiaurai per gerklę iešmą ir abu 
to iešmo galus užkabinau ant dviejų stamantrių kablių, laikančių ale- 
bardas, tada užkūriau po juo smagią ugnelę, ir mano milordas iškepė 
kaip silkė prieš židinį. Paskui pasiėmiau jo kapšą, nusikabinau nuo 
kablio akstį ir išdūmiau sau, o smirdėjau sviltais taip kaip paskru- 
dinta avino kulšis! 

Išbėgu į gatvę, žiūriu — baisybė žmonių sulėkė į gaisrą, visi van- 
denį tempia, o kai pamatė, kad aš ko nesudegęs, tai jiems, žinia, pagai- 
lo manęs, ir kad ėmė lieti — išliejo ant manęs visą vandenį, o man tik 
to ir reikėjo. Paskui jie man davę šio to pasistiprinti, bet aš nevalgiau, 
nes jie, savo papročiu, kišo man vandens užsigerti. 

Šiaip jie nedarė man nieko blogo, tik vienas toksai neūžauga 
turkpalaikis, su kupra iš priekio, buvo ėmęs vogčiomis ėsti lašinius ant 
manęs, bet aš jam taip sušveičiau akstimi per nagus, jog daugiau nebe- 
norėjo. O viena jauna korintietė atnešė man puoduką emblikų '** uo- 
gienės, išvirtos jų būdu, ir vis dirsčiojo į mano vargšą nupiepėlį, nuo 
ugnies susitraukusį ir nesiekiantį nė ligi kelių. Bet žinokite, kad tas 

čirškinimas išgydė man išiją, kamavusį mane septynerius metus, ir kaip 
tik tame šone, kuris skrudo tuo laiku, kai mano kepikas ėmė migti. 

Kai jie ten su manimi gaišo laiką, gaisras įsitranojo taip, kad nė 
neklauskit, ir surijo daugiau nei du tūkstančius namų, kol galų gale 
kažkas iš minios suriko: „Vardan Mahometo pilvo, visas miestas dega, 
o mes čia gaištam!“ Tada visi išlakstė kas sau namo. 

Aš, nieko nelaukęs, tuoj pro vartus ir iš miesto. Kai pakilau ant 
tokios aukštumėlės, tiesiai priešais vartus, atsigręžiau kaip Loto žmo- 
na'“* ir pamačiau, kad visas miestas liepsnose. Tada man pasidarė 
taip smagu, jog ko neprileidau kelnių iš džiaugsmo. Tačiau dievas 
gerai nubaudė mane už tai. 

— Kokiu būdu? — klausė Pantagriuelis. 

— Ogi va kokiu,— kalbėjo Panurgas.— Kai aš taip į tą gražų 
gaisrą žiūriu, džiūgauju ir šaipausi, sakydamas: „A, vargšės blusos, a, 
vargšės pelės, blogai bus jums žiemą, ugnis visus šiaudus suris!“ — 
kad pasipils iš miesto šunys, bent šeši šimtai, kur ten šeši — trylika 
šimtų vienuolika su viršum, ir didelių, ir mažų, ir dumia jie visi vienu 
pulku, gelbėdamiesi nuo gaisro. Užuodė jie pakepintą mano nuodė- 
mingą kūną ir — tiesiai ant manęs, ir būtų mane bematant po kaulelį 
išnešioję, jei angelas sargas nebūtų manęs įkvėpęs ir nurodęs gero 
vaisto nuo dantų sopės. 

— O ko tau buvo bijoti dantų sopės? — tarė Pantagriuelis.— 
Juk buvai išgydytas nuo visų reumatizmų. 

— Ė, tegu jus dievai myli! — atsakė Panurgas.— Argi ne pati 
baisiausia dantų sopė, kai šunys tau į kinkas kanda? Taigi staiga atsi- 
miniau savo lašinius ir ėmiau mėtyti juos į šunų pulką. Šunys ant jų 
kad puls, kad ims pjautis, draskytis tarpusavy dėl tų lašinių. Tada jie 
nieko nebedarė man, o ir aš nieko nedariau jiems, tegu sau sveiki 
dulkinasi gaurus. Taip ir ištrūkau linksmas ir smagus, ir tegyvuoja čirš- 
kintuvės! 


Kaip Panurgas mokė mūryti nauju būdu 
sienas aplink Paryžių 
PERSKYRIMAS XV 


Vieną dieną Pantagriuelis, panorėjęs atsikvėpti po studijų, išėjo 
pasivaikščioti į Sen Marso priemiestį, aplankyti Foli Gobeleno!*?. Pa- 

nurgas ėjo su juo drauge ir nešėsi po apsiaustu butelį vyno ir gabalą 
kumpio — be šitų daiktų jis niekad iš namų neidavo, sakydavo, kad tai 
jo apsauga. Kitokio ginklo jis nė nesinešiodavo, ir kai sykį Pantagriue- 
lis norėjo jam įtaisyti špagą, tai jis pareiškė neimsiąs, nes ji tik spaustų 
jam blužnį. 

— (Gerai,— sakė Epistemonas,— bet kuo gi tu gintumeis, jei kar- 
tais tave užpultų? 

— Duočiau į kojas, — atsakė Panurgas.— Tik reikėtų, kad būtų 
uždrausta durti. 

Einant namo, Panurgas apžiūrėjo Paryžiaus miesto sienas ir su 
pašaipa tarė Pantagriueliui: 

— Tai bent mūrai! Kokie jie stiprūs — galėtų būti geras gardas 
ką tik išriedėjusiems žąsiukams suleisti. Tiktai, prisiekiu savo barzda, 
tokiam miestui kaip šis jie visiškai netikę: karvė driokstelėtų — ir iš 
karto kokie šeši sieksniai tų mūrų nugriūtų. 

— Mano mielas,— tarė Pantagriuelis,— ar tu žinai, ką pasakė 
Agesilajas!'*?, klausiamas, kodėl didysis Lakedemono miestas neap- 
mūrytas sienomis? Jis parodė į to miesto gyventojus, į piliečius, pui- 
kiai išmokytus karo meno, labai tvirtus, gerai ginkluotus, ir tarė: 
„Štai miesto sienos!“ Tie jo žodžiai reiškė, kad visų tvirčiausia miesto 
siena — tai vyrų kaulai ir kad miestai nei pilys negali turėti tvirtesnės 
ir tikresnės apsaugos kaip jų piliečių ir gyventojų narsa. 

Taip ir šis miestas yra galingas tuo, kad jame gyvena daug ka- 
ringų žmonių, jie tad ir nesirūpina kitokiais sienų įtvirtinimais. Dau- 
giau dar: jei kas panorėtų jį apsupti mūrais, tokiais kaip Strasburgo, 
Orleano ar Feraros, tai nevaliotų, nes per dideli būtų kaštai ir išlaidos. 

— Tegu ir taip,— tarė Panurgas,— bet visgi ne pro šalį turėti 
tokią akmeninę priedangą, kad, priešui užpuolus, bent spėtum paklaus- 
ti: „Kas ten?“ O kad, sakote, daug kaštuotų miestą apmūryti, tai 
jeigu miesto galvos teiktųsi man gerai pastatyti vyno, aš juos pamo- 
kyčiau visiškai nauju būdu, kaip galima nebrangiai išmūryti aplink 
miestą sienas. 

— O kaip? — klausė Pantagriuelis. 

— Jums aš tą paslaptį atskleisiu,— tarė Panurgas,— tik niekam 
kitam nesakykit. Matau, kad moterų įtaisos šiame krašte yra pigesnės 
už akmenis. Iš jų reikia ir mūryti mūrus — krauti, žinoma, dailiai, 
išlaikant architektūrinę simetriją, stambiausias dėti į pirmą eilę, tada 
vidutines, o viršuj — pačias mažąsias; paskui tą mūrą — Buržo di- 
džiojo bokšto pavyzdžiu — reikia gražiai prismaigstyti stamantrių 

durklų, kurie gyvena vienuolynų įnamių daiktadėčiuose. Koks velnias 
įveiktų šitokį mūrą? Nėra metalo, kur būtų už jį stipresnis. Na, o jeigu 
piltų į jį iš armotų, tai pamatytumėt — jis taip įkaistų, jog imtų sunk- 
tis palaimintasis Veneros vaisius — lytų kaip lietus, po šimts velnių! 
Ir dar štai kas — niekad netrenktų į jį perkūnas. Kodėl? Todėl, kad 
tai pašventinti daiktai. Aš tik vieną nepatogumą numatau. 

— Ho ho! Ha ha ha! — juokėsi Pantagriuelis.— O kokį? 

— Mat musės baisiai šių daiktų smalsčios, jos supultų pulkais, 
imtų lįsti ir priterštų beregint; ir tada perniek visas darbas. Bet ir 
nuo šios bėdos yra vaistas: reikėtų tik jas gerai baidyti lapinų uodego- 
mis arba storais Provanso asilų vytiniais. Šia proga noriu jums papasa- 
koti (vis tiek jau tuoj eisim valgyti) gražų pavyzdį, kurį duoda Frater 
Lubinus, libro De compotationibus mendicantium!“'. 

Tais laikais, kada žvėrys dar kalbėti mokėjo (maždaug prieš tris 
dienas), vienas vargšas liūtas, vaikštinėdamas po Bjevro mišką ir pote- 
riaudamas, paėjo netyčia po medžiu, kuriame įsilipęs kaimo anglia- 
degys kirto šakas. Tasai, pamatęs liūtą, sviedė kirvį ir baisiai sužeidė 
jam šlaunį. Liūtas suluošintas kabaldavo po mišką, ieškodamas pagal- 
bos, kol sutiko dailidę, kuris mielai apžiūrėjo jo žaizdą, apvalė ją kaip 
galėdamas ir prikimšo samanų; jis prisakė liūtui saugoti žaizdą, kad 
musės neprilįstų ir jos neužterštų, o pats nuėjo paieškoti krau jažolių. 

Liūtas sugijo ir vėl sau vaikštinėjo po girią. Kaip tik tuo laiku viena 
senė rinkosi žagarus kurui. Pamačiusi liūtą, ji didžiai išsigando ir taip 
virto aukštielninka, jog atsiplėšė jai ir viršutinis sijonas, ir apatinis, ir 
marškiniai kone ligi pat pažastų. Liūtas, tai pamatęs, iš širdies gerumo 
pribėgo žiūrėti, ar ji neužsigavo griūdama, ir išvydęs jos tą daiktą, tarė: 

— O vargše moteriške, kas tave taip sužeidė? 

Taip jam kalbant, bėgo pro šalį lapinas. Liūtas pašaukė: 

— Ei kūmai, kūmai, eik šen, esi labai reikalingas! 

Lapinui priėjus, liūtas tarė: 

— Kūmai mielas, šitą moterėlę kažkas žiauriai sužeidė į tarpukojį, 
antai visiškai perkirsti kūno audiniai. Žiūrėk, koks didelis praskiepas: 
nuo angos kone ligi bambos, bus kokie keturi sprindžiai, o gal net ir 
pusšešto. Čia kirviu kirsta, ir, matyt, jau seniai. Kad neprilįstų musių, 
tu, būk malonus, gerai tą žaizdą vėduok, ir iš vidaus, ir iš viršaus. Turi 
puikią ilgą uodegą, tai vėduok, vėduok, brolyti, melste tave meldžiu, o 
aš tuo tarpu eisiu atnešti samanų žaizdai užkimšti, nes reikia gi kits 
kitam padėti, kits kitą gelbėti. Vėduok rūpestingai, brolyti, gerai 
vėduok, tokias žaizdas reikia nuolat vėduoti, nes kitaip moteriškė nesi- 

jaus gerai. Taigi vėduok gerai, kūmuti mano, tik vėduok! Dievas tam 
tau ir davė uodegą, ir ne bet kokią — didelę, storą, kaip vien reikiant; 
užtai tu smarkiai vėduok ir nesnausk. Geras tas vėduotojas, kuris nuo- 
lat vėduoja vėdintuvę savo vėduokle ir neleidžia musėms burbti. 
Vėduok, cimbaliuk, vėduok, balandėli, aš netrukus grįšiu. 

Ir nuėjo samanų rinkti. Jau gerokai paėjęs, dar atsigręžė ir šaukė 
lapinui: 

— Tik tu vėduok ir vėduok, kūmuti! Vėduok, kūmuti mielas, ir 
tegu tau niekad neatsibosta. Aš tave įtaisysiu vėduotoju pas Kastilijos 
karalių doną Pjetrą. Su alga! Tu tik vėduok ir nieko nežiūrėk. 

Lapinas, vargšas, vėdavo atsidėjęs, ir šiaip, ir taip, iš vidaus ir iš 
viršaus, o ta senė, padūkėlė, gadino tuo tarpu orą kaip šimtas velnių. 
Lapinas, vargšas, jautėsi visiškai prastai, nebežinojo, nė į kurią pusę 
gręžti nosį, kad tas netikęs kvapas jos nesiektų. Besigręžiodamas pa- 
matė užpakaly dar vieną angą, ne tokią didelę kaip ta, kurią vėdavo, 
bet iš šitos kaip tik ir ėjo tasai prasto kvapo vėjas. 

Pagaliau grįžo liūtas, atnešė daugiau nei aštuoniolika plakų sama- 
nų ir ėmė jas kimšti į žaizdą su žalga, kurią irgi atsinešė. Sukimšęs 
pusseptyniolikto plako, liūtas ėmė stebėtis: 

— Ir gilumas žaizdos, po velnių! Dviejų vežimų samanų neužteks. 

O lapinas priminė liūtui: 

— Aikūmai mielas, nesukimšk čia visų samanų, palik nors kiek, — 
antai žemiau yra dar kita žaizdelė, kuri pašėlusiai neskaniai kvepia. 
Stačiai nebegaliu tverti. 

— Tai šitaip reikėtų ginti nuo musių tuos mūrus ir laikyti samdo- 
mus vėduotojus,— užbaigė Panurgas. 

Tada Pantagriuelis tarė: 

— Iš kur tu žinai, kad moterų įtaisos tokios pigios? Juk šiame 
mieste yra daug dorų moterų, skaisčių ir nekaltų. 

— Et ubi paimsimus?'** — tarė Panurgas.— Ką aš jums pasaky- 
siu, tai bus ne šiaip tuščia šneka, o gryni, tikri faktai. Esu šiame mieste 
tiktai devynios dienos, o jau apėjau jų keturis šimtus septyniolika — 
ir tai joks pasigyrimas. O antai šįryt sutinku tokį žmogelį, nešasi persi- 
svėręs dvigubinį maišą, tokį kaip Ezopo, o jame dvi mažos mergytės, 
daugiausia dvejų ar trejų metukų, viena priešais, kita ant kupros. Jis 
mane prašo išmaldos, o aš jam sakau, kad skatikų savo kapše neturiu 
nė tiek, kiek kankolų, ir klausiu: „Žmogeli, ar tos mergytės nekaltos 
tebėra?“ — „Broli,— atitaria jis,— nešioju aš jas dveji metai, ir toji, 
kur priešais, kur nuolat akyse, manau, dar tebėra nekalta, nors irgi 

neguldyčiau galvos, na, o dėl tos, kur užpakaly, ką gi aš galiu ži- 
noti?“ 

— Iš tavęs tikrai šaunus kompanionas,— tarė Pantagriuelis.— 
Apvilksiu tave savo giminės spalvų drabužiais. 

Ir liepė jį aprengti dailiai, pagal to laiko madą. Panurgas tiktai 
panorėjo, kad daiktadėtis jam būtų trijų pėdų ilgumo ir ketvirtainiškas, 
o ne apskritas, tai taip jam ir padarė. Ir miela malonu buvo į jį žiūrėti. 
Jis dažnai sakydavo, kad žmonės dar nesupranta, koks gerumas ir 
patogumas yra turėti ilgą daiktadėtį, bet ilgainiui jie tai suvoksią, nes 
kiekvienas daiktas esąs išrandamas tada, kai prieinąs laikas. 

— Tegu dievas saugo nuo pikto,— kalbėjo jis,— tą gerą vyrą, 
kuriam ilgas daiktadėtis išgelbėjo gyvybę! Tegu dievas saugo nuo pikto 
vyrą, kuriam ilgas daiktadėtis per vieną dieną užpelnė tūkstantį šešis 
šimtus devynis ekiu! Tegu dievas saugo nuo pikto vyrą, kuris savo ilgu 
daiktadėčiu išgelbėjo visą miestą nuo bado mirties! Ir, dievaži, kai tik 
turėsiu daugiau laiko, aš būtinai parašysiu knygą Apie ilgų daiktadėčių 
naudą. 

Ir jis išties parašė gražią, didelę knygą su paveikslais, tik, kiek man 
žinoma, ji dar neatspausdinta. 


Apie Panurgo papročius ir 
įpročius 

Panurgas buvo gal trisdešimt penkerių metų vyras, vidutinio augu- 
mo, nei per stambus, nei per smulkus, turėjo nosį truputį kumpą kaip 
skustuvo kriaunos, buvo velnio neštas ir pamestas, itin galantiškas, nors 
ir pasileidęs truputį, ir iš prigimimo sirgo viena liga, kuri tuomet vadi- 
nosi kišenės džiova. Tačiau jis žinojo šešiasdešimt tris būdus, kaip pra- 
simanyti pinigo, kai reikalas spyrė, o garbingiausias ir paprasčiausias iš 
jų buvo — šmaikščiai kam nors iš kišenės ištraukti. Nenaudėlis, 
sukčius, girtuoklis, dykūnas, vagis, kokių net Paryžiuj maža. 


O šiaip tatai buvo puikiausias vaikinas, 


kuris amžinai ką nors kombinavo ant policininkų ir miesto sargų gal- 
vos. 

Antai, jis pasirenka tris ar keturis nutrūktagalvius, nugirdo juos į 
pavakarę kaip tamplierius, paskui nusiveda kur nors į nuokalnią šven- 
tos Genovaitės gatvę ar ties Navaros kolegija ir, kai tik išgirsta, kad 
į kalną kyla sargai (o klausydavosi taip: padeda ant grindinio špagą, 
priglaudžia ausį ir, jei geležtė virpčioja, žino, kad sargai čia pat), tuoj 
griebia pasitaikiusias vežėčias, pavėžina jas, kad įsibėgėtų, ir paleidžia 
pakalnėn, tiesiai ant vargšų sargų — tie ir virsta žemėn kaip meitėliai, 
o eibininkai nudumia į kitą pusę, nes Panurgas per kokias dvi dienas 
taip pažino visas Paryžiaus gatves, gatveles ir skersgatvius kaip savo 
kišenę. 

Kitąsyk, būdavo, tokioje vietoje, kur miesto sargai būtinai turi 
pereiti, papila armotų parako, o kai sargai užeina, jis padega ir pasi- 
mėgaudamas žiūri, kaip tie neša kulnus, manydami, jog švento Antano 
ugnis'“? jiems griebia už kojų. 

O labiausiai nuo jo kliūdavo meno magistrams — kai juos sutikda- 
vo gatvėje, niekaip neiškęsdavo nepadaręs kokios šunybės: tai mėšlo 
užmeta ant skrybėlės, tai prisega užpakaly lapės uodegą ar kiškio au- 
sis'??, tai dar kokią nešvankybę ištaiso. 

Vieną dieną, kai magistrams buvo skirta susirinkti Šiaudų gatvėje, 
jis padarė burbonišką košę — sudėjo gerokai česnakų, galbanum, 
assa foetida, castoreum!"!, dar šiltų fekalijų, primaišė pūlių iš piktvo- 
čių ir, nuėjęs labai anksti rytą, ištepė visą grindinį. Ten jau nė pats 
velnias nebūtų ištvėręs. Ir kai tie geri vyrai susirinko, tai visi ėmė 
ožius lupti, ir dar visiems matant! Dešimt ar dvylika iš jų numirė maru, 
keturiolika susirgo raupsais, aštuoniolika gavo suskį, o dvidešimt sep- 
tyni su viršum — brantus. O jam nė galvoj. Jis turėjo madą nešioti po 
skvernu rimbą ir juo be jokios pagailos pliekdavo sutiktus jaunus 
tarnus, kad greičiau neštų savo ponams vyną. 

Jo kaptone buvo daugiau nei dvidešimt šešios kišenės ir kišenėlės, 
visos pilnos: 

vienoje nešiojo švininį lošiamąjį kauliuką ir mažytį peiliuką, išga- 
ląstą kaip kailinių siuvėjų adata,— juo nupjaudavo žmonėms pinigi- 
nes; 

kitoje — acto, kurį purkšdavo į akis praeiviams; 

kitoje — varnalėšų galvučių su įsmeigtomis žąsies ar vištų plunks- 
nomis, kurias prikabindavo geriems žmonėms prie rūbų ir kepurių; 
dažnai jiems pritaisydavo ragus, kuriuos jie nešiodavosi paskui po visą 
miestą, kai kada ir visą gyvenimą; moterims prie skrybėlės iš užpakalio 
prikabindavo kabutį tokios formos kaip vyrų tas daiktas; 

kitoje turėdavo prisikrovęs paketėlių su blusomis ir utėlėmis, kurių 
prisirinkdavo iš elgetų švento Inocento kapinėse ir kurias svaidydavo 
šmaikščiu nendrės šipuliuku arba žąsies plunksna ant apykaklių 
pačioms įmantriausioms panelėms, labiausiai bažnyčioje, kur niekad 
neidavo arčiau altoriaus, o pasilikdavo navoje tarp moterų, tiek per 
mišias, tiek per mišparus ar pamokslą; 

kitoje būdavo.-pridėta visokių kabliukų, kuriais dažnai sukabindavo 
vyrus ir moteris, stovinčias spūsty je, ypač tas, kurios vilkėdavo genuji- 
nės taftos sukniomis; kai jos paskui skirstydavosi, tai visiškai susiplėšy- 
davo suknias; 

kitoje vėl nešiodavosi skiltuvą, titnagą, kempinę ir visa kita, ko 
reikia ugniai įskelti; 

kitoje — du ar tris uždegamuosius stiklus, kuriais per pamaldas 
varydavo į pasiutį vyrus ir moteris taip, jog tie neturėdavo kur dingti; 
dar kitoje turėdavo siūlų ir adatų, kuriomis vėlgi ištaisydavo daugybę 
visokių velnysčių. Taip antai, sykį didžiojoj parlamento salėj vienas 
pranciškonas rengėsi eiti mišių laikyti. Panurgas tuoj pasišovė jam 
pagelbėti apsirengti. Berengdamas prisiuvo albą prie sutanos ir prie 
marškinių ir, kai teismo ponai susėdo mišių klausyti, kaip niekur nieko 
pasitraukė į šalį. Tačiau po ite, Missa est, kai vargšas vienuolis norėjo 
nusivilkti albą, jis kartu pakėlė iki pažastų ir habitą, nes tie buvo susiūti 
draugėn, ir atidengė visų akyse savo daiktus, kurie, žinia, buvo nemaži; 
vienuolis taip ir tąsė rūbus, vis labiau apsinuogindamas, kol pagaliau 
vienas iš teismo ponų tarė: „Kas čia yra, nejau garbusis tėvas nori, kad 
mes jam į dugną pabučiuotume? Tegu jam švento Antano ugnis pabu- 
čiuoja!“ Nuo to laiko buvo išleistas potvarkis, kad kunigai nusiren- 
ginėtų zakristijoje, bet jokiu būdu ne prieš žmones, ypač jei yra mote- 
rų, kurias gali kūno pageidimo nuodėmė apnikti. 

O kai žmonės klausė, kodėl kunigų daiktai taip žemai nukarę, Pa- 
nurgas lengvai išsprendė šią problemą: 

— Kodėl asilų ausys tokios didelės užauga? Todėl, kad mamos 
jiems mažiems ant galvų kepurėlių nemauna, kaip sako De Alliaco 
savo knygoj Suppositiones'**. Lygiu būdu ir tų mielų kunigėlių daiktai 
taip labai nukarę dėl to, kad jie kelnių nenešioja: daiktai neprilaikomi 
ir ištįsta, ir maskatuoja ligi kelių nelyginant moterų rožančiai. O kad 
tasai prietaisas ne tik ilgas, bet ir storas, tai todėl, jog nuo maskatavimo 
suteka žemyn kūno syvai, nes, kaip moko įstatymų žinovai, tolydinis 
Judėjimas ir judinimas turi pritraukiamųjų savybių. 

Item, kitoje kišenėje jis nešiojosi alūno miltelių ir prisitaikęs pilda- 


Pantagriuelis 190 


vo juos moterims už apykaklės, labiausiai toms, kur labai didžiai 
nešdavosi; nuo to jos gaudavo išsirengti visų akyse, kitos šokuodavo 
kaip gaidys ant žarijų ar kulka ant būgno; kitos lėkdavo į gatvę, o jis — 
iš paskos, ir kai jos nebesitverdamos nusirengdavo nuogos, tai jis, 
mandagus ir paslaugus kavalierius, apgaubdavo jas savo pelerina. 

Item, kitoje kišenėje turėjo flakonėlį seno aliejaus ir kai sutikdavo 
ką, moterį ar vyrą, pernelyg išsipusčiusį, tai imdavo čiupnoti drabužį ir 
išaliejuodavo, sutepdavo visas gražiausias vietas, dėda masis žiūrinėjąs 
medžiagą ir kalbėdamas: „Ai ponia, kokia puiki gelumbė, ai, koks 
puikus atlasas, kokia puiki tafta! Tegu dievas duoda jums visa, ko tik 
jūsų tauri širdis trokšta! Jūs turite ir naują suknią, ir naują meilužį — 
ir dieve jums padėk!“ Bešnekėdamas, žiūrėk, ir brauko ranka per apy- 
kaklę. Ir nelemta dėmė lieka visam gyvenimui — taip įsiėda į sielą, į 
kūną, į gerą vardą, jog paskui nė pats velnias jos nebeišims. O jis dar 
šneka: „Ponia, pasisaugokit, kad nesugriūtumėt, antai kokia liūgina 
duobė priešais“. 

Dar vienoje kišenėje nešiojos:i dėžutę čiaudulio miltelių, smulkutė- 
liai sutrintų; ten jis laikydavo nosinę, ploną, dailiai išsiuvinėtą, kurią 
nudžiovė vienai gražiai rūmų siuvėjukei, nuimdamas nuo krūtinės 
utėlę, beje, jo paties ten paleistą. Kai pasitaikydavo būti padorių ponių 
draugijoje, Panurgas būtinai nukreipdavo kalbą į baltinių siuvinėjimą, 
dėdavo ranką kuriai ant krūtinės ir klausdavo: „O va šitas darbelis — 
iš Flandrijos ar iš Eno?“ Paskui išsitraukdavo savo nosinę ir sakydavo: 
„Štai, štai, pažiūrėkite šį darbelį, jis turbūt iš Futinjano ar iš Futarabi- 
jos“ !?*, paskui imdavo ją purtyti panosėje, o ponios nuo to čiaudėdavo 
keturias valandas be pertrūkio. Tada jis drioskindavo kaip kumelys, 
ponios juokdavosi ir sakydavo: „Ką, Panurgai, jūs drioskinate?“ — 
„Ai ne, ponia, — sakydavo jis, — aš tik akompanuoju jūsų nosies melo- 
dijai“. 

Dar kitoje kišenėje turėjo prisidėjęs repliukių, žnypliukių, visrak- 
čių ir kitokių gelžgalių, ir nebuvo nei durų, nei skrynios, kur atsilaiky- 
tų prieš tuos įnagius. 

O dar kita kišenė buvo pilna lošiamų jų taurelių, ir jomis darbuotis 
jis mokėjo stebuklingai, nes pirštai jo buvo miklūs kaip pačios Miner- 
vos arba Arachnės'**,— ne veltui kitados prekyviečių fokusininko 
amatu vertėsi. Užtat kai prieidavo išsikeisti testono ar šiaip kokios 
monetos, tai pinigų keitėjas galėjo būti apdairesnis už patį Mušą!““, vis 
tiek Panurgas jam kiekvienąkart it pūste nupūsdavo kokius penkis ar 
šešis sidabrinukus — tiesiog per akis, atvirai, aiškiai, be jokio smurto 
ar sukčiavimo. 

Kaip Panurgas pirkosi atlaidus, kaip leido 
už vyrų senes ir kokių bylų 
turėjo Paryžiuje 

Vieną dieną žiūriu — Panurgas kažkoks apsmurgęs, nešnekus; 
manau sau, turbūt pinigų pristigo. Sakau jam: 

— Panurgai, jūs sergate, matau iš veido, ir net numanau kokia 
liga, — tai kapšo džiova. Bet nenusiminkit: aš dar turiu užsislėpęs pus- 
septinto sū — jie pravers jums bėdoje ne blogiau už brantus. 

O jis man atšauna: 

— Pinigai — niekis! Aš jų nežinosiu kur dėti vieną gražią dieną, 
nes turiu filosofinį akmenį, kuris pritraukia man pinigą iš svetimo kap- 
šiuko, kaip magnetas pritraukia geležį. Bet gal jūs norėtumėt eiti atlai- 
dų'?? nusipirkti? 

— Dievaži,— sakau aš jam, — nesu aš jau toks didelis atlaidų 
gaudytojas šiame gyvenime; kaip bus aname, nežinau. Tiek to, eime 
su dievo padėjimu, tačiau tik už vieną denarą, nei daugiau, nei mažiau. 

— Bet pirma paskolink man,— sako jis,— vieną denarą iš pro- 
centų. 

— Jokių procentų,— atsakau,— duodu ir atiduodu. 

— Grates vobis, Dominos!?',— sako jis. 

Ir štai mudu einame. Pirmiausia užsukame į švento Gervazo 
bažnyčią. Aš nusiperku atlaidų jau prie pirmo staliuko, ir man gana, 
nesu tų daiktų gobšus; paskui sukalbu poterius ir šventos Brigitos 
maldas. O jis eina per visus staliukus ir vis kaišioja pinigą atlaidų par- 
davėjams. 

Iš ten patraukiame į Dievo motinos katedrą, po to į švento Jono, 
švento Antano ir kitas bažnyčias, kur tik randame atlaidų pardavėjų. 
Aš jau nebeperku, bet jis apsuka visus staliukus, visur bučiuoja relik- 
vijas ir vis deda pinigą. Galų gale, kai grįžtame iš žygio, jis vedasi mane 
Pilies užeigon išgerti ir parodo man dešimt ar dvylika savo kišenių: jos 
visos pilnos pinigų. Aš net persižegnoju ir sakau: 

— Iš kur jūs gavote pinigų per tokį trumpą laiką? 

Jis man paaiškina, kad prisirankiojęs nuo lėkščių, kur dedami pini- 
gai už atlaidus. 

— Mat kai duodu pirmąjį denarą, aš dedu jį taip mikliai, jog 

atrodo, kad padėjau lėkštėn stambų pinigą; tada viena ranka imu grą- 
žos dvylika denarų, liarų arba kad ir dublonų, o kita ranka — tris 
ar keturis dvylekius. Ir taip per visas bažnyčias, kur tik buvome. 

— Betgi šitaip, — sakau,— jūs prakeikimą užsitrauksit, kaip tas 
žaltys; juk esate sukčius ir šventvagis. 

— Hm,— sako jis, — tai mat, nelygu kaip žiūrėsi: jums atrodo taip, 
man atrodo visiškai kitaip. Juk atlaidininkai man tuos pinigus dovano- 
ja, kai duoda pabučiuoti relikvijas ir sako: Centuplum accipies'**,— 
atseit už vieną denarą aš turiu pasiimti šimtą, nes accipies čia reikia 
suprasti pagal hebrajų kalbos dėsnius, kur būsimasis laikas vartojamas 
liepiamosios nuosakos vietoje, kaip kad skaitome Šventajame rašte: 
Diliges Dominum ir dilige!“?. Užtat kai atlaidininkas man sako Cen- 
tuplum accipies, tai jis nori pasakyti Centuplum accipe — taip aiškina 
ir rabi Kimchis, ir rabi Aben Ezra!““, ir visi masoretai; et ibi Barto- 
lus'*!. Be to, popiežius Sikstas man užrašė pusantro tūkstančio rentą iš 
savo valdų ir bažnyčios iždo už tai, kad aš išgydžiau piktvotę, kuri jį 
taip kankino, jog manė liksiąs visą gyvenimą šlubas. Tad aš tą rentą ir 
pasiimu pats iš bažnyčios iždo, nes kas gi daugiau man ją išmokės. Cho 
cho, bičiuli mielas, — kalbėjo jis toliau, — jei tu žinotum, kiek aš susiš- 
laviau į kišenę iš kryžiaus žygio!“?, tai akis išverstum. Daugiau nei 
šešis tūkstančius auksinių! 

— Tai kur, po velnių, jie visi pasidėjo? — klausiu aš.— Tu gi 
neturi nė skatiko. 

— Ogi kaip atėjo, taip ir išėjo, — sako jis, — tik šeimininką permai- 
nė. Bet gerus tris tūkstančius išleidau pasogoms — ne jaunoms mergi- 
noms, nes toms juk ir šiaip jaunikių yra į valias, — o senoms boboms, 
kur jau nė vieno danties žiaunoj nebeturi. Galvojau taip: „Tos mote- 
riškaitės šauniai praleido savo jaunas dienas, vaišino vištiena visus ir 
kiekvieną, kol galiausiai nebeliko, kas to labo benorėtų, tai, sakau, 
tegu dar pamiklina kokį kartą strėnas prieš mirtį!“ Ir daviau vienai 
šimtą auksinių, kitai šimtą dvidešimt, trečiai tris šimtus — nelygu kokio 
kuri senumo ir bjaurumo: mat juo kuri baisesnė ir šlykštesnė, juo dau- 
giau reikėjo duoti, nes kitaip koks gi velnias benorės jas kibinti. Suran- 
du, būdavo, kokį kroviką ar nešiką, stambų, sta mantrų, ir imu piršti, 
bet, prieš rodydamas senę, rodau pirma pinigus ir sakau: „Va, kūmai, 
pasižiūrėk — visi bus tavo, jei gerai pasimankštinsi ant čiužinio“. Tatai 
išgirdęs, kiekvienas kultas nevelėtas ima žvingauti kaip eržilas. Suren- 
giu banketą, pasirūpinu, kad būtų gerai pavalgyti ir išgerti, ir liepiu 
stipriai įdėti prieskonių, kad senės įkaistų ir užsidegtų. Tada jos dar- 

buodavosi lygiai gerai kaip ir visos kitos, tik toms, kur jau nebežmoniš- 
kai bjaurios ir sutrešusios, liepdavau užsimesti maišą ant veido. 

Paskui esu turėjęs daug bylinėjimosi išlaidų. 

— O ko gi tau reikėjo bylinėtis? — klausiu aš.— Juk tu neturi 
nei Žemės, nei namų. 

— Mano mielas, — sako jis,— šio miesto panelės, pragaro dvasios 
pakurstytos, buvo išsimaniusios dėvėti aukštas ir siauras apykakles, 
visiškai dengiančias krūtinę, o ir susegimas būdavo ant nugaros, tad iš 
priekio niekaip negalėjau užkišti rankos, ir vargšai kavalieriai, tie, kur 
kenčia ir dūsau ja, buvo didžiai nepatenkinti. Aš vieną gražų antradienį 
padaviau minėtąsias paneles į teismą, išdėjau, kokią žalą man daro toji 
mada, ir pagrasinau, kad jeigu teismas mano ieškinio nepatenkins, tai 
ir aš savo daiktadėtį duosiu prisiūti užpakaly. Trumpai tariant, panelės 
sudarė sąjungą, išrodė savo pamatus bei motyvus ir pasisamdė advoka- 
tą bylai ginti; aš tačiau taip stipriai puoliau, jog teismas nusprendė, 
kad jos kaklų taip aukštai nedangstytų, o jei dangstys, tai kad paliktų iš 
priekio bent nedidelį praskiepą. Bet kiek man tas kaštavo pinigo! 

Dar aš turėjau ir kitą bylą, itin šlykščią ir nešvankią, su magistru 
Fifi! ir jo pakalikais — reikalavau, kad jiems nebūtų leista slapta, 
naktimis skaityti Auksavežių bačką arba atsiduodančias vietas iš Sen- 
tencijų'“*, kad jie turėtų tuos dalykus skaityti dieną, viešai, mokykloje, 
Šiaudų gatvėje, visų kitų sofistų'“? akivaizdoje, bet bylą prakišau ir 
gavau užmokėti teismo išlaidas, mat padariau kažką ne pagal forma- 
lumus su teismo antstoliu. 

Kitą kartą padaviau į teismą pirmininkų, tarėjų ir kitų ponų mulus, 
kam jie, stovėdami teismo kieme ir krimsdami žąslus, seilėjasi,— 
reikalavau, kad tarėjų Žmonos pasiūtų jiems seilinukus, idant jie 
neterštų grindinio ir teismo ponų tarnai galėtų ant jo atsiklaupę lošti 
šaškėmis, nesusitepdami kelnių. Šitą bylą laimėjau, bet vėlgi man daug 
kaštavo. 

O dar paskaičiuokit, kiek man atsieina tų tarnų vaišinimas diena 
dienon. 

— O kam juos vaišini? — paklausiau. 

— Mano mielas, — tarė jis, — tu supratimo neturi, kas tai yra pra- 
mogos. O aš jų turiu daugiau už patį karalių, ir jei tu sutiktum prisidėti, 
tai mudu visokių velnysčių pridarytume. 

— Ė, ne! — tariau aš.— Nenoriu, dievaž, nes tu vieną gražią 
dieną kabosi kartuvėse. 

— O m? — atšovė jis. — Tu būsi vieną gražią dieną žemėje užkas- 

tas. Tai kur garbingiau būti — ore ar žemėje? Ach tu, avino galvele! 
Matai, kol teismo ponų tarnai vaišinasi, aš saugau jų mulus ir papjaus- 
tau balnų kilpsaičius iš sėdamosios pusės, kad vos laikytųsi. Koks 
pilvūzas tarėjas ar kitas kuris įkelia koją kilpon, pasispiria ir šit ūmai 
drimba žemėn kaip meitėlis visų akyse,— juoko tada visiems kaip 
krekenų. O aš juokiuosi smagiau už kitus, nes, parjojęs namo, jis tą 
poną mulo saugotoją lieps taip išlupti, jog net pūkai rūks. Užtat man 
negaila pinigų, išleistų vaišėms. 

Trumpai tariant, jis žinojo ne tik šešiasdešimt tris būdus, kaip gauti 
pinigų (jau sakiau tai), bet ir du šimtus keturiolika būdų, kaip juos 
išleisti, neskaitant ėdimo ir gėrimo. 


Kaip vienas didelis Anglijos mokslinčius norėjo 
disputuoti su Pantagriueliu ir buvo 
Panurgo nugalėtas 

Tuo pat laiku vienas mokslavyris, vardu Taumastas!“", išgirdęs didį 
garsą apie neprilygstamą Pantagriuelio mokytu mą, atvažiavo iš Angli- 
jos vien pamatyti Pantagriuelio, susipažinti su juo ir persitikrinti, ar 
išties jis taip didžiai mokytas, kaip apie jį kalbama. Tad štai, atkeliavęs 
į Paryžių, jis ir nuvyko pas Pantagriuelį, kuris buvo apsistojęs švento 
Dionizo užeigoje ir tuo metu vaikštinėjo po sodą su Panurgu, filoso- 
fuodamas peripatetikų būdu. Vos tik jį išvydęs, Taumastas ėmė drebėti 
iš baimės, kad jis toks didelis ir toks stambus; paskui pasveikino jį 
mandagiai, kaip pridera, ir tarė: 

— Teisybę sako Platonas, filosofų kunigaikštis, kad jei išminties 
ir mokslo pavidalas būtų kūniškas ir akiai prieina mas, tai juo stebėtųsi 
visas pasaulis. Juk jei tik pasklinda garsas apie išmintį ir pasiekia ausis 
tų, kurie ją tyrinėja ir myli, atseit, filosofų ausis, tai šie praranda ir 
miegą, ir ramybę — taip labai jie užsidega ir suskanta bėgti tenai, 
pamatyti asmenį, kuriame toji išmintis savo šventyklą įkūrė ir kurio 
lūpomis savo ištarmes taria. 

Šitai mums tvirčiausiai įrodo tokie pavyzdžiai kaip Sabos karalie- 
nė, kuri iš pat Rytų žemės galo nuo Persų jūros atvažiavo pamatyti 
išminčiaus Saliamono namų tvarkos ir išgirsti jo išminties; 

kaip Anacharsis, kuris iš Skitijos atvyko net į Atėnus pamatyti 
Solono; 

kaip Pitagoras, kuris lankė Memfio žynius; 

kaip Platonas, kuris lankė Egipto magus ir Architą Tarentietį; 

kaip Apolonijas Tianietis, kuris nukeliavo net ligi Kaukazo kal- 
nų, perėjo Skitų, Masagetų, Indų žemes, plaukė didžiąja Fisono 
upe iki brahmanų, kadangi troško pamatyti Hiarchą, išvaikščiojo 
Babiloniją, Chaldėją, Mediją, Asiriją, Partiją, Siriją, Finikiją, Arabiją, 
Palestiną, Aleksandriją, pasiekė net Etiopiją, kadangi troško pamatyti 
gimnosofistus!?", 

Tolygų pavyzdį duoda mums Titas Livijus: jo pamatyti ir pasik- 
lausyti daug žmonių, žinijos ištroškusių, keliavo į Romą iš tolimiausių 
Prancūzijos bei Ispanijos pakraščių. 

Savęs aš nedrįstu rikiuoti į šių tobulų žmonių skaičių ir eilę; 
aš vien norėčiau būti laikomas žinijos ištroškusiu žmogumi, brangi- 
nančiu ne tik mokslus, bet ir mokytus žmones. 

Iš tiesų, štai aš, išgirdęs garsą apie be galo vertingą tavo išsimoksli- 
nimą, palikau savo šalį, gimines ir namus ir atvykau čia, nepaisyda- 
mas, kad kelias tolimas nei kad jūrų kelionė vargina, nei kad šis 
kraštas man visiškai nepažįstamas, atvykau vien iš troškimo tave pa- 
matyti ir pasitarti su tavimi apie kai kuriuos filosofijos, geomantijos ir 
kabalos! klausimus, dėl kurių aš turiu abejonių ir nepajėgiu pats 
savojo proto patenkinti, ir jei tu galėsi man tuos klausimus išspręsti, 
tai aš su savo vaikais ir vaikų vaikais tuoj pat pasiduodu tau į vergiją, 
nes neturiu kitokių vertybių, kuriomis tikėčiausi galėsiąs tau už tai 
atsilyginti. 

Aš tuos klausimus išdėstysiu raštu ir rytoj apskelbsiu juos visiems 
mokslo žmonėms mieste, idant jie susirinktų, o mes viešai, jų 
akivaizdoje, disputuosime. 


Tiktai pageidauju, kad mes disputuotume štai kokiu būdu. Aš 
nenoriu disputuoti pro et contra, kaip daro tie kvaili sofistai 
šiame mieste ir kitur; lygiai nenoriu disputuoti nė akademikų būdu, 
deklamacijomis!*“, taipogi skaičiais, kaip darydavo Pitagoras ir kaip 
ketino daryti Pikas Mirandula''? Romoje,— aš noriu disputuoti 
vien ženklais, be žodžių, nes dalykai yra tokie sunkūs ir painūs, 
jog Žmonių kalbos žodžiai neįstengtų jų išaiškinti taip, kaip man 
norėtųsi. 

Todėlei tegu tavo magnificencija teikiasi stoti su manimi į dis- 

putą. Jis bus didžiojoje Navaros kolegijos salėje, septintą valandą 
ryto. 

Kai jis savo kalbą baigė, Pantagriuelis jam su didžia pagarba 
tarė: 

— Senjore, aš negailiu niekam tų gėrybių, kuriomis dievas 
mane yra apdovanojęs, nes visa, kas gera, eina iš jo, ir jam patinka, 
kad jo dovanos gausėja, sklisdamos tarp žmonių, vertų ir sugeban- 
čių priimti tą dangiškąją taurios žinijos maną, o kadangi tu, kaip jau 
matau, tokių žmonių tarpe nūnai turi tokią vietą, tai pareiškiu, jog 
bet kurią valandą rasi mane pasirengusį atsakyti į kiekvieną tavo 
klausimą, kiek mano mažos pajėgos leis; kur kas labiau tiktų man iš 
tavęs mokytis, ne tau iš manęs, bet jei tu taip siūlai, mudu pasvars- 
tysime abu drauge tuos klausimus, kurie tau neaiškūs, ir paieškosime 
sprendimo neišsemiamajame šulinyje, kurio pačiame dugne, kaip 
Heraklitas sako, slypi tiesa. 

Ir aš labai pritariu tavo siūlymui disputuoti be žodžių, vien ženk- 
lais — šitaip mudu gerai kits kitą suprasime, o kartu išvengsime to 
delnų pliaukšėjimo, be kurio neapsieina žiopliai sofistai disputuose, 
kai jiems patinka argumentacija. 

Tad štai, aš būtinai rytoj prisistatysiu į tavo skirtą vietą tavo 
sakytą valandą, tiktai prašau, kad mūsų tarpe nebūtų nei ginčo, nei 
vaido ir kad neieškotume nei garbės, nei žmonių pritarimo, tik vien 
tiesos. 

Į tai Taumastas atsakė: 

— Senjore, tegu dievas tave laiko savo malonėje ir tegu atlygina 
tau už tai, kad tavo aukštoji magnificencija teikiasi nusileisti iki mano 
menkystės. Tad su dievu iki rytojaus. 

— Su dievu,— tarė Pantagriuelis. 

Ponai, jūs, kurie skaitote šį raštą, galite įsivaizduoti, kad nebuvo 
žmonių, aukščiau pakilusių dvasia ir labiau paskendusių mintyse per 
visą naktį kaip Taumastas ir Pantagriuelis: Taumastas, apsistojęs 
Kliuni užeigoje, pasakė durininkui, jog niekad gyvenime dar nebuvęs 
taip troškulio kankinamas kaip šią naktį. 

— Jaučiuosi taip, — kalbėjo jis, — lyg Pantagriuelis laikytų mane 
suėmęs už gerklės. Prašom pasakyti, kad atneštų gerti, ir pasirū- 
pinkite, kad turėtume po ranka šviežio vandens gerklei skalauti. 

Pantagriuelis savo ruožtu be galo jaudinosi ir visą naktį perkra- 
tinėjo mintyse: 

Bedos knygą De Numeris et Signis, 

Plotino knygą De Inenarrabilibus, 

Proklo knygą De Magia, 

Artemidoro knygas Peri onirokritikon, 

Anaksagoro Peri Semion, 

Inarijaus Peri Aphaton, 

Filistiono knygas, 

Hiponakto Peri Anekphoneton''! 
ir daugelį kitų, kol Panurgas ėmė jam sakyti: 

— Senjore, liaukitės jūs sau galvą sukti ir eikite gulti, nes 
matau, kad esat įsijaudinęs be jokio saiko ir galit dar kokią 
karštligę susigriebti nuo per didelio galvojimo. Verčiau išgerkit 
kokius dvidešimt penkis ar trisdešimt gerų maukų, užsidarykit savo 
kambary ir ramiai miegokit, nes rytoj aš eisiu remtis ir disputuoti su 
ponu anglu, ir jeigu jo nesuraitysiu ad metan non logui''?, tai 
galėsit mane vadinti kopūsto galva. 

— Gerai,— tarė Pantagriuelis,— bet jis, prieteliau, yra baisiai 
mokytas, ar tu išgalėsi jį patenkinti? 

— Puikiausiai,— atsakė Panurgas.— Prašom daugiau apie tai 
nebešnekėti ir duoti valią man. Kaip manot, ar žmonių yra tokių 
mokytų kaip velniai? 

— Nėra, žinoma,— tarė Pantagriuelis,— nebent jei kam dievas 
specialią malonę suteiktų. 

— Ir vis dėlto aš keliskart disputavau su velniais, suvariau juos 
į ožio ragą ir užčiaupiau visiems nasrus. Užtat galit, pone, būti ramus 
ir dėl to pasipūtėlio anglo — aš jį taip priremsiu, jog prie visų žmonių 
apsidirbs gėdingai. 

Po to Panurgas visą naktį girtavo su Pantagriuelio šeimynykš- 
čiais ir lošė su jais iš kelnių varsčių primus et secundus ir lazdžiukę. 
O kai priėjo skirtoji valanda, nusivedė savo poną Pantagriuelį į 
sutartą vietą, kur, jau galite manimi tikėti, buvo susirinkęs visas 
Paryžius, nuo didžiausio ligi mažiausio, ir galvojo taip: 

„Tas kipšas Pantagriuelis nuveikė, tiesa, visus gudreivas ir gelton- 
snapius sofistus, bet šį kartą ar negaus tik grąžos, nes tasai anglas 
yra tikras Vovero velnias!““. Pažiūrėsim, kas ką suries“. 

Taigi salė jau buvo prisirinkusi pilna, Taumastas jų laukė, ir 
kai tik Pantagriuelis su Panurgu įėjo, tuoj visi tie studiozai ir baka- 
laurai, ir jaunesni, ir vyresni, ėmė savo kvailu įpročiu ploti. Pantag- 
riuelis tačiau suriko ant jų didžiu balsu, tarytum iš dvigubos armotos 
šovė: 

— Tylos, po šimts velnių, tylos! Jei čia man jūs įkyrėsit, nenaudė- 
liai, — dievaži, nusukiosiu galvas! 

Sulig tais žodžiais visi nuščiuvo kaip pelytės, nebedrįso nė sukosėti, 
tartum būtų suriję po penkiolika svarų plunksnų, ir tokį pajuto nuo 
vieno to balso troškulį, jog visi iškišo liežuvius iš žabtų per pusę 
pėdos, lyg Pantagriuelis būtų jiems nasrus pasūdęs. 

Tada prašneko Panurgas. Jis tarė anglui: 

— Senjore, ko tu čia atėjai: ar tik pasispyrioti dispute dėl tų 
teiginių, kuriuos apskelbei, ar tiesos pasimokyti ir ją pažinti? 

Į tai Taumastas atsakė: 

— Senjore, vienintelis akstinas, atvaręs mane čia, yra troškimas 
perprasti ir išmanyti tai, dėl ko aš abejojau visą gyvenimą, nerasdamas 
nei knygos, nei žmogaus, kuris man padėtų išspręsti mano apskelbtąsias 
abejones. O stoti į disputą vien dėl paties pasispyriojimo aš neturiu 
jokio noro — tai yra pernelyg žemas dalykas, aš tai palieku niekšams 
sofistams, kurie savo disputais ieško ne tiesos, o tik priekabių ir vaido. 

— Taigi,— tarė Panurgas,— jeigu aš, menkas savo mokytojo 
pono Pantagriuelio mokinukas, tave patenkinčiau ir užganėdinčiau 
viskame ir viskuo, tai būtų nederamas daiktas varginti mano poną. 
Užtat geriau pritiktų, kad jis pabūtų mudviem už arbitrą, pasvertų 
mūsų abiejų įrodymus ir tik tada prabiltų pats, kai tau atrodytų, kad 
aš nevalioju užganėdinti tavo mokslingų troškimų. 

— Teisybė,— tarė Taumastas,— labai gerai pasakyta. 

— Tad pradėk. 

Dar pažymėtina, kad Panurgas prie savo didelio daiktadėčio turėjo 
prisisegęs stambų kutą iš šilkinių siūlų, raudonų, baltų, žalių ir mė- 

lynų, o vidun įsikišęs didelį apelsiną '“. 


Kaip Panurgas sumovė anglą, 
disputuojantį ženklais 


PERSKYRIMAS XIX 


Tada visi žmonės, kiek tik buvo jų susirinkusių, nuščiuvo ir klau- 
sėsi, o anglas iškėlė abi rankas skyrium, sudėjo pirštų galus į tokią 
figūrą, kurią Šinone vadina vištos pasturgaliu, ir sudavė vienos rankos 
nagais į kitos nagus keturis kartus; po to ištiesė pirštus ir smarkiai 

pliaukštelėjo delnais. Tada vėl pirštus sudėjo kaip pirma ir bakstelėjo 
du kartus, o po to pliaukštelėjo keturis kartus; tada ištiesė rankas ir 
sudėjo delnus, lyg dievobaimingai melsdamasis.!'? 

Panurgas staiga pakėlė dešinę ranką, jos nykšų įsikišo į dešinę 
šnirpšlę, pirštus suglaustus ištiesė į priekį nosies galo aukštyje, kairę 
akį užmerkė visai, o dešinę primerkė, žemai nuleisdamas voką ir anta- 
kį; tada iškėlė kairę ranką ir laikė ją, ištiesęs suglaustus keturis 
pirštus į priekį, o nykštį atkišęs aukštyn, tokioje pat padėtyje kaip ir 
dešinę, per pusantros pėdos nuo jos. Taip palaikęs, abi rankas nuleido 
žemyn; paskui jas pakėlė vėl ir laikė ties viduriu, lyg taikydamas anglui 
į nosį. 

— Bet jeigu Merkurijus...— tarė anglas. 

Panurgas jį kirste nukirto: 

— Jūs prašnekot, kauke!!?“ 

Anglas tada parodė tokį ženklą: iškėlė aukštyn kairę ranką iš- 
skleista plaštaka, paskui sugniaužė keturis pirštus, o nykštį ištiesė ir 
atrėmė sau į nosies galą. Staiga metė aukštyn dešinę ranką, irgi 
išskleista plaštaka, išskleistą ją ir nuleido kiek, tada jos nykštį įrėmė 
į tą kairiosios rankos vietą, iš kur išdygęs mažasis pirščiukas, o kitus 
keturis pirštus lėtai krutino ore; po kurio laiko sukeitė rankas: deši- 
niąja darė tą, ką pirma darė kairiąja, ir atvirkščiai. 

Panurgas, nė kiek nesutrikęs, pakylėjo kaire ranka savo dideliausią 
daiktadėtį, dešine iš jo išsiėmė jaučio šonkaulio gabalą ir du vienodos 
formos pagaliukus, vieną juodmedžio, kitą raudonmedžio, susibruko 
juos lygiagrečiai tarp pirštų ir ėmė tarškinti jais į kits kitą taip kaip 
Bretanės raupsuotieji savo tarškynėmis, tik, žinoma, skambiau ir dar- 
niau, o podraug, sugūbrinęs liežuvį burnoje, niūniavo linksmai ir vis 
žiūrėjo anglui į akis. 

Teologai, gydytojai ir chirurgai manė, kad šiuo ženklu jis anglą 
sulygino su raupsuotaisiais. 

Teismo tarėjai, įstatymų aiškintojai ir kanonų žinovai manė, 
kad šituo būdu jis norėjo parodyti, jog žmogus net ir raupsuotas gali 
būti savotiškai laimingas, kaip kitados sakė išganytojas. 

Anglas neišsigando — iškėlė abi rankas aukštyn, abiejų po tris 
vidurinius pirštus sugniaužė, nykščius įbruko tarp smiliaus ir didžiojo, 
o mažylius atkišo į šalį ir parodė abi špygas Panurgui; paskui sugręžė 
jas vieną prieš kitą, nykštį atrėmė į nykštį, o mažylį į mažylį. 

Panurgas, nė žodžio netaręs, iškėlė rankas ir padarė tokį ženklą: 
kairės rankos smiliaus nagą sudūrė su nykščio nagu, kad abu šie pirštai 

sudarytų grandį, dešinės keturis pirštus sugniaužė į kumštį, o smilių 
ištiesė ir kyščiojo į tą kairės grandį. Paskui suglaudė dešinės smilių 
ir didįjį, ištiesė juodu, kiek tiktai galima, ir atkišo į Taumastą. Paskui 
kairės nykščio galą įsirėmė į kairį smilkinį ties akimi, plaštaką ištiesė 
ir dailiai vasnojo ja it paukščio sparnu ar žuvies peleku; lygiai tą patį 
darė ir dešine ranka, įremta į dešinį smilkinį. 

Taumastas ėmė blykšti, drebėti ir parodė tokį ženklą: dešinės ran- 
kos didžiuoju pirštu pliaukštelėjo į nykščio apačią, o dešinės smilių 
įkišo į tokią pat kairės grandį; tiktai kišo iš apačios, o ne iš viršaus, kaip 
Panurgas. 

Tada Panurgas suplojo delnais, švilptelėjo į kumštį, vėl įkišo deši- 
nės smilių į kairės grandį ir tankiai maksėjo. Paskui atkišo smakrą ir 
žiūrėjo įsispyręs į Taumastą. 

Žiūrovai nesuprato nieko, ką tie ženklai reiškia, bet gerai suprato, 
kad šitaip jis be žodžių klausia Taumastą: 

— O ką dabar sakysit? 

Iš tiesų, Taumastas ėmė smarkiai prakaituoti, atrodė intensyviai 
galvojąs. Galiausiai susigriebė, sudūrė abiejų rankų pirštų galus, 
išlenkė pusračiu ir iškėlė rankas tiek, kiek tik galėjo. 

Atsakydamas į tai, Panurgas tučtuojau dešinės rankos nykščiu 
pasirėmė smakrą, tos pat rankos mažylį pirščiuką įkišo į kairės grandį 
ir apatiniais dantimis itin melodingai kaleno į viršutinius. 

Taumastas vargais negalais atsistojo, tačiau besistodamas taip 
smarkiai driokstelėjo, jog išsmuko vyrui ir tirštai, ir skystai. Pakilo 
velnioniška smarvė, ir žiūrovai griebėsi už nosių: jis mat iš baimės 
pristūmė kelnes. Vis dėlto iškėlė dešinę ranką, sudėjo visus pirštų galus 
vienon vieton, o kairės plaštaką priglaudė sau prie krūtinės. 

O Panurgas į tai griebėsi už daiktadėčio, ištempė jį per pusantros 
uolekties ilgumo ir ištempęs laikė kaire ranka, o dešine išsiėmė apel- 
siną, pamėtėjo jį septyniskart aukštyn, o aštuntą kartą sučiupo, ap- 
gniaužė saujoj ir laikė iškėlęs, nė nesukrutėdamas; paskui ėmė purtyti 
savo gražų daiktadėtį, rodydamas jį Taumastui. 

Taumastas išpūtė žandus lyg kuline dūda grodamas, ir ilgai 
dūmė — tartum kiaulės pūslę pūtė. 

Panurgas, į tai atsakydamas, prisidėjo vieną kairės rankos pirštą 
prie užpakalio angos, o lūpomis traukė į save orą taip, lyg siurbtų aust- 
rę iš kiauto ar ragautų sriubą; paskui pravėrė burną ir dešinės rankos 
plaštaka paukštelėjo per ją, išduodamas didelį ir žemą garsą, tartum 

einantį nuo diafragmos paviršiaus pro trachėją; šitaip jis padarė šešio- 
lika kartų. 

O Taumastas tik šnypštė it Žąsinas. 

Tada Panurgas dešinės rankos smilių įkišo į burną, suspaudė jį 
stipriai lūpų raumenimis ir smarkiai ištraukė, ir pasigirdo toks garsas, 
lyg kad vaikai šaudytų iš šeivamedžio patrankų, užtaisytų ropės kamš- 
čiais; taip jis padarė devynis kartus. 

Tada Taumastas sušuko: 

— Ėhė, ponai, štai kame didžioji paslaptis! Jis jau įstrigo! 

Po to išsitraukė durklą, kurį turėjo su savim, ir laikė smaigaliu 
žemyn. 

Į tai atsakydamas, Panurgas griebė savo ilgą daiktadėtį ir ėmė juo 
iš visos galios ploti sau per šlaunis; paskui sunėrė abi rankas, užsikėlė 
jas ant viršugalvio, iškišo, kiek tik galėjo, liežuvį ir ėmė vartalioti akis 
kaip stimpanti ožka. 

— A, suprantu,— tarė Taumastas.— O jeigu šitaip? 

Ir padarė tokį ženklą: durklo rankeną įrėmė sau į krūtinę, o smailę 
pridengė kitos rankos delnu, kiek parietęs pirštų galus. 

Panurgas tada palenkė galvą kairėn, prikišo didįjį pirštą prie 
dešinės ausies, o nykštį iškėlė aukštyn. Paskui sukryžiavo rankas ant 
krūtinės, sukosėjo penkis kartus ir sulig penktuoju kartu treptelėjo 
dešine koja į žemę. Paskui iškėlė kairę ranką ir, sugniaužęs kumštį, 
laikė nykštį prie kaktos, o dešine ranka šešiskart susidavė į krūtinę. 

Taumastas, matyt, nepatenkintas tuo, prisikišo kairės rankos nykš- 
tį prie nosies galo, kitus pirštus sugniaužė į kumštį. 

Tada Panurgas abiem didžiaisiais pirštais įsikibo sau į burnos 
kraštus, ištempė ją į šalis tiek, kiek tik galėjo, ir iššiepė visus dantis, 
o abiem nykščiais nutraukė žemyn akių vokus ir padarė itin bjaurią 
grimasą, kaip rodėsi žiūrovams. 


Kaip Taumastas šlovino Panurgo 
dorybes ir mokytumą 

Po to Taumastas atsikėlė ir, nusiėmęs kepurę, pusbalsiu padėkojo 
Panurgui, o paskui garsiai prabilo į susirinkusius: 

— Senjorai, šią valandą aš tikrai galiu tarti evangelijos žodžius: 
Et ecce plus quam Salomon hic.'™” Jūs turite savo tarpe neįkainojamą 
brangenybę — poną Pantagriuelį, kurio šlovė atvedė mane čia iš toli- 
miausiojo Anglijos kampo padiskutuoti apie neišsprendžiamus, mano 
protą nukamavusius klausimus tiek iš magijos, alchemijos, kabalos, 
geometrijos, astrologijos, tiek iš filosofijos. 

Nūnai tačiau aš rūstauju ant tos šlovės, nes man rodos, kad ji 
pavydi jam ir neskelbia nė tūkstantosios dalies teisybės apie jį. 

Matėte patys — netgi ne jis, o tik jo mokinys mane visai patenkino 
ir pasakė daugiau, negu aš klausiau; be to, jis man iškėlė ir sykiu 
išsprendė daug kitų begalinės svarbos klausimų. Galiu jus užtikrinti, 
kad jis atskleidė tikrą enciklopedinės žinijos šulinį ir parodė neišma- 
tuojamą jos gelmę, ir tai tokiu būdu, apie kurį, man regėjos, niekas 
pasauly neturi menkiausio supratimo, — aš kalbu apie mūsų disputą 
ženklais, nepratariant nė pusės žodžio. Bet aš kada nors surašysiu visa, 
ką mudu čia svarstėme ir nutarėme, idant kas nepamanytų, jog tai 
buvo tik vienos pamaivos, ir duosiu išspausdinti, tegu kiekvienas iš to 
pasimoko, kaip kad pasimokiau aš; ir jūs galit numanyti, ką būtų 
sugebėjęs pasakyti mokytojas, jei jau mokinys parodė šitokį išlavėji- 
mą, nesgi Non est discipulus super magistrum.’ 

Taigi tebūnie šlovė viešpačiui dievui, o jums kuo nuolankiausiai 
dėkoju už garbę, kurią suteikėte man, atvykę į šį aktą; dievas tegu 
teikia jums už tai malonių per amžius. 

Panašiai padėkojo susirinkusiems ir Pantagriuelis, o išeidamas 
nusivedė Taumastą pietų, ir jau galite tikėti, kad jie ten gėrė taip, jog 
net sagos nuo pilvo ištrūkinėjo (mat anais laikais pilvą užsagstydavo 
sagomis, panašiai kaip dabar apykaklę) — ir gėrė tol, kol vienas kito 
nebepažino. 

Motina švenčiausioji, kaip jie ten plunijo, kaip butelius šokdino, 
kaip gerkles plėšė: 

— Į sveikatą! 

— Pilk dar! 

— Paže, vyno! 

— Pilną, po šimts velnių, pilną! 

Ir nebuvo jų tarpe nė vieno, kur nebūtų išgėręs bent dvidešimt 
penkių ar trisdešimties statinių, ir žinote kaip gėrė? Sicut terra sine 
aqua'™’, nes buvo karšta ir gerklės išdžiūvusios. 

O kai dėl teiginių, kuriuos gynė Taumastas, ir ženklų, kuriuos jie 
vartojo disputuodami, tai aš norėjau juos išdėstyti pagal jų pačių aiški- 

nimus, bet gavau žinią, kad Taumastas apie tai parašė storą knygą, 
išspausdintą Londone, kur jis nušviečia viską, nepraleisdamas nieko. 
Tad šiuo tarpu nuo to atsisakau. 


Kaip Panurgas įsimylėjo vieną 
kilmingą Paryžiaus damą 


PERSKYRIMAS XXI 


Panurgas, laimėjęs disputą su anglu, pasidarė garsus Paryžiaus 
mieste. Nuo to laiko jis pradėjo deramai vertinti savo daiktadėtį ir jo 
išorinę pusę davė gražiai išsiuvinėti pagal Romos madą. O žmonės jį 
viešai visur garbstė, apie jį ir dainą sudėjo, kurią dainavo gatvės 
vaikigaliai, siunčiami pirkinių parnešti, jis būdavo itin mielas svečias 
visuose ponių ir panelių sambūriuose, ir toji sėkmė jam taip susuko 
galvą, jog jis užsimanė paguldyti ant menčių vieną iš prašmatniausių 
miesto damų. 

Ir tikrai, atidėjęs į šalį ilgas įžangas ir karštus prisipažinimus, kurių 
paprastai griebiasi įsimylėję svajotojai, pasninkaują kentėtojai, kurie 
nedrįsta prisilytėti mėsiško, jis vienądien pasakė jai stačiai: 

— Ponia, būtų didelė nauda visai valstybei ir smagu jums pačiai, 
galėtų didžiuotis visa jūsų padermė, o ir aš pasidžiaugčiau, jeigu jūs 
pasibėgtumėt nuo mano veislės; tikėkite manimi — patirtis jums įro- 
dys, kad aš sakau tiesą. 

Sulig tais žodžiais ponia atstūmė jį nuo savęs per šimtą mylių, tar- 
dama: 

— Akiplėša pasiutęs, kaip jūs drįstate man taip kalbėti? Kuo jūs 
mane laikote? Eikit šalin ir daugiau nesimaišykit man po akių, nes jei 
taip labai jūsų neniekinčiau, liepčiau jums rankas kojas nukapoti. 

— Nepagailėčiau,— tarė jis,— rankų nei kojų, jei tik mudu, susi- 
bloškę į daiktą, dailiai pavarstytume siūlą į nytis, nes (jis parodė savo 
ilgą daiktadėtį) štai muzikantas, kokių reta, jis užgros jums tokį šokį, 
jog galva ims suktis. Jis žvalus ir triūslus, ir ruošą taip švariai apsi- 
ruošia, jog po jo nelieka nė ko šluoti. 

Į tai dama atšovė: 

— Šalin, akiplėša, šalin! Jei dar žodį pasakysit, aš pašauksiu 
žmones, ir jie jus užplaks. 

— Ne,— tarė jis, — jūs ne tokia pikta, kaip jūsų žodžiai rodytų, 
ne, ne, matau iš jūsų veido, jei tik neklystu; nes greičiau žemė pakils 
į dangų, padangės skliautas nusileis į pragarmę ir visa gamtos tvarka 
apsivers aukštyn kojom, negu tokioj kaip jūsų didžioj grožybėj rasis 
bent lašas tulžies ir piktumo. Tiesa, žmonės sako: 


Ar matė kas gražuolę neaikštingą, 
Nuolankią, romią, nemaištingą? 


Bet tie žodžiai taikomi vien paprastoms gražuolėms. Jūsų grožis yra 
toks iškilnus, toks ypatingas, toks dangiškas, jog aš tikiu, kad gamta jį 
tyčia jumyse sukūrė, užsimaniusi duoti idealų grožio pavyzdį, idant 
mes turėtume supratimą, kiek ji pajėgia, jeigu pavartoja visą savo 
galią ir visą savo sugebėjimą. 

Jūs visa — medus, cukrus, dangaus mana. 

Tai jums Paris turėjo priteisti aukso obuolį, o ne Venerai, ne 
Junonai ar Minervai, nes niekada Junona neturėjo tiek didingu mo, 
nei Minerva sumanumo, nei Venera elegancijos, kiek turite jūs, ponia. 

O, dangaus dievaičiai ir dievaitės, kaipgi laimingas bus tasai, 
kuriam suteiksite malonę šitą moterį glamonėti, bučiuoti ir su ja įsnau- 
ją trinti! Dievaži, juk tai būsiu aš, matau tikrai, nes ji jau myli mane 
visa širdimi, žinau gerai, man fėjos šitaip lėmė. Tai negaiškim laiko, 
metas kumelei į ienas. 

Ir jau norėjo moterį apglėbti, bet ji apsimetė puolanti prie lango 
šauktis kaimynų. 

Tada Panurgas skubiai išsinešdino, bet prie durų dar pasakė: 

— Ponia, palaukit manęs šičia, aš pats nubėgsiu jų pašaukti, kam 
jums vargintis. 

Ir nudrožė sau, ne per daug imdamas į galvą, kad buvo atstumtas, 
ir išgėrė tą dieną ne mažiau kaip visada. 

Rytojaus dieną, kai toji dama atėjo mišių, jis jau buvo bažnyčioje. 

Prieduryje padavė jai švęstą vandenį, žemai nusilenkė prieš ją, 
paskui atsiklaupė kaip savas greta jos ir tarė: 

— Ponia, žinokit: esu taip baisiai jus įsimylėjęs, jog nebegaliu 
nei nusišlapinti, nei išsituštinti. Nežinau, kaip jūs į tai žiūrite, bet jei 
man atsitiktų kokia nelaimė, tai kas tada? 

— O kas man galvoj? — atsakė ji.— Eikit sau, netrukdykit mels- 
tis. 

— Bet pirma įminkite mįslę. Kas bus: visas apžėlęs, galelis plikas. 

— Nežinau,— pasakė ji. 

— Riešutas. Na gerai, pasimelskit, kad dievas man duotų, ko jūsų 
kilni širdis geidžia, o jūs man duokit savo rožančių. 

— Imkit,— tarė ji,— ir atstokit nuo mano galvos. 

Tai pasakiusi, jau buvo benusirišanti nuo juostos rožančių iš 
kvepiančio medžio su auksiniais didžiaisiais karoliukais, bet Panurgas, 
greit išsitraukęs vieną savo peiliuką, nupjovė raištį ir nunešė rožančių 
pas vogtų daiktų supirkėją. Nulėkdamas dar paklausė: 

— Gal norit mano peiliuko? 

— Ne, ne,— atsakė ji. 

— Vis tiek jis pasirengęs jums tarnauti su kūnu ir dūšia, su ragais 
ir nagais. 

Tuo tarpu dama sunerimo dėl savo rožančiaus, nes buvo pratusi 
visada bažnyčioj turėti jį su savimi, ir mąstė: „Tas tauškalius, matyt, 
yra koks vėjavaikis, dar turbūt ir nečionykštis; nebeatgausiu aš savo 
rožančiaus. Ką man vyras pasakys? Pyks ant manęs. Bet aš sakysiu, 
kad vagis jį man nupjovė bažnyčioj, ir jis lengvai patikės, nes matys 
nupjautą raištelį ant mano juostos“. 

Popiet Panurgas nuėjo pas damą, įsitraukęs į rankovę didelį 
maką, pridėtą skardinių žetonų, ir ėmė ją kalbinti taip: 

— Katras iš mudviejų labiau mylime — ar aš jus, ar jūs mane? 

Ji atsakė: 

— Kai dėl manęs, tai aš neapykantos jums neturiu, nes myliu visus 
žmones, kaip dievas prisakė. 

— Bet, tarp kitko, — tarė jis, — argi jūs nesate manęs įsimylėjusi? 

— Jau daug sykių jums sakiau,— tarė ji, — kad nešnekėtumėt 
man tokių dalykų; jei nesiliausit, aš jums parodysiu, kad man negalima 
kalbėti tokių begėdiškų žodžių. Eikit sau iš čia ir atiduokit rožančių, 
nes vyras gali paklausti, kur jis. 

— Ką, ponia,— tarė jis,— jūsų rožančių?! Dievaži, to tai jau 
nebus; bet aš jums duosiu tiek ir tiek kitų rožančių. Gal norėtumėt 
auksinio, kad karoliai būtų stambūs, emaliuoti, o gal kad būtų šilku 
apmegzti arba ant masyvios aukso grandinėlės suverti? O gal jums 
labiau tiktų iš juodmedžio, iš stambių hiacintų, iš gludintų stambių 
granatų, o mažieji karolėliai kad būtų smulkių turkių; ar, sakysim, 
iš dailių topazų pramaišiui su smulkiais safyrais, arba stambieji karoliai 
kad būtų rubinai, o mažieji — deimantai, nušlifuoti dvidešimt aštuo- 
niomis briaunomis? 

Ne, ne, vis tai niekai. Aš žinau vieną gražų rožančių — stambieji 
karoliai iš gryniausių smaragdų, smulkieji — pilkojo gintaro, o sąsa- 

ga — Persijos perlas, didumo sulig apelsinu! Jo kaina tik dvidešimt 
penki tūkstančiai dukatų. Aš jums jį padovanosiu, nes man tai nė už ką. 

Tai sakydamas, sužvangino savo žetonus, tarytum ten būtų mušti- 
niai su saule. 

— O gal norėtumėt tamsiai violetinio aksomo su šviesiais tašku- 
čiais, arba gal raštuoto ar tamsiai raudono atlaso? Gal norėtumėt 
grandinėlių, aukso segių, diademų, žiedų? Tarkite tik žodį. Penkias- 
dešimt tūkstančių dukatų — man ne pinigai. 

Tokių šnekų besiklausant, jai net seilė tekėjo, tačiau ji atsakė: 

— Ne, ačiū, nieko iš jūsų nenoriu. 

— Dieve mano,— atsakė jis, — užtat aš noriu iš jūsų, ir noriu tokio 
daikto, kuris jums nieko nekaštuos ir kurio aš neišsinešiu. Va, žiūrė- 
kit,— jis parodė į savo ilgą daiktadėtį, — štai Jonas Benamis, kuris 
ieško buto. 

Ir norėjo ją apkabinti, bet ji ėmė rėkti, nors, tiesa, ne per garsiai. 

Tada Panurgas nustojo saldžiai šypsotis ir tarė: 

— Tai taip ničnieko man ir neduosit? Na, ir trauk jus devynios! 
Neverta jūs nei tos laimės, nei garbės. Bet palaukit, aš taip padarysiu, 
kad ant jūsų visi šunys jodinės. 

Taip pasakęs, išdūmė kuo greičiausiai, bijodamas gauti lazdų, 
kurių nemėgo iš prigimties. 


Kaip Panurgas ištaisė Paryžiaus 
damai pokštą, kuris jai anaiptol 
neišėjo į gera 


PERSKYRIMAS XXII 


Reikia jums žinoti, kad rytojaus dieną buvo devintinės, didelė 
šventė, kada visos moterys apsivelka gražiausiais rūbais, kokius tik 
turi. Ir minėtoji dama tą dieną pasišvietė labai šaunia tamsiai raudono 
atlaso suknia ir brangia balto aksomo mantilij. 

Vakarykščiai Panurgas išieškojo visus miesto pašalius, surado kalę, 
kuriai buvo pats rujos karštis, parsivedė ją namo, prisirišęs už diržiuko, 
gerai šėrė perdien ir pernakt, o rytą užmušė ją, išėmė tą daiktą, kurį 
gerai žinojo graikų geomantai, sukapojo kuo smulkiausiai, susidėjo 
į slaptą kišenę ir išėjo ieškoti tos damos, žinodamas, kad ji eis procesi- 

joj, kaip įprasta tokią dieną; kai tik ji įžengė į bažnyčią, Panurgas jai 
padavė švęstą vandenį, labai mandagiai nusilenkdamas, o po trumpos 
valandžiukės, kai jinai jau kalbėjo poterius, prisėdo prie jos ant suolo 
ir įbruko jai popierėlį, kur buvo surašytas toksai rondo: 


RONDO 


Šį kartą, o gražuole mylimoji, 
Gal būsit pagaliau apsigalvojus, 
Nebūusite tokios žiaurios širdies, 
Manęs nebevarysit be vilties? 
Neįžeidė, tikiuos, aistra manoji 
Blogu veiksmu, žodžiu nepadoriuoju. 
Galėjot pasakyti man geruoju: 
„Tavęs priimti negaliu išties 

Šį kartą“. 


Neslėpsiu, kad aš meile suliepsnojau. 
Grožybės jūsų velniškai vilioja — 
Užsidegiau nuo šitos kibirkšties. 
Aš perimtas vienos svajos, vienos minties: 
Įsėst į balną, jus pasižabojęs 

Šį kartą. 


Vos ji išlankstė popieriuką ir pažiūrėjo, kas ten yra, Panurgas grei- 
tai subarstė savo atsineštą vaistą į visokias jos drabužio vietas, labiau- 
siai į suknios klostes bei rankovių paraukimus, po to kalbėjo taip: 

— Ponia, vargšams įsimylėjėliams ne visada kelias rožėmis klotas. 
Kai dėl savęs, tai visgi turiu vilties, kad mano naktys nemiegotos, 
mano sielvartai ir ašaros, išverktos iš meilės jums, bus man užskaitytos 
aname pasaulyje skaistyklos kančių vietoj. O jūs bent pasimelskit už 
mane, kad dievas duotų man kantrybės nešti savąjį kryžių. 

Vos spėjo Panurgas baigti kalbą, visi šunys, kiek tik jų buvo baž- 
nyčioj'*?, supuolė aplink tą damą, užuodę vaistą, kuriuo jis subarstė 
ją. Maži ir dideli, riebūs ir liesi — visi susirinko, iškišę galiukus, ir 
vis uostė ją, ir čiurkšnojo ant jos iš visų pusių. Tokios nešvankybės 
pasaulis dar nebuvo matęs. 

Panurgas lyg mėgino juos vyti šalin, paskui nusilenkė damai ir 
atsitraukė į nuošalią koplyčią žiūrėti, kas bus toliau, nes šunys, bjaury- 
bės, sušlapino jai visus drabužius, vienas didelis kurtas net ant galvos 
čiurkštelėjo, kiti leido ant rankovių, kiti ant strėnų, o kur visiškai 
mažyčiai, tie ant kurpaičių. Aplinkinės moterys turėjo daug vargo ją 
nuo to antpuolio ginti. 

O Panurgas tik juokėsi ir sakė vienam iš didžių jų miesto ponų: 

— Matyt, tai poniai dabar pats rujos metas, o gal ji su kokiu kurtu 
neseniai vaikėsi. 

Pasižiūrėjęs, kaip tie visi šunys aplink ją riejasi lyg apie rujojančią 
kalę, išėjo iš bažnyčios ir leidosi pas Pantagriuelį. 

Kur tik gatvėje sutiko šunį, kiekvienam spyrė koja ir sakė: 

— Ar neisi pas draugus į vestuves! Marš, po velnių, greičiau! 

O parėjęs kalbėjo Pantagriueliui: 

— Pone, labai jus prašau — nueikit pasižiūrėti, kaip viso krašto 
šunys duodasi aplink vieną damą, didžiausią šio miesto gražuolę, ir vis 
taiko ant jos pajodinėti. 

Pantagriuelis, žinoma, nuėjo, pamatė tą reginį ir išrado, kad jis 
gražus ir naujas. 

Bet gražiausia buvo per procesiją: daugiau nei šeši šimtai tūkstan- 
čių keturiolika šunų grūdosi prie tos ponios ir darė jai visokias šunybes, 
ir visur, kur tik ji ėjo, nauji ir nauji šunys dėjosi į palydą, sekė jos 
pėdomis ir laistė visą kelią, kur tik prisilietė jos suknia. 

Žmonės, tokio reginio sudominti, žiūrėjo sustoję, ką daro šunys, 
o tie korėsi jai ant kaklo ir gadino jos puikius rūbus, tad ji nebeapsi- 
kęsdama ryžosi sprukti namo, į savo rūmus. Ji bėgti, šunys vytis, o 
tarnaitėms juoko! 

Kai ji grįžo namo ir užsirakino, duris apstojo nuo pusės mylios 
sulėkę šunys, o kai jie sudūko ant tų durų švirkšti, tai pasidarė upelis 
tokio gilumo, kad galėjo plaukyti antys. Tai tas pats upelis, kuris dabar 
teka pro Sen Viktorą; ten Gobelenas!*! dažo savo purpurus, nes šunų 
šlapalai turi specifinių dažomųjų savybių, kaip kitados viešai skelbė 
mūsų magistras Oribusas. 

Tas upelis, dievaž, galėtų net malūną sukti, — aišku, ne tokį didelį 
kaip Bazaklio malūnas Tulūzoje. 

Kaip Pantagriuelis išvyko iš Paryžiaus, 
sužinojęs, kad dipsodai užpuolė amaurotų 
kraštą, ir kodėl mylios Prancuzijoj 
tokios trumpos 


PERSKYRIMAS XXIII 


Greit po to Pantagriuelis gavo žinią, kad jo tėvą Gargantiua fėja 
Morgana išsinešė į Fėjų šalį, kaip kitados Ožjė ir Artūrą'??, o kartu 
sužinojo, kad dipsodai!'““, išgirdę gandą apie šį įvykį, peržengė savo 
žemės ribas, nuniokojo žymią dalį Utopijos ir dabar laiko apsupę 
svarbiausiąjį amaurotų miestą. Tad jis išvyko iš Paryžiaus, niekam nė 
sudiev nepasakęs, nes reikėjo skubėti, ir nuvažiavo į Ruaną. 

Keliau jant Pantagriueliui krito į akis, kad Prancūzijoj mylios per- 
nelyg trumpos, palyginti su kitų kraštų myliomis, ir klausė Panurgą, 
kas čia galėtų būti, kodėl taip yra. Panurgas jam papasakojo istoriją, 
kurią surašė Marotus du Lac, monachus'“*, knygoje, pavadintoje 
Kanarijos karalių žygiai, o ta istorija tokia. 

Senų senovėje žemės nebuvo matuojamos nei myliomis, nei milia- 
rijais, nei stadijais, nei parasangais'“*. Tiktai karalius Faramondas 
įvedė nuotolio matus, ir štai kokiu būdu. Jis atrinko Paryžiuje šimtą 
dailių, jaunų vaikinų, apsukrių ir drąsių, ir šimtą gražių merginų pi- 
kardiečių, liepė visus gerai valgydinti, puikiai laikyti visą savaitę, 
paskui pasišaukė pas save, kiekvienam vaikinui davė po merginą, pri- 
dėjo gerokai pinigų išlaidoms ir liepė poromis išsiskirstyti į visas puses. 
Ir prisakė kiekvienoj vietoj, kur tik pora susiporuos, dėti akmenį — 
tai ir būsią mylios. 

Linksmai leidosi į kelionę tie jauni žmonės, o kadangi buvo kupini 
Jėgų ir išsidykiniavę, tai davė garo kiekvieno lauko gale — dėl to 
mylios Prancūzijoj tokios trumpos. 

Tačiau kai nuėjo ilgą kelią ir nusivarė pašėlusiai, pradėjo stigti 
alyvos lempoms, ir jie nebesibloškė dažnai į krūvą, tenkinosi vargše- 
liai (čia kalbu apie vyrus) kokiu vienu niekingu karteliu dienoje. 
Tad štai kodėl mylios Bretanėje, Landuose, Vokietijoje ir kitose toli- 
mesnėse šalyse tokios ilgos. 

Kiti nurodo kitokias priežastis, bet, mano nuomone, šita yra pati 
tikroji. 

Pantagriuelis su tuo visiškai sutiko. 


14. PLB 19 

Iš Ruano jie nukeliavo į Onflerą; čia Pantagriuelis, Panurgas, 
Epistemonas, Eustenas ir Karpalimas sėdo į laivą. 

Kol jie ten laukė palankaus vėjo ir pikiavo laivą, Pantagriuelis 
gavo iš Paryžiaus nuo vienos damos (kuri ilgai buvo jo išlaikytinė) 
laišką su tokiu užrašu: 


Visų gražuolių mylimiausiajam 
ir iš visų kilniųjų neištikimiausia jam 
P. N. T. G. R. L. 


Laiškas, kurį Pantagriueliui atnešė 
pasiuntinys nuo vienos damos iš 
Paryžiaus, ir aukso žiedo įrašo 

paaiškinimas 


PERSKYRIMAS XXIV 


Pantagriuelis, perskaitęs antrašą, labai stebėjosi ir klausė pasiunti- 
nį, kas yra šio laiško siuntėja, atidarė laišką, bet jame nieko nerado 
parašyta, tik buvo įdėtas aukso žiedas su plokščia deimanto akimi. 
Tada pasišaukė Panurgą ir rodė jam ką gavęs. 

Panurgas sakė, kad tas popieriaus lapas gal esąs prirašytas, tik taip 
gudriai, jog visai nematyti rašalo. 

Norėdamas tai sužinoti, jis prikišo laišką prie ugnies patikrinti, ar 
nebus rašyta amoniako tirpalu vandeny. 

Paskui įmerkė į vandenį patikrinti, ar nebus rašyta karpažolės 
sunka. 

Paskui švitino žvake patikrinti, ar nebus rašyta baltojo svogūno 
sultimis. 

Paskui vieną laiško vietą patrynė riešutiniu aliejumi patikrinti, ar 
nebus rašyta figmedžio pelenų šarmu. 

Paskui kitą laiško vietą patrynė moteriškės pienu, kuriuo ta žindė 
pirmgimę savo dukterį, patikrinti, ar nebus rašyta rupūžės krauju. 

Paskui vieną kampą patrynė sudeginto kregždės lizdo pelenais 
patikrinti, ar nebus rašyta žydvyšnių sunka. 

Paskui kitą kampą patrynė ausies siera patikrinti, ar nebus rašyta 
varno tulžimi. 

Paskui įmerkė į actą patikrinti, ar nebus rašyta vilkpienio sunka. 

Paskui patepė šikšnosparnio taukais patikrinti, ar nebus rašyta 
banginio sperma, vadinama pilkąja ambra. 

Paskui įmerkė pamažėle į šalto vandens dubenį ir staiga ištraukė 
patikrinti, ar nebus rašyta alūnu. 

Galiausiai, matydamas, kad nieko šitais būdais padaryti negali, 
pasišaukė laiško atnešėją ir klausė: 

— Sakyk, mano mielas, ar toji ponia, kuri tave čia siuntė, nedavė 
tau kartais lazdutės atnešti? 

Mat jis manė, kad čia būsianti pavartota Aulo Gelijaus gudrybė'“". 

Pasiuntinys atsakė: 

— Ne, pone. 

Tada Panurgas buvo benorįs jam nuskusti plaukus ir patikrint, 
ar toji dama nebus tam tikru rašalu surašiusi laišką ant plikos galvos 
odos, bet, matydamas, kad jo plaukai itin ilgi, to sumanymo atsisakė, 
nusprendęs, kad per tokį trumpą laiką plaukai nebūtų tiek užaugę. 

Pagaliau jis tarė Pantagriueliui: 

— Dievaži, pone, jau nebežinau, nei ką daryti, nei ką sakyti. Tir- 
damas, ar čia yra kas parašyta, išmėginau daugelį būdų, nurodytų 
mesero Frančesko di Njanto, toskaniečio, kuris aprašė, kaip skaityti 
slaptaraščio laiškus, išmėginau ir dar kitus būdus, kurių moko Zoro- 
astras, Peri Grammaton akriton, ir Kalpurnijus Basas, De Literis 
illegibilibus'Š?, bet ničnieko nelaimėjau ir manau, kad čia visas svar- 
bumas — tas žiedas. Pažiūrėkim jį geriau. 

Apžiūrėję žiedą, rado jo vidinėje pusėje įrašą hebrajų kalba: 


LAMAH HAZABTHANI 


Jie pasišaukė Epistemoną ir klausė, ką tai reiškia. Tasai pasakė, 
kad čia hebrajiški žodžiai, jie reiškia: „Kodėl mane apleidai?“ !*' 

Panurgas sušuko: 

— Jau suprantu, kaip čia yra. Matote šį deimantą? Jis netikras. 
Štai ir turit paaiškinimą, ką nori išreikšti dama: „Sakyk, netikras mei- 
luži, kodėl mane apleidai?“ 

Pantagriuelis tuoj viską sumetė: prisiminė, kad išvykdamas nė 
sudiev nepasakė tai damai; nesmagu jam pasidarė, jis mielai būtų grįžęs 
į Paryžių susitaikinti su ja. 

Epistemonas tačiau jam priminė Enėjo išsiskyrimą su Didone, taip 
pat Heraklido Tarentiečio priežodį, jog kai laivas stovi ant inkaro, o 
išplaukti reikia kuo greičiausiai, tai turime nukirsti lyną, o ne gaišti 

laiką, kol jį atrišime; sakė, kad jis turįs mesti iš galvos visokias mintis 
ir skubėti kuo greičiausiai į savo gimtąjį miestą, kuriam gresia pavojus. 

Tikrai, po valandos pakilo vėjas, vadinamas nordnordvestu, ir jie, 
išskleidę visas bures, išplaukė į atvirą jūrą, o po kelių dienų, praplau- 
kẹ Porto Santą ir Madeirą, pasiekė Kanarų salas. 

Iš čia, praplaukę Baltąjį ragą, Senegalą, Žaliąjį ragą, Gambiją, 
Sagrą, Melį ir Gerosios Vilties ragą, stabtelėjo Melindos karalys- 
tėje'?8, 
Iš čia, jau šiaurės vėjo varomi, praplaukė Medeną, Utį, Udemą, 
Gelasimą, Fėjų salas ir pačia Achorijos karalystės'“? pašone atvyko 
galų gale į Utopijos uostą, iš kurio į amaurotų miestą bebuvo tik 
trys mylios su trupučiu. 

Šiek tiek pasilsėjus sausumoje, Pantagriuelis tarė: 

— Vaikinai, miestas jau nebetoli. Prieš žygiuodami toliau, turime 
gerai apsvarstyti, ką reikės daryti, kad nebūtume panašūs į atėnie- 
čius, kurie pirma veikdavo, o tik po to tardavosi. Ar jūs esat pasiryžę 
gyventi ir mirti su manimi? 

— Taip, senjore,— atsakė visi, — galite pasikliauti mumis kaip 
savo rankos pirštais. 

— Kad taip,— kalbėjo jis toliau,— tai man tik vienas dalykas 
kelia nerimą ir abejonę: aš nežinau, nei kiek yra priešų, apsupu- 
sių miestą, nei kaip jie išsidėstę; jei tą žinočiau, daug tvirčiau 
jausčiausi. Tai aptarkime visi kartu, kaip galėtume tą sužinoti. 

Į tai visi drauge jam tarė: 

— Leiskit mus į žvalgybą, o jūs palaukite čia. Mes šiandien 
pat pristatysime jums tikrų tikriausias žinias. 

— Aš,— tarė Panurgas,— apsiimu įsigauti į priešo stovyklą 
pro visas užtvaras ir sargybas, palėbauti su jais, pasiausti jų sąskaita, 
ir niekas manęs nepažins: išžvalgysiu jų apsiginklavimą, apeisiu vadų 
palapines, pavedžiosiu už nosies kareivius, o apie mane niekas nieko 
nesuuos. Pats velnias manęs nesuklupdys, nes esu Zopyro!“? pader- 
mės. 

— Aš,— tarė Epistemonas,— pažįstu visas būtųjų amžių kar- 
vedžių ir kariauninkų strategines gudrybes ir žygdarbius, žinau 
visas karo meno išmones bei klastas. Eisiu aš pas juos, ir net jei 
mane pažintų ir nutvertų, aš išsisuksiu, be to, įkalbėsiu jiems apie 
jus, ką tik norėsiu, nes esu Sinono!?! padermės. 

— Aš,— tarė Eustenas,— įsibrausiu pro visus jų apkasus, ir 
nesustabdys manęs nei sargybiniai, nei patruliai, aš pereisiu jų pil- 

vais, rankas kojas jiems sutratinsiu, tegu jie sau ir paties velnio jėgą 
turėtų, nes esu Heraklio padermės. 

— Aš,— tarė Karpalimas,— įsigausiu visur, kur tik paukštis 
įsigauna; mano kūnas toks šmaikštus, jog peršoksiu per visas jų 
tranšėjas ir kiaurai peršniosiu visą stovyklą, kol jie spės mane pama- 
tyti, ir aš nebijau nei ieties, nei strėlės, nei greito žirgo, net jei tai 
būtų Persėjo Pegasas ar Pakolė!?? arklys — nieko man jie nepadarys. 
Aš galiu pereiti per lauką ir per pievą, nesulamdęs nė vieno javo ir 
nė vienos žolelės, nes esu amazonės Kamilos!?* padermės. 


Kaip Pantagriuelio žygio draugai Panurgas, 
Karpalimas, Eustenas ir Epistemonas 
gudriai sudorojo šešis šimtus 
šešiasdešimt riterių 


PERSKYRIMAS XXV 


Tik spėjo jie ištarti tuos žodžius — žiūri, jau atlekia šeši šimtai 
šešiasdešimt riterių ant smarkių žirgų, dumia tiesiai čia pažiūrėti, 
kas per laivas įplaukė į uostą, ir, jei tik seksis, suimti visus, kas 
atplaukė. 

Pantagriuelis tarė: 

— Vaikinai, traukitės visi į laivą. Matot, atlekia mūsų priešai, 
bet aš juos išmušiu visus kaip gyvulius, net jeigu jų būtų dešimtsyk 
tiek. O jūs tuo tarpu pasitraukit ir leiskit sau laiką kuo smagiau. 

Į tai Panurgas atsakė: 

— Ne, senjore, taip negerai; atvirkščiai, jūs pasitraukite į laivą 
drauge su visais kitais, nes aš vienas juos sudorosiu. Tik negaiškit 
laiko. Eikit, eikit. 

Kiti irgi prašneko: 

— Taip, taip, senjore, pasitraukite, o mes čia padėsime Panur- 
gui, ir pamatysit, ką mes galime. 

Tada Pantagriuelis tarė: 

— Gerai, sutinku; bet jei matysiu, kad anie pradeda imti viršų, 
tuoj atskubėsiu jums į pagalbą. 

Panurgas ėmė nuo laivo du storus lynus, pririšo juos prie kabes- 
tano denyje ir paklojo ant žemės taip, kad abu lynai sudarė kilpas: 

vienas didesnę, kitas mažesnę pirmosios viduje. Tada tarė Episte- 
monui: 

— Lipk į laivą, o kai duosiu ženklą, greitai suk kabestaną ir 
trauk į save abu lynus. 

Paskui tarė Eustenui ir Karpalimui: 

— Jūs, vaikinai, laukit čia, rodykitės priešams, nesipriešinkit 
jiems, dėkitės pasiduodą. Tik saugokitės, kad nepatektumėt į kilpų 
vidų, laikykitės vis iš krašto. 

Ir, nieko nelaukęs, šoko į laivą, pasičiupo gniūžtę šiaudų ir stati- 
nę parako, išpylė jį ratu abiejų lynų tarpe, o pats, stovėdamas su 
dagčiu rankoje, laukė šalimais. 

Šit jau atidūmė riteriai, pirmieji jų pripuolė lig pat laivo, bet 
krantas buvo slidus, ir bent keturiasdešimt keturi iš jų sugriuvo su 
visais arkliais. Kiti, tai matydami, pamanė, kad tie sutiko pasiprieši- 
nimą, ir grūdosi iš užpakalio. Bet Panurgas juos užkalbino taip: 

— Ponai, jūs turbūt susitrenkėt, atleiskite mums, tai ne mūsų 
kaltė, kaltas jūros vanduo — jis visada riebalingas ir slidus. Mes 
pasiduodame jūsų malonei. 

Tą patį pasakė ir du jo draugai, ir Epistemonas, kuris stovėjo 
denyje. 

Tuo tarpu Panurgas pasitraukė ir, matydamas, kad priešai visi 
yra kilpoje, o jo abu draugai stovi nuošaliai, užleidę vietą riteriams, 
kurie susigrūdę lindo žiūrėti, kas tai per laivas ir kas jame yra,— 
suriko staiga Epistemonui: 

— Trauk! Trauk! 

Epistemonas pagavo sukti kabestaną. Abu lynai suveržė arkliams 
kojas, ir tie vienas po kito griuvo su visais riteriais; šie, pamatę, kas 
darosi, išsitraukė kalavijus, norėjo nukapoti lynus, bet Panurgas 
uždegė paraką, ir visi atsidūrė ugnyje kaip pasmerktų nusidėjėlių 
vėlės. Nei vyrai, nei arkliai — niekas neišsigelbėjo; tik vienas vienin- 
telis, jojęs turkišku žirgu, mėgino pasprukti, tačiau Karpalimas, 
tai pastebėjęs, prisivijo bėglį taip greitai ir lengvai, jog tas nė šimto 
šuolių nenulėkė, tada, užšokęs ant žirgo strėnų, čiupo iš užpakalio ir 
parsivedė suimtą prie laivo. 

Pantagriuelis labai džiaugėsi, kad priešai šitaip sutriuškinti, 
didžiai gyrė savo bendrų išmoningumą, smagiai vaišino ir girdė juos 
ant kranto, ir gėrė visi ligi žemės graibymo, taip pat ir belaisvis kar- 
tu, tik tasai vargšelis nebuvo per daug tikras, ar Pantagriuelis jo 
nepraris, ką tas išties galėjo padaryti, nes gerklę turėjo tokią didelę, 

jog Žmogų praryti jam buvo tas pats kaip jums trupinėlį, ir vietos jo 
gerklėj tas vyras ne daugiau tebūtų užėmęs kaip soros grūdas asilo 
nasruose. 


Kaip Pantagriueliui ir jo bendrams atsibodo 
valgyti sudytą mėsą ir kaip Karpalimas 
ėjo medžioti šviežienos 


PERSKYRIMAS XXVI 


Taip jiems bepuotaujant, Karpalimas tarė: 

— Po šimts vėdarų, nejau mes niekad negausim šviežios žvėrie- 
nos? Nuo tos sūdytos mėsos baisiai gerti norisi. Eisiu atnešiu kumpį 
kurio nors iš tų arklių, kur ką tik sudeginom,— bus turbūt gerai 
iškepęs. 

Kai tik jis pasikėlė eiti, žiūri — išbėgo į pagirį didelis gražus 
stirninas, matyt, Panurgo sukurto laužo atviliotas iš tankmės. 

Tuoj Karpalimas šoko lėkti arbaleto strėlės greičiu ir akies 
mirksniu pagavo jį, o bebėgdamas dar sučiupo ore: 


keturis didžiuosius einius, 

septynis mažuosius einius, 
dvidešimt šešias pilkąsias kurapkas, 
trisdešimt dvi raudonąsias, 
šešiolika fazanų, 

devynias slankas, 

devyniolika genšių, 

trisdešimt du laukinius karvelius, 


be to, kojomis užmušė: 


dešimt ar dvylika kiškių ir triušių, išlindusių iš urvų, 
aštuoniolika griežlių besiporuojančių, 

penkiolika jauniklių šernų, 

du barsukus, 

tris stambias lapes. 

Stirninui nukirto lenktu kardu galvą ir, nešdamasis jį pas saviš- 
kius, susirinko kiškelius, griežles, šernukus, o kai jau buvo tokiame 
atstume, kad jį galėjo išgirsti, užriko: 

— Panurgai, broliuk mano, acto, acto! 

Gerasis Pantagriuelis pamanė, kad jam bloga darosi, ir liepė 
greit paieškoti acto. Panurgas tačiau bematant sumetė, kad tasai bus 
kiškelį pamušęs. Ir tikrai, tuoj galėjo kilniajam Pantagriueliui paro- 
dyti, kaip Karpalimas pareina su puikiu stirninu ant kupros, o visą 
diržą apsikabinėjęs kiškiais. 

Tuoj Epistemonas devynių mūzų garbei padarė devynis iešmus, 
medinius, pagal antikinę madą; Eustenas padėjo žvėris nulupti, 
Panurgas sustatė du riterių balnus taip, kad būtų patogus stovas, o iš 
savo belaisvio padarė virtuvės bernioką, ir toji pati ugnis, kuri pirma 
sudegino riterius, dabar kepė jiems žvėrieną. 

O paskui tai bent kirto! Velniop santūrumą! Miela malonu buvo 
žiūrėti, kaip jie ten kimšo. 

Tada Pantagriuelis tarė: 

— Ech dieve mielas, kad taip dabar kiekvienas iš jūsų turėtų 
pasmakrėj po dvi poras sakalinių skambaliukų, o aš — varpus iš 
Reno, Puatjė, Tūro ir Kambrė bokštų, — tai bent gražaus skambė- 
jimo būtų, kai mes šitaip žabtus judiname! 

— Bet, — tarė Panurgas,— verčiau būtų šiek tiek pagalvoti apie 
mūsų reikalus ir pasitarti, kokiu būdu priešus įveiksime. 

— Gerai sakai, — tarė Pantagriuelis. 

Ir paklausė belaisvį: 

— Mano mielas, pasakyk tu dabar man visą teisybę ir nieko 
nemeluok, jei nenori, kad gyvam kailį nuluptume, nes aš valgau 
mažus vaikus. Pasakok, kaip išdėstyta jūsų kariuomenė, kiek jos yra 
ir kokios jos jėgos. 

Belaisvis atsakė: 

— Senjore, žinokite visą teisybę: toje kariuomenėje yra trys 
šimtai milžinų, šarvuotų tašytais akmenimis, baisiai didelių, nors ir 
ne tokių kaip jūs, jei neskaitysime vieno — jų vado Vilkolakio, kuris 
apsišarvavęs kiklopų priekalais. Be to, yra šimtas šešiasdešimt trys 
tūkstančiai pėstininkų, šarvuotų bilduko oda, vyrų stiprių ir narsių; 
vienuolika tūkstančių keturi šimtai sunkiai šarvuotų raitelių; trys 
tūkstančiai šeši šimtai dvigubų armotų, o pabūklų sienoms griauti — 
be skaičiaus; devyniasdešimt keturi tūkstančiai pionierių; šimtas pen- 
kiasdešimt tūkstančių kekšių, gražių kaip dievaitės... 

— Čia tai man! — tarė Panurgas. 

— Iš jų kai kurios yra amazonės, kitos lionietės, kitos paryžietės, 
dar kitos iš Tūro, Anžero, Puatjė, dar kitos normandės, vokietės — 
yra jų ten iš visų kraštų ir visom kalbom kalbančių. 

— Šit kaip, — tarė Pantagriuelis.— O karalius ar ten yra? 

— Taip, valdove,— atsakė belaisvis,— yra, dalyvauja pats, o 
vadinasi jis Anarchas!“* ir viešpatauja dipsodams, tai reiškia trokš- 
tantiesiems, nes jūs niekur nerasit žmonių, kurie taip būtų tolydžio 
ištroškę ir taip noriai gertų, o jo palapinę saugo milžinai. 

— Pakanka,— tarė Pantagriuelis.— Na, vaikinai, ar esate pasi- 
ryžę eiti su manim į mūšį? 

Panurgas atrėmė: 

— Tegu dievas tą pasmerkia, kas atsimes nuo jūsų! Aš jau sugal- 
vojau planą, kaip juos išskersiu visus, kad nepabėgtų niekas. Tik 
vienas dalykas man galvą suka... 

— Koks? — klausė Pantagriuelis. 

— Ogi štai koks, — sakė Panurgas: — kaip aš spėsiu per pusdienį 
apeiti visas tas kekšes, kad nė viena neištrūktų neapžinota. 

— Ha ha ha! — kvatojo Pantagriuelis. 

O Karpalimas tarė: 

— Šimts velnių raguotų! Taigi aš taip pat paniurkysiu vieną 
kitą! 

— Ir aš! — tarė Eustenas.— Juk nuo pat Ruano aš neraga- 
vęs mėsiško, rodyklė rodo čia dešimt, čia vienuolika, va ir dabar ji 
kieta ir stamantri kaip velnias! 

— (Gerai,— tarė Panurgas, — tai tu gausi pačias riebiąsias ir put- 
liąsias. 

— Po perkūnų,— tarė Epistemonas, — visi jodinės, o aš asilą už 
pavadžio laikysiu? Tegu velnias traukia tą, kas žiopsos. Mes pasinau- 
dosim karo meto teise: Qui potest capere capiat.“* 

— Žinoma,— tarė Panurgas,— pririšk savo asilą ir jok kaip 
visi. 

Gerasis Pantagriuelis tik šypsojosi iš tų šnekų, paskui tarė: 

— Jūs dalijatės kailį, o meška dar nesumedžiota. Kad tik ligi 
vakaro nenusilestumėte tiek, jog nei tašyti, nei obliuoti nebesinorės, 
o jus kiti tašys ir obliuos ragotinėmis ir ietimis. 

— Būta kam! — tarė Epistemonas.— Aš juos pristatysiu jums 
visus, o jūs galėsit kepti ir virti, daryti paštetą ir dešras. Nėra tos 
jų kariuomenės taip daug, kaip turėjo Kserksas, — jis gi turėjo tris 

šimtus tūkstančių vyrų, jei tikėsime Herodotu ir Trogu Pomponi- 
jum!““, o vis tiek Temistoklis su saujele kareivių supylė juos. Tik jau, 
dėl dievo, nesirūpinkit. 

— Nusistumt man ant jų! — tarė Panurgas.— Vienas mano 
daiktadėtis nušluos visus vyrus, o šventas Kišonas, kuris jame gyve- 
na, išskvarbys visas moteris. 

— Na, vaikinai, — tarė Pantagriuelis,— kylam į žygį! 


Kaip Pantagriuelis pastatė iš trofėjų paminklą 
jų žygdarbio atminimui, o Panurgas — kitą, 
kiškių atminimui, ir kaip iš Pantagriuelio 
drumstelėjimo kilo maži vyrukai, 

o iš tylaus vėjo mažos moterytės, ir kaip 
Panurgas perdaužė storą pagalį ant 
dviejų stiklinių 

— Prieš pakylant iš čia, — kalbėjo Pantagriuelis, — aš noriu pa- 
statyti šioje vietoje iš trofėjų gražų paminklą atminimui to žygdarbio, 
kurį šiandien atlikote. 

Visi šoko linksmai į darbą ir, dainuodami kaimiškas daineles, 
pastatė didelį stulpą ir ant jo užkabino karišką balną, žirgo antkaktį 
su plunksnų kuodu, kilpas, pentinus, grandijas, plieninius šarvus, 
kirvį, kalaviją, geležinę pirštinę, buožę, antlanksčius, blauzdines, 
antkaklį, žodžiu, visa, ko reikia triumfo arkai arba mūšio pamink- 
lui. 

Paskui Pantagriuelis amžinam šių įvykių atminimui parašė šį 
pergalės himną: 


Drąsuoliai keturi šioj kovoje 
Parodė, kad jie vyrai, ne vaikai. 
Kaip Fabijus ir Scipionai!?? jie 
Laimėjo gudrumu, o ne kardais. 

Baisingų priešų jie supleškino tenai 
Šešis šimtus ir kapą tartum tošį. 
Valdovės, bokštai, rikiai ir žirgai! 
Protu daugiau negu jėga išlošit. 
Pergalę laimėti 
Negana mokėti — 
Reikia dar sėkmės. 
Priešus nugalėti 
Iš dangaus žvaigždėto 
Dievas tau padės. 
Jis tą parems, ką panorės, 
Stipriausiąjį privers drebėti. 
Suteiks ir turtų, ir garbės 
Tam, kas mokės tvirtai tikėti. 


Kol Pantagriuelis kūrė šią poeziją, Panurgas įkalė didžiulį bas- 
l}, prie jo pritaisė stirnino ragus, kailį ir dešinę priekinę koją, dar 
trijų jauniklių kiškiukų ausis, triušio pasturgalį, senio kiškio žiaunas, 
dviejų einių sparnus, keturių karvelių kojas, buteliuką acto, ragą, 
kuriame druską nešioja, medinį iešmą mėsai kepti, lašinių smaigsto- 
mąją akstį, prakiurusį katiliuką, ąsotėlį nuo padažo, molinę druski- 
nukę ir geriamąjį puoduką Bovė puodžių darbo. 

Mėgdžiodamas Pantagriuelio eiles ir paminklą, užrašė jis tokį 
eilėraštį: 


Girtuokliai keturi karčemoje, 
Dugnus prisėdę, skambčiojo stiklais. 
Jie Bakchą garbino toj puotoje, 
Gurkšnodami it karpiai po maurais, 
Kiškiena užkandžiaudami skaniai. 
Net kaulus šveitė tarsi košę, 
Nors su actu ir su druska aštriai 
Tą valgį buvo sau paruošę. 

Kam kvailai šnekėti 

Ir užgint norėti 

Maukti iš taurės? 

Vyną reik mokėti 

Vyriškai seikėti, 

Pilti iš peties. 

Kas kiškį valgyti norės, 
Turės ir acto prisidėti. 
Kiškienai teikia juk vertės 
Tik actas! Reik įsidėmėti. 


Galiausiai Pantagriuelis tarė: 

— Na, vyručiai, užteks, per ilgai jau mes užsibuvome prie švie- 
žienos, juk retas tėra daiktas, kad dideli ūžautojai būtų ir dideli 
kariauninkai. Maloniausias pavėsis — po vėliavom, skaniausias kva- 
pas — žirgų, tauriausias garsas — šarvų žvangėjimas. 

Epistemonas šyptelėjo ir tarė: 

— Maloniausias pavėsis — virtuvėje, skaniausias kvapas — 
pašteto, tauriausias garsas — lėkščių tarškėjimas. 

O Panurgas atšovė: 

— Maloniausias pavėsis — po antklode, skaniausias kvapas — 
krūtų, tauriausias garsas — kabolų pliaukšėjimas. 

Tada jis atsistojo, drumstelėjo, pašoko, sušvilpė ir didžiu balsu 
linksmai užriko: 

— Tegyvuoja visados Pantagriuelis! 

Pantagriuelis irgi nenorėjo atsilikti, tačiau nuo jo drumstelėji- 
mo žemė sudrebėjo per devynias mylias aplinkui, ir iš sugadinto oro 
atsirado penkiasdešimt trys tūkstančiai su viršum mažų vyrukų-nykš- 
tukų, išvisų, o iš tylaus vėjo — tiek pat mažų moteryčių, sustumtinių, 
kokių gaunate matyti šen bei ten: jos auga ne aukštyn, o tik žemyn 
nelyginant karvių uodegos, arba platyn nelyginant Limuzino ro- 
pės. 

— Ho ho, koks vaisingas jūsų šūvis! — tarė Panurgas.— Na 
tik pažiūrėkit į tuos visus kukurbezdalius, juos reikia suporuoti, tai 
priperės sparvų. 

Pantagriuelis taip ir padarė, ir praminė juos pigmėjais, ir įkur- 
dino gyventi vienoje iš artimųjų salų, ir ten jų daug priviso nuo to 
laiko; tiktai gervės amžinai su jais kariauja, o jie nuo gervių narsiai 
ginasi, nes tie birbizai, Škotijoj vadinami grandyklės kotais, yra bai- 
siai ūmūs. O ūmumas jų eina iš to, kad jų širdis labai netoli nuo 
antrojo galo. 

Panurgas bešnekėdamas paėmė dvi vienodo dydžio stiklines, 
pripylė jas lygmalai vandens ir pastatė vieną ant vienos kėdutės, kitą 
ant kitos, penkių pėdų atstumu; paskui ėmė ieties kotą pusšeštos pėdos 
ilgumo ir uždėjo ant tų dviejų stiklinių taip, kad galai vos liestų 

pačius stiklinių kraščiukus. Po to paėmė gerą baslį ir tarė Pantagriu- 
eliui ir kitiems: 

— Pažiūrėkite, ponai, kaip lengvai mes pergalėsime savo priešus: 
lygiai taip, kaip aš perdaušiu šį ietkotį, uždėtą ant stiklinių, ir nė 
viena stiklinė nesuduš ir neįskils, maža to — nė lašelis vendens neiš- 
tikš, lygiai taip mes sutriuškinsime galvas tiems dipsodams, o patys 
liksime nė nesužeisti ir nepatyrę mažiausio nuostolio. O kad nema- 
nytumėt, jog čia kokie burtai, še,— tarė jis Eustenui,— duok šiuo 
basliu per patį vidurį, kiek turi jėgos. 

Eustenas davė basliu, ir ietkotis lūžo pusiau kaip rėžte perrėžtas, 
bet nė lašelio vandens nenutiško. 

— Aš moku dar ir ne tokių dalykų. Eime tiktai drąsiai! 


Kaip Pantagriuelis keistu būdu nugalėjo 
dipsodus ir milžinus 

Po visų tų šnekų Pantagriuelis pasišaukė savo belaisvį ir paleido 
jį namo, sakydamas: 

— Eik pas savo karalių, į jo stovyklą, ir apsakyk jam visa, ką čia 
esi matęs, ir tegu jis rengiasi mane priimti ir pavaišinti rytoj apie 
pietus, nes kai tik atplauks mano galeros,— o tai bus vėliausiai rytoj 
rytą,— aš jam įrodysiu su milijonu aštuoniais šimtais tūkstančių 
kareivių ir septyniais tūkstančiais milžinų (visi didesni už mane), 
kad ne tik kvailas, o stačiai beprotiškas darbas buvo pulti mano 
karalystę. 

Toji kariuomenė jūroje buvo Pantagriuelio prasimanymas. 

Belaisvis tačiau sakė, kad jis atsiduodąs Pantagriueliui į vergiją, 
kad būsiąs laimingas, jei nereikėsią grįžti pas saviškius, kad norįs eiti 
prieš juos išvien su Pantagriueliu ir tik gyva malda prašąs leisti jam 
tai daryti. 

Pantagriuelis nesutiko, liepė jam eiti kuo greičiau ir vykdyti, kas 
įsakyta; dar jam davė stiklainį vilkpienio sunkos su raudonųjų pipirų 
grūdais, išvirtais degtinėje, liepė nunešti savo karaliui ir pasakyti 
jam: jei galėsiąs suvalgyti to kompoto nors vieną unciją, niekuo 
neužsigerdamas, tai galėsiąs ir drąsiai priešintis Pantagriueliui. 

Belaisvis rankas susidėjęs maldavo, idant mūšio valandoje pasi- 
gailėtų jo, nežudytų. Pantagriuelis jam atsakė taip: 

— Kai būsi viską persakęs savo karaliui, sudėk viltis į dievą, ir 
jis neapleis tavęs. Nes ir aš pats, kad ir koks galingas būdamas, kaip 
matai, kad ir nesuskaitomus pulkus kariuomenės turėdamas, pasitikiu 
ne savo jėga ar išradingumu, o viešpačiu dievu, mūsų globėju, kuris 
niekad neapleidžia tų, kas į jį sudėjo visas viltis ir mintis. 

Tai girdėdamas, belaisvis meldė paskirti jam nors ir mažiausią 
išperkamąjį mokestį. Pantagriuelis į tai atsakė, kad jo tikslas — 
ne plėšti žmones ir sloginti juos mokesčiais, bet tik juos turtinti ir 
daryti visiškai laisvus. 

— Keliauk sau, ir dievo gyvojo malonė telydi tave visur, ir nie- 
kad nesidėk su nedora draugija, idant nelaimė neištiktų tavęs. 

Belaisviui išvykus, Pantagriuelis tarė savo bendrams: 

— Vaikinai, aš tam belaisviui daviau suprasti, kad mes turime 
daug kariuomenės jūroje ir kad juos pulsime tik rytoj apie pietus. 
Dabar jie, bijodami didelės armijos puolimo, visą šią naktį ruošis ir 
stiprinsis: o mano planas — pulti juos tada, kai bus tik tik sumigę. 

Bet palikime Pantagriuelį su jo apaštalais ir pakalbėkime apie 
karalių Anarchą bei jo kariuomenę. 

Belaisvis, kai tik parvyko į stovyklą, tuoj prisistatė karaliui ir 
apsakė jam, kad atsiradęs didis milžinas, vardu Pantagriuelis, kad jis 
žiauriai sumušęs ir iškepęs visus šešis šimtus penkiasdešimt devynis 
riterius, ir tik jis vienas teišlikęs, kad būtų kas žinią parneša; daugiau, 
kad tasai milžinas įpareigojęs jį pasakyti karaliui, idant rytoj apie 
pusiaudienį jo lauktų, pasitiekęs pietus, nes nusistatęs apie tą laiką 
pulti karalių. 

Po to įteikė jam stiklainį su uogiene. Tačiau lig tiktai karalius 
nurijo trupučiuką, jam taip ėmė deginti gerklę, jog išpuško koserė, 
o liežuvis nusilupo, ir jokie vaistai, kokių jam tik davė, nieko negel- 
bėjo, jis tik gėrė ir gėrė be atvangos, nes jei tik atitraukė nuo lūpų 
stiklinę, tuoj liežuvis degė nebepakenčiamai. Užtat jam į burną 
įtaisė piltuvą ir pylė vyną be sustojimo. 

Tai matydami, karvedžiai, pašos ir karaliaus asmens sargybiniai 
irgi ėmė ragauti uogienės, nes norėjo persitikrinti, ar išties ji sukelia 
tokį didelį troškulį; ir jiems pasidarė lygiai taip pat kaip ir jų kara- 
liui. Ir visi taip įniko gerti, jog per visą stovyklą nuėjo gandas, kad 
pargrįžo belaisvis ir parnešė žinią, jog rytoj reikia laukti priešų puoli- 
mo, o karalius su visais karvedžiais ir sargybiniais rengiasi stoti į 


223 Perskyrimas XXVIII 


mūšį, būtent — geria, kiek tiktai valioja. Tada ir visi kareiviai ėmė 
gerti, maukti ir pliumpti nė kiek ne prasčiau už karalių. Taip jie 
nusigėrė ir sumigo, ir sudribo visoj stovykloj kaip kiaulės, be jokios 
tvarkos. 

Dabar grįšim prie mielojo Pantagriuelio ir papasakosim, kaip 
jis ką darė tokiomis aplinkybėmis. 

Išvykdamas iš tos vietos, kur pastatė paminklą, jis ėmė į ranką 
lazdutės vietoj savo laivo stiebą, į marsą sudėjo du šimtu trisdešimt 
septynias statines baltojo Anžu vyno (tiek buvo likę iš to, ką pasiėmė 
iš Ruano), o prie diržo prisikabino barką, pilną druskos, kaip landsk- 
nechtų moterys kad prisikabina krepšius, ir taip iškeliavo su savo 
kompanionais. 

Kai jau buvo nebetoli priešų stovykla, Panurgas jam tarė: 

— Senjore, ar norite padaryti gerą darbą? Ištraukite iš marso 
tą Anžu vyną, ir išgerkime jį kaip bretonai. 

Pantagriuelis mielai sutiko, ir jie gėrė taip šmaikščiai, jog iš 
dviejų šimtų trisdešimt septynių statinių nebeliko nė lašo, jei neskai- 
tysime to trupučio, kur Panurgas susipylė į savo odinę gertuvę, 
kurią vadindavo Vade mecum“““, ir padugnių likučių, tinkamų 
actui daryti. 

Kai jau visi gerai įpylė į gurklį, Panurgas davė Pantagriueliui 
kažkokio velniško vaisto, sudaryto iš litontripono, nefrokatartikono, 
svarainių košės su ispaniškomis musėmis ir kitų kitokių diuretinių 
specijų'??. Po to Pantagriuelis tarė Karpalimui: 

— Eikit į miestą, perlipkit kaip žiurkė per sieną — jūs tą puikiai 
mokate — ir pasakykit jiems, kad tuojau darytų išpuolį ir smogtų 
priešui, kiek išgalės. Tai pasakęs, išeikit, imkit deglą ir uždekit visas 
stovyklos palapines ir šėtras, tada surikit visu savo galingu balsu ir 
dinkit iš jų stovyklos. 

— (Gerai,— tarė Karpalimas, — bet gal vertėtų užkalti vamzdžius 
visiems jų pabūklams? 

— Ne, ne,— tarė Pantagriuelis, — tiktai uždekit jų parako san- 
dėlius. 

Karpalimas, klausydamas įsakymo, išvyko labai greitai, viską 
padarė taip, kaip buvo liepta Pantagriuelio, ir visi kovotojai, kiek 
tik jų mieste buvo, išbėgo pulti priešų. 

Padeginėdamas palapines ir šėtras, jis lengvutėliai žargstė per 
priešus, ir tie nė justi nieko nejuto — taip kietai miegojo ir knarkė 
sau. Priėjo tą vietą, kame buvo jų artilerija, ir uždegė šaudmenų 


Pantagriuelis 224 


sandėlį, bet čia ir pats atsidūrė pavojuj: ugnis ūžtelėjo taip ūmai, jog 
vos nepagavo vargšo Karpalimo, ir jei ne jo stebuklingas mitrumas, 
būtų iščirškėjęs kaip paršas; bet jis išsmuko taip greitai, jog nė arba- 
leto šūvis nebūtų jo pralenkęs. 

Išsigavęs per apkasus, suriko taip siaubingai, jog atrodė, kad 
visi velniai nusitraukė nuo grandinių. Nuo riksmo pabudo priešai — 
bet žinote kaip? Pabudo apkvaitę, limpančiom akim, — tokioj būsenoj, 
kada, anot liusoniečių, žmogus daiktus kasosi. 

Tuo pat metu Pantagriuelis ėmė berti druską, atsineštą barkoje, o 
kai jie miegojo išsižioję, tai pripylė jiems pilnas koseres, net ėmė 
kosėti vargšai, lote lodami ir rėkdami: 

— Ak Pantagriueli, tu išdeginsi mums gerkles! 

Staiga Pantagriueliui nuo tų vaistų, kur davė Panurgas, užėjo 
noras šlapintis, jis paleido čiurkšlę į priešų stovyklą ir pylė taip gau- 
singai, jog paskandino visus, ir didžiausias tvanas kilo per dešimt 
mylių aplinkui, o istorija sako, kad jeigu čia būtų buvusi dar jo tėvo 
kumelė ir taipogi leidusi vandenį, tai tvanas būtų buvęs didesnis nei 
Deukaliono“?? laikais, nes kiekvieną kartą, kai ji nusišlapindavo, 
rasdavosi upė, gilesnė už Roną ir Dunojų. 

Šitai pamatę, iš miesto išpuolusieji vyrai kalbėjo: 

— Visi jie žuvo baisia mirtimi. Žiūrėkit, kiek kraujo. 

Jie klydo: ten buvo Pantagriuelio šlapalas, o jie manė, kad priešų 
kraujas, nes menkai matėsi, tešvietė tik degančios palapinės ir dar 
šiek tiek mėnulis. 

Priešai, subudę ir pamatę iš vienos pusės gaisrą stovykloj, o iš 
kitos tą šlapalo tvaną, nebežinojo nei ką sakyti, nei ką manyti. Vieni 
tarė, kad jau atėjusi pasaulio pabaiga ir paskutinis teismas ir kad 
viskas turėsią sudegti, kiti — kad juos apipuolę marių dievai — 
Neptūnas, Protėjas, Tritonas ir kad čia išties jūrų vanduo, nes 
sūrus. 

O, kas įstengs dabar apsakyti, kaip Pantagriuelis ėmėsi su trimis 
šimtais milžinų! O mano mūza, mano Kaliope, mano Talija, įkvėpk 
mane šią valandą, suteik sparnus mano dvasiai, nesgi štai neperlipa- 
moji viršukalnė, štai spąstai, štai sunkybė didžiausia — iš kur imti 
galią aprašyti toms baisioms kautynėms, kurios tarp jų įvyko! 

Kad bent turėčiau po ranka taurę geriausio vyno, kokio tiktai 
yra kada gėrę tie, kurie skaitys šią istoriją, tokią tikrą ir teisingą! 


225 Perskyrimas XXIX 


Kaip Pantagriuelis sutriuškino tris šimtus 
milžinų, šarvuotų tašytais akmenimis, 
taip pat Vilkolakį, jų vadą 

Milžinai, pamatę, kad jų stovykla užtvino, išnešė karalių Anar- 
chą ant kupros, kaip Enėjas kad išnešė savo tėvą Anchisą iš degan- 
čios Trojos. 

Panurgas, tik užmatęs juos, tarė Pantagriueliui: 

— Senjore, žiūrėkit, milžinai žengia! Žiebkit dabar jiems iš peties 
tuo savo stiebu, nes priėjo valanda parodyti, kas ko vertas esame. 
Mes savo rėžtu irgi nesiliksim nuo jūsų. Aš — duodu žodį — pri- 
guldysiu jų kaip miško. O ką? Dovydas juk lengvai užmušė Gali- 
jotą. O šit mūsų riebuilis tekis Eustenas, tvirtas kaip keturi jaučiai, 
irgi netausos kumščių. Imkit narsa, pilkit skersai ir išilgai. 

Pantagriuelis atsakė: 

— Narsos tai aš turiu daugiau nei už penkiasdešimt frankų, bet kas 
iš to? Nė pats Heraklis niekuomet nedrįso vienas stoti prieš du. 

— Pasakėt — kaip į vandenį drumstelėjot,— tarė Panurgas.— 
Jūs lyginat save su Herakliu? Taigi jūs, ačiū dievui, daugiau turit 
jėgos dantyse ir proto aname gale, negu Heraklis turėjo visame 
kūne ir sieloj. Žmogus vertas tiek, kiek pats save vertina. 

Taip jiems besišnekant, šit pasirodė Vilkolakis su visais savo 
milžinais. Kai pamatė, kad Pantagriuelis vienas, jam užėjo bepro- 
tiškas ir be galo įžūlus noras užmušti tą žmogyną, nes manė, kad jam 
tas lengvai eis. Taigi jis tarė savo bendrams milžinams šitaip: 

— Ei jūs, tekiukai beuodegiai! Prisiekiu Mahometu, jei kuris 
iš jūsų užsimanys lįsti į kautynes, aš tam guogę nusuksiu be jokios 
pagailos. Mano valia tokia: aš vienas stosiu muštis, o jūs turėsit pra- 
mogą į mus pasižiūrėti. 

Tada visi milžinai su pačiu karaliumi pasitraukė atgalios, kur 
stovėjo buteliai, o Panurgas ir jo bendrai nuėjo drauge su jais. Čia 
Panurgas apsimetė turįs negerą ligą — šlykščiai perkreipė burną, 
išsisukiojo pirštus ir kimiu balsu prašneko: 

— Ei, vyrai, dievaž, mes su jumis nebekariaujame. Geriau mes 
palėbaukim drauge, o mūsų ponai tegu tuo laiku mušasi. 

Karalius ir milžinai mielai sutiko, ir jie sėdo visi drauge sau 

puotauti. Panurgas tuo tarpu jiems pasakojo Turpeno legendas““", 
padavimus apie šventą Mikalojų ir šiaip visokias pasakas. 

O Vilkolakis ėjo Pantagriuelio mušti su plieno buože, sverian- 
čia devynis tūkstančius septynis šimtus ir du ketvirčius kvintalo. 
Ji buvo padirbta iš chalibų plieno?“?, o drūtgalyje turėjo trylika 
deimantinių kyšulių, kurių mažiausias buvo tokio stambumo kaip 
didysis Paryžiaus Dievo motinos katedros varpas, o jei ir mažesnis, 
tai gal tik per nago storį ar, kad nepameluočiau, per nugarą to peilio, 
kuriuo piktadariams ausis pjausto, — skirtumas jokiu būdu ne dides- 
nis; be to, ji buvo užburta: ji niekad neturėjo dužti, užtat, priešingai, 
dužo viskas, į ką ji trenkė. 

Štai kodėl, kai jis artinosi, toks žiaurus ir baisingas, Pantagriue- 
lis pakėlė akis į dangų ir nuoširdžiausiai pavedė save dievui, dary- 
damas apžadus tokiais žodžiais: 

— Viešpatie dieve, kursai visados buvai mano globėjas ir gynėjas, 
tu regi, į kokią bėdą nūnai aš pakliuvau. Ne kas kita mane čia atvedė 
kaip vien tasai prigimtas uolumas, kurį tu gi pats įdėjai į žmonių 
širdis, idant jie saugotų ir gintų save, savo pačias, vaikus, savo kraštą 
ir šeimyną, visa, išskyrus tavo paties reikalus, būtent tikėjimą, nes 
šiame dalyke tu nesi reikalingas jokių padėjėjų, ir mes visi priva- 
lome tik išpažinti katalikybę ir klausyti tavo žodžių, o visokį ginklą 
ir gynybą čia tu mums esi uždraudęs, kadangi pats esi visagalis ir ten, 
kur paliečiami tavo reikalai ar ginčijama tai, kas tau priklauso, tu 
gali pats apsiginti dar geriau, negu mūsų protas išneša, tu, kuris 
turi milijonų milijonus legionų angelų, kurių mažiausiasis valiotų 
išžudyti visą žmoniją ir pakreipti pagal savo norą dangų ir žemę, kaip 
kitados kad buvo apreikšta Sanheribo??? kariuomenei. Užtat jeigu 
teiksies šią valandą man padėti, būdamas mano vienintelė paguoda 
ir viltis, tai aš duodu tau apžadus, kad visose žemėse — tiek čia, 
Utopijoje, tiek kitur, kur tiktai turėsiu galią ir valdžią, — aš skelb- 
dinsiu tavo šventą evangeliją taip, idant visus ji pasiektų gryna, 
paprasta ir ištisa, o jei kame piktnaudžiauja gauja veidmainių ir 
netikrų pranašų, kurie per žmonių įstaigas ir nedoras išmones pasau- 
lį nuodija, tai prisižadu tokius aplink save visus išnaikinti. 

Ir štai tuomet pasigirdo balsas iš dangaus: Hoc fac et vin- 
ces™, tai yra: „Taip daryk ir nugalėsi“. 

Po to, matydamas, kad Vilkolakis artinasi pražiojęs nasrus, Pan- 
tagriuelis drąsiai išėjo priešais ir suriko iš visų plaučių: „Galas tau, 
bjaurybe! Galas tau!“ Mat norėjo jį pagal lakedemoniečių karo 

mokslą išgąsdinti savo baisiu riksmu. Paskui iš barkos, kur turėjo 
prisikabinęs ant juostos, žėrė į Vilkolakį daugiau nei aštuoniolika 
bačkų ir vieną rėčką druskos ir privarė jos jam į gerklę, į ryklę, į 
nosį, į akis. 

Vilkolakis perpyko ir šveitė jam buože, taikydamas sutrupinti 
smegeninę. Pantagriuelis tačiau buvo apsukrus, visada turėjo žvalias 
kojas ir žvalią akį; jis žengtelėjo kairiąja koja žingsnį atgal, ir smū- 
gis teko tik barkai — ta išlakstė į keturis tūkstančius aštuoniasdešimt 
šešis gabaliukus, ir druskos likučiai išbyrėjo ant žemės. 

Pantagriuelis tada užsimojo atsakančiai ir rėžė it kirviu savo 
stiebo drūtgaliu jam viršum speniuko, o paskui, kartodamas smūgį 
iš kairės, tvojo kirstinai per sprandą, viršum antkaklinio šarvo. Po 
to, išmetęs priekin dešinę koją, dūrė stiebo laibgaliu tiesiai į daiktus, 
nuo ko sukežo marsas ir pasiliejo trys ar keturios statinaitės vyno, 
kurios dar buvo ten užsilikusios, o Vilkolakis pamanė, kad jam pra- 
dūrė pūslę ir šit bėga jo šlapalas. 

Pantagriuelis, tuo nesitenkindamas, norėjo užsimoti iš naujo ir 
trenkti vėl, bet Vilkolakis, iškėlęs buožę, žengtelėjo priekin ir smogė 
iš visų jėgų. Smūgis jo iš tiesų buvo toks smarkus, kad jei dievas 
nebūtų padėjęs Pantagriueliui, Vilkolakio buožė būtų jį perskėlusi 
nuo viršugalvio ligi pat blužnies; tačiau Pantagriuelis mitriai šokte- 
lėjo į šalį, ir buožė įsmego šešiasdešimt tris pėdas į žemę, į didelę 
uolą, ir iš ten pliūptelėjo ugnies daugiau nei devyni tūkstančiai ir 
šeši bosai. 

Pamatęs, kad Vilkolakis tamposi su buože, įstrigusia uoloje, 
ir niekaip negali ištraukti, Pantagriuelis šoko ant jo ir norėjo vienu 
kirčiu nukirsti jam galvą; deja, laivo stiebas iš netyčių palietė Vilko- 
lakio buožės kotą, o toji buožė, kaip sakėme, buvo užburta. Dėl to 
stiebas jam nulūžo per tris pirštus nuo tos vietos, už kurios jį laikė, 
ir Pantagriuelis sutriko labiau nei varpų liejikas, radęs formoj suski- 
lusį varpą, ir sušuko: 

— Ei Panurgai, kur tu? 

Panurgas, išgirdęs šauksmą, tarė karaliui ir jo milžinams: 

— Dievaž, dar pasidarys jie ten ką vienas kitam, jei niekas ne- 
perskirs. 

O milžinai linksminosi sau kaip vestuvėse. 

Karpalimas buvo bepašokąs ir belekiąs į pagalbą savo ponui, bet 
milžinų vienas jam pasakė: 

— Prisiekiu Golfarinu, Mahometo sūnėnu, jei mėginsi pasitraukti 

iš čia, aš tave įsikišiu į rauklę supozitoriumo vietoj. Man kaip tik 
dabar pilvas užkietėjęs, ir cagar? galiu tik vargais negalais, griež- 
damas dantimis. 

Dabar Pantagriuelis, netekęs ginklo, griebė savo laivastiebio 
nuotrupą ir pliekė ja milžiną kur pakliuvo, bet milžinui tai buvo 
tas pats, kas priekalui sprigtai. 

Tuo laiku Vilkolakis išlupo iš žemės buožę ir vėl taikėsi užduoti 
Pantagriueliui, bet šis taip vikriai lankstėsi ir šokinėjo, kad buožė 
vis ėjo pro šalį; pagaliau vienąsyk, kai Vilkolakis užsimojo, sakyda- 
mas: „Palauk, žaldary, dabar aš sukrušiu tave į košę, nebevarysi tu 
daugiau troškulio vargšams žmonėms!“ — Pantagriuelis taip spyrė 
jam į pilvą, jog tas atvirto aukštielninkas ir kojas užvertė, o Pantag- 
riuelis čiupo už tų kojų ir vilko aukštielninką daugiau nei per lanko 
šūvį. 

Vilkolakiui pasipylė kraujas iš gerklės, jis rėkė: 

— Mahometai! Mahometai! Mahometai! 

Jo riksmą išgirdę, visi jo milžinai šoko lėkti jam į pagalbą, bet 
Panurgas jiems tarė: 

— Ponai, neikite tenai, paklausykite manęs: mūsų ponas dabar 
įdūkęs ir trenkia kur pakliūva, nėmaž nežiūrėdamas, kam teks. Jums 
gali būti blogai. 

Bet milžinai jo nepaklausė, nes matė, kad Pantagriuelis likęs 
be savo vėzdo. 

O Pantagriuelis, pamatęs juos atbėgant, vėl stvėrė Vilkolakį 
už abiejų kojų, iškėlė aukštyn, nelyginant strypą, apkabinėtą prieka- 
lais, ir ėmė tvoti milžinus, apsikausčiusius tašytais akmenimis, ir taip 
juos trupino, kaip akmenskaldis kad skaldą dirba, ir tol juos trankė, 
kol nė vieno nebeliko stačio, o jų akmeniniai šarvai duždami kėlė 
tokį baisų triukšmą, kuris man priminė, kaip griuvo didysis Buržo 
katedros sviesto bokštas, saulės sutirpdytas2““. 

Panurgas drauge su Karpalimu ir Eustenu tuo laiku pribai- 
ginėjo tuos, kurie jau žemėje voliojosi. 

Galite būti tikri, kad gyvo neliko nė vieno. Žiūrint į Pantagriuelį, 
rodėsi, kad tai šienpjovys su dalgiu (būtent Vilkolakiu) guldo žolę 
(būtent milžinus); tačiau, jam taip bemojuojant, nutrūko Vilkolakio 
galva. Tai įvyko tada, kai Pantagriuelis juo mušė vieną milžiną, 
kuris vadinosi Dešrarėžis ir buvo ištisai apsišarvavęs smiltainio 
plokštėmis; nuo vienos tokios plokštės atitrūko skeveldra ir lėkdama 

kiaurai perkirto Epistemonui gerklę. Kitų šarvai daugiausia buvo leng- 
vi, daryti iš tufo arba iš šiferio. 

Galų gale, matydamas, kad visi jau nebegyvi, Pantagriuelis bloškė 
Vilkolakio kūną kuo toliau miesto pusėn, ir jis tekštelėjo kaip varlė ant 
pilvo didžiojoje miesto aikštėje, o krisdamas priplojo katiną šlapią, antį 
varvasnapę, vištą pabalnotą, kalę pažabotą. 


Kaip Epistemonas, išmoningai Panurgo gydomas, atgavo 
savo palydėtą galvą ir ką naujo papasakojo 
apie velnius bei nusmerktuosius 

Baigęs triuškinti milžinus, Pantagriuelis atsitraukė į tą vietą, kur 
stovėjo buteliai. Jis ten pasišaukė Panurgą ir kitus, ir visi susirinko 
sveiki ir gyvi, be Eusteno, kuriam įdrėskė į veidą vienas milžinas, bai- 
giamas pjauti, ir be Epistemono, kuris visai neatvyko. Pantagriuelis 
jo taip gailėjo, jog vos galo nepasidarė, bet Panurgas jam tarė: 

— Žinot ką, senjore, palaukite truputį, mes paieškosim jo tarp 
negyvėlių ir matysim, kaip išties viskas yra. 

Ir, gerai paieškoję, rado jį visiškai nebegyvą, laikantį tarp rankų 
savo paties galvą, plūstančią kraujais. Tada Eustenas sušuko: 

— O mirtie nenaudėle, tu iš mūsų atėmei visų tobuliausią vyrą! 

Į tą balsą pakilo Pantagriuelis, prislėgtas didžiausio skausmo, ir 
tarė Panurgui: 

— Ak mielasis, tavo pranašystė prie dviejų stiklinių ir perdaužto 
pagalio buvo pernelyg neteisinga! 

O Panurgas tarė: 

— Vaikinai, neverkit, jis dar šiltas, aš jį taip sugydysiu, kad bus 
koks buvęs. 

Taip sakydamas, jis ėmė galvą ir prisidėjo prie savo daiktadėčio, 
kad neatauštų. Eustenas ir Karpalimas atnešė kūną į tą vietą, kur jie 
puotavo, ne kad būtų tikėjęsi pagydymo, bet kad Pantagriuelis jį maty- 
tų. Panurgas betgi guodė juos, sakydamas: 

— Jei aš jo nesugydysiu, galėsit man galvą nuimti (taip visada 
patrakėliai lažinasi); nustokit verkti ir padėkit man. 

Jis švarutėliai baltuoju vynu apiplovė kaklą, paskui galvą, pabarstė 
vieną ir kitą diamerdo milteliais, kurių visuomet nešiodavosi kišenėje, 
paskui abi puses patepė kažkokiu tepalu ir sudūrė kuo tiksliausiai, veną 
į veną, nervą į nervą, slankstelį į slankstelį, idant kaklas nebūtų kreivas 
(nes tokių žmonių nepakentė mirtinai). Tai padaręs, aplinkui dar 
penkiolikoje ar šešiolikoje vietų sukabino adatos dygsniais, kad galva 
neatkristų; galiausiai dar aptepė iš visų pusių tepalu, kurį jis vadino iš 
numirusių prikeliančiu. 

Staiga Epistemonas pradėjo kvėpuoti, paskui atsimerkė, paskui 
nusižiovavo, paskui nusičiaudėjo, paskui pirstelėjo stipriai, ūkiškai. 
Tada Panurgas tarė: 

— Va, dabar tai jau tikrai sveikas. 

Ir davė jam išgerti stiklinę rūgštaus baltojo vyno, davė sukrimsti 
sausainį, cukrum pabarstytą. 

Šitaip sumaniai Epistemoną sugydė, tiktai gerklė jam buvo priki- 
musi kokias tris savaites ir kamavo sausas kosulys, kuris iki šiolei ne- 
praeina, nebent kai išgeria gerai. 

Ir šit jis pradėjo kalbėti ir apsakinėti, kad matęsis su velniais, šne- 
kėjęsis su Liuciferiu kaip su geru pažįstamu, smagiai paūžęs pragare, 
taip pat ir Eliziejaus laukuose, ir visus tikino, kad velniai — nieko sau 
vyrai. O kai išėjo kalba apie žmones, nusmerktus į pragarą, pasakė 
labai apgailestaująs, kad Panurgas jį taip greit grąžinęs į gyvenimą: 

— Man buvo tikrai įdomu žiūrėti, kaip jie ten laiką leidžia”. 

— Argi? — tarė Pantagriuelis. 

— Ir su jais ten elgiasi, — kalbėjo Epistemonas, — anaiptol ne taip 
žiauriai, kaip jūs manote; tik jų būklė keistai persimainiusi. Taip antai, 
aš mačiau, kaip Aleksandras Didysis lopo senas kelnes ir tuo būdu pel- 
nosi varganą duonos kąsnį. 

Kserksas pardavinėja gatvėse garstyčių košę, 

Romulas laiko druskos krautuvėlę, 

Numa kalviauja, 

Tarkvinijus lupikauja, 

Pizonas ūkininkas, 

Sula plaustininkas, 

Kyras karvių pirklys, 

Temistoklis stiklius, 

Epaminondas veidrodžius šlifuoja, 

Brutas ir Kasijus matininkai, 

Demostenas vynuoges augina, 

Ciceronas ugnį kursto, 

Fabijus karoliukus ant siūlo veria, 

Artakserksas virves veja, 

Enėjas malūnininkas, 

Achilas niežus gydosi, 

Agamemnonas puodlaižiauja, 

Odisėjas šieną pjauna, 

Nestoras kasyklose uždarbiauja, 

Darijus išvietes prižiūri, 

Ankas Marcijus laivus dervuoja, 

Kamilas medpadžius tašo, 

Marcelas pupas gvaldo, 

Druzas migdolus daužo, 

Scipionas Afrikietis, viena koja basas, šaukdina po gatves mielių 
tirštimus, 

Hasdrubalas gatvių žiburius degioja, 

Hanibalas kiaušiniais prekiauja, 

Priamas skudurininkas, 

Lanselotas Ežerinis nudvėsusioms kumelėms odas lupa. 

Visi Apvaliojo stalo riteriai yra paskutiniai vargdieniai, uždarbiau- 
ja irstydami valtis po Kokitą, Flegetoną, Stiksą, Acheroną ir Letą*““, 
kai ponai velniai užsimano smagiai pasiplaukyti, jų darbas — kaip 
valtininkų Lione ar gondoljerų Venecijoj, skirtumas tik toks, kad už 
pavėžinimus jie gauna vien sprigtų į nosį, o vakare — griežinį supe- 
lijusios duonos. 

Trajanas varles gaudo, 

Antoninas liokajus, 

Komodas dirba niekučius iš gagato, 

Pertinaksas riešutų gvaldytojas, 

Lukulas mėsos kepėjas, 

Justinianas pigių žaislų gamintojas, 

Hektoras virtuvės tarnas, 

Paris driskius, 

Achilas šieno pundų raišiotojas, 

Kambizas mulų varovas, 

Artakserksas parazitas, 

Neronas vaikšto grodamas vjela, o Fjerabrasas jo pakalikas ir 
visokias šunybes jam išdarinėja — valgydina prasta duona, girdo sugi- 
žusiu vynu, o pats suėda ir sugeria visa, kas geriausia. 

Julijus Cezaris ir Pompėjus laivus pikiuoja, 

Valentinas ir Orsonas aptarnauja pragaro vonias ir daro moterims 
veido masažą, 

Giglanas ir Govenas kiaules gano, 

Žofrua Didžiadantis skiltuvus dirba, 

Gotfridas Bujonietis medžio graveris, 

Jasonas varpininkas, 

Donas Pjetras Kastilietis kvestorius, 

Morganas aludaris, 

Juonas Bordietis kubilius, 

Pyras indų plovėjas, 

Antiochas kaminkrėtys, 

Romulas kurpių lopikas, 

Oktavianas pergamento skutikas, 

Nerva arklininkas, 

Popiežius Julijus pardavinėja gatvėse pyragaičius, bet nebenešioja 
savo didelės ir negražios barzdos. 

Žanas Paryžietis batus valo, 

Artūras Bretanietis dėmes iš skrybėlių ima, 

Persforė nešikas, 

Popiežius Bonifacas Aštuntasis puodus grando, 

Popiežius Aleksandras žiurkes naikina, 

Popiežius Sikstas venerikus gydo. 

— Kaip,— sušuko Pantagriuelis,— nejau ir ten yra venerikų? 

— Žinoma,— atsakė Epistemonas.— Aš niekur tiek venerikų ne- 
mačiau kaip ten. Jų ten yra per šimtą milijonų. Mat kas tomis ligomis 
nesirgo šiame pasaulyje, turi persirgti aname. 

— Ačiū dievui, — tarė Panurgas, — man nebereikės, aš jau šituo 
keliu esu išvaikščiojęs iki pat Gibraltaro urvo ir Heraklio stulpų ir 
apsidraudęs galutinai! 

Ožjė Danas pakinktus valo, 

Karalius Tigranas stogus dengia, 

Galjenas Gaivintojas kurmius gaudo, 

Keturi Emono sūnūs?” dantis traukia, 

Popiežius Kalikstas panoms gėdingas vietas skuta, 

Popiežius Urbonas bliūdlaižis, 

Meliuzina indų plovėja, 

Matabriuna skalbėja, 

Kleopatra prekiauja svogūnais, 

Elena pristatinėja kambarines, 

Semiramidė utinėja valkatas, 

Didonė pardavinėja grybus, 

Pentesilėja — salotas, 

Lukrecija laiko užeigą, 

Hortenzija verpėja, 

Livija vario žalėsių skutėja. 

Taigi tie, kurie buvo dideli ponai šiame pasaulyje, vargais nega- 
lais pelnosi prastą duonos kąsnį aname. Priešingai, filosofai ir tie visi, 
kas šiame pasaulyje vargo, aname savo ruožtu yra dideli ponai. 

Mačiau Diogeną, kaip jis su purpurine toga, su skeptru dešinėje 
rankoje vaikštinėja didingai, duoda pipirų Aleksandrui Didžiajam, 
kam prastai sulopė kelnes, ir vietoj užmokesčio tvatina jį lazda. 

Mačiau Epiktetą, išsipusčiusį, su prancūziškais rūbais, puikioje 
žalumynų altanoje, pulko panelių apsuptą; jis linksminasi, geria, šoka, 
puotauja kiekviena proga ir be progos, o šalia jo guli krūva auksinių 
pinigų. Ant vynuogėmis apsivijusio altanos rėmo įrašytas eilėmis toks 
jo devizas: 


Šokti, išdykaut linksmai, 
Vyną baltąjį gurkšnoti. 

Dykinėti ir tiktai 

Auksą įsauly skaičiuoti. 

Kai tik jis mane pamatė, tuoj maloniai užkvietė išgerti su juo, ir aš 
jo kvietimu mielai pasinaudojau, ir įsikaušom mudu kleboniškai. Tuo 
tarpu atėjo elgetaudamas Kyras ir Merkurijaus vardu ėmė kaulyti 
skatiko, sakėsi neturįs nė už ką vakarienei svogūnų nusipirkti. „Ne, 
ne, — tarė jam Epiktetas,— aš skatikais nedavinėju, še, valkata, ekiu; 
žiūrėk, kad gerai elgtumeis“. Kyras labai nudžiugo, čiupęs tokį lai- 
mikį, tačiau kiti karaliai vagišiai, kaip Aleksandras, Darijus, jam nu- 
kniaukė jį tą pačią naktį. 

Mačiau Patleną, Radamanto iždininką, kaip jis lygosi pirkti pyra- 
giuką iš popiežiaus Julijaus ir klausė jį: „Kiek už tuziną?“ — „Trys 
trečiokai“.— „O triskart per kuprą su lazda ar nenori? Duok šen, niek- 
še, duok, ir bėk atnešti daugiau!“ Vargšas popiežius nuėjo verkdamas. 
O kai prisistatė savo šeimininkui pyragiui ir pasisakė, kad iš jo atėmė 
pyragiukus, tai šis, pagavęs rimbą, taip jį prikapojo, kad iš jo kailio nė 
dūdmaišis nebeišeitų. 

Mačiau magistrą Žaną Lemerą“!“, kuris vaidino popiežių ir vi- 

siems vargšams karaliams bei popiežiams, aname pasaulyje atsidūru- 
siems, kišo bučiuoti koją, davinėjo palaiminimus ir, riesdamas skiau- 
terę, sakė: 

— Pirkit indulgencijas, sukčiai, pirkit, nebrangu. Duodu jums 
visų raiščių išrišimą, visų veržlių atleidimą ir dispensuoju nuo bet 
kokio padorumo. 

Tada pasišaukė Kajetą ir Tribulė“ ir tarė jiems: 

— Ponai kardinolai, užteikit jiems visiems po bulę — basliu per 
strėnugalį po sykį. 

Ir tas jo liepimas buvo tučtuojau įvykdytas. 

Mačiau maestrą Fransua Vijoną, girdėjau, kaip jis klausė Kserksą: 

— Po kam garstyčių porcija? 

— Po šeštoką,— atsakė Kserksas. 

Vijonas atrėžė jam: 

— O kad tave maras, niekše! Tavo porcija neverta trečioko, o 
tu šauki šeštoką! Kaip tu gali šitaip kelti maisto prekių kainas! 

Ir prišlapino jam į garstytinę, kaip kad Paryžiaus garstytininkai 
daro. 

Mačiau laisvąjį šaulį iš Banjolė, jis buvo inkvizitorius, gaudė ereti- 
kus. Ir pastebėjo sykį, kaip Persforė šlapinasi ant sienos, kur buvo 
nutapyta švento Antano ugnis, paskelbė jį eretiku ir būtų kad kiek 
sudeginęs gyvą, jei ne Morganas, kuris vietoj proficiat“'? ir kitų 
smulkių pajamų nuvežė jam devynis bosus alaus. 

Prašneko Pantagriuelis: 

— Na, prilaikyk tų savo gražių istorijų kitam sykiui; tik pasakyk 
dar, kaip ten elgiasi su palūkininkais. 

— Mačiau ir juos, — kalbėjo Epistemonas.— Tie nenaudos uoliai 
rankioja surūdijusius segtukus ir senas vinis gatvių pašalių grioviuose, 
lygiai taip pat kaip ir šiame pasaulyje. Tačiau už kvintalą to šlamšto 
jie gauna ne daugiau kaip žiauberėlę duonos, ir tai ne kiekvieną kartą, 
nes būna sunku parduoti. Taip tad jie, vargšai, kitąsyk po tris savaites 
išvaikščioja be trupinio duonos burnoj, o darbuojasi dieną naktį, vis 
laukdami, kada pasiseks gerai palupti pinigo. Tik per prakeiktą savo 
gobšumą ir graibštumą jie nebenumano, kokia vargana ir menka jų 
dalia, — jiems viskas niekis, kad tik metų gale gautų kokį nusususį 
denarą. 

— O dabar, — tarė Pantagriuelis, — atidėkim viską į šalį, valgykim 
ir gerkim ligi valiai: visą šį mėnesį mes turim gerti. 

Taip jie išrikiavo didžius butelių pulkus ir iš karinės stovyklos iš- 

teklių iškėlė didį balių. Vargšas karalius Anarchas tačiau nepralinks- 
mėjo, ir Panurgas klausė: 

— O kokio gi amato išmokysime šį poną karalių, kad jis būtų pri- 
tyręs meistras, kai nukeliaus į aną pasaulį ir atiteks velniui į nagus? 

— Iš tiesų, — tarė Pantagriuelis, — gerai, kad priminei. Daryk 
iš jo, ką tik nori, dovanoju jį tau. 

— Labai ačiū, — tarė Panurgas,— dovana nepeiktina ir juoba 
miela, kad iš jūsų rankų. 


Kaip Pantagriuelis įžengė į amaurotų miestą 
ir kaip Panurgas išpiršo karaliui 
Anarchui pačią, o iš jo padarė 
žaliojo padažo pardavėją 


PERSKYRIMAS XXXI 


Po tos nuostabios pergalės Pantagriuelis nusiuntė Karpalimą į 
amaurotų miestą pranešti ir paskelbti, kad karalius Anarchas suimtas 
ir kad jų priešai sumušti. Išgirdę tokią naujieną, visi miesto gyventojai 
tvarkingai išėjo pasitikti Pantagriuelio ir su didžiausiu džiaugsmu bei 
iškilme, garbstydami kaip kokį dievą, įsivedė jį miestan. Ir sušvito 
linksmybės ugnys visame mieste, ir pristatė apskritų stalų visur gatvėse, 
ir pridėjo ant jų valgymų, gėrimų, kiek tilpo. Tartum Saturno laikai?!“ 
grįžo — tokia didelė puota buvo! 

Pantagriuelis tačiau, surinkęs visą senatą, prabilo taip: 

— Ponai, reikia kalti geležį, kol karšta. Todėl, kol dar visai nenu- 
sivarėme, noriu, kad eitume ir paimtume šturmu visą Dipsodų kara- 
lystę. 

Išžygiuoju rytoj, taigi visi, kas nori su manimi dėtis, tegu būna 
pasirengę iš ryto, tuoj po pirmo išgėrimo. Vyrų tai karalystei užka- 
riauti turiu pakankamai, daugiau nereikia, nes karas jau kaip ir 
baigtas; betgi aš matau, kad šis miestas tiek prisigrūdęs žmonių, jog 
gatvėse apsisukti vietos nebėra. 

Tad aš jus vesiu kaip kolonistus į Dipsodiją ir atiduosiu jums tą 
visą kraštą, tokį gražų, sveiką, derlingą, smagų, kokio niekur kitur 

pasaulyje nerasi, — juk daug kas iš mūsų esate buvę ten ir žinote. 
Taigi visi, kas norite su manimi traukti, būkit pasirengę, kaip sakiau. 

Žinia apie šį pasitarimą ir nutarimą kaipmat pasklido po visą mies- 
tą, ir kitą rytą aikštėje priešais rūmus susirinko milijonas aštuoni šimtai 
penkiasdešimt tūkstančių vienuolika žmonių, neskaitant moterų ir 
vaikų. Ir leidosi visi jie tiesiai į Dipsodiją, ir taip tvarkingai, kaip 
Izraelio vaikai kad žygiavo iš Egipto ir ėjo per Raudonąją jūrą. 

Bet, prieš kalbėdamas apie tą žygį, noriu apsakyti, kaip Panurgas 
pasielgė su savo belaisviu, karalium Anarchu. Jis prisiminė Episte- 
mono pasakojimą, kaip elgiamasi su šio pasaulio valdovais bei turtin- 
gaisiais Eliziejaus laukuose, kaip jie tenai pelnosi duoną niekingais ir 
prastais amatais. 

Tad vieną dieną apvilko sakytąjį karalių pakuliniu žiponu, dry- 
žuotu kaip albano kepurė, ir jūreiviškomis kelnėmis; batų nedavė, nes, 
anot jo, tie tiktai gadintų išvaizdą; užmaukšlino mėlyną didelę kepurę 
su didele koplūno plunksna — ne, klystu, rodos, ten buvo dvi plunks- 
nos — ir susijuosti davė mėlyną juostą su žaliais raštais, sakydamas, 
jog ši apranga labai pritiksianti tokiam ištvirkėliui. Tada jį nuvedė 
parodyti Pantagriueliui ir tarė: 

— Ar pažįstate šį stuobrį? 

=~ — Ne, anaiptol, — atsakė Pantagriuelis. 

— Taigi, čia jo didenybė karalius, pirmos rūšies; aš noriu iš jo 
padaryti padorų žmogų. Tie velniai karaliai yra tikri vėplos — nieko 
jie nemoka, niekam jie netikę, nieko daugiau nenusitveria, tik pikta 
daryti savo vargšams valdiniams ir dėl savo nedorų, bjaurių užmačių 
kamuoti žmones karais. Aš jį išmokysiu amato — tegu vaikščios po 
gatves, pardavinėdamas žaliąjį padažą. Na, pradėk šaukdinti savo 
prekę: „Kam žaliojo padažo, kam padažo, kam?“ 

Ir vargšelis rėkė. 

— Per žemai! — sakė Panurgas ir, čiupęs už ausies, mokė: — 
Aukščiau trauk: sol, re, do! Aha, žalty! Matai, turi gerą kakarinę! Ir 
niekad nebuvai toks laimingas kaip dabar, kai jau nebesi karalius. 

Pantagriuelis tik juokėsi žiūrėdamas. Mat drįstu sakyti, jog Anar- 
chas buvo mieliausias žmogelis, kokį kam ant tako kada išminti teko. 
O čia išmoko dar puikiai šaukdinti žaliąjį padažą. 

Po poros dienų Panurgas sutuokdino Anarchą su viena sena kekše 
ir pats iškėlė vestuves, o svečiams vaišinti pritiekė šaunių avinų galvų, 
puikių kiaulienos pjausnių su garstyčiomis ir dar kitokių pjausnių su 
česnakais; tų dalykų penketą vežimų nusiuntė Pantagriueliui, ir šis 

viską suvalgė — taip jam buvo skanu; gerti davė kriaušių vyno ir 
šermukšninės; šokiams groti pasamdė neregį elgetą, ir tas jiems pa- 
grojo vjela. 

Po baliaus Panurgas juos nuvedė į rūmus ir parodė Pantagriueliui. 
Pristatydamas jaunąją, tarė jam: 

— Šita jau nebešaudys. 

— Kodėl? — klausė Pantagriuelis. 

— Todėl, kad prabadyta, — tarė Panurgas. 

— Kas čia per šneka? — tarė Pantagriuelis. 

— Juk žinote, kas darosi, — tarė Panurgas,— kai kepa kaštanus: 
jei sudeda į ugnį nieko nedarytus, tai šaudo kaip pasiutę; o kad nešau- 
dytų, jiems prabado lukštą. Taip ir šita jaunamartė: ji gerai prabadyta, 
užtat ir nešaudys. 

Pantagriuelis jaunavedžiams dovanojo nameliuką nuokampioje 
gatvelėje ir akmeninę grūstuvę padažo prieskoniams grūsti. Ir įsikūrė, 
ir gyveno gražiai toji pora, ir išėjo iš jo puikiausias žaliojo padažo 
šaukdintojas, kokį tiktai matė kada Utopija. Bet man paskui sakė 
žmonės, kad pati jį kulianti kaip pėdą, o jis, kvaišelis, nedrįstąs nė 
gintis — tiek esąs žioplas. 


Kaip Pantagriuelis savo liežuviu uždengė 
visą kariuomenę ir ką autorius 
pamatė jo burnoje 

Kai Pantagriuelis su savo kariuomene įžengė į Dipsodiją, visi tos 
šalies žmonės labai džiaugėsi ir nieko nelaukę ėjo jam pasiduoti; visi 
miestai, į kuriuos žengė, gera valia atnešė ir įteikė jam savo raktus, tik 
vieni almirodai*!* apsisprendė priešintis ir jo heroldams atsakė, kad 
jei ir pasiduosią, tai tik itin palankiomis sąlygomis. 

— Kaip? — tarė Pantagriuelis.— Mums ąsotis vienoj rankoj, o 
stiklinė kitoj, — kokių jie dar nori palankesnių sąlygų? Ei, duokit jiems 
į kaulus, jeigu taip! 

Visi išsirikiavo mūšiui, pasiryžę tuojau pulti. Tačiau kelyje, gry- 
name lauke, juos užklupo smarkus lietus. Vyrai ėmė drebėti sustipę ir 

spaustis į krūvą. Pantagriuelis, tai matydamas, liepė jiems pasakyti 
per karvedžius, kad tai menkniekis, kad jis matąs viršum debesų, jog 
čia tik mažas lietaus būrelis, bet dėl visa ko tegu sustoja tvarkingai, 
ir jis juos pridengsiąs. Pantagriuelis iškišo liežuvį — ne visą, tik ligi 
pusės, ir uždengė visus kaip perekšlė viščiukus. 

Tuo tarpu aš, šių teisingų istorijų pasakotojas, buvau palindęs nuo 
lietaus po varnalėšos lapu, kiek platesniu negu Montriblio tilto arka; 
kai pamačiau, kaip jie gerai pridengti, užsimaniau ir aš pasinaudoti 
jų pastoge, bet man nepavyko, nes jie stovėjo susiglaudę taip, jog, 
anot priežodžio, uodas nosies neįkištų. Tada užlipau šiaip taip ant 
viršaus ir keliavau geras dvi mylias liežuviu, kol įžengiau į burną. 

Betgi — o dievai ir dievaitės! — ką aš ten pamačiau! Tegu Jupi- 
teris trišaku žaibu mane nutrenkia, jei meluoju. Vaikštinėjau ten lyg 
po šventos Sofijos katedrą Konstantinopolyje, mačiau didžias uolas 
kaip Danijos kalnus — turbūt tai buvo dantys, — mačiau dideles pie- 
vas, didelius miškus, didelius miestus su galingais įtvirtinimais, ne 
mažesnius kaip Lionas ar Puatjė. 

Visų pirmiausia ten sutikau žmogyną, sodinantį kopūstus. Aš, labai 
nustebęs, paklausiau jį: 

— Ką tu čia veiki, mano mielas? 

— Kopūstus sodinu, — atsakė. 

— Kuriam galui? 

— Matai, ponas, ne kiekvienam veislė gali būti taukais aptekusi, 
ne visi gali turtus valdyti. Tai va aš gyvenu iš kopūstų — nešu juos 
parduoti į aną šit miestą, kur už mūsų. 

— Vai Jėzau,— tariau,— taigi čia besąs naujas pasaulis! 

— Nei naujas, nei ką, — tarė jis.— Bet žmonės sako, kad, be šito, 
esąs dar kitas pasaulis, kur esanti ir saulė, ir mėnuo, ir šiaip visokių 
gražių dalykų pilna; šitas tik yra senesnis. 

— Gerai, bet pasakyk, mano mielas, — tariau, — kaipgi vadinasi 
„tas miestas, kur tu neši kopūstus parduoti? 

— Ogi Asfaragas*!'?,— atsakė jis.— Gyvena tenai krikščionys, 
geri žmonės, ir jus jie gerai pamylės. 

Žodžiu sakant, aš ryžausi nukakti į tą miestą. 

Beeidamas pamačiau vaikiną, statinėjantį kilpas karveliams, ir 
paklausiau: 

— Iš kur čia yra karvelių, mano mielas? 

— Jie, ponas, atlekia iš kito pasaulio. 

Pagalvojau taip: matyt, kai Pantagriuelis žiovauja, karveliai ir 
lekia pulkais jam į gerklę, manydami, kad karvelidė. 

Miestas man pasirodė gražus, gerai sutvirtintas ir puikiai įrengtas, 
tik įeinant vartininkai iš manęs pareikalavo sveikatos pažymėjimo. 
Aš, labai nustebęs, klausiau: 

— Tai gal jums maras gresia, ponai? 

— O, senjore, — atsakė jie,— čia tiek daug miršta, jog vežėčios 
nespėja lavonų išgabenti. 

— Dieve gerasis, — tariau,— kame gi taip? 

Ir jie man apsakė, kad taip dedasi Laringe ir Faringe?!“, dviejuose 
dideliuose ir turtinguose prekybos miestuose, tokiuose kaip Ruanas ir 
Nantas, o maras kyląs nuo smarvės ir žalingo dvoko, einančio jau kuris 
laikas iš prarajos, — per vieną savaitę mirę daugiau nei du milijonai du 
šimtai šešiasdešimt tūkstančių. 

Pagalvojęs ir paskaičiavęs sumečiau, kad toji smarvė eina stemple 
iš Pantagriuelio pilvo, nes jis suvalgė baisiai daug mėsos su česnakais, 
kaip pirmiau sakėme. 

Eidamas iš tenai keliu tarp uolų, tai yra tarp dantų, ėmęs užlipau 
ant vieno ir išvydau gražiausias pasaulyje vietas, puikius aikštynus 
sviedinio žaidimams, puikias galerijas, puikias pievas, neapmatomus 
plotus vynuogynų ir nesuskaitomą daugybę kaimo grytelių, pagal ita- 
lišką madą išstatytų vaizdinguose laukuose; tenai paviešėjau bent 
keturis mėnesius ir niekad nebuvau taip puikiai vaišinamas kaip šičia. 

Paskui nusileidau krūminiais dantimis ir jau ketinau eiti lūpų 
linkui, bet, keliaujant per mišką, kuris traukiasi nuo ausų pusės, už- 
puolė mane ir apiplėšė banditai. 

Paskui radau mažą miesteliūkštį kalno šlaite, tik pamiršau, kaip 
jis vadinasi; jame paviešėjau dar geriau negu kitur ir užsidirbau 
pinigų. O žinot, už ką man sumokėjo? Už miegojimą; mat ten samdo 
žmones miegoti ir moka nuo dienų, miegotojas uždirba penkis ar net 
šešis sū per dieną, o jei kas gerai knarkia, tai užvaro net pusaštunto. Aš 
papasakojau senatoriams, kaip mane apiplėšė klonyje, o jie man sako, 
kad anos pusės žmonės išties yra nedorėliai ir plėšikai iš prigimties; aš 
tada supratau, kad, kaip mums yra vietovių šiapus ir anapus kalnų, 
taip jiems — šiapus ir anapus dantų. Betgi šiapus esą daug geriau, ir 
oras grynesnis. 

Čia man atėjo į galvą, jog tikrą teisybę sako žmonės, kad viena pusė 
pasaulio nežino, kaip gyvena antroji pusė: juk šito va krašto niekas 
dar nėra aprašęs, nors jame yra daugiau nei dvidešimt penkios gausiai 

gyvenamos karalystės, neskaitant dykumų ir didelio jūros užutekio. 
Užtat aš ėmiau ir parašiau stambią knygą, pavadintą Gerkliūgų isto- 
rija. O šitaip pavadinau tuos žmones todėl, kad jie gyvena mano pono 
Pantagriuelio gerklėje. 

Galų gale panorėjau grįžti namo ir, persiritęs per barzdą, nušokau 
ant peties, nuo peties nuriedėjau žemėn ir dribau priešais jį. 

Mane pastebėjęs, Pantagriuelis klausė: 

— Iš kur tu atsiradai, Alkofribasai? 

Atsakiau jam: 

— Iš jūsų gerklės, pone. 

— O ar seniai tu ten patekai? 

— Tada,— sakiau,— kai jūs išžygiavot almirodų mušti. 

— Tai, vadinasi, išbuvai daugiau nei šešis mėnesius, — tarė jis.— 
Ir kuo gi tu mitai? Ką gėrei? 

Aš atsakiau: 

— Senjore, mitau tuo pat, kuo ir jūs, ėmiau duoklę iš visų skaniau- 
sių kąsnių, kurie ėjo per jūsų gerklę. 

— Žiūrėk tiktai, — tarė jis.— Na, o kur tu nusireikaluodavai? 

— Jūsų gerklėje, pone, — atsakiau. 

— Ha ha ha, koks puikus iš tavęs kompanionas, — tarė jis.— O 
mes šit su dievo padėjimu užkariavom jau visą Dipsodų žemę. Aš tau 
dovanoju Bigoso kaštelioniją. 

— Labai dėkui, pone, — atsakiau.— Tokios didelės dovanos aš 
nesu nusipelnęs. 


Kaip Pantagriuelis susirgo ir 
kaip išsigydė 

Po neilgo laiko mūsų mielasis Pantagriuelis susirgo — jam taip 
suėmė vidurius, jog visai nebegalėjo nei valgyti, nei gerti; o kadangi 
bėda niekad nevaikšto viena, tai prisimetė dar ir perštinė, kuri kankino 
jį neapsakomai. Tačiau gydytojai labai uoliai jį gydė, davė aibes leng- 
vinamųjų ir šlapimą varančiųjų vaistų, tad jis draug su šlapalu išvarė 
ir visą ligą. 

Jo šlapalas buvo toks karštas, jog ir ligi šiol dar neataušo, jį tebe- 
randate įvairiose Prancūzijos vietose, kur tik nutekėjo, ir žmonės įį 
vadina karštosiomis versmėmis, kaip antai: 


Kotrė, 

Limu, 

Dakse, 

Balariuke, 

Neri, 

Burbon Lansi ir kitur; 
Italijoje: 

Monte Grote, 

Abane, 

San Pjetro di Padua, 

Sant Elenoje, 


Kaza Novoje, 
San Bartolomeo. 


Bolonijos grafystėje: 


Poretoje 
ir daugelyje kitų vietų. 


Ir man labai nuostabu, kad pulkai kvaišų filosofų ir gydytojų gaišta 
laiką, ginčijasi, nuo ko, girdi, galėtų būti vanduo karštas tose versmėse, 
ar nuo borakso, ar nuo sieros, ar nuo alūno, ar nuo salietros, esančios 
žemės gelmėse, ir rezga visokias niekų pasakas — verčiau jau dagiliais 
uodegą pasitrintų,— prasmingesnis būtų darbas nei ginčytis apie tai, 
ko nėmaž neišmano, nes tasai galvosūkis išsprendžiamas labai lengvai, 
ir nėra dėl ko tuščiai burnos aušinti: minėtosios versmės dėl to karštos, 
kad atsiradusios iš mūsų mielojo Pantagriuelio karšto šlapalo. 

O jei norit žinoti, kaip jis išsigydė nuo svarbiausios savo negalios, 
tai tuojau papasakosiu. Viduriams pravalyti jis paėmė: 

keturis kvintalus Scammonium colophoniacum“““, 

šimtą trisdešimt aštuonis vežimus kasijos, 

vienuolika tūkstančių devynis šimtus svarų rabarbarų, 

neskaitant kitokių marmalų. 

Jums pravers žinoti, kad gydytojų konsiliumas nusprendė pašalinti 
iš jo vidurių visa, kas ten kėlė skausmą. Šiam tikslui buvo pagaminta 
septyniolika didelių tuščiavidurių vario rutulių, didesnių už tą, kur 

pūpso Romoj ant Vergilijaus obelisko; jie buvo taip įrengti, kad atsi- 
darinėjo iš vidaus, paspaudus spyruoklę. 

Į vieną rutulį įlipo jo tarnas, nešinas žibintu ir liepsnojančiu deglu, 
ir Pantagriuelis jį prarijo kaip mažytę piliulę. 

Į penkis kitus sulipo kaimo vyrai su lopetomis ant peties. 

Į septynis kitus sulipo gatvių valytojai, nešini pintinėmis ant 
kuprų, ir visus jis prarijo kaip piliules. 

Kai atsidūrė pilve, kiekvienas paspaudė spyruoklę ir išėjo iš narvo, 
o pirmasis — tasai su žibintu. Jie apieškojo daugiau nei pusės mylios 
plotą baisiojoje prarajoje, pridvisusioje ir smirdančioje labiau nei 
Mefita, labiau nei Kamarinos pelkės, labiau nei nešvankus Sorbonos 
ežeras, aprašytas Strabono“!“, ir jeigu nebūtų iš anksto pasiėmę 
antidotų, saugančių širdį, skrandį ir vyno pilamąją puodynę (šiaip 
vadinamą makaule), tai būtų uždusę ir žuvę nuo to klaikaus tvaiko. 
O kvapai, o aromatai, — o, kad tokiais sukvipintų kas baliaus aprangą 
prašmatnioms panelėms! 

Taip jie, apsičiupinėdami ir apsiuostydami, priėjo iki fekalinių 
medžiagų ir sugedusių skysčių; galų gale aptiko kalną nešvarybių. 
Pionieriai ėmė jį ardyti, o kiti krovė lopetomis į pintines. Kai viską 
iškuopė, vėl sulipo į savo rutulius. Tuomet Pantagriuelis, kiek pasi- 
stengęs, juos atgrąžino, ir jo gerklei tas buvo taip lengva, kaip jums 
nusiraugėti; visi linksmi išlipo iš savo piliulių, panašiai, man atrodė, 
kaip graikai kad lipo iš arklio Trojoj. Tokiu būdu Pantagriuelis buvo 
išgydytas ir tapo vėl sveikas kaip pirma. 

O vieną iš tų vario piliulių jūs matote Orleane, ant švento Kryžiaus 
bažnyčios varpinės. 


Šios knygos pabaiga ir autoriaus 
atsi prašymas 


PERSKYRIMAS XXXIV 


Na štai, ponai, jūs išgirdote pradžią baisenybingos istorijos apie 
mano šeimininką ir senjorą Pantagriuelį. Čia baigiu savo pirmąją 
knygą, nes galva truputį sopa ir jaučiu, kad proto posmai kiek painio- 
jasi, o kaltas dėl to šiųmetis ankstybasis vynas. 

Istorijos pabaigą jūs gausit artimiausioj Frankfurto mugėj?!? ir iš 
jos sužinosit, kaip Panurgas vedė ir įsitaisė ragus jau pirmą mėnesį po 
vestuvių; kaip Pantagriuelis atrado filosofinį akmenį, kaip tasai akmuo 
yra randamas ir naudojamas; kaip jis perėjo Kaspijos kalnus?““: kaip 
plaukė per Atlanto marias, pergalėjo žmogėdras ir užkariavo Perlų 
salas??!: kaip vedė Indijos karaliaus Prestano?2? dukterį; kaip kovėsi 
su velniais, sudegino penkias pragaro kameras, apiplėšė didžiąją ka- 
merą, įmetė Prozerpiną į ugnį, išdaužė Liuciferiui keturis dantis ir 
nulaužė vieną ragą nuo pasturgalio; kaip nukeliavo į mėnulio šalį pasi- 
žiūrėti, ar iš tikro jis nepilnas ir ar tiesa, kad jo tris ketvirčius moterys 
nešiojančios galvoj, — ir daug daug dar kitų dalykų, labai linksmų ir 
visiškai tikrų. Tai bus puikus užsiėmimas. 

Labanaktis, ponai! Pardonnante my?” ir už klaidas neimkit manęs 
į nagą labiau, negu imat patys save už savo klaidas. 

Jei jūs man sakysit: „Maestre, atrodo, nesi labai protingas, kad 
rašinėji mums tokius niekus ir juokingas kvailystes“, tai aš jums atsa- 
kysiu, jog esate nė kiek ne protingesni, jei tuos niekus skaitot ir džiau- 
giatės. 

Ar šiaip versi, ar taip, bet jeigu jūs skaitote juos smagios pramogos 
dėlei, kaip aš kad pramogos dėlei juos rašau, tai ir jūs, ir aš esame 
vertesni atleidimo negu pulkai netikrų pamalduolių, davatkinų, apsi- 
metėlių, veidmainių, pasileidusių vienuolių ir kitų tokių žmonijos at- 
plaišų, apsidangsčiusių kaukėmis ir apgaudinėjančių žmones. 

Nes jie įtikinėja visus, kad jiems, girdi, niekas kita nerūpi kaip vien 
dvasiški mąstymai ir dievobaimingi darbai, pasninkai ir geismų marini- 
mas, ir gėrybių jie tiek tenaudoją, kiek būtinai reikią palaikyti savo 
menkai ir trapiai gyvasčiai, o tuo tarpu gyvena kaip inkstai taukuose 


Et Curios simulant, sed bacchanalia vivunt.2?* 


Tą jums didžiu balsu liudija ir jų blizgančios raudonos marmuzės, 
ir jų pilvai kaip statinės, ir nebent tik per apgaulę tegali jie rodytis 
panašūs į asketus. 

O jei kalbėsim apie jų studijas, tai nieko jie daugiau nenusitveria 
kaip pantagriuelines knygas ir skaito jas ne tiek linksmos pramogos 
dėlei, kiek iš noro kam pasalomis kenkti, būtent: skundinėti, šmeiži- 
nėti, šnipinėti, rupūžinėti, gyvatinėti ir velninėti, vienu žodžiu — derg- 
linėti. Šituo jie panašūs į kaimo valkatas, kurie, kai vyšnios ir trešnės 
įsirpsta, slankioja patvoriais, knaisiodami ir krapštinėdami vaikų pritu- 

pėtas krūvutes, rankioja iš jų vyšnių kaulelius ir neša juos parduoti 
vaistininkams, o šie iš tų kaulelių sunkia mahalebų““? aliejų. 
Šalinkitės jų, bjaurėkitės jais, nekęskite jų taip pat, kaip ir aš ne- 
kenčiu, ir, duodu žodį, jūs klestėsite, o jei trokštate būti geri panta- 
griuelistai (tai yra gyventi ramybėje, būti visada smagus ir sveiki, 
visada skaniai valgyti ir godžiai gerti), tai niekuomet nepasitikėkite 


žmonėmis, kurie žiūri pro skylę?2“. 


Čia baigiasi kronikos pasakojimai apie Pantagriuelį, 
Dipsodų karalių, atgyvintą tikruoju pavidalu 
su visais baisiais savo darbais bei 
žygiais, parašyti velionio 
M. ALKOFRIBASO, 
kvintesencijos 
traukovo. 


TREČIA KNYGA 
apie 
GEROJO PANTAGRIUELIO 
HEROJIŠKUS DARBUS 
IR KALBAS 


ap 


parašyta M. Fran. Rablė 
medicinos daktaro 


Autoriaus iš naujo peržiūrėta ir pataisyta 
pagal senovės pavyzdžius 


Viršminėtasai autorius meldžia maloninguosius 
skaitytojus patausoti juoką ligi 
septyniasdešimt aštuntos 
knygos 


FRANSUA RABLĖ! 
NAVAROS KARALIENĖS? DVASIAI 


Dvasia ekstaziška ir atšiauri, 
Visas mintis nukreipusi į dangų! 
Šaltai tu ir su panieka žiūri 
Į savo grakštų kūną, trapų, brangų, 
Baudi tu jį sakytum tarną vangų, 
Ir jis per žemę slenka abejingas. 
Ar nenorėtum, ponia maloninga, 
Šventovę mistišką trumpam palikt, 
Pasidomėt, ką naujo sugalvojo 
Pantagriuelis trečioje daly? 

M. FRANSUA RABLĖ, AUTORIAUS, 
PRATARMĖ 


trečiai knygai 
apie gerojo Pantagriuelio 
herojiškus darbus ir kalbas 


Žmonės gerieji, gėrovai šaunūs, ir jūs, gerbiamieji podagrikai“, ar 
teko jums kada matyti Diogeną, filosofą ciniką? Jei matėte jį, tai, 
vadinasi, nebuvote akli, nes kitaip aš jau nieko nebesuprasčiau ir nege- 
bėčiau blaiviai mąstyti. Puikus dalykas regėti saulės (taipogi vyno ir 
aukso) žėrėjimą. Šiuos mano žodžius gali paremti ir aklas gimusis, taip 
didžiai išgarsintas Šventojo rašto*; kai visagalis, kurio žodis tučtuojau 
išsipildo, leido jam prašyti, ko labiausiai trokšta, tai jis nieko daugiau 
nepanorėjo kaip tiktai regėti. 

Jūs, beje, nebesate mažvaikiai ir, vadinasi, galite, sėdę prie vyno, 
metafiziškai filosofuoti apie vyną ir imti balsą Bakcho taryboje, kai ji 
siurbsnoja palaimintą ir visų geidaujamą skystį ir postringauja apie 
jo substanciją, spalvą, kvapą, ekscelenciją, eminenciją, prakilnybę, 
išimtinybę, galingumą, paveikumą ir nepaprastą taurumą. 

O jeigu jūs to išminčiaus nesate matę (tuo aš lengvai patikėčiau), 
tai jau tikrai būsite girdėję kalbant apie jį. Mat jo vardas ir garsas yra 
nuskambėjęs per visą padangę ir ligi pat žemės kraštų, jo atminimas ir 
nūnai tebėra gyvas ir neišblėsęs; be to, jeigu neklystu, visi jūs esate 
dygę iš frigiškos šaknies? ir, nors neturite tiek aukso raudonųjų, kiek 
turėjo Midas“, tai vis tiek esate iš jo šį tą paveldėję, ką kitados labai 
vertino persai kaip otakustų“ savybę, ko taip troško imperatorius 
Antoninas“ ir nuo ko vėliau Roano serpentina buvo praminta Gražia- 
ause. 

O jei nesate apie jį nė girdėję, tai aš jums nūnai paporinsiu tokią 
istoriją, kad būtų už ką pakelti taures (gerkite gi!) ir veikiau susimegz- 
tų šneka (klausykite gi!), ir, idant neliktumėte tokie prasčiokai, ku- 
riuos bet kas už nosies vedžioja, apšviesiu jus, kad jis buvo toksai 
filosofas, kokių reta, ir toksai smagus vyras, kokių pasitaiko tik iš 
tūkstančių vienas. Jei turėjo kokių trūkumų, tai ką gi, juk ir jūs, ir 

mes jų turime. Vienas dievas tėra tobulas, daugiau niekas. Užtat ir 
Aleksandras Didysis, nors pats Aristotelis jį mokė ir jam tarnavo, taip 
labai tą išminčių gerbė, jog sakė: jei nebūčiau Aleksandras, norėčiau 
būti Diogenas Sinopietis. 

Kada Makedonijos karalius Pilypas rengėsi apgulti ir sugriauti 
Korintą, o korintiečiai iš savo žvalgų sužinojo, kad ansai atžygiuoja su 
didžia galybe ir gausinga kariuomene, tai juos ištiko siaubas, ir ne be 
reikalo, ir jie uoliai ir rūpestingai stojo kiekvienas į savo vietą ir prie 
savo darbo, idant priešo antpuolis būtų atremtas ir miestas apgintas. 
Vieni gabeno iš kaimų į tvirtovę namų rakandus, gyvulius, grūdus, 
vyną, vaisius, visokį maistą ir karui būtinus reikmenis. 

Kiti taisė tvirtovės sienas, statė bastionus, pylė pylimus, kasė grio- 
vius, pakasinėjo kontrminas“, kalė polių užtvaras, rengė kautynių 
platformas, spendė vilkaduobes, tiesė gynybinius kelius, rentė pakylas, 
plojo pylimų šlaitus, mūrijo dengiamuosius mūrus, dvigubino sienų 
pamatus, rengė parapetus, jungė barbakanus, stiprino šaudymo angas, 
naujino geležies grotas, užleidžiamas ant durų, statė sargybas, siuntinė- 
jo patrulius. 

Visi budėjo, visi nėrėsi iš kailio. 

Vieni šveitė šarvus, blizgino kirasas, valė arklių šarvuotę, arklių 
antkakčius, grandijas, plokštinius šarvus, šalmus, antveidžius, kirvius, 
ietis, lengvuosius šalmus, mauriškus šalmus, grandelinius marškinius, 
alžyriškus marškinius, antrankius, antšlaunius, pažastų dangas, kaklo 
dangas, metalines rankoves, krūtinės dangas, pilvo dangas, metalinius 
žiponus, didžiuosius skydus, šarvuotą avalynę, antkelius, pakojas, pen- 
tinus. 

Kiti rengė lankus, svaidykles, arbaletus, švino kulkas, katapultas, 
padegamąsias strėles, granatas, padegamuosius sviedinius, padegamą- 
sias raketas, balistas, skorpionus ir kitus karinius padargus, skirtus 
gintis ir apsiausties įrenginiams griauti. 

Galando ragotines, durtuvus, kobinius, alebardas, sparnuotąsias 
alebardas, vedegas, lenktuosius kirtiklius, ietis, mauriškas ietis, šakes, 
aštriabriaunes kuokas, kirvius, akstis, aksteles, strypus su paplokščia 
geležte, su kertuota geležte, su dantytais užkarpiais. 

Aštrino kardus, kalavijus, riestus kardus, plokščius kalavijus, špa- 
gas, rapyras, pistojinius durklus, spiralinius durklus, tribriaunius durk- 
lus, trumpus plačiaašmenius dūreklius, stulgius, peilius, visokias gelež- 
tes, arbaletų strėlių smaigalius. 

Kiekvienas miklino savo alebardą, kiekvienas šveitė savo kardą. 

Nebuvo moteriškės, kad ir seniausios, kad ir griežčiausios, kuri nebūtų 
rengusi savo šarvuotės, — žinote gi, jog senųjų amžių korintietės buvo 
smarkios susirėmimuose’. 

Diogenui miesto valdžia jokio darbo nebuvo uždavusi, jis kelias 
dienas žiūrėjo tiktai, kaip kiti šurmulį kelia, ir nieko nesakė. Galiausiai 
karo dvasia apsėdo ir jį: susijuosė jis palaidinį, pasiraitojo rankoves 
ligi pat alkūnių, pasikaišė skvernus, lyg eidamas obuolių raškyti, 
atidavė vienam savo senam draugui krepšį, knygas ir vaškuotas lente- 
les, patraukė į Kranijos kalvą'!, esančią netoli miesto, išsirinko gražią 
aikštelę, nurideno tenai savo molinę statinę, kuri lyg troba jį dengdavo, 
kai dangus drengdavo, čiupo ją išskėstom rankom ir, jausdamas baisų 
jėgų antplūdį, pradėjo ritinėti, vartinėti, sukinėti, iminėti, dėdinėti, 
bakštinti, kukštinti, glėbesčiuoti, kumščiuoti, rakščiuoti, badžioti, kruš- 
noti, glėbiuoti, aukuoti, ranguoti, dunksėti, kaukšėti, trinksėti, čiupi- 
nėti, krapštinėti, kapstinėti, graibinėti, gramdinėti, lamštinėti, braukyti, 
šlaukyti, dangstyti, ramstyti, kratyti, krapštyti, kraipyti, braižyti, raižy- 
ti, čaižyti, lamdyti, ramdyti, gramdyti, globstyti, popstyti, irbinti, 
kirbinti, birbinti, tarškinti, barškinti, dirginti, dilginti, kirdinti, tuskinti, 
duzginti, rito ją nuo kalno į slėnį, grūdo nuo pat Kranijos viršūnės, o 
paskui vėl iš slėnio į kalną rideno, visai kaip Sizifas akmenį, — nedaug 
tetrūko, kad būtų ir dugną jai išdaužęs. 

Tai matydamas, vienas iš jo draugų klausė, kas verčia jo kūną ir 
dvasią šitaip kamuoti statinę. Filosofas jam atsakė: kadangi jam niekas 
neuždavė jokio darbo visuomenės labui, tai jis nors su savo statine 
dūksta, nes, girdi, nepritinka vienui vienam stypsoti dykam ir poilsiauti, 
kada visi taip karštai dirba. 

Panašiai jaučiuosi ir aš dabar, nes, kad ir negresia tiesioginis 
pavojus, tačiau negaliu gulėti iškėlęs kojas, matydamas, jog man nepa- 
veda jokio reikšmingesnio darbo nei uždavinio, kada visoj tauriojoj 
Prancūzijos karalystėj — tiek šiapus, tiek anapus kalnų — kiekvienas 
nūnai be atlydos mankštinasi ir triūsia tėvynės stiprinimui ir gynybai, 
daro visa, ko reikia priešams atremti ir sutriuškinti, ir vis tokiu gražiu 
sutarimu, tokia stebuklinga tvarka, su tokia akivaizdžia nauda ateičiai 
(nesgi nuo šiol Prancūzijos sienos bus visiškai saugios, o prancūzai 
galės sau ramūs dykinėti), jog mažai bestinga, kad ir aš imčiau sakyti 
kaip Heraklitas, kuris teigė, kad iš karo turime visokio gero, ir tikėti, 
kad lotyniškai karas vadinamas bellum ne per antifrazę'“, kaip paisto 
kai kurie seno lotyniško gromulo gromuliuotojai, kare nematą nieko: 
gero, o tikriausia, tiesioginiausia prasme, kadangi kare kaip tiktai 

apsireiškia visa, kas gera ir gražu, o visa, kas bloga ir bjauru, parodo 
savo tikrąjį veidą. Užtat ir karalius Saliamonas, išminčius ir taikos 
mylėtojas, nebemokėjo geriau aptarti neapsakomą dievo išminties 
tobulybę, kaip palygindamas ją su stovyklaujančios kariuomenės 
tvarka. 

Žodžiu, manęs neėmė ir nerikiavo nei į puolamąsias pajėgas, nes 
manė, kad esu pernelyg nesumatus ir geibus, nei į ginamąsias, prie 
bet kokio darbo, kad ir karnų plėšti, mėšlo mėžti ar žabų kapoti,— 
man būtų buvę visiškai vis tiek, ir man buvo didelė gėda šlaistytis 
dykam ir vien žiūrėti į narsingus žodžio ir darbo riterius, visos Euro- 
pos akyse vaidinančius šią didžiai reikšmingą pasaką ir tragišką 
komediją; gėda neišsunkti iš savęs paskutinio jėgų lašo ir nepaau- 
koti jo, to niekniekio, kurį vieną beturiu. Nes, mano išmanymu, 
maža garbės dėtis prie tų, kurie tiktai akis į darbą leidžia, o jėgas 
kaip įmanydami tausoja, turtą slepia, pinigus į žemę kasa, krapštosi 
pakaušį vienu pirštu kaip slunkiai paskutiniai, žiovaudami gaudo 
žabtais muses kaip jaučiai peniukšliai, karpo ausimis kaip Arkadijos 
asilai, išgirdę muziką'“, tyli ir tik minomis duoda suprasti, jog sutin- 
ka, kad kiti už juos dirbtų. 

Šitaip suvokęs savo būklę ir savo dalią, aš nugalvojau, jog nebus 
bergždžias ir beprasmis triūsas, jei kiek paritinėsiu savąją Diogeno 
statinę, kuri viena man beliko, kai mano laivas sudužo į uolas Pikto- 
sios dalios sąsiauryje. Kas iš to ritinėjimo turėtų išeiti, kaip jūs manot? 
Prisiekiu atsiplėšusios panos pridurkais, aš nė pats dar to nežinau. 
Lukterkit, duokit man patraukti iš šito butelio: čia mano tikrasis ir 
vienintelis Helikonas, mano arklinė versmė!'“, mano vienintelis 
įkvėpimo šaltinis. Kai iš jo pageriu, man sekasi galvoti, svarstyti, 
spręsti ir nuspręsti. O paskiau juokiuosi, rašau, dėstau posmus, geriu. 
Enijus!? gėrė rašydamas, rašė gerdamas. Eschilas (jei tikėsime Plu- 
tarchu, ką jis rašo in Symposiacis'“) gėrė kurdamas, kūrė gerdamas. 
Homeras niekad nerašė ant tuščios. Katonas neišgėręs neimdavo 
nė plunksnos į rankas. Tam sakau jums šiuos žodžius, idant neaps- 
kelbtumėte, jog aš nesekąs įžymiausių ir gerbtiniausių žmonių pavyz- 
džiais. O vynas čia geras ir atvėsintas kiek gana, iki antrojo laips- 
nio'', kaip jūs sakote, užtat viešpats dievas, gerasis dievas Sabaotas 
(tai yra kareivijų dievas), tegul bus garbinamas per amžių amžius. 
Jeigu ir jūs po draugei gurktelėsit vieną gerą mauką arba du mažus 
maukiukus, tai aš to nėmaž nesmerksiu, kad tik nepamirštumėte ir 
dievą bent kiek pašlovinti. 

Na, o jeigu jau toks mano likimas bei paskyrimas (nes ne kiek- 
vienam lemta į Korintą nuvažiuoti ir tenai sau gyvuoti), tai aš apsisp- 
rendžiau tarnauti ir vieniems, ir antriems — kad tik netektų dykiniauti 
ir bergždauti. Tiems, kas sienas stato, mūrus mūrija ir pylimus pila, 
aš būsiu tuo, kuo Trojoj buvo Neptūnas ir Apolonas Laomedon- 
to!Š laikais, kuo buvo Reno de Montobanas!? savo žiluose metuose: 
patarnausiu mūrininkams, virsiu valgyti mūrininkams, o jiems paval- 
gius imsiu savo dūdą ir pagal savo būdą linksminsiu juos, atsitūpęs 
priešais būdą. Taip Amfionas, skambindamas lyra, pastatė, išmūrijo 
ir aukštai iškėlė didžio ir garsingo Tebų miesto sienas““. O kariau- 
ninkams aš vėlgi atkimšiu savo statinę ir įleisiu jiems vyno, kurį jūs 
jau gerai pažįstat iš dviejų pirmesniųjų tomų (jei klastoriai spaus- 
tuvininkai nebus iškraipę ir sugadinę), įleisiu savo paties gaminio iš 
popietinių laisvalaikių — tatai bus šauni trečioji knyga, o paskui ir 
linksma ketvirtoji — tegu sveiki mėgaujasi pantagriuelinėmis senten- 
cijomis?!: jei norit, galit jas vadinti diogeninėmis. Ginklo draugu 
jiems būti nevalioju, tai pabūsiu bent uoliu vaišintoju, pagal savo 
kuklias išgales gaivinančiu jų jėgas po vargių žygių, ir šlovintoju, 
be atvangos garbstančiu jų narsą ir šauniuosius jų ginklo veikalus. 
Ir, dievaži, neišsilenksiu šio savo pažado, kaip kovas neišsilenkia 
gavėnios, — o juk tasai nenaudėlis nepraleidžia gi savo eilės! 

Prisimenu, beje, kažkur skaitęs, kaip Ptolemėjas, Lago sūnusŽ, 
tarp kitų savo karinių grobinių ir laimikių rodė kartą egiptiečiams 
viešai juodą Baktrijos kupranugarį ir keršą vergą, pusiau juodą, 
pusiau baltą, o tų spalvų riba ėjo ne skersai sulig juosta, kaip anos 
moteriškės, pašvęstos Indijos Venerai, kurią aptiko filosofas Tianie- 
tis“? tarp Hidaspo upės ir Kaukazo kalnų, bet išilgai kūno, — tokių 
dalykų dar niekas Egipte nebuvo matęs, ir valdovas tikėjosi šiais 
reginiais pelnytis Egipto žmonių palankumą. O kas pasidarė? Kai 
parodė kupranugarį, visi išsigando ir pasipiktino; kai pamatė keršą 
žmogų, vieni šaipėsi, kiti šlykštėjosi juo kaip grasia baidykle, atsira- 
dusia pasauly per gamtos klaidą. Žodžiu, jo viltys įsiteikti egiptiečiams 
ir pelnyti juo didesnę jų meilę nuėjo niekais. Ir jis suprato, kad 
žmonėms kur kas daugiau malonumo ir smagumo teikia gražūs, 
dailūs ir tobuli daiktai, negu juokingi ir bjaurūs. Tada ėmė jis nekęsti 
ir to vergo, ir kupranugario, ir abu juodu labai greit iškeliavo iš šio 
pasaulio į kitą, nes nebuvo kas čia juos ilgiau palaikytų. 

Tas pavyzdys verčia mane svyruoti tarp vilties ir baimės: kad tik, 
vietoj pritarimo, nesulaukčiau to, ko labiausiai nenoriu, kad tik nepa- 

sirodytų, jog mano deimantai tėra tik anglys, o tūzas — devynakė, 
kad, užuot įtikęs savo skaitytojams, jų nesupykdyčiau, užuot palinks- 
minęs — neįžeisčiau ir vietoj smagumo nesukelčiau apmaudo, žodžiu, 
kad manęs neištiktų toks likimas, koks ištiko Eukliono gaidį, kurį 
išgarsino Plautas savo Puodu, Auzonijus Grifu?* ir t.t: bekapsty- 
damas žemę, jis aptiko lobį, o jam už tai kaklą nukirto. Jei ir man 
taip atsitiktų, tai argi ne baisu? Kitados juk atsitiko, tai gali ir vėl 
pasikartoti. Na, bet nebus to, prisiekiu Herakliu! Numanau gerai, 
jog visi mano skaitytojai turi tokią ypatybę ir individualią savybę, 
kurią mūsų protėviai vadina pantagriuelizmu: šios savybės dėka jie 
niekuomet neišsiaiškins į blogąją pusę tų dalykų, kuriuos matys 
einant iš geros, atviros ir neklastingos širdies. Juk ne vieną jau kartą 
jie pasitenkino gerais mano norais, kai matė, jog išgalėjimo stinga. 

Dėl šito punkto nusiraminęs, grįžtu vėl prie savo statinės. Šen. 
prieteliai, prie vyno! Pilkitės pilnus, vaikinai, verskit iki dugno! O 
jei nesinori — negerkit. Nesu iš tų įkyruolių, kurie per jėgą, prie- 
vartą ir smurtą verčia draugus ir kompanionus gerti, ne tik gerti, 
o maukte maukti, kas jau visai negražu. Kiekvienas garbingas gėrė- 
jas, kiekvienas garbingas podagrikas, prie šios mano statinės priėjęs, 
jei nenori — tenegeria, jei nori, jei tik vynas jų šviesybių šviesybėms 
patinka, tegul geria nesivaržydami, laisvai, drąsiai ir tegul netaupo, 
o mokėti nereikės. Taip mano nustatyta. Ir nesibaiminkit, kad nepris- 
tigtų vyno, kaip per vestuves Galilėjos Kanoje. Kiek jūs pro volę 
išleisit, tiek aš pro špuntą įpilsiu, ir taip statinė bus pilna ir pilna. 
Ji, matai, turi gyvąją versmę ir amžinąją gyslą. Toks yra gėralas 
taurėje, kurią laiko Tantalas, atvaizduotas tarp išmintingų brah- 
manų; toks yra Iberijoje druskos kalnas, išgarsintas Katono; tokia 
yra auksinė šakelė, skirta požemio deivei, išgarsintai Vergilijaus”. 
Tai tikrai smagumo ir juoko gausybės ragas. Jei kada jums ir pasiro- 
dytų, jog statinėje vienos padugnės — tai niekis: sausa ji niekada 
neliks. Jos dugne glūdi viltis, kaip Pandoros butely, o ne neviltis, 
kaip Danaidžių bose?". 

Įsidėmėkit gerai, ką čia pasakiau ir kokio raugo žmones aš kvie- 
čiuosi. Aš seku Lucilijaus?' pavyzdžiu: jis tvirtino rašąs vien taren- 
tiečiams ir konsentiečiams, o aš — tenesuklysta niekas! — savo statinę 
atkišau tik jums, padorieji žmonės, šaunieji gėrovai ir podagrikai 
iš tėvų protėvių. O kyšininkai teisėjai, dovanotų dešrų ėdėjai, kuriems 
labiau maga pasipelnyti ir nesumedžiotą grobį susigrobti,— tie 
tegu nešdinasi pro šalį, čia jie nieko nepeš. 

Nekalbėkit man nei apie galvočius su beretėmis, nei apie žodelių 
sijotojus, — meldžiu jus vardan keturių kumpių, kurie jus pradėjo, 
ir to gyvybės iešmo, kuris juos sujungė. Nė to tiek nekalbėkit apie 
šventeivas, nors visi jie girtuokliai paskutiniai, visi venerikai, šašais 
aptekę, nemalštančio geidulio ir nepasotinamo rajumo nukamuoti. 
Kodėl? Todėl, kad iš tų žmonių nelauk nieko gero, o tik pikto, to 
būtent pikto, nuo kurio kasdien maldaujame dievą gelbėti mus, nors 
kitąsyk jie ir apsimeta pavargėliais. Bet ką gi, sena beždžionė nenu- 
taisys gražios minos. Lauk, šunys jūs! Šalin iš akių, neužstokit saulės 
savo kapišonais! Sutūpėt prilindę čia mano vyno niekint ir mano 
statinės dergti? Ar matote kuoką, kurią Diogenas liepė įdėti jam į 
kapą, kad turėtų kuo vaikyti ir kulti kapinių šmėklas ir cerberių 
padermės šunis? Na, traukitės, traukitės, veidmainių veisle! Prie 
bandos, šunys! Lauk iš čia, šventeivos, kad jus kur šimts velnių! Jūs 
dar vis čia?! Atsisakau nuo vietos Papimanijoj““, kad tik gaučiau 
sučiupti jus į nagą. Uzi, uzi, uzzzi! Pui, pui, tulia! Ar jie nešdinsis 
pagaliau? Kad išsituštinti jūs galėtumėt ne kitaip kaip rimbu čaižo- 
mi, nusišlapinti ne kitaip kaip pakarti būdami, kad jums žvakė stovėtų 
tik pagaliu tvojamiems! 

Kaip Pantagriuelis įkurdino utopiečių 
koloniją Dipsodijoje 


PERSKYRIMAS I 


Pantagriuelis, galutinai nukariavęs Dipsodiją, įkurdino joje 
ištisą koloniją utopiečių, iš viso 9 876 543 210 žmonių (neskaitant 
moterų ir mažų vaikų), visokių amatų meistrų ir visų laisvųjų moks- 
lų dėstytojų, idant jie tą kraštą, ligi tol mažai gyvenamą, daugiausia 
dyką, atgaivintų, tirštai apgyventų ir visokeriopai pakeltų. Ir perk- 
raustė juos ne tiek dėl to, kad pačioj Utopijoj buvo baisus gyventojų 
perteklius (jie veisėsi kaip skėriai, nes — jūs tą žinot ir be mano 
sakymo — Utopijos vyrų genitalijos buvo tokios vaisingos, o moterų 
gimdos tokios talpios, imlios, kibios ir taip gerai sudėtos, jog kas 
devyni mėnesiai kiekvienai šeimai gimdavo mažų mažiausia septyni 
kūdikiai, čia vyriškos lyties, čia moteriškos, visai panašiai kaip žydų 
tautai Egipte, jei de Lira nedeliruoja“?, ir ne tiek dėl Dipsodijos 
žemių derlingumo, oro sveikumo bei visokeriopo tos šalies patogumo, 
kiek dėl to, kad nukariautuosius žmones reikėjo išlaikyti klusnius 
ir nuolankius, o tam gerai tiko atgabenti masę senų ir ištikimų valdi- 
nių, kurie, kiek tiktai atmintis siekia, niekad jokio kito valdovo nepa- 
žino, nepripažino, neklausė ir niekam kitam netarnavo kaip tiktai 
jam, kurie, vos gimę ir atsiradę pasaulyje, su motinos pienu įčiulpė 
didį jo viešpatavimo saldumą ir maloningumą, tuo įdėm buvo išpe- 
nėti, to perdėm prisigėrę, o tai juk buvo tikras laidas, kad jie greičiau 
išsižadės savo kūno gyvasties negu šios prigimtinės visiškos ir visuo- 
tinės paklusnybės savajam valdovui, nors juos kažkur nugabentum 
ir išbarstytum, kad jie ne tik patys su vaikais bei vaikaičiais tokie 
bus, bet ir naujai užkariautas tautas, prijungtas prie imperijos, padės 
lenkti į tokią pat ištikimybę ir klusnybę. 

Taip išties ir buvo, ir Pantagriuelis nėmaž negavo savo sumanymu 
nusivilti. Mat jei utopiečiai jau prieš atsikeldami buvo savo viešpačiui 
ištikimi ir atsidavę, tai dipsodai, vos keletą dienų su jais pabendravę, 

dar ir juos pranoko, nes visiems žmonėms juk yra įgimtas polinkis 
ypač karštai griebtis kiekvienos naujybės, jei tik toji jiems patinka. 
Jie tik gailestavo ir priekaištavo dangui, kodėl anksčiau jų nepasiekė 
gerojo Pantagriuelio šlovė. 

Tad įsidėkit į galvą, gėrovai, jog, norint suvaldyti ir išlaikyti 
naujai užkariautus kraštus, negalima (kaip manė kai kurie kreiva- 
pročiai tironai, sau pragaištį ir gėdą teužsitraukę) tautas plėšti, 
trempti, engti, skurdinti, įžeidinėti ir valdyti su geležine rykšte, — 
trumpai tariant ėsti ir ryti žmones taip kaip ansai neteisus karalius, ku- 
rį Homeras vadino Demovoru, tai yra žmonių ėdiku. Nėr ko čia man 
pasakoti antikos istorijų, geriau aš jums priminsiu tai, ką yra regėję 
jūsų tėvai, o kad kokioj ir jūs patys, jeigu nesat pernelyg jauni. Kaip 
kūdikį naujagimį reikia nukariautuosius žindyti, supti, smaginti. Kaip 
medelį ką tik pasodintą reikia juos remti, stiprinti, saugoti nuo visų 
vėtrų, nuoskaudų ir negandų. Kaip iš ilgos ir sunkios ligos pakilusį ir 
sveikstantį žmogų reikia juos popstyti, globoti, gaivinti. Reikia daryti 
taip, kad tie žmonės galų gale patys imtų manyti, jog nėra pasaulyje 
karaliaus nei kunigaikščio, kurį baisiau jiems būtų turėti priešu ir mie- 
liau — draugu. Taip ir Oziris, didysis Egipto karalius, nukariavo visą 
žemę ne tiek ginklo jėga, kiek prievolių mažinimu, pamokymais, kaip 
reikia dorai ir sveikai gyventi, protingais įstatymais, malonėmis ir 
geradarybėmis. Užtat visi žmonės jį vadino didžiuoju karaliumi 
Evergetu (t. y. geradariu) — pagal nurodymą, kurį pats Jupiteris 
davė Pamilei““. 

Dar antai Heziodas savo Hierarchijoje“' nurodo, kad esama ge- 
rųjų demonų (vadinkite juos, jei norite, angelais ar genijais), ryši- 
ninkų ir tarpininkų tarp dievų ir žmonių, aukštesnių už Žmones, 
žemesnių už dievus; ir kadangi per jų rankas į mus eina dangaus gė- 
rybės ir brangenybės, kadangi jie — nuolatiniai mūsų geradariai ir 
visuomet sergsti mus nuo pikto, tai Heziodas sako, kad jie vykdą 
karalių priedermes: nedaryti niekad bloga, visuomet daryti gera — 
štai karaliaus darbas. Toks buvo Aleksandras Makedonietis, pasau- 
lio valdovas. Ir Heraklis, užvaldęs visą kontinentą, vadavo žmones 
nuo pabaisų, nuo priespaudos, smurto ir tironijos, viešpatavo gerašir- 
diškumu, diegė lygybę ir teisybę, laikė švelnią tvarką ir leido įstaty- 
mus, žiūrėdamas kiekvieno krašto savotiškumų, papildydamas, ko 
trūko, nurėždamas, ko buvo per daug, atleisdamas visa, kas praėję, 
ir amžinoje užmarštyje paskandindamas visas būtąsias nuoskaudas. 
Tokia buvo ir Atėnų amnestija, paskelbta po to, kada Trasibulo“? 

narsos bei gudrybių dėka liko išnaikinti tironai, vėliau Romoje ap- 
garsinta Cicerono ir pakartota prie imperatoriaus Aureliano. 

Tokie tai yra burtai, kerai ir meilės apžavai, kuriais galima tai- 
koje išlaikyti tai, kas kalaviju užkariauta. Ir juoba seksis viešpatau- 
ti užkariautojui, ar tai bus karalius, ar kunigaikštis, ar išminčius, 
jeigu jis rūpinsis, kad paskui Narsybę pridurmais sektų Teisybė. Jo 
narsybė pasireiškė tada, kai jis nugalėjo ir užkariavo, jo teisybė pasi- 
reikš tuo, kad jis sutartinai su liaudies valia ir troškimais leis įstaty- 
mus, skelbs potvarkius, stiprins religijas, užtikrins teisingumą 
kiekvienam, kaip Oktavianas Augustas, apie kurį taurusis poetas Ma- 
ronas sako: 


O nugalėjęs, įstatus teisius 
Pamilt ir gerbt įpratino visus.““ 


Užtat ir Homeras savo Iliadoje geruosius valdovus bei didžiuo- 
sius karalius vadina x00u toga Aaðv, tai yra tautų puošėjais. Taip 
galvojo Numa Pompilijus, antrasis Romos karalius“*, vyras teisus, ap- 
dairus ir išmintingas, kada nustatė, jog per dievo Termo”? šventes, 
kurios vadinosi terminalijos, nevalia aukoti kruvinų aukų,— tuo 
jis davė mums suprasti, kad karalysčių ribos, sienos ir prijungtosios 
žemės dera laikyti bei valdyti taikingai, vadovaujantis draugyste ir 
švelnumu, nesitepant rankų krauju ir plėšimais. Kas elgiasi kitaip, 
tas ne tik praras, ką buvo įgijęs, bet dar užsitrauks gėdą ir nešlovę, 
nes visi sakys: kadangi negalėjo išlaikyti, ką įgijo, tai, matyt, buvo 
įgijęs neteisėtai ir nedorai. Kas nedorai gauta, tas neina į naudą. Ir 
net jei visą gyvenimą jis ramiai naudosis grobiu, o tasai išslys iš rankų 
tik jo palikuonims, tai ir tada nešlovė kris ant velionio, ir jo atmini- 
mas bus prakeiktas už tai, kad jis buvo grobikas. Juk visi žinote prie- 
žodį: „Nedorai įgytas turtas nepasiekia anūkų“. 

Dar įsidėmėkite, užkietėję podagrikai, štai tokį dalyką: Panta- 
griuelis šitaip iš vieno angelo padarė du angelus, — visai priešingai 
Karoliui Didžiajam, kuris iš vieno velnio padarė du velnius, kai nu- 
kraustė saksus į Flandriją, o flamandus į Saksoniją. Mat, negalėda- 
mas išlaikyti klusnybėje ką tik užkariautų saksų, kurie nuolat maišta- 
vo, lig tik jis pasitraukdavo į Ispaniją ar kitą kurią tolimą žemę, jis 
perkraustė juos į Flandriją, savo tėvoniją, kurios gyventojai jam klus- 
nūs buvo nuo senų senovės, o flamandus ir Henegouveno gyvento- 
jus, savo senus valdinius, nukraustė į Saksoniją, nė kiek neabejodamas, 


17. PLB 19 


Trečia knyga 258 


kad jie svetimame krašte liks jam ištikimi. Bet išėjo taip, jog saksai ir 
naujoje vietoje maištavo kaip maištavę, o flamandai, įkurdinti Sakso- 
nijoje, prisigėrė saksų raugo ir taip pat ėmė riaušes kelti. 


Kaip Panurgas Dipsodijoj buvo paskirtas 
Bigoso kaštelionu ir kaip jis valgė 
nepjautą javą 


PERSKYRIMAS II 


Pantagriuelis, kurdamas valdžią visoje Dipsodijoje, Panurgui 
pavedė Bigoso kaštelioniją, duodančią kas metai 6 789 106 789 rau- 
donuosius muštinius pastovių pajamų, neskaitant atsitiktinių įplaukų 
už karkvabalius ir sraiges, svyruojančių — nelygų metai — nuo 
2435 768 lig 2 435 769 ilgavilnių avinų. Kai kuriais metais, kai ge- 
rai veisdavosi karkvabaliai ir sraigių paklausa būdavo didelė, šios 
įplaukos išaugdavo iki 1 234 554 321 serafo. Bet taip būdavo ne 
kasmet. Naujasis kaštelionas šeimininkavo taip puikiai ir išmintingai, 
jog per nepilnas dvi savaites iškleidė visas pastovias ir atsitiktines savo 
kaštelionijos pajamas už trejus metus į priekį. Ir nemanykit, kad tas 
lėšas jis išeikvojo steigti vienuolynams, statyti bažnyčioms, kurti 
mokykloms ir prieglaudoms ar šiaip kokiems niekams iššvaistė, — ne, 
jis kėlė begalę banketėlių, linksmų išgertuvių, jo durys stovėjo atlapos 
visiems, o labiausiai geriems kompanionams, jaunoms mergužėlėms ir 
dailioms šmaikštuolėms. Tam jis kirto miškus, degino storiausius rąs- 
tus, kad būtų pelenų parduoti, ėmė pinigus iš laiko, pirko brangiai, 
pardavė pigiai ir valgė nepjautą javą. 

Pantagriuelis, sužinojęs apie tai, nėmaž nesupyko, nerūstavo ir 
nesielvartavo. Jau esu jums sakęs ir dar kartoju, jog tai buvo gerų 
geriausias žmogelis iš visų didžių ir mažų vyrų, kada nors juosėju- 
sių kalaviją. Viską jis imdavo iš gerosios pusės, viską išaiškindavo į 
gerąją pusę. Niekad dėl nieko nesikrimto, niekad nesipiktino. Ir jei 
jis būtų jaudinęsis, erzinęsis, tai būtų buvęs mažai panašus į dieviš- 
kąjį išminties indą. Nes visi turtai, kurių tik esama po dangumi, vi- 
suose Žemės matmenyse — aukštyje, gylyje, ilgyje ir plotyje — nėra 

verti, kad mes dėl jų jaudintumės ar leistume nerimui drumsti mūsų 
jusles bei nuotaikas. 

Jis pasivedė Panurgą į šalį ir švelnutėliai jam išdėstė, kad jeigu jis 
ketinąs visad šitaip gyventi ir neišmoksiąs taupumo, tai būsią labai 
sunku, stačiai neįmanoma padaryti jį kada nors turtingą. 

— Turtingą?! — atrėmė Panurgas.— Tai tokia buvo jūsų mintis? 
Jūs norėjote padaryti mane turtingą šiame pasaulyje? Tegu dievas 
jus myli ir visi geri žmonės — jūs tegalvokit vien, kaip gyventi links- 
mybėje! Kitoks rūpestis, kitoks galvasuktis tegu niekad nesuranda ke- 
lio į šventų švenčiausią jūsų dangiško proto būklą! Ir šio pastarojo 
giedrumos te niekad nedrumsčia nė mažiausias debesėlis, nešąs 
nors truputėlį sielvartų bei susikrimtimų! Jei tik jūs gyvensit smagiai, 
linksmai, leisit dienas gerai nusiteikę, tai aš būsiu didžiausias turčius. 
Visi šaukia: taupumo, taupumo! Bet apie taupumą kalba kaip tik tie, 
kurie nieko neišmano, kas tai per daiktas. Manęs tegu pasiklausia! 
Įsidėmėkite šia proga ir jūs, jog tas, ką man prikiša kaip ydą, tėra 
sekimas Paryžiaus universiteto ir Paryžiaus parlamento pavyzdžiais, o 
šitos įstaigos — tai du šaltiniai, iš kurių teka tikroji, gyvoji panteolo- 
gijos“? ir visokio teisingumo mintis. Kas tuo abejoja ar netvirtai tiki, 
tas eretikas. Ogi jie per vieną dieną suėda savo vyskupą, t.y. paja- 
mas iš vyskupijos (o tai juk tas pats) už visus metus, kitąsyk ir už 
dvejus: šitaip būna tą dieną, kai naujasis vyskupas įžengia į katedrą. 
Ir tegu pamėgintų kuris tokio baliaus nekelti — jį akmenimis užmuš- 
tų vietoje. 

Kita vertus, aš visuomet laikausi keturių didžiųjų dorybių: 

Išminties — aš imu pinigus iš laiko, nes ką gali žinoti, kas kada 
kinkas paties. Niekas gi nežino, ar pasaulis išsilaikys dar trejus metus, 
ar ne? O jeigu išsilaikys, tai ar rasis toks kvailas žmogus, kuris drįstų 
apsiimti pats išgyventi dar trejus metus? 


Nesužinojo iš dievų žmogus 
Nė vienas, ar rytoj dar gyvas bus.“ 


Teisingumo komutatyvinio — perku brangiai (žinoma, skolon), o 
parduodu pigiai (žinoma, už grynus pinigus). Ką gi šiuo reikalu sako 
Katonas savo pamokymuose apie gerą šeimininkavimą? Pasak jo, 
reikia, kad namų galva visada pardavinėtų; tada jis būtinai galų 
gale praturtės, jei tik nepristigs ko parduoti. Teisingumo distributy- 
vinio — duodu paėsti geriems (įsidėmėkite: geriems!) ir mieliems 
kompanionams, kuriuos, nelyginant Odisėją, likimas nubloškė ant gero 

apetito uolos be jokių maisto atsargų, ir dailioms (įsidėmėkite: dai- 
lioms!) bei jaunoms mergužėlėms (įsidėmėkite: jaunoms, nes, kaip 
Hipokratas moko, jaunystė labai nenoromis kenčia badą, ypač jei ta 
jaunystė karšta, linksma, aistri, judri, šanki). Tos mergužėlės itin 
mielai ir noriai teikia malonumų padoriems žmonėms, jos tokios pla- 
toniškos ir ciceroniškos““, jog mano, kad šiame pasaulyje ne vien tik 
sau gyventi turi, ir todėl dalį savęs skiria tėvynei ir dalį — drau- 
gams. 

Stiprybės — aš nelyginant naujas Milonas, kertu didžiausius me- 
džius, naikinu gūdžias girias — vilkų, šernų, lapių irštvas ir olas, 
plėšikų ir galvažudžių slėpynes, žmogžudžių lindynes, netikrų pinigų 
dirbtuves, eretikų priebėgas, ir kur tik pereinu, ten lieka šviesios 
aikštės ir žydintys viržynai, kai pažaidžiu aukštais kamienais, lieka 
vien kelmynai, kurie tiks Žmonėms atsisėsti paskutiniame teisme. 

Santūrumo — valgau dar nepjautą javą lyg atsiskyrėlis, mintu 
žalėsiais bei šaknelėmis, slopindamas savo kūno pageidimus ir taupy- 
damas luošųjų bei paliegėlių daliai. Mat tada man nereikia ravėtojų, 
kurie pinigą kaštuoja, nei pjovėjų, kurie traukia vyną net neatsi- 
skiesdami, nei varpų rinkėjų, kurie tik dairosi papločių, nei kūlikų, 
kuriems perėjus per daržą svogūnų ar česnakų nelieka nė pauostyti, 
kaip liudija Vergilijaus Testilidė“?, nei maldininkų, kurie paprastai yra 
sukčiai, nei kepėjų, kurie nė kiek už anuos ne geresni. Argi mažai 
šitaip sutaupau? O kiek dar suėstų lauko pelės, kiek nubyrėtų, kiek 
grūdų sugraužtų kandys ir visokie vabaliukai! Iš žalio javo jūs gami- 
natės žaliąjį padažą, lengvai virškinamą, greitai įsisavinamą, kuris 
gyvina smegenis, žadina gyvybinius gaivalus, gerina regėjimą, taiso 
apetitą, džiugina gomurį, stiprina širdį, kutena liežuvį, grynina odą, 
tvirtina raumenis, ramina kraują, atleidžia diafragmą, atšviežina 
jeknas, nulengvina blužnį, pravalo inkstus, strėnoms suteikia lanks- 
tumo, stuburui grakštumo, apkuopia šlapimo kelius, praplečia sėklos 
takus, sutrumpina kremasteras, išvaro nuosėdas iš pūslės, padidina 
kiaušelius, atsmaukia vainikėlį, sustiprina galvutę, ištiesina varpą; 
padeda jums gerai virškinti, raugėti, leisti vėją patylom, leisti su gar- 
su, tuštintis, šlapintis, čiaudėti, žagsėti, kosėti, spjauti, krenkšti, žio- 
vauti, šnypštis, alsuoti, įkvėpti, iškvėpti, knarkti, prakaituoti, statyti 
žvakę ir duoda aibę dar kitokių patogybių. 

— Suprantu, suprantu, — tarė Pantagriuelis,— tu nori pasakyti, 
kad prastos galvos žmogus nesugebėtų per trumpą laiką daug iš- 
švaistyti. Ne tu pirmas sugalvojai šitą ereziją. Neronas irgi taip sakė 

ir iš visų mirtingųjų labiausiai garbino savo dėdę Gajų Kaligulą, su 
stebuklingu išradingumu per keletą dienų iššvaisčiusį visą turtą ir pa- 
veldą, gautą po Tiberijaus galvos. Taigi, užuot laikęsis Romos įstaty- 
mų, tvarkiusių mitybą ir prabangą, — Orchijaus, Fanijaus, Didijaus, 
Licinijaus, Kornelijaus, Lepido, Antijaus, užuot vykdęs Korinto 
įstatymus, griežčiausiai draudusius bet kam išleisti per metus daugiau, 
negu metinės pajamos išneša, tu padarei proterviją, kuri romėnams 
buvo tokia pat auka kaip velykų avinėlis žydams: reikėjo visa, kas val- 
goma, suvalgyti, o liekanas mesti į ugnį — nieko nepalikti rytdienai. 
Aš galiu be jokių perdėjimų pasakyti apie tave, kaip Katonas sakė apie 
Albidijų, kuris buvo neregėtai išlaidus ir pravalgė visa, ką tik turėjo, 
o kai beliko tik namas, tai jį padegė, idant galėtų tarti: Consumma- 
tum est, kaip vėliau tarė šventas Tomas Akvinietis, vienas suvalgęs 
visą nėgę.“? Bet nejau ir mums taip daryti? 


Kaip Panurgas gyrė skolininkus 
ir skolintojus 


PERSKYRIMAS III 


— Bet, meldžiamasis,— tarė Pantagriuelis,— kada gi tu išlipsi 
iš skolų? 

— Per graikų kalendas,— atsakė Panurgas,— tai yra tada, kai 
visi žmonės bus patenkinti ir kai jūs pats paveldėsite savo turtą. Sau- 
gok dieve — išlipti iš skolų! Kas gi tada man beskolins bent vieną 
denarą? Jei vakare neužmaišei mielių, tai rytą tešla nebus pasikėlusi. 
Būkit visad kam nors skolingas. Tada kreditorius dieną naktį melsis, 
kad dievas duotų jums ilgą ir laimingą gyvenimą, nes bijos, kad 
nežūtų paskolinti pinigai; jis visur žmonėse jus girs, ieškos jums nau- 
jų kreditorių, kad jūs, pasiskolinęs iš jų, svetimomis žemėmis užpil- 
dytumėte jo duobę. Kai kitados Galijoje, laidodami poną, pagal 
druidų nuostatus degindavo gyvus jo vergus, tarnus ir šeimynykščius, 
tai argi šitie nedrebėdavo, kad tik jų ponas ir viešpats nemirtų? Juk 
jo mirtis neišvengiamai nešė mirtį ir jiems. Argi jie nesimelsdavo tuo- 
pradėm į savo didįjį dievą Merkurijų ir į aukso tėvą Ditą, idant jų po- 
nus kuo ilgiau sveikus laikytų? Argi jie nesistengė kaip tiktai galėdami 
geriau juos žiūrėti ir jiems tarnauti, nes kartu ir patys galėjo gyven- 

ti, bent jau iki mirties? Būkite tikras, jūsų kreditoriai kuo karščiau- 
siai maldaus dievą, kad laikytų jus gyvą, bijos, kad nenumirtumėt, 
nes tai, ką ranka duoti gali, jie brangina labiau nei pačią ranką, o pi- 
nigą — labiau nei gyvybę. Pavyzdys — Lančruso palūkininkai, kurie 
andai pasikorė, pamatę, kad javų ir vyno kainos krinta ir orai ge- 
rėja. 

Pantagriuelis nesakė nieko, ir Panurgas varė toliau: 

— Kai gerai pagalvoji, tai jūs, prikišdamas skolas ir skolininkus, 
dievaži, gadinate man visą muziką. Juk kaip tik šioje vienoje srityje 
aš maniausi esąs iškilnus, orus ir galingas; aš sugrioviau bendrąją visų 
filosofų nuomonę, jog iš nieko nesą galima nieko padaryti, nes, ne- 
turėdamas nieko, net pirmapradės materijos, kai ką padariau ir su- 
kūriau. 

Ką aš sukūriau? Daugybę puikių, gerų kreditorių. Kreditoriai 
yra (aš tą tvirtinu ir tvirtinsiu iki laužo ugnies exclusive) puikūs, geri 
padarai. Kas nieko neskolina, yra bjaurus, blogas padaras — pras- 
čiausio velnio išpera. O ko aš pridariau? Skolų. Retas dirbinys, 
vertas senųjų kultūros amžių! Ir tų mano skolų, pasakysiu jums, yra 
daugiau nei skiemenų, gaunamų gretinant visas balses su visomis prie- 
balsėmis, kaip kitados skaičiavo kilnusis Ksenokratas*!. Jeigu iš kredi- 
torių skaičiaus spręsite apie skolininko vertę, tai savo skaičiavimo 
praktikoje nepadarysite klaidos. 

Įsivaizduokite, koks man smagumas matyti kiekvieną rytą aplink 
save kreditorius, tokius nusižeminusius, tokius paslaugius, linkčio- 
jančius prieš mane! Lig tik aš kuriam iš jų parodau linksmesnę miną 
ar nusišypsau gražiau nei kitiems, tuojau tasai nenauda mano, kad 
jam atsiteisiu pirmiausia, vaizduojasi sulaukęs savo eilės ir mano šyp- 
seną ima už gryną pinigą! Tada aš jaučiuosi taip, tarsi vaidinčiau 
viešpaties dievo rolę Somiūro misterijoj'Ž, apsuptas angelų ir keru- 
binų. Jie yra mano klientai, mano slenksčio mindžiotojai, mano svei- 
kintojai, mano pataikūnai, mano amžini garbintojai. 

Ir man atrodo, kad herojiškų dorybių kalnas, aprašytas Heziodo, 
yra iš vienų skolų. Aš tame kalne pirmasis pasiekiau viršūnę; į tą kal- 
ną visa Žmonija traukia, visi apie jį svajoja, bet kadangi kelias sun- 
kus, tai maža kas į jį teįkopia, nors nūnai visa Žmonija degte dega 
noru ir karščiausiu geismu daryti skolas ir gaminti naujus skolintojus. 

Tačiau ne kiekvienas, kas nori, tampa skolininku; ne kiekvienas, 
kas nori, prigamina skolintojų. Ir jūs norite, kad aš netekčiau šios 
saldžios palaimos? Klausiate, kada išlipsiu iš skolų? 

Pasakysiu daugiau: tegu mane griebia šventas Babolenas, tas ge- 
rulis šventasis, jei per visą savo gyvenimą aš skolų nelaikiau ryšiu ir 
jungtimi tarp dangaus ir žemės, vieninteliu mūsų padermės laiky- 
toju, be kurio žmonija tučtuojau pražūtų; skolos turbūt ir yra ta di- 
džioji pasaulio siela, kuri, pasak akademikų‘, visiems daiktams gyvy- 
bę teikia. 

Jeigu norite persitikrinti, kad taip išties yra, blaiviai įsivaizduokite 
kurio nors pasaulio idėją ir formą — imkite, jei patinka, sakysim, 
trisdešimtąjį pasaulį iš tų, apie kuriuos kalbėjo filosofas Metrodoras, 
arba septyniasdešimt aštuntąjį Petrono pasaulį'“ ir tarkite jį neturint 
nei skolininkų, nei skolintojų. Pasaulis be skolų! Juk tenai dangaus 
šviesuliai nebeitų jiems privalomais keliais. Pasidarytų visuotinė mai- 
šalienė. Jupiteris savęs nebelaikytų Saturno skolininku, išgrūstų jį iš 
jo sferos ir Homero grandine“? surakintų visus protus, dievus, dan- 
gus, demonus, genijus, herojus, velnius, žemę, jūrą, visus elementus. 
Saturnas susidėtų su Marsu, ir abu sujauktų visą pasaulį. Merkuri- 
jus liautųsi tarnavęs kitiems, nebebūtų Kamilis, kaip jį vadino etrus- 
kai: juk jis nieko niekam nebebūtų skolingas. Venera nustotų gar- 
bintojų, nes tie nieko iš jos nebegautų. Mėnulis paliktų kruvinai 
raudonas, ūksmingas. Už ką saulė turėtų jam duoti šviesą? Juk tai 
nėra jos pareiga. Saulė nebešviestų nė žemei. Žvaigždės nebedarytų 
žemei geros įtakos, nes žemė nustotų joms tiekusi peną — garus ir 
išskyras, kuriomis žvaigždės minta, kaip sako Heraklitas, kaip įrodi- 
nėja stoikai ir tvirtina Ciceronas. Nutrūktų bet kokia elementų sim- 
bolizacija, alternacija ir transmutacija, nes nė vienas nesijaustų sko- 
lingas kitam: iš kur bus skolingas, jei niekas jam nieko nepaskolino! 
Iš žemės nebesirastų vanduo; vanduo nebevirstų oru; iš oro nebesi- 
darytų ugnis; ugnis nebešildytų žemės. Žemė gimdytų tik pabaisas, 
titanus, milžinus, gigantus; nebelytų lietus, nebešviestų šviesa, nebe- 
pūstų vėjas, nebebūtų nei vasaros, nei rudens. Liuciferis nusitrauktų 
nuo grandinės ir, išsiropštęs iš pragaro gelmių drauge su furijomis, 
erinijomis ir velniais raguotais, imtųsi vaikyti iš dangaus visus die- 
vus — tiek didžiųjų, tiek mažųjų tautų. 

Iš tokio pasaulio, kur niekas niekam neskolingas, pasidarytų tikras 
jovalas, painiava, bjauresnė dar negu per Paryžiaus universiteto 
rektoriaus rinkimus““, tikra velniava, kokios nė per Duė vaidinimus 
nebūna. Žmonės nebeitų pagalbon kits kitam: gali sau rėkti kiek tin- 
kamas: „Gaisras!“ „Skęstu!“ „Gelbėkit!“ — niekas neatbėgs tau padėti. 
Kuriam galui? Niekas niekam neskolingas, nieko neįsipareigojęs. Nie- 

kam ne galvoj, kad tavo troba dega, kad tu skęsti, badauji ar miršti. 
Nieko tu niekam neskolingas, atseit niekas neskolins ir tau. 

Trumpai drūtai, iš tokio pasaulio dingtų Tikėjimas, Viltis, Meilė. 
O juk žmonės gyvena šiame pasaulyje tam, kad vieni kitiems padėtų, 
vieni kitus gelbėtų. Užviešpatautų Nepasitikėjimas, Panieka, Pagie- 
ža su pulku visokių piktybių, prakeikimų ir negandų. Jūs pamany- 
tumėt, kad gal iš tiesų Pandora išliejo savo butelį. Žmogus žmogui 
būtų vilkas, vilkatas arba kipšas, kaip kad buvo Likaonas, Belerofon- 
tas, Nabuchodonosaras“', visi pasidarytų plėšikai, galvažudžiai, nuo- 
dytojai, žaldariai, pilni piktų sumanymų, piktų kėslų, neapykantos 
visiems, kaip Izmaelis, kaip Metabas, kaip Timonas Atėnietis*“, ku- 
ris už tai buvo pramintas uıoávðgwnoć. Tada gamtai lengviau bū- 
tų penėti žuvis ore ir ganyti elnius okeano dugne negu pakęsti tokius 
žmones, kurie niekam neskolina. Garbės žodis, neapkenčiu aš jų! 

O jei pagal tokio netikusio ir niekingo, nieko neskolinančio 
pasaulio modelį jūs įsivaizduotumėte kitą, mažąjį pasaulį, būtent žmo- 
gų, tai čia rastumėte baisiausią maišatį. Galva nenorėtų skolinti akių 
šviesos rankoms ir kojoms. Kojos nesiteiktų nešioti galvą, rankos nu- 
stotų darbuotis jos labui. Širdžiai nugristų tiek plakti visų organų la- 
bui, ir ji nebeskolintų jiems pulso. Plaučiai nebetiektų jai oro. Jeknos 
nebesiųstų kraujo. Pūslė nenorėtų būti skolinga inkstams, šlapimas 
susilaikytų. Smegenys, matydamos, kad viskas irsta, imtų fantazuoti 
ir nebetiektų nervams jausenos nei raumenims judesių. Žodžiu, tame 
adverniškame pasaulyje, kur niekas neskolingas, niekas nieko nesko- 
lina ir nieko nesiskolina, jūs pamatytumėte riaušes, dar pavojinges- 
nes už tas, kur apsakė Ezopas savo pasakėčioje. Ir žmogus neabejo- 
tinai žūtų; ir žūtų ne kada nors, o tučtuojau, net jei tai būtų patsai Es- 
kulapas. Ir kūnas nueitų pūti, o siela, didžiai pasipiktinusi, išsinešdin- 
tų po šimts velnių, kaip ir mano pinigai. 


Panurgas tęsia savo giriamąją 
kalbą apie skolintojus ir 
skolininkus 
PERSKYRIMAS IV 


Dabar — atvirkščiai — įsivaizduokite kitą pasaulį, kur kiekvienas 
skolina, kiekvienas skolinasi, visi yra skolininkai, visi yra skolintojai. 

O, kokia harmonija viešpatauja tarp reguliarių dangaus sferų ju- 
desių! Rodos, jau girdžiu ją, kaip kitados Platonas. Kokia santarvė 
tarp elementų! Kaip džiaugiasi Gamta savo veikalais ir gaminiais! 
Cerera apsunkusi nuo javų, Bakchas nuo vyno, Flora nuo žiedų, Po- 
mona nuo vaisių; Junona savo giedroj viešpatystėj giedra, gaivi, 
džiugi! 

Man net žadą ima vaizduojantis šitokį reginį. Tarp žmonių taika, 
meilė, švelni pagarba, ištikimybė, ramybė, puotos, šventės, džiaugs- 
mas, linksmybė; auksas, sidabras, smulkūs pinigai, žiedai, grandinės, 
prekės visokios tik eina iš rankų į rankas! Jokių bylinėjimųsi, jokių 
karų, jokių vaidų; nei palūkininkų, nei rijūnų, nei činčikų, nei tokių, 
kur niekam nieko neduoda. Dieve mielas, juk tai būtų aukso amžius, 
Saturno viešpatystė! Tikras Olimpas, kur nė būti nėra kitokių dorybių, 
tik viena artimo meilė viešpatauja, karaliauja, triumfuoja! Visi geri, 
visi gražūs, visi teisingi. O laimingas pasauli, o laimingi žmonės, gy- 
veną tokiame pasaulyje! O jūs, trigubai, keturgubai palaiminti! Jau 
man rodos, lyg aš pats ten gyvenčiau. Prisiekiu jums: jei šis pasaulis, 
palaimingas pasaulis, taip visiems skolinantis ir neatsisakantis padėti, 
turėtų popiežių su visa gausybe kardinolų ir dar šventąją kolegiją, 
tai per keletą metų prisirastų tiek šventųjų, ir tokių tobulų, tokių 
stebuklingų, tiek lekcijų, votų, vėliavų ir žvakių, kiek dabar nerastu- 
mėte nė visose devyniose Bretanės vyskupijose, kartu paimtose. 
Išimtis — tik šventas Ivas““. 

Meldžiamieji, jūs tik pagalvokite, kad šaunusis Patlenas, norėda- 
mas sudievinti ir dieviškais pašlovinimais iškelti į trečiąjį dangų tėvą 
Gijomą Žusomą, nieko daugiau apie jį nepasakė, kaip tik: 


Jis tuo garsėjo, 
Kad skolindavo tam, kas tik norėjo. 


Kaip gražiai pasakyta! 

O dabar pagal šį modelį įsivaizduokite mūsų mikrokosmą, id est 
mažąjį pasaulį, tai yra žmogų, su visais jo organais, kits kitam skoli- 
nančiais, duodančiais, kits kitam skolingais, žodžiu tokį, koks jis yra iš 
tikrųjų. Juk gamta sutvėrė žmogų tik tam, kad jis skolintų ir skolin- 
tųsi. Net dangaus sferų tarpe nėra didesnės harmonijos kaip jo veiks- 
mų sąrangoje. Šio mikrokosmo kūrėjo intencija yra išlaikyti sielą, 
kuri įkurdinta jame kaip viešnia, ir gyvybę. Gyvybė slypi kraujyje. 
Kraujas yra sielos buveinė. Užtat viena ir tėra to pasaulio prievo- 
lė — nuolat gaminti kraują. Toje dirbtuvėje visi organai turi savo 

pareigas, ir jų tarpusavio priklausomybė yra tokia, kad jie ten be pa- 
liovos vienas iš kito skolinasi, vienas kitam duoda, vienas kitam yra 
skolininkai. Medžiagų ir žaliavų kraujui gaminti tiekia gamta, tai 
duona ir vynas. Jie turi savyje visų rūšių maisto elementų. Jiems su- 
rasti, parengti ir patiekti darbuojasi rankos, žingsniuoja kojos, nešio- 
damos visą mūsų mašineriją; akys rodo kelią; apetitas skrandžio an- 
goje, pasigavęs truputėlį juodosios tulžies, kurią jam siunčia blužnis, 
ragina šauti po gomuriu maistą; liežuvis ragauja, ar geras; dantys 
sukramto; skrandis priima, suvirškina ir paverčia jį chilu; mezenteri- 
nės venos iščiulpia iš jo visa, ką randa gera ir tinkama (palieka tik 
ekskrementus, kuriuos šalinamosios jėgos išvaro lauk tam tyčia įreng- 
tais kanalais), paskui nuneša maistą į jeknas; jeknos darsyk jį per- 
dirba ir padaro iš jo kraują. 

Dabar įsivaizduokite, koks turi būti džiaugsmas visiems tiems pa- 
reigūnams, kai jie pamato šią aukso srovę — vienintelį jų jėgų atgai- 
vos šaltinį! Nėra didesnis nė alchemikų džiaugsmas, kai jie po ilgo 
triūso, daug privargę ir išsikaštavę, pamato galų gale, kad metalai jų 
tigliuose jau persikeitę. 

Tada kiekvienas organas pasirengia ir pasistengia tą brangų skystį 
iš naujo valyti ir gryninti. Inkstai emulgentinių venų pagalba iš jo iš- 
skiria skystį, kurį jūs vadinate šlapimu, ir šlapimtakiais nuvaro jį že- 
myn. Ten yra tam tikras priimtuvas, būtent pūslė, kuri reikiamu laiku 
jį pašalina lauk. Blužnis iškošia žemės priemaišas ir tas nuosėdas, ku- 
rias jūs vadinate juodąja tulžimi. Geltonosios tulžies pūslė nutraukia 
geltonosios tulžies perteklių. Tada jis keliauja į kitą dirbtuvę, kur bus 
dar labiau išgrynintas, tai yra į širdį. Širdis savo diastoliniais ir sisto- 
liniais judesiais jį galutinai ištyrina ir įkaitina, ir jis dešiniajame jos 
skilvelyje pasidaro visiškai tinkamas savo paskirčiai ir venomis keliau- 
ja į visus organus. Kiekvienas organas jį traukia į save ir juo saviškai 
minta: kojos, rankos, akys — viskas; dabar tie organai tampa skoli- 
ninkais, nors pirma buvo skolintojais. Savo kairiajame skilvelyje širdis 
jį skaidrinte išskaidrina, tiesiog sudvasina, ir siunčia į visus organus 
arterijomis, idant kitą kraują, veninį, sušildytų ir išvėdintų. Plaučiai 
savo skiltimis ir dumtuvėmis be paliovos jį šviežina. Širdis, atsilygin- 
dama už šį gerą darbą, siunčia jiems patį gerąjį kraują pro pulmo- 
nalinę arteriją. Galų gale stebuklingame rezginyje kraujas tampa 
toks grynas, jog jame susidaro dvasinis pradas, kurio dėka žmogus 
geba vaizduotis, protauti, spręsti, ryžtis, svarstyti, išvadas daryti ir 
atmintyje ką reikia laikyti. 

Dievaži, man kvapą gniaužia, aš pasimetu, aš apstulbstu, kai įžen- 
giu į bedugnes šio pasaulio gelmes, kur visi skolina, visi skolinasi! Ti- 
kėkite manimi: skolinti — dieviškas darbas, skolingam būti — hero- 
jiška dorybė! 

Ir tai dar ne viskas. Tasai skolintojų, skolininkų savitarpio kre- 
dito pasaulis yra toks geras, jog, pamaitinęs save, suskanta skolinti 
tiems, kurie dar negimę, ir per tą skolą įsiamžinti, jei galima, pasidau- 
ginti į save panašiais pavidalais, tai yra vaikais. Tam tikslui kiekvie- 
nas organas nuo savęs paima, atitraukia dalelytę paties brangiojo peno 
ir siunčia ją žemyn: ten gamta turi įrengusi pritaikytus indus ir tal- 
pyklas, per kuriuos tos dalelytės nukeliauja ilgais vingriais takais į ge- 
nitalijas, įgauna reikiamą formą ir susiranda skirtą sau vietą tiek vyro, 
tiek moters kūne, prisirengusios išlaikyti ir tęsti žmonių giminę. Vis- 
kas darosi per savitarpio priedermes bei paskolas, užtat ir kalbama 
apie santuokos priedermes. 

Tam, kas šių priedermių vengia, gamta yra nustačiusi bausmę — 
skaudų organų sutrikimą ir juslių suirzimą; kas jas vykdo, yra skir- 
tas atlygis — malonumas, smagumas ir aistros saldybė. 


Kaip Pantagriuelis smerkia skolininkus 
ir skolintojus 


PERSKYRIMAS V 


— Matau,— tarė Pantagriuelis,— jog tu moki argumentuoti ir 
karštai imiesi šio dalyko. Tačiau nors ligi pat sekminių man čia 
pamokslautum ir posmuotum, galų gale vis tiek nustebsi pamatęs, 
kad manęs nėmaž neįtikinai: savo gražbylyste manęs į skolas nepa- 
stūmėsi. Šventas apaštalas sako: „Nieko daugiau nebūkite kits ki- 
tam skolingi, kaip tik tarpusavio meilę“.?? 

Tu čia man dėstai gražius prilyginimus ir brėži dailias figūras, ir 
jos man patinka; bet vis tiek pasakysiu tau: tegu tiktai koks įžūlus, 
begėdis užkietėjęs skolininkas atkanka vėl į miestą, žinanti jo papro- 
čius, — visi miestiečiai, jam pasirodžius, įsibaimins ir drebės labiau 
negu išvydę gyvą Marą, kokį matė filosofas Tianietis Efeze?!. Ir aš 
esu tos nuomonės, jog neklydo persai, sakydami, kad meluoti — tai 

antraeilė yda, o pirmaeilė — lįsti į skolas. Juk skolos ir melas papras- 
tai vaikšto krūvoje. 

Nenoriu betgi tvirtinti, kad niekuomet nereikia skolintis, nie- 
kuomet nereikia skolinti. Nerasi tokio turtuolio, kuris niekad niekam 
nebūtų skolingas buvęs. Nerasi tokio skurdžiaus, iš kurio kartais ne- 
galėtum pasiskolinti. 

Dalyką reikia imti taip, kaip moko Platonas Įstatymuose, būtent: 
leisti kaimynui semtis iš jūsų šulinio vandenį tik tada, kai jis savame 
sklype perkasė kiaurai visą žemę iki to sluoksnio, kuris vadinasi kera- 
mitas (tai yra puodžių žemė), ir nerado nei versmės, nei vandeningos 
gyslos; mat šitoji žemės rūšis, būdama riebi, tvirta, klampi ir tąsi, ne- 
praleidžia vandens, pro ją drėgmė negali lengvai prasisunkti nei iš- 
garuoti. 

Taigi yra didžiai gėdingas daiktas visada ir visur iš visų skolinė- 
tis, užuot pačiam dirbus ir užsidirbus. Mano nuomone, skolinti reikė- 
tų tik tam, kas dirba, bet nieko neužpelno, arba tam, kas per nelaimę 
staiga praranda savo gerą. Bet gana apie tai kalbėti, tik daugiau ne- 
belįsk į skolas, o iš ligšiolinių aš tave išvaduosiu. 

— Man tada belieka tik padėkoti jums, — tarė Panurgas.— Ir jei 
dėka turi būti tokio masto kaip geradario palankumas, tai manoji bus 
begalinė, amžina, nes malonė, kurią iš savo gerumo man parodėte, 
yra neįkainojama, neišmatuojama jokiu matu, jokiu saiku, jokiu skai- 
čiumi, ji bekraštė, beribė. Bet jei dėka mėgintų lygiuotis šiuo at- 
veju su geradaryste ir tuo smagumu, kurį jaučia pamalonintasis, tai 
ji atrodytų gana kukliai. Jūs darote man pernelyg daug gera, kur kas 
daugiau, nei esu jums nusipelnęs, daugiau, nei esu vertas, ir vis dėlto 
ne tiek, kiek jums galbūt atrodo. 

Tačiau ne tas mane kamuoja, ne tas mane slogina ir kremta, o 
štai kas: jeigu man nebebus skolų, tai kaip aš turėsiu jaustis? Pati- 
kėkite, pirmieji mėnesiai man bus labai sunkūs, nes aš ne taip esu iš- 
auklėtas ir ne taip gyventi pratęs. Va ko aš labiausiai bijau. 

Dar kitas dalykas: jeigu dabar Bigose kas drumstelės, tai būtinai 
man į nosį. Juk visame pasaulyje taip yra, kad žmogus drumstelė- 
damas sako: „Čia tam, kas neturi skolų!“ Jaučiu, ateina man galas. 
Ir meldžiu jus, parūpinkite man epitafiją: aš mirsiu išdžiūvęs, už- 
drioskintas. Jei paskui kokiai bobutei užeis diegliai nuo susistojusių 
vėjų ir gydytojai nebežinos ko stvertis, tai mano paleistuvingo ir ne- 
gyvai uždrioskinto kūno mumija bus pats tikrasis vaistas: bobutė, paė- 
musi jo bent mažą kruopelę, drumstels taip, jog net pati stebėsis. 

Štai dėl ko aš nuolankiai jus prašyčiau palikti man neapmokėtos 
skolos nors kokią šimtinę. Juk kai karalius Liudvikas Vienuoliktasis 
vadavo Šartro vyskupą Milį d'Iljė iš gausybės bylų, tai vyskupas 
primygtinai prašė palikti jam pasimankštinimui nors vieną kitą bylelę. 
Geriau aš kreditorių labui išsižadėsiu savo sraigyno ir net karkva- 
balyno, bet kapitalas tepalieka koks buvęs. 

— Meskim tą kalbą, — tarė Pantagriuelis,— sakiau jau kartą. 


Kodėl jaunavedžiai atleidžiami nuo 
prievolės eiti į karą 


PERSKYRIMAS VI 


— O kokiame įstatyme,— klausė Panurgas,— yra pasakyta ir 
nustatyta, kad tie, kas užsodina naują vynuogyną, kas statosi naujus 
namus ir kas veda pačią, yra atleidžiami metams nuo prievolės eiti į 
karą? 

— Mozės įstatyme,— atsakė Pantagriuelis. 

— Bet kodėl tas įstatymas taikomas jaunavedžiams? — klausė 
Panurgas.— Sodinti vynuogyną man nebe galvoj: per senas jau; pasi- 
domėti vynuogių derliumi — čia kas kita. Ir toks gerų žmonių darbas 
kaip iš negyvų akmenų naujus namus statyti taip pat nėra įtrauktas į 
mano gyvenimo knygą: mano statybos medžiaga — gyvieji akmenys, 
tai yra Žmonės. 

— Aš manau,— tarė Pantagriuelis,— šitaip daroma tam, kad 
jaunavedžiai pirmaisiais metais atsidžiaugtų meile iki soties, pasi- 
rūpintų giminės pratęsimu ir įpėdinių atsarga; tada, jei kitais metais jie 
kare ir žūtų, jų pavardę ir herbą paveldėtų vaikai; ir dar tam, kad pa- 
aiškėtų, ar jų žmonos bergždžios, ar vaisingos (vienerių metų laiko ro- 
dėsi gana tam išmėginimui, nes vesdavosi sumitę), idant po pirmojo 
vyro mirties parankiau būtų jas išleisti antrąkart: vaisingas už tų, kas 
trokšta padauginti savo giminę, bergždžias už tų, kas tokio troškimo 
neturi ir pačias veda dėl jų dorybių, išsimokslinimo, žavumo, vien kad 
teiktų namams jaukumo ir juose šeimininkautų. 

— Vareno pamokslininkai,— tarė Panurgas,— smerkia antrą- 
sias vedybas, sako, tai esąs kvailas ir gėdingas daiktas. 

— Taip,— atsakė Pantagriuelis,— jie nekenčia jų kaip kokios 
ligos. 

— Taigi va,— kalbėjo Panurgas,— ir toksai brolis Kištraukys 
kartą per pamokslą Parijė miestelyje, koneveikdamas antrąsias ve- 
dybas, dievagojosi ir sakė, kad tegu velniai jį griebią, jeigu jam ne mie- 
liau nuvainikuoti šimtą mergelių kaip su viena našle pasikibinti. Jūsų 
išvedžiojimai man atrodo teisingi ir gerai pamatuoti. Bet ar nemanot, 
jog išimtis jaunavedžiams dar ir todėl taikoma, kad pirmaisiais metais 
jie taip myluoja savo brangiausiąsias (tai, žinoma, jų teisė ir pareiga) 
ir taip išsekina sėklides, jog palieka nusmurgę, suglebę, dirglūs ir su- 
vytę, kad mūšio dieną jie veikiau neria į gurguolę lyg antis į vandenį, 
negu rikiuojasi greta kovotojų ir narsuolių ten, kur siunčia Enio?“ ir 
verda kautynės, nes iš teisybės po Marso vėliava jie ir smogti kaip 
reikiant nevaliotų — juk pačius smarkiausius smūgius jie sudavė po 
jo draugės Veneros apklotais. 

Kad taip yra, matome iš to, jog dar ir dabar tarp kitų senovės lieka- 
nų bei paminklų tebėra visuose geruose namuose išsilaikęs toksai pa- 
protys: praėjus tam tikram laikui po vestuvių, jaunavedį siunčia pa- 
viešėti pas dėdę, kad pabūtų atskirtas nuo žmonos, per tą laiką atsil- 
sėtų, atsigautų ir grįžęs šviežiomis jėgomis į mūšį stoti galėtų, nors 
dažnai jokio dėdės nei tetos nėra. Šit pavyzdys: karalius Drioskus po 
Raguočių dienos mūsų neatleido visiškai, manęs ir Kurkajė, o pasiuntė 
atsigauti į namus. Anas ir dabar tebeieško savo namų. 

Kai dar buvau mažas, mano senelio kūma sakydavo: 


Tas poterius, maldas kartoja, 
Kas juos atsimena be vargo. 
Smagiau fleitistas vienas groja 
Nei du, kur grodami pavargo. 


Šios nuomonės mane laikytis verčia tas, kad vynuogininkai pirmai- 
siais metais bemaž nevalgo uogų ir negeria savo darbo vyno; taip 
pat ir namų statytojai pirmaisiais metais nelabai eina gyventi į savo 
statinius, bijodami, kad neužtrokštų dėl oro stokos, kaip kad mokslingai 
aprašo Galenas Apie kvėpavimo sunkumus II knygoje. 

O šį klausimą iškėliau ne be pagrįsto pagrindo ir ne be reikalingo 
reikalo. Prašom nesupykti. 

Kaip Panurgui atsirado blusa ausy 
ir kaip jis nustojo nešioti savo 
iškilnųjį daiktadėtį 


PERSKYRIMAS VII 


Kitą dieną Panurgas prasidurdino žydų papročiu dešinę ausį?“ ir 
įsivėrė auksinį, su rytietiška inkrustacija žiedelį, kurio akyje buvo įtai- 
syta blusa. Toji blusa buvo juoda — jums reikia viską žinoti, juk 
malonu, kai esi gerai informuotas, — ir jos išlaikymas, pagal tikslius 
duomenis, atsieidavo per metų ketvirtį ne daugiau kaip Hirkanijos 
tigrės vestuvės, vadinasi, kokius 600 000 maravedžių“*. Dabar, kai 
Panurgas skolų nebeturėjo, jam buvo apmaudu dėl tokių didelių 
išlaidų, ir užtat ją maitino tuo, kuo minta tironai ir advokatai, būtent, 
savo valdinių prakaitu ir krauju. 

Jis ėmė keturias uolektis storo milo, pasisiūdino ilgą jupą paprasto 
sukirpimo, nustojo nešioti kelnes, prie kepurės prisitaisė akinius. 

Taip apsivilkęs, atėjo pas Pantagriuelį. Šiam toksai persirengimas 
pasirodė keistas, ypač kai pamatė Panurgą be to gražaus ir iškilnaus 
daiktadėčio, kuris jam visada buvo tarsi koks išganingas inkaras ir 
paskutinė priebėga visokiose gyvenimo negandose. 

Nesuprasdamas šitų keistybių, gerasis Pantagriuelis klausė Pa- 
nurgą, ką tasai maskaradas turėtų reikšti. 

— Man blusa ausin įlindo“?,— atsakė Panurgas.— Susimaniau 
vesti. 

— Duok dieve laimingai, — tarė Pantagriuelis.— Pradžiuginai tu 
mane šita žinia, nors galvos neguldyčiau, kad taip bus. Bet argi įsimylė- 
jėliai taip vaikšto — apsmukusiom kojinėm, be kelnių, marškiniai ligi 
plikų kelių nukarę, jupa ilga, milinė, ir tokios spalvos, kokios niekas 
iš gerų ir padorių žmonių nenešioja. Tiesa, taip kartais vilki kai 
kurie eretikai ir sektantai, bet daug kam atrodo, kad tai tik veidmai- 
niavimas, akių dūmimas ir nuožmus noras daryti įspūdį prastiems 
žmonėms, nors pats aš už tai nenorėčiau nieko smerkti ar piktai ką 
teisti. Kiekvienas daro, kaip išmano, ypač jei tai liečia paviršutinius, iš- 
orinius ir niekam nekliūvančius dalykus, kurie patys savaime nėra geri 
ar blogi, nes neina iš mūsų širdies ir proto, kadangi tik čia tėra gėrio 
ir blogio versmė: gėrio — kai mūsų nusiteikimas yra geras ir tyros 
dvasios vadovaujamas; blogio — kai nusiteikimas piktosios dvasios 

sugadintas ir nedoras. Man tik nepatinka naujybių vaikymasis ir visuo- 
tinių papročių nepaisymas. 

— Dėl rūbo spalvos, — tarė Panurgas,— tai, matot, koks ponas, 
toks ir žiponas: čia rūsti spalva — kaip tik pagal mano būdą, aš dabar 
jos laikysiuos ir rimtai tvarkysiu savo reikalus. Kadangi nebeturiu 
skolų, tai, jei dievas padės, pasidarysiu toks rūškanas rimtuolis, kokio 
jūs nė matyti nematėt. 

Pasižiūrėkite į mano akinius. Pamatęs iš tolo, tikrai pasakysit, kad 
čia brolis Žanas Buržua““. Ateinančiais metais aš turbūt imsiu skelbti 
naują kryžiaus žygį. Kad tik dievas saugotų nuo pikto mano veislę. 

Matot šią rudo milo jupą? Tikėsit ar ne, ji turi kažkokią slaptingą 
savybę, mažai kam težinomą. Užsivilkau ją vos tik šį rytą, o jau nebe- 
sitveriu savam kaily, jau nebenustygstu, jau degte degu noru vesti ir 
pasiutusiai darbuotis ant pačios, nebijodamas gauti mušti. O koks pui- 
kus šeimininkas aš būsiu! Po mirties mane sudegins garbės lauže, o ma- 
no pelenus pasidės ir saugos kaip pavyzdingo šeimininko atminimą. 
Ir už nosies nepavedžios manęs mano turtų užvaizdas! Nes tuoj gautų 
į snukį. 

Apžiūrėkit mane iš priekio ir užpakalio, juk tai visai kaip toga, 
antikos romėnų taikos meto rūbas. Jo formą nusižiūrėjau iš Trajano 
kolonos Romoje ir iš Septimijaus Severo triumfo arkos. Atsipyko man 
karas, atsipyko kareiviški švarkai ir apsiaustai. Pečius kruvinai 
nutrynė šarvų geležys. Šalin ginklus, tegyvuoja toga! Bent jau ateinan- 
čiais metais, jeigu vesiu, kaip jūs man kad vakar išaiškinot pagal Mozės 
įstatymą. 

O kai dėl kelnių, tai kitados mano senelės sesuo Loransa aiškino, 
kad jos reikalingos tik daiktadėčiui prisiūti. 

Aš tuo tikiu — čia toks pat samprotavimas kaip ir to mielo juokda- 
rio Galeno, kuris veikale Apie mūsų kūno dalių paskirtį, IX knygoje, 
rašo, jog galva sutverta tik tam, kad būtų kur akis įdėti. Gamta, girdi, 
galėjusi mums galvą pritaisyti prie kelių arba prie alkūnių; kadangi 
tačiau akys esančios skirtos iš tolo pamatyti visokiems daiktams, tai 
gamta jas įdėjusi galvon, o galvą prisegusi ant lazdos aukščiausioje 
kūno vietoje, — juk ir jūrų švyturius bei signalinius bokštus prie uostų 
žmonės stato aukštai, kad iš tolo būtų matyti. 

O kadangi aš norėčiau kurį laiką — mažiausia metus — atsikvėpti 
nuo karo meno, tai yra vesti pačią, tad ir nebenešioju daiktadė- 
čio, taigi nė kelnių. Juk daiktadėtis tai pirmutinis kario šarvuotės 

dalykas! Ir tvirtinu iki laužo (exclusive, aišku), kad turkai nėra tin- 
kamai apsišarvavę, nes jų įstatymai draudžia nešioti daiktadėčius. 


Kodėl daiktadėtis yra pirmutinis 
kario šarvuotės dalykas 


PERSKYRIMAS VIII 


— Vadinasi, tu tvirtini, — tarė Pantagriuelis, — kad daiktadėtis — 
tai pirmutinis kario šarvas? Toks teiginys yra itin netikėtas ir naujas. 
Šiaip mes sakome, kad iš šarvuotės daiktų karys pirmiausia užsideda 
pentinus. 

— Tvirtinu,— atsakė Panurgas,— ir ne be pagrindo. 

Jūs tik pažiūrėkite, kaip gamta daro: kas jos sykį yra sukurta, — 
augalai, medžiai, krūmai, žolės ir zoofitai, — tą ji stengiasi ir išlaikyti, 
kad amžinai gyvuotų, kad niekados nežūtų giminė, jei ir žūsta indivi- 
dai, užtat kaip rūpestingai ji apšarvavo jų gemalus ir sėklas, kuriose 
juk ir laikosi toji giminės amžinybė, kaip jas aprūpino, apdangstė nuos- 
tabiai priderintomis ankštimis, makštimis, lukštais, kevalais, kaušeliais, 
kokonais, dygliais, pūkais, luobais, spygliais, kurie tiems gemalams ir 
sėkloms yra tarsi natūralūs daiktadėčiai, dailūs ir stiprūs. Ryškiais 
pavyzdžiais čia gali eiti žirniai, pupos, pupelės, riešutai, persikai, med- 
vilnė, kolokvintos, javai, aguonos, citrinos, kaštanai — apskritai visi 
augalai, kur aiškiai matome, kad gemalas ir sėkla yra geriau apdengti, 
apsaugoti ir apšarvuoti negu kitos kurios jų dalys. Žmonių giminės 
išlikimu gamta taip nepasirūpino. Atvirkščiai, ji žmogų sutvėrė nuogą, 
lepų, opų, be ginklo ir be šarvo, leido jį nekaltybės būklėje, pirmajame 
aukso amžiuje, ir kaip dvasingą būtybę, ne kaip augalą, — sakau, kaip 
dvasingą būtybę, gimusią taikai, ne karui, gimusią naudotis visais vai- 
siais ir visokiu augmeniu, dygusiu iš žemės; kaip dvasingą būtybę, 
gimusią taikiai viešpatauti visokiam gyviui. 

Ilgainiui tačiau, geležies amžiuje, viešpataujant Jupiteriui, kai 
prisirado blogio žmonių tarpe, žemė pradėjo gimdyti dilgėles, dagius, 
erškėčius ir kitus tokius, maištaujančius prieš Žmogų iš augmenijos 
pusės; kita vėlgi vertus, mažne visi gyvuliai, lemtingo savo prigimties 
balso paklausę, išsivadavo iš žmogaus valdžios ir tylomis susitarė jam 


18. PLB 19 


Trečia knyga 274 


daugiau nebetarnauti, jo daugiau nebeklausyti, priešintis jam, kiek 
tiktai stengs, ir kenkti jam visomis priemonėmis ir galiomis. 

Tada žmogus, norėdamas po senovei naudotis visomis gėrybėmis 
ir viešpatauti kaip viešpatavęs, o negalėdamas lengvai išsiversti be kai 
kurių gyvulių patarnavimų, turėjo apsiginkluoti iš naujo. 

— Prisiekiu žąsino kaklu, — sušuko Pantagriuelis,— tu, kaip ma- 
tau, nuo paskutinio lietaus pasidarei didelis svaičiotojas, norėjau 
pasakyti — filosofas! 

— Tik pagalvokite,— kalbėjo Panurgas,— kaip gamta įkvėpė 
žmogui mintį apsišarvuoti ir kurią savo kūno dalį jis pirmiausia apšar- 
vavo. Kaip mane gyvą matote, tai buvo daiktai. 


Gavęs juos, Priapas jau 
Nieko negeidė daugiau. 


Tai mums liudija žydų karvedys ir filosofas Mozė, kuris tvirtina, 
kad žmogus visų pirma apsišarvavęs šauniu ir dailiu daiktadėčiu, be 
galo išradingai padirbtu iš figos lapų, kurie pačios gamtos tam pri- 
taikyti ir dėl savo stiprumo, dantytumo, lankstumo, plynumo, dydžio, 
spalvos, kvapo ir kitų dar vertybių bei ypatybių yra labai patogūs daik- 
tams pridengti ir saugoti. 

Išimtį sudaro baisenybingai dideli Lotaringijos vyrų daiktai, kurie 
krenta kaip akmuo į kelnių dugną, niekina jiems skirtą iškilnų dėklą ir 
nežiūri jokios tvarkos. Pavyzdys — Viardjeras, taurusis Valentinas, 
kurį mačiau Nansi mieste gegužės pirmąją?': norėdamas pasirodyti 
kuo elegantiškesnis, jis šveitė šeriniu šepečiu daiktus, pasitiesęs ant sta- 
lo it ispanišką apsiaustą. 

Užtat, jei nenori nusišnekėti, tai, išlydėdamas mobilizuotą vyrą ka- 
ran, neturi sakyti: 


„Saugok, vyre, puodynę“, 
tai yra guogę. O reikia sakyti: 
„Saugok, vyre, krepšiuką“, 
tai yra daiktus, šimts tūkstančių velnių! 
Mat jei galvą kam nuims, žus tik pavienis žmogus; jei daiktus 
nuims — žus visa Žmonija. 
Tai štai kas pastūmėjo galantiškąjį Kl. Galeną, lib. I De spermate““, 


padaryti tokią drąsią išvadą, jog geriau būtų (tikriau sakant, ne tiek 
bloga būtų) neturėti širdies kaip neturėti genitalijų. Nes kaip tiktai jo- 


275 Perskyrimas IX 


se, nelyginant kokiame šventame inde, glūdi gemalas, išlaikantis žmo- 
nių padermę. Ir aš įmanyčiau lažintis beveik iš šimto frankų, kad čia 
kaip tik ir yra tie akmenys, kuriais Deukalionas ir Pyra? atgamino 
žmonių giminę, poetų plačiai aprašyto tvano sunaikintą. 

Štai kas paskatino narsų jį Justinianą, lib. 4. De cagotis tollendis““, 
teigti, jog summum bonum in braguibus et braguetis“!. 

Dėl šių ar kitų priežasčių, kai senjoras de Mervilis, rengdamasis 
lydėti į karą savo karalių, tinkinosi naujus šarvus (senieji, rūdžių pu- 
siau suėsti, jau nebetiko, nes per keletą pastarųjų metų pilvo oda per 
daug nutolo nuo inkstų), tai jo žmona, gerai pagalvojusi, nusvarstė, jog 
jis per mažai tesirūpinąs jų bendruoju santuokos turtu — krepšeliu ir 
lazdute (tuos daiktus dengė vien grandeliniai marškiniai), ir pasiūlė 
geriau juos apsaugoti — privožti didžiuliu turnyriniu šalmu, be nau- 
dos kabančiu kambaryje. 

Apie tą pačią moterį rašoma Mergelių išdaigų trečiojoje knygoje: 


Kai vyras rengėsi į karą 

Ir šarvus vilkosi, žmona įspėjo: 
„Drauguž, daiktadėtį pridengt reikėjo! 
Išsaugok tą, kas daro gera!“ 

Kas peiktina žmonos patarime? 

Man rodos, nieko. Jos, matyt, bijota, 
Kad vyras, besimušdamas kare, 

Jos mėgstamo skanėsto nenustotų.““ 


Taigi matote, kad ir jums nėra ko stebėtis manąja apranga. 


Kaip Panurgas tariasi su Pantagriueliu, 
ar vesti, ar ne 

Pantagriuelis neatsakė nieko, ir Panurgas, giliai atsidusęs, kalbėjo 
toliau: 

— Senjore, jūs girdėjote mano svarstymus ir žinote, kad esu nu- 
sistatęs vesti, jei tiktai neištiks kokia pikta lemtis ir nepasirodys, jog 
visos skylės užkimštos, užkaltos ir užtaisytos; bet jūs tiek daug man 

parodėte meilės, jog aš drįstu prašyti jus pareikšti savo nuomonę 
apie tą dalyką. 

— Jei taip,— atsakė Pantagriuelis,— jeigu jau sykį pasiryžai, 
apsisprendei ir tvirtai nusistatei, tai nebėr ko daugiau nė kalbėti, belie- 
ka tik vykdyti savo nusistatymą. 

— Taip tai taip,— sakė Panurgas,— bet nenorėčiau jo vykdyti 
be jūsų patarimo ir pritarimo. 

— Aš pritariu,— atsakė Pantagriuelis — ir patariu vesti. 

— Bet jeigu jūs manytumėt,— kalbėjo toliau Panurgas,— 
jog man būtų geriau likti po senovei ir neieškoti naujovių, tai aš ver- 
čiau visai nevesiu. 

— Tai nevesk,— atsakė Pantagriuelis. 

— Taip tai taip, — tarė Panurgas,— bet nejau jūs norėtumėt, 
kad aš vienstypis visą amžių ir prastumčiau, be gyvenimo draugės? 
Jūs gi žinote, kad parašyta: Veh soli““. Vienišas žmogus niekados ne- 
pažįsta malonumų, kokių turi vedusieji. 

— Tai vesk, meldžiamasis, — atsakė Pantagriuelis. 

— Bet jeigu žmona man ragus įtaisys, — kalbėjo Panurgas,— 
kaip šiais laikais, patys žinote, labai dažnai atsitinka, tai mane tas gali 
išvesti iš kantrybės. Aš, tiesa, mėgstu raguotuosius, jie man atrodo pa- 
dorūs žmonės, mielai lankausi jų namuose, bet niekaip gyvai neno- 
rėčiau būti jų vietoje. Va tas man labiausiai nepatinka. 

— Tai nevesk,— atsakė Pantagriuelis, — nes Senekos sentencija 
teisinga ir galioja be jokių išimčių: kaip tu darei kitiems, taip, būk 
tikras, ir kiti tau darys. 

— Be jokių išimčių, sakote? — klausė Panurgas. 

— Jokių išimčių Seneka nenumato,— atsakė Pantagriuelis. 

— (Cho, po velnių! — tarė Panurgas.— Tik kažin ar jis turi galvo- 
je šį pasaulį, ar aną. Na, tiek to, bet jei aš be moteriško negaliu apsieiti 
nė tiek, kiek neregys be lazdos (šova turi šauti, kitaip koks čia be gyve- 
nimas?), tai ar ne geriau man būtų paimti kokią padorią ir rimtą mote- 
rį negu nuolat jas keisti ir bijoti, kad negaučiau lazdų arba, dar blo- 
giau, kad negeros ligos nesusigriebčiau? Mat padorios moterys — te- 
nepyksta jų vyrai — lig šiol buvo už mano veiklos ribų. 

— Tai vesk, meldžiamasis,— atsakė Pantagriuelis. 

— Bet jeigu dievas duos, kad aš vesiu kokią padorią moterį, o ji 
mane muš, tai aš būsiu didesnis vargšas už patį Jobą, jei nepadūksiu 
visiškai. Nes girdėjau kalbant, kad tos padoriosios moterys dažniausiai 
baisiai nesukalbamos ir su jomis gyventi — tai lyg pipirą krimsti. 

O aš pasidaryčiau ir už ją pasiutesnis — taip atmuščiau jai visus 
galus, rankas, kojas, galvą, plaučius, jeknas ir blužnį, taip nudyžčiau 
skudurus, jog pats velnių vyriausiasis ateitų prie vartų pasitikti jos 
dūšios prakeiktos. Tokių smagybių geriau neturėti, bent dar šiuos me- 
telius, geriau iš viso jų lenktis. 

— Tai nevesk,— atsakė Pantagriuelis. 

— Taip tai taip, bet žiūrėkit, — kalbėjo Panurgas,— kokioj aš 
būklėj atsidūriau: neturiu nei skolų, nei pačios (prašom nepamiršti, 
kad likau laisvas nuo skolų pačiu bloguoju laiku, nes jei skolose ligi 
ausų skendėčiau, tai mano skolintojai baisiai rūpintųsi, kad tik ne- 
būčiau bevaikis), o dabar, kai neturiu nei skolų, nei pačios, tai nėra 
kas taip manimi rūpintųsi ir jaustų man tokią meilę, kokios, sako, esa- 
ma tik santuokoje. Ir jeigu kartais susirgčiau, tai slaugomas būčiau 
ne kitaip kaip tik atvirkščiom rankom. Išminčius sako: kur nėra mo- 
teriškės, — būtent, namų šeimininkės, teisėtos žmonos, — ten ligoniui 
prastai?*. Aš gana esu prisižiūrėjęs, kaip tada einasi popiežiams, le- 
gatams, kardinolams, vyskupams, abatams, priorams, kunigams ir vie- 
nuoliams. Nelinkėkit, kad ir man taip būtų. 

— Tai vesk, meldžiamasis, — atsakė Pantagriuelis. 

— Bet jei aš susirgsiu ir nepajėgsiu atlikti vyro pareigų, o mano 
pačiai nusibos laukti ir ji atsiduos kitam, ir ne tik neslaugys manęs pri- 
reikus, bet dar išjuoks, išsityčios iš mano nedalios ir (kas dar blogiau) 
paleis vėjais mano turtelį, kaip dažnai esu matęs darant, tada jau man 
paskutinioji — nei bėgti, nei rėkti. 

— Tai nevesk, — atsakė Pantagriuelis. 

— Taip tai taip, — kalbėjo Panurgas,— bet tada aš neturėsiu tei- 
sėtų įpėdinių, kurie mano pavardę ir herbą perimtų, kuriems galėčiau 
palikti savo turtą, paveldėtą ir paties įgytą (bus, bus ir turtas vieną 
gražią dieną, prašom neabejoti, lupsiu ir aš rentą, ir visiškai padorią), 
kuriais galėčiau pasidžiaugti, kada krims mane apmaudas, kaip kad 
matau kasdien jūsų švelniaširdį ir meilingą tėvą džiaugiantis jumis, 
kaip džiaugiasi visi geri žmonės savo namuose ir šeimose. Ir štai, kai 
aš nūnai neturiu nei skolos, nei pačios, o turiu tik graužatį, jūs, man 
rodos, užtuot mane guodęs, tik juokiatės iš mano bėdų. 

— Tai vesk, meldžiamasis, — atsakė Pantagriuelis. 

Kaip Pantagriuelis įrodinėjo Panurgui, 
koks sunkus daiktas patarti vedybų 
reikalu, ir kaip būrė iš Homero ir 

Vergilijaus 

— Jūsų patarimai,— kalbėjo Panurgas,— yra, atsiprašant, lyg 
daina be galo. Išvien tiktai sarkazmai, pašaipos ir prieštaravimai. Vieni 
neigia kitus. Nebežinau, kurių man laikytis. 

— Užtat,— atsakė Pantagriuelis,— kad ir tavo dėstyme yra tiek 
daug jeigu ir bet, jog aš nebežinau, nei kuo remtis, nei kokias išvadas 
daryti. Ar tu pats bent susigaudai dorai, ko nori? Nes tai svarbiausias 
punktas; visa kita yra atsitiktinybės ir priklauso nuo nepalenkiamų 
dangaus nuosprendžių. 

Matome apsčiai žmonių, kurie taip gerai pataikė vesti, jog jų san- 
tuoka tarsi atspindi kokią rojaus džiaugsmų idėją ar įvaizdį. O kiti yra 
tokie nelaimingi, jog tie velniai, kur gundo atsiskyrėlius Tebaidės ir 
Monserato“? tyruose, nėra už juos nelaimingesni. Reikia tada atsiduoti 
likimui, — užsimerk, galvą nulenk, pabučiuok žemę ir pavesk dievui 
visa kita, jeigu jau sykį leidies į šį reikalą. Užtikrinimo jokio tau duoti 
nemokėčiau. 

Beje, gal šit ką padaryti, jei nori. Atnešk Vergilijaus raštus, mes tris 
kartus atversime nagu, kur pasitaikys, susitarę iš anksto, kelintą eilutę 
žiūrėsime, ir taip išbursime, kokia santuokos laimė tavęs laukia. 

Kad būrimai iš Homero ne vienam teisingai išpranašavo likimą, 
tą liudija Sokratas: išgirdęs kalėjime sakant šį Homero hegzametrą, 
kur Achilas kalba (Iliada, IX). 


"Huati xev tortát DdinveoiBolov ixoiunv. 

Negaišiu laiko aš — trečioj dienoj 

Jau būsiu Ftijoje derlioj, gražioj,— 
jis suprato mirsiąs į trečią dieną ir užtikrino Eschiną, kaip rašo Plato- 
nas in Critone, Ciceronas De divinatione““ pirmojoje knygoje ir Dio- 
genas Laertijas. 

Liudija ir Opilijus Makrinas, kuris, labai karštai norėdamas su- 

žinoti, ar taps Romos imperatoriumi, pataikė atversti šią sentenciją 
(Iliada, VIII): 

Q yégov, A páda ô oe véo teigovot KaxNTAL. 
Ey ôè Bin AšivTai, yañenóv Oe oe yeas ónáģet.. 
Oi seni, vienas, apsuptas stiprių, 

Jaunų ir nepavargstančių karių! 

Gyvenimas apkarto, tau sunku — 

Senatvė slegia, nebėra jėgų. 


Ir tikrai, jis buvo jau senas ir, tapęs imperatoriumi, valdė tik metus 
ir du mėnesius, o po to Heliogabalas, jaunas ir galingas, jį nuvertė nuo 
sosto ir nužudė. 

Liudija ir Brutas: tasai norėjo sužinoti, kaip baigsis Farsalos mū- 
šis, kuriame jis žuvo, ir jam teko ši eilutė iš Patroklo kalbos 
(Iliada, XVI): 


"AMG pe poig’ óñod xai AnTovę 'Extavev Vilos. 
Tai parka, išdavikė ir klastūnė, 
Man mirtį siuntė per Latonos sūnų, 


tai yra per Apoloną, kurio vardas buvo slaptažodis to mūšio dieną. 

Taip pat ir būrimai iš Vergilijaus eilių yra senovėje atskleidę ir iš- 
pranašavę daug reikšmingų, labai svarbių dalykų, net tokių, kaip Ro- 
mos imperijos sosto užėmimas,— taip atsitiko Aleksandrui Severui, 
kuris burdamas pataikė į tokią eilutę (Eneida, VI): 


Tu regere imperio populos, Romane, memento. 
Į sostą kai įžengsi pergalingai, 
Tautas, romėne, tu valdyk taikingai. 


Paskiau, po keleto metų, jis tikrai buvo išrinktas Romos impe- 
ratoriumi. 

Adrianas, Romos imperatorius, būdamas netikras dėl savo padė- 
ties ir norėdamas sužinoti, ką apie jį mano ir ką jam jaučia Trajanas, 
ėmė burti iš Vergilijaus raštų ir pataikė į šias eilutes (Eneida, VI): 


Quis procul ille autem ramis insignis olivae 
Sacra ferens? Nosco crines, incanaque menta 
Regis Romani... 

Kas artinas didingai į mane, 

Alyvos šaką nešdamas lėtai? 

Šventi drabužiai jo, žili plaukai. 

Juk tai karalius Romos, argi ne? 

Po kurio laiko Trajanas jį įsūnijo ir paliko imperiją. 
Ir Klaudijui Antrajam, šviesaus atminimo Romos imperatoriui, 
burtų keliu atiteko ši eilutė (Eneida, VI): 


Tertia dum Latio regnantem viderit aestas. 
Tu Romoj viešpatauji, bet žinok, ateis 
Trečiaisiais metais kitas ir tave pakeis. 


Iš tikrųjų, jis viešpatavo tiktai dvejus metus. 

Tam pačiam imperatoriui, teiraujantis apie savo brolį Kvintilą, 
kuriam jis norėjo perduoti imperijos valdymą, teko ši eilutė (Enei- 
da, VI): 


Ostendent terris hunc tantum fata. 
Jam lemta bus trumpam tik pasirodyt. 


Taip ir įvyko, nes Kvintilas buvo nužudytas praėjus septyniolikai 
dienų po to, kai pradėjo valdyti imperiją. 

Tokia pat dalia ištiko imperatorių Gordianą Jaunesnįjį. 

Klaudijui Albinui, trokštarčiam patirti, kas gera jo laukia ateityje, 
teko tokia vieta (Eneida, VI): 


Hic rem Romanam magno turbante tumultu 
Sistet eques, etc. 

Kai kils valstybėj Romos sumaištis, 

Tas raitelis ten tvarką atstatys, 
Kartaginiečių jis atrems puolimą, 

Užgniauš bematant galų sukilimą. 


Imperatoriui D. Klaudijui, Aurelijaus pirmtakui“", teiraujantis, ar 
turėsiąs palikuonių, teko ši eilutė (Eneida, I): 


His ego nec metas rerum, nec tempora pono. 
Ilgiausius amžius giminė gyvuos. 
Nebus jų turtams galo nei ribos. 


Tikrai, jis turėjo įpėdinių per kartų kartas. 
Ponui Pjerui Ami’, norėjusiam sužinoti, ar pavyks ištrūkti iš ka- 
pišonų klastos, atsitaikė ši eilutė (Eneida, III): 


Heu fuge crudeles terras, fuge littus avarum. 
O, bėk greičiau nuo tų žmonių laukinių, 
Nuo tų plikų krantų, šykščių dykynių. 

Paskui jis ištrūko iš jų nagų sveikas ir nepaliestas. 

Ir daug daug dar kitų, apie kuriuos per platu būtų pasakoti, suži- 
nojo būsimus įvykius iš burtų keliu atsitaikiusių eilučių prasmės. 

Tačiau aš nenoriu tvirtinti, jog tie būrimai esą neklaidingi visais 
atvejais, kad tau paskui nebūtų nusivylimo. 


Kaip Pantagriuelis įrodinėja, kad burti 
iš lošiamųjų kauliukų yra neleistina 

— Kur kas greičiau,— kalbėjo Panurgas,— ir parankiau būtų 
burti iš trijų kauliukų. 

— Ne,— atsakė Pantagriuelis.— Toks būrimas yra nedoras, ne- 
leistinas ir didžiai piktinantis. Niekad juo neužsiimk. Nelemta knyga 
apie Pramogas su lošiamaisiais kauliukais buvo prieš daugelį metų 
žmonijos priešo ir šmeižiko sugalvota Achajos žemėje, netoli Buros 
miesto; tenai, prieš Heraklio Buriečio statulą“?, ji mulkino kitados 
daugelį lengvatikių žmonelių, mulkina juos daugelyje vietų ir dabar, 
ir vilioja į velnio žabangas. Tu gi žinai, kaip mano tėvas Gargantiua 
uždraudė tą knygą“ visuose savo valdomuose kraštuose, kaip ją degino 
su visomis graviūrų lentomis ir paveikslais, kaip ją visur išnaikino, iš 
visur išgujo ir pašalino lyg pavojingiausią marą. 

Ką aš sakau apie lošiamuosius kauliukus, lygia dalia tą pat galvoju 
ir dėl avino kaulų. Tai irgi suktybė. Ir nemėgink manęs įtikinėti, kad, 
girdi, Tiberijui gerai pavykę nuburti, kai metęs avino kaulus į Apono 
šaltinį prie Geriono orakulo. Tai vis meškerės kabliukai, kuriais tamsos 
dvasia traukia naivius žmonelius į amžiną pražūtį. 

Tačiau aš noriu tave patenkinti ir sutinku, kad mestum tris lošia- 
muosius kauliukus ant šito stalo. Tavo išmestų akių skaičius nulems, 
kelintą eilutę skaityti tavo atverstame puslapyje. Ar turi su savim kau- 
liukų? 

— Pilną krepšį, — atsakė Panurgas.— Jie man yra nelyginant 
velnio žalias lapas'!, kaip išvedžioja Merl. Kokajis, libro secundo De 
patria diabolorum'*. Velnias mane pričiuptų, jei užtiktų neturint jų. 

Išsiėmė kauliukus, metė juos, išmetė penkis, šešis, penkis. 

— Turime šešiolika, — tarė Panurgas.— Imsime šešioliktą pusla- 

pio eilutę. Skaičius man patinka, ir aš tikiu, kad išbursime laimingai. 
Ir tegu aš trenksiuos į velnių būrį kaip rutulys į kėglių rikę arba kaip 
armotos sviedinys į pėstininkų batalioną, ir tegu velniai nujoja mano 
dūšią, jei aš tiek pat sykių nenuliunginsiu savo pačios pirmą naktį 
po vestuvių. 

— Tuo aš neabejoju, — tarė Pantagriuelis,— ir nėra tau reikalo 
taip baisiai saikdintis. Pirmas kartas nenusiseks, teliks penkiolika; 
paryčiais ištaisysi klaidą, tai turėsi šešiolika. 

— Jūs taip manote? — tarė Panurgas.— Niekados dar taip ne- 
buvo, kad nenusisektų mano šauniam kareivėliui, kuris man tenai stovi 
sargyboje. Argi jūs mane matėte kada nenusisekėlių eilėse? Niekuo- 
met, niekuomet, nieku gyvu. Aš darau taip kaip tėvai pranciškonai — 
be vienos klaidos. Galit pasiklausti žaidimo partnerių. 

Po šių žodžių buvo atgabenti Vergilijaus raštai. 

Prieš atskleisdamas knygą, Panurgas tarė Pantagriueliui: 

— Širdis man daužosi krūtinėje, tiesiog šokinėja. Pačiupinėkit 
mano pulsą, štai čia, kairės rankos arterijoje. Iš jo dažnumo ir stiprumo 
galėtumei spręsti, kad mane paėmė ant danties Sorbonoje. Ar jums 
neatrodo, kad, prieš pradedant būrimus, reikėtų šauktis į Heraklį ir 
deives Tenitas, kurios, sako, pirmininkaujančios Likimo rūmuose? 

— Nereikia šauktis į nieką,— atsakė Pantagriuelis.— Tik at- 
versk knygą nagu. 


Kaip Pantagriuelis, burdamas iš 
Vergilijaus, tiria, kokia bus 
Panurgo santuoka 

Tada Panurgas atvertė knygą, ir to puslapio šešiolikta eilutė 
skambėjo taip: 
Nec Deus hunc mensa, Dea nec dignata cubili est.’ 
Nevertas jis už stalo su dievu sėdėt, 
Nevertas su deive jos lovoje gulėt. 
— Pranašystė, — tarė Pantagriuelis, — nedaug tau džiaugsmo ža- 
da. Ji reiškia, kad tavo pati bus pasileidėlė, o tu, vadinasi, raguotis. 

Deivė, kuri tau yra nepalanki, yra Minerva, mergelė nepalytėta, 
didžiai grėsminga, deivė galinga, svaidanti žaibus, nekenčianti ir ra- 
guočių, ir ragų statytojų, svetimoteriautojų, nekenčianti pasileidusių 
moterų, kurios nelaiko ištikimybės, prižadėtos savo vyrams, ir atsiduo- 
da kitiems. Dievas — tai Jupiteris griausmavaldis, dangų žaibais skro- 
džiantis. 

Žinok, kad pagal senų jų etruskų mokslą manubijos (taip jie vadino 
vulkaninių žaibų smūgius) dera tik jai (pavyzdys — Ajanto Elido 
laivų sudeginimas'*) ir Jupiteriui, jos galviniam tėvui’! Kitiems die- 
vams olimpiečiams nėra leista žaibų svaidyti. Užtat jų ne taip ir bijo 
žmonės. 

Daugiau dar pasakysiu — čia tau bus ištrauka iš aukštosios mito- 
logijos. Kada milžinai pakilo į karą su dievais, tai dievai iš pradžių 
šaipėsi iš tokių priešininkų, sakė, kad čia nesą ko mušti nė jų tarnams. 
Tačiau kai pamatė, kad milžinai užkėlė Pelioną ant Osos ir jau judina 
Olimpą, ketindami kelti jį ant anų abiejų kalnų, tai išsigando nebe 
juokais. Tada Jupiteris sušaukė didžiąją tarybą. 

Taryboje buvo nutarta, kad visi dievai stos narsiai gintis. Bet jie 
buvo ne kartą matę, kaip mūšis pralaimimas dėl to, kad kariuomenėje 
painiojasi moterys, todėl nusprendė laikinai išvyti iš dangaus visą gaują 
deivių — paversti jas žebenkštimis, kiaunėmis, šikšnosparniais, var- 
lėmis ir taip toliau ir išgrūsti į Egiptą bei Nilo versmių sritį. Viena 
tiktai Minerva paliko svaidyti žaibų drauge su Jupiteriu, nes ji mokslų 
ir karo deivė, patarties ir vykdymo deivė, deivė, kuri jau ir gimė gink- 
luota, deivė, kurios bijo visi danguje, ore, jūrose ir žemėje. 

— Po šimts, — tarė Panurgas, — tai galgi aš Vulkanas, apie kurį 
kalba poetas?'? Na jau ne. Aš nesu nei šlubis, nei netikrų pinigų dirbė- 
jas, nei kalvis, kaip jis. Galbūt mano žmona ir bus tokia pat graži ir 
patraukli kaip jo Venera, bet ne tokia pasileidusi kaip anoji, tad aš ir 
ragų nenešiosiu, kaip jis nešiojo. Juk tasai nelemtas klišius išsireika- 
lavo, kad raguočiu būtų pripažintas teismo sprendimu ir visų dievų 
akivaizdoje''. Todėl ir būrimo reikšmę turime aiškinti atvirkščiai. 

Burtas rodo, kad mano pati bus kukli, skaisti ir ištikima, kad ji ne- 
bus nei šarvais šarvuota, nei priešgina, nei besmegenė ar iš smegenų 
traukta, kaip Paladė, ir kad sau varžovu aš neturėsiu to šmaikštuolio 
Jupiterioko, ir kad jis nedažys savo griežinio į mano mirkalą, kai 
drauge sėdėsim prie stalo. 

Jūs tik pasvarstykite, koks to Jupiterio elgesys, kokių darbelių jo 
pridaryta. Juk tai didžiausias kekšauninkas ir begėdiškiausias kor... , 

norėjau sakyti — bordeljeras'?, kokį tik pasaulis kada matė; gašlus 
kaip kuilys — ne veltui jį mažą žindė kiaulė Kandijos saloje ant Dikto 
kalno, jei tik Agatoklis Babilonietis nemeluoja; ožesnis už bet kurį 
ožį — užtat kiti sako, kad jį išpenėjusi ožka Amaltėja. Tegu jį Achero- 
nas! — jis gi per vieną dieną užvaisino trečią dalį pasaulio, žvėris ir 
žmones, upes ir kalnus: tai buvo Europa. Už tą užvaisinimą jį Amono 
išpažintojai vaizdavo avinu tekiu su raguota galva. 

- Bet aš žinau, kaip to ragagalvio saugotis. Tikėkit manimi, aš jam 
ne koks nors kvailelis Amfitrionas, ne vėpla Argas su savo šimtu aki- 
nių, ne bailys Akrisijus, ne koks menamas tebietis Likas, ne žioplys 
Agenoras, ne išsikėtėlis Asopas, ne Likaonas su gauruotom letenom, ne 
retapėdis toskanietis Koritas, ne ilgastuburis Atlantas'?; gali jis sau 
sveikas šimtus kartų verstis gulbinu, jaučiu, satyru, auksu, gegute (kaip 
padarė, užsimanęs apgėdinti savo seserį Junoną), ereliu, avinu, ba- 
landžiu (kaip darė, kai įsimylėjo mergelę Ftiją, gyvenančią Egijoje), 
ugnimi, žalčiu, net blusa, net epikūriniais atomais arba magistronost- 
riškomis antrinėmis intencijomis““, 

Aš jį pričiupsiu vis tiek. Ir žinot, ką aš jam padarysiu? Ogi tą, po 
velnių, ką Saturnas padarė savo tėvui Uranui (taip apie mane Seneka 
pranašavo, o Laktancijus“! patvirtino), tą, ką Rėja padarė Atisui: aš 
jam nupjausiu daiktus — nurėšiu taip, kad nė paminklo neliks, nė ma- 
žiausio kraštelio. Dėl šios priežasties jis niekad nebus popiežium, ka- 
dangi testiculos non habet“*. 

— Pamažu, vyruti, — tarė Pantagriuelis,— pamažu. Atversk dar 
kartą knygą. 

Atvertė, ir jam teko ši eilutė: 


Membra quatit, gelidusgue coit formidine sanguis.Š“ 
Jam kaulus laužo, sąnarius sukioja, 
Iš baimės kraujas gyslose sustoja. 


— Šis burtas,— tarė Pantagriuelis,— rodo, kad žmona tave muš 
per kuprą ir per pilvą. 

— Atvirkščiai, — atsakė Panurgas,— tai mano darbus jis prana- 
šauja ir sako, kad aš jai kailį nuruožuosiu, jei mane supykdys. Vėzdu 
ar pagaliu — kas paklius. O jei nieko nepaklius, tai tegu mane velniai 
suėda, jei aš jos nesuėsiu gyvos, kaip Lidijos karalius Kamblis suėdė 
savąją. 

— Koks smarkuolis iš tavęs, — tarė Pantagriuelis.— Pats He- 

raklis nesiryžtų su tavim grumtis, kai uždūkęs esi. Sako gi, kad Žanas 
atstoja du, o su dviem nė Heraklis neitų muštis. 

— Tai negi aš Žanas? — tarė Panurgas. 

— Anaiptol,— atsakė Pantagriuelis.— Aš turėjau galvoje trik- 
traką““. 

Iš trečio karto teko tokia eilutė: 


Faemineo praedae et spoliorum ardebat amore.““ 
Kaip visos moterys, vikriai ji grobia, 
Norėdama suimti visą lobį. 


— Tai rodo, — tarė Pantagriuelis,— kad žmona tave apvogs. Na, 
dabar, po trijų būrimų, matau aiškiai, kas tavęs laukia: ji tau įtaisys 
ragus, ji tave muš, ji tave apvogs. 

— Atvirkščiai, — atrėmė Panurgas,— ši eilutė pranašauja, kad ji 
mane mylės tobula meile. Jokiu būdu nemeluoja satyrikas““, kai sako, 
kad moteris, degdama didžiausia meile, kartais jaučia malonumą ap- 
vaginėti savo mylimąjį. Ir žinote, ką ji vagia? Pirštinę, diržiuką, šiaip 
niekniekį, nesvarbu ką, kad tik jis turėtų progos ieškoti. 

Taip pat ir tie maži vaidai, tie apsibarimai, kurių kartais pasi- 
taiko įsimylėjėlių tarpe, yra tik meilės atšviežinimas ir pakurstymas. 
Juk, sakysim, ir galąstojas savo budę su plaktuku pakala, kad geriau 
imtų geležį. 

Todėl aš manau, kad visi trys burtai yra man labai palankūs. Kitaip 
aš juos apskųsčiau apeliacine tvarka. 

— Negalima, — tarė Pantagriuelis,— apskųsti Likimo ir Fortū- 
nos sprendimų — taip moko senieji teisės žinovai, taip sako Baldas, 
L. ult. C. de leg.““ 

Priežastis ta, kad Fortūna nepripažįsta nieko už save aukštesnio, 
kam būtų galima apskųsti ją pačią arba jos lėmimą. Tad ir šiuo atveju 
niekas už ją mažesnis negali atstatyti padėties, buvusios prieš jos spren- 
dimą, apie ką tas pats Baldas įsakmiai kalba L. Ait praetor. $ ult. 
ff. de minor.’ 

Kaip Pantagriuelis Panurgui pataria burti iš sapnų, 
ar jo santuoka bus laiminga, ar nelaiminga 

— Na, jeigu neprieiname prie vieningos nuomonės, kaip aiškintis 
būrimus iš Vergilijaus, tai imkimės kito būdo ateičiai atskleisti. 

— Kokio? — klausė Panurgas. 

— (Gero,— atsakė Pantagriuelis,— senobiško ir tikro, būtent, sap- 
nų. Matai, jeigu žmogus sapnuoja tokiomis sąlygomis, kokias aprašo 
Hipokratas knygoje neoit evvnviov, Platonas, Plotinas, Jambli- 
chas, Sinezijus, Aristotelis, Ksenofontas, Galenas, Plutarchas, Arte- 
midoras Daldianas, Herofilas, Kv. Kalabrietis, Teokritas, Plinijus, 
Atenėjas“? ir kiti, tai jo siela dažnai regi būsimuosius daiktus. 

Man nėra reikalo tau smulkiai įrodinėti. Suprasi iš tokio paprasto 
pavyzdžio: esi juk matęs ne kartą, jog kada kūdikis gerai apkuoptas, 
gerai papenėtas ir pagirdytas, skaniai miega, tai auklė eina sau laisvai 
pasibūti, ji gali tuo laiku veikti, kas jai patinka, nes prie lopšio sėdėti 
nereikia. Tas pats ir mums: kai kūnas jau miega ir virškinimas visame 
kūne jau yra užsibaigęs, kai kūnui nieko daugiau iki pabudimo nebe- 
reikia, siela pasijunta laisva ir aplanko savo tėvynę, tai yra dangų. 

Tenai ji žymia dalimi susijungia su savo pirminiu ir dievišku šalti- 
niu ir, betarpiškai regėdama tą begalinę dvasinę sferą, kurios centras 
yra kiekvienoje visatos vietoje, o periferijos nėra niekur (tai yra 
dievas pagal Hermio Trismegisto” mokslą), kurioje nėra vyksmo, 
kurioje niekas nepraeina, niekas nesibaigia, visi laikai yra dabartis, — 
patiria ne tik praeitį, jau įvykusią Žemutinėje būtyje, bet ir ateities 
dalykus, o kai juos parneša į kūną ir per jo jusles bei organus per- 
teikia tiems, kam yra palanki, tai darosi pranašė ir ateities skelbėja. 

Teisybė, ji neparneša jų tokių tyrų, kokius regėjo pati, nes kliudo 
kūno juslių netobulumas ir silpnumas, — juk ir Mėnulis, gavęs šviesą 
iš Saulės, perduoda ją mums ne tokią vaiskią, gryną, gyvą ir karštą, 
kokią pats yra gavęs. 

Užtat sapnų pranašystės privalo aiškintojo, kuris turi būti gabus, 
išmintingas, išradingas, prityręs, protingas ir autoritetingas oneirokri- 
tes ir oneiropolos, kaip juos vadino graikai. 

Todėl Heraklitas rašė, kad sapnai nieko mums neatskleidžia, lygiai 
kaip ir nieko nuo mūsų neslepia; jie tiktai siunčia mums ženklus ir 
nuorodas apie būsimuosius daiktus, apie laimę ar nelaimę, laukiančią 

mūsų arba kitų žmonių. Šventieji raštai tą liudija, o pasaulietinės isto- 
rijos veikalai patvirtina, duodami daugybę atvejų, kur sapnai išsipildė 
ar pačiam sapnuotojui, ar kitam asmeniui. 

Atlantai ir tie, kas gyvena Taso saloje, vienoje iš Kikladžių, neturi 
to patogumo, nes tenai niekas niekad nesapnuoja. Tą pat ypatybę 
turėjo Kleonas Daulietis, Trazimedas, o mūsų laikais mokslingasis 
prancūzas Vilanovanas — visi jie niekad nesapnavo. 

Tad rytoj, tuo metu, kai džiaugsmingoji Aušra rausvapirštė ims 
sklaidyti nakties tamsybes, tu pasinerk giliai į sapno sritį. Tam turi nu- 
sikratyti visų žmogiškųjų aistrų: meilės, neapykantos, vilties ir baimės. 

Nes kaip kitados didysis pranašautojas Protėjas?! tol negalėjo atei- 
ties nusakyti, kol rodėsi nesavais pavidalais ir vertėsi čia ugnimi, čia 
vandeniu, čia tigru, slibinu ar dar kitomis keistomis kaukėmis, o kad 
galėtų pranašauti, turėjo atgauti savo tikrą ir paprastą pavidalą, taip 
ir žmogus tegali įgyti dieviškumo ir pranašavimo dovaną tik tada, kai 
toji jo dalis, kuri yra dieviškiausia (būtent, Notc ir Mens“*), tampa 
rami, tyki, taiki, kol jos netrikdo ir nedrumsčia aistros nei pašaliniai są- 
jūdžiai. 

— Gerai, sutinku,— tarė Panurgas.— O vakarienės daug ar 
mažai man šį vakarą valgyti? Klausiu ne be reikalo. Mat jei aš gerai 
ir sočiai nepavakarieniauju, tai mano miegas būna prastas, naktį pra- 
snūduriuoju, ir sapnai būna tušti, kaip ir mano pilvas tuo metu. 

— Visai nevakarieniauti, — atsakė Pantagriuelis,— būtų tau ge- 
riausia, turint omeny tavo apkūnumą ir įpročius. Amfiarėjas, senųjų 
amžių pranašautojas, tiems, kas iš sapnų norėdavo jo orakulą gauti, 
liepdavo tą dieną visiškai nieko nevalgyti, o vyno negerti tris dienas 
prieš tai. Mes nesigriebsime tokios griežtos dietos. 

Nors ir esu tos nuomonės, kad žmogui, prisišveitusiam mėsos ir 
prisisiurbusiam vyno, sunkiai telenda į galvą dvasiški dalykai, vis dėlto 
nesu linkęs manyti taip kaip tie, kurie tiki, kad po ilgų ir atkaklių 
pasninkų giliau galima įžvelgti dangiškuosius dalykus. 

Gal prisimeni, kaip mano tėvas Gargantiua (kurį miniu su pagar- 
ba) mums sakydavo, kad atsiskyrėlių pasninkautojų raštai yra tokie 
pat sausi, skurdūs ir geibūs, koks buvo jų kūnas tuos raštus rašant, ir 
kad sunku išlaikyti sveiką ir giedrą protą, jeigu kūnas išsekintas; o filo- 
sofai ir medikai tvirtina, kad gyvybiniai gaivalai randasi ir gimsta 
arteriniame kraujyje ir veikia per jį, tobulai išvalytą ir išgrynintą ste- 
buklingajame rezginyje, kuris yra po smegenų skilveliais. Tėvas pa- 
vyzdžiu mums teikė filosofą, pasitraukusį toli nuo minios: tas manė, 

kad vienumoj geriau komentuoti, protauti ir rašyti, o pasirodė, jog 
aplinkui loja šunys, staugia vilkai, urzgia liūtai, žvengia arkliai, trimi- 
tuoja drambliai, šnypščia žalčiai, bliauna asilai, čirškia žiogai, burkuo- 
ja balandžiai, trukdydami labiau negu Fontenė ar Nioro mugės, nes 
dar ir kūnas kenčia badą, pilvas, reikalaudamas jį numalšinti, kurkia, 
akys temsta, venos čiulpia pačią mėsingų jų kūno dalių substanciją ir 
traukia žemyn bastūnę dvasią, nesirūpinančią savo globotiniu, o kartu 
ir gamtos duotuoju šeimininku, tai yra kūnu; darosi taip, lyg medžiok- 
linis sakalas norėtų nuo rankos pakilti į erdvę, bet dirželiai traukia jį 
žemyn. 

Čia mus paremia savo autoritetu Homeras, visokios Žinijos tėvas: 
jis sako, kad graikai tik tada nustojo lieti ašaras dėl Patroklo, Achilo 
didžiausio draugo, kai prašneko alkis ir jų skrandžiai atsisakė tiekti 
ašaras. Mat išsekę nuo ilgo pasninkavimo kūnai nebeturėjo iš ko verkti 
ir ašarų lieti. 

Nuosaikumas yra girtinas visame kame, taigi tu jo laikysies ir 
dabar. Vakarienės valgysi ne pupų, ne zuikienos ar kitokios mėsos, ne 
aštuonkojo, kurį kiti polipu vadina, ne kopūstų ar kito tokio valgio, ku- 
ris galėtų sutrikdyti ir sudrumsti tavo gyvybinius gaivalus. Nes kaip 
veidrodis negali aiškiai atmušti daiktų, esančių priešais jį, jeigu jo 
paviršius yra aprasojęs nuo kvapo ar rūko, taip lygiai ir dvasia negali 
išvysti sapne pranašingųjų regėjimų, jeigu kūną trikdo ir dirgina ne- 
seniai suvalgyto maisto garai ir išskyros, kadangi kūną ir dvasią jungia 
neatsiejami sąjautos ryšiai. 

Valgyk gerų kriaušių, krustumerinių ar bergamotinių, kokį obuolį 
„kurpandiu“, Tūro slyvų keletą, vyšnių iš mano sodo. Ir nėra ko 
baimintis, kad sapnai dėl to būsią neaiškūs, apgaulingi ar nepatikimi, 
kaip tūli peripatetikai kad sakė apie rudens meto sapnus, savo nuo- 
monę pamatuodami tuo, kad rudenį žmonės daugiau vaisių valgo negu 
kitais metų laikais. Tą pažiūrą senovės pranašai bei poetai dėsto mums 
mistiškai, teigdami, jog tušti ir apgaulingi sapnai glūdį ir slypį po nu- 
kritusiais lapais, o lapai krintą nuo medžių rudenį. Betgi tasai prigim- 
tinis karštis, kurio taip apstu šviežiuose vaisiuose ir kuris virškinant 
lengvai persiduoda gyvybinėms medžiagoms, šiuo metu yra jau seniai 
išvėsęs ir išsivadėjęs. Na, o atsigerti gali skanaus vandenėlio iš mano 
šaltinio. 

— Šisąlyga,— tarė Panurgas, — yra man kiek sunkoka. Bet aš su- 
tinku — nesvarbu, kiek kainuoja, svarbu, kad verta! Tiktai rytoj, 
atsapnavęs, pusryčiausiu kuo anksčiausiai. O daugiau pavedu save 

abe jiem Homero vartams, Morfėjui, Ikelonui, Fantasui ir Fobetorui““. 
Jeigu jie mane parems reikale, aš jiems pastatysiu smagų altorių, visą 
darytą iš švelniausių pūkų. Ech, kad taip būčiau Lakonijoj, dievaitės 
Ino šventykloj, kur tarp Etilo ir Talamo,— ji tikriausiai numaldytų 
mano nerimasčius ir aš susapnuočiau gražius ir linksmus sapnus. 

Paskui klausė Pantagriuelio: 

— Ar būtų gerai, jei aš pasidėčiau po pagalve kelias lauro šakeles? 

— Nereikia,— atsakė Pantagriuelis.— Tai grynas prietaras. Ir 
visa, ką apie tai rašė Serapionas Askalonietis, Antifonas, Filochoras, 
Artemonas ir Fulgencijus Planciadas““, yra niekų pasakos. Tą patį 
pasakyčiau ir apie kairiąją krokodilo ar chameleono pečiomentę, 
teneįsižeidžia senis Demokritas, ir apie Baktrijos akmenį, vadinamą 
eumetridu, ir apie Amono ragą — taip etiopai vadina vieną brangak- 
menį, aukso spalvos, avino rago formos, panašų į Jupiterio Amoniečio 
ragą, ir tvirtina, kad to, kas jį nešioja, sapnai esą tokie tikri ir neklai- 
dingi kaip pačių dievų lėmimai. 

Beje, šit ką rašo Homeras ir Vergilijus apie tuos dvejus sapnų var- 
tus, kuriems tu ką tik save pavedei. 

Vieni jų — iš dramblio kaulo; sapnai, kur įeina pro juos, yra ne- 
aiškūs, apgaulingi, netikri ir lygiai taip pat neperregimi kaip dramblio 
kaulas, nors kažkaip jį šlifuotumei, nes jo tankis ir blandis neduoda 
prasigauti regėjimo galiai ir priimti regimuosius pavidalus. 

Antrieji — raginiai: pro juos įeiną sapnai yra tikri, teisingi ir ne- 
klaidingi, panašiai kaip pro rago plokštelę, skaidrią ir vaiskią, galima 
aiškiai ir ryškiai įžiūrėti visus pavidalus. 

— Jūs norite išvesti, — tarė brolis Žanas, — kad sapnai tokių ra- 
guočių, į kokius išeis Panurgas su dievo ir žmonos padėjimu, yra 
visuomet tikri ir neklaidingi. 


Panurgo sapnas 
ir jo aiškinimas 
PERSKYRIMAS XIV 


Kitą rytą, septintą valandą, Panurgas prisistatė Pantagriueliui. 
Kambary buvo dar Epistemonas, brolis Žanas Krušila, Ponokratas, 
Eudemonas, Karpalimas ir kiti. Panurgui žengiant pro duris, Panta- 
griuelis tarė jiems: 


19. PLB 19 

— Štai mūsų sapnuoto jas. 

— Šis žodis,— tarė Epistemonas.—- kitados brangiai atsiėjo — 
daug už jį turėjo sumokėti Jokūbo sūnūs”. 

Čia prabilo Panurgas: 

— Bėda man su tais sapnais. Prisapnavau tiek ir tiek, bet nieko 
dorai nesupratau: žinau tiktai, kad tarsi turėjau jauną pačią, žavią, 
pašėlusiai gražią, kuri mane lepino ir popstė lyg mažą lėliuką. 

Niekad niekam pasaulyje nebuvo tiek smagumo ir džiaugsmo kaip 
man. Ji mane glamonėjo, mylavo, kuteno, plekšnojo, tapšnojo, bu- 
čiavo ir žaisdama statė man prie kaktos du mažus ragiukus. Aš paikio- 
damas jai sakiau, jog verčiau tegu ji man pritaisanti ragus po akimis, 
kad geriau matyčiau, kam durti, idant Momas neturėtų progos teigti, 
kad jie ne vietoj išaugę, kaip teigė apie jaučio ragus”. Patrakėlė 
neklausė mano išvedžiojimų, tik tuos ragus užstatė man dar aukščiau 
ir man nėmaž nesopėjo — nuostabus dalykas. 

Netrukus nežinia kokiu būdu virtau būgnu, o ji — pelėda. 

Čia mano sapnas nutrūko ir aš staiga nubudau, piktas visas, sutrikęs 
ir apmaudo apsėstas. 

Tad štai jums pilnas bliūdas sapnų, kabinkit į sveikatą, kedenkit 
ir aiškinkit juos, kaip išmanot. O dabar — pusryčių, Karpalimai! 

Pantagriuelis tarė: 

— Jei aš nors truputį išmanau sapnų aiškinimo meną, tai saky- 
čiau, kad tavo žmona neišdaigins tau ant kaktos regimų ar apčiuo- 
piamų ragų, kokius satyrai nešioja, bet sulaužys ištikimybės priesai- 
ką, duosis su kitais vyrais ir iš tavęs padarys raguotį. Šis dalykas yra 
aiškiai išdėstytas Artemidoro sapnininke taip, kaip aš tau sakau. 

Tu nepavirsi būgnu, tik ji muš tave kaip būgną per vestuves; ir ji 
pelėda nepavirs, tik apvaginės tave, kaip yra pratusios pelėdos. Taigi 
matai, kad tavo sapnas sutinka su būrimais iš Vergilijaus: ji tau įtaisys 
ragus, ji tave muš, ji tave apvogs. 

Čia sušuko brolis Žanas: 

— Teisybę sako, dievaži! Būsi tu raguotis, žmogeli mielas, užtikri- 
nu: gražius ragučius nešiosi! Hė, hė, hė, mūsų mielas de Kornibus““, 
tegu dievai tave saugo! Tu išrėžk mums pamoksliuką, o aš parinksiu 
aukų iš parapijiečių. 

— Atvirkščiai, — tarė Panurgas,— mano sapnas pranašauja, kad 
aš, vedęs pačią, būsiu apipiltas visokiausiomis gėrybėmis kaip iš gausy- 
bės rago. 

Jūs sakote, kad tai būsią ragai kaip satyro. Amen, amen, fiat! 

fiatur! ad differentiam papae““. Atseit, ragelis stovės visada stačias ir 
niekad nepavargs, kaip satyro. Tai dalykas, kurio visi trokšta, kurį 
tačiau retai kam tesuteikia dangus. O jeigu taip, tai raguotis nebūsiu 
niekados, nes juk šito daikto trūkumas ir yra esmingoji priežastis, 
vienintelė priežastis, dėl ko žmonos vyrams ragus įtaiso. 

Kodėl elgeta elgetauja? Kad namie neturi kuo savo vėdaro užkimš- 
ti. Kodėl vilkas iš girios eina? Kad neturi ko ėsti. Kodėl moteris sveti- 
mauja? Suprantat patys. O jei ne, pasiklauskite ponų teismo darbuo- 
tojų — ponų pirmininkų, tarėjų, advokatų, prokuratorių ir kitų ki- 
tokių glosatorių, valgančių duoną iš garbingosios rubrikos de frigidis 
et maleficiatis““. 

Man atrodo (atleiskite, jei nušnekėsiu), kad jūs aiškiai klystate, 
ragus laikydami raguočių būklės ženklu. Juk Diana irgi nešiojo ragus 
dailaus pusmėnulio pavidalo, bet argi ji dėl to raguotė? Kaip ji, po 
velnių, gali būti raguotė, jei niekad ištekėjusi nebuvo? Šnekėkite ko- 
rektiškai, meldžiamasis, kad ji kartais nepadarytų jums taip kaip 
Akteonui!??, 

Mielasis Bakchas taip pat nešioja ragus, ir Panas, ir Jupiteris 
Amonietis, ir daugybė kitų. Argi jie raguočiai? Negi Junona kekšė? 
Taip juk išeitų pagal figūrą, vadinamą metalepsis. Juk jeigu, tėvui 
motinai girdint, vadinate jų vaiką rastinuku ar mergvaikiu, tai man- 
dagia forma netiesiogiai sakote, kad jo tėvas raguotis, o motina pasi- 
leidėlė. 

Kalbėkime žmoniškai. Ragai, kuriuos man pritaisė mano pati, yra 
gausybės ragai, kupini visokio labo, užtikrinu jus. O dėl būgno, tai 
aš būsiu smagus, kaip būgnas per vestuves, visada ūksiosiu, visada 
trinkėsiu, visada tratėsiu ir drioskėsiu. Tai bus mano džiaugsmo va- 
landos, būkite tikri. O mano pati bus maloni ir graži kaip dailutė 
pelėdžiukė. 

Kas tikėt nenori, 
Tegu peklon rieda, 
Oi kalėda, kalėda. 


— Aš imu,— tarė Pantagriuelis,— paskutinį tavo sapno punktą ir 
jį lyginu su pirmuoju. Sapno pradžioje tu buvai palaimos viršūnėse. 
Gale pašokai iš miego piktas, sutrikęs ir apmaudo apsėstas. (Žino- 
ma,— įsiterpė Panurgas,— juk vakare atsiguliau neėdęs.) Viskas eis 
kuo prasčiausiai, štai ką aš numatau. Tebūnie tau žinomas toksai tikras 
dalykas, kad kiekvienas sapnas, po kurio žmogus staiga pašoka iš 

miego piktas ir sutrikęs, — kiekvienas toksai sapnas arba bloga reiš- 
kia, arba bloga pranašauja. 

Bloga reiškia — atseit kokia nors piktybiška liga, klastinga, užkre- 
čiama, slapta, kūno gilumoje tūnanti, per miegą (kuris visuomet stip- 
rina virškinamąją galią, kaip sako medicinos teoremos) ima reikštis 
viešai ir gautis į paviršių. Šitas nelemtas vyksmas sutrikdo poilsį, ir 
pirmasis sensorinis nervas gauna signalą jį sutikti ir juo pasirūpinti. 
Kaip priežodis sako: sukiršinti širšyną, užkibinti maro liūną, pabu- 
dinti miegantį katiną. 

Bloga pranašauja — atseit, siela, patyrusi ateitį iš sapno regėjimų, 
duoda mums suprasti, kad mums yra lemta kokia nors nelaimė, kad ji 
laukia mūsų ir po neilgo laiko mus ištiks. 

Pavyzdžiu gali eiti Hekubės sapnas ir siaubingas pabudimas, taip 
pat Orfėjo žmonos Euridikės sapnas; kaip Enijus pasakoja, abi jos iš 
tų sapnų pabudo staiga ir persigandusios. Po to Hekubė savo akimis 
matė, kaip žuvo nuo priešų rankos jos vyras Priamas, jos vaikai, kaip 
buvo sunaikinta tėvynė; Euridikė greit po šito sapno pati mirė nie- 
kinga mirtimi. 

Dar pavyzdys — Enėjas: jis sapnavo, kad kalbasi su velioniu Hek- 
toru, staiga pašoko iš miego ir pabudo; tą pačią naktį Troja buvo 
nuniokota ir sudeginta. Kitą kartą jis sapnavo savo šeimos dievus ir 
penatus ir staiga išsigandęs nubudo, o rytojaus dieną gavo atlaikyti 
baisiausią jūrų audrą. 

Dar pavyzdys — Turnas!“!: susapnavęs fantastišką pragaro furiją, 
kurstančią jį stoti į karą su Enėju, jis staiga nirtulingai pašoko ir nu- 
budo; paskui, po ilgų negandų, jį tasai pats Enėjas užmušė. Tokių 
pavyzdžių daugybė. 

Beje, apie Enėją: Fabijus Piktoras!?? sako, kad ką tik jis darė, ko tik 
ėmėsi, kas tik jam nutiko — viskas iš anksto jam būdavo žinoma, 
viską jam atskleisdavo sapnai. 

Šitie pavyzdžiai turi pakankamai protingą pamatą. Nes jeigu mie- 
gas ir poilsis yra ypatinga dievų dovana ir geradarybė, kaip tvirtina 
filosofai ir liudija poetas, sakydamas: 


Tada išvargusius per dieną žmones 
Aplankė miegas — dievų malonė!““, 


tai tokia dovana tegali išvirsti pykčiu ir bloga nuotaika tik tuo atveju, 
jei greitai turi įvykti kokia didelė bėda. Kitaip poilsis nebūtų poilsis, 

o dovana nebūtų dovana ir eitų ne iš palankių dievų, o iš priešiškų 
demonų, kaip žmonių priežodis sako: šx006v á woa 6600 !9*. 

Tas pat būtų, jeigu matytume, jog šeimos tėvas prie gausiai apdėto 
stalo, su geru apetitu pradėjęs puotą, staiga pašoka išsigandęs. Tam, 
kas nežino priežasties, būtų keista: kas gi pasidarė? O kaip iš tikrųjų 
yra? Gi jis išgirdo, kad jo tarnai šaukia „gaisras!“, jo tarnaitės šaukia 
„plėšikai!“, jo vaikai šaukia „galvažudžiai!“ — aišku, kad jam reikėjo 
mesti puotą ir skubiai bėgti ten, kur reikalinga pagalba ir jo patvarky- 
mai. 

Beje, dar prisiminiau, kad kabalistai ir masoretai, šventų jų knygų 
aiškintojai, mokydami, kaip geriau pažinti, ar tikrai dangaus angelai 
tau apsireiškė (nes šėtono angelas irgi dažnai pasiverčia šviesos ange- 
lu), sako, kad skirtumas tarp tų dviejų rūšių angelų esąs toks: palaimos 
ir paguodos angelas, apsireiškęs žmogui, iš pradžių jį nugąsdina, o 
paskui paguodžia, pripildo jį ramybės ir pasitenkinimo; tuo tarpu pik- 
tasis angelas, suvedžiotojas, iš pradžių Žmogų nudžiugina, bet galiau- 
siai palieka jį išgąsdintą, piktą ir sutrikusį. 


Panurgo išsisukinėjimai ir vienuolynų 
kabalistika apie sudytą 
jautieną 

— Tegu dievai apsaugo nuo pikto tą,— kalbėjo Panurgas, — kas 
gerai mato, bet nėmaž negirdi! Aš jus matau labai gerai, bet visiškai 
negirdžiu jūsų. Ir nieko nežinau, ką jūs šnekate. Išalkęs pilvas ausų 
neturi. Dievaži, aš imsiu staugti iš bado, aš pasiust baigiu! Nusika- 
mavau paskutiniškai. Tas bus didelis iškalbos meistras, kas sugebės 
mane prikalbėti dar sykį šiemet gultis sapnuoti. 

Likti be vakarienės, po velnių? Tegu cholera! Eime, broli Žanai, 
pusryčių! Kai aš atsakančiai papusryčiavęs ir pilvas prižlagstytas ligi 
lubų visokio labo, tai dar šiaip taip, jeigu būtinai reikia, galiu apsieiti 
be pietų. Bet likti be vakarienės? Tegu cholera! Tai nesusipratimas. 
Tai priešinga pačiai gamtai! 

Gamta sukūrė dieną tam, kad mes galėtume darbuotis, triūsti, 

kad kiekvienas išvarytume savąjį barą; o kad mums būtų patogiau, 
ji užžiebia žvakę, tai yra skaisčią, linksmą saulutę. Vakare ji pra- 
deda ją pamažu nešti nuo mūsų tolyn ir mums tylutėliai sako: „Vai- 
kučiai, jūs esate geri, bet jau pasidarbavote ganėtinai. Ateina naktis, 
dabar jums dera atidėti visus darbus į šalį ir gerai pasistiprinti, ėmus 
duonos, vyno, mėsos šiokios ir tokios, paskui pasilinksminti truputį, 
o tada gultis ir išsimiegoti, idant rytoj vėl, atsigaivinę ir smagus, savo 
darbų imtis galėtumėt“. 

Taip daro sakalininkai. Papenėję savo paukščius, jie neleidžia 
tuojau lakstyti — tupdo ant laktų, kol maistas susivirškins. 

Tą puikiai išmanė ir anas gerasis popiežius, kuris įvedė pasninkus. 
Jis nustatė, kad pasninkauti reikia tik ligi trečios valandos, o likusią 
dienos dalį leido valgyti, kas patinka. Buvo kitados laikai, kada išvis 
mažai kas valgydavo pietus, nebent vienuoliai ir kanauninkai, nes jie 
nenusitverdavo ko veikti; visos dienos jiems yra šventės, ir jie itin uoliai 
laikosi vienuolynų priežodžio: De missa ad mensam"“". Ir nelaukia net, 
kol abatas ateis, bet, prigulę prie stalo, pilna burna žiaumoja — tik 
taip, tik tokia sąlyga vienuolis sutinka laukti, kol abatas malonės 
pietų ateiti. O vakarienę valgydavo visi žmonės (išimtis — nebent 
keistuoliai svajotojai), užtat ją lotyniškai vadino coena, tai yra bendras 
valgis. 

Tu tą žinai gerai, broli Žanai. Eime, mano mielas, eime, vardan vi- 
sų velnių, nes mano pilvas kaip šuva kaukia iš bado. Suverskim jam į 
ryklę tiek kąsnių, kad pagaliau apmalštų,— padarykim taip kaip žynė 
Cerberiui'?“. Tu mėgsti buljone mirkytą duoną, man geriau patinka 
gabalas žvėrienos, ypač jei prie jos prisideda koks geras artojo kepersis, 
šutintas iki devintos lekcijos. 

— Aš tave suprantu,— tarė brolis Žanas. — Šitą metaforą tu būsi 
ištraukęs iš vienuolyno katilo. Artojas — tai jautis, kuris aria arba arė 
žemę; iki devintos lekcijos reiškia, kad jautiena iššutinta tobulai. 

Mat mano laikais gerieji tėvai vienuoliai, laikydamiesi senovės 
kabalistinių nuostatų, ne rašytų, o iš tradicijos paveldėtų, kai atsikel- 
davo ankstyvųjų pamaldų, prieš eidami bažnyčion, atitinkamai pasi- 
ruošdavo. Jie, būdavo, išsikakoja kakatoriume, nusišlapina šlapatoriu - 
me, išsispjaudo spjaudatoriume, išsikosti melodingai kosėtoriume, 
nusižiovauja Žiovatoriume, idant nieko juose neliktų nešvaraus prieš 
einant į pamaldas. Šiuos veiksmus atlikę, jie, būdavo, žengia dievobai- 
mingai į šventą koplyčią (taip jų žargonu vadinosi vienuolyno virtuvė) 
ir ragina dievobaimingai kuo greičiau kaisti jautieną, skirtą mūsų vieš- 

paties brolių vienuolių pusryčiams. Dažnai patys ir ugnį po katilu pa- 
kurdavo. 

Tad štai: jei rytinės pamaldos turėdavo devynias lekcijas, tai 
vienuoliai gaudavo anksčiau keltis ir labiau išalkdavo bei ištrokšdavo 
bekarkindami giesmes negu tada, kai pamaldos turėdavo dvi ar tris 
lekcijas. Juo anksčiau jie keldavosi, vadovaudamiesi minėtąja kabalis- 
tika, juo anksčiau jautiena atsidurdavo ant ugnies; juo ilgiau ji virdavo, 
juo geriau išvirdavo; juo geriau išvirdavo, juo būdavo minkštesnė, 
mažiau dantis nudilindavo, labiau gomurį džiugindavo, mažiau skran- 
dį sunkindavo, geriau papenėdavo geruosius vienuolius. O tai ir buvo 
vienuolyno steigėjų vienintelis tikslas ir svarbiausioji intencija, kadan- 
gi jie ne valgo, kad gyventų, o gyvena, kad valgytų, ir nieko daugiau 
neturi šiame pasaulyje kaip tik savo gyvatą. Eime, Panurgai! 

— O dabar aš tave perpratau, baladošiau tu mano mieliausias, 
tu išpaikęs vienuolyno kabaliste! — tarė Panurgas.— Tu smailiai žiūri 
į mano kapitalą? Na, kapitalas su procentais ir palūkanom man nerūpi. 
Mano reikalas — tik išlaidos, kad jau taip iškalbingai mums išklojai 
tą ypatingą vienuolišką kulinariškos kabalistikos dėsnį. Eime, Karpa- 
limai. Broli Žanai, drauguži mano, eime. Likite sveiki, visi gerieji 
mano ponai. Prisisapnavau į valias, dabar galima ir išgerti. Eime! 

Tik spėjo Panurgas šiuos žodžius ištarti, Epistemonas didžiu balsu 
užriko: 

— Nedidelis daiktas kito nelaimę iš anksto atspėti, numatyti, pa- 
žinti ir išpranašauti, tą daug kas moka. Bet kaipgi retai kas tesugeba 
savo paties bėdą išpranašauti, pažinti, numatyti ir iš anksto atspėti! Ir 
kaipgi išmintingai tą atvaizdavo Ezopas savo pasakėčiose: žmogus į šį 
pasaulį ateinąs su dvigubine terba ant pečių; tame jos skyriuje, kur 
priešakyje, esančios kitų žmonių ydos ir bėdos, jas mes visuomet turį 
po akių ir gerai žiną, o tame skyriuje, kur ant kupros, sudėtos savos 
ydos ir bėdos, ir jų mes niekad nematą ir nežiną, nebent jei dangus 
kam ypatingą malonę suteikiąs. 

Kaip Pantagriuelis pataria 
Panurgui kreiptis į Panzu 
sibilę 

Greit po to Pantagriuelis liepė pašaukti Panurgą ir tarė jam: 

— Aš myliu tave, ir kuo toliau, tuo stipriau, užtat negaliu nesirū- 
pinti tavo gerove ir tavo nauda. Klausyk, ką aš sumaniau. Man sakė, 
kad Panzu miestelyje, netoli Krulė, esanti labai įžymi sibilė, kuri pasa- 
kanti visa, kas bus; pasiimk Epistemoną, ir abu keliaukit pas ją, ir klau- 
sykit, ką ji sakys. 

— Tai turbūt kokia nors Kanidija ar Sagana!““, pitija, o gal ra- 
gana, — kalbėjo Epistemonas.— Taip manau dėl to, kad apie tą kraštą 
eina blogas garsas — sako, tenai raganų esą daugiau nei kitados Tesa- 
lijoj. Nenoriu aš ten eiti. Ir pats toksai būrimas neleistinas, Mozės įsta- 
tymo draudžiamas. 

— Mes gi ne žydai, — tarė Pantagriuelis,— o kita vertus, nėra juk 
nustatyta nei įrodyta, kad ji būtų ragana. Kai pargrįšit,-šį klausimą 
ištirsim, išnaršysim iš panagių. 

Ką mes galim žinoti — gal ji yra vienuoliktoji sibilė arba antroji 
Kasandra? O jeigu ir ne sibilė, ir to vardo neverta, tai bene tau nuosto- 
lis bus, kad su ja pasitarsi kebliu savo klausimu? Juoba kad ji turi tokią 
šlovę, jog Žinanti ir išmananti daugiau negu bet kas kitas tame krašte, 
negu bet kuri tos lyties atstovė. Niekada ne pro šalį žmogui pasisemti 
žinių — tegu iš žmonos šliurės ar iš kaimyno kepurės — ir išgirsti, ką 
patars kas netikėtas, tegu ir kultas nevelėtas. 

Turbūt meni, kad Aleksandras Didysis, nugalėjęs Darijų ties Arbe- 
lais, keliskart, jo satrapams girdint, atsisakė suteikti audienciją vienam 
tokiam žmogui, o paskui tūkstančius kartų to gailėjosi, bet po laiko. 
Mat Persijoj jis visus mūšius laimėjo, bet atsidūrė taip toli nuo Make- 
donijos, savo paveldėtos karalystės, jog labai krimtosi, kad negali su- 
galvoti, kaip iš ten gauti žinių, nes baisi tolybė, didelės upės, negyve- 
nami tyrai ar aukšti kalnai skiria tas šalis vieną nuo kitos. Ir štai, kada 
jis taip krimtosi ir rūpinosi, neįveikdamas galvosūkio, kuris išties buvo 
nemažas (nes kol iki jo būtų atėjusi žinia, galėjo kas nors jo karalystę 
užimti, naują karalių uždėti ir kraštą kolonizuoti), pas jį atvyko iš 
Sidono žmogus, prityręs ir gudrus pirklys, tik neturtingas ir neišvaiz- 

dus, kuris sakėsi ir tvirtino atradęs priemonę ir būdą, kaip mažiau nei 
per penkias dienas į jo karalystę nusiųsti pranešimą apie jo pergales 
Rytuose ir pačiam gauti žinių apie padėtį Makedonijoj ir Egipte. Alek- 
sandrui tas pasiūlymas pasirodė toks absurdiškas ir neįmanomas, jog 
jis nė klausyti nenorėjo ir audiencijos tam žmogui nedavė. 

O kas jam buvo išklausyti ir persitikrinti, ką tas žmogus išrado? 
Argi karaliui būtų buvę kokių nors nuostolių ar pavojų iš to, jei jis 
būtų sužinojęs, kokios tos priemonės, koks tas būdas, kurį jam ansai 
žmogus norėjo parodyti! 

Gamta, man regis, ne be pagrindo davė mums ausis atviras, neįtai- 
sė joms jokio uždorio nei uždangčio, kaip kad akims, burnai bei kitoms 
kūno angoms. Tai ji padarė, mano išmanymu, tam, kad mes dieną naktį 
galėtume tolydžio klausytis ir klausydamiesi be paliovos mokytis, nes 
šitas organas labiausiai iš visų organų tinka mokslams priimti. Gal anas 
vyras buvo angelas, kitaip tariant, dievo pasiuntinys, kaip, sakysim, 
Rafaelis, kurį dievas siuntė Tobijui padėti. Pernelyg ūmai karalius jį 
atstūmė, pernelyg ilgai paskui gailėjosi. 

— Jūs teisingai kalbate,— tarė Epistemonas,— bet vis tiek manęs 
neįtikinsite, kad labai būtų naudinga prašyti moteriškės patarimo bei 
pamokymų, ir dar tokios moteriškės, ir tokiame krašte. 

— O man,— tarė Panurgas,— moterų patarimai eina labai į svei- 
katą, ypač senų bobų patarimai. Kai aš jų paklausau, tai kasdien išsi- 
tuštinu bent vieną sykį viršaus, o kartais ir du. Mielasis tu mano, juk 
bobos — tai tas pats kaip medžiokliniai šunys, kur grobį užrodo, tai 
tas pats kaip rodyklės knygoje. Ir labai taikliai sako tie, kas jas vadina 
žiniuonėmis. Aš betgi pagal savo būdą esu pratęs jas vadinti spėjikėmis. 
Jos žiniuonės, kadangi viską žino, bet aš vadinu jas spėjikėmis, kadangi 
jos atspėja ir tikrai pasako viską, kas bus. Kai kada vadinu jas įspėji- 
kėmis, kaip romėnai kad vadino savo Junoną!“š, nes iš jų kas dieną 
gauname išganingų bei naudingų įspėjimų. Klausykitės Pitagoro, 
Sokrato, Empedoklio arba mūsų magistro Ortuino. 

Taip pat aš keliu į padanges tą senovės germanų paprotį, kad 
jie brangiau už auksą vertino ir pagarbiausiai darė visa, ką jiems patar- 
davo senos bobos; ir jie klestėte klestėjo, kol sekė jų pamokymais bei 
išbūrimais ir tuos pamokymus išmintingai vykdė. Prisiminkit kad ir 
senę Auriniją arba močiutę Veledą'?? Vespasiano laikais. 

Tikėkite manimi, jog senės visos turi suktumo, tai yra sugebėjimo 
pasukti ateities pranašystę taip, kaip tau reikia. Na, traukiam, ir dieve 
padėk! Eime! Sudiev, broli Žanai; tau palieku globoti savo daiktadėtį. 

— Gerai,— tarė Epistemonas,— aš lydėsiu tave, bet pasakau iš 
anksto: jei tik pastebėsiu, kad ji raganauja ar vartoja kokius kerus, 
tučtuojau paliksiu tave vieną, ir žinokis sau. 


Kaip Panurgas kalba su 
Panzu sibile 


PERSKYRIMAS XVII 


Tris dienas jie išbuvo kelionėje. Trečiąją dieną ant kalno viršūnės, 
po dideliu ir plačiai išsiklėtusiu kaštanu, pasimatė pranašės namai. 
Jie nekliudomi įėjo į šiaudais dengtą lūšną, prastai statytą, prastai 
apstatytą, surūkusią visą. 

— Še! — tarė Epistemonas.— Heraklitas, didelis skotistas ir mig- 
lotas filosofas!!?, nesistebėjo eidamas į šitokius štai namus ir aiškino 
savo sekėjams bei mokiniams, kad dievai lygiai gerai laikąsi tokiose 
vietose kaip ir rūmuose, pilnuose visokios prabangos. Manau, tokia 
buvo garsiosios Hekalės trobelė, kurioje ji vaišino jauną Tesėją; tokia 
gal buvo ir Hirėjaus ar Enopiono troba, kur Jupiteris, Neptūnas ir 
Merkurijus nesipuikavo užeiti, pasivaišinti ir pernakvoti, o paskui, 
atsilygindami už visa tai, oficialiai!!! pagamino Orioną. 

Lūšnos kampe jie rado senę. 

— Čia tai tikra sibilė, — sušuko Epistemonas,— ir tikras, betar- 
piškai regimas Homero tñ xauwot!!Ž paveikslas. 

Senė buvo nupiepusi, nudriskusi, išdvėsusi, bedantė, išvarvė- 
jusiom akim, kuprota, snarglėta, leisgyvė, ji virėsi srėbalą, įsimetusi 
žalių kopūstų su parudavusiais lašiniais ir jautienos kaulu, jau nebe 
kartą virtu. 

— Po paraliais, — tarė Epistemonas, — šnipštas iš mūsų žygio! Ne- 
gausim mudu iš jos nė kokio atsako, nes neturiu pasiėmęs auksinės 
šakelės! !?. 

— Aš tuo pasirūpinau,— atsakė Panurgas.— Ją atstos auksinis 
žiedas ir gražūs, blizgūs Karolio sidabriniai — turiu šit savo kelion- 
maišy. 

Tai taręs, Panurgas žemai nusilenkė senei, padavė šešis rūkytus 
jautienos liežuvius, pilną puodą kuskuso, didelį butelį gėrimo, avino 
kapšą, prigrūstą naujutėlių Karolio sidabrinių, tada vėl nusilenkė 

žemai ir užmovė ant bevardžio piršto gražiausią aukso žiedą su puikiai 
įstatyta rupūžinio akmens!'!* akimi. Po to trumpai išklojo savo reikalą 
ir mandagiai paprašė išburti bei palemti, kokia būsianti jo santuoka. 

Senė išsyk nesakė nieko, kažką galvojo ir čiaumojo bedante burna, 
paskui atsisėdo ant apverstos rėčkutės, paėmė tris senas verpstes, pa- 
kraipė jas tarp pirštų, pasukiojo į visas puses; paskui išmėgino jų 
smaigalius, išsirinko smailiausiąją, o kitas numetė prie piestos. 

Paskui ėmė lanktį ir apsuko jį devynis kartus; sulig devintu kartu 
ėmė žiūrėti, kaip jis sukasi, nekišdama prie jo nagų ir laukdama, kol 
visiškai sustos. 

Tada pamačiau, kaip ji nusiavė vieną kurpę (tokią, kokias mes 
vadiname klumpėmis), užsigobė ant galvos prikyštę nelyginant ku- 
nigas arnotą, kai eina mišių laikyti, paskui surišo ją aplink kaklą senu 
dryžu raiščiu. Taip pasidabinusi, trūktelėjo gerą mauką iš butelio; 
išsiėmė iš avino kapšo tris sidabrinius, suvarė juos į tris riešuto kevalus 
ir padėjo ant apverstos plunksnidės dugno, brūkštelėjo tris kartus 
šluota per židinį, metė ant ugnies pusę ryšelio šilojų ir sausą lauro 
šakutę. Tylomis žiūrėjo, kaip kūrenasi, ir pamatė, kad dega be ma- 
žiausio garso, nei šnypščia, nei spraga. 

Tada ėmė rėkti klaikiausiu balsu, vapalioti kažkokius adverniškus 
žodžius keistomis galūnėmis, jog Panurgas nenukentęs tarė Episte- 
monui: 

— Fu, kad ją velniai, aš net drebu; ji turbūt pakerėjo mane; kalba 
visai nekrikščioniškai. Žiūrėk, man rodos, ji keturiais mastais aukštesnė 
pasidarė, kai užsimaukšlino tą velnio prikyštę. Ką reiškia tas jos žiau- 
mojimas? Kurių galų ji taip pečius trauko? Kam jai reikia taip vai- 
pytis kaip beždžionei, kai vėžį lukštena? Man ausyse spengia, girdžiu, 
rodos, kaip Prozerpina staugia,— tuoj velniai sulėks čionai! O bjau- 
rios bestijos! Bėkim. Dievaži, mirsiu iš baimės. Nemėgstu velnių. Jie 
erzina mane, jie man šlykštūs. Bėkim. Sudiev, ponia, labai ačiū už 
jūsų gerumą. Aš jau nebenoriu vesti, ne, ne. Išsižadu tos užmačios 
visam gyvenimui. 

Ir jau buvo beneriąs laukan, tačiau senė jį aplenkė ir, verpste neši- 
na, iškūrė pro duris į sodelį priešais trobą. Tenai augo senas figmedis. 
Senė jį papurtė tris kartus, nukrito aštuoni lapai, ir ji ant tų lapų verps- 
tės smaigaliu surašė kažkokias trumputes eiles. Paskui tuos lapus pa- 
leido vėjais ir tarė: 

— Ieškok, jei nori, surask, jei gali: tavo vedybų lemtis tenai su- 
rašyta. 

Tai pasakiusi, grįžo į savo lindynę, bet tarpdury pasitursino, atsi- 
plėšė jupą, apatinį ir marškinius ligi pat pažastų ir parodė jiems užpa- 
kalį. 

Panurgas, tat išvydęs, tarė Epistemonui: 

— Ok tu velnio blauzda! Štai kur sibilės urvas 

O ji užsitrenkė duris ir daugiau nebepasirodė. 

Jie pašoko vytis lapų ir juos surankiojo, nors ir daug vargo turėjo, 
nes vėjas buvo juos išsklaidęs tarp krūmų po visą klonį. Kai juos 
visus surikiavo į eilę, rado sueiliuotą tokią sentenciją: 


„Lis 


Tau garbę išaižys 
Žmona mitriai. 

Ir pilvą sudarkys 
Kas kitas jai. 

Ji syvus tavo žįs, 
Kiek jai patiks. 
Tau kailį nulaupys — 

Nedaug paliks. 


Kaip Pantagriuelis ir Panurgas 
skirtingai aiškina Panzu 
sibilės eiles 


PERSKYRIMAS XVIII 


Surinkę lapus, Epistemonas ir Panurgas grįžo į Pantagriuelio 
dvarą. Buvo iš dalies smagus, iš dalies pikti: smagūs, kad grįžta, pikti, 
kad kelias privargino, nes buvo duburiuotas, akmenuotas ir apleistas. 

Jie davė Pantagriueliui smulkią savo kelionės ataskaitą ir plačiai 
apsakė, kokia toji sibilė. Galiausiai padavė jam figmedžio lapus ir pa- 
rodė eilutes, juose surašytas. 

Pantagriuelis, viską perskaitęs, atsiduso ir tarė Panurgui: 

— Matai, sekasi tau. Sibilės pranašystė aiškiai sako tą patį, ką 
jau mums apreiškė būrimai iš Vergilijaus ir tavo paties sapnai, būtent, 
kad tavo žmona tau šlovę nuplėš, kad ji iš tavęs padarys raguotį, nes 
atsiduos kitam ir nuo kito pastos; kad ji tavo gerą vogs, kad muš tave, 
kad lupte nulups ir sužalos tau kažkurį kūno organą. 

— Et,— atšovė Panurgas,— tiek jūs išmanot apie tas pranašystes 
kaip kiaulė apie pipirus. Nesupykit, kad taip sakau, bet man jau pikta 
darosi. Teisybė visiškai priešingoje pusėje. Klausykit gerai, ką pasa- 
kysiu. 

Pirmieji senės žodžiai reiškia: kaip pupos nematyti tol, kol ji nėra 
išaižyta, taip ir mano vertybės bei tobulybės nebus iškilusios aikštėn tol, 
kol nebūsiu vedęs. Juk pats kiek sykių man kalbėjot, kad tik tarnyba ir 
pareigybė atskleidžia žmogų ir parodo, ką jis turi po marškiniais, kitaip 
tariant, tik tada pažįsti, kas jis per vienas ir ką sugeba, kai duodi jam 
tvarkyti reikalus. Anksčiau, tai yra tol, kol žmogus gyvena savo priva- 
čioje aplinkoje, apie jį tiek pat mažai težinai ko tikro kaip ir apie pupą 
ankštyje. Tai tiek dėl pirmojo žiniuonės dvieilio. Negi jūs norėtumėt 
tvirtinti, kad padoraus vyro šlovė ir geras vardas priklauso nuo kekšės 
pasturgalio? 

Kitas dvieilis sako: mano moteriškė pastorės (tai juk yra aukščiau- 
sioji moterystės palaima), bet ne nuo manęs. Po galais, žinoma, kad 
nuo ko kito — nuo gražaus kūdikėlio ji pastorės. Jau dabar aš myliu 
jį visa širdimi, jau kraustausi iš galvos dėl jo. Tai bus mano lepūnėlis 
mažulėlis. Nerasi pasaulyje tokio didelio, tokio skaudaus sielvarto, 
kuris man nepraeitų, vos tik pasižiūrėjus į jį ir išgirdus jo vaikišką 
čiauškėjimą. Tebūna palaiminta toji senė! Dievaži, savo kaštelionijoj 
įtaisysiu jai gerą rentą, tik ne tokią, kuri kaipmat išdulka nelyginant 
pramuštgalvis bakalauras, o tvirtą, solidžią kaip mokslų daktaras. Tai 
galgi jūs norėtumėte, kad mano žmona savo įsčiose mane patį nešiotų, 
mane pradėtų, mane pagimdytų ir kad paskui žmonės sakytų: Panur- 
gas — tai antrasis Bakchas. Jis du kartus gimęs. Jis atgimęs iš naujo, 
kaip Ipolitas, kaip Protėjas, sykį gimdytas Tetidės, antrąsyk- filosofo 
Apolonijo motinos, kaip abudu Palikai!!“ prie Simetos upės Sicilijoj. 
Jo žmona buvo juo pačiu nėščia. Su juo atsinaujino senoji megarie- 
čių palintokija ir Demokrito palingenezė!!'. To jūs norit? Nieko nebus. 
Ir nekalbėkit man daugiau. 

Trečias dvieilis sako: čiulps ji mano syvus. Tegu čiulpia. Jūs gi 
suprantat puikiausiai, kad čia kalba eina apie tą daikčiuką, kuris man 
kabo geroj vietoj. Aš jums prižadu ir prisiekiu nuolat jį laikyti įmitusį 
ir klestintį. Ir žmonos triūsas nebus tuščias. Visada ji gaus peno por- 
ciją, ir nemenką. Jūs šią vietą aiškinate alegoriškai ir sakote, kad tai 
reiškią plėšimą ir vagystę. Tebūnie, alegorija man patinka, bet tik ne 
jūsiška prasme. Gal dėl to jūsų aiškinimas adverniškas ir netikras, kad 
jūs mane labai mylite, nes juk mokslavyriai sako, kad kas myli, tas 

visada baiminasi dėl mylimo asmens, kad meilės nė nebūna be baimini- 
mosi. Tačiau, mano išmanymu, o ir jūs patys gerai suprantate, žodis 
vagystė čionai, kaip ir daugelio lotynų bei senovės autorių raštuose, 
taikomas saldžiam meilės vaisiui; juk Veneros tokia yra valia, kad tasai 
vaisius būtų skinamas slapčia ir vogčia. O kodėl, sakysit? Ogi todėl, 
kad šitas darbelis, daromas pasislėpus, užsiglaudus, kur nors tarp dvejų 
durų, ant laiptukų, už sieninio kilimo, ant šiaudų kūlio, labiau patinka 
Kipro dievaitei (ir aš taip manau, nieko geresnio neišgalvodamas), 
negu daromas viešai, visiems matant, be jokios sarmatos, arba kad ir po 
prabangiu lovos baldakimu, tarp auksu lietų užuolaidų, be jokio skubė- 
jimo, patogiai sau, nusibaidant muses raudono šilko ar Indijos plunks- 
nų vėduokle, o mylimiausiajai rakinėjantis dantis ištrauktu iš čiužinio 
šiaudigaliu. Tai negi jūs turite galvoje tokį plėšimą, jog mano pati 
iščiulps mane, kaip čiulpia austrę iš kiauto arba kaip Kilikijos moterys, 
pasak Dioskorido!!*, lūpomis renka nuo lapų juodylų riešutus. Klys- 
tate. Kas plėšia, tas ne čiulpia, o grobia, ne į burną ima, o į kišenę grū- 
da, velka į pašalį ir pėdas mėto. 

Ketvirtasis dvieilis sako: mano žmona nuners man odą, bet ne 
visą. O, kaip gražiai pasakyta! Jūs aiškinate, kad ji mane mušianti ir 
sužalosianti. Pataikėt kaip pirštu į dangų. Maldauju jus, pakelkite tru- 
putėlį savąją dvasią nuo žemiškųjų minčių į aukštąjį Prigimties ste- 
buklų apmąstymą; štai tada jūs patys pasmerksite klaidas, kurias 
padarėte, išvirkščiai aiškindami dieviškosios sibilės žodžius. 

Tarkim (nors ir nesutiksim su tuo, nė tokios minties neturėsim), 
kad mano žmona, piktosios pragaro dvasios sukurstyta, sumanytų ir 
užsimotų ištaisyti man kokią šunybę — sušmeižti mano gerą vardą, 
išdaiginti ragus kaip briedžiui, išeikvoti mano turtą, įžeisti mane,— 
tai betgi iš tokių jos sumanymų ir užmojų nieko neišeitų. 

Sumetimai, verčiantys mane taip manyti, yra imti iš vienuoliškosios 
panteologijos gelmių ir joje turi tvirtą pamatą. Man juos kitados iš- 
dėstė brolis Artūras Storakulšis, o tai buvo pirmadienio rytą, kai 
mudu su juo suvalgėme puspūrį dešrelių ir, kiek menu, lietus labai 
lijo; duok jam, dieve, geros sveikatos! 

Pačioje pasaulio pradžioje, o gal kiek vėlėliau, moterys susimo- 
kiusios nutarė vyrams odą gyviems nulupti — kam jie nori visame 
kame ant jų viršų turėti. Jos tą nutarimą vieningai priėmė, patvirtino 
ir Šventuoju krauju prisiekė vykdyti. Bet — o bergždybė moters 
sumanymų! o silpnybė moteriškosios lyties! Jos pradėjo vyrą lupti, arba 
nerti iš odos, kaip Katulas sako, nuo tos kūno dalies, kuri joms la- 

biausiai patinka ir kurioje itin daug nervų bei kavernų; ir štai jau 
daugiau nei šeši tūkstančiai metų, kai lupa, o ligi šiol nulupo tik vir- 
šunėlę. Gudrūs žydai iš apmaudo patys ją apipjausto ir atsmaukia — 
tegu atseit geriau žmonės juos apipjaustytais maranais pravardžiuoja, 
kad tik žmonos jiems odos nesmauktų, kaip visų kitų tautų vyrams. 
Mano žmona, žinoma, nenorės atsisakyti nuo bendro visų moterų 
suokalbio ir man ją smauks, jeigu dar neatsmaukta. Gerai, tegu smau- 
kia, bet tik ne visą. Visos neduosiu, būkite tikras, mielas mano kara- 
liau. 

— Betgi,— tarė Epistemonas, — tu dar nieko nesakei apie tai, kad 
lauro šakutė mums beregint sudegė visai be garso, be mažiausio traš- 
kesio, o senė, į tai žiūrėdama, klykė kaip pasiutusi siaubingu balsu. 
O juk žinai, kad tai blogas ženklas, kad jis lemia didžius pavojus, kaip 
liudija Propercijus, Tibulas, įžvalgusis filosofas Porfyras, Eustatijus 
Homero Iliados aiškinimuose ir kiti. 

— Iš tikrųjų, — atšovė Panurgas,— šauniais avigalviais tu čia 
remiesi! Kvailiai jie buvo, kaip ir visi poetai, ir svaičiotojai, kaip visi 
filosofai; jie tiek pat prisigėrę kvailybės kaip ir jų filosofija. 


Kaip Pantagriuelis giria 
nebylių patarimus 


PERSKYRIMAS XIX 


Po šių žodžių Pantagriuelis ilgai tylėjo ir atrodė labai susimąstęs. 
Paskui tarė Panurgui: 

— Piktoji dvasia tave gundo; bet klausyk, ką pasakysiu. Esu skai- 
tęs, jog senovėje ne tos pranašystės buvo laikomos teisingiausiomis ir 
tikriausiomis, kurios buvo duodamos raštu arba žodžiu. Neretai pasi- 
taikydavo, jog net gudriausieji ir sumaningiausieji tuos atsakymus 
aiškindavo klaidingai, nes orakulo žodžiai būdavo dviprasmiški, dau- 
giareikšmiai, migloti, o posakiai pernelyg glausti. Todėl ir Apolonas, 
pranašysčių dievas, turėjo pravardę Aožiac'!“. Teisingiausiomis ir 
tikriausiomis daug kas laikė pranašystes, reiškiamas mostais ir ženklais. 
Tokia buvo Heraklito nuomonė. Taip pranašaudavo Jupiteris Amone, 
Apolonas Asirijoje. Šitos priežasties dėlei asirai Apoloną piešdavo su 
ilga barzda, su senyvo, rimties kupino vyro rubu, o ne nuogą, jauną ir 

bebarzdį, kaip vaizduodavo graikai. Griebkimės ir mes šito būdo, ir 
tegu vien ženklais, be žodžių, suteikia tau patarimą koks nebylys. 

— Sutinku, — atsakė Panurgas. 

— Bet reikėtų,— tarė Pantagriuelis, — kad tasai nebylys būtų 
kurčias iš prigimimo ir dėl to nebyliu palikęs. Mat pats tikrasis nebylys 
yra tas, kuris niekad nėra girdėjęs žmonių kalbos. 

— Kaip tai suprasti? — klausė Panurgas.— Jeigu teisybė, jog tik 
tas žmogus nekalba, kuris nėra girdėjęs kalbant, tai aš logiškai pri- 
vesčiau jus iki pasibaisėtinos ir paradoksalios išvados. Bet tiek to. 
Vadinasi, jūs netikite Herodoto pasakojimu apie du vaikiukus, kurie 
Egipto karaliaus Psameticho įsakymu buvo laikomi užrakinti mažoje 
trobelėje ir valgydinami be žodžio, o po tam tikro laiko betgi ištarė 
žodį becus, frigų kalboj reiškiantį duoną? 

— Nėmaž,— atsakė Pantagriuelis.— Neteisybė, kad mes kalbą 
turime iš prigimimo. Kalbos yra atsiradusios iš laisvo ir visiems priim- 
tino žmonių tarpusavio susitarimo; žodžiai (kaip sako dialektikai) 
reikšmę gauna ne iš prigimties — ją suteikia jiems žmonės. Aš ne be 
pamato taip kalbu. Antai Bartolas, l. prima de verb. oblig.!*?, pasakoja, 
kad jo laikais gyveno Gubijuje toksai ponas Nelas di Gabrielis, kuris 
dėl kažkokių priežasčių apkurto, bet vis tiek suprato kiekvieną italą, 
kad ir tyliausiai kalbantį, jei tik matė jo mostus ir lūpų judesius. Toliau, 
esu skaitęs vieno mokyto ir įžvalgaus autoriaus veikale, kad Armėnijos 
karalius Tiridatas Nerono laikais apsilankė Romoje ir buvo sutiktas su 
garbe, iškilme ir didinga pompa, idant visada laikytų draugystę su Ro- 
mos senatu ir tauta, ir nebuvo tokios įžymybės mieste, kurios jam 
nebūtų rodę ir aiškinę. Kai jis vyko namo, imperatorius jį gausiai apdo- 
vanojo visokiomis vertybėmis ir nepaprastybėmis, be to, leido laisvai 
pasirinkti, kas jam Romoje labiausiai patikę, ir prisiekė atiduoti jam, 
nors kažką išsirinktų. Svečias paprašė teatre matyto komedijų vaidin- 
tojo, kurio visus ženklus ir mostus puikiausiai suprato, nors ir nemokė- 
damas kalbos; savo prašymą motyvavo tuo, kad jo karalystėje gyveną 
daug tautų, kalbančių įvairiomis kalbomis, tai su valdiniais susikal- 
bėti jam reikią daug vertėjų, tuo tarpu šito pakaksią vieno, nes jis taip 
tobulai mokąs reikšti mintis mostais, jog atrodo, kad jo pirštai kalbą. 
Betgi tau reikia susirasti kurčnebylį iš prigimties, kad jo ženklai ir 
mostai būtų natūraliai pranašiški, ne dirbtiniai, ne suvaidinti ar iš- 
mokti. Belieka sužinoti, ar tu norėtum kreiptis į vyrą, ar į moterį. 

— Aš,— atsakė Panurgas,— labai mielai kreipčiausi į moterį, 
jeigu nebijočiau dviejų dalykų: 

viena, kad moterys, nors kažką matydamos, visada vaizduojasi, 
mąsto ir galvoja, jog tai siejasi su šventu Itifalu'?!'. Gali kažkokius 
ženklus, mostus ir pozas joms rodyti, joms vis tiek prieš akis bus kibi- 
nimasis. Užtat nesusipratimas būtų neišvengiamas, nes moteris visus 
mūsų ženklus palaikys amūriniais ženklais. Prisiminkite, kas atsitiko 
Romoje du šimtai šešiasdešimtais metais nuo jos įkūrimo. Vienas 
jaunas romėnas bajoras, susitikęs ant Celijaus kalvos moterį lotynę, 
vardu Veroną, nebylę ir kurčią iš prigimimo, paklausė, kuriuos sena- 
torius ji sutikusi, kopdama į kalvą; jis nežinojo, kad ji yra kurčnebylė, 
bet kalbėdamas smarkiai mostikavo, kaip visi italai. Toji, negirdėdama 
žodžių, pamanė, kad jis šneka apie tai, ką ji omenyje turi ir ko papras- 
tai jaunas vyras iš moteriškės nori. Tad ji ženklais, kurie meilės reika- 
luose yra nesulyginamai patrauklesni ir iškalbingesni nei žodžiai, jį 
parsivadino namo ir parodė, jog žaisti jai patinka. Galiausiai juodu, 
netardami nė žodžio burna, gražiai susižinojo kitais padargais; 

antra, moteris į mūsų ženklus gal jokio atsako neduotų, o nieko 
nelaukus gultųsi aukštielninka, akivaizdžiai rodydama, jog sutinkanti 
įvykdyti nebylų mūsų prašymą. O jei kokiais ženklais ir atsilieptų 
į mūsų kalbinimą, tai jie būtų tokie valiūkiški ir juokingi, jog mes patys 
išsiaiškintume, kad jai tik amūrai galvoj. 

Jūs žinote, kaip buvo Krokinjolyje: vienuolė sesuo Plačiadugnė 
pastojo nuo jauno kvestoriaus Tvirtavolio; kai jau pasimatė, kad ji 
nėščia, vienuolyno viršininkė pasišaukė ją į kapitulą ir apkaltino 
šventvagiška paleistuvyste; sesuo teisinosi, kad taip atsitikę be jos suti- 
kimo, kad brolis Tvirtavolis per prievartą, smurtu jai taip padaręs. 
Viršininkė į tai atrėžė: „Nedorėle, juk taip įvyko dormitoriume, tai ko 
tu nerėkei? Mes gi būtume subėgusios tau į pagalbą!“ Sesuo atsakė, 
kad dormitoriume rėkauti nevalia, nes pagal vienuolyno nuostatus ten 
visada turi būti tylu. „O ko tu, nedorėle, — kalbėjo viršininkė,— jokio 


ženklo nedavei kambario kaimynėms?“ — „Daviau ženklus, dunks- 
nojau dugnu, kiek tik valiojau,— atsakė sesuo, — bet niekas į pagalbą 
nėjo“.— „O ko tu, nedorėle,— klausė toliau viršininkė,— neatėjai 


tučtuojau pas mane pasisakyti ir jo apskųsti, kaip pridera? Aš, tavimi 
dėta, būtinai šitaip būčiau padariusi ir tuo įrodžiusi, jog esu nekalta“. 
Sesuo Plačiadugnė atsakė: „Aš, matot, bijojau ilgam pasilikti mirtinos 
nuodėmės būklėje, kad kartais neištiktų staigi mirtis, todėl, prieš jam 
išeinant iš kambario, priėjau prie jo išpažinties, ir jis man uždavė 
atgailą — niekam nieko apie tai nesakyti. Pernelyg didelė būtų buvusi 
nuodėmė išduoti išpažinties paslaptį, pernelyg ji būtų užrūstinusi 

dievą ir jo angelus. Baisu man buvo, kad kartais ugnys iš dangaus 
nepasipiltų ant viso vienuolyno ir mes visos nenugarmėtume į pragarus 
drauge su Datanu ir Abironu'**“. 

— Na,— tarė Pantagriuelis,— manęs jau tuo nebeprajuokinsi. 
Žinau gerai, kad vienuoliai ir vienuolės mažiau tebijo peržengti dievo 
įsakymus negu savo vienuolijų statutus. Tad rinkis vyrą. Mano many- 
mu, galėtų tikti Ožkanosis. Jis yra nebylys ir kurčias iš prigimimo. 


Kaip Ožkanosis ženklais 
atsakinėjo Panurgui 


PERSKYRIMAS XX 


Liepė pašaukti Ožkanosį, ir jau kitą dieną jis atvyko. Panurgas 
tuoj davė jam riebų veršį, pusę paršo, dvi statinaites vyno, pūrą grūdų 
ir trisdešimt frankų smulkiais; tada jį pristatė Pantagriueliui ir visų 
dvarionių akivaizdoje parodė jam tokį ženklą: ilgokai žiovavo, ties 
burna dešinės rankos nykščiu vis vedžiodamas graikų raidės tau figūrą; 
paskui pakėlė akis į dangų, vartė jas į visas puses nelyginant ožka 
išsimesdama, kosėjo ir giliai dūsavo. Tada parodė, jog neturi daikta- 
dėčio; paskui suėmė į saują po marškiniais savo tutiną ir juo melodin- 
gai papliaukšėjo sau į šlaunis; po to priklaupė ant kairiojo kelio ir pa- 
liko klūpoti, susikryžiavęs rankas ant krūtinės. 

Ožkanosis įdėmiai jį sekė, paskui iškėlė kairę ranką, sugniaužęs 
kumštį, o nykštį ir smilių lengvai sudūręs nagų galiukais. 

— Suprantu,— tarė Pantagriuelis,— ką jis nori pasakyti. Ženklas 
tasai reiškia vedybas, be to, pagal pitagoriečių mokslą — skaičių 
trisdešimt. Tu vesi. 

— Ačiū tau,— tarė Panurgas, kreipdamasis į Ožkanosį,— tu 
mano mielas geradary, tu mano budeli, tu mano galvažudy, tu visų 
galvažudžių komandieriau! 

Ožkanosis tą pat kairę ranką iškėlė dar aukščiau, ištiesė visus 
penkis pirštus ir praskėtė juos tiek, kiek tiktai galėjo. 

— Dabar,— tarė Pantagriuelis,— penkių skaičium jis dar įsak- 
miau mums teigia, kad tu vesi. Tu ne tik susižadėsi, susituoksi ir 
įžengsi moterystės luoman, bet ir su pačia gyvensi, ir ne bet kaip 
gyvensi. Matai, Pitagoras penketą vadino sutuoktinių skaičiumi, reiš- 

kiančiu vedybas ir pavartotą moterystę, kadangi jis yra sudėtas iš tre- 
jeto, pirmojo neporinio nedaliojo skaičiaus, ir dvejeto, pirmojo porinio 
skaičiaus: tai tarsi vyriškis ir moteriškė, sujungti į porą. Iš tikrųjų, 
senovės Romoje jungtuvių dieną žibindavo penkis vaško žibintus; ir 
nevalia buvo žibinti daugiau, net jeigu tuokdavosi turtingiausieji, nei 
mažiau, net jei tuokdavosi didžiausi skurdžiai. Be to, senovės pagonys, 
melsdamiesi už tuos, kurie tuokiasi, šaukdavosi į penkis dievus (ar į 
vieną dievą, teikiantį penkeriopas malones), būtent: į Jupiterį, porų 
sudarinėtoją, Junoną, vestuvių globėją, Venerą gražuolę, Pitoną, 
įkalbos ir gražbylystės deivę, ir Dianą, kad pagelbėtų gimdymo kan- 
čiose. 

— (0,— sušuko Panurgas,— vyras iš to Ožkanosio! Aš jam dova- 
nosiu palivarką prie Sinė ir vėjinį malūną Mirbalė. 

Paskui kurčnebylys nusičiaudė jo taip smarkiai, kad jam visas kūnas 
susipurtė, ir pasigręžė į kairę. 

— Po šimts kelmų,— tarė Pantagriuelis,— kas gi čia? Blogas 
ženklas. Jis reiškia, kad tavo santuoka bus nevykusi ir nelaiminga. 
Čiaudulys pagal Terpsiono'?* mokslą yra sokratinis demonas; jeigu jis 
trenkia į dešinę, tai reiškia, kad drąsiai, nesvyruodamas gali žengti 
keliu, kurį pasirinkai, gali dirbti, ką ketini, nes ir pradžia, ir eiga, ir 
pasekmės — viskas klosis gerai, o jeigu į kairę — tai priešingai. 

— Jūs, — tarė Panurgas,— viską išverčiate į bloga ir gadinate 
nuotaiką nelyginant antrasis Davas'**. Aš tuo netikiu. Ir tas senas ne- 
vėkšla Terpsionas nieko daugiau nežino kaip akis dumti. 

— Šiaip ar taip, — tarė Pantagriuelis,— ir Ciceronas apie tai ką 
ne ką rašo De Divinatione antrojoje knygoje. 

Tada Panurgas atsigręžė į Ožkanosį ir parodė jam tokį ženklą: 
išvertė akių vokus aukštyn, persuko žiaunas iš dešinės į kairę ir iškišo 
liežuvį iki pusės iš burnos. Paskui ištiesė kairės rankos plaštaką, tik 
didįjį pirštą laikydamas statmeną delnui, ir ją prisidėjo prie kelnių, 
daiktadėčio vietoj; dešinę ranką sugniaužė į kumštį, tik nykštį paliko 
atkištą ir jį, pro dešinę pažastį atsukęs užpakalin, įrėmė sau viršum 
sėdynės, į tą vietą, kuri arabiškai vadinasi a! chatim'??. Paskui staiga 
permainė rankas: dešine padarė tą, ką pirma kaire, ir prisidėjo ją 
daiktadėčio vieton, o kaire pakartojo anuos dešinės judesius ir prisi- 
dėjo iš kitos pusės prie al chatim. Taip jis keitė rankas devynis kartus. 
Po to akių vokus grąžino savo vieton, taip pat žiaunas ir liežuvį; paskui 
žvairom dirstelėjo į Ožkanosį, krutindamas lūpas taip, kaip krutina 
uždarytos beždžionės arba triušiai, kai skabo avižų želmenis. 

Tada Ožkanosis iškėlė dešinę ranką aukštyn, jos nykštį iki krumplio 
įkišo tarp didžiojo ir bevardžio trečiųjų narių, o šiais dviem pirštais 
jį apgniaužė; smilių ir mažylį ištiesė. Taip sutaisytą ranką įrėmė Pa- 
nurgui į bambą ir, ramstydamas ištiestuosius pirštus — smilių ir mažą- 
jį, ėmė žengti jais kaip kojytėmis, drauge tolydžio krutindamas nykštį. 
Šitaip jis lipo aukštyn Panurgo pilvu, krūtine, kaklu, paskui smakru, 
pagaliau įkišo krutantį nykštį į burną; paskui patrynė juo nosį ir, 
lipdamas dar aukščiau, darė tokius judesius, lyg norėtų išbadyti akis. 
Panurgas supyko, mėgino trauktis, bėgti nuo nebylio. Ožkanosis betgi 
neatlyžo — baksnojo krutančiu nykščiu jam į akis, kaktą, kepurės 
kraštą. Galiausiai Panurgas ėmė rėkti: 

— Dievaži, ponas kvaily, gausi mušti, jei nesiliausi. Jei dar mane 
erzinsi, aš tau taip dėsiu į marmuzę, kad tu pats savęs nebepažinsi. 

— Jis gi kurčias, — tarė brolis Žanas.— Jis juk negirdi, ką jam 
sakai, baladošiau tu. Parodyk ženklais, kad jam snukį suknežinsi. 

— Kokio velnio jis iš manęs nori, tas šarlatanas? — kalbėjo Pa- 
nurgas.— Įmanytų man akis nykščiu išbedžioti. Dievaži, da juran- 
di'?9. aš tau iškelsiu banketą ir pavaišinsiu snukine pakaitom su au- 
sinėmis! 

Ir atšlijo nuo jo, smagiai drumstelėjęs. 

Nebylys, matydamas, kad Panurgas traukiasi, užbėgo už akių, 
sustabdė jį varu ir padarė tokį ženklą: nuleido dešinę ranką ligi kelių, 
ištiesė ją visu ilgiu, pirštus sugniaužė, o nykštį iškišo tarp smiliaus ir 
didžiojo; tada kaire ranka ėmė trinti dešinę ties alkūne iš lauko pusės, 
o šią lankstė lygiais tarpais per alkūnę, aukštyn žemyn, aukštyn 
žemyn, ir vis rodė Panurgui. 

Panurgas perpykęs buvo bekeliąs kumštį trenkti nebyliui, bet iš 
pagarbos Pantagriueliui susilaikė. 

Tada tarė Pantagriuelis: 

— Jeigu jau ženklai tave pykina, tai kaip bepykins tie dalykai, 
kuriuos jie reiškia! Kiekvienai tiesai atliepia kita tiesa. Nebylys teigia ir 
pranašauja, kad tu vesi, būsi raguotas, kad ji tave muš ir tavo turtą 
iššvaistys. 

— Kad vesiu,— tarė Panurgas,— sutinku, bet visa kita neigiu. Ir 
malonėkite patikėti, kad joks vyras dar nėra turėjęs tokios laimės su 
moterimis ir su arkliais, kokia yra lemta man. 

Kaip Panurgas eina pasitarti pas 
vieną seną prancūzų poetą, 
vardu Raminagrobį 


PERSKYRIMAS XXI 


— Nemaniau,— tarė Pantagriuelis,— jog sutiksiu kada žmogų, 
kuris taip atkakliai laikytųsi kartą įsikaltos nuomonės kaip tu. Bet aš 
įmanyčiau kalną pajudinti, kad tik išsklaidyčiau tavo abejones. Klau- 
syk, ką aš sumaniau. Gulbės, Apolonui pašvęsti paukščiai, gieda tik 
tada, kada artinasi mirtis, o ypač tos, kur gyvena Meandre, Frigijos 
upėje (aš tyčia tą pabrėžiu, nes Elianas ir Aleksandras Mindietis'?? 
rašo, kad matę daugsyk kitur gulbes mirštant, bet nė viena jų negie- 
dojusi); taigi gulbės giesmė yra tikras ženklas, jog jai artinasi mirtis, 
ir nė viena gulbė nenumiršta pirma nesugiedojusi. Panašiai ir poetai, 
kurie taip pat yra Apolono globojami, mirčiai artėjant, tampa pra- 
našais ir, Apolono įkvėpti, savo giesmėse skelbia būsimuosius 
daiktus. 

Be to, esu daug sykių girdėjęs, kad kiekvienas senas žmogus, baigiąs 
savo dienas ir veikiai mirsiąs, gali lengvai nusakyti ateities įvykius. 
Prisimenu, Aristofanas vienoj komedijoje senius vadina sibi- 
lėmis: 


ó è yėpov c1BvA1g!2š, 


Mat panašiai kaip mes, stovėdami prieplaukos krante ir tik iš tolo 
matydami jūreivius bei keleivius laivuose, vien tylomis stebime juos 
ir uoliai meldžiamės, kad laimingai pasiektų žemę, bet kai tik priartėja 
į uostą, tada juos ir žodžiais, ir mostais sveikiname ir džiūgau jame, kad 
jie jau saugioje vietoje ir mūsų draugėje,— taip, pasak platonikų 
mokslo, elgiasi ir angelai, herojai bei gerieji demonai, kai mato, kad 
žmogui jau nebetoli mirtis, tasai tikrybės ir išganymo uostas, atilsio ir 
ramybės uostas, kurio nebepasiekia žemės rūpesčiai nei sielvartai: jie 
sveikina jį, guodžia, kalbasi su juo ir jau pradeda mokyti pranašavimo 
meno. 

Aš čia neminėsiu pavyzdžių iš senovės, kaip prieš mirtį pranašavo 
Izaokas, Jokūbas, kaip Patroklas pranašavo Hektorui, Hektoras Achi- 
lui, Polimnestoras Agamemnonui ir Hekubei, kaip pranašavo Posei- 
donijo išgarsintas rodietis, kaip indas Kalanas išpranašavo mirtį Alek- 

sandrui Didžiajam, Orodas Mezencijui ir taip toliau, — aš tik noriu 
tau priminti mokytą ir narsų riterį Gijomą diu Belė'“?, buvusį Lanžė 
senjorą, kuris mirė ant Tararo kalno sausio 10 dieną kritiškaisiais 
savo amžiaus metais, o pagal mūsų skaičiavimą 1543 Romos kalendo- 
riaus metais. Pastarąsias tris ar keturias valandas prieš mirtį jis kalbėjo 
guviais žodžiais, turėjo blaivų ir šviesų protą ir pranašavo mums tai, 
ką iš dalies jau matome įvykus, o iš dalies laukiame įvykstant, nors 
anuomet tos pranašystės atrodė mums gerokai keistos ir nepaprastos, 
kadangi nebuvo jokių ženklų, kurie rodytų, kad jo žodžiai gali išsi- 
pildyti. 

Čia, netoli Vilomero, gyvena vienas toksai senis, poetas, pavarde 
Raminagrobis!“?, kuris, našlys palikęs, vedė garsiąją Šlavėdrą, o toji 
jam pagimdė gražuolę Bazošą. Girdėjau, kad jis jau visiškai savo dienų 
gale. Drožk tu pas jį ir klausyk, ką jis pagiedos. Galimas daiktas, kad 
iš jo išgirsi, ko nori, kad Apolonas jo lūpomis išsklaidys tavo abejones. 

— Kodėl ne,— atsakė Panurgas.— Eime, Epistemonai, ir nedels- 
kim, kad mirtis neaplenktų mūsų. O tu, broli Žanai, ar eisi? 

— Kodėl ne,— tarė brolis Žanas, — mielai eisiu. Aš gi tave myliu, 
palaidūne tu, myliu iš visų jeknų'*!. 

Jie tučtuojau susirengė į kelią ir, atvykę į poeto būstą, rado gerąjį 
senioką jau visai prie paskutiniosios; jis buvo smagiai nusiteikęs, veidas 
giedras, žvilgsnis šviesus. Panurgas pasisveikinęs užmovė jam ant kai- 
rės rankos bevardžio piršto auksinį žiedą su didele, brangia Rytų 
safyro akimi, paskui, sekdamas Sokratu, įteikė gražų baltą gaidį!““, 
kuris nieko nelaukęs pasistojo ant poeto lovos, iškėlė galvą, smagiai 
pasiplasteno ir užgiedojo didžiu balsu. Po to Panurgas kuo manda- 
giausiai paprašė poetą išdėstyti savo nuomonę dėl abejonių, kurias jam 
kelia sumanymas vesti. 

Seniokas liepė paduoti rašalo, popieriaus ir plunksną. Viską jam 
atnešė tučtuojau. Tada jis parašė taip: 


Vesk moterį, neveski jos. 
Vedi — elgiesi tu dorai. 

Jei nevedi — vis vien gerai, 
Dėl to neliksi be galvos. 


Šuoliuok smagiai, žingsniuok vos vos. 
Slapstykis, veiki atvirai. 

Nevalgyk, prisiryk mėsos. 

Vesk moterį, neveski jos. 

Tuoj suardyk, ką padarei. 

Vėl padaryk, ką suardei. 
Linkėk jai laimės, geisk bėdos. 
Vesk moterį, neveski jos. 


Padavė šias eiles į rankas ir tarė: 

— Eikite, vaikai, tesaugo jus viešpats dievas, dangiškasis tėvas, 
ir daugiau nei šituo, nei jokiais kitais reikalais nebekvaršinkit man 
galvos. Nūnai, šią paskutinę gegužio ir savo amžiaus dieną, aš baisiai 
pavargau ir nusigalavau, kol išvariau iš namų visą gaują bjaurių, 
šlykščių, dvokių bestijų'“?, juodų, keršų, rudų, baltų, pilkų, margų, 
jos nenorėjo duoti man ramiai numirti, man iš pasalų gėlė, kaip har- 
pijos draskė, kaip bimbalai bimbė, paraliai žino iš kur ir imdamos tą 
įkyrumo begalybę, ir trukdė jos man saldžias godas, į kurias buvau 
pasinėręs, apmąstydamas, regėdamas, liesdamas ir jau ragaudamas tą 
gėrį ir palaimą, kurią viešpats dievas surengė savo ištikimiesiems bei 
išrinktiesiems aname gyvenime ir amžinybėje. Jūs neikite jų pėdomis, 
nebūkite į juos panašūs, — nebevarginkite manęs ir malonėkite duoti 
man ramybę. 


Kaip Panurgas gina elgetaujančiųjų 
brolių ordiną 


PERSKYRIMAS XXII 


Kai jie išėjo iš Raminagrobio trobos, Panurgas, neva didžiai persi- 
gandęs, kalbėjo: 

— Žinot, jis tikriausiai eretikas, dievaži, eretikas! Suk mane vel- 
niai, jei tai ne teisybė! Jis gi koneveikia geruosius tėvus vienuolius, 
elgetaujančius pranciškonus ir dominikonus, o juk jie — tai du 
krikščionių pasaulio pusrutuliai ir per jų girognomoninę cirkumbili- 
vaginaciją, kaip per dvi celivagiškas filopendules, visas Romos bažny- 
čios antonomatinis matagrabulizmas, jeigu pasijunta pakugždintas 
kokių klaidos ar erezijos blėnių, homocentrikališkai sujuda!**. Ir kuo, 
po šimts velnių, galėjo jam užkliūti tie vargšai kapucinai ir minimitai? 
Argi jie, vargšeliai, dar nepakankamai ujami? Argi jie dar nepakan- 
kamai susmilkę ir sudvisę skurdu ir nedalia, tie vargšai davatkautojai, 

tie Ichtiofagijos'“? išperos? Broli Žanai, kaip tau atrodo: ar jis gali būti 
išganytas? Dievaž, tasai žaltys prakeiktas nubrazdės į pačią velnių 
tirštėlynę. Koneveikti tuos gerus ir narsingus bažnyčios ramsčius? Ar 
tai jis daro iš poetinio įkarščio? Ne, ne, aš negaliu tverti — tai niekin- 
giausia nuodėmė prieš dievą, tai piktžodžiavimas prieš religiją. Aš bai- 
siai pasipiktinęs. 

— O man nusispjaut, — tarė brolis Žanas. — Jie gi ant visų žmonių 
šunis karia; jei žmonės ant jų kokį šunį pakars, tai man nei šilta, nei 
šalta. Pažiurėkim verčiau, ką jis parašė. 

Panurgas atidžiai perskaitė senioko raštą, paskui tarė: 

— Kliedi, girtuoklėlis. Bet jam atleistina. Manau, kad jis jau suvis 
prie galo, jau jam epitafiją reikėtų rašyti. O iš jo atsakymo aš tiek pat 
sužinojau, kiek ir pernai žinojau. Klausyk, Epistemone, tu drūtas pone, 
ar tau neatrodo, kad tie jo atsakymai labai jau gudrūs? Dievaži, juk 
tai sofistas, visom keturiom kaustytas ir velnių priėdęs. Galiu kirsti 
lažybų, kad jis — mauras perkrikštas. Pasiustum, kaip jis saugosi, kad 
negalėtum pačiupti nė už vieno žodžio! Jis atsakinėja tik priešpriešo- 
mis. Jis negali nepasakyti tiesos, nes bent viena priešpriešos pusė visada 
bus teisinga. Koks sukčius! Šventas Jokūbai Bresiuiriški, nejau išties 
tokių esama? 

Epistemonas tarė: 

— Ir Teiresijas, didysis pranašautojas, taip darė; imdamas prana- 
šauti, jis klausėjus atvirai įspėdavo: „Ką jums pasakysiu, arba įvyks, 
arba neįvyks“. Gudrūs ateities spėjikai pratę visada taip kalbėti. 

— Užtat Junona,— tarė Panurgas,— jam akis išbadė. 

— Na taip, — tarė Epistemonas, — iš apmaudo, kam jis geriau už 
ją atsakė į Jupiterio klausimą '*“. 

— Tačiau koks gi kipšas apsėdo tą maestrą Raminagrobį,— kal- 
bėjo Panurgas, — kad jis šitaip, be priežasties, be pamato, be progos 
koneveikia vargšus tėvelius dominikonus, pranciškonus ir minimitus? 
Aš tuo didžiai pasipiktinęs, tikėkite manimi, ir negaliu tylėti. Jis labai 
sunkiai nusidėjo. Jo vėlė nubrazdės į pragarą, į pačią velnių makalynę. 

— Nesuprantu tavęs, — tarė Epistemonas.— Ir netgi didžiai pikti- 
nuos, kad taip adverniškai aiškini to puikaus poeto posakį apie juodas, 
rudas ir kitokias bestijas — sakai, kad jis tuos žodžius taikęs elgetau- 
jantiems broliams. 

Mano nuomone, jis neturėjo galvoje tokios sofistiškos ir fantastiš- 
kos alegorijos. Jis kalbėjo visiškai tiesiogine prasme apie blusas, blakes, 
erkes, muses, uodus ir visus kitokius šios rūšies gyvius, o tų juk vieni 

juodi, kiti rudi, dar kiti pilki, o dar kiti dvyli ar kerši; visi jie įkyrūs, 
visi bjaurūs, visi tironizuoja ne tik ligonį, bet ir sveiką, ir stiprų Žmogų. 
Gal jis turi askaridžių, kaspinuočių, kitokių kirminų. Gal jam rankos ar 
kojos sukandžiotos poodinių kirmėlių, kurias arabai vadina meden, 
kurių pilna Egipte ir kituose kraštuose prie Eritrėjos jūros'”. 

Negerai, kad tu kitaip išverti jo žodžius. Taip tu šmeiži gerą poetą, 
o minėtiems broliams vienuoliams darai skriaudą, kad kaltini juos 
tokiomis nedorybėmis. Kai kalbi apie savo artimą, reikia visada viską 
į gerąją pusę versti. 

— Taigi, taigi, — tarė Panurgas,— mokyk mane, kaip pažinti 
musę piene! Jis gi eretikas, kaip dievą myliu! Ir ne bet koks, o užkietėjęs 
eretikas, kitus užkrečiantis, toks eretikas, kurį reikia sudeginti, kaip 
aną gražų laikrodį'?š. Jo vėlę nusiveš velniai su trisdešimčia tūkstan- 
čių vežėčių, ir žinai kur? Ogi tiesiai, mano mielas, po kiaurąja Prozer- 
pinos sėdyne, tiesiai į tą pragaro išvietę, kur ji tuština savo vėdarą, 
kai pasidaro klizmą, kairėje pusėje nuo didžiojo katilo, per tris sieks- 
nius nuo Liuciferio nagų, į pačią tą skylę, pro kurią lenda į juodą 
Demiurgono!“? kamarą. Fe, šlykštynė! 


Kaip Panurgas svarsto, ar grįžti 
pas Raminagrobį, 
ar nebegrįžti 


PERSKYRIMAS XXIII 


— Grįžkim pas Raminagrobį,— kalbėjo toliau Panurgas,— pa- 
graudensim jį dėl sielos išganymo. Grįžkim, išties, grįžkim, dėl dievo. 
Padarysim gerą darbą: jeigu jis praras kūną ir gyvybę, tai kad bent 
sielos nepragaišintų. 

Mes prikalbinsim jį gailėtis savo nuodėmės, atsiprašyti minėtų jų 
vienuolių, tokių gerų tėvelių, ir čia esančių, ir nesančių (visa tai 
surašysim, idant, kai užmerks akis, neapšauktų jo eretiku, pražudžiusiu 
savo sielą, kaip padarė kapišonai su Orleano teisėjo žmona!“?), ir 
atsiteisti už nuoskaudą — užrašyti geriesiems visų šios provincijos 
vienuolynų tėveliams daug pavilgos, daug mišių, daug egzekvijų ir 
metinių atminimų. Ir patvarkyti taip, kad kas metai jo mirties dieną visi 

vienuoliai gautų penkiagubą mitalo porciją, o didžiulis butelis, pilnas 
geriausio vyno, eiliotų ratais apie stalus, apsėstus brolių ir broliukų, 
kunigų ir klierikų, naujokų ir įvilktų jų. Tik šitaip jis galės pelnyti dievo 
atleidimą. 

Ėhė, bet aš nusišnekėjau, nuvažiavau į lankas. Gi mane patį velnias 
griebs, jei aš ten eisiu! Kaip mane gyvą matai, juk to senio kambarys 
dabar jau pilnas velnių. Jau girdžiu, kaip jie ten jodosi ir velniškai 
riejasi, kuriam į dantis paklius Raminagrobio dūšia ir kuriam pirmam 
pavyks ją dar šiltutę nunešti ponui Liuciferiui. Nelįskim tenai. Neisiu 
aš pas jį. Tegu velniai mane pagriebia, jei aš ten eisiu. O ką gali ži- 
noti — gal jie, neva suklydę, vietoj Raminagrobio pačiups vargšą 
Panurgą, išvaduotą nuo skolų! Juk kiek sykių jie vos manęs nenusi- 
nešė, dar kol skolose skendėjau! Nelįskim tenai. Neisiu aš pas jį. Kaip 
dievą myliu, aš mirštu iš pasiutusios baimės. Atsidurti tarp velnių, 
išalkusių, nagus pasigalandusių, dūšios tykančių velnių?! Nelįskim 
tenai. Galiu lažintis, kad dėl tos pačios baimės nedalyvaus jo laidotu- 
vėse nė vienas dominikonas, nei pranciškonas, nei karmelitas, nei 
minimitas, nei kapucinas, nei teatinas. Ir protingai padarys. Jis gi nieko 
neužrašė jiems savo testamente. Tegu velniai mane griebia, jei aš ten 
eisiu! Jeigu jis pasmerktas kančioms, tai buvo ir už ką. Kam koneveikė 
geruosius tėvelius vienuolius? Kam varė juos lauk iš savo trobos tokią 
valandą, kada visų labiausiai privalėjo jų pagalbos, jų dievobaimingų 
maldų, jų šventų pagraudenimų? Kam neužrašė jiems testamente bent 
trupinio, bent kąsnelio, kad bent kuo galėtų skilvį pradžiuginti, — juk 
tie vargšeliai nieko daugiau šiame pasauly neturi kaip vien savo 
gyvastį? Tegu eina pas jį kas nori. O mane tegu velnias griebia, jei aš 
ten eisiu. Jei tenai pasirodyčiau, velnias bematant mane nujotų. 
Špygą! Nelįskim tenai. 

Broli Žanai, ar tu norėtum, kad trisdešimt tūkstančių vežimų vel- 
nių dabar tave į pragarą vežtų? Tai padaryk tris darbus. Pirmiausia — 
atiduok man savo piniginę. Mat kryželis!“! visus kerus nieku verčia. 
Jei ne, tau gali atsitikti taip kaip tam Kudrė mokesčių rinkėjui 
Žanui Dodenui prie Vedo brastos, kai lieptą kareiviai nuardė. 
Tasai gudragalvis, sutikęs ant kranto vieną Mirbo observancijos pran- 
ciškoną, brolį Adamą Kuskualį, prižadėjo pasiūdinti jam habitą, jeigu 
pernešiąs ant kukurių jį per upę. Mat tasai pranciškonas buvo stambus 
bernas. Susitarė. Brolis Adamas pasikaišė jupą ligi dzingolų, užsitupdė 
ant kukurių tą Dodeną ir žengia nelyginant šventas Kristupas!*?. Taip 
neša jį linksmas, kaip Enėjas kad nešė savo tėvą Anchisą iš degančios 

Trojos, ir traukia gražią giesmę Ave maria stella'**. Kai įsibrido į gilu- 
mą brastos, ties malūno ratu, brolis pranciškonas ir klausia mokesčių 
rinkėją: ar neturįs su savim pinigų? Dodenas atsako turįs pilną kapšą 
ir už pernešimą tikrai pasiūdinsiąs habitą. 

— Kaip? — sušuko brolis Adamas.— Taigi tu gerai žinai, kad 
mūsų regulos nuostatai griežčiausiai draudžia mums nešiotis pinigus. 
Tu iš tiesų nelemtas žmogus, kad per tavo kaltę aš padariau šitokią 
nuodėmę. Ko gi nepalikai savo kapšo pas malūnininką? Už tai dabar 
būtinai reikia tave nubausti. O jei kada nutversiu tave savo vienuolyne, 
Mirbo, tai gausi į kailį nuo Miserere iki vitulos'“*. 

Staiga nužargdė jį nuo savo sprando ir pūkš stačia galva į vandenį. 

Šitas pavyzdys, mielas mano broli Žanai, tebūna tau įspėjimas: jei 
nori, kad velniai tave neštų kuo patogiau ir tau nešamam būtų kuo 
smagiau, atiduok man savo piniginę, idant nė vieno kryžiuko neturė- 
tum prie savęs. Čiagi pavojus akivaizdus: jei turėsi pinigų su kryžiuku, 
tai velniai nublokš tave iš aukšto ant kokios uolos, kaip ereliai bloškia 
vėžlį, kai nori sudaužyti jo kiautą (pavyzdys — Eschilo plikės liki- 
mas'*?): ir tau skaudės, mano mielas, o man labai tavęs gailės; arba 
jei numes tave į kokią jūrą, toli toli kur nors, ir bus tau kaip Ikarui. 
Ir ta jūra bus paskui vadinama Krušilos jūra. 

Antras dalykas: pasirūpink, kad nebeturėtum skolų, nes velniai 
labai mėgsta tuos, kas skolas moka. Aš tą puikiai žinau iš savęs: dabar 
šitie rupūžgalviai aplink mane pilvu šliaužioja ir nesižino, kaip bepa- 
taikauti, o kol skolose paskendęs buvau, tai nė į tą pusę nežiūrėjo. 
Prasiskolinusio žmogaus dūšia yra sugurusi, išsaususi, ir velniams iš jos 
nė kokio skanumo. 

Ir trečia: tu su savo habitu ir katino kailiais pamuštu kapišonu nu- 
eik dar sykį pas tą Raminagrobį. Ir jei tavęs tokio nepagriebs trisdešimt 
tūkstančių pulkų velnių, tai aš apmoku geras išgertuves su užkandžiu. 
O jei dėl drąsos norėtum keliabendrio, tai į mano pusę nesidairyk, ne, 
brolau, įspėju iš anksto. Nelįsiu aš tenai. Neisiu pas jį. Tegu velniai 
mane griebia, jei aš ten eisiu! 

— Nė už ką man būtų, — atrėmė brolis Žanas, — su jais susitikti, 
jei rankoj turėčiau savo kardą. 

— Gerai,— tarė Panurgas,— tu prie reikalo eini iš teisingos pusės 
ir kalbi kaip mokslinčius, giliai išmanantis dalyką. Anuo metu, kai aš 
studijavau Toledo mokykloje!*®, velniologijos fakulteto rektorius Pi- 
katris!'*', tėvas ir mokytojas iš velnio malonės, sakydavo mums, kad 
velniai kardo žvilgesio bijo taip pat kaip saulės spindulio, — tokia esan- 

ti jų prigimtis. Išties, juk Heraklis, kai nužengė į pragarą pas velnius, 
apsigaubęs liūto kailiu ir su kuoka rankoje, neįvarė jiems tiek baimės 
kiek Enėjas, paskiau apsilankęs pas juos su blizgančiais šarvais ir gink- 
luotas plačiu kardu, gerai nušveistu ir išgaląstu pagal Kumų sibilės 
nurodymą. Galbūt dėl tos pat priežasties Žanas Žakas Trivolsas!““, 
mirdamas Šartre, liepė paduoti kardą; jis taip pat mirė su nuogu kardu 
rankoje, mosuodamas juo aplink lovą kaip narsus ir karingas riteris ir 
tais mosavimais vydamas šalin visus velnius, jau tykančius jo mirties 
kelyje. Jei klausi masoretų ir kabalistų, kodėl velniai negali įsigauti 
į žemės rojų, išgirsi tik vieną atsakymą: todėl, kad rojaus vartus saugo 
kerubinas su ugnies kalaviju rankose. Nors, samprotaudamas pagal 
teisingą Toledo velniologijos mokslą, aš pripažįstu, kad velnio iš tiesų 
negalima nukirsti, tačiau, remdamasis minėtosios velniologijos pagrin- 
dais, tvirtinu, kad kardu galima pažeisti velnio vientisybę, panašiai kaip 
esti tada, kai tu kardu kerti per liepsnojančią ugnį arba tirštų, tamsių 
dūmų tumulą. Velnias, pajutęs tokį savo vientisybės pažeidimą, velniš- 
kai rėkia, nes jam velnioniškai skauda. 

Kai matai dviejų kariuomenių susirėmimą, tai nejau tu, baladošiau, 
manai, jog toksai baisus ir didelis triukšmas kyla iš to, kad rėkia žmo- 
nės, džeržga šarvai, žlega arklių šarvuotė, trankosi buožės, pyška 
ragotinės, lūžta ietys, klykia sužeistie ji, trenkia būgnai ir trimitai, žven- 
gia arkliai, griaudžia muškietos ir patrankos? Yra šiek tiek triukšmo 
ir nuo to, negali sakyti. Tačiau pats baisumas, pats triukšmo didumas 
darosi iš velnių raudų ir kauksmų — mat jie kautynių maišatyje tyko 
vargšų sužeistų jų sielų ir belandydami gauna patys netyčia kardo para- 
gauti, o tada neapčiuopiama, neregima jų substancija kenčia vienti- 
sybės pažeidimus, panašiai kaip virtuvės berniūkščiai, tykodami nu- 
žagti lašinių nuo iešmo, gauna su pagaliu per nagus nuo senio meistro 
virėjo ir paskui rėkia, staugia kaip velniai. Marsas, kurį Diomedas 
sužeidė prie Trojos, pasak Homero, rėkė balsiau ir baisiau negu dešimt 
tūkstančių vyrų. Bet ką gi? Mes kalbam apie žvilgančius šarvus ir 
blizgančius kalavijus, bet tavo kardas juk kas kita, nes jis, per ilga 
nevartojamas, nė kilnot nekilnojamas, tikriausiai surūdijo labiau negu 
seniai nerakinėjama spyna. Užtai tau lieka viena iš dveja: arba tu jį 
nušveisk, kad blizgėtų, arba, jei palieki rūdyti toliau, nedrįsk eiti į 
Raminagrobio namus. Dėl manęs, tai aš pas jį kojos nekelsiu. Tegu 
velniai mane griebia, jei aš ten eisiu! 

Kaip Panurgas kreipiasi patarimo 
į Epistemoną 

Taip jie išvyko iš Vilomero ir grįžo pas Pantagriuelį. Kelyje Pa- 
nurgas kreipėsi į Epistemoną ir tarė jam: 

— Klausyk, tu mano mielas, drauguži tu mano senasai! Tu gi 
matai, kaip aš nesugebu apsispręsti. O tu taip daug visko žinai, tai gal 
galėtum ir man padėti? 

Epistemonas, ėmęs žodį, išdėjo Panurgui, kad visi žmonės jau ko 
be pilvų nepaliko besijuokdami iš jo persirengimo ir patarė jam paimti 
truputį čemerio (kad išvarytų iš organizmo žalingus skysčius) ir grįžti 
prie įprastinių drabužių. 

O Panurgas kalbėjo: 

— Epistemonai, drauguži, mane pagavo šišas vesti. Tik aš bijau, 
kad paskui netektų būti raguotam ir nelaimingam. Todėl padariau 
apžadus šventam Pranciškui Jaunesnia jam, į kurį su didžiu pamaldu- 
mu šaukiasi visos Plesi le Tūro moterys (nesgi jis yra pirmasis Gerų 
vyrų ordino steigėjas'*?, o tokie, suprantama, moterims labai pagei- 
dautini), nešioti akinius prie kepurės ir nenešioti daiktadėčio prie 
kelnių tol, kol nebūsiu tvirtai apsisprendęs, ar vesti, ar nevesti. 

— Na ir apžadai gi tavo,— tarė Epistemonas,— iš tikrųjų. Aš 
tik stebiuosi, kaip per tiek laiko tu negrįžti į protą ir nenusikratai to 
nežmoniško kvaitulio. Tavo žodžiai man primena ilgaplaukius arigvus, 
kurie, pralaimėję mūšį su lakedemoniečiais dėl Tirėjos, davė apžadą 
tol nenešioti plaukų ant galvos, kol nebus atgavę ir garbės, ir Žemės; 
primena taip pat ispaną Migelį de Orisą, kuris buvo padaręs juokingą 
apžadą nešioti ant vienos blauzdos tik dalį šarvo!?“. 

Ir aš nežinau, katras labiau vertas ir nusipelnęs nešioti žalią ir 
geltoną kepurę su kiškio ausimis!?' — ar tas šlovingasis kariauninkas, 
ar Angeranas!"“, surašęs apie jį ištęstą, perkrautą ir nuobodų pasakoji- 
mą, niekais verčiantį visą istorijų rašymo meną ir būdą, kurio mus yra 
mokęs Samosato filosofas!?*. Mat, skaitant tą nuobodų driekalą, darosi 
įspūdis, kad čia esama tik pradžios ar įžangos į kokio didelio karo ar 
žymaus karalysčių sukrėtimo istoriją, o kai baigi skaityti, tai nusišaipai 
iš to kvaištelėjusio kariauninko ir iš anglo, kuris jį dvikovon šaukė, 
ir iš paties Angerano, jų kronikieriaus, atsipykusio labiau nei garstyčių 

puodas. Panašiai kaip šaipaisi iš Horacijaus kalno, kuris baisingai 
aimanavo ir rėkė tarsi gimdanti moteris, o kai į tą riksmą ir aimanas 
subėgo kaimynai, tikėdamiesi, kad kalnas pagimdys ką nepaprastą ar 
didingą, jis tepagimdė mažytę peliukę. 

— O aš, — tarė Panurgas,— vis tiek nepasiduodu. Tegu juokiasi 
puodas, kad katilas juodas. Savo apžado aš nelaužysiu. Tad štai, 
daug jau nutekėjo vandens, kai mudu prisiekėme vienas kitam ištiki- 
mybę ir draugystę Jupiterio, draugystės globėjo, vardu. Užtat pasakyk 
man dabar savo nuomonę: ar man vesti, ar nevesti? 

— Iš tiesų opus klausimas, — kalbėjo Epistemonas. — Nesijaučiu 
ganėtinai pasiruošęs jį spręsti. Ir jei kada senio Hipokrato žodžiai 
„Sunkus sprendimas“ buvo teisingai vartojami medicinos mene, tai 
šiuo atveju juos pavartoti būtų visų teisingiausia. Turiu, tiesa, galvoje 
ką ne ką, kuo būtų galima mėginti išpainioti tavo abejonių painiavą, 
tačiau mane tai dar ne visiškai patenkina. 

Kai kurie platonikai sako: kas gali regėti savo genijų, tas gali 
sužinoti ir savąjį likimą. Aš jų mokslo dorai nesuprantu, nepatarčiau 
nė tau į jų šalininkus kreiptis; daug kas ten netikra. Aš tuo įsitikinau 
patyręs, kaip buvo vienam bajorui, moksliam ir smalsiam vyrui iš 
Estangūros šalies'?*. Tai viena. 


O antra — štai kas. Jei dabar dar tebeveiktų orakulai, kaip antai: 
Jupiterio Amone, Apolono Lebadijoj, Delfuose, Dele, Kyre, Patare, 
Tegyre, Prenestėje, Likijoje, Kolofone, prie Kastalijos šaltinio, netoli 
Antiochijos Sirijoje, prie Branchidų, Bakcho Dodonoje, Merkurijaus 
Faruose prie Patraso, Apio Egipte, Serapio Kanobe, Fauno Melanijoje 
ir Albunėjoje prie Tivolio, Teiresijo Orchomenėje, Mopso Kilikijoje, 
Orfėjo Lesbe, Trofonijo Leukadėje, tai aš galbūt patarčiau (o gal ir 
nepatarčiau) eiti tenai ir pasiklausti, ką jie pasakytų apie tavo suma- 
nymą. 

Bet juk tu žinai, kad visi jie pasidarė nebylesni kaip žuvys, kai 
atėjo karalius išganytojas, sulig kurio pasirodymu visi orakulai ir visos 
pranašystės gavo galą, panašiai kaip skaisčiai saulei patekėjus kad 
išnyksta visi vaiduokliai, vampyrai, lemūrai, vilktakiai, žaltvykslės ir 
patamsių dvasios. Kita vertus, net jeigu jie tebebūtų, nepatarčiau tau 
pernelyg lengvai tikėti jų atsakymais. Per daug žmonių jie yra suklai- 
dinę. 

Dar prisimenu, kad Agripina prikaišiojo gražuolei Lolijai, kam ji 
klausė Apolono Klariečio orakulą, ar ištekėsianti už imperatoriaus 

Klaudijaus; už tai Lolija buvo pirma ištremta, paskui gėdingu būdu 
nužudyta. 

— O mes, — tarė Panurgas,— padarysim geriau. Netoli Sen Malo 
uosto yra Ogigijų salos'?*; pasiprašykim karaliaus leidimo ir nuplaukim 
tenai. Esu skaitęs gerų senovės rašytojų veikaluose, kad vienoje iš tų 
keturių salų, būtent toje, kur labiausiai į vakarus, gyvena daugybė 
ateities spėjikų, būrikų ir pranašautojų; ten, sako, tebėra ir Saturnas, 
surakintas aukso grandinėmis, laikomas aukso uoloje, penimas dieviš- 
kąja ambrozija ir nektaru, kurių jam kas dieną gausiai iš dangaus pri- 
stato kažkokie paukščiai (ar tik nebus tie patys varnai, kurie dykumoje 
penėjo šventą Paulių, pirmąjį atsiskyrėlį) ; jis tada aiškiai pasako kiek- 
vienam, kas tiktai žinoti nori, jo likimą, jo dalią ir kas jo ateityje laukia. 
Nes ką tik parkos spėja suverpti, ką tik Jupiteris spėja sugalvoti bei 
nuspręsti — viską tas tėvulis miegodamas sužino per sapną. Mums 
gerokai sumažėtų vargo, jei pasiklausytume, ką jis sakys apie tą keblų 
mano reikalą. 

— Čia jau visiškai niekų kalba, — tarė Epistemonas,— labai jau 
pasakiška pasaka. Aš nevažiuosiu tenai. 


Kaip Panurgas klausia, ką patars 
Her Tripa 

— Klausyk,— kalbėjo Epistemonas toliau,— jei tu manimi pasi- 
tiki, tai šit ką turėtumei padaryti, kol grįšim pas savo karalių. Šičia, 
netoli Pušaro salos, gyvena Her Tripa'““. Turbūt žinai, kad jis, pasi- 
gaudamas astrologijos, geomantijos, chiromantijos, metopomantijos 
ir kitų panašaus raugo išmonių, pasako žmonėms visą ateitį; pasitarkim 
su juo dėl tavo reikalo. 

— Apie tai, — atsakė Panurgas, — aš nieko nežinau. Žinau tik tai, 
kad kai jis vieną dieną porino didžiajam karaliui apie dangų ir antpri- 
gimtinę būtį, rūmų liokajai laiptuose ir tarpduriuose glamžė kiek norė- 
dami gana gražią jo pačią. O jisai, nors be akinių kiaurai mato visa, 
kas dedasi eteryje ir žemėje, moka pakalbėti apie visa, kas buvo ir kas 
yra, gali nusakyti visą ateitį, nematė, kaip jo žmona draikiojasi, ir 

niekad apie tai nieko nesužinojo. Gerai, eime pas jį, jeigu tu nori. Ką 
tik žmogus sužinai — vis į naudą. 

Rytojaus dieną jie atvyko pas Her Tripą. Panurgas dovanojo jam 
vilkenų kailinius, didelį dviašmenį kalaviją, auksuotą, su aksomine 
makštimi, ir penkiasdešimt auksinių; po to atvirai įsišnekėjo apie savo 
reikalą. 

Her Tripa, įsižiūrėjęs jam į veidą, iškart pasakė: 

— Tavo metoposkopi ja!” ir fizionomija rodo, kad tu būsi raguo- 
tis, ir ne bet koks: tavimi visi piktinsis, iš tavęs visi juoksis. 

Paskui, ištyrinėjęs dešinį Panurgo delną, tarė: 

— Ta bjauri linija, einanti va čia per Jupiterio kalvą, būna tiktai 
raguočių delne. 

Paskui savo rašikliu sužymėjo daugelį taškų, su jungė juos geoman- 
tijos metodu ir tarė: 

— Teisingiausia tiesa ir tikriausias dalykas, kad tu būsi raguotis, 
ir tučtuojau, kai tik vesi. 

Po to paklausė, koks buvo horoskopas, kai Panurgas gimė. Panur- 
gas pasakė. Tada jis greit nustatė atitinkamą dangaus skliauto ertmę su 
visais skyriais ir, stebėdamas jų padėtį bei tarpusavio santykius iš trijų 
plotmių, atsiduso giliai ir tarė: 

— Pasakiau tau aiškiai iš karto, kad tu būsi raguotis; tai neišven- 
giama tavo dalia; čia turiu dar naują įrodymą ir sakau tau tvirtai, kad 
būsi raguotis. Negana to: tavo pati tave muš ir tavo turtą išvogs. Mat 
septintoje dangaus ertmėje matau tik piktus aspektus: čia kaip tyčia 
susitelkę visi raguotieji ženklai — Avinas, Jautis, Ožragis ir kiti. Ket- 
virtoje matau Jupiterio delčią ir ketvirtainišką Saturno aspektą, lydimą 
Merkurijaus. Tu gausi blogąją ligą, mielas žmogau. 

Panurgas atšovė: 

— Kad tave grįžtamasis drugys nukratytų, senas kvaily, mulki 
nematytas su šlykščia marmuze! Kada visi raguočiai susirikiuos, tu 
galėsi jų vėliavą nešti. Bet iš kur man šita erkė tarpupiršty? 

Tai sakydamas, ištiesė į Her Tripą du pirmuosius pirštus it ragus, o 
kitus sugniaužė į kumštį. Po to tarė Epistemonui: 

— Štai tau prieš akis tikras Marcialio Olas'?š, visą proto veiklą 
paskyręs svetimoms bėdoms ir nelaimėms knaisioti bei šnipinėti, kai 
tuo tarpu jo paties žmona duoda garo apsisukdama. Nors jis didesnis 
vargšas už Irą'?“, bet žiūrėk tiktai, koks išdidus, koks įžūlus. Jis nepa- 
kenčiamas kaip pulkas velnių, vienu žodžiu — tai nt0xaiaLov!““, 
kaip teisingai tokius šunkaras ir nenaudas vadindavo senovėje. 

Einam sau, palikim tą glušą, tą iškvėšėlį, tą pasiutėlį, tegu vienas 
duodasi čionai su savo draugais velniais. Nors, kita vertus, sunku pati- 
kėti, kad velniai tarnautų tokiam pusgalviui. Jis nežino netgi paties 
pirmutinio filosofijos dėsnio, būtent: Pažink pats save, ir, girdamasis, 
kad mato krislą kito akyje, nemato dideliausio rąsto, kuris jam pačiam 
baigia iškrušti abi akis. Tai kaip tik toksai įkyrus smalsuolis, kokį ap- 
rašė Plutarchas. Tai antroji Lamija'“!, kuri kitų namuose, pažmo- 
niuose, tarp svetimų, buvo akylesnė už lūšį, o savo pačios namuose — 
aklesnė už kurmį; namie ji nematydavo nieko, nes parėjusi nusiimdavo 
akis kaip akinius ir pasidėdavo į kurpę, pakabintą už durų. 

Jam taip kalbant, Her Tripa paėmė viržio šakelę. 

— Jis nusimano, ko reikia,— tarė Epistemonas,— Nikandras 
viržius vadina burtų žolėmis. 

Her Tripa kalbėjo: 

— Gal tu nori išsamiau sužinoti tiesą per piromantiją, per aero- 
mantiją, Aristofano išgarsintą Debesyse, per hidromantiją, per lekano- 
mantiją, tokią kitados garsią Asirijoje ir išmėgintą Ermolajo Barbaro? 
Dubeny vandens aš tau parodysiu, kaip tavo būsimoji žmona draikiosis 
su dviem juodnugariais. 

— Kai kiši nosį man į rukną, tai nepamiršk nusiimti akinių, — 
atšovė Panurgas. 

O Her Tripa varė toliau: 

— Gal per katoptromantiją, kurios dėka Romos imperatorius 
Didijus Julijonas iš anksto sužinodavo, kas jam atsitiks? Tau nereikės 
nė akinių. Tu veidrodyje pamatysi ją kibinantis taip aiškiai, tarsi aš tau 
ją rodyčiau Minervos šventyklos šaltinyje prie Patraso. Gal per koski- 
nomantiją, kuri kitados turėjo tokią garbingą vietą romėnų apeigose? 
Paimsi rėtį, žirklutes ir pamatysi velnius. Gal per alfitomantiją, Teok- 
rito aprašytą Farmakeutrijoje, ar per aleuromantiją, kur kviečiai mai- 
šomi su miltais? Gal per astragalomantiją? Turiu po ranka visa, ko 
reikia. Gal per tiromantiją? Kaip tik turiu Brejemono sūrio. Gal per 
giromantiją? Tu man suksi skritulius ir visi jie grius į kairę, būk tikras. 
Gal per sternomantiją? Tavo krūtinės ląsta tikrai prasto sudėjimo, 
kaip mane gyvą matai. Gal per libanomantiją? Reikia tik trupučio 
smilkalų. Gal per gastromantiją, kurią ilgai praktikavo Feraroje viena 
moteriškė, Jakoba Rododžina, pilvakalbė? Gal per kefaleonomantiją? 
Pagruzdinsim asilo galvą ant žarijų, kaip tai daro vokiečiai. Gal per 
keromantiją? Liesim išlydytą vašką į vandenį, ir pamatysi figūras — 
savo pačią ir jos birbintojus. Gal per kapnomantiją? Ant žarijų už- 

bersim aguonų ir sezamo sėklų — o, koks puikus reginys. Gal per 
aksinomantiją? Parūpink tiktai kirvį ir gagato akmens, kurį mesim ant 
žarijų. O, kaip šauniai ją panaudojo Homeras prieš Penelopės kava- 
lierius! Gal per onimantiją? Turiu ir aliejaus, ir vaško. Gal per tefra- 
mantiją? Tu pamatysi, kaip iš pelenų ore susidarys tavo pačios figūra, 
kokia graži bus jos poza. Gal per botanomantiją? Kaip tik turiu šala- 
vijo lapų. Gal per sikomantiją? O, koks dieviškas menas burti iš figme- 
džio lapų. Gal per ichtiomantiją, kitados tokią garsią, praktikuotą 
Teiresijo ir Polidamanto, taip pat naudotą, be abejo, šventajame Apo- 
lono miške, Dinos griovoje, Likijos žemėje? Gal per cheromantiją? 
Turėtum gauti keletą kiaulių, nes reikalingos pūslės. Gal per klero- 
mantiją? Būtų kaip trijų karalių išvakarėse, kada ieško pupos pyrage. 
Gal per antropomantiją, kurios griebdavosi Heliogabalas, Romos im- 
peratorius? Gana bjauru, bet tu ištversi, kadangi tau lemta raguočiu 
būti. Gal per sibilinę stichomantiją? Gal per onomatomantiją? Kuo tu 
vardu? 

— Tušiknius,— atšovė Panurgas. 

— O gal per alektriomantiją? Aš čia nupiešiu dailiai ratilą ir pada- 
linsiu jį, tau Žiūrint ir matant, į dvidešimt keturias lygias dalis. Ant 
kiekvienos užrašysiu po vieną abėcėlės raidę; ant kiekvienos raidės 
padėsiu po vieną kviečio grūdą, o po to užleisiu jauną gražų gaidį, dar 
nepažinusį vištos. Pamatysi, guldau galvą, kad jis sules grūdus, išdė- 
liotus ant raidžių R AGUOTIS BŪSI, sules taip pat pranašin- 
gai kaip imperatoriaus Valento laikais: tada susirūpinęs imperatorius 
norėjo sužinoti savo įpėdinio vardą ir burtingas alektriomantinis gaidys 
nulesė raides: T E O D'!®?, 

Arba gal norėtum paburti iš haruspicijos, iš ekstispicijos, iš paukš- 
čių skrydžio, iš pranašingųjų paukščių balsų, iš ančių lesimo? 

— Iš kakaspicijos,— atkirto Panurgas. 

— O gal per nekromantiją? Aš tučtuojau prikelsiu tau iš numi- 
rusių ką nors neseniai iš šio pasaulio iškeliavusį, kaip Apolonijas Tia- 
nietis kad padarė Achilui, kaip žiniuonė padarė Sauliaus akivaizdoj, 
ir tas prikeltasis pasakys mums viską ne prasčiau, kaip Erichtos pri- 
keltas žmogus nusakė Pompėjui viską apie Farsalos mūšio eigą ir 
baigtį. O jei tu numirėlių bijai, kaip ir visi raguočiai, tai aš imsiuos 
tiktai skiomantijos '*?. 

— Eik tu po velnių, kvaily pasiutęs, — atsakė Panurgas,— drožk 
su albanais niurkytis, už tai gausi smailią kepurę!“*. Ko dar, po velnių, 
nepatari man dėtis po liežuviu smaragdo ar hienos akies akmens, 

arba apsikabinėti kukučių liežuviais ir žaliųjų varlių širdimis, arba 
suvalgyti slibino širdį ir jeknas, kad įgyčiau galią iš gulbės giesmės bei 
kitų paukščių balsų atspėti savo lemtį, kaip kitados darė arabai Meso- 
potamijoj? Kad jį kur šimtas velnių, tokį raguotį, ragagalvį, raganių 
prakeiktą, žydą perkrikštą, Antikristo pakaliką! Grįžkim pas savo kara- 
lių. Esu tikras, nebus jis patenkintas, jei kada sužinos, kad mes buvom 
atėję į šito Žiponuoto kipšo lindynę. Gailiuosi, kad čia ėjau; mielai duo- 
čiau šimtą auksinių su rože ir keturiolika su gvazdiku tam, kas, papū- 
tęs man į kelnių dugną, atsikrenkštų gerai ir jam ūsus pateptų. Ak 
šėtonas, kaip man suka nosį nuo jo kiaulysčių ir velnysčių, nuo jo kerų 
ir raganysčių! Tegu velniai jį nubrazdina! Sakykit amen, ir einam iš- 
gerti. Man dabar viskas bus nebeskanu kokias dvi, kur ten dvi — ketu- 
rias dienas! 


Kaip Panurgas kreipiasi patarimo 
į brolį Žaną Krušilą 

Panurgą įsiutino Her Tripos kalbos; kai jie perėjo Juimo miestelį, 
jis, mikčiodamas ir pakaušį krapštydamas, kreipėsi į brolį Žaną taip: 

— Praskaidrink nuotaiką bent kiek, dručki tu mano mielas. Jau- 
čiuosi visai apdujęs nuo to suvelnėjusio kvailio šnekalų. Klausyk, tu 


mano šalaputri mieliausiasis'“?, 


š. brangiausiasis, š. satyriškasis, 
š. saldžiausiasis, š. tragiškasis, 

š. gardžiausiasis, š. poniškasis, 

š. Išmintingasis, š. kleboniškasis, 
š. Išganingasis, š. cininis, 

š. galingasis, š. geležinis, 

š. nuotaikingasis, š. špižinis, 

š. garsingasis, š. auksinis, 

š. reikalingasis, š. sidabrinis, 

š. ryžtingasis, š. ąžuolinis, 

š. vyriškasis, š. klevinis, 

š. lyriškasis, š. iš juodmedžio, 

„iš raudonmedžio, 
„1š baltmedžio, 


poliruotas, 


. dažytas, 
„ spalvotas, 


margas, 
rainas, 
keršas, 


„ dryžas, 
„ veltas, 


siuūtas, 
austas, 


„ rauktas, 


spaustas, 


„ įspraustas, 
„ trokštamasis, 


laukiamasis, 


„ visokių gėrybių pilnas, 


smarkusis, 


„ veržlusis, 

„ lendantis, 

„ bandantis, 

„ randantis, 

„ galvos nenuleidžiantis, 


spinduliuojantis, 


„ šviesuliuo jantis, 
„ vitalinis, 

. ovalinis, 

. globalinis, 


antikinis, 


. graikiškas, 
„ lotyniškas, 
. visuos amžiuos pažįstamas, 


darbymečiu guodžiantis, 


„ laisvalaikiu džiuginantis, 
„ drąsos teikiantis, 

. gero daikto nepeikiantis, 
„ gerbtinas, 

. girtinas, 

„visiems priimtinas, 


narsybės pertekęs, 


„ įžūlumo nestingantis, 


visko matęs, 


„ ant iešmo keptas, 
„ degutu teptas, 
„virtas ir šutintas, 
„šiltai padėtas, 


karštai laikytas, 


„ paltu apvilktas, 

„ kapišonu apmautas, 
„ skrybėlėtas, 

„ kepurėtas, 

„ pirštinėtas, 

„ šarvuotas, 

„ ginkluotas, 


ietį atstatęs, 


„arbaletą įtempęs, 
„ armotą užtaisęs, 
„sargyboje budintis, 
„tvirtovę saugantis, 


nieko nebijantis, 


„ budriai stovintis, 
„ giedantis, 


čiulbantis, 
poetuojantis, 


„ gramatikuojantis, 
„ algebrą išmanantis, 
„ amalgamą pažįstantis, 


gyvsidabrio ragavęs, 


„ vaistingasis, 
„ Maistingasis, 


grūdingasis, 


„ sėklingasis, 


spermingasis, 


„ aistringasis, 
„ aikštingasis, 
„ paradoksalus, 
„ patriarchalus, 

š. Jovialus, š. lipšnus, 

š. trivialus, š. glusnus, 
š. impulsyvus, š. gluodnus, 
š. konvulsyvus, š. kilnus, 

š. aktyvus, š. užnašus, 
š. pozityvus, š. pranašus, 
š. genityvinis, š. prielaidus, 
š. gerundyvinis, š. pralaidus, 
š. su trajektorija, š. pakilus, 

š. visad su istorija, š. pajėgus, 
š. kurtuaziškas, š. palankus, 
š. kurioziškas, š. paslankus, 
š. virtuoziškas, š. paslaugus, 
š. kūlio pasiritantis, š. aptakus, 
š. Žagrę statantis, š. atlašus, 

š. velnią matantis, š. atkragus, 
š. gašlus, š. išnašus, 

š. vešlus, š. išlakus, 

š. kuplus, š. ištakus, 

š. putlus, š. linksmuoli, 
š. smalsus, š. smarkuoli, 
š. narsus, š. geruoli, 

š. garsus, š. lepūne, 

š. kresnas, š. pagyrūne, 
š. rukšnas, š. galiūne, 
š. vilgšnas, š. bastūne, 


broli Žanai, drauguži mano, aš didžiai godoju tave ir vertinu, užtat 
pasilikau tave užsigardžiuoti: pasakyk man, meldžiamasis, duok tei- 
singą patarimą — ar man vesti, ar nevesti? 

Brolis Žanas pralinksmėjęs atsakė jam tokiais žodžiais: 

— Ogi suk tave velniai, vesk sau į sveikatą ir skambaliuok paskui 
savo keimariniu skambalu. Ir, aš manau, kuo greičiausiai. Šį pat vaka- 
rą paduok užsakus, kurių galų tau belaukti? Argi nežinai, kad pasaulio 
galas artinasi? Šiandie jis jau per dvi varsnas ir pusę sieksnio arčiau, 
negu buvo vakar. Antikristas jau yra gimęs, man sakė žmonės. Teisybė, 
kol kas jis tik pešioja žindyvę ir savo aukles, o turtų dar nešvaisto, nes 
tebėra mažas. Crescite, nos qui vivimus, multiplicamini'“*, — taip yra 
parašyta (žodžiai iš brevijoriaus), ir tai galioja, kol maišas grūdų moka 

tik tris skatikus, o statinė vyno šešis šeštokus. Galgi tu norėtum, kad 
tave su pilnais dzingolais užkluptų paskutinio teismo diena, dum 
venerit judicare?!*" 

— Broli Žanai, palaidūne tu rinktinis,— tarė Panurgas,— tavo 
protas šviesus ir giedras, ir tavo kalba su druska. Taigi juk dėl to 
Leandras ir meldėsi į Neptūną ir visus kitus jūrų dievus, prieš plauk- 
damas iš Abido Azijoje per Helespontą aplankyti savo mieliausios 
Heros į Sestą Europoje: 


Į ten nuplaukti jūs padėkit man, 
O grįžtant galite gramzdint dugnan. 


Jis nenorėjo mirti su pilnomis sėklidėmis. 

Ir aš nutariau, kad nuo šiol, jei maniškėje Bigoso kaštelionijoje bus 
mirties bausme baudžiamas koks nusikaltėlis, pirma jam turės būti 
duodama viena ar dvi dienos laiko išsidūkti kaip eržilui, idant jo sper- 
mos induose nebeliktų kuo nė graikiškos T parašyti '**. Negalima leisti, 
kad tokia brangi medžiaga veltui žūtų. Ką žinai, gal jis pradės žmogų. 
O tada jau galės mirti nesigraudendamas, nes savo vietoj paliks kitą. 


Kokių smagių patarimų brolis 
Žanas duoda Panurgui 


PERSKYRIMAS XXVII 


— Prisiekiu šventu Rigomė,— tarė brolis Žanas, — Panurgai, 
drauguži mano mielas, aš tau patariu vien tą, ką pats daryčiau tavo 
vietoje. Tu tik žiūrėk gerai ir rūpinkis, kad šaudytum tolydžio ir be 
pertraukos. Jei tik padarysi pertrauką, tu žuvęs, vargšeli, — bus taip, 
kaip būna žindyvėms: jei nustoja vaikelį žindyti, pienas dingsta. Jei tu 
savo spenelio nuolat nemankštinsi, dings ir jam pienas, ir jis niekam 
daugiau nebebus tikęs kaip vandenėliui nuleisti, o ir iš kapšiuko beliks 
tiktai šiaip sau makelis. 

Taigi įspėju tave, drauguži. Mačiau aš savo gyvenime daug tokių, 
kurie nebegalėjo daryti, kada norėjo, todėl, kad nedarė, kada galėjo. 
Ne veltui teisininkai sako, kad nenaudojama privilegija nustoja galios. 
Užtat, vaikeli, prižiūrėk gerai tą savo trogloditą su visa jo šutve, kad 

niekad nedykiniuotų. Neleisk jam gyventi kaip kokiam bajorui — 
vien iš rentų, be jokio darbo. 

— Hė, hė, broli Žanai, palaidūne tu mano brangiausias, — 
atsakė Panurgas,— aš tikiu tavo žodžiais. Tu eini prie reikalo sta- 
čiai ir tiesiai. Be jokių įžangų ir užuolankų tu man išdulkinai visas 
baimes ir nerimasčius. Už tai tegu dangus tau suteikia malonę 
visada pilti tiesiai į taikinį! Na, jeigu tu taip sakai, tai aš vesiu, būk 
tikras; mano namuose visada bus gražių kambarinių, ir tu, pas mane 
viešėdamas, būsi jų seserijos globėju. Tai tik dėl pirmosios tavo pa- 
mokslo dalies. 

— Klausyk,— tarė brolis Žanas, — ką skelbia Vareno varpai. 
Ar supranti, ką jie sako? 

— Suprantu, — atsakė Panurgas.— Jų kalba, kad tave kiaurai, 
yra pranašingesnė už Jupiterio katilų dundesį Dodonėje. Klausyk: 
Din dan, din dan, dangų regėsi, jei pačią turėsi, vesk greičiau, grei- 
čiau, greičiau, din dan, din dan! Ir vesiu! Visi gaivalai mane spiria 
vesti. Mano žodis tvirtas kaip bronzinė siena. 

O kai dėl antrojo punkto, tai tu, atrodo, šiek tiek abejoji ar net 
nepasitiki mano tėviškuoju pradu, tarsi stangrusis sodų dievas!““ 
nepalankus man būtų. Meldžiamasis, būk malonus ir patikėk, kad 
aš turiu jam valdžią — jis man klusnus, atidus, paslankus, pašankus 
visame kame ir visuomet. Pakanka tik atleisti pavadį, tikriau sakant, 
juosmenį, parodyti grobį ir ištarti: „Čiupk, vyruti!“ 

Ir net jei mano būsimoji pasirodys besanti tokia pat godi Amūro 
smagybių, kokia buvo Mesalina ar anglų markizė Vinčester, tu 
vis tiek malonėk patikėti, jog mano atsargos neišseks ir aš ją visados 
užganėdinsiu. 

Man ne paslaptis, ką Saliamonas apie tai sakė, o jis juk buvo 
to dalyko meistras ir žinovas. Po jo Aristotelis rašė, kad moterų 
padermė esanti nepasotinama; o aš noriu parodyti, kad mano ginklas 
yra to paties kalibro ir niekad neužsikerta. 

Tik nešnekėk man apie tokius pasakiškus eržilus kaip Heraklis, 
Prokulas, Cezaris ar Mahometas, kuris giriasi Korane, kad savo 
įtaisų jėga nenusileistų šešioms dešimtims bernų. Meluoja, nenau- 
dėlis. 

Nešnekėk man ir apie tą Indijos šmaikštuolį, išgarsintą Teo- 
frasto, Plinijaus ir Atenėjo, kuris, kažkokios žolės užkrimtęs, galėda- 
vo padaryti po septyniasdešimt kartų perdien ir daugiau. Netikiu. 
Tasai skaičius išpūstas. Netikėk, meldžiamasis, nė tu. Tikėk, mel- 

džiamasis, vien tuo, kas tikra, būtent — kad mano prigimtasis padar- 
gas, šventas Itifalas, mano meistras Kotalė Albingietis, yra prime 
del monde!“ 

Klausyk, tu baladošiau, ar esi kada matęs Kastro vienuolio jupą? 
Ji turi tokią baisią galią, kad jeigu ją atneši į kuriuos namus, vis tiek, 
ar viešai, ar paslapčia, tai ji visus, kas tik tuose namuose laikosi ir 
gyvena, tučtuojau į rujos pasiutį įvaro — gyvulius ir žmones, vyrus 
ir moteris, net kates ir peles. Bet aš tave užtikrinu, kad mano 
daiktadėtis kitados turėjo dar nepaprastesnę jėgą. 

Neketinu tau dėstyti visų išgalių ir smulkmenų apie Sen Mek- 
sano atlaidus ir jomarkus, tik pasakysiu, kad kai sykį patekau tenai 
į balaganą, kur buvo vaidinamos viešpaties kančios, tuoj pamačiau 
savo daiktadėčio galią ir paslaptingas savybes: visus, tiek vaidinto- 
jus, tiek žiūrovus, apsėdo iš karto baisinga pagunda — nebeliko 
nė vieno angelo nei žmogaus, velnio nei velnienės, kad nenorėtų 
kibintis. Sufleris pametė savo tekstą; tas, kuris vaidino šventą Myko- 
lą, nusirito iš aukštybių į sceną; velniai iššoko ir nusinešė į pragarą 
visas moteriškaites; net pats Liuciferis nusitraukė nuo grandinės. 

O aš, kai pamačiau tokią suirutę, greit nėšinausi lauk, panašiai 
kaip cenzorius Katonas, kuris, matydamas, kad dėl jo sutriko vaidi- 
nimas Floros šventėje, pasišalino iš žiūrovų tarpo!'!. 


Kaip brolis Žanas guodžia Panurgą, 
kad raguočiu buti nėra taip jau 
baisu 


PERSKYRIMAS XXVIII 


— Aš suprantu tave,— kalbėjo brolis Žanas,— bet, matai, 
laiko dantis pagraužia viską. Nerasi tokio marmuro nei tokio por- 
fyro, kuris niekad nesenėtų ir nedūlėtų. Kas, kad dabar tu dar tvirtas, 
bet praeis metai kiti, ir gausi prisipažinti, kad makelis kabo, bet 
nebėr jame labo. Šit, matau, plaukai jau pradeda širmuoti smilki- 
niuose. Barzda tavo pilkai, rudai, baltai, juodai dėmėta ir panaši 
į žemėlapį. Va, žiūrėk: čia štai Azija, va teka Tigras ir Eufratas; 
čia Afrika, čia Mėnulio kalnynas; o Nilo lieknus ar matai? O nuo 

čia jau Europa; kur Telemas, ar matai? O šit kuškis, visiškai baltas, 
tai Hiperborėjų kalnai!'?. 

Šimts kelmų, drauguži, neužmiršk, jog kai sniegas ant kalno, 
būtent ant tavo galvos ir smakro, tai nebesti didelių kaitrų nė daikta- 
dėčio kloniuose. 

— Eik tu vištų kaustyt! — atšovė Panurgas.— Tu nieko neišma- 
nai apie logikos dėsnius. Kai ant kalnų sniegas, tai kloniuose perku- 
nijos, žaibai, viesulai, audros, potvyniai — visi velniai jodosi. Nori 
pamatyti pats, kaip tai atrodo? Keliauk į Šveicariją, į tą vietą, kur 
Stebuklingasis ežeras, — keturios mylios nuo Berno į Siono pusę. 
Tu man prikaišioji, kad galva širmuoja, o nepagalvoji apie gamtos 
gyvenimą; juk ir poro galva balta, o stiebas betgi žalias, tiesus 
ir tvirtas. 

Kas be ko, juntu jau ir pats kartais ženklų, primenančių, kad 
ateina senystė — žinoma, senystė nesusmukusi; tik tu niekam nesa- 
kyk, tegu ši paslaptis lieka tarp mūsų. O dalykas toks: geras vynas 
darosi man vis skanesnis, vis labiau patinka, o prasto imu bijoti, 
kaip niekad nebijodavau. Tas rodo, kad jau artėjame po kiek į saulė- 
lydžio pusę, kad, šiaip ar taip, jau po vidudienio. 

Bet tai niekis! Kompanionas tebesu toks pat šaunus kaip visada, 
o gal ir dar šaunesnis. Iš tos pusės aš nebijau nė velnio. Ne tas batas 
man koją spaudžia. Bijau štai ko: juk aš būtinai turėsiu lydėti mūsų 
karalių Pantagriuelį, kai jis keliaus kad ir labai toli, kad ir pas patį 
velnią, na, o kai aš nebūsiu namie, tai pati man ims ir pritaisys ragus. 
Va kur pats bjaurumas! Visi, su kuo tik aš tariausi, mane baugino ir 
sakė, kad taip man esą iš aukštybių lemta. 

— Ne kiekvienas ragus gauna, kas panori,— tarė brolis Žanas. — 
Jei tu būsi raguotis, ergo tavo pati bus gražuolė, ergo ji bus tau 
gera; ergo tu turėsi daug draugų; ergo tu būsi išganytas. Tokia yra 
vienuoliška logika. 

Tu negali nė benorėti ko geresnio, nusidėjėli. Tau niekad nebus 
taip malonu kaip tada. Tu juk nieko neprarasi. Tavo gero tik padaugės. 
Ir jeigu tau taip lemta, tai argi verta šiauštis prieš likimą? Sakyk, 
šalaputri nuvytęs, 


š. pavargęs, š. nubalęs, 
š. išsikvėpęs, š. kabaliuojantis, 
š. nulėpęs, š. badadvėseliuojantis, 


š. sušalęs, š. šmišeliuojantis, 

sukumpęs, 
susirietęs, 
susitraukęs, 
sudžiūvęs, 

sudilęs, 

susmilęs, 

suplėkęs, 

supelijęs, 
susiraukšli jęs, 
nupiepęs, 

nususęs, 
nusmurgęs, 
nusistekenęs, 
nusigyvenęs, 
nusibankruti jęs, 
nutubulškuotas, 
nuo kojų nupuolęs, 
ant kelių parpuolęs, 
pagalbos šaukiantis, 
nemalonėn patekęs, 
išpeiktas, 
iškoneveiktas, 
išsekęs, 

vyrybės nebetekęs, 
IŠVėsęs, 

pusiau išblėsęs, 
beveik išdvėsęs, 

be jėgos, 

be galios, 

be svorio, 

išklišęs, 

sumizgęs, 

sudribęs, 

sutingęs, 
nublankęs, 
pamėlęs, 
išsibergždęs, 
išsigvaldęs, 
išsigandęs, 

apstulbęs, 


„ nustebęs, 


nusiminęs, 


„ nuliūdęs, 
„ nustalbęs, 


išsivadė jęs, 


„ Iš prastos tešlos, 
„iš prastų miltų, 
„ ištižęs, 

„ ištįsęs, 

„ Iškočiotas, 


tingus, 


„ neveržius, 


nerangus, 
baikštus, 


„ nešmaikštus, 
„ nutriušęs, 

„ susmukęs, 

„ susnūdęs, 


suramstytas, 


„ suadytas, 


subadytas, 
sudurstytas, 


„ nualintas, 


sudrapalintas, 
išsunktas, 


„ išspaustas, 


išjuoktas, 


„ išnešlovintas, 


apkalbėtas, 


„ aplenktas, 
„ paniekintas, 


išsisėmęs, 


„ persieikvojęs, 
„ suskurdęs, 
„ Išvarvėjęs, 


nušašęs, 


pagangrenavęs, 
pavandeniavęs, 


330 


331 


ala ala ala yn yx u y y e y u Y N N Y N E K YN N K Y K OK R aaa 


supūliavęs, 
įplautėmis sergantis, 
prietvaro užpultas, 


„ trūkio kamuojamas, 


mėšlungio tampomas, 
paralyžiuotas, 
kirmėlių suvarpytas, 
raupsuotas, 
randuotas, 
suskrodinėtas, 
plyšiuotas, 
trepanuotas, 
niežuotas, 
dusulingas, 

gyslų išvagotas, 
dulkėm apsinešęs, 
gyvplaukiais apžėlęs, 
maurais apsivėlęs, 
iš bajorų pašalintas, 
į prasčiokus išvirtęs, 
suvargęs, 

murzinas, 

rečiuotas, 
spuoguotas, 
karpomis apaugęs, 
iškedentas, 
išguldytas, 
išromytas, 
sugadintas, 
subjaurintas, 
suluošintas, 
sutriuškintas, 
subliuškęs, 

sublogęs, 

sulysęs, 
persišviečiantis, 

iš kailio išnertas, 


kailiaraugiuos mirkytas, 


marinuotas, 

pasmirdęs, 
iškvaišęs, 
apglušęs, 
sugižęs, 
apkartęs, 
apmiręs, 
bekrau jis, 
nugrubęs, 
antausių gavęs, 
užuitas, 
bakintas, 
šukėtas, 
skylėtas, 
vamzdėtas, 
pašvinkęs vynu, 
pašvinkęs alum, 
pašvinkęs mielėm, 
neskoningas, 
jovalingas, 
neprasmingas, 
bukaprotingas, 
paraganuotas, 
sufalsifikuotas, 
mistifikuotas, 
parazituojantis, 
badgariau jantis, 
šveplas, 
susitraukęs, 
susisarmatijęs, 
nuzurdotas, 
nusiaubtas, 
apiperstas, 


„ apdergtas, 
„ apdūliuotas, 
„ žemėm apipiltas, 


užkastas, 

užsklęstas, 
užrakintas, 
nuzulintas, 


Trečia knyga 332 


š. sunulintas, š. visų apleistas, 
š. suvarguolintas, š. nebedarbingas, 
š. sužioplintas, š. nebereikalingas, 


šalaputriavęs kaip velnias, Panurgai, drauguži,— jeigu jau taip 
lemta, tai nejau tu norėtum atgręžti atgal planetas, sujaukti visas 
dangaus sferas, išrodyti, jog klysta tasai protas, kuris jas visas judina, 
nejau tu norėtum atbukinti parkų verpstes, perdirbti jų suktuvus, 
suniekinti špūles, išpeikti lankčius, iškoneveikti sruogas, iškedenti 
jų kamuolius? Kad tave monas, šalaputri tu,— gi tu aršesnis būtum 
ir už milžinus! Klausyk, baladošiau, kaip tu labiau norėtum: ar pavy- 
duliauti be priežasties, ar būti raguotas ir pats to nežinoti? 

— Aš nenorėčiau nei to, nei to,— atsakė Panurgas.— Na, bet 
kai jau sykį sužinočiau, tai, dievaži, padaryčiau tvarką, kad tik būtų 
lazdų pasaulyje. 

Atvirai kalbant, broli Žanai, geriausia, matyt, man bus nevesti 
visai. Klausyk, ką varpai sako — dabar juk mes arčiau esame: Klin 
klan, klin klan, bėdą regėsi, jei pačią turėsi, būsi raguotas, nevesk, 
nevesk, klin klan, klin klan. 

Trauk tave devynios, aš jau niršti pradedu. Nejaugi jūs, galvos, 
kapišonais apmaustytos, neišgalvosit nuo to nė kokio vaisto? Nejau- 
gi gamta taip nuskriaudė žmones, kad vedęs vyras negalėtų persigauti 
per šį pasaulį nepakliuvęs į raguočių stovyklos žabangas ir pink- 
les? 

Brolis Žanas tarė: 

— Aš tau patarsiu, ką daryti, kad tavo pati niekad negalėtų 
tau ragų pritaisyti be tavo žinios ir sutikimo. 

— O, meldžiamasis, šalaputri tu mieliausias! — sušuko Panur- 
gas.— Sakyk, sakyk, drauguži! 

— Muvėk žiedą, kurį mūvėjo Hansas Karvelas, Melindos kara- 
liaus didysis juvelyras. 

Hansas Karvelas buvo žmogus mokytas, prityręs, darbštus, pado- 
rus, galvotas, išmintingas, romus, gailestingas, pafilosofuoti mėgėjas, 
be to, linksmo būdo, geras sugėrovas ir juokininkas, kokių maža; 
jau turėjo užsiugdęs pilvuką, galva truputį kratėsi, bet šiaip už nosies 
vedžiojamas nesidavė. Senatvės dienose vedė teisėjo Konkordato 
dukterį, jauną, gražią, mudrią, mandagią, visiems patinkančią, per- 
nelyg meilią kaimynams ir šeimynykščiams. Praeina kelios savaitės, 
ir šit ima jis pavyduliauti kaip tigras, ima įtarinėti, kad ji kitiems 

duodanti pakasyti minkštimus. Norėdamas tam užkirsti kelią, jis 
pradeda jai pasakoti gražias istorijas apie pragaištį, kylančią iš sveti- 
mavimo, skaito jai dažnai Ištikimųjų žmonų gyvatus, sako pamoks- 
lus apie skaistybę, pats ėmęs parašo knygą, šlovinančią vedusių jų iš- 
tikimybę ir griežtai, itin aštriai smerkiančią pasileidusių žmonų 
nedorybes, dovanoja jai gražų kaklo pašvaitą, visą nusagstytą Rytų 
safyrais. Nieko tačiau tas nepadeda — mato jis, kad jinai ir toliau, 
nėmaž nesivaržydama, mirkčiojasi su kaimynais, ir jo pavydas kun- 
kuliuoja tolydžio vis smarkiau. Šit vieną naktį guli jis su ja lovoje 
tokios aistros kremtamas, užmiega ir sapnuoja, kad šnekasi su velniu, 
pasakojasi jam savo bėdas. Velnias sustiprina jo dvasią ir užmauna 
jam ant didžiojo piršto žiedą, sakydamas: „Duodu tau šį žiedą: kol 
jį turėsi ant piršto, tol tavo pati negalės kūniškai pažinti kito vyro 
be tavo žinios ir sutikimo“.— „Dėkui tau, ponas velne,— tarė Hansas 
Karvelas.— Aš išsižadėsiu Mahometo, jei nusimausiu kada šį žiedą 
nuo piršto“. 

Velnias išnyko. Hansas Karvelas nubudo smagus ir žiūri — 
jis belaikąs pirštą toje, Žinot, savo pačios vietoje. 

Užmiršau tau pasakyti, kad jo pati, tai pajutusi, turstelėjo atpa- 
kaliop, lyg tardama: „Ai, čia ne tam stulgiui dėklas“; ir Hansui Kar- 
velui pasirodė, kad kažkas nori jam tą žiedą numauti. Na, argi ne 
užtikrintas būdas? Sek tuo pavyzdžiu, jei manim tiki, ir žiūrėk, kad 
savo pačios žiedą visuomet turėtumei ant piršto. 

Tuo ir baigėsi jų pokalbis ir jų kelionė. 


Kaip Pantagriuelis, vaduodamas Panurgą 
iš keblios padėties, sušaukė pasitariman 
teologą, gydytoją, teisininką ir filosofą 

Atėjkę į rūmus, jie apsakė Pantagriueliui savo kelionę ir parodė 
jam Raminagrobic ištarmę. Pantagriuelis perskaitė ją sykį, antrą ir 
tarė: 

— Nepasitaikė matyti atsakymo, kuris man labiau patiktų. Jis 
nori pasakyti, kad vedybų reikale kiekvienas turi vadovautis savo 

protu ir elgtis taip, kaip jo galva jam sako. Tokios pat nuomonės 
ir aš visada buvau, taip sakiau ir tau iš pat pradžių, kai tik ėmei man 
apie tai šnekėti; bet tu, atsimenu, šaipeisi sau tylomis, nes savimeilė 
ir įsitikėjimas tave apakino. Tiek to, mes padarysime kitaip. 

Štai kaip: visa, kas mes esame ir ką turime, sudaro trys daly- 
kai: siela, kūnas ir turtas. Tiems trims dalykams rūpinti yra nūnai 
trys Žmonių rūšys: teologai sielai, gydytojai kūnui, advokatai turtui. 
Tai aš siūlau ateinantį sekmadienį sukviesti pietų teologą, gydy- 
toją ir advokatą. Su jais mes ir pasvarstysime tavo keblų reikalą. 

— Prisiekiu šventu Piko,— tarė Panurgas,— nieko gero iš to 
nebus, nujaučiu. Jūs tik pažiūrėkit, koks tas pasaulis adverniškas: 
mes sielas pavedam globoti teologams, kurie dažniausiai yra eretikai, 
kūnus gydytojams, kurie patys nekenčia vaistų ir niekad jų nevar- 
toja, turtą advokatams, kurie patys niekad nesibylinėja savo tarpe. 

— Kalbi kaip dvarionis,— tarė Pantagriuelis,— bet pirmą 
punktą aš neigiu, kadangi svarbiausia, tiksliau — vienintelė ir visa 
apimanti mūsų garbiųjų teologų veikla yra darbu, žodžiu ir raštu 
naikinti klaidatikystes bei erezijas (kuriomis jie patys jokiu būdu 
neapsikrečia) ir diegti giliai į Žmonių širdis tikrą ir gyvą katalikų 
tikėjimą. 

Antrajam punktui pritariu, nes mūsų garbieji gydytojai taip 
labai rūpinasi profilaktika, savo sveikatos apsauga, jog jiems nėmaž 
nereikia vaistų nei gydymosi. 

Dėl trečio sutinku, kadangi garbieji advokatai tiek turi darbo 
su kitų žmonių bylomis ir jų gynimu, jog jiems nebelieka nei laiko, 
nei energijos bylinėtis patiems. Tad ateinantį sekmadienį pasikvie- 
sime nuo teologų — tėvą Hipotadėją, nuo gydytojų — magistrą Ron- 
dibilį, nuo teisininkų — mūsų mieląjį Bridua''?. 

Dar aš manau, kad mums derėtų laikytis pitagorininkų tetra- 
dės''* ir, idant būtų pilnas skaičius, pakviesti dar mūsų brangų 
bičiulį filosofą Trujoganą''?, nes toksai tobulas filosofas, koks yra 
Trujoganas, tvirtai ir tiksliai išsprendžia kiekvieną abejonę. Karpa- 
limai, pasirūpink, kad visi keturi būtų pas mus sekmadienį pietų. 

— Tinkamesnių žmonių,— tarė Epistemonas,— manau, nesu- 
rastumėt visoj savo karalystėj Taip sakau ne tik dėl to, kad jie 
kiekvienas yra neprilygstamas savo srities žinovas, kuo niekas ir 
neabejoja, bet ir dėl to, kad Rondibilis anksčiau nebuvo, o dabar 
yra vedęs; Hipotadėjas nebuvo ir nėra vedęs; Bridua buvo vedęs, bet 
dabar ne; Trujoganas buvo ir tebėra vedęs. Vieną žygį atliksiu 

aš už Karpalimą: nueisiu ir pakviesiu Bridua (jeigu jūs nieko prieš) — 
jis yra mano senas pažįstamas, ir aš kaip tik turiu su juo pašnekėti, 
kaip einasi ir kaip sekasi jo sūnui, tauriam ir moksliam vaikinui, 
kuris studijuoja Tulūzoje pas mokslingąjį ir dorybingąjį Buaso- 
nė!” 

— Daryk, kaip žinai, — tarė Pantagriuelis,— ir pažiūrėk, gal 
aš kuo galėčiau padėti jo sūnui ir įžymiajam ponui Buasonė, kurį 
myliu ir didžiai vertinu kaip vieną iš stambiausių šių laikų moksla- 
vyrių, toje srityje dirbančių. Labai mielai padarysiu visa, ką galiu. 


Kaip Hipotadėjas, teologas, Panurgui 
teikia patarimų vedybų reikalu 

Kitą sekmadienį, vos tik pietūs buvo gatavi, prisistatė ir pak- 
viestieji; nesirodė tik Bridua, Fonbetono teisėjas. Kai įnešė antrąjį 
patiekalą, Panurgas, pagarbiai nusilenkęs, tarė: 

— Ponai, apsvarstyti reikia vieną vienintelį žodį: ar man vesti, 
ar nevesti? Jeigu jau jūs mano galvosūkio neišspręsite, tai laikysiu 
jį neišsprendžiamu, tokiu kaip Insolubilia de Alliaco"“", nes jūs kiek- 
vienas savo srityje esate rinktinis, jūs atrinkti ir atsijoti kaip Žirniai 
ant sieto. 

Pantagriuelis paprašė atsakyti tėvą Hipotadėją. Visi teologui 
pagarbiai nusilenkė, ir tas prabilo su neregėtu kuklumu: 

— Mano mielas, jūs klausiate mūsų patarimo, bet reikia, kad 
pirma patys save pasiklaustumėte. Ar jus labai kamuoja kūno pagei- 
dimai? 

— Labai,— atsakė Panurgas,— nepalaikykite už bloga, tėve. 

— Anaiptol, mielasis,— tarė Hipotadėjas.— Na, o šioje bėdoje 
ar turite ypatingą dievo malonę susivaldyti? 

— Deja, ne,— atsakė Panurgas. 

— Tai veskite, mano mielas, — atsakė Hipotadėjas,— nes daug 
geriau yra būti vedusiam negu degti geismų ugnyje. 

— Štai kur taurūs žodžiai! — sušuko Panurgas.— Be jokių 
cirkumbilivaginavimų. Labai esu jums dėkingas, dvasiškas tėve! 
Dabar jau vesiu būtinai, ir greit. Kviečiu jus į savo vestuves. Po 

šimts kelmų, tai paūšim! Prisegsiu jums vestuvinį kaspiną, ir, šimts 
kalakutų, valgysim sau į sveikatą žąsį, kurios mano žmona neiškeps!"ė. 
Ir dar ko jus paprašysiu — pradėti pirmąjį mergelių šokį, jeigu 
teiksitės parodyti man tiek malonės ir garbės. O dabar belieka atmegz- 
ti vienas mažytis mazgelis. Mažmožis, gali sakyt, pats niekas: ar aš 
būsiu raguotas? 

— Ne, mano mielas, anaiptol, — atsakė Hipotadėjus, — nebūsite, 
jei dievas taip norės. 

— O, dangau maloningas! — sušuko Panurgas.— Kurgi jūs 
mane vedate, žmonės gerieji? Į sąlyginius spręsmus, kurių dėka 
dialektikoje klesti visos priešybės ir negalimybės. Jei mano trans- 
alpinis mulas skraidytų, tai mano transalpinis mulas turėtų sparnus. 
Jei dievas norės, aš nebūsiu raguotas; aš būsiu raguotas, jei dievas 
norės. 

Kad čia būtų tokia sąlyga, kurią aš pats galėčiau vienaip ar 
kitaip pakreipti, dar nebūtų taip liūdna; betgi jūs siunčiate mane 
į slaptąją pono dievo tarybą, į rūmus, kur apreiškiami jo norai! 
O kaipgi mes, prancūzai, ten rasime kelią? Dvasiškas tėve, manau, 
kad geriau bus jums neiti į mano vestuves. Vestuvininkų erzelis 
ir šurmulys jums tik galvą išdūzgintų. Jūs mėgstate ramybę, tylą, 
vienumą. Jūs tikriausiai neateisite. Be to, šokėjas iš jūsų prastas, 
jums gal net sarmata būtų pradėti balių. Geriau aš jums į namus 
atsiųsiu spirgučių, na, ir vestuvių kaspiną. Jūs išgersite į mūsų svei- 
katą, jeigu norėsite. 

— Mano mielas,— tarė Hipotadėjas,— prašau suprasti mano 
žodžius teisingai. Kai aš sakau „jei dievas taip norės“, tai argi aš 
jums kokią skriaudą darau? Argi čia blogai pasakyta? Argi ši sąlyga 
turi savyje kokio piktžodžiavimo ar papiktinimo? Ar tai nėra atida- 
vimas garbės viešpačiui dievui, mūsų sutvėrėjui, išganytojui ir laikyto- 
jui? Ar tai nėra pripažinimas, kad jį laikome vieninteliu visokio 
gėrio davėju? Ar tai nėra pareiškimas, kad visi mes priklausome 
nuo jo valios, kad be jo esame niekas, kad nieko nereiškiame, nieko 
negalime, jeigu jis mūsų neapdovanoja savo šventa malone? Ar tai 
nėra bažnyčios nustatyta išlyga, liečianti visus mūsų sumanymus? 
Ir ar neturime visa, ko imtis ketinamės, pavesti jo šventai valiai, 
kaip danguje, taip ir žemėje? Ar tai nėra tikras jo švento vardo 
pašlovinimas? 

Mano mielas, jūs nebūsite raguotas, jei dievas taip norės. Ir 
nedera sielvartauti, kad, girdi, kaip čia sužinosi, ko dievas nori, o ko ne, 

kad tam, girdi, reikėtų kreiptis į slaptąją jo tarybą ar keliauti į rūmus, 
kame apreiškiami jo švenčiausieji norai. Gerasis dievas padarė tokią 
malonę, jog savo norus mums atskleidė, išreiškė, apskelbė ir atvirai 
pateikė šventosiose knygose. 

Ten rasite parašyta, kad niekuomet nebūsite raguotas, tai yra nie- 
kuomet tavo žmona nebus paleistuvė, jeigu ją paimsi iš geros šeimos, 
išauklėtą skaisčiai ir kilniai, jeigu ji bus bendravusi vien su dorais 
žmonėmis, jeigu ji mylės dievą ir jo bijos, jeigu stengsis patikti dievui 
savo tikėjimu ir jo šventų įsakymų laikymu, o saugosis jį įžeisti ir pra- 
rasti jo malonę netikėjimu bei peržengimu jo įstatymo, griežtai drau- 
džiančio svetimauti ir liepiančio priklausyti vien savo vyrui, būti prie 
jo prisirišus, jam tarnauti ir jį visų labiausiai — po dievo — mylėti. 

Šitai drausmei sustiprinti jūs savo ruožtu irgi būsite žmonai my- 
lintis, doras ir teisingas vyras, rodysite jai gerą pavyzdį, gyvensite kuk- 
liai, skaisčiai, santūriai, taip, kaip norėsite, kad ir jinai gyventų; nes 
lygiai kaip veidrodis ne tas yra geras ir tobulas, kuris prašmatniausiai 
išdabintas auksu ir brangakmeniais, o tas, kuris teisingai atspindi prie- 
šais esančius daiktus, taip ir moteriškė — ne ta vertesnė, kuri turtinga, 
graži, puošni, kilminga, o ta, kuri labiausiai stengiasi su dievo pagalba 
save tobulinti ir derintis prie vyro. 

Pažiūrėkite į Mėnulį: jis ima šviesą ne iš Merkurijaus, ne iš Jupi- 
terio, ne iš Marso, ne iš kitos planetos ar žvaigždės danguje, o tiktai iš 
Saulės, savo vyro!'?, ir ima ne daugiau, kaip vyras duoda pagal savo 
padėtį ir išgales; taip ir jūs savo Žmonai šviesite dorybių ir kilnaus 
gyvenimo pavyzdžiu bei spinduliais. Ir be atlydos abu maldausite dievą, 
idant savo malone globotų jus. 

— Tai jūs norite, — tarė Panurgas, sukdamas ūsą,— kad aš ves- 
čiau tobulą moterį, aprašytą Saliamono? Jos jau seniai nebėr gyvos, 
tikras dalykas. Jos, kiek atmenu, nė matyt nesu matęs, teatleidžia man 
dievas! Šiaip ar taip, labai jums dėkoju, tėve. Suvalgykite šitą marci- 
pano riekutę — padės virškinimui; paskui išgerkite puodeliuką hipok- 
ratiško vyno — labai sveika skrandžiui. Einam toliau! 

Kaip Panurgui pataria Rondibilis, 
gydytojas 

Panurgas, tęsdamas kalbą, tarė: 

— Pirmutiniai žodžiai, kuriuos Sosin jake ištarė rudų jų vienuolių 
romikas, išguldęs brolį Aplėpausį, buvo šie: „Kas dar?“ Aš irgi taip 
sakau: „Kas dar?“ Na, ponas magistre Rondibili, sakykite trumpai: 
ar man vesti, ar nevesti? 

— Prisiekiu savo mulo eidine,— tarė Rondibilis,— nežinau, ką 
turėčiau atsakyti į šį klausimą. Sakėte, kad jus didžiai kamuoja kūno 
pageidimai. Pagal mūsų medicinos mokslo pagrindus, paveldėtus iš 
senovės platonikų, kūno geiduliams pažaboti yra penkios priemonės. 

Visų pirma — vynas. 

— Tikrai,— tarė brolis Žanas, — kai esu girtas, tai nieko daugiau 
nebenoriu kaip tik miegoti. 

— Turiu omenyje,— kalbėjo toliau Rondibilis,— nesaikingą vyno 
vartojimą. Nuo nesaikingumo atšąla žmogaus kūne kraujas, suglemba 
nervai, paskysta vaisingoji sėkla, atbunka juslės, judesiai pasidaro ne- 
darnūs — ir vis tai yra kliūtys apvaisinimo aktui. Iš tikrų jų, Bakchą, 
girtuoklių dievą, jūs matote vaizduojamą bebarzdį, su moteriškais 
drabužiais, visiškai ištižusį, nelyginant kokį eunuchą ir kastratą. Visiš- 
kai kas kita, jei vynas vartojamas saikingai. Apie tai mums byloja 
senovės priežodis: be Cereros ir Bakcho draugijos Venera nesižino 
kur dėtis iš nuobodulio. Senovės žmonių manyta, kaip Diodoras Sici- 
lietis liudija, taipogi lampsakiečių tikėta, kaip Pausanijas sako, kad 
ponaitis Priapas buvo Bakcho ir Veneros sūnus. 

Antra — tam tikri vaistai ir žolės, nuo kurių žmogus netenka aist- 
ros, jėgos ir galios apvaisinti. Patyrimas rodo, kad šitaip veikia Herak- 
lio lelija, karklas migdolalapis, gluosnis svyruoklis, kanapių grūdai, 
sausmedis, eglūnas, jerelio sėklos, mandragora, šuniagaršvė, gegužrai- 
bė, begemoto oda ir kiti vaistai, kurie, patekę į žmogaus kūną, tiek 
savo elementine galia, tiek specifinėmis savybėmis užšaldo ir numarina 
veisimosi gemalus arba išsklaido tas judamąsias jėgas, kurios juos turė- 
tų išvesti į gamtos paskirtą vietą, arba vėlgi uždaro takus ir kanalus, 
kuriais jie išmetami išorėn. O antra vertus, mes turime vaistų, kurie 
žmogų kaitina, skatina ir parengia veneriniam aktui. 

— Šitų man, dėkui dievui, nereikia,— tarė Panurgas.— O jums, 
garbusis magistre? Tiktai prašom mano žodžių nepriimti už bloga. Aš 
jums linkiu vien gero. 

— Trečia,— kalbėjo toliau Rondibilis,— įtemptas darbas. Mat jis 
taip išsekina kūną, jog kraujas, kuris, po visą kūną tekėdamas, turi 
papenėti kiekvieną jo narį, nebeištenka nei laiko, nei išgalės, nei gali- 
mybės išskirti trečiojo virškinimo perteklių! — sėklos sekreciją. 
Gamta ypatingu būdu tą produktą saugo saviems tikslams, nes jis daug 
reikalingesnis išlaikyti individui negu dauginti žmonių giminei ir pa- 
dermei. Todėl sakoma, kad Diana yra skaisti, kadangi be paliovos 
darbuojasi medžioklėse. Todėl senovėje karo stovykla vadinosi 
castra — nuo žodžio casta'“!, nes ten be atodvasčio triūsdavo galiūnai 
ir kariai. Todėl Hipokratas rašo, lib. de aere, aque et locis'**, apie kai 
kuriuos Skitijos gyventojus, kad jie, girdi, dar mažiau tinką meilės 
žaidimams negu eunuchai, nes dienų dienas praleidžią ant arklių ar 
prie sunkių darbų, o tuo tarpu filosofai moko, kad geidulingumo 
motina yra dykystė. 

Kai Ovidijaus paklausė, kodėl Egistas pasidaręs svetimoteris'““, 
jis atsakė: jokių kitų priežasčių nebuvę kaip vien dykas gyvenimas. 
Ir jei kas iš pasaulio pašalintų dykystę, tai Kupidono amatas tuoj turėtų 
sužlugti. Jo lankas, strėlių dėklas ir pačios strėlės liktų jam bereika- 
linga našta; nieko jis nebeįstengtų sumedžioti, nes nėra toks miklus 
šaulys, kad galėtų pašauti skrendančią gervę ar elnią, dumiantį per 
girios jaunuolyną (kaip kad sugebėdavo partai), tai yra žmogų, dir- 
bantį bei triūsiantį; jam reikia tokių, kurie nieko neveikia, tik sėdi, guli 
ir taip sau laiką leidžia. 

Ne veltui Teofrastas!“*, paklaustas sykį, kaip jis manąs, kas per 
žvėris, kas per daiktas kūniška meilė, atsakė, kad tai esančios dykinė- 
jimo gaivalų aistros. Panašiai Diogenas mokė, kad paleistuvystė — 
tai tų Žmonių užsiėmimas, kurie jokio kito užsiėmimo neturi. O Ka- 
nachas, sikionietis skulptorius, norėdamas parodyti, kad dykystė, tingi- 
nystė, gyvenimas be rūpesčių veda į kekšavimą, padarė Veneros 
statulą sėdinčią, ne stovinčią, kaip darydavo visi jo pirmtakai. 

Ketvirta — uolus protinis darbas, nes nuo jo taip neregėtai nu- 
silpsta judamosios jėgos, jog nebejstengia išstumti į paskirtą vietą 
sėklos sekrecijos ir išbrinkinti dykavidurio nervo, kurio pareiga yra 
tą sekreciją suleisti kur reikia, idant žmonių giminė daugintųsi. 

Jei norite pers:ikrinti, kaip tai išties yra, stebėkite, kaip atrodo 
žmogus, įsigiline: į kokį protinį darbą: jūs matysite, kad visos jo smege- 

nų arterijos išsitempusios kaip arbaleto templė, kadangi jos turi pri- 
statyti smegenims pakankamai substancijos, reikalingos užpildyti pro- 
to, vaizduotės bei suvokimo, svarstymo bei sprendimo, atminties bei 
atgaminimo kameroms, ir įgalinti tą substanciją dideliausiu greičiu 
tekėti iš vienų kamerų į kitas anatomijos išaiškintais keliais stebuklin- 
gojo rezginio periferijoj, kame baigiasi arterijos, gaunančios pradžią 
kairiajame širdies skilvelyje, o vitaliniai gaivalai, perėję ilgus tarps- 
nius, pasidaro animaliniai; matysite, kad to studijuojančio individo 
visos gamtinės galios prislopintos, išorinės juslės nebeveikia, žodžiu, 
turėsite pagrindo spręsti, jog jis nebegyvena savy, o ekstazės yra išneš- 
tas iš savęs, ir tarsite, jog Sokratas nepiktnaudžiavo žodžiais, sa- 
kydamas, kad filosofija — tai ne kas kita kaip meditavimas apie 
mirtį. 

Galimas daiktas, dėl šitos priežasties ir Demokritas išsibadė akis: 
jis manė, jog mažesnis nuostolis netekti regėjimo negu būti trukdomam 
mąstyti, nes akys kliudančios susikaupti. 

Todėl nekalta yra Paladė, išminties deivė, mokslo darbuotojų glo- 
bėja, todėl nekaltos yra mūzos, todėl ir gracijos amžinai skaistybę laiko; 
dar prisimenu skaitęs, jog Kupidonas, paklaustas sykį motinos Veneros, 
kodėl jis niekad neužsipuoląs mūzų, atsakė taip: jos tokios gražios, 
tokios malonios, tokios kilnios, tokios skaisčios ir taip visada užsiėmu- 
sios — viena stebinti dangaus šviesulius, kita skaičiuojanti, kita ma- 
tuojanti geometrines figūras, kita vėl įsigilinusi į retorikos išmonėes, 
kita į poezijos kūrybą, kita į muzikos dermes,— jog jis, prisiartinęs prie 
jų, atleidžiąs lanko timpą, užsisegąs strėlių dėklą ir užgesinąs fakelą, 
nes jam gėda ir baugu jas trukdyti; paskui nusirišąs raištį nuo akių, kad 
galėtų aiškiau jų veidus regėti ir jų saldžių giesmių bei odžių klausy- 
tis, — ir tada patiriąs visų didžiausią malonumą pasaulyje, o dažnai 
pasijuntąs visai užkerėtas jų grožybių ir meilingumo ir užmingąs toje 
harmonijoje, tada jam nė mintis neateinanti jas pulti ar jų užsiėmimus 
trukdyti. 

Šiuo punktu apimu ir tai, ką Hipokratas rašė minėtoje knygoje, 
kalbėdamas apie skitus, ir kitoje knygoje, pavadintoje De genitura!““, 
kur sako, kad neturi apvaisinimo galios visi tie žmonės, kuriems 
perpjautos parotidinės arterijos, esančios palei ausis, o priežastis ta 
pati, kurią išdėsčiau pirma, kai kalbėjau apie judamų jų jėgų nusilpimą 
ir apie jas palaikantį kraują, kuris tomis arterijomis vaikšto; be to, jis 
tvirtina, kad didelė sėklos dalis randasi iš galvos bei stuburo smegenų. 

Penkta — venerinis aktas. 

— Va šito aš ir laukiau, — tarė Panurgas,— ir imuosi tą sau. Visa 
kita tegu vartoja, kas nori. 

— Čia yra tai,— tarė brolis Žanas, — ką jo malonybė Scilinas, 
švento Viktoro vienuolyno Marselyje viršininkas, vadina kūno marini- 
mu. Aš esu tos nuomonės (taip, beje, manė ir atsiskyrėlis, gyvenęs 
šventos Radegondos grotoje netoli Šinono), jog Tebaidės atsiskyrėliai 
būtų sėkmingiausiai marinę kūną, tramdę nelemtąjį geidulingumą ir 
malšinę kūno maištavimą, jei tą priemonę būtų vartoję po kokius dvi- 
dešimt penkis ar trisdešimt kartų per dieną. 

— Aš matau,— kalbėjo Rondibilis,— kad Panurgas yra gero 
kūno sudėjimo, saikingo humoringumo, reikiamo gyvybingumo, tin- 
kamo amžiaus, gyvena patogiai, tai jo noras vesti visiškai nepeiktinas: 
jei sutiks moterį tolygaus temperamento, tai juodu prigimdys vaikų, 
vertų bet kurios užjūrinės monarchijos. Juo greičiau jis tai padarys, 
Juo bus geriau, jei nori savo vaikus dar matyti aprūpintus. 

— Mielasis pone magistre,— tarė Panurgas, — aš vesiu, ir greitai 
vesiu, galite tuo neabejoti. Blusa, kurią turiu ausyje, niekados dar taip 
smarkiai nespurdėjo kaip jūsų mokslingos kalbos metu. Aš jus kviečiu 
į vestuves. Suūšim smagiai, net velniai juoksis, duodu žodį. Būk, pone, 
malonus atsivesti žmoną ir — savaime suprantama — kaimynes. Ir bus 
viskas gražu ir padoru! 


Kaip Rondibilis apskelbia, jog 
raguočio būsena yra naturalus 
santuokos priedas 

— Belieka, — kalbėjo toliau Panurgas,— išsiaiškinti dar vieną 
mažą punktelį: ar aš būsiu raguotis, ar ne? 

— Viešpatie aukščiausias! — sušuko Rondibilis.— Radote ko 
klausti! Ar būsite raguotis? Mano mielas, aš esu vedęs, jūs ne ką trukus 
būsite vedęs; tai užsirašykite sau ant kaktos geležiniu rašikliu, kad 
kiekvienam vedusiam vyrui gresia nuolatinis pavojus tapti raguočiu. 
Raguočio būsena yra natūralus santuokos priedas. Šešėlis ne taip 
atkakliai sekioja kūną kaip ragai vedusį vyrą, ir jei, išgirdęs sakant 

apie ką šiuos tris žodžius: „Jis yra vedęs“, pridėsi: „Vadinasi, jis yra 
arba buvo, arba gali būti raguotis“, tai niekas negalės papeikti, jog 
nesugebi teisingų išvadų daryti. 

— Visų velnių prakeiktas hipochondrike,— ėmė rėkti Panur- 
gas, — ką jūs čia šnekat? 

— Mano mielas, — kalbėjo Rondibilis,— Hipokratas, prieš eida- 
mas iš Lango į Polistilą aplankyti filosofo Demokrito, parašė laišką 
savo senam draugui Dionisui, prašydamas nugabenti jo žmoną pas 
josios tėvus, padorius ir garbingus žmones, kad paviešėtų tol, kol 
jo nebus namie, nes nenorėjo, kad jinai liktų viena. Dar prašė draugą 
stropiai ją sekti ir žiūrėti, kur ji su motina vaikščios ir kokie žmonės 
lankysis pas jos tėvus. „Ne dėl to,— rašė jis, — kad nepasitikėčiau 
jos dora ir ištikimybe, kurią jau spėjau pažinti ir ištirti; betgi ji yra 
moteris. Tai viskas“. 

Moterų prigimtį, mano mielas, gerai atvaizduoja Mėnulis tiek kitais 
aspektais, tiek ypač tuo, kad kol vyrai mato ir girdi, jos kaip įmany- 
damos slapstosi, varžosi, kaukėmis dangstosi, o kai tik vyrai iš namų — 
jos atleidžia vadžias: tik duodasi, tik sukasi, dumia, kur joms reikia, 
visas kaukes meta šalin ir parodo tikrąjį veidą; lygiai taip daro ir 
Mėnulis: kol Saulė šviečia, jis nesirodo nei dangui, nei žemei, bet kai ji 
nusileidusi, kai jis nuo jos visų toliausia, būtent nakties metu, — tada 
tai jis sušvinta sutviska ir parodo visa, ką tik turi. Taip ir visos mote- 
rys, nesgi jos — moterys. 

Kai tariu žodį „moteris“, galvoju apie tokią silpną, tokią nepas- 
tovią, tokią nepatvarią, tokią nepatikimą ir netobulą žmonių lytį, jog 
man net rodosi, kad Gamta (sakau šiuos žodžius be jokios užgaulės ir 
nepagarbos), kurdama moterį, buvo laikinai praradusi tą sveiką protą, 
su kuriuo sutvėrė ir pagamino visus kitus daiktus; ir šiaip suku galvą, 
ir taip, ir niekaip neišgalvoju, ką apie tai manyti, nebent tik kad ji, 
kurdama moterį, turėjo prieš akis ne tiek moters kaip individo tobu- 
lumą, kiek vyro džiuginimą bei žmonių giminės tęsimą. Išties, gi ir 
Platonas nežino, į katrą eilę rikiuoti moteris — ar prie protingų gy- 
vūnų, ar prie paprastų gyvulių; mat Gamta jų kūne, slaptoje, gilioje 
vietoje, įkurdino tokį gyvūną, tokį organą, kurio neturi vyrai, kuriame 
protarpiais gaminasi sūrūs, gaižūs, salietringi, boringi syvai; graužda- 
mi, ėsdami, nepakenčiamą kutulį keldami, jie taip įdirgina ir įjaudina 
moteris (tas organas yra vienų nervų ir labai jautrus), jog visas jų 
kūnas įsivirpina, visos juslės sutrinka, visos aistros sukyla ir visos 
mintys susimaišo — pasidaro taip, kad jeigu ne tas truputėlis gėdos, 

kuriuo Gamta pašlakstė jų kaktą, matytumėt jas it padūkusias graibs- 
tant už daiktadėčių dar siaubingiau nei kitados Proitidės, mimaloni- 
dės bei tiadės'Š? savo bakchanalijų dieną, nes tasai gyvūnas turi stip- 
rius ryšius su visomis svarbiausiomis kūno dalimis, kaip akivaizdžiai 
rodo anatomija. 

Gyvūnu aš jį vadinu sekdamas tiek akademikų, tiek peripatetikų 
mokslu, nes jei galia pačiam judėti yra tikrasis daikto požymis, kaip 
rašo Aristotelis, ir jei visus daiktus, kurie juda iš savęs, vadiname gy- 
vūnais, tai Platonas teisingai tą moterų įtaisą vadina gyvūnu: jis turi 
galią pats susitraukti, nusileisti, susiraukti, susierzinti, ir šitie judesiai 
būna tokie smarkūs, jog nustelbia moteriai visus kitus jutimus ir jude- 
sius, kaip tai esti ištikus alpuliui, širdies smūgiui, epilepsijai, apoplek- 
sijai ar letarginei mirčiai. Dar daugiau pasakysiu: mes matome aiškiai, 
kad šis gyvūnas sugeba skirti kvapus, ir moterys jaučia, kaip jis ne- 
mėgsta to, kas smirdi, o linksta į tai, kas kvepia. 

Aš Žinau, kad Kl. Galenas stengiasi mus įtikinti, jog tie judesiai — 
ne savaiminiai ir ne savarankūs, bet atsitiktiniai, ir kad jo šalininkai 
kaip išgalėdami įrodinėja, jog tasai gyvūnas nesugebąs sensoriškai 
skirti kvapus, jog čia galinti būti kalba tik apie skirtingą poveikį, ky- 
lantį iš kvapiųjų substancijų skirtingumo. Jeigu tačiau jūs uoliai ištir- 
site ir ant Kritolajo!*" svarstyklių pasversite jų teiginius ir išvedžio- 
jimus, tai rasite, kad ir šiuo atveju, kaip daug kame kitur, jie kalbėjo 
lengvapėdiškai, veikiau iš pasimėgimo prieštarauti savo pirmtakams, 
negu iš noro surasti Tiesą. 

Aš nebesileisiu gilyn į šį disputą, pasakysiu tiktai, jog doros mote- 
rys, nugyvenusios amžių skaisčiai ir be sutepties ir tą pašėlusį gyvūną 
mokėjusios palenkti proto valiai, — tokios moterys vertos didžio pagy- 
rimo. Ir bus mano kalba užbaigta, jei pridursiu, jog kada gyvūnas yra 
pasotintas (jei tik apskritai jį galima pasotinti) tuo penu, kurį Gamta 
turi jam parengusi vyro organizme, tada visi jo ypatingieji sąjūdžiai 
baigiasi, visi jo troškimai numalšta, visas jo siutas nurimsta. Todėl nesi- 
stebėkite, kad mūsų tyko nuolatinis pavojus tapti raguočiais: juk negi 
kiekvieną dieną turime kuo jį nuramdyti ir visiškai užganėdinti. 

— Po šimts velnių ir perkūnų,— sušuko Panurgas,— nejaugi 
jūsų medicina nežino jokio vaisto nuo tos bėdos? 

— Taip, mano mielas, — atsakė Rondibilis,— žino, ir labai gerą, 
kurį ir aš pats vartoju: jis aprašytas vieno garsaus autoriaus jau prieš 
aštuoniolika šimtų metų '*“. Tuojau apsakysiu jį. 

— Dievaži,— tarė Panurgas,— jūs aukso žmogus ir aš jus myliu 

iš visų savo plaučių. Valgykite štai šitos svarainių uogienės: sutrau- 
kiamų jų savybių dėka ji pasiaurina skrandžio angą ir tuo sustiprina 
pirmąjį virškinimo tarpsnį. Bet ką aš čia kalbu? Kiaušinis vištos nepa- 
mokys. Pala, aš duosiu jums išgerti šią Nestoro taurę'®”. Gal dar gurkš- 
nelį baltojo hipokratiško? Nebijokit, ryklės uždegimo negausit. Nėra 
jame nei ninkštarutės, nei imbiero, nei rojaus pipirų. Yra tik rink- 
tinio cinamono ir geriausios rūšies gryno cukraus su šauniu baltuoju 
vynu iš to vynuogyno, kur palei Aukštąjį šermukšnį, viršum Kovarnių 
riešutyno. 


Kaip Rondibilis, gydytojas, pataria 
daryti, kad netaptum raguočiu 

— Anuo metu, — kalbėjo Rondibilis,— kada Jupiteris, tvarkyda- 
mas savo olimpinių rūmų etatus ir sudarinėdamas kalendorių visiems 
dievams ir deivėms, nustatė, kuriuo metų laiku ir kurią dieną turi būti 
kieno šventė, kame turi būti kieno orakulas bei garbinimo vieta, nu- 
rodė aukas ir aukojimus... 

— Ar tik jis nepadarė taip kaip Tentvilis, Osero vyskupas? — 
paklausė Panurgas.— Taurusis bažnyčios vyras, kaip ir kiekvienas 
padorus žmogus, mėgo gerą vyną, užtat rūpestingai globojo ir atsidė jęs 
puoselėjo vynmedį, Bakcho protėvį. Ir štai atsitiko, kad metai po metų 
jo vynuogių derlių žudė šalnos, šlapdribos, liūtys, šerkšnai, li jundros, 
šalčiai, kruša, ir visi tie negandai užeidavo šventų jų Jurgio, Morkaus, 
Vitalio, Eutropijaus, Pilypo dienomis, švento kryžiaus atradimo, šešti- 
nių ir kitose šventėse — kaip tik tada, kai saulė įeina Jaučio ženklan; 
taip jam susidarė nuomonė, kad minėtieji šventieji yra šalnų bei 
krušų leidėjai ir vynuogynų gadintojai. Užtat jis sumanė jų šventes 
nukelti į žiemą, tarp kalėdų ir trijų karalių, — tegu tada pila krušos, 
spaudžia šalčiai, kiek tik jiems patinka, nes šalčiai tada ne tik neken- 
kia, bet dar, kaip žinome, į naudą eina vynuogynams; jų vieton liepė 
atkelti šventuosius Kristupą, Joną, Magdaleną, Oną, Dominyką, Lau- 
ryną — vienu žodžiu, rugpjūčio vidurį atvarė į gegužį; mat šių šventų- 
jų dienose nėra ko baimintis šalnų, o labiausiai pasauly reikalingi 

žmonės tuo metu yra vėsinamų gėralų gamintojai, vyno aušintojai, 
sūrio darytojai ir vėsių palapinių statytojai. 

— Bet Jupiteris, — kalbėjo toliau Rondibilis,— pamiršo vargšą 
velnią Ragių, kurio tuo metu nebuvo po akių — jis buvo Paryžiuje, 
teisme, ir gynė tenai vieno savo nuomininko bei vasalo paleistuvybės 
bylą. Po kurio laiko Ragius sužinojo esąs aplenktas ir nuskaustas, metė 
teismą ir ginamąją bylą, nusprendęs ginti savo paties bylą, idant 
neliktų be etato, stojo pats prieš didįjį Jupiterį, išdėstė savo būtuosius 
nuopelnus, priminė gerus darbus ir malonias paslaugas, jam praeityje 
padarytas, ir įsakmiai prašė nepalikti jo be šventės, be aukų, be pager- 
bimo. Jupiteris teisinosi, nurodydamas, kad visos beneficijos jau esan- 
čios išdalintos ir etatai užimti. Ragius tačiau tiek įžūliai reikalavo, jog 
galų gale Jupiteris įtraukė jį į sąrašą bei katalogą ir paskyrė jam 
žemėje šventę, aukas ir pagerbimą. 

Kadangi visame kalendoriuje nebuvo laisvos dienos, tai jam pasky- 
rė tą pačią šventę kaip ir Pavydo deivei; viešpatauti jam leido vedu- 
siems vyrams, ypač tiems, kurių žmonos gražios; aukos buvo nustatytos 
tokios: įtarinėjimai, nepasitikėjimas, nesantaika, žmonų saugojimas, 
sekiojimas, šnipinėjimas; kiekvienam vedusiam vyrui duotas griežtas 
įsakymas savo dievą garbinti ir šlovinti, jo šventę su ypatingu uolumu 
švęsti ir minėtas aukas aukoti, — tokia buvo sąlyga jo malonėms gauti; 
tiems, kas jo negerbia ir negarbina taip, kaip prisakyta, jis nebus pa- 
lankus, neteiks pagalbos nei paspirties, niekad jais nesirūpins, niekad 
neįžengs į jų namus, niekad neviešės jų draugijoje, nors ir kažin kaip 
maldautų, bet apleis juos — tegu sau vieniši pūva per amžius su savo 
žmonomis be vieno meilužio — ir šalinsis jų per amžius kaip eretikų ir 
šventvagių, žodžiu, darys jiems visiškai taip pat, kaip daro kiti dievai 
savo išpažintojams, nevykdantiems garbinimo prievolių: Bakchas 
vynininkams, Cerera žemdirbiams, Pomona sodininkams, Neptūnas 
jūrininkams, Vulkanas kalviams ir taip toliau. Ir atvirkščiai, duotas 
buvo tvirtas priežadas, jog tiems visiems, kurie švęs jo šventes kaip 
prisakyta, kurie mes visus darbus, apleis visus verslus ir vien tik žiūrės, 
kaip šnipinėti savo žmonas, kaip jas varžyti ir kamuoti iš pavydo pagal 
aukų sąrašo nuostatus, tiems visiems jis visada bus prielankus, tuos 
mylės, lankys, dieną naktį jų namuose viešės ir niekada nuo jų nesi- 
trauks. Tai šitaip. 

— Ha ha ha! — kvatojo Karpalimas.— Čia tai bent vaistas! Jis 
dar paprastesnis nei Hanso Karvelo žiedas! Tegu velnias mane nujoja, 
jei tai ne teisybė! Moterys tokios ir yra. Panašiai kaip žaibas trupina ir 

degina tiktai kietas medžiagas, tvirtas ir atsparias, o su minkštomis, 
puriomis ir lanksčiomis neturi ko veikti, — jis tau sudegins plieno kala- 
viją, bet nieko nepadarys aksomo makščiai, sutrupins kaulus, bet 
nepažeis mėsų, kurios juos dengia, — taip ir moterys: jos visą savo dva- 
sios nuojėgą, visą gudrumą ir prieštarumą nukreipia kaip tik į tai, kas 
joms uždrausta ir užginta. 

— Tas tiesa, — tarė Hipotadėjas.— Kai kurie mūsų mokslavyriai 
sako, jog pirmoji pasaulio moteris, kurią hebrajai vadina Ieva, vargiai 
kada būtų susigundžiusi ragauti pažinimo medžio vaisiaus, jeigu jis 
nebūtų buvęs užgintas. Iš tikro, jūs tik pagalvokite, kaip klastingasis 
gundytojas jau pačiais pirmaisiais žodžiais primena tą draudimą, lyg 
norėdamas tarti: „Jis tau užgintas — vadinasi, tu būtinai turi paragau- 
ti, kitaip tu nebūtumei moteris“. 


Kaip visoms moterims maga 
užginti daiktai 

— Anais laikais, — tarė Karpalimas,— kai aš Orleane sąvadautoju 
darbavausi, visų įspūdingiausia mano gražbylystė ir visų įtikinamiausi 
argumentai, kuriais priviliodavau damas ant paklodės ir palenkdavau 
į meilės žaismą, buvo gyvi, akivaizdūs ir piktinantys įrodymai, kokie 
pavydūs jų vyrai. Ir tai nėra mano išradimas. Apie tai tiek ir tiek prira- 
šyta knygose, apie tai kalba įstatymai, tai liudija kasdieninio gyvenimo 
pavyzdžiai ir patirtis. O jeigu įkalei tą joms į galveles, tai būk tikras, 
kaip dievas gyvas (sakau nepriesaikaudamas), jos būtinai savo vyrams 
ragus įtaisys, net jei gautų daryti taip, kaip darė Semiramidė, Pasifajė, 
Egesta, Mandeso salos gyventojos Egipte, išgarsintos Herodoto bei 
Strabono, ir kitos tokios besarmatės.!?" 

— Tikrai, — tarė Ponokratas,— aš girdėjau, kad kai popiežius 
Jonas XXII apsilankė sykį Kuanjofono moterų vienuolyne, tai to 
vienuolyno viršininkė ir vyresniosios prašė išduoti indultą, leidžiantį 
joms klausyti vienoms kitų išpažinties; savo prašymą jos pamatavo 
tuo, kad moterys vienuolės turinčios slaptų mažų silpnybių, kurias 
joms gėda pasisakyti vyrui konfesarijui: kur kas laisviau, kur kas atvi- 
riau jos jas pasisakysiančios vienos kitoms, išpažinties paslapties sau- 

gomos. „Aš mielai galėčiau,— atsakė popiežius, — jūsų prašymą pa- 
tenkinti, tik numatau vieną keblumą: išpažinties paslaptis turi būti 
išlaikyta, o jūs, moterys, vargiai įvykdysite tą reikalavimą“.— „Išlai- 
kysime puikiausiai, — tarė jos,— dar geriau negu vyrai“. 

Tą pačią dieną šventasis tėvas pavedė joms saugoti dėžutę, kurioje 
jo nurodymu buvo uždaryta maža paukštytė, čivyliukas, ir prašė jas 
laikyti tą dėžutę saugioje ir slaptoje vietoje; popiežiaus žodžiu jis pri- 
žadėjo įvykdyti jų prašymą, jei tą dėžutę išlaikysiančios paslaptyje; 
vienkart griežčiausiai uždraudė ją atidaryti, pagrasindamas bažny- 
tinėmis baudomis ir amžina ekskomunika. Vos tik jos išgirdo šį draudi- 
mą — tuoj visos degte užsidegė smalsumu pamatyti, kas yra toje dėžu- 
tėje, ir tik laukė, kol popiežius išeis pro duris. Šventasis tėvas, suteikęs 
joms palaiminimą, išvyko į savo būstinę. Vos pažengė jis trejetą žings- 
nių nuo vienuolyno slenksčio, moterėlės bematant sulėkė visos į būrį 
atidaryti uždraustosios dėžutės ir pasižiūrėti, kas joje yra. Rytojaus 
dieną popiežius vėl jas aplankė su intencija (taip joms rodėsi) išduoti 
prašomą indultą. Tačiau visų pirma liepė atnešti dėžutę. Atnešti tai 
atnešė, bet paukštytės joje nebebuvo. Taip šventasis tėvas akyvai paro- 
dė, kad joms pernelyg sunkus būtų daiktas išlaikyti išpažinties paslaptį, 
jeigu nė trumpo laiko negalėjo išlaikyti paslaptyje dėžutės, taip įsak- 
miai pavestos saugoti. 

— Garbusis mūsų magistre, jūs mielas mūsų svečias. Su dideliu 
malonumu klausiausi jūsų ir dėkoju dievui už viską. Nebuvau jūsų 
matęs nuo to laiko, kai jūs su senais mūsų draugais Ant. Saporta, 
Gi Bugjė, Baltazaru Nuajė, Tolė, Žanu Kantenu, Fransua Robinė, 
Žanu Perdrijė ir Fransua Rablė vaidinote Monpeljė mieste didaktinę 
komediją apie vyrą, kuris vedė nebylę žmoną. 

— Aš irgi ten buvau,— tarė Epistemonas.— Vyrelis norėjo, kad 
jinai prakalbėtų. Jinai ir prakalbėjo gydytojo ir chirurgo meno dėka: 
tie mat pakirpo jai tokį raištelį, kuris laikė prisegtą jos liežuvį. Kalbą 
atgavusi, ji ėmė taip daug šnekėti, jog vyras kreipėsi į gydytoją, prašy- 
damas kokio vaisto, kad ji vėl nutiltų. Gydytojas sakė, jog medicina, 
tiesa, turinti priemonių išgydyti moterims nuo nežadžios, tačiau netu- 
rinti nieko, kuo galėtų jas nutildyti; vienintelis būdas vyrui apsiginti 
nuo begalinio žmonos šnekumo — pasidaryti kurčiam. Ir gydytojai 
apkurtino tą vargšą žmogyną kažkokiais kerais. Žmona, matydama, 
kad jis kurčias ir kad ji šneka tuščiai, siuste pasiuto. Paskui gydytojas 
paprašė užmokėti, tai vyras atsakė esąs išties kurčias ir nieko negirdįs, 
ko jis reikalaująs. Gydytojas tada užbarstė jam ant sprando kažkokių 

miltelių, ir nuo jų tas dūkte padūko. Tada padūkęs vyras ir pasiutusi 
moteriškė susidėjo išvien ir taip primušė gydytoją su chirurgu, jog 
tie vos gyvi liko... Niekad nebuvau taip juokęsis, kaip tada iš tų kome- 
dijų. 

— Grįžkim prie savo reikalo, — tarė Panurgas.— Jūsų žodžiai, jei 
iš žargono perversim į mūsų kalbą, turėtų reikšti, kad aš galįs drąsiai 
vesti, o apie ragus nė negalvoti. Čia jūs nusivažiavot į lankas. Mielas 
magistre, esu linkęs tikėti, jog mano vestuvių dieną būsite labai užsi- 
ėmęs su savo pacientais ir negalėsite atvykti. Aš dėl to neįsižeisiu. 


, J , „191 
Stercus et urina medici sunt prandia prima. 
Ex aliis paleas, ex istis collige grana.'?* 


— Jūs neteisingai cituojate,— tarė Rondibilis, — antra eilutė yra 
šitokia: 


Nobis sunt signa; vobis sunt prandia digna. 


Jei mano žmona sunegaluotų, aš pirmiausia ištirčiau šlapimą, — 
kalbėjo Rondibilis, — apčiuopčiau pulsą ir apžiūrėčiau, kas dedasi 
žemutinėje pilvo dalyje ir bambos srityje, kaip mus moko Hipokratas, 
2 Apho., 3593, 

— Ne, ne,— tarė Panurgas,— taip netinka. Tas taikoma mums, 
teisininkams, turintiems skirsnį De ventre inspiciendo'™. Aš padary- 
čiau gerą klizmą. Jums nederėtų dėl mano vestuvių apleisti savo sku- 
bius darbus. Aš jums į namus atsiųsiu spirgučių, ir būkim visada drau- 
gai. 

Jis priėjo prie gydytojo ir, nė žodžio netaręs, įdėjo jam saujon ketu- 
ris auksinius su rože. 

Rondibilis juos priėmė labai noriai, paskui tarė, lyg pabūgęs, lyg 
pasipiktinęs: 

— Ė-ė-ė, pone, be reikalo. Na ką gi, labai ačiū. Iš blogų žmonių 
aš niekad nieko neimu; geriems žmonėms niekad neatsakau. Esu 
pasirengęs visada jums patarnauti. 

— Už pinigus, — tarė Panurgas. 

— Žinoma,— atsakė Rondibilis. 

Kaip žiūri į santuokos sunkumus 
Trujoganas, filosofas 


PERSKYRIMAS XXXV 


Po šių žodžių Pantagriuelis tarė filosofui Trujoganui: 

— Na, ištikimasis mano valdiny, fakelas, perėjęs iš rankų į rankas, 
įteikiamas tau. Dabar tavo eilė duoti atsakymą: ar Panurgui vesti, ar 
nevesti? 

— Ir taip, ir taip, — atsakė Trujoganas. 

— Ką jūs sakote? — paklausė Panurgas. 

— Tą, ką girdite, — atsakė Trujoganas. 

— O ką gi aš girdėjau? — klausė Panurgas. 

— Tą, ką sakiau, — atsakė Trujoganas. 

— Cha! Ir būk gudrus, kad nori! — tarė Panurgas.— Tai kaip 
galų gale: vesti ar nevesti? 

— Nei taip, nei ne,— atsakė Trujoganas. 

— "Tegu velniai mane griebia, — tarė Panurgas, — jei mano galvoj 
nepradeda maišytis, ir tegu griebia antrąkart, jei aš suprantu jūsų 
kalbą! Pala, užsikabinsiu akinius štai ant kairės ausies, gal aiškiau 
girdėsiu jūsų žodžius! 

Tą pat valandėlę Pantagriuelis pamatė prie salės durų Gargantiua 
šuniuką, pramintą Kinu, nes tokiu vardu buvo Tobijo šuo'??. Tada jis 
tarė visai draugijai: 

— Karalius ateina; stokimės. 

Vos ištarus šį žodį, Gargantiua įžengė į puotos salę!**. Visi atsistoję 
nusilenkė jam. 

Gargantiua, maloniai pasisveikinęs su visa pasėda, tarė: 

— Mieli mano bičiuliai, padarykite, meldžiamie ji, man tą malo- 
numą — nesikelkite iš savo vietų ir tęskite pradėtą šneką. Atneškite 
man kėdę prie šito štai stalo galo. Duokite taurę, noriu susigerti su 
jumis visais. Į sveikatą gražiai jūsų draugijai! O dabar prašom pasakyti, 
apie ką jūs čia šnekėjotės. 

Pantagriuelis atsakė, kad, įnešus antrąją duotį, Panurgas pateikęs 
svarstyti keblų klausimą: ar jam vesti, ar nevesti? Kunigas Hipotadė jas 
ir gydytojas Rondibilis savo atsakymus jau davę; jam įeinant, kaip 
tiktai pradėjęs kalbėti ištikimasis valdinys Trujoganas. Iš pradžių į Pa- 
nurgo klausimą, kaip jam daryti, jis atsakęs: „Ir taip, ir taip“; antru 

kartu pasakęs: „Nei taip, nei taip“. Panurgas skundžiąsis tokiais keis- 
tais ir prieštaringais atsakymais, nes nieko nesuprantąs. 

— O man rodos, — tarė Gargantiua,— kad jį suprantu. Visai pa- 
našiai atsakė vienas senovės filosofas, klausiamas, ar jis turėjęs moterį, 
apie kurią buvo šnekama; jis kalbėjo taip: „Aš ją turėjau, bet ji manęs 
ne; ji man priklausė, bet aš jai niekados“. 

— Panašiai apie save sakė viena Spartos mergiotė,— tarė Panta- 
griuelis.— Ją klausė, ar turėjusi reikalų su vyrais; ji atsakė: ji su vyrais 
ne, bet vyrai su ja kartais turėję. 

— Vadinasi,— tarė Rondibilis,— laikykimės visada neutralumo 
medicinoje ir aukso vidurio filosofijoje, derindami vieną ir antrą kraš- 
tutinumą, neigdami vieną ir antrą kraštutinumą, skirdami tiek pat laiko 
vienam ir antram kraštutinumui. 

— Man atrodo, — tarė Hipotadėjas,— kad šventasis tautų apašta- 
las šitą dalyką išdėstė aiškiau, sakydamas: „Belieka tiems, kurie turi 
žmonas, gyventi taip, tarsi jų neturėtų...“ !*' 

— O aš,— tarė Pantagriuelis,— moters turėjimą ar neturėjimą 
aiškinu taip: turėti moterį reiškia turėti ją tam, kam Gamta ją sutvėrė, 
būtent, vyrui padėti, teikti jam džiaugsmo ir būti jam už draugę; ne- 
turėti moters reiškia nesilaikyti prisisegus prie jos sijono, neteršti per 
ją tos vienintelės ir aukščiausios meilės, kuria žmogus privalo mylėti 
dievą, nepamiršti per moterį savo pareigų tėvynei, valstybei, draugams, 
neužleisti savo mokslų ir reikalų vien iš noro visada įtikti žmonai. 
Šitaip suprantant moters turėjimą ir neturėjimą, man tie žodžiai nei 
keisti, nei prieštaringi. 


Kaip toliau kalbėjosi Trujoganas, 
filosofas efektikas ir pironikas!““ 


PERSKYRIMAS XXXVI 


— Jūs šnekate kaip iš rašto, — tarė Panurgas.— O aš jaučiuosi 
taip, lyg būčiau atsidūręs tamsiame šulinyje, kurio dugne, kaip Hera- 
klitas sako, paslėpta teisybė. Nieko neįmatau, nieko nesuprantu, galvo- 
je man maišosi, ir aš didžiai baiminuosi, kad tik nebūčiau pakerėtas. 
Dabar aš kitaip prakalbėsiu. Ištikimasis mūsų valdiny, liaukitės pūsti 
miglą į akis! Duokit šen naujas kortas, ir loškim be fokusų. Kalbėkim 

sakykite stačiai: ar turiu aš vesti? 

Trujoganas: Taip atrodo. 

Panurgas: O jei nevesčiau? 

Tru;į: Nematau nieko blogo. 

Pan.: Nematote nieko blogo? 

Tru j: Nematau, jei tik akys nemeluoja. 

Pan.: O aš matau daugiau nei šimtą blogybių. 

Tru;: Išvardykit. 

Pan.: Aš kalbu apskritai, tikrą skaičių pasakiau vietoj menamo, 
apibrėžtą vietoj neapibrėžto, atseit — labai daug. 

Tru j.: Aš klausau. 

Pan.: Aš negaliu apsieiti be moters, po velnių. 

Tru į: Šalinkitės tų bestijų. 

P a n.: Tegu mane dievas saugo! Betgi mano kaštelionijos žmonės 
sako: gulėti vienam, be pačios, tai žiauri dalia, taip ir Didonė kalbėjo 
savo dejonėse. 

Truį: Jūsų valia. 

P a n.: Ir būk gudrus, kad tave kiaurai! Tai gal man vesti? 

Tru;: Gal. 

Pan.: Ir bus gerai? 

Tru;: Kaip pasiseks. 

P an.: O jei pasiseks, kaip aš viliuosi, tai būsiu laimingas? 

Tru į: Pusėtinai. 

P a n.: Dabar pasigręšim prieš vėją: o jei nepasiseks? 

Tru;į: Ne mano bėda. 

P a n.: Bet patarkite gi, meldžiamasis, kaip man daryti? 

Tru;: Kaip norite. 

Pan.: Eik su velniu obuoliauti. 

Trujį.: Tik prašom nesikeikti. 

P an.: Tai dievui tarnauti! Aš darysiu tik taip, kaip jūs patarsit. Ką 
man patarsit? 

Tru j: Nieko. 

Pan.: Vesti? 

Tru ;: To nesakau. 

P an.: Tad nevesti? 

Tru ;: Nė to nesakau. 

P an.: Kai nevesiu, tai niekad nebūsiu raguotas? 

Tru j: Taip manau. 

Pan: Imkim tokį atvejį, kad aš vedęs. 

Tru;: Iš kur imkim? 

Pan.: Sakau, tarkim, kad aš vedęs. 

Tru;.: Tarti viską galima. 

P an.: Nors tu dugnu žemę badyk! Ech, kad taip išsikeikus skaniai 
kur nuošaly, bent palengvėtų! Na, tiek to, kantrybės! Vadinasi, jei ves- 
čiau, būčiau raguotas? 

Tru j: Galbūt. 

P a n.: Bet jei žmona būtų ištikima ir dora, tai nebūčiau raguotas? 

Tru jį: Atrodo, ne. 

Pan.: Klausykit. 

Tru j: Kiek tik norit. 

P an.: Ar išties ji bus ištikima ir dora? Tas vienas punktas belieka. 

Tru;į: Abejoju. 

Pan.: Jūs gi jos nematėt niekad? 

Tru ;: Bene aš žinau. 

Pan.: Kodėl tad abejoti, jei nežinot? 

Tru j: Turiu pagrindo. 

Pan.: O jeigu ją pažintumėt? 

Tru;: Tuo labiau. 

P an.: Paže, meiluti, še tau mano kepurę, dovanoju tau ją, tik 
akinius pasilieku, nubėk kur į pašalį ir išsikeik gerai už mane; aš už ta- 
ve išsikeiksiu, kai norėsi. O kas gi mane padarys raguotą? 

Truj: Kas nors. 

P a n.: Po šimts ragų, aš jums įkrėsiu gerai, tai bus jums kas nors! 

Tru j: Prašom. 

P an.: Tegu mane juodasis nujoja, jei aš neužjuosiu savo pačiai 
Bergamo juostos!“?, kai iš namų kur pasitrauksiu. 

Tru j: Kalbėkit mandagiau. 

P a n.: Šuns stribilinkio vertos tokios kalbos. Eikim prie kokio nors 
sprendimo. 

Tru j: Nieko prieš. 

Pan.: Pala. Kadangi iš tos pusės jūsų nepričiumpu, tai nuleisiu 
jums kraują iš kitos venos: ar pats esate vedęs, ar ne? 

Tru: Nei taip, nei kitaip, ir kartu abejaip. 

P an.: Gelbėk mane, pone dieve! Nebegaliu, paraliai griebtų, jau 
prakaitas išmušė, ir jaučiu, kad virškinimas sutriko. Visos mano frenos, 
metafrenos ir diafragmos atsikno jusios ir įsitempusios, kad galėčiau in- 

Truj.: Man ne galvoj. 

P an.: Varykimės toliau. Mūsų ištikimasis valdiny, ar jūs esate 
vedęs? 

Tru;: Taip man rodosi. 

Pan.: Ir vedėt antrąkart? 

T ruj: Galimas daiktas. 

P an.: Kai pirmąkart vedėte, ar buvote laimingas? 

Tru;: Nėra negalimas daiktas. 

Pan.: O antrąkart kaip jaučiatės? 

Tru;: Kaip likimo skirta. 

P an.: Tačiau kaip? Atvirai sakykit — jūs laimingas? 

Tru;.: Labai gali būti. 

P an.: Kaip mane gyvą matot, prisiekiu švento Kristupo našta, 
greičiau nustipęs asilas drumstels, negu jūs ką stačiai atsakysite. Bet 
aš jus dar prigriebsiu! Ištikimasis mūsų valdiny, spjaukim velniui į 
barzdą — pakalbėkim sykį iš teisybės. Ar buvot kada nors raguotas? 
Kalbu apie jus, tą, kuris čia esate, ne apie tą, kuris kieme sviediniu žai- 
džia. 

Tru ;: Ne, jei nebuvo taip lemta. 

P an.: Prisiekiu kūnu, krauju ir visa siela — atsisakau, traukiuosi, 
pasiduodu! Jis vis man išslysta. 

Sulig šiais žodžiais atsistojo Gargantiua ir tarė: 

— Tebūnie pagarbinti veikalai tavo, viešpatie! Kaip dabar matau, 
pasaulis besąs gerokai sumitęs nuo to laiko, kai jį pažinti pradėjau. 
Tad štai kur mes atsidūrėme! Vadinasi, nūnai mokyčiausie ji ir gudriau- 
sieji filosofai yra nuėję su pironikais, aporetikais, skeptikais bei efek- 
tikais, šliejasi prie jų frontisterijos??' bei mokyklos. Garbė dievui! Iš 
tikrų jų, nūnai gali sugauti liūtą už karčių, žirgą už gogo, jautį už ragų, 
buivolą už prusnų, vilką už stimburio, ožką už barzdos, paukštį už stai- 
bynų, bet šitokio filosofo už žodžio niekas nesugaus. Sudiev, mieli 
draugai. 

Šiuos žodžius ištaręs, pasitraukė iš pasėdos. Pantagriuelis ir kiti 
norėjo jį išlydėti, bet jis neleido. 

Kai Gargantiua išėjo iš salės, Pantagriuelis tarė savo svečiams: 

— Platono Timėjas skaičiuoja svečius puotos pradžioje, o mes 
padarysime atvirkščiai — suskaičiuosime pabaigoje. Vienas, du, trys. 
Kur yra ketvirtas? Argi neturėjo ateiti mūsų mielasis Bridua? 

Epistemonas sakėsi buvęs jo kviesti, bet neradęs namie. Mat Mir- 
lengo parlamento antstolis atvykęs pas jį su šaukimu ir įsakymu asme- 

niškai prisistatyti ir pasiaiškinti senatoriams dėl jo padaryto vienos 
bylos nuosprendžio. Užtat jis išvažiavęs diena anksčiau, kad įsakytu 
laiku būtų vietoje ir negautų baudos už nestojimą. 

— Norėčiau sužinoti, — tarė Pantagriuelis, — kas ten pasidarė. 
Jau daugiau nei keturiasdešimt metų jis teisėjauja Fonbetone ir per 
tą laiką yra paskelbęs kokius keturis tūkstančius bylų sprendimų. Du 
tūkstančiai trys šimtai devyni jo sprendimai buvo pralaimėjusiųjų 
šalių apskųsti apeliacine tvarka aukščiausiajai Mirlengo parlamento 
institucijai, ir ši institucija visus jo sprendimus paliko galioti, ratifikavo 
ir patvirtino, o apeliacinius skundus atmetė. O kad dabar, senatvės 
dienose, jam įsakyta asmeniškai prisistatyti ir pasiaiškinti, jam, visą 
gyvenimą taip šventai vykdžiusiam savo pareigas, — tai čia bus koks 
liūdnas nesusipratimas, ne kitaip. Aš visa savo galia turiu jam padėti, 
kaip jis yra nusipelnęs. Žinau, blogis tiek yra išplitęs pasaulyje, jog 
teisėtumas privalo pagalbos. Tad aš ketinu imtis to dalyko, kad kartais 
koks netikėtumas neužgriūtų. 

Visi pakilo nuo stalo, Pantagriuelis apdovanojo svečius brangiomis 
ir garbingomis dovanomis — žiedais, brangakmeniais ir indais, tiek 
auksiniais, tiek sidabriniais, po to, širdingai jiems padėko jęs, pasitraukė 
į savo kambarį. 


Kaip Pantagriuelis prikalbinėja Panurgą 
klaustis kvailio patarimų 


PERSKYRIMAS XXXVII 


Nueidamas Pantagriuelis pamatė, kad Panurgas stovi galerijoj 
kaip apdujęs, linkčiodamas galvą, ir tarė jam: 

— Tu man atrodai kaip pelė, įklimpusi dervoje: juo labiau ji sten- 
giasi išsikapanoti, juo labiau grimzta. Ir tu panašiai: kuo smarkiau 
stengiesi išsikilpoti iš savo painiavos, tuo labiau painiojiesi. Aš bežinau 
tik vieną būdą tau padėti. Klausyk, esu daugsyk girdėjęs prastų žmonių 
priežodį, kad kvailys kai kada ir išminčių galįs pamokyti. Kadangi 
išminčių atsakymai tavęs kaip reikiant nepatenkino, tai tu imk ir pa- 
klausk kvailio patarimų, gal jie tave geriau patenkins ir užganėdins. 
Tu gi žinai, kad ne sykį kunigaikščius, karalius ir valstybes yra išgelbė- 

jẹ kvailių įspėjimai, patarimai ir pranašavimai, kad daug mūšių buvo 
jų dėka laimėta, daug painiavų išnarpliota. Nėra reikalo tau pavyz- 
džius vardyti. Tu, manau, sutiksi su tokiais štai samprotavimais: kas 
uoliai rūpina savo asmens bei šeimos reikalus, kas budriai ir atidžiai 
tvarko savo namų ūkį, kas niekad nežiopso, nepraleidžia nė kokios 
progos įgyti gėrybių bei krauti turtus, kas sugeba apdairiai išvengti 
nuskurdimo bėdų, tą vadiname gyvenimo išminties kupinu žmogumi, 
nors jis ir būtų paikas dangaus dvasių akyse; o kas nori būti išmintingas 
šių dvasių akyse, įžvalgus iš dieviškojo įkvėpimo ir tinkamas priimti 
pranašavimo dovanai, tas turi užmiršti save patį, išeiti iš savęs paties, 
pašalinti iš savo širdies bet kokį žemišką prisirišimą, atpalaiduoti savo 
sielą nuo bet kokio žmogiško rūpesčio, kad liktų viskam šaltas ir abe- 
jingas. Tokia būklė paprastų žmonių yra laikoma beprotybe. 

Šit kodėl prasčiokams žmonėms Fatuus buvo Faunas???, Piko 
sūnus, didis pranašautojas, Lotynų karalius. Šit kodėl komediantai, 
skirstydamiesi roles, Kvailio ir Keistuolio personažą vaidinti visada 
paveda labiausiai prityrusiam, mitriausia jam iš viso būrio. Šit kodėl 
matematikai sako, kad karalių ir kvailių horoskopas gimimo valandą 
esąs vienodas, ir duoda kaip pavyzdį Enėją ir Korebą?““, kurį Euforio- 
nas laikė bepročiu: abudu juodu gimę po tokia pat žvaigžde. 

Ne pro šalį bus šia proga priminti, ką rašė Dž. Andrea apie vieną 
kanoną popiežiaus reskripte La Rošelės merui ir miestiečiams, po jo 
Panormas apie tą patį kanoną, Barbacijus Pandektų komentare, o pas- 
kiausiai Jasonas?“' savo Patarimuose, pasakodamas apie senjorą Žoa- 
ną, garsų jį Paryžiaus kvailį, Ka jeto" prosenolį. O buvo taip. Paryžiu- 
je, Pti Šatlė užkandinėje, prie židinio, kuriame čirškėjo kepsnys, stovė- 
jo kažkoks nešikas ir valgė duoną, vis palaikydamas ją virš kepsnio, 
kad prigaruotų: duona, taip pakvipinta, jam atrodė kur kas gardesnė. 
Užkandinės šeimininkas nieko jam nesakė. Kai nešikas sušlamštė visą 
duoną, šeimininkas čiupo jam už pakarpos ir pareikalavo užmokėti 
už kepsnio garus. Nešikas sakėsi nieko kepsniui nepadaręs, nieko iš 
šeimininko nepaėmęs ir nėmaž nesąs skolingas. O garas juk išsisklaidąs 
ore ir vis tiek nueinąs niekais; negirdėtas daiktas, kad Paryžiuje kas 
pardavinėtų kepsnio garus gatvėje. Šeimininkas atšovė, kad jis nepri- 
valąs savo kepsnio garais penėti nešikus, ir pagrasino, jei neužsimo- 
kėsiąs, atimti iš jo nešamuosius diržus. Nešikas čiupo lazdą gintis. Kilo 
didelis vaidas. Iš visų pusių sulėkė Paryžiaus žiopliai žiūrėti, kas čia 
dedasi. Kaip tik pasitaikė, kad ten buvo ir senjoras Žoanas, kvailys, 
Paryžiaus miestietis. Jį pamatęs, užkandinės šeimininkas klausė nešiką: 

„Ar sutinki, kad štai kilnusis senjoras Žoanas išspręstų mūsų gin- 
čą?“ — „Taip, suk tave devynios“,— atsakė nešikas. 

Tada senjoras Žoanas, išklausęs vaido istoriją, paprašė nešiko si- 
dabrinio pinigo. Nešikas jam padavė Tūro pilypą*““. Senjoras Žoanas 
paėmė pinigą, užsidėjo ant kairiojo peties, lyg tirdamas, ar jis gero 
svorio; po to paskambeno ant kairiojo delno, lyg klausydamas, ar jis 
gero metalo; tada prisidėjo prie dešiniosios akies, lyg žiūrėdamas, ar 
gerai nukaltas. Visi žiopsotojai aplinkui tuo tarpu tylėjo, šeimininkas 
laukė ramus, o nešikas stovėjo nusiminęs. Galiausiai senjoras Žoanas 
sužvangino pinigu keliskart į židinio angą, paskui su teismo rūmų pir- 
mininko orumu, iškėlęs savo barškalą lyg skeptrą, užsimaukšlinęs ant 
galvos beždžionės kailio kepurę su popierinėmis ausimis, iškarpytomis 
puslankiais, gerai atsikrenkštė du ar tris kartus ir didžiu balsu tarė: 
„Aukštasis teismas pripažįsta, kad nešikas, kuris valgė savo duoną su 
kepsnio garais, šeimininkui deramai užsimokėjo savo pinigo skambe- 
siu. Viršminėtasis teismas nusprendė, kad bylininkai turi grįžti namo 
į savo namus ir bylą užbaigti be išlaidų grąžinimo“. 

Šis Paryžiaus kvailio nuosprendis pasirodė minėtiesiems moksla- 
vyriams nuostabiai teisingas, ir jie pareiškė nuomonę, kad vargu ar šią 
bylą būtų teisingiau išsprendęs netgi Paryžiaus parlamentas ar aukš- 
čiausiasis Romos tribunolas, ar net pats senovės areopagas. Užtat 
pasakyk: gal ir tu norėtum pasiklausti kvailio patarimo? 


Kaip Pantagriuelis su Panurgu 
garbsto kvailį Tribulė 


PERSKYRIMAS XXXVIII 


— Norėčiau, prisiekiu savo siela, — atsakė Panurgas.— Aš jau- 
čiuosi taip, tartum apatinė anga būtų atsileidusi, o neseniai juk buvo 
visiškai užsitraukusi ir susiveržusi. Bet žiūrėkite: kadangi ligi šiolei 
į pasitarimus buvom sukvietę pačią išminties grietinėlę, tai norėčiau, 
kad ir tasai, kuris nūnai bus mūsų konsultacijos prezidentu, būtų kvai- 
lys aukščiausio laipsnio. 

— Tribulė,— tarė Pantagriuelis,— man rodos, yra kvailys rinkti- 
nis. 

Panurgas atitarė: 


Perskyrimas X XXVIII 


— Kvailys pirmutinis ir pavyzdinis. 


Pantagriuelis: 


Kvailys fatalus, 
. naturalus, 

. jovialus, 

. dangiškas, 
mėnuliškas, 
merkurinis, 
„ planetinis, 

„ beorbitinis, 


„ arktinis, 
„herojinis, 

. augustinis, 

„ cezarinis, 
„1mperatorinis, 
„ karalinis, 

. patriarchalus, 
„ originalus, 
lojalus, 

„ vėliavinis, 

. sen joriškas, 
rūmiškas, 

. genialus, 

. principialus, 

. pretorialus, 
totalus, 
kurialus, 

„ galvinis, 

„ priešakinis, 
„triumfalus, 

„ vulgarus, 

„ naminis, 

„ civilinis, 

. neprilygstamas, 
„ retas ir ypatingas, 

„eterinis ir junoninis, 


Panurgas: 


Kvailys aukštos gamos, 

„ bekarinis ir bemolinis, 
„linksmas ir išdykęs, 

. žemiškas, 

„su karuliukais, 


su kankaliukais, 


„su skambaliukais, 
. jukus ir veneriškas, 
„ nusistojęs, 

„ Šviežias, 

„ką tik išsunktas, 
„ pradėjęs rūgti, 

„ originalus, 

„ popiežiškas, 

„1š konklavos, 

„1š konsistorijos, 
„iš bulės, 

. sinodalinis, 

„ episkopalinis, 

„ fiskalinis, 

„ daktariškas, 

„ vienuoliškas, 

„ ekstravagantiškas, 


su berete, 
su tonzura, 


„Su petnešomis, 
. su kvailybės mokslo titulu, 
. prie stalo sodinamas, 


mokslo priešaky žengiantis, 
valktį nešantis, 


„1š šalies sekantis, 

„ popiežiui atstovaujantis, 
„ prijaukintas, 

„laukinis, 

. populiarus, 
„ familiarus, 


įžymus, 
nulemtas, 
numylėtas, 


„lotyniškas, 


dvariškas, 


„ prasčiokiškas, 


kaimiškas, 


„ grėsmingas, 
„transcendentiškas, 
„ Suvereniškas, 


specialus, 
kunigaikštiškas, 


. Metafiziškas, 


ekstaziškas, 


„ kategoriškas, 


pagirtinas, 


„ dešimteriopas, 
„ paslaugus, 


perspektyvus, 


. aritmetinis, 


algebrinis, 


„ amalgaminis, 
„ kabalistinis, 
„ talmudistinis, 


kompendinis, 


„ konspektinis, 

„ hiperboliškas, 

„ alegoriškas, 

„ antonomatiškas, 
„ tropologiškas, 

„ pleonazmiškas, 


galvinis, 


„ smegeninis, 
„ širdinis, 

„ žarninis, 

. jekninis, 

„ blužninis, 

į šiltus kraštus traukiantis, 
„ apsipadaigsliavęs, 
„ apsiplunksnavęs, 
„ sakalinis, 

„ vanaginis, 


plėšrusis, 


. su iškirpta uodega, 
„ kreivai skraidantis, 
„ su kuodu, 

. Su žandenomis, 


su barzda, 


. už gaidį gaidesnis, 
. Į narvą tupdytinas, 
. iš Rytų žemės, 

„ iškilnus, 

„ skaisčiai raudonas, 


tamsiai raudonas, 


„ kulinariškas, 

„ miesčioniškas, 

„ Vėjavaikiškas, 

„ šluotiškas, 

„ antraintenciškas, 


almanachinis, 


„ heteroklitinis, 

. somistinis, 

„ abreviatūrinis, 

. mauriškas, 

„ viskam įgaliotas, 

„ bulėmis apdovanotas, 
„ kapišonuotas, 

„ tituluotas, 

. pasalus, 


atšiaurus, 


„ kataringas, 

„ nenagingas, 
„turiningas, 

. paleistuvingas, 
. apmaudingas, 
„liemeningas, 

„ bezdalinis, 

. azimutinis, 

„ almikantaratinis, 
„legitiminis, 

„ proporcionalus, 
„ architravinis, 

„ pjedestalinis, 
kompetentingas, 
garsingas, 

„ džiaugsmingas, 
„iškilmingas, 
kasmetinis, 

„ Šventinis, 

„ atšviežinantis, 

„ atgaivinantis, 

„ pramogų pilnas, 
. privilegijuotas, 
ryžtingas, 

. paprastas, 
„tolydinis, 
diapazoninis, 

„ hieroglifiškas, 

. autentiškas, 

„ vertingas, 
brangus, 

„ fanatiškas, 

„ fantastiškas, 
limfatiškas, 

„ paniškas, 

„ išgudrautas, 

„ neįkyrus, 


Perskyrimas X XXVII 


„ puošningas, 

„ prišpikiuotas, 

„katile šutintas, 

„ dvidešimt keturių karatų, 
„ keistuolis, 

„ atbuleikis, 

. Su pagaliuku, 

. Su barškaliuku, 


su pampaliuku, 


. apsukrus, 

. nepalyginamas, 
„ klupus, 

„ iškaršęs, 

. Storžieviškas, 

„ nusipenėjęs, 
„skersai platesnis, 


už save storesnis, 
nuopelningas, 


„ mįslingas, 
„ stotingas, 

„ Išsipustęs, 

„ Išsičiusli jęs, 


vos nuo adatos, 


„ skybėlėtas, 
„ užraitytais kraštais, 


damaskinuotas, 


. inkrustuotas, 

„ persiško darbo, 
„ orą gadinantis, 
„ karnizuotas, 
„visaip ištirtas. 


Pant.: Jei kitados Romoje kvirinalijos teisingai buvo vadinamos 
Kvailių švente, tai Prancūzijoj lygiai taip pat galima įvesti tribule- 


tinali jas. 


P an.: Jei visi kvailiai nešiotų uodegones, tai jų bulės būtų nutrin- 


tos. 


P an t.: Jei jis būtų dievas Fatuus (jau mūsų minėtas), dieviškosios 


Fatuos vyras, tai jo tėvas būtų Bonadies, o senelė Bonadea 

P a n.: Jei visi kvailiai būtų eidininkai, tai jis per gerą sieksnį lenktų 
kitus, kad ir kreivos jo kojos. Eime greičiau pas jį. Iš jo būtinai 
nugirsime įdomų sprendimą, aš nujaučiu. 

— Aš, — tarė Pantagriuelis, — noriu būti posėdyje, kai bus svars- 
toma Bridua byia. Taigi dabar vyksiu į Mirlengą, anapus Luaros, o 
Karpalimą siųsiu į Blua, tegu atgabena čionai Tribulė. 

Karpalimas išsiskubino, kur jam buvo liepta, o Pantagriuelis, lydi- 
mas šeimynykščių, Panurgo, Epistemono. Ponokrato, brolio Žano, 
Gimnasto, Rizotomo ir kitų, išvyko į Mirlengą. 


Kaip Pantagriuelis dalyvavo posėdyje, kai 
buvo teisiamas teisėjas Bridua, kuris 
bylų sprendimus išburdavo lošiamaisiais 
kauliukais 


PERSKYRIMAS XXXIX 


Kitą dieną, bylai skirtą valandą, Pantagriuelis jau buvo Mirlen- 
goje. Pirmininkas, senatoriai, tarėjai jį prašė eiti su jais į posėdžių salę 
ir klausyti, kaip aiškinsis Bridua dėl sprendimo, kurį padarė prieš 
elektą Tušrondą ir kuris centumviraliniam?“* teismui atrodo neteisin- 
gas. 

Pantagriuelis mielai įėjo ir rado Bridua besėdintį salėje. Aiškinda- 
masis dėi savo padaryto sprendimo, jis kaip vienintelę priežastį ir pasi- 
teisinimą nurodė tą aplinkybę, kad jau yra pasenęs ir nebeprimato; 
dar teigė, kad senatvė atneša visokių bėdų ir negandų, apie kurias 
not. per Archid. D. LXX XVI c. tanta““*: dėl šios priežasties jis nebe- 
įžiūri taip gerai lošiamų jų kauliukų akių, kaip įžiūrėdavo seniau, užtat 
galėjo atsitikti, kad, kaip Izaokas, būdamas pasenęs ir apžlibęs, palaikė 
Jokūbą Ezavu“"“, taip ir jis, spręsdamas bylą, apie kurią čia kalbama, 
ketvertą akių palaikė už penketą, juoba kad tuomet vartojo savo ma- 
žuosius kauliukus, o pagal įstatymus prigimties trūkumai negali būti 
pripažinti už nusikaltimą, kas aiškiai pasakyta ff. de re milit., l. qui 
cum uno; ff. de reg. jur., l. fere; ff. de edil. ed. per totum; ff. de term. 
mo., l. Divus Adrianus; resolu. per Lud. Ro. in l.: si vero.; ff. solu. 
matri”''; ir jei kas darytų atvirkščiai, tas kaltintų ne žmogų, o Prigimtį, 
kaip akivaizdžiai nustatyta in /. maximum vitium.; C. de lib. praeter. 

— Apie kokius kauliukus jūs kalbate, mano mielas, — klausė 
Trenkamelis, vyriausiasis teismo pirmininkas. 

— Apie tuos,— atsakė Bridua,— kuriais bylos sprendimas 
buriamas, alea judiciorum, apie kuriuos yra parašyta doct. 26. g. 
2. c. Sors.; I. nec emptio; ff. de contrah. empt.; 1. quod debetur; 
ff. de pecul et ibi Barthol., kuriais ir jūs, ponai, paprastai naudo- 
jatės šiuose aukščiausiojo teismo rūmuose; taip pat daro ir visi kiti 
teisėjai, kai sprendžia bylas, sekdami daktaru Henriku Feranda, 
et no. gl. in c. fin. de sortil., et 1. sed cum ambo. ff. de jud., Ubi 
doct.. jie pažymi, kad burtų metimas yra visai gera, dora, tinkama ir 
nepamainoma priemonė spręsti byloms bei ginčams. Dar aiškiau 
apie tai kalba Bald., Bart. ir Aleks., C. communia de 1l. Si duo. 

— Ir kaip jūs tą darote, mano mielas? — klausė Trenkamelis. 

— Atsakysiu trumpai,— tarė Bridua,— remdamasis I. Amp- 
liorem, $ in refutatoriis, C. de appella, taipogi tuo, ką sako Gl. 1. 
ff. quod met. cau.: Gaudent brevitate Moderni“. Darau taip pai 
kaip ir jūs, ponai, pagal įprastą teismų praktikos tvarką, kurios 
liepia visada laikytis mūsų įstatymai, ut not. Extra de consuet., C. ex 
literis, et imi Innoc. Būtent, atidžiai sužiūrė jęs, peržiūrėjęs, perskaitęs, 
pakartotinai perskaitęs, suklostęs ir sulakštavęs visus byloje esančius 
prašymus, šaukimus, įgaliojimus, patvarkymus, liudininkų parodymus. 
atidėjimo reikalavimus, ieškinio pagrindimo įrodymus ir priešingosios 
pusės atsikirtimus, atsiliepimus, įrodymų įpareigojimus, atsakovo at- 
kirčius, pranešimus, įdavimus, pirminius, antrinius, tretinius Šalių 
paaiškinimus, priedus prie ieškinio pamatavimo, pareiškimus dėl liudi- 
ninkų nušalinimo. liudininkų sąrašus, akistatų protokolus, libelijas, 
apostolijas, karališkuosius laiškus, kompulsorijas, deklinatori jas, anti- 
cipatorijas, reikalavimus perkelti bylą į kitą instanciją, reikalavimus 
bylą grąžinti į tą pačią instanciją, reikalavimus bylos niekur neperkelti, 
nutartis, sutartis, aptartis, užtartis, prisipažinimus, pripažinimus, išpa- 
žinimus ir kitus tolygius skanėstus bei gardėsius, pateiktus vienos ar 
kitos pusės, aš, kaip privalu geram teisėjui, vadovaudamasis no Spec. 
de ordinario $ 3, et tit. de offi. om. jud., $ fi. et de rescriptis praesen- 
ta., $ I, dedu ant savo stalo galo visus atsakovo popierių maišus ir jam 
pirmam metu burtą, kaip kad ir jūs, ponai, et est not. 1. Favolabiliores. 
ff. de reg. jur., et in c. sum sunt, eod. tit. lib. VI, kur pasakyta: Cum 
sunt partium jura obscura, reo favendum est potius guam actori“!". 

Po to aš, taip pat kaip ir jūs, ponai, dedu visus ieškovo maišus ant 
kito stalo galo, visum visu, nes oposita juxta se posita magis eluces- 

cunt?““, ut not. in. l. 1., $ videamus, ff. de his gui sunt sui vel alie. jur., 


et in l. munerum. j. mixta, ff. de muner. et honor., ir lygiu būdu metu 
burtą. 

— Bet, mano mielas, — klausė Trinkamelis,— iš ko jūs pažįstate, 
jog šalių reikalavimai yra painūs? 

— Iš to pat kaip ir jūs, ponai, — atsakė Bridua.— Iš to, kad ir vie- 
na šalis, ir kita pristato daug popierių maišų. Tada aš vartoju savo 
mažuosius kauliukus, kaip ir jūs, ponai, pagal įstatymą: Semper in 
stipulationibus, ff. de reg. juris, ir pagal versalinį versifikuotą įstatymą 
g. eod. tit.: 


Semper in obscuris quod minimum est seguimur?“?, 


įtrauktą į kanonus in. c. in obscuris, eod. tit. lib. VI. 

Aš turiu ir kitus, didelius kauliukus, gražius, skambius, bet šituos 
aš vartoju, kaip ir jūs, ponai, kai bylos medžiaga yra aiškesnė, tai yra 
tada, kai maišų mažiau. 

— Ir kaip jūs, mano mielas, po to visko darote sprendimą? — 
klausė Trenkamelis. 

— Taip pat kaip ir jūs, ponai,— atsakė Bridua.— Bylą išspren- 
džiu tos šalies naudai, katrai iškrito daugiau akių, metant kauliukais 
teisminį, tribūnišką, pretorišką burtą. Taip mums liepia įstatymai, ff. 
qui po. in pig. l., potior. leg. creditor., C. de consul., I. I, est de reg. jur. 
in VI. Qui prior est tempore, potior est jure.ž!“ 


Kaip Bridua paaiškina, kodėl jis pirma 
išnagrinėja bylą, jei sprendimą 
buria kauliukais 


PERSKYRIMAS XL 


— Gerai, — kalbėjo Trenkamelis,— bet sakykite, mano mielas, 
jeigu jūs burtais ir kauliukų metimais buriate bylos sprendimą, tai 
kodėl sprendimo nepadarote tą pačią dieną ir valandą, kada prieš jus 
stoja ginčo šalys, be jokio delsimo? Kam jums reikalingi tie visi po- 
pieriai ir raštai, kurie maišuose sukišti? 

— "Tam pat kam ir jums, ponai,— atsakė Bridua.— Jie man rei- 
kalingi trejopam, įvairiopam, tauriam ir geram tikslui. 

Pirmiausia — dėl formos: jei nesilaikome formos, tai neturi galios 
mūsų sudarytieji aktai, kaip rodo Spec., tit. de instr. edit. et tit. de 
rescript. praesent.; be to, jūs gi pernelyg gerai žinote, kad teismo 
procese dažnai formalumai sveria daugiau negu materija ir esmė, nes 
forma mutata mutatur substantia?" , ff. ad. exhib. l. Julianus; ff. ad 
leg. falcid. l. Si is qui quadringenta et extra., de deci., ad audientiam, 
et de celebrat. miss. c. in quadam. 

Antra, jie man, kaip ir jums, ponai, reikalingi mankštai, padoriai ir 
išganingai. Velionis ponas Otomaras Vadaras, didis medikas, kaip jūs 
vadinate, C. de comit. et archi., lib. XII, sakė man daug kartų, jog 
kūno nemankštinimas yra vienintelė priežastis, kodėl jūs, ponai, lygiai 
kaip ir visi kiti teismų darbuotojai, tokie besveikačiai ir trumpaamžiai; 
beje, tą jau pirma jo puikiausiai įrodė Bart. in I. I. C. de sentent. guae 
pro eo quod. Užtat tiek jums, ponai, tiek, nuosekliai einant, ir mums 
quia accessorium naturam sequitur principalis*'*, de reg. jur. I. VI, 
et l. cum principalis, et l. nihil dolo., ff. eod. titu.; ff. de fidejusso, I. 
fide jussor, et extra. de offic. de leg., c. I, yra leistini tam tikri mankštos 
žaidimai, padorūs ir gaivinantys, ff. de al. lus. et aleat., I. solent, et 
autent. ut omnes obediant, in princ., coll. 7 et ff. de praescript. verb., 
l. si gratuitam; et I. I. C. de spect. lib. XI; tokios pat nuomonės laikosi 
daktaras Tomas!?, in secunda secundae, quaest. CLXVIII, labai 
taikliai cituojamas daktaro Alber. de Rozatos, kuris fuit magnus 
practicus?” ir iškilnus mokslavyris, kaip liudija Barbacijus' in prin. 
consil.; jo nuomonės pamatavimas yra išdėstytas per gl. in proaemio. 
ff. $, ne autem tertii: 


Interpone tuis interdum gaudia curis.??' 


Iš tikrųjų, 1489 metais, turėdamas piniginių reikalų aukščiausiuose 
mokesčių rūmuose, vieną dieną gavau apmokamą leidimą iš durininko, 
nes, kaip jūs, ponai, žinote, pecuniae obediunt omnia?**, tą patį sako 
ir Bald. in I. Singularia, ff. si certum pet., et Salic., in l. recepticia, 
C. de constit. pecun. et Card., in Cle. I de baptis., ir radau tuos ponus 
visus žaidžiant „musę“, kadangi tas žaidimas yra sveikatai naudinga 
mankšta; ar jie žaidė prieš valgį, ar po valgio, nesvarbu, tik kic no.???, 
jog „musės“ žaidimas yra padorus, sveikas, senovinis ir legalus, a 
Musco inventore, de quo C. de petit. haered., l. si motam., et Muscarii, 
id est tie, kurie žaidžia „musę“, yra pateisinami įstatymu, l. 1., C., de 
excus. artif., lib. X. 

O tą kartą, atsimenu, kaip tiktai musė buvo Tjelmanas Pikė, jis 

skaniai juokėsi, kad rūmų ponai visi sugadinę savo kepures betvodami 
jam per kuprą, ir sakė, kad jie nesugebėsią to nuostolio pateisinti prieš 
savo žmonas, kai pareisią namo, pagal c. I, extra. de praesumpt., et 
ibi gl. Tad, resolutorie loguendo“““, aš pasakyčiau, kaip ir jūs, ponai, 
kad visoje teismo veikloje nėra užsiėmimo, teikiančio daugiau malonu- 
mų kaip perkratinėti popierių maišus, lakštuoti dokumentus, siūti juos 
į sąsiuvinius, krauti į pintines ir peržiūrinėti bylas, ex Bart. e Jo. de 
Pra., in l. falsa de condit. et demon. ff. 

Trečia, aš, kaip ir jūs, ponai, laikausi tos nuomonės, kad viskam 
subręsti reikia laiko; per laiką viskas išaiškėja; laikas yra Tiesos motina, 
gl. in. l. I, C. de servit., Autent., de restit. et ea quae pa. et Spec. tit. 
de reguis. cons. Dėl to tad aš, kaip ir jūs, ponai, delsiu, atidėlioju ir 
nukeliu sprendimą vis toliau, idant byla, gerai išvėdinta, iškedenta ir 
išnagrinėta, turėtų laiko subręsti ir sprendimas, galų gale sulauktas, 
nebūtų toks skaudus pralaimėjusiajai šaliai, kaip no. glo. ff. de excu. 
tut., l. Tria onera: 


Portatur leviter quod portat quisque libenter.”” 


Jei bylą spręstume nepribrendusią, greitosiomis, nėmaž nedels- 
dami, tai būtų pavojus susilaukti tų blogų pasekmių, kurios, pasak 
medikų, gali ištikti žmogų, jeigu jam prapjautume votį, dar galutinai 
neištvinkusią, arba mėgintume iš kūno išvaryti kenksmingus syvus, 
iki jie dar galutinai nesusidarę, nes, kaip yra parašyta in Autent., Haec 
constit. in Inno. constit. prin. ir pakartota gl. in c. Caeterum., extra, 
de jura. calum. 


Ouod medicamenta morbis exhibent hoc jura negotiis.??? 


Pati gamta mus juoba moko vaisius skinti ir valgyti tada, kai jie 
yra nunokę, Instit., de re. div., $ is ad guem, et ff. de acti. empt., I. 
Julianus; leisti už vyro dukteris tada, kai jos yra subrendusios, ff. de 
donat. inter vir. et uxor., l. Cum hic status, $ si qui sponsa, et 27 q., 
j. c. Sicut sako gl.: 


Jam matura thoris plenis adoleverat annis 


Virginitas“*", 


viską daryti tik tada, kai prieina laikas, XXIII, g. II, $ ult. et XXXIII, 
d. c. ult. 

Kaip Bridua pasakoja istoriją 
apie vieną ginčų taikintoją 


PERSKYRIMAS XLI 


— Šia proga,— kalbėjo Bridua toliau,— prisiminiau, kad anais 
laikais, kada aš Puatjė universitete studijavau teisę pas Brocadium 
juris”, gyveno Semervėje toksai Perenas Dandenas*??, žmogynas 
doras, geras ūkininkas, geras parapijos choro giedorius, vyras vertas 
pasitikėjimo ir tiek jau pagyvenęs, kiek nė vienas iš jūsų, ponai, — jis 
sakydavosi atmenąs senį Laterano susirinkimą su raudona skrybėle 
ir jo žmoną Pragmatinę sankciją?“?, malonią ponią su plačia persų 
satino skara ir stambių agatų rožančiumi. 

Šis tad geras vyras taikindavo susivaidijusius žmones, ir dėl jo 
tarpininkavimo buvo baigta susitaikinimu daugiau bylų negu Puatjė 
teismo rūmuose, Monmorijono apygardos teisme ir Partenė le Vjė 
taikos teisme, užtat jį didžiai gerbė visa apylinkė. Visas bylas, visus 
ginčus ir vaidus, kurie kildavo Šovinji, Nuajė, Krutelėje, Ene, Le- 
giužė, La Motėje, Liusinjane, Vivonoje, Mezo, Etablyje ir dar tolesnė- 
se apylinkėse, jis spręsdavo pats, savo autoritetu, kaip aukščiausias 
teisėjas, nors ir nebuvo joks teisėjas, o tik šiaip padorus žmogus, 
Arg. in l. sed si unius, ff. de jurejur., et de verb. obl., l. continuus. Ne- 
buvo atsitikimo, kad kas skerstų kiaulę ir neatsiųstų jam dešros ar 
kepsnio. Jis gangreit kiekvieną dieną viešėdavo kokiame baliuje, puo- 
toje, vestuvėse, sugertuvėse, krikštynose arba kad ir kokioje užeigoje 
ir vis, žinoma, taikindavo ką nors; mat jo taikinamosios šalys būtinai 
turėdavo susigerti — tai būdavo ženklas, kad nebesipyksta, kad toliau 
gyvens gražioje santarvėje ir gėrėsis atgautu džiaugsmu, ut no. per. 
Doct., ff. de peri., et comm. rei vend. I. I. 

Jis turėjo sūnų, Teno Dandeną, žaliūką berną, lemtą vyrą — dieve 
duok man tokiam būti, — kuris irgi panoro susiginčijusių tarpininku 
būti, — jūs žinote, kad 


Saepe solet similis filius esse patri, 
Et sequitur leviter filis matris iter.?“' 


Ut ait. gl., VI q., 1, c. Si quis; gl. de cons., d. 5, c. j. fi, et est no. per 
Doct., C. de impu. et aliis et subst., l. ult. et l. legitimae, ff. de stat. 
hom., gl. in l. quod si nolit., ff. de aedil. ed., l. quis, C. adle. Jul. majest. 

Excipio filios a moniali susceptos ex monacho?” , per gl. in c. Impudi- 
cus. XXVII, gu. I. Ir jis tituluodavo save Ginčų taikinto ju. 

Šiame versle jis buvo labai veiklus ir budrus, nes vigilantibus jura 
subveniunt“““, ex leg. pupillus, ff. quae in fraud. cred., et ibid. I. non 
enim. et Inst. in proemio, ir lig tik užuosdavo, ut ff. si guad. paup. fec., 
I. Agaso. gl. in verbo olfecit i. nasum ad culum posuit““*, ir užgirsdavo, 
kad kas nors apylinkėje susibylinė jo ar susiginčijo, tučtuojau siūlyda- 
vosi ginčininkus sutaikinti. 

Yra parašyta: 

Oui non laborat, non manige ducat?““, 
tą patį sako ir gl. ff. de damn. infect., l. quamvis, ir currere greičiau 
negu žingsniu 
vetulam compellit egesta“““; 

gl. ff. de lib. agnos., l. si quis pro qua facit, I. si plures, C. de candit. 
incer. Tačiau jam šis darbas taip nesisekė, jog niekad jis nesutaikino 
Jokio ginčo, kad ir menkų menkiausio; užuot šalis sugerinęs, jis tik dar 
labiau jas supykindavo ir įkaitindavo. Jūs gi žinote, ponai, kad 


Sermo datur cunctis, animi sapientia paucis““", 


gloss. ff. de alie. ju. mu. caus. fa. I. II. Ir Semervės smuklininkai 
sakydavo, kad prie jo per visus metus neparduodą tiek magaryčių vyno 
(taip jų buvo vadinamas geras Legiužė vynas), kiek prie jo tėvo per 
pusę valandos. Ir šit vieną sykį jis ėmė skųstis tėvui, kad jam nesiseka, 
bet kaltino dėl to dabarties žmonių sugedimą ir stačiai sakė, kad jei 
praeityje žmonės būtų buvę tokie sugedę, tokie ginčininkai, iširėliai 
ir nesutaikomi bylininkai kaip dabar, tai jis, tėvas, niekaip nebūtų 
įgijęs visų pripažinto taikintojo garbės ir vardo. Čia sūnus peržengė 
įstatymus, kurie vaikams draudžia peikti ir niekinti savo tėvus, per 
gl. et Bart., l. III, $ si quis ff. de condi. ob caus., et autent., de nup., 
$ Sed quid sancitum, coll. IV. 

— Reikia,— atsakė tėvas,— kitaip elgtis, Dandenai, sūnau mano. 
Juk tu žinai, kad 


Kai oportet“?* pasakysi, 


Greit, kas reikia, padarysi, 


gl. C. de appell. l. eos etiam. Ne čia šuva pakastas. Tu niekada nesutai- 
kini jokio ginčo. Kodėl? Todėl, kad imiesi per anksti, kol ginčas dar 

tebėra žalias, nesubrendęs. O aš sutaikinu visus. Kodėl? Todėl, kad aš 
Jų imuosi į patį galą, kada jie jau yra subrendę ir priėję. Taip sako ir 
gl. 


Dulcior est fructus post multa pericula ductus““, 


l. non moriturus, C. de contrah. et comit. stip. 

Argi nesi girdėjęs visuotinai žinomo priežodžio: laimingas gydyto- 
jas, kurį ligonis pasišaukė baigdamas gyti? Liga savaime jau perėjo 
krizę ir eina į galą, o tada — šit ir gydytojas prisistato. Taip ir su 
mano bylinėtojais: jie, būdavo, patys savaime jau linksta taikintis, nes 
jų kapšai tuštėja, jie patys jau nori liautis bylinė jęsi ir po teismus tąsęsi, 
nes nebeturi kišenėje tų skambančių jų, be kurių nesibylinėsi ir po teis- 
mus nesitąsysi: 


Deficiente pecu, deficit omne, nia.?“? 


Stinga tiktai žmogaus, kuris jiems pabūtų už piršlį ir tarpininką, 
kuris pirmas imtų kalbėti apie susitaikinimą, idant tiek viena, tiek kita 
šalis išvengtų pragaištingos gėdos, kai žmonės ima kalbėti: „Va, jis 
pirmas pasidavė; jis pirmas prakalbo apie taikinimąsi; jis pirmas nusil- 
po; pamatė, kad ne jo teisybė; nusimanė, kad bylos neišloš“. Štai tada, 
sūnau, prieina mano valanda, aš atsirandu vietoje, kaip spirgas kruo- 
pienėje,— čia mano visas gudrumas, čia mano laimė, čia mano sėk- 
mė. Ir pasakysiu tau, Dandenai, sūnau mano gražusis, jog šitaip aš 
galėčiau padaryti taiką — ar bent jau paliaubas — tarp didžiojo kara- 
liaus ir Venecijos, tarp imperatoriaus ir šveicarų, tarp anglų ir škotų, 
tarp popiežiaus ir Feraros. O kad to negana, tai, jei dievas padėtų, 
sutaikinčiau net turką su persu ir totorius su Maskva. 

Suprask mane teisingai. Aš to imčiausi tada, kai abi pusės būtų 
pavargusios nuo karo, kai ir tų, ir kitų skrynios jau tuščios, valdinių 
kapšai iškratyti, dvarai parduoti, žemės užstatytos, maistas suvalgytas, 
šaudmenys iššaudyti. Štai tuomet, su padėjimu dievo ar švenčiausios jo 
motinos, kariauninkai norom nenorom turėtų apmalšti ir savo pyktį 
apramdyti. To kaip tik ir mokoma in gl. XXXVII d. c. si quando. 


, , | 24] 
Odero si potero; si non, invitus amabo. 

Kaip randasi teismo bylos ir 
kaip jos pasidaro tobulos 


PERSKYRIMAS XLII 


— Užtat, — kalbėjo Bridua toliau,— aš, kaip ir jūs, ponai, delsiu, 
laukiu, kol byla prieis, kol subręs visi jos nariai — raštai ir raštų mai- 
šai. Arg. in l. si major., C. commu. divi. et de cons., d. I, c. Solennitates, 
et ibi gl. 

Ką tik gimusi byla man, kaip ir jums, ponai, atrodo beformė ir 
netobula. Taip ir meškiukas, ką tik atsivestas, neturi nei kojų, nei ran- 
kų, nei kailio, nei plauko, nei galvos — tai vien gramblotas, beformis 
mėsos gniutulas; tik senė meška belaižydama ištobulina jį tiek, jog 
atsiranda atskiri nariai, ut not. Doct. ff. ad leg. Aquil., l. II, in fi. 

Lygia dalia matau aš, kaip ir jūs, ponai, jog teismo byla iš pat 
pradžių gimsta be formos, be rankų ir kojų. Ji teturi tada vos vieną ar 
du raštus — bjaurus žvėriūkštis, ir tiek. O va, kada ji paauga, kada 
sukrauname krūvą popierių, raštų ir aktų, — tada tik galima tarti, kad 
ji jau subrendusi ir įgavusi formą. Nes forma data esse rei“““, l. Si is 
gui, ff. ad. I. Falci, in c. cum dilecta extra de rescrip.; Barbatia, 
consil. 12, lib. 2, o pirma jo Bald. in c. ulti. extra de consue. et I. 
Julianus, ff. ad exhib. et l. Quaesitum. ff. de leg. III. Būdas yra toks, 
kokį nurodo gl. p. q. I, c. Paulus: 


Debile principium melior fortuna seguetur.**“ 


Kaip jūs, ponai, taip ir teismo tarnai, pasiuntiniai, antstoliai, šunadvo- 
kačiai, advokatai, prokurorai, komisarai, tardytojai, raštvedžiai, nota- 
rai, raštininkai ir patys vietiniai teisėjai, de quibus tit. est lib. III, Cod., 
žinda išsijuosę ir be paliovos bylininkų kišenes ir bežįsdami suformuoja 
jų bylai galvą, kojas, nagus, snapą, dantis, rankas, venas, arterijas, 
nervus, raumenis, syvus. Tai ir yra aktų maišai; gl. de cons. d. IV, c. 
accepisti. 


Qualis vestis erit, talia corda gerit?“ 


Hic. not., jog šia prasme laimingesni yra bylininkai negu teisingu- 
mo pareigūnai, kadangi 


Beatius est dare quam accipere““": 

ff. comm. I. III, et extra, de celebra. Miss. c. cum Marthae, et 24 4. 
j., Odi, gl. 


Affectum dantis pensat censura tonantis.?* 


Taip byla teisme pasidaro tobula, grakšti ir dailiai sudėta, kaip sako 
gl. can.: 


Accipe, sume, cape sunt verba placentia papae.““' 
O dar aiškiau šią mintį išreiškė Alber. de Roz. in verb. Roma.: 


Roma manus rodit; guas rodere non valet, odit; 
Dantes custodit; non dantes spernit et odit.“““ 


Klausiate, kodėl? 
Ad praesens ova cras pullis sunt meliora“““, 


ut est glos. in l. cum hi. ff. de transac. Atvirkštinės padėties nepato- 
gumai yra nustatyti in glos. C. de allu. l. fi.: 


Cum labor in damno est, crescit mortalis egestas.?”? 


Žodis „teismas“ yra padarytas iš „teikti“, tikra to žodžio etimolo- 
gija tokia: kas nori teistis, tas privalo teikti į kišenę. Šia proga primin- 
siu jums dieviškai išmintingas formules: 


Litigando jura crescunt; 


Litigando jus acguiritur.??! 


Item. gl. in c. Illud., est de praesump., et C. de prob., l. instrumenta., 


l. non epistolis, l. non nudis. 


Et cum non prosunt singula, multa juvant.”” 


— Gerai, — tarė Trenkamelis,— bet kaip jūs, mano mielas, vedate 
baudžiamąją bylą, kai kaltinamasis yra sugautas flagrante crimine*““? 

— Taip pat kaip ir jūs, ponai, — tarė Bridua.— Aš kaltinto jui lei- 
džiu ir liepiu prieš bylą gerai išsimiegoti, o paskui stoti prieš mane ir 
pateikti išsamų ir juridiškai pamatuotą liudijimą apie visa, ką sapnavo, 
pagal gl. 32, q. VII. c. Si quis cum, 


Quandoque bonus dormitat Homerus.““' 


Šitas aktas pagimdo kokį nors kitą bylos narį, iš šio pastarojo vėl 
gimsta naujas narys, ir susineria akutė po akutės visos grandijos. Galų 


24. PLB 19 

gale aš matau, kad byla nuo įvairiopų duomenų bei dėmenų jau 
įgijusi formą ir yra tobula visais savo nariais. Tada imuosi kauliukų. 
Ir ne mano išradimas be jokio reikalo vilkinti bylą, čia aš tik perėmiau 
kitų patirtį. 

Prisimenu, kaip Stokholmo apgulos metu“? vienas gaskonas, toks 
Grasiano iš Sen Severo, pralošęs visus pinigus ir dėl to labai įniršęs, — 
nesgi, žinote, pecunia est alter sanguis“““, ut ait. Anto. de Butrio. in c. 
accedens., II, extra, ut lit. non contest., et Bald. in I. si tuis. C. de op. 
li. per no., et I. advocati C. de advo. diu. jud.: Pecunia est vita hominis 
et optimus fidejussor in necessitatibus**'.— lošimui užsibaigus, ėmė 
rėkti savo draugams: „Pao cap de bious, hillotz, gue maulx de pippe 
bous tresbyre! ares que pergudes sont les mies bingt et guouatte 
baguettes, ta pla donnerien picz, trucz, at patactz. Sey degun de bous 
aulx, qui boille truguar ambe iou a belz embiz?“ ??Š 

Niekas į jo iššūkį neatsiliepė. Tada jis nuėjo į sunkiasvorių““" sto- 
vyklą ir ten pakartojo tuos pačius žodžius, kviesdamas su juo kautis. Šie 
tačiau kalbėjo taip: „Der Guascongner thut schich usz mitt eim jedem 
ze schlagen, aber er ist geneigter zu staelen; darumb, lieben frauuen, 
hend serg zu inuerm hausraut“.?*? Ir nė vienas iš jų nėjo su juo į 
dvikovą. 

Paskui jis nuėjo į prancūzų savanorių stovyklą ir vadino juos muš- 
tis, kaip ir anuos, krėsdamas visokius gaskoniškus pokštus; niekas betgi 
ir čia jam neatsakė. Tada gaskonas atsigulė pačiame stovyklos krašte, 
šalia storulio Kristiano, riterio de Krisė, ir užmigo. 

Tuo laiku vienas prancūzas savanoris, taip pat visus pinigus pra- 
lošęs, išlėkė su atkišta špaga, tvirtai nusistatęs kautis su gaskonu, prasi- 
švilpusiu, kaip ir jis: 


255 


259 


Ploratus lachrymis amissa pecunia veris“?!, 


sako glos. de poenitent. dist. 3, c. Sunt plures. Paieškojo po visą sto- 
vyklą ir galų gale rado gaskoną miegantį. Tada ir sako jam: „Ei, op, 
velniai tave rautų, kelkis; aš prasilošiau, kaip ir tu, tai pasibadykim 
šonus! Žiūrėk, ar tik mano špaga nebus ilgesnė už tavąją?“ 

Gaskonas, piktas iš miegų, atrėžė: „Cap de Sainct Arnauct, quau 
seys tu, qui me rebeillez? que mau de taoverne te gyre! Ho, Sainct 
Siobe, cap de Guascoigne, ta pla dormie iou, quant aquoest taquain me 
bingut estėe“ „29? 

Savanoris neatlyžo, bet gaskonas jam atsakė: „He, paovret, iou 


te esguinerie, ares gue son pla reposat. Vayne un pauc gui te posar 

com iou; puesse trugueren“.?9* Bemiegodamas jis pamiršo savo nuosto- 
lį, o per tai neteko ir noro kautis. Baigėsi taip, kad abu tie vyrai, užuot 
kovęsi ir galbūt kits kitam galą padarę, nuėję užstatė špagas ir drauge 
išgėrė. Miegas padarė gerą darbą — nuramdė nuožmią dvie jų smarkių 
kariauninkų rūstybę. 

Čia labai pritinka aukso žodžiai, pasakyti Džov. And., in c. ult. de 
sent. et re judic., libro sexto: 


Sedendo et guiscendo fit anima prudens.“““ 


Kaip Pantagriuelis teisina Bridua, 
buriantį sprendimus su kauliukais 

Šitai išsakęs, Bridua nutilo. Trenkamelis liepė jam išeiti iš posėdžių 
salės. Tas išėjo. Tada Trenkamelis tarė Pantagriueliui: 

— Iškilnusis valdove! Ne vien iš dėkingumo už neišskaičiuojamas 
jūsų geradarybes, padarytas šiam parlamentui ir visam Mirlengos mar- 
kizatui, bet lygia dalia iš pagarbos jūsų proto šviesumui, mąslaus spren- 
dimo galiai bei nuostabiam išsimokslinimui, kuriuos visagalis viešpats 
dievas, visokio gero leidėjas, yra jumyse sutelkęs, manome padarysią 
teisingai, jei pasiūlysime jums išspręsti tokį netikėtą, nepaprastą ir 
keistą klausimą: kaip pasielgti su Bridua, kuris, jums čia esant, matant 
ir girdint, prisipažino, jog byloms sprendimus nuburdavęs lošiamaisiais 
kauliukais. Prašome tad malonėti tarti savo žodį, ko, jūsų manymu, 
šiuo atveju reikalauja įstatymai ir teisingumas. 

Į tai Pantagriuelis atsakė: 

— Ponai! Ne mano dalykas ir ne mano darbas spręsti bylas, kaip 
jūs gerai žinote; tačiau kadangi malonėjote suteikti man tiek garbės, 
aš, užuot ėmęsis teisėjo rolės, norėčiau pabūti už prašytoją. Bridua 
atveju aš įmatau keletą aplinkybių, kurios, man rodos, kalba už atlai- 
dumą dėl to, kas jo padaryta. Visų pirma, senatvė, antra, išmanymo 
menkystė — tai dvi aplinkybės, dėl kurių, kaip jums pernelyg gerai 
žinoma, mūsų teisė ir įstatymai itin lengvai atleidžia ir dovanoja prasi- 
kaltimus; trečia, aš įmatau dar vieną aplinkybę, taip pat kalbančią 
Bridua naudai, būtent: šis vienas vienintelis nusižengimas turėtų būti 

užmirštas, nubrauktas ir nuskandintas bekraštėje jūroje teisingų spren- 
dimų, kuriuos jis yra padaręs praeityje, nes per keturiasdešimt su 
viršum metų nerasta jo darbuose nieko, kas būtų verta papeikimo. Juk 
jei ašį Luaros upę įlašinčiau vieną lašą jūrų vandens, tai dėl to vienin- 
telio lašo niekas nejustų skonio pakitimo, niekas nesakytų, kad jos 
vanduo pasidarė sūrus. 

Ir dar man regis, jog čia bus savo valią parodęs dievas, kuris padarė 
ir parikiavo taip, kad visi ligšioliniai Bridua sprendimai, daryti su 
lošiamaisiais kauliukais, jūsų garbingojo viršiausiojo teismo buvo 
pripažinti geri, — juk dievas, kaip žinote, dažnai savo garbę apreiškia 
sugėdindamas išminčius, sutrempdamas galiūnus ir iškeldamas tuos, 
kurių išmanymas mažas, bet širdis nusižeminusi. Bet apie tai nebeno- 
rėčiau daugiau kalbėti. Aš tik prašysiu, kad jūs — ne iš dėkingumo, 
kurį sakote jaučią mūsų dinastijai ir kurio aš nepripažįstu, bet dėlei 
nuoširdaus prielankumo, kurį mes jums nuo seniausių laikų puose- 
lėjame, visada tiek šiapus, tiek anapus Luaros remdami jūsų luomą ir 
jūsų pareigybes, — kad jūs šį sykį teiktumėtės jam atleisti ir dovanoti, 
ir tiktai šiomis dviem sąlygomis: pirma, kad jis atsilygintų ar įsipareigo- 
tų atsilyginti bylos šaliai, nukentėjusiai dėl kalbamojo sprendimo (šiuo 
reikalu aš duosiu atitinkamą potvarkį ir sutikimą); antra, kad jūs pa- 
skirtumėt jam kokį jaunesnį vyrą, mokytą, išmintingą, prityrusį ir 
dorą patarėją, kurio nuomone jis toliau vadovautųsi savojoje teisėjo 
veikloje. 

O jeigu norėtumėte jį visai nuo pareigų nušalinti, tai labai prašy- 
čiau, kad jį perleistumėte ir dovanotumėte man. Mano karalystėje 
atsiras ganėtinai vietų ir tarnybų, kur aš jį galėsiu paskirti ir panau- 
doti. O šiaip maldausiu viešpatį dievą, visokio gėrio tvėrėją ir davėją, 
laikyti jus amžinai savo šventos malonės globoje. 

Šiuos žodžius taręs, Pantagriuelis nusilenkė visam aukščiausia jam 
teismui ir išėjo iš posėdžių salės. Priedurėje rado Panurgą, Epistemo- 
ną, brolį Žaną ir kitus. Tuoj jie susėdo ant arklių grįžti pas Gargantiua. 

Kelionėje Pantagriuelis išpasakojo visą Bridua teismo istoriją. 

Brolis Žanas sakėsi pažinojęs Pereną Dandeną, kai gyvenęs Fonten 
le Konte, tauriojo abato Ardijono laikais. Gimnastas sakėsi buvęs sto- 
rulio Kristiano, riterio de Krisė, palapinėje, kai gaskonas atsisakęs 
kautis su prancūzu savanoriu. 

Panurgas nelabai norėjo tikėti, kad kauliukais būtų galima lemtai 
bylų sprendimus burti, ypač per tokį ilgą laiką. O Epistemonas tarė 
Pantagriueliui: 

— Panašią istoriją aš girdėjau pasakojant apie Monleri teisėją. 
Bet sakykit, kodėl gi šitiek metų jam sekėsi laimingai burti kauliukais 
bylų sprendimus? Jei, sakyčiau, vieną kitą sykį būtų pasitaikę kaip 
aklai vištai grūdas, tai nesistebėčiau per daug, ypač kai bylos buvo 
sudėtingos, painios ir neaiškios. 


Kaip Pantagriuelis pasakoja keistą 
istoriją, rodančią žmogaus 
sprendimų netvirtumą 

Pantagriuelis tarė: 

— Keblų ginčą turėjo sykį spręsti ir Gnėjus Dolabela, Azijos pro- 
konsulas. Buvo štai kaip. 

Viena moteris Smirnoje turėjo su pirmuoju vyru vaiką, vardu Abė- 
cė. Kai vyras mirė, ji po kurio laiko ištekėjo antrukart ir su antruoju 
vyru turėjo sūnų, vardu Efėgė. Atsitiko (žinot juk, koks retas daiktas, 
kad patėviai bei pamotės mylėtų mirusių tėvų ar motinų vaikus), jog 
tasai antrasis vyras ir jo sūnus slapčia, klastingai, iš pasalų nužudė tą 
Abėcė. Moteriškė, patyrusi apie jų klastą ir piktadarystę, ryžosi ne- 
palikti nusikaltimo nenubausto ir padarė galą jiems abiem, keršydama 
už savo sūnaus pirmgimio mirtį. Teisingumo ranka ją pasiekė, ji buvo 
atvesta pas Gn. Dolabelą. Jo akyse moteriškė prisipažino viską, ne- 
nuslėpdama nieko; tik tvirtino, kad juos nužudyti turėjusi teisę ir pa- 
grindą. Tokia bylos esmė. 

Prokonsului dalykas pasirodė toks abejotinas, jog jis nežinojo, į 
katrą pusę linkti. Moteriškės nusikaltimas buvo didelis — ji gi nužudė 
savo antrąjį vyrą ir vaiką. Tačiau nužudymo priežastis atrodė visiškai 
natūrali ir tartum pagrįsta žmogaus teise: jie užmušė jos pirmąjį sūnų, 
užmušė jį bendrai veikdami, iš pasalų, klastingai, nors jis nebuvo nieko 
jiems padaręs, net jų įžeidęs, jie tik iš godulio norėjo užgrobti jam 
priklausančią paveldėjimo dalį. Tad prokonsulas šią bylą perdavė 
spręsti Atėnų areopagui, nes norėjo patirti, kaip areopagitai į šitą daly- 
ką žiūrės ir ką apie jį galvos. Jie atsakė taip: po šimto metų tegu at- 

vyksta asmeniškai abidvi bylininkų šalys papildomam tardymui, nes 
protokole stinga kai kurių duomenų. Kitaip sakant, byla jiems pasirodė 
tokia kebli ir neaiški, jog jie nežinojo, nei ką sakyti, nei kaip spręsti. 
Jei kas būtų šią bylą išsprendęs kauliukais, tai nebūtų padaręs klaidos 
nė katruo atveju: jei būtų moteriškę pasmerkęs, tai bausmę ji būtų 
gavusi pelnytai, kadangi ji atsikeršijo pati, o kerštas priklauso Teisin- 
gumui; jei būtų moteriškę išteisinęs, tai ir toks nuosprendis galėjo būti 
pamatuotas: labai jau didis buvo moteriškės skausmas. 

Bet kaip tam Bridua šitiek metų sekėsi kauliukais spręsti bylas, man 
tiesiog neišneša galva. 

— Prisipažįstu atvirai, — tarė Epistemonas,— kategoriškai nega- 
lėčiau į jūsų klausimą atsakyti. Galėčiau nebent spėti: teisėjui Bridua 
dėl to laimingai sekėsi burti sprendimus, kad dangus buvo jam prielan- 
kus ir kad jį palaikė tos dvasios, kurios judina bei valdo visus pasaulio 
daiktus, — jos atsižvelgė į tai, kad teisėjas Bridua, paprastas ir nuošir- 
dus žmogus, nepasitikėdamas nei savo žiniomis, nei gabumais ir maty- 
damas, kokie antinomiški bei prieštaringi yra įstatymai, ediktai, tradi- 
ciniai nuostatai ir potvarkiai, žinodamas, koks suktas yra pragaro 
kliautininkas, dažnai apsimetąs šviesos angelu ir per savo tarnus, kaip 


antai paperkamus advokatus, teismo tarėjus, prokurorus ir kitus toly- 
gius savo pakalikus juoda paverčiąs balta ir savo burtais vieną ir kitą 
ginčo šalį įtikinąs, kad jų abiejų teisybė (juk, žinot, nėra tokios prastos 
bylos, kuriai neatsirastų advokato, kitaip gi nė bylinėjimosi nebūtų), 
pavesdavo save nužemintai dievui, teisingiausiajam teisėjui, šaukda- 
vosi dangaus malonės, o suprasdamas, koks rizikingas ir keblus daly- 
kas daryti galutinį sprendimą, atsisakydavo jo, atsiduodavo šventajai 
dvasiai ir, mesdamas burtus, sužinodavo jos ištarmę bei valią, kurią 
mes vadiname teismo sprendimu. Tos pačios dvasios judindavo ir 
valdydavo kauliukus, idant jie kristų tos šalies naudai, katra, pateikusi 
teisingą skundą, siekė, kad teisėtas ieškinys būtų pripažintas Teisingu- 
mo. Juk ir talmudistai sako, kad kai žmones vargina nerimas ir abejo- 
nė, per burtus apsireiškia dievo valia. 

Kada matau, kaip baisiai neteisingi ir akivaizdžiai paperkami yra 
tie, kas vykdo teisingumą šiame Mirlengos parlamente, aš nenoriu nei 
manyti, nei sakyti ir, žinoma, netikiu, kad spręsti bylas burtų metimu 
būtų blogiau nei atiduoti jas į tų žmonių rankas, suteptas kraujais ir 
šališkumo purvu, juoba kad visi jų dabartinės teisėtvarkos pagrindai 
yra sudėti tokio Tribuniano““?, netikinčio, nedoro, žiauraus žmogaus, 
kuris buvo toks žaldarys, toks iškrypėlis, toks godišius ir nenaudėlis, 

jog pardavinėjo įstatymus, ediktus, reskriptus, statutus ir įsakus už 
grynus tam, kas daugiau mokėjo; taip jis sukurpė teisės skudurus iš 
įstatymų skiaučių bei gabalų, ir teismai nūnai jais naudojasi, o kas 
liko iš įstatymų visumos, tą jis pašalino ir sunaikino, nes bijojo, kad 
jei išliks įstatymo visuma ir antikos teisininkų knygos, ir dar dvylikos 
lentelių įstatymai bei pretorių ediktai, tai visi žmonės aiškiai pamatys 
jo nedorus darbus. 

Užtai tiems, kas nori bylinėtis, dažnai būtų geriau (atseit ne taip 
bjauru) vaikščioti per vilkaduobes negu su savo teisiniais reikalais 
atsiduoti į jų rankas ir pasikliauti jų sprendimais, — ne veltui Katonas 
kitados pageidavo ir patarė, kad teismų kiemai būtų iš vienų vilka- 


duobių“**. 


Kaip Panurgas klausiasi Tribulė 
patarimų 

Į šeštą dieną po to Pantagriuelis grįžo namo, ir kaip tik tuo laiku 
pas jį atvyko vandens keliu Tribulė. 

Panurgas pasitikdamas dovanojo jam kiaulės pūslę, gerai išpūstą 
ir barškančią, nes joje buvo žirnių, dar medinį kardą, auksiškai nuda- 
žytą, dar medžioklinį krepšelį, iš vėžlio kiauto padarytą, dar butelį 
apipintą, pilną bretoninio vyno, ir sieką Blandiuro obuolių. 

— Kažin, — kalbėjo Karpalimas, — ar jis toks jau paskutinis kvai- 
lys? 

Tribulė prisijuosė kardą, užsikabino krepšelį, ėmė į rankas pūslę, 
krimto obuolius, išgėrė visą vyną. 

Panurgas jį smalsiai apžiūrinėjo, paskui tarė: 

— Nors esu matęs kvailių daugiau nei už dešimt tūkstančių fran- 
kų, bet dar nemačiau nė vieno, kuris negertų su mielu noru ir dideliais 
maukais. 

Po to retoriškai, rinktiniais žodžiais išdėstė savo reikalą. 

Vos tik jis baigė, Tribulė tvojo jam kumščiu į tarpupetę, įbruko 
į rankas butelį, subarškino panosėje pūslę ir, smarkiai purtydamas 
galvą, tiek teatsakė: 


Trečia knyga 376 


— Štiš, štiš, kvaily tu pasiutęs! Atsargiai, vienuolis! Dūda tu 
kuline, Biuzansė dūda!??" 

Tai taręs, nusigręžė į šalį ir žaidė su pūsle, gėrėdamasis melodingu 
žirnių skambesiu. Daugiau iš jo negalėjo nė žodžio išpešti, o kai 
Panurgas dar pamėgino jį kamantinėti, jis išsitraukė savo medinį kardą 
ir buvo jam bekertąs. 

— To betrūko, iš tikrųjų! — tarė Panurgas.— Puikiai sumanyta, 
nėr ko sakyti! Kad jis tikrai kvailys, to negalima neigti; tačiau dar di- 
desnis kvailys tas, kas man jį čia atvedė, o visų kvailių kvailys — aš 
pats, kam jam savo rūpesčius sakiausi. 

— Čia į mano daržą akmeniukas,— tarė Karpalimas. 

— Nesikarščiuokim,— tarė Pantagriuelis,— verčiau įdėmiai pa- 
sekim jo elgesį ir žodžius. Juose aš įžiūrėjau slaptingų ženklų ir dabar 
nesistebiu, kad turkai tokius kvailius gerbia kaip išminčius ir pranašus. 
Ar jūs matėte, kaip jo galva kratėsi ir purtėsi, ligi jis pradėjo kalbėti? 
Iš senovės filosofų mokslo, iš magų apeigų ir iš teisės žinovų patirties 
jūs galite spręsti, jog toksai judesys randasi nuo pranašingos dvasios 
atėjimo bei įkvėpimo, nes toji dvasia, smarkiai braudamasi į silpną ir 
mažą substanciją (žinot gi, kiek mažoj galvoj tegali smegenų tilpti), 
ją sukrečia taip, jog, pasak medikų, visi žmogaus kūno nariai ima dre- 
bėti, iš dalies dėl krūvio sunkumo bei smūgio stiprumo, iš dalies dėl 
sukrėsto organo nepajėgumo. Aiškus šiam dalykui pavyzdys: jei žmo- 
gus, būdamas nieko nevalgęs, mėgina kelti didelę taurę, pripiltą vyno, 
tai jam ima drebėti rankos. 

Puikus pavyzdys iš senovės — pranašautoja pitija, kuri, prieš duo- 
dama orakulo atsaką, purtydavo laurą, savo medį. 

Antai ir Lampridijus sako, kad imperatorius Heliogabalas per kai 
kurias savo didžiojo stabo šventes romytų fanatikų tarpe viešai kraty- 
davo galvą, nes troško turėti pranašautojo garbę. 

Antai ir Plautas Asiluose rašo, kad Saurijas vaikščiodamas kraty- 
davo galvą it padūkęs ar iš proto išsikraustęs ir gąsdindavo sutiktus 
žmones, o kitoj vietoj aiškina, jog Charmidas krato galvą todėl, kad 
yra ekstazės pagautas. 

Antai ir Katulas Berekintijoje ir Atyje pasakoja apie tą vietą, kur 
menadės, bakchantės, Bakcho žynės, vynmedžio šakomis nešinos, 
įšėlusios, pranašavimo galią įgavusios, kratydavo galvas; panašiai 
darydavo ir romyti galai, Kibelės žyniai, atlikinėdami savo apeigas, 
nuo ko ir pats jos vardas kilęs, kaip senovės teologai aiškino, nes 
xupiova: reiškia gręžioti, sukioti, kratyti galvą ir kraipyti kaklą. 

Antai ir Titas Livijus rašo, kad Romoje per bakchanalijas ir vyrai, 
ir moterys atrodydavo taip, lyg būtų pranašavimo dvasios apsėsti: tyčia 
visaip vaipydavosi ir kratydavosi, kadangi filosofai vienu balsu teigė ir 
visa liaudis tikėjo, jog pranašavimo dovaną dangus atsiunčia ne kitaip 
kaip vien per šėlą ir kratymąsi, ir kad kūnas dreba bei kratosi ne tik 
tada, kai tą dovaną gauna, bet ir kai ją apreiškia bei kitiems perteikia. 
Iš tiesų, Julianas, įžymusis teisininkas, paklaustas sykį, ar galima svei- 
ku laikyti vergą, kuris buvo vienoje draugėje su šėlo apimtais fanatikais 
ir kartais pranašavo, tik nekratydamas galvos, atsakė: taip, galima lai- 
kyti sveiku. 

Antai ir mes patys šiais laikais matome, kaip mokytojai bei peda- 
gogai purto savo mokiniams galvas, nelyginant puodus už ąsų paėmę, 
žnaibo ir tąso jiems ausis, kurios — pasak Egipto išminčių mokslo — 
yra atminties organai: jie šitokiu būdu nori grąžinti į gerą bei išmin- 
tingą drausmę jų protą, atsitiktinai prie pašalinių minčių nuklydusį 
ar kokių pamėnų nuklaidintą; beje, ir Vergilijus prisipažįsta, kad sykį 
jam ausį skaudžiai nusukęs Apolonas Kintietis?““. 


Kaip Pantagriuelis ir Panurgas skirtingai 
aiškina Tribulė žodžius 

— Jis sako, kad tu kvailys. Ir koks kvailys? Pasiutęs kvailys, nes 
į senatvę užsimanei vesti ir tuo supančioti save, tapti vergu. Jis sako: 
„Atsargiai, vienuolis!“ Prisiekiu savo garbe: tau koks nors vienuolis 
ragus pritaisys. Girdi — aš rizikuoju savo garbe; didesniu daiktu ir 
negalėčiau rizikuoti, net jei būčiau vienintelis ir neginčijamas Europos, 
Afrikos ir Azijos valdovas. 

Matai, kiek reikšmės aš skiriu tam mūsų marosofui““? Tribulė. Kiti 
orakulai ir atsakymai tave tik skelbė būsiant raguotį, bet niekas dar 
įsakmiai nenurodė, su kuo tavo žmona svetimaus ir kas tau ragus pri- 
taisys. Tik taurusis Tribulė tą apreiškė. Ir tie ragai bus gėdingi ir di- 
džiai visus piktins. To dar betrūko, kad tavo vedybinį guolį suteptų ir 
subjaurotų vienuolis! 

Dar jis sako, kad tu kulinė dūda, ir ne bet kokia, o Biuzansė duda, 
atseit, visų dūdų dūda. Tai reiškia, kad tu būsi ne bet koks raguotis, o 

visų raguočių raguočiausias, ir panašiai kaip tasai, kuris, tikėdamasis 
iš Liudviko Dvyliktojo gauti savo broliui druskos muitinimą Biuzansė, 
tegavo kulinę dūdą, taip ir tu, manydamas, kad vedi gerą ir dorą mo- 
terį, gausi kokią tuščiagalvę, pasipūtėlę, rėksnę, įkyrią kaip kulinė 
dūda. 

Neužmiršk dar, kad jis tau pūsle barškino panosėje ir davė kumščiu 
į kuprą. Tai reiškia, kad tavo pati tave muš, vedžios už nosies ir apva- 
ginės, kaip tu kad pavogei pūslę iš Vobretono vaikų. 

— Kaip tik atvirkščiai, — atrėmė Panurgas.— Kas be ko, aš neke- 
tinu gėdingai trauktis iš kvailybių šalies — ne, joje mano tikroji vieta, 
ten aš priklausau, tą aš prisipažįstu. Visi žmonės kvaili, ir viskas kvaila. 
Kvailiai auga nesėti. Saliamonas sako, kad kvailių skaičius esąs bega- 
linis*'“. Prie begalybės negalima nei pridėti, nei iš jos atimti, kaip 
Aristotelis įrodė, ir aš būčiau pasiutęs kvailys, jeigu, kvailas būdamas, 
nelaikyčiau savęs kvailiu. Dėl tos priežasties ir maniakų bei pasiutėlių 
skaičius yra begalinis. Avicena sako, kad manijų rūšių esą be galo 
daug. Tačiau visi kiti Tribulė žodžiai ir veiksmai kalba mano naudai. 

Jis sako mano pačiai: „Atsargiai, vienuolis!“ Mat ji laikys mažą 
paukščiuką, vadinamą vienuoliu, ir labai jį mylės, kaip kitados mylėjo 
Katulo Lesbija: jis gaudys jai muses, ir ji leis smagiai su juo laiką, pana- 
šiai kaip musiautojas Domicianas. 

Daugiau jis sako, kad ji bus kaimietė, maloni kaip Soljė ar Biuzansė 
dūdų muzika. Tiesiakalbis Tribulė gerai perprato mano natūrą ir mano 
slaptus pomėgius, nes, prisipažįstu, man labiau patinka linksmos pasi- 
šiaušėlės piemenaitės, kurių minkštimai kvepia čiobreliais, negu di- 
džiųjų rūmų damos su savo šauniais pašvaitais ir nosį gręžiančiais kve- 
palais; labiau man prie širdies kaimiečių kulinė dūda negu liutnių, 
rebekų ir smuikų gausmas didžponių namuose. 

Jis sudavė kumščiu per mano vargšę kuprą; tas tegu primena, kad 
reikia dievo bijoti, ir tegu patrumpina mano kančias skaistykloje. Jis 
negalvojo nieko pikto, nes manė mušąs kokį pažą. Jis yra geras kvailys, 
niekuo dėtas, užtikrinu jus; nuodėmė būtų blogai apie jį galvoti. Aš jam 
atleidžiu iš visos širdies. 

Jis man pabarškino panosėje — na, tai tas reiškia mielus paikioji- 
mus, kurių prasimanysime mudu su pačia, kaip visi jaunavedžiai. 

Kaip Pantagriuelis ir Panurgas 
nutaria aplankyti dieviškojo 
Butelio orakulą 

— Yra dar vienas punktas, kurį jūs praleidote nemačiomis, o tuo 
tarpu čia, regis, ir yra pats svarbumas. Tribulė įbruko man į rankas 
butelį. Ką tas reiškia? Ką jis norėjo tuo pasakyti? 

— Galbūt reiškia, — tarė Pantagriuelis,— kad tavo pati bus gir- 
tuoklė. 

— Anaiptol, — atrėmė Panurgas, — nes butelis buvo tuščias. Pri- 
siekiu švento Fiakro Brijiečio stuburkauliu, kad mūsų morosofas Tri- 
bulė, vienintelis nekvailas iš visų Tribulė, ragina mane kreiptis į butelį, 
ir aš va čia, jūsų akivaizdoj ir ausigirdoj, pakartoju savo apžadą bei 
prisiekiu Stiksu ir Acheronu nešioti akinius prie kepurės ir nenešioti 
daiktadėčio prie kelnių tol, kol nebūsiu gavęs dieviškojo Butelio žos- 
mės dėl savo sumanymo. 

Pažįstu vyrą išmintingą ir draugą gerą, kuris žino vietą, kraštą ir 
šalį, kame yra jo šventykla bei orakulas; jis pabus mums už vadovą. 
Keliaukim visi kartu. Aš jus meldžiu — neatsisakykite. Aš būsiu jums 
Achatas, būsiu Damidas*'! ir keliabendris per visą kelionę. Seniai 
žinau, kad esate didelis mėgėjas keliauti po svetimus kraštus, kad trokš- 
tate visada matyti naujovių ir visada mokytis. Mes pamatysime nuos- 
tabių dalykų, tikėkite manimi. 

— Mielai, — tarė Pantagriuelis.— Tačiau, prieš leidžiantis į tokią 
ilgą kelionę, pilną staigmenų, pilną neabejotinų pavojų... 

— Kokių pavojų? — nutraukė jo kalbą Panurgas.— Visi pavojai 
bėga nuo manęs per septynias mylias, kur tik aš pasirodau, lygiai taip, 
kaip netenka galios vietininkas, kai atvyksta valdovas, kaip išsisklaido 
šešėliai, kai pasirodo saulė, kaip išlakstė visos ligos, kai į Kandą buvo 
atgabenti švento Martyno palaikai. 

— Taip tai taip,— tarė Pantagriuelis,— bet, prieš iškeliaujant, 
reikia mums dar keletą dalykų sutvarkyti. Pirmiausia išsiųsime Tribulė 
atgal į Blua (tas buvo tučtuojau padaryta, ir Pantagriuelis jam padova- 
nojo auksu austos gelumbės balakoną). Antra, turime gauti karaliaus, 
mano tėvo, pritarimą ir leidimą; be to, reikia surasti kokią sibilę, kad 
mums rodytų kelią ir pabūtų už vertėją. 

Panurgas atsakė, kad tuos visus reikalus atliksiąs jo draugas 

Ksenomanas*'2: be to, jis ketinąs vykti per Žiburiją, ten būsią galima 
prireikus pasiimti kokį mokytą ir lemtą žiburį, kuris šioje kelionėje pa- 
būtų jiems tuo, kuo sibilė buvo Enėjui, žengiančiam į Eliziejaus laukus. 

— Aš nujaučiu,— tarė Pantagriuelis, — kad kelionėje nuobodžiu 
nesirgsime. Jau aiškiai tą matau. Man tiktai apmaudu, kad nemoku 
dorai Žiburijos žmonių kalbos. 

— Aš atšnekėsiu už jus visus, — tarė Panurgas.— Man Žiburių 
šalies kalba — vis tiek kaip sava, šneku ja visiškai laisvai: 


Birszmarg d'algotbric nubstzne zos, 

Isguebfz prusą; alborlz orings zacbac. 

Misbe dilbarlkz morp nipp stancz bos. 
Stombtz, Panrge walmap guost grufz bac.?'* 


Na, Epistemonai, ką aš pasakiau? 

— Tai velnių vardai, — tarė Epistemonas, — valkataujančių, gog- 
linėjančių, šlitinėjančių velnių. 

— Pataikei kaip pirštu į dangų, mieliausias mano, — tarė Panur- 
gas.— Tai yra Žiburių šalies dvariūnų kalba. Kelyje aš tau sudarysiu 
patogų žodynėlį, jis tarnaus tau tol, kol sunešiosi naujus batus; tu visą 
jį išmoksi dar iki saulei tekant. Ką aš jums pasakiau, išvertus iš jų kal- 
bos į paprastą mūsiškę, skamba taip: 

Koks nelaimingas aš buvau, 
Įsimylėjęs ją karštai. 

O vedusiems juk daug geriau: 
Panurgas pats patyrė tai. 


— Tad belieka, — tarė Pantagriuelis, — išklausyti karaliaus, mano 
tėvo, valią ir gauti jo leidimą. 


Kaip Gargantiua įrodinėja, kad neleistina 
vaikams vestis be savo tėvų ir motinų 
žinios ir sutikimo 

Žengdamas į didžiąją pilies salę, Pantagriuelis sutiko gerulį Gar- 
gantiua išeinantį iš tarybos posėdžio; jis trumpai apsakė tėvui savo 

nuotykius, išdėstė savo sumanymą ir meldė jo pritarimo bei leidimo 
tą sumanymą vykdyti. 

Gerulis Gargantiua nešėsi du didelius ryšulius popierių: vienoje 
rankoje jau atsakytus raštus, kitoje — dar atsakytinus; tuos ryšulius 
atidavė Ulrichui Galė, savo senam referendoriui, pasivedė Panta- 
griuelį į šalį ir linksmesniu nei paprastai balsu tarė jam: 

— Aš, sūnau mano brangiausias, dėkoju dievui, kad visados jis 
įkvepia tau dorus troškimus. Man labai patinka, kad tu leidiesi į šitą 
kelionę, bet geidaučiau, kad ir tau rastųsi noras bei patraukimas vesti; 
man atrodo, kad jau esi tam pakankamai subrendęs. Panurgas gana 
padėjo pastangų, šalindamas kliūtis, kurios jam galėjo trukdyti; dabar 
metas ir tau savo žodį tarti. 

— Tėve geriausias, — atsakė Pantagriuelis,— aš dar nesu apie tai 
galvojęs; aš tą reikalą pavedu jūsų gerai valiai ir tėviškai valdžiai. Ir 
tegu jau verčiau man dievas duoda atgulti prie jūsų kojų negyvam ir 
sustingusiam, bet nepažeidusiam jūsų valios, negu likti gyvam ir vesti 
pažeidžiant jūsų valią. Aš niekad negirdėjau, kad būtų toks įstatymas, 
bažnyčios, valstybės ar tiesiog barbarų įstatymas, kuris leistų vaikams 
vesti savo pačių sprendimu, be tėvo, motinos ir artimiausių giminių 
sutikimo, valios bei pritarimo. Niekas iš įstatymų leidėjų šios teisės 
vaikams neduoda, o visi ją palieka tėvams. 

— Sūnau mano brangiausias, — tarė Gargantiua,— tikiu tavimi 
ir dėkoju dievui, kad tavo sąmonę pasiekia tiktai geri ir girtini dalykai 
ir kad pro tavo juslių langus į tavo dvasios buveinę įsigauna vien tauri 
žinija. Mat mano laikais buvo kontinente toksai kraštas, kuriame laikė- 
si kurmiški pastoforai; jie taip bjaurėjosi santuoka kaip Kibelės žy- 
niai“'* Frigijoje, lyg patys būtų buvę koplūnai, o ne gaidžiai, pilni aist- 
ros ir karščio; ir vis tiek jie diktavo vedusiems žmonėms santuokos įsta- 
tymus. Aš jau nežinau, kuo labiau reikėtų bjaurėtis — ar tų pavojingų 
kurmiškų gaivalų tironiška puikybe, kad jie, nesitenkindami savo pa- 
slaptingų šventyklų valdomis, kišasi į reikalus, visiškai nepritinkančius 
jų luomui, ar vedusių jų žmonių prietaringu kvailumu, kad jie pripažįs- 
ta tokius pragaištingus ir barbariškus įstatymus, kad vykdo juos ir ne- 
mato, nors tai aiškių aiškiausia, jog tokie santuokos nuostatai leidžiami 
tik jų mistų?'? pasipelnymui, bet anaiptol ne vedusiųjų naudai ir labui, 
o juk vien tai galėtų būti ganėtina priežastis susimąstyti, ar tik tuose 
nuostatuose nesama kokios suktybės ir klastos. 

Įžūlumu atremdami įžūlumą, šie galėtų leisti savo mistams įstaty- 
mus dėl jų apeigų bei aukojimų, tuo labiau kad jie gi moka aniems 

dešimtinę, nutraukdami patys nuo savęs, imdami iš to, ką savo rankom 
ir savo prakaitu užpelnė, idant anie turėtų iš ko prabangiai gyventi, 
ir šie įstatymai, mano nuomone, vis tiek nebūtų tokie adverniški ir 
begėdiški kaip tie, kuriuos anie jiems užkrauna. 

Kaip tu teisingai pastebėjai, nėra pasaulyje tokio įstatymo, kuris 
leistų vaikams vesti be tėvų žinios, pritarimo ir sutikimo. O pagal tuos 
įstatymus, apie kuriuos aš kalbu, bet kuris ištvirkėlis, sukčius, niekšas, 
pakartuvė, smarvė, pasmirdėlis, nušašėlis, plėšikas, vagis, žaldarys pas- 
kutinis gali išvogti bet kurią mergelę, savo pasirinktą, nors ji būtų kaž- 
kaip kilminga, graži, turtinga, skaisti, pagrobti ją iš tėvo namų, iš moti- 
nos glėbio, prieš visų giminių valią, jei tik toksai paleistuvis turi su- 
kalbėjęs kokį mistą, kuris vieną gražią dieną gaus savąją grobio dalį. 
Argi blogiau, argi žiauriau elgdavosi gotai, skitai, masagetai priešo 
mieste, ilgai laikytame apsuptyje, dideliu vargu pultame, jėga paim- 
tame? 

Ir štai regi nusiminę tėvai motinos, kaip koks nepažįstamas, sveti- 
mas žmogus, barbaras, tikras bjaurybė, visas supuvęs subuvęs, sifiliu 
aptekęs, stipena, susna, dergštas grobia jiems iš namų dukterį, tokią 
gražią, išpopstytą, turtingą, sveiką, kurią jie taip rūpestingai išauklėjo, 
visas dorybes įskiepijo, prie visokios drausmės bei tvarkos pripratino 
ir tikėjosi reikiamu laiku sutuokdinti su savo kaimynu arba senų drau- 
gų sūnumi, taip pat uoliai išauklėtu bei išmokslintu, idant laiminga 
pora klestėtų palaimoje, o jie sulauktų gražių jų įpėdinių, kurie ateityje 
paveldės ir pagausins tiek tėvo motinos gerus papročius, tiek kilnoja- 
mąjį ir nekilnojamąjį turtą. Kaip jūs manote, kas tada dedasi jų šir- 
dyje? 

Iš tikrųjų, romėnų tautos ir jos sąjungininkų sielvartas nebuvo 
didesnis, kada sužinojo apie Germaniko Druzo“““ mirtį. 

Iš tikrųjų, lakedemoniečių nusiminimas nebuvo didesnis, kada 
Trojos svetimoteris vogčia pagrobė graikę Eleną. 

Iš tikrųjų, gedulas ir graudis jų ne mažesnis kaip Cereros, kada 
buvo pagrobta jos duktė Prozerpina, kaip Izidės, kada ji neteko 
Ozirio, kaip Veneros, kada mirė Adonis, kaip Heraklio, kada pražuvo 
Hilas, kaip Hekubės, kada buvo išvogta Poliksenė. 

Tačiau jie taip bijo velnio ir tokie prietaringi, jog nedrįsta kelti 
balso, jeigu jaunųjų jungtuves sudarė kurmiškasis gaivalas, tai ir sėdi 
apiplėštuose namuose, mylimos dukrelės netekę, tėvas keikia savo ves- 
tuvių dieną bei valandą, motina gailisi, kam pagimdė dukterį, kam 
nepersileido nėščia bevaikščiodama, nes tuomet mažiau būtų buvę 

skausmo ir nelaimių, ir taip ašarose ir dejonėse baigia savo gyvenimą, 
kurį galėjo nugyventi smagūs ir savo įpėdinių gražiai užlaikomi. 

Kiti iš jų netenka proto, sukvailioja ir iš gėlos bei nusiminimo skan- 
dinasi, kariasi, žudosi, nebepakeldami tokios nešlovės. 

Dar kiti, kurie turi daugiau dvasios tvirtumo, sekdami Jokūbo sū- 
numis, atsikeršijusiais už sesers Dinos pagrobimą?'', suranda paleistu- 
vį, išvien su kurmišku gaivalu slapčia pinkles berezgantį ir dukterį 
prikalbinėjantį, nieko nelaukę žiauriai nužudo, sukapoja į gabalus ir 
išmeta kūną į laukus vilkams bei varnoms; patyrę apie tokį vyrišką, 
riterišką žygį, sudreba visi mistai, visi kurmiški gaivalai, ir ima grau- 
džiai aimanuoti, rašo baisiausius skundus, begėdiškiausiai kreipiasi ir 
šaukiasi į pasaulietinę valdžią ir viešąjį teismą, primygtinai reikalau- 
dami, kad toksai pasielgimas būtų nubaustas pavyzdine bausme. 

Tačiau nei prigimtinis teisingumo jausmas, nei tautų teisė, nei jokie 
įstatymai jokioj imperijoj neturi straipsnio, paragrafo, punkto ar skirs- 
nio, kuris numatytų bausmę ar tortūras už tokius veiksmus, nes tai 
būtų priešinga protui, nesuderinama su prigimtimi, kadangi nerasi 
pasaulyje doro žmogaus, kuris, išgirdęs apie dukters pagrobimą, išnie- 
kinimą ir išprievartavimą, nebūtų sukrėstas labiau, nei gavęs žinią apie 
jos mirtį, — taip jau sutaisytas žmogus. Juk jei kas nutveria nusikal- 
timo vietoje galvažudį, klastingai, iš pasalų puolusį ir nužudžiusį jo 
dukterį, tai protas jam sako, kad jis gali, prigimtis sako, kad privalo tą 
galvažudį čia pat užmušti, ir joks teismas jo už tai nepersekios. Taigi 
aišku, jog tėvas, nutvėręs paleistuvį, su misto padėjimu gundantį 
dukrą ir iš namų ją grobiantį, net jei ir pati jinai su tuo sutinka, gali 
ir privalo jiems — piktadariui ir padėjėjui — padaryti niekingą galą 
ir jų kūnus laukiniams žvėrims išmesti, kaip nevertus patirti saldžią, 
trokštamą, paskutinę gerosios motinos ir maitintojos žemės glamonę, 
kurią mes vadiname palaidojimu. 

Sūnau mano brangiausias, žiūrėk, kad po mano galvos tokie įsta- 
tymai neįsigaliotų šioje šalyje; kol aš dar alsuosiu, kol mano siela kūne 
laikysis, tuo, dievo padedamas, uoliai rūpinsiuos pats. O kad savo vedy- 
bų reikalą pavedi mano valiai, tai aš manau taip: aš jį sutvarkysiu. 

Renkis dabar į Panurgo kelionę. Pasiimkit Epistemoną, brolį Žaną 
ir kitus, kuriuos pasirinksit. Iš mano iždo imk, kiek tik tau patinka, ir 
žinok, kad visa, ką tiktai veiksi, bus mano širdžiai miela. Iš mano 
arsenalo Talasoje imkis tokius reikmenis, kokių norėsi; tokius buriuo- 
tojus, vairuotojus, vertėjus, kokių norėsi; sulaukit reikiamo vėjo, iš- 
skleiskit bures, ir viešpats dievas tegu lydi jus ir sergi. 

Per tą laiką, kol jūsų nebus, aš nužiūrėsiu tau žmoną ir surengsiu 
puotą, nes noriu, kad tavo vestuvės būtų tokios šaunios, kokių dar 
nebuvo. 


Kaip Pantagriuelis rengiasi plaukti 
į jūrą, ir apie žolę, kuri vadinasi 
pantagriuelionas 

Po kelių dienų Pantagriuelis atsisveikino su geruliu Gargantiua, 
tolydžio besimeldžiančiu už sūnaus sėkmingą kelionę, ir atvyko į Tala- 
sos uostą netoli Sen Malo; jį lydėjo Panurgas, Epistemonas, brolis Ža- 
nas Krušila, Telemo abatas, ir kiti jo iškilnūs dvariškiai, kaip antai 
Ksenomanas, didis keliautojas ir sunkių žygių žygiuotojas, kuris at- 
vyko Panurgo pašauktas, nes valdė kažkokį feodą Bigoso kaštelio- 
nijoje. 

Kai jie visi nuvyko į uostą, Pantagriuelis surengė laivyną iš lygiai 
tiek laivų, kiek turėjo kitados Ajantas, plaukdamas iš Salamino su 
graikais į žygį prieš Troją?'“. Jūreivių, vairininkų, irkluotojų, vertėjų, 
amatininkų, karių, maisto, pabūklų, šaudmenų, drabužių, pinigų ir vis- 
ko kito ėmė ir gabeno į laivus tiek, kiek reikėjo ilgai ir rizikingai kelio- 
nei. Tarp kitų daiktų, mačiau, jo įsakymu krovė daug jo žolės — pan- 
tagriueliono?"?, tiek žalio ir neapdoroto, tiek džiovinto ir sutaisyto. 

Pantagriueliono žolės šaknis nestambi, kietoka, apvalaina, buku 
galu, balta, smulkių šaknelių turi mažai, į žemę įauga ne giliau kaip 
vieną uolektį. Nuo šaknies eina stiebas, vienas, apvalus, lieknas, iš 
viršaus žalias, giliau baltas, dykaviduris, panašus į Smyrnium arba 
Olus atrum“““, pupos ar genciono stiebą, tiesus, sumedėjęs, lūžus, jo 
paviršiuje yra negilių vagučių, primenančių kolonos paviršiaus išskro- 
das, gausiai turi pluošto, kuris ir sudaro visą šios žolės vertę, ypač toje 
dalyje, kuri vadinasi mesa, tai yra vidurinioji, ir toje, kuri vadinasi 
Mylasea“š!. 

Jos aukštis siekia penkias ar šešias pėdas, o retkarčiais viršija ieties 
ilgį, būtent, kai dirva pasitaiko minkšta, jaurinė, lengva, drėgna, bet 
nešalta, kokių, sakysim, turi Olona, Rozea prie Prenestės Sabinijoje, 
ir jeigu nestinga lietaus apie žvejų šventes“*Ž bei vasaros saulėgrąžą; 

kai kada praauga net medžius, ir tada, sekdami Teofrastu, ją vadiname 
dendromalachu, nors ji kas metai žūsta — tai ne ilgametis medis su 
šaknimis, kamienu, šerdimi, šakomis; vis dėlto jos stiebas skleidžia 
stambias ir stiprias šakas. 

Jos lapai turi triskart tiek ilgio, kiek pločio, visada žali, šiurkštūs 
nelyginant vilkakojės, standūs, pakraščiai dantyti it pjautuvas, primena 
notrės lapus; jų viršūnės smailios kaip makedoniškos ieties galūnė 
arba kaip lancetas, kurį vartoja chirurgai. 

Savo išvaizda lapai nedaug tesiskiria nuo uosio ar dirvuolės ir 
tiek panašūs į kemero lapus, jog kai kurie botanikai, priskyrę ją prie 
naminių augalų, kemerą vadina sulaukėjusiu pantagriuelionu; išsidėstę 
tie lapai lygiais tarpais, eilėmis aplinkui stiebą, po penkis ar po septynis 
eilėje. Gamta taip numylėjo šią žolę, jog lapų jai davė nelyginį skai- 
čių, dievišką ir paslaptingą. Kvapas jų yra stiprus ir delikačioms nosims 
nelabai malonus. 

Sėklos išauga stiebo viršūnėje ir truputį žemiau. Jų tiek daug, kaip 
retai kurio augalo, jos pailgai apvalainos, rombiškos, pilkos arba raus- 
vai rudos, pokietės, apsitraukusios trapiu lukštu; tai didelis skanumynas 
visiems paukščiams giesmininkams, kaip antai dagiliams, čivyliams, 
vieversiams, svilikėliams, alksninukams ir kitiems, bet žmogui, jei daž- 
nai ir daug jų valgo, atima veisimosi galią; ir nors senovės graikai iš jų 
darydavosi visokias mišraines ir kepdavosi pyragėlius bei paplotėlius, 
kuriuos valgydavo po vakarienės užsigardžiuoti, kad vynas skanesnis 
būtų, jos vis dėlto sunkiai virškinamos, kenkia skrandžiui, gadina krau- 
ją, kaitinamąja savo galia kiršina smegenis ir privaro į galvą erzinančių 
ir skausmingų garų. 

Kaip ir daugelis augalų, turinčių dvi lytis, vyriškąją ir moteriškąją, 
būtent, kaip laurai, palmės, ąžuolai, amžinai žaliuojantieji ąžuolai, 
asfodelės, mandragoros, paparčiai, agarikai, namginai, kiparisai, tere- 
bintai, mėtos, bijūnai, taip lygiai ir šitos žolės skiriasi į vyriškus indi- 
vidus, kurie neturi žiedų, bet duoda gausybę sėklų, ir moteriškus, kurie 
apsikrauna ištisai smulkiais baltais žiedeliais, niekam nenaudingais, 
neduodančiais vertingų sėklų; kaip ir kitų panašių augalų,šios žolės 
moteriškieji individai turi platesnius lapus, ne tokius kietus kaip vyriš- 
kieji, ir neauga tokie aukšti. 

Pantagriuelioną sėja, kai parskrenda kregždės; rauna, kai cikadų 
balsai pradeda kimti. 

Kaip tą garsųjį pantagriuelioną 
reikia apdirbti ir vartoti 

Pantagriuelionas apdirbamas rudenį, apie tą laiką, kai diena susi- 
lygina su naktimi, įvairiais būdais, nelygu žmonių išmoningumas ir 
krašto papročiai. 

Pantagriuelis mokė taip: visų pirma reikia nuo stiebų nubraukti 
lapus, nuimti sėklas, stiebus pamerkti į stovintį, ne tekantį vandenį ir 
mirkyti penkias dienas, jei oras giedras ir vanduo šiltas, o jei apsi- 
niaukę ir vanduo šaltas — devynias ar dvylika dienų; paskui nudžio- 
vinti saulėje, paskui paunksnyje numaukti žievę ir atskirti pluoštą 
(kuris, kaip sakėme, ir sudaro visą jo vertę ir naudą) nuo sumedė- 
jusio stagaro, kuris yra bevertis, tinka nebent žibinti skalos vietoje, 
kūrenti arba vaikams žaisti — kiaulės pūslei išpūsti. Juo dar naudojasi 
kartais smaguriai, kai nori vogčia pačiulpti šviežio vyno pro statinės 
volę. 

Kai kurie šių dienų pantagriuelistai, kad mažiau būtų rankų dar- 
bo, vartoja tam tikrus laužomuosius padargus, savo forma primenan- 
čius įniršusios Junonos pirštus, kuriuos ji laikė sunėrusi, kad Alkmenė 
negalėtų pagimdyti Heraklio; tais padargais suknežina, sulaužo ir 
išmeta spalį, o išskiria pluoštą. 

Šituo apdirbimo būdu tenkinasi tie, kurie, priešingai visų žmonių 
įprastai tvarkai ir visų filosofų galvosenai, pelnosi duoną eidami 
atžagariom2Š“, 

Kas nori pakelti pantagriueliono vertę ir žymiai daugiau iš jo pel- 
nyti, tie daro taip, kaip, anot senovės pasakojimų, darė trys seserys par- 
kos, kaip leido naktis prakilnioji Kirkė ir kaip Penelopė išsisukinėjo 
nuo tiesaus atsakymo įkyriems kavalieriams, kol nebuvo parvykęs jos 
vyras Odisėjas?““. 

Tada tik apsireiškia neįkainojamos pantagriueliono vertybės, kurių 
dalį aš jums apsakysiu (ne visas, nes tai neįmanoma), bet pirma jums 
išaiškinsiu jo pavadinimą. 

Daugsyk esu pastebėjęs, kad augalai savo pavadinimus yra gavę 
įvairiopai“*?, Vieni gavo vardą nuo tų žmonių, kurie juos atrado, paži- 
no, viešumon iškėlė, išugdė, įveisė, pritaikė, kaip antai: merkurialis 
nuo Merkurijaus, panacėja nuo Panacėjos, Eskulapo dukters, artemi- 
zija nuo Artemidės, arba Dianos, eupatorija nuo karaliaus Eupato- 


387 Perskyrimas L 


ro, telefas nuo Telefo, euforbija nuo Euforbo, karaliaus Jubos gy- 
dytojo, klimenas nuo Klimeno, alkibiadijas nuo Alkibiado, genci- 
jonas nuo Gencijaus, Slavonijos karaliaus. Ir taip buvo kitados bran- 
ginama ta išimtinė teisė suteikti savo aptiktam augalui vardą, jog kil- 
davo vaidų: panašiai kaip Neptūnas ginčijosi su Palade, katro vardu 
pavadinti abiejų kartu atrastą žemę, kuri paskui gavo Atėnų vardą, 
nuo Atėnės, tai yra Minervos, taip Linkas, Skitijos karalius, iš pasalų 
užmušė jauną Triptolemą, Cereros siųstą supažindinti žmonių su kvie- 
čiais, ligi tol jų nežinotais, tikėdamasis primesti šiam augalui savo var- 
dą ir save įamžinti, idant visi jį laikytų to žmonėms didžiai naudingo 
ir reikalingo javo atradėju, o Cerera už tokią išdavystę jį pavertė 
lūšimi. Lygiai dideli ir ilgi karai kitados ėjo tarp įvairių Kapadokijos 
karalių vien dėl ginčo, kurio iš jų vardu pavadinti vieną žolę, ir toji 
šio ilgo ginčo dėlei buvo praminta Polemonia, tai yra karo žole. 

Kiti gavo vardus nuo to krašto, iš kurio buvo atgabenti kitur, kaip 
antai: medų obuoliai, arba citrinos, — nuo Medijos, kur jie buvo pir- 
miau aptikti; punų obuoliai, arba granatai, — nuo Punijos, arba Karta- 
ginos; Ligusticum, tai yra ligustras,— nuo Ligurijos, kitaip sakant, 
Genujos kranto; rabarbarai — nuo barbarų upės Ra“““, kaip aiškina 
Amianas; to paties galo yra santonikas, graikiškas krapas, kaštanas, 
persikas, sabina; stechados vardas — nuo manųjų Hiero salų**", kurios 
senovėje vadinosi Stechados; toks pat vardas Spica celtica ir taip 
toliau. 

Kiti vėl yra gavę vardą iš kontrasto ir priešybės, pavyzdžiui, ab- 
sintas — iš kontrasto žodžiui pinta“““, nes jis bjaurus gerti; holosteon 
turėtų reikšti „visas iš kaulo“, tuo tarpu nerasi kitos žolės, kad būtų 
tokia liauna ir švelni kaip šitoji. 

Dar kiti buvo pavadinti pagal savo ypatybes ir veikimą, kaip antai: 
Aristolochia — padeda moterims gimdyti; Lichen — gydo tuo pat 
vardu vadinamas ligas; malva — molifikuoja, minkština; Callith- 
ricum — gražina plaukus; Alyssum, Ephemerum, Bechium, Nastur- 
tium; dar hiosciamas, hanebanas ir kt. 

Vėl kiti — pagal pastebėtas jų savybes, pavyzdžiui, heliotro- 
pas — žolė, kuri seka saulę, nes kai saulė teka, ji atsiveria, kai saulė 
kyla, ji gręžiasi iš paskos, kai saulė nusileidžia, ji užsiveria; Adian- 
tum — niekad nesušlampąs, nors auga prie vandens, nors mirksta 
vandeny ilgą laiką; Hieracia, Eryngion ir taip toliau. 

Kiti gavo vardus iš vyrų ir moterų, kurie buvo jais paversti, pa- 
vyzdžiui: dafnė, tai yra lauras,— iš Dafnės; mirta — iš Mirsinos; 

pitis — buvusi Pitija; kinara — tai artišokas; narcizas, safranas, Smi- 
lax ir kt. 

Kiti iš panašumo, kaip antai: Hippuris (tai yra asiūklis) — 
panašus į arklio uodegą; Alopecuros — panašus į lapės uodegą; Psy- 
lion — panašus į blusą; Delphinium — į delfiną; Buglossa — į jaučio 
liežuvį; ris — į vaivorykštę (savo žiedų spalvomis); Myosota — į 
pelės ausį; Coronopous — į varnos koją ir taip toliau. 

Kita vertus, iš augalų pavadinimų ir žmonės yra vardus gavę: Fabi- 
jai iš pupų, Fizonai iš žirnių, Lentuliai iš lęšių, Ciceronai iš peliuškų. 

Dėl dieviško panašumo dar yra vadinami: Veneros bamba, Veneros 
plaukai, Veneros dubuo, Jupiterio barzda, Jupiterio akis, Marso 
kraujas, Merkurijaus pirštai, arba hermodaktilis, ir panašiai. 

Kiti vardus turi pagal formą, kaip antai: trifolium — su trimis 
lapais; pentaphyllon — su penkiais lapais; serpylium — šliaužiąs žeme; 
dar helksinas, petasitas, mirobalanai, kuriuos arabai vadina been, nes 
yra panašūs į giles ir riebus. 


Kodėl ta žolė vadinasi pantagriuelionas 
ir kokių ji turi nuostabių savybių 

Dėl tų pačių priežasčių (išskyrus pasakiškąsias — tegu dievas mus 
saugo maišyti pasakas į tokią teisingą istoriją) šita žolė buvo praminta 
pantagriuelionu, kadangi Pantagriuelis ją atrado; atrado ne pačią žolę, 
o ypatingą josios pritaikymą?*“, kuris vagims ir galvažudžiams pasidarė 
bjauresnis ir nekenčiamesnis negu brantas linams, negu tankmė papar- 
čiams, negu asiūkliai šienui, negu vikiai žirniams, Aegilops miežiams, 
Securidaca lęšiams, Antranium pupoms, kūkaliai kviečiams, slankžolės 
mūrams; negu nenufaras ir Heraklio lelija““? pasileidusiems vienuo- 
liams, negu nendrės ar beržo rykštė Navaros moksleiviams; negu 
kopūstai vynuogynui, česnakas magnetui, svogūnas akims, paparčio 
grūdai nėščioms moterims, gluosnio sėklos ištvirkusioms vienuolėms, 
kukmedžio šešėlis miegančiam po juo, čebatėlio žolynas leopardams 
ir vilkams, figos kvapas įniršusiems buliams, nuokana žąsiukams, 
portulaka dantims, alyva medžiams, nes matėme gi, jog daug kas iš jų 
pantagriueliono dėka baigė gyvenimą aukštai ir greitai““', taip kaip 

Filidė, Trakijos karalienė, Bonozas, Romos imperatorius, Amata, 
Lotynų karaliaus žmona, Ifisė, Auktolija, Likamba, Arachnė, Feda, 
Leda, Achėjas, Lidijos karalius, ir kiti, ir tas vienas apmaudas juos 
krimto, kad galą gauna be jokios ligos, tik pantagriuelionas užveržia 
jiems tas angas, pro kurias išeina šmaikštūs žodžiai, o įeina skanūs 
kąsniai, — užveržia daug bjauriau negu piktybinė angina ar mirtingoji 
kaklinė. 

Teko girdėti, jog kai kurie tą valandėlę, kada Atropa?’ nukerpa 
gyvenimo siūlą, graudžiai verkauja ir dejuoja, kam Pantagriuelis grie- 
biąs juos už gerklės; bet tai ne Pantagriuelis — jis niekad nedirba 
budelio darbo, — tai pantagriuelionas, pasivertęs virve, jiems atstoja 
kaklaraištį. O taip sakyti, kaip sako jie, yra netikslu, tai solecizmas; 
gal nebent galima būtų aiškinti, kad tai sinekdocha, kai išradimas 
vadinamas išradėjo vardu ir vietoj duonos sakoma Cerera, vietoj 
vyno — Bakchas. Aš jums prisiekiu visais sąmojais, glūdinčiais štai 
tame butelyje, kuris aušinamas kubiliuke, kad taurusis Pantagriuelis 
negriebia už gerklės niekam, nebent tik tiems, kas vengia malšinti 
troškulį. 

Mūsų kalbama žolė dar vadinama pantagriuelionu dėl panašumo, 
nes Pantagriuelis, ateidamas į pasaulį, buvo lygiai tokio pat didumo 
kaip ji ir paranku buvo juodu palyginti, kadangi jis gimė per pačias 
kaitras, kada šita žolė raunama, būtent, kada Ikaro šuo?““, Saulę belo- 
damas, visus paverčia trogloditais ir suvaro į rūsius ir požemio lindy- 
nes. 

Dar ji vadinama pantagriuelionu dėl savo vertybių ir ypatingų 
savybių, nes kaip Pantagriuelis yra visokios džiaugsmingos tobulybės 
įsikūnijimas bei pavyzdys (manau, nė vienas iš jūsų, gėrovų, tuo 
neabejojat), taip ir pantagriuelione aš randu tiek vertybių, energijos, 
tobulumo ir stebuklingo paveikumo, jog jei visi tie geri dalykai būtų 
buvę žinomi tada, kai medžiai — kaip sako pranašas?“* — rinkosi 
girių karalių, kuris juos valdytų ir jiems viešpatautų, tai šita žolė be 
jokios abejonės būtų gavusi daugiausia balsų. 

Ką dar pasakyti? Jeigu ji būtų gimusi Oksilui, Orijaus sūnui, ir 
jo seseriai Hamadrijai, tai ji viena būtų jiems daugiau džiaugsmo 
teikusi negu visas aštuonetas jų vaikų”, kuriuos mūsų mitologai taip 
išgarsino ir kurių vardus įamžino. Vyriausiasis jų sūnus vadinosi 
Vynmedis, vyriausioji duktė Figa, po jos Lazdynas, po jo Ąžuolas, po jo 
Šermukšnis, po jo Guoba, po jos Tuopa; visų jauniausiasis vadinosi 


Skirpstas, jis savo laiku buvo garsus kaip didelis gydytojas“““. 

Aš jau nesiimu apsakinėti, kaip tos žolės sunka, įlašinta į ausį, 
užmuša visokį kirminą, jei būtų tenai atsiradęs iš puvimo, ir bet kokį 
kitokį gyvį, jei būtų tenai įlindęs. 

Jei tos sunkos kiek įpilsite į kibirą vandens, tai tuojau pamatysite, 
kad vanduo sutrauktas, panašus į rūgusį pieną, — tokia didelė tos 
sunkos galia; šitaip sutraukdintas vanduo yra puikus vaistas arkliams 
nuo dieglių ir išputimo. 

Jos šaknis, išvirinta vandeny, atleidžia susitraukusias sausgysles, 
sustingusius sąnarius, podagrinius sukietėjimus ir kaulų gėlos mazgus. 

Jei norite greit sugydyti nudegintą vietą — ar liepsnos nusvilintą, 
ar vandeniu nuplikytą, — pridėkite žalio pantagriueliono, tai yra tokio, 
kurs lauke auga, ir nereikės vartoti daugiau jokių prietaisų nei vaistų, 
tiktai žiūrėkite, kad nepridžiūtų prie žaizdos, kartkarčiais permainy- 
kite. 

Be šitos žolės visokia virtuvė būtų netikusi, visoks stalas neva- 
lyvas, nors ir apstatytas rinktiniais valgiais; ir lovoj gulėti nebūtų 
jokio malonumo, nors ji būtų apkrauta auksu, sidabru, gintaru, dramb- 
lio kaulu ir porfyru. 

Be šitos žolės nei grūdų į malūną, nei miltų iš malūno žmonės ga- 
benti negalėtų. O kaip be jos advokatai bylų popierius nešiotų? Kaip 
be jos gipsą gabentumei į dirbtuvę? Kaip vandenį iš šulinio be jos 
ištrauktumei? Ką be jos darytų raštininkai, kopistai, sekretoriai ir 
rašytojai? Ar nepražūtų tada visi raštinės popierių pundai, visi notarų 
registrai? Ar nepražūtų taurusis spaudos menas? Nes kaip be jos stak- 
les padirbtume? Kaip varpais begalėtume skambinti? Ji teikia dangą 
puošniems Izidės kunigams, ji duoda aprangą pastoforams, ji pirmoji 
sugobia visus žmogiškuosius padarus. Visi vilnamedžiai, kiek jų auga 
Serų žemėje, visi medvilnės krūmynai, kiek jų yra Tilės saloje, Persų 
jūroje, visos Arabų šalies medvilnynai ir Maltos atvašynai neapvelka 
tiekos žmonių kiek viena šitoji žolė. Ji dengia armijas nuo šalčio ir 
lietaus, ir geriau dar negu senų senovėje kailiai; ji dangsto teatrus ir 
amfiteatrus nuo kaitros, apjuosia girias ir krūmus, idant medžiotojams 
daugiau smagumo būtų, neria į vandenis, tiek gėlus, tiek sūrius, idant 
Žvejai pelno turėtų. Jos dėka batai, bateliai, pusbačiai, kamašai, kurpės, 
kurpaitės, šlepetės, kuntapliai, klumpės įgavo formą ir į apyvartą išėjo. 
Jos dėka tegalime įtempti šaudomąjį lanką, užspęsti arbaletą, pasidary- 
ti svaidyklę. Ji tartum šventoji verbeninė žolė, gerbiama manų ir lemū- 
rų, be jos žmogaus kūnas į žemes nelaidojamas. 

Daugiau dar pasakysiu. Šita žolė padeda neregimas būtybes regimu 

būdu sugauti, suimti nelaisvėn, įkinkyti ir sakytum pavergti; suimtos ir 
įkinkytos, jos lengvutėliai suka sunkias malūno girnas ir neša neapsa- 
komą naudą žmonijai. Ir aš stebiuosi, kad per tiek amžių nesusiprato 
tų jėgų pakinkyti senovės gudročiai, juoba kad piestose grūdus grūsti 
buvo nepakeliamai sunkus darbas. 

Šita žolė padeda įkinkyti oro srautus, ir dideli orkadai, talpiosios 
talamegos, galingieji galijonai, chiliandrai ir miriandrai““' plaukia iš 
uostų ir skrenda ten, kur jiems vairininkas liepia. 

Šitos žolės dėka tautos suartėjo: tos iš jų, kurias gamta sakytumei 
laikė kažin kur nukištas, neprieinamas ir nežinomas, atvyko pas mus, 
o mes pas jas, — to nė paukščiai nevalioja padaryti, nors ir kokios leng- 
vos jų plunksnos, nors ir kokią laisvę gamta jiems davė ore nardyti. 
Ceilonas pasimatė su Lapių žeme, Java su Skitija; Febolas??“ regės 
Telemą, islandiečiai bei grenlandiečiai atsigers iš Eufrato. Jos dėka 
Borėjas išvydo Austro namus, Euras aplankė Zefyrą?““. 

Priėjo iki to, jog dangaus galybės, dievai — jūriniai ir žeminiai — 
išsigando išvydę, jog, vartodamos palaimintąjį pantegriuelioną, arkti- 
nės tautos antarktinių tautų akivaizdoje perplaukė Atlantą, persigavo 
per abi atogrąžas, šokte peršoko karštąją Žemės juostą, išnaršė visą 
Zodiaką, linksmai sau žaidė ant pusiaujo, ir vieną, ir antrą polių vienu 
metu regėjo savo akių plote. 

Tokio siaubo pagauti, dievai olimpiečiai kalbėjo savo tarpe: 

— Pantagriuelis savosios žolės pritaikymu ir šauniomis jos ypaty- 
bėmis uždavė mums naują rūpestį, bjauresnį dar, negu kitados buvo 
uždavę Aloidai““?. Jis netrukus ves, prasimanys vaikų. Šiai lemčiai mes 
pasipriešinti negalime, nes ją išverpė savo rankomis likimą lemian- 
čios seserys, Būtinybės dukterys. Jo vaikai galbūt išras vėl kokią žolę, 
tokią pat galingą, kuri padės žmonėms pasiekti krušos šaltinius, lietaus 
kaiščius ir žaibų kalves, užvaldyti Mėnulio sritį, įsibrauti į dangaus 
ženklų teritorijas ir įsikurti tenai — kam ant auksinio Erelio, kam ant 
Avino, kam ant Vainiko, kam ant Arfos, kam ant sidabrinio Liūto, — 
ir sėsis tada jie su mumis prie vieno stalo, paverš iš mūsų deives ir 
paims jas sau už žmonas, nes tai vienintelis būdas jiems sudievėti. 

Ir jie ėmė sukti galvas, tartis: ką daryti, kad to neatsitiktų. 

Kaip tam tikra pantagriueliono 
rūšis ugnyje nesudega 

Ką aš čia jums kalbėjau, yra didi ir nuostabūs dalykai; jei tačiau 
turėsite drąsos patikėti dar viena dieviška šventojo pantagriueliono 
savybe, tai aš jums ją apsakysiu. Patikėsit ar ne, man vis viena. Man 
pakaks, kad būsiu jums pasakęs teisybę. Teisybę ir pasakysiu. Tačiau 
kadangi prieiti prie tos teisybės itin keblu ir sunku, tad pirmai pradžiai 
klausiu jus: jeigu į šį butelį supilčiau dvi stiklines vyno ir stiklinę 
vandens ir sumaišyčiau gerai, tai kaip jūs paskui jas atskirtumėt? Kaip 
atidalytumėt, kad vynas būtų sau, be vandens, o vanduo vėl sau, be 
vyno, grynas, toks, kokį aš į butelį supyliau? Arba štai: jeigu jūsų 
vežėjai ir laivininkai, gabendami jūsų namų reikalams keletą bosų, 
bačkelių ir statinių Gravo, Orleano, Bono, Mirvo vyno, pusę jo nuvog- 
tų ir išgertų, o į tą vietą atpiltų vandens, kaip daro klumpėti limuzi- 
niečiai, kai veža Aržantono ir Sen Gotjė vyną, tai ar jūs pašalintumėte 
iš vyno grynai visą vandenį? Kaip jūs tą vyną išvalytumėte? 

Žinau, jūs man priminsite piltuvėlį, iš gebenės medienos dirbtą. 
Teisybė, yra apie tai rašyta, ir praktikoje daug kas tai patikrino. Jūs 
seniai jau tą žinote. Betgi žmonės, kurie to piltuvėlio nėra nei regėję, 
nei girdėję, nepatikėtų, jog tai galimas daiktas. Einam toliau. 

Jei mes gyventume Sulos, Marijaus, Cezario ir kitų Romos karve- 
džių laikais arba mūsų senųjų druidų laikais, kai jie degindavo savo 
mirusiųjų giminaičių bei ponų kūnus, ir jūs panorėtumėte sugerti savo 
žmonų arba tėvų pelenus, užpiltus skaniu baltuoju vynu, kaip kad 
Artemisija sugėrė savo vyro Mauzolo““! pelenus, arba, sakysim, norė- 
tumėte supylę juos laikyti kokioje urnoje ar relikvijoriuje, tai kaip jūs 
atskirtumėt tuos pelenus, kad nesusimaišytų su laužo, su laidotuvių 
ugnies pelenais? Atsakykite. Dievaž, sunku bus jums atsakyti. Aš 
jums palengvinsiu. Ir pasakysiu, jog galima atskirti: jei paimsite 
dangiškojo pantagriueliono tiek, kiek reikės sugobti visam mirusiojo 
kūnui, gerai suvyniosite, aprišite ir susiūsite ta pačia medžiaga, tai 
galėsite dėti jį į ugnį, kad ir didžiausią, kad ir kaitriausią; ugnis pro 
pantagriuelioną sudegins ir pelenais pavers kūną bei kaulus, o panta- 
griuelionas ne tik nesudegs, nepraras nė vieno atomo pelenų, jame 
užsiūtų, nepaims į save nė vieno atomo laužo pelenų, bet išliks dar 
gražesnis, baltesnis ir švaresnis negu buvo prieš dedamas į ugnį. Dėl to 

jis ir vadinasi asbestas“?*. Jo kiek tik norit galit gauti Karpasijoj ir 
Diasjenos““* apylinkėse, ir labai pigiai. 

O, koks puikus, koks stebuklingas daiktas! Ugnis, kuri viską 
suryja, viską sunaikina ir nieku paverčia, asbestinį, karpasinį panta- 
griuelioną tik išbalina, ištyrina ir nuvalo! Jei manimi netikite ir reika- 
laujate įrodymų bei akivaizdžių ženklų, kaip žydai ar netikėliai, tai 
paimkite žalią kiaušinį ir apvyniokit jį iš visų pusių tuo dievišku 
pantagriuelionu. Tada suvyniotą dėkit į židinį, nors kažin kaip didelį 
ir karštą. Laikykit jį tenai, kiek tik jums patinka. Galų gale išimsit 
kiaušinį iškepusį, kietą arba visiškai sudegusį, o šventasis panta- 
griuelionas bus koks buvęs, nė kiek nepasikeitęs ir net neįkaitęs. Tas 
bandymas jums atsieis mažiau nei penkiasdešimt tūkstančių Bordo 
muštinių, atėmus dvyliktąją pitos“? dalį. Nelyginkit mano panta- 
griueliono su salamandra, tai niekų kalba. Aš pripažįstu, kad maža 
šiaudų ugnis gali ją atkutinti ir jai patikti. Tačiau užtikrinu jus, kad 
didelėje krosnyje ji, kaip ir kiekvienas gyvis, uždus ir sudegs. Žinom 
tai iš patirties. Galenas seniai jau tą patvirtino ir įrodė, lib. III de 
Temperamentis, tą pat patvirtina ir Dioskoridas, lib. II. 

Ir nešnekėkit man čionai apie alūną nei apie medinį Pirėjo bokštą, 
kurio L. Sula niekaip negalėjo sudeginti, kadangi Archelajas, Mitri- 
dato vietininkas, buvo jį visą ištrynęs alūnu. 

Ir nelyginkit man pantagriueliono su tuo medžiu, kurį Aleksand- 
ras Kornelijus vadina eonu ir sako esant panašų į ąžuolą, apsivijusį 
amalu, kuriam nei vanduo, nei ugnis nieko padaryti negalį; iš jo, girdi, 
buvęs padirbtas garsusis Argo laivas. Paieškokit kitų, kas tuo tikėtų, 
o mane palikit ramybėje. 

Ir nepostringaukit man apie tą išties stebuklingą medžių rūšį, 
matomą ant Briansono ir Ambreno kalnų, kuri iš šaknų augina mums 
puikias lakštabudes, iš savo kamieno duoda gyvasakių, ir tokių gerų, 
jog Galenas turėjo drąsos juos lyginti su terpentinu; ant savo plonutėlių 
lapų ji mums surenka skanų dangaus medų, būtent maną, kuri, nors 
būdama sakinga ir riebalinga, nedega ugnyje. Jūs tą medį graikiškai ir 
lotyniškai vadinate larix*“?; Alpių gyventojai jį vadina melza, anteno- 
ridai““? ir venecijiečiai — larego; iš to gavo vardą Larignum, pilis 
Pjemonte, kuri iškirto pokštą Julijui Cezariui, žygiuojančiam Galijon. 

Julijus Cezaris davė įsakymus visiems, kas laikėsi ar gyveno Alpėse 
ir Pjemonte, sunešti maistą ir karui reikalingus daiktus į postovio vietas 
karo kelyje, kuriuo turėjo žygiuoti jo armija. Tam įsakymui pakluso 
visi, išskyrus Larigno piliečius, — tie, pasikliaudami pačios gamtos 

saugoma savo pilimi, atsisakė duoti kontribuciją. Didysis karvedys 
nukreipė armiją tiesiai į tą vietą ir žygiavo jų nubausti už atsisakymą. 
Priešais pilies vartus stovėjo bokštas, suręstas iš maumedžio rąstų, 
sunertų kryžmai kaip rietuvė malkų, ir toksai aukštas, jog iš jo viršuti- 
nės galerijos lengvai buvo galima akmenimis ir dalbomis mušti puolė- 
jus. Cezaris, sužinojęs, kad kariai pilyje neturi kitų ginklų kaip tik ak- 
menis ir dalbas, ir kad vargiai tegalės apmėtyti prieigas, liepė savo 
kareiviams sukrauti aplink bokštą šūsnis žagarų ir uždegti. Taip ir bu- 
vo beregint padaryta. Kai žagarai įsidegė, liepsnos pasidarė tokios di- 
delės ir aukštos, jog apgaubė visą pilį. Puolėjai manė, kad ji tučtuojau 
sudegs ir sugrius. Tačiau kai žagarai perdegė ir liepsnos nusėdo, pa- 
sirodė, kad bokštas stovi kaip stovėjęs — nieko jam nepadaryta. Ceza- 
ris, tai matydamas, liepė apjuosti pilį iš visų pusių grioviais bei apkasais 
tokiu atstumu, kad svaidomi akmenys nepasiektų. Tada Larigno gy- 
nėjai pasidavė. 

Iš jų pasakojimų Cezaris sužinojo apie nuostabią šio medžio pri- 
gimtį: jis nei dega, nei liepsnos duoda, nei anglėja. Tokių savybių dėka 
jis prilygsta tikrajam pantagriuelionui, užtat Pantagriuelis užsakė iš jo 
padaryti visas duris, vartus, langus, laštakus, lovelius ir sienų pėras 
Teleme, taip pat liepė jo mediena apmušti vairagalius, priekius, kam- 
buzus, denius, eigas ir bokštus visiems karakonams, krovinių laivams, 
galeroms, galijonams, brigantinoms, škunoms ir kitokiems laivams Ta- 
lasos uoste; taigi galėtų maumedis būti gretinamas su tikruoju panta- 
griuelionu, jei ne ta viena bėda: kai jo mediena smarkiai įkaista nuo 
kitų medžių ugnies, tai galų gale nebeatsilaiko ir subyra, panašiai kaip 
akmenys kalkių degykloje; tuo tarpu asbestinis pantagriuelionas ne 
tik negūra ir nesikeičia, bet dargi atsinaujina ir grynesnis tampa. 
Užtat 

Negirkit savo myros, smilkalų 

Ar juodmedžio, arabai, indai, sabai. 
Tik pažiūrėkite, kokių žolių 

Jūs galit gauti sėklų savo labui. 
Kai jos sudygs ir pasirodys lapai, 
Jūs dangui padėkokite už tai. 

Per jas Prancūzija laiminga tapo. 
Šlovė už pantagriuelioną jai! 


Trečios knygos apie gerojo Pantagriuelio herojiškus darbus 
ir kalbas pabaiga 


KETVIRTA KNYGA 
apie 
GEROJO PANTAGRIUELIO 
HEROJIŠKUS DARBUS 
IR KALBAS 


45 


parašyta M. Fransua Rablė 
medicinos daktaro 


397 


ŠVIESIAUSIAJAM KUNIGAIKŠČIUI 
IR 
IŠKILNIAUSIAJAM MONSINJORUI ODÈ, 
KARDINOLUI DE ŠATIJONUI! 


Jums, Šviesiausiasis Kunigaikšti, yra gerai žinoma, kaip daug 
įžymių asmenybių mane ir pirmiau ragino, ir dabar kasdien ragina, 
skatina ir spirte spiria tęsti pantagriuelines sakmes, remdamiesi tuo, 
kad daugeliui žmonių, suvargusių, paliegusių ar šiaip kokios nedalios 
kankinamų bei sloginamų, jas skaitant sekėsi savo sielvartus išsklai- 
dyti, laiką smagiai praleisti, atgauti linksmą nuotaiką ir rasti paguodą. 
Tokiems aš paprastai atsakau, kad, rašydamas jas pramogos dėlei, 
nesiekiau nei garbės, nei gyrio, o turėjau tik vieną tikslą bei intenciją, 
idant mano rašiniai neštų nors kiek palengvinimo tiems bėdos ar ligos 
prislėgtiems žmonėms, kurie yra toli nuo manęs, lygiai kaip aš pats, 
ištikus reikalui, noriai teikiu gydytojo paslaugas bei patarnavimus 
tiems, kurie esti arti manęs. 

Kartais aš jiems plačiai dėstau, kaip Hipokratas daugelyje veikalų, 
o ypač šeštojoje Epidemijų knygoje, aprašinėdamas savo mokinio gy- 
dytojo auklėjimą, taip pat Soranas Efezietis, Oribasijas, Kl. Galenas, 
Ali Abasas? ir kiti vėlesnieji autoriai vaizduoja, kokie turi būti gydyto- 
jo mostai, elgesys, žvilgsniai, prisilietimai, laikysena, lipšnumas, pado- 
rumas, veido, rūbų, barzdos, plaukų, rankų, burnos ir net nagų valy- 
vumas, tarsi jam skirta vaidinti kokio meilužio ar jaunikio vaidmenį 
rinktinėje komedijoje arba stoti į dvikovą su kokiu galingu priešininku. 
Išties, Hipokratas gydytojo praktiką labai taikliai lygina su mūšiu ar su 
farsu, kur dalyvauja trys personažai: ligonis, gydytojas ir liga. 

Kai skaitau tuos nusakymus, koks turi būti gydytojas, man kartais 
prisimena žodžiai, kuriuos Julija pasakė Oktavianui Augustui, savo 
tėvui. Vienądien ji prisistatė jam apsitaisiusi didžiai puošniai, pernelyg 
drąsiai ir nekukliai; jam tas labai nepatiko, bet jis neprasitarė nė 
žodžio. Rytojaus dieną ji aprangą pakeitė — apsitaisė kukliai, kaip 
dorų Romos ponių buvo tuomet įprasta. Šitaip apsigerbusi vėl pasirodė 

tėvui. Šis, vakar nutylėjęs, kaip nemalonu jam buvo matyti ją su begė- 
diškais drabužiais, šiandien nenukentė neišreiškęs pasitenkinimo jos 
permaina ir tarė: „Šis rūbas nepalyginti labiau pritinka Augusto duk- 
teriai!“ Ji greit susigriebė ir atsakė jam taip: „Šiandien mano apda- 
ras — tėvui pasižiūrėti; vakar buvau apsirengusi vyrui pasigėrėti“. 

Lygia dalia ir gydytojas, nutaisęs reikiamą miną ir išsipustęs, apsi- 
vilkęs įmantrų ir prabangų kaptoną su keturiomis:rankovėmis (koks 
buvo kitados madingas ir vadinosi philonium, kaip sako Pjeras Alek- 
sandrinis, in 6, Epid.“), galėtų atsakyti tiems, kas mano, kad toksai 
maskaradas keistai atrodo: „Aš taip čiuslijuosi ne iš pliuškumo ar pui- 
kybės, o iš noro patikti ligoniui, pas kurį einu, nes tik jam vienam 
noriu viskuo įsiteikti, niekuo neužkliūti ir jo nesuerzinti“. 

To negana. Mes išsijuosę ginčijamės dėl vienos vietos minėtoje 
senio Hipokrato knygoje ir sukame galvas ne dėl to, ar išties niūri, giži, 
pikta, katoniška“, nepatenkinta, nelipšni, nuožmi, apmaudinga gydyto- 
jo mina ligonį nuliūdina, o linksmas, giedras, malonus, atviras, smagus 
veidas ligonį pradžiugina, — visa tai yra seniai įrodyta ir neabejotina; 
ne, mes ginčijamės štai dėl ko: ar šitie ligonio nusiminimai bei nudžiu- 
gimai pareina nuo to, kad jis, stebėdamas gydytoją, pats susidaro nuo- 
monę apie savo ligos eigą ir baigtį, būtent: gydytojas smagus, tai ir 
jam būsią gerai, o jei nesmagus, tai jo laukiąs prastas, liūdnas galas, — 
ar gal jie pareina nuo to, kokie dvasios srautai tiesiogiai iš gydytojo 
plaukia į ligonį — giedri ar rūškani, eteriški ar žemiški, džiaugsmingi 
ar melancholingi. Šios pastarosios nuomonės laikosi Platonas ir Avero- 
jus“. 

Anksčiau minėtieji autoriai visų pirma yra davę gydytojui įsakmių 
nurodymų, ką jis turi kalbėti, atėjęs prie ligonio, ką sakyti, apie ką 
su juo plepėti ir juokauti. Visos tos kalbos turi būti nukreiptos į vieną 
tikslą ir siekti vieno dalyko — nerūstinti dievo, pralinksminti ligonį 
ir jokiu būdu nesugadinti jam nuotaikos. Juk ir Herofilas? smarkiai 
supeikia gydytoją Kalianaksą, kam jis, paciento paklaustas: „Ar aš 
mirsiu?“, įžūliai atsakė: 


Netgi Patroklą ištiko mirtis, 
O tu — ne didvyris, kaip jis.’ 


Kitam, kuris apie savo ligos eigą teiravosi tauriojo Patleno žodžiais: 


Ar mano šlapimas 
Nerodo, kad mirtis artėja? — 

jis paikai atrėžė: „,Nemirsi, jei tave pagimdė Latona, gražuolių vaikų 
Febo ir Dianos motina“. Panašiai Kl. Galenas, lib. 4, Comment. in 
6, Epidemi., rūsčiai smerkia Kvintą, savo medicinos mokytoją, kuris 
vienam ligoniui romėnui, visų gerbiamam žmogui, pasakiusiam: „Jūs 
neseniai po pusryčių, daktare, jūsų dvasia vynu atsiduoda“, akiplėšiš- 
kai atkirto: „O tavo — šutu smirda; kieno kvapas geresnis — šuto ar 
vyno?“ 

Bet kai kurių kanibalų, mizantropų, agelastų? šmeižtai palietė 
mane taip bjauriai!’ ir buvo tokie kvaili, jog buvau apsisprendęs nebe- 
rašyti daugiau nė raidės. Nes vienas iš pačių mažų jų kaltinimų, kokių 
griebėsi prieš mane, buvo tas, jog mano knygos esančios grūste prigrūs- 
tos visokiausių erezijų (nors negalėjo nurodyti nė vienos vietos, kame 
būtent tų erezijų esama); juokingų paikiojimų, neįžeidžiančių betgi 
dievo nei karaliaus, jose, teisybė, yra apsčiai (juk tai vienintelis tų 
knygų siužetas ir vienintelė tema), bet erezijų — ne, nėra, nebent jei 
kas imtų išvirkščiai, priešingai sveikam protui ir visuotinei kalbos 
vartosenai versti mano žodžius ir išradinėti tą, ko aš nė manyti nema- 
niau; nors man galvą tegu nuima tūkstantį kartų (jei tai būtų gali- 
ma),— tai tas pat kas duoną išversti akmeniu, žuvį — žalčiu, kiauši- 
nį — skorpionu. Dėlei to aš ne vieną kartą skundžiausi, kai kalbėjau 
su Jumis, ir atvirai Jums sakiau, kad jeigu nelaikyčiau savęs geresniu 
krikščioniu, negu jie mane išranda, ir jei savo gyvenime, raštuose, 
žodžiuose ar bent mintyse įžiūrėčiau nors mažiausią krislą erezijos, tai 
jiems netektų taip niekingai lįsti į pinkles, kurias rezga šmeižtų dvasia, 
tai yra Avapoioc!!, jų rankomis stumiantis mane į tokią nuodėmę, — 
tada aš pats Fenikso pavyzdžiu susikraučiau sauso medžio laužą, pats 
jį užkurčiau ir jame susideginčiau. 

Tada Jūs man sakėte, kad amžino atminimo velionis karalius Pran- 
ciškus apie tuos šmeižtus buvo informuotas ir, atidžiai išklausęs ir 
perpratęs mano knygas (aš pabrėžiu mano, kadangi piktavaliai žmonės 
buvo pakišę ir niekšingai suklastotų knygų), kurias jam aiškiai per- 
skaitė balsu mokyčiausias ir ištikimiausias šios karalystės Anagnos- 
tas!?, nerado jose nė vienos vietos įtartinos, tiktai pasibjaurėjo gyvačių 
ėdiku!?, kuris mane apšaukė baisiausiu eretiku vien todėl, kad rado 
per spaustuvininkų klaidą vietoj raidės m atspausdinta n'“. 

Taip pat į mano knygas žiūri ir jo sūnus, mūsų gerasis, dorasis ir 
dangaus numylėtasis karalius Henrikas, — teišlaiko jį dievas mums kuo 
ilgiausiai, — malonėjęs per Jus suteikti mano raštams privilegiją ir 
pavesti mane ypatingai Jūsų globai ir gynybai nuo šmeižikų. Šitą 

linksmą naujieną Jūs iš savo gerumo man paskui apskelbėte Paryžiuje, 
o dar pakartojote, kad neseniai lankėtės pas jo eminenciją kardinolą 
Diu Belė!?, kada šis po ilgos ir sunkios ligos buvo išvykęs sveikatos 
taisyti į Sen Morą, tą atgajos, smagumo, giedrumo, patogybių, links- 
mybių ir visokių dorų kaimiško gyvenimo malonumų vietą, o dar tei- 
singiau ir taikliau pasakius — rojų. 

Štai čia, Monsinjore, yra priežastis, kodėl aš nūnai be jokios baimės 
imuosi plunksnos, vildamasis, kad Jūs iš maloningo palankumo teik- 
sitės būti man prieš mano šmeižikus tarytum antrasis Heraklis Galietis 
savo mokslu, išmintimi bei iškalba, tartum Alexicacos' savo dorybė- 
mis, galybe ir autoritetu, apie kurį išties galiu sakyti taip, kaip išmintin- 
gasis karalius Saliamonas sakė apie Mozę, didįjį Izraelio pranašą bei 
karvedį (Ecclesiastici, XLV): vyras dievo bijantis ir dievą mylintis, 
visiems žmonėms malonus, dievo ir žmonių mylimas, kurio atminimas 
palaimintas. Dievas jo šlovės dėlei sulygino jį su galingiausiaisiais, pa- 
darė jį didį priešų siaubui. Jo labui darė stebuklingų ir baisių dalykų; 
karalių akyse išaukštino jį; tautai per jį savo valią apsakė ir savo šviesą 
apreiškė. Dėl jo tikėjimo ir gerumo pašventė jį ir iš visų žmonių iš- 
rinko jį. Norėjo, idant jo balsas per jį girdimas būtų, idant tiems, kas 
vaikščioja tamsybėse, gyvojo mokslo įstatymas paskelbtas būtų. 

O šiaip aš prižadu Jums, jog savo skaitytojus, kurie pasidžiaugs 
šiais linksmais mano raštais, aš gyva malda maldausiu, idant už viską, 
viską būtų dėkingi Jums, tik Jus šlovintų ir prašytų viešpatį dievą lai- 
kyti Jus sveiką ir tolydžio didinti Jūsų galybę; man tegu nepripažįsta 
jokio kito nuopelno kaip tik norą nuolankiai Jums tarnauti ir klusniai 
vykdyti Jūsų malonius paliepimus, nesgi vien Jūsų brangūs raginimai, 
teikią man tiek daug garbės, davė man ir drąsos, ir įkvėpimo, o be 
Jūsų būtų mano širdis pristigusi narsos ir mano gyvastingumo šaltinis 
būtų išsekęs. Viešpats mūsų dievas tegu laiko Jus savo malonėje. Pary- 
žiuje, 28 dieną sausio, 1552. 


Jūsų žemiausias ir klusniausias tarnas 
Frans. RABLĖ, gydytojas 

MALONINGIESIEMS SKAITYTOJAMS 


Žmonės gerieji, tegu dievas jus saugo ir globia! Kur esate? Neįžiū- 
riu jūsų. Pala, pala, užsidėsiu akinius! 

Aha, štai! Sveiki gyvi, drūti laibi! Dabar matau jus. Na kaip? Gerai 
šiemet vynuogės užderėjo, kiek teko girdėti. Tai neblogas daiktas. Jūs 
prisigaminote tikro vaisto nuo visų troškulio negalių? Šaunų darbą 
padarėte! O kaip laikotės patys, jūsų pačios, vaikai, giminės ir šeimy- 
nos, ar gerai sveiki? Kad taip, tai puiku, tai miela girdėti, tai man pa- 
tinka. Už tai dievas, gerasis dievulis tegul bus pagarbintas per amžių 
amžius ir — jei tokia jo šventa valia — tegul šitaip jus laiko kuo ilgiau- 
siai. 

O aš — dėkui jo šventai malonei — šit esu čia ir reiškiu jums savo 
pagarbą. Turėdamas truputėlį pantagriuelizmo (žinote, tai yra tam 
tikras dvasios giedrumas, pagrįstas atsitiktinių daiktų nepaisymu), 
esu sveikas ir smagus; įmanyčiau ir išgerti, jeigu norit. Paklausite 
kodėl, gerieji žmonės? Atsakysiu be svyravimų: tokia yra visų geriau- 
siojo, visų galingiausiojo dievo valia, kuriai aš esu atsidavęs, kurios aš 
klausau, kurios švenčiausiuosius žodžius, surašytus geroje naujienoje, 
tai yra evangelijoje, gerbiu, o ten, Luc. 4, su baisiu sarkazmu ir aitria 
pašaipa yra pasakyta gydytojui, nesirūpinančiam savo sveikata: „Gy- 
dytojau, pats pasigydyk“. 

KI. Galenas irgi rūpinosi savo sveikata, ne iš pagarbos, beje, šven- 
tosios Biblijos knygoms, nors šiokią tokią nuovoką apie jas turėjo, su 
dievobaimingais savo laikų krikščionimis pasižino ir su jais bendravo, 
kaip liudija lib. 2, De usu partium, lib. 2, De differentiis pulsuum, 
cap. 3, et ibidem, lib. 3, cap. 2, et lib. De rerum affectibus!” (jeigu šios 
autorius yra Galenas), bet iš baimės, kad jam nebūtų pritaikyta ši 
vulgari ir šaiži išjuoka: 

"Intodc UALov, abTOC tAxeor Bobov.’ 


Kitus jis ima gydyti mielai, 
O pats opom aptekęs ištisai. 

Su išdidžiu pasigyrimu jis sako: mes galį jo nelaikyti dideliu gydy- 
toju, jeigu jis nuo dvidešimt aštuntų jų savo amžiaus metų iki pat žilos 
senatvės neišsilaikęs gražiausiai sveikas, neskaitant kelių trumpų, vie- 
nadienių suslogavimų, nors šiaipjau iš prigimties nebuvęs itin stiprus 
ir turėjęs aiškiai nesveiką skrandį. „Mat,— sako jis lib. 5, De sanit. 
tuenda'?, — sunku būtų tikėti, kad gydytojas rūpinsis kito sveikata, jei 
nesirūpina savąja“. 

Dar išdidžiau gyrėsi kitas gydytojas, Asklepiadas,— jis sakėsi 
sukirtęs tokias lažybas su Fortūna: tegu niekas jo gydytoju nelaiką, jei 
nuo to meto, kai pradėjo gydytojauti, jis susirgsiąs bent vieną kartą 
iki pat senatvės. Teisybė, suseno visiškai nesusirgęs, su visais sveikais 
savo kūno nariais, ir Fortūną nulažino. Galų gale be jokios ligos ėmė 
ir persikėlė iš gyvųjų į mirusiuosius — užsimušė, per neatsargumą 
kritęs nuo aukštų laiptų, kurie buvo išklibę ir papuvę. 

Jei per kokį negandą jūsų malonybių sveikata kur nors nuo jūsų 
pasitraukė — aukštyn, žemyn, priekin, užpakalin, dešinėn, kairėn, 
toli nuo jūsų valdų arba ir visai arti, — tai linkiu jums tučtuojau su 
maloningojo išganytojo pagalba ją vėl susigauti! Ir kad kuo veikiausiai 
ją surastumėte, nieko nelaukę savo teises į ją pareikštumėte, ją sau 
visiškai susigrąžintumėte, užvaldytumėte ir jau daugiau nebepaleistu- 
mėte! Įstatymai jums tai leidžia, karalius nedraudžia, o aš patariu. 
Visai taip, kaip antikos įstatymdaviai kad leisdavo šeimininkui ieškoti 
pabėgusio vergo, kad ir kur jis būtų. Dieve gerasis ir žmonės gerieji! 
Argi ne taip yra parašyta įstatymuose, argi ne taip iš seno ir daroma 
mūsų kilnioje, senobiškoje, gražioje, klestinčioje, turtingoje Prancū- 
zijos karalystėje, kad mirusysis griebia gyvąjį“?? Žiūrėkite, ką apie tai 
neseniai išdėstė gerasis, mokytasis, išmintingasis, taip didžiai humaniš- 
kas, taip didžiai geraširdiškas ir teisingas And. Tirako, mūsų didžiojo, 
pergalingojo ir triumfingojo karaliaus Henriko — antrojo tuo var- 
du — patarėjas rūsčiame Paryžiaus parlamento tribunole. Sveikata 
yra mūsų gyvenimas, kaip labai teisingai pareiškė Arifronas Sikionie- 
tis“! Be sveikatos — ne gyvenimas, gyvenimas nepagyvenamas: 
Gpuoc Biog, Biog ūpiuTo,. Be sveikatos gyvenimas yra tik gyvalioji- 
mas, toks gyvenimas yra tik mirties paveikslas. Užtat jūs, kai būsit ne- 
tekę sveikatos, tai yra mirę, griebkitės už gyvumos, griebkitės už gy- 
vasties, tai yra už sveikatos. 

Aš turiu viltį, jog dievas išklausys mūsų maldas, nes jį meldžiame 
su tvirtu tikėjimu, ir mūsų troškimą jis įvykdys, nes tasai troškimas yra 
kuklus. Kuklumas, pasak senovės išminčių, yra auksinė dorybė, taigi 
brangi, visų giriama, visiems miela. Vartykite Šventąjį raštą ir įsiti- 
kinsite, jog niekad neliko neišklausytos maldos tų žmonių, kurių pra- 
šymai buvo kuklūs. Pavyzdys — mažasis Zachiejus, kurio palaikus bei 
relikvijas giriasi turį Sent Ai vienuolyno netoli Orleano gudreivos 
ir vadina jį ten šventu Silvanu?*. Jo troškimas buvo tiktai pamatyti 
mūsų mieląjį išganytoją Jeruzalės pamiestėje. Noras kuklus, nes 
tas dalykas prieinamas kiekvienam. Bet jis buvo mažiukas ir per 
žmonių spūstį matyti negalėjo. Tai šit jis trepinėja, stripinėja, šen 
puola, ten puola, galiausiai įlipa į figmedį. Gerasis dievulis pajunta 
jo nuoširdų ir kuklų troškimą, duodasi jo pamatomas, ne tik pama- 
tomas, bet ir išgirstamas, aplanko jo namus ir palaimina jo šeimą. 

Vienas Izraelio pranašo sūnus skaldė malkas palei Jordaną, 
jam nusmuko kirvis nuo koto (kaip parašyta 4 Reg., 6%) ir įkrito 
į upę. Jis maldavo dievą, kad teiktųsi jam tą kirvį grąžinti. Tai buvo 
kuklus prašymas. Ir jis su tvirtu tikėjimu bei pasitikėjimu sviedė — 
ne kirvį paskui kotą, kaip tie nelabi melagiai suokia, kraipydami 
kalbą ir piktindami žmones, bet kotą paskui kirvį, kaip teisingai 
sakote jūs. Staiga įvyko du stebuklai: kirvis išplaukė iš vandens gel- 
mių ir pats užsmuko ant koto. Jei jis būtų įsinorėjęs pakilti į dangų 
su liepsnojančiu vežimu kaip Elijas, arba susilaukti tokios gausybės 
palikuonių kaip Abraomas, arba būti turtingas kaip Jobas, arba 
stiprus kaip Samsonas, arba gražus kaip Absalomas, — kažin ar būtų 
toks jo noras išsipildęs? Tai klausimas. 

Kad jau išėjo kalba apie kuklius troškimus, susijusius su kirviu 
(jūs tik priminkit man, kada bus laikas gerti), aš jums noriu papa- 
sakoti, ką byloja savo pasakėčiose išminčius Ezopas, prancūzas, 
kitaip tariant frigietis ir trojietis, kaip tvirtina Maks. Planudas““, 
nes juk iš trojiečių tautos, kaip patikimiausi kronikininkai sako, 
yra kilę taurieji prancūzai??. Elianas rašo, kad jis buvęs trakietis, 
Agatijas, remdamasis Herodotu,— kad samietis, o man tai nei šilta, 
nei šalta. 

Ezopo laikais gyveno toksai vargšas žmogelis, kilimo iš Gravo- 
to“?, vardu Mašniulis, medžių kirtėjas bei malkų skaldytojas, ir, tą 
savo menką verslą varydamas, mito šiaip taip. Atsitiko, kad jis pametė 
kirvį. Kas dėl to nusiminė ir bėdojo? Ogi jis pats; mat nuo 
kirvio priklausė jo gerovė ir jo gyvenimas; kol turėjo kirvį, jį gerbė 

ir godojo visi turtingi miško verslininkai, o be kirvio — mirk badu. 
Jei giltinė būtų jį po šešių dienų sutikusi be kirvio, būtų kaip 
žolę savo dalgiu nušienavusi ir iš pasaulio iššlavusi. 

Šitokio negando užpultas, jis ėmė rėkti ir dejuoti, Jupiterį pra- 
šyti ir maldauti, šaukte šauktis į jį išmoningiausiomis oracijomis 
(žinote gi, kad Reikalas yra išradęs Iškalbą), akis dangun pakėlęs, 
parpuolęs ant kelių, kepurę nusiėmęs, rankas aukštyn ištiesęs, pirš- 
tus išskėtęs, be atlydos kartodamas didžiu balsu po kiekvieno savo 
maldos straipsnio: „Oi kirvio, Jupiteri, kirvio, kirvio! Nieko daugiau, 
o Jupiteri, nereikia, tik kirvio arba pinigų truputėlio, kad turėčiau 
už ką naują nusipirkti! Vargšas mano kirvelis!“ 

Jupiteris tada posėdžiavo, svarstė su kitais dievais itin skubius 
reikalus, ir kaip tik tuo metu dėstė savo nuomonę senei Kibelei, 
o gal jaunam ir spindulingam Febui, jeigu taip jums labiau patinka. 
Tačiau Mašniulio šauksmas buvo toks didelis, jog ėjo kiaurai per 
visą dievų tarybą ir konsistoriją, net šiurpulį jiems varė. 

— Kas ten velnias rėkia taip baisiai apačioje? — klausė Jupi- 
teris.— Kad jį kur Stiksas! Amžinai kas nors trukdo, kai reikia gvil- 
denti kokius painius ir svarbius reikalus! Išnarpliojome Persijos 
karaliaus Prestano ginčą su Konstantinopolio sultonu Suleima- 
nu.” Apmalšinome totorių ir moskovitų kivirčą.2 Atsakėme į šeri- 
fo prašymą.” Išklausėme Gulgoto Rėjaus? maldavimus. Sutvar- 
kytas Parmos reikalas, taip pat ir Magdeburgo, ir Mirandolos, ir 
Afrikos (šiuo vardu mirtingieji vadina tą, ką Viduržemio jūros pa- 
krantėje mes vadiname Aphrodisium). Tripolis per savo žioplumą 
atiteko kitam šeimininkui. Jo valanda išmušė. O čia dar gaskonai 
keikiasi barasi ir reikalauja atiduoti varpus.“' Kitame vėl kampe 
nerimsta saksai, Hanzos miestai, ostrogotai ir alemanai, tauta, kita- 
dos buvusi neįveikiama, o dabar susmukusi ir pavergta mažo kever- 
zos““. Jie iš mūsų reikalauja atpildo priešams, paramos sau, reikalau ja 
atgaivinti jų galvose sveiką protą ir grąžinti iš seno turėtąją laisvę. 
O ką darysime su Ramu ir Galanu““, kurie, pasitelkę gaujas pusber- 
nių, savo sėbrų ir pakalikų, kelia riaušes visoje Paryžiaus akademi- 
joje? Esu itin keblioje būklėje. Po šiai dienai nežinau dar, katro 
pusę palaikyti. Abu juodu man atrodo šaunūs vyrai, geri šalaputriai. 
Vienas turi apsčiai dukatų su saule, gražių, gero svorio, kitas mielai 
norėtų jų turėti. Vienas šiek tiek prasimokęs, kitas irgi ne tamsuolis. 
Vienas mėgsta rinktinius žmones, kitas pats rinktinių žmonių mėgs- 
tamas. Vienas — gudrus, senas lapinas, kitas geba koneveikti žodžiu 

ir raštu ir loti kaip šuva senovės filosofus bei oratorius. Kaip tau 
atrodo, Priapai, sakyk, galvočiau ilgadaikti? Ne kartą esu patyręs, 
kad tavo patarimai bei sprendimai buvo teisingi ir taiklūs: et habet 
tua mentula mentem““. 

— Karaliau Jupiteri, — tarė Priapas, atsismaukdamas kapišoną, 
ir pakėlė raudoną, blizgią, puikybe švitančią galvą,— jeigu jau 
vieną lyginate su lojančiu šuniu, kitą su gudriu ir suktu lapinu, tai, 
mano nuomone, nebėr čia ko jums sau galvą kvaršinti nei erzintis, 
padarykite jiems taip, kaip kitados padarėte šuniui ir lapinui. 

— Kaip? — paklausė Jupiteris.— Kada? Kas jie tokie buvo? 
Kur? 

— Tai bent atmintis! — atitarė Priapas.— Nagi šit garbusis 
dėdė Bakchas, kurį čia matote su raudonu kaip ugnis veidu, norėjo 
atkeršyti tebiečiams ir užpjudė ant jų užburtą lapiną, tasai jiems 
darė visokiausias eibes ir nuostolius, ir joks žvėris pasaulyje negalė- 
jo nei jo pagauti, nei jam ko padaryti. O šit kilnusis Vulkanas nukalė 
iš Pirėnų bronzos šunį, paskui pūtė, pūtė ir įpūtė jam dvasią ir padarė 
gyvą. Jis atidavė tą šunį jums, jūs atidavėte jį Europai, savo mie- 
liausiajai. Toji atidavė jį Minojui, Minojas Prokridei, o Prokridė 
galiausiai Kefalui. Šuo irgi buvo užburtas ir, nelyginant šių laikų 
advokatai, griebė kiekvieną žvėrį, kokį tik sutiko, nė vienas iš jo 
neištrukdavo. Ir pasitaikė taip, kad abu labu susitiko. Kaipgi dabar 
turėjo būti? Šuo likimo valia turėjo sugauti lapiną; lapinas, irgi 
likimo lėmimu, negalėjo būti sugautas. 

Klausimas pasiekė jūsų tarybą. Jūs pareiškėte, kad likimo lėmi- 
mui nevalia prieštarauti. O lėmimai buvo prieštaringi. Buvo pripa- 
žinta, kad gamtoje negali būti vienukart dviejų prieštaringų tiesų, 
tikslų, pasekmių. Jus net prakaitas išmušė. Iš jūsų prakaito, nuvarvėju- 
sio žemėn, radosi kopūstų gūžės. Visą šią taurią konsistoriją, neįsten- 
giančią rasti kategoriško sprendimo, apniko neregėtas negirdėtas troš- 
kulys, ir per tuos posėdžius jūs išgėrėte daugiau nei septyniasdešimt 
aštuonias statinaites nektaro. Mano pasiūlymu jūs lapiną ir šunį 
pavertėte į akmenis — ir staiga visi galvosūkiai baigėsi, staiga visame 
didžiajame Olimpe buvo paskelbtos troškulio paliaubos. Tai buvo 
ties Teumesa, tarp Tebų ir Chalkidės. 

Turėdamas prieš akis šį pavyzdį, esu tos nuomonės, jog ir dabar 
jums tiek šunį, tiek lapiną reikėtų paversti akmenimis. Tokia meta- 
morfozė nebūtų nederama. Jie ir vienas, ir antras vardu Petras”. 
O kad limuziniečių priežodis sako, jog krosnies angai suremti reikia 

trijų akmenų, tai šiuodu Petru pridėkit prie Petro diu Kuanjė, kadais 
jūsų irgi paversto akmeniu dėl tokių pat priežasčių““. Ir tegu bus 
tie trys negyvi akmenys sustatyti lygiakraščiu trikampiu didžiojoje 
Paryžiaus šventovėje, viduje arba lauke priešais didžiąsias duris, 
ir tegu visi į jų nosis gesina (kaip Fukė žaidime?) lajines, vaškines 
ir kitokias žvakes, švyturius, žiburius ir žibintus už tai, kad gyvi 
būdami degiojo, kaip kokie nenaudėliai, partijų, begėdiškų sektų, 
rietenų ir vaidų ugnį nenusitveriančių ką veikti studijokų tarpe. 
Tegul amžinai visi mena, jog tie smulkūs niekingi savimylos labiau 
verti jūsų paniekos negu pasmerkimo. Aš pasakiau. 

— Tu, mielas Priapai, jiems palankumą rodai, kaip matau,— 
tarė Jupiteris.— Ne visiems tu toks geras. Nes, turint omeny, kaip 
jie geidžia įamžinti savo vardą ir atminimą, jiems kur kas geriau 
bus po mirties tapti kietais akmenimis ir marmuro luitais negu grįžti 
į žemę ir ten supūti. Antai, pažiūrėk anapus, prie Tirėnų jūros ir 
palei Apeninų kalnus — kokių tragedijų įžiebė tenai kai kurie pas- 
toforai! Šitos aistros liepsnos kurį laiką nelyginant limuziniečių 
krosnys, paskui liausis; tačiau ne taip greitai. Mes dar turėsime pra- 
mogų kiek gana. Aš numatau tik vieną nepatogumą: beliko visai 
maža atsarga žaibų nuo to laiko, kai jūs, kolegos dievai, mano duo- 
tus užtaisus išsvaidėte, be jokio saiko išdykaudami, į Naująją An- 
tiochiją. Paskiau, beje, jūsų pavyzdžiu pasekė ir tie šmaikštuoliai, 
kurie buvo apsiėmę ginti Dendenarų tvirtovę, jei kas ją pultų, ir 
iššaudė visą municiją į žvirblius, o prireikus gintis nebeturėjo kuo, 
tai narsiai apleido pozicijas ir pasidavė priešui, kai šis, jėgų ir vilties 
netekęs, pats buvo pasinešęs trauktis, nepaisydamas gėdos. Imkis 
šio dalyko, sūnau mano Vulkanai, gana miegoti Kiklopams, Aste- 
ropams, Brontams, Argams, Polifemui, Steropams, Pirakmonui““, 
pristatyk juos prie darbo, tik duok gerai išgerti. Ugnies vyrams ne- 
reikia gailėti vyno. Bet pirma baikim su tuo rėksniu, kur apačioj. 
Merkurijau, eik, pažiūrėk, kas jis toks ir ko prašo. 
(Ikaromenipas“? sako, kad jis panašus į šulinio žiotis); pro jį girdė- 
ti danguje, kas kalbama čia, žemėje; jis mato, kad ten Mašniulis 
verkauja dėl pražuvusio kirvio, ir raportuoja apie tai dievų tary- 
bai. | 

— Na, gražiausia, iš tikrųjų, — sako Jupiteris, — tarytum mes 
dabar neturėtume skubesnių reikalų kaip ieškoti pamestų kirvių! 
Bet reikia jam jį grąžinti. Taip likimo knygose parašyta. O likimui, 

kaip žinot, lygūs ir kirvis, ir Milano kunigaikštystė‘. Šiam žmogui 
kirvis, tiesą sakant, tiek pat reiškia kiek karaliui karalystė. Žiūrėkit 
man, kad kirvis būtų grąžintas. Kad nebūtų daugiau apie tai nė 
kalbos. O dabar baikime spręsti Landruso kunigijos ginčą su kur- 
miais*!'. Ties kur mes apsistojome? 

Priapas stovėjo atsirėmęs į židinį. Išklausęs Merkurijaus raportą, 
jis labai mandagiai, su pagarbiu šypsniu prabilo: 

— Karaliau Jupiteri, kai aš jūsų įsakymu, iš ypatingos jūsų 
malonės buvau sodų užvaizdu'? žemėje, tai pastebėjau, kad žodis 
kirvis ten vartojamas keleriopa reikšme““. Jis reiškia tam tikrą įran- 
kį, kuriuo kapoja bei skaldo malkas. Taip pat reiškia (bent kitados 
reiškė) įsirpusią šmaikštuolę, labai mėgstančią pasivaliūkauti. Ir 
žinau, kad kiekvienas žaliūkas bernas savo jaukintinę vadina ten 
kirveliu. Mat tokį va strypą (čia jis parodė dėl aiškumo savo kir- 
vakotį nuo pusės uolekties ilgumo) jis taip drąsiai ir agniai varo 
į ą5ą, jog ji nė nepajunta įprastos moteriškos baimės, kad geležtė 
nenukristų ant kojų, jei nebus gerai užkalta. Ir dar prisimenu (nes 
galvutė mano — turiu galvoj galvą — nebloga ir atsimena gerai, 
ir talpi, statinaitės talpumo), jog sykį gegužės mėnesyje, trimitų 
šventinimo dieną, mūsų mielojo Vulkano šventėje, girdėjau, kaip 
gražiame sode Žoskenas de Prė, Okegemas, Obretas, Agrikola, Briu- 
melis, Kamlenas, Vigoris, de la Fažas, Briujė, Prioris, Segenas, de la 
Riu, Midi, Muliu, Mutonas, Gaskonas, Luazė Komperas, Penė, 
Fevenas, Ruzė, Rišarforas, Ruso, Konsilionas, Konstantinas Festis, 
Žakas Berkanas“* traukė tokią dainą: 


Tibo, į lovą su pačia atgulęs 

(Tai buvo jų pirma naktis), 

Tarp sienos ir savęs padėjo kūlę — 
Gal ji, pamanė, nematys. 

Bet ji pamatė ir jo klausia, 

Kam ten, girdi, toji kūlė. 

Jisai nedrąsiai jai į ausį: 

„Pamušus lįs geriau volė“. 

Ji sako: „Žanas taip nedaro, 

Jis volę pakaliu pavaro“. 


Po devynių olimpiadų ir vienų keliamųjų metų (o, kokia puiki 
mano galvutė — atsiprašau, galva, aš vis painioju žodžius) girdė- 
jau, kaip dainavo Adrianas Vilaras, Gomberas, Žanekenas, Arkadė, 

Klodenas, Sertonas, Manšikūras, Okseras, Viljė, Sandrenas, Sojė, 
Edenas, Moralasas, Pasro, Majis, Majaras, Žakotenas, Erteras, Ver- 
delo, Karpantra, Leritjė, Kadeakas, Dublė, Vermonas, Butejė, Liupi, 
Panjė, Mijė, diu Molenas, Aleras, Maro, Morpenas, Žandras“? ir 
kiti linksmi muzikai; susirinkę viename sode, gražiame medžių pa- 
unksnyje, ir susėdę aplinkui pylimą iš butelių, kumpių, paštetų ir 
visokių putpelių su gražiomis šukuosenomis, dailiai traukė: 


Kas iš gero kirvio, jeigu jis be koto? 
Koks gi įnagis be rankenos? 

Jeigu atitinka vienas kito plotį, 

Juos įtverti nėr jokios bėdos. 


Tai žinok dabar, kokios rūšies kirvelio reikia tam rėksniui Maš- 
niuliui. 

Sulig tais jo žodžiais visi orūs dievai ir deivės suūžė juoku kaip 
musių mikrokosmas. Šlubis Vulkanas iš noro įsiteikti savo mieliau- 
siajai šoktelėjo keletą gražių šuolių lygioje pievoje. 

— Ša, ša,— tarė Jupiteris ir paliepė Merkurijui: — Lipk tuo- 
jau žemyn ir numesk tam Mašniuliui prie kojų tris kirvius: vieną 
jo paties, kitą auksinį, trečią sidabrinį, visus vienodus, lygaus didu- 
mo. Tegu jis laisvai renkasi. Jei bus kuklus ir pasiims savąjį, atiduok 
jam ir du kitus. Jei ims ne savąjį, nukirsk jam galvą jo paties kirviu. 
Ir nuo to laiko taip daryk visiems, kas pames kirvį. 

Taręs tuos žodžius, Jupiteris pamuistė galvą kaip beždžionė 
piliules rydama ir suraukė tokią baisią miną, jog visas didingasis 
Olimpas sudrebėjo. 

Merkurijus su savo smailia skrybėlaite, pelerina, sparnuotomis 
kurpėmis ir pasiuntinio lazda dumia tuoj pro dangaus aukštinį, 
perskrodžia orą, nusklendžia dailiai ant žemės ir meta Mašniuliui 
po kojų tris kirvius; paskui sako: 

— Užteks tau rėkti, jau gerklė išdžiūvo. Jupiteris išklausė tavo 
maldas. Žiūrėk, kuris kirvis yra tavasis, ir imk sau. 

Mašniulis paima auksinį kirvį, apžiūri, pakilnoja, per sunkus 
jam pasirodo, ir sako Merkurijui: 

— Dievaži, šitas ne mano. Nereikia man jo. 

Pakilnojęs sidabrinį kirvį, taipgi sako: 

— Šitas irgi ne mano. Turėkis jį sau. 


. y’ 

galą, atranda savo ženklą ir, krūptelėjęs iš džiaugsmo nelyginant 
lapė, kai pamato nuklydusią vištą, šypteli ir sako: 

— Kaip mane gyvą matai, va šitas tai mano. Jei man jį atiduosi, 
aš tau gegužės idose (tai yra penkioliktą dieną*?) paaukosiu pieno 
puodynę, bet gero pieno ir didelę puodynę, ir su žemuogėmis. 

— Žmogeli,— sako Merkurijus, — atiduodu tau jį, imkis. O už 
tai, kad, rinkdamasis kirvį, buvai kuklus, aš tau Jupiterio valia dova- 
noju ir šituos du kirvius. Nuo šiol tu turėsi iš ko gražiai gyventi; 
lik sveikas ir smagus. 

Mašniulis pritinkamai padėkoja Merkurijui, pagarbina didįjį 
Jupiterį, savo senąjį kirvį prisikabina prie diržo taip, kad svyrėtų 
jam ant užpakalio, kaip tam Martynui, kur Kambrė bokšte*'. Du 
kitus, sunkesnius, užsimeta ant pečių. Taip jis eina sau per kaimą, 
išdidžiai lyg koks prelatas, riečia nosį prieš kūmus ir kaimynus ir 
sako jiems trumpai, kaip Patlenas: „O ką, ar nepasisekė?“ Ryto- 
jaus dieną, apsivilkęs baltą balakoną, prisitaiso ant kupros abu tuos 
brangiuosius kirvius ir drožia į Šinoną, įžymų miestą, iškilnų, seno- 
binį miestą, kuriam lygaus, galima sakyti, nėra visame pasaulyje, 
kaip taria ir tvirtina mokyčiausieji rašto žinovai. Šinone jis gauna 
už sidabrinį kirvį gausybę muštinių ir kitokių baltų pinigų, O už 
auksinį — gausybę raudonųjų auksinių, ilgavilnių avinų, dailių 
realų, žibančių ekiu su saule. Už juos prisiperka daug dvarų, daug 
palivarkų, daug ūkių duoklinių, ūkių iš pusės atiduodamų, namų, 
trobesių, daržinių, smuklių, pievų, miškų, dirvų, ganyklų, tvenki- 
nių, malūnų, vynuogynų, sodų, karklynų; jaučių, karvių, avių, avi- 
nų, ožkų, kiaulių, kuilių, asilų, arklių, vištų, gaidžių, koplūnų, viš- 
čiukų, žąsų, žąsinų, ančių, antinų ir visokios plunksnuočių smulkmės. 
Šit jis trumpu laiku pasidaro turtingiausias apylinkės gyventojas, 
turtingesnis net už šlubį Molevrijė““. 
kliuvo Mašniuliui, negalėjo atsistebėti; kol jis buvo skurdžius, visi 
jo gailėjo, užjautė, o dabar jų širdyse radosi pavydas — kam jis taip 
labai praturtėjo, ir dar taip netikėtai. Ir ėmė bėginėti, šniukštinėti, 
kamantinėti, tyrinėti, iš kur, kaip, kokiu būdu, kame, kada, kurią 
dieną, kelintą valandą, kokia proga jis tuos didžius lobius įgijo. Su- 
žinoję, kad šitaip virto vien dėl kirvio pametimo, tarė sau: „Hm, 
hm! Tai, vadinasi, gana tiktai kirvį pamesti, ir būsi turtingas? Būdas 
lengvas ir ne per brangiai kaštuojantis. Matyt, tokia dabar yra dan- 
gaus šviesulių lemtis, tokia žvaigždžių konsteliacija ir planetų padė- 

tis, kad kiekvienas, kas tik pameta kirvį, kaip matai turtingas tampa? 
Hm, hm, žinai ką, kirveli mano mielas, aš tave, dievaži, pamesiu, 
jau tu nepyk, meldžiamasis!“ Ir šit visi pametė kirvius. Tegu velnias 
griebia tą, kuris dar turėjo! Nebeliko nė vieno padorios motinos 
sūnaus, kuris nebūtų pametęs kirvio. Niekas medžių nebekirto, 
niekas malkų nebeskaldė — neturėjo kuo. 

Dar Ezopo pasakėčia teigia, jog kiti nususę bajorgaliai, iš tų, 
kurie pardavė Mašniuliui kokį pievokšlį ar palaikį malūną, idant 
turėtų už ką pasipuošti, kai reikės eiti į paradą, išgirdę, kad šitoks 
turtas jam atiteko šitokiu būdu, pardavė špagas, už tuos pinigus 
nusipirko kirvius ir juos, kaip ir kaimo prasčiokai, pametė, tikė- 
damiesi pelnyti kalnus aukso bei sidabro. Jie darė panašiai kaip tie 
vargšai romipetai““, kurie parsiduoda, ką tik turi, ir dar pasiskolina 
iš kitų, kad tik galėtų pirkti glėbius mandatų“? iš naujai išrinkto 
popiežiaus. Ir tik šaukė, tik rėkė, tik verkavo, tik maldavo Jupiterį: 
„Oi, kirvio, kirvio nebeturiu! Jupiteri! Kirvis mano, kirvelis mano, 
kirvis, kirvis, vai vai vai! Jupiteri, kirvio, kirvio!“ Visas oras ūžė 
gaudė nuo kirvių pametėjų riksmo bei kauksmo. 

Merkurijus tuoj nešė kirvius ir dėjo kiekvienam jo pamestąjį, 
kitą auksinį ir trečią sidabrinį. Visi rinkosi auksinį ir ėmė jį kaip 
savą, dėkodami didžiajam geradariui Jupiteriui; bet ligi tiktai kuris 
lenkėsi prie žemės to kirvio imti, Merkurijus rentė tokiam galvą, 
kaip Jupiterio liepta. Ir buvo nukirstų galvų lygiai tiek, kiek pames- 
tų kirvių. Tai mat kaip yra. Tai mat kas atsitinka tiems, kurie, būda- 
mi neklastingos širdies, trokšta sau vien kuklių dalykų. 


Imkitės čia sau mokslą, jūs visi smulkių dvarelių pabaldos, jūs, 
kurie sakote, kad nė su dešimt tūkstančių frankų metinių pajamų 
nenumalšintumėte savo troškimų, ir nuo šiolei šiukštu nekalbėkit 
"man taip įžūliai, kaip jau ne sykį jus girdėjau savuosius norus dės- 
tant: „O, kad taip dievas duotų, kad aš dabar turėčiau šimtą septy- 
niasdešimt aštuonis milijonus auksu! Ho ho, kaip aš sužaliuočiau!“ 
Asiliukai jūs, asiliukai! Ko gi tada betrokšti karaliui, imperatoriui, 
popiežiui? 

Be to, jums gi savo pačių patirtis rodo, kad iš tokių perdėtų troš- 
kimų gaunate nebent gumbų ir šašų, o į kapšiuką — nė sudilusio 
skatikėlio, vis tasia kaip tie du driskiai nenaudėliai, kur turėjo bai- 
siai didelių norų pagal Paryžiaus madą: vienas svajojo apie tiek 
auksinių, kiek jų Paryžiuje perleido per rankas visi, kas tiktai ką 
pirko ar pardavė nuo pat šio miesto įsteigimo ligi šiolei, skaičiuojant 

aukščiausiais tarifais ir brangiausiomis kainomis, kokios tik buvo 
per tą laiką. Ir ką jūs manot, daug jis susikūrė? Daug susikrovė lo- 
bių? Gal nebeturėjo kur dėti? Kito svajonė buvo tokia: kad taip 
Dievo motinos katedra būtų pilnutėlė smailiausių adatų, nuo aslos 
ligi pat skliautų aukštumos, ir kad jis turėtų tiek auksinių, kiek tilptų 
maišuose, siūtuose tomis adatomis tol, kol visos sudils arba visiškai 
atbuks. Tai bent noras, a? Kaip jums patinka? Ir kuo tas pasibaigė? 
Vakare ir vienas, ir kitas parsinešė 


pūsles ant kulnų, 
brantus ant smakrų, 
kosulį krūtinėj, 
slogą gargarynėj, 
piktvotes sėdynėj 


ir nė truputėlio duonos ant danties užmesti. 

Užtat būkite kuklūs savo troškimais, tai sulauksite, ko trokšta- 
te, ir dar daugiau, jei tik belaukdami netingėsite dirbti bei triūsti. 
„Gerai tai gerai, — jūs sakote,— bet juk dievui vis tasia, ar duoti 
man septyniasdešimt aštuonis tūkstančius, ar tryliktąją pusskatikio 
dalį, — jis gi visagalis. Milijonas auksinių jam toks pat menkniekis, 
kaip ir senas variokas“. Che che che. Iš ko jau jūs išmokote šitaip 
gudragalviauti ir postringauti apie dievo visagalybę ir apie predes- 
tinaciją, vargšai jūs žmoneliai? Šiukštu, cit! Nusižeminkite prieš 
jo šventą veidą ir tik išpažinkite savo silpnybes. 

Štai kuo, podagrikai mieli, grindžiu aš savo viltis ir tvirtai tikiu, 
jog jei tokia bus dievulio valia, jūs atgausite sveikatą, kadangi nieko 
tuo tarpu daugiau neprašot kaip vien sveikatos. Ir luktelėkite truputį, 
turėkite kantrybės nors lašą. 

Genujiečiai, beje, taip nedaro. Tie savo kontorose ir kabinetuose 
iš labo ryto apsvarsto, numato, nutaria, iš ko tą dieną trauks pinigą, 
ką savo klastų kilpomis apnarplios, apsuks, apvogs, o paskui eina į 
miesto aikštę ir sveikina kits kitą, sakydami: Sanita et guadain, 
messer.?! Jie nesitenkina vien sveikata, jiems daugiau reikia — 
jie nori pelno, būtent Gvadanjos?Ž pinigų. Ir ne sykį būna taip, kad 
negauna nei vieno, nei kito. Užtat jūs atsikosėkit sau gerai į sveika- 
tą, išgerkit mauką, paskui dar kitą ir trečią, papurtykit smagiai ausis 
ir šit išgirsit stebuklų apie taurų ir gerą Pantagriuelį. 

Kaip Pantagriuelis išplaukė jūromis aplankyti 
dieviškojo Butelio orakulo 


PERSKYRIMAS I 
Birželio mėnesį, per Vestos?“ šventę, tą dieną, kada Brutas nuka- 
riavo Ispaniją ir pavergė ispanus, o gobšas Krasas buvo partų nuga- 
lėtas ir sutriuškintas, Pantagriuelis atsisveikino su geruliu Gargantiua, 
savo tėvu, kuris tuo metu karštai meldėsi (pagal girtiną pirmųjų 
amžių bažnyčios šventų krikščionių paprotį) už laimingą savo sūnaus 
ir visos jo draugės kelionę, ir Talasos uoste sėdo į laivą, lydimas 
Panurgo, brolio Žano Krušilos, Epistemono, Gimnasto, Eusteno, 
Rizotomo, Karpalimo ir kitų savo tarnų bei namiegų; kartu su jais 
buvo ir Ksenomanas, didelis keliautojas, sunkių žygių Žygiuotojas, 
atvykęs prieš keletą dienų Panurgo kvietimu. Panurgas dėl svarbių 
ir rimtų priežasčių paliko geruliui Gargantiua savo didįjį, univer- 
salųjį jūrlapį, nubrėžęs jame kelią, kurio jie laikysis, plaukdami 
aplankyti dieviškojo Butelio Bakbuk?* orakulo. 

Laivų skaičių esu jau jums padavęs trečioje knygoje; prie jų 
prisidėjo toksai pat skaičius triremų, raubardžų, galijonų ir libur- 
nų“?, puikiai ekipuotų, puikiai įdervintų, puikiai aprūpintų visais 
reikmenimis, su gausybe pantagriueliono. Visi karininkai, vertėjai, 
vairininkai, kapitonai, irkluotojai ir jų prievaizdai, jūreiviai ir jūri- 
ninkai susirinko Talamegoje““. Taip vadinosi didysis vadovaujamasis 
Pantagriuelio laivas, kurio vairugalyje vėliavos vietoje stovėjo dide- 
lis ir talpus butelis, padarytas pusiau iš blizgaus poliruoto sidabro, 
pusiau iš aukso, dengto skaidriai raudona emale. Iš to lengva buvo 
pažinti, kad balta ir raudona yra šių kilniųjų keliauninkų spalvos 
ir kad jie vyksta gauti Butelio žosmės. | 

Antro laivo vairugalyje švietė aukštai iškeltas senoviškas žiburys, 
išmoningai padarytas iš perregimo akmens sfengitido, kas reiškė, 
kad jie keliauja per Žiburijos šalį. 

Trečio laivo ženklas buvo didelė graži porcelianinė taurė. 

Ketvirto — auksinė gertuvė su dviem ąsom tarsi antikinių laikų 
urna. 

Penkto — stambus ąsotis iš žalio smaragdo. 

Šešto — vienuolių puodukas, nulietas iš keturių metalų miši- 
nio. 

Septinto — juodmedžio piltuvas, visas išdabintas aukso inkrus- 
tacijomis. 

Aštunto — labai brangus bokalas, padarytas iš vynmedžio, iš- 
klotas auksu pagal Damasko būdą. 

Devinto — puodelis stačiašonis iš grynų gryniausio aukso. 

Dešimto — vaza iš kvepiančio agalocho (jūs vadinat jį alavijo 
medžiu), išpuošta Kipro auksu, inkrustuotu persiškai. 

Vienuolikto — auksinis krepšys vynui nešioti, išpuoštas mo- 
zaika. 

Dvylikto — vyno statinaitė iš matinio aukso, pridengta vyn- 
medžio šakute iš stambių Indijos perlų, gražiausio rytietiško darbo. 

Ir taip šauniai išrodė šis laivynas su savo ženklais, jog kiekvienas 
žmogus, kad ir labai liūdnas, piktas, sugižęs bei nusiminęs, net ir 
toks kaip verksnys Heraklitas, jį pamatęs, turėjo pralinksmėti ir 
gardžiai susijuokti; kiekvienas būtų pasakęs, kad tie, kas juo plau- 
kia, matyt, yra puikūs gėrovai, smagūs vyrai, ir savo kelionę jie 
tikrai sukeliaus linksmi ir sveiki kuo gražiausiai. 

Tad štai susirinko Talamegoje visi. Pantagriuelis pasakė jiems 
trumpą ir dievobaimingą pamokslėlį apie plaukiojimą jūromis, per- 
dėm pagrįstą ištraukomis iš Šventojo rašto. Jį užbaigus, sukalbėjo 
visi balsiai ir aiškiai maldą, kurią girdėjo ir suprato visi Talasos pilie- 
čiai ir miestiečiai, susispietę ant molo pažiūrėti, kaip jie rengiasi 
išplaukti. 

Po maldos sugiedojo darniais balsais švento karaliaus Dovydo 
psalmę, prasidedančią žodžiais: Kai Izraelis išėjo iš Egipto. Bai- 
gus giedoti, sustatė ant denio stalus ir skubiai apdėjo juos visokiais 
valgiais. Talasiečiai, kurie irgi giedojo tą pačią psalmę, liepė sunešti 
iš namų gausybę visokios dievo dovanos ir gėrimų. Visi gėrė į jų 
sveikatą. Jie gėrė į visų sveikatą. Štai dėl ko niekas iš visos keliau- 
ninkų draugės nesirgo niekad jūros liga ir nė vienam nesopėjo pilvo 
nei galvos. Šitų negandų jie nebūtų taip lengvai išvengę, jei kelias 
dienas prieš kelionę būtų gėrę jūros vandenį, gryną ar su vynu mai- 
šytą, valgę svarainių minkštimą, citrinos žievę, saldžiarūgščių granatų 
sultis, ilgai laikęsi dietos, klostęsi pilvus popieriumi ar šiaip būtų 
darę, ką liepia kvaili medikai tiems, kas į jūrą plaukti rengiasi. 

Kai stiklai buvo ištuštinti, visi grįžo į laivus, iškėlė laimingai 
bures, pučiant ostnordostui, pagal kurio linkmę vyriausiasis vairi- 
ninkas Žamė Brajė nubrėžė maršrutą ir nustatė visų kompasų ro- 
dykles. Jis ir Ksenomanas laikėsi tokios nuomonės: kadangi dieviš- 

kojo Butelio orakulas yra palei Katajų, Aukštutinėje Indijoje, tai 
į jį reikia plaukti ne taip, kaip visada plaukia portugalai, kurie per- 
sigauna per karštąją juostą, aplenkia Gerosios Vilties ragą pačioje 
pietinėje Afrikos smailėje, anapus ekvatoriaus, ir, išleidę iš akių 
Šiaurės polių ir juo nebesivadovaudami, padaro labai daug lieko 
kelio; jie tarė, jog reikia laikytis kuo arčiausia Indijos paralelės 
ir plaukti į vakarus aplink minėtąjį polių tame plotelyje, kuriame 
yra Olono uostas, nepasiduodant labiau į šiaurę, nes kitaip būtų 
pavojus patekti į Ledjūrį ir tenai įstrigti?'. Šitaip nustatytu keliu plau- 
kiant vis palei tą pačią paralelę, Rytuose ji būsianti jiems iš dešinės, 
nors išplaukiant buvo iš kairės. 

Planas buvo sudarytas neapsakomai vykusiai, nes jie be jokių 
avarijų, be pavojų, nepraradę nė kiek žmonių, gražiausiais orais 
(jei neskaitysime vienos dienos ties Makreonų sala) pasiekė Aukš- 
tutinę Indiją per nepilnus keturis mėnesius, kai tuo tarpu portugalai 
tą patį kelią vargiai tebūtų nukeliavę per trejus metus, ir tai su bega- 
le bėdų ir pavojų. Ir mano tokia nuomonė (kol geriau kas nors 
neišaiškino), jog tą patį kelią buvo iš netyčių aptikę indai, kurie 
atplaukė į Germaniją ir buvo su garbe priimti svevų karaliaus anuo 
metu, kada Kv. Metelas Celeris buvo Galijos prokonsulu, kaip liudi- 
ja Kor. Nepotas, Pomp. Mela, o jais sekdamas — ir Plinijus. 


Kaip Pantagriuelis Medamoti saloje 
prisipirko gražių dalykų 


PERSKYRIMAS II 


Tą dieną ir kitas dvi jie neišvydo žemės nei šiaip ko naujo nepa- 
matė, nes šitas kelias buvo jiems priprastas. Ketvirtą dieną aptiko 
salą, ne mažesnę už Kanadą, vardu Medamoti““, gražią pažiūrėti 
ir malonią, nes visas jos pakraštys buvo nustatytas jūros švyturiais 
ir marmuriniais bokštais. 

Pantagriuelis pasiteiravo, kas ją valdo, ir sužinojo, kad karalius 
Filofanas“?. Jo nesą namie — išvykęs į savo brolio Filoteamono““ 
vestuves su Engiso“! karalystės infanta. Tada Pantagriuelis užsuko 
į uostą ir, kol irklininkai paims į laivus gėlo vandens, nuėjo pasi- 
žiūrėti visokių paveikslų, visokių kilimų, visokių žvėrių, žuvų, paukš- 

čių ir kitokių egzotiškų prekių, atgabentų iš svetur, kurių gausybė 
buvo uosto krantinėje ir halėse. Mat ten jau trečia diena vyko didžio- 
ji, iškilmingoji to miesto mugė, į kurią kas metai suvažiuoja visi 
turtingiausi ir įžymiausi Afrikos bei Azijos pirkliai. Iš jų brolis Žanas 
nupirko du retus ir brangius paveikslus; viename kaip gyvas buvo 
nutapytas bylą pralošęs pilietis, kitame tarnas, ieškąs savo pono, 
su visomis, kaip dera, savybėmis, mostais, laikysena, mina, elgsena, 
fizionomija ir jausmais, — pastarasis sumanytas ir nutapytas maestro 
Šarlio Šarmua, karaliaus Megisto rūmų dailininko“?. Už abu pa- 
veikslus sumokėjo špygą su stogeliu. 

Panurgas nusipirko didelį tapybinį paveikslą, Filomelos“? kūri- 
nio kopiją. Filomela kitados tą paveikslą padarė adata ir juo atsk- 
leidė savo seseriai Proknei paslaptį, kaip svainis Terėjas atėmė jai 
nekaltybę ir nupjovė liežuvį, kad negalėtų apskelbti jo piktadarystės. 
Prisiekiu jums šio žiburio stiebu, kad tai buvo stebuklingas paveiks- 
las. Tik nemanykit, meldžiamieji, kad jame buvo pavaizduoti susi- 
poravę vyras ir mergina. Tai būtų pernelyg kvaila ir grubu. Paveikslas 
buvo visiškai kitoks, kur kas išmoningesnis. Jūs galit jį pamatyti 
Teleme, po kairei, kai įeinate į aukštutinę galeriją. 

Epistemonas nusipirko kitą, kuriame buvo akyvai pavaizduotos 
Platono idėjos ir Epikūro atomai. Rizotomas irgi pirko paveikslą — 
čia buvo nupieštas Aidas toks, koks išties yra. 

Pantagriuelis pavedė Gimnastui nupirkti Achilo gyvenimą ir 
žygius, atvaizduotus septyniasdešimt aštuoniuose kilimuose, kurie 
kiekvienas turėjo keturis sieksnius ilgio ir tris pločio, buvo austi 
perdėm iš Frigijos šilko, siuvinėti auksu ir sidabru. Vaizdų eilė kili- 
muose prasidėjo Pelėjo ir Tetidės vestuvėmis, toliau ėjo Achilo 
gimtuvės, jo jaunystė, aprašyta Stacijaus Papinijaus““, jo kariniai 
žygdarbiai, apgiedoti Homero, jo mirtis ir laidotuvės, aprašytos 
Ovidijaus ir Kvinto Kalabriečio, o baigėsi jo šešėlio pasirodymu 
ir Poliksenės auka“?, aprašyta Euripido. 

Dar jis liepė nupirkti tris gražius jauniklius vienragius: vieną 
patiną, tamsiai bėrą, ir dvi pateles, širmas obuolmušes; podraug 
ir vieną tarandą““, kurį pardavė skitas iš Gelonų šalies. 

Tarandas yra mitulio jaučiuko dydžio, galva kaip elnio, tiktai 
kiek stambesnė, su ilgais, plačiai išsišakojusiais ragais; nagos skeltos, 
plaukas ilgas nelyginant senio lokio, oda bemaž tokio pat kietumo 
kaip šarvas. Tasai gelonas sakė, kad nedaug tokių tesą Skitijoje, 
nes jie keičią spalvą pagal tai, kokioje vietoje ganosi ir laikosi. Tad 

jų spalva esti kaip žolių, medžių, krūmų, gėlių, laukų, ganyklų, 
uolų — apskritai tų daiktų, arti kurių jie gyvena. Šiuo atžvilgiu 
tokie pat yra ir marių pulpai, t.y. polipai, ir tojai, ir Indijos likaonai, 
ir chameleonas — savotiškas driežas, toksai nuostabus, jog Demok- 
ritas net pilną knygą prirašė apie jo išvaizdą, kūno sudėtį ir magiš- 
kąsias ypatybes bei savybes. Taip yra iš tikrųjų, aš pats mačiau, kaip 
chameleonas keičia spalvą, ir ne tik tada, kai prie spalvotų daiktų 
priartėja, bet ir pats iš savęs, ištiktas baimės ar kitų kokių jausmų. 
Mačiau, kad jis, tupėdamas ant žalio patiesalo, tikrai pažaliuoja, 
bet jei taip pabūna ilgesnį laiką, tai darosi čia geltonas, čia mėlynas, 
rudas ar violetinis; visai panašiai ir kalakuto smurglio spalva keičiasi 
pagal jo nuotaiką. O tarando visų nuostabiausioji savybė yra ta, 
kad jo ne tik snukis ir oda, bet ir plaukas įgauna aplinkos daiktų 
spalvą. Šalia Panurgo, vilkinčio pilka toga, jis darėsi pilkas; šalia 
Pantagriuelio, vilkinčio skaidriai raudonu apsiaustu, jo plaukas ir 
oda raudo; šalia vairininko, kuris vilkėjo kaip Anubio žynys Egipte, 
jis balo. Beje, chameleonas pastarųjų dviejų spalvų nerodo. Kai 
tarandas nejautė baimės ir šiaip nesijaudino, jo išvaizda darėsi na- 
tūrali, ir tada jo plaukas buvo toks kaip Mengo asilų. 


Kaip Pantagriuelis gavo laišką nuo tėvo 
Gargantiua ir kokiu ypatingu būdu 
galima greit gauti žinias iš 
svetimų ir tolimų kraštų 


PERSKYRIMAS III 


Kol Pantagriuelis pirko tuos tolimų kraštų gyvulius, nuo kran- 
tinės pasigirdo dešimt salvių iš mortyrų ir falkonetų, o sykiu ir garsūs 
džiaugsmingi šūksniai iš visų laivų. Pantagriuelis atsigręžė uosto 
pusėn ir pamatė, kad atplaukia vienas iš jo tėvo Gargantiua greitųjų 
laivų, vardu Chelidonas“', nes jo vairugalyje buvo pritaisyta marių 
kregždė — skulptūra iš Korinto bronzos. Yra tai žuvis, didumo 
kaip Luaros strepetas, itin mėsinga, be žvynų, turi plėvinius sparnus 
(tokius pat kaip šikšnio), labai ilgus ir plačius, ir, kaip pats daugsyk 
mačiau, skraido jais bent per sieksnį aukštumo nuo vandens ir nu- 
skrenda toliau nei per šūvį iš lanko. Marselyje ją vadina lendole. Ir 

tas laivas buvo toks greitas kaip kregždė, tad veikiau atrodė, kad jis 
skrenda, o ne plaukia. Juo atvyko Malikornas, Gargantiua dvariškis, 
patikėtinis, atsiųstas sužinoti, kaip laikosi ir kaip sveikas jo sūnus, 
gerasis Pantagriuelis, ir įteikti jam laiško. 

Po trumpo, bet širdingo pasisveikinimo Pantagriuelis, prieš atida- 
rydamas tėvo laišką ar ką kita sakydamas, paklausė: 

— Ar turi gozalį““, dangiškąjį pasiuntinį? 

— Taip, — atsakė tasai, — antai šioje pintinėje uždarytas. 

Tai buvo balandė, paimta iš Gargantiua balandinės; kai greitasis 
laivas buvo ruošiamas išplaukti, ji perėjo savo mažyčius. Jei Panta- 
griueliui būtų atsitikę kas bloga, jis turėjo jai pririšti prie kojos juodą 
raištelį; kadangi viskas ėjosi gerai ir sėkmingai, tai jie, čia pat išėmę 
balandę iš pintinės, pririšo prie kojos baltą taftos juostelę ir, nė kiek 
nebedelsdami, paleido skristi. Balandė akies mirksniu šovė į aukštybės 
ir dūmė namo neįsivaizduojamu greičiu, nes juk žinote, kad niekas 
taip greit nepaskrenda kaip šitie paukšteliai, kada turi lizde paliktus 
kiaušinius ar vaikučius, nes jiems gamta yra įdiegusi karštą troškimą 
grįžti iš bet kur pas savo balandžiukus ir juos globoti. Ji per nepilnas 
dvi valandas nulėkė oru tą ilgą kelią, kurį greitasis laivas teįveikė per 
tris dienas, varomas irklais ir burėmis, tolydžio palankaus vėjo gena- 
mas. Ir pamatė žmonės, kaip ji įniro į balandinę, tiesiai į savo lizdą, 
pas vaikus. Gerulis Gargantiua, sužinojęs, jog ji parskrido su baltu 
raišteliu, nusidžiaugė, nes buvo tikras, kad jo sūnui klojasi gerai. 

Taip visados darydavo taurieji Gargantiua ir Pantagriuelis, kai 
norėdavo kuo greičiausiai gauti žinią apie kurį didžiai rūpimą ir karš- 
tai trokštamą dalyką, sakysim, apie mūšio baigtį jūroje arba sausumo- 
je, tvirtovės paėmimą ar apgynimą, svarbių ginčų išsprendimą, lai- 
mingą ar nelaimingą kurios nors karalienės arba didikės gimdymą, 
sergančio draugo ar sąjungininko mirtį arba pagijimą ir daug ką kita. 
Imdavo balandį ir per žygūnus, iš rankų į rankas, siųsdavo jį ton vie- 
ton, iš kurios laukdavo naujienų. Balandis, per valandą padaręs dau- 
giau kelio oru negu trisdešimt žygūnų žeme per visą parą ir parskridęs 
su juodu ar baltu raišteliu, destis kaip susiklostė įvykiai ir aplinkybės, — 
jiems išsklaidydavo nežinią. Taip jie laimėdavo laiko. Ir patikėkite — 
tikras dalykas, jog savo ūkių balandinėse jie visada, kiekvienu metų 
laiku, rasdavo perinčių ar vaikus auginančių balandžių. Tą lengva 
pasiekti vartojant salietrą ir šventąją žolę verbeną. 

Paleidęs balandę, Pantagriuelis perskaitė savo tėvo Gargantiua 
laišką, kuriame buvo štai kas parašyta: 

„Sūnau brangiausias, švelnūs jausmai mylimiausiam sūnui, kuriuos 
iš prigimties kiekvienas tėvas nešioja širdyje, taip išaugo manyje iš 
pagarbos žavioms savybėms, dieviškosios malonės tavyje sudėtoms, 
jog po tavo išvykimo dažnąsyk nuo manęs nuvydavo visas kitas min- 
tis, palikdami širdyje tą vieną kraupią baimę, kad tik tau kelyje neatsi- 
tiktų kokios nelaimės ar negando; juk tu žinai, jog nuoširdžią ir tikrą 
meilę visados neatskiriamai lydi baimė. O kadangi, anot Heziodo, gera 
pradžia — jau pusė darbo, arba, pasak žmonių priežodžio, prastai 
kepalą pašovęs, gerai neiškepsi, tai aš, norėdamas ta savo baime nusi- 
kratyti, kuo skubiausiai išsiunčiau Malikorną sužinoti, kaip tau vyksta 
pirmosios kelionės dienos. Nes jei kelio pradžia sėkminga, tokia, kokios 
aš trokštu, tai lengva man bus atspėti, numatyti ir pasverti visa kita. 

Aptikau keletą smagių knygų, ir jas tau paduos šio laiško įteikėjas. 
Tu galėsi jas skaityti, kai norėsi atsikvėpti nuo svarbesnių savo užsiė- 
mimų. Tasai pat laiško įteikėjas apsakys tau plačiai visas dvaro naujie- 
nas. Sveikink Panurgą, brolį Žaną, Epistemoną, Ksenomaną, Gimnas- 
tą ir kitus savo šeimynykščius, o mano mielus bičiulius. 

Rašyta tavo gimtuosiuose namuose, tryliktą birželio. 

Tavo tėvas ir draugas 
GARGANTIUA“. 


Kaip Pantagriuelis parašė laišką savo 
tėvui Gargantiua ir kokių gražių 
bei retų dalykų jam pasiuntė 


PERSKYRIMAS IV 


Perskaitęs minėtąjį laišką, Pantagriuelis įsileido su pasiuntiniu 
Malikornu į šnekas, kurios truko taip ilgai, jog Panurgas nebeiškentęs 
tarė jam: 

— Na, o kada gi gersite? Kada gersime mes? Kada gers ponas 
pasiuntinys? Ar dar negana prisikalbėjote, ar ne metas gerti? 

— Gerai sakai, — atsiliepė Pantagriuelis. — Užsakykite vakarienę 
šioje štai užeigoje, kur raitas satyras viršum durų kabo. 

O tuo tarpu parašė savo tėvui Gargantiua laišką, kurį turėjo par- 
vežti pasiuntinys: 

„Tėve maloningiausias, kaip visais netikėtais ir nelauktais šio gyve- 
nimo atvejais mūsų juslės ir gyvybinės galios gauna patirti didesnių ir 
stipresnių sukrėtimų (jog kartais net siela atsiskiria nuo kūno, nors 
staigios naujienos būtų ir mielos, ir trokštamos), negu tada, kai juos 
esame numatę ir iš anksto pasirengę, taip ir mane didžiai sujaudino ir 
sukrėtė netikėtas jūsų pasiuntinio Malikorno pasirodymas. Juk aš 
nieko nesitikėjau matyti iš jūsų šeimynykščių nei gauti apie jus žinių 
iki pat šios mūsų išvykos galo, tad nuolankiai tenkinausi saldžiu jūsų 
kilniosios didybės atminimu, įrašytu — ne, rėžte įrėžtu, kirste įkirstu 
mano smegenyse, visuose, net smulkiausiuose jų narveliuose, nuolat 
vaizduotėje regėdamas jūsų asmenybę gyvu ir natūraliu pavidalu. 


Tačiau nūnai, kai jūs pranokote mane savo geradarybe, malonin- 
gai atsiųsdamas laišką, ir atgaivinote manąją dvasią, per savo pasiunti- 
nį perduodamas džiugią naujieną, jog esate sveiki ir visa kas puikiai 
klojasi tiek jums, tiek visam jūsų karališkajam dvarui,— nūnai jau- 
čiuosi verčiamas daryti tai, ką visuomet darydavau iš laisvo noro, 
būtent, pirmučiausia pašlovinti visų daiktų laikytoją ir tvarkytoją, kad 
jis iš savo dieviškosios gerybės taip ilgai jus laiko tobulai sveiką, antra, 
dėkoti jums ir dėkoti už tą gyvą ir nevystančią meilę man, nuolan- 
kiausiai atsidavusiam jūsų sūnui ir žemiausiajam tarnui. Kitados 
vienas romėnas, vardu Furnijus, kalbėjo Cezariui Augustui, sutei- 
kusiam malonę ir atleidimą jo tėvui, buvusiam Antonijaus šalininkui: 
„Tu nūnai padarei man tiek gera, jog aš būsiu priverstas kęsti amžiną 
gėdą: gyvas ar miręs, aš turėsiu nedėkingojo vardą, kadangi niekaip 
nevaliosiu atsidėkoti“. Galėčiau ir aš pasakyti, jog jūsų tėviškosios 
meilės begalybė kelia man tolygų nerimastį ir lemia, jog man reikės 
gyventi ir mirti su nedėkingo žmogaus vardu. Nebent mane nuo to 
apsaugotų stoikų mokslas, skelbiąs, kad geradarybėje esančios trys 
sudedamosios dalys: viena — davimas, antra — gavimas, trečia — at- 
siteisimas, ir gaunantysis labai gerai atsiteisiąs duodančiajam, jei 
geradarybę priimąs su noru ir laikąs ją atmintyje amžinai; atvirkščiai, 
gaunantysis būtų nedėkingiausias pasaulyje Žmogus, jei geradarybę 
paniekintų ir užmirštų. 

Būdamas tad slėgte prislėgtas begalinių įpareigojimų, kuriuos 
man uždeda neaprėpiamas jūsų gerumas, ir nestengdamas nė men- 
kiausiu mastu atsiteisti, aš bent gelbėsiuos nuo nešlovės tuo, kad iš 
mano atminties niekad jūsų geradarysčių atminimas neišdils ir mano 
liežuvis niekad nesiliaus išpažinti ir skelbti, jog vertai jums atsidėkoti 
yra dalykas, viršijantis mano gabumus ir galias. 

O šiaip aš viliuosi, kad su mūsų viešpaties dievo parama ir pagalba 
šios mūsų kelionės užbaiga bus tolygi pradžiai ir kad grįšime namo visi 
smagus ir gražiai sveiki. Aš nepatingėsiu visą mūsų plaukiojimo eigą 
fiksuoti pastabomis ir dienoraščiais, idant, kai vėlei susitiksime, jūs 
turėtumėte tikrą ir teisingą jo paveikslą. 

Aš čia radau Skitijos tarandą, keistą ir nuostabų gyvulį; odos ir 
plauko spalva jam keičiasi pagal tai, kokios spalvos yra artimiausios 
aplinkos daiktai. Jis jums patiks. Valdyti ir maitinti jį taip pat lengva 
kaip avinėlį. Siunčiu jums dar tris jauniklius vienragius, jie jaukūs 
ir prie žmonių pripratę kaip kačiukai. Aš kalbėjau apie juos su pasiun- 
tiniu, sakiau, kaip juos reikia laikyti. Jie nuo žemės ėsti negali, nes 
kliudo tas ilgas ragas kaktoj. Maistą jie ima nuo vaismedžių, arba iš 
tam tyčia padarytų ėdžių, arba iš rankų, galima jiems duoti žolės, javų, 
obuolių, kriaušių, miežių, sorų — žodžiu, visokių vaisių ir daržovių. 
Aš tiktai stebiuosi, kaip mūsų antikiniai rašytojai galėjo apie juos 
sakyti, kad esą neprijaukinami žvėrys, žiaurūs, pavojingi ir kad niekas 
jų gyvų nesąs matęs. Jei tokia bus jūsų valia, galėsite persitikrinti, kad 
yra visai priešingai, kad tai visų glaudžiausi gyvulėliai, jei tik jų niekas 
tyčia neerzina. 

Podraug siunčiu jums Achilo gyvenimą ir žygdarbius, gražiai ir 
išmoningai paveikslais išaustus kilimuose. Užtikrinu jus, kad visas nau- 
jenybes, kokias tik rasiu bei aptiksiu gyvūnų, augmenų, paukščių, 
uolienų pasaulyje per visą mūsų kelionę, — viską parvešiu jums su 
pagalba mūsų viešpaties dievo, kurį aš maldauju laikyti jus savo šven- 
toje malonėje. 

Rašyta Medamoti saloje, penkioliktą birželio. Panurgas, brolis 
Žanas, Epistemonas, Ksenomanas, Gimnastas, Rizotomas, Karpalimas 
jums bučiuoja su šventa pagarba rankas ir siunčia šimteriopus sveiki- 
nimus. 

Jūsų nuolankus sūnus ir tarnas 
PANTAGRIUELIS*. 


Kol Pantagriuelis rašė laišką, Malikorną visi garbstė, sveikino ir 
glėbesčiavo, spausdami iš visų jėgų. Dievas vienas bežino, kaip ten 
viskas dėjosi ir kokių linkėjimų iš visų pusių vieni kitiems prisakė. 
Pantagriuelis, baigęs laišką, sėdo puotauti su tėvo pasiuntiniu. Ir apdo- 
vanojo jį stora aukso grandine, verta aštuonių šimtų dukatų, kurios 
kas septinta grandis buvo apsodinta stambiais deimantais, rubinais, 
smara gdais, turkiais ir perlais. Kiekvienam iš jo jūreivių liepė duoti po 
penkis šimtus dukatų su saule. Savo tėvui Gargantiua išsiuntė tarandą, 

apklotą atlasine gūnia, siuvinėta auksu, taip pat kilimus su Achilo gyve- 
nimo bei žygdarbių paveikslais ir tris vienragius, aptiestus aukso bro- 
katu. Ir visi pajudo iš Medamoti salos — Malikornas grįžti pas Gar- 
gantiua, Pantagriuelis keliauti toliau. Kai išplaukė į atvirą jūrą, jis pa- 
vedė Epistemonui skaityti balsu knygas, atvežtas pasiuntinio. Jos pasi- 
rodė jam smagios ir įdomios, tad jeigu nuolankiai paprašysit, aš mielai 
atsiųsiu jums jų nuorašus. 


Kaip Pantagriuelis sutiko laivą su 
keleiviais, grįžtančiais iš 
Žiburijos 


PERSKYRIMAS V 


Penktąją dieną, jau pradėję po truputį sukti aplink polių ir tolti 
nuo atogrąžos, pamatėme prekybinį laivą, plaukiantį išskleistomis 
burėmis ir artėjantį į mus kairiuoju bortu. Buvo tai nemenkas džiaugs- 
mas tiek mums, tiek ir pirkliams: mums — kad sužinosime naujienų iš 
jūros, jiems — kad sulauks naujienų iš žemyno. Kai susitikome, iš- 
girdome, kad tai prancūzai iš Sentonžo. Šnekučiuodamas su jais apie 
šį bei tą, Pantagriuelis patyrė, jog jie plaukia iš Žiburių šalies. Toji 
žinia buvo ypačiai maloni ir jam, ir visai mūsų draugei, ir mes juoba 
ėmėme smalsauti apie Žiburijos šalį ir apie jos gyventojų papročius. 
Taip sužinojome, kad ateinančio liepos mėnesio pabaigoje šaukiama 
generalinė Žiburių kapitula“? ir kad mes, jei spėsime nuplaukti (o tai 
buvo visai lengva), gausime pamatyti gražią, šlovingą ir linksmą Žibu- 
rių kompaniją; dabar vykstą dideli pasirengimai tam dalykui, nes keti- 
nama smarkiai pilstyti iš tuščio į kiaurą. Jie dar sakė, kad, keliaudami 
per didžią Gebarim““ karalystę, būsime puikiai priimti ir šauniai pa- 
vaišinti karaliaus Ohabė'!, tos šalies viešpaties. Jis patsai ir visi jo val- 
diniai kalbą prancūziškai, Turenės tarme. 

Kol mes klausėmės šitų naujienų, Panurgas susiginčijo su vienu 
pirkliu iš Taibūro, pavarde Kurkinu. Ginčo priežastis buvo šitokia. 
Tasai Kurkinas, matydamas Panurgą be daiktadėčio ir su akiniais prie 
kepurės, sakė apie jį savo bendrams: 

— Pasižiūrėkit, štai gyvas raguočio paveikslas. 

Panurgas akinių dėka daug geriau girdėjo nei paprastai. Nugirdęs 
šiuos žodžius, jis užklausė pirklį: 

— Kaip, po velnių, aš galiu būti raguotis, kad aš dar nevedęs? 
Va tu — kas kita: iš tavo nevalyvos terlės matyti, kad turi pačią! 

— Ogi turiu, — atšovė pirklys, — žinoma, kad turiu, ir nenorėčiau 
jos mainyti į visus Europos akinius nei visos Afrikos akuliorius. Nes 
mano pati — viena iš gražiausių, simpatiškiausių, doriausių, kukliau- 
sių moterų visame Sentonžo krašte, tegu neįsižeidžia visos kitos. Aš 
jai vežu lauktuvių raudonojo koralo strypą, gražų, vienuolikos colių 
ilgumo. O tau kas darbo? Ko kabiniesi? Kas tu toks esi? Iš kur atsira- 
dai? Akiniuotas antikriste, atsakyk, jei dievo žmogus esi. 

— O aš tave klausiu, — tarė Panurgas,— ką tu darytum, jei aš su 
visų elementų sutikimu ir pritarimu taip išbirbirbirkeverzinčiau tą 
gražiausiąją, tą simpatiškiausiąją, tą doriausiąją, tą kukliausiąją tavo 
pačią, kad stamantrusis sodų dievas Priapas, štai gyvenąs laisvėje, 
atsižadėjęs daiktadėčio ankštybės, įstrigtų jai taip nelaimingai, jog 
niekaip nebegalėtų išsprukti, ir amžinai ten liktų — nebent tu jį dan- 
timis ištrauktum? Ar paliktum jį ten amžinai, ar trauktum išsišiepęs 
dantimis? Atsakyk, piemeny Mahometo, tu visų velnių išpera! 

— Ogi aš tvočiau tau su špaga, — tarė pirklys, — per tą akiniuotą 
ausį ir paguldyčiau tave kaip aviną tekį. 

Tai sakydamas, buvo jau betraukiąs špagą. Tik nesisekė jos ištrauk- 
ti iš makšties, nes buvo užrūdijusi — žinot gi, jūroj visoks ginklas vei- 
kiai rūdija nuo sūrios drėgmės gausybės. Panurgas puolė pas Panta- 
griuelį pagalbos. Brolis Žanas stvėrė savo platų, trumpą kardą, ką tik 
išgaląstą, ir būtų bemat nuritinęs pirkliui galvą, jei laivo kapitonas ir 
kiti laivo keleiviai nebūtų ėmę prašyti Pantagriuelio, kad neleistų savo 
laive skandalo kelti. Jų vaidas buvo numalšintas; Panurgas su pirkliu 
pasidavė rankas ir išgėrė į kits kito sveikatą — tai buvo ženklas, kad 
juodu visiškai susitaikė. 


Kaip po vaido Panurgas derėjo 
iš pirklio Kurkino aviną 


PERSKYRIMAS VI 


Kai vaidininkai susitaikė, Panurgas tarė patyliukais Epistemonui 
ir broliui Žanui: 

— Judu pasitraukit nuošaliau ir žiūrėkit, kas bus. Turėsit gražią 
pramogą, jei virvelė nenutrūks. 

Po to kreipėsi į pirklį ir išgėrė į jo sveikatą pilną taurę gero Žibu- 
rijos vyno. Pirklys atsimokėjo tuo pačiu, kaip reikalauja padorumas 
ir mandagumas. Tada Panurgas jį labai nuolankiai paprašė padaryti 
malonę — parduoti jam vieną savo aviną. Pirklys atrėžė: 

— Cho, cho, mano mielas, kaimynėli tu mūsų, kaip tu moki ty- 
čiotis iš vargšo žmogelio. Tai bent man klientas! Atsirado, ar nematėt, 
avinų pirkėjas! Taigi tavo marmuzė, dievaž, ne pirkėjo, o greičiau to, 
kuris kišenes pjausto! Tegu tave vilkai, jei taip pasitaikytų su pilna pini- 
gine turgaus dieną tave užkandinėj susitikti! Hė, hė, nebent tam, kas 
tavęs nepažįsta, galėtum dantį užkalbėti. Žiūrėkite, žmonės gerieji, 
kas per istoriografas atsirado! 

— Pala, pala, — tarė Panurgas.— Šiaip ar taip, padarykite man 
ypatingą malonę, parduokite vieną aviną. Kiek norit? 

— Kątik tu sau galvoji, — tarė pirklys, — kūmai mielas, prieteliau 
tu mano! Taigi čia ilgavilniai avinai, Jasonas nuo tokių aukso vilną 
kirpo. Burgundijos dinastijos ordinas'? iš jų pradžią gavo. Tai Rytų 
avinai, stambūs, grynas taukas. 

— Gerai,— tarė Panurgas,— bet, meldžiamasis, parduokit man 
vieną, man labai reikia; užmokėsiu jums gerą kainą, grynais pinigais, 
tai bus Vakarų monetos, nestambios, grynas auksas. Kiek? 

— Kaimynėli, prieteliau,— atrėmė pirklys, — pasiklausyk dar kita 
ausimi. 

Panurgas: Mielu noru. 

Pirklys: Tu plauki į Žiburiją? 

Panurgas: Maždaug. 

Pirklys: Svieto pamatyti? 

Panurgas: Maždaug. 

Pirklys: Pasilinksminti? 

Panurgas: Maždaug. 

Pirklys: O tavo vardas, rodos, Robenas Avinas? 

Panurgas: Jeigu jums taip patinka. 

Pirklys: Įsižeisti nėra ko. 

Panurgas: Ir aš manau. 

Pirklys: Tu esi, regis, karaliaus juokdarys? 

Panurgas: Maždaug. 

Pirklys: Tai mat kaip išeina. Cha, tu važiuoji svieto pama- 
tyti, esi karaliaus juokdarys, vadiniesi Robenas Avinas. O va šitas mano 
avinas taip pat vadinasi Robenas kaip ir tu. Roben, Roben, Roben! 
Bee, bee, bee. Ogi balso gražumas! 

Panurgas: Taip, gražus ir skambus. 

Pirklys: Tai va kokį aš tau siūlau sandėrį, kaimynėli ir priete- 
liau mielas. Tu, Robenai Avine, sėsi į šitą svarstyklių lėkštę, o mano 
avinas Robenas į aną: kertu lažybų iš šimto geriausių austrių, kad ir 
svoriu, ir verte, ir kaina mano avinas tave nusvers ir iškels taip aukštai, 
kaip tu kada nors kabosi pakartas. 

— Pala, pala, — tarė Panurgas.— Bet jūs išties daug nusipelnysite 
man ir savo vaikų vaikams, jei teiksitės man jį parduoti, o kad ne, tai 
kitą kurį, žemesnio rango. Aš prašyte prašau, ponas senjore. 

— Kaimynėli,— atrėmė pirklys, — prieteliau mano mielas, iš tų 
avinų vilnos audžiamos ploniausios Ruano gelumbės, prieš kurias li- 
mestrinės — tai tik prastas milas. Iš jų odos dirbamas geriausias tymas, 
kuris parduodamas už turkišką, arba už montelimarišką, arba — blo- 
giausiu atveju — už ispanišką. Iš žarnų daromos stygos smuikams ir 
arfoms, kurios pardavinėjamos taip brangiai, tartum būtų parvežtos 
iš Miuncheno ar Akvilėjos'?. Ką tu į tai? 

— Bukit malonus, — tarė Panurgas, — parduokit man vieną, aš už 
tai visą amžių būsiu nuolankiausias tarnas. Žiūrėkit, štai gryni pinigai. 
Kiek? 

Tai sakydamas, jis rodė pirkliui savo kapšą, pilną naujutėlių henri- 
kų. 


Kaip Panurgas toliau derėjosi 
su Kurkinu 


PERSKYRIMAS VII 


— Kaimynėli mielas, — kalbėjo pirklys, — prieteliau mano, šitokia 
aviniena — tik karaliams valgyti ir kunigaikščiams. Mėsytė tokia deli- 
kati, tokia sultinga ir skani, jog sakytumei — tikras balzamas. Aš juos 
gabenu iš tokio krašto, kur kiaulės (atleisk, pone dieve) liuobiamos 
grynais migdolais. O kad kiaulė paršiukus atsiveda (atsiprašau visos 
kompanijos), tai gauna ėsti vien apelsinų žiedų. 

— (Gerai,— tarė Panurgas,— bet parduokit man vieną, aš jums 
užmokėsiu karališkai, duodu neriterio žodį. Kiek? 

— Kaimynėli mielas, — atsakė pirklys, — šių avinų veislė paeina iš 
to, kuris nešė Friksą ir Helę'* per marias, vadinamas Helespontu. 

— Padūkt galima! — tarė Panurgas.— Jūs esate clericus vel 
adiscens'". 

— Ita — ropės, — atrėmė pirklys,— vere — kopūstai’. Bet ge- 
riau — buri buri budikš. Ei Roben, buri buri budikš! Tik tu nesupranti 
tokios kalbos. Beje: kur tik šie avinai nusišlapina, ten javai iš dirvos 
virsta, tarytum pats dievas ten būtų vandenį nuleidęs. Ir nebereikia 
jokios kitos trąšos nei mėšlo. Maža to: kvintesencijos traukovai iš jų 
šlapalo dirba geriausią pasaulyje salietrą. Jų spiromis (prašom nepasi- 
bjaurėti) mūsų krašto gydytojai gydo septyniasdešimt aštuonias ligas, 
iš kurių pati lengviausia yra švento Eutropijaus Sentiškio liga’, nuo 
kurios tegu dievas mus saugo ir gina! Ką tu sau galvoji, kaimynėli 
mano mielas? Juk jie man pinigą kaštuoja. 

— Kaštuoja kiek verti, — atsakė Panurgas.— Tik parduokit man 
vieną, aš jums gerai užmokėsiu. 

— Kaimynėli mielas, — kalbėjo pirklys, — tu tik pasvarstyk, kokių 
gamtos stebuklų glūdi tuose štai gyvuliuose, net ir tokiuose jų padar- 
guose, kurie, atrodytų, niekam nebenaudingi. Va, paimk ragus, sugrūsk 
jų truputėlį geležiniu grūdekliu arba kad ir virtuvės grūstuvu, man vis 
tiek. Tada pasėk kur nori saulėtoje vietoje ir dažnai laistyk. Po mė- 
nesio kito, matysi, sudygs gražiausi pasaulyje šparagai, dar geresni 
negu Ravenos. Tai sakyk man, ar jūsų ragai, jūs ponai raguočiai, turi 
tokių stebuklingų ypatybių bei savybių? 

— Pala, pala, — tarė Panurgas. 

— Aš nežinau, — kalbėjo pirklys, — ar tu mokytas. Aš turėjau 
progos matyti daug mokytų vyrų, ir, pasakysiu, didelių mokslavyrių, 
ir visi jie buvo raguočiai. Taip, taip. Taigi va — jei tu mokytas, tai 
žinai, kad šių nuostabių gyvulių Žemutinėse galūnėse, būtent kojose, 
yra toksai kauliukas, kulkšnikaulis, astragalus, jei nori,— tai šitas 
kauliukas — avino, o ne kito kurio gyvulio (na, gal dar Indijos asilo 
ar Libijos gazelės) — buvo senovėje vartojamas karališka jame lošime, 
kuriame Oktavianas Augustas per vieną vakarą išlošė daugiau nei 
50 000 auksinių. Jūs, raguočiai, niekad neišlošit tiek daug, galit būti 
ramūs. 

— Pala, pala, — tarė Panurgas,— užbaikim pradėtą reikalą. 

— O kas būtų, — kalbėjo pirklys, — mano mielas kaimynėli, jeigu 
vertai pagarbstyčiau dar ir jo vidinius padargus? Pečiomentes, kulšis, 
pakinklius, nugarinę, krūtininę, jeknas, blužnį, dūblius, skrandį, 
pūslę, kuria gali žaisti lyg sviediniu; šonkaulius, iš kurių Pigmėjų žemėj 
daromi lankai šaudyti vyšnių kauliukais į gerves’; galvą, iš kurios, 
pridėjus truputį sieros, išeina stebuklingas vaistas šunims nuo vidurių 
užkietėjimo? 

— Gana pliurpti,— tarė laivo kapitonas pirkliui,— jau prisigyrei 
iki gana. Nori parduoti — parduok; nenori — nebesuk galvos. 

— Noriu,— atsakė pirklys, — parduosiu, kad tik jums įtikčiau. 
Tegu pats išsirenka, kuris jam patinka, bet mokės tris Tūro livrus už 
vieną. 

— Per brangu,— tarė Panurgas.— Mūsų krašte tikrai gaučiau 
penkis, o gal net šešis avinus už tiek pinigo. Apsigalvokit, ar ne per 
daug norit. Pažinojau nebe vieną tokį, kur norėjo pernelyg greitai 
praturtėti ir prasimušti, o galų gale nusigyveno visiškai, kitas ir 
sprandą nusisuko. 

— Kad tave drugys nukratytų,— užriko pirklys, — mulki tu ne- 
sutupėtas! Prisiekiu Šaru relikvijomis, kad prasčiausias iš šitų avinų 
yra keturiasdešimt kartų vertesnis už geriausią iš anų, kuriuos kitados 
koraksėnai'? Tuditanijoj — Ispanijos žemėj — pardavinėjo, imdami 
už kiekvieną po talentą aukso! O ar tu žinai, avinų avine, kiek vertas 
buvo talentas aukso? 

— (Garbusis pone, — tarė Panurgas,— jūs jau tiek įkaitote, jog 
savame kailyje nebesitveriate, kaip matau. Gerai, tinku — štai pinigai. 

Panurgas, užsimokėjęs pirkliui, išsirinko iš visos kaimenės patį 
gražųjį ir stambųjį aviną ir nusivedė jį rėkiantį ir bliaunantį; kiti, tatai 
girdėdami, ėmė irgi bliauti ir sužiuro ton pusėn, kur nuvedė jų draugą. 
Tuo tarpu pirklys kalbėjo avinų varovams: 

— O, tai mokėjo išsirinkti šitas pirkėjas! Išmano prekę, šunkara! 
Išties, kaip mane gyvą matot, aš tą aviną buvau nuskyręs senjorui de 
Kankaliui, nes gerai nutuokiu, kas jam patinka: jis iš pasigardžiavimo 
tirpte tirpsta, kai laiko rankoje riebią, sultingą avino mentę nelyginant 
raketę, — tegu dievas myli, kaip jis tada aštriu peiliu fechtuoja! 


Kaip Panurgas paskandino jūroje 
pirklį su visais jo avinais 


PERSKYRIMAS VIII 


Staiga — nežinau pats kaip, nespėjau pamatyti, nes viskas labai 
greitai vyko — Panurgas, netaręs nė žodžio, metė į jūrą savo rėkiantį 
bliaunantį aviną. Kiti avinai, rėkdami bliaudami ta pačia gaida, ėmė 
šokti jam įkandin į jūrą — visi tik grūdosi ir spraudėsi, kuris pirma 
iššoks paskui draugą. Nebuvo galybės, kuri juos sulaikytų, nes žinote 

gi avinų būdą — kur vienas, ten ir visi iš paskos. Užtat Aristotelis, lib. 
9, de Histo. animal.““, ir sako, kad avinas — visų paikiausias gyvūnas 
pasaulyje. 

Pirklys, persigandęs, kad po jo akių žūsta ir skęsta jo avinai, grie- 
bėsi iš paskutiniųjų suturėti juos. Nieko tačiau nebegalėjo padaryti. 
Visi vienas paskui kitą puolė į jūrą ir skendo. Galų gale čiupo jis ant 
denio vieną didelį ir tvirtą aviną už vilnų — manė, kad jei suturės 
šitą, tai bus išgelbėti tie, kas dar liko. Avinas betgi buvo toks stiprus, 
jog nešte nunešė pirklį jūron ir paskandino — panašiai kaip vienakio 
kiklopo Polifemo avinai kad išnešė iš urvo Odisėją ir jo draugus. Avinų 
ganovai bei varovai irgi mėgino stverti vienus už ragų, kitus už kojų, 
kitus už vilnų, ir visi jie tolygiu būdu atsidūrė jūroje ir niekingai žuvo. 

Panurgas, atsistojęs palei laivo virtuvę su irklu rankose (ne padėti 
avinų varovams, o saugoti, kad nė vienas nebeužsikartų atgal į laivą ir 
nebeišsigelbėtų), sakė jiems iškalbingą pamokslą nelyginant koks nors 
broliukas Olivjė Majaras arba kitas brolis, Žanas Buržua“!, retoriškai 
įrodinėjo, koks menkas esąs šisai pasaulis ir koks gražus, koks palai- 
mingas būsimasis gyvenimas, ir tvirtino, jog daug laimingesni esą tie, 
kurie jau tenai iškeliavę, negu tie, kurie tebevargstą šioje ašarų pakal- 
nėj, žadėdamas, kai tiktai pargrįšiąs iš Žiburijos, kiekvienam iš jų pa- 
statyti dailų antkapį ir šaunų paminklą ant pačios Seniso kalno viršū- 
nės; tiems iš jų, kuriems dar neatsibodę gyventi žmonių tarpe ir nesino- 
ri prilakti, linkėjo laimės sutikti kokį banginį, kuris juos trečioj dienoj 
išsodintų gyvus ir sveikus kokioje nors Atlaso šalyje, kaip tą pranašą 
Joną“? 

Iššlavęs iš laivo pirklį su visais avinais, Panurgas kalbėjo: 

— Ar yra dar čia kokia avino galva? Kur Tibo Anjelė“? banda? 
Ir kur Reno Beleno avinai, kurie miega, kai kiti ganosi? Nebematyti. 
Čia senobinė karo gudrybė. Kaip ji tau patiko, broli Žanai? 

— Puikiai, — atsakė brolis Žanas.— Žodžiui vietos nėra. Tiktai 
va kas. Kitados kare mūšio ar puolimo dieną buvo įprasta žadėti ka- 
reiviams dvigubą algą už tą dieną: jeigu mūšį laimės, bus iš ko mokėti; 
jei pralaimės, gėdysis reikalauti, kaip gėdijosi bėgliai griujeriečiai po 
Serizolio kautynių“*; taip ir tau reikėjo palaukti su išsimokėjimu ligi 
pabaigos, tai pinigai būtų likę kapše. 

— A, bala nematė tų pinigų! — tarė Panurgas.— Betgi smagu- 
mo, dievaži, turėjau daugiau nei už penkiasdešimt tūkstančių frankų. 
O dabar judinkimės: vėjas palankus. Broli Žanai, klausyk. Nebuvo 
žmogaus, kuriam aš už gero padarymą nebūčiau atsilyginęs ar bent 

atsidėkojęs. Nedėkingas nesu, nebuvau ir niekad nebūsiu. Bet taip pat 
nerasi žmogaus, kuris, padaręs man šunybę, nebūtų gailėjęsis, ar šiame 
pasaulyje, ar kitame. Tiek kvailas nesu. 

— Tu garmi į pragarą, — tarė brolis Žanas, — kaip senas velnias. 
Yra parašyta: Mihi vindictam® ir taip toliau. Žodžiai iš brevijoriaus. 


Kaip Pantagriuelis atkeliavo į Plokščianosi jos 
salą, taip pat apie keistas to krašto 
giminystes 


PERSKYRIMAS IX 


Mums pūtė ir pūtė vienodai zefyras, talkino po kiek ir pietvakarių 
vėjelis, ir plaukėme taip visą dieną, neaptikdami nė kokios žemės. Tre- 
čią dieną apypiete pasirodė trikampė sala, forma ir padėtimi panaši 
į Siciliją. Ji vadinosi Giminysčių sala. Vyrai ir moterys buvo panašūs 
į raudonus Puatu gyventojus““, tik jų visų — vyrų, moterų, mažų 
vaikų — nosys buvo tokios kaip gilių tūzas. Šios priežasties dėlei sena- 
sis tos salos vardas buvo Plokščianosija. Ir visi ten buvo giminės tarpu- 
savy ir gyrėsi tuo, o jų valdovas mums stačiai pasakė: 

— Jūs, kito pasaulio žmonės, stebitės, kad iš vienos romėnų šeimos 
(būtent Fabijų) vieną dieną (būtent vasario tryliktą) pro vienus var- 
tus (būtent pro Karmentos vartus, kitados stovėjusius Kapitolio pa- 
šlaitėje, tarp Tibro ir Tarpėjo uolos, vėliau pramintus Nelemtaisiais) 
prieš visus Romos priešus (būtent etruskus iš Vejų miesto) išėjo kautis 
trys šimtai šeši ginkluoti vyrai, visi tarpusavy giminės, su penkiais tūks- 
tančiais sau pavaldžių kareivių, ir visi buvo nukauti (tai įvyko prie 
Kremeros upės, ištekančios iš Bakano ežero). O iš mūsų šalies, jei rei- 
kėtų, galėtų žygiuoti daugiau kaip trys šimtai tūkstančių vyrų, ir visi 
giminės, visi iš vienos šeimos. 

Jų giminystė ir gentystė buvo itin keista. Mat nors jie visi giminia- 
vosi, bet mes neradome nė vieno, kad būtų kitam arba kitai tėvas ar 
motina, brolis ar sesuo, dėdė ar teta, pusbrolis ar brolėnas, žentas ar 
marti, krikštatėvis ar krikštamotė. Tiesa, sutikome vieną tokį ilgšą senį 
plokščianosį, kuris, pats girdėjau, mažutei, kokių trejų ar ketverių 
metukų mergytei sakė: tėveli, o ta mergytė sakė jam: dukrele. 

Jų giminystė buvo tokia, kad, pavyzdžiui, vienas vyras sakė mote- 
riškei: plekšnyte, o jinai jam: unguriuk. 

— Šituodu,— tarė brolis Žanas, — turbūt gerai pakvimpa jūros 
sūruma, kai ima kits kitam įsnaujas trinti. 

Vienas šypsodamas užkalbino gražią jauną mergaitę taip: „Labas, 
grandykle!“ Toji atitarė: „Labas, labas, stimbury!“ 

— Ėhė! — sušuko Panurgas.— Ei, šen, žiūrėkit: toji grandyklė, 
matyt, gerai tinka ne tik arkliams šukuoti! Ir šis stimburys mielai nau- 
dojasi jos paslaugomis! 

Kitas su savo mieliausiąja taip atsisveikino: „Viso labo, byla!“ Toji 
jam atsakė: „Viso gero, teisme“. 

— Šimts perkūnų,— tarė (Gimnastas,— tasai teismas, reikia 
manyt, gerai taršo šitą bylą. 

Vėl kitas saviškę vadino: mano veržle. Jinai jį vadino sraigtu. 

— Na, čia tai bent pora! Tiktai katras į katrą sriegiasi? — tarė 
Eustenas. 

Dar kitas savo draugužę užkalbino taip: „Gera diena, kirveli“. Ji 
atitarė: „Gera diena, kirvakoti“. 

— Velniai rautų! — sušuko Karpalimas.— Kaip čia yra: kirvis 
įkotintas, ar kotas įkirvintas? Šiaip ar taip — atitinka kirvis kotą! 

Eidamas pro šalį, mačiau tokį šaldrą, kuris, sveikindamas saviškę, 
vadino ją čiužiniu; jinai savo ruožtu vadino jį apklotu. Išties, jis kiek 
panėšėjo į seną, aptrintą apklotą. Vienas vadino savąją: minkštime,; 
jinai jį: plutele. Kitas sakė saviškei: mano krosnele; jinai jam: mano 
pagaikšti. Kitas dar sakė: mano šliure; o ji: mano kuntapli. Vėl kitas 
saviškę vadino kurpaite, o jinai jį — batu. Vėl kitas saviškę vadino 
pirštine, o jinai jį — ūšmalu. Vėl kitas saviškę vadino spirgučiu, o 
jinai jį — užkulu; išties, jų giminystė ir buvo kaip spirgučio su užkulu. 

Panašiai giminiuodamiesi, vienas vadino savąją: kiaušiniene, o 
jinai jį — kiaušini; išties, jie gyveno giminystėje kaip kiaušinis su 
kiaušiniene. Taip ir kitas vadino saviškę: tu mano kuoka, o jinai jį — 
tu žabų kūleli. Ir niekaip nebūtume galėję suprasti, kas tarp jų per 
giminystė, gentystė, svainystė ar kūmystė, jei nebūtų mums pasakę, 
kad jinai yra storas pagalys, randamas žagarų ryšulyje. Vėl kitas svei- 
kino savąją: „Gyvuok, mano kriaukle!“ O jinai jam: „Klestėk, mano 
austre!“ 

— Čia austrė kriauklėje,— tarė Karpalimas. 

Kitas vėlgi sveikino savąją: „Sveika gyva, ankštie!“ O ji: „Sveikas, 
žirni!“ 

— O čia,— tarė Gimnastas,— žirnis ankštyje. 

Vienas toks ilgšas, nuskarėlis, su storomis medinėmis klumpėmis, 
sutikęs žemą drūtą riebią apskritulę, tarė jai: „Tegu dievas tave 
saugo, mano sukuti, mano vilkuti, mano kaukuti“. Toji jam atsakė 
išdidžiai: „Dovis už dovį — ir tave taip pat, mano virvute“. 

— O, visi šventieji, — tarė Ksenomanas,— nejaugi šitai virvutei 
užtenka lankstumo įsukti tokiam vilkučiui? 

Vienas apyponis, gražiai susišukavęs bei susilaižęs, po ilgesnės šne- 
kos skirdamasis su šaunia pana, atsisveikino tokiais žodžiais: „Labai 
ačiū, gera mina“.— „Ačiū ir jums, prastas lošime“,— atsakė toji. 

— (Gera mina ir prastas lošimas, — tarė Pantagriuelis, — tai visai 
padori giminystė, nieko nepasakysi. 

Vienas sumitęs studijozas užkalbino praeidamas gražuolę merginą: 
„Ai, ai, ai! Kaip seniai aš jus bemačiau, mano dūda!“ — „Ir man 
malonu jus matyti, mano maiše!“ 

— Sudurk juodu į daiktą,— tarė Panurgas,— papusk į uodegą, 
bus dūdmaišis. 

Dar kitas savąją vadino kiaulyte, o jinai jį — kraiku. Čia man atėjo 
į galvą, kad toji kiaulytė turbūt labai mielai ritinėjasi po tą kraiką. 
Mačiau, kaip vienas dabita kuprelis, skirdamasis su savąja, atsisveikino: 
„Sudiev, mano kyša!“ Toji atsakė: „Su dievu, mano kaišti“. Brolis 
Žanas sakė: 

— Kad ji kyša, tai aš tikiu, ir kad jis kaištis — taip pat. Tiktai 
kažin, ar tas kaištis užkiša kaip reikiant tą kyšą. 

Kitas su saviške atsisveikino taip: „Viso labo, mano ląsta“. O ji į 
tai: „Viso, viso, mano žąsyti“. 

— Manau,— tarė Ponokratas,— kad tas žąsytis dažnai tupi ląs- 
toje. 

Vienas pakartuvė, plepėdamas su jauna patarška, taip pasakė: „Tai 
prašom neužmiršti, bezdaliuk“.— „Ne, ne, neužmiršiu, pirdaliuk“,— 
atsakė toji. 

— Nejau ir šituodu jūs laikote giminėmis? — klausė Pantagriuelis 
valdovo.— Man rodos, juodu turėtų būti nesutaikinami priešai, jeigu 
jis ją taip vadina. Mūsų krašte nėra bjauresnio įžeidimo, kaip šitoks 
pavadinimas. 

— O, gerieji žmonės iš kito pasaulio! — atsakė valdovas.— Jūs 
savo krašte vargiai rastumėte tokių artimų giminių, kaip šitie du mūsiš- 
kiai. Taigi jie abu tuo pat metu pro tas pat duris neregimi į pasaulį 
atėjo. 

— Tai gal žiemvakarių vėjas jų motiną apžinojo? — tarė Panur- 
gas. 

— Kokią motiną? — atrėmė valdovas.— Tai jūsų pasaulio gimi- 
nystė. Šitie neturi nei tėvo, nei motinos. Tik anapus vandenų reikalingi 
tėvai motinos, ten, kur žmonės pirštu penimi, kubile auginami. 

Gerasis Pantagriuelis viską stebėjo, visko klausėsi, bet sulig tais 
žodžiais kone iš kantrybės išėjo. 

Smalsiai apžiūrėję tos salos padėtį ir susipažinę su plokščianosių 
tautos gyvensena, užėjome į vieną smuklę pasistiprinti. Ten buvo kelia- 
mos vestuvės pagal to krašto papročius. Nuo valgių ir gėrimų stalai 
linko. Mūsų akyse linksmai susivedė į porą kriaušė, moteriškė velnio 
nešta ir pamesta, kaip mums atrodė (nors tie, kurie buvo ją čiupinėję, 
sakė, kad esanti glebnoka), ir jaunas sūris, rausvais gyvaplaukiais ap- 
žėlęs. Tokių vedybų yra buvę ir kitose vietose, buvau kadai prisiklausęs 
daug apie jas. Dar ir dabar mano gimtinėje tebesako žmonės, kad pora 
gražiausia — tai sūris su kriauše. Kitoje salėje mačiau, kaip jaunas 
kamašas paėmė į žmonas seną pušnį. Pantagriueliui buvo pasakyta, 
jog jaunas kamašas veda seną pušnį dėl to, kad ji pačiame gerume, 
patogiai išnešiota, ištikima šeimai, net jei vyras žvejys būtų. Dar kitoje 
salėje, apačioje, mačiau jauną pusbačiuką tuokiantis su sena kur- 
pe. Mums sakė, kad jis, žinia, vedąs ją ne dėl gražumo ar lipšnu- 
mo, 0 grynai iš godumo, iš noro susišluoti pinigus, kuriais toji visa apsi- 
siuvusi. 


Kaip Pantagriuelis užsuko į Šeli 
salą, kurioje karaliavo šventas 
karalius Panigonas 

Pietvakarių vėjas varė mus gražiai, kai mes, palikę tuos nesimpa- 
tiškus giminaičius su gilių tūzo nosimis, išplaukėme į atvirą jūrą. Saulei 
slenkant laidos pusėn, priplaukėme Šeli?’ salą, didelę, derlingą, turtin- 
gą ir gausiai gyvenamą, kurią valdė šventas karalius Panigonas““. 
Tasai, lydimas savo vaikų ir savo giminės princų, atvyko į pat uostą 

pasitikti Pantagriuelio ir jį nusivedė į savo pilį. Prie didžiųjų vartų 
pasirodė karalienė su dukterimis ir rūmų damomis. Panigonas norėjo, 
kad karalienė ir visa jos palyda išbučiuotų Pantagriuelį ir jo vyrus. 
To reikalavo šio krašto mandagumas ir papročiai. Taip buvo ir pada- 
ryta, tiktai brolis Žanas nusislėpė ir įsimaišė tarp karaliaus pareigūnų. 
Panigonas primygtinai kvietė svečius paviešėti pas jį tą ir dar kitą 
dieną. Pantagriuelis atsiprašinėjo, sakydamas, kad dabar gražus oras ir 
palankus vėjas, o keliauninkams dažniau tenką jo laukti negu sulaukti, 
užtat negalima gaišuoti, kol jis pučiąs, nes jei nusigręšiąs, tai jo neprisi- 
šauksi, kad ir kaip norėsi. Panigonas sutiko, kad šitie išvedžiojimai 
teisingi, ir kai išlenkėme po dvidešimt penkias ar trisdešimt burnų, mus 
atleido. 

Pantagriuelis, grįždamas į uostą, pasigedo brolio Žano, klausė, kur 
jis pasidėjo ir kodėl jo nėra drauge su visais. Panurgas nežinojo, kaip 
jo nebuvimą paaiškinti, ir jau buvo begrįžtąs į pilį ieškoti, tik šit ir 
brolis Žanas beatkuriąs, visas spinduliuodamas ir džiaugsmingai šauk- 
damas: 

— Valio tauriajam Panigonui! O, kaip jis valgo, tegu jį dievas 
myli! Aš ką tik iš jo virtuvės — ten, žinotumėt, ne šaukštais, o samčiais 
kabinti duoda. Nujautė mano vienuoliška širdis, kur galima pelnyti 
ir savo kūno formas pasipildyti. 

— Tu, drauguži, — tarė Pantagriuelis,— kaip žiūriu, vis apie vir- 
tuves. 

— Prisiekiu vištos kūnu, — atsakė brolis Žanas, — apie virtuvę aš 
geriau nusituokiu ir susigraibau negu apie damas su jų ceremonijomis: 
atsiprašau, prašau, malonėkite, porą už poros, sukinys, pritūpimas, pri- 
čiupimas, su kulneliu kakšt, į rankutę pakšt, su uodega vikst, pagarba 
jūsų aukštenybei, jūsų malonybei, tarari, tarara,— tfu, kad tu pras- 
megtum! Šitiek tų visokių linkt, tų visokių tūpt! Kas be ko, aš nesakau, 
kad pats niekada nepatraukiu iš tos statinaitės, jei pasitaiko ją pragręž- 
ti, kad ir prasčiokiškai, bet tik ne stačiokiškai. Bet tie velnio tupinė- 
jimai mane labiau erzina nei dvi dienos pagrečiui sauso pasninko. Ir 
šventas Benediktas niekad kitaip negalvojo. Jūs kalbate apie bučia- 
vimąsi su panelėmis; vardan švento ir garbingo rūbo, kurį nešioju, ne- 
reikia man to: aš nenoriu, kad man atsitiktų kaip senjorui de Gjeršarua. 

— O kas jam atsitiko? — klausė Pantagriuelis.— Aš tą senjorą 
pažįstu, jis yra vienas iš mano geriausių draugų. 

— Jis buvo pakviestas, — kalbėjo brolis Žanas, — į šaunų ir praš- 
matnų banketą, kurį kėlė vienas jo giminaitis ir kaimynas. Buvo tenai 

taipogi visi aplinkiniai bajorai, ponios, panelės. Tos, laukdamos senjoro 
atvykstant, surinko visus pažus, kiek tik draugijoj buvo, ir perrengė 
juos puošniomis iščiuslintomis panelėmis. Kai tik jis pasirodė ant nu- 
leidžiamojo tilto, tie supanelinti pažai prisistatė jo pasitikti. Jis bučiavo 
juos visus su didžiausia mandagybe, žemai lankstydamasis. Galų gale 
ponios, kurios jo laukė galerijoje, pratrūko juokais ir davė ženklą 
pažams išsivilkti iš moteriškų apdarų. Tada gerasis senjoras, paimtas 
gėdos ir apmaudo, nebesiteikė bučiuoti nė tikrųjų ponių bei panelių. 
Jis sakė: kadangi taip perrengė pažus, tai ką, šimts velnių, begali žino- 
ti — gal čia namų tarnai, dar įmantriau perrengti ir išdabinti. 

Dievaži, da jurandi, argi ne geriau būtų, kad mūsų žmogiškosios 
prigimtys persikeltų į gražiąją dievo virtuvę? Ar ne puiku ten būtų 
stebėti, kaip sukiojasi iešmai, kaip darniai žvanga keptuvės, kaip iš- 
dėstyti lašiniai ant kepsnio, kaip verda puodai, kaip rengiamas deser- 
tas, kuria eile bus paduodami vynai? Beati immaculati in via. Žo- 
džiai iš brevijoriaus. 


Kodėl vienuoliai mielai 
buna virtuvėje 

— Čia tu pašnekėjai kaip tikras vienuolis, — tarė Epistemonas.— 
Sakau tikras, vadinasi, seniai vienuoliaujantis vienuolis, o ne šiaip ką 
tik įvienuolintas. Tu man dabar priminei, ką aš mačiau ir girdėjau 
Florencijoj, maždaug prieš dvidešimt metų. Buvo mūsų smagi kompa- 
nija, visi smalsaus proto vyrai, dideli keliautojai, mėgstą lankyti mokslo 
žmones, Italijos senienas ir šiaip visokias įdomybes. Taip mes su di- 
džiausiu domesiu studijavome Florencijos padėtį ir grožybes, katedros 
architektūrą, šventyklų ir rūmų didingumą ir tiesiog lenktyniavome 
tarpusavy, kas sugebės teisingiau tuos daiktus išaukštinti vertais pagy- 
rimais, o šit toksai vienuolis iš Amjeno, Bernardas Lardonas, su ap- 
maudu ir pasipiktinimu tarė mums: „Nesuprantu, ką jūs čia, po kelmų, 
randate girtino? Aš irgi apžiūrėjau viską, kaip ir jūs, ir ne žlibesnis 
esu už jus. Ir kas? Kas gi čia yra? Gražūs namai. Ir viskas. Bet ponas 
dievas ir šventas Bernardas, mūsų patronas, paliudys, kad aš visame 

šiame mieste nemačiau nė vienos kepsninės, nors žiūrėjau atidžiai ir 
uoliai. Išties, pasakysiu jums, — kaip koksai žvalgas, tyčia atsiųstas 
iššnipinėti, suskaičiuoti ir užsirašyti, peržiūrėjau ir po dešinei, ir po 
kairei, kiek katroj pusėj rasiu kepsniu kvepiančių kepsninių. Pas mus, 
Amjene, kol būtume nuėję, miestą bežiūrinėdami, keturis ar bent tris 
kartus mažiau kelio kaip čia, aš būčiau galėjęs jums parodyti daugiau 
kaip keturiolika senobiškų, skaniai kvepiančių kepsninių. Ir aš nesu- 
prantu, kas per malonumas jums žiūrėti liūtus ar afrikanus (taip jūs, 
rodos, vadinate žvėris, kuriuos jie vadina tigrais) palei sargybos bokš- 
tą arba, sakysim, dygliakiaules ir strausus senjoro Filipo Strocio?? 
rūmuose. Man tai, garbės žodis, kur kas įdomiau būtų pamatyti gražią, 
riebią žąsį ant iešmo. Tie porfyrai, tie marmurai gražūs, teisybė, aš 
nieko nesakau; bet Amjeno grietininiai pyragiukai man daug labiau 
patinka. Tos senovės statulos dailiai padarytos, sutinku; bet — tebūnie 
pagarbintas šventas Fereolis Abevilietis?' — jaunos mūsų krašto mer- 
giotės tūkstantį kartų patrauklesnės“. 

— Ką tai reiškia, — klausė brolis Žanas, — ir kaip tai suprasti, kad 
visada randi virtuvėje vienuolį, bet niekad ten nerasi karaliaus, popie- 
žiaus ar imperatoriaus? 

— Gal puodai ir keptuvės, — tarė Rizotomas, — turi kokią slaptą 
jėgą ar specifinę savybę, kuri traukia į save vienuolius kaip magnetas 
geležį, bet netraukia imperatorių, popiežių nei karalių? O gal habitai 
ir kapišonai turi tokią indukciją ir natūralią trauką, kuri savaime veda 
ir stumia tuos gerus dievo tarnus į virtuvę, net kada jie dar nei ketina, 
nei mano ten eiti? 

— Kitaip sakant, — pridūrė Epistemonas,— forma seka paskui 
turinį”. Taip sako Averojus. 

— Taigi, taigi, — tarė brolis Žanas. 

— Aš jums kai ką pasakysiu, — tarė Pantagriuelis,— nespręsda- 
mas iškeltos problemos, nes ji truputį dygi ir sunku ją paliesti nesusi- 
badžius pirštų. Atsimenu, esu skaitęs, kad Antigonas, Makedonijos 
karalius, užėjęs sykį į karinės stovyklos virtuvę, rado poetą Antagorą, 
kuris kepėsi jūros ungurį ir pats laikė keptuvę. Karalius jį linksmai 
užklausė: „Ar Homeras irgi kepėsi ungurius, kai aprašinėjo Agamem- 
nono žygdarbius?“ — „Bet, karaliau,— atsakė Antagoras,— ar tu 
manai, kad Agamemnonas, tuos žygdarbius darydamas, smalsavo, kas 
jo stovykloj ungurius kepasi?“ Karaliui rodėsi, kad nepritinka poetui 
jo virtuvėj triūsti. Poetas davė suprasti, jog dar labiau nepritinka 
karaliui į virtuvę lįsti. 

— O aš, — tarė Panurgas,— dar geresnį dalyką jums papasako- 
siu, būtent, ką Bretonas Vilandri““ atsakė sykį ponui kunigaikščiui de 
Gizui. Kalbėjo jie apie vieną karaliaus Pranciškaus mūšį su imperato- 
riumi Karoliu Penktuoju. Bretonas ten atvyko apsišarvavęs iki dantų, 
net kinkas ir pakinklius apsikaustęs, raitas ant puikiausio žirgo, bet 
kautynėse jo niekas nematė. „Prisiekiu savo garbe,— tarė Bretonas,— 
buvau aš tenai, ir lengva tai įrodyti, tik buvau tokioje vietoje, kurioje 
jūs nedrįsote būti“. Senjoras kunigaikštis įsižeidė dėl tokių žodžių, 
pernelyg, jo manymu, įžūlių ir akiplėšiškų, ir jau norėjo Bretoną su- 
drausti, tik tas jį lengvai nuaušino, visiems aplinkui kvatojant: „Buvau 
gurguolėje, o jūsų aukštenybė tokioj vietoj tikrai nebūtumėt slė- 
pęsis“. 

Taip sau bešnekučiuodami, priėjo prie savo laivų. Ir jau daugiau 
nebegaišo toje Šeli saloje. 


Kaip Pantagriuelis perėjo Prokuraciją, 
taip pat apie keistą kliautininkų 
gyvenimo budą 

Taip mes tęsėme savo kelionę ir kitą dieną perėjome Prokura- 
ciją“* — labai sutepliotą ir suterlentą šalį. Aš ten nieko nesusivokiau. 
Toje šalyje mes matėme šunadvokačių ir teismo kliautininkų, baisių 
smarkininkų. Jie nė nemanė kviesti mūsų išgerti, pavalgyti. Jie tik 
ilgais, išmoktiniais linkčiojimais mums rodė, jog yra pasiryžę mums 
tarnauti, žinoma, jei tik užmokėsime. Vienas iš mūsų vertėjų apsakė 
Pantagriueliui, kokiu keistu būdu ši žmonių padermė pelnosi pragyve- 
nimą — visai kitaip negu Romos gyventojai. Romoje begalė piliečių 
minta iš to, kad parsisamdo žmonių nuodyti, mušti arba žudyti, o šitie 
kliautininkai pelnosi iš to, kad patys duodasi mušami. Jei pasitaikytų, 
kad ilgesnį laiką jų niekas nemuštų, tai išmirtų badu ir jie, ir jų pačios, 
ir jų vaikai. 

— Tai jiems,— tarė Panurgas,— dedasi panašiai kaip tiems, 
kuriems, pasak Kl. Galeno, nervus cavernosus tik tada pakyla pusiau- 
jo linkui, kai gerai lupti gauna. Jeigu taip man, tai prisiekiu šventu 
Tibo’, padariniai būtų visai priešingi, trauk velniai! 

— Čia dedasi štai kaip, — kalbėjo vertėjas.— Jei koks vienuolis, 
kunigas, palūkininkas ar advokatas nori pakenkti kuriam savo krašto 
bajorui, tai ant jo užsiundo kliautininką. Kliautininkas prigalvoja 
kliaučių, sumeistruoja bylą, patraukia žmogų į teismą, jį įžeidinėja, 
plūsta įžūliausiai, kaip užsakovas jam nurodo, kol tasai bajoras, jeigu 
jis nėra paskutinis liurbis ir teliokas, pagaliau išvanoja jį lazda, rėžia su 
špaga per galvą, diržu blauzdas sukapoja arba, geriausia, jį išgrūda 
lauk pro pilies langą. Jei taip atsitinka, tai šit kliautininkas jau ir turtin- 
gas: turės iš ko gyventi bent keturis mėnesius. Jam lazdos kirčiai — 
tarytum grynų kviečių pjūtis, nes iš vienuolio, palūkininko ar advokato 
jis gauna labai gerą užmokestį, o iš bajoro per teismą išlupa sau atly- 
g} už primušimą ir tasai atlygis kartais būna toks didelis ir besaikis, jog 
bajoras visą savo turtą sukiša ir dar džiaugiasi, kad nereikia kalėjime 
supūti, tartum jis būtų sumušęs patį karalių. 

— Nuo šios niekšybės,— tarė Panurgas,— aš žinau gerą vaistą, 
kurį vartodavo senjoras de Bašė. 

— Kokį? — klausė Pantagriuelis. 

— Senjoras de Bašė, — pasakojo Panurgas,— buvo vyras narsus, 
doras, didžiadvasiškas, riteriškas. Kai jis grįžo iš vieno ilgo karo, kuria- 
me Feraros kunigaikštis, remiamas prancūzų, narsiai gynėsi nuo aršių 
popiežiaus Julijaus Antrojo puolimų, tai riebuilis Sen Luano prioras 
pagavo pramogos dėlei diena dienon tąsyti jį po teismus, kamuoti bylo- 
mis, siundyti kliautininkais. 

Vieną dieną, pusryčiaudamas su savo šeimynykščiais (nes buvo 
žmogus geras ir paprastas), jis liepė pakviesti dvaro kepėją, vardu Lua- 
rą, jo Žmoną, taip pat ir kleboną, vardu Udarą, kuris pagal to meto 
prancūzų paprotį buvo jo ūkvedys, ir tarė jiems, girdint dvariškiams 
bei tarnams: „Vaikai, jūs matote, į kokią bėdą mane tolydžio stumia tie 
nelemti teismų kliautininkai; dabar jau matau, kad jeigu jūs man nepa- 
dėsite, tai nieko kito nebeliks kaip iškeliauti iš šio krašto ir nešdintis 
po velnių pas kokį nors sultoną. Užtat kai jie dar kartą ateis, tu, Luarai, 
ir tavo žmona, iš anksto pasirengę, prisistatykite į didžiąją salę, apsi- 
vilkę gražiais vestuviniais rūbais, kad atrodytų, jog esate sužadėtiniai 
ir atėjote į jungtuves. Štai šimtas auksinių — pasitiekite gerus drabu- 
žius. Jūs, kunige klebone, malonėkit irgi laiku pasirodyti su savo dailia 
kamža ir stula, su švęstu vandeniu, tarytum pasirengęs jungtuvių apei- 
gai. Taip pat ir tu, Triudonai (taip vadinosi muzikantas), būk su 
fleita ir būgnu. Kai kunigas ištars palaiminimą, o jaunoji, būgnui tren- 

kiant, bus pabučiuota, jūs tuojau visi imkit dalintis vestuvių atminimo 
dovanomis, tai yra niuksais. Nuo to jums tik geriau lįs vakarienė. Bet 
kai prieis eilė teismo kliautininkui, tai kulkit jį kaip žalią pėdą, nesigai- 
lėdami ir netausodami. Muškit, bakinkit, tvatinkit — štai ko jus prašau. 
Va, duodu jums po geležinę pirštinę, aptrauktą ožkos kailiu. Pilkit jo- 
mis neskaičiuodami, iš dešinės ir iš kairės. Kas jį visų geriausiai bakins, 
tą aš visų labiausiai mylėsiu. Į teismą už tai nepatrauks, būkit ramūs, aš 
garantuoju. Tokie niuksai duodami juokais, tai senas paprotys ir jo 
laikomasi per kiekvienas vestuves“.— „Taip tai taip, — tarė klebo- 
nas, — bet iš ko mes pažinsime, kas yra kliautininkas? Juk jūsų namuo- 
se kas mielą dieną pilna visokių žmonių“.— „Aš jau viską patvar- 
kiau,— tarė Bašė.— Kai prie vartų pasirodys žmogus, pėsčias arba 
raitas ant kokio kuino, su storu ir plačiu sidabro žiedu” ant nykščio, — 
tai tas ir bus teismo kliautininkas. Vartų sargas, jį mandagiai įvedęs, 
paskambins varpeliu. Tada būkite visi pasirengę ir eikite į salę vaidinti 
tragiškos komedijos, kurią jums išdėsčiau“. 

Tą pačią dieną, tarsi pačiam dievui taip panorėjus, atjojo senas, 
storas raudonskruostis kliautininkas. Kai tik jis pasiskardeno, vartų 
sargas tuoj jį pažino iš grubios avalynės, iš prastos kumelės, iš drobinio 
krepšio prie diržo, prikimšto šaukimų į teismą, o labiausiai iš storo 
sidabrinio žiedo ant kairio nykščio. Vartininkas buvo jam mandagus, 
gražiai įvedė į pilį, linksmai paskambino varpeliu. Sulig tuo skambtelė- 
jimu Luaras ir jo žmona tuojau pasišvietė jaunavedžių rūbais ir, 
nutaisę reikiamą miną, įėjo į salę. Udaras apsivilko kamžą, užsidėjo 
stulą; išėjęs iš savo kanceliarijos ir sutikęs kliautininką, įsivedė jį vėl 
į kanceliariją ir ėmė girdyti, norėdamas ilgiau užgaišinti, kad visi spėtų 
užsimauti šarvuotas pirštines, ir kalbėjo jam taip: „Jūs atvykote pačiu 
laiku. Mūsų ponas puikiai nusiteikęs. Tuojau prasidės puota, stalai 
links nuo dievo dovanų: pas mus bus šiandien vestuvės. Tai va, gerkit 
ir linksminkitės“. 

Kol kliautininkas gėrė, Bašė, matydamas salėje visus žmones susi- 
rinkusius, liepė pakviesti Udarą. Šis įėjo, švęstu vandeniu nešinas. 
Kliautininkas paskui jį. Įžengęs į salę, kliautininkas neužmiršo, kiek 
reikia sykių nusilenkti, ir perskaitė senjorui Bašė šaukimą į teismą. 
Bašė priėmė jį kuo maloniausiai, dovanojo jam auksiną ir užprašė 
į jungtuves, taip pat ir į vestuves. Viskas dėjosi, kaip numatyta. Galiau- 
siai pasipylė niuksai. O kai priėjo eilė kliautininkui, visi jį taip ėmė tvoti 
šarvuotomis pirštinėmis, jog jis susmuko vietoje leisgyvis: vienas paakys 

jam buvo juodas, aštuoni šonkauliai sulaužyti, krūtinkaulis vidun su- 
grūstas, pečiomentės sutrupintos į keturias dalis, apatinė žiauna — į 
tris dalis, ir vis juokais. Dievas vienas bežino, kaip ten Udaras jį dorojo, 
kamžos rankove prisidengęs stambią plieno pirštinę, aptrauktą šermuo- 
nėlio kailiuku, nes vyras tai buvo kaip mūras. Tad kliautininkas gavo 
grįžti į Bušaro salą surainintas kaip tigras, bet, šiaip ar taip, labai 
užganėdintas ir senjoru Bašė patenkintas; gerų apylinkės chirurgų 
gelbstimas, gyveno paskui dar tiek ir tiek metų. Po to kalbos apie tuos 
dalykus nutilo, ir jų atminimas išsisklaidė kartu su varpų garsais, kurie 
kliautininką nubambino į žemes. 


Kaip senjoras de Bašė 
giria savo Žmones 
maestro Fransua Vijono 
pavyzdžiu 


PERSKYRIMAS XIII 


Kai tik kliautininkas išėjo iš pilies ir užsilipo ant savo vienakės 
kumelšės, Bašė liepė pakviesti žmoną, josios palydą, visą šeimyną į 
vynuogienojų palapinę savo uždarame sode, atnešti vyno, prigabenti 
atsakančiai paštetų, kumpių, vaisių ir sūrių, itin linksmai su visais susi- 
gėrė, paskui papasakojo štai ką: 

— Maestras Fransua Vijonas“' į senatvę susirado pastogę Sen 
Meksane, Puatu provincijoj, ten jį globojo vienas geros širdies žmo- 
gus, vietos klebonas. Čia, susimanęs padaryti liaudžiai pramogą, Vijo- 
nas ėmė rengti Kristaus kančių vaidinimą vietos pajėgomis ir vietine 
tarme. Išskirstęs vaidmenis, pralavinęs vaidilas, prirengęs patalpas, 
Jis pranešė merui ir jo tarėjams, kad misteriją galėsiąs rodyti baigiantis 
Nioro mugei; bereikėjo tiktai gauti rūbus personažams aprengti. Meras 
su tarėjais davė reikiamus potvarkius. Vienas kaimo senis turėjo vai- 
dinti dievą tėvą; jam aprengti Vijonas paprašė brolį Etjeną Storadugnį, 
pranciškonų bažnyčios zakristijoną, kad paskolintų kapą ir stulą. Zak- 
risti jonas atsisakė, nes ordino nuostatai griežtai draudžią ką nors duoti 
ar skolinti vaidintojams. Vijonas tvirtino, kad tie nuostatai liečią tik 
komedijas, maskaradus ar nepadorius vaidinimus, kad jis matęs, jog 

Briuselyje ir kitur taip esą daroma. Zakristijonas nė klausyti jo ne- 
klausė, atrėžė jam griežtai, jog galįs eiti skolintis iš kur tinkamas, bet iš 
jo zakristijos tegu nesitikįs, nes tikrai nieko negausiąs. Vijonas su di- 
džiu pasipiktinimu pranešė tą žinią savo vaidiloms ir dar pridūrė, jog 
tą Storadugnį veikiai ištiksiąs dievo kerštas ir jis būsiąs nubaustas taip, 
kad niekas jam nepavydėsią. 

Kitą šeštadienį Vijonas gavo žinią, kad Storadugnis, pasibalnojęs 
savo permėtę (taip vadina jie kumelę, kuri dar nėra leista po erži- 
lu), išjojo rinkti aukų į Sen Ligerą ir kad apie antrą valandą popiet 
turi parjoti. Jis tuoj suorganizavo savo misterijos velnių paradą miesto 
gatvėse ir turgavietėje. Tie velniai buvo visi apsikarstę vilkų, veršių ar 
ožių kailiais, prisitaisę avinų galvas, jaučių ragus, rankose laikė puod- 
šakes; juosėjo šikšninius diržus, apkabinėtus karvių skambalais ar mulų 
žvangučiais, kad tik baisesnis triukšmas būtų. Vieni turėjo paišinus 
pagaikščius su sprogstamais užtaisais; kiti nešėsi ilgus žėruojančius 
nuodėgulius ir ant jų nuolatos saujomis pilsčiojo trintus sakus, nuo ku- 
rių vertėsi siaubingos liepsnos ir dūmai. Taip su tais velniais pasitrankė 
jis po miestą, džiugindamas žmones ir gąsdindamas mažus vaikus, o 
galiausiai nuvedė juos paužti į smuklę palei vartus, pro kuriuos ėjo 
kelias į Sen Ligerą. Priėjęs smuklę, iš tolo pamatė parjojantį Stora- 
dugnį ir tarė saviškiams makaroninėmis eilėmis: 


Hic est de patria, de gente nenaudėliorum, 
Qui solet antiquo plutas portare in krepšo.““ 


— Šimts kalakutų! — sušuko velniai.— Jis nenorėjo paskolinti 
dievui tėvui palaikės kapos,— na, tai pagąsdinkim jį. 

— Gerai sakote, — tarė Vijonas.— Bet kol kas slėpkimės ir pa- 
laukime, iki jis prijos. Paruoškite savo užtaisus ir nuodėgulius. 

Kai tik Storadugnis prijojo, tuoj visi išgriuvo ant kelio priešais 
jį su baisiausiu triukšmu, svaidydami ugnis iš visų pusių ant jo ir 
kumelės, žvangindami savo žvangalais ir gerklodami kaip velniai: 
„Hohohoho, huhū, brrrurrrurrrr, rrrrurrrr, rrrrurrrr. Huhuhū, 
hohoho. Broli Etjenai, ar geri velniai iš mūsų?“ 

Kumelė pasibaidžiusi šoko bėgti, garsintis visais galais, draskytis, 
spardytis, stotis piestu, muistytis, šokinėti, kol nubloškė žemėn Stora- 
dugnį, nors tas laikėsi už balno gugos iš visų jėgų. Kilpos buvo virve- 
linės, ir driskis dešinės kojos sandalas taip įsipainiojo į tas virveles, 
jog niekaip negalėjo ištraukti. Tad ir vilko jį kumelė aukštielninką; 
pametusi iš baimės kelią, dūmė per tvoras, per krūmus, per griovius, 

visą jį suspardė, suskaldė galvą, ištėškė smegenis ties pakelės kry- 
žiumi, paskui nutraukiojo rankas, vieną čia, kitą ten, taip pat ir 
kojas; paskui išraišė žarnas, ir kai parlėkė į vienuolyną, iš brolio 
Etjeno bebuvo tiktai dešinė pėda ir virvėse įstrigęs sandalas. 

Vijonas, matydamas, kad įvyko tai, kas buvo jo išpranašauta, 
tarė savo velniams: „Jūs vaidinsite gerai, ponai velniai, jūs vaidin- 
site gerai, užtikrinu jus. O, kaip puikiai jūs suvaidinsite! Galvą guldau, 
kad niekur — nei Somiūre, nei Duė, nei Monmorijone, nei Lanžė, 
nei Sent Epene, nei Anžė, ė, dievaži, net ir Puatjė“, nors jie ten 
ir salę turi, — niekur jokia velnių šutvė su jumis nesusilygins. Oi, 
kaip puikiai jūs vaidinsite!“ 
` — Taip tad ir aš, — kalbėjo Bašė,— numatau, kad ir jūs, mano 
mieli draugai, nuo šiol puikiai vaidinsite šį tragišką farsą, kadangi 
jau per pirmąjį mėginimą, per pirmąją repeticiją taip šauniai tą 
kliautininką pabaksnojote, pakumščiavote ir pakutenote. Nūnai aš 
jums visiems padvigubinu algą. Jūs, mano miela,— tarė jis į savo 
žmoną, — skirstykite dovanas kaip norite. Jūs savo rankose turite 
ir saugote visus mano turtus. Kai dėl manęs, tai pirmiausia aš geriu 
į jūsų sveikatą, mano mieli draugai. Prašom, vynas skanus ir gaivus. 
O jūs, maršalka, imkite šį sidabrinį dubenį: aš jums jį dovanoju. 
Judu, žirgininkai, imkite šias dvi auksinto sidabro taures. Jūs, pažai, 
nuo šiol tris mėnesius negausit lupti. Mano brangieji, padovanokite 
jiems mano baltąsias skrybėlės plunksnas su aukso pažibučiais. Ku- 
nige klebone, imkite sau šį sidabrinį flakoną. O tą kitą dovanoju 
virėjams; kambariniams atiduodu šią sidabro pintinę; arklių šėri- 
kams dovanoju šitą auksinto sidabro vazą; durininkams — šitas 
dvi lėkštes; mulų varovams — šiuos dešimt šaukštų. Triudonai, 
imkite šiuos visus sidabrinius šaukštus ir šią saldėsių vazą. Jūs, lioka- 
jai, imkitės šią didelę druskinę. Tarnaukite man ištikimai, bičiuliai, 
aš jums atsilyginsiu; ir būkite tikri, jog man, kaip dievą myliu, geriau 
gauti šimtą smūgių buože per šalmą kare, tarnaujant mūsų miela- 
jam karaliui, negu būti vienąkart pašauktam į teismą tų bjaurybių 
kliautininkų tokiam pilvūzui priorui pasmasginti. 

Kaip toliau buvo bakinami kliautininkai 
Bašė namuose 


PERSKYRIMAS XIV 


Po keturių dienų riebiojo prioro pavedimu atvyko kitas kliauti- 
ninkas, jaunas aukštas sudžiūvėlis, šaukti Bašė į teismą. Kai tik jis 
pasirodė, tuoj vartininkas jį pažino, ir suskambo varpelis. Iš to garso 
visi pilies žmonės suprato, kad vėl bus komedija. Luaras minkė teš- 
lą. Jo pati sijojo miltus. Udaras kanceliarijoj rašė. Bajorai dvariškiai 
sviediniu žaidė. Senjoras Bašė lošė „tris šimtus tris“ su savo žmona. 
Jos palydovės lošė kauliukais. Dvaro pareigūnai lošė imperialą. 
Pažai lošė morą'““ iš sprigtų. Tik staiga visi išgirdo, kad kliautinin- 
kas jau pily. Tuoj Udaras šoko rengtis apeiginiais rūbais, o Luaras 
ir jo pati — vestuviniais. Triudonas ėmė pūsti fleitą, mušti būgną, 
visi juokėsi, visi rengėsi ir pirmiausia movėsi tas pirštines. 

Bašė nusileido į kiemą. Čia kliautininkas, su juo susitikęs, puolė 
ant kelių, prašė nepalaikyti už bloga, kad štai jis, riebiojo prioro 
pavestas, atvykęs įteikti šaukimo į teismą; su didžia iškalba jis išrodė 
esąs viešosios tarnybos pareigūnas, šiuo metu tarnaująs vienuoli- 
jai, esąs abato mitros sergėtojas, bet pasirengęs tolygiai tarnauti 
ir senjorui, ir net visų mažiausiajam jo namuose, jei tik senjoras 
teiktųsi jį panaudoti ir kur nors pasiųsti. „Žinot ką,— tarė senjo- 
ras,— nekalbėkit man apie šaukimą, kol nebūsit paragavęs mano 
gerojo Kenkenė vyno ir paviešėjęs vestuvėse, kurias aš nūnai keliu. 
Kunige klebone, pavaišinkite jį gerai, priimkite kaip reikiant, o 
paskui atveskite pas mane į salę. Būsite man mielas svečias!“ 

Kliautininkas, gerai pavalgydintas ir pagirdytas, įžengė su Udaru 
į salę, kur jau jo laukė visi farso dalyviai, reikiamai susirikiavę ir 
nusiteikę. Kai tik jis įėjo, visi ėmė šypsotis. Kliautininkas irgi šypso- 
josi po draugei. Udaras ištarė į jaunavedžius paslaptingus žodžius, 
sujungė rankas, jaunikis pabučiavo jaunąją, visi buvo pašlakstyti 
švęstu vandeniu. Kai įnešė vyną ir saldėsius, pradėjo eiti ratu niuksai. 
Kliautininkas gerokai apniuksavo Udarą. Udaras turėjo po kamža 
šarvuotą pirštinę ir tuojau ją užsimovė. Na ir ėmė tvoti, ir ėmė kulti 
kliautininką, ir pasipylė kaip kruša pirštiniuočių niuksai iš visų pusių 
ant kliautininko. „Vestuvės, vestuvės! — šaukė jie.— Nepamirškit, 
vestuvės!“ Taip jį privelėjo, jog net kraujas pasipylė pro burną. 
pro nosį, pro ausis, pro akis. Sudirbo vyrą visiškai — išsukinėjo 

sąnarius, sutratino galvą, sprandą, nugarą, krūtinę, rankas, viską. 
Išties, net Avinjone bakalaurai per karnavalą taip darniai nesibaki- 
na, kaip čia kad žnegino kaulus kliautininkui. Pagaliau jis dribo 
žemėn. Tada jam sulaistė vynu veidą, prisegė prie rankovės gražų 
vestuvinį kaspiną geltonos ir žalios spalvos!?! ir užkėlė ant jo nusu- 
susio kuino. Kaip ten jam buvo, kai grįžo į Bušaro salą, ką manė ir 
ką jam sakė jo pati ir to krašto gydytojai, aš nežinau. Paskiau apie 
jį nieko nebeteko girdėti. 

Rytojaus dieną ir vėl pasikartojo ta pati istorija, nes ano liesojo 
kliautininko krepšyje nebuvo rasta pažymos, kad šaukimas įteiktas. 
Užtat storulis prioras išsiuntė naują kliautininką nunešti šaukimo 
senjorui Bašė ir draug su juo liepė vykti dviem liudininkams — 
saugumo dėlei. Kai vartininkas paskambino, visi šeimynykščiai 
nusidžiaugė, kad kliautininkas ir vėl čia. Bašė sėdėjo prie stalo ir 
pietavo su žmona ir dvariškiais bajorais. Jis liepė kviesti kliauti- 
ninką, pasodino jį prie savęs, liudininkus — prie palydos panelių, 
ir visi skaniai, smagiai pietavo. Padavus desertą, kliautininkas pakyla 
nuo stalo, liudininkams matant ir girdint, perskaito senjorui Bašė 
šaukimą į teismą. Bašė gražiai paprašo oficialaus pavedimo nuora- 
šo, o kadangi tas jau paruoštas, pakvituoja, kad šaukimą gavo, kliau- 
tininkui ir jo liudininkams duoda keturis muštinius su saule. O tuo 
tarpu jau visi stovi savo vietose, pasirengę vaidinimui. Triudonas 
ima mušti būgną. Bašė paprašo kliautininką pabūti vieno jo parei- 
gūno jungtuvėse ir surašyti vedybų sutartį už gerą atlyginimą ir 
atpildą. Kliautininkas mielai sutinka. Greit išsiima rašymo reikmenis, 
pasideda popierių, jo palydovai atsistoja iš šalių. Luaras įeina į salę 
pro vienas duris, jo pati su ponios palyda pro kitas, visi apsirengę 
vestuviniais drabužiais. Udaras su apeiginiais rūbais ima juos už 
rankų, klausia sutikimo, duoda palaiminimą ir gausiai pašlaksto 
švęstu vandeniu. Šit sutartis surašyta ir pasirašyta. Iš vienos pusės 
įneša vyną ir saldėsius, iš kitos glėbį spalvotų kaspinų, baltų ir rudų, 
o pro trečiąsias duris vogčiomis įgabena geležines pirštines. 


/ 

Kaip kliautininkas atnaujino senovės 
vestuvių papročius 


PERSKYRIMAS XV 


Kliautininkas, išmaukęs didelį bokalą bretoniško vyno, tarė 
senjorui: „Pone, kaip čia yra? Argi pas jus nebedalijamos vestuvių 
dovanos? Po galais, visi gražūs papročiai nyksta. Žvėris savo guo- 
lio, paukštis savo lizdo nebesilaiko. Nebėra draugų. Matote, kas 
dedasi, — daugelyje bažnyčių nebeduoda nė truputėlio vyno išgerti 
po O O antifonų giedojimo prieš kalėdas!'?? Žmonės ne gyvena, 
o sapną sapnuoja. Pasaulio pabaiga arti. Taigi užtat: vestuvės, ves- 
tuvės, vestuvės!“ Taip sakydamas, jis ėmė kumščiuoti senjorą Bašė 
ir jo žmoną, paskui jos palydoves ir kunigą kleboną. 

Tada visi taip paleido į darbą šarvuotas pirštines, kad kliautininkui 
praskėlė galvą devyniose vietose; vienam liudininkui išnarino dešinę 
ranką, kitam viršutinę žiauną nukabino nuo vyrių, ir toji nusmuko 
iki pusiau smakro, išvirto laukan galugerklio liežuvėlis ir išbyrėjo 
daug dantų — krūminių, iltinių, priešakinių. Kai tik būgnas ėmė 
dundėti kita gaida, tuoj visi paslėpė pirštines, tad jų niekas ir nepas- 
tebėjo; buvo atnešta naujų saldėsių, ir linksmybė sukilo iš naujo. 
Visi gėrė į kits kito sveikatą, visi užgėrinėjo kliautininką bei jo liu- 
dininkus, o Udaras barėsi ir koneveikė niuksų paprotį, nes vienas 
iš liudininkų jam peties sąnarį išklibuldinkštinęs iš vietos, tačiau, 
to nepaisydamas, linksmai gėrė į jo sveikatą. Nužiaunintasis liu- 
dininkas sudėjo rankas ir tylomis jo atsiprašinėjo, nes kalbėti nebegalė- 
jo. Luaras skundėsi, kad nurankintasis liudininkas jam taip baisiai 
uždavęs kumščiu per alkūnę, jog jis visas ligi kulnų nusmurgur- 
pirtirpęs. 

„Bet, meldžiamieji,— kalbėjo Triudonas, prisidengęs nosine 
kairę akį ir rodydamas savo būgną, pradurtą iš vienos pusės, — kuo 
aš prasikaltau? Negana, kad tą mano vargšę akį taip sunkiai sutram- 
bakulibukutukukirvirbambino,— dar ėmę pradūrė man būgną. 
Būgnus per vestuves muša, teisybė, tačiau būgnininkus — vaišina, 
o ne muša. Ir ką dabar veikti su tuo kiauru būgnu — nebent vel- 
niams jis tiktų kepurės vietoj nešioti!“ — „Brolau,— tarė jam vien- 
rankis kliautininkas,— aš tau dovanosiu gražų, didelį, seną karališ- 
kąjį patentą, kurį turiu čia su savimi, galėsi juo užsilopyti būgną'““, 
tik jau, dėl dievo meilės, atleisk mums. Prisiekiu tau Rivjeros šven- 

čiausiąja panele, motina maloningiausiąja,— aš nenorėjau tau blo- 


“6 


go“. 

Vienas žirgininkas, šlubčiodamas ir kibilkščiuodamas, mėgdžiojo 
gerą ir taurų poną de la Roš Pozė!“*. Jis kreipėsi į liudininką su 
nukabinta žiauna ir sakė jam: „Ar jūs mušeikos, ar daužeikos, ar 
spardeikos? Jums negana buvo, kad taip mums subakipukimurkit- 
ratidralinot visą mūsų kūną griozdiškais batais, — dar būtinai turėjot 
ir blauzdas aptukudukubakudrakuspardumardubinti batų nosimis? 
Argi taip jaunimas turi žaisti? Tegu velniai ima tokį žaidimą!“ 

Liudininkas, rankas sunėręs, lyg ir atsiprašinėjo, bet tik vebleno 
liežuviu: „La lal, lam lam lam, val, val, val“, ir daugiau nieko. 

Jaunamartė čia juokėsi ligi ašarų, čia verkė iš juoko, kad kliau- 
tininkas, pritvojęs jai visur be pasirinkimo, kur tiktai pakliuvę, dar 
ir plaukus grubiai nupešęs, o labiausiai — kad kliautininkas jai 
klastingai už gėdos čiupuluputrindrindrikstelėjęs. „Be velnio čia ne- 
apsiėjo! — tarė Bašė.— Kur tu matei, kad ponas karalius (nes kliauti- 
ninkai taip save vadina!) man taip nuvelėtų mano garbiąją nugarą?! 
Bet aš nieko dėl to nesakau. Tai smulkūs vestuviniai pasiglamonė- 
jimai. Tiktai aš konstatuoju, kad teisman jis mane pakvietė kaip 
angelas, o pritvojo kaip velnias. Jis kažkuo panašus į brolį plakėją. 
Na, bet aš mielai geriu į jo sveikatą, taipogi ir į jūsų, ponai liudinin- 
kai“.— „Bet,— tarė jo žmona,— dėl kokios priežasties ir kieno 
kaltės mane prikumščiavo? Tegu mane kipšas griebia, jeigu aš to 
norėjau. Nenorėjau, kaip dievas mato! Tačiau tiek turiu apie ji 
pasakyti, kad jo gniaužtai stamantriausi iš visų, kokius tik esu jautusi 
ant savo pečių“. 

Rūmų maršalka nešiojosi parištą ranką, tartum visiškai sutram- 
pampalintą: „Ar velnias mane ir pakurstė,— kalbėjo jisai, — kištis 
į tas vestuves. Kaip dievą myliu, mano rankos suniuksduksbakintos 
ištisai. Ir tai, jūs sakote, vestuvės? Aš sakau, kad tai sumautos kaulų 
laužytuvės. Dievaži, tai tikras lapitų banketas, aprašytas Samosatos 
filosofo!?*“, 

Kliautininkas nekalbėjo nieko. Liudininkai atsiprašinėjo, sakėsi 
mušę be jokių piktų kėslų ir tik maldavo dėl dievo meilės dovano- 
t. 

Taip jie iškeliavo. Už pusės mylios kliautininkas pasijuto truputį 
blogai. Liudininkai parsigavo į Bušaro salą ir visiems apskelbė, kad 
niekuomet nesą matę geresnio žmogaus kaip senjoras de Bašė ir 
garbingesnių namų. Ir tokiose vestuvėse jiems niekad dar netekę 

būti. Viskuo esą kalti jie patys, nes pradėję muštynes. Jie dar pagy- 
veno kažkiek dienų. 

Iš to kilo kalbos, jog esąs tikras dalykas, kad Bašė pinigai teismų 
kliautininkams ir liudininkams buvę dar žalingesni, pražūtingesni 
ir pragaištingesni negu kitados Tulūzos auksas arba Sėjaus arklys 
tiems, kas juos turėjo.!*" Minėtajam senjorui paskui jau davė ramybę, 
o Bašė vestuvės įėjo į priežodį. 


Kaip brolis Žanas tyrė kliautininkų 
prigimtį 


PERSKYRIMAS XVI 


— Šis pasakojimas, — tarė Pantagriuelis,— atrodytų linksmas, 
jei ne dievo baimė, kurią privalome nuolat turėti prieš akis. 

— Būtų buvę geriau, — tarė Epistemonas,— jei šmaikščių piršti- 
nių kruša būtų pasipylusi ant to pilvūzo prioro. Jis švaistė pinigus 
iš dyko buvimo, iš noro padaryti šunybių senjorui de Bašė ir pasi- 
žiūrėti į sumuštus kliautininkus. Jo skustai galvai kumštynių niuksai 
būtų puikiai pritikę, ypač jei turėsime omenyje, kiek prikamuoja 
žmones tie keliaujantys teisdariai, skelbią savo ištarmes aikštėse. 
Bet kuo kalti vargšai kliautininkai? 

— Šia proga, — tarė Pantagriuelis,— aš prisiminiau vieną seno- 
sios Romos bajorą, vardu L. Neracijų. Jis buvo iš kilmingos šeimos ir 
turtingas. Tačiau turėjo tokį tironišką būdą: išeidamas iš namų, liepda- 
vo tarnams prisipilti maišelius aukso ir sidabro pinigų, o kai sutikdavo 
gatvėje kokį dailų vaikiną, išsipuošusį ir išsičiuslijusį, tai nieko nelau- 
kęs trenkdavo jam kumščiu į veidą, nors tas nėmaž jo neužkabinda- 
vo, — šiaip, vien dėl smagumo. Apdaužęs tučtuojau apipildavo pinigais, 
kad įžeistasis nurimtų ir nesiskųstų teismui. Pinigų duodavo tiek, kad 
jis būtų patenkintas ir užganėdintas pagal Dvylikos lentelių įstatymų '?* 
nuostatus. Taip jis švaistė turtą, mušdamas žmones už savo paties pi- 
nigus. 

— Prisiekiu švento Benedikto šventu batu,— sušuko brolis 
Žanas, — aš tuojau sužinosiu, kaip iš tikro yra. 

Jis išlipo krantan, įkišo ranką į savo piniginę ir išsitraukė dvide- 

šimt auksinių su saule. Paskui prabilo didžiu balsu į kliautininkų 
minią, susirinkusią aplinkui: 

— Kas norit gauti dvidešimt auksinių už tai, kad duosis primu- 
šamas kaip velnias? 

— Aš, aš, aš! — atsiliepė visi.— Pilti jūs, žinoma, pilsite gerai, 
tai tikras dalykas, na, bet ir pelnas geras. 

Ir visi supuolė būriu, varžydamiesi, kas pirmas gaus mušti už 
tokią brangią kainą. Brolis Žanas iš visos gaujos išsirinko vieną 
raudonsnukį kliautininką, kuris ant dešinės rankos nykščio turėjo 
storą ir platų sidabrinį žiedą su itin stambia rupūžinio akmens 
akimi. 

Dėl tokio jo pasirinkimo, mačiau, visa minia liko nepatenkinta, 
ir girdėjau, kaip vienas aukštas, jaunas ir liesas kliautininkas, gabus 
ir sumanus pareigūnas, gerą vardą turintis ir bažnytiniame teisme 
(taip visi sakė), skundėsi ir murmėjo, kad Raudonsnukis visur jiems 
atimąs uždarbį: jei, girdi, visoje apygardoje būtų galima pelnyti 
vien trisdešimt lazdų, tai dvidešimt aštuonias su puse jis būtinai 
susigrobtų sau. Tačiau visi tie skundai ir murmėjimai ėjo vien iš 
pavydo. 

Brolis Žanas taip dyžė Raudonsnukį per nugarą ir pilvą, per 
rankas ir kojas, per galvą ir visa kita, taip tvatijo pagaliu, jog aš 
maniau, kad jis iš vietos nebepasikels. Po to padavė jam dvidešimt 
auksinių. Ogi žiūriu — tasai, nenaudėlis, pašoka ant kojų smagus 
kaip karalius, gal net kaip du karaliai. Kiti kliautininkai sako broliui 
Žanui: 

— Gerbiamas broli Velne, jei dar turėtumėt noro kokį vieną 
iš mūsų nukulti, kad ir už mažesnį pinigą, tai mes visi atsiduodam 
jūsų valiai, ponas Velne. Darykit ką norit su mumis, su mūsų krep- 
šiais, popieriais, plunksnomis ir viskuo. 

Raudonsnukis užriko ant jų didžiu balsu: 

— Šimts perkūnų! Smarvės prakeikti, turgų jūs man gadinsit?! 
Klientūrą atkalbinėsit?! Aš jus patrauksiu į visus tribunolus, prieš 
visus oficiolus! Nubylinėsiu jus taip, kad paskutines kelnes nusi- 
mausit! 

Paskui, atsigręžęs į brolį Žaną, šypsančiu, džiaugsmingu veidu 
tarė jam: 

— (Garbusis tėve Velnyje, pone maloningasis, jeigu mano kailį 
jums patiko dirbti ir jei dar norėtumėt daugiau šitaip pasismaginti, 
tai aš sutinku už pusę tiek, nė skatiko viršaus. Netausokit manęs, 


447 Perskyrimas XVII 


meldžiamasis. Visas, kaip mane matote, su galva, plaučiais, dūbliais 
ir viskuo atsiduodu jums, ponas Velne. Sakau iš gryniausios šir- 
dies! 

Brolis Žanas nutraukė jo kalbą ir pasigręžė į kitą pusę. Kiti 
kliautininkai puolė prašyti Panurgą, Epistemoną, Gimnastą ir kitus 
nors kiek pamušti juos kad ir už pigią kainą, maldaute maldavo 
pasigailėti jų, nes kitaip jiems teksią ilgai pasninkauti. Niekas betgi 
nenorėjo jų klausyti. 

Paskui, ieškodami gėlo vandens laivų įguloms, sutikome dvi 
senas kliautininkes, raudančias ir gailingai dejuojančias. Pantag- 
riuelis, likęs laive, davė tuo tarpu signalą visiems grįžti. Mes, many- 
dami, kad tai sumuštojo kliautininko giminės, klausėme, ko jos taip 
didžiai sielvartaujančios. Jos atsakė, kad iš tikrųjų esą ko raudoti: 
šią pat valandą esą kartuvėse rišami pasaitai ant kaklo dviem ge- 
riausiems visoje Kliautininkijoje vyrams. 

— Mano pažai,— tarė Gimnastas,— kai kada riša pasaitą ant 
kojos nykščio savo miegaliams draugams išbudinti. Rišti pasaitą 
ant kaklo bene reiškia, kad žmogų karia? 

— Taigi, taigi,— tarė brolis Žanas.— Jūs kalbate visai kaip 
šventas Jonas Apreiškime.!““ 

Paklaustos, už ką tie vyrai kariami, moterys atsakė, kad jie pavogę 
iš bažnyčios liturginius rūbus ir paslėpę juos po varpine. 

— Štai kokiomis baisiomis alegorijomis čia kalbama,— tarė 
Epistemonas. 


Kaip Pantagriuelis praplaukė Tohu ir Bohu 
salas ir kaip keistai mirė vėjinių 
malūnų rijikas Nasrionis 


PERSKYRIMAS XVII 


Tą pačią dieną Pantagriuelis praplaukė Tohu ir Bohu'!“ salas, 


kuriose neradome nei kame virti, nei kame kepti: Nasrionis, didis 
milžinas, kuris paprastai misdavo vėjiniais malūnais, pristigęs šių 
pastarųjų, surijo visus katilus, puodus, puodukus, keptuves, troš- 
kintuves ir prikaistuvius, kiek tik jų buvo tose salose. Ir atsitiko taip, 

kad prieš pat aušrą, savo virškinimo valandą, jis sunkiai apsirgo 
dėl tam tikrų pilvo sutrikimų, kadangi, kaip gydytojai aiškino, jo 
skrandžio virškinamosios galios buvo iš prigimties prisitaikiusios 
doroti vien vėjinius malūnus, ir tai besisukančius, užtat neįveikė 
kaip reikiant keptuvių ir prikaistuvių; o katilai ir puodai buvo jau do- 
rai suvirškinti, kaip gydytojai galėjo spręsti iš nuosėdų ir drumzlių ke- 
turiuose kubiluose šlapalo, kuriuos jis privarė tą rytą per du kartus. 

Gydytojai bandė jį gelbėti visomis savo meno išgalėmis. Tačiau 
liga buvo galingesnė už visus vaistus: taurusis Nasrionis tą patį rytą 
pasimirė, ir dar taip keistai, keisčiau net už Eschilą. 

Eschilui ateities spėjikai pasakė, kad tokią ir tokią dieną jį už- 
mušiąs kažkoks daiktas, kuris nukrisiąs ant jo iš aukšto; tai dienai 
priėjus, jis pasišalino iš miesto, kad būtų toliau nuo bet kokių namų, 
nuo medžių, uolų, nuo visko, kas galėtų ant jo kristi ir jį nužudyti. 
Taip ir laikėsi jis didelėj pievoj, manydamas, kad čia jam saugu 
ir joks pavojus negresia, nes viršum galvos tėra grynas, tyras dan- 
gus, o kad pats dangus užgriūtų, jam atrodė neįmanoma. Beje, sako, 
vieversiai labai biją, kad dangus negriūtų ir jų visų neprislėgtų. 

To paties kitados bijojo keltai, gyvenę palei Reiną, o juk tai 
buvo ne kas kiti kaip taurūs, narsūs, riteriški, galingi ir pergalingi 
prancūzai. Juos sykį Aleksandras Didysis paklausė, ko jie labiausiai 
bijo pasaulyje, tikėdamasis, kad jie pasakys tebiją tik jo vieno, išgar- 
sėjusio didžiais žygdarbiais, pergalėmis, užkariavimais ir triumfais, o 
jie pareiškė, jog nebiją nieko, nebent kad dangus negriūtų; vis dėlto 
jie neatsisakė dėtis į sąjungą, santarvę ir draugystę su tokiu nar- 
singu ir didžiadvasišku karaliumi, jeigu tikėsime Strabonu, lib. 7, 
ir Arianu, lib. 1. 

Plutarchas savo knygoje Apie veidą, kuris pasirodo Mėnulyje, 
irgi mini tokį Fenaką, kuris didžiai bijojo, kad Mėnulis nenukristų 
ant žemės; jis labai gailavo tų, kas gyvena po juo, atseit, etiopų ir 
taprobanų '!!,— ką manai, jei tokia didelė masė užkristų! Dėl dan- 
gaus ir žemės jis būtų irgi baiminęsis, jei ne Atlanto stulpai, kurie 
stovėjo prideramai tvirtai, kaip kad senovės žmonės tikėjo, pasak 
Aristotelio, lib. 5 Meta ta phys!!?. 

O Eschilas vis tiek žuvo nuo krintančio daikto: erelis skrido 
ir nešėsi vėžlį, o tas, iš erelio nagų išsprūdęs, krito jam ant galvos 
ir savo šarvu suknežino kiaušą. 

Nasrionis mirė keisčiau už Anakreoną, poetą, kuris paspringo 
vynuogės grūdeliu. Ir už Fabijų, Romos pretorių, kuris užduso nuo 

ožkos plauko, pakliuvusio į ryklę iš dubenėlio pieno. Ir už tą dro- 
vų žmogėną, kuris, sulaikęs savo vėją ir nedrįsęs driokstelėti kaip 
reikiant, staiga numirė Romos imperatoriaus Klaudijaus akivaizdoje. 
Ir už tą, kuris palaidotas Romoje palei Flaminijaus kelią ir savo ant- 
kapio užraše skundžiasi miręs nuo katės įkandimo į mažylį pirštą. 
Ir už Kv. Lekanijų Basą, kuris staiga mirė nuo mažo, vos matomo ada- 
tos dūrio į kairės rankos nykštį. Ir už Kenlo, Normandijos gydytoją, 
kuris ūmai išleido kvapą Monpeljė mieste nuo to, kad plunksnų 
smailinamuoju peiliuku išsikrapštė erkę iš rankos. 

Ir už Filomeną, kuriam tarnas, prieš pietus padėjęs prakandui 
šviežių figų, nuėjo atnešti vyno, o tuo tarpu į butą įtapseno pasikly- 
dęs asilas ir ėmė palaimingai valgyti padėtas figas; įėjo Filomenas ir, 
smalsiai sužiuręs, kaip dailiai tas figėdra asilas darbuojasi, tarė grį- 
žusiam tarnui: „Kadangi šiam uoliam asilui palikai figas, tai pritiktų, 
kad atsigerti jam paduotum tą skanų vyną, kurį čia atnešei“. Šiuos 
žodžius ištarus, apėmė jį tokia baisi linksmybė, jis pasileido juoktis 
taip smagiai ir nesutvardomai, jog blužnis iš didelės įstangos išpampo, 
jam užėmė dvasią, ir jis staiga mirė. 

Ir už Spurijų Saufėjų, kuris mirė siurbdamas skystą kiaušinį tuoj 
po maudynės. Ir už tą, kuris, kaip pasakoja Bokačas, staiga mirė nuo 
to, kad krapštėsi dantis šalavijo šipuliuku. Ir už Filipuką Antausinį, 
kuris, būdamas sveikas ir drūtas, staiga pasimirė seną skolą mokėda- 
mas, jokios ligos prieš tai nepažinęs. Ir už Dzeuksidą, tapytoją, kuris 
staiga mirė pratrūkęs kvatoti, kai pažiūrėjo į savo nupieštą vienos 
senės portretą ir į tos pačios senės miną. Ir už daug, daug kitų, apie 
kuriuos jums gali papasakoti ar Verijus, ar Plinijus, ar Valerijus, ar 
Baptistas Fulgozas, ar Bakaberi Vyresnysis'!?. 

Mielasis Nasrionis, deja, mirė paspringęs kruopelyte šviežio 
sviesto, kurį valgė taip, kaip gydytojai prisakė, — priešais karštos 
krosnies angą. 

Dar ten mes patyrėme, kad Kulano!!'* karalius Bohu saloje su- 
triuškinęs karaliaus Mechloto satrapus ir suniokojęs Belimos tvirtoves. 
Toliau praplaukėme Nargos ir Zargos salas. Taip pat Teleniabino ir 
Geneliabino!!? salas, gražias pažiūrėti, turtingas klizminių medžia- 
gų. Taip pat Enigo ir Evigo salas, kuriose kitados didžią nesėkmę 

Kaip Pantagriuelis išėjo sveikas 
iš didelės audros jūroje 

Rytojaus dieną prasilenkėme su devyniais dideliais krovininiais 
laivais, pilnais vienuolių: dominikonų, jėzuitų, kapucinų, eremitų, 
augustinų, bernardinų, celestinų, teatinų, egnatinų, amadeanų, 
pranciškonų, karmelitų, minimitų ir kitų kitokių šventų dievo vyrų, 
traukiančių į Kesilio susirinkimą'!' valyti tikėjimo artikulų nuo 
naujųjų eretikų. Juos išvydęs, Panurgas nesitvėrė džiaugsmu, tary- 
tum šis susitikimas būtų lėmęs laimę šiai dienai ir ilgai eilei ateinančių 
dienų. Mandagiai pasveikinęs palaimintuosius tėvelius ir pavedęs 
savo sielos išganymą jų dievobaimingoms maldoms bei užtarimui 
prieš dievą, liepė perkraustyti į jų laivus septyniasdešimt aštuonis 
tuzinus kumpių, daugybę slėgtų ikrų, keliasdešimt vainikų dešrų, 
kelis šimtus statinaičių marinuotų ikrų ir du tūkstančius angelai- 
čių'' mirusiųjų vėlių atminimams. 

Pantagriuelis visą laiką buvo nešnekus ir liūdnai nusiteikęs. 
Brolis Žanas, tai pastebėjęs, klausė, nuo ko tokia prasta jo nuotaika, 
o tuo tarpu vairininkas, sekęs vairugalio gairės neramų plevėsavimą 
ir supratęs, jog užeina baisi vėtra ir lietus su ledais, liepė tam pasi- 
ruošti visiems, tiek jūreiviams, tiek yrėjams ir jungoms, tiek ir mums, 
keleiviams; įsakė nuimti foką, kontrfoką, bramselį, grotą, bizanį, 
kliverį, suvynioti stagselius, forstagselį ir marsą, nuleisti didįjį artemo- 
ną ir ant rėjų nepalikti nieko daugiau kaip vevelingus ir vantus. 

Staiga jūra sukilo, tumulais ėmė verstis vandenys iš giliausių 
bedugnių, galingos bangos šoko daužyti mūsų laivų šonus, šiaurvaka- 
rių vėjas, pasiutusių viesulų, juodų liūties šuorų, siaubingų verpetų, 
velnioniško uragano lydimas, sukaukė mūsų rėjose, prapliupo griaus- 
ti, žaibuoti, viena ugnimi tvieksti, lyti, ledais kirsti, oras nebeteko 
skaidrumo, tapo visiškai neperregimas, tamsus ir klaikus, ir mes 
nebematėme kitokios šviesos kaip vien žaibus, dangaus ugnis ir 
pleišėjančių debesų švysčiojimus; kategidai, tjelos, lelapai ir presterai 
pliūpnojo išvien aplinkui mus psoloentais, argais, elicijomis ir kito- 
kiomis eterio ejakuliacijomis'!“. Sutrikusiu, aptemusiu žvilgsniu 
mes sekėme, kaip baisingiausi tifonai kelia srūvančius vilnių kalnus. 
Patikėkite: mums rodėsi, kad grįžo pirminis chaosas, kuriame stojo 
prieš kits kitą ir sujuko ugnis, jūra, žemė, visi elementai. 

Panurgas, savo skrandžio turiniu pripenėjęs skatofagines'*? žuvis, 
kiurksojo dabar ant denio, priblokštas, nusiminęs, pusiau begyvas; 
šaukėsi pagalbos į visus šventuosius ir šventąsias, prisiekinėjo pri- 
eisiąs išpažinties, kai būsiąs tinkamas laikas ir vieta, paskui, apdujęs 
iš siaubo, ėmė rėkti: 

— Ei ūkvedy, oi, ai, bičiuli, tėveli, dėdule, duok ko nors sūdyto: 
tuojau gausim gerti daugiau negu reikia, aš jau matau. Mažai 
valgyti ir daug gerti — štai koks nuo šiol bus mano devizas. O, jeigu 
teiktųsi duoti viešpats dievas ir švenčiausioji, skaisčiausioji, nekal- 
čiausioji mergelė, kad aš dabar, būtent šią valandą, stovėčiau ant 
tvirtos žemės, — kaip tai gera būtų! 

O, trigubai, keturgubai laimingi tie, kurie sodina kopūstus! 
O, jūs parkos, ko neišverpėte manęs kopūstų sodintoju! O, kaip 
maža tėra tokių, kuriems Jupiteris parodė ypatingą palankumą, 
nuskirdamas kopūstų sodintojais! Nes jų visuomet viena koja ant 
žemės, o kita čia pat. Tepostringauja ką kas nori apie laimę ir 
aukščiausiąjį labą, o aš nūnai iškilmingai pareiškiu, jog laimingas yra 
tas, kas sodina kopūstus, ir taip sakyti daugiau turiu pamato negu 
Pyras, kuris, budamas panašiame pavojuje ir matydamas pakran- 
tėje meitėlį, ėdantį pabertus miežius, apskelbė jį esant laimingą 
dviem požiūriais: kad turi miežių paėsti ir kad yra sausažemyje. 

O, ar begali būti dieviškesnis, karališkesnis būstas už tą, kuriame 
vaikštinėja karvės'?'?! Šita banga mus nušluos, dieve gelbėtojau! 
Acto nors šlakelį, draugai mieliausi! Aš visas suplukęs nuo didžio 
siaubo! Vai vai, falai sutrūkę, inkarų lynai gabalais išėję, kausos 
susprogę, priešakinis stiebas jūroje nardo, laivo kilis saulės dairosi, 
virvės beveik visos sutrūkinėjusios. O jergutėliau, kurgi mūsų škotai 
palikę? Viskas ferloren, bi gott'??. Mūsų marsas plaukia pavandeniui. 
O varge, kam atiteks niekingos šio mūsų būsto liekanos? Draugužiai 
mieli, padėkit man už relingo užlįsti. Vyručiai, jūsų tuerlynas į jūrą 
įdribo. Oi vai! Tik nepaleiskit laivo grąžulo, taip pat ir atasijų. 
Girdžiu, jau girgžda vairo kengės — gal jos sulūžo? Dieve dievulė- 
liau, saugokim patrankų įtvarus; dėl kitų virvių nebesirūpinkit. 
Bebebe, bububu! Ponas Astrofilai, iš savo malonės teikis pažiūrėti į 
kompaso adatą, iš kurios pusės į mus eina šis negandas. Kaip mane 
gyvą matot, aš baisiai bijau. Bububububu. Baigta, nebėr manęs. 
Aš kelnes prileisiu iš to pasiutusio siaubo. Bububububu! Ui ui ui ui! 
Ui ui ui ui! Bububububu! Ü, ū, ū, bububububū! Aš prigersiu, aš 
prigersiu, aš mirštu. Žmonės gerieji, prigersiu aš! 

Kaip audros metu laikėsi Panur gas 
ir kaip brolis Žanas 

Pantagriuelis visų pirma šaukėsi pagalbos į viešpatį dievą, visų 
mūsų laikytoją, ir visų akyse atkalbėjo maldas su karštu dievotumu, 
o po to, vairininko patariamas, suėmė vairo grąžulą ir laikė jį stamant- 
riai. Brolis Žanas, nusivilkęs viršutinius, talkino jūreiviams. Jo 
pavyzdžiu pasekė ir Epistemonas, ir Ponokratas, ir kiti. O Panurgas 
sėdėjo kaip prisvilęs ant denio, verkdamas ir aimanuodamas. Brolis 
Žanas jį pamatė, bėgdamas pro šalį, ir tarė: 

— Dėl dievo, Panurgai, verši tu, rėksny tu, žliumba, tu geriau 
padarytum, jei ateitum padėti mums, ką čia baubi kaip karvė, 
susitūpęs ant savo kiaušų it magotas!??. 

— Bebebe, bububu,— atsakė Panurgas,— broli Žanai, drauguži 
mano, tėve geriausias mano, aš prigersiu, aš prigersiu, prieteliau 
mieliausias, prigersiu aš! Jau po manęs, tėve mano dvasiškasis, 
mieliausias mano, jau nebėr manęs. Nė tavo platusis kardas nebeišgel- 
bės manęs. Oi vai, oi vai! Jau patekom aukščiau fis, aukščiau bet 
kokios gamos! Bebebe, bububu. Oi vai, dabar štai atsidūrėme žemiau 
apatinės do. Aš prigersiu. Vai tėve mano, dėdule mano, tu man 
viskas! Vanduo man pro apykaklę jau į kurpes nutekėjo. Bububu, 
brrr, brrr, huhuhū, ui ui ui ui ui. Aš prigersiu. Oi vai, oi vai, ui ui 
ui ui, aš prigersiu. Oi vai, oi vai, ui ui ui ui. Bebe, bubububū, bubū, 
bubu, oi oi oi oi oi! Oi vai, oi vai! Dabar aš va — kaip dvišakas medis: 
kojos aukštyn, galva žemyn. O, kad taip duotų dievas, kad dabar aš 
būčiau aname tristiebyje, tarp konsilipetų'“*, tų gerų ir palaimintų 
tėvelių, kuriuos sutikome šį rytą, tokius dievotus, tokius riebius, 
tokius linksmus, tokius minkštus ir gerai nusiteikusius. Oje, oje, oje, 
oi vai, oi vai, šita banga, kad ją velniai (mea culpa, Deus'™),— 
sakau, šita banga, kad ją dievas laimintų, sutratins mūsų laivą. Oi vai, 
broli Žanai, tėve mano, drauguži mano, išklausyk išpažinties! Štai 
matote, aš jau ant kelių. Confiteor'“?, maldauju švento jūsų palai- 
minimo. 

— Eik tu, velnio pakartuve, prie darbo, — tarė jam brolis Ža- 
nas, — padėk mums, kad tave kur trisdešimt legionų velnių!.. Ar 
pasijudinsi galų gale? 

— Nesikeikim,— tarė Panurgas,— tėve mano, prieteliau mano, 
nesikeikim tokią valandą. Rytoj — kiek tik nori. Oje, oje! Oi vai! 

Mūsų laivas semia vandenį! Aš nuskęsiu, oi vai, oi vai! Be be be be, 
bu bu bu bū. Jau mes dugne. Oi vai, oi vai! Duodu aštuoniolika 
šimtų tūkstančių rentos tam, kas pristatys mane į krantą, tokį apsider- 
gusį ir apsitelžusį, koks štai esu, jei tik atsiras, kas kištų nagus į tokį 
daiktą. Confiteor. Oi vai! Testamento kad nors žodelį galėčiau para- 
šyti, bent popierėlį kokį. 

— Tam raguočiui,— tarė brolis Žanas, — tūkstančiai velnių, 
matyt, po kailiu jodosi! Po perkūnų, tu vapalioji apie testamentą, . 
kada šitoks pavojus, kada turim sukaupti jėgas kaip niekad? Ar 
neisi prie darbo, rupūže? Komite, mielasis, alguzane!?, balandėli, 
šokim čia! Gimnastai, į vairugalį! Dievaži, šitas smūgis nugaluos 
mus. Žibintas užgeso. Viskas važiuoja po šimts velnių! 

— Oi vai, oi vai, — rėkė Panurgas,— oi vai! Bu bu bu bū, oi vai, 
oi vai! Nejaugi šitoj vietoj mums skirta pražūti? Oje, žmonės gerieji, 
aš skęstu, aš mirštu. Consummatum est. Nebėr manęs. 

— Ble, ble, ble,— mėgdžiojo jį brolis Žanas.— Fe, koks bjaurus 
tasai žliumba su pilnom kelnėm. Junga, ei, po velnių, gyviau pumpuok! 
Tu sužeistas? O, pasiutimas, prisirišk prie bitengo. Čionai, ei, iš tos 
pusės, op! Va taip, vaike! 

— Ai broli Žanai, — kalbėjo Panurgas, — tėve mano dvasiškasis, 
bičiuli mano, tik nesikeikim. Nuodėmė. Oi vai, oi vai! Be be be, bu bu 
bu, aš skęstu, aš mirštu, bičiuliai mano. Aš atleidžiu visiems, visiems. 
Sudiev, in manus. Bu bu bū. Šventas Mykolai Oriški'?ė, šventas 
Mikalojau, tik šį kartą šaukiuosi jūsų, ir daugiau jau niekad! Štai 
darau apžadą jums ir viešpačiui dievui, kad jeigu mane iš šios bėdos 
ištrauksite, jei padėsite nusigauti į krantą iš šito pavojaus, tai aš 
jums pastatysiu koplyčią, didelę, gražutę, o gal ir dvi, 

Tarp kaimų Monsoro ir Kando!??, 
Ir nebetrauks ten karvių bandos. 

Oi vai, oi vai! Jau man sukliuksėjo į burną daugiau kaip aštuo- 
niolika kibirų vandens, o gal du. Bu, bu, bu, bū! Koks jis aitrus, koks 
sūrus! 

— Po paraliais,— tarė brolis Žanas, — prisiekiu krauju, kūnu, 
pilvu ir galva, jei dar išgirsiu tave žliumbiant, tu velne raguotas, — 
nudyšiu tave kaip senas jūrų vilkas. Ko mes neišmetam jo lauk, į 
jūros dugną? Irklininke, bičiuli mielas, prieteliau gerasis, laikyk 
tvirtai. O, čia tai bent žaibas, tai bent griausmas. Turbūt visi velniai 
nusitraukė šiandien nuo grandinių, o gal Prozerpina gimdo. Visi 
velniai šoka su Žžvangučiais. 

Kaip jūreiviai atiduoda laivus 
jūros valiai 

— Oi,— kalbėjo Panurgas, — nuodėmė taip keiktis, broli Žanai, 
buvęs mano bičiuli. Buvęs sakau, nes dabar ir aš, ir jūs niekas. 
Nemalonu taip kalbėti. Mat aš tikiu, kad kai taip nusikeikiate, tai 
jūsų blužniai daug palengvėja, panašiai kaip medkirčiui daug būna 
lengviau, jei kas, šalia stovėdamas, sulig kiekvienu smūgiu šūkteli uch!, 
arba kėglių žaidėjui, netiesiai paleidusiam rutulį, daug smagiau 
pasidaro, jei koks supratingas žiūrovas, šalia stovintis, galva ir kūnu 
pasiduoda į tą pusę, kur gerai paleistas rutulys būtų kliudęs kėglius. 
Bet, šiaip ar taip, jūs darote nuodėmę, prieteliau mano brangiausias. 
Tik kaip manote, jei mes dabar suvalgytume kokį kabirinį keps- 
nį'??. ar neišsigelbėtume nuo šios baisios audros? Esu skaitęs, kad 
jūroje per audrą niekad baimės nepatirdavo ir visuomet saugūs 
budavo tie žyniai, kurie tarnavo dievams Kabirams, tiek išgarsintiems 
Orfėjo, Apolonijo, Ferekido, Strabono, Pausanijo, Herodoto. 

— Eina jis iš proto! — sakė brolis Žanas.— Šimtas tūkstančių 
milijonų velnių tegriebia tą raguotį, tą velnią raguočiausią! Ar tu 
neisi padėti mums, žalty?! Sulauksi tu jo! Ei, čia, prie kairiojo borto! 
Vardan šventųjų relikvijų, kokius ten beždžionių poterius tu murmi 
pro dantis? Tas marių triznius yra kalčiausias dėl kilusios audros, 
o tik jis vienas nepadeda prie darbo. Dievaži, kai nueisiu į aną pusę, 
aš jį nuruožuosiu kaip pats audrų velnias. Šen, junga, mielasis, laikyk 
tvirtai, kol aš sumegsiu graikišką mazgą. O, koks puikus junga! 
Kad taip dievas duotų, kad iš tavęs išeitų Talmūzo abatas, o tas, kur 
dabar yra, kad pasidarytų Krulė pranciškonų gvardijonu! Pono- 
kratai, broleli, jūs čia susižeisit. Epistemonai, pasitraukit nuo para- 
peto, aš ką tik mačiau, kaip į jį perkūnas trenkė. 

— Kelk! 

— Gerai pasakyta. Kelk, kelk, kelk! Pirmyn. Kelk! Po šimts, 
kas čia? Forstevenį suskaldė. Griauskit, velniai, drioskinkit, tra- 
tinkit, derkit. Pasiutėlė banga. Būtų mane kad kiek nunešusi nuo 
denio. Turbūt visi velnių legionai čia dabar laiko savo provincijos 
kapitulą, o gal raunasi naujo rektoriaus rinkimuose'’!. 

— Į kairį bortą! 

— Gerai pasakyta. Saugok makaulę, ei junga, kad tave velniai! 
Kairėn, kairėn! 

— Bebebebūu, bū, bū, — sakė Panurgas,— bū, bū, bebe, be, bū, 
bū, bū, bū, aš skęstu. Nebematau nei dangaus, nei žemės, Oi vai, oi 
vai! Iš keturių elementų čia mums beliko tik ugnis ir vanduo. Bubu- 
bū, bū, bū. O, kad taip dievas duotų iš malonės savo, kad šią valandą 
aš būčiau Sejė vienuolyno darže arba Šinone pas Inocentą, paštetinin- 
ką, kur priešais paveikslingąją smuklę, net jei reikėtų prisijuosti 
prikyštę ir padėti jam paštetus kepti! Bocmane, ar nenugabentumėt 
manęs kaip nors į sausumą? Jūs žinote tiek gerų dalykų, kaip žmonės 
apie jus kalba. Atiduodu jums visą Bigoso kaštelioniją ir visą sraigių 
veisyklą — kad tik jūsų išmonės dėka pajusčiau tvirtą žemę po kojom. 
Oi vai, oi vai! Aš skęstu. Klausykite, draugužiai,— jeigu jau nebe- 
galima įsukti į padorų uostą, tai stabdykim laivą nors reide, nors 
kažin kur. Nuleiskit visus inkarus. Sukimės kaip nors iš pavojaus, 
maldauju jus. Prieteliau mieliausias, nuleiskit zondus ir bolidus. 
Žinosime bent, kiek čia gilumo. Zonduokite, mielasis, prieteliau 
brangiausias, išganytojo vardu maldauju! Sužinosime, ar galime 
čia patogiai atsigerti stačiam, kad nereikėtų lenktis. Man tas labai 
parūpo. 

— Trauk virvę aukštyn, ei!— šaukė vairininkas.— Aukštyn 
virvę! Prie falo! Žemyn virvę! Trauk falą, aukštyn virvę, saugok 
burę! Ei, virves visas nuleist! Ei, aukštyn virvę, gręžk skersai bangą! 
Nuimk rumpelį! Susuk bures! Dreifuot! 

— Jau šitaip? — tarė Panurgas.— Tegelbsti mus išganytojas! 

— Dreifuot, ei! — šaukė Žamė Brajė, vyriausiasis vairininkas. — 
Dreifuot! Kiekvienas galvokim apie savo sielą, melskimės, mus išgel- 
bėti gali tik dangaus stebuklas. 

— Padarykim,— tarė Panurgas,— kokį gerą ir gražų apžadą. 
Oi vai, oi vai, oi vai, bū, bū, bebebū, bū, bū. Oi vai, oi vai!.Prižadėkim 
mes savo pinigais nusiųsti ką nors į šventas vietas. Taip taip, ir kiek- 
vienas tegul kapšiuką pakrato. 

— Hė, ho! — šaukė brolis Žanas.— Po šimts tūkstančių vel- 
nių! Į dešinį bortą! Susukt bures, dėl dievo! Nuimt rumpelį, ei! Bures, 
bures susukt! Išgerkim dabar, ei! Tiktai ko nors gero, stiprinančio 
skrandį. Ūkvedy, ei, ar girdi? Kelk, nešk čionai. Ar taip, ar taip trau- 
kia velnias viską. Nešk čia, paže, ei, mano stalčiuką'** (taip jis vadino 
savo brevijorių). Pala, mano mielas, atversk! Po galais, kad pila 
ledai, kad žaibuoja! Laikykitės tvirtai jūs ten, meldžiamieji. Kada bus 
visų šventųjų šventė? Šiandien berods nešventa visų milijonų velnių 
šventė. 

— Ai,— tarė Panurgas, — brolis Žanas pats save grūda į prapultį. 
O, kokį gerą draugą aš prarasiu! Oi vai, oi vai, kuo tolyn, tuo blogyn. 
Nuo Skilės važiuoja į Charibdę, och, aš prigersiu. Confiteor. Nors 
vieno žodelio testamentą, broli Žanai, tėve mano; ponas kvintesen- 
cijos traukove, bičiuli, Achatai mano; Ksenomanai, tu mano viskas! 
Deja, aš prigersiu,— nors poros žodelių testamentą. Eime štai prie to 
tiltelio. 


Audros tesinys ir trumpas pokalbis 
apie testamenitus, 
sudarytus juroje 

— Sudarinėti testamentą dabar,— tarė Epistemonas,— kada 
reikia susiimti ir visomis išgalėmis padėti įgulai gelbėti laivą nuo 
sudužimo, yra, man atrodo, paikas ir beprasmis darbas, primenantis 
romėnų legionierius ir Cezario numylėtinius, kurie, įžygiavę į 
Galiją, surašinėjo testamentus ir visus jų priedus, aimanavo dėl 
savo likimo, virkšnojo, kam neturi prie savęs žmonų ir Romos 
draugų, kada po teisybei privalėjo griebtis ginklų ir iš visų galių 
pulti Ariovistą'““ ižiū 
to vežėjo, kuris, apsivertus vežėčioms ant arimo, atsiklaupė ir maldavo 
Heraklio pagalbos, užuot suraginęs jaučius, tvėręs už tekinio ir 
pastatęs vežėčias. Kas jums iš to testamento? Juk mes arba ištrūksim 
iš šio pavojaus, arba paskęsim. Jei ištrūksim, jis bus nereikalingas. 
Testamentas įsigalioja tik testatoriui mirus. Jei paskęsim, tai argi 
jis nepaskęs kartu su mumis. Kas jį nugabens vykdytojams? 

— Kokia nors gera banga, — atsakė Panurgas,— išmes jį krantan, 
kaip kitados Odisėją, o kokia nors karalaitė, išėjusi pasivaikščioti 
giedrą dieną, ras jį, paskui lieps kuo tiksliausiai įvykdyti viską ir 
pakrantėje man pastatydins šaunų paminklą, kaip Didonė kad pasta- 
tydino savo vyrui Sichėjui, Enėjas Deifobui Trojos pakrantėje ties 
Reta, Andromacha Hektorui Butroto mieste, Aristotelis Hermijui 
ir Ebului, atėniečiai poetui Euripidui, romėnai Druzui Germanijoje 

ir Aleksandrui Severui, savo imperatoriui, Galijoje, Argentarijus 
Kalaiskrui, Ksenokritas Lisidikui, Timaras savo sūnui Teleutagorui, 
Eupolis ir Aristokidė savo sūnui Teotimui, Onestas Timokliui, Kalima- 
chas Sopoliui, Dioklido sūnui, Katulas savo broliui, Stacijus savo 
tėvui, Žermenas Brijietis bretonų jūrininkui Ervė. 

— Ką tu čia kliedi? — tarė brolis Žanas. — Eikš čionai greičiau 
padėti mums, kad tave kur penki šimtai tūkstančių milijonų vežimų 
velnių, eikš greičiau! Kad tau snukis votimis nueitų ligi pat ūsų, 
kad tu gautum tris uolektis piktligės naujoms kelnėms su nauju daik- 
tadėčiu! Mūsų laivas užlėkė ant seklumos? Po šimts, kaip mes jį 
nutrauksim? O, kad jį pagriebtų visi marių velniai iš karto! Kojos 
mes iš čia nebeiškelsim, arba tegu mane visi šėtonai rauna! 

Tada išsigirdo graudus Pantagriuelio šauksmas, didžiu balsu 
maldaujantis: . 

— Viešpatie dieve, gelbėk mums, žūvame. Tačiau tegu pildosi 
tavo šventa valia, o ne mūsų norai. 

— Dievas ir švenčiausioji mergelė, — kalbėjo Panurgas,— te- 
būnie su mumis! Och, ach, skęstu! Bebebebū, bebe, bū, bū. Zn manus. 
Dieve teisingasis, atsiųsk man kokį delfiną, kad išgelbėtų mane, 
išneštų į sausumą, kaip kokį gražutį Arioną'“*. Aš gražiai skam- 
binsiu arfa, jei tik ji nesulaužyta. 

— Tegu mane visi velniai griebia,— tarė brolis Žanas. (Dieve, 
neapleisk mūsų, — murmėjo Panurgas pro sukąstus dantis.) — Kai 
tik aš nulipsiu pas tave, aš akivaizdžiai tau parodysiu, kad tavo dzin- 
golai kabo po uodega raguotam, dviragiui, bukaragiui teliokui! Ble, 
ble, ble! Eikš mums padėti nežliumbęs, mėme tu, žliumba, kad tave 
kur trisdešimt milijonų velnių! Eisi ar ne, marių tu verši? Fu, 
koks šlykštus tu žliumba! 

— Ar jau nieko geresnio ir nebepasakysit? 

— Šen, linksmasis mano stalčiuk, paimsiu aš tave į nagą. 
Beatus vir, qui non abiit.? Atmintinai moku čia viską. Pažiūrėkim 
geriau, ką sako jo malonybės švento Mikalojaus legenda: 


Horrida tempestas montem turbavit acutum.!?“ 


Tempestas buvo baisus mokinių plakėjas Montegiu kolegijoje. Jei už 
vargšų vaikelių, nekaltų mokinukų plakimą pedagogai eina į pragarą, 
tai jis, dievaž, dabar yra Iksiono rate!?" ir pliekia šunį, kuris tą ratą 
suka; o jeigu jie už nekaltų vaikelių kankinimą eina į dangų, tai jis 
turėtų būti aukščiau... 

= — Žemė, žemė! — sušuko Pantagriuelis.— Aš matau žemę! 
Vaikinai, narsinkimės iš paskutiniųjų. Jau nebetoli uostas. Matau, 
kaip dangus šiaurės pusėje pradeda giedrytis. Vėjas gręžiasi iš piet- 
ryčių. 

— Laikykitės, vaikinai, — tarė vairininkas,— bangos jau mąžta. 
Prie foko stiebo! Kelk, kelk! Skivus tempk! Kabestaną suk! Suk, suk, 
suk! Prie falo! Kelk, kelk, kelk, kelk! Rumpelį į vietą! Vantus pa- 
ruošk! Škotus paruošk! Bulines paruošk! Halsus kairėn! Rumpelį pa- 
vėjui! Atleisk dešinio borto škotus, tu kekšės vaike! (Kaip malonu 
tau, žmogau mielas, — tarė brolis Žanas jūreiviui,— išgirsti šičia 
naujienų apie savo motiną!) Liuvą dešiniau! Greičiau, greičiau! 
Vairo grąžulą į vietą! (Vietoj! — atsakė jūreiviai.) Bures užtraukt! 
Kryptis — į uosto vartus. Atsargines bures! Kelk, kelk! 

— Gerai pasakyta! Gera komanda! — tarė brolis Žanas. — Suki- 
tės, vyručiai, mikliau, mikliau. Puiku. Kelk, kelk! 

— Dešiniau. 

— Gerai pasakyta! Gera komanda! Uraganas, man rodos, silpsta 
ir nurims, nepadaręs mums nelaimių. Garbė dievui! Mūsų velniai jau 
bėga šalin. 

‘— Vairugalį prieš vėją! 

— Gerai, išmintingai pasakyta. Vairugalį prieš vėją! Šen, dėl 
dievo, Ponokratai, eržile pašėlęs! Kai tu vaikus dirbsi, šaldre, 
tau išeis vien berniokai. Eustenai, kavalieriau, prie foko stiebo! 

— Kelt bures, kelt! 

— Gerai pasakyta. Kelt! Kaip dievą myliu, kelt, kelt. Jau 
praėjo bėdos, šiandien kalėdos. 

— Ši daina,— tarė Epistemonas,— visai pritinka ir man pa- 
tinka, nes šiandien tikra šventė. 

— Aukščiau, aukščiau! Gerai! 

— O! — sušuko Epistemonas.— Įsakau visiems atgauti viltį: aš 
dešinėje matau Kastorą. 

— Be be, bū bū,— tarė Panurgas,— aš bijau, kad tik tenai 
nebūtų šliundra Elena!'“*. 

— Ne, tikrai pažįstu,— tarė Epistemonas,— tai Miksarchage- 
vas, jei tau labiau patinka argivų'“? duotas vardas. Ėėė, jau matau 

žemę, matau uostą, matau daugybę žmonių krantinėje. Matau jūros 
švyturio šviesą. 

— Ei, ei,— šaukė vairininkas,— sukt aplinkui kyšulį ir uolas. 

— Sukam! — atsakė jūreiviai. 

— Mums sekasi,— tarė vairininkas,— antai atplaukia mūsų 
pasitikti. Bus išgertuvės. 

— Šventas Jonai,— tarė Panurgas,— kokią šneką girdžiu? Tai 
žodžio gražumas! 

— Ble, ble, ble,— mėgdžiojo brolis Žanas.— Jei tu gausi nors 
vieną lašą, tegu velnias mane gauna visą. Ar girdi tu, velnio kapše! 
Vairininke, imkit štai pilną taurę paties geriausiojo, paties skaniau- 
siojo. Atnešk puodukus, Gimnastai, ir daug daug pašteto — kumpi- 
nio, kulšinio, vis tiek kokio. Tik žiūrėkit, kad nenuvirstumėt nuo 
koto. 

— Laikykitės, vaikinai, — sušuko Pantagriuelis, — laikykitės. Mes 
turime pasirodyti kaip pridera. Matot, prieš mus atplaukia dvi 
jolės, trys eldijos, penkios čipos, aštuoni volonterai, keturios gon- 
dolos ir šešios fregatos, šios salos gerų žmonių mums siųstos į pa- 
galbą. Bet kas gi tas Ukalegonas!““, kuris antai šitaip rėkia ir 
aimanuoja? Argi aš nelaikiau tvirtai vairo, suėmęs geriau nei du 
šimtai lynų? 

— Ten vargšelis Panurgas,— tarė brolis Žanas, — veršio drugiu 
galuojasi. Jis tirta visas iš baimės, kai pasigeria. 

— Jeigu jis,— tarė Pantagriuelis,,— per šią baisią audrą bei 
pavojingą uraganą ir turėjo baimės, tai aš vis vien jį gerbiu nė kiek 
ne mažiau kaip pirma, nes šiaipgi jis laikosi vyriškai. Tiesa, bijoti 
kiekvieno pavojaus yra širdies žemumo bei menkumo požymis, — 
prisiminkim Agamemnoną, kurį Achilas gėdino, sakydamas, kad 
turįs šuns akį ir elnės širdį'*',— tačiau nebijoti, kai padėtis tikrai 
pavojinga, yra nuovokos neturėjimo ženklas. Aš nenorėčiau sakyti, 
kad baisiausias dalykas pasaulyje, neskaitant nusidėjimo dievui, 
yra mirtis. Nenorėčiau kištis į ginčą tarp Sokrato ir akademikų: ar 
mirtis pati yra blogis ir ar mirties pačios reikia bijoti. Tiek tik sakau: 
jeigu jau reikia ko bijoti, tai šitokios va mirties — sudužus laivui. 
Mat, kaip Homeras sako, mirtis jūroje yra kraupi, šlykšti ir prie- 
šinga gamtai'“Ž. Išties, Enėjas per audrą, ištikusią jo laivyną ties 
Sicilija, gailestavo, kam nesusilaukė mirties nuo narsiojo Diomedo 
rankos, ir tuos, kas žuvo Trojos gaisre, tarė esant trigubai, ketur- 
gubai laimingus!““. Iš mūsų niekas mirties nesutiko — tegu už tai die- 

vui laikytojui būna garbė per amžius. Tačiau mūsų laivai iš tiesų 
apdaužyti. Gerai. Susitaisysim, kas pairę. Saugokitės, kad neatsi- 
trenktume į žemę! 


Kaip Panurgas po audros vėl 
smarkiu vyru dedasi 

— Cha cha, — sušuko Panurgas,— viskas puiku. Audra praėjo. 
Aš jus prašyčiau, gal būtumėte malonūs mane pirmą išleisti iš laivo. 
Norėčiau greit nueiti savais reikalais. Gal dar galėčiau kuo padėti 
jums? Duokit, suvyniosiu tą lyną. Aš labai drąsus, ar ne? Visai nedaug 
tebijojau. Duokit šitą man, mielasis. Ne, ne, baimės nė krislo. Teisybė, 
ta didžioji banga, kuri perliejo ištisai visą denį, truputį pakeitė 
mano pulsą. 

— Bures nuleist! 

— Gerai pasakyta. Kaip, tu nieko nedirbi, broli Žanai? Argi 
dabar laikas gerti? Ką gali žinoti, ar švento Martyno pakalikas!** 
neužtaisys mums dar vieno uragano? Gal kuo jums galėčiau padėti? 
Po šimts, aš labai gailiuosi, nors po laiko, kad nesilaikiau gerų 
filosofų teorijos: vaikštinėti palei jūrą ir plaukti palei krantą labai 
saugu ir smagu, panašiai kaip eiti pėsčiam, vedantis arklį už apynasrio. 
Cha cha cha, dievaži, viskas gerai. Gal dar jums kuo padėti? Duokit, 
duokit, aš susidorosiu, jei tik velnias nepasipainios. 

Epistemonui vienos rankos delnas visas kraujavo — buvo nus- 
maukta oda, kai jis visomis išgalėmis laikė suėmęs storą lyną; dabar, 
išgirdęs Pantagriuelio kalbą, jis tarė: 

— Žiūrėkite, senjore, aš baimės ir siaubo turėjau ne mažiau 
kaip Panurgas. Bet ką gi, nėmaž netausojau savęs, kad tiktai 
išsigelbėtume. Aš manau taip: jeigu visi būtinai ir neišvengiamai 
turėsime mirti (o juk taip ir bus), tai vien nuo šventos dievo valios 
priklauso, ar mirsi tą, ar kitą valandą, tokia ar kitokia mirtimi. Užtat 
turime be paliovos melsti dievą, prašyti, ieškoti, maldauti jo malonės. 
Bet tai anaiptol ne viskas: turime ir patys daryti visa, ką galime, ir, 
kaip sako šventasis apaštalas, būti dievo bendradarbiais'*?. Žinote, 
ką pasakė konsulas G. Flaminijus'““, kai Hanibalas jį klastingai 

apsupo ir prirėmė prie Peruzijos ežero, vadinamo Trazimenu. 
„Vaikinai, — kalbėjo jis savo kareiviams,— nesitikėkite iš čia išeiti 
maldų ir apžadų dėka. Jėga ir narsa turime prasimušti, kalavijo 
ašmenimis prasiskinti kelią per priešus“. Tolygiai, pasak Salustijaus, 
kalbėjęs M. Porcijus Katonas: dievų pagalbos neišprašysi bergždžiais 
apžadais ir bobiškomis aimanomis. Kas rūpinasi, dirba ir savęs ne- 
gaili, tam viskas sekasi ir pagal norą klojasi. Jei bėdoj ir pavojuj žmo- 
gus yra aplaidus, ištižęs ir tingus, tai veltui jis į dievus šaukiasi, jie 
tokio nemėgsta, jie ant tokio rūstauja. 

— Tegu velniai mane griebia,— tarė brolis Žanas (Ir mane 
po draugei,— pridėjo Panurgas),— jei meluoju: Sejė vienuolyno 
sodas tikrai būtų nusiaubtas ir sutryptas, jeigu aš būčiau giedojęs kartu 
su kitais velnio vienuoliais Contra hostium insidias'“' (kaip brevijoriu j 
parašyta), o ne vynuogyną su kryžiaus stiebu gynęs nuo Lernė plėšikų. 

— Supkis, laivelį, — tarė Panurgas,— viskas klojasi puikiai. 
Brolis Žanas nieko neveikia. Brolis Žanas baltarankis, jis tik žiūri, 
kaip aš triūsiu prakaituoju, va šitą šaunų jūreivį, savo darbo meistrą, 
vaduoju. Ei mielasis, porą žodžių, tik nepykit: kokio storumo mūsų 
laivo sienos apkalas? 

— Gerų dviejų colių, — atsakė vairininkas, — galit nebijoti. 

— Viešpatie dieve,— tarė Panurgas,— tai mes, vadinasi, visą 
laiką esame per du colius nuo mirties. Tai gal čia vienas iš devynių 
santuokos malonumų'**? Taip, mano mielas, gerai darote, kad 
pavojų matuojate savo uolektimi. O aš tai baimės neturiu nė mažumė- 
lio — esu Vilhelmas Bebaimis. Narsumo kiek tik gana. Ne avių 
narsumo — vilkų narsumo, plėšrūnų kietumo. Ir nebijau nieko dau- 
giau kaip tik pavojaus. 


Kaip brolis Žanas įrodinėja Panurgui, 
kad jis be reikalo baiminosi 
audros metu 


PERSKYRIMAS XXIV 
— Sveiki gyvi, ponai,— kalbėjo Panurgas,— sveiki gyvi visi. 


Kaip laikotės, gerai? Ačiū dievui, o jūs? Labai malonu, kad atvykot, 
ir kaip tik į patį laiką. Lipam į krantą. Jungos, ei, lieptą permeskit; 

pastumėkit šen tą valtį. Gal dar jums kuo padėti? Esu alkanas kaip 
vilkas, juk dirbau ir plušėjau už keturis jaučius. Iš tiesų, koks gražus 
čia kraštas, žmonės kokie geri. Vaikinai, ar dar reikalinga jums mano 
pagalba? Netausokite mano prakaito, dėl dievo meilės. Adomas, atseit 
žmogus, yra gimęs arti ir dirbti, kaip paukštis gimęs skrajoti. Viešpats 
dievas nori — suprantate? — kad mes valgytume duoną iš savo pra- 
kaito, o ne iš dykinėjimo, kaip ana tas mazgotė vienuolis, tasai brolis 
Žanas, kuris merdi iš baimės ir žino tiktai vyną gerti. Ogi oro gražu- 
mas! Dabar matau, koks teisingas, kaip giliai apgalvotas buvo tauriojo 
filosofo Anacharsio'*? atsakas, kai jis, klausiamas, kuris laivas, jo ma- 
nymu, visų Ssaugiausias, tarė: „Tas, kuris uoste stovi“. 

— Dar gražiau buvo, — tarė Pantagriuelis,— kai jis, klausiamas, 
katrų daugiau, mirusiųjų ar gyvųjų, atšovė klausimu: o prie katrų 
priskaitysite tuos, kurie jūrose plauko? Čia jis subtiliai davė suprasti, 
kad tie, kas plauko jūrose, nuolatos yra taip arti mirties, j0g gyvena 
merdėdami ir merdi gyvendami. Ir Porcijus Katonas sakė, kad gailė- 
tųsi tik trijų dalykų: jei kada paslaptį patikėtų moteriškei, jei kada 
praleistų dieną dykas ir jei keliautų jūra, galėdamas keliauti žeme. 

— Vardan švento rūbo, kurį nešioju,— tarė brolis Žanas Pa- 
nurgui,— tu, mano mielas baladošiau, be jokio reikalo bijojai, kai 
audra siautė. Mat tau likimo nėra skirta vandeny galą gauti. Tu, būk 
tikras, pakibsi aukštai ore, o gal supleškėsi lauže kaip eretikas. Sen- 
jore, ar norite turėti gerą apsiaustą nuo lietaus? Galite dėti į šalį tas 
vilkenas, tas opšrenas. Liepkite nulupti Panurgą ir apsigaubkite jo 
oda. Tik, dieve gink, nesiartinkite tada prie ugnies ir pro kalvę neikite: 
akies mirksniu ta jo oda pavirstų pelenais. O per lietų galite ją nešioti, 
kiek tiktai patinka, taip pat ir kai sninga, kai ledai pila. Beje, galite su 
ja po vandenį nardyti, kad ir kuo giliausiai, — nesušlapsite nė kiek. 
Duokite iš jos pasiūti žieminius batus — nepermirks niekados. Duokit 
padaryti diržus, su kuriais paaugliai mokysis plaukti, — išmoks be jokio 
pavojaus. 

— Atseit, — tarė Pantagriuelis,— jo oda — kaip anoji žolė, vadi- 
nama Veneros plaukais: ji nesumirksta, net nesušlampa, visada lieka 
sausa, nors kažin kiek ją vandeny laikytumei; užtat jos ir vardas 
Adiantos'““. 

— Panurgai, bičiuli mano, — tarė brolis Žanas, — tu, meldžiama- 
sis, niekuomet nebijok vandens. Nuo visiškai priešingo elemento tu 
galą gausi. 

— (Gal ir taip, — atrėmė Panurgas.— Bet, matai, velnių virtuvės 

darbininkai kartais būna neatidūs ir daug ką padirba atžagariai: ką 
ketino kepti, įdeda virti — visai panašiai kaip ir mūsų virtuvėje. Juk 
būna gi, kad virėjai prismaigsto lašinių kurapkas, karvelius, fazanus, 
lyg ir ketindami juos kepti, o, žiūrėk, paskui kurapkas įkiša puodan į 
kopustienę, karvelius į svogūnienę, fazanus į kaliaropes. 

O dabar klausykite, mieli draugai: pareiškiu šios taurios draugijos 
akivaizdoje, kad aš, darydamas apžadą paaukoti jo malonybei šventam 
Mikalojui koplyčią tarp Monsoro ir Kando, turėjau omeny tą indą, kur 
rožių vandenį distiliuoja!?!. 

— Mat koks gudročius! — tarė Epistemonas.— Suktas, vytas ir 
pavijotas. Teisingas, pasirodo, lombardų priežodis: 


Passato el pericolo, gabbato el santo.?* 


Kaip Pantagriuelis po audros 
išsikėlė Makreonų saloje 

Ne ką trukę atvykome į Makreonų !** salą ir išsikėlėme uoste. Geri 
tos šalies žmonės mus priėmė pagarbiai. Senis Makrobas!?* (taip 
vadinosi vyriausiasis seniūnas) kvietė Pantagriuelį į miesto svetainę 
pailsėti ir pavalgyti, bet šis nenorėjo atsitraukti, kol neišlips į krantą 
visi jo žmonės. Apžiūrėjęs savo vyrus, liepė gražiau visiems persireng- 
ti, paskui visą mantą bei išteklius išgabenti į krantinę ir čia smagiai 
įsistiprinti. Taip ir buvo tuojau padaryta, ir dievas vienas bežino, kaip 
ten buvo gerta ir ūžta. Vietos gyventojai sunešė galybę valgių. Panta- 
griueliniai juos dosniai vaišino savo ruožtu, nors audra jų maisto iš- 
tekliams ir buvo padariusi šiek tiek žalos. Baigus puotauti, Panta- 
griuelis paprašė kiekvieno imtis darbo ir taisyti, kas laivuose pagadinta. 
Visi mielai vykdė jo valią. Taisyti sekėsi lengvai, nes visi salos gyven- 
tojai buvo dailidės arba šiaip amatininkai, panašiai kaip Venecijos 
arsenale. Ta didelė sala turėjo tris uostamiesčius ir dešimt kaimų, kur 
gyveno žmonės, o šiaip visur buvo vieni miškai, aukšti, dideli ir negy- 
venami kaip Ardėnų girios. 

Senis Makrobas, mūsų prašomas, parodė mums, kas saloje įdomu 
ir matytina. Ūksmingoje, dykoje girioje išvydome kelių senų šventyklų 
griuvėsius, kelis obeliskus, piramides, paminklus, senų laikų antkapius 

su visokiais įrašais bei epitafijomis. Tų įrašų buvo ir hieroglifiniais 
rašmenimis, ir jonėnų kalba, ir arabų, agarėnų, slavų kalbomis, ir dar 
kitokių. Šį tą iš jų smalsusis Epistemonas nusirašė. Tuo tarpu Panurgas 
kalbėjo broliui Žanui: 

— Čia Makreonų sala. Makreonas graikiškai reiškia senis, žmo- 
gus, kuris daug metų turi. 

— Kotu iš manęs nori? — tarė brolis Žanas.— Kuo aš čia dėtas? 
Manęs juk nebuvo šiame krašte, kai jį taip praminė. 


— Beje, — kalbėjo toliau Panurgas,— aš manau, kad iš šios vietos 
vardo yra išvestas žodis makrelė!“". Juk makrelės amatu verčiasi tik 
senės. Jaunų darbas — jų paslaugomis naudotis. Užtat galėtume ma- 
nyti, kad čia išties gal yra Makrelės sala, tos, kur Paryžiuje!““, origi- 
nalas ir prototipas. Eime paieškoti austrių su kiautais. 

Senis Makrobas jonėnų kalba paklausė Pantagriuelį, kaip, kokio- 
mis išmonėmis ir kokiu triūsu pavykę jiems įsukti į uostą šiandien, 
kada šitaip baisingai audrojo ir oras, ir jūra. Pantagriuelis jam atsakė, 
jog tokia buvusi aukštojo visatos laikytojo malonė: jis teikęsis atsi- 
žvelgti į jo žmonių širdies paprastumą ir jausmų grynumą, kadangi 
jie -keliauja ne dėl pelno ir ne prekybos kelių ieškodami. Vienas 
vienintelis karštas jų noras ir jų kelionės tikslas yra pamatyti, pažinti, 
perprasti, aplankyti Bakbuk orakulą ir išgirsti Butelio žosmę vienu 
kebliu klausimu, varginančiu vieną iš šios išvykos dalyvių. Be abejo, 
teko pakelti daug vargo, ir laivo sudužimo pavojus buvo pernelyg arti. 
Paskui jis klausė, dėl kokių priežasčių, jo manymu, galėjęs kilti baisus 
uraganas ir ar vandenys aplinkui šią salą esą visada audringi, kaip 
tatai būna Okeano jūroj!?" — Sen Matjė arba Momusono pakrantėse, 
Viduržemio jūroj — Satalijos sąsiauryje, Montaržantane, Plombine, 
palei Melio kyšulį Lakonijoj, Gibraltaro sąsiauryje, Mesinos sąsiau- 
ryje ir kitur. 


Kaip gerulis Makrobas pasakoja Pantagriueliui 
apie herojų gyvenimą ir myrį 
PERSKYRIMAS XXVI 


Į tai gerulis Makrobas atsakė taip: 
— Mieli keleiviai, čia yra viena iš Sporadų salų, ne tų jūsiškių 

salų, kur Karpatijos jūroj!?š, bet Okeano Sporadų; kitados ji klestėjo, 
plačiai prekiavo, buvo turtų pertekusi, gausingai lankoma, tirštai gy- 
venama ir priklausė Britanijos valdovui, nūnai, praėjus daug laiko 
ir pasauliui ėmus ristis į savo dienų galą, ji, kaip matote, nusigyveno 
ir suskurdo. 

Čia, šioje gūdžioje girioje daugiau nei septyniasdešimt aštuonių 
tūkstančių parasangų ilgio ir pločio, turi savo būklus demonai ir hero- 
jai, jau gerokai susenę; o kadangi mes nebematome danguje kometos, 
kuri mums rodėsi pastarąsias tris dienas, tai manome, kad vienas kuris 
iš jų pasimirė ir dėl to kilo ši baisi audra, kuri jus taip prikankino. Mat 
kol jie visi gyvena, tol viskas gerai klojasi šioje vietoje ir aplinkinėse 
salose, o jūroje viešpatauja tyluma ir giedra. Kai tiktai numiršta kuris, 
visada girioj kyla didžios ir graudžios aimanos, žemėje — marai, vėtros 
ir sielvartai, ore — sumišimai ir tamsybės, jūrose — audros ir uraga- 
nai. 

— Ką jūs sakote, — tarė Pantagriuelis,— yra labai panašu į teisy- 
bę. Nes kaip žibintas ar žvakė, kol dega ir plėvoja, tol šviečia viską ap- 
linkui, džiugina kiekvieną, kiekvienam teikia savo paslaugą ir savo 
šviesą, nedaro blogo ir nemalonumo nė vienam, o kai tik užgęsta, tuoj 
savo dūmais ir išskyromis užteršia orą, kenkia aplinkiniams ir visiems 
kelia apmaudą,— taip lygiai dedasi ir su didžiomis, iškilniomis sielomis: 
kol jos gyvena savo kūne, tol jų būklas esti ramus, garbingas, daug kam 
naudingas, daug kam teikia džiaugsmo, o kai tik jos kūną palieka, 
tuoj tą pajunta visos salos, ir žemynai, ir jūros; ore darosi didi sūku- 
riai, perkūnijos, krušos; žemėje — sujudimai, sukrėtimai, drebėjimai, 
jūroje — uraganai ir audros, ir visur didis tautų vaitojimas, religijų 
keitimasis, sumaištys karalystėse, perversmai valstybėse. 

— Mes neseniai savo akimis regėjome, kaip tas darosi, — kalbėjo 
Epistemonas,— kada mirė narsus ir mokytas riteris Gijomas diu 
Belė!?*: kol jis gyveno, Prancūzija buvo tokia laiminga, jog visas pa- 
saulis jai pavydėjo, troško santarvės su ja, baiminosi jos. Kai tiktai 
jis numirė, visas pasaulis ėmė ją niekinti, ir tai truko gana ilgai. 

— O kai Anchisas mirė Drepanyje, Sicilijos saloje, — tarė Panta- 
griuelis,— Enėją taipogi ištiko baisi audra. Galimas daiktas, dėl tos 
pačios priežasties Erodas, tironas, nuožmus Judėjos karalius, nusi- 
jausdamas veikiai mirsiąs baisia ir klaikia mirtimi (o mirė jis nuo 
ftiriazio, kirmėlių ir utėlių užpjautas, taip pat kaip L. Sula, Ferekidas 
Sirietis, Pitagoro mokytojas, graikų poetas Alkmanas ir kiti) ir numa- 
tydamas, kad po jo mirties žydai džiaugsmo ugnis kūrens, liepė su- 

šaukti į savo seralį iš visos Judėjos miestų, pilių ir tvirtovių visus 
kilminguosius ir tautos vyresniuosius, apskelbdamas klastingai norįs 
pranešti jiems svarbių dalykų apie provincijos valdymą ir gynybą. 
Kai tik jie susirinko ir prisistatė, jis liepė juos visus uždaryti seralio 
hipodrome. Tada tarė savo seseriai Salomėjai ir jos vyrui Aleksand- 
rui: „Esu tikras, kad žydai apsidžiaugs mano mirtimi, bet jeigu jūs 
manęs paklausysit ir įvykinsit, ką jums sakysiu, tai mano laidotuvės 
bus šaunios ir gedulas bus visuotinis. Kai tik numirsiu, jūs mano 
apsaugos šauliams, kuriems jau esu davęs įsakmius nurodymus, liepkit 
išžudyti visus čia uždarytus kilminguosius ir tautos vyresniuosius. 
Tada visa Judėja norom nenorom paskęs gedule ir raudose, ir kita- 
šaliams atrodys, kad tai dėl mano mirties, tartum kokio herojaus siela 
būtų nuo kūno atsiskyrusi“. 

Tas pat didžiai magėjo ir kitam padūkusiam tironui, kuris sakė: 
„Man mirštant, tegu žemė su ugnimi susimaišo“ — atseit tegu žūva 
visas pasaulis. Nenaudėlis Neronas, kaip liudija Svetonijus, pirmuosius 
žodžius pakeitė ir sakė: „Man gyvenant...“ Šį bjaurų posakį, cituo- 
jamą Cicerono, lib. 3, de Finibus, ir Senekos, lib. 2, de Clementia"““, 
Dionas Nikėjietis ir Svidas'®! priskiria imperatoriui Tiberijui. 


Kaip Pantagriuelis samprotauja apie herojų 
sielų išsiskyrimą su kūnu ir apie baisingus 
ženklus, kurie pasirodė prieš velionio 
senjoro de Lanžė mirtį 


PERSKYRIMAS XXVII 


— Negailestauju,— kalbėjo toliau Pantagriuelis, — kad jūrų aud- 
ra tiek mus privargino ir prikamavo, nes kitaip nebūčiau išgirdęs to, 
ką mums pasakė šis gerulis Makrobas. Aš labai esu linkęs patikėti jo 
žodžiais apie kometą, matytą ore kelios dienos prieš tokią mirtį, nes 
yra sielų tokių kilnių, garbių ir herojiškų, jog dangus iš anksto duoda 
mums ženklą apie jų būklo pakeitimą bei iškeliavimą. Lygiai kaip 
išmintingas gydytojas, iš tikrų ženklų pažinęs, kad ligoniui jau artinasi 
mirtis, įspėja prieš kelias dienas žmoną, vaikus, gimines ir draugus, jog 
greitai jau reikės skirtis su vyru, tėvu ar giminaičiu, idant šie, kol dar 

laikas, primintų ligoniui, jog metas sutvarkyti namų reikalus, pamo- 
kyti bei palaiminti vaikus, pagalvoti apie žmonos našlystę, pareikšti, 
kas reikia, dėl globotinių išlaikymo, žodžiu, idant mirtis neužkluptų 
nepasirūpinus tiek savo siela, tiek savo namais, — taip ir maloningie- 
jį dangus, lyg džiaugdamiesi, kad į juos grįžta palaimintos sielos, 
prieš joms atsiskiriant nuo kūno tarytum kuria džiaugsmo ugnis — 
leidžia kometas bei meteorus, kadangi nori, idant šitie ženklai apreikš- 
tų žemės vaikams akyvai ir neabejotinai, jog po kelių dienų tos šlo- 
vingos sielos atsisveikins su kūnu ir su žeme. 

Taip kitados Atėnuose teisėjai areopagitai, balsuodami nuospren- 
dį kriminaliniams nusikaltėliams, vartojo tam tikrus ženklus išreikšti 
tam tikroms nuomonėms; antai, raidė © reiškė pasmerkimą myriop, 
T — išteisinimą, o A — papildomo tardymo reikalavimą, jei byla neiš- 
gvildenta pakankamai. Tie ženklai būdavo rodomi viešai, kad nereikė- 
tų teisiamojo giminėms, artimiesiems ir šiaip besidomintiems tuščiai 
jaudintis ir sukti galvą, koks bus teismo nuosprendis ir kas laukia pik- 
tadario, laikomo kalėjime. Juk ir dangūs, siųsdami kometas nelyginant 
eterinius ženklus, sako be žodžių: „Žmonės mirtingieji, jeigu norite dar 
ką iš tų palaimingųjų sielų sužinoti, išmokti, išgirsti, patirti, atspėti, kas 
būtų pravartu ir naudinga jums patiems ar visuomenei, tai skubėkit 
jiems prisistatyti ir iš jų atsaką gauti, nesgi artinasi komedijos baigtis 
ir atomazga. Paskui gailėsitės, bet bus per vėlu“. 

Tai dar ne viskas. Antai, kai dangūs nori apreikšti žemei ir žemės 
vaikams, jog šie neverti būti kartu su tomis pranašiomis sielomis, lai- 
kyti su jomis draugystę ir naudotis tos draugystės vaisiais, jie baugina 
juos ir gąsdina stebuklais, pamėnais, monstrais ir kitais kitokiais pra- 
našingais ženklais, visiškai nepasiduodančiais jokiems gamtos dės- 
niams. Štai mes matėme daugel dienų prieš atsiskiriant nuo kūno di- 
džiai, šviesiai, prakilniai ir herojiškai sielai — prieš mirštant mokytam 
ir narsiam riteriui de Lanžė, apie kurį jūs pirma kalbėjote. 

— Menu tai gerai, — tarė Epistemonas,— o ir dabar man tebedre- 
ba ir tebevirpa širdis savo kapsulėje, kai pamąstau apie tuos neregėtus 
ir baisius stebuklus, kuriuos aiškiai matėme penkias ar šešias dienas 
prieš jo mirtį. Senjorai de Asjė, Šmanas, vienakis Maji, Sent Aji, Vilnev 
la Gijaras, magistras Gabrielis, gydytojas iš Savijano, Rablė, Kojuo, 
Masiuo, Majoričis, Biulu, Serkiu, vadinamas Burmistru, Fransua 
Prustas, Feronas, Šarlis Žira, Fransua Burė!?* ir dar daugybė kitų 
žmonių, velionio d'augų, namiškių ir tarnų, siaubo pagauti, dirsčiojo 
tylomis į kits kiią, žodžio nepratardami, bet visi tą patį galvodami ir 

gerai numanydami, jog veikiai Prancūzija neteks riterio, tokio tobulo 
ir taip reikalingo josios garbei ir apsaugai, ir kad štai dangus reikalau- 
ja sau jo, kaip priklausančio jiems pagal natūraliąją teisę. 

— Prisiekiu savo jupos skvernu,— tarė brolis Žanas, — aš į se- 
natvę irgi noriu pasidaryti mokytas. O ką, ar mano galva ne galva? Aš 
klausiu jus, 

Kaip karalius vasalus, 
Karalienė — vaikelius, 


ar tie herojai ir pusdieviai, apie kuriuos čia kalbėjote, irgi miršta? Mo- 
tina švenčiausioji, o aš galvojau ir maniau, kad jie nemirtingi tarsi 
angelėliai, atleisk man, pone dieve. Bet va garbusis Makrobas sako, 
kad jiems irgi pareina mirtis. 

— Ne visiems, — atrėmė Pantagriuelis.— Stoikai teigia, kad jie 
visi mirtingi, tik vienas esąs nemirtingas, neliečiamas, neregimas. 

Pindaras įsakmiai tvirtina, kad dievaitėms hamadriadėms!“* likimo 
verpstas bei kuodelis ir nepermaldau jamosios parkos neišverpia il- 
gesnio siūlo, tai yra gyvenimo, negu tiems medžiams, kuriuos jos glo- 
boja. Tai ąžuolai, iš kurių jos esančios gimusios, kaip sako Kalima- 
chas'“* ir Pausanijas in Phoci.'“? Jiems pritaria Marcianas Kape- 
la'ôĉ6, O kai dėl pusdievių, panų, satyrų, silvanų, elfų, egipanų, nimfų, 
herojų ir demonų, tai daugelis iš jų pagal bendrą amžių sumą, išvestą 
Heziodo, sulaukė 9720 metų; šis skaičius gaunamas vienetą pervedus 
į ketveriukę, tą ketveriukę keturiskart padvigubinus, paskui viską 
penkiskart padauginus iš materialių trikampių. Žr. Plutarcho knygą 
Apie orakulų paniekinimą. 

— To brevijoriuje nėra, — tarė brolis Žanas. — Aš tokiais dalykais 
netikiu, nebent tas būtų malonu jums. 

— Aš tikiu, — tarė Pantagriuelis, — kad visos išmintimi apdovano- 
tos sielos išlieka nepaliestos Atropos!'“' žirklių. Visi yra nemirtingi: 
angelai, demonai, žmonės. Šiaip ar taip, aš jums šia proga papasakosiu 
vieną istoriją, beje, keistą, bet užrašytą ir patvirtintą daugelio mokytų 
ir išmaningų istoriografų. 

Kaip Pantagriuelis pasakoja graudžią 
istoriją apie herojų mirtį 


PERSKYRIMAS XXVIII 


— Kartą Epitersis, retoriaus Emiliano tėvas, plaukė iš Graikijos 
į Italiją laivu, pilnu visokių prekių ir keleivių. Ties Echinadžių salo- 
mis, tarp Morėjos ir Tuniso, vieną vakarą visiškai nutilo vėjas, ir jų 
laivas, srovės nešamas, prislinko prie Paksio salos'*š. Keleiviai vieni 
miegojo, kiti budėjo, dar kiti gėrė ar vakarieniavo. Ir šit, kai laivas 
sustojo arti kranto, išsigirdo didis balsas, šaukiantis iš salos: Tamus. 
Tas šauksmas visus išgąsdino. Tamus buvo jų laivo vairininkas, kilęs iš 
Egipto, bet jo vardą težinojo vos vienas kitas keleivis. Ir antrą kartą 
pasigirdo tasai balsas, baisingai šakiantis Tamus. Niekas neatsiliepė, 
visi tik tylėjo ir drebėjo, ir balsas pasigirdo trečią kartą, dar baisesnis 
negu pirma. Tada atsitiko, jog Tamus atsiliepė: „Aš esu čia, ko reika- 
lauji iš manęs? Ko nori, kad padaryčiau?“ Tada balsas suskambėjo 
dar garsiau, sakydamas jam ir liepdamas, kad kai nuplauks į Palodę, 
apskelbtų visiems ir pasakytų, jog Panas, didysis dievas, mirė. 

Šitie žodžiai, kaip pasakoja Epitersis, nustebino didžiai ir įbaugino 
visus jūreivius bei keleivius; ir kai jie svarstė, kaip būtų geriau, ar 
nutylėti, ar skelbti, kas paliepta, Tamus pareiškė, jei tik pūsiąs palankus 
vėjas, geriausia būsią tylomis praplaukti pro šalį; jei tačiau jūroje 
būsianti tyla, tada apskelbti, ką girdėję. Ir štai, kada jie buvo ties 
Palode, atsitiko, jog nebuvo nei vėjo, nei srovės; tada Tamus, stojęs 
laivo pirmagalyje, atgręžė veidą žemės linkui ir pasakė, kas buvo 
liepta: kad didysis Panas miręs. Vos spėjo jis baigti paskutinį Žodį, 
pasigirdo žemėje didi dūsavimai, didžios aimanos ir išgąsčio šūksniai, 
ir ne vieno kieno, o daugelio vienu metu. 

Šita naujiena tučtuojau pasiekė Romą, nes laive buvo daug žmo- 
nių. 

Ir Tiberijus Cezaris, tuomet imperatorius Romoje, liepė pašaukti 
Tamų. Ir, išklausęs jo kalbą, patikėjo jo žodžiais. Ir teiravosi mokslo 
vyrų, kurių gausu tada buvo jo rūmuose ir Romoje, kas buvęs tasai 
Panas, ir sužinojo, kad tai Merkurijaus ir Penelopės sūnus. Taip visų 
pirma apie jį rašė Herodotas, taipogi ir Ciceronas Apie dievų prigimtį 
trečioje knygoje. Aš betgi būčiau linkęs aiškinti, jog ten buvo tasai 
didysis tikinčiųjų išganytojas, kurį Judėjoje niekšiškai nužudė Mozės 
įstatymo pontifikų, rašto žinovų, kunigų ir vienuolių pavydas bei 


Ketvirta knyga 470 


neapykanta. Ir toks aiškinimas, man regis, nėra paikas, nes išganytojas 
teisėtai gali būti graikų kalba vadinamas Pan!“?, kadangi mums jis 
yra Viskas: visa, kas mes esame, visa, kuo gyvename, visa, ką turime, 
visa, ko viliamės, yra jis, visa yra jame, iš jo, per jį. Tai gerasis Panas, 
didysis ganytojas, kuris, kaip liudija ištikimasis piemenėlis Korido- 
nas''“, myli ne vien savo avis, bet ir jų piemenis. Sulig jo mirtimi pakilo 
raudos, dejonės, dūsavimai, siaubas visoje visatos sąrangoje — dan- 
guje, žemėje, jūroje, pragaruose. Šis mano aiškinimas tinka ir laiko 
atžvilgiu, nes mūsų geriausiasis, mūsų aukščiausiasis Panas, mūsų vie- 
nintelis išganytojas mirė Jeruzalėje, kada Romoje viešpatavo Tiberi- 
jus Cezaris. 

Pantagriuelis, šią kalbą užbaigęs, nutilo ir giliai susimąstė. Po 
neilgo laiko pamatėme iš jo akių riedant ašaras, didumo kaip strauso 
kiaušinis. Tegu dievai ką nori man daro, jeigu bent vienas mano žodis 
melagingas. 


Kaip Pantagriuelis plaukė pro Pasalūnų 
salą, kurioje karaliavo 
Gavėnas 

Kai linksmosios flotilės laivai jau buvo sutaisyti, kliaudos pašalin- 
tos, maisto atsargos reikiamai papildytos, makreonai su kaupu užganė- 
dinti ir patenkinti tuo, ką laimėjo iš Pantagriuelio kapšo, o mūsų 
žmonės linksmesni nei bet kada, — kitą dieną, maloniam akvilonui 
pučiant, su dideliu džiaugsmu išskleidėme bures. Apypiete Ksenomanas 
mums parodė iš tolo Pasalūnų salą, kurioje karaliavo Gavėnas!'!. 
Pantagriuelis apie jį jau buvo girdėjęs, o dabar mielai būtų užsukęs 
jo paties pasižiūrėti, tik Ksenomanas atkalbinėjo, nes, viena, būsią 
gerokai-iš kelio, o antra, viešnagė šioje saloje ir paties jo valdovo rū- 
muose būtų, pasak jo, pernelyg liesa. 

— Jūs čia nieko daugiau nepamatytumėte kaip tik vien didelį žir- 
nių rijiką, didelį silkių ėdiką, didelį kurmių gaudytoją, didelį šieno 
plakuoto ją, pusmilžinį su gyvaplaukių barzda ir dviguba tonzūra, 
Žiburijos išperą, didelį miglos pūtėją, ichtiofagų '*Ž vėliavnešį, garsty- 

tininkų diktatorių ''?, mažų vaikų plakėją, pelenų degėją!"“, gydytojų 
tėvą ir geradarį, apsikrovusį atlaidais, indulgencijomis bei stacijomis, 
padorų vyrą ir labai dievotą kataliką. Tris ketvirtadalius dienos jis 
praverkia. Niekad neina į vestuves. Tikras dalykas: per keturiasdešimt 
karalysčių nerastumėt gabesnio už jį kepamų jų iešmų ir smaigstomų jų 
virbų gamintojo. Maždaug prieš šešetą metų aš, keliaudamas per 
Pasalūnų šalį, paėmiau tų iešmų dvylika tuzinų ir padovanojau Kan- 
do mėsininkams. Šie juos labai vertina, ir ne be pamato. Kai grįšim, aš 
jums parodysiu du iš jų, pritaisytus viršum didžiųjų durų. Penas, 
kuriuo jis minta, yra sūdyti šarvai, sūdyti šalmai, mauriški šalmai, dar 
kitokie šalmai, vis sūdyti. Nuo tokio maisto jį kartais apninka sunki 
perštinė. Jo apdaras juokingas tiek savo fasonu, tiek spalva: visa, ką jis 
nešioja, yra pilka ir vėsu — nieko iš priekio ir nieko iš užpakalio, ir 
rankovių nėra. 

— Man būtų malonu, — tarė Pantagriuelis,— jei, apsakęs jo ap- 
darą, mitybą, veiklą ir pomėgius, dabar apsakytumei, kokios jis for- 
mos bei korpulencijos iš visų pusių. 

— Ir aš to pat prašau, baladošiau mano mielas, — tarė brolis Ža- 
nas, — nes aš jį suradau savo brevijoriuje, tuoj po kilnojamųjų šven- 
čių!'?. 

— Mielai, — atsakė Ksenomanas.— Mes apie jį turbūt išgirsime 
daugiau, kai plauksime pro Rukšnų salą; ten viešpatau ja storos Dešros, 
jo amžinos priešininkės, su kuriomis jis kariauja nesibaigiantį karą. 
Ir jei ne taurusis Mėsėdis, jų globėjas ir geras kaimynas, tai tas didysis 
pasninkautojas Gavėnas būtų jau seniai jas iš gyvenimo išgujęs. 

— Ar tos dešros, — klausė brolis Žanas, — yra vyrai, ar moterys? 
Angelai ar mirtingi padarai? Moterys ar mergelės? 

— Jos moterys, — atsakė Ksenomanas,— ir mirtingos; kai kurios 
dar mergelės, kitos — nebe. 

— Suk mane velniai,— tarė brolis Žanas, — jei aš nestosiu jų 
pusėj. Kas matė eiti prieš prigimtį — kariauti su moterimis? Grįžkim. 
Sumuškim tą niekšą. 

— Stoti į karą su Gavėnu? — tarė Panurgas.— Po šimts velnių, 
nesu aš nei toks pasiutęs, nei toks narsus. Quid juris''? lįsti tarp Dešrų 
ir Gavėno, tarp kūjo ir priekalo? Trauk juos galas! Maukim iš čia. 
Dumkim savo keliu. Sudiev, sudiev, ponas Gavėnai. Dorok savo Deš- 
ras, Vėdarus taip pat. 

Kaip Ksenomanas anatomizavo 
ir apsakė Gavėną 

— Jei imsime vidines kūno dalis, — kalbėjo Ksenomanas, — Gavė- 
nas turi (bent mano laikais turėjo) smegenis, savo didumu, spalva, 
substancija ir pajėgumu panašias į erkės patino kairįjį kiaušinėlį. 

Jų skilveliai kaip trauktukas. 

Kirmėlinė atauga kaip medinis kūjelis. 

Membranos kaip vienuolio kapišonas. 

Burna kaip mūrininkų skrynia tinkui maišyti. 

Gomurys kaip kykas. 

Kankorėžinė liauka kaip dūdmaišis. 

Stebuklingasis raizginys kaip arklio galvos šarvas. 

Speninės ataugos kaip klumpės. 

Būgnelių plėvės kaip girnapusės. 

Smilkinkauliai kaip plunksninės šluotos. 

Sprandas kaip žibinto stiebas. 

Nervai kaip kranai. 

Liežuvėlis kaip stiklapūčio vamzdis. 

Minkštasis gomurys kaip pirštinė. 

Seilinė kaip eldija. 

Migdolai kaip vienakio akiniai. 

Stemplė kaip kaminas. 

Ryklė kaip doklas. 

Skrandis kaip maišas. 

Skrandžio prievartis kaip ubagas raišas. 

Gerklė kaip geležtė. 

Koserė kaip pakulų kuodelis. 

Plaučiai kaip prelato kapa. 

Širdis kaip arnotas. 

Perdaro plėkšnė kaip laštaka. 

Pleura kaip žnyplės. 

Arterijos kaip bearniečių pelerinos. 

Diafragma kaip suknia balerinos. 

Jeknos kaip kirvis dviašmenis. 

Venos kaip lango rėmai. 

Blužnis kaip tarškynė putpelėms vilioti. 

Tulžies pūslė kaip skliutas. 

Dubliai kaip ūšmalai. 

Žarnų pasaitai kaip abato mitra. 

Tuščioji žarna kaip vėžio žnyplė. 

Akloji žarna kaip batsiuvio prikyštė. 

Storoji žarna kaip bokalas. 

Tiesioji žarna kaip vienuolio gertuvė. 

Inkstai kaip mūrininko kelnė. 

Strėnos kaip spyna. 

Šlapimtakiai kaip vąšai katilui kabinti. 

Inkstų venos kaip dvi švirkštynės. 

Sėklos indai kaip lakštuoti kepiniai. 

Priešakinė liauka kaip plunksnos laikiklis. 

Pūslė kaip šaunamasis lankas. 

Pūslės kaklelis kaip varpo šerdis. 

Pilvo ertmė kaip albano kepurė. 

Pilvaplėvė kaip žasto šarvas. 

Raumenys kaip dumplės. 

Sausgyslės kaip sakalininko pirštinės. 

Raiščiai kaip piniginė. 

Kaulai kaip traškūs pyragaičiai. 

Čiulpai kaip dvigubinės terbos. 

Kremzlės kaip vėžlio kiautas. 

Liaukos kaip sodininko peilis. 

Animaliniai gaivalai kaip geri niuksai. 

Vitaliniai gaivalai kaip geri antausiai. 

Verdantis kraujas kaip tolydiniai sprigtai į nosį. 

Šlapimas kaip špyga popiežiui. 

Sėkla kaip daugybė vinių, sukaltų į lentą. Ir man sakė jo auklė, 
kad jis, susituokęs su Pusiaugavėne, pagimdė tik daugybę vietos 
prieveiksmių''' ir keletą dvigubų pasninkų. 

Atmintis kaip rėtis. 

Nuovoka kaip bimbalo. 

Vaizduotė kaip varpų skambaliavimas. 

Mintys kaip varnėnų pulkas. 

Sąžinė kaip vada garniukų, išskridusių iš lizdo. 

Sumanumas kaip miežių maišas. 

Atgaila kaip dvivamzdės armotos kinkinys. 

Ryžtumas kaip laivo balastas. 

Prantumas kaip nuplyšęs brevijorius. 
Galvotumas kaip trys riešutai viename kevale. 
Troškimai kaip šeši ryšuliai ispaniško šieno. 
Sprendimo galia kaip batų trauktuvas. 
Diskretiškumas kaip čerpė. 

Protas kaip šokėjo būgnelis. 


Gavėno išorinių dalių 
anatomija 


PERSKYRIMAS XXXI 


— Išoriniai Gavėno organai,— kalbėjo toliau Ksenomanas,— 
yra darniau suręsti, tiek tik, kad septyni šonkauliai ne tokie kaip visų 
žmonių. 

Kojų pirštai kaip spineto klavišai. 

Nagai kaip grąžtai. 

Pėdos kaip gitaros. 

Kulnai kaip buožės. 

Padai kaip žaizdrai. 

Blauzdos kaip paukščio iškamša. 

Keliai kaip kėdutės. 

Rietai kaip arbaletai. 

Kirkšnys kaip geldos. 

Pilvas atsikišęs, užsagstytas pagal senobinę madą ir sujuostas 

diržu. 

Bamba kaip ryla. 

Gakta kaip grietininis pyragaitis. 

Varpa kaip bato aulas. 

Mašna kaip butelis aliejui. 

Sėklinės liaukos kaip mentės. 

Tų liaukų laikikliai kaip raketės. 

Tarpvietė kaip švilpa. 

Užpakalinė anga kaip krikštolinis veidrodis. 

Bulės kaip akėčios. 

Strėnos kaip sviesto puodas. 

Kryžkaulis kaip biliardas. 

Nugara kaip sunkusis arbaletas. 

Stuburas kaip kulinė dūda. 

Šonkauliai kaip krumpliaratis. 

Krūtinkaulis kaip baldakimas. 

Pečiomentės kaip mortyros. 

Krūtinė kaip vargonų dūdos. 

Speniukai kaip ožiuko rageliai. 

Pažastys kaip šachmatų lentos. 

Pečiai kaip neštuvai. 

Rankos kaip kaušai. 

Pirštai kaip vienuolyno židinio žarstekliai. 

Delnakauliai kaip staibynos. 

Dilbikauliai kaip dalbos. 

Alkūnės kaip žvynių slastai. 

Plaštakos kaip arklių grandyklės. 

Kaklas kaip taurė. 

Gerklė kaip šampano koštuvas. 

Adomo obuolys kaip statinaitė, prie kurios kabo du bronziniai 
gurkliai, dailūs ir skambūs, smėlio laikrodžio formos. 

Barzda kaip žibintas. 

Smakras kaip baravykas. 

Ausys kaip kailinės pirštinės. 

Nosis kaip vaiko kepurėlė. 

Antakiai kaip spirgintuvės. 

Viršum kairiojo antakio turi apgamą naktipuodžio dydžio ir 
formos. 

Vokai kaip tristygiai smuikai. 

Akys kaip šukų makštys. 

Regimieji nervai kaip šautuvai. 

Kakta kaip puodas. 

Smilkiniai kaip vyno košiamieji piltuvai. 

Skruostai kaip klumpės. 

Žiaunos kaip geriamasis puodukas. 

Dantys kaip ragotinės. Jo pieninių dantų vieną rasite Karaliniame 
Kulonže, Puatu provincijoje ir du — La Brusos pilyje, San- 
tonže, viršum rūsio vartų. 

Liežuvis kaip arfa. 

Burna kaip gūnia. 

Veidas deformuotas kaip mulo balnas. 

Galva susisukusi kaip distiliavimo kolba. 
Kiaušas kaip medžiotojo krepšys. 


178 


Kiaušo siūlės kaip žvejo žiedas `”. 
Oda kaip didžioji laivo burė. 
Galstotas kaip sietas. 

Plaukai kaip šepetys. 
Gyvaplaukiai — kaip jau sakyta. 


liau, — 
Jei 
Jei 
Jei 
Jei 
Jei 
Jei 
Jei 
Jei 
Jei 
Jei 
Jei 
Jei 
Jei 
Jei 
Jei 


Gavėno savybių 
tesinys 

Nuostabus, neįtikėtinas dalykas,— kalbėjo Ksenomanas to- 
regėti ir girdėti, kas dedasi su tuo Gavėnu. 

jis spjauna, atsiranda krepšiai artišokų. 

nusišnypščia — sūdyti unguriai. 

verkia — antiena su svogūnų padažu. 

dreba — didieji kiškienos paštetai. 

prakaituoja — menkės su šviežiu sviestu. 

raugėja — austrės su kiautais. 

čiaudėja — garstyčių statinaitės. 

kosėja — svarainių marmelado dėžutės. 

kūkčioja — salotų ryšuliukai. 

žiovauja — grūstos žirnienės puodai. 

atsidūsta — rūkyti jautienos liežuviai. 

švilpia — žuvies kojyčių doklai. 

knarkia — išgvaldytų pupų kibirai. 

raukosi — kiaulienos kogalviai taukuose. 

kalba — storas overniškas milas, anaiptol ne minkštutėlis šil- 


kas, iš kokio, kaip troško Parisatidė, turėjo būti nuausti žodžiai 
tų, kurie kalbės apie jos sūnų Kyrą, Persijos karalių. 


Jei 
Jei 
Jei 
Jei 
Jei 


pučia — skrynios indulgencijoms. 
mirktelėja — vafliai ir plotkelės. 
murma — kovo katinai. 

galvą linguoja — kaustytos vežėčios. 
nusiviepia — maišalynė. 

Jei urzgia — teisme byla eina. 

Jei kojomis trypia — skolos terminas artėja. 

Jei atbulas traukiasi — randasi jūros kriauklės. 

Jei seilės teka — duonkepės krosnys. 

Jei užkimsta — maurų šokėjai. 

Jei drumsteli — kamašai iš žalos karvės odos. 

Jei uždūliuoja — pusbačiai iš Kordovos odos. 

Jei pasikaso — nauji ediktai. 

Jei uždainuoja — puodas žirnių brandžio. 

Jei išsituština — guotai baravykų ir bobausių. 

Jei šniokštuoja — statinė kopūstų su aliejumi. 

Jei šneka — pernykštis sniegas. 

Jei rūpinasi — plikiai ir nuskustie ji. 

Jei ką duoda — bobučių plepalai. 

Jei sapnuoja — tai vyriškus daiktus, skraidančius ore ir atsimu- 

šančius į sieną. 

Jei svajoja — tai apie įkaito lakštus. 

Keistas dalykas: jis darbuojasi nieko neveikdamas, nieko nevei- 
kia darbuodamasis. Koribantuoja''? miegodamas, miega koriban- 
tuodamas, atviromis akimis, kaip tie Šampanės kiškiai, bijantys, kad 
jų patykomis neužpultų Dešros, amžinos jų priešininkės. Juokiasi 
kąsdamas, kanda juokdamasis. Nieko nevalgo pasninkaudamas, pas- 
ninkauja nieko nevalgydamas. Kąsnoja mintyse, geria vaizduotėje. 
Maudosi viršum aukščiausių bokštų, džiovinasi kūdrose ir upėse. Meta 
tinklus ore ir traukia stambiausius vėžius. Jūrų dugne medžioja ibius, 
kalnų ožius ir gemzes. Visoms varnoms, sugaudytoms iš pasalų, pa- 
prastai išlupinėja akis. Nebijo nieko kito kaip tik savo šešėlio ir riebių 
ožiukų mekenimo. Tam tikromis dienomis dildo kojom gatvių grin- 
dinį. Iš savo kumščio daro kūlę. Ant pūkuoto pergamento savo didele 
plunksnide rašinėja pranašystes ir kalendorius. 

— Ak, žaltys! — tarė brolis Žanas.— Kaip tik man kąsnis. Seniai 
tokio ieškau. Tuoj siunčiu jam iššūkį dvikovon. 

— Keistas, nežmoniškas kūno sudėjimas, — tarė Pantagriuelis. — 
Vargu ar begalima jį prie žmonių priskirti. Savo forma ir turiniu jis 
man primena Nevėkšlą ir Iširą. 

— O kokią formą tuodu turėjo? — klausė brolis Žanas.— Neteko 
man niekad apie juos girdėti, teatleidžia man dievas. 

— Aš jums papasakosiu, ką apie juos esu skaitęs senovės apsaky- 
mų knygose!“ Fizis, tai yra Gamta, pirmąkart pastojusi, pagimdė 

Grožį ir Harmoniją, pagimdė be kūninio apsivaisinimo, nes jinai gi 
pati yra didžiai vaisinga ir naši. Antifizis, nuo neatmenamų laikų Gam- 
tos priešybė, tučtuojau užsidegė pavydu, kam anos vaikai tokie gražūs 
ir taurūs; ji, atvirkščiai, apvaisinta Telumono!*!, pagimdė Nevėkšlą ir 
Iširą. Jų galvos buvo visiškai apskritos it balionai, nesuspaustos nė 
kiek iš šonų, kaip žmonių galvos. Jų ausys, didelės kaip asilų, styrojo 
į viršų; akys pūpsojo išsikišusios, pritaisytos prie kaulų, panašių į batų 
kulnus, be blakstienų, kietos kaip krabų; letenos apvalainos, prime- 
nančios pagalvius, rankos atsuktos nuo pečių į užpakalį. Ir vaikščiojo 
jie žemyn galva, nuolat sukdamiesi ratu, pasturgalis virš galvos, kojos 
aukštyn. Ir Antifizis gyrė juos (žinot gi, beždžionei rodosi, kad jos 
vaikai gražiausi pasaulyje) ir stengėsi įrodyti, kad jos vaikų forma 
esanti gražesnė ir išvaizdesnė negu Gamtos vaikų; ji teigė, kad turėti 
tokias apskritas kojas bei galvas ir šitaip vaikščioti, sukantis ratu, — 
tai formos bei judėjimo tobulumo viršūnė, tam tikru mastu priartėjanti 
prie dieviškumo: juk dangus ir visi amžinieji daiktai irgi šitaip sukąsi. 
Vaikščioti kojomis aukštyn, o galva žemyn, pasak jos, — tai sekti Visa- 
tos kūrėjo veikalais, kadangi žmogaus plaukai esą kaip šaknys, o kojos 
kaip šakos. Juk ir medžiai geriau laikąsi žemėje šaknimis negu kad 
laikytųsi šakomis. Iš tų įrodymų ji darė išvadą, kad jos vaikai, būdami 
panašūs į tinkamai augantį medį, esą kur kas dailesni ir tobulesni negu 
Gamtos vaikai, kurie esą panašūs į apverstą medį. O dėl rankų, tai ji 
tvirtino, jog daug tikslingiau esą jas turėti nusuktas užpakalin: šiai 
kūno daliai irgi nederą likti be apsaugos, nes priešakį ir taip jau gerai 
saugą dantys, kuriuos kiekviena būtybė galinti vartoti ne tik maistui 
kramtyti, bet ir gintis nuo priešų. Taip Antifizis, neraliuotų galvijų 
remiama bei palaikoma, patraukė į savo pusę visus kvailius ir bepro- 
čius, ją garbstyte garbstė visi besmegeniai, visi, kas nesugebėjo protau- 
ti, kas neturėjo nuovokos. Vėliau dar ji prigimdė pasiutėlių, davatkų ir 
veidmainių; maniakų keistuolių, velnio apsėstų kalvinų, Ženevos apga- 
vikų; patrakėlių puterbininkų 'ŠŽ, pilvo pataikūnų, šnabždeikų, pasa- 
lūnų, kanibalų ir kitų kitokių monstrų, šlykštynių bei iškrypėlių, Gam- 
tos priešybių. 

Kaip Pantagriuelis prie Rukšnų 
salos pamatė baisią didžuvę 

Kai apypiete priartėjome prie Rukšnų salos, Pantagriuelis iš tolo 
pamatė milžinišką pabaisą didžuvę, plaukiančią tiesiai į mus, prunkš- 
čiančią, kriokiančią, išsipūtusią, išsirietusią aukščiau stiebų viršūnių; iš 
nasrų jai kliokė į priekį tiek vandens, jog rodės, kad dideliausia upė 
verčiasi nuo kalnų. Pantagriuelis ją parodė vairininkui ir Ksenomanui. 
Vairininko patarimu buvo iš Talamegos duotas trimito signalas: „Sau- 
gokis! Glauskis į vidurį!“ 

Sulig tuo signalu visi laivai, galijonai, raubardžos, liburnos (pagal 
laivyno discipliną) susirikiavo ir susigrupavo į figūrą, panašią į graikiš- 
ką Y, Pitagoro raidę; tokią, kokios, kaip pastebėjote, laikosi gervės 
skrisdamos; tokią, kuri sudaro smailų jį kampą. To kampo viršūnėje, 
pačioje smailėje, plaukė Talamega, pasiruošusi narsiai kautis. Brolis 
Žanas, smagus, drąsus ir ryžtingas, nuėjo su bombardyrais į laivo pir- 
magalį. Panurgas ėmė rėkti ir aimanuoti garsiau nei bet kada. 

— Bubububuū, tolyn blogyn! Sprukim. Kaip mane gyvą matot, čia 
Leviatanas, tauriojo pranašo Mozės aprašytas švento vyro Jobo gy- 
vatoje. Jis praris mus visus, ir žmones, ir laivus, kaip piliules. Jo pra- 
gariškuose žabtuose mes užimsim vietos ne daugiau kaip žirnelis asilo 
nasruose. Va, jau arti! Sprukim į krantą! Aš manau, čia toji pati pa- 
baisa, kuriai kitados buvo skirta praryti Andromedą. Prapuolę mes 
visi! O, kad dabar čia atsirastų koks narsuolis Persėjas ir nudobtų ją! 

— Nudobsiu aš pats, — sakė Pantagriuelis,— nebijok. 

— Dieve šventas, — tarė Panurgas,— padarykite, kad nebebūtų 
ko bijoti. Kada gi man bijoti, jei ne tada, kai pavojus akivaizdus? 

— Jei tau lemta tokia dalia, — tarė Pantagriuelis,— kaip andai 
brolis Žanas aiškino, tai tau derėtų bijoti Piroento, Eojo, Etono, Fle- 
gonto — garsiųjų Saulės arklių '**, kuriems iš šnervių liepsnos verčiasi; 
didžuvių, kurioms tik vanduo pro ausis ir gerklę pilasi, tau nėmaž nėra 
ko bijoti, nes tas vanduo nepavojingas tavo gyvasčiai. Atvirkščiai, šis 
elementas tave veikiau apgins ir apsaugos, negu pakenks ir negandą 
atneš. 

— Kam kitam šnekėti, — tarė Panurgas, — tik ne man. Ne į spalvą 
korta šį sykį. Argi mažai aš jums dėsčiau, po šimts, apie elementų trans- 

mutaciją ir apie tai, kaip lengvai gali būti sukeistas virimas su kepimu 
ir kepimas su virimu? Oje, oje! Šit ji jau čia. Lekiu slėptis apačion. 
Dabar jau galas mums visiems. Jau matau, šit aukštai stiebe tupi toji 
pasiutėlė Atropa su šviežiai pagaląstomis žirklėmis ir tik taikosi nukar- 
pyti mums visiems gyvenimo siūlus. Saugokitės! Šit ji jau čia! O, kokia 
tu bjauri ir šlykšti! Tikriausiai jau būsi paskandinusi apsčiai kitų, kurie 
negali tuo nė pasigirti. Vai vai, kad bent piltų ji vyną, gerą, baltą, rau- 
doną, skanų, o ne tą vandenį, aitrų, pasmirdusį, sūrų, tai dar būtų 
pakenčiama, būtų galima tverti šiaip taip. kaip tam anglui milordui, 
kuris, už įrodytus nusikaltimus pasmerktas mirti ir gavęs teisę pasi- 
rinkti galabijimo būdą, panorėjo būti prigirdytas malvazijos statinė- 
je!?“. Šit ji jau čia. O velne, o šėtone, o Leviatane! Negaliu žiūrėti į ta- 
ve, toks tu bjaurus ir šlykštus! Suk tave teismai, suk tave kliautininkai! 


Kaip Pantagriuelis nudėjo 
baisingąją didžuvę 


PERSKYRIMAS XXXIV 


Didžuvė, įplaukusi į liburnų bei galijonų rikiuotę, pylė vandenį 
ant laivų lyg iš dideliausių statinių — galėjai pamanyti, jog tai Nilo 
kaskados Etiopijoje. Ietys, smeigenos, ragotinės, akstys, pertizanos 
skriste skrido į ją iš visų pusių. Brolis Žanas netausojo savęs. Panurgas 
merdėjo iš baimės. Artilerija griaudė ir žaibavo velnioniškai, visomis 
išgalėmis stengėsi, kad pabaisa būtų kliudyta mirtinai. Tačiau maža ką 
tas tepadėjo, nes stambūs geležies ir bronzos sviediniai, įstrigę į jos odą, 
rodės, tirpo bežiūrint, sakytum čerpės prieš saulę. Tada Pantagriuelis, 
matydamas, kad radosi proga ir reikalas, paleido į darbą rankas ir pa- 
rodė, ką gali. 

Jūs sakote, o raštai rašo, kad nenaudėlis Komodas, Romos impe- 
ratorius, taip taikliai šaudydavo iš lanko, jog pasistatęs gana toli mažą 
vaiką, liepdavo iškelti rankytes iškėstais pirštais ir leisdavo strėles per 
tarpupirščius, niekad neužgaudamas!*“, 

Jūs pasakojate apie vieną Indijos šaulį iš anų laikų, kada Aleksand- 
ras Didysis tą kraštą užkariavo, — jis buvo toks miklus, jog iš toli per- 
varydavo strėlę per žiedą, nors ta strėlė būdavo trijų uolekčių ilgio, 
o jos geležinis antgalis toks didelis ir galingas, jog trupindavo plieno 

kalavijus, storus skydus, plieno antkrūtinius, apskritai visa, ką tik už- 
gaudavo, kad ir kokio stiprumo, atsparumo, kietumo ir diržingumo 
daiktus. 

Jūs dar apsakinėjate stebuklus apie senovės prancūzų buklumą, 
kad šaudymo menu jie visus viršijo ir, eidami medžioti elnių bei šernų, 
patrindavo strėlių viršūnes čemeriu, idant nukauto žvėries mėsa būtų 
minkštesnė, skanesnė, sveikesnė ir gležnesnė, tik pačią kliudytą vietą 
išpjaudavo ir pašalindavo. 

Jūs vėlgi šnekate apie partus, kad jie atbulomis šaudydavo taikliau 
negu kiti priešais save. Taip pat giriate skitus, kad jie šioje srityje buvo 
dideli meistrai. Kadaise jų pasiuntinys, nuvykęs pas Persijos karalių 
Darijų, įteikė jam nuo savo valdovo paukštį, varlę ir pelę ir penkias 
strėles, netardamas nė žodžio. Klausiamas, ką tos dovanos reiškia ir ar 
nebuvę jam pavesta ko pasakyti, atsakė, jog ne. Darijus labai stebėjosi 
ir nežinojo, ką manyti, bet vienas iš septynių jo karvedžių, išžudžiusių 
magus'““, Gobrijas, jam tą mįslę įminė ir išaiškino taip: 

— Šiomis dovanomis ir atnašomis skitai jums be žodžių sako: 
jei persai neskraido ore kaip paukščiai ar nesislapsto žemės gelmėse 
kaip pelės, ar nenardo kūdrų ir palių padugnėmis kaip varlės, tai jie 
visi galą gaus nuo skitų galybės ir strėlių. 

Taurusis Pantagriuelis iečių svaidymo menu buvo kur kas prana- 
šesnis už juos visus, nes savo baisiais padargais (ilgiu, storiu, svoriu ir 
apkaustymu tikrai prilygstančiais storiems šulams, ant kurių laikosi til- 
tai Nante, Somiūre, Beržerake, taip pat Paryžiuje Mainų ir Malūni- 
ninkų tiltai) per tūkstantį žingsnių atidarydavo austrę nepaliesdamas 
kiauto, nunešdavo dagčio gruzdą neužgesindamas žvakės, išmušdavo 
šarkai akį, nulupdavo batui padą nė kiek jo nepagadindamas, nuardy- 
davo kailinį kapišono apkraštį palikdamas sveiką kapišoną, atversdavo 
broliui Žanui brevijoriaus lapus nė vieno neįdrėksdamas. 

Viena iš daugybės laive buvusių iečių jis iš pirmo smūgio pramušė 
didžuvei kaktą ir persmeigė kiaurai abi žiaunas bei liežuvį taip, kad 
toji nebegalėjo nei prasižioti, nei vandens įsigerti, nei jo iššvirkšti. Ant- 
ru metimu sutraiškė dešinę, trečiu — kairę akį. Kai didžuvės kaktoje 
atsirado šitie trys ragai, nusvirę kiek į priekį ir sudarą lygiašonį 
trikampį, visi su didžiausiu džiaugsmu pamatė, kad akla pabaisa jau 
vartosi nuo šono ant šono, sverdinėdama, leipėdama ir gangreit stip- 
dama. 

Tuo nesitenkindamas, Pantagriuelis jai suvarė dar vieną ietį į 
uodegą, ir toji nulinko užpakalin; paskui dar tris į stuburą, statmenai, 

lygiais tarpais, lygiu atstumu nuo galvos ir uodegos. Galiausiai dar su- 
smeigė į šonus po penkiasdešimt iš vienos ir iš kitos pusės. Dabar did- 
žuvės kūnas, prismaigstytas atsakančio didumo medinių šulų, panėšėjo 
į statomo tristiebio galijono kilį su kyšančiais špantais, — iš tiesų mie- 
las reginys. Prieš nusibaigdama, didžuvė apsivertė pilvu aukštyn — 
taip plūduriuoja visos negyvos žuvys; pasikiogždinusi, nugaron su- 
smeigtus šulus sumerkusi į vandenį, ji panėšėjo į skolopendrą, šim- 


takojį žaltį, aprašytą senų laikų išminčiaus Nikandro!“". 


Kaip Pantagriuelis išsikėlė į Rukšnų 
salą, seną Dešrų gyventuvę 

Žiburinio laivo! irkluotojai nukautą didžuvę prisirišo lynu ir 
atvilko į artimiausią žemę, o tai buvo Rukšnų sala. Ten ją ketino iš- 
mėsinėti ir nuimti nuo inkstų taukus, nes buvo manoma, kad jie esą 
labai naudingi ir tinką gydyti vienai ligai, kuri vadinasi pinigų sty- 
gius'??. Pantagriuelis didžuve daugiau nebesidomėjo, nes ir tokių, ir 
dar didesnių buvo matęs Galijos okeane!““. Jis sutiko betgi išlipti toje 
saloje, kad kai kurie jo vyrai, tos bjaurios didžuvės sulaistyti ir suteršti, 
galėtų išsidžiovinti ir apsikuopti. Taip jie užsuko į nedidelį nuošalų 
uostą pietinėje salos pusėje, netoli gražios, malonios aukštų medžių 
giraitės, iš kurios tekėjo dailus gėlo vandens upeliukas, tyras, sidabru 
žibantis. Ten buvo pastatytos padangtės, įrengtos virtuvės, ir greit ėmė 
pleškėti malkos. Kai visi persirengė, kaip kam patiko, brolis Žanas su- 
skambino varpeliu. Sulig tuo ženklu vikriai buvo sustatyti ir padengti 
stalai. 

Atnešus antrąją duotį, Pantagriuelis, smagiai pietaudamas savųjų 
tarpe, pamatė, kad daugybė jaukių mažų Dešrelių, netardamos nė 
žodžio, patyliukais lipa ir sliuogia į aukštą medį toje vietoje, kur auši- 
namas vynas. Jis paklausė Ksenomaną: 

— Kas čia per žvėriukai? 

Mat jis pamanė, kad gal ten voveraitės, žebenkštys, kiaunės ar 
šermuonėliai. 

— Tai Dešros!*',— atsakė Ksenomanas.— Čia yra Rukšnų sala, 
apie kurią jums kalbėjau šį rytą; tarp jų ir Gavėno, jų pikto ir amžino 
priešo, iš senų senovės eina žūtbūtinis karas. Turbūt jas išgąsdino pa- 

būklų trenksmas, kai šaudėme į didžuvę, jos gal pamanė, kad jų prieši- 
ninkas atvyko su kariuomene jų pulti arba jų salos nusiaubti, kaip jau 
daug sykių mėgino, vis mažai ką tepešdamas, nes Dešros buvo atsargios 
ir budrios: priešo piktumas ir jo žemių artumas, kaip sakė Didonė Enė- 
jo palydovams, mėginusiems įeiti į uostą be jos Žinios ir leidimo, vertė 
jas visada saugotis ir budėti. 

— Žiūrėk, bičiuli mielas, — tarė Pantagriuelis,— jei žinai kokį 
padorų būdą, kaip padaryti galą tam karui ir priešus sutaikinti, tai sa- 
kyk man. Aš imsiuosi to iš visos širdies ir negailėsiu jėgų, kad tik šalių 
nesutarimai būtų sureguliuoti ir pašalinti. 

— Tai neįmanoma tuo tarpu,— atsakė Ksenomanas.— Jau bus 
bemaž ketveri metai, kai aš, keliaudamas per Rukšnų ir Pasalūnų salas, 
visomis išgalėmis stengiausi, kad jie sudarytų taiką ar bent kiek ilgesnes 
paliaubas; ir šiandien jie būtų geri draugai ir kaimynai, tačiau niekaip 
nesutarė dėl vieno vienintelio dalyko. Gavėnas nesutiko, kad taikos su- 
tartis būtų taikoma ir Vėdarijai bei Aukštutinei Dešrijai, jų draugėms 
ir sąjungininkėms iš senų laikų. Dešros vėlgi spyrėsi, kad jų valdžion 
būtų atiduota Silkiavos tvirtovė (kaip jau yra atiduotas Druskapilis) 
ir kad iš tos tvirtovės būtų išvaryti kažkokie pasmirdėliai, valkatos, 
galvažudžiai ir plėšikai, kurie ją dabar užėmę laiko. Šito mes niekaip 
negalėjome suderinti, nes sąlygos rodėsi neteisingos tiek vienai, tiek 
antrai pusei. Taip taikos sutartis ir nebuvo sudaryta. Vis dėlto priešai 
buvo kurį laiką nebe tokie nuožmūs ir nepermaldaujami kaip pirma. 
Tačiau, paskelbus Kesilio visuotinio susirinkimo nutarimus, kuriais 
Dešros buvo su žemėmis sumaišytos, suniekintos ir į teismą patrauktos, 
o Gavėnas deklaruotas būsiąs kiaulė, maulė ir džiovinta menkė, jeigu 
su jomis susidėsiąs į bent kokią santarvę ar sąjungą, abi pusės baisiai 
viena ant kitos užsiuto, įnirto, užtulžo ir užsispyrė savo priešybėse. Ir 
nieko nebegalima padaryti. Lengviau jau būtų katę su pelėmis sutai- 
kinti arba šunis su kiškiais. 


Kaip pikčiurnos Dešros surengė 
prieš Pantagriuelį pasalą 

Ksenomanui bekalbant, brolis Žanas pamatė, kad dvidešimt pen- 
kios ar trisdešimt jaunų, dailiai nuaugusių Dešrų dideliais žingsniais 

traukia iš uosto į Kaminus, savo miestą, citadelę, pilį ir tvirtovę, ir 
tarė Pantagriueliui: 

— Čia užvirs košė, man taip atrodo. Garbingosios Dešros galėjo 
jus kartais palaikyti Gavėnu, nors nesate nė kuo į jį panašus. Liaukimės 
kimšti pilvus ir ruoškimės jas atremti. 

— Neblogai būtų pasiruošti, — tarė Ksenomanas.— Dešros yra 
dešros, jos visada dviveidės ir klastininkės. 

Tada Pantagriuelis atsistojo nuo stalo pasižvalgyti, kas dedasi ana- 
pus medžių guoto; staiga jis atsigręžė ir pareiškė mums, jog pastebėjęs 
kairėje būrelį riebių Dešrų, surengusių pasalą, o dešinėje, per pusmylį 
nuo mūsų, palei kalnelį, — didelį pulką kitų stambių, milžiniškų Dešrų, 
baisiai karingai atžygiuojančių į mus su būgnais ir būgneliais, trimitais 
ir švilpomis, ragais ir dūdomis, žarnomis ir pūslėmis. 

Vėliavų suskaičiavome septyniasdešimt aštuonias, taigi kareivių 
turėjo būti mažiausia keturiasdešimt du tūkstančiai. Iš rikiuotės darnu- 
mo, išdidaus žingsnio ir veidų, rodančių įsitikėjimą savo jėgomis, 
sprendėme, jog tai ne šiaip kokios papliauškos, o senos, karuose užsi- 
grūdinusios Dešros. Pirmose eilėse visi iki vieno kariai buvo puikiai 
šarvuoti, žengė su mažomis, kaip mums iš tolo atrodė, bet labai smailio- 
mis ir išgaląstomis ietimis. Sparnuose jojo raiteliai — Giriniai vėdarai, 
masyvios Veršienos sardelės ir Salcesonai, visi dailaus stoto, visi šios 
salos gyventojai, nuožmūs ir rūstūs. 

Pantagriuelis labai sujudo, nors Epistemonas ir ramino jį, kad gal 
šiame krašte esama tokio papročio bei įpročio — draugus, atvykusius 
iš kitos šalies, maloniai pasitikti su kariuomene: juk ir ištikimi Pran- 
cūzijos miestai šitaip pasitinka bei sveikina tauriuosius savo kara- 
lius, kai jie pirmąkart atvyksta po šventos karūnacijos, ką tik sėdę į 
sostą. 

— (Galbūt, — kalbėjo jis, — čia ir yra to krašto karalienės gvardija: 
jaunos Dešrelės, sargybinės slapukės, kurias matėte medžiuose, prane- 
šė karalienei, kad į uostą užsuko gražus ir šaunus jūsų laivynas, tad ji 
pamanė, kad tai turėtų būti koks turtingas ir galingas valdovas, ir atei- 
na pati jūsų pasveikinti. 

Pantagriuelis nenusiramino ir sušaukė savo tarybą, norėdamas iš- 
girsti jos nuomonę, kaip daryti tokiu kebliu atveju, kada viltis netikra, o 
pavojus akivaizdus. 

Čia jis trumpai jiems išklojo, kad tokie ginkluoti susitikimai, pri- 
dengti širdingumu ir draugiškumu, dažnai neša mirtiną pavojų. 

— Taip antai, — kalbėjo jis,— imperatorius Antoninas Karakala 

vienu atveju išžudė Aleksandrijos gyventojus, antru atveju sunaikino 
visą persų karaliaus Artabano palydą, dėdamasis norįs vesti to kara- 
liaus dukterį. Tatai jam nepraėjo dovanai, nes po trumpo laiko jis 
pats palydėjo galvą. Taip Jokūbo sūnūs, keršydami už sesers Dinos pa- 
grobimą, išžudė Sichemo vyrus!?*. Tokiu pat veidmainystės būdu Ro- 
mos imperatorius Galienas išnovijo visą Konstantinopolio įgulą. Toly- 
giai Antonijus, apsimetęs draugu, prisiviliojo Artavadą, Armėnijos 
karalių, paskui jį surišdino ir apkaldino storais geležiniais pančiais, o 
galiausiai liepė nužudyti. Begalę panašių istorijų randame senovės 
raštuose. Užtat ne be reikalo ligi pat šiolei tebėra didžiai giriamas už 
atsargumą Karolis, šeštasis tuo vardu Prancūzijos karalius: nugalėjęs 
flamandus ir gentiečius, jis žygiavo į savo mielą miestą Paryžių, ta- 
čiau Buržė sužinojęs, jog dvidešimt tūkstančių paryžiečių su savo 
buožėmis (dėl kurių buvo praminti buožininkais) karine rikiuote išėjo 
už miesto jo pasitikti, nesiteikė žengti į miestą (nors jie tikino išėję 
jo pasitikti su ginklais dėl didesnės garbės, be jokių piktų kėslų) tol, 
kol visi nebus grįžę į savo namus ir padėję ginklus. 


Kaip Pantagriuelis liepė pašaukti kapitonus 
Dešrarėžį ir Vėdarpjovį, taipogi 
pažymėtinas pokalbis apie tikrinius 
vietų ir žmonių vardus 

Taryba nusprendė, kad dėl visa ko reikia būti pasiruošusiems. Tada 
Pantagriuelis liepė Karpalimui ir Gimnastui pašaukti laivų įgulas: 
devintojo (kurio kapitonas buvo Dešrarėžis) ir vienuoliktojo (kurio 
kapitonas buvo jaunasis Vėdarpjovis). 

— Aš,— tarė Panurgas,— pavaduosiu Gimnastą. Jis gali būti 
jums ir čia reikalingas. 

— Ak tu žalty,— tarė brolis Žanas, — tu nori išsisukti nuo mūšio, 
šalaputri tu, ir nebegrįžti čionai, aiškiai matau. Bet nuostolis nedidelis. 
Vis vien tik žliiumbtum, aimanuotum, rėktum ir gadintum nuotaiką 
geriems kareiviams. 

— Grįšiu, tikrai grįšiu, — tarė Panurgas.— Broli Žanai, tėve ma- 

no dvasiškasis, grįšiu tuojau. Tik duokit įsakymą, kad tos bjaurios Deš- 
ros nesirepečkintų į laivus. O kol jūs kausitės, aš dievą maldausiu jums 
pergalės — darysiu taip, kaip darė riteriškasis karvedys Mozė!““, Izra- 
elio tautos vadas. 

Epistemonas tarė Pantagriueliui: 

— Tų jūsų dviejų kapitonų vardai — Dešrarėžis ir Vėdarpjo- 
vis — šiuo atveju lemia mums sėkmę ir pergalę, jei kartais Dešros 
sumanytų mus pulti. 

— "Tu eini prie reikalo iš tinkamos pusės, — tarė Pantagriuelis,— 
ir man patinka, kad iš mūsų kapitonų vardų spėji ir pranašauji pergalę. 
Toks būdas pranašauti iš vardų nėra kokia naujiena. Jau pitagoriečiai 
jį didžiai vertino ir šventai jo laikėsi. Ne vienas įžymus viešpats ir 
valdovas yra kitados daug iš to laimėjęs. Oktavianas Augustas, antra- 
sis Romos imperatorius, sutiko sykį vieną kaimietį, vardu Eutichą, 
atseit laimės vaiką, kuris vedėsi asilą, vardu Nikoną, kas graikiškai 
reiškia pergalėtoją; ir asilo, ir jo šeimininko vardai jam padarė tokį 
didelį įspūdį, jog jis tikėte įtikėjo savo sėkme, laime ir pergale. Kai 
Vespasianas, irgi Romos imperatorius, buvo sykį Serapio šventykloje ir 
vienas sau meldėsi, įėjo netikėtai jo tarnas, vardu Basilidas, atseit 
karališkasis, kurį jis buvo toli kažkur palikęs sergantį, ir Vespasianas 
užsidegė viltimi bei tikėjimu,-jog taps Romos imperijos valdovu. Re- 
gilianas buvo kareivių išrinktas imperatoriumi vien dėl savo reikš- 
mingo vardo!“*, be jokių kitų priežasčių ar sumetimų. Skaitykit 
dieviškojo Platono Kratilą!““. 

— Savo troškuliu prisiekiu,— tarė Rizotomas,— perskaitysiu jį: 
girdžiu jus dažnai jį minint. 

— Prisiminkit, kaip pitagoriečiai vien iš vardų ir skaičių padarė 
išvadą, kad Patroklą turi užmušti Hektoras, Hektorą Achilas, Achilą 
Paris, Parį Filoktetas. Man tiesiog galva drumsčiasi, pagalvojus apie 
nuostabų Pitagoro išradimą, kaip iš lyginio arba nelyginio bet kurio 
vardo skiemenų skaičiaus išaiškinti, katra koja Žmogus šlubas, katra 
akimi aklas, katra jo pusė kuprota, kame jis podagrą, paralyžių, pleu- 
ritą ar dar kitą panašų prigimties trūkumą turįs, būtent: lyginis skaičius 
reiškė kairę pusę, nelyginis — dešinę. 

— Čia tikra teisybė, — tarė Epistemonas,— aš pats tuo gavau 
persitikrinti Sento mieste, per didžiąją procesiją, kurioje dalyvavo 
ir gerasis, dorasis, mokslingasis bei teisingasis pirmininkas Brijenas 
Valė, senjoras diu Duė!““. Kai pro šalį ėjo šlubis ar šlubė, vienakis ar 
vienakė, kuprys ar kuprė, žmonės jam sakė tik jo arba jos vardą. Jei 

vardo skiemenų skaičius buvo nelyginis, jis greit, nė nepažiūrėjęs į 
žmogų, spėjo, kad tasai yra luošas, šlubas, vienakis ar kuprotas iš deši- 
nės pusės. Jei tas skaičius lyginis — iš kairės pusės. Ir taip buvo iš 
tikrųjų, ir nepasitaikė nė vienos išimties. 

— Šitas išradimas, — kalbėjo Pantagriuelis,— leido mokslo vy- 
rams tvirtinti, kad klūpantis Achilas buvo Pario strėlės sužeistas į dešinį 
kulną, nes jo vardo skiemenų skaičius yra nelyginis (čia reikia pažy- 
mėti, kad senovės žmonės priklaupdavo visada dešiniuoju keliu); Ve- 
nerą Diomedas prie Trojos sužeidė į kairę ranką, nes jos vardas grai- 
kiškai yra keturių skiemenų; Vulkanas šlubas kairiąja koja — dėl tos 
pat priežasties; Pilypas, Makedonijos karalius, ir Hanibalas buvo akli 
dešiniąja akimi. Remiantis tuo pačiu pitagoriniu pagrindu, galima 
nustatyti ir išiją, herniją, hemikraniją. 

Bet grįžkime prie vardų. Tik prisiminkime, kaip Aleksandras Di- 
dysis, sūnus karaliaus Pilypo, apie kurį ką tik kalbėjome, vieno vardo 
išaiškinimo dėka sėkmingai užbaigė savo pradėtąjį žygį. Jis laikė 
apsupęs galingą miestą Tyrą, jau kelios savaitės mušė jį iš visų jėgų, 
bet vis bergždžiai. Nieko nepadėjo karo mašinos, mūro griovimo 
įrenginiai. Tyro gynėjai, būdavo, beregint viską jam nušluoja ir, kas 
sugriauta, atstato. Jau ketino nutraukti apsupimą, kad ir labai neno- 
rom, nes numatė, kaip tada nukentėtų jo karinė šlovė. Sunkių minčių 
bei abejonių slegiamas, užmigo. Miegodamas susapnavo, kad į jo pa- 
dangtę įėjo satyras ir ėmė šokti, strypinėti savo ožiškomis kojomis. 
Aleksandras norėjo jį pagauti, tas nesidavė. Galiausiai karalius įvarė 
jį į kampą ir sučiupo. Tada nubudo, papasakojo savo sapną palydos fi- 
losofams bei mokslavyriams ir iš jų sužinojo, kad dievai jam lemia 
pergalę ir kad Tyras tuoj būsiąs paimtas, kadangi žodis satyras susideda 
iš dviejų dalių — sa ir Tyros, o graikiškai tai reiškia: Tyras tavo. Ir iš 
tikrų jų, pačiu pirmuoju puolimu jis tvirtovę paėmė ir, laimėjęs didingą 
pergalę, pavergė tuos neklusnius žmones. 

Dabar prisiminkime, kaip, atvirkščiai, dėl vieno vardo reikšmės 
neteko pasitikėjimo savimi Pompėjus. Cezario sumuštas ties Farsalu, jis 
neturėjo kito būdo išsigelbėti kaip tik pabėgti. Jūromis nusigavo jis į 
Kipro salą. Ties Pafo miestu pamatė krante gražius ir ištaigingus rū- 
mus. Pasiklausęs vairininko, kaip tie rūmai vadinasi, išgirdo, kad jų 
vardas KaxoBaoAea, atseit, Karaliaus nedalia. Tas vardas sukėlė jam 
tokį siaubą ir šleikštulį, jog nusiminė galutinai, lyg persitikrinęs, kad 
neišvengiamai turįs greitu laiku palydėti gyvastį. Jo kelionės bendrai 
ir jūreiviai girdėjo net, kaip jis šūkauja, vaitoja ir stena. Ir iš tikrųjų, 

po neilgo laiko toksai Achilas, nežinomas kaimo žmogelis, nukirto jam 
galvą. 

Šia proga praverstų dar priminti, kas nutiko L. Pauliui Emilijui, 
kai Romos senatas išrinko jį imperatoriumi, tai yra kariuomenės vadu, 
ir jis turėjo su ta kariuomene eiti į karą prieš Persą, Makedonijos 
karalių. Tą pačią dieną, pavakary, parė jęs namo rengtis į žygį, bučiavo 
jis savo mažą dukrytę, vardu Tratiją, ir pastebėjo, kad ji kažko liūdna. 
„Kas tau, Tratija? — klausė jis. — Ko tu nuliūdusi ir susikrimtusi?“ — 
„Tėveli,— atsakė ji, — Persa nebegyva“. Taip ji vadino kaliukę, kurią 
labai mylėjo. Tatai išgirdęs, Paulius įtikėjo, jog tikrai nugalės Persą. 

Jei mums laikas leistų perskaityti šventąsias žydų knygas, rastume 
tenai šimtus vietų, akyvai rodančių, kokią svarbą jie teikė tikriniams 
vardams bei jų reikšmėms ir kaip šventai tuos vardus gerbė. 

Baigiant šią pašneką, atvyko į laivą abu kapitonai su savo karei- 
viais, visi gerai ginkluoti ir karingai nusiteikę. Pantagriuelis juos 
trumpai pamokė, kad kautųsi narsiai, jei būtų priversti kautis (jis mat 
dar vis nenorėjo tikėti, kad Dešros būtų tokios klastininkės), betgi 
uždraudė patiems mūšį pradėti ir davė jiems parolį: Užgavėnės. 


Kodėl žmonės neturi Dešrų 
per nieką laikyti 


PERSKYRIMAS XXXVIII 


Šaipotės jūs, gėrovai, ir netikite, kad iš tiesų taip buvo, kaip aš 
jums pasakoju. Ką gi tada man daryti? Jei norite, tikėkite, jei ne — ei- 
kite patys ir pasižiūrėkite. O juk aš gerai viską žinau, nes mačiau savo 
akimis. Tai buvo Rukšnų saloje — sakau įsakmiai. 

Tik pagalvokite, meldžiamieji, apie galinguosius žilosios seno- 
vės milžinus, kaip jie ketino aukštą Peliono kalną užkelti ant Osos, o 
tada nuo Osos atakuoti ūksmingąjį Olimpą, dievus sukauti ir iš 
dangaus išgrūsti. Tai buvo ne šiaip sau jėga, ne su bet kuo ją pa- 
lyginsi. Ir vis dėlto jie buvo ne kas kita kaip dešros nuo pusės kū- 
no — na, žalčiai, kad nesumeluočiau. 

Ir tas žaltys, kuris Ievą sugundė, taipogi turėjo dešros pavidalą, o 
juk yra parašyta, kad jis buvo gudrus ir suktas, kaip joks kitas gyvūnas 
žemėje. Tokios yra ir Dešros. 

Dar ir dabar kai kuriose akademijose yra teigiama, kad anas žaltys 
gundytojas buvęs dešra, vardu Ithyphallus'?', kuriuo kadaise buvęs pa- 
verstas jo malonybė gerasis Priapas, didysis moterų gundytojas pa- 
radizuose, graikiškai tariant, arba soduose, tariant mūsiškai'?Š. Ir kas 
žino, ar šveicarai, nūnai išdidi ir karinga tauta, kitados nebuvo dešre- 
lės?!” Neguldyčiau galvos dėl to. Juk himantopodai, įžymi tauta Eti- 
opijoje, pasak Plinijaus aprašymų, yra ne kas kita kaip dešros. 

Jeigu šių išvedžiojimų nepakanka jūsų malonybių netikėjimui 
įveikti, tai tuojau (būtent, kai baigsime gerti) važiuokite į Puatu kraštą 
aplankyti Liusinjano, Partenė, Vovano, Mervano ir Puzožo. Ten jūs 
rasite liudininkų, senų ir patikimų, kurie jums prisieks švento Rigomė 
ranka, kad Meluzina?““, pirmoji tų miestų fundatorė, turėjo moters 
kūną tik ligi tos, žinote, vietos, o žemiau buvo žalčio pavidalo dešra, 
o gal dešros pavidalo žaltys. Šiaip ar taip, jos laikysena buvo šauni 
ir grakšti, ją dar šiandien imituoja bretonai, kai šoka dainuodami savo 
triori. 

Kodėl ne kas kitas, o Erichtonijus“" išrado karietas, neštuvus ir 
vežėčias? O todėl, kad Vulkanas jį pagimdė su dešrinėmis kojomis 
ir jis, slapstydamas jas, mieliau sėdėdavo neštuvuose kaip ant žirgo. 
Mat jo laikais dešros dar nebuvo didelėje pagarboje. Skitų nimfa 
Ora irgi kūną turėjo pusiau moters, pusiau dešros. O visgi Jupiteriui 
ji pasirodė tokia graži, jog jis sugulė su ja ir susilaukė sūnaus, gražuolio 
Kolakso. 

Užtat liaukitės šaipytis ir tikėkite, kad nieko nėra teisingesnio, 
nebent evangelija. 

Kaip brolis Žanas sudaro su virėjais 
sąjungą kautis su Dešromis 


PERSKYRIMAS XXXIX 


Brolis Žanas, matydamas patrakėles Dešras taip smagiai žy- 
giuojant, tarė Pantagriueliui: 

— Na, bus gražus juokų karas, kaip aš matau! O, kiek garbės ir 
šlovės mes pelnysime, nugalėję Dešras! Žinote ką, jūs geriau eikite į 
laivą ir pabūkite šio susirėmimo žiūrovu, o visa kita palikite man ir 
mano vyrams. 

— Kokiems vyrams? — paklausė Pantagriuelis. 

— Brevijoriaus paslaptis, — atsakė brolis Žanas. — Kodėl Putifa- 
ras, vyriausiasis faraono virėjas, tas, kur nupirko Juozapą ir kuriam 
Juozapas būtų pritaisęs ragus, jei tik panorėjęs, — kodėl jis buvo visos 
Egipto kavalerijos viršininkas? Kodėl Nabuzardanas, karaliaus Nabu- 
chodonosaro vyriausiasis virėjas, buvo iš visų karvedžių parinktas 
Jeruzalei apsupti ir sugriauti? 

— Įdomu, įdomu,— tarė Pantagriuelis. 

— Po galais, — tarė brolis Žanas, — nepabijočiau prisiekti, kad jie 
prieš tai jau buvo kovoję su Dešromis arba vyrais, tevertais tiek, kiek 
Dešros, kurioms atmušti, sumušti, apgalėti ir į kąsniukus sukapoti vi- 
rėjai nepalyginti geriau tinka ir pritinka negu visi sunkiai ar lengvai 
ginkluoti raiteliai, pėstininkai ir kareiviai samdininkai. 

— Dabar tu man priminei,— tarė Pantagriuelis,— kas yra užrašy- 
ta iš šmaikščių bei linksmų Cicerono atsakymų. Romos pilietinio 
karo metu, kai grūmėsi Cezaris ir Pompėjus, Ciceronas, kas be ko, 
laikė daugiau Pompėjaus pusę, nors Cezaris stengėsi jį palenkti sa- 
vęsp ir teikė jam didžiulių malonių. Vieną dieną, išgirdęs, kad Pom- 
pėjaus šalininkams žuvo daug žmonių, panorėjo aplankyti jų sto- 
vyklą. Toj stovykloj jis rado mažai pajėgų, dar mažiau narsos, o 
daug netvarkos. Tad, numatydamas, jog viskas nueis į bloga ir pra- 
gaištį, kaip paskui išties ir buvo, jis ėmė šaipytis ir tyčiotis čia iš vieno, 
čia iš kito, smaigstydamas kandžiomis pastabomis, ką labai gerai mokė- 
jo. Kai kurie karininkai, dėdamiesi esą narsūs, nieko nebiją, ryžtingi 
vyrai, kalbėjo jam: „Tik pažiūrėk, kiek mes dar turime erelių!“ Ere- 
liai buvo Romos kariuomenės dalinių ženklai karo metu. „Jie būtų, — 
atsakė Ciceronas, — labai geras ir pravartus daiktas, jeigu jūs kariautu- 
mėte su šarkomis“. Dabar, kadangi reikės kautis su Dešromis, tu 
sprendi, kad tai bus virtuvinis mūšis, ir nori dėtis su virėjais. Daryk, 
kaip išmanai. Aš liksiuosi čia ir lauksiu, kas iš to kermošiaus išeis. 

Brolis Žanas tučtuojau nusigavo į virtuvės padangtes ir kuo links- 
miausiai bei mandagiausiai prabilo į virėjus: 

— Vyručiai, trokštu šiandien jus visus matyti garbėje ir triumfe. 
Jūs padarysite tokius ginklo žygdarbius, kokių nežino dar žmonių at- 
mintis. Po šimts pilvų, ar ne per menkai pasaulis vertina virėjus? Eime 
mušti tų kekšių Dešrų! Aš būsiu jūsų vadas. Išgerkim! Ė, narsinkimės! 

— Vade,— atsakė jam virėjai, — gerai kalbate. Mes pasiryžę klau- 
syti jūsų. Po jūsų vėliava gyvensime ir mirsime! 

— Gyventi — taip, — tarė brolis Žanas, — bet mirti — ne! Mir- 
ti — tegu Dešros miršta. Na, rikiuokimės. Parolis: Nabuzardanas. 

Perskyrimas XL 


Kaip brolis Žanas padirbdino kiaulę 
ir jos viduriuose sutupdė 
narsius virėjus 


PERSKYRIMAS XL 


Tada, broliui Žanui paliepus, meistrai sustatė didelę kiaulę 

sivežtą šeštajame laive. Tai buvo nuostabus renginys, padarytas tokiu 
būdu, kad didieji pabūklai iš visų jos pusių svaidė akmens kulkas ir 
plienines strėles, o jo viduje laisvai galėjo tilpti ir iš savo slėptuvės stoti 
į kautynes du šimtai ir daugiau vyrų. Jis buvo padirbtas nusižiūrė jus į 
Lariolio kiaulę, su kurios pagalba Beržerakas buvo atimtas iš anglų, 


kai Prancūziją valdė jaunas karalius Karolis Šeštasis 

Žemiau surašyti narsūs ir karingi virėjai, kurie, nelyginant į Trojos 


arklį, sulindo į kiaulę: 


Buza, 
Slunkius, 
Košeliena, 
Murzius, 
Mandragoras, 
Beduonis, 
Samtis, 

Klišius, 
Garbančiupris, 
Piesta, 


Visi šie kilmingi virėjai turėjo 
lašinių smaigiklis, jį kerta sidabrinė 


Taukius, 
Taukinis, 
Taukulis, 
Taukuotis, 
Taukalaižis, 


Grūdeklis, 
Driskius, 
Puodžius, 
Katilius, 
Blėkius, 
Karbonadas, 
Oranžadas, 
Griebkis, 
Tepkis, 
Maišiklis. 


herbą: raudoname fone žalias 
sija įstrižai į kairę. 


Taukatrynis, 
Taukatepis, 
Taukapilvis, 
Taukabambis, 


Taukaklis, kilimo nuo Rambujė. Pilnas šio kulinarijos daktaro 
vardas buvo Taukakaklis. Taip ir jūs pasakote malūninkas vietoj 


malūnininkas. 

Tie vardai nežinomi maranų?? 


Šviežiataukis, 
Senataukis, 
Aitriataukis, 
Karčiataukis, 
Tulžiataukis, 
Pilvataukis, 
Žarnataukis, 
Inkstataukis, 


Tešlius, 
Pyragius, 
Putrius, 
Kumpius, 
Šernius, 
Ungurys, 

Pusliataukis, 
Šernataukis, 
Briedžiataukis, 
Vištataukis, 
Kiškiataukis, 
Ožkataukis, 
Ožiataukis. 


ir Žydų tarpe. 


Triušis, 
Varnius, 
Varlius, 
Pliurzius, 
Makaronas, 


Trupiniukas. Šis pastarasis buvo iš virtuvės atkeltas į rūmus aptar- 

nauti kilmingajam kardinolui Levenerui“"“ 


Skrudžius, 
Pašluostė, 
Kykas, 
Žiogas, 
Apželtstaibis, 
Ankštis, 
Kulšis, 


Galiukas, 
Tutinas, 
Bukis, 
Bukutis, 
Pliuškis, 
Krokodilas, 


Mondamas, kuris išrado padažą Madam; dėl šio savo nuopelno 
jis ir buvo taip vadinamas, kur tik žmonės mūsų kalbą vartojo. 


Pagyrūnas, 
Puodaplovys, 
Bekasas, 
Nevaleika, 
Šarkapešys, 


Vaflininkas, 
Šafranininkas, 
Kručkininkas, 
Vėdariškis, 
Kiaulius, 


493 Perskyrimas XLI 


Roberas. Jis išrado padažą Rober, tokį sveikatingą ir reikalingą 
prie skrudintos ožkienos, antienos, šviežios kiaulienos, sodintos kiauši- 
nienės, sūdytų merlūzų ir daugybės kitų patiekalų. 


Ungurkaklis, Pugžlys, 
Rajanosis, Bigosas, 
Terlius, Turgininkas, 
Trupingraužis, Gličius, 
Skystablauzdis, Dagys, 
Storasnapis, Retapėdis, 
Nepriėstuvas, Kojagalvis, 
Kiškiabambis, Telias. 


Į kiaulės vidų sulindo šie kilnūs virėjai, linksmi, guvūs, smagus 
ir pasiryžę kautis. Brolis Žanas su savo plačiu kalaviju įlipo paskutinis 
ir iš vidaus pusės užtrenkė duris. 


Kaip Pantagriuelis laužė Dešras, 
atremdamas į kelį 


PERSKYRIMAS XLI 


Dešros atžygiavo taip arti, kad Pantagriuelis matė, kaip jos kelia 
rankas ir jau kreipia ietis į priekį. Jis pasiuntė Gimnastą sužinoti, ko 
gi joms reikia ir kodėl jos be jokio įspėjimo išėjo į karą su savo senais 
draugais, nepažeidusiais jų nei žodžiu, nei veiksmu. 

Gimnastas prieš pirmąsias rikiuotės eiles giliai, žemai nusilenkė ir 
sušuko garsiai, kaip tik išgalėjo: 

— Draugai, draugai, draugai mes jūsų visi aliai vienas. Sakykit, 
ko norit. Visi mes laikome jūsų seno sąjungininko Lašininio pusę. 

Kai kas paskui kalbėjo, kad jis ištaręs ne Lašininio, o Lašinio. Šiaip 
ar kitaip ten buvo, bet sulig tuo jo žodžiu išėjo priešais savo kariuome- 
nę stambus Servelatas, nuožmus ir didžiai riebus, ir norėjo griebti 
Gimnastui už gerklės. 

— Dievaži,— tarė Gimnastas,— visas nepralįsi, teks sukapoti. 

Išsitraukė jis abiem rankom kalaviją Bučiuokmandugną (taip 
jį vadino) ir perkirto Servelatą į du gabalus. 

Dieve mielas, koks riebus jis buvo! Prisiminiau stambų jaučiaragį 
šveicarą nuo Berno, nukautą prie Marinjano, kai šveicarai buvo su- 
mušti2??, Tikėsit ar netikėsit, bet lašinių ant pilvo jis turėjo ne mažiau 
kaip per keturis pirštus. 

Taip šį riebulį nuriebinus, kitos Dešros supuolė ant Gimnasto ir 
niekšingai  parmušė jį žemėn; tuomet Pantagriuelis su savo 
vyrais tekinas atbėgo jo gelbėti. Na, ir prasidėjo didžios kautynės ir su- 
mišimas. Dešrarėžis rėžė Dešras, Vėdarpjovis pjaustė vėdarus. Panta- 
griuelis laužė Dešras, atremdamas į kelį. Brolis Žanas glūdėjo tyliai 
kiaulėje, viską stebėjo ir matė. Tik šit Veršienos dešrelės, kurios tūnojo 
pasaloje, išėjo visos aikštėn ir, paleidusios gerkles, puolė Pantagriuelį. 

Brolis Žanas, matydamas tokį bruzdesį ir maišatį, atidaro kiaulės 
duris ir lenda laukan su savo narsuoliais, vieni jų nešasi geležinius 
iešmus, kiti laiko rankose žarsteklius, lašinių smaigiklius, keptuves, 
spirgintuves, šutintuves, prikaistuvius, puodus, katilus, grūstuvus, grū- 
deklius, ližes, menturius — pažiūrėti it kokie galvažudžiai,— ir visi 
šaukia rėkia vienu balsu siaubingai: Nabuzardan! Nabuzardan! Na- 
buzardan! Taip šaukdami, grėsmingai šoko ant Veršienos dešrelių ir 
įsigrūdo į Salcesonų eiles. Pamačiusios šį naują pajėgų antplūdį, Deš- 
ros leidosi bėgti, kiek tik kojos įkerta, tarsi patį velnią išvydusios. 
Brolis Žanas pylė į jas akmens kulkomis ir guldė kaip muses; jo kariai 
irgi netausojo rankų. Graudus buvo reginys! Visas laukas nuklotas 
Dešromis, nebegyvomis arba sužeistomis. Ir sako istorija, kad jei ne 
dievo apvaizda, visa Dešrų padermė būtų buvusi perdėm išnaikinta tų 
virtuvės kareivių. Tačiau įvyko stebuklingas dalykas. Norit — tikė- 
kit, norit — ne. 

Iš anapus kalnų atskrido didelis, pilkas, riebus, stambus meitėlis su 
ilgais ir plačiais sparnais, tokiais kaip vėjinio malūno. Tų sparnų 
plunksnos buvo skaidriai raudonos, kaip fenikopterių, kurie Lange- 
doke vadinasi flamingai. Akis turėjo raudonas, žaižaruojančias kaip 
karbunkulai, ausis žalias kaip smaragdai; dantys buvo geltoni kaip 
topazai; uodega ilga, juoda kaip lukulinis marmuras’; kojos baltos, 
vaiskios ir perregimos kaip deimantas, o letenos plačios kaip žąsies, 
tokios, kokiomis kitados Tulūzoje vaikščiojo karalienė Žąsiakojė“““. 
Ant kaklo jam buvo aukso grandinė, o jos grandyse jonėniškos raidės. 
Spėjau perskaityti tik du žodžius: T“ AƏHNAN, atseit: „Meitėlis, 
mokantis Minervą“ 2“, 

Oras buvo giedras, gražus. Tačiau kai pasirodė ši pabaisa, kairėje 
pusėje taip smarkiai sugriaudė, jog visi nustėrome. Dešros, pastebėju- 

sios meitėlį, tuoj metė visus ginklus bei įnagius, suklaupė ir, aukštai 
iškėlusios sudėtas rankas, jį be žodžių kaip dievybę pagarbino. 

Brolis Žanas su savo vyrais Dešras tik kovė ir ant iešmų movė. 
Tačiau, Pantagriueliui įsakius, trimitai davė ženklą nutraukti mūšį, ir 
visi ginklai numalšo. Pabaisa, paskraidžiusi tarp abiejų kariuomenių, 
numetė daugiau kaip dvidešimt septynias statinaites garstyčių košės, 
paskui nuskrido savo keliais ir dingo, rėkdama: „Užgavėnės! Užgavė- 
nės! Užgavėnės!“ 


Kaip Pantagriuelis vedė derybas su 
Nifleset, Dešrų šalies valdove 


PERSKYRIMAS XLII 


Kai sakytoji pabaisa dingo, o abi kariuomenės nurimo, Pantagriue- 
lis pasisiūlė vesti derybas su ponia Nifleset?!? (taip vadinosi Dešrų 
valdovė), kuri sėdėjo karietoje netoliese, prie vėliavų. Pasiūlymas 
buvo tuoj priimtas. 

Valdovė išlipo iš karietos, grakščiai pasveikino Pantagriuelį ir pa- 
reiškė, kad jai malonu su juo matytis. Pantagriuelis pasiskundė dėl 
bereikalingo karo. Ji mandagiai atsiprašė ir nurodė, kad įvykusi klaida 
dėl neteisingo pranešimo: jos žvalgės davusios žinią, kad išsilaipinęs 
Gavėnas, senas jųjų priešas, ir tyrinėjąs didžuvės šlapalą. Ji prašė 
Pantagriuelį malonėti atleisti šį įžeidimą, tikino, kad Dešrose veikiau 
galima rasti fekali jų, tik ne tulžies, ir siūlė tokias taikos sąlygas: ji ir vi- 
sos jos įpėdinės iš Nifleset dinastijos būsiančios amžinai jo ir jo įpėdi- 
nių vasalėmis, valdysiančios salą ir visą kraštą kaip jo suteiktą leną, 
klausysiančios visur ir visame kame jo įsakymų, būsiančios jo draugų 
draugės ir jo priešų priešės, o kiekvienais metais, rodydamos savo 
ištikimybę, nusiųsiančios jam septyniasdešimt aštuonis tūkstančius 
karališkų Dešrų, idant jis turėtų prakando visą pusmetį. 

Ji taip ir padarė — jau rytojaus dieną išsiuntė gerajam Gar- 
gantiua šešiomis didelėmis brigantinomis sakytąjį skaičių karališkų 
Dešrų, kurias lydėjo jaunoji Nifleset, sosto įpėdinė. Taurusis Gar- 
gantiua persiuntė jas kaip dovaną nuo savęs didžiajam Paryžiaus ka- 
raliui. Tačiau dėl oro pasikeitimo, taip pat ir dėl neturėjimo garstyčių 
(kurios dešroms yra natūralus balzamas ir gyvybės palaikytojas) jos 

beveik visos išmirė. Didžiojo karaliaus valia ir patvarkymu tos Dešros 
buvo vienoje Paryžiaus vietoje krūvomis palaidotos, ir ta vieta ligi šiol 
vadinasi Dešrų grindinio gatvė. 

Karaliaus rūmų ponioms prašant, jaunoji Nifleset buvo išgelbėta 
ir laikoma didžioje garbėje. Paskui ji ištekėjo į gerą ir turtingą vietą 
ir susilaukė gražių vaikučių, už ką tebūnie dievui šlovė. 

Pantagriuelis valdovei gražiai padėkojo, atleido įžeidimą, atsisakė 
priimti ją į vasales ir padovanojo dailų peiliuką su briedžio rago kriau- 
nomis. Po to iš smalsumo paklausė, kas ten buvo per pabaisa, kuri nese- 
niai pasirodė. Ji atsakė, kad tai Užgavėnių Idėja, jų dievas, saugantis ir 
globojantis jas karo laiku, visos Dešrų padermės pirmasis kūrėjas ir 
protėvis. O į kiaulę jis panašus todėl, kad Dešros daromos iš kiaulienos. 
Pantagriuelis klausė, kam jis numetė žemėn tiek daug garstyčių ir nuo 
kokių ligų jos gelbsti. Karalienė atsakė, kad garstyčios — tai Dešrų 
šventasis Gralis?!! ir dangiškasis balzamas: jei nors truputį jų užtepi 
ant parblokštų žemėn Dešrų, tuoj sužeistosios pagyja, o nukautosios 
atsigauna. 

Daugiau nieko Pantagriuelis su valdove nebesikalbėjo ir sugrįžo 
į savo laivą. Grįžo ir visi jo narsūs palydovai su ginklais ir su kiaule. 


Kaip Pantagriuelis išlipo 
Ruach saloje 


PERSKYRIMAS XLIII 


Po dviejų dienų priplaukėme Ruach?!’ salą. Prisiekiu jums Sie- 
tynu?!“, tos salos žmonių gyvenimas yra toks keistas, jog nėra kaip ap- 
sakyti. Jie gyvena tik vėju. Nieko kito negeria, nieko kito nevalgo kaip 
tik vėją. Jų namai — vėtrungės. Savo daržuose nieko daugiau nesėja 
kaip tik vėjažoles. Rūtas ir kitas karminatyvines žoles?!* ravėja kuo 
rūpestingiausiai. Paprastieji žmonės prasimaitina iš vėduoklių — 
plunksninių, popierinių, audeklinių, nelygu kišenė ir išgalėjimas. Tur- 
tingieji minta iš vėjinių malūnų. Kai rengia kokią puotą ar banketą, 
pasistato stalus po vienu arba dviem vėjiniais malūnais. Prie jų susėdę 
puotauja sau smagūs kaip vestuvėse. Ir šnekasi prie stalo vien apie vėjų 
skanumą, pranašumą, sveikumą, retumą, panašiai kaip jūs, gėrovai, 
filosofuo jate savo pobūviuose apie vynus. Vienas giria siroką, kitas be- 

šą, kitas garbiną, kitas bizę, kitas zefyrą, o dar kitas galerną*!? ir taip 
toliau. Dar kiti, būtent kulnaraičiai ir įsimylėjėliai sako, kad maloniau- 
sias vėjas — iš po marškinių. Ligoniams- duoda virto vėjo, panašiai 
kaip pas mus kad sergantiems duoda buljono. 

— 0O,— kalbėjo man vienas išpurtęs neūžauga, — kad taip gavus 
nors vieną pūslę to gero Langedoko vėjo, kuris vadinasi cyerce!?!? 
Taurusis gydytojas Skironas“!', važiuodamas andai per šį kraštą, pa- 
sakojo mums, kad tas vėjas toks stiprus, jog prikrautą vežimą parver- 
čiąs. O, kaip gerai tas būtų mano suputusiai kojai! Storumas nėra jokia 
laimė. 

— Kas kita, — tarė Panurgas, — stora statinaitė Langedoko vy- 
no — iš Mirvo, iš Kantperdri ar Frontinjano. 

Aš ten mačiau vieną malonios išvaizdos žmogų, storą, gal van- 
denlige sergantį, kuris, baisiai įniršęs, mušė batu savo dičkį tarną ir 
mažiuką pažą. Nežinodamas pykčio priežasties, maniau, kad jam gydy- 
tojų prisakyta taip daryti, kadangi ponui sveika nertėti ir muštis, o 
tarnams — mušamiems būti. Paskui betgi nugirdau, kad jis kaltina 
tarnus, jog tie pavogę pusę odmaišio garbino vėjo, kurį jis tausojęs 
vėlyvam rudeniui, kaip retą skanskonį. 

Tos salos gyventojai nesituština, nesišlapina ir nesispjaudo. Užtat 
jie apsčiai leidžia savo vėjo, drioskina ir raugėja. Serga visų rūšių ligo- 
mis ir visomis jų atmainomis. Juk visos ligos randasi ir kyla nuo vėjų 
sankaupos viduriuose, kaip aiškina Hipokratas, lib. de Flatibus*'“. 
Labiausiai tačiau paplitusi liga — dujiniai diegliai. Jiems gydyti stato 
storas vėjalaides, duoda stiprių vėjo varomų jų vaistų. Miršta visi van- 
denlige arba vidurių išputimu; vyrai mirdami garsiai drioskina, mo- 
terys — patyliukais pušnoja. Taip jiems išeina siela pro užpakalinę 
angą. 

Vaikščiodami po salą, sutikome tris storus vėjavaikius, besidairinė- 
jančius tilvikų, kurie čia labai gausiai veisiasi ir minta vėju. Pastebėjau, 
kad jie nešėsi prie diržo prisirišę dailias dumpleles — panašiai, kaip 
jūs, gėrovai, kur nors vykdami, imatės gertuvių ir butelių. Jei kartais 
pristinga vėjo, tai ima tas savo gražias dumpleles, padumia ir taip pasi- 
gamina šviežio, nes juk žinote, kad vėjas pagal tikslų mokslišką 
apibrėžimą yra ne kas kita kaip oro judėjimas ir bangavimas. 

Tuo laiku mus pasiekė jų karaliaus įsakymas, kad tris valan- 
das laiko neleistume lipti į savo laivus niekam iš salos gyventojų, nei 
vyrui, nei moteriai. Mat jam pavogė pūslę brangaus vėjo, to paties, 
kuriuo kitados puikusis pūtėjas Eolas apdovanojo Odisėją, kad turėtų 

kuo varyti laivą, kai užeis ramus metas. Karalius tą vėją saugojo šven- 
tai kaip antrąjį Gralį ir gydė juo tik pačias sunkiąsias ligas, bet duo- 
davo šio vaisto ligoniui tik tiek, kiek reikia vienam nekaltos mergelės 
birbtelėjimui, kurį vienuolės vadina sonetu?!?. 


Kaip maži lietus stabdo 
didelius vėjus 
PERSKYRIMAS XLIV 


Pantagriuelis gyrė jų santvarką ir gyvenimo būdą ir sakė jų valdo- 
vui Hipenemianui*?*: 

— Jei sutinkate su Epikūro nuomone, jog aukščiausiasis gėris 
yra turėti malonumų (malonumų, žinoma, lengvų, o ne sloginančių), 
tai aš sprendžiu, kad jūs esate labai laimingi. Juk mintant vėju pra- 
gyvenimas atsieina labai pigiai arba visai nieko: bereikia dumplėmis 
padumti. 

— Tegu ir taip, — atsakė valdovas, — tačiau šiame mirtingame 
gyvenime niekas nėra laimingas iš visų pusių. Neretai būna, kad sė- 
dime prie stalo, vaišinamės dideliu ir skaniu pono dievo vėju nelyginant 
dangiškąja mana, patenkinti kaip tėvai prelatai, o šit užėjo mažas liete- 
lis — ir vėjo kaip nebūta. Ir taip mums daugsyk puota nueina per- 
niek — nebelieka ko valgyti. 

— Tai jums išeina,— tarė Panurgas,— kaip tam Ženenui iš 
Kenkenė*?!, kuris, laistydamas savojo vandens čiurkšle savo pačios Ke- 
lo vėjalaidę, numalšindavo prastą vėją, einantį iš ten lyg iš didžiųjų 
Eolo vartų. Aš neseniai sudėjau apie tai gražų dešimteilį: 


Ženenui, beskanaujant sau vienam 
Putojantį, dar drumstą vyną, 
Pasinorėjo ropių. Prašo jam 

Patiekti mėgstamąjį skanumyną. 

Žmona Kelo pripjausto, pagamina, 

Abu pavalgo, sugula miegoti. 

Jis neužmiega, pro dantis keiksnoja — 
Mat orą vis gadina jo žmona. 

Aplaistęs vėjalaidę, sako: „Kai lynoja — 
Nutyla veikiai vėtra kiekviena“. 

— Be to,— kalbėjo toliau valdovas, — mūsų šalį kasmet lanko 
baisus negandas, didžius nuostolius nešantis. Mat vienas milžinas, 
vardu Nasrionis, gyvenantis Tohu saloje, kiekvienais metais, savo gy- 
dytojų patariamas, atvažiuoja čionai pavasarį prasivalyti vidurių ir 
suryja it piliules daugybę vėjinių malūnų, taip pat ir dumplių, kurių 
jis itin smalstus. Užtat mes labai skurstame ir gauname pasninkauti 
tris ar keturias gavėnias per metus, neskaitant ketvirtinių pasninkų ir 
šiaip sausų dienų. 

— Ir nesugalvojat, kaip to išvengti? — klausė Pantagriuelis. 

— Savo mezarimų??* patariami,— kalbėjo valdovas, — mes apie 
tą laiką, kai jis paprastai atvyksta, suleidome į malūnus pulkus gaidžių 
ir pulkus vištų. Pirmą kartą surijęs paukščius, jis ko nenumirė. Mat 
paukščiai ėmė jam giedoti, po pilvą lakstyti ir daužytis taip, jog jį 
ištiko lipotimija???, širdies skausmai ir baisūs, pavojingi traukuliai, ta- 
rytum koksai žaltys būtų pro burną į skrandį įlindęs. 

— Šitas palyginimas yra nevykęs, — tarė brolis Žanas, — ir čia 
nedera, nes esu kitados girdėjęs, kad žaltys, įlindęs į skrandį, jokių 
nemalonumų nepridaro ir greit išlenda laukan, jei pacientą pakabina 
už kojų ir prie burnos pastato puodelį šilto pieno. 

— Tu tik girdėjai taip kalbant, — tarė Pantagriuelis, — o tie, kas 
tau sakė, irgi tik girdėjo kalbant, bet niekas tokio gydymo pats nėra 
matęs nei apie jį skaitęs. Hipokratas (lib. 5, Epid.) rašo, kad toks atsi- 
tikimas buvęs jo laikais ir pacientas miręs nuo spazmų ir konvulsijų. 

— Be to,— kalbėjo valdovas, — visos šio krašto lapės, užjutusios 
vištas, sulindo jam į gerklę, ir jis būtų bemat numiręs, jei vieno prie- 
puolio metu nebūtų ožio nulupęs, kaip jam patarė vienas velnio neš- 
tas žiniuonis. Tai buvo geras antidotas ir priešnuodis. Vėliau jis gavo 
dar geresnių patarimų, ir dabar gydosi klizmomis iš rugių bei sorų 
nuovirų, kurios privilioja vištas, taip pat iš žąsies jeknų, kurios 
privilioja lapes. Dar, be to, jis ryja piliules, padarytas iš sutrintų kurtų 
ir vižlų. Tai tokios mūsų bėdos. 

— Nebesirūpinkite, gerieji žmonės, — tarė Pantagriuelis.— Tasai 
milžinas Nasrionis, vėjinių malūnų rijikas, jau nebegyvas. Tikras da- 
lykas. Jis užduso, paspringo, gydytojų patarimu bevalgydamas kruo- 
pelytę šviežio sviesto priešais karštos krosnies angą. 

Kaip Pantagriuelis išsikėlė 
Papefigų saloje 


PERSKYRIMAS XLV 


Rytojaus dieną priplaukėme Papefigų salą. Tos salos žmonės kita- 
dos buvo turtingi ir laisvi ir vadinosi linksmuoliai. Dabar jie buvo su- 
skurdę ir papimanų“?* pavergti. O pasidarė taip. 

Vieną dieną, per metinę vėliavų šventę“??, linksmuolių burmistras, 
sindikai ir didieji rašto žinovai nuvyko į Papimaniją, gretimą salą, 
pasižmonėti ir pas kaimynus pasibūti. Vienas iš linksmuolių, pamatęs 
popiežiaus paveikslą (mat buvo girtinas paprotys švenčių dienomis 
viešai jį rodyti, iškeltą ant dviejų stiebų), parodė jam špygą, o tame 
krašte tai reiškia išniekinimą ir viešą pasityčiojimą. Papimanai, keršy- 
dami už tai, po kelių dienų apsiginklavo, puolė, nepaskelbę karo, Link- 
smuolių salą, nusiaubė ją, sugriovė, kas buvo įmanoma sugriauti, ir 
nukapojo galvas visiems, kam tik žėlė barzda. Moteris ir nepilnamečius 
paliko gyvus, bet tokia sąlyga, kokią kitados imperatorius Frydrichas 
Barbarosa pritaikė Milano gyventojams. 

Milaniečiai sykį, kažkur imperatoriui išvykus, sukilo prieš jo val- 
džią, o jo žmoną, imperatorienę, ištrėmė iš miesto, gėdingai užsodinę 
ant senos mulės, vardu Thacor“?“?, atžagarią: nugara į galvos pusę, o 
veidu į pasturgalį. Frydrichas grįžęs juos sutramdė, užgniaužė maištą, 
o paskui tol ieškojo, kol surado tą garsiąją mulę Thacor. Tada jo 
įsakymu didžiojoj miesto aikštėj budelis įkišo tai mulei figą į gė- 
dingąją vietą ir, gaudžiant trimitams, apskelbė suimtiems ir čia su- 
varytiems miesto gyventojams imperatoriaus valią: kas nori likti gy- 
vas, tas turi viešai ištraukti dantimis figą ir po to ją vėl įkišti be rankų 
pagalbos. Kas tai daryti atsisakys, bus tučtuojau pakartas ir pasmaug- 
tas. Kai kuriems šitos šlykščios bausmės gėdingumas ir bjaurumas net 
mirties baimę viršijo, ir jie buvo pakarti. Kitiems mirties baimė nustel- 
bė gėdą. Šitie, ištraukę grynais dantimis figą, rodė ją viešai budeliui ir 
sakė:: Ecco lo fico?'. 

Ir nelaimingų, nusiminusių linksmuolių likučiai tolygia gėda atsi- 
pirko ir išsivadavo nuo mirties. Jie buvo paversti vergais bei duokli- 
ninkais, ir už tai, kad popiežiaus paveikslui rodė špygą, jiems buvo 
primestas papefigų vardas. Nuo to laiko vargšeliai nebeturėjo sėkmės. 
Kiekvienais metais juos niokojo krušos, audros, badas ir visos kitos 
nelaimės, tarsi kokia amžina bausmė už jų tėvų protėvių nuodėmes. 

Matant tų žmonių vargą ir nedalią, gilyn į jų kraštą leistis nebuvo 
nuotaikos. Tiktai, norėdami pasiimti švęsto vandens ir pasimelsti, už- 
ėjome į tokią koplyčiukę palei uostą, apgriuvusią, apleistą, be stogo, 
kaip švento Petro šventykla Romoje“. Semdamiesi švęstą vandenį, 
pamatėme inde žmogų su stula, kuris nyrojo visas kaip antis vandenyje 
ir tik nosies galiuką laikė iškišęs atsikvėpti. Aplink jį stovėjo trys kuni- 
gai skustais veidais, su tonzūromis, ir skaitė egzortus bei velnių už- 
keikimus. 

Pantagriueliui tatai pasirodė keista, ir jis paklausė, kokius žaidimus 
čia jie žaidžia. Jam atsakė, kad prieš trejus metus saloje siautė baisus 
maras, daugiau nei pusė gyventojų išmirė, žemės liko be šeimininkų. 
Marui praėjus, šitas žmogus, kur dabar nyro švęstame vandenyje, 
išdirbo gražų derlingos žemės plotą ir apsėjo jį kviečiais tą pačią 
dieną ir valandą, kada vienas jauniklis velniūkštis (kuris dar nevaliojo 
nei griausti, nei javų ledais mušti ir sugebėjo nebent petražoles ar 
kopūstus kapoti, bet nemokėjo skaityti nei rašyti) gavo iš Liuciferio 
leidimą aplankyti Papefigų salą, pasipramogauti joje ir pasiausti, nes 
velniai su tos salos vyrais ir moterimis buvo labai supratę ir dažnai čia 
ateidavo pasikieminėti. 

Tasai velniūkštis, atvykęs į vietą, klausė ūkininką, ką jis čia veikia. 
Vargšas žmogelis atsakė sėjąs kviečius, kad turėtų ko valgyti kitąmet. 

— (Gerai,— tarė velniūkštis, — bet šis laukas ne tavo, jis yra mano 
ir priklauso man, nes nuo to laiko, kai jūs ėmėte popiežiui špygas ro- 
dyti, visas šis kraštas buvo pripažintas, užrašytas ir atiduotas mums. Bet 
sėti javus — ne mano amatas. Užtat aš lauką užleidžiu tau, tik su sąly- 
ga, kad derlių pasidalinsime abu. 

— Gerai, — atsakė ūkininkas. 

— Aš,— tarė velniūkštis, — suprantu taip: visa, kas užauga, dalin- 
sime į dvi puses. Viena pusė — kas viršum žemės, o kita — kas žemėse. 
Pasirinkimo teisė priklauso man, nes aš esu senos ir kilmingos pa- 
dermės velnias, o tu — tik šiaip juodnugaris. Aš imu sau tą, kas bus 
žemėse, o tu — kas viršuje. Kokiu laiku imsime derlių?. 

— Liepos mėnesio vidury. 

— Gerai, — atsakė velniūkštis,— aš tada ir atvyksiu. Tu daryk, 
kas tau privalu: dirbk, juodnugari, dirbk. Aš tuo tarpu eisiu Sauspir- 
džių vienuolynan gundyti kūniškų linksmybių nuodėme taurių seselių, 
taipogi davatkinų ir tų, kurie joms aukas renka. Kad jie visi tų linksmy- 
bių geidžia, aš nėmaž neabejoju. Tuo tarpu viso labo, bet paskui — 
žiūrėk man. 

Kaip Papefigų žemės ūkininkas 
apgavo velniukštį 


PERSKYRIMAS XLVI 


Kai tik priėjo liepos vidurys, velniūkštis ir prisistatė su visu eskad- 
ronu smulkių velniapalaikių. Sutikęs ūkininką, klausia: 

— Na, juodnugari, kaip tau sekėsi per tą laiką, kol manęs nebuvo? 
Metas dalintis. 

— Tai jau metas, — atsakė ūkininkas. 

Su visa šeimyna jis ėmėsi pjauti kviečius. Velniūkščiai irgi rovė 
ražienas iš žemės. Ūkininkas kviečius iškūlė, išvėtė, supylė į maišus ir 
nuvežė į turgų parduoti. Velniūkščiai, dirbę ne mažiau stropiai, irgi 
atsisėdo turguj šalia ūkininko pardavinėti savo ražienų. Ūkininkas 
pardavė kviečius itin brangiai ir prisipylė pinigų pilną seną pusbatį, 
kurį nešiojo prisikabinęs ant diržo. Velniūkščiai nepardavė nieko, tik- 
tai gavo girdėti, kaip kaimo žmonės juokiasi kvatoja iš jų ant viso 
turgaus. 

Po turgaus velniūkštis ir sako ūkininkui: 

— Juodnugari, apgavai tu mane šį kartą, bet kitąkart nebeapgausi. 

— Ponas velne,— atsakė ūkininkas,— kaipgi aš galėjau tamstą 
apgauti, kad tamsta pirmasis rinkaisi dalį? O teisybė tokia, kad tamsta 
ketinai mane apgauti tokiu pasirinkimu, nes tikėjaisi, kad viršum žemės 
nieko nebus užaugę mano daliai ir kad žemėje atrasi visus tuos grūdus, 
kuriuos sėjau, ir galėsi jais gundyti tuos, kas stygių kenčia, kas neteisy- 
bėmis verčiasi arba kas labai gobšauja, na, o begundydamas ir į sa- 
vąsias kilpas įpainioti. Bet tamsta dar per jaunas, patyrimo neturi. 
Grūdai, kuriuos matei žemėje, mirė ir supuvo, o iš jų puvinio užaugo 
nauja grūdų karta, kurią matei mane pardavinėjant. Taigi tamsta pasi- 
rinkai blogąją dalį. Dėl to esi ir evangelijos pasmerktas. 

— Baikim šią kalbą, — tarė velniūkštis.— Ką ketini mūsų lauke 
sėti ateinančiais metais? 

— Kiekvienas geras ūkininkas sėtų ropes. 

— Gerai,— tarė velniūkštis.— Nepaikas iš tavęs juodnugaris; 
prisėk ropių, aš pasaugosiu jas nuo audrų ir ledų. Bet žinok, kad šį 
sykį aš imu tą, kas užaugs viršum žemės, o tu — kas žemėje. Dirbk, 
Juodnugari, dirbk. Aš tuo tarpu eisiu eretikų gundyti,— jų dūšios, 
jei gerai paskrudintos““?, yra labai gardžios; ponas Liuciferis dabar 
diegliais kamuojasi, tai čia jam bus skanumynas. 

Kai tik priėjo derliaus ėmimo laikas, velniūkštis ir prisistatė su visu 
pulku smulkių velniapalaikių. Radęs lauke ūkininką su šeimyna, ėmė 
pjauti ir rinkti ropių lapus. Kai jis savo darbą baigė, ūkininkas nusi- 
rovė, nusikasė ropes ir susidėjo į maišus. Vėl abudu nuvažiavo į turgų. 
Ūkininkas gerai pelnė, pardavęs ropes. Velniūkštis nepardavė nieko. 
Negana to, visi iš jo juokėsi, viešai tyčiojosi. 

— Matau, juodnugari,— kalbėjo dabar velniūkštis,— kad tu mane 
apmauni ir apmauni. Reikia padaryti galą bendram lauko valdymui. 
Susitarsim taip: eisim draskytis, ir katras iš mudviejų pirmas neištvers, 
tas praras savo dalį. Visas laukas tada atiteks laimėtojui. Susitiksim po 
savaitės. Žiūrėk, juodnugari, apdraskysiu aš tave kaip velnias. Buvau 
beeinąs dabar gundyti plėšikų kliautininkų, bylų kraipytojų, klasto- 
tojų notarų, suktų advokatų, tačiau per vieną tarpininką jie atsiuntė 
man žinią, kad ir šiaip jau visi atsidavę man. O ir jų dūšiomis Liuci- 
feris šlykštisi, dažniausiai siunčia jas virtuvės velniams juodadarbiams, 
pats bevalgo nebent tada, kai stipriai apibarstytos prieskoniais. Jūs 
žinote, kad skaniausi pusryčiai — iš studentų, pietūs — iš advokatų, 
pavakariai — iš vynininkų, vakarienė — iš pirklių, naktipiečiai — iš 
kambarinių, o kiekvienas valgymas — iš vienuolių. Tikrai, ponas Liu- 
ciferis kiekvienu kartu suvalgo po keletą vienuolių prakandui. Pus- 
ryčiams buvo pratęs gauti studentų. Bet, deja, dėl kažkokios nelemtos 
priežasties per keliasdešimt metų šie pastarieji ėmė šalia kitų dalykų 
studijuoti ir Šventąjį raštą. Užtat dabar nebegalime jų sumedžioti nė 
vieno savo ponui. Aš manau, kad jei skustagalviai čia mums nepadės ir 
grasinimais, keiksmais, jėga, smurtu bei laužais neišplėš studentams iš 
rankų švento Pauliaus, tai to skanėsto mes daugiau nebesugriebsim. 
Advokatų, kraipančių įstatymus ir plėšiančių vargšus žmones, tiesa, 
užtenka, tuos jis valgo paprastai pietums. Bet juk atsibosta kasdien 
vis tas pats. Jis neseniai sakė aukštojoje taryboje, kad mielai suvalgytų 
kokią vieną skustagalvio dūšią, jei pasitaikytų toks, kuris per pamokslą 
užmirštų pavesti save apvaizdai. Ir prižadėjo dvigubą algą ir didelį 
priedą tam, kas ją pristatytų dar karštą, tiesiai nuo iešmo į burną. Puo- 
lėm ieškoti, tačiau nė vienas nieko nelaimėjom. Visi skustagalviai 
graudena kilmingąsias ponias aukoti jų vienuolynui. Pavakarių mūsų 
valdovas nebevalgo nuo to laiko, kai jį surėmė smarkūs diegliai, o 
taip atsitiko po to, kai Šiaurės žemėse buvo grubiai įžeisti jo auginti- 
niai — maistininkai, anglininkai ir mėsininkai. Vakarienei jis skaniai 
kerta pirklius palūkininkus, vaistininkus, pinigų klastotojus, netikrų 
monetų kaišioto jus, prekių falsifikuoto jus. Kartkarčiais, kai gerai nusi- 

teikęs, sumaumoja naktipiečiams vieną kitą kambarinę, iš tokių, kurios 
savo ponams nugeria skanų vyną, o į tą vietą pripila padvisusio 
vandens. Dirbk, juodnugari, dirbk. Aš eisiu gundyti Trapezundo stu- 
dentų, kad išsižadėtų tėvo motinos, nesilaikytų visiems privalomų 
elgesio taisyklių, atsisakytų klausyti karaliaus ediktų, slapčia paleistu- 
vautų, visus niekintų, iš visko tyčiotųsi ir, užsidėję gražią bei linksmą 
poetinės nekaltybės kepuraitę, išvirstų kilniadvasiais vyrais. 


Kaip velniukštį apgavo 
sena Papefigė 


PERSKYRIMAS XLVII 


Ūkininkas parėjo namo nuliūdęs ir labai susimąstęs. Jo pati, tai ma- 
tydama, pamanė, kad jį turguj apvogė. Tačiau kai sužinojo, ko jis susi- 
krimtęs, ir kai pamatė piniginę pilną, meiliai jį paguodė ir užtikrino, 
kad iš to draskymosi su velniu nieko jam blogo nebūsią. Jis tik turįs pa- 
sikliauti ja, pasitikėti ja viena: jinai jau sugalvojusi, ką daryti. 

— Blogiausiu atveju, — kalbėjo ūkininkas, — man klius tiktai vie- 
nas drikstelėjimas. Sulig pirmuoju grybšniu aš pasiduosiu ir užleisiu 
jam lauką. 

— Ne, ne! — sakė senė.— Tu tik pasikliauk manimi ir leisk man 
veikti. Sakei juk, kad ten esąs jauniklis velniukas; aš taip padarysiu, 
kad jis iš karto tau pasiduos. Ir laukas liks mums. Va, jei būtų senis vel- 
nias, tai būtų ko galvą sukti. 

Skirtoji diena kaip tik ir buvo ta, kada mes atvykome į salą. Ūki- 
ninkas, kaip geras katalikas, iš anksto ryto priėjo išpažinties, priėmė 
komuniją ir, klebono patariamas, pasinėrė švęstame vandenyje, kur 
mes jį ir radome. 

Kol mums pasakojo tą istoriją, atėjo žinia, kad senė apmovė velnią 
ir laimėjo lauką. O buvo taip. 

Velnias atėjo prie ūkininko trobos durų ir pasibeldęs suriko: 

— Ei, ei juodnugari! Eikš, draskysimės! 

Paskui guviai ir ryžtingai žengė į vidų, bet nerado ūkininko, tik jo 
pačią, parkritusią ant aslos, raudančią ir aimanuojančią. 

— Kas čia dedasi? — klausė velnias. — Kur jis? Ką veikia? 

— Och,— šaukė senė,— kurgi jis, tas nevidonas, tas budelis, 

galvažudys! Jis sužalojo mane, aš nebegyvensiu, aš mirsiu iš skaus- 
mo — taip sunkiai jis mane sužeidė! 

— Kaip tai? — klausė velnias.— Ką gi jis padarė? Palaukš, aš jį 
tuoj pašokdinsiu. 

— Och,— šaukė senė, — jis sakė man, tas budelis, tas tironas, tas 
velnių draskytojas, kad jam šiandien skirta draskytis su tamsta; nagus 
mėgindamas, jis man tiktai mažuoju pirščiuku grybštelėjo va šičia, 
tarpukišky, o ir tai nesižinau kur dėtis. Aš nebegyvensiu, aš niekada ne- 
besugysiu, še, pasižiūrėk. O dar nuėjo pas kalvį, kad tas jam pasmai- 
lintų ir išgaląstų gerai nagus. Tamsta žuvęs, mielas ponas velne. Gelbė- 
kis, jis netruks pareiti. Nešdinkis, kol sveikas, aš maldaute maldauju. 

Tada ji atsiplėšė iki pasmakrės, panašiai kaip senaisiais amžiais per- 
sų moterys, pastojusios kelią savo sūnums, bėgantiems iš mūšio lau- 
ko““?, ir parodė jam tą vietą, kaip žinote. Velnias, išvydęs tokią didelę 
žaizdą, sušuko: „Mahometai, Demiurgonai, Megera, Alekto, Persefo- 
na!??! Nematys jis manęs! Aš dumiu šalin! Taip! Užleidžiu jam lauką!“ 

Išklausę, kuo ir kaip baigėsi toji istorija, grįžome į laivus. Sa- 
loje ilgiau būti nepanorėjome. Pantagriuelis, atsižvelgdamas į šių 
žmonių neturtą ir to krašto nedalią, įmetė į bažnyčios aukų dėžutę 
aštuoniolika tūkstančių auksinių. 


Kaip Pantagriuelis išsikėlė 
Papimanų saloje 


PERSKYRIMAS XLVIII 


Palikę nedalingą Papefigų salą, plaukėme visą dieną gražiu oru, 
gerai nusiteikę, ir šit prieš mūsų akis pasirodė palaiminga Papimanų 
sala. Vos spėjome nuleisti inkarą, dar lynų nebuvome užrišę, o į mus 
jau plaukė valtimi ketvertas žmonių, nevienodai apsitaisiusių: vienas 
kaip vienuolis, su habitu, su kurpėmis, labai nešvarus; kitas kaip saka- 
lininkas, su jauku ir paukštine pirštine; dar kitas kaip advokatas su 
dideliu maišu, pilnu protokolų, šaukimų, kliaučių ir pranešimų, 
ketvirtas kaip Orleano vynuogininkas?“*, su gražiomis drobės blauzdi- 
nėmis, su krepšiu ir sodo peiliu prie diržo. 

Kai tik priplaukė prie mūsų laivo, jie suriko visi keturi vienu di- 
džiu balsu, klausdami: 

— Ar jūs matėt jį, žmonės keliauninkai? Ar matėt jį? 

— Ką tokį? — paklausė Pantagriuelis. 

— Nagi jį, — atsakė jie. 

— Kas jis toks? — klausė brolis Žanas. — Kaip mane gyvą matot, 
nuvelėsiu aš jam nugarą.— Jis manė, kad jie teiraujasi apie kokį 
piktadarį, žmogžudį ar šventvagį. 

— Kaip tai, — kalbėjo jie, — nejaugi jūs, žmonės keliauninkai, ne- 
pažįstate jo, vienintelio? 

— Ponai,— tarė Epistemonas,— mes nesuprantame tokios kal- 
bos. Mes prašome paaiškinti, ką turite galvoje, ir mes jums pasakysime 
teisybę, be jokių užuolankų. 

— Jis, — kalbėjo jie, — tai tas, kuris yra. Ar jūs jį kada matėte? 

— Tas, kuris yra, — atitarė Pantagriuelis, — pagal mūsų teologijos 
doktriną yra dievas. Jis tokiais žodžiais apsireiškė Mozei. To tai mes 
tikrai nesame matę, nes jis neregimas kūno akims. 

— Mes kalbame,— atsakė jie,— ne apie tą aukštąjį dievą, kuris 
viešpatauja danguje. Mes kalbame apie žemės dievą. Ar šitą jūs esate 
matę? 

— Jie turi omeny popiežių, — tarė Karpalimas,— tikrų tikriau- 
siai. 

— O, taip, taip, — atsakė Panurgas,— kurgi ne, esu jų matęs net 
tris, tik iš to matymo neturėjau naudos. 

— Kaip tai tris? — tarė jie.— Mūsų šventosios dekretalijos?“? 
skelbia, kad jis tiktai vienas tegali būti gyvas. 

— Na taip, mačiau tris per tris kartus, — atsakė Panurgas.— 
Kiekvieną kartą mačiau tiktai vieną. 

— O,— šaukė jie,— jūs trigubai, keturgubai laimingi žmonės! 
Kaip mums malonu, kaip neapsakomai malonu, kad pas mus atvykote! 

Jie suklaupė priešais mus ant kelių ir norėjo išbučiuoti mums 
kojas. To mes nenorėjome leisti ir sakėme, kad jie nė paties popiežiaus 
nebegalėtų labiau pagerbti, jei jis kartais čia atvyktų. 

— O,— atsakė jie,— galėtume, tikrai galėtume. Mes tą jau esame 
aptarę ir sutarę. Mes jam pabučiuotume į pliką dugną, o ir į kankolus 
taip pat, nes jis turi kankolus, mūsų šventasis tėvas, kitaip jis nė po- 
piežiumi nebūtų. Taip sako mūsų šauniosios dekretalijos. Matote, pa- 
gal subtilią dekretalijų filosofiją tokia išvada visiškai nuosekli: jis 
popiežius — vadinasi, turi kankolus, nes jei kankolų nebebūtų pasau- 
lyje, tai pasaulis nebeturėtų nė popiežiaus?““. 

Pantagriuelis tuo tarpu paklausė vieną jų valties jūreivį, kas tie 

per žmonės. Šis atsakė, kad tai keturi salos gyventojų luomai; jis dar 
pridūrė, jog mes būsią gerai priimti ir puikiai pavaišinti, kadangi esame 
matę popiežių. Tą sužinojęs, Panurgas pašnibždėjo Pantagriueliui į 
ausį: 

— Dievaži, geriau ir nereikia. Visko sulaukia tas, kas laukti moka. 
Iš popiežiaus matymo dar niekad jokios naudos nesame turėję, bet 
dabar, po velnių, turėsime, kaip matau. 

Tada mes išlipome į krantą, ir mūsų pasitikti atėjo didžiulė pro- 
cesija — visi šalies gyventojai, vyrai, moterys, maži vaikai. Keturi 
luomai, mus pasitikusieji, šaukė jiems didžiu balsu: 

— Jie matė jį! Jie matė jį! Jie matė jį! 

Sulig tuo šauksmu visi žmonės prieš mus suklaupė, keldami į 
dangų sunertas rankas ir šaukdami: 

— O, laimingi žmonės! O, kokie jūs laimingi! 

Ir tasai šauksmas truko ilgiau nei ketvirtį valandos. Paskui at- 
bėgo mokyklos rektorius su visais savo pedagogais ir moksleiviais, 
paaugusiais ir mažučiais, ir ėmė plakti juos taip pavyzdingai, kaip 
mūsų krašte kad įprasta plakti vaikus tą dieną, kada karia kokį pikta- 
darį, idant geriau įsimintų. Pantagriuelis tuo pasipiktino ir tarė jiems: 

— Ponai, jei nesiliausite plakti tuos vaikus, aš tučtuojau išvykstu. 

Žmonės nustebo, išgirdę jo stentorišką balsą???, o vienas kuprelis 
su ilgais pirštais klausė mokyklos rektorių: 

— Vardan Ekstravagantų! Nejau visi, kas pamato popiežių, už- 
auga tokie dideli kaip tas, kuris mums grasina? O, kaip aš trokštu 
greičiau pamatyti jį, idant užaugčiau ir būčiau didelis, kaip va 
šitas. 

Jie taip garsiai krykštavo, jog atskubėjo Homenazas“““ (taip 
jie vadina savo vyskupą), raitas ant nežaboto mulo, užtiesto žalia 
gūnia, lydimas savo vasalų bei padėjėjų, nešančių kryžių, vėliavas, 
vėliavėles, baldakimus, žibintus, švęsto vandens dubenis. 

Jis irgi norėjo mums kojas pabučiuoti, net per jėgą stengėsi (kaip 
tas gerulis Kristianas Valfinjė popiežiui Klemensui), sakydamas, kad 
vienas iš jų rašto žinovų, šventųjų dekretalijų vartotojų bei aiškintojų, 
paliko surašęs pranašystę, jog kaip mesijas, ilgai ir kantriai lauktas, 
galų gale atėjo, taip kada nors ir popiežius atvyks į šitą jų salą; o kol 
ta laimingoji diena ateis, jie kiekvieną salon užsukusį keliauninką, 
kuris yra jį matęs Romoj ar kitur, privalo kuo gražiausiai priimti ir pa- 
garbiai vaišinti. 

Mes vis dėlto mandagiai nuo to atsikalbėjome. 

Kaip Papimanijos vyskupas Homenazas 
mums rodė dekretalijas, 
gautas iš dangaus 


PERSKYRIMAS XLIX 


Paskui Homenazas mums kalbėjo: 

— Mūsų šventosios dekretalijos įsako ir įpareigoja eiti pirmiau 
į bažnyčią, ne į smuklę. Užtai, kad nenukryptume nuo šio gražaus 
nuostato, užsukim į dievo namus, paskui puotausim. 

— Kilnusis žmogau,— tarė brolis Žanas, — jūs eikite pirmas, o 
mes pridurmu. Jūs gražiai pasakėte, kaip ir dera geram krikščioniui. 
Jau ilgas laikas, kaip nesame matę bažnyčios. Labai džiaugiuosi dva- 
sioje ir tikiu, kad mano apetitas nuo to pagerės. Kaip malonu sutikti 
kilnų žmogų! 

Prisiartinę prie didžių jų šventyklos durų, pamatėme storą auksuotą 
knygą, visą nusagstytą gražiais ir brangiais akmenimis — rubinais, 
smaragdais, deimantais, perlais, tolygiais, o gal ir vertesniais už 
tuos, kuriuos Oktavianas paaukojo Kapitolio Jupiteriui. Ji kabojo 
ore, pasieta ant dviejų aukso grandinių, pritaisytų prie portalo frizo. 
Mes žiūrėjome į ją ir stebėjomės. Pantagriuelis ją čiupinėjo ir varti- 
nėjo kaip tinkamas, nes lengvai galėjo pasiekti. Ir sakė mums, kad, 
liesdamas tą knygą, naguose jaučia malonų niežulį, rankose lengvu- 
mą, o dvasioje pagundą apkulti kokį pareigūną, arba ir du, jei neturės 


tonzūros?3?. 


Tada mums tarė Homenazas: 

— Kitados žydai per Mozę gavo įstatymą, rašytą paties dievo 
pirštais. Delfuose, Apolono šventyklos frontone, buvo rasta sentencija, 
įrašyta stebuklingu būdu: TN628I ZEATTON. Po kurio laiko ten dar 
buvo pastebėtos raidės EI??š, irgi įrašytos stebuklingu būdu ir atsi- 
radusios iš dangaus. Kibelės paveikslas Frigijoje buvo iš dangaus nu- 
leistas į lauką, vardu Pesinuntą. Taip pat buvo nuleistas Dianos 
paveikslas Tauridėje, jei tikėsime Euripidu. Tauriems ir didžiai krikš- 
čioniškiems Prancūzijos karaliams buvo iš dangaus atsiųsta oriflama 
kariauti su netikėliais. Viešpataujant Numai Pompilijui, antrajam 
Romos karaliui, visų žmonių akyse nusileido iš dangaus skydas, vardu 
Ancilas. Atėnų Akropolyje kitados iš empirėjaus nukrito Minervos 
statula. Čia jūs irgi matote šventąsias dekretalijas, surašytas vieno 

angelo kerubino ranka. Jums, žmonėms iš anapus jūros, gal nelengva 
bus tuo patikėti. 

— Sunkoka,— atsiliepė Panurgas. 

— Ir štai jos čia stebuklingu būdu nusileido iš aukščiausiojo 
dangaus, panašiai kaip Nilo upė, apie kurią Homeras, visokios filoso- 
fijos (išskyrus, žinoma, šventąsias dekretalijas) tėvas, sako, kad ji iš 
Dzeuso gavo pradžią““?. O kadangi jūs esate matę popiežių, šventų jų 
dekretalijų evangelistą ir amžinąjį globėją, tai mes jums leisime jas 
pažiūrėti ir atvertus pabučiuoti, jeigu norėsite. Tik jums pirma reikės 
tris dienas pasninkauti ir reguliariai eiti išpažinties, kuo rūpestingiau- 
siai perkratinėjant ir skaičiuojant nuodėmes, idant nenubyrėtų nė 
smulkiausia aplinkybė, kaip mus moko dangiškoji išmintis, einanti iš 
dieviškų jų dekretalijų, kurias čia matote. O tam reikia laiko. 

— Kilnusis žmogau, — tarė Panurgas,— mes tų ekskrementalijų, 
tai yra dekretalijų, esame prisižiūrėję visokių — ir ranka rašytų, ir 
spaustuvėje spausdintų, tiek popieriuj, tiek kiaulės ar veršio odos 
pergamente. Nebėra reikalo jums vargintis ir mums jas rodyti. Mes 
pasitenkinsime jūsų gerais norais ir būsime jums didžiai dėkingi. 

— Dieve šventas, — tarė Homenazas, — bet šitokių, angelo ranka 
rašytų, jūs niekad nesate regėję. Anos, kur jūsų krašte, — tik nurašytos 
nuo mūsiškių, kaip teigia vienas iš mūsų senovinių dekretalinių scho- 
liastų. O dėl mūsų triūso, tai jūs jo netausokite, meldžiamieji. Jūs tik 
pasakykite, ar norite tris gražias dievo dieneles papasninkauti ir nuo- 
dėmes išpažinti. 

— Nuodėmę iš arti pažinti — mielai sutinkame,— atsakė Panur- 
gas, — bet pasninkauti nelabai, nes jūroje tiek prisipasninkavome, jog 
jau vorai tinklus mezga ant mūsų dantų. Pažvelkite šit į mieląjį brolį 
Žaną Krušilą (čia Homenazas jį mandagiai per pečius apkabino) — 
jam koserė jau samanų prižėlė, kadangi seniai nebeduoda darbo žab- 
tams nei žiaunoms. 

— Jis teisybę sako, — tarė brolis Žanas.— Esu tiek prisipasninka- 
vęs, jog net į kuprą riečiuosi. 

— Tai eikim į bažnyčią, — tarė Homenazas,— ir atleiskite, kad 
dabar nebeatlaikysiu jums giedotinių šventųjų mišių. Vidurdienio 
valanda jau praėjusi, o po jos mūsų šventosios dekretalijos draudžia 
mišias giedoti — aš turiu omeny mišias iškilmingas ir pilnas. Bet aš 
jums atlaikysiu skaitytines ir sausas“““. 

— Man labiau patiktų pašlapintos kokiu Anžu vyneliu,— tarė 
Panurgas.— Na, bet varykit, varykit — tyliai ir greitai. 

— Po šimts,— tarė brolis Žanas, — man labai nepatinka, kad 
mano skilvis tebepasninkauja. Jei būčiau gerai prisikirtęs pusryčių 
pagal vienuolyno papročius, tai galėtų jis sau kad ir Reguiem giedo- 
ti, — aš dar duonos ir vyno paaukočiau?*! už tuos, kur mirę. Kantrybės! 
Dumkit, varykit, viską darykit, tik skvernus pasikaišykit, meldžia- 
rhasis, kad nesusiteptų purvu arba dar kuo kitu. 


Kaip Homenazas rodė mums popiežiaus 
paveikslų paveikslą 


PERSKYRIMAS L 


Užbaigęs mišias, Homenazas išsiėmė iš skrynios palei didįjį alto- 
rių geroką ryšulį raktų, atrakino jais trisdešimt du užraktus ir keturio- 
lika kabančių spynų ir taip atidarė geležimi tvirtai apgrotuotą langą 
viršum to paties altoriaus; tada, labai slėpiningai apsigaubęs šlapiu mai- 
šu?“? ir atitraukęs raudono atlaso uždangą, parodė mums paveikslą, 
nutapytą, mano nuomone, gana prastai, palietė jį ilgoka lazda ir davė 
mums tos lazdos galiuką bučiuoti. Paskui klausė mus: 

— Kokia jūsų nuomonė apie šį paveikslą? 

— Čia,— tarė Pantagriuelis, — tikriausiai atvaizduotas popiežius. 
Pažįstu iš tiaros, iš apsiausto, iš roketės ir kurpių. 

— Teisybė, — tarė Homenazas.— Tai atvaizdas to gerojo dievo 
žemėje, kurio atėjimo mes pamaldžiai laukiame ir kurį tikimės išvysti 
kada nors šiame krašte. O, palaiminga, trokštama, laukte laukiama 
diena! O, jūs laimingi, tūkstantį kartų laimingi, kad žvaigždės jums tiek 
palankios buvo, jog regėti gavote savo akimis gyvą ir tikrą gerąjį 
žemės dievą, kurio vien paveikslo pamatymas suteikia mums visų at- 
menamų nuodėmių atleidimą, o podraug ir vieno trečdalio bei aštuo- 
niolikos keturiasdešimtų jų užmirštų nuodėmių! Užtai tą paveikslą 
regime tik per didžiąsias metines šventes. 

Pantagriuelis įterpė, kad čia, matyt, esama tokio kūrinio, kokius 
kadaise gamino Dedalas. Nors jis ir nedailus, ir prastai nutapytas, vis 
tiek jame slypi kažkokia dieviška nuodėmių atleidimo galia. 

— Tai man primena,— tarė brolis Žanas, — Sejė elgetas, kurie, 
vakarieniaudami atlaidų dieną elgetyne, gyrėsi, kiek kuris perdien 
prisikalėdojęs: vienas surinkęs trisdešimt denarų, kitas dvidešimt ke- 
turis, dar kitas septyniasdešimt, o vienas stambus senis — net pus- 

ketvirto šimto su viršum. To senio bendrai jam sakė: „Tai dėl to, kad 
tu dievo koją“? turi“. Bet kuo gi dieviška galėjo būti vočių 
suėsta, pūvanti koja? 

— Jei tu,— tarė Pantagriuelis,— ketini mus vaišinti tokiais ap- 
sakymais, tai neužmiršk atnešti dubenį. Nedaug bestinga, kad bloga 
pasidarytų. Minėti šventą dievo vardą šalia tokių bjaurybių ir šlykš- 
tynių! Fu! Sakau, fu! Jeigu jūsų, vienuolių, tarpe ir eina tokios kalbos, 
tai pasilaikykit jas sau, iš vienuolynų neišneškit. 

— Ir medikai sako, — tarė Epistemonas,— kad kai kuriose ligose 
reiškiasi dievo galia. Panašiai ir Neronas gyrė grybus ir, sekdamas 
graikais, vadino juos „dievų mėsa“, kadangi jais nunuodijo savo pirm- 
taką Klaudijų, Romos imperatorių. 

— Man atrodo,— tarė Panurgas,— kad šis atvaizdas nėra kurio 
iš mūsų pastarųjų popiežių, nes, kai aš juos mačiau, jie ne kailiais da- 
bintą apsiaustą nešiojo, o dėvėjo šalmą su persiška tiara viršuje; visa 
krikščioniška imperija laikė taiką ir ramybę, vien tik jie kariavo klas- 
tingus, nuožmiausius karus*““. 

— A, matote,— tarė Homenazas, — tai buvo karai su maištinin- 
kais, eretikais, užkietėjusiais protestantais, nenorinčiais klausy- 
ti jo šventenybės, to gerojo dievo žemėje. Šitai jam ne tik lei- 
džiama ir pritinka — taip daryti jam įsakė šventosios dekretalijos, 
ir jis privalo nieko nelaukęs ugnimi ir kalaviju ištikti imperato- 
rius, karalius, kunigaikščius, valdovus, respublikas, jeigu tie nors 
per plauką nukrypsta nuo jo potvarkių; atimti turtą, nušalinti 
nuo valdžios, ištremti be jokio teismo, prakeikti ir ne tik nužudyti 
juos, jų vaikus ir giminaičius, bet ir jų sielas nusmerkti į patį karš- 
čiausią katilą visame pragare, į patį jo dugną. 

— Betgi čia, po velnių, — tarė Panurgas,— nėra jokių eretikų, 
koks buvo Raminagrobis, kokių pilna Vokietijoj ir Anglijoj. 
Jūs esate gryni krikščionys, per sietus išsijoti. 

— Na taip, išties, — tarė Homenazas,— užtat mes visi būsime 
išganyti. Eime dabar pasišlakstyti švęstu vandeniu, o paskui 
pietausime. 

Pašnekos per pietus dekretalijų 
garbei ir šlovei 


PERSKYRIMAS LI 


Įsidėmėkite, gėrovai, kad per sausąsias Homenazo mišias trys baž- 
nyčios tarnai su giliais dubenimis rankose vaikštinėjo tarp žmonių 
ir sakė balsu: „,„Neužmirškit laimingų žmonių, kurie matė jį savo aki- 
mis“. Kai ėjome iš bažnyčios, jie atnešė Homenazui savo dubenis, 
pilnus Papimanijos pinigų. Homenazas mums pasakė, kad tie pinigai 
skirti mums pavaišinti ir kad pagal nuostabiai gerą šventųjų dekreta- 
lijų glosą, glūdinčią kažkur tų knygų paraštėse, pusė šių surinktų ir 
sukalėdotų pinigų būsianti suvartota išgėrimui, o kita pusė — geram 
pavalgymui. 


Taip ir buvo padaryta, ir ne bet kur, o itin mieloje smuklėje, 
labai primenančioje Giujo smuklę Amjene. Galite tikėti mano žodžiu, 
kad nuo valgių ten stalai linko, o gėrimų eilės buvo itin tankios. Per 
tuos iškilmingus pietus du dalykai krito man į akį: viena, kad visos 
mėsos, kokių tiktai davė, — ožkiena, vištiena, kiauliena (kiaulių, žino- 
kit, Papimanijoj gyvas velnias), karveliena, triušiena, kiškiena, ka- 
lakutiena ar dar kitokia, — buvo gausiai įdarytos rinktiniu faršu’; 
antra, kad visus valgius ir gardėsius padavinėjo vietinės mergelės 
tekamojo amžiaus, gražios, kad žinotumėt, šmaikščios blondinukės, 
saldinukės, meilutės be galo; jos vilkėjo ilgomis, baltomis, duksliomis 
albomis, su juostomis dviem kartom, vaikščiojo vienplaukės, o jų plau- 
kų sruogos buvo apvyniotos violetinio šilko raiščiais bei kasnykais ir 
apkaišytos rožėmis, gvazdikais, meirūnais, krapais, medutėmis ir kito- 
kiomis kvapniomis gėlėmis; kiekviena tinkama proga jos, dailiai ir 
meiliai nusilenkdamos, ragino mus gerti. Ir visa draugija labai smagia 
akimi į jas žiūrėjo. Brolis Žanas žvairavo į jas kaip šuva, nugriebęs 
gabalą paukštienos. Patiekusios pirmąją valgio duotį, jos darniais bal- 
sais sugiedojo epodą švenčiausiųjų dekretalijų garbei. 

Apnešiojus antrąją duotį, Homenazas, linksmas ir pakilus, kreipė 
savo žodį į vieną iš taurininkų, tardamas: 

— Clerice“““, mesk savo šviesią akį šičia! 

Sulig tais žodžiais viena iš merginų greit padavė jam didelę taurę, 
pilną ekstravagantiško vyno. Jis paėmė ją rankon, atsidūsėjo giliai ir 
tarė Pantagriueliui: 

— Didžiai gerbiamas pone, ir jūs, mielieji draugai, iš visos širdies 
geriu į jūsų visų sveikatą. Kaip malonu, kad jūs atvykote! 

Išgėręs atidavė taurę dailiai ir meiliai mergelei, po to sušuko su- 
grudusiu balsu: 

— O dieviškosios dekretalijos! Tai per jus mums taip skanu skanų 
vyną gerti! 

— Vynas ne iš blogiausiųjų,— tarė Panurgas. 

— Dar geriau būtų, — tarė Pantagriuelis, — jei per jas prastas 
vynas darytųsi geras. 

— O serafiškoji Seksta! — kalbėjo Homenazas toliau.— Kaipgi 
reikalinga tu vargšų žmonelių išganymui! O kerubiniškosios Kle- 
mentinos! Kaipgi nuostabiai sudėtas jumyse ir surašytas tikrojo krikš- 
čionies gyvenimo mokslas! O angeliškosios Ekstravagantos! Kaipgi 
pražūtų be jūsų vargšės sielos, kurios klaidžioja čia, šioje ašarų pakal- 
nėje, mirtinguose kūnuose uždarytos! Varge, varge mano! Kada gi nu- 
žengs toji ypatingoji malonė žmonėms, kad jie mestų visus kitus moks- 
lus bei reikalus ir atsidėtų vien tik jums — tik jus skaitytų, jus perpras- 
tų, jus išmanytų, taikytų, vykdytų, imtų į kraują, įsidiegtų į pačias savo 
smegenų skilvelių gilumas, kaulų čiulpus, į painiausius savo arterijų 
labirintus? Tik tada, ir ne anksčiau, ir ne kitaip pasaulis taps laimin- 
gas! 

Sulig šiais žodžiais Epistemonas atsistojo ir tarė ramiai Panurgui: 

— "Turiu išeiti, nes čia nėra tupyklos. Nuo šito farso man vidurius 
paleido — nebegaliu užturėti. 

— Tik tada, — kalbėjo toliau Homenazas,— liausis krušos, šalnos, 
speigai, uraganai! Tik tada bus gausu visokios gėrybės žemėje! Tik tada 
stos tvirta, nesulaužoma taika visame pasaulyje: pasibaigs karai, plėši- 
mai, priespaudos, žmogžudystės, žudynės, vien eretikai ir prakeikti 
maištininkai tebus persekiojami! O, kokios palaimos, linksmybės, sma- 
gybės, gerovės, kokių pramogų, malonumų, džiaugsmų susilauks žmo- 
nija! O, didysis moksle, neįkainojamas žinyne, dangiškieji pamokymai, 
rėžte įrėžti dieviškuosiuose šių amžinųjų dekretalijų straipsniuose! 
Jau vien paskaitę nors pusę kurio tų švenčiausiųjų dekretalijų sky- 
relio, nors mažiausią punktelį, nors vieną vienintelę sentenciją, pa- 
juntate, kad jūsų širdyse įsiliepsnoja dieviškosios meilės žaizdras, taipo- 
gi meilė jūsų artimui, jei tik jis ne eretikas; pajuntate, kad imate nie- 
kinti visa, kas dūlu ir žemiška, ir jūsų dvasia ekstaziškai pakyla į tretį jį 
dangų, o širdies troškimai lieka visiškai užganėdinti! 


33. PLB 19 

Kokių dar stebuklų dekretalijos 
daro 


PERSKYRIMAS LII 


— Na, tas beria kaip iš rankovės, — tarė Panurgas.— Bet aš tuo 
nėmaž nenoriu tikėti. Mat pasitaikė man sykį Puatjė mieste, pas dakta- 
rą Škotą?*', dekretalijų mokovą, perskaityti jų vieną skyrių, ir tegu ma- 
ne velnias nujoja, jei nuo tos lektūros negavau tokio vidurių užkietėji- 
mo, jog per keturias, net per penkias dienas vos išstenėjau mažą spiriu- 
kę. Žinote, kokią? Tokią, kaip mane gyvą matot, kokiomis, pasak 
Katulo, laukinėdavosi Furijus, jo kaimynas: 


Vos dešimt kartų per metus kakoji, 
Ir tavo kakos pirštų neterlioja, 

Gali sau rankom imt ir trinti drąsiai: 
Akmens kietesnio negu jos nerasi.?*Š 


— Ha ha,— susijuokė Homenazas.— Dievaž, mano mielas, jūs 
veikiausiai buvote mirtinos nuodėmės būklėje. 

— Čia jau kruopos iš kito maišo, — atsakė Panurgas. 

— Sykį,— tarė brolis Žanas, — aš Sejė vienuolyne nusišluosčiau 
pakalį lapu, išdrėkstu iš palaikių Klementinų, kurias Žanas Giuima- 
ras, mūsų intendantas, buvo išmetęs lauk. Ir tegu mane visi velniai 
griebia, jei manęs neapipuolė tokios baisios votys ir hemoroidai, jog 
vargšė mano apatinė anga degte degė. 

— Dievaž,— tarė Homenazas,— čia buvo akivaizdi dievo bausmė 
už jūsų nuodėmę, kad savo kaka sutepėte tas šventas knygas, kurias 
privalote bučiuoti ir gerbti, net garbinti latrijos tvarka, mažų mažiau- 
sia — dulijos?“? tvarka. Panormitanas??? apie tai niekų nepaisto. 

— Žanas Šuaras,— tarė Ponokratas, — Monpeljė mieste pirko iš 
Sent Olari vienuolių gražią dekretalijų knygą, rašytą ant gražaus, 
storo Lambalio pergamento, iš kurio paskui darė veleninį pergamentą, 
o tąjį naudojo paauksavimams spausti. Ir, deja, išėjo taip keistai, jog nė 
vieno lapo nepavyko atspausti kaip reikiant. Visi buvo sutrūkinėję ir 
supleišėję. 

— Dievo bausmė ir atmonas,— tarė Homenazas. 

Eudemonas tarė: 

— Aptiekorius Fransua Lašelis Mano mieste iš sumaigytų Ekstra- 
vagantų lapų prisidarė pakučių savo prekėms pilstyti. Ir štai kaipmat 


515 Perskyrimas LII 


supuvo, sugedo, nuodingųjų savybių įgavo visa, kas tik į juos supilstyta 
buvo, kaip antai: smilkalai, pipirai, gvazdikėliai, cinamonas, šafranas, 
vaškas, specijos, kasija, rabarbarai, tamarindai, apskritai — visi vais- 
tai, visi Čemeriai ir činčiberiai. 

— Dievo bausmė ir atmonas,— tarė Homenazas.— Prie nešventų 
daiktų vartoti tokius šventus lapus! 

— Paryžiuj — tarė Karpalimas, — siuvėjas Niaura paėmė vieną 
seną Klementinų egzempliorių ir iš jo lapų prisidarė sau šablonų ir 
iškarpų. Ir keistas dalykas! Kokius tik drabužius kirpo pagal tuos šab- 
lonus ar siuvo pagal tas iškarpas, — visi liko sugadinti ir perniek nu- 
ėjo: suknios, apsiaustai, paltai, švarkai, jupos, striukės, mundurai, 
kaptonai, kelnės, skraistės, liemenės — viskas. Niaura, būdavo, nori 
sukirpti apsiaustą, o išeina daiktadėtis. Vietoj striukės sukerpa kepurę 
slyvos pavidalo. Kerpa kaptoną — išeina kunigiška kepurė. Pagal 
liemenės iškarpas sukerpa kažką panašaus į krosnies gobtūrą; jo gi- 
zeliai tą daiktą susiuva, iškarpo apatinį kraštą, ir jis lieka panašus į 
keptuvę, kur kaštanus skrudina. Vietoj apykaklės padaro kurpaitę. 
Siuva sijoną, išeina kapišonas. Ketina siūti apsiaustą, o pasidaro švei- 
cariškas būgnas. Galų gale vargšas žmogelis teismo sprendimu gavo 
užmokėti visiems užsakovams už sugadintas medžiagas, ir dabar jo 
dirbtuvė stovi nudažyta geltonai??!. 

— Dievo bausmė ir atmonas,— tarė Homenazas. 

— Kajusake,— pasakojo Gimnastas, — senjoras d'Etisakas ir vi- 
kontas Lozenas sumanė kartą pašaudyti rungčiomis į taikinį. Pero- 
tu supjaustė pusę šauniojo kanauninko Lakarto dekretalijų ir pridarė 
baltų taikinių. Ir tegu mane čiumpa, griebia ir nujoja visi velniai, jei 
bent vienas to krašto arbaletininkas į jį pataikė (o ten buvo geriausieji 
šauliai visoje Gijenoje). Visi pravarė pro šalį. Niekur ta švenčiausio ji 
baltuma nebuvo sutepta, palytėta nei įbrėžta. O Sansornenas vyres- 
nysis, kuris saugojo fantus, mums prisiekinėjo savo baisiausia priesai- 
ka, jog matė aiškiausiai, tikriausiai, akivaizdžiausiai, kaip Karkleno 
strėlė jau lėkė tiesiai į juodulį balto taikinio viduryje, bet kai tik turėjo 
jį paliesti ir įsmigti — pasuko per sieksnį į šalį, į kepyklą. 

— Stebuklas,— sušuko Homenazas,— stebuklas, stebuklas! Cle- 
rice, mesk savo šviesią akį šičia. Geriu į visų sveikatą. Jūs man atrodote 
geri krikščionys. 

Sulig tais žodžiais merginos pradėjo kikenti savo tarpe. Brolis Ža- 
nas nusižvengė pro nosį tartum eržilas ar bent asilas, stojąs piestu, 
pasirengęs šokti viršun ir užgulti kaip negandas vargšus. 

— Man rodos, — tarė Pantagriuelis, — kad už tokio taikinio atsi- 
stojus būtų saugiau nuo strėlių negu kitados Diogenui. 

— Argi? — klausė Homenazas.— Kaip tai? Ar jis buvo dekreta- 
listas? 

— Pataikė kaip pirštu į dangų,— tarė Epistemonas, kuris grįžo 
nusireikalavęs. 

— Diogenas,— kalbėjo Pantagriuelis,— nuėjo sykį pramogos dė- 
lei pasižiūrėti, kaip šauliai iš lanko šaudo į taikinį. Jų tarpe buvo vienas 
toks išsikėtėlis ir taip prastai šaudė, jog kai priėjo eilė jam, žiūrovai 
visi pasitraukė į šalį, kad kartais nesužeistų. Ir tikrai, pirmas jo šūvis 
buvo toks nevykęs, jog strėlė krito gana toli nuo taikinio. Kai jis 
taisėsi antrąsyk šauti ir žiūrovai vėl traukėsi į šonus, Diogenas pribėgo 
prie pat taikinio ir ten atsistojo, sakydamas, jog ši vieta esanti visų 
saugiausia: šitas šaulys kliudysiąs ką nori, tik ne taikinį. 

— Vienas senjoro d'Etisako pažas, vardu Šamujakas,— tarė 
Gimnastas, — perprato kerų galią. Jo patariamas, Perotu pakeitė taiki- 
nį — vietoj dekretalijų paėmė Pujako bylos popierius. Tada šaudė 
labai gerai ir vieni, ir kiti. 

— Landruse,— pasakojo Rizotomas,— per Žano Delifo vestuves 
buvo iškelta šauni ir prabangi puota, pagal to krašto papročius. Po 
vakarienės ėjo visokie juokingi vaidinimai, komedijos, pokštai, maurų 
šokiai su skambaliukais ir būgneliais, pasirodymai ir vaikščiojimai su 
kaukėmis. Mano mokyklos bendrai ir aš taip pat norėjome pagal išgales 
prisidėti prie vestuvinių iškilmių (nes jau nuo labo ryto buvome pada- 
binti gražiais kaspinais, baltais ir violetiniais), tad į pabaigą prisitai- 
sėme juokingas barzdas su daugybe švento Mykolo kiautelių ir srai- 
gių kriauklelių. Bet kaukėms neturėjome nei plačių lapų, nei popie- 
riaus, tad paėmėme seną Sekstą, jau išmestą, išdrėskėme keletą lakštų, 
prasikirpome skylutes akims, nosims ir burnoms ir prisidengėme vei- 
dus. Bet nuostabus dalykas: kai baigėme savo tą mažytę vaikišką 
pramogą ir nusiėmėme kaukes, pasirodėme besą bjauresni ir šlykštes- 
ni negu velniūkščiai Duė Kristaus kančios vaidinimuose,— tokie su- 
niokoti buvo mūsų veidai visose vietose, kurios lietėsi su tais lakštais. 
Vieno veidas buvo nušašęs, kito dedervinėmis paėjęs, kito piktligės 
ištiktas, kito raupuotas, kito šunvočių išverstas. Žodžiu, tas iš mūsų 
mažiausiai nukentėjo, kuriam visi dantys išbyrėjo. 

— Stebuklas,— šaukė Homenazas, — stebuklas! 

— Palaukit,— tarė Rizotomas,— bus dar gražiau. Mano dvi se- 
serys, Katerina ir Renė, išskalbtas ir pakrakmolintas savo skarytes, 

rankogalius, apykaklaites sudėjo sykį į tą mielą Sekstą, kaip į kokį 
presą, nes buvo ji apdaryta storais lentų viršais su geležiniais apkaus- 
tais. Ir, kaip dievas mato... 

— Pala,— nutraukė jį Homenazas, — kokį dievą jūs minite? 

— Dievas vienas tėra, — atsakė Rizotomas. 

— Taip, žinoma, — tarė Homenazas, — danguje. O žemėje ar mes 
neturime kito? 

— Beje, beje,— tarė Rizotomas,— būčiau kad kiek užmiršęs. 
Taigi, kaip žemės dievas popiežius mato, jų skarytės, apykaklaitės, 
krūtinukės, gaubtukai ir kitokie baltinukai paliko juodesni nei angli- 
ninko maišas. 

— Stebuklas,— šaukė Homenazas.— Clerice, mesk akį šičia; beje, 
užrašyk tas istorijėles. 

— Kaipgi tai? — tarė brolis Žanas.— Juk sakoma: 


Vos tik ragus dekretai gavo 
Ir galiomis apsiginklavo, 
Vienuoliai ėmė jodinėt,— 
Nuo blogio nėr kur pasidėt. 


— Suprantu,— tarė Homenazas.— Tai naujųjų eretikų tala- 
luškos. 


Kaip gudriai dekretalijos traukia auksą 
iš Prancuzijos į Romą 

— Mielai iš savo kišenės statyčiau dubenį žarnokų, jei galėtume 
palyginti su originalu siaubinguosius dekretalijų skyrius Execrabilis, 
De multa, Si plures, De Annatis per totum, Nisi essent, Cum ad Mo- 
nasterium, Quod dilectio, Mandatum?” ir kai kuriuos kitus, kurie 
kiekvienais metais iš Prancūzijos ištraukia į Romą keturis šimtus tūks- 
tančių dukatų ir dar daugiau?““. 

— Sakote, daug,— kalbėjo Homenazas.— O man atrodo mažai, 
turint galvoje, kad Prancūzija, krikščioniškiausioji karalystė, yra 
vienintelė Romos kurijos maitintoja. Bet žiūrėkit: raskit jūs man pasau- 
lyje kitą tokią knygą, nesvarbu, ar filosofijos, ar medicinos, teisės, 

matematikos, humanitarinių mokslų, netgi — dieve brangus! — Šven- 
tojo rašto, kuri galėtų šitiek pinigo ištraukti! Jokiu būdu. Ne, ne! Nie- 
kur daugiau nerasite šitokios aukso traukiamosios galios, užtikrinu 
jus. O dar tie velnio eretikai nenori dekretalijų pripažinti ir iš jų mo- 
kytis. Deginkit, virinkit, šutinkit, kapokit, dyžkit, kulkit, kruškit, žnai- 
bykit, čaižykit, raižykit, maigykit, lamdykit, trempkit, rimbuokit, kry- 
žiuokit, ketvirčiuokit, į gabalus plėšykit, vandeny skandinkit, ant šakų 
kabinkit, ant kuolo sodinkit tuos prakeiktus eretikus dekretalifugus, 
dekretalicidus, aršesnius už homicidus, aršesnius už paricidus??*, tuos, 
dekretalijų ėdikus, kad juos kur velniai. 

O jūs, gerieji žmonės, jei norite būti laikomi ir vadinami tikrais 
krikščionimis, tai — aš jus maldaute maldauju rankas sudėjęs — nieko 
kito netikėkite, nieko kito negalvokite, nekalbėkite, nesiimkite ir neda- 
rykite kaip tik vien tą, kas yra surašyta mūsų šventose dekretalijose 
ir jų prieduose, kaip antai, toje žavioje Sekstoje, žaviose Klementinose, 
žaviose Ekstravagantose. O dieviškosios knygos! Tada, gerieji žmonės, 
jūs pelnysit garbę, šlovę, išaukštinimą, turtus, rangus, pranašumus 
šiame pasaulyje; visi jus gerbs, jūsų bijos, prieš visus turėsit pirmenybę, 
iš visų būsit išskirti, visur būsit išrinktieji. Nesgi nėra po dangaus 
skliautu tokio luomo, kur rastumėte žmonių, tinkamesnių viskam dirbti 
ir viskam vadovauti kaip tie, kurie pagal dieviškąjį numatymą ir išanks- 
tinį nuskyrimą yra atsidėję šventųjų dekretalijų tyrinėjimui. 

Jūs norite išsirinkti valdingą imperatorių, gerą karvedį, gabų 
armijos vadą ir komanduotoją karo metu, kuris išgalėtų visas kliūtis 
numatyti, visus pavojus aplenkti, savo kareiyius linksmus vesti į puo- 
limą ir į kautynes, niekuo nerizikuoti, visada laimėti, nepraradęs 
žmonių, ir gerai išnaudoti laimėjimą? Imkite dekretistą... ne, ne, ką aš 
sakau,— dekretalistą???. 

— Tai bent liapsusas! — tarė Epistemonas. 

— Norite taikos metu rasti žmogų, mokantį ir sugebantį gerai 
valdyti valstybę — respubliką, karalystę, imperiją, monarchiją; iš- 
laikyti bažnyčią, bajoriją, senatą ir tautą gerovėje, santarvėje, taiko- 
je, klusnybėje, dorovėje, drausmėje? Imkite dekretalistą. 

Norite rasti žmogų, kuris pavyzdingu gyvenimu, gražia iškalba, 
šventais pamokymais per trumpą laiką be kraujo praliejimo atkariautų 
šventąją žemę ir atverstų į tikėjimą netikėlius turkus, žydus, totorius, 
moskovitus, mameliukus ir sarabovitus“*“? Imkite dekretalistą. 

Kodėl daugelyje kraštų liaudis yra maištinga ir palaida, pažai be 

saiko ėdrūs ir ištvirkę, moksleiviai tinginiai ir avingalviai? Todėl, 
kad valdovai, užvaizdai, mokytojai nebuvo dekretalistai. 

O kas, atvirai kalbant, sukūrė, sustiprino ir į galybę iškėlė tuos pui- 
kius vienuolių ordinus, kurie, kaip matote, visur visą krikščioniją 
puošia, dabina ir šviečia, nelyginant skaisčios žvaigždės dangaus fir- 
mamentą? Dieviškosios dekretali jos. 

Kas įsteigė, aprūpino, įtvirtino visus vienuolynus, brolijas ir aba- 
tijas, kas remia, išlaiko ir maitina tuos dievotus vienuolius, be kurių 
maldų, dieninių, naktinių, nuolatinių, pasauliui grėstų aiškus pavojus 
grįžti į pirminį chaosą? Šventosios dekretalijos. 

Kas garsingajai ir šlovingajai švento Petro tėvonijai neša ir diena 
dienon gausina visus laikinuosius, žemiškuosius ir dvasiškuosius tur- 
tus? Šventosios dekretali jos. 

Kas šventąjį apaštalų sostą Romoje daro nuo amžių ligi šiandien 
tokį grėsmingą pasaulyje, jog visi karaliai, imperatoriai, galiūnai ir 
ponai, nori ar nenori, nuo jo priklauso, jo dėka laikosi, jo yra karū- 
nuojami, tvirtinami, pripažįstami, visi prie jo ateina ir, kniūpsti 
parpuolę, bučiuoja nuostabiąją kurpę, kurios atvaizdą paveiksle ma- 
tėte? Vis tos šaunios dievo dekretalijos. 

Atskleisiu jums didelę paslaptį. Jūsiškio pasaulio universitetai 
savo herbuose ir devizuose turi paprastai knygą, kartais atskleistą, 
kartais užverstą. Kaip jūs manote, kas ten per knyga? 

— To nežinau, — tarė Pantagriuelis.— Nesu tų knygų vartęs. 

— Tai dekretalijos, — tarė Homenazas,— nes be jų žūtų visų 
universitetų privilegijos. Matot, ką iš manęs sužinojote! Ha ha ha 
ha ha! 

Čia Homenazas ėmė raugėti, drioskinti, kvatoti, seilėtis ir prakai- 
tuoti; savo didelę įtaukusią keturskiltę kepurę jis padavė vienai iš mer- 
ginų, o toji bematant ją su didžiu linksmumu užsidėjo ant savo dailios 
galvos, prieš tai meilingai pabučiavusi,— tai buvo jai laidas ir užtikri- 
nimas, jog ištekės pirmoji. 

— Vivat! — sušuko Epistemonas.— Vivat, fifat, pipat, biba 
O, apokaliptiškoji paslaptie! 

— Clerice,— tarė Homenazas.—Clerice, mesk šviesią akį šičia, 
pilk ant abiejų kojų! Vaisius čionai, mergaičiukės! Tad štai, kalbėjau 
jums, kad jeigu atsidėsite vien šventųjų dekretalijų studijoms, tai 
būsite turtingi ir visų gerbiami šiame pasaulyje. Toliau pasakysiu, kad 
ir aname pasaulyje būsite tikrai išganyti ir įleisti į palaimintąją dan- 
gaus karalystę, kurios raktai yra pavesti mūsų gerajam dievui dekre- 

taliarchui?**. O, mano gerasis dieve, kurį aš garbinu ir kurio niekada 
nesu matęs, atverk tu mums iš savo didžios malonės bent mirties valan- 
dą tą šventų švenčiausiąjį mūsų motinos bažnyčios lobyną, kurio tu 
esi globėjas, laikytojas, valdytojas, administratorius, dispensatorius. 
Ir padaryk, kad tų gražių atlaidų, tų šventųjų gerų darbų pertek- 
liaus nepritrūktų mums reikiamą valandą, idant velniai nerastų kaip 
prisikabinti prie mūsų vargšių sielų, idant baisybingi pragaro nasrai 
mūsų neprarytų. O jei reikės pereiti skaistyklos ugnį, — ką bedarysi! 
Tu turi valią ir galią paleisti mus iš tenai, kada panorėsi. 

Ir Homenazas ėmė ritinti dideles, karštas ašaras, muštis į krūtinę 
ir bučiuoti kryžmai sudėtus savo nykščius. 


Kaip Homenazas pavaišino Pantagriuelį 
gerų krikščionių kriaušėmis 

Epistemonas, brolis Žanas ir Panurgas, pamatę, kad taip ne- 
maloniai pakrypo reikalai, prisidengė servetėlėmis ir ėmė kniaukti: 
miau, miau, miau, dėdamiesi, jog verkia ir šluostosi akis. Merginos, 
gerai išmokytos, tuoj visiems pripylė dideles taures Klementeno vyno 
ir padavė gausybę saldėsių. Taip puotoje atgijo linksmybė. 

Į pabaigą Homenazas apdalino mus didelėm gražiom kriaušėm, 
sakydamas: 

— Imkit, prieteliai, kriaušės ne bet kokios, kitur tokių nerasite. 
Ne kiekvienoj žemėj viskas auga. Indija viena duoda juodmedį. Iš Sa- 
bos gauname gerų smilkalų. Iš Lemno salos — mediciniško molio. 
Šitos puikios kriaušės auga tik šioje saloje. Užsiveiskit, jeigu norit, 
jų savo krašte. 

— O kaip jūs jas vadinate? — klausė Pantagriuelis.— Man jos 
labai skanios, itin sultingos. Jeigu jas, supjaustytas ketvirčiais, pavirin- 
tume puode su trupučiu vyno ir cukraus, atrodo, išeitų labai naudingas 
valgis tiek ligoniams, tiek sveikiems. 

— Neturi jos kokio kito vardo, — tarė Homenazas.— Mes paprasti 
žmonės, nes tokia dievo valia. Taigi figas vadiname figomis, slyvas sly- 
vomis, o kriaušes kriaušėmis. 

— Iš tikrųjų, — tarė Pantagriuelis,— kai tik grįšiu namo (tai 
bus, jei dievui patiks, jau greitai), aš jų pasisodinsiu ir įskiepysiu savo 

sode Turenėje, palei Luarą, ir jos vadinsis gerų krikščionių kriaušės. 
Mat aš niekur nemačiau geresnių krikščionių kaip tie mieli papimanai. 

— Aš nieko prieš neturėčiau,— tarė brolis Žanas, — jeigu jis duo- 
tų mums kokius du ar tris vežimus savo merginų. 

— O kam? — klausė Homenazas. 

— Kraują joms nuleistume,— atsakė brolis Žanas, — gero plieno 
lancetais tarp kojų nykščių. Taip mes priskiepytume gerų krikščionių 
atžalų, ir toji veislė paplistų mūsų krašte, nes juk mūsiškė — ne kažin 
kokia. 

— Dieve šventas! — tarė Homenazas.— Ne, neduosim, nes jūs 
su jomis imsit krėsti kvailystes kaip vaikėzai. Žinau aš jus, iš nosies 
pažįstu, nors pirmą kartą matau. Ėhė, geri, matyt paukšteliai iš jūsų! 
Negi jūs norite savo sielą pražudyti? Mūsų dekretalijos tai draudžia. 
Linkėčiau geriau įsigilinti į jas. 

— Palaukit,— tarė brolis Žanas.— Aš pasakysiu taip: si tu non 
vis dare, praesta guaesumus“““. Taip parašyta brevijoriuje. Ir aš ne- 
bijau nė vieno, kas barzdą nešioja, net jei tai būtų pačių kristalijų, 
norėjau pasakyti — dekretalijų daktaras su trirage kepure. 

Pietums pasibaigus, atsisveikinome su Homenazu ir su visais tais 
mielais žmonėmis, nuolankiai jiems dėkodami ir už visa gera žadėda- 
miesi atsilyginti tuo, kad kai būsime Romoje, prikalbinsime šventąjį 
tėvą, idant, ilgai nedelsęs, apsilankytų pas juos pats. Po to grįžome 
į savo laivus. Pantagriuelis iš savo dosnumo ir iš dėkingumo už popie- 
žiaus švento atvaizdo parodymą dovanojo Homenazui devynis rietimus 
garbiniuoto auksinio brokato įtaisyti užuolaidai prieš geležinį langą, 
liepė prikimšti pilnutėlę bažnytinių aukų dėžę dvigubų muštinių su 
klumpe“““, taip pat išmokėti kiekvienai iš tų merginų, kur mums prie 
stalo per pietus patarnavo, po devynis šimtus keturiolika auksinių su 
pasveikinimu?“!, idant jos galėtų ištekėti reikiamu laiku. 


Kaip Pantagriuelis atviroje jūroje girdėjo 
visokius atitirpusius žodžius 

Kai mes atviroje jūroje puotavome, dainavome, šnekučiavome ir 
gražbyliavome, Pantagriuelis pakilo iš vietos ir atsistojo apsižvalgyti. 
Paskui tarė mums: 

— Draugai, ar jūs nieko negirdit? Man rodos, kad girdžiu kaž- 
kokius žmones kalbant ore, bet nieko nematau. Klausykitės. 

Jo paraginti, visi ėmėme atidžiai klausytis, traukte traukėme pilno- 
mis ausimis orą nelyginant skanias austres iš kiauto — norėjome mat 
pagauti kiekvieną garsą ar balsą, o kad niekas nenueitų pro šalį, 
imperatoriaus Antonino““* pavyzdžiu laikėme prie ausų prisidėję del- 
nus. Ir vis tiek turėjome pripažinti, jog negirdime nieko. 

Pantagriuelis ir toliau tvirtino girdįs ore visokių balsų, tiek vyriškų, 
tiek moteriškų; galiausiai ir mums ėmė rodytis, jog mes taip pat gir- 
dime ar bent ausyse jie mums skamba. Juo ilgiau klausėmės, juo 
aiškiau ėmėme girdėti balsus, net ištisus žodžius. Išsigandome ne juo- 
kais, ir tai suprantama: juk nematome nieko, o girdime aibę balsų — 
vyrų, moterų, vaikų, arklių. Pagaliau Panurgas sušuko: 

— Kas čia, po šimts, per monai?! Mes žuvę. Bėkim. Čia kažkas mus 
supa iš visų pusių. Broli Žanai, kur tu esi, drauguži? Laikykis arčiau 
manęs, meldžiamasis. Ar tu turi savo platųjį kardą? Žiūrėk, kad nebūtų 
užrūdijęs makštyje. Tu jį prastai valai. Mes žuvę. Klausykit! Dieve 
mielas, taigi čia iš armotų šaudo! Bėkim. Nesakau bėkim kojom ir 
rankom, kaip sakė Brutas kautynėse prie Farsalo““?, o burėmis ir irk- 
lais. Bėkim! Aš nė kiek neturiu drąsos jūroje. Rūsy ar šiaip kur turiu 
jos daugiau nei reikia. Bėkim! Gelbėkimės. Sakau tai ne iš baimės, nes 
nebijau nieko daugiau kaip tik pavojų. Visada taip sakiau. Taip saky- 
davo ir laisvasis šaulys iš Banjolė. Tik nereikia rizikuoti, kad netektų 
kukuoti. Bėkim! Keisk kursą. Kreipk vairą, kekšės vaike! Kad taip 
dievas duotų, kad dabar būčiau namie, tegu ir niekad nebegaučiau 
vesti! Bėkim, mes negalim su jais galynėtis: jų dešimt prieš mūsų vieną, 
užtikrinu jus. Be to, jie gi savo kieme, o mes visai krašto nepažįstam. 
Jie mus išmuš. Bėkim, čia mums jokia gėda. Demostenas sako: kas 
bėga, tas ir vėl kausis kada nors. Bent pasitraukim. Dešinėn, kairėn, 
foką, bulines! Mes žuvę. Bėkim, po šimts velnių, bėkim. 

Pantagriuelis, išgirdęs Panurgą plyšojant, tarė: 

— Kas ten toks greitas bėgti? Pažiūrėkim pirma, kas tai per žmo- 
nės. O gal mūsiškiai? Dar neregiu nieko. O matau per šimtą mylių 
aplinkui. Bet klausykim. Esu skaitęs, kad vienas filosofas, vardu Pet- 
ronas, laikėsi tokios pažiūros, jog egzistuoją daug pasaulių, kurie 
liečiąsi tarpusavy ir išsidėstę lygiakraščio trikampio pavidalu; jo vidury 
bei centre esąs Teisybės būstas, ir ten gyveną visų būtųjų ir būsimų jų 
daiktų Žodžiai, Idėjos, Vaizdai ir Pirmavaizdžiai, o aplink juos esąs 
Amžinasis Laikas. Ir kai kada — tas būną retai — dalis jų krintą ant 

žmonių tartum slogos, panašiai kaip kritusi rasa ant Gedeono vilnos*“*; 
kita jų dalis liekanti vietoj ir turėsianti ten būti, ligi Amžinasis Laikas 
pasibaigsiąs. 

Menu taip pat, Aristotelis teigia, jog Homero žodžiai esą šankūs, 
skrajūs, judrūs, vadinasi — gyvi. 

O Antifanas sakė, jog Platono mokslas esąs panašus į žodžius, kurie 
kažkokiame krašte didžiai šaltą žiemą sušąla vos ištarti, nuo didžio 
speigo virsta ledu, ir jų nebegirdėti. Iš tiesų, vaikai, kuriuos mokė Pla- 
tonas, tik pasenę jo mokslą tesuvokė. 

Taigi reikėtų ištirti ir nustatyti, ar čia kartais nėra kaip tik ta vieta, 
kur tokie žodžiai atitirpsta. Tai bent būtų nuostabu, jei pasirodytų, kad 
čia besama Orfėjo galvos ir lyros. Mat Trakijos moterys, sudraskiusios 
Orfėją į gabalus, jo galvą ir lyrą įmetė į Hebro upę. Ta upe jos nuplau- 
kė į Ponto jūrą, ligi Lesbo salos, ir vis laikėsi draugėje. Ir iš galvos 
vis sklido graudžios giesmės, lyg ir raudos dėl Orfėjo mirties, o lyra, 
vėjo dvelksmui virpinant stygas, harmoningai joms pritarė. Apsižiū- 
rėkim aplinkui, ar nepamatysim jų čia kur. 


Kaip Pantagriuelis tarp atitirpusių 
žodžių nugirdo ir blevyzgų 

Vairininkas atsakė: 

— Valdove, nebijokite nieko. Čia prasideda Ledjūrio kraštas, 
kur praeitos žiemos pradžioje vyko didelės ir žiaurios kautynės tarp 
arismapijų ir nefelibatų?“?. Tada sušalo ore vyrų ir moterų žodžiai bei 
šauksmai, buožių trenksmai, šarvų bei skydų džeržgesys, arklių žven- 
gimas ir kitos mūšio baisybės. Dabar žiemos speigai baigėsi, ateina 
giedresni, šiltesni orai, visi garsai atitirpsta ir darosi girdimi. 

— Dievaži,— tarė Panurgas, — aš tikiu tuo. Bet gal mes gautume 
ir pamatyti ką nors iš jų? Prisimenu, esu skaitęs, kad palei tą kalną, 
ant kurio Mozė gavo savo žydų įstatymus, žmonės savo akimis matė 


garsus2*“, 


— Žiūrėkit! Žiūrėkit! — tarė Pantagriuelis.— Čia dar yra tokių, 
kurie neatitirpę. 
Ir jis pabėrė ant denio rieškučias sušalusių žodžių, panašių į mar- 

gus rutuliukus. Mes pamatėme raudonų, žalių, žydrų, juodų, auksuotų 
žodžių. Kai pašildėme rankose, jie išsileido it sniegas, ir mes tikrai juos 
išgirdome, tik nesupratome, nes tai buvo kažkokios barbarų kalbos 
žodžiai. Išimtį sudarė vienas stambokas žodis, kuris, brolio Žano tarp 
rankų pašildytas, pokštelėjo taip kaip kaštanas, kada įdedi jį neįpjautą 
į žarijas, ir mus visus išgąsdino. 

— Kadaise, — tarė brolis Žanas, — tai buvo pabūklo šūvis. 

Panurgas paprašė Pantagriuelį duoti jam dar kokį žodį. Panta- 
griuelis atsakė, kad duoti žodį esąs įsimylėjėlių darbas. 

— Tai parduokite, — tarė Panurgas. 

— Tai advokatų darbas,— atsakė Pantagriuelis,— pardavinėti 
žodžius. Aš tau verčiau parduosiu tylos, ir dar brangiai paimsiu, kaip 
kartais darydavo Demostenas, kai gaudavo sidabrinę anginą“. 

Vis dėlto dar pabėrė ant denio kokias tris ar keturias saujas. Ir 
pamačiau dygių žodžių, kruvinų žodžių, kurie, kaip mums vairininkas 
sakė, grįžta kartais į tą vietą, iš kurios išėjo, bet randa gerklę jau 
perpjautą; mačiau ir baisių žodžių, ir tokių, į kuriuos nesmagu žiūrėti. 
Kai tie atitirpo, tai pasigirdo: hin, hin, hin, hin, his, tik, torš, lorn, 
brededen, brededak, frr, frrr, frrr, bu, bu, bu, bu, bu, bu, bu, bu, bu, 
trak, trak, trr, trr, trr, trrr, trrrrrr, On, on, on, on, on, ūūuuuon, got, 
magot ir dar kažkokie kitokie barbariški žodžiai; mums sakė, kad tai 
esą arklių prunkštimo ir žvengimo garsai kariuomenės puolimo metu. 
Paskui girdėjome dar kitų, grubių, atitirpdami jie skambėjo čia kaip 
būgnai ir švilpos, čia kaip ragai ir trimitai. Tikėkite, jog iš to turė- 
jome ne bet kokią pramogą. Aš norėjau keletą blevyzgų pasidėti atsar- 
gai į aliejų, kaip žmonės deda sniegą ir ledą, ir laikyti tarp švarių 
šiaudų, bet Pantagriuelis tą norą suniekino, sakydamas, kad kvailystė 
dėti atsargai tą, ko niekad nestinga, ko visada turi po ranka, o taip juk 
yra su blevyzgomis tarp visų gerų ir smagių pantagriuelistų. 

Čia brolis Žanas supyko bent kiek ant Panurgo ir susiraukė, nes 
Panurgas pagavo jį už žodžio tokiu momentu, kada jis visai to nelaukė; 
brolis Žanas pagrasino Panurgui, kad jis dar pasigailėsiąs, kaip gailė- 
josi G. Žusomas, pardavęs skolon gelumbę tauriajam Patlenui, ir dar 
įspėjo, kad jei Panurgas ves, tai jis, brolis Žanas, jį kaip veršį už ragų 
nutvers — kam šis jį kaip žmogų už žodžio nutvėręs. Panurgas tik 
nutaisė pašaipią grimasą. Paskui sušuko: 

— O, kad taip dievai duotų jau šičia dieviškojo Butelio žosmę 
išgirsti ir kad niekur daugiau važiuoti nebereikėtų. 

Kaip Pantagriuelis užsuko pas jo 
malonybę poną Gasterą, pirmąjį 
visų menų mokytoją 


PERSKYRIMAS LVII 


Tą pačią dieną Pantagriuelis išsikėlė vienoje saloje, nuostabiau- 
sioje iš visų salų tiek savo padėtimi, tiek ir savo valdovu. Iš visų pusių 
ji buvo grubluota, uolota, skardinga, nederlinga, nemaloni akiai, itin 
bjauri kojai ir turbūt tokia pat neprieinama kaip anas į priežodį įėjęs 
Dofino kalnas, turįs arbūzo pavidalą ir pramintas taip todėl, kad, kiek 
atmintis siekia, niekas daugiau į jį nebuvo įkopęs kaip tik Dojakas, 
Karolio Aštuntojo artilerijos vadas, kuris, panaudodamas įmantriau- 
sius prietaisus, užlipo į pačią to kalno viršūnę ir tenai rado seną tekį 
aviną. Pasakykit, kad gudrūs, kas jį ten užnešė? Kai kas taria, kad jis 
ten atsidūręs dar būdamas mažas ėriukas, kokio erelio ar apuoko pa- 
grobtas, o paskui ištrūkęs ir to kalno krūmynuose pasislėpęs. 

Kai mes vargais negalais, liedami prakaitą, įveikėme tos salos skar- 
džius, tai radome plokščiakalnio viršų tokį gražų, derlingą, sveiką žmo- 
nėms gyventi ir mielą pasižiūrėti, jog aš pamaniau, kad čia gal išties 
žemės rojus, dėl kurio vietos tiek ginčijasi ir suka galvas gerieji teolo- 
gai. Pantagriuelis mums tvirtino, kad čia esąs Aretės (tai yra Dory- 
bės) būstas, Heziodo aprašytas, nors ir nesispyriojo, kad tai vienintelis 
galimas aiškinimas. 

Tą salą valdė jo malonybė ponas Gasteras*““, pirmasis menų mo- 
kytojas šiame pasaulyje. Jeigu jūs kartais tikite, kad didysis menų 
mokytojas yra ugnis’, kaip Ciceronas rašo, tai klystate, apsirinkate. 
Mat nė pats Ciceronas tuo netikėjo. Ir jei manote, kad Merkurijus 
buvęs pirmasis menų išradėjas, kaip kitados senovėje tikėjo mūsų 
druidai, tai šaunate labai toli pro šalį. Vien tik satyriko?'? nuomonė 
teisinga: jis sako, kad visų menų mokytojas yra ponas Gasteras. 

Su juo gražioje santarvėje viešpatavo geroji Penija?'!, kitaip sakant 
Nedalia, devynių mūzų motina, kuri, prisidėjus ponui Porui, Gausybės 
dvaro šeimininkui, mums kitados pagimdė Amūrą, kilnųjį kūdikį, 
dangaus ir žemės tarpininką, kaip jį vadina Platonas in S ymposio?'*. 

Tam šauniam karaliui mes gavome nusilenkti, prisiekti paklusnybę, 
išreikšti pagarbą. Mat jis yra valdingas, griežtas, tiesmukas, kietas, 
nepermaldaujamas, nepalenkiamas. Niekuo jo neįtikinsi, nieko jam 
neįrodysi, nieko neįkalbėsi. Jis visiškai nesiklauso. Ir, panašiai kaip 


Ketvirta knyga 526 


tylos dievas Harpokrasas, graikiškai vadinamas Sigalionu, pasak egip- 
tiečių, esąs astomė, tai yra beburnis, taip Gasteras yra sutvertas beausis 
(beje, Kandijoje Jupiterio statula buvo irgi be ausų). Jis kalba tik 
ženklais. Tačiau tų jo ženklų pasaulis klauso labiau negu pretorių 
įsakymų ir karalių potvarkių. Jeigu jis ko pareikalauja, tai negali būti 
jokių vėlavimų, jokių atidėliojimų. Sakote, kad, liūtui suriaumojus, 
visi žvėrys toli aplinkui dreba, kur tik, suprantama, siekia jo balsas. 
Taip rašoma knygose. Ir tai teisybė. Aš pats mačiau, kad taip yra. Tad 
aš liudiju: kai ponas Gasteras duoda įsakymą, visas dangus dreba, visa 
žemė virpa. Jo įsakymas reiškia: šok ir tučtuojau daryk, kas reikia, 
arba mirk. 

Vairininkas mums papasakojo: sykį visa Somatų karalystė??? suren- 
gė sąmokslą prieš jį ir susibaudė jo nebeklausyti, panašiai kaip, pasak 
Ezopo, kūno nariai kitados buvo susitarę maištauti prieš pilvą. Greitai 
betgi pasirodė to sąmokslo pasekmės, maištautojai gavo gailėtis, didžiai 
nusižeminti ir grįžti paklusnybėn. Kitaip visi būtų badu išmirę. 

Į kokį tik sambūrį jis nuvyksta, niekas niekur negali ginčyti jo 
viršumo nei pranašumo: visada jis stovi visų priešakyje, nors čia pat 
būtų karaliai, imperatoriai ar net patsai popiežius. Ir Bazelyje, visuo- 
tiniame bažnyčios susirinkime, jis ėjo pirmas, nors, teisybė, sako, kad 
ten buvo daug maištautojų“'*, norėjusių turėti pirmąsias vietas. Visas 
pasaulis jam triūsia, visas pasaulis vargsta, kad tik jam įtiktų. Už tai 
atsilygindamas, jis daro pasauliui gera — išradinėja jam visokius me- 
nus, mašinas, amatus, padargus, visokias gudrybes. Net laukinius 
gyvulius jis išmoko to, ko jiems nedavė gamta. Iš varnų, kėkštų, pa- 
pūgų, varnėnų jis daro poetus, iš šarkų poetes, išmoko juos žmogiškai 
kalbėti, dainuoti. Ir vis dėl pilvo! 

Erelius, peslius, sakalus, vanagus, linges, grifus, suopius, kirlius, 
paukščius nuožmius, benamius, lakius, plėšrius, laukinius, jis taip 
prijaukina ir pripratina prie rankų, jog gali paskui gražiausiai išleisti 
į padangę, kada jam tinka, ir laikyti laisvus taip ilgai, kaip jam tinka, ir 
taip aukštai, kaip jis nori, ir jie ten kabo vietoje, klajoja, ir sklando, 
ir skrajoja ir jam garbę duoda, ir jo šlovę skelbia viršum debesų, o 
paskui jo paliepimu staiga į žemę puola. Ir vis dėl pilvo! 

Drambliai, liūtai, raganosiai, lokiai, arkliai, šunys jo valia šoka, 
striuoksi ir liuoksi, eina ratelio, eina imtynių, plaukioja, slapstosi, atne- 
ša, ką prisako, pakelia, ką nurodo. Ir vis dėl pilvo! 

Jis liepia — ir žuvys jūrose, ir žuvys gėluose vandenyse, ir bangi- 
niai, ir marių baidyklės kyla iš gelmių bedugnių, o vilkai traukia iš 

girių, meškos iš uolynų, lapės iš olų, žalčiai iš žemės plyšių. Ir vis dėl 
pilvo! 

Trumpai sakant, tai toks galiūnas, jog uždūkęs gali suryti viską, ir 
žvėris, ir žmones, kaip tai dėjosi tarp baskų, kai Kv. Metelas laikė juos 
apsupęs per karą su Sertorijum, tarp Sagunto miesto gyventojų, 
apsuptų Hanibalo, tarp žydų, apsuptų romėnų?"?, ir šimtais kitų atvejų. 
Ir vis dėl pilvo! 

Kai jo valdžios bendrė Penija išsiruošia į kelionę, tai visur, kur 
žengia jos koja, visi teismai užsidaro, visa įstatymdavystė nutyla, visi 
potvarkiai nustoja prasmės. Ji nė kokiam įstatymui nėra pavaldi, joks 
įstatymas jai neturi galios. Kiekvienas sprunka nuo jos, kur tik 
įmano,— rizikuoja jūroje prigerti, geriau ryžtasi per ugnį, per kalnus, 
per bedugnes bėgti, negu jai į nagus pakliūti. 


Kaip genialiojo mokytojo dvare Pantagriuelis 
pasibjaurėjo engastrimitais ir 
gastrolatrais 


PERSKYRIMAS LVIII 


To genialaus mokytojo dvare Pantagriuelis pastebėjo dvi rūšis įky- 
rių ir pernelyg paslaugių pakalikų, kurie jam pasirodė itin šlykštūs. 
Vieni vadinosi engastrimitai, kiti gastrolatrai?7“. 

Engastrimitai sakėsi paeiną iš senybinės Euriklio“' giminės ir 
tvirtino, jog tai liudijąs Aristofanas Vapsvų komedijoje. Dėl to jie seno- 
vėje buvo vadinami euriklionais, kaip rašo Platonas, taip pat ir Plutar- 
chas knygoje Apie orakulų paniekinimą. Šventuosiuose Dekretuose, 
26, guest. 3, jie vadinami pilvakalbiais. Taip juos vadina joniečių 
kalba ir Hipokratas, lib. 5, Epid., nes jie kalba iš pilvo. Sofoklis juos 
vadina Sternomantes“"". Tai ateities spėjikai, būrikai ir tamsiems žmo- 
nėms akių dūmikai, kurie dedasi ne burna, o pilvu kalbą ir atsakinėją 
į klausimus. 

Tokia buvo apie 1513 mūs viešpaties išganytojo metus Jakoba 
Rododžina, italė, prastos kilmės moteris. Iš jos pilvo mes (taip pat ir 
daugybė kitų žmonių Feraroje ir kitur) daugsyk girdėjome nelabosios 
dvasios balsą, tiesa, tylų, silpną ir duslų, betgi artikuliuotą, aiškų ir 

suprantamą; girdėjome visada, kada tik Cizalpinės Galijos turtingieji 
senjorai ir kunigaikščiai, smalsumo pagauti, pasišaukdavo ją. Idant 
nebūtų jokios abejonės, ar ji kartais neapgaudinėja ir kaip nors slap- 
čiomis nesukčiauja, liepdavo ją nurengti visiškai nuogą ir užspausti 
burną bei nosį. Ta pikta dvasia sakėsi, kad jos vardas Garbanius, arba 
Cincinnatulus*"?, ir, rodės, buvo patenkinta, kad taip ją vadino. Kai 
tuo vardu į ją kreipdavomės, ji kaipmat atsakydavo. Jei klausdavome 
apie dabarties ar praeities dalykus, ji atsakinėdavo taip taikliai, jog 
klausytojai likdavo pritrenkti. Klausiama apie ateitį, visada meluo- 
davo, niekad nepasakė teisybės. Dažnąsyk lyg ir pripažindavo savo 
neišmanymą, nes, užuot atsakiusi, garsiai driokstelėdavo arba sumur- 
mėdavo kokius nesuprantamus žodžius su barbariškomis galūnėmis. 

O dėl gastrolatrų, tai jie laikėsi būreliais ir pulkeliais, vieni linksmi, 
meilūs, salsvi, kiti liūdni, rimti, rūstūs, rūškani, visi dyki, be kokio dar- 
bo, be užsiėmimo — vienas tik apsunkinimas ir bergždžia našta žemei, 
kaip sakė Heziodas?*“: jie turbūt tik saugojosi įžeisti pilvą ir suliesėti. 
Beje, buvo jie kaukėti, vilkėjo taip įmantriai ir keistai, jog tik juokas 
ėmė. 

Yra sakoma, o ir kai kurie antikos išmintingi filosofai teigia, kad 
Gamtos išmoningumas stebuklingu būdu apsireiškęs jūros kriauklių 
sudarymu: galima esą manyti, jog ji turėjusi iš to nepaprasto džiaugs- 
mo,— tokia didelė esanti jų įvairybė, tiek daug esą jų pavidalų, spalvų, 
savybių ir formų, neįmanomų atkurti mene. Aš jus užtikrinu, kad tų 
kiautinių gastrolatrų?*' apdare matėme ne mažiau įvairybės ir atmai- 
nų. Visi jie Gasterą laikė savo didžiuoju dievu, jį garbino kaip dievą, 
jam nešė aukas kaip dievui visagaliui, nepripažino kito dievo kaip tik 
ji; jam tarnavo, jį mylėjo visų labiausiai, aukštino kaip savo dievą. 
Galima pamanyti, jog kaip tik apie juos rašo šventasis apaštalas, 
Philippens. 3°%°: „Daugelis — apie juos aš ne kartą esu jums kalbėjęs ir 
dabar su ašaromis kalbu — elgiasi kaip Kristaus kryžiaus priešai. Jų 
galas — pražūtis, jų dievas — pilvas...“ 

Pantagriuelis juos palygino su kiklopu Polifemu, kuriam Euripidas 
įdėjo į burną tokius žodžius: „Aš aukoju tiktai sau (anaiptol ne die- 


vams) ir savo pilvui, didžiausiajam dievui iš visų dievų“ .?8? 

Apie juokingą statulą, vardu Manduką, 
ir apie tai, kaip ir kokius daiktus 
gastrolatrai aukoja savo 
dievui pilvagalinčiam 


PERSK YRIMAS LIX 


Kai mes, nemenkai stebėdamiesi, sekėme tų didžianasrių gastro- 
latrų minas bei judesius, išsigirdo stiprus varpo dūžis, sulig kuriuo tuoj 
visi stojo rikiuotėn, lyg pasiruošę mūšiui, kiekvienas pagal savo rangą, 
laipsnį ir vyresniškumą. Taip jie nužygiavo prisistatyti ponui Gasterui, 
o priešakyje visų žengė riebus, jaunas, drūtas pilvūzas, ant ilgo auksi- 
nio koto nešdamas auksinį stabą, prastai nutašytą, bjauriai nudažytą, 
tokį, kokį aprašo Plautas, Juvenalis ir Pomp. Festas2**. Lione per 
karnavalą jį vadina Plutagraužiu, čia vadino Manduku. Buvo tas 
stabas kerėpliškas, juokingas, bjaurus — tikra baidyklė mažiems vai- 
kams: akys didesnės už pilvą, galva didesnė už visą kūną, žiaunos 
didelės, plačios, baisios ir pilnos dantų, tiek viršuj, tiek apačioj; auksuo- 
tame kote paslėpta virvele tas žiaunas buvo galima judinti, jos klaikiai 
kaukšėjo viena į kitą, kaip kad Mece kaukši švento Klemenso slibino 
žiaunos?*?, 

Kai gastrolatrai prisiartino, aš pamačiau, kad iš paskos seka daugy- 
bė žaliūkų tarnų, nešinų pintinėmis, krepšiais, ryšuliais, puodais, mai- 
šais ir katilais. Dabar, vedami to Manduko, giedodami kažkokius diti- 
rambus, gėrynių dainas ir liaupsių giesmes, atvožę krepšius bei katilus, 
atnašavo jie savo dievui baltąjį vyną su prieskoniais, taipogi skaniai 
paskrudintas duonos riekutes, 

baltą duoną, 

pyragą, 

saldžias bandutes, 
naminę duoną, 
karbonadus šešių rūšių, 
ožkienos kepsnius, 
kuskusą, 

keptą veršienos nugarinę, šaltą, pabarstytą imbieru, 
žarnokus, 

frikasė devynių rūšių, 
paštetus, 

riebias sriubas, 

kiškienos sriubas, 

Liono sriubas, 

kopūstus, įdarytus jautienos kaulų čiulpais, 
šutintą avieną su stipriais prieskoniais, 
visokių mėsų mišrainę. 

O tarpuose vis gėrimai ir gėrimai — iš pradžių puikus ir skanus 
baltasis vynas, paskui klaretas ir raudonvynis, gerai atšaldytas, pasa- 
kysiu net — šaltas kaip ledas, supiltas į dideles sidabrines taures. Po 
to atnašavo: 

dešras, pateptas geriausiomis garstyčiomis, 
rūkytas dešras, 
rūkytus jautienos liežuvius, 
sūdytą kumpį, 
kiaulienos nugarinę su žirniais, 
keptą veršieną, lašinių prismaigstytą, 
kruvinę dešrą, 
servelatą, 
salcesonus, 
rūkytus kumpius, 
šernų galvas, 
sūdytą žvėrieną su burokėliais, 
jeknų kepsnius, 
alyvų vaisius, konservuotus sūryme. 
Viskas buvo užpilama vynu. 
Paskui jam krovė į nasrus: 
avieną su česnaku, 
paštetus su karštu padažu, 
kiaulienos kotletus su svogūnais, 
koplūnieną, troškintą savo sultyse, 
koplūnieną virtą, 
ožius, stirnas, 
elnius, elniukus, 
kiškius, kiškiukus, 
kurapkas, kurapkiukus, 
fazanus, fazaniukus, 
povus, poviukus, 
gandrus, gandriukus, 
slankas, slankiukus, 

startas, 
kalakutus, kalakutes, kalakučiukus, 
keršulius, keršuliukus, 
kiaulieną su vynuogių misa, 
antieną su specialiu padažu, 
strazdus, laukius, 

vandens višteles, 

antis krykles, 

sidabrinius garnius, 

narus, 

baublius, kuolingas, 

žiurlius, 

jerubes, 

vaštakas su porais, 
raudongurkles, 

ožiukus, 

avienos mentes su kapariais, 
jautienos griežinius karališkus, 
veršienos krūtinkaulius, 

virtas vištas ir riebius koplūnus su blanmanžė, 
tetervas, 

viščiukus, 

triušius, triušiukus, 

putpeles, putpeliukus, 
karvelius, karveliukus, 

genšes, genšiukus, 

einius, einiukus, 

meletas, 

pentardas, 

tilvikus, 

žąsis, žąsiukus, 

uldukus, 

cyples, 

nusipenėjusius vieversius, 
flamingus, gulbes, 
šaukštasnapes, 

pelkinius sėjikus, gerves, 
cinorius, 

kūjokus, 

perkūno oželius, 
purplelius, 
kormoranus, 
dygliakiaules, 
švygždas. 
Viskas stipriai uždaryta actu. Po to ėjo dideli 
paštetai iš vieversių, 
paštetai iš miegpelių, 
paštetai iš Žvėrienos, 
paštetai iš Alpių ožių, 
paštetai iš stirninų, 
paštetai iš balandžių, 
paštetai iš kalnų ožkų, 
paštetai koplūniniai, 
paštetai lašininiai, 
kiaulės kojos taukuose, 
frikasuoti pašteto griežiniai. 
visokie sūriai, 
Korbejo persikai, 
artišokai, 
sluoksniniai pyragaičiai, 
trynių kiaušinienė su sviestu ir cukrumi, 
šventibandės, 
tortai šešiolikos pavidalų, 
vafliai, meduoliai, 
svarainių marmeladas, 
varškėčiai, 
plakta grietinėlė, 
mirobalanų uogienė, 
želė, 
vynai su prieskoniais, raudonieji ir baltieji, 
šaltanosiai, 
makaronai, 
saldiniai kepaišiai dvidešimties rūšių, 
kremai, 
konfitūrai, sausi ir skysti, septyniasdešimt aštuonių rūšių, 
saldėsiai šimto spalvų, 

rūgusis pienas, 
traškučiai su smulkiu cukrum. 
Galiausiai vėl vynas, kad gerklė neįsoptų. Item paskrudintos duo- 
nos riekutės. 


Kokias aukas gastrolatrai 
atnašaudavo savo dievui 
pasninko dienomis 

Pantagriuelis, matydamas tą nešvankią atnašautojų govėdą ir 
tokią jų atnašų daugybę, labai pasipiktino ir būtų jau kad kiek nuėjęs 
šalin, jei Epistemonas nebūtų jo prašęs pasižiūrėti dar, kuo ta komedija 
baigsis. 

— O ką tie nenaudos atnašauja savo dievui pilvagalinčiam,— 
klausė jis,— pasninko dienomis? 

— Aš jums pasakysiu, — tarė vairininkas. — Pirmiausia jam duoda 
prakandui: 

ikrų sūdytų, 

ikrų slėgtų, 

šviežio sviesto, 

žirnių kruštienės, 

špinatų, 

silkės sūdytos, 

silkės rūkytos, 

sardinių, 

ančiuvių, 

tuno marinuoto, 

kopūstų su aliejumi, 

pupų mišrainės su svogūnais, 

žalesų šimto rūšių: iš salotų, apynių, pipirnių, sultenių, Judo- 
šiaus ausyčių (tai tokie grybai, augą iš sambės kelmų), 
šparagų, builio lapų ir daug kitokių, 

lašišos sūdytos, 

jauniklių ungurių sūdytų, 

austrių. 

Tada reikia išgerti, kitaip velnias patrauktų. Tuo jie pasirūpina 
užtikrintai — šito labo netrūksta; paskui jam duoda: 
nėgių su Hipokrato padažu, 
guirių, 
rubuilių, 
šapalų, 
jūros raudonbarzdžių, 
rajų, 
dešimtkojų, 
eršketų, 
banginių, 
skumbrių, 
uotų, 
plekšnių paprastų, 
austrių troškintų, 
švento Jokūbo sraigių, 
langustų, 
stintų, 
vijūnų, 
upėtakių, 
sykų, 
menkių, 
aštuonkojų, 
limandų, 
plekšnių plačiašonių, 
kiršlių, 
sardinių, 
gružlių, 
šamų, 
strimelių, 
karpių, 
lydžių, 
pelamidžių, 
ryklių mažųjų, 
jūros ešerių, 
juros karpių, 
meknių, 
raudžių, 
kuojų, 

kardžuvių, 
jūros angelų, 
devynakių, 
lydekaičių jauniklių, 
lydekaičių paauglių, 
karšių, 

žiobrių, 

lašišų, 
lašišaičių, 
delfinų, 

marių veršių, 
rajų baltųjų, 
marių liežuvių, 
grundulų, 
omarų, 
krevečių, 
seliavų, 

aukšlių, 

lynų, 

šalvių, 

merlūzų šviežių, 
sepijų, 

dyglių, 
gramzdžių, 
karkvabalių, 
vėžių, 

geldinių varlių, 
krabų, 

vingilių, 

jūros ungurių, 
žąsų, 

pūgžlių, 
perpelių, 
murenų, 

šparų, 

mažų jų seliavyčių, 
ungurių, 
unguriukų, 
vėžlių, 

žalčių, id est ungurių girinių, 


karosų, 

penėtų vištų, 
ešerių, 

sturių, 
žemgraužių, 

juros vėžių, 
vynuogyno sraigių, 
varlių. 

Šitiek valgių surijusį giltinė griebtų už poros žingsnių, jeigu jis 


negautų gerti. Todėl vynas liete liejasi. 


Po to jam dar atnašauja: 
merlūzų sūdytų, 
menkių rūkytų, 


kiaušinių sodintų, plikintų, smaugtų, troškintų, per pelenus 
šokdintų, pro kaminą lėkdintų, dumble keptų, degutu teptų 


etc., 
menkių šviežių, 
menkių troškintų, 
drugių, 
lydekaičių marinuotų, 


o kad lengviau būtų viską suvirškinti ir sudoroti, vyneliu gausiai 


drėkina. Galop dar atnašauja: 
ryžius, 
soras, 


kruopų košę su riebalais, 


migdolų sviestą, 
sviesto putą, 
pistacijas, 

žemės riešutus, 
figas, 

razinas, 

saldžiąsias šaknis, 
kukurūzų kepaišius, 


miltų putrą, užbaltintą pienu, 


keptas slyvas, 
datules, 

valakiškus riešutus, 
paprastus riešutus, 

pasternokus, 
artišokus. 

O tarpuose — gerti ir gerti, be galo. 

Tikėkite manimi, jie darė visa, ką tik įmanė, kad tik jų dievas Gas- 
teras būtų kuo veikiau, kuo ištaigiau ir kuo gausiau aprūpintas — 
gausiau nei Heliogabalo stabas, o gal net ir Baalo stabas Babilonijoj, 
karaliaus Baltazaro laikais*““. Ir vis dėlto patsai Gasteras sakėsi esąs 
ne dievas, o tik menkas, niekingas, silpnas padaras. Ir kaip karalius 
Antigonas, pirmasis šiuo vardu**', atšovė Hermodotui, savo eilėse jį 
vadinančiam dievu ir saulės sūnumi, sakydamas: „Mano lasano nešio- 
tojas to nepripažįsta“ (lasanas — tai molinis puodas, pritaikytas iš- 
stumti išskyroms iš vidurių), taip ir Gasteras siuntė tuos akių dūmėjus 
prie savo tupynės pasižiūrėti, pasvarstyti, pafilosofuoti ir pamąstyti, 
kokio dieviškumo jie randa toje fekalinėje materijoje. 


Kaip Gasteras išrado budą prisitiekti 
javų ir juos laikyti 

Kai tie velniai gastrolatrai pasitraukė, Pantagriuelis ėmėsi atidžiai 
studijuoti Gasterą, kilnųjį menų mokytoją. Jūs žinote, jog prigimtis 
liepė jam misti duona ir kitais miltų gaminiais, o dangus iš savo malo- 
nės leido, kad nieko netrūktų, ko privalu duonai pasitiekti ir jai lai- 
kyti. 

Taip jis pirmiausia išrado kalvystės bei žemdirbystės menus dirvai 
įgyventi, idant ji augintų jam javus. Jis išrado karo meną bei 
ginklus tiems javams ginti, išrado mediciną, astrologiją ir tiek mate- 
matikos, kiek reikia javams per daugelį amžių išlaikyti bei apsaugoti 
nuo oro negandų, nuo laukinių žvėrių niokojimo, nuo plėšikų antpuo- 
lių. Jis išrado malūnus, sukamus vandens, vėjo, rankų ir daugybės 
kitokių variklių, grūdams malti ir į miltus perdirbti; mieles tešlai rau- 
ginti, druską jai pagardinti (nes patyrė, kad niekas pasaulyje taip ne- 
kenkia žmonių sveikatai kaip nerauginta ir nesūdyta duona), ugnį 
jai iškepti, laikrodžius ir kvadrantus, rodančius, ar jau iškepė duona, 
javo kūdikis. 

Jei pasitaikė, kad javų kuriame krašte stigo, tai jis išrado būdus ir 

priemones, kaip jų atsigabenti iš kito krašto. Su didžiu išradingumu 
jis suporavo du skirtingų rūšių gyvulius, asilą ir kumelę, ir gavo 
trečią, kurį vadiname mulu,— šis gyvulys yra stipresnis, mažiau opus, 
ištvermingesnis darbe nei kiti. Jis išrado ratus bei vežėčias, kad būtų 
kuo patogiai javus vežioti. Jei pastojo kelią jūra arba upė, tai išrado 
eldijas ir laivus — daiktus, kuriais net elementai stebėjosi, — kad turė- 
tų kuo perplaukti ir jūrą, ir upę ir galėtų sau iš tolimų, svetimų ir 
nepažįstamų šalių vežtis ir gabentis javo. 

Kai kuriais metais, būdavo, pasitaiko taip, kad, žemę išdirbus ir 
apsėjus, nebūna lietaus kiek reikia ir kada reikia, grūdas dirvoje lieka 
negyvas ir žūsta. Vėl kitais metais lyja be saiko, ir grūdas prigeria. Dar 
vėl kitais ledai javus išmuša, vėtros iškulia, audros išdrasko. Tai jis 
dar prieš mūsų atvykimą sugalvojo, ką ir kaip daryti, kad lietus imtų 
lyti iš dangaus: tam užteko supjaustyti tokią žolę, visur sutinkamą pie- 
vose, tik mažai kieno tepažįstamą,— jis mums parodė ją. Mano 
nuomone, tai buvo ta pati žolė, kurios vieną vienintelį stiebeliuką Jupi- 
terio kunigas kitados įmetė sausros metu į Agrijos šaltinį ant Likijos 
kalno, Arkadijoj, nuo ko tuoj iškilo miglos, iš miglų pasidarė tiršti 
debesys, o šie prakiuro lyti ir palaistė sočiai visą kraštą. Gasteras iš- 
rado, kaip sustabdyti bei sulaikyti ore lietų ir jį nukreipti į jūras. 
Išrado, kaip krušos debesis išsklaidyti, kaip vėtras numalšinti, kaip 
audras nuvaryti pro šalį, — tai buvo tie patys būdai, kuriuos vartoja 
metaniečiai Trezenijoje“““. 

Ir kitokių bėdų pasitaikydavo. Antai plėšikai ir galvažudžiai už- 
puolė ir ėmė grobti derlių bei duoną iš laukų. Tada jis išrado, kaip 
statyti miestus, tvirtoves ir pilis, kad būtų kur javus supilti ir saugiai 
laikyti. O buvo ir taip, jog, neradęs laukuose javų, sužinojo, kad jie 
yra miestuose, tvirtovėse ir pilyse supilti ir kad juos pilėnai saugo ir 
gina uoliau nei slibinai hesperidžių aukso obuolius. Tada jis sugalvojo 
karo mašinas bei padargus, taranus, balistas, katapultas tvirtovėms 
ir pilims daužyti bei griauti; parodė mums ir jų pavyzdžius, kuriuos 
nelabai tesuprato išmoningi architektai, Vitruvijaus mokiniai, kaip 
mums prisipažino ponas Filibertas Delormas, karaliaus Megisto didysis 
architektas“““. O kai tie padargai liko nebeveiksmingi dėl fortifikatorių 
sukto gudrumo bei gudraus suktumo, jis neseniai išrado patrankas, 
serpentinas, kulevrinas, bombardas, baziliskus, kur šaudo geležies, 
švino, bronzos sviediniais, sveriančiais daugiau nei stambus priekalas 
ir nešamais baisios parako jėgos, apstulbinusios net pačią Gamtą, kuri 
gavo prisipažinti nugalėta žmogaus išmonės, ir tuo būdu toli pralenkė 

oksidrakus“““, kurie savo priešus įveikdavo ir išgalabydavo vietoje, 
mūšio lauke, perkūnų, griausmų, ledų, žaibų, audrų galybe. Nes vienas 
bazilisko šūvis yra baisesnis, siaubingesnis, velniškesnis, daugiau žmo- 
nių išžudo, sunaikina, sudrasko ir nukauna, labiau pritrenkia žmogaus 
jusles negu šimtas perkūno trenksmų. 


Ką Gasteras sugalvojo daryti, kad patrankos 
šuvis jo ne tik nesužeistų, bet nė 
nepasiektų 

Atsitiko, kad Gasteras susipylė grūdus į savo tvirtovę, o šit priešai 
jį užpuolė, jo tvirtoves tomis prakeikčiausiomis, pragariškiausiomis 
mašinomis išgriovė, javus jo ir duoną titaniška jėga išplėšė ir sau išsi- 
gabeno; tada jis išrado būdą ir priemonę savo pylimams, bastionams, 
sienoms bei dangoms nuo pabūklų ugnies apsaugoti, kad sviediniai 
jų arba visai nepasiektų ir liktų sau ramutėliai kyboti ore, arba pasiekę 
nepadarytų žalos nei dangoms, nei jų gynėjams. Nuo šitos bėdos jis 
jau turėjo apsigynimo būdą, kurį paskui vartojo Frontinas“?!. Jis 
mums jį parodė, ir nūnai telemiečiai yra įsirašę jį į savo Žaidimų ir 
padorių pratimų dienotvarkę. Būdas štai toks. (Beje, dabar jūs leng- 
viau tikėsite tuo, ką Plutarchas sakosi pats išmėginęs: jeigu ožkų kai- 
menė galvotrūkčiais bėga, tai paskutiniajai iš jų įbrukite į nasrus dagio 
šapelį — ir staiga visos ožkos sustos.) Gasteras į bronzinę patranką 
įpila reikiamą kiekį pabūklinio parako, rūpestingai sumaišyto, apva- 
lyto nuo sieros ir atitinkamai pasodrinto grynu kamparu, paskiau deda 
geležinę kulką deramo kalibro ir dvidešimt keturis grūdus geležinių 
šratų, iš dalies apvalių bei apskritų, iš dalies pailgų, ašaros formos. 
Paskui tą pabūklą nutaiko į vieną iš savo jaunųjų pažų, pastatytą už 
šešiasdešimties žingsnių, tarsi norėdamas visą užtaisą suvaryti jam į 
stovo už virvelės pakabina ore gana stambų sideritą, tai yra geležies 
akmenį, kitaip vadinamą herkulianu, kurį senovės laikais Idos kalne, 
Frigijoje, aptiko toksai Magnis, kaip liudija Nikandras. Mes paprastai 
vadiname jį magnetu. Po to prikiša ugnį prie skylutės pabūklo šone ir 

uždega paraką. Parakui sudegus, kad neatsirastų tuštuma (kurios 
Gamta nepakenčia: veikiau visa visatos sąranga — dangus, oras, žemė, 
jūros — virstų pirminiu chaosu, negu atsirastų tuštuma kurioje nors 
pasaulio vietoje), kulka ir šratai dideliu greičiu išlekia pro pabūklo 
žiotis lauk, idant patektų į vidų oras, nes kitaip ten liktų tuščia vieta: 
mat ugnis paraką labai greitai suėda. Kulka ir šratai, taip stipriai 
pavaryti, rodos, turėtų perverti pažą, tačiau vos tik jie priartėja į tą 
vietą, kur kaba minėtasis akmuo, jų lėkimo greitis sulėtėja, ir kulka 
su visais šratais lieka sklandyti ore ir suktis aplinkui akmenį, ir nieka- 
dos nė vienas šratas nei kulka, kad ir smarkiausiai lėkę, pažo nepa- 
siekia. 

Be to, jis suko sau galvą, kaip padaryti, kad priešo sviediniai grįžtų 
atgal tuo pat keliu ir tuo pat greičiu ir liktų tokie pat pavojingi, kokie 
buvo tik iššauti. Šis dalykas jam neatrodė sunkus, kadangi žolė, vardu 
Aethiopis, atrakina visus užraktus??*, prie kurių tik ją prikiši, o 
echenėja, menka žuviūkštė, įsikibusi sustabdo didžiausius laivus, plau- 
kiančius jūra, kad ir stipriausio vėjo varomus, kad ir baisiausios aud- 
ros blaškomus, o tos žuviūkštės mėsa, užkonservuota druskoje, iš- 
traukia auksą iš giliausio šulinio, kurio nė dugno nepasiektum. 

Nesgi Demokritas rašo, o Teofrastas tiki ir pats sakosi patyręs, jog 
yra tokia žolė, nuo kurios vieno prisilietimo geležinis pleištas, kad ir 
giliausiai su didžia jėga įvarytas į kokį storą ir kietą medį, staiga iššoka 
lauk. Ta žole naudojasi žalieji geniai (jūs juos vadinate meletomis), 
jei kas stipriu geležiniu pleištu užkala jų lizdo angą, — mat jie yra 
pratę labai išmoningai daryti lizdą, išsikaldami drevę storo medžio 
kamiene. 

Nesgi jei elniai ir elnės, giliai sužeisti ietimis, strėlėmis ir kulkomis, 
susiranda žolę, vardu diktoną, labai paplitusią Kandijoje, ir jos už- 
kremta bent kiek, tučtuojau strėlės iš jų iššoka ir nebelieka nė kokios 
žaizdos. Ta žole Venera sugydė savo mylimą sūnų Enėją, sužeistą strė- 
le į dešinę šlaunį Turno sesers Juturnos?“*. 

Nesgi vien kvapas, einantis nuo lauro, figmedžio ar ruonio, turi 
galią nukreipti į šalį perkūniją, ir niekada perkūnas į juos nespiria. 

Nesgi vien pasižiūrėjimas į tekį aviną grąžina protą įtūužusiam 
drambliui; įnirtęs ir įdūkęs bulius, vos priėjęs artyn prie laukinės fi- 
gos, vadinamos kaprifika, nuščiūva ir tartum sustingsta, lieka stovėti it 
nudiegtas; gyvatės pyktis visiškai išblėsta, jeigu ji bent paliečia buk- 
medžio šakelę. 

Nesgi Samo saloje, kaip rašo Euforionas, iki pastatant Junonos 

šventyklą, buvo žvėrių, vadinamų neadais, nuo kurių vieno balso žemė 
sproginėjo begalinio gilumo plyšiais. 

Nesgi kiauramedis užauga skambesnis ir tinkamesnis fleitai tokioje 
vietoje, kur negirdėti gaidžio giesmės, kaip, anot Teofrasto, rašo se- 
novės išminčiai. Mat gaidžio balsas gadinąs, silpninąs ir menkinąs jo 
materiją bei medieną, kadangi juk ir liūtas, toksai jau galingas ir drą- 
sus žvėris, ir tas, išgirdęs gaidį giedant, sutrinka ir apstulbsta. 

Žinau, kiti mano, jog toks yra vien laukinis kiauramedis, augąs 
taip toli nuo miestų ir kaimų, kad gaidžio giesmė tikrai jo nepasiekia. 
Tas, be abejo, geriau tinka fleitoms ir kitiems muzikos instrumentams 
negu naminis, augantis trobelių bei lūšnelių pašaliais. Dar kiti tą tei- 
ginį supranta aukštesne prasme, ne raidiškai, o alegoriškai, pagal pi- 
tagoriečių būdą. Mat pasakymą, kad Merkurijaus statula neturi būti 
daroma iš bet kokio medžio, jie aiškina taip, kad dievas neturi būti 
garbinamas šiaip sau paprastai, o tik iškilniai ir dievobaimingai. Pa- 
našiai jie aiškina ir šį teiginį: išmintingi ir išsimokslinę žmonės, girdi, 
tegu užsiiminėja ne trivialia, kasdieniška muzika, o dangiška, dieviška, 
angeliška, slėpiningesne, iš toliau paeinančia, būtent, iš tokios vietos, 
kur gaidžio negirdėti. Juk kai norime nusakyti kokią nuošalią ir mažai 
lankomą vietą, tai sakome, kad ten niekad negirdėti gaidžio giedant. 


Kaip Pantagriuelis ties Chanef sala užsnudo 
ir kokių klausimų gavo pabudęs 

Kitą dieną, šnekučiuodamiesi ir plaukdami savo keliu, atsidūrėme 
netoli Chanef2“* salos. Jos kranto pasiekti Pantagriuelio laivas nega- 
lėjo, nes nurimo vėjas ir jūroje radosi visiška tyla. Mes davėmės van- 
dens liūliuojami, svyrinėjome čia vienon pusėn, čia kiton, nors burės 
tebebuvo iškeltos. Visi buvome susimąstę, prastai nusiteikę, sugižę ir 
pikti ir nė žodžio nekalbėjome vieni su kitais. 

Pantagriuelis, laikydamas rankoje graikišką Heliodoro knygą, gu- 
lėjo ant čiužinio palei laivo liukus ir snaudė. Toks jau jo buvo įpro- 
tis: daug geriau miegodavo iš knygos, negu iš atminties. 

Epistemonas matavo su savo astroliabija, kiek aukščiau nuo mūsų 
buvo polius. 

Brolis Žanas nuėjo į virtuvę ir iš kepamųjų iešmų padėties bei fri- 
kasė horoskopų sprendė, kelinta galėtų buti valanda. 

Panurgas, pūsdamas pantagriueliono vamzdelį, leido burbulus ir 
gurgulus. 

Gimnastas drožėsi dantų krapštuką iš mastikmedžio. 

Ponokratas snausdamas sapnavo, kuteno pats save, kad juokas 
1mtų, ir kasėsi vienu pirštu galvą. 

Karpalimas iš valakiško riešuto kevalo pasidirbo gražų, smagų, 
skambų malūnėlį su keturiais dailiais alksniniais sparniukais. 

Eustenas barbino pirštais ilgą pabūklo vamzdį, tarytum grodamas 
monokordu. 

Rizotomas iš stepių vėžlio kiauto darėsi minkštutėlę piniginę. 

Ksenomanas sakalo pavadžių šikšnelėmis lopė seną žibintą. 

Vairininkas kamantinėjo savo jūreivius. 

Tuo tarpu brolis Žanas, grįžęs iš virtuvės, pamatė, kad Pantag- 
riuelis jau nubudęs. Jis tuojau nutraukė įkyrią tylą — balsiai, links- 
mai paklausė: 

— Kaip pataisyti orą pagal savo norą, kai jūroje tyla? 

Panurgas pridurmu klausė: 

— Kuo gydytis nuo gižlios nuotaikos? 

Epistemonas linksmai įsiterpė: 

— Kaip nusišlapinti, jei dar nesinori? 

Gimnastas, pašokęs į kojas, klausė: 

— Ką daryti, kad akys neraibtų? 

Ponokratas, pasitrynęs kaktą ir krestelėjęs ausimis, klausė: 

— Kaip apsiginti nuo šuniško miego? 

— Palauk,— tarė Pantagriuelis.— Subtilių filosofų peripatetikų 
mokslas sako mums, kad visos keliamos problemos bei abejonės, visi 
užduodami klausimai turi būti konkretūs, aiškūs ir suprantami. Kaip 
tu supranti „šunišką miegą“? 

— Šuniškas miegas, — atsakė Ponokratas,— yra toks, kad miegi 
alkanas kaip šuo saulės atokaitoje. 

Rizotomas tupėjo ant tako. Dabar jis, pakėlęs galvą, nusižiovavo 
taip skaniai, kad pagal natūralinės sąjautos dėsnį užkrėtė žiovuliu visą 
draugiją, ir klausė: 

— Kuo sutramdyti žiovulį? 

Ksenomanas, įsižibinęs visas į žibinto taisymą, klausė: 

— Kaip išbalansuoti ir įtvirtinti pusiausvyroj pilvo dūdmaišį, 
kad nepasiduotų per daug į vieną katrą šoną? 

Karpalimas, žaisdamas su savo malūnėliu, klausė: 

— Kiek žmogaus prigimtis turi prijudėti, kad užsinorėtų valgyti? 

Eustenas, išgirdęs balsu kalbant, atlėkė į viršutinį denį ir jau nuo 
kabestano rėkė: 

— Kodėl didesnis mirties pavojus tada, kai alkanam žmogui 
įkerta alkana gyvatė, negu tada, kai ir žmogus, ir gyvatė sotūs? Kodėl 
alkano žmogaus seilės yra nuodingos visoms gyvatėms bei kitiems 
nuodingiesiems gyvūnams? 

— Mano mieli, — atsakė Pantagriuelis,— visiems jūsų galvosu- 
kiams ir klausimams tinka vienas atsakymas ir visiems jūsų nusi- 
skundimams bei negalavimams — vienas vaistas. Atsakymą jums duo- 
siu greitai, bet ne žodžiais ir ne kalbomis: alkanas skrandis neturi ausų 
ir nieko negirdi. Užganėdinsiu jus ženklais, mostais ir judesiais, ir 
gausite sprendimą, kokio jūsų širdis geidžia. Taip antai, kitados Ro- 
moje Tarkvinijus Išdidusis, paskutinis Romos karalius (tai sakyda- 
mas, Pantagriuelis timptelėjo varpelio virvutę, brolis Žanas strima- 
galviais nudūmė į virtuvę), ženklais atsakė savo sūnui Sekstui Tark- 
vinijui, esančiam Gabijų mieste. Sūnus atsiuntė pas jį žygūną su klau- 
simu, kaip jis galėtų Gabijų gyventojus galutinai pavergti ir priversti 
visiškai klausyti. Karalius, ne visai pasitikėdamas žygūnu, nepasakė 
jam nieko. Jis tik nusivedė jį į savo sodą ir, jam čia pat stovint ir ma- 
tant, nukapojo kalaviju aukštesnių jų aguonų galvas. Kai žygūnas grįžo 
be atsakymo ir pranešė sūnui, ką matė darant jo tėvą, sūnus lengvai 
iš tokių ženklų suprato, jog tėvas pataria nukapoti galvas žymiau- 
siems miesto vyrams: tada geriau seksis išlaikyti drausmėje bei visiš- 
koje paklusnybėje be vadų likusius prastuosius žmones. 


Kaip Pantagriuelis nedavė jokių 
atsakymų į užduotus klausimus 

Paskui Pantagriuelis klausė: 

— Kokie žmonės gyvena šioj gražioj šuniškoj saloj? 

— Visi jie,— atsakė Ksenomanas,— yra veidmainiai, poterinin- 
kai, saldžialiežuviai, šventeivos, davatkos, atsiskyrėliai. Visi jie betur- 

čiai ir gyvena (kaip tas atsiskyrėlis Lormone, tarp Blė ir Bordo) iš 
to, ką jiems paaukoja pro šalį važiuoją keleiviai. 

— Neisiu aš pas juos, — tarė Panurgas,— nė nemanykit. Tegu 
velnias papučia man į pakalj, jei mano koja ten žengs! Atsiskyrėliai, 
šventeivos, saldžiakalbiai, davatkos, veidmainiai — visi šalin man iš 
akių! Dar aš gerai tebeatmenu tuos riebius Kesilio konsilipetus??*, kad 
juos kur Belzebubas ir Astarotas sukonsilintų su Prozerpina! Juk ši- 
tiek prisikentėjom audrų ir visokių velniavų dėl to, kad susitikome 
su jais! Klausyk, tu pilvūziuk, tu mano kapraliuk, sakyk, Ksenoma- 
nai, meldžiamasis: ar tie veidmainiai, atsiskyrėliai ir davatkinai gy- 
vena vedę, ar viengungiauja? Ar jų yra ir moteriškoji padermė? Ar 
negalima būtų, veidmainiškai prie jų prisitaisius, taip sau veidmainiš- 
kai pasivaliūkauti? 

— Taiklus ir smagus klausimas, — tarė Pantagriuelis. 

— O, kurgi ne,— atsakė Ksenomanas.— Yra puikių ir linksmų 
davatkų, saldžialiežuvių, atsiskyrėlių, didelių poteriautojų. Yra aps- 
čiai ir jauniklių davatkinų, saldžialiežuviukų, atsiskyrėliukų... 

— Traukitės nuo jų kuo toliau, — įsiterpė brolis Žanas. — Jau- 
nas atsiskyrėlis — tai senas velnias. Įsidėkit kakton šį priežodį — 
tai tikra teisybė. 

— Kitaip, jei nesidaugintų ši padermė, seniai jau Chanef sala 
būtų tuščia ir negyvenama. 

Pantagriuelis pavedė Gimnastui valtimi nuvežti į salą jo auką: 
septyniasdešimt aštuonis tūkstančius pustaleriukų su žibintu““*. Pas- 
kui klausė: 

— Kelinta dabar valanda? 

— Jau po devynių, — atsakė Epistemonas. 

— Vadinasi, — tarė Pantagriuelis, — pats laikas pietauti, nes jau 
arti šventoji saulės laikrodžio linija, taip išgarsinta Aristofano kome- 
dijoj Moterys tautos susirinkime: ji prieina tada, kai strypas rodo de- 
šimtą. Senovės Persijoje tiktai karaliams buvo nustatyta valanda, 
kada valgyti; visiems kitiems tą laiką pasakydavo apetitas ir nuosavas 
pilvas. Antai Plauto komedijoje vienas parazitas dejuoja ir baisiau- 
siai koneveikia visokių laikrodžių išradėjus, nes, girdi, visiems esą 
žinoma, jog niekas taip gerai nerodo laiko kaip pilvas. Diogenas, 
klausiamas, kada reikia valgyti, atsakė: turčiui — kai išalksta, betur- 
čiui — kai turi ko. Dar geriau valandas nustato gydytojai: 


Keltis penktą, pietauti devintą, 
Vakarienė penktą, eiti gult devintą.“" 

Garsusis karalius Petoziris??* laikėsi kitokios magijos. 

Dar nebaigus jam kalbėti, mitalo tarnybos pareigūnai pastatė 
stalus, apdengė juos kvapniomis staltiesėmis, padėjo lėkštes, servetes, 
druskines, sunešė vazas, puodus, butelius, puodelius, taures, dubenis, 
ąsočius. Brolis Žanas drauge su stalininkais, stalo užvaizdais, pyra- 
giais, taurininkais, virėjais, raikytojais bei ragautojais atnešė keturis 
baisenybingus kumpio paštetus, tokius didelius, jog man jie priminė 
keturis Turino bastionus. Dievuli mielas, kas ten per gėrimas buvo, 
kas per puotavimas! Dar nepriėjus ligi deserto, štai pakilo vestnord- 
vestas ir išpūtė visas bures. Tuo apsidžiaugę, visi giedojo giesmes 
aukščiausiojo dangaus dievo garbei. 

Kai jau valgėme vaisius, Pantagriuelis klausė: 

— Na, mieli draugai, sakykit, ar jau nebeturit spręstinų gal- 
vosūkių? 

— Aš, ačiū dievui, nebežiovauju,— tarė Rizotomas. 

— Aš nebemiegu šuniškai,— tarė Ponokratas. 

— Man jau akys neberaibsta,— tarė Gimnastas. 

— Aš nebealkanas,— tarė Eustenas.— Šiandien visą dieną ma- 
no seilių gali nebijoti 


akiniuotės, liseterai, 
barškuolės, miopai, 
baziliskai, naktišvietės, 
drakonai, oksiodontai, 
driežai, penfredonai, 
enhidridai, ptiadės, 
falangos, raganos, 
fanuisai, rupūžės, 
galeotai, skorpionai, 
giurzos, slibinai, 
gyvatės, šunys pasiutę, 
harmeonai, tarantulai, 
ichneumonai, vorai nuodingieji, 
kesudurai, žalčiai, 
krokodilai, žebenkštys. 


35. PLB 19 

Kaip Pantagriuelis su savo šeimynykščiais 
taisė orą pagal savo norą 

— O į kurią nuodingųjų gyvūnų eilę, — klausė brolis Žanas, — 
įrikiuosite būsimąją Panurgo žmoną? 

— Tu dar šmeiši moteris, — pašoko Panurgas,— tu pliuški, tu 
vienuoli plikadugni! 

— Prisiekiu cenomanine dešra, — tarė Epistemonas,— Euripidas 
Andromachos lūpomis sako, kad žmogaus išradingumo bei dievų 
įkvėpimo dėka yra išrasti paveikūs vaistai nuo visų nuodingų jų gyvių. 
Vien tik nuo piktos pačios dar niekas jokio vaisto neišrado. 

— Tas aulaburnis Euripidas,— tarė Panurgas,— visada kone- 
veikė moteris. Užtat dievai jam atkeršijo — jį suėdė šunys, kaip Aris- 
tofanas??“* sako. Na, bet varom toliau. Kas turi ką pasakyti, tegu 
kalba. 

— Aš dabar galiu pilti šlapalo kiek norite,— tarė Epistemonas. 

— O aš, — tarė Ksenomanas,— savo skrandį taip prikroviau, kad 
jis nebesvyrinės nė į vieną šoną. 

— Man jau užtenka ir vyno, ir duonos, — tarė Karpalimas: — 


Nei badas nebepuola, neigi troškulys. 


— Man pyktis praėjo, — tarė Panurgas.— Dėkui dievui ir jums. 
Esu linksmas kaip paukštelis, smagus kaip sakalėlis, galiu džiūgaut 
kaip drugelis; išties, teisingai tas jūsų mielas Euripidas rašė, o jo Si- 
lenas, įžymusis gėrovas, kalbėjo: 


Pamišėliu aš tokį vadinu, 


Kurs geria, nesidžiaugdamas vynu.““? 


Mes privalome garbinti gerąjį dievulį, savo sutvėrėją, išganytoją 
ir laikytoją, kuris šia skania duona, šiuo skaniu šviežiu vynu, šiomis 
puikiomis savo dovanomis išgydė mus iš daugelio dvasios bei kūno 
negalių, nebeminint jau to, kad dar malonumo ir smagumo turime, 
kai valgome ir geriame. Bet jūs neatsakote į klausimą, užduotą pa- 
laiminto ir garbaus brolio Žano, kuris norėjo žinoti: kaip pataisyti 
orą pagal savo norą? 

— Kadangi,— tarė Pantagriuelis,— toks paprastas klausimų 
sprendimas patenkina jus, tai tenkinsiuosi juo ir aš. Kitur ir kitu laiku 

pakalbėsim apie tai plačiau, jeigu norėsit. Vadinasi, belieka išgvildenti 
klausimą, duotą brolio Žano: kaip pataisyti orą? O ką, ar mes jo nepa- 
taisėme? Pažiūrėkit į gairę stiebo viršūnėje. Pažiūrėkit, kaip burės 
išsipūtusios. Pažiūrėkit, kaip išsitempę štagai, vantai ir škotai. Mes 
kėlėme taures, mes gėrėme iki dugno, tad ir pasitaisė oras pagal mūsų 
norą, nes gamtoj gi esama slėpiningų sąjautos ryšių. Taip orą taisė ir 
Atlantas su Herakliu““!, jei tikėsite mitologijos žinovais. Bet jie ma- 
žumą persistengė: Atlantas dėl to, kad norėjo kuo smagiau pavaišinti 
Heraklį, savo svečią; Heraklis dėl to, kad norėjo atsigriebti už nese- 
niai patirtus Libijos dykumoje negandus. 

— Beje,— įsiterpė į jo kalbą brolis Žanas, — teko girdėti iš kelių 
garbių daktarų, kad jūsų mielojo tėvo užvaizdas kas metai sutaupo 
bent aštuoniolika šimtų statinių vyno tuo būdu, jog savo svečius bei 
šeimynykščius girdo dar neištroškusius. 

— Heraklis darė taip,— kalbėjo Pantagriuelis toliau,— kaip 
kupranugariai ir dromaderai karavanuose, kurie malšina ne tik buvu- 
sį, esamą, bet ir būsimą troškulį. Pernelyg uoliai betaisydamas orą, 
jis tiek kilstelėjo neįprastu būdu dangų, jog ten viskas ėmė siū- 
buoti ir braškėti, ir iš to pasidarė daug kivirčų ir ginčų tarp kvailių 
astrologų. 

— Čia,— tarė Pantagriuelis,— yra taip, kaip visiems žinomas 
priežodis sako: 

Blogi laikai praeis, ateis geri, 
Jei, kumpio užsikąsdamas, geri. 


— Mes,— kalbėjo toliau Pantagriuelis,— valgydami ir gerdami 
ne tik orą pataisėme, bet ir laivą didžiai palengvinome, ir ne vien 
taip, kaip buvo palengvintas Ezopo krepšys““*, atseit ne vien kad daug 
maisto suvalgėme, bet ir panaikinome vėdaro tuštybę. Juk žinote, kad 
kūnas miręs sveria daugiau negu gyvas, taigi ir žmogus tuščiais vi- 
duriais yra panašesnis į žemę ir svaresnis negu pagėręs ir pavalgęs. 
Ir ne niekus šneka žmonės, kurie, prieš ilgą kelionę gerai papusryčia- 
vę ir išgėrę, sako: „Dabar geriau bėgs mūsų arkliai“. Argi nežinote, 
kad senovės amiklėjiečiai“?* iš visų dievų labiausiai gerbė ir garbino 
kilnų jį tėvą Bakchą ir vadino jį Psila? Taiklus ir didžiai pritinkantis 
vardas, nes psila dorėnų kalba reiškia „sparnai“. Mat, kaip paukščius 
sparnai iškelia aukštai ir lengvai skraidina ore, taip Bakchas (atseit 
skanus, geras vynas) aukštai pakelia žmonių dvasią: jų kūnas regimai 
palengvėja, ir tai, kas juose yra žemiška, įgyja lankstumo. 


Ketvirta knyga 548 


Kaip Pantagriuelio įsakymu ties Ganabim 
sala buvo pasveikintos muzos 

Palankus vėjas tolydžio pūtė, ir linksmos šnekos ėjo nenutrūkda- 
mos. Tik šit Pantagriuelis pastebėjo tolumoje ir įžiūrėjo kažkokią 
kalnuotą žemę, parodė ją Ksenomanui ir klausė: 

— Ar matai ana priekyje, kairėje, tą aukštą uolą su dviem viršū- 
nėm, itin panašią į Parnaso kalną Fokidėje? 

— Matau labai gerai, — atsakė Ksenomanas.— Tai Ganabim“““ 
sala. Norit išsikelti ten į krantą? 

— Nenoriu, — tarė Pantagriuelis. 

— (Gerai darote,— tarė Ksenomanas.— Tenai nėra nieko, kas 
būtų verta pamatyti. Gyventojai — vieni vagys ir sukčiai. Tačiau prie 
dešiniosios kalno viršūnės yra gražiausias pasaulyje šaltinis, o aplinkui 
dideliausias miškas. Jūsų jūreiviai ten galėtų apsirūpinti vandeniu 
ir mediena. 

— Gražiai pasakyta, — tarė Panurgas,— išmaningai pasakyta! O, 
nesikelkim niekad į krantą, kur vagys ir sukčiai gyvena. Tikėkit ma- 
nimi, šita žemė yra tokia pat kaip Serko ir Hermo salos*?? tarp Breta- 
nės ir Anglijos, kurias kitąkart esu lankęs; tokia pat kaip Pilypo Po- 
neropolis“?? Trakijoje, — tai salos, kur vieni pakartuvės, sukčiai, plėši- 
kai, galvažudžiai ir žmogžudžiai, giliausių kalinimo duobių išperos. 
Kojos nekelkim pas juos, aš jus melste meldžiu. Tikėkite jei ne mani- 
mi, tai bent šito šaunaus ir išmintingo vyro Ksenomano patarimu. 
Jie, dievaži, piktesni už kanibalus. Jie mus gyvus suėstų. Nesikel- 
kit pas juos, būkit geras! Jau verčiau jums būtų atsidurti pragare negu 
pas juos. Klausykit: aš girdžiu, kaip dievą myliu, girdžiu baisų aliar- 
mą, tokį, kokį keldavo gaskonai Bordo mieste““', pajutę, kad at- 
vyksta mokesčių rinkėjai ir komisarai. Ar gal man ausyse spengia? 
Maukim tolyn savais keliais! Oi! Greičiau! 

— Išsikelkim čia,— tarė brolis Žanas. — Išsikelkim! Greičiau į 
krantą, greičiau, greičiau, greičiau! Už nakvynę mokėti nereiks. Grei- 
čiau. Sudirbsim visus iki vieno. Greičiau į krantą, greičiau! 

— Velnias jį apsėdo, — tarė Panurgas.— Tas velnio vienuolis, tas 
pasiutęs vienuolyno velnias nebijo nieko. Jis nutrūktagalvis kaip visi 
velniai, ir jam visiškai ne galvoj kiti žmonės. Jis mano, kad visas pa- 
saulis — vieni vienuoliai, tokie kaip jis. 

— Eik tu, sprogena, — tarė brolis Žanas, — po šimts milijonų vel- 
nių, ir kad tie velniai tau smegenis išlaupytų ir kepsnį iš jų išsikeptų! 
Tas velnio glušas yra toks bailys ir niekšas, jog kas valandą leidžia 
į kelnes iš pasiutusios baimės. Jei taip nežmoniškai bijai, tai nelipk 
iš laivo, riogsok čia, prie bagažo. Arba lįsk po Prozerpinos sijonu, ir 
suk tave šimts milijonų velnių. 

Po tų žodžių Panurgas dingo — pasislėpė laivo apačioje, tarp 
sušluotų duonos trupinių bei plutų. 

— Aš jaučiu,— tarė Pantagriuelis,— kažkokį vidinį spaudimą, 
tarsi girdėčiau iš toli ateinantį balsą, kuris sakyte sako man, kad nieku 
gyvu neplauktume prie šio kranto. Visuomet, kada tik jausdavau sa- 
vyje tokį sąjūdį, man išeidavo į gera, jei šio balso paklausydavau ir 
atsižadėdavau to, nuo ko jis mane draudė; taip pat išeidavo į gera, jei 
eidavau ten, kur jis mane siuntė; niekuomet neteko šito gailėtis. 

— Tai nelyginant Sokrato demonas, taip išgarsintas akademi- 
308 — tarė Epistemonas. 

— È, klausykit, — tarė brolis Žanas, — ar norit gardžiai pasijuok- 
ti, kol mūsų jūreiviai ims vandenį, o Panurgas tūnos apačioje, užsi- 
kasęs šiaudais kaip vilkas? Liepkite trinktelėti iš to antai bazilisko, 
kur vairugalyje stovi. Tai bus saliutas mūzoms šio Antiparnaso kalne. 
Vis tiek parakas vamzdyje per ilga nueis niekais. 

— (Gerai sakai, — tarė Pantagriuelis.— Liepkite pašaukti bom- 
bardyrą. 

Bombardyras prisistatė akies mirksniu. Pantagriuelis jam liepė 
iššauti iš bazilisko ir po to jį dėl viso pikto vėl užtaisyti šviežiu paraku. 
Įsakymas buvo tučtuojau įvykdytas. Kituose palydos laivuose — rau- 
bardžose, galijonuose, galerose — bombardyrai, išgirdę bazilisko šūvį 
iš Pantagriuelio laivo, taip pat paleido po vieną šūvį iš didžiųjų pa- 
būklų. Galit įsivaizduoti, koks tai buvo gražus trenksmas. 


kų 


Kaip Panurgas išsigandęs apsigadino 
marškinius ir dičkį katiną Lašinėdį 


palaikė velniukščiu 

Panurgas it apkvaišęs ožys iššoko iš savo slėptuvės, vienmarškinis, 
tik viena koja kelnėse, duonos trupinių prisivėlusia barzda, tempda- 
mas didelį sabalinio plauko katiną, įsikibusį nagais į antrąją kelnių 

kišką. Krutindamas žabtus it beždžionė, kuri utinėjasi, drebėdamas 
visas ir dantimis kalendamas, jis šovė prie brolio Žano, sėdinčio palei 
vairo lynus, ir karštai maldavo pasigailėti jo ir ginti savo kardu, tvir- 
tindamas ir prisiekinėdamas savąja dalia Papimanijoje, kad nūnai 
matęs visus pragaro velnius, nuo grandinių nusitraukusius. 

— Drauguži mano, — kalbėjo jis, — broli mano, tėve mano dva- 
siškasis, gi visi velniai šiandien vestuves kelia. Tokių pasiruošimų pra- 
garo puotai dar niekas nėra regėjęs. Ar tu matai pragaro virtuvės dū- 
mus? (Tatai sakydamas, jis rodė į pabūklų parako dūmus viršum 
laivų.) Šitokios daugybės nusmerktųjų vėlių tu kaip gyvas nebūsi 
regėjęs. Ir žinai ką? Pažiūrėk, drauguži mano, kokios tai skanios vė- 
liukės, kokios minkštučiukės, kokios blondinukės — sakytum, tiesiog 
pragaro ambrozija! Aš pamaniau (tegu atleidžia man dievas), kad 
tai anglų vėlės. Tikriausiai šiandien ponai de Termas ir Desė puolė 
Arklių salą Škotijos pakrantėje, ją nusiaubė ir išskerdė visus anglus, 
kur buvo ją klasta užvaldę.*““ 

Brolis Žanas, jam arčiau priėjus, užuodė kažkokį kvapą, visai ne- 
panašų į parako. Jis timptelėjo Panurgą, kad pasirodytų, ir pamatė, 
kad jo marškiniai visi apdirbti, šviežiai apipurpti. Mat tas nervas, kuris 
laiko užveržęs raumenį, vadinamą sphincter (tai yra raukus), atsipa- 
laidavo nuo smarkaus išgąsčio, kurį jam įvarė fantastiškos vizijos. Dar 
pridėkim, kad kanonados trenksmas laivo apatinėse patalpose daug 
baisiau skamba negu ant denio. Ogi vienas iš išgąsčio simptomų bei 
apraiškų yra tas, kad nuo jo paprastai atsiveria užpakalinis sandėlis, 
kuriame kaupiasi fekalinė materija. 

Kad taip išties yra, mums liudija Pantolfas iš Kasinos, sjenietis: 
keliaudamas pašto arkliais pro Šamberi ir apsistojęs vienoje užeigoje, 
jis atsinešė iš kūtės šakes, padavė jas išmintingam užeigos šeimininkui 
Vinė ir tarė: 

— Da Roma in gua io non son andato del corpo. Di gratia, piglia 
in mano questa forcha et fa mi paura“!“. 

Vinė su tomis šakėmis padarė kelis fechtavimo judesius, lyg mė- 
gindamas jam smogti. Sjenietis tarė: 

— Se tu non fai altramente, tu non fai nulla. Pero sforzati di 
adoperarli più guagliardamente“!!. 

Tada Vinė taip trenkė sjeniečiui šakėmis, jog tas krito žemėn ir 
užvertė visas keturias. Paskui, krenkšdamas ir juokdamasis visa gerk- 
le, sakė jam: 

— Po šimts, tai vadinasi Datum Camberiaci“'!“. 

Gerai, kad sjenietis paskubėjo kelnes nusileisti, nes staiga pristūmė 
tokią krūvą, kokios nė devyni jaučiai ir keturiolika kanauninkų ne- 
būtų sukrovę. Galiausiai sjenietis gražiai padėkojo užeigos šeiminin- 
kui ir tarė: 

— Io ti ringratio, bel messere. Cosi facendo tu m'hai esparmiata 
la speza d'un servitiale“!“. 

Kitas pavyzdys — Anglijos karalius Eduardas Penktasis. Pas jį 
rado prieglobą maestras Fransua Vijonas, kai buvo ištremtas iš Pran- 
cūzijos*'*. Karalius buvo su juo toks familiarus, jog nė pačių nie- 
kingiausių savo namų dalykų nuo jo neslėpė. Sykį karalius, sėdėda- 
mas savo reikalu, parodė Vijonui Prancūzijos herbą, nupieštą tupyklos 
sienoje, ir tarė: 

— Ar matai, kaip gerbiu aš tavuosius Prancūzijos karalius? Jų 
herbą liepiau nupiešti ne kur kitur, o tik čia, greta savo tupynės. 

— Vai dieve, — atsakė Vijonas, — koks jūs išmintingas, protin- 
gas, supratingas, kaip uoliai rūpinatės savo sveikata ir kaip gerai jus 
aptarnauja jūsų mokslingasis gydytojas Tomas Linakeris. Matydamas, 
kad jūs negaluojate vidurių užkietėjimu, kas dažnai būna senatvės 
dienose, ir kad jums kasdien reikėtų į užpakalinę angą kišti aptiekorių, 
t.y. klizmą, nes kitaip negalėtumėt nusilengvinti, iš ypatingo ir dory- 
bingo savo įžvalgumo liepė čia, o ne kur kitur, nupiešti Prancūzijos 
herbą, nes vien tik išvydus šį herbą jus pagauna toks siaubingas išgąstis 
ir baimė, jog jūs vienu matu išstumiate tiek, kiek aštuoniolika Peonijos 
buivolų. Jeigu jis būtų nupieštas kitoje kurioje jūsų namų vietoje,— 
jūsų kambaryje, salėje, koplyčioje, galerijoje ar šiaip kur,— tai jūs, 
dievaži, privarytumėte visur, kur tik tą herbą pamatytumėte. O jeigu 
dar ir didžiąją Prancūzijos karo vėliavą išvystumėte nupieštą, tai jums 
ir žarnos išlėktų pro dugną. Bet — hm, hm, atque iterum?" hm! 


Esu Paryžiaus aš žioplys. 

Jau virvę per skersinį veria, 

O man ant kaklo kilpą neria — 
Žinos jis, kiek sėdynė sveria. 


Žioplys, sakau, esu, tamsuolis, nieko neišmanantis, nieko nesu- 
prantantis, nes, eidamas čia su jumis, stebėjausi, kam jau kambaryje 
liepiate atsagstyti jums kelnes. Išties, aš maniau, kad jūsų tupynė stovi 
kambaryje, kur nors už sieninio kilimo arba už lovos: man rodės, būtų 
labai nepritinkantis daiktas — atsisagstyti kambaryje ir taip toli eiti 
į gerą vietelę. Argi tai ne žioplio mintys? Juk čia visai kas kita, dieva- 

ži. Ir pasakysiu — gerai, kad taip darote. Taip gerai, jog geriau ir 
nebegalima. Visada liepkit atsagstyti iš anksto, lig laiko ir kuo toliau, 
nokit gerai, tegu dievas jus saugo! — jūsų kelnių dugnas gaus eiti la- 
sano, naktipuodžio, fekalinio dubens ir tupynės pareigas. 

Brolis Žanas, užsiėmęs nosį kaire ranka, dešinės smiliumi parodė 
Pantagriueliui į Panurgo marškinius. Pantagriuelis, matydamas šį 
tokį susijaudinusį, persigandusį, drebantį, nuovokos nebetekusį, ap- 
sidirbusį, šauniojo katino Lašinėdžio nagais suakėtą, nebetvėrė nesi- 
juokęs ir tarė: 

— Ką čia išdarinėji su tuo katinu? 

— Katinu? — atrėmė Panurgas.— Tegu mane velniai griebia, 
jei aš nemaniau, kad čia jauniklis švelnus velniūkštis, kurį ką tik su- 
gavau, iš pasalų sustvėriau didžiojoj pragaro landoj. Kad jį velniai, 
tą velnią! Jis man visą odą suakė jo. 

Taip sakydamas, jis nubloškė katiną šalin. 

— Eik,— tarė Pantagriuelis,— eik, meldžiamasis, nusimazgok, 
apsivalyk, susitvarkyk, pasiimk švarius marškinius ir persivilk. 

— (Gal sakysit, kad aš bailys? — atrėmė Panurgas.— Anaiptol. 
Aš, ačiū dievui, turiu drąsos daugiau, negu jei būčiau pririjęs tiek 
musių?*!“, kiek Paryžiuje suminko į tešlą nuo švento Jono iki visų 
šventųjų. Cha cha cha! Kas gi čia yra, po galais? Jūs tariate, kad čia 
šudas, kaka, išmatos, mėšlas, fekalinė materija, ekskrementai, skiba- 
lai, spiratai“'“, striungiai ar spiros? O aš sakau, kad tai Hibernijos 
šafranas. Ohoho! Hibernijos šafranas! Sela!“!* einam išgerti! 

M. FRANSUA RABLĖ PRATARMĖ 
penktai knygai 
apie Pantagriuelio 
herojiškus darbus ir kalbas 


MALONINGIESIEMS SKAITYTOJAMS 


Gėrovai nepavargstantys, o ir jūs, gerbiamieji venerikai! Kol 
turite laisvo laiko ir kol man joks kitas skubesnis darbas ant galvos 
negula, noriu kreiptis į jus ir klausti: kodėl nūnai visi kaip vienas it 
kokį priežodį kartoja, jog pasaulis dabar nebesąs paikas? Paikas yra 
vienos mūsų tarmės žodis, kuris reiškia prastas, laiškus, be druskos, o 
perkeltinė jo prasmė — kvailas, neišmanantis, nuovokos neturintis, 
besmegenis. Logiškai išeitų, jog norite teigti, kad pirmiau pasaulis bu- 
vo paikas, o dabar pasidarė išmintingas, tiesa? Tad kurios ir kokios 
sąlygos lėmė, kad jis buvo paikas? Kurių ir kokių sąlygų dėka jis pasi- 
darė išmintingas? Kodėl jis buvo paikas? Kodėl jis pasidarė išmintin- 
gas? Iš ko pažįstat, kad seniau jis buvo paikas? Iš ko pažįstat, kad da- 
bar jis yra išmintingas? Kas jį padarė paiką? Kas jį padarė išmintingą? 
Ar daugiau yra tų, kuriems jis patiko paikas, ar tų, kuriems jis patin- 
ka išmintingas? Kiek laiko jis išbuvo paikas? Kiek laiko jis yra išmin- 
tingas? Iš ko ėjo kadainykštis jo paikumas? Iš ko eina dabarnykštis jo 
išmintingumas? Kodėl dabar — o ne vėliau — baigiasi buvusioji jo 
paikybė? Kodėl nūnai — o ne anksčiau — randasi dabarnykštė jo 
išmintybė? Kas blogo mums buvo iš jo kadainykštės paikybės? Kas 
gero mums iš dabarnykštės jo išmintybės? Kaip buvo pirmykštė pai- 
kybė pašalinta? Kaip buvo dabarnykštė išmintybė sukurta? 

Atsakykite, jei tokia jūsų valia; kaip kitaip raginti jūsų malonybių 
nedrįstu, bijau, kad nepakenkčiau jūsų orumui. Nesivaržykite, pada- 
rykite sarmatą Her Tyfeliui'“, dangaus priešininkui, tiesos prieši- 
ninkui. Drąsiau, mano mieli! Jei esate draugai man, tai nugerkite tre je- 
tą ar penketą maukų kalbos pradžiai, paskui atsakykite į mano klausi- 
mą; jei esate draugai anam“, tai — pranyk, šėtone! Nes aš prisiekiu 
jums savo didžiuoju hurluburlu“, kad jeigu jūs nepadėsite man sakyto- 
sios problemos išspręsti, tai jau dabar gailiuosi, kam jums ją uždaviau. 

O betgi man čia toks pat keblumas kaip laikyti vilką už ausų ir neturėti 
vilties sulaukti pagalbos. 

Na ir kaip? Suprantu: jūs nesate nusiteikę atsakyti. Tad nė aš ne- 
sakysiu, prisiekiu savo barzda; aš tik priminsiu, ką apreiškė, prana- 
šiškos dvasios pagautas, vienas garbus daktaras, parašiusis knygą, var- 
du Prelatų dūdmaišis. Ką jis sako, tasai šelmis? Paklausykit, asiliukai, 
paklausykit! 

Kai, trečiai dešimčiai praėjus, 
Sukaks dar vienas jubiliejus, 

Visi ims skustis. Niekam pagarbos! 
Paiki atrodė žmonės be ribos. 

Jie išgudrės, paskaitę traktatus. 
Taip vaisius rudenį nunoks saldus, 
Nors žiedas jo pavasarį baugėjos. 


Girdėjot, supratot? Daktaras senoviškas, žodžiai lakoniški, mintys 
kaip Skoto ir taip pat miglotos. Nors pats dalykas yra sunkus ir gilus, 
geriausieji to dvasiško tėvo aiškintojai laikosi nuomonės, kad jeigu 
jubiliejiniai metai eina po trisdešimtų jų, tai iš visų šio amžiaus metų 
jubiliejiniai greičiausiai bus tūkstantis penki šimtai penkiasdešimtieji. 
Ir jų žiedui nieko nereikės baugėtis. Žmonės nebus paikesniais laikomi 
pavasariui išaušus. Kvailiai, kurių skaičius yra begalinis, kaip liudija 
Saliamonas, išgaiš nuo savo pasiutimo, ir visokia kvailybė išnyks, nors 
jos rūšys nesuskaičiuojamos, kaip sako Avicena: maniae infinitae sunt 
species*. Kvailybė, kuri per žiemos šalčius kiūto susigūžusi savyje, su- 
šilus išeina į paviršių ir skleidžia pumpurus kaip medžiai. Patirtis tą 
rodo, jūs patys tą žinote, patys matote. Ir ištyrinėjo tatai kitados di- 
delis gerulis Hipokratas, Aphorism.: Verae etenim maniae“, etc. Tad 
žmonės, tapę gudresni, jau nesibaugės pavasarį, tai yra gavėnioje (tuo 
galite patikėti su stikline rankoje, su liūdesiu širdyje ir su ašara akyje), 
pupų žiedų, atseit daugybės knygų, kurios atrodo žydinčios, žiedingos, 
žieduotos, panašios į skaisčias peteliškes, bet iš tiesų yra nuobodingos, 
apmaudingos, pavojingos, spyglingos ir klaidžios kaip Heraklito veika- 
lai, tamsios kaip Pitagoro skaičiai (o Pitagoras buvo, pasak Horaci- 
jaus, pupų karalius“), — tos knygos pražus, į niekieno rankas daugiau 
nebepateks, niekas jų nebeskaitys, niekas jų nebematys. Tokia buvo 
Jų paskirtis, toks jų paskučiausiasis tikslas. 

Pupų žiedų vietoje atsirado ankštys, atseit džiaugsmingos ir vai- 
singos pantagriuelizmo knygos, apie kurias nūnai sakoma, kad gerą 

paklausą turinčios ir kito jubiliejaus metų laukiančios; visi žmonės 
jas skaito atsidėję, todėl jie ir laikomi išmintingais. Štai jūsų problema 
išspręsta ir išgvildenta, ir nebesukit man galvos, gerieji žmonės. Dabar 
atsikrenkškite kaip reikiant sykį ar du ir išgerkite devynis maukus tuo 
pradėjimu, kad vynuogės tarptų, o palūkininkai pasikartų! Jei geri orai 
pasilaikys, tai tas man brangiai kainuos, nes virvių apsiimu pristatyti 
jiems visiems, kiek reikės, ir nemokamai, lig tiktai kuris užsimanys 
pats pasikarti, kad nereikėtų mokėti budeliui. 

O idant jūs taipogi pritaptumėte prie tos ateinančios išmintybės ir 
nusikratytumėte praeitąja kvailybe, žiūrėkit man, kad tuojau ištrintu- 
mėt iš savo popierių senovės filosofo auksašlaunio“ tikėjimo artikulus, 
kuriais jis draudė jums vartoti ir valgyti pupas; laikykite tikru daiktu, 
išpažįstamu gerų draugų tarpe, kad jis jas draudė panašia intencija, 
kaip velionis šundaktaris Pelynas, advokato giminaitis, gyvenęs Monel- 
ninkų dvare, drausdavo ligoniams valgyti kurapkos sparną, vištos 
sturplį ir karvelio kaklą, sakydamas: ala mala, croppium dubium, co- 
lum bonum pelle remota“, rezervuodamas tuos daiktus savo burnai, o 
ligoniams palikdamas vien kaulelius graužti. Jo pavyzdžiu pasekė kai 
kurie kapišonininkai ir uždraudė mums pupas, atseit pantagriuelines 
knygas; jie mėgdžiojo Filokseną bei Gnatoną Sicilietį, antikinius vie- 
nuolinių bei pilvinių pomėgių meistrus, kurie puotose, kai būdavo 
paduodami skanskoniai, spjaudavo ant jų, idant niekas kitas nevalgytų 
iš pasibjaurėjimo. Taip tad ir tie šlykštūs, apsisnarglė ję, nuutėję davat- 
kinai viešai ir neviešai niekina šias skanias knygas ir iš savo įžūlumo 
spjauna ant jų kuo bjauriausiai. Ir nors mes dabar turim pasiskaityti 
savo gališkąja kalba puikių veikalų, tiek eilėmis, tiek proza rašytų, ir 
nors nebedaug bėra tamsos ir barbarybės laikų liekanų, aš visgi ryžau- 
si, anot to priežodžio, tarp gulbių žąsimi gagenti ir šnypšti, kad tik tarp 
tiekos taurių poetų ir gabių oratorių nebūčiau palaikytas nebyliu; ver- 
čiau tarp tiekos gražbylių vaidilų vaidinti prasčioko rolę nei būti pri- 
skaitytam prie tų, kurie tik užima vietą, stovi stulpų vietoj, žiovaudami 
muses gaudo ir ausimis karpo nelyginant Arkadijos asilai, išgirdę mu- 
ziką, ir tylėdami ženklais rodo, jog sutinka, kad kiti už juos veiktų. 

Taip apsisprendęs ir nusistatęs, maniau, kad nebus peiktinas da- 
lykas, jei aš ir vėl paritinėsiu savąją Diogeno statinę, idant nesaky- 
tumėte, jog aš nesugebąs sekti niekieno pavyzdžiu. 

Štai žiūriu į didį pulką visokių Kolinė, Mero, Druė, Senželė, Sale- 
lių ir Masiuelių? ir ilgą, ilgą virtinę dar kitų Galijos poetų bei oratorių. 

Ir matau, kad jie, daug laiko praleidę Parnaso kalne, Apolono mo- 

kykloje, ir gėrę pilnais kaušais iš arklio šaltinio!“ smagių mūzų drau- 
gijoje, dabar neša amžinai mūsų liaudinės kalbos rūmo statybai vien 
geriausią marmurą, alebastrą, porfyrą, vien puikiausią karališkąjį ce- 
mentą; jie byloja tik apie herojiškus žygius, apie didžius daiktus, apie 
svarbius, rimtus ir ne bet kam įkandamus reikalus, ir vis retoriškai, 
spalvingai, puošniai; iš jų veikalų srūva vien dieviškasis nektaras, pui- 
kus vynas, gardžiausias, saldžiausias, kvapnus, skanus, gomurį glos- 
tantis. Ir ne visą šitą garbę susiglobia vyrai, tenka jos ir moterims, o 
viena iš jų yra Prancūzijos karalių krau jo!!, kurios vardo nedera minė- 
ti be tinkamos pagarbos, kuri visą mūsų šimtmetį stulbino tiek savo 
raštais, iškilnia vaizduotės galia, tiek kalbos puošnumu, nuostabiausiu 
stiliumi. Sekite jais, jei sugebate; o dėl manęs, tai aš nesugebėčiau jų 
pėdomis sekti: ne kiekvienam duota viešėti bei gyventi Korinte. 
Saliamono šventyklos statybai ne kiekvienas išgalėjo lengvai aukoti po 
šekelį aukso. O kadangi rūmų statybos menu su jais susilyginti negaliu, 
tai apsisprendžiau daryti taip, kaip kitados darė Reno de Montoba- 
nas'Ž. — tarnauti mūrininkams, virti jiems valgyti; kadangi draugu 
jiems būti neįstengiu, tai pabūsiu jų kilnių veikalų klausytoju, niekada 
nepavargstančiu. 

Ką, jau mirštate iš baimės, jūs, zoilai priekabiautojai ir pavydelnin- 
kai? Tai eikit ir pasikarkit, tik medį išsirinkit patys, o virvė atsiras. Ir 
pareiškiu štai čionai, prieš savo Helikoną!“, girdint visoms dieviško- 
sioms mūuzoms, kad jeigu aš dar sveikas ir drūtas pagyvensiu šuns ir 
trijų varnų amžių, kaip gyveno šventasis žydų karvedys, muzikantas 
Ksenofilas ir filosofas Demonaksas!*, tai nesugriaunamais argumentais 
ir neatremiamais įrodymais įrodysiu visiems svetimų skivytų durstyto- 
jams, šimtų šimtais kartų sukramtytų kąsnių gromuliuotojams, senų 
lotyniškų skudurų lopikams, senų, suplėkusių, nuo tikrosios reikšmės 
nukrypusių lotyniškų žodžių perpirkliams, kad mūsų liaudinė kalba 
nėra tokia prasta, tokia niekam tikusi, tokia skurdi ir paniekos verta, 
kaip jie mano. Todėl aš kuo nuolankiausiai maldausiu štai kokios ypa- 
tingos malonės: kaip senų senovėje, kai Febas dalino savo brangias 
dovanas didiesiems poetams, Ezopo daliai teko pasakėtininko vieta ir 
pareigybė, taip nūnai ir man, į aukštesnius laipsnius nesigviešiančiam, 
tegu jie teiksis duoti kuklią riparografo, Pireiko!? sekėjo vietelę; ir jie 
man ją duos, esu tikras, nes visi tokie geri, tokie humaniški, tokie 
gailestingi ir maloningi, jog geresnių nė būti nebegali. Va šitaip, gėro- 
vai, va šitaip, baladošiai, jie apžinos visą gardumą: mat persakinės ma- 
no knygų turinį savo pobūviuose, mėgausis aukštomis paslaptimis, jose 

glūdinčiomis, ir tuo patys įgis ypatingą autoritetą bei šlovę, — taip 
Aleksandras Didysis darė su pranašiausios filosofijos knygomis, para- 
šytomis Aristotelio. 

Ech, kad tu supleškėtum, kokie nenaudėliai, kokie šunkaros! 

Užtat, gėrovai, aš jus įspėju iš anksto: susidarykite geras tų knygų 
atsargas tučtuojau, kai tik rasite knygų parduotuvėse; ir ne tik lukšten- 
kite jas, bet ir valgykite, rykite kaip širdies vaistą ir imkite savin: pama- 
tysite tada, kiek gero yra jose parengta visiems mano mieliems pupų 
lukštentojams. Šiuo tarpu jums patiekiu jų gerą ir gražią pintinę, pilną 
priraškytą tame pat darže kaip ir pirmesniosios, ir kuo pagarbiausiai 
prašau jus priimti šią dovaną maloninga širdimi, o ko nors geresnio 
laukit, kai artimiausią pavasarį kregždės parskris. 


Penkta knyga 560 


Kaip Pantagriuelis atvyko į Varpų salą 
ir kokį triukšmą tenai išgirdome 


PERSKYRIMAS I 


Plaukėme visą dieną, paskui dar dvi dienas, bet neaptikome nei 
žemės, nei šiaip kokių naujybių, nes tas kelias jau buvo išvažinėtas 
kitais kartais. Ketvirtą dieną, kai jau ėmėme lenkti polių, toldami 
nuo pusiaujo, išvydome žemę. Mūsų vairininkas pasakė, kad tai esanti 
Trifės'“ sala. Išgirdome iš tolo garsų, tolydžio pasikartojantį triukšmą, 
ir mums atrodė, lyg skambėtų varpai, dideli, maži ir vidutiniški, ir visi 
gaustų vienukart, kaip kad būna Paryžiuj, Ture, Žaržo, Medone ir ki- 
tur per didžiąsias šventes. Juo plaukėme artyn, juo tie garsai ėjo stip- 
ryn. Mes spėliojome, gal čia būsianti Dodonė su savo katilais!', gal va- 
dinamasis Heptafoninis Olimpijos portikas'“, kaip Eliečių žemėje, o 
gal dar amžinieji garsai, girdimi Egipte iš koloso, pastatyto ant Mem- 
nono palaikų Tebuose!?, arba triukšmas, kurį kitados girdėdavo žmo- 
nės prie vieno kapo Liparoje““, vienoje iš Eolidžių salų; tačiau tokiam 
manymui prieštaravo kosmografija. 

— O gal čia kartais bitės spiečia? — tarė Pantagriuelis.— Kai 
spiečius pakyla, visi kaimynai, norėdami, kad jis neišlėktų, tarškina 
barškina keptuvėmis, katilais, dubenimis, didžiosios dievų motinos 
Kibelės koribantiškais cimbolais. Pasiklausykim. 

Arčiau priplaukę, pro tolydinį varpų tilindžiavimą išgirdome be 
atlydos giedant žmones, kurie, kaip mums rodėsi, turėjo čia gyventi. 
Todėl Pantagriuelis manė, kad iš pradžių reikia ne visam laivynui 
plaukti tiesiai į Varpų salą, o su viena eldija išsikelti į nedidelę uolą, 
šalia kurios matėme vienišą trobelę ir mažytį daržiuką. 

Ten mes radome atsiskyrėlį, smulkų žmogėną, vardu Pliudrių, 
kilimo iš Glatinji, kuris papasakojo su visais išgaliais apie tą skambini- 
mą ir pavaišino mus itin keistu būdu: liepė keturias dienas pagret 
pasninkauti, sakydamas, kad kitaip mes nebūsią įleisti į Varpų salą, nes 
dabar ten esąs pasninkas, vienas iš tų, kokius turi visi keturi metų 
laikai. 

— Aš nesuprantu, — tarė Panurgas, — čia kažkokia mįslė: gal vei- 
kiau ten yra keturių vėjų laikas, nes pasninkaudamas juk tik vėjo te- 
prisikemši. Ir, sakykit, nejau čia jūs neturite kitokių pramogų kaip tik 
pasninką? Mums regis, tai menkas malonumas. Mes apsieitume ir be 
šitos ceremonijos. 

— Mano gramatika, — tarė brolis Žanas, — žino tik tris laikus — 
esamąjį, būtąjį ir būsimąjį; tas ketvirtasis čia — lyg šuniui penkta 
koja. 

— Tai aoristas, — tarė Epistemonas,— paeinantis iš graikų bei 
lotynų būtojo, labai prastai praleisto laiko, užsilikęs iš kalbos margu- 
mynų gadynės. Kantrybės, — sako tas, kas kentėti turi. 

— Taip yra,— tarė atsiskyrėlis, — kaip aš jums sakau, ir nieko 
čia pakeisti negalima, o kas prieštarauja, tas eretikas, ir tokį reikia 
sudeginti. 

— Kas teisybė, tai teisybė, tėve,— tarė Panurgas, — būdamas jū- 
roje, aš kur kas labiau privengiu vandens negu ugnies, nes ten greičiau 
gali paskęsti negu sudegti. Na, gerai, pasninkaukim, dievai nematė. 
Tik aš esu jau taip nusipasninkavęs, jog mano mėsos vos belaiko kau- 
lus, ir dabar bijau, kad kūno pastatas visai nesugriūtų. Ir dar ko 
bijau — kad jums apmaudo nesukelčiau, nes baisiai nemoku pasnin- 
kauti, negabus esu tam dalykui, visi taip sako, ir pats taip manau. O 
šiaip jau pasninkauti galiu — nieko nėra lengvesnio ir parankesnio; 
kur kas daugiau rūpesčių būtų, jei tektų be paliovos valgyti, — tada 
reikėtų pagalvoti, ką į burną dėti. Pasninkaukim, dievai nematė, jei 
jau pataikėm į alkanas šventes; seniai jau bebuvau su jomis susidūręs. 

— Jei reikia pasninkauti, — tarė Pantagriuelis, — tai ką gi daugiau 
darysi, tik turim su tuo greičiau susidoroti, nelyginant per gabalą pras- 
to kelio persigauti. Podraug aš noriu peržiūrėti savo popierius ir nu- 
statyti, ar tyrinėjimai jūrose taip pat gerai vyksta kaip sausumoj; mat 
Platonas, norėdamas nusakyti kvailą, neprityrusį ir tamsų žmogų, lygi- 
na jį su tais, kas auginti jūroje, laivuose, kaip mes kad sakome, jog 
tas ir tas yra bačkoj augintas, pro špuntą penėtas. 

Mūsų pasninkas buvo baisus ir siaubingas, nes pirmą dieną pasnin- 
kavome iš visų gyslų, antrą lig devinto prakaito, trečią lig pasiutimo, 
ketvirtą lig žemės graibymo. Taip buvo fėjų prisakyta. 


36. PLB 19 


Penkta knyga 562 


Kaip siticinai, senieji Varpų salos 
gyventojai, išvirto paukščiais 


PERSKYRIMAS II 


Kai pasninkauti baigėme, atsiskyrėlis mums davė laišką, adresuotą 
tokiam ponui Editui Varpų saloje, kurį Panurgas sveikindamas pa- 
vadino ponu Antitu?!. Tai buvo smulkus senukas, visiškai nuplikęs, su 
šviečiančia marmuziuke, raudonais skruosčiukais. Atsiskyrėlio re- 
komendacijos dėka priėmė jis mus labai maloniai, juoba kad buvome 
atpasninkavę, kaip anksčiau pasakyta. Puikiai pavalgydinęs, aprodė 
mums salos įdomybes. Jis teigė, kad toje saloje pirma gyvenę vieni 
siticinai, bet gamtos valia, kadangi viskas keičiasi, jie ilgainiui išvirtę 
paukščiais. 

Čia aš aiškiai supratau, ką Atėjus Kapitonas, Paulius Marcelas, 
A. Gelijus, Atenėjas, Svidas, Amonijas ir kiti rašė apie siticinus ir siki- 
nistus“?, ir jau nebebuvo mums sunku įtikėti, jog Proknė, Itijas, 
Alkionė, Alkitojė, Antigonė, Terėjas?*? ir kiti pavirto paukščiais. Taip 
pat mažai teabejojome, ar galėjo Matabriunos?* vaikai pavirsti gulbė- 
mis, o Palenos gyventojai Trakijoje, devynis kartus nusimaudę Tritono 
pelkėje, — paukščiais. 

Nuo šiol jis tik ir kalbėjo mums apie narvus ir apie paukščius. 
Narvai buvo dideli, puošnūs, prabangūs, nuostabios architektūros. 
Paukščiai — gražūs, dideli ir maži, kažkuo primeną manosios tėvynės 
žmones; gėrė ir valgė jie kaip žmonės, lengvinosi kaip žmonės, miegojo 
ir poravosi kaip žmonės, — žodžiu, iš pirmo pamatymo galėjai tarti, 
kad tai žmonės; ir vis dėlto jie nebuvo žmonės, kaip mums aiškino 
Editas, — jis teigė, kad jie nei dvasiškiai, nei pasauliškiai. Ir jų plunks- 
nų danga akį traukė: vieni buvo visai balti, kiti visai juodi, kiti pilki, kiti 
pusiau balti, pusiau juodi, dar kiti raudoni, dar kiti pusiau balti, pu- 
siau mėlyni — žiūrėk ir grožėkis. Patinai, pasak jo, vadinasi kleri- 
gai, vienuogai, kungai, abatėgai, vyskupėgai, kardinogai, o vienas tarp 
jų visų — popiegas. Patelės vadinasi klerigės, vienuogės, kungės, aba- 
tėgės, vyskupėgės, kardinogės, popiegės. Ir lygiai kaip bičių tarpe, — 
kalbėjo jis mums, — maišosi širšių, kurios nieko neveikia, o tik viską 
ėda ir viską gadina, taip ir šitų linksmų paukščių tarpe atsiranda kas 
penki mėnesiai atlėkę iš kažkur daugybė davatkigų, kurie apteršia 

ir apdergia visą salą, ir taip darosi jau trejetas šimtų metų. Jie tokie 
bjaurūs, tokie šlykštūs, jog visi nuo jų bėgte bėga. Mat visų jų kaklai 
perkreipti, letenos gauruotos, nagai ir pilvai kaip harpijų, o pasturga- 
liai kaip stimfalidų*?; ir negalima jų išnaikinti, nes vieton vieno ne- 
begyvo atskrenda dvidešimt keturi nauji. Aš palinkėjau tam kraštui 
naujo Heraklio sulaukti, o brolis Žanas net žado neteko — su tokia 
atidžia viską stebėjo. 


Kaip Varpų saloje tėra tik 
vienas popiegas 


PERSKYRIMAS III 


Mes klausėme tą poną Editą: kaip čia yra, kad visi tie garbingi 
paukščiai tokie vislūs, o popiegas visuomet tėra tik vienas? Jis mums 
atsakė, kad žvaigždžių taip nuo amžių nulemta ir nustatyta nepakei- 
čiamai: iš klerigų gimsta kungai ir vienuogai, ir tai be kūninio bend- 
ravimo, visai pagal bičių būdą. Iš kungų gimsta vyskupėgai, iš šių 
pastarųjų — kardinogai, o jau iš kardinogų, jei mirtis aplenkia, išeina 
popiegas; šis visuomet tėra tik vienas, kaip kad avilyje tėra tik vienas 
bitinas, o pasaulyje tik viena saulė. 

Kai tas numiršta, iš visos kardinogų padermės gimsta jo vieton 
kitas ir vis, suprantama, be kūninio susijungimo. Taip šitoje padermėje 
laikosi individo vienovė ir paveldėjimo tolydumas — lygiai toks pat 
kaip Arabijos fenikso. Teisybė, maždaug prieš du tūkstančius septynis 
šimtus šešiasdešimt mėnesių atsitiko taip, kad atsirado pasaulyje du 
popiegai““, tačiau tai buvo visų didžiausias negandas, ištikęs šią salą. 

— Tada,— pasakojo Editas,— visi šitie paukščiai taip ėmė peštis 
tarpusavyje, taip kapojosi be atlydos, jog buvo jau beatsirandąs salai 
pavojus likti be gyventojų. Dalis jų pripažino ir rėmė vieną, kita dalis 
pripažino ir gynė antrą; dar kita dalis tylėjo kaip žuvys ir nė truputėlio 
nebegiedojo, net kai kurie varpai neklingtelėjo nė po sykį, lyg inter- 
diktą gavę. Šitiems vaidingiems laikams užtrukus, jie šaukėsi į pagalbą 
imperatorius, karalius, kunigaikščius, markizus, grafus, baronus ir 
miestų bendruomenes iš kontinentų bei sausažemio; ir galas šitai schiz- 
mai bei vaidams teatėjo tada, kai vienas iš jų dviejų pasimirė ir dau- 
guma paukščių vėl grįžo į vienybę. 


Penkta knyga 564 


Paskui mes klausėme, kas tuos paukščius skatina taip be paliovos 
giedoti. Editas mums atsakė, jog tai varpai, kabą viršum jų narvų?'. Po 
to jis tarė: 

— Jei norit, anie šit vienuogai, kur matot apsimaukšlinusius smai- 
liais kapišonais nelyginant vyno koštuvais, dabar pat užgiedos kaip vie- 
versėliai. 

— Prašom, prašom, — atsiliepėme. 

Tada jis suskambino varpu viso labo šešis kartus, ir šit jau lekia 
vienuogai vienan daiktan, ir ima vienuogai giedoti. 

— O jeigu aš, — tarė Panurgas, — suskambinčiau šituo varpu, ar 
imtų giedoti anie antai, kurių plunksnos rūkytos silkės spalvos??? 

— Taip, imtų, — atsakė Editas. 

Panurgas paskambino. Tučtuojau prilėkė susmilkusių paukščių, ir 
pagavo visi giedoti; bet balsai jų buvo kimūs ir nemalonūs. Editas 
paaiškino, kad jie gyvi tik žuvimi, kaip mūsų garniai ir kormoranai, ir 
kad tai penkta kapišonininkų rūšis, neseniai atsiradusi. Dar pridūrė, 
jog turįs žinių iš Robero Valbrengo?“, kuris neseniai pro čia praplaukė 
grįždamas iš Afrikos, kad veikiai turinti atskristi šešta tų paukščių 
rūšis, kurią jis vadino kapucingais,— tie būsią dar niauresni, dar da- 
vatkesni, dar nepakantesni nei visos kitos rūšys, šioje saloje esančios. 

— Afrika,— tarė Pantagriuelis,— yra pratusi teikti pasauliui 
visokių naujybių ir baidyklių. 


Kodėl Varpų salos paukščiai — 
visi keliauninkai 


PERSKYRIMAS IV 


— Bet žiūrėkit, — kalbėjo Pantagriuelis,— jūs sakote, kad popie- 
gas gimsta iš kardinogų, kardinogai iš vyskupėgų, vyskupėgai iš kungų, 
o kungai iš klerigų; tai man norėtųsi žinoti, iš kur gimsta klerigai. 

— Visi ne,— kalbėjo Editas,— yra paukščiai keliauninkai ir pas 
mus atskrenda iš kito pasaulio: dalis iš begaliniškai didelio krašto, var- 
du Dienosbeduonos, dalis iš kito krašto, kuris yra vakaruose ir vadinasi 
Čiamūsperdaug. Iš šių dviejų kraštų ir traukia pas mus kasmet pulkais 
klerigai, palikę tėvus, motinas, draugus ir gimines. Matot, yra taip: jei 
kurioje pastarojo krašto bajoro šeimoje užauga daug vaikų, tiek vyriš- 
kosios, tiek moteriškosios lyties, tai, išdalinus visiems paveldą taip, 

kaip protas liepia, prigimtis reikalauja ir dievas įsako, tėvonija išeitų 
į šipulius. Kad to neatsitiktų, tėvai siunčia vaikų perteklių į šią salą. 
Ypač jeigu jie yra Kuprių salos imbuviai. 

— Tai toj saloj vieni kurpiai? — klausė Panurgas. 

— Kuprių, sakau, — atsakė Editas.— Mat jie paprastai būna kup- 
roti, vienakiai, šlubi, kairiarankiai, luošiai, nevykėliai, gaišenos — 
bereikalingas žemei apsunkinimas. 

— Tad šis paprotys, — tarė Pantagriuelis,— yra tikra priešybė 
aniems nuostatams, kurių buvo laikomasi senovėje, atrenkant mergai- 
tes į vestales: kaip liudija Labeonas Antistijus““, tuomet buvo drau- 
džiama į šį luomą priimti mergaitę, kuri turėtų dvasinę ydą, netobulas 
jusles ar kokią dėmelę kūne, kad ir mažiausią, kad ir slapčiausią. 

— Aš tik stebiuosi, — kalbėjo toliau Editas, — kaip tai ano krašto 
motinos nešioja juos įsčiose devynis mėnesius, o savo namuose negali 
jų pakęsti nė devynerių metų, kartais net septynerių, — tik velka kuo 
greičiausiai marškinius viršum drabužėlio, kerpa nuo viršugalvio 
kažkiek plaukų, murmėdamos kažkokius užkeikimo bei atgailos žo- 
džius (kaip kad etiopai, įšvęsdami Izidės kunigus, įvilkdavo juos į 
marškoną rūbą ir nuskusdavo plaukus), ir regimai, viešai, iškilmingai, 
pitagorinės metamorfozės būdu, be jokio matomo sužeidimo ar įpjovi- 
mo perdirba juos į paukščius, tokius, kokius štai čia matote. Neišneša 
betgi mano galva, gerieji žmonės, kaip tai gali būti ir iš kur tai eina, 
kad patelės, atseit klerigės, vienuogės arba abatėgės, niekad negieda 
linksmų liaupsių nei dėkos himnų, kaip buvo įprasta giedoti Ormuzdo 
garbei pagal Zoroastro?! nuostatus, o vien tik prakeiksmų ir dejonių 
giesmes, kokiomis buvo šlovinamas demonas Arimanas; ir visos jos, 
tiek jaunos, tiek senos, šaukiasi dangaus atmono savo tėvams ir gimi- 
nėms, kurie jas pavertė paukščiais. 

Dar daugiau jų mums duoda Dienosbeduonos kraštas, kur beduonė 
trunka itin ilgais tarpais. Mat asafisai“Ž, tos šalies gyventojai, kai 
atsiduria tikro bado pavojuj, kai nebeturi ko valgyti, o darbo dirbti 
nemoka ar nenori, jokio padoraus amato nei užsiėmimo nesigriebia, 
eiti dorai uždarbiauti pas gerus žmones nė neketina; taip pat ir tie, ku- 
riems meilė nenusisekė, kuriems sumanymai nepavyko ir užtat gyveni- 
mas nemielas pasidarė; lygiai ir tie, kurie yra padarę kokį bjaurų nusi- 
kaltimą ir bėga nuo kartuvių, — visi jie sulekia čionai. Čionai jie randa 
užtikrintą pragyvenimą, beregint nusipeni kaip meitėliai, nors pirma 
buvo liesi kaip šakaliai. Čionai jie gyvena laisvi ir saugūs, ir jokios 
bausmės jiems nebegresia. 


Penkta knyga 566 


— O sakykit, — klausė Pantagriuelis, — ar tie gražūs paukščiai, 
sykį atskridę čionai, jau niekad ir nebegrįžta į aną pasaulį, kur buvo 
išperėti? 

— Būna ir tokių, — atsakė Editas.— Anksčiau pasitaikydavo, kad 
vienas kitas grįždavo, bet labai jau gailestaudami, labai nenoromis. 
Po pastarojo saulės užtemimo išskrido jų didelis pulkas““, nes taip lėmė 
dangaus šviesulių konsteliacija. Mums dėl to nė kiek neliūdna, nes li- 
kusiems juo daugiau lesalo tenka. Ir visi, kurie taisosi išskristi, meta 
savo plunksnas į dilgynes“* ir dagynus. 

Išties, mes matėme ten plunksnų, o daugiau pasidairę pastebėjome 
ir dėžučių nuo pudros. 


Kaip paukščiai pilvandorai Varpų 
saloje balso neišduoda 


PERSKYRIMAS V 


Vos jis baigė tarti šiuos žodžius, pro mus pralėkė kokie dvidešimt 
penki ar trisdešimt paukščių tokiomis plunksnomis ir tokių spalvų, ko- 
kių iki šiol nebuvom saloje matę. Jų plunksnos kas valandėlę kaita- 
liojosi, panašiai kaip chameleono oda arba kaip tripoliono ir teukriono 
žiedai. Ir visi kairiajame sparne turėjo ženklą — du skersmenis, susi- 
kryžiuojančius skritulyje, arba dvi tieses, susikertančias statmenai. 
Visų tas ženklas buvo maždaug vienodas, tik skyrėsi spalva: vienų buvo 
žydras, kitų žalias, kitų raudonas, kitų violetinis, kitų baltas”. 

— Kas čia tokie,— klausė Panurgas,— ir kaip jie vadinasi? 

— Jie yra metisai, — paaiškino Editas,— o vadiname juos pilvan- 
dorais““; jie turi apsčiai turtingų pilvandorijų jūsų pasaulyje. 

— Tegu jie pagieda,— tariau aš, — pasiklausysim jų balso. 

— Jie niekada negieda“',— tarė Editas,— užtat ryja dvigubai. 

— O kur jų patelės? — klausiau. 

— Jie neturi patelių, — atsakė jis. 

— Jei taip, — klausė Panurgas,— tai ko jie visi tokie nususę ir pik- 
tosios ligos suėsti? 

— Tai tokia šios paukščių padermės savybė: jie mat kartais bend- 
rauja su laivynu. 

Paskui jis kalbėjo: 

— Jie čia atlėkė pasižiūrėti, ar kartais jūsų tarpe nėra tokių galų 

ar gotų. Tai šauni paukščių padermė, jie baisūs plėšrūnai, tik neina ant 
masalo ir nesitupia ant pirštinėtos sakalininko rankos; sako, jų esama 
jūsų pasaulyje. Jų kai kurie nešioja ant staibio raištį, gražų ir brangų, 
su užrašu, skelbiančiu, jog tas, kas blogai apie tai pagalvos““, yra pa- 
smerktas būti visų apdergtas; kiti savo plunksnų dangos priekyje 
nešioja užveiktą šmeižiką, o dar kiti — avino kailį“?. 

— (Gerbiamas pone Antitai,— tarė Panurgas,— tuo galima pati- 
kėti, bet mes tokių nė matyti nesame matę. 

— O dabar,— tarė Editas, — gana šnekėti, eisime išgerti. 

— Ir pavalgyti, — įterpė Panurgas. 

— Ir pavalgyti, — tarė Editas.— O kartu gerai išgerti — ir vieno, 
ir kito reikia. O labiausiai reikia branginti laiką; naudokim jį geriems 
darbams. 

Norėjo mus vesti pirma į kardinogų maudykles, puikias, karališ- 
kai prabangias, o po maudynių aliptai*? mus turėjo ištrinti brangiais 
balzamais. Tačiau Pantagriuelis jam pasakė, kad ir be to būsiąs geras 
gėrėjas. Tada mus nuvedė į didelį ir smagų refektoriumą ir tarė: 

— Žinau, kad atsiskyrėlis Pliudrius liepė jums pasninkauti ketu- 
rias dienas; užtat čionai jūs keturias dienas be paliovos gersit ir val- 
gysit. 

— O pamiegoti ar gausim? — klausė Panurgas. 

— Kiek tik patiks, — tarė Editas,— nes kas miega, tas ir geria. 

O dieve mielas, kaip mes ten puotavome! O, koks geras buvo tas 
žmogus! 


Kaip lesinami paukščiai 
Varpų saloje 


PERSKYRIMAS VI 


Pantagriuelis atrodė nesmagus ir tarsi nepatenkintas keturių dienų 
viešnage, nuskirta mums Edito. Šis, tatai pastebėjęs, tarė: 

— Ponai, jūs gi žinote, kad septynias dienas prieš žiemos saulė- 
grąžą ir septynias dienas po jos niekada nebūna jūroje audrų. Taip 
dedasi dėl gamtos elementų palankumo alkionams*!, paukščiams, pa- 
švęstiems deivei Tetidei, kurie tuo laiku deda kiaušinius ir peri vaikus 
kriaušiuose. Čia jūra nori atsigriebti už ilgą tylą ir, kai tik pas mus at- 
vyksta pakeleivingi žmonės, siaučia kaip pasiutusi keturias dienas. 

Mūsų manymu, taip ir turi būti, idant pakeleivingi būtų priversti čia 
viešėti ir mes galėtume juos gausiai privaišinti iš varpų skambesio 
pajamų. Užtat viešnagės laikas jums anaiptol nėra pragaištas. Jūs 
norom nenorom turit pas mus viešėti, jei nenorit grumtis su Junona, 
Neptūnu, Doride, Eolu ir visais Vejoviais*?. Jums tik lieka galvoti, 
kaip linksmiau čia pasibūti. 

Po pirmojo gero užkirtimo brolis Žanas klausė Editą: 

— Šioje saloje — tiktai narvai ir paukščiai. O šie nei sėja, nei 
pjauna, nei į kluonus krauna. Visas jų užsiėmimas — linksmintis, 
čiauškėti, giedoti. Iš kurio tad krašto, kaip iš gausybės rago, jūs imate 
tokį apstą visokių gėrybių ir skanių kąsnių? 

— Ogi iš viso pasaulio, — atsakė Editas, — išskyrus keletą Šiaurės 
kraštų““, kurie pastaraisiais amžiais ėmė šerį šiaušti. 

— Niekis, — tarė brolis Žanas, — 

Pasigailės jie to, don den, 
Pasigailės jie to, don don. 
Gerkim, mano mieli. 

— Iš kurio krašto jūs esate? — klausė Editas. 

— Iš Turenės, — atsakė Panurgas. 

— 0,— tarė Editas, — tai jūs ne iš kelmo spirti, jeigu esate iš pa- 
laimintos Turenės. Turenė mums kas metai tiek visokio labo atsiunčia, 
jog, kaip sako tos šalies žmonės, pas mus užsukę, pats Turenės kuni- 
gaikštis jau nebeturi iš ko tukti, kadangi jo pirmatakai pernelyg dosniai 
užrašė visokių atnašų šventiesiems paukščiams, idant mes čia galėtume 
tukti nuo fazanienos, kurapkienos, laukinienos, kalakutienos, riebios 
koplūnienos, žodžiu, nuo visokios paukštienos ir visokios Žvėrienos. 

Gerkim, mano mieli! Pažiūrėkite į tuos paukščius, ant laktų sutūpu- 
sius, — matot, kaip jie gražiai sumitę, kaip įsipenėję nuo duoklių, plau- 
kiančių čionai iš Turenės! Užtat ir pagieda gražiai jos intencija. Nie- 
kas gražiau neišringuos kaip jie, kada turi prieš akis tuos du paauk- 
suotus strypus... 

— Per vėliavų šventes“*,— įsiterpė brolis Žanas. 

— „ir kada aš jiems skambinu tais antai dideliais varpais, kur, 
matote, kaba narvų bokštuose. Gerkime, mano mieli. Skanu gerti šian- 
dien, kaip ir kiekvienądien. Gerkime! Į jūsų sveikatą iš visos širdies, 
jauskitės kaip namie! Nebijokit, vyno nei valgio nepristigs. Net jei dan- 
gus pasidarytų kaip varis, o žemė kaip geležis, ir tai mums valgio stokos 
nebūtų, ištektume ir septynerius, ir aštuonerius metus, ilgiau, nei ba- 
das Egipte truko“?. Gerkime visi sutartinai, su meile kits kitam. 

— Po velnių! — sušuko Panurgas.— Ir gera gi jums gyventi šiame 
pasaulyje! 

— O aaname,— tarė Editas, — bus dar geriau. Jau bent į Eliziejaus 
laukus tikrai pateksime. Gerkim, mano mieli. Aš geriu į jūsų visų svei- 
katą. 

— Tai, matyt, — tariau aš, — tikrai dieviško ir tobulo proto buvo 
jūsų pirmieji siticinai, kad sugebėjo išrasti priemones, kuriomis laimė- 
jote tai, ko visa žmonija trokšta, o tik labai maža kas tepasiekia, tiksliau 
sakant, niekas nepasiekia: turite rojų šiame gyvenime, o būsimajame 
taip pat. 


O pusdieviai! O laimingieji! 
Ir aš tokios dalios geidžiu! 


Kaip Panurgas pasakoja Editui 
istoriją apie žirgą ir asilą 
PERSKYRIMAS VII 


Kai gerai pasistiprinome, Editas nuvedė mus į kambarį, apstatytą 
puikiais baldais, išmuštą puikiais kilimais, visą auksuotą. Čia liepė 
mums atnešti mirobalanų“? ir žaliojo imbiero uogienės, apsčiai vyno 
su cinamonu ir dar kito skaniausio vyno ir ragino mus tais antidotais, 
it gėralu iš Letos upės, stumti užmarštin bei nebūtin visus vargus, jūro- 
je patirtus; liepė taip pat nunešti daug visokių valgių į mūsų laivus, 
stovinčius uoste. Tačiau užmigti negalėjome, nes varpai visą laiką 
skambino. 

Vidurnakty Editas mus pabudino gerti ir pats išgėrė pirmas, sa- 
kydamas: 

— Jūs, žmonės kito pasaulio, sakote, kad nežinia esanti viso pikto 
motina, ir teisybę sakote; tačiau jūs nešalinate nežinios iš savo galvų ir 
gyvenate su ja, jos dėka. Dėl to jus tiek negandų diena dienon ka- 
muoja; visada dejuojate, visada aimanuojate, niekad nenurimstate. 
Tą patį matau ir dabar. Nežinia jus laiko pririštus prie lovos, kaip 
išmoningasis Vulkanas kad laikė karo dievą“': jūs nesuprantate, kad 
jūsų pareiga — šykštėti sau miego, bet nešykštėti mūsų šaunios salos 
gėrybių. Jūs turėjote jau bent tris kartus valgyti; galite pasikliauti mano 
patyrimu, jog reikia keltis anksti, jei nori tinkamai doroti Varpų salos 
išteklius: kai valgai, jų daugėja, kai taupai, jų mažėja. Nupjauk šieną 
laiku, atolas atžels juo vešlesnis ir geresnis; nešienauk keletą metų pa- 

gret — pieva samanomis apžels. Gerkim, mano mieli, gerkim visi 
podraug: patys liesiejį mūsų paukščiai dabar gieda už mus, tai mes iš- 
gerkim už juos. Prašom. Gerkit, meldžiamieji, geriau bus atsikosėti. 
Gerkim vieną, antrą, trečią, devintą ratą, non cibus, sed charitas*“. 

Auštant jis vėl mus pribudino ankstyvųjų pusryčių. Nuo to laiko 
nieko daugiau nebeveikėme, kaip tik valgėme ir valgėme visą dieną, ir 
jau nebežinojome, kada čia pietūs, kada vakarienė, pavakariai ar nak- 
tipiečiai. Kartais tik pramogos dėlei išeidavome pasivaikščioti šen ten 
po salą ir pasiklausyti smagaus mielų paukščių giedojimo. 

Vakare Panurgas tarė Editui: 

— Pone, jei nepapyksite, aš apsakysiu jums vieną linksmą isto- 
riją, kuri atsitiko Šatelro krašte prieš dvidešimt tris mėnulius. Senjoro 
Silkiaus žirgininkas vieną balandžio rytą mankštino žirgus laukuose. 
Ir sutiko smagią piemenaitę, jinai 


Po krūmus ir po pieveles 
Ten ganė savo aveles, 


o podraug asilą ir kelias ožkas. Pašnekėjo su ja ir prikalbėjo sėstis ant 
žirgo strėnų ir joti draug su juo pasižiūrėti dvaro arklidžių, na, o tuo 
pat ruožtu ir pasivaišinti truputėlį, kaip kaime įprasta. Kai juodu taip 
šnekėjosi, arklys kreipėsi į asilą ir tarė jam į ausį (nes gyvuliai daug 
kur mokėjo kalbėti tais metais): 

— Vargšeli, baigena tu ilgaausi, gaila man tavęs, užjaučiu tave. 
Tu tiek dirbi, pluši kiekvieną dieną — žiūrėk, kaip tavo pasturgalis 
pakinktų nutrintas. Ir gerai, nes dievas tam ir sutvėrė tave, kad žmogui 
tarnautum. Tu padorus asilas. Bet kad tavęs nekuopia, nešukuoja, ne- 
puošia ir prastai šeria, kaip matau, tai tas man atrodo žiauru ir tiesiog 
nesuprantama. Juk tu visas susivėlęs, mėšlinas, nušiuręs, o ėsti gauni 
tik kietus dagilius ir dygias usnis. Todėl aš tave, asile, kviečiu: risnok su 
manimi drauge, pažiūrėsi, kaip užlaiko ir šeria mus, gamtos sukurtus 
karui. Kas be ko, gausi ir mano kasdieninio pašaro paragauti. 

— Gerai, ponas arkly,— tarė asilas, — mielai sutinku. 

— Gal aš kam ir arklys, bet tau, asile, esu ponas žirgas, — tarė 
žirgas. 

— Atsiprašau, ponas žirge,— tarė asilas.— Matai, mes, prasčiokai 
kaimiečiai, esam nemokyti ir dailiai šnekėti nenutuokiam. Taigi aš 
klausysiu tamstos ir seksiu paskui tamstą iš tolo, kad negaučiau mušti 
(nes ir taip jau mano visas kailis subakintas), jeigu tamsta teikiesi man 
parodyti tiek malonės ir garbės. 

Piemenaitė užsėdo joti, ir asilas sekė paskui arklį, tvirtai nusistatęs 
gerai prisiėsti. Parjojęs žirgininkas jį pamatė ir liepė bernams jį pa- 
vaišinti šakėmis ir apibubinti pagaliais. Asilas, tokią kalbą išgirdęs, pa- 
vedė save dievo Neptūno globai ir nešė kulnus šalin, galvodamas sau 
vienas ir samprotaudamas taip: „Jis gerai sako, ne mano luomui lanky- 
tis didelių ponų dvaruose, gamta mane sutvėrė tik varguoliams darbe 
padėti. Ezopas jau seniai man tą išaiškino vienoje savo pasakėčioje““. 
Šičia eiti buvo mano įžūlumas, ir nieko kito dabar nelieka kaip tik 
prašapti, ir kuo greičiau, tuo geriau“. Ir asilas dūmė pasišokinėda- 
mas, pasispardydamas, pasidrumsčiodamas ir kinkomis švytuodamas. 

Piemenaitė, pamačiusi asilą nulekiant, sakė žirgininkui, kad tai 
josios gyvulėlis, ir prašė gražiai jį priimti, nes kitaip pati grįšianti ir 
niekad čia nebeateisianti. Tada žirgininkas pareiškė tokią valią: grei- 
čiau žirgai visą savaitę avižų neregės, bet asilas jų turės sočiai. Blo- 
giau buvo su asilo grąžinimu, nes į bernų šauksmus: „Kuzi, kuzi, asi- 
liuk, eikš čia!“ — jis sakė: „Ai ne, neisiu, man gėda“. Juo bernai mei- 
liau šaukė, juo smarkiau atkaklavo asilas, vis spardydamasis ir drums- 
nodamas. Ir ligi šiai dienai jie būtų jį šaukę ir neprisišaukę, jei pie- 
menaitė nebūtų pamokius, kad reikia atsinešti avižų, jas pilstyti iš aukš- 
to ir tada jį šaukti; bernai taip ir padarė. Tuoj asilas atgręžė veidą ir 
tarė: „Jei avižomis — prašom, jei šakėmis — išgrauš. Kiekvienam mat 
savas kailis brangus“. Ir asilas pasidavė jiems, gražiai dainuodamas, — 
žinot juk, koks mielas ausiai tų Arkadijos gyvulėlių balsas ir muzika- 
vimas. 

Kai priėjo artyn, tuoj pastatė jį arklidėje, šalia žirgo, apkuopė, ap- 
šveitė, grandyklėmis apgrandė; pakratų šviežių — ligi papilvės, ėdžios 
pilnos šieno, lovys pilnas avižų; o kai bernai avižas sijojo, jis tiktai kar- 
pė ausimis, duodamas suprasti, kad gerai ėstų ir nesijotas, kad čia jau 
per daug jam garbės. 

Po gerų pusryčių žirgas kalbina asilą tokiais žodžiais: 

— Na, vargše asilėli, kaip jautiesi? Kaip tau patinka šitoks už- 
laikymas? O dar nenorėjai eiti. Ką dabar sakysi? 

— Prisiekiu figa,— atsako asilas, — kurią ėsdamas mūsų pro- 
tėvis negyvai užjuokino Filemoną, čia yra tikras rojus, ponas žirge. 
Bet, ką gi, juk tai tik pusė laimės. O pasiasilauti ar jūs čia niekad negau- 
nate, ponai žirgai? 

— Apie kokį asilavimąsi tu man kalbi, ilgaausi? — klausia jį žir- 
gas.— Kad tave kur įnosės, ar tik ne asilu tu mane laikai? 

— Ai ai,— sako asilas, — aš mat prasčiokas, nemoku dvariškos 

žirgų kalbos. Aš klausiu: ar jūs čia niekad nesikumeliaujate, ponai 
žirgai? 

— Tyliau kalbėk,— sako žirgas, — nes jei bernai tavo tokias šne- 
kas užgirs, tai nutvos šakėmis taip, jog tau išlakstys visi norai. Mes čia 
nedrįstame to daikto nė galiuko parodyti, net kai reikia vandenį išleisti, 
nes tuoj gauname mušti. O šiaip gyvename karališkai. 

— Prisiekiu savo balno paspręste, — sako asilas, — nereikia man 
tavo pakratų nei tavo šieno, nei tavo avižų, tegyvuoja laukų usnys ir 
dagiliai, nes laukuose gali kumeliautis, kiek tik nori. Mažiau ėsti, bet 
kumeliautis ligi soties — štai mano devizas: tai atstoja mums ir šieną, 
ir avižas. O, ponas žirge, drauguži mielas, kad tu mus pamatytumei 
jomarke, kada mes susirenkame į visos provincijos kapitulą, — kaip 
mes ten duodame garo, kol mūsų šeimininkės sau pardavinėja žąsis ir 
vištelius! 

Taip jie ir išsiskyrė. Aš savo pasakiau. 

Po to Panurgas nutilo ir nebepratarė nė žodžio. Pantagriuelis ra- 
gino jį padaryti išvadą iš to pasakojimo, tačiau atsiliepė Editas: 

— Supratingam vieno žodžio gana. Puikiai numanau, ką sveikas 
tuo prilyginimu apie arklį ir asilą norėjai pasakyti ir išvesti, tik pasidro- 
vėjai. Žinok, kad čia sveikas nieko tokio nepeši. Ir nekalbėk daugiau 
apie tai. 

— Ir vis dėlto, — tarė Panurgas,— mačiau neseniai čia vieną aba- 
tėgę baltomis plunksnomis, kurią daug smagiau būtų raitam pajodyti, 
negu už pavadžio vestis. Jei kiti čia pas jus yra ponai paukščiai, tai 
šitoji, manding, yra panelė paukštė. Daili, žinote, ir patraukli, verta 
nuodėmės, o gal ir dviejų. Dievas man tegu atleidžia, nepamaniau aš 
nieko blogo; o jei ir pamaniau, tai tegu man šitai išsipildo kuo grei- 
čiausiai! 


Kaip mums po didelių prašymų 
parodė popiegą 


PERSKYRIMAS VIII 


Ir trečią dieną puotavome bei pokyliavome, kaip ir abi pirmąsias. 
Tą dieną Pantagriuelis įsakmiai išreiškė norą pamatyti popiegą; Editas 
atsakė, kad šis paukštis ne taip lengva matyti. 

— Kas tai gali būti? — klausė Pantagriuelis.— Gal jis turi Pluto- 
no šalmą ant galvos, Gigio žiedą ant nago ar chameleoną ant krūti- 
nės’, jei gali pasidaryti nematomas? 

— Ne,— atsakė Editas, — bet jis iš prigimties yra sunkiai priei- 
namas. Aš vis dėlto pasistengsiu, kad jūs gautumėt jį matyti, jeigu tik 
bus galima. 

Taip pasakęs, nuėjo, o mes likome prie stalo ir kramsnojome to- 
liau. Po ketvirčio valandos grįžęs pasakė, kad kaip tik šiuo metu po- 
piegas esąs regimas; jis patyliukais ir slapčiomis nuvedė mus tiesiai prie 
narvo, kur tupėjo popiegas su dviem smulkiais kardinogais ir šešiais 
stambiais, įsipenėjusiais vyskupėgais. Panurgas smalsiai apžiūrinėjo 
jo stotą, judesius, laikyseną. Paskui sušuko balsu: 

— Kad jis prasmegtų! Su tuo savo kuodu — kaip tik badpaukštis! 

— Tyliau, dėl dievo, — tarė Editas.— Jis turi ausis, kaip išmintin- 
gai pasakė Mišelis de Maliskonas. 

— Betgi jis tikrai su kuodu,— tvirtino Panurgas. 

— Jeigu jis išgirs jus piktžodžiaujant, tai jūs pražuvę, gerieji žmo- 
nės! Matot antai narve tą dubenį?!'? Iš jo iššoks žaibai, perkūnai, vel- 
niai ir viesulai ir nugramzdins jus akies mirksniu šimtą pėdų po žeme. 

— Tai jau geriau gerti ir ulioti,— tarė brolis Žanas. 

O Panurgas ir toliau įdėmiai stebėjo popiegą ir jo šutvę. Tik šit jis 
pamatė po narvu pelėdą ir ėmė rėkti: 

— Oi dieve mielas — mes papuolę, prapuolę ir į sarmatą įpuolę! 
Dievaži, mus čia apgaus, apmaus ir pagaus. Matot štai pelėdą??Ž Mus 
čia išgalabins, kaip mane gyvą matote! 

— Tyliau, tyliau, dėl dievo meilės, — tarė Editas.— Čia visai ne 
pelėda: čia kilnusis iždininkas. 

— Bet gal jūs padarytumėte,— kalbėjo Pantagriuelis,— kad 
popiegas pagiedotų mums truputį, — norėtume išgirsti, kaip jis natas 
vedžioja. 

— Jis gieda, — tarė Editas,— tik tam tikromis dienomis ir valgo 
tam tikromis valandomis. 

— Ne taip kaip aš, — tarė Panurgas, — man visos valandos geros. 
Eime gi išgerti. 

— Va dabar,— tarė Editas, — jūs šnekate kaip reikiant: taip šne- 
kėdami, niekad netapsite eretikais. Aš pritariu jums — eime! 

Grįždami prie savo gėrynių, matėme vieną seną vyskupėgą su 
žalia galva, kuris tupėjo draugėje su sufleganu ir trimis onokrota- 
liais?“, linksmais paukšteliais, ir knarkė lapinės pavėsyje. Prie jo 

buvo dailutė abatėgė, ji čiulbėjo taip maloniai, ir mums buvo taip 
gražu, jog norėjosi, kad visi mūsų kūno padargai ausimis pavirstų, 
idant mums nedingtų nė vienas jos giesmės garsas ir mūsų atidžios 
niekas nesutrukdytų. Panurgas kalbėjo: 

— Toji daili abatėgė įmanytų pusiau plyšti begiedodama, o tas 
stuobrys vyskupėgas knarkia sau. Palaukš, jis man taip pragys, kad 
velniai juoksis! 

Ir ėmęs paskambino varpu, kabančiu virš jo narvo. Bet juo smar- 
kiau skambino, juo garsiau anas knarkė ir giedoti nė nemanė. 

— Dievaži,— tarė Panurgas, — kelmas gi! Na, aš rasiu, kaip tave 
priversti giedoti! 

Jis paėmė geroką akmenį ir jau buvo besviedžiąs į jo mitrą. Tik 
Editas sulaikė jį, šaukdamas: 

— Žmogau mielas, tu mušk, skersk, žudyk, galabyk visus pasaulio 
karalius ir valdovus — išdavystėmis, nuodais ar kuo tik tau patinka, 
visus angelus iš dangaus iššluok,— viską tau atleis popiegas. Bet 
prie šitų šventų paukščių nekišk nagų, jei tau mielas gyvenimas, gero- 
vė ir labas — tiek tavo paties, tiek tavo giminių bei draugų, gyvų ar 
mirusių; ir tie, kurie dabar dar negimę,— ir tie kentėti gautų. Įsidėmėk 
gerai tą dubenį. 

— Jei taip, — tarė Panurgas,— tai verčiau ūžauti ir gerti. 

— Jis teisybę sako, ponas Antitai,— tarė brolis Žanas, — nes kol 
matome tuos velnio paukščius, tol nieko daugiau neveikiame, kaip 
tik piktžodžiaujame, o kai tuštiname jūsų butelius ir ąsočius, tai vien 
dievui garbę duodame. Vadinasi, einam gerti. O, koks tai gražus žodis! 

Ketvirtą dieną — po nugėrimo, savaime suprantama, — Editas iš- 
leido mus. Mes jam padovanojome dailų peiliuką Peršo meistrų darbo, 
kuris jį labiau nudžiugino nei Artakserksą stiklinė vandens, paduota 
skitų kaimiečio“*. Jis mandagiai padėkojo, nusiuntė į mūsų laivą vi- 
sokiausio šviežio maisto, palinkėjo mums laimingai sukeliauti, gerai 
sveikiems laikytis ir sėkmingai įvykinti savo sumanymus; mes gavome 
jam pasižadėti ir prisiekti Jupiteriu”, kad grįšime būtinai pro jo žemę. 
Atsisveikindamas mums pasakė: 

— Draugai mieli, įsidėkite galvon: pasaulyje anaiptol nėra tiek vy- 
rų, kiek kelnių nešiotojų. 

Kaip mes lankėmės Geležijos 
saloje 

Kai jau buvome prisižlagstę pilvus, ėmė pūsti palankus vėjas; mes 
iškėlėme didįjį bizanį ir plaukėme taip, jog per nepilnas dvi dienas 
pasiekėme Geležijos salą, tuščią ir negyvenamą. Ten pamatėme daugy- 
bę medžių, ant kurių augo kaponės, kirtikliai, dalgiai, pjautuvai, lo- 
petos, glaistikliai, kirviai, sodininkų peiliai, pjūklai, grąžtai, žirklės, 
sodininkų žirklės, replės, kaltai, kabestano velenai ir malūnų verpstės. 

Ant kitų medžių augo durklai, durkleliai, durkliukai, dūrekliai, 
ylos, kardai, kalavijai, špagos, espadronai, rapyros, ietigaliai, peiliai. 

Jei norėdavai gauti ką iš tokių daiktų, pakakdavo tik papurtyti me- 
dį: daiktai krisdavo kaip slyvos; negana to, krisdami žemėn, pataikyda- 
vo į tam tikras žoles, kurios vadinosi makštainės, įlįsdavo į jas ir likda- 
vo gatavai makštyje. Tik papurčius reikėdavo saugotis, kad neužkristų 
ant galvos, ant kojų ar ant kitų kūno dalių, nes je visada krisdavo 
smaigaliu žemyn, kad tiesiai į makštį įeitų, užtat galėjo sužeisti žmogų. 
Po kai kuriais kitais medžiais mačiau savotiškų augalų, išaugusių kaip 
ieties, ragotinės, aksties, alebardos, kovos kirvio, šakių kotas; užaugę 
ligi medžio šakų, jie tenai įsimauna į geležtes ir antgalius, kam į kokį 
reikia. Medžiai viršuje jau turi juos paruošę ir laukia tiktai, kol kotai 
užaugs ir juos pasieks, kaip jūs kad paruošiate vaikams drabužėlius, 
iki prieina laikas juos iš vystyklų išleisti. Maža to, idant nuo šiol nebe- 
niekintumėte Platono, Anaksagoro ir Demokrito nuomonės (argi tai 
maži filosofai buvo?), pasakysiu jums, jog šie augalai mums rodėsi tar- 
tum žemės gyvūnai ir jog jų skirtumas nuo žvėrių ne tas, kad jie, girdi, 
neturį odos, riebalų, mėsos, venų, arterijų, raiščių, nervų, kremzlių, 
liaukų, kaulų, čiulpų, humorų, gimdos, smegenų, sąnarių, nes augalai 
visus tuos dalykus turi, kaip tvirtai įrodė Teofrastas; ne, skirtumas tik 
tas, kad jų galva, atseit liemuo, yra apačioj, plaukai, atseit šaknys, yra 
žemėse, o kojos, atseit šakos, kėpso viršuje, nelyginant žmogaus, kuris 
stato žagres. 

Ir panašiai kaip jūs, venerikai, savo podagruotomis kojomis bei 
pečiomentėmis iš tolo jaučiate lietų, vėtrą, giedrą, visokią oro per- 
mainą, taip ir jie savo šaknimis, kamienais, sakais bei šerdimis jaučia, 
koksai kotas po juo auga, ir jam paruošia atitinkamą geležtę ar antgalį. 

Kas be ko, kaip visur, taip ir čia pasitaiko klaidų, vienas tiktai dievas 
neklysta. Net pati gamta daro klaidų — kartais išleidžia į pasaulį 
monstrų ir išsigimėlių. Taigi ir tie medžiai, pastebėjau, kai kada apsi- 
rinka: antai, viena ietis augo po tokiu va geležinmedžiu, o kai pasiekė 
jo šakas, tai pataikė ne į geležinį antgalį, o į šluotą, — ir tas gerai, bus 
kaminams braukti. Kitąsyk ragotinės kotas pataikė ne į savo geležį, o į 
žirkles, — taip pat gerai, bus kuo sode kirmėles nuo medžių šalinti. O 
alebardos kotas ant savęs užsidėjo dalgį ir pasidarė hermafroditas — 
niekis, pravers šienpjoviui. Geras dalykas tikėti dievą! 

Kol grįžome į laivus, mačiau už kažkokio krūmo kažkokius žmones 
kažką darančius, sakytum kažkokius padargus, iš kažkur ištrauktus, į 
kažką kažkaip galandančius. 


Kaip Pantagriuelis užsuko 
į Suktybės salą 

Plaukėme toliau tris dienas ir priplaukėme Suktybės salą. Tai buvo 
tikras Fontenblo paveikslas““: žemė tokia liesa, jog pro odą kaulai (tai 
yra uolos) kyšo, smėlėta, bergždžia, nesveika, nemaloni. Čia mūsų vai- 
rininkas parodė mums dvi nedideles kertuotas uolas taisyklingų kubų 
pavidalo, kurios dėl savo baltumo man atrodė alebastrinės, o gal snie- 
gu apsnigtos; jis tačiau tvirtino, kad jos esančios iš lošiamųjų kauliukų. 
Jose, sakė, septyniais aukštais gyvena dvidešimt lošimo velnių, kurių 
taip bijo mūsų Žmonės. Iš jų patys didieji, dvailiniai bei poriniai, pasak 
jo, vadinasi Šeštokai, patys mažieji Dvailiokai, o kiti, vidutiniai — 
Penktokai, Ketvirtokai, Trečiokai, Dvejokai; dar kiti, sakė jis, vadinasi 
taip: Šeši ir penki, Šeši ir keturi, Šeši ir trys, Šeši ir du, Šeši ir vienas, 
Penki ir keturi, Penki ir trys, ir taip toliau, pagal eilę. Ten aš sume- 
čiau, kad maža tėra pasaulyje lošėjų, kurie neišpažintų velnio: mes- 
dami kaulus ant stalo, jie gi su didžiausiu pamaldumu taria: „Šešto- 
ke, mielasis mano!“ — taip šaukiasi į patį didįjį velnią; „Dvailioke, 
mažiuli mano!“ — į mažąjį velniūkštį; „Keturi ir du, vaikeliukai 
mano!“ ir panašiai — taip šaukiasi į visus velnius, tardami jų var- 
dus ir pravardinius. Ir ne tik šaukiasi, bet net sakosi esą jų draugai 
ir giminaičiai. Tie velniai, beje, ne visuomet tuojau ir prisistato sulig 

šūktelėjimu — na, bet jie gali turėti pateisinamų priežasčių. Saky- 
sim, buvo kur nors kitoje vietoje, nes kitas kas pirmiau pasišaukė. 
Užtat nereikia sakyti, kad velniai neturi gerų ausų arba uoslės. Turi 
jie, kad Žinotumėt, ir ausis geras, ir uoslę! 

Dar jis mums papasakojo, kad į tas uolas ir aplink tas uolas dau- 
giau laivų sudužo, daugiau laivų paskendo, daugiau gyvybių ir turto 
pragaišo negu prie visų Sirtų, Charibdžių, Sirenų, Skilių, Strofadų“" 
ir visose jūrų bedugnėse, kartu paėmus. Aš tuo visai tikiu, nes prisi- 
menu, kad senų senovėje Egipto išminčių hieroglifuose Neptūną 
reiškė lošiamasis kubas, o Apoloną viena akis, Dianą dvi akys, Mi- 
nervą trys akys ir t.t. 

Toliau jis mums sakė, kad čia esąs laikomas šventojo Gralio in- 
das, dieviškas daiktas, mažai kam težinomas. Panurgas taip gražiai 
prašė vietos vyresnybę mums tą daiktą parodyti, kad jo prašymas 
buvo išklausytas, bet tai buvo padaryta su daugiau apeigų ir su tris- 
kart didesnėmis iškilmėmis bei ceremonijomis, kaip Florencijoj kad 
rodomi Justiniano Pandektai arba Romoje Veronikos skara?“. Aš 
niekad gyvenime nemačiau tiek šilkų, fakelų, švyturių, vėliavų ir 
apeigų. Kai galų gale tą daiktą parodė, išvydome kepto triušio galvą. 
Šiaip daugiau nieko įdomesnio nepamatėme, tik Gerą miną, Blogo 
lošimo žmoną, ir lukštus tų dviejų kiaušinių, iš kurių išsirito Kasto- 
ras ir Poluksas, gražiosios Elenos broliai. Salos vyresnybė davė mums 
to lukšto trupinėlį už nedidelį atlyginimą. Prieš išplaukdami nusi- 
pirkome dar šūsnį Suktybės kepurių bei skrybėlių, bet, jas pardavę, 
manau, ne ką teuždirbsime. Rods, dar mažiau pelnys tie, kas jas iš 
mūsų nusipirks. 


Kaip patekome į Pinkliavą, kur gyvena 
Grobštas, Kailinėtų katinų 
kunigaikštis 

Kadangi Prokuracijoje buvome jau buvę, tai aplenkėme ją ir 
keliavome toliau; praplaukėme visiškai dyką Pasmerkimo salą, būtu- 
me kad kiek praplaukę ir Pinkliavą, nes Pantagriuelis joje nenorėjo 

išsilaipinti. Ir gerai, kad jis nėjo į krantą: Kailinėtų katinų kuni- 
gaikščio Grobšto įsakymu mus čia suėmė visus ir uždarė, nes vienas 
iš mūsų būrio primušė teismo kliautininką Prokuracijoje. 

Kailinėti katinai yra baisiai bjaurūs ir pavojingi žvėrys: jie ėda 
mažus vaikus, ganosi ant marmuro akmenų”. Tad pamėginkit įsi- 
vaizduoti, gėrovai mieli, kokios riestos turi būti jų nosys! Jų kailio 
plaukai želia ne į oro pusę, bet į vidų; kaip savo ženklą ir devizą jie 
kiekvienas nešioja atlapą krepšį, bet kiekvienas vis savaip: tas ant kak- 
lo įžambiai pasirišęs, kitas nuleidęs ant pasturgalio, kitas ant pilvo, 
dar kitas pašonėje — vis dėl tam tikrų slaptų priežasčių. Nagai jų 
tokie ilgi, stiprūs ir aštrūs, jog niekas, sykį kliuvęs, iš jų nebeištrūks- 
ta. Ant galvos vieni dėvi kepures su keturiomis prorėžomis ar spra- 
gomis, kiti — kepures su atvartais, kiti — gorčius, kiti — skudurinius 
aukšlius. 

Kai įėjome į jų lindynę, kažkoks elgeta, gavęs iš mūsų pusę testo- 
no, sakė mums: 

— (Gerieji žmonės, te dievas duoda, kad sveiki ir gyvi kuo grei- 
čiau iš čia išeitumėte. Jūs tik pasižiūrėkite, kokios minos tų galiūnų, 
Grobšto teisėtumo ramsčių. Ir įsidėkite galvon: jei dar pagyvensite 
šešias olimpiadas ir dviejų šunų amžių, tai pamatysite, kad Kailinėti 
katinai bus visos Europos viešpačiai ir ramiausiai sau valdys visų tur- 
tus bei dvarus, nebent kuriems jų įpėdiniams staiga iš rankų išslystų 
turtas ir labas, protėvių neteisėtai įgytas, — tą jums sako padorus el- 
geta, galite tikėti. Jų tarpe viešpatauja šeštoji esencija“?, kurios dėka 
jie viską grobia, viską ryja, viską dergia. Jie karia, degina, ketvirčiuo- 
ja, galvas kapoja, kankina, kalina, žlugdo ir žudo visa, be skirtumo 
tarp gero ir blogo. Mat jų tarpe yda vadinasi dorybė; piktybė per- 
krikštyta į gerumą; išdavystė turi ištikimybės vardą; vagystė jiems yra 
dosnumas; plėšikavimas — jų gyvenimo dėsnis, ir kai jie tą dėsnį 
vykdo, tai visi jiems pritaria, išskyrus eretikus; ir viską jie daro su be- 
galiniu ir nepalenkiamu orumu. 

Jūs atkreipkite dėmesį: pas juos lovys pritaisytas aukščiau negu 
ėdžios“, — tai įrodymas, kad jums sakau teisybę. Tą jūs atsiminkit 
kurią nors dieną. Ir jei kada pasaulį ištiks maras, badas, karas, ura- 
ganas, žemės drebėjimas, gaisrai ar kiti negandai, tai nė negalvokite, 
nė nemanykite, jog taip pasidarė dėl nelemto planetų susigretinimo, 
dėl Romos kurijos piktnaudžiavimo, dėl karalių bei valdovų tironi- 
jos, dėl veidmainių, eretikų bei netikrų pranašų melo, dėl palūkininkų 
bei pinigų klastotojų suktybių, dėl gydytojų, chirurgų, vaistininkų ne- 

išmanymo ar žioplumo, dėl pasileidimo neištikimų žmonų, virtusių 
nuodininkėmis, kūdikių žudikėmis,— ne: žinokite gerai, jog visa tai 
eina iš baisios, neapsakomos, negirdėtos, protu neaprėpiamos pikty- 
bės, be perstojo gaminamos ir darban leidžiamos čia, šioje Kailinėtų 
katinų dirbtuvėje. Žmonės apie tą piktybę nieko nežino, nė tiek, kiek 
apie žydų kabalą, užtat ji nėra deramai smerkiama, pliekiama ir 
baudžiama. Jei tačiau kas vieną gražią dieną išvilks ją į aikštę ir vie- 
šai parodys žmonėms, tai nėra ir niekada nebuvo tokio iškalbingo ora- 
toriaus, kuris savo meno galia juos apgintų nuo keršto, nei tokio rūs- 
taus, drakoniško įstatymo, kuris, gąsdindamas bausmėmis, juos ap- 
saugotų, nei tokios galingos valdžios, kuri jėga sukliudytų įnirtu- 
siems žmonėms tuos Katinus gyvus sudeginti su visa jų lindyne. Jų 
pačių vaikai — Kailinėti kačiukai — ir kiti giminės nekenčia jų ir 
bjaurisi jais. Užtat kaip kitados Hanibalas turėjo savo tėvui Hamil- 
karui iškilmingai prisiekti, jog neduos romėnams gyventi tol, kol pats 
gyvas bus, taip ir aš iš velionio savo tėvo gavau priesaką nesitraukti 
iš čia niekur ir laukti, kol žaibas iš dangaus spirs ir pavers juos pele- 
nais, kaip kitados titanus, šventvagius ir dievo priešus, jeigu jau žmo- 
nių širdys yra tiek sudiržusios, jog to blogio, kuris iš jų ėjo, eina ir eis, 
nepastebi, nejaučia ir neužtvenkia, o kad ir jaučia, tai nedrįsta arba 
nenori ir negali jo išnaikinti. 

— Tai štai, kas čia dedasi! — sušuko Panurgas.— Ėhė, ne, ne, aš 
čia neinu, jeigu taip, dievaži! 


Nustebino mane tasai driskūnas 
Labiau nei žiemą griaudžiantis perkūnas. 


Tačiau kai panorėjome eiti iš kur atėję, tai vartus radome užra- 
kintus, ir mums buvo pasakyta, jog į šitą vietą lengva įeiti, kaip į 
Averną“*, tačiau išeiti sunku, ir mūsų kitaip neišleisią kaip tik su vy- 
resnybės raštu bei leidimu, nes čia, girdi, ne turgus, iš kur galima pasi- 
traukti kada panorėjus, o ir mūsų kojos esančios dulkėtos. 

Blogiausia buvo, kada patekome į Pinkliavą, nes, norėdami gauti 
išleidžiamąjį raštą, turėjome kreiptis į siaubūną, šlykščiausią iš visų, 
kokie tiktai buvo kieno aprašyti. Jis vadinosi Grobštas. Turbūt tiks- 
liausiai jį apibūdinsiu taip: jis buvo kaip Chimera, kaip Sfinksas ar 
Cerberis, o gal kaip egiptiečių Ozirio stabas, būtent — su trimis gal- 
vomis, suaugusiomis daiktan: viena riaumojančio liūto, kita išsišie- 
pusio šunies, trečia kaukiančio vilko, o aplinkui tas galvas apsirietęs 
slibinas, kandantis sau pačiam į uodegą, ir spinduliai trykšta į visas 

puses. Jo rankos visos kruvinos, nagai kaip harpijos, snukis kaip varno 
snapas, iltys ketvergio šerno, akys — pragaro nasrai; prisidengęs vi- 
sas grūstuvėmis“* su karančiais pomponais, užtat matosi vien nagai. 
Sėdėti jam ir laukiniams jo šutvės katinams pritaisytos ilgos nauju- 
tėlės ėdžios, o viršum tų ėdžių, priešingai įprastai tvarkai, stovi dideli, 
gražūs loviai,— visai taip, kaip nusakė elgeta. Ties vyriausiojo sė- 
dyne atvaizduota senė su akiniais, laikanti dešinėj rankoj pjautuvo 
makštį, o kairėje — svarstykles“*. Svarstyklių lėkščių vietoje kaba 
aksomo piniginės; viena, prigrūsta variokų, žemai nusvirusi, kita tuš- 
čia, iškilusi aukštai, viršum svarstyklių snapelio. Man regis, kad ten 
buvo Grobšto teisingumo simbolis. Tasai teisingumas, matyt, labai 
skirtingas nuo senovės tebiečių įsitikinimų: ten žmonės savo dikas- 
tams ir teisėjams statydavo po mirties paminklines statulas, auksines, 
sidabrines, marmurinės — nelygu kieno kokie nuopelnai, — bet vi- 
sada be rankų. 

Kai tik mus nuvedę pristatė Grobštui, tuoj kažkas tokie, apsikabi- 
nėję piniginėmis ir raštų nešiojamais krepšiais, liepė mums sėstis ant 
suoliuko. Panurgas tarė: 

— Broliai rupužgalviai, man ir stovėti labai gerai. Be to, šis suo- 
liukas per žemas vyrui su naujomis kelnėmis ir trumpu žiponu. 

— Sėskitės! — atrėžė jie.— Ir kad nebereikėtų daugiau kartoti! 
Žemė tuojau prasivers ir praris jus gyvus, jei atsakyti nepataikysite. 


Kaip Grobštas užminė mums 
mįslę 

Kai tik susėdome, Grobštas, atsitūpęs tarp savo Kailinėtų katinų, 
įnirtingai užriko ant mūsų: 

— Dakš, dakš, dakš šen! 

— Dakš, dakš išgerti! — tarė Panurgas pro dantis. 


Kažkaip be vyro susigavo vaiką 
Baltveidė maloni, švelni lyg pūkas, 
Pagimdė jį be skausmo, net prieš laiką: 

Mat išsirito juodas čigoniukas, 

Iš nekantros, sakytum gyvatukas, 
Pragraužęs močiai šoną“? negarbingai. 
Paskui keliauti leidosi narsingai, 

Čia šliaužė jis, čia skraidžiojo vikriai, — 
Nustebo net mokslavyris garsingas: 

Kad tai žmogus, tikėjo mat jisai. 


— Dakš, įmink šią mįslę, — tarė Grobštas man, — pasakyk, ką tai 
reiškia. Na, dakš, dakš! 

— Dievaž,— atsakiau aš,— jei turėčiau sfinksą namuose, kaip 
kitados, dievaž, turėjo Veris“', vienas iš jūsų pranokėjų, tai, dievaž, 
galėčiau įminti jūsų mįslę, bet aš, dievaž, nė būti ten nebuvau ir, die- 
važ, esu visiškai nekaltas. 

— Dakš, dakš,— tarė Grobštas,— prisiekiu Stiksu, jei tu nieko 
kito pasakyti nenori, dakš, dakš, tai aš tau parodysiu, dakš, dakš, kad 
tau geriau būtų buvę pakliūti į Liuciferio gniaužtus, negu į mūsų na- 
gus, dakš, dakš. Juk regi, kokie mūsų nagai? Dakš, dakš, nelaimėli, 
tu dediesi nekaltas ir tuo manai išsisukti nuo mūsų tortūrų? Dakš, 
dakš, mūsų įstatymai — kaip voratinkliai: muselės ir drugeliai, dakš, 
dakš, įkliūva, o didžiulės sparvos eina, dakš, dakš, ir išeina kiaurai. 
Taip ir mes negaudom didžiųjų piktadarių nei tironų, dakš, dakš, juos 
per sunku būtų suvirškinti, dakš, dakš, su jais patys į bėdą įkliūtume. 
O tokie kaip jūs, nekalti berneliai, dakš, dakš, tokie kas kita: tokius 
mūsų naguose velnias cypti moko. 

Brolis Žanas Krušila pasipiktino tokia Grobšto kalba ir tarė jam: 

— Ponas velne sijonuotas, kaipgi tau žmogus pasakys, ko jis neži- 
no? Negi nori, kad tau sakytų netiesą? 

— Dakš, dakš, — tarė Grobštas, — per tuos laikus, kai aš viešpa- 
tauju, dar nebuvo atsitikimo, kad čia kas prakalbėtų neklausiamas. 
Kas užleido mums tą pasiutusį kvailį? 

— Tu meluoji, — tarė brolis Žanas, nekrutindamas lūpų. 

— Dakš, dakš, kai tau prieis eilė atsakinėti, tu, dakš, dakš, prakai- 
tuosi sūriai, driskiau. 

— Tu meluoji, — tarė brolis Žanas patylomis. 

— O ką, dakš, dakš, tu gal manai, kad čia Akademo sodas, kur 
dykūnai sau slankioja ir tiesos ieškinėja? Dakš, dakš, pas mus visai 
kas kita, dakš, dakš: pas mus atsakinėja, ar girdi, dakš, dakš, ir atsaki- 
nėja kategoriškai, ko visai nežino. Dakš, dakš, prisipažįsta, ko visai 

nėra padarę. Dakš, dakš, pareiškia žiną, ko nė girdėti negirdėjo. Dakš, 
dakš, čia tą, kas dūksta, išmoko kantrybės, čia lupa ir verkt neduoda. 
Dakš, dakš, tu kalbi niekieno neįgaliotas, dakš, dakš, aš matau gerai, 
dakš, dakš, kad tave monas, dakš, dakš, kad tu su giltine apsipačiuo- 
tum! 

— Velne,— sušuko brolis Žanas, — archivelne, pantovelene, tu, 
vadinasi, nori, kad vienuolis apsipačiuotų? Ohoho! Tai aš skelbiu, 
kad tu esi eretikas! 


Kaip Panurgas įmena Grobšto 
mįslę 


PERSKYRIMAS XIII 


Grobštas apsimetė negirdėjęs šitų žodžių ir užpuolė Panurgą: 

— Dakš, dakš, dakš šen, o tu, nenauda, na, ko tu nieko nesakai? 

Panurgas atsikirto: 

— Trauk velniai, jau matau aiškiai, kad galas čia mums, trauk 
velniai, jei nekaltas žmogus negali apsiginti, o velnias cypti moko, tai 
trauk velniai. Še, prašom, užmoku už visus, trauk velniai, tik paleis- 
kit mus. Jau nebegaliu, trauk velniai. 

— Paleisti! — riktelėjo Grobštas.— Dakš, dakš, per tris šimtus 
metų dar nebuvo atsitikimo, dakš, dakš, kad kas iš mūsų ištrūktų, ne- 
palikęs čionai savo vilnos, dakš, dakš, o dažniausiai — ir kailio, dakš, 
dakš. Ką tu sau manai? Paleisim tave, dakš, dakš, o tu paskui sakysi, 
jog mes neteisingai elgiamės, ką? Nelaimėli tu, dakš, dakš, o būsi dar 
didesnis nelaimėlis, jei tos mįslės neįminsi. Na, dakš, dakš, ką ji reiškia, 
dakš, dakš? 

— Ogi, trauk velniai, — atsakė Panurgas,— tai juodas vabalas 
ylasnukis, gimęs iš baltos pupos, trauk velniai, išlindęs pro skylutę, 
kurią pats prasigraužė, trauk velniai; jis tarpais skraidžioja vikriai, 
tarpais žeme šliaužia, trauk velniai, ir apie jį Pitagoras, mokslavyris 
garsingas, pirmasis Išminties — graikiškai filosofijos — mylėtojas, 
sakė, jog metempsichozės būdu jis žmogaus sielą įgavęs, trauk velniai. 
Jeigu jūs būtumėt žmonės, trauk velniai, tai, pasak jo, po jūsų mirties 
jūsų sielos įsikūnytų tuose vabaluose, trauk velniai, kadangi šiame 
gyvenime jūs tik graužiate ir ėdate viską, o aname, būsimajame, 

Jūs savo močioms it gyvatės 
Pragraušit šonus, graužt papratę. 
Trauk velniai! 


— Dievaži,— tarė brolis Žanas, — aš iš visos širdies trokštu, 
kad mano rauklė virstų pupa ir kad ją gautų graužti šitie vabalai. 

Panurgas, baigęs savo kalbą, bloškė į vidurį salės kapšą, pilną 
auksinių su saule. Kai tik pinigai sužvangėjo, tuojau visi Kailinėti 
katinai ėmė groti nagais lyg smuikais ir visi šaukė didžiu balsu: 

— Čia prieskoniai! Byla buvo gera, gerai paskaninta ir gerai pa- 
tepta! 

— Čia auksas, — tarė Panurgas, — aukso pinigai su saule. 

— Aukštasis teismas, — tarė Grobštas, — jus suprato, mano mieli, 
gerai, gerai, gerai. Keliaukit sau, mano mieli, jūs laisvi, gerai, gerai; 
mes anaiptol nesame tokie velniai, nors ir juodi, gerai, gerai, gerai. 

Iš Pinkliavos lig pat uosto mus nulydėjo keli popiergraužiai. Kai 
jau buvome belipą į laivą, jie mus įspėjo, kad neiškeliautume neapdo- 
vanoję gausingai ponios Grobštienės ir visų Kailinėtų kačių; antraip 
būsią paliepta mus grąžinti atgal į Pinkliavą. 

— Gerai,— tarė brolis Žanas.— Susiskaičiuosim, paėję į šalį, 
kiek dar turim, ir duosim visiems pakaktinai. 

— Tik nepamirškit, — kalbėjo popiergraužiai,— ir mums, varg- 
šams, išgeriamų jų. 

— Kad vargšai išgerti nori, — tarė brolis Žanas, — to mes niekad 
nepamirštam, tą prisimenam visada ir visur. 


Kaip Kailinėti katinai gyvena 
iš kyšių 


PERSKYRIMAS XIV 


Nespėjęs šios kalbos baigti, brolis Žanas pamatė, kad į uostą plau- 
kia šešiasdešimt aštuonios galeros ir fregatos. Jis tuoj nulėkė sužinoti 
naujienų, taip pat ir pasidomėti, kokių prekių tie laivai prikrauti. 
Pasirodė, kad laivuose — žvėriena, kiškiai, koplūnai, balandžiai, 
šernai, stirnos, vištos, viščiukai, antys, ančiukai, žąsys ir kitoks me- 
džioklės labas. Dar jis ten pastebėjo keletą rietimų aksomo, atlaso ir 

damasto. Tad klausė keliauninkus, iš kur ir kam jie veža tuos gerus 
daiktus. Tie atsakė, kad veža atiduoti Grobštui, Kailinėtiems kati- 
nams ir Kailinėtoms katėms. 

— O sakykite,— tarė brolis Žanas,— kaip jūs vadinate tuos 
dalykus? 

— Kyšiais, — atsakė keliauninkai. 

— Vadinasi, — kalbėjo brolis Žanas, — jie iš kyšių gyvena. Kas 
kyšius ima, nuo kyšių ir žūsta. Dievas mato, kad taip yra: tų katinų 
tėvai suėdė padorius bajorus, kurie pagal savo luomo papročius 
mankštindavosi visokiose medžioklėse, idant, ištikus karui, būtų geriau 
pasirengę ir užsigrūdinę. Juk medžioklė — tai mūšio paveikslas, ir 
negi melavo kitados Ksenofontas““, kai rašė, kad iš medžioklės, kaip 
iš Trojos arklio, išeina visi gerieji karvedžiai. Aš nesu mokytas žmo- 
gus, bet man taip sakė, ir aš tikiu. Grobštas mano, kad anų medžio- 
tojų sielos po mirties yra persikėlusios į šernus, briedžius, stirnas, gar- 
nius, kurapkas ir kitus tokius gyvius, kuriuos jie ankstesniajame savo 
gyvenime mėgo ir medžiojo. Dabar tie Kailinėti katinai, suriję bei 
sugriovę minėtų bajorų pilis, žemes, dvarus, valdas, pajamas bei 
pelnus, kėsinasi dar į jų kraują bei sielas kitame gyvenime. O, kaip 
gerai mus įspėjo tas padorus driskius, kai sakė, kad loviai pas juos yra 
pritaisyti viršum ėdžių! 

— Taip tai taip, — tarė Panurgas keliauninkams,— bet juk yra 
paskelbtas mūsų didžiojo karaliaus įsakas, draudžiąs medžioti brie- 
džius ir briedes, šernus ir stirnas, o prasikaltusiems skiriąs kartuves. 

— Teisybė, — atsakė visų vardu vienas keliauninkas.— Tačiau 
mūsų didysis karalius yra labai geras ir gailestingas, o tie Kailinėti 
katinai tokie pasiutę ir taip ištroškę krikščionių kraujo, jog mes ver- 
čiau ryžtamės pažeisti didžiojo karaliaus įsaką, kad tik užgerintume 
kyšiais tuos Kailinėtus katinus, juoba kad rytoj Grobštas kelia vestu- 
ves — vieną savo Kailinėtą katytę leidžia už tokio riebaus rainio la- 
bai jau storu kailiu. Seniau jie vadinosi žolėdžiai; deja, nūnai jie 
žolės nebeėda. Dabar mes juos vadiname kiškėdžiais, kurapkėdžiais, 
tilvikėdžiais, fazanėdžiais, vištėdžiais, stirnėdžiais, triušėdžiais, šern- 
ėdžiais — kitokio maisto jie nebevartoja. 

— Niekis, niekis, — tarė brolis Žanas.— Praeis metai kiti, ir juos 
visi vadins kakėdžiais, mėšlėdžiais, šūdėdžiais. Manot, ne? 

— Žinoma, žinoma! — sušuko visi. 

— Padarykim,— kalbėjo jis toliau,— du dalykus: pirmiausia 
pasiimkim sau visą šitą medžioklės labą, kurį čia matote, nes sūdyta 

mėsa man jau atsipyko, nuo jos man blužnį sopa. Suprantama, už ją 
gerai užmokėsim. Antra, grįžtam į Pinkliavą ir imam į nagą visus 
tuos Kailinėtus katinus. 

— Tik jau be manęs, — tarė Panurgas,— aš neisiu nieku gyvu: 
esu iš prigimties truputį baikštus. 


Kaip brolis Žanas rengėsi imti 
į nagą Kailinėtus katinus 


PERSKYRIMAS XV 


— Kaip mane vienuolį matot, — tarė brolis Žanas, — kas čia mūsų 
per kelionė? Tai pirznių darbas: mes nieko daugiau nenusitveriam 
kaip tik orą gadinti, laukinėtis ir dykinėti. Dievaži, tai ne mano būdui: 
aš, jei perdien jokio herojiško darbo nepadarau, tai naktį užmigti 
negaliu. O gal jūs pasiėmėte mane į draugę vien tam, kad jums šioje 
kelionėje mišias laikyčiau ir išpažinčių klausyčiau? Prisiekiu šventom 
velykom — pirmutiniam, kas dabar prieis išpažinties, užduosiu atgailą 
kaip nenaudėliui ir niekšui šokti stačia galva į jūros gelmę, su atleidi- 
mu nuo skaistyklos kančių. Kuo Heraklis nusipelnė amžinąją garbę 
ir šlovę? Ar ne tuo, kad jis, keliaudamas per pasaulį, vadavo tautas 
iš tironijos, iš paklydimų, iš pavojų ir negandų? Jis galabijo visus gal- 
važudžius, visas pabaisas, visas angis nuodingąsias ir žvėris žalinguo- 
sius. Kodėl tad mes nesekame jo pavyzdžiu ir nedarome taip kaip jis vi- 
suose kraštuose, per kuriuos einame? Jis padarė galą stimfalidams, 
Lernos hidrai, Kakui, Antėjui, kentaurams. Aš nesu mokytas, bet 
mokyti taip sako. Sekdami jo pavyzdžiu, imkim į nagą ir nusiaubkim 
tuos Kailinėtus katinus: jie yra velnių išperos. Išvaduokim šį kraštą iš 
jų tironijos. Aš nepripažįstu Mahometo, bet jei būčiau toks tvirtas ir 
galingas kaip jis, tai neprašyčiau jūsų pagalbos nei patarimo. Na ką, 
eisim? Aš jus užtikrinu, kad lengvai juos išgalabysime, ir jie nukentės 
kantriai viską, aš tuo neabejoju, nesgi kantriai nukentėjo daugiau 
mūsų įžeidimų, negu dešimt kiaulių valiotų pamazgų išgerti. Eime! 

— Įžeidimai ir koneveikimai,— tariau aš, — jiems ne galvoj, kad 
tik gautų mašnon auksinių, net jei ir mėšlinų; gal mes juos ir išgala- 
bysime, kaip Heraklis, tik mums stinga Euristėjo“? įsakymo. Ir visų 

labiausiai aš trokštu, kad Jupiteris bent jau trumpai apsilankytų pas 
juos taip, kaip kitados aplankė Semelę, mielojo Bakcho motiną““. 

— Dievas, — tarė Panurgas, — ypatinga savo malone leido mums 
ištrūkti iš jų nagų; kai dėl manęs, tai aš negrįšiu pas juos: dar tebe- 
tirtu visas nuo klaiko, kurį ten iškentėjau. Mane ten suėmė baisus pyk- 
tis dėl trijų priežasčių: pirmiausia, dėl to, kad buvo pikta; antra, dėl 
to, kad buvo pikta; trečia, dėl to, kad buvo pikta. Tad imk dešinėn au- 
sin mano žodį, broli Žanai, baladošiau tu nusibaladojusis: visuomet 
ir visada, kai tik sumanysi eiti po velnių, stoti prieš Minojo, Eako, Ra- 
damanto ar Dito”! teismą, aš pasiruošęs laikyti tau neatskiriamą drau- 
gystę, su tavimi kartu plaukti per Acheroną, Stiksą, Kokitą, išgerti 
pilną taurę, pasemtą iš Letos, užmokėti Charonui už mūsų abiejų per- 
vežimą; tačiau grįžti į Pinkliavą, jei tu ten nenori eiti vienas, pasiieškok 
kito draugo, aš negrįšiu; šis mano žodis tvirtas kaip varinė siena. Jei 
tik jėga ir smurtu manęs kas neprivers, aš, kol gyvas būsiu, prie jų 
neprisiartinsiu nė per tiek, kiek Abila atstu nuo Kalpos'*. Argi Odisė- 
jas grįžo į Kiklopo urvą pasiimti savo kalavijo? Dievaži, ne; o Pinklia- 
voj aš nieko nepalikau, tai juoba negrįšiu. 

— O, koks tu geraširdis, koks ištikimas draugas su paralitiko ran- 
kom! — tarė brolis Žanas. — Bet dabar, mokslinčiau gudrusis, pakal- 
bėkim logiškai: dėl kurios priežasties ir kuriam galui, meldžiamasis, 
numetei jiems piniginę, pilną auksinių? Ar per daug mes jų turime? 
Argi nebūtų pakakę numesti jiems kelis apdilusius testonus? 


— Dėl tos priežasties,— atsakė Panurgas,— kad Grobštas sulig 
kiekvienu žodžiu vis atidarinėjo savo aksominį kapšą ir vis šūkčiojo: 
dakš, dakš, dakš šen! Aš sumečiau, kad galėsime ištrūkti ir išsivaduoti, 
jei blokšime jiems aukso, trauk juos velniai, dievaži. Juk aksomo 
kapšas — tai ne testonams, ne monetų smulkmei piniginė; tai dukatų 
su saule laikytuvė, kad žinotumei, broli Žanai, krušila tu mano mie- 
liausias! Kai tu būsi tiek čirškinęs kiek aš ir tiek pat čirškintas kaip 
aš, tai kitokią giesmę užtrauksi. O mes turime vykdyti jo nuospren- 
dį — nešdintis. 

Popiergraužiai vis laukė uoste, tikėdamiesi, jog ir jiems nubyrės 
šiek tiek. Pamatę, kad mes ruošiamės kelti bures, jie kreipėsi į brolį 
Žaną ir įspėjo, kad negalime išvykti, nedavę teismo tarnautojams iš- 
geriamųjų pagal nustatytą tvarką. 

— Ak jūs rupūžės, — tarė brolis Žanas, — jūs dar vis čia, velnia- 
nagiai? Negana, matai, visokios bjauratos, dar jūsų stinga mano gal- 

vai?! Kaip dievas regi, gausit jūs išgeriamų jų, tučtuojau gausit, aš pri- 
žadu jums ir užtikrinu. 

Tuojau jis išsitraukė savo platų kardą, išlipo iš laivo ir norėjo nu- 
kapoti jiems galvas be jokios atodairos, bet jie pasipustė kulnus ir 
nudūmė neatsigręždami, ir tiek mes juos bematėme. 

Mūsų bėdos tačiau dar nesibaigė. Mat kai kurie mūsų jūreiviai, 
Pantagriuelio leidžiami, per tą laiką, kol mes pas Grobštą buvome, 
nusidavė į vieną smuklę netoli uosto pakaušti ir pasilinksminti. Neži- 
nau, ar jie ten kaip reikiant užsimokėjo, ar ne, bet senė šeimininkė, 
pamačiusi brolį Žaną krante, prisistatė jam su dviem liudininkais ir 
teismo antstoliu, kuris buvo vieno iš Kailinėtų katinų žentas, ir ėmė 
dėstyti ilgą savo skundą. Brolis Žanas, netekęs kantrybės nuo jų ilgų 
šnekų bei išvedžiojimų, tarė: 

— Klausykit, popiergraužiai mieli, nejau jūs imatės tvirtinti, kad 
mūsų jūreiviai nesą padorus žmonės? Aš esu priešingos nuomonės 
ir, vardan justicijos, ją tučtuojau jums įrodysiu: štai mano tezės gy- 
nėjas. 

Tai sakydamas, užsimojo kirsti kardu. Čiabuviai pašoko ir nudūmė 
tekini. Senė tačiau paliko ir ėmėsi broliui Žanui postringauti, kad jo 
jūreiviai esą geri žmonės, tik jie nieko neužmokėję už patalą, kur po 
pietų ilsėjęsi, o už patalą ji norinti tik penkių Tūro sū. 

— Iš tiesų, — tarė brolis Žanas, — tai labai pigu, jie pasirodė ne- 
dėkingi, jie ne visada gaus šią prekę už tokią kainą. Aš užmokėsiu 
mielai, bet turiu pirma ją pamatyti. 

Senė jį nusivedė į savo butą ir parodė patalą; išgyrusi visas jo sa- 
vybes, sakė, jog penki sū — anaiptol ne per brangu. Brolis Žanas davė 
jai tuos penkis sū. Paskui, ėmęs kardą, perrėžė pusiau pagalvį ir duk- 
nas ir paleido plunksnas pro langą. Tada senė puolė lauk, rėkdama: 
„Gelbėkit! plėšikai!“ Paskiau šoko gaudyti ir rinkti plunksnų. To ne- 
gana, brolis Žanas, niekieno nematomas, nes oras buvo aptemęs nuo 
plunksnų, parsinešė laivan antklodę, čiužinį, dvi paklodes ir viską 
išdalino jūreiviams. Tada pasakė Pantagriueliui, kad patalai čia esą 
kur kas pigesni negu Šinone, kur laikomos garsios Pontilio'* žąsys, 
nes senė už visą patalynę paėmusi tik penkis sū, o Šinone būtų reikėję 
mokėti bent dvylika frankų. 

Kai tik brolis Žanas ir kiti susirinko į laivą, Pantagriuelis liepė 
skleisti bures. Bet pakilo toks smarkus sirokas, jog jie pametė kelią ir, 
vos nesugrįžę netyčia į Kailinėtų katinų kraštą, pateko į didelį sūkurį, 
kur jūra bangavo baisiai aukštomis bangomis, o jūreivis, sėdįs laivo 

stiebe, sargybinio lizde, šaukė, kad vis dar matyti bjaurusis Grobšto 
būklas. Panurgas, apdujęs iš baimės, rėkė: 

— Vairininke, drauguži mano, nežiūrėk nei vėjo, nei bangų, gręžk 
į šalį! O, drauguži mano, nebegrįžkim į tą pasiutusį kraštą, kur aš pa- 
likau savo piniginę. 

Taip juos vėjas nunešė prie vienos salos, kur jie vis dėlto nedrįso 
be niekur nieko krantan lipti, tik už geros mylios sustoję nuleido 
inkarą ties didelėmis uolomis. 


Kaip Pantagriuelis atvyko į Apedeutų salą, 
kur žmonės su ilgais pirštais ir kreivomis 
rankomis, taipogi apie baisius 
nuotykius ir siaubunus, kurių 
ten sutiko 

Kai tik išmetė inkarą ir laivą sustabdė, tuojau nuleido valtį. Pan- 
tagriuelis, sukalbėjęs poterius, padėkojęs viešpačiui dievui už išvada- 
vimą iš tokio didelio pavojaus, sėdo į valtį su savo visa palyda irtis 
krantan; plaukti ėjosi lengvai, nes jūra buvo rami, vėjas nurimęs, ir 
per trumpą laiką jie pasiekė uolas. Kai išlipo žemėn, Epistemonas, 
kuris žavėjosi salos padėtimi ir uolų keistybe, pamatė kelis to krašto 
gyventojus. Pirmasis, kurį jis užkalbino, vilkėjo trumpa karališkos 
spalvos mantija, saržos švarkeliu su pusiau atlasinėmis, pusiau tymi- 
nėmis rankovėmis ir dėvėjo kepurę su kokarda, atseit išrodė gana pa- 
doriai; kaip vėliau sužinojome, jo vardas buvo Daugpelnys. Episte- 
monas jo paklausė, kaip vadinasi šios uolos ir šie savotiški kloniai. 
Daugpelnys jam pasakė, kad ši uolų šalis yra Prokuracijos kolonija 
ir vadinasi Registras, o anapus uolų, jeigu pereitum negilią brastą, 
patektum į Apedeutų'* salą. 

— Vardan Ekstravagantų! — sušuko brolis Žanas. — Tai iš ko jūs 
gyvenate, gerieji žmonės? Ką jūs geriate ir iš ko geriate? Nes čia pas 
jus aš nematau jokio indo, vien tik pergamentus, rašalines ir plunks- 
nas. 

— Ogi mes tik iš to ir gyvename,— atsakė Daugpelnys.— Mat 


589 Perskyrimas XVI 


yra taip nustatyta, kad kiekvienas, kas turi reikalų saloje, pereina per 
mūsų rankas. 

— Kodėl? — paklausė Panurgas.— Ar jūs esate barzdaskučiai ir 
turite visiems kraują nuleisti? 

— Taip,— atsakė Daugpelnys,— mes nuleidžiame kraują iš visų 
kapšiukų. 

— Dievaži,— tarė Panurgas,— iš manojo kapšiuko nebeišsunksit 
nieko, jame vėjai švilpauja. Bet, meldžiamas pone, vesk mus pas tuos 
apedeutus, nes mat mes atkeliaujam iš mokslinčių šalies, kur aš nieko 
nepelniau. 

Taip šnekučiuodami jie perėjo į Apedeutų salą, nes kaip tik buvo 
juros atoslūgio metas. Pantagriuelis itin stebėjosi tos šalies žmonių 
namų ir būstų struktūra: jie ten gyveno dideliame prese, į kurį eina 
laiptai beveik penkiasdešimties pakopų; prieš patekdami į didžiausiąjį 
presą (mat jų čia yra mažų, didelių, slaptų, vidutinių, visokių visokiau- 
sių), jūs pereinate erdvų peristilį, kur jūsų akims atsiveria beveik viso 
pasaulio griuvėsiai, daugybė kartuvių su kabaliuojančiais didžiaisiais 
nusikaltėliais, daugybė galvos kaponių, kankinimo kamerų, ir jums 
kūną šiurpuliai ima varstyti. Daugpelnys, matydamas, kad Panta- 
griuelis užsižiūrėjo į tuos daiktus, tarė: 

— Eime toliau, pone: čia tik menkniekiai. 

— Oho,— tarė brolis Žanas, — geri menkniekiai. Prisiekiu savo 
įkaitusiu daiktadėčiu, mudu su Panurgu jau drebame iš bado. Man 
labiau pritiktų išgerti negu į tuos griuvėsius žiūrėti. 

— Tai eime,— tarė Daugpelnys. 

Ir jis nuvedė mus prie mažo preso, pačiame užpakalyje užslėpto, 
kuris salos gyventojų kalba vadinosi Pithias'?. Nebereikia nė klaus- 
ti, ar brolis Žanas su Panurgu gerai pasivaišino, nes Milano dešrelės, 
kalakutiena, koplūniena, elniena, malvazija ir kiti skanūs daiktai, 
gerai sutaisyti, ten stovėjo ir laukė valgovų. Vienas vaikinukas, bu- 
telių padavinėtojas, matydamas, kad brolis Žanas meiliomis akimis 
žiūri į vieną bonką, pastatytą atokiau nuo visos butelių armijos, tarė 
Pantagriueliui: 

— (Gerbiamasis, matau, kad vienas iš jūsų palydos meiliai mirk- 
čiojasi su ana šit bonka; aš labai prašau, kad niekas jos neliestų, nes 
ji skirta ponams. 

— Kaip? — tarė Panurgas.— Čia esama ir ponų? Tai jie jaučiasi. 
matyt, kaip inkstai taukuose. 

Tada Daugpelnys mus užlaipino slaptais laiptukais į tokį kambarį, 


Penkta knyga 590 


iš kurio parodė ponus, sėdinčius didžiajame prese; jis sakė, kad ten 
niekam nevalia be leidimo eiti, tačiau mes galį juos matyti pro mažytę 
skylutę, o jie mūsų nepamatysią. 

Taip mes tenai glūdėjome ir matėme didžiajame prese dvidešimt 
ar dvidešimt penkis pakartuves aplink didelį stalą, žaliai aptaisytą, 
skersakiuojančius į kits kitą. Jų rankos buvo tokio ilgumo kaip ger- 
vių staibynos, o nagai — maždaug dviejų pėdų: jiems buvo draudžia- 
ma nagus karpytis, todėl tie ir užsiriesdavo kaip abordažo kabliai. 
Tuo laiku atnešė didelę kekę vynuogių ekstraordinarijų'? veislės, au- 
ginamų tame krašte ir dažnai pakimbančių ant stulpo. Kai tik kekę 
įnešė, jie tuojau pakišo ją po slėgtuvu, ir neliko nė uogelės, iš kurios 
nebūtų buvusi išspausta aukso sunka; vargšę kekę išėmė sutrėkštą 
ir sausą, nebeturinčią nė raselės syvų nei skysčio. Beje, sakė Daug- 
pelnys, šitokio stambumo kekių jie nedažnai tenutveria, na, bet šiokių 
ar tokių visada po slėgtuvu turi. 

— Sakyk, kūmai, — tarė Panurgas,— tai jie turi daug vynmedžių? 

— O taip, — atsakė Daugpelnys.— Matote tą mažą kekutę, kurią 
antrukart deda po slėgtuvu? Ji nuo decimos““ veislės vynmedžio; ją 
spaudė andai iki paskutinių jų, bet sunka atsidavė kunigo skrynia, ir 
ponams maža skanumo iš jos tebuvo. 

— Tai kam ją deda antrukart slėgti? — klausė Pantagriuelis. 

— Persitikrinti, ar kartais neliko tirštimuose kokio lašelio sunkos, 
ar negalima dar pasipelnyti, — tarė Daugpelnys. 

— Ak tu dieve mielas! — sušuko brolis Žanas. — Ir tokius žmo- 
nes jūs vadinate nemokšomis? Taigi jie, po velnių, iš mūro mokėtų 
alyvą išspausti. 

— Taip jie ir daro, — tarė Daugpelnys.— Dažnai jie deda po slėg- 
tuvu pilis, parkus, girias ir iš visko išsunkia aukso sunką. 

— Jūs turbūt norėjot pasakyti auksą sunkų? 

— Ne, ne,— tarė Daugpelnys,— aukso sunką: ją geria paskui 
užsiversdami, tad jei nebūtų sunka, kaipgi gertų. Vynmedžių labai 
daug, jų nė skaičiaus niekas nežino. Eikšekit ir pažiūrėkit antai į ši- 
tą kiemelį: daugiau nei tūkstantis medelių laukia, kol uogos pateks į 
presus. Šita va — bendrųjų lėšų veislė, šita — ypatingų jų lėšų, anos — 
fortifikacijų, paskolų, dovanų, pašalinių pajamų, karalinių dvarų, 
dvaro pramogų, pašto, išmaldų, rūmų išlaikymo. 

— O kas tasai pats stambusis vynmedis, apie kurį visi smulkūs 
glaudžiasi? 

— A, tai iždo medis, geriausioji veislė visoje šalyje. Kai jo derlių 
spaudžia, tai pusę metų nerasi nė vieno pono, kuris juo nekvepėtų. 

Kai ponai pakilo ir išėjo, Pantagriuelis prašė Daugpelnį nuvesti 
mus į didįjį presą, ir šis mielai patenkino jo prašymą. Vos tik įėjome, 
Epistemonas, kuris mokėjo visas kalbas, ėmė rodyti Pantagriueliui 
užrašus ant preso dalių. Presas buvo tikrai didelis, gražus, dirbtas — 
pasak Daugpelnio žodžių — iš kryžiaus medžio, ir ant kiekvieno prie- 
taiso vietos kalba užrašyta, kaip daiktas vadinasi. Taip antai, sraig- 
tas vadinosi pajamos, nutekamasis latakas — išlaidos, veržlė — vals- 
tybė, skrynia — apskaičiuoti, bet nesurinkti mokesčiai, rėmas — 
nepriemokos, slėgtuvas — skolų apmokėjimas, poriniai vamzdžiai — 
išieškotos sumos, misos kubilai — perteklius, jų ąsos — mokestiniai 
sąrašai, grūdekliai — kvitai, doklai — galiojimo pripažinimai, krep- 
šiai — įsakymai mokėti, kibirai — valdžia, piltuvas — pakvitavimas. 

— Po šimts dešrų, — tarė Panurgas,— Egipto hieroglifams toli 
šaukia iki šito žargono. Velniai paimtų, taigi tie žodžiai čionai tinka 
kaip kiaulei balnas. Betgi kodėl, sakyk, kūmai, tuos žmones vadina 
nemokšomis? 

— Todėl,— atsakė Daugpelnys,— kad jie yra nemokyti ir neturi 
būti mokyti, todėl, kad čia pagal vyresnybės įsakymą viskas privalu 
daryti be išmanymo ir neturi būti kitokio veiklos pagrindo kaip šitas 
vienas: ponai taip liepia; ponai taip nori; ponai taip įsakė. 

— Tegu dievas myli,— tarė Pantagriuelis.— Jeigu jie šitiek iš- 
sunkia iš kekių, tai kokie gausūs turi būti jų derliai! 

— O kaip jūs manot! — tarė Daugpelnys.— Jie kas mėnuo derlių 
dagoja. Tai tik jūsų krašte vienąsyk metuose derlių gauna. 

Dar jis ketino mums parodyti daugybę mažų presų. Išeidami iš 
pirmojo, matėme kitą stalą, mažesnį, aplink kurį buvo keturi ar penki 
nemokšos, nevalyvi ir pikti kaip asilai su dagiu pauodegy. Tie per savo 
mažą presą dar kartą varė vynuogių išspaudas; vietos kalba jie vadi- 
nosi korektoriai'“. 

— Šitie,— tarė brolis Žanas, — tai patys neraliuočiausi nenau- 
dėliai, kokių tik teko matyti. 

Nuo didžiojo preso ėjome per begalę mažų presų. Visur buvo pil- 
na vynininkų, darinėjančių vynuoges geležiniais padargais, kuriuos 
jie vadino sąskaitybos straipsniais. Galiausiai patekome į vieną žemą 
menę, kur matėme didelį dogą su dviem šuns galvomis, su vilko pilvu, 
su nagais kaip Lambalio velnio'*; jis buvo girdomas baudų pienu ir 
ponų nurodymu labai lepinamas, kadangi per jį kiekvienas susilup- 

davo pajamų tiek, kiek iš gero dvaro; nemokšų šalies kalba jis vadinosi 
Duplum““. Čia pat tūnojo jo motina, to paties plauko, tos pačios for- 
mos, tik su keturiomis galvomis — dviem patinų ir dviem patelių; ji 
vadinosi Ouadruplum“! ir buvo baisiausia, pavojingiausia bestija visa- 
me šiame būkle, jei neskaitysime jos senelio, kurį matėme užrakintą 
narve ir kuris vadinosi Praleistas terminas. 

Brolis Žanas, kuris visada turėjo dvidešimt sprindžių tuščio žar- 
nyno, pasiruošusio virškinti kad ir advokatienos šutinį, jau pradėjo 
eiti iš kantrybės, tad paprašė Pantagriuelį pagalvoti apie pietus ir ves- 
tis kartu Daugpelnį. Mes išėjome pro užpakalines duris ir sutikome 
grandinėmis apkaltą senį, pusiau nemokšą, pusiau mokšą, kažkokį 
velnio hermafroditą; jis buvo apsišarvavęs akiniais kaip vėžlys kiautu 
ir mito vien mitalu, kuris jų žargonu vadinosi Patikros. Jį pamatęs, 
Pantagriuelis klausė Daugpelnį, kokios veislės yra šitas protonotaras 
ir kuo jis vardu. Daugpelnys mums atsakė, kad jis čia yra nuo amžių, 
kad jo pasiutusiai nekenčia ponai, laiko jį grandinėmis surakintą, ir 
jei įmanytų, badu jį numarintų, o jo vardas — Revizorius. 

— Prisiekiu šventais popiežiaus kankolais, — tarė brolis Žanas, — 
juk tai akių dūmikas! Ir aš nesistebiu, kad ponai čionykščiai nemok- 
šos daro didelę kupetą iš to veidmainio. Dievaži, Panurgai, drauguži 
mano, tu tik įsižiūrėk gerai: man rodos, kad iš minos jis — visai kaip 
tas Grobštas; ir tegu jie būna nors kažkokie nemokšos, bet apie šį da- 
lyką tai tikrai nusivokia ne prasčiau už kitus. Aš paimčiau ungurio 
odos rimbą, užkirsčiau jam gerai ir išvyčiau — tegu eina, iš kur atė- 

— Broli Zanai, bičiuli mano,— tarė Panurgas,— prisiekiu savo 
rytietiškais akiniais, tu teisybę sakai, juk, kiek galima spręsti iš to niek- 
šo, to apsišaukėlio Revizoriaus marmuzės, jis yra dar didesnis nemok- 
ša ir sukčius kaip visi šitie nemokšpalaikiai, kurie be ilgų procedūrų 
grobia tiek, kiek gali, ir vienu matu, daug nesvarstę ir galvos nekvar- 
šinę, apkuopia vynuogynus; užtat Kailinėti katinai taip ir dūksta ant 
jų. 

Kaip atvykome į Pamplų salą ir 
kaip ten vos nežuvo Panurgas 

Nieko nebelaukę, leidomės plaukti į Pamplų salą, pasakodami 
savo nuotykius Pantagriueliui?Ž, kuris mus labai užjautė ir iš neturė- 
jimo ko veikti sudėjo šia tema kelias elegijas. Salą pasiekę, kiek pasi- 
stiprinome ir pasiėmėme šviežio vandens bei malkų savo atsargoms 
papildyti. To krašto gyventojai iš pažiūros mums atrodė geri žmonės ir 
neprasti valgovai bei gėrovai. Visi jie buvo išpampę ir varvėte var- 
vėjo riebalais, ir mes pastebėjome (ko nebuvome matę kituose kraš- 
tuose), kad jie susiraižo odą, idant iš prorėžų pūpsotų riebalai, kaip 
mano tėvynės dabitos kad susiraižo viršutinę kelnių dalį, idant iš 
prorėžų pūpsotų tafta. Sakė, jog taip jie daro ne iš pliuškumo ir ne iš 
noro puošniau atrodyti, o todėl, kad kitaip nebetelpa savame kailyje. 
Beje, taip darydami ir auga sparčiau: juk sodininkas irgi suraižo jaunų 
medelių žievę, kad veikiau užaugtų dideli. 

Netoli prieplaukos buvo šauni pažiūrėti užeiga. Mes matėme, kad 
į ją bėga tik bėga pamplos, visokios lyties, visokio amžiaus, visokio 
luomo, ir pamanėme, kad ten bus kokia iškilmė ir banketas. 
Mums betgi pasakė, kad tie žmonės, šeimininko giminės, draugai ir 
artimieji, esą užprašyti į jo sprogtuves ir dabar skubą rinktis. Nesupra- 
tome, ką tai reiškia, ir spėjome, kad sprogtuvės — tai kokia nors to 
krašto šeimyninė šventė, kaip pas mus kad būna gimtuvės, sužieduo- 
tuvės, jungtuvės, vestuvės, prikeltuvės, avių kirptuvės, pjūties baig- 
tuvės, bet mums paaiškino, kad tasai užeigos šeimininkas buvęs kita- 
dos šmaikštus linksmuolis, didelis skanskonių mėgėjas, puikus Liono 
sriubų srėbėjas, įžymus valgymo valandų skaičiuotojas, amžinai kąs- 
nojantis kaip Rujako smuklininkas; dešimt metų jis stenėjęs riebalais 
be jokio saiko, o dabar jam priėjusios sprogtuvės: šio krašto papročiu 
jis sprogsiąs ir taip užbaigsiąs savo dienas, nes jo pilvaplėvė ir oda, 
tiek metų rėžyta, nebeįstengianti užturėti nei užlaikyti žarnų, kad ne- 
išsiverstų laukan nelyginant iš suirusios statinės. 

— Nejau jūs, gerieji žmonės, — klausė Panurgas,— nesusipratote 
suveržti jam pilvą tvirtais plačiais diržais ar tvirtais plačiais šermukš- 
nio lankais, ar, kad kokioj, ir geležiniais lankais? Taip sustiprinti, jo 
viduriai lengvai neišsiverstų lauk, ir jis negautų taip greit sprogti. 

Vos tik jis užbaigė šią kalbą, pasigirdo aukštas šaižus garsas, tary- 

tum gerokas ąžuolas būtų skilęs pusiau: kaimynai mums pasakė, kad 
jau po sprogtuvių ir kad tasai garsas buvęs priešmirtinis drumstelėji- 
mas. 

Čia man prisiminė garbusis Šateljė abatas: tasai nesiteikdavo ki- 
bintis su savo kambarinėmis kitaip nisi in Pontificalibus““, ir kai jį 
giminės ir draugai prikalbinėjo atsisakyti abatystės, kadangi esąs jau 
susenęs, tai jis visomis keturiomis spyrėsi ir sakėsi išsirengsiąs iš su- 
tanos tik mirdamas, ir paskutinis jo garsas būsiąs abato, o ne šiaip 
žmogelio drumstelėjimas. 


Kaip musų laivas pateko ant seklumos 
ir kaip mums padėjo keliauninkai, 
vykstą iš Kvintos 

Inkarus pakėlę ir jų lynus suvynioję, išskleidėme bures švelnučiam 
zefyrui. Tačiau, paplaukus apie 222 mylias, kilo baisus visų vėjų sūku- 
rys, ir mes trynėmės kurį laiką palei priešakinį stiebą ir bulines, tarsi 
ką veikdami, vien kad neatrodytų, jog nesutinkame su laivo kapitonu, 
kuris mus tikino, jog, sprendžiant iš vėjų švelnumo ir žaismingų jų 
varžybų, taip pat iš oro giedrumo bei jūros srovės ramumo, nesą ko 
mums viltis didelio gero nei bijoti didelio blogio, užtai dabar kaip tik 
mums tinkąs filosofo patarimas: valdytis ir laikytis““, tai yra laukti. 
Vis dėlto sūkurys labai ilgai nepraėjo, ir kapitonas, mūsų primygti- 
nai prašomas, pamėgino iš jo ištrūkti ir plaukti tolyn mūsų nusistatyta 
kryptimi. Iš tikrų jų, pakėlęs bizanio bures ir nustatęs vairą tiksliai pa- 
gal kompaso adatą, jis pasinaudojo staigiu vėjo gūsiu ir išsiplėšė iš mi- 
nėtojo sūkurio. Bet, išsisukę nuo Charibdės, pakliuvome ant Skilos: 
dvi mylias nuplaukus, mūsų laivai sėdo ant smėlio seklumų, tokių kaip 
ties Sen Matjė. 

Visa mūsų įgula didžiai nusiminė. Vėjas pašėlusiai kaukė tarp lynų. 
Vienas tik brolis Žanas nepasidavė nevilčiai ir guodė geru žodžiu čia 
vieną, čia kitą, sakė, kaddveikiai mums padėsiąs dangus, nes stiebų 
viršūnėse jis matęs Kastorą““. 

— Kad taip dievas duotų, — kalbėjo Panurgas,— pajusti dabar 
žemę po kojų — nieko daugiau neprašau, ir kad jūs visi, jūrų kelionių 
mėgėjai, kiekvienas turėtumėte po du šimtus tūkstančių ekiu! Supilčiau 


595 Perskyrimas XVIII 


jums kalną miltų ir iš šiaudų nugrįsčiau tiltą jums laimingai pargrįžti. 
Žinot ką, aš sutinku nevesti, tik padarykit, kad būčiau sausumoje ir 
kad gaučiau arklį namo parjoti; tarno nereikia, apsieisiu. Geriausiai 
aptarnautas aš jaučiuosi tada, kai neturiu tarno. Plautas teisybę sakė, 
kad mes turime tiek kryžių — atseit nesmagumų, bėdų, apmaudų,— 
kiek tarnų, net jeigu jie be liežuvio, paties pavojingiausio ir bjauriausio 
tarnų organo. Juk tik dėl liežuvio ir buvo tarnams išgalvotos tortūros, 
kankynės ir padų svilinimai, o ne dėl kitų kurių priežasčių, kaip nūnai 
skelbia teisės kraipytojai (beje, ne mūsų karalystėje), samprotaudami 
nelogiškai, tai yra neprotingai. 

Tuo tarpu į mus priartėjo laivas, prikrautas būgnų. Jame pažinau 
kelis kilmingus keleivius, tarp jų Anri Kotiralį, seną savo bandžių, 
kuris nešiojosi prie juostos prisikabinęs stambų asilo tutiną, kaip mote- 
rys kad nešiojasi rožančių, kairėj rankoj laikė storą, įtaukusią, seną 
ir nešvarią šašdangą, o dešinėje — didelį kopūsto kotą. Vos tik mane 
pažinęs, jis sušuko iš džiaugsmo: 

— Oką, ar nepasisekė?“ Štai (parodė asilo tutiną) tikroji amalga- 
ma! Ši daktaro kepurė yra mūsų vienintelis eleksyras, o šitas štai (ro- 
dė kopūsto kotą) yra Lunaria major“'. Kol jūs grįšit, jau turėsim filo- 
sofinį akmenį. 

— Bet sakykit, — tariau,— iš kur jūs vykstate? Kurlink? Ką ve- 
žate? Ar jau išbraidėte jūrą? 

Jis man atsakė: 

— Iš Kvintos““: į Turenę; alchemiją; ligi pat šakumo. 

— O kas tie per žmonės, — teiravausi,— kur turite denyje? 

— Dainininkai, — atsakė, — muzikantai, poetai, astrologai, eilėka- 
liai, geomantai, alchemikai, laikrodininkai — visi jie iš Kvintos, visi 
turi gerus ir plačius rekomendacinius laiškus. 

Lig tik pasakė jis tuos žodžius, Panurgas, pasipiktinęs ir įkaitęs, 
sušuko: 

— Jūs mokat viską padaryti, net giedrą orą ir mažą vaiką, tai ko 
nenutraukiat mūsų laivo nuo seklumos, užnėrę lynus už bugšprito? 

— Kaip tik ir ketinau, — atsakė Anri Kotiralis.— Tučtuojau, šią 
pat akimirką, beregint nuvilksime jus. 

Jis tuoj liepė pradurti iš vieno šono 7 532 810 didelių būgnų, tą 
šoną nukreipti škancų link ir tvirtai surišti tuos būgnus lynais; paskui 
mūsų laivo pirmagalį prikabinti prie savo laivo užpakalio. Tada vienu 
gaistu nutraukė mus lengvutėliai nuo seklumos ir mums net smagumo 
suteikė, nes būgnų gausmas drauge su žvyro gurgždesiu ir jūreivių 

daina skambėjo mums kaip gražiausia harmonija, ne prastesnė už 
skriejančių dangaus šviesulių harmoniją, kurią Platonas sakosi kartais 
naktį girdėdavęs miegodamas. 

Kad nepasirodytume nedėkingi už tą geradarystę, mes jiems atida- 
vėme dalį savo dešrų, prikrovėme būgnus plonyčių dešrelių ir pastatė- 
me ant denio šešiasdešimt dvi statines vyno. Kaip tik tuo metu į jų laivą 
smarkiai atsitrenkė dvi stambios didžuvės ir į jį kliūstelėjo daugiau 
vandens, negu jo yra Vjenoje nuo Šinono ligi Somiūro: pripylė visus 
būgnus, suliejo takelažą ir išmaudė juos pačius iki siūlo galo. Panurgas, 
tatai matydamas, taip džiūgavo ir tiek perkrovė darbu savo blužnį, jog 
po to jam dvi valandas tenai diegliai diegė. 

— Aš juos,— sakė, — norėjau pavaišinti vynu, bet čia kaip tik 
jie gavo vandens. Gėlą vandenį jie laiko per nieką, nebent rankas 
juo mazgojasi. Užtat dabar sūrus vandenėlis pasitarnaus jiems kaip 
boraksas, salietra ir amonio druska Gebero virtuvėje““. 

Daugiau šnekėtis mums su jais nebeteko, nes vėjų sūkurys vėl mus 
pagavo ir nebedavė vairuoti laivo. Kapitonas pasakė, kad nūnai reikia 
duoti jūrai vesti laivą, o patiems nieko daugiau nedaryti kaip tik vien 
smagiai puotauti, nes šiuo tarpu mums geriau būsią duotis nešamiems 
vėjo ir srovės, jei norime be pavojų nukakti į Kvintos karalystę. 


| 4 


Kaip atvykome į Kvintesencijos šalį, 
vadinamą Entelechija 


PERSKYRIMAS XIX 


Pusę dienos atsargiai plaukėme, kur vėjas nešė, o trečioj dienoj 
pamatėme, kad oras darosi giedresnis negu paprastai, ir sėkmingai įsu- 
kome į Mateotechnijos“? uostą, netoliese nuo Kvintesencijos rūmų. 
Išsikėlę į krantinę, susidūrėme kaktomuša su didžia daugybe šaulių 
ir karių, saugančių arsenalą. Iš pradžių baisu pasidarė, juoba kad 
jie liepė mums visiems padėti ginklus ir rūsčiai užklausė: 

— Iš kur keliaujate, kūmai? 

— Broliukai,— atsakė Panurgas,— mes iš Turenės. Taigi atke- 
liaujame iš Prancūzijos, trokšdami išreikšti pagarbą poniai Kvinte- 
sencijai ir aplankyti šlovingąją Entelechijos“' karalystę. 

— Kaip jūs tariate: Entelechija ar Endelechija“*? — klausė jie 
mus. 

— Broliai mieli, — tarė Panurgas, — mes žmonės prasti, nemokyti, 
tad atleiskite, kad mūsų kalba neišlavinta; užtat mūsų širdys atviros ir 
neklastingos. 

— Mes ne be reikalo klausiame to skirtumo, — atsakė jie.— Juk 
iš jūsų Turenės čia jau lankėsi labai daug kitų, jie mums atrodė nieko 
sau drimbos ir kalbėjo kaip reikiant; tačiau iš kitų kraštų buvo čia 
atvažiavę kažkokių didžiuoklių, jie rietė nosis it škotai ir, vos įkėlę 
koją mūsų žemėn, tuoj šokdavo su mumis ginčytis; tuos mes nušuka- 
vome gerai, nors ir labai ragus statė. Argi savo pasaulyje jūs turite 
tiek daug nuliekamo laiko, jog nebežinote, kam jį suvartoti, jei apie 
mūsų karalienę tiek kalbate, ginčijatės ir rašinėjate visokius niekus? 
Dėl jos Ciceronas gavo mesti savo Respubliką, panašiai ir Diogenas 
Laertietis“?, ir Teodoras Gaza, ir Argiropulas, ir Besarionas, ir Po- 
licianas, ir Biudė, ir Laskaris, ir visi tie gudrūs velnio paikšai, kurių 
nebūtų pernelyg daug, jei prie jų pastaraisiais laikais nebūtų prisidėję 
Skaligeris, Bigo, Šambrijė, Fransua Fleri““ ir dar kažkokie jaunikliai 
bimbalai. Tegu jiems koserė iššunta su visu melekėliu! Mums ant jų... 
(Žiū, po galais, jie pataikauja velniams, — tarė Panurgas pro dantis.) 
Betgi jūs atvažiavot ne jų paikiojimų paremti, jūs nė įgaliojimų to- 
kių neturit. Tad ir nekalbėkim daugiau apie juos. Aristotelis, didžiau-- 
sias žmogus ir visų filosofų pirmavaizdis, buvo mūsų karalienės krikš- 
tatėviu; jis labai gerai ir labai taikliai praminė ją Entelechija. Ente- 
lechija yra jos tikrasis vardas! Tegu eina šikt, kas kitaip ją vadina. 
Kas kitaip ją vadina, tas klysta, šimts perkūnų! O jūs — jūs esate 
mieli svečiai. 

Jie mus priėmė išskėstu glėbiu; labai tuo visi apsidžiaugėme. Pa- 
nurgas šnipštelėjo man į ausį: 

— O ką, kompanione, juk tau baisu buvo iš pradžių? 

— Bent kiek,— atsakiau. 

— O aš turėjau baimės daugiau nei Efraimo kareiviai, kai Ga- 
laado vyrai juos žudė ir skandino už tai, kad jie vietoj „šibolet“ tarė 
„Sibolet“*?. O juk visame Bose nerasi žmogaus, kuris vežimu šieno 
galėtų užkimšti man rauklę, kad visi tylėtų. 

Po to jų karininkas mus tyliai ir su didelėmis ceremonijomis nu- 
vedė į karalienės rūmus. Pantagriuelis norėjo su juo pasišnekėti, bet 
jis, būdamas daug trumpesnis, dairėsi kopėčių ar bent aukštų kojūkų. 
Paskui tarė: 

— Niekis! Jei mūsų karalienė norėtų, mes būtume tokie pat dideli 
kaip ir jūs. Taip ir bus, kai ji to panorės. 

Pirmosiose galerijose mes sutikome didelę minią ligonių, su- 
skirstytų pagal ligas: raupsuotieji sau, apsinuodijusieji sau, maru ser- 
gantieji vėl skyrium, venerikai pirmosiose eilėse, ir panašiai. 


Kaip Kvintesencija gydė ligonius 
dainelėmis 


PERSKYRIMAS XX 
€ 


Antroje galerijoje karininkas mums parodė jauną ponią (nors 
jai buvo mažiausia tūkstantis aštuoni šimtai metų), gražią, dailią, 
puošniai apsirengusią, apsuptą palydos panelių ir bajorų. Karininkas 
mums sakė: 

— Dabar ne laikas ją kalbinti, jūs tiktai būkite atidūs žiūrovai ir 
dėmėkitės visa, ką ji daro. Jūs savo šalyje turite karalių, kurie stebuk- 
lingu būdu, vien rankų pridėjimu, gydo kai kurias ligas, kaip antai: 
geltą, nuomarį, grįžtamąjį drugį. Mūsų karalienė visas ligas išgydo 
be jokio prisilietimo, vien grodama daineles: nelygu liga — nelygu 
dainelė. 

Paskui mums parodė vargonus, kuriais grojant vyksta tie stebuklin- 
gi išgijimai. Jie buvo gana savotiški: dūdos iš kasijos vamzdelių, oro 
rezervuaras iš gvajako, dumtuvių paminos iš rabarbaro, pedalas iš 
turbito, manualas iš skamonijos““. 

Kol mes žiūrinėjome tuos stebuklingus naujoviškos sandaros var- 
gonus, štai abstraktoriai, spodizatoriai, masiterai, pregustai?, taba- 
chimai, chachamimai, neemanimai, rabrebanai, nereinai, rozenai, 
nedibimai, nearimai, saganimai, perašimai, chasinimai, sarimai, 
šotrimai, abotai, amilimai, achašdarpnimai, mebinai, giborimai“? ir ki- 
ti rūmų pareigūnai įvedė raupsuotuosius; jinai užgrojo jiems kažko- 
kią dainelę — ir staiga visi pasveiko, ligos kaip nebūta. Paskui įvedė 
apsinuodijusius; tiems užgrojo kitą dainelę — ir visi sveiki pašoko į 
kojas. Paskui vedė aklus, kurčius, nebylius, ir visiems buvo tas pat. 
Mums net baisu pasidarė,— ką jūs sau manot! — tai puolėme visi 
kniūpsti ir išsitiesėme žemėje, pagauti ekstazės ir sužavėti, paskendę 
kontempliacijoje ir be galo stebėdamiesi galybe, kurią matėme sklin- 
dant iš tos ponios; ir nė vienas nevaliojome nė žodžio ištarti. Taip ir 
gulėjome žemėje tol, kol ji, palietusi Pantagriuelį tikrų rožių puokšte, 

kurią laikė rankoje, mums atgaivino jusles ir suteikė galios atsistoti. 
Po to ji prakalbo į mus žodžiais kaip šilkas (tokiais, kokiais Parisatidė 
norėjo, kad visi į jos sūnų Kyrą kreiptųsi) ar bent jau kaip tafta. 

— Taurumas, spinduliuojantis iš jūsų asmenybių cirkumferenci- 
jos, teikia tam tikrą liudijimą apie dorą, glūdinčią jūsų dvasios centre; 
jusdama medum tekančią santūrių jūsų pagarbos reiškimų saldybę, 
lengvai tikiu, kad jūsų širdis nėra sutepta jokia yda nei laisvo bei iškil- 
naus mokslo stygiumi, o yra kupina retų ir universalių disciplinų, kurių 
nūnai, nemokytos prastuomenės papročių visuotinio paplitimo dėlei, 
lengviau yra trokšti negu rasti. Štai priežastis, kodėl aš, nors iš seno 
sugebanti viešpatauti visiems savo asmeniniams afektams, nūnai susi- 
laikyti negaliu nepasveikinusi jūsų kasdieniškiausiais žodžiais, būtent: 
sveiki, mano brangūs, brangiausi, visų brangiausi svečiai! 

— Aš žmogus nemokytas,— tarė man tylomis Panurgas.— Atsa- 
kykit jūs, jeigu turit noro. 

Aš betgi neatsakiau; neatsakė nė Pantagriuelis, ir mes tylėjome 
kaip tylėję. 

Tada karalienė kalbėjo toliau: 

— Jūsų tylėjimas rodo, kad jūs ne tik esate išėję iš Pitagoro mo- 
kyklos, iš kurios yra kilusi bei išaugusi ir manųjų protėvių giminė, 
bet taip pat ir Egipte, įžymioj aukštosios filosofijos kalvėj, ne vieną 
mėnulį esate krimtę nagus ir pirštu galvą kasęsi. Pitagoro mokykloje 
tylėjimas buvo išmanymo simbolis, o egiptiečiai tylą šlovino kaip 
dievišką dalyką: Hieropolyje kunigai aukas savo didžiajam dievui at- 
našaudavo tyloje, be mažiausio garso, be vieno žodžio. Mano nusi- 
teikimas yra ne prasikalsti jūsų atžvilgiu, užsitraukiant dėkingumo 
skolą, o anaiptol — tik ekscentruoti jums savo mintis, kuo gyviau iš- 
laikant formas, net jei materija nuo manęs abstrahuotųsi. 

Baigusi prakalbą, ji kreipė Žodį į savo rūmų pareigūnus ir tepasakė 
jiems tiek: 

— Tabachimai, pas Panacėją 

Tuoj tabachimai mums pasakė, kad teiktumės atleisti poniai kara- 
lienei, jog su ja kartu pietauti neteksią, nes pietų ji nieko daugiau ne- 
valganti kaip tik truputį kategorijų, sechabotų, amenimų, dimionų, 
abstrakcijų, harborinų, chalominų, antrinių intencijų, charadotų, 
antitezių, metempsichozių, transcendentinių prolepsijų'“!. 

Po to mus nuvedė į mažytę menę, visą išmuštą vienais siaubais. 
Čia mus taip vaišino, jog nėra kaip nė apsakyti. Sako, Jupiteris 
visa, kas dedasi pasaulyje, užrašo išdirbtoje ožkos odoje, tos pat ožkos, 

kuri jį žindė Kandijoje,— odoje, kuria jis dangstėsi kaip skydu mūšyje 
su titanais, už ką buvo pramintas Egiochu'“*. Prisiekiu savo troškuliu, 
broliai gėrovai, kad į aštuoniolika ožkų odų nesurašytumei puikių pa- 
tiekalų, kuriais mus ten vaišino, visų užkandžių, visų skanėsių, kur 
mums davė, net jei raidės būtų tokios smulkios kaip anos Homero Ilia- 
dos, kurią Ciceronas sakosi skaitęs ir kuri, pasak jo, visa sutilpusi į rie- 
šuto kevalą. Kai dėl manęs, tai nors turėčiau šimtą liežuvių, šimtą 
burnų, geležinį balsą ir medum tekančią Platono iškalbą, vis tiek nesu- 
gebėčiau net keturiose knygose aprašyti nė trečiosios dalies to visko — 
ne visko, o pusės. O man Pantagriuelis pasakė, jog žodžiais „pas Pa- 
nacėją“ karalienė davė, matyt, tabachimams sutartinį ženklą, kad rei- 
kia pavaišinti kuo prašmatniausiai, panašiai kaip Lukulas kad sakyda- 
vo „pas Apoloną“, kai norėdavo savo bičiulius pavaišinti ne bet kaip, 
net jei tie užgriūdavo netikėtai, kaip mėgo kartais padaryti Ciceronas 
ir Hortenzijus'9“, 


Kaip karalienė leisdavo laiką 
po pietų 


PERSKYRIMAS XXI 


Kai papietavome, vienas iš chachamimų nuvedė mus į karalienės 
salę, ir mes tenai matėme, kaip ji savo papročiu, apsupta rūmų pane- 
lių ir princų, siautė, vėtė, sijojo laiką ir leido jį per gražų ir didelį rėtį, 
supintą iš baltų ir mėlynų šilkų. Paskui žiūrėjome, kaip jie, gaivindami 
senovės papročius, šoko visi 


kordaką, kalabrizmą, 

emeliją, molosiką, 

sikiniją, kernoforą, 

jambiką, mongą, 

persiką, termanstriją, 

frigiją, florulį, 

nikatizmą, piriką'?“ 

trakiją, ir daugybę kitų šokių. 


Po to, jos paakinti, lankėme rūmus ir pamatėme tiek naujų, nuostabių 
ir keistų dalykų, jog ir dabar dar, apie tai pagalvojęs, nesitveriu ža- 
vesiu. Labiausiai mus apstulbino jos dvariškių — abstraktorių, peraši- 

mų, nedibimų, spodizatorių ir kitų — darbai: jie pasakė mums stačiai, 
be jokių gudravimų, kad pati karalienė daranti tik negalimybes ir gy- 
danti tik neišgydomus ligonius; visa kita darą ir kitus ligonius gydą jie, 
jos parankiniai. 

Taip antai, aš mačiau, kaip vienas jaunas perašimas gydė piktligę, 
ir ne bet kokią, o įsisėtrijusią, ruaniškę: pabaksnojo ligoniui triskart 
į stuburo kauliukus klumpės gabalu, ir tasai sveikas. 

Mačiau, kaip kitas visiškai išgydo hidropikus, timpanistus, ascitus 
bei hiposarkus!“?, tuo pradėjimu suduodamas devyniskart per pilvą Te- 
no kirviu!?“, 

Vienas išvarinėjo akies mirksniu visas karštliges, vien kabinda- 
mas ligoniui prie diržo kairėje pusėje lapės uodegą. 

Kitas gydė dantis, triskart paplaudamas sopamojo danties šaknis 
šeivamedžio actu ir liepdamas po to jas padžiovinti pusę valandos prieš 
saulę. 

Kitas gydė visų rūšių podagrą — šaltąją, karštąją, paveldėtą ar 
įsivarytą: liepė tik burną užčiaupti ir akis atmerkti. 

Kitas, mačiau, per kelias valandas išgydė devynis tikrus bajorus 
nuo švento Pranciškaus ligos!?': nubraukė jiems visas skolas ir kiek- 
vienam pakabino po kaklu kapšą su dešimčia tūkstančių auksinių. 

Kitas stebuklinga mašina svaidė namus pro langus, kad prasivė- 
dintų jų užkrėstas oras. 

Kitas gydė visų trijų rūšių išsekimą — atrofiją, tabesą, džiovą, ir 
gydė be vonių, be pieno dietos, be trauklapių, be kompresų, be jokių 
kitų vaistų, tik atiduodamas ligonį trims mėnesiams į vienuolius. Ir 
mums tvirtino, kad jei vienuolyne kas nenusipenės, tai jau nei gydy- 
mas, nei pati gamta tokio nenupenės. 

Vieną mačiau tarp didelės daugybės moterų, susibūrusių dviem 
pulkais: viename stovėjo jaunos mergiūkštės, dailutės, baltutės, šmaikš- 
tutės, grakštutės ir, kaip man rodėsi, nepiktos; kitame — bedantės se- 
nės, varvaakės, raukšlėtos, pa juodusios, lavonu atsiduodančios. Panta- 
griueliui buvo paaiškinta, kad tasai čia perlydo senes: jo meno dėka šios 
atjaunėja ir pasidaro tokios kaip šitos mergiūkštės, kurias matome,— 
jos irgi šviežiai, ką tik šiandien perlydytos ir visiškai atgavusios gražu- 
mą, stotą, eleganciją, visų kūno dalių dydį ir darną, kokią turėjo būda- 
mos penkiolikos ar šešiolikos metų, tik kulnai palikę žemesni, nebe 
tokie kaip pirmoje jaunystėje. Dėl tos priežasties jos dabar, sutikusios 
vyrą, Sunkiai besilaikys stačios ir lengvai grius aukštielninkos. 

Senės laukė savo eilės didžiai susikaupusios ir tolydžio lindo jam į 

akis, sakydamos, jog nepakenčiamas yra dalykas, kai gerų norų dar 
turi, o gražumo — nė už skatiką. Praktiką jis turėjo didelę, ir pelną 
ėmė ne bet kokį. Pantagriuelis klausė, kaip yra su senų vyrų atjaunini- 
mu, gal ir juos galima perlydyti; tasai atsakė, kad ne: senas vyras, jei 
nori atsijauninti, turi susijungti su perlydyta moterimi, tada jis gauna 
penktąją piktligės rūšį, vardu peladę, graikiškai ophiasis, nuo kurios 
jam nusismaukia oda su visais plaukais, panašiai kaip darosi žalčiams 
kiekvienais metais; taip vyrai atgauna jaunystę, nelyginant Arabijos 
feniksas. Čia yra tikrasis Jaunystės Šaltinis. Šituo būdu tas, kas buvo 
senas ir sutrešęs, staiga tampa jaunas, linksmas ir žvalus, panašiai kaip, 
pasak Euripido, atsitiko Jolajui, kaip pasidarė gražuoliui Faonui, 
kurį iš Veneros malonės taip mylėjo Sapfo, Titonui, Auroros dėka 
atgavusiam jaunystę, Esonui, Medėjos meno atjaunintam, o lygiai ir 
Jasonui, kurį, kaip Ferekidas ir Simonidas liudija, ji taipogi perdažė 
ir atjaunino; beje, Eschilas sako, kad dar taip buvę ir mielojo Bakcho 
žindyvėms bei jų vyrams. 


Kaip Kvintos pareigūnai dirba visokius 
darbus ir kaip karalienė pakėlė 
mus į abstraktorių luomą 


PERSKYRIMAS XXII 


Paskui aš mačiau daug minėtųjų pareigūnų prie darbo!'“*. Vieni 
trynė negrams pilvus krepšių dugnais, ir negrai dėl tos vienos prie- 
žasties trumpu laiku darėsi visiškai balti. 

Kiti, pasikinkę į žagrę tris poras lapių, arė paplūdimio smėlį, sėjo 
javus ir ėmė derlių. 

Kiti plovė čerpes, kad kitą spalvą įgautų. 

Kiti, norėdami iš pumekso (kurį jūs vadinate pemza) gauti vande- 
nį, grūdo jį ilgai marmurinėje piestoje ir keitė jo substanciją. 

Kiti kirpo asilus ir gavo labai gerą vilną. 

Kiti rinko vynuoges nuo erškėčių ir figas nuo usnių. 

Kiti milžo ožį į rėtį ir iš to turėjo daug naudos. 

Kiti trinko galvas asilams, ir buvo tai labai prasmingas darbas. 

Kiti gaudė vėją sietais ir prigaudė neregėtai stambių vėžių. 

Mačiau, kaip vienas jaunas spodizatorius vertė drumsčioti ne- 
gyvą asilą, o tą, ką gavo, pardavinėjo po penkis sū uolektį. 

Kitas pudė abstrakcijas. O, koks tai puikus skanėstas! 

O Panurgas bjauriai išsivėmė, matydamas, kaip vienas achašdar- 
pnimas maišė užraugęs rėčką žmogaus šlapalo su arklių mėšlu ir gero- 
ka doze krikščionių ekskrementų. Fu, bjaurybė! Tačiau jis mums pa- 
aiškino, kad tuo kilniu skiedalu girdąs karalius ir kunigaikščius ir kad 
šitaip prailginąs jiems gyvenimą geru sieksniu arba ir dviem. 

Kiti laužė dešras, atremdami į kelį. 

Kiti ungurius lupo nuo uodegos, ir tie cypė tik tada, kai buvo 
nulupti, visai priešingai negu Meleno unguriai. 

Kiti iš niekų darė didelius daiktus, o didelius daiktus vertė niekais. 

Kiti raikė ugnį peiliu, o tinklu vandenį samstė. 

Kiti iš pūslių dirbo žibintus, o iš debesų krosnis krovė. 

Mes ten matėme dvylika kitų dvariškių, puotaujančių pavėsyje po 
medeliais ir geriančių iš dailių ir talpių taurių ketveriopą vyną, atvė- 
sintą ir skanų, visiems į sveikatą ir iki dugno; mums sakė, kad jie tos 
šalies papročiu taiso čia orą pagal savo norą, panašiai kaip Heraklis 
kitą kartą darė, pasivaduodamas su Atlantu. 

Kiti iš būtinybės darė dorybę, ir man atrodė, kad jų tasai darbas 
itin gražus ir tikslingas. 

Kiti, užuot valgę, krapštėsi dantis, ir dėl to maža ką tedėjo į tupynės 
puodą. 

Kiti ilgoje lysvėje uoliai matavo blusų šuolius ir man tvirtino, kad 
šis jų darbas esąs būtinų būtiniausias karalystėms valdyti, karams 
kariauti, respublikoms administruoti, nurodydami, jog Sokratas, ku- 
ris pirmasis filosofiją nukėlė iš dangaus į žemę ir ją iš dykinėjančių 
smalsuolių pramogos pavertė naudingu bei pelningu dalyku, pusę 
savo studijų laiko sunaudojo blusų šuoliams matuoti, kaip liudija 
kvintesencininkas Aristofanas!“ 

Mačiau du giborimus, užlipusius ant pat bokšto viršūnės ir stovin- 
čius sargyboje; man sakė, kad jie sergsti mėnulį nuo vilkų. 

Sutikau viename sodo kampe keturis žmones karštai besiginčijan- 
čius, vos nekimbančius kits kitam į plaukus; paklausęs, ko jie vaidijasi, 
išgirdau, kad šit jau keturios dienos, kaip jie svarsto tris antgamtinius 
klausimus, iš kurių sprendimo tikisi aukso kalnų. Pirmas — apie ne- 
romyto asilo šešėlį; antras — apie žibinto dūmus; trečias — apie ožkos 
gaurus: ar jie yra vilna, ar ne. Dar mes patyrėme, jog jiems neatrodo 
keista, kad du prieštaringi sprendimai gali būti teisingi moduso, for- 
mos, figūros ir laiko atžvilgiu. Tai toks dalykas, kurio Paryžiaus so- 
fistai niekad nepripažins, jie greičiau jau sutiks krikšto išsižadėti. 

Kai mes smalsiai stebėjome neregėtus tų žmonių darbus, štai, su- 
švitus skaidriajam Hesperui!'!“, vėl pasirodė ponia karalienė su savo 
kilminga palyda. Sulig jos pasirodymu mūsų juslės iš naujo apstulbo 
ir mums akyse tamsu pasidarė. Ji tuojau pamatė mūsų išgąstį ir į 
mus prabilo taip: 

— Veiksnys, verčiąs žmonių atmintį klajoti po nuostabos bedug- 
nes, nėra tai didingumas padarinių, kuriuos jie regi randantis iš natu- 
ralinių priežasčių gudrių darytojų veiklos dėka, ne, tai yra naujumas 
patirties, kuri įsigauna jiems į jusles, iki jie dar nėra šviesiu protu ir 
stropiu tyrimu persitikrinę, kaip lengvai tokie dariniai vyksta. Todėl at- 
gaukite žadą ir nusikratykite visokiomis baimėmis, jei kokios apipuolė 
jus, išvydus tai, ką jūsų akyse mano pareigūnai darė. Žiūrėkite, klau- 
sykite, svarstykite laisvu savo išmanymu visa, kas tik mano namuose 
yra; taip jūs palengva išsivaduosite iš nežinios vergijos. Tokia yra ma- 
no valia. O idant būtų duotas tikras ir teisingas tos valios liudijimas, aš, 
atsižvelgdama į didžius žinijos troškimus, kuriuos regiu gausiai susi- 
kaupusius jūsų širdyse, pakelsiu jus dabar į abstraktorių luomą ir pa- 
reigas. Prieš jums iš čia išvykstant, Geberas, mano pirmasis tabachi- 
mas, įtrauks jus į to luomo knygas. 

Mes nusižeminę padėkojome, nepratardami nė žodžio, ir priėmėme 
garbingą padėtį, kurią ji mums suteikė. 


Kaip karalienei buvo patiekta 
vakarienė ir kaip jinai valgė 

Karalienė, baigusi kalbą, atsigręžė į savo dvariškius ir jiems tarė: 

— Skrandžio anga, bendrasis mitybos reikalų ambasadorius vi- 
siems kūno nariams, tiek žemesniesiems, tiek aukštesniesiems, praneša, 
jog turime pristatyti reikiamų maisto medžiagų vieton tų, kurios, to- 
lydžio gaminant prigimtinę šilumą, buvo mūsų narių suvartotos kaip 
pirmapradės sultys. Spodizatoriai, chasinimai, neemanimai ir peraši- 
mai, tegul nestinga jums uolumo, kad stalai būtų kuo greičiausiai pa- 
dengti ir apstatyti visomis leistinomis maistingųjų medžiagų rūšimis. 
O jūs, taurieji pregustai drauge su mielais mano masiterais,— jūsų iš- 
moningumas, padabintas rūpestingumu bei sąžiningumu, yra laidas, 
jog nėra man reikalo jums nė įsakyti, idant vykintumėte savo parei- 

gas ir budrūs stovėtumėte savajame poste. Man telieka priminti, kad 
darytumėte tai, ką darote. 

Šiuos žodžius tarusi, ji pasitraukė valandėlę su keletu savo palydos 
panelių, o mums buvo pasakyta, kad ji išėjo nusimaudyti: šis paprotys 
antikos žmonių tarpe buvo paplitęs taip, kaip dabar pas mus rankų 
plovimasis prieš valgant. Stalai buvo beregint pastatyti, uždengti labai 
brangiomis staltiesėmis. Valgymo eiga buvo tokia, jog karalienė nieko 
kito nevalgė kaip tik dangiškąją ambroziją; nieko kito negėrė kaip tik 
dieviškąjį nektarą. O rūmų ponams bei ponioms, ir mums drauge su 
jais, buvo paduota tokių retų, skanių ir brangių valgių, kokių net sapne 
vargiai sapnavo pats Apicijus!!!. 

Baigiantis puotai, dėl visa ko, jei kartais kurio valgytojo alkis dar 
neapmalšęs, atnešė dubenį mišrainės; dubuo buvo tokio dydžio bei 
talpumo, jog aukso padėklas, Pitijo Bitiniečio padovanotas karaliui 
Darijui, vargiai būtų galėjęs jį pridengti. Jis buvo pilnas įvairiausių 
sriubų, salotų, frikasė, šutinių, ožkienos virtos, jautienos keptos, jautie- 
nos virtos, jautienos ant iešmo čirškintos, jautienos sūdytos gabalais 
didžiausiais, kumpio rūkyto, šoninės, sutaisytos dieviškai, pyragaičių, 
tortų, begalė kuskusų, parengtų mauriškai, sūrių, drebučių, vaisių 
visokiausių. Viskas man rodėsi puiku ir skanu, betgi nebeliečiau 
nieko, kadangi buvau sotus ir prisivaišinęs iki paskutiniųjų galių. Tik 
šit ką turėčiau jums pridurti: mačiau ten paštetų, užkeptų tešloje, — 
tai retas dalykas, — ir tie paštetai, užkepti tešloje, kepti buvo puode. 
Jo dugne įžiūrėjau daugybę lošiamų jų kauliukų, kortų, tarotų, liu- 
etų''Ž, šachmatų ir šaškių, taip pat ir puodelį, pilną auksinių su saule, 
skirtų tiems, kas norės lošti. 

O visai apačioje mačiau kažin kiek mulų su gražiomis kamano- 
mis, su aksomo gūniomis, arklių, pabalnotų ir vyrams, ir moterims 
joti, kažin kiek lektikų, gerai aksomu apmuštų, ir dar vieną kitą fera- 
rišką karietą — tai tiems, kas norės pasivažinėti. 

Tatai man neatrodė keista, bet karalienės valgymo būdas man buvo 
tikra naujiena. Ji nekramtė nieko, nors turėjo gerus ir stiprius dantis, 
nors valgiai privalėjo kramtymo, — ne, toks buvo jos paprotys. Valgius, 
paragautus pregustų, ėmė jos masiterai ir iškilniai už ją kramtė; tam 
jų burnos buvo išklotos raudonu atlasu, aukso gijomis siuvinėtu, o 
dantys dramblio kaulo, balti, gražūs; kai jau maistas būdavo gerai ir 
tinkamai sukramtytas, jie sukrėsdavo jį karalienei per gryno aukso pil- 
tuvą tiesiai į skrandį. Sakė, kad kai jai reikia nusilengvinti, tai irgi ne 
pati eina, o ką nors kitą siunčia. 

Kaip Kvintos akivaizdoje vyko linksmi 
šokiai turnyro pavidalu 

Po vakarienės buvo surengti karalienės akivaizdoje šokiai turnyro 
pavidalu, verti ne tik pažiūrėti, bet ir įamžinti. Tam reikalui pirmiausia 
patiesė ant salės grindų didelį aksomo kilimą, kuris buvo languotas 
kaip šachmatų lenta: vieni langiukai balti, kiti geltoni, kiekvienas 
trijų sprindžių dydžio, visi ketvirtainiški. Tada į salę suėjo trisdešimt du 
šokėjai ir šokėjos, kurių šešiolika vilkėjo auksinio brokato rūbais, 
būtent: aštuonios jaunos nimfos (tokios, kokias piešdavo antikiniais 
laikais Dianos palydoves), karalius, karalienė, du sargai bokštuose, du 
raiteliai ir du rikiai. Šešiolika tokių pat šokėjų vilkėjo sidabrinio bro- 
kato rūbais. Į vietas ant kilimo jie išsirikiavo tokia tvarka: karaliai 
sustojo galinėse eilėse, ir vienas, ir antras ant ketvirtojo langiuko, 
taigi auksinis karalius stovėjo ant balto langiuko, o sidabrinis kara- 
lius — ant geltono; karalienės — greta karalių: auksinė ant geltono 
langiuko, sidabrinė ant balto; abu rikiai — abipus karaliaus ir kara- 
lienės, kaip jų sargybiniai; už rikių — raiteliai, už raitelių — sargai 
bokštuose. Priešais juos visus per visą eilę išsirikiavo aštuonios nim- 
fos. Abiejų nimfų eilių tarpe keturios eilės langiukų buvo tuščios. 

Abi pusės turėjo savo muzikantus, kurie vilkėjo irgi skirtingai, 
būtent: vienų drabužiai buvo oranžinio damasto, kitų — balto; abie- 
jose pusėse jų buvo po aštuonetą su įvairiausiais instrumentais, sma- 
giais ir išmoningais, nuostabiai sutariančiais ir melodingais; grojo jie 
taip, kaip kada reikalavo šokio eiga, — skirtingais tonais, tempais ir rit- 
mu; tatai man rodėsi tikrai stebuklinga, nes juk labai įvairūs buvo 
to šokio žingsniai, figūros, šuoliai, puoliai, apsisukimai, bėgimai, pa- 
salos, atsitraukimai ir netikėti antpuoliai. 

Dar labiau stulbinantis, mano nuomone, buvo tas dalykas, kad šo- 
kėjai taip greitai sugaudavo muzikos garsų reikšmę, atliepiančią jų 
judesiams, jog vos tik muzika padavė atitinkamą toną, jau jie stojosi 
reikiamon padėtin, nors prieš tai jų judesiai buvo visai kitokie. 

Nimfos, išrikiuotos pirmoje linijoje ir pasirengusios pradėti mūšį, 
žengia į priešą tiesiai pirmyn, per vieną langelį; išimtis — pirmas ėji- 
mas, kada joms leidžiama žengti per du langelius; jos niekada neina 
atgal. Jei atsitinka, kad viena iš jų pasiekia priešininkų eilę, tai jų ka- 

ralius ją vainikuoja savo karaliene, ir ji nuo to laiko turi visas kara- 
lienės teises vaikščioti ir imti priešą; šiaip nimfa gali imti tik įstrižai ir 
tik į priekį. Nei joms, nei kam kitam neleidžiama priešo imti, jei paju- 
dėjus karalius liktų atidengtas smūgiui. Karalius eina ir ima į visas pu- 
ses per vieną langelį, vadinasi, gali pereiti nuo balto langelio ant gelto- 
no ir atvirkščiai; išimtis — pirmas ėjimas: jeigu jo eilėje nėra daugiau 
figūrų, tik vienas bokšto sargas, tai karalius gali sargą pastatyti savo 
vieton, o pats atsistoti greta, jo apsaugoj. Karalienė vaikšto ir ima 
laisviau už visas figūras, būtent, visomis kryptimis ir visais būdais — 
tiesiąja linija, tiek toli, kiek patinka, jei tik ta linija nėra užimta savųjų, 
taip pat ir įstrižaine, nenušokdama nuo savo spalvos. Rikis eina ir į 
priekį, ir atgal, toli ir arti, tik niekad nekeičia spalvos. Raitelis vaikšto 
ir ima vingiu, atseit peršoka vieną langelį, net jei jis užimtas saviškio 
ar priešo, o tada eina į gretimą kairėn ar dešinėn, keisdamas spalvą; 
šis ėjimas yra labai pavojingas priešui ir reikalauja didelio budrumo, 
nes raitelis niekada neina tiesiai ir atvirai. Bokšto sargas eina ir ima 
tiesiąja linija, dešinėn ir kairėn, pirmyn ir atgal, kaip ir karalius, tik 
gali žygiuoti taip toli, kaip jam patinka, jei tik kelias laisvas, o karalius 
to nedaro. 

Bendras turnyro tikslas abiem pusėm toks: apsupti ir uždaryti prie- 
šingosios pusės karalių, kad jis niekur nebegalėtų pasitraukti. Kai jau 
karalius taip uždarytas, kad nei pabėgti nebėra kur, nei saviškiai jo iš- 
vaduoti nebegali, tada kova baigiasi, ir apsuptasis karalius pralaimi. 
Karaliui nuo šitos nedalios apsaugoti negaili aukoti savo gyvybės nė 
vienas ir nė viena iš viso jo būrio; ir ima abi pusės vieni kitus nelais- 
vėn visur ir visame kame, klausydami muzikos garsų. Kai ima kas be- 
laisvį iš priešo pusės, tai visų pirma prieš jį padaro reveransą, suduoda 
jam palengva per dešinę ranką, išveda iš aikštės ir užima jo vietą. Jei 
atsitinka, jog karalius lieka nepridengtas, tai priešo pusei neleidžiama 
jo paimti; galioja griežčiausias nuostatas, kad tasai, kas nušalino kara- 
liaus gynybą ir galėtų jį imti, privalo prieš jį žemai nusilenkti ir įspėti 
šiais žodžiais: „,„Tesergsti jus dievas!“, kad jo tarnai, atskubėję pagal- 
bon, galėtų jį pridengti arba kad jis pats pakeistų vietą, jei per nelaimę 
nebegalėtų gauti gynybos. Karalius nė blogiausiu atveju neimamas 
nelaisvėn, tik pergalėtojai priklaupia prieš jį ant kairiojo kelio ir sako: 
„Laba diena!“ Tada ir baigiasi turnyras. 

Kaip rungėsi turnyre trisdešimt 
du šokėjai 

Kai abi kovotojų šalys susirikiavo, abu orkestrai drauge užgriežė 
karišką maršą, itin trenksmingą, kaip prieš tikras kautynes. Mes matė- 
me, kaip suvirpo abiejų šalių kovotojai — jie narsinosi smarkiai kautis, 
nes artėjo mūšio valanda, kada reikės pajudėti iš savo stovyklos. 
Šit staiga sidabrinės šalies orkestras nutilo, ir toliau skambėjo tik auk- 
sinės šalies instrumentai, o tas reiškė, kad auksinė šalis puls pirmoji. 
Taip ir atsitiko: suskambo naujas tonas, ir mes pamatėme, kaip nim- 
fa, stovėjusi priešais karalienę, apsigręžė per kairįjį petį aplink į savo 
karalių, tarsi prašydama leidimo pradėti mūšį, o podraug sveikindama 
visus savosios šalies kovotojus. Po to ji kukliai pažengė per du langelius 
į priekį ir tuptelėdama pasisveikino su priešininkais, kuriuos pradėjo 
atakuoti. Čia nutilo auksinių orkestras, užgrojo sidabrinių. Negalima 
nepriminti, jog nimfa tam nusilenkė savo karaliui ir visiems savosios 
šalies kovotojams, kad jie nestovėtų dyki; tie savo ruožtu irgi nusilenkė 
jai, pasisukę per kairįjį petį aplink, išskyrus karalienę, kuri į savąjį 
karalių pasigręžė dešinėn. Šitokių abipusių nusilenkimų laikėsi visi 
žaidėjai per visus ėjimus, tiek vienoje šalyje, tiek kitoje. 

Sidabrinių orkestrui grojant, išėjo į priekį sidabrinė nimfa, 
stovėjusi priešais savo karalienę; visų pirma ji gražiai pasisveikino 
su savo karaliumi bei visais savosios šalies kovotojais ir buvo jų 
tolygiai pasveikinta kaip ir anoji auksinė, tiktai šie gręžėsi į dešinę, 
o jų karalienė — į kairę; nimfa žengė irgi per du langelius, nusi- 
lenkė savo priešininkei ir atsistojo ties ja veidas į veidą, be jokio 
tarpo — rodės, jau pradės kautis, bet juk nimfos muša tik įstrižai 
į šoną. Jų draugės, tiek auksinės, tiek sidabrinės, pasekė jų pavyzdžiu, 
pasinešė pleištais pirmyn ir stojo į mūšį: auksinė nimfa, pirmoji žen- 
gusi į mūšio lauką, sudavė ranka sidabrinei nimfai, stovinčiai priekyje 
kairėj, išvedė ją iš rikiuotės ir užėmė jos vietą, tačiau greitai, sulig 
nauju muzikos garsu, ją išvedė sidabrinis rikis. Tą rikį ėmė spausti auk- 
sinė nimfa; į mūšį atskubėjo sidabrinis raitelis; auksinė karalienė 
atsistojo priešais karalių. 

Tada sidabrinis karalius, saugodamasis auksinės karalienės nar- 
so, pakeitė vietą — pasitraukė dešinėn, už savojo bokšto sargo, nes 

ši nauja vieta jam atrodė būsianti labai gerai įtvirtinta ir patogi 
gintis. 

Abudu raiteliai, kurie laikėsi kairėje, tiek auksinis, tiek ir sidabri- 
nis, stojo į mūšį ir paėmė nelaisvėn daug priešingos šalies nimfų, kurios 
negalėjo trauktis atgal; ypač pasižymėjo auksinis raitelis — tasai itin 
stengėsi gaudyti nimfas nelaisvėn. Sidabrinis raitelis sumanė svar- 
besnį dalyką, bet slėpė savo tikruosius ketinimus: nors ir galėdamas 
paimti vieną ar kitą auksinę nimfą, nelietė jų, tik žygiavo toliau ir tiek 
priartėjo prie savo priešininkų, jog nusilenkė karaliui ir pasakė 
„Tesergsti jus dievas!“ Auksinių šalis, gavusi įspėjimą gelbėti savo 
karalių, sudrebėjo visa — ne dėl to, kad nebūtų galėjusi lengvai ir 
greitai apginti karalių, bet dėl to, kad begindama turėjo amžinai pra- 
rasti savo dešinįjį sargą, nes jo niekaip išsaugoti nebegalėjo. Tada auk- 
sinis karalius pasitraukė kairėn, o sidabrinis raitelis pasiėmė auksinį 
sargą — tai buvo didelis nuostolis. Auksinė šalis ryžosi atkeršyti ir ap- 
supo raitelį iš visų pusių, kad nebegalėtų pabėgti nei ištrūkti iš jų ran- 
kų; tas kaip tik įmanydamas stengėsi prasiveržti, jo draugai visokiomis 
gudrybėmis jį rėmė, ir vis dėlto auksinė karalienė galų gale jį paėmė. 

Auksinė šalis, netekusi vieno iš savo ramsčių, neriasi iš kailio, 
blaškosi, ieško būdų atsikeršyti, primiršta laikytis atsargumo, bet pada- 
ro daug nuostolių priešininkų kariuomenei. Sidabrinė šalis jiems du- 
mia akis, taikosi atsigriebti ir atiduoda vieną savo nimfą auksinei ka- 
ralienei; bet tai spąstai: kai karalienė tą nimfą paima, rikis vos nepagro- 
bia jos pačios. Auksinis raitelis bando paimti sidabrinį karalių ir 
karalienę ir sako jiems „Laba diena!“ Sidabrinis rikis juos išgelbsti, 
bet jį paima auksinė nimfa, o šią vėlgi pačiumpa sidabrinė nimfa. Mū- 
šis smarkėja. Sargai išeina iš bokštų ir stoja pagalbon. Viskas virte 
verda. Enio!!* dar vis neapsisprendžia, katra šalis turi laimėti. Sida- 
briniai kartkarčiais prasibrauna iki pat auksinio karaliaus palapinės, 
bet auksiniai vėl juos atbloškia. Tarpe kitų didžią narsą parodo auksinė 
karalienė: ji vienu žygiu paima sidabrinį rikį, o pasukusi šonan — 
ir sargą. Sidabrinė karalienė, tai matydama, žengia į priekį ir smogia 
tolygiu smarkumu: ir paima antrąjį auksinį sargą ir kelias nimfas. 

Abi karalienės kaunasi ilgai, čia taikydamos viena kitą prigriebti, 
čia dengdamos bei saugodamos save ir savo karalius. Galų gale auksinė 
karalienė paima sidabrinę, bet tuojau ir ją pačią pastveria sidabrinis 
rikis. Dabar auksinis karalius beturi tris nimfas, vieną rikį ir vieną 
sargą, o sidabrinis — tris nimfas ir dešinįjį raitelį, užtat toliau kaunasi 
jau daug atsargiau ir nebe taip smarkiai. 


39. PLB 19 

Abu karaliai, rodos, liūdi, netekę savo mylimų karalienių; visi jų 
sugebėjimai ir visos pastangos dabar sutelktos, kaip gauti naujas kara- 
lienes — vieną kurią iš nimfų, jei tik bus galima, pakelti į šitą rangą, 
vesti ir karštai mylėti; jie duoda tvirtus pažadus imti už pačią tą nimfą, 
kuri prasiverš į priešų rikiuotę iki pat karaliaus linijos. Auksinės nim- 
fos laimi pirmosios, ir viena iš jų tampa naująja karaliene: jai uždeda 
ant galvos karūną ir užgaubia karališkąjį apsiaustą. 

Sidabrinės nenusileidžia: dar žingsnis — ir viena iš jų taps naująja 
karaliene; bet čia jos tyko auksinis sargas, užtat ji tuo tarpu susilaiko. 

Naujoji auksinių karalienė, žengusi į sostą, nori pasirodyti galinga, 
narsi ir karinga. Kovos lauke ji padaro didžių žygdarbių. Bet tuo tarpu 
sidabrinis raitelis paima auksinį sargą, kuris saugojo galinę lauko 
ribą; dėl to dabar ir sidabriniai gauna naują karalienę, kuri, žengusi 
į sostą, irgi nori parodyti savo narsybę. Kautynės atsinaujina ir dar la- 
biau įsiliepsnoja nei pirma. Abi pusės griebiasi visokių gudrybių, ren- 
gia begalę puolimų, prasiveržimų, kol pagaliau sidabrinė karalienė 
vogčia įsigauna į auksinio karaliaus palapinę ir sako jam: „Tesergsti 
jus dievas!“ Ir niekas kitas išgelbėti jo nebegali kaip tik naujoji kara- 
lienė. Toji nėmaž nesvyruodama stoja į pavojų ir pridengia karalių. 
Tada sidabrinis raitelis, šuoliuodamas į visas puses, atskuba prie savo 
karalienės, ir abu taip suremia auksinį karalių, jog tasai, norėdamas 
išsigelbėti, turi aukoti savo karalienę. Visgi jam pavyksta paimti sida- 
brinį raitelį. Auksinis rikis su dviem dar likusiom nimfom iš visų jėgų 
gina savo karalių, bet galų gale visi patenka į nelaisvę ir dingsta iš 
kovos lauko, ir auksinis karalius lieka vienas. Tada visa sidabrinių 
šalis jam žemai nusilenkia ir sako: „Laba diena!“ — mat sidabrinis 
karalius laimėjo kovą. Sulig šiais žodžiais abu orkestrai užtrenkia per- 
galės maršą. Ir baigiasi pirmasis šokis tokia didele linksmybe ir tokiais 
nuostabiais meilingumo pareiškimais, jog mes visi pajuntame širdyse 
begalinį džiaugsmą, ir ne be pagrindo atrodo mums, jog esame perkelti 
į pačią aukštutinę olimpinio dangaus prabangą ir palaimą. 

Baigus pirmąjį turnyrą, abi šalys grįžo išeities padėtin ir pradėjo 
kovą antrukart, tiktai muzika dabar grojo puse takto greičiau nei 
pirma; kovos eiga irgi buvo visai skirtinga. Antai mačiau, kaip auksinė 
karalienė, tarsi įširdusi dėl savo kariuomenės pralaimėjimo, muzikos 
gaidos sukurstyta, viena pirmųjų puolė su savo rikiu ir raiteliu į mūšį, 
ir nedaug tetrūko, kad būtų paėmusi sidabrinį karalių pačioje jo 
palapinėje, jo kariauninkų tarpe. Paskui, matydama, kad josios kėslai 
išėjo aikštėn, įsisuko kariuomenės tirštumon ir tiek priniokojo sidab- 

rinių nimfų bei kitų kariauninkų, jog gaila buvo žiūrėti. Galėjai pa- 
manyti, jog tai nauja amazonė Pentesilėja, it perkūnas puolanti graikų 
stovyklą. Tačiau neilgai teteko jai siautėti, nes sidabriniai, gailaudami, 
beje, savo žuvusiųjų, tačiau slėpdami savo gailesį, sutaisė jai spąstus: 
jų rikis, glūdojęs tolimame kampe, drauge su raiteliu klajūnu ją už- 
puolė, paėmė ir išvedė iš rikiuotės. Kiti kariauninkai greitai pasidavė. 
Kitąsyk karalienė žinos būti atsargesnė, laikysis prie karaliaus, nesileis 
taip toli, o jei būtinai reikės eiti į kautynes, tai eis su stipresne palyda. 
Taigi ir šį kartą nugalėtojais liko sidabriniai. 

Trečiam — ir paskutiniam — šokiui abi šalys išsirikiavo taip pat 
kaip ir pirma, tik man atrodė, kad veidai visų buvo dar linksmesni ir 
ryžtingesni negu anuos abu kartus. Ir muzika grojo kur kas gyvesnę 
karinę melodiją frigiškos intonacijos, kurią senų senovėje sukūrė 
Marsijas!!“. Ir pasileido visi sūkuriu, ir užvirė nuostabi kova, ir ėjo vis- 
kas taip mitriai, jog per vieną muzikos taktą darė po keturis ėjimus, 
ir tai su visais privalomais nusilenkimais bei posūkiais, kaip anksčiau 
sakėme,— tik mirgėjo akyse išvien petauristiniai'!? skrydžiai, pinda- 
miesi vieni su kitais. Ir, matydami, kaip šokėjai pasilankstę sukasi ant 
vienos kojos, mes lyginome juos su vilkeliu, vaikų žaisliuku, kurį tie 
paleidžia, smarkiai trūktelėdami virvutę: šis taip greitai sukasi, jog ro- 
dosi, kad stovi vietoje, ne juda, o miega, anot vaikų kalbos. O jei ant jo 
yra koks spalvotas taškas, tai mūsų akims rodosi, jog tai ne taškas, 
o ištisinė linija, kaip išmintingai tatai aptarė Kuzanas!!“, kalbėda- 
mas apie aukštąją materiją. 

Aplinkui begirdėjome tik rankų pliaukšėjimus ir džiūgavimo šūks- 
nius, kas valandėlę kartojamus, tiek iš vienos šalies, tiek iš kitos. Ir nei 
pats rūstusis Katonas, nei senasis Krasas, nelinkęs į juokus, nei Timo- 
nas Atėnietis, toks jau mizantropas, nei Heraklitas, taip nekenčiantis 
žmonių sugebėjimo juoktis, — niekas nebūtų ištvėręs savo rimtybėje, 
matydamas, kaip greitai juda tie jaunuoliai su savo karalienėmis ir 
nimfomis, kaip jie vaikšto, šokinėja, sklandyte sklando, sukasi, ir vis 
kitaip, ir vis naujaip, su begaline įvairybe, vikriai įsitaikydami į gy- 
viausios muzikos taktą, mikliai nardydami vieni tarp kitų ir nėmaž kits 
kitam nekliūdami. Ir juo mažiau žaidėjų liko aikštėje, juo darėsi sma- 
giau žiūrėti, kaip jie gudrauja ir klastauja, kaip taikosi prigriebti vie- 
nas kitą pagal muzikos duodamus ženklus. Negana to: jei šis nebežmo- 
niškai įmantrus reginys gožė mūsų jusles, stulbino mūsų protus ir 
kerėjo mus svaiginamai, tai mūsų širdis juoba jaudino ir siaubė muzi- 
kos intonacija; ir aš jau linkęs buvau patikėti, jog kaip tik tokiomis 

muzikos moduliacijomis Ismenijas kurstė Aleksandrą Didįjį, sėdintį 
prie stalo ir ramiai puotaujantį, pašokti ir griebtis ginklų. Trečiąjį tur- 
nyrą laimėjo auksinis karalius. 

Šokių metu ponia karalienė nepastebimai išėjo, ir jos daugiau mes 
nebematėme. Gebero parankiniai nuvedė mus pas jį, ir čia buvome 
įrašyti į luomų knygas, kaip karalienė liepė. Po to nusileidome į Ma- 
teotechnijos uostą ir sulipome į laivus, nes sužinojome, kad kyla mums 
palankus vėjas: jei būtume juo nepasinaudoję, tai paskui būtume gavę 
laukti tris mėnulio fazes. 


Kaip mes išlipome Kelių saloje, 
kurioje keliai keliauja 

Dvi dienas plaukę, išvydome Kelių salą, kurioje gavome matyti iš- 
ties paminėtiną daiktą. Keliai ten yra gyvūnai, jeigu Aristotelis teisingai 
nusakė, kad esminė gyvo padaro žymė yra ta, jog jis pats gali judėti. 
Mat keliai ten keliauja, visai kaip gyvi. Yra kelių, klajojančių ne- 
lyginant planetos, yra kelių, kur nors vykstančių, per kits kitą lipan- 
čių, kits kitą kertančių. Ir teko dažnai matyti, kad keliauninkai klausia 
tos šalies gyventojus: 

— Kur eina šis kelias? O va tas? 

Jiems atsakydavo: 

— Šis kelias eina iš Pietų į Vasarius, pro kleboniją, į miestą, 
paupiu. 

Ir keliauninkai, stoję į reikiamą kelią, be jokio sunkumo ir vargo 
atsiduria ten, kur jiems reikia,— visai taip, kaip, sakysim, iš Liono 
jūs nukankate į Avinjoną arba Arlį, įsisėdę į laivelį Ronos upėje. Bet 
juk žinote, kad kiekvienas daiktas turi trūkumų ir niekas nėra laimin- 
gas visais punktais, tad ir čia, kaip mums sakė, yra žmonių padermė, 
vadinama kelių gaudytojais ir grindinio trypėjais; vargšai keliai tokių 
bijo ir vengia jų kaip galvažudžių. Tie žmonės tyko kelių ir gaudo 
juos it vilkus kilpomis arba it slankas tinklais. Mačiau vieną tokį; jį 
persekiojo teisėtumo organai, kam jis neteisingai, priešingai sveikam 
protui, pasigavo kelią, einantį mokyklon,— juk tas buvo visų il- 

giausias; tuo tarpu kitas gyrėsi pasirinkęs pati trumpiausiąjį — karinės 
sėkmės kelią ir užtat pirmas pasiekęs savo tikslą. 

Ir Karpalimas, pamatęs sykį, kaip Epistemonas, laikydamas sau- 
joj savo laistiklį, laisto savo vandenį pašalėje, pasakė nesistebįs, kad 
Epistemonas rytą visada pirmas prišokąs prie gerojo Pantagriuelio: jis 
mat laikąsis visų trumpiausio ir mažiausiai nunovyto. 

Aš tenai atpažinau Buržo vieškelį, mačiau, kaip jis ėjo klebono 
žingsniu!!! ir kaip bėgo nuo atvažiuojančių keleto vežimų, matyt, iš 
baimės, kad arklių kanopos jo nenutryptų ir kad tekiniai nepervažiuo- 
tų jam pilvo, kaip Tulija kad savo karieta pervažiavo pilvą savo 
tėvui Servijui Tulijui, šeštajam Romos karaliui. 

Pažinau ir seną keliuką iš Peronos į Sen Kanteną, ir jis man pasi- 
rodė vis dar pakenčiamas. 

Pažinau tarp uolynų seną, mielą Feratos kelią, raitą ant didelės 
meškos!!č, Iš toliau pažiūrėjus, jis man priminė šventą Jeronimą, pa- 
veiksle nutapytą, tik vietoj liūto čia buvo meška: toks pat perkaršęs se- 
nis su ilga barzda, visiškai žila ir susivėlusia, panašia į ledo varveklius; 
jis turėjo ant savęs daug pušies medžio rožančių, nedailiai padirbtų, ir 
pats atrodė klūpantis, ne stovintis, ne gulintis, ir mušėsi į krūtinę 
stambiais netašytais akmenimis. Mums į jį žiūrint, ir gailu, ir baugu 
darėsi. Tuo tarpu mus pasivedė į šalį vienas keliaujantis tos šalies stu- 
dentas ir, rodydamas lygų, visai baltą ir truputį šiaudais pabarstytą ke- 
lią, kalbėjo mums: 

— Nuo šiol jūs nebeniekinsite Talio Miletiečio'!? nuomonės, jog 
visų daiktų pradžia esąs vanduo, nei Homero teiginio, jog visa giminė 
iš Okeano. Kelias, kurį čia matote, yra gimęs iš vandens ir į vandenį 
grįžta: prieš du mėnesius juo plaukiojo laivai, o nūnai važinėja ka- 
rietos. 

— Na,— tarė Pantagriuelis,— tas, ką jūs pasakojate, mums ne- 
didelė naujiena. Savo krašte mes kiekvienais metais matome tokių 
pasikeitimų bent penkis šimtus ir daugiau. 

Paskiau, stebėdamas tų judančių kelių elgseną, jis pasakojo mums, 
jog Filolajas ir Aristarchas, jo nuomone, filosofavę šioj saloj, Seleu- 
kas irgi turbūt čia priėjęs įsitikinimą, kad iš tikrųjų žemė sukasi 
aplink savo ašį '??, o ne dangus aplink žemę, nors mums ir atrodo, jog 
yra priešingai; juk kai plaukiame Luaros upe, tai mums atrodo, kad 
pakrantės medžiai slenka pro šalį, bet jie gi stovi vietoje, tik mes su lai- 
vu slenkame. 

Grįžę prie laivų, pamatėme, kaip laužė ratu tris kelių gaudytojus, 
sučiuptus pasaloje, ir degino ant lėtos ugnies vieną didelį nenaudėlį, 
kam jis trypė kelią ir įlaužė vieną šonkaulį; mums sakė, kad tai buvęs 
tas kelias, kuris eina į Nilo užtvankas Egipte. 


Kaip mes atvykome į Klumpininkų 
salą, taip pat apie brolių 
Birzgulių ordiną 


PERSKYRIMAS XXVII 


Po to atvykome į Klumpininkų salą, kurios gyventojai minta vien 
menkių sriuba; vis dėlto mus gerai priėmė ir pavaišino salos karalius, 
Benijus Trečiasis, kuris po išgertuvių mus nuvedė pažiūrėti naujo 
vienuolyno, jo sumanymu įsteigto, pastatyto ir įrengto broliams birz- 
guliams — taip jis pavadino naujuosius vienuolius. Mums jis paaiškino, 
Jog kadangi kontinente jau yra ir vienokių, ir kitokių brolių minoritų, 
traukiančių semibreves, taip pat vienokių ir kitokių brolių minimitų, 
traukiančių minimas!?!, ir visi mažybės vardai jau užimti, tai šiems 
naujiesiems broliams belieka tik trelės, kurias traukiant vien birzgi- 
mas girdėti. Pagal statutus ir patentinę bulę, gautą iš Kvintos, kuri 
su visais gerai sutaria, naujieji broliai vilki it plėšikai; kaip Anžu 
stogdengiai kelnes per kelius pasidygsniuoja pakulomis, taip šie pilvus 
iš vidaus pasimuša storu pamušalu, ir visi, kam pilvas storai pamuštas, 
jų tarpe laikomi garbėje. Daiktadėtį turi klumpės formos, ir ne vieną, o 
du, iš priekio ir iš užpakalio, ir sako, kad toje daiktų dvejybėje slypin- 
čios kažkokios baisios ir didžios paslaptys. Mėgdžiodami smėlio jū- 
ros'?? gyventojus, jie avi apvaliomis kurpėmis, tokiomis kaip dube- 
niai; barzdas skutasi, o avalynės padus kaustosi vinimis. Norėdami pa- 
rodyti, kad Fortūna jiems visiškai nerūpi, jie plaukus nuo viršugalvio 
iki pečių nusiskuta ar nusipeša kaip kiaulių šerius. Priekinėje galvos 
dalyje nuo pat smilkinkaulių plaukai jiems želia kaip tinkami. Taip 
jie kontrafortūninasi, pabrėždami, kad jiems visiškai ne galvoj šio pa- 
saulio gėrybės. Dėl didesnės nepagarbos nepastoviajai Fortūnai jie 
nešioja — ne rankoj, kaip ji, o rožančiaus vietoje prie juostos prisirišę 
aštrų skustuvą'??, kurį dukart perdien galanda ir triskart pernakt 
pusto. 

Ant kojų kiekvienas nešioja po rutulį, kadangi sakoma, kad Fortu- 
na turi rutulį po kojomis. Jų kapišonas pritaisytas iš priekio, ne iš užpa- 
kalio; užtat jų veidas paslėptas, ir juokiasi jie sau ligi soties tiek iš pačios 
Fortūnos, tiek iš fortūningųjų,— nei pridėt, nei atimt kaip mūsų pa- 
nelės, nešiojančios puskaukes, kurias jūs vadinate negražių nosių slėp- 
tuvėmis (senovės žmonės jas vadino „artimo meile“, nes jos panelėms 
daug nuodėmių pridengia). Taigi jų pakaušis visada atidengtas, kaip 
mūsų veidas, ir užtat jie vaikšto čia pilvu į priekį — kaip kada patinka. 
Jeigu jie ir užpakaliu į priekį juda, tai vis tiek gali manyti, kad eina 
kaip visi žmonės, tiek dėl to, kad jų batai apskriti, tiek kad daiktadėtis 
atrodo savo vietoj, o ant pliko pakaušio, lyg ant kokoso riešuto, ne- 
grabiai užpieštas veidas — akys ir burna. Jeigu jie žengia pilvu į 
priekį, tai atrodo, jog čia žmonės gužutes gaudo. Net gražu pasižiūrėti. 

Jų gyvenimo būdas šitoks: kai tik šviesusis Liuciferis'?* viršum 
žemės pateka, jie iš artimo meilės apauna kits kitam batus ir uždeda 
pentinus. Taip apsibatavę ir apsipentinavę, jie miega ar bent jau knar- 
kia, ir miega su akiniais, ant ausų užkabinamais ar bent jau ant 
nosies užjodomais. 

Mes išradom, kad toks jų elgesys yra keistas, tačiau mus patenkino 
jų atsakymas, kad kai paskutinis teismas ateis, tai žmonės gulės ir mie- 
gos; tad štai, norėdami akivaizdžiai parodyti, jog nevengia į tą teismą 
stoti, kaip tie, kur Fortūnos dalykais labiausiai rūpinasi, jie ir miega 
su batais bei pentinais, pasirengę šokti ant arklio, kai tik trimitas su- 
trimituos. 

Skambinant vidudienį (o žinokite, kad visi jų varpai, tiek tie, kur 
prie bokšto laikrodžio, tiek tie, kur bažnyčioj ir refektoriume, yra 
padirbti pagal Pontano!*? troškimą, būtent iš vidaus iškloti švelniau- 
siais pūkais, o šerdis iš lapės uodegos), taigi skambinant vidudienį, 
jie pabunda ir nusiauna batus; kas nori, eina vandenėlio išlieti, kas 
nori, eina nusilaukinėti, kas nori, čiaudėja. Tačiau visi iš pareigos, 
pagal griežtą statuto reikalavimą, daug ir plačiai žiovauja: jų pusryčio 
užkanda — žiovulys. Reginys man pasirodė itin linksminantis: sudėję 
batus ir pentinus ant gardžių, jie nulipo žemyn, į vienuolyno galeri- 
jas, čia stropiausiai nusimazgojo rankas, išsiplovė burnas, paskui su- 
sėdo ant ilgo suolo ir rakinėjosi dantis tol, kol vienuolyno viršininkas, 
susikišęs pirštus į burną, sušvilpė, duodamas ženklą pusryčiauti; tada 
kiekvienas atidarė nasrus tiek, kiek tik galėjo, ir žiovavo kartais pus- 
valandį, kartais daugiau, o kartais ir mažiau, nelygu kokio ilgumo 
pusrytis viršininkui rodėsi tinkamas tos dienos šventei. Po to surengė 

gražią procesiją: priešakyje nešė dvi vėliavas, kurių vienoje buvo 
dailiai nupieštas Dorybės paveikslas, o kitoje — Fortūnos paveikslas. 
Vienas birzgulis ėjo pirma, nešinas Fortūnos vėliava ir laikydamas 
rankoj šlakstyklę, pamirkytą Merkurijaus vandenyje!'“?, aprašytame 
Ovidijaus veikale Fasti'*', ir nuolat šmaukštavo ja pirma einančiam 
birzguliui, tam, kuris nešė Fortūną. 

— Šita tvarka,— tarė Panurgas,— yra priešinga Cicerono ir 
akademikų nuomonei: jie sako, kad Dorybė turi eiti pirma, o Fortū- 
na — jai iš paskos. 

Birzguliai tačiau mus įtikino, jog kaip tik šitaip tinką daryti, nes 
jų intencija esanti plakti Fortūną. 

Per procesiją jie melodingai birzgė pro sukąstus dantis kažkokias 
antifonas, žodžių nesupratau, tik atidžiai įsiklausęs pastebėjau, kad jų 
giedama vien ausimis. O, kokia harmonija, kaip dera jų balsai su var- 
pų gaudesiu! Niekad neišgirsi nė mažiausios nedermės. 

Pantagriueliui, bežiūrinčiam jų procesijos, gimė stebuklinga min- 
tis, ir jis pasakė mums: 

— Ar jūs matote, ar suprantate, kokie tie birzguliai gudrūs? Savo 
procesijon jie išėjo pro vienas bažnyčios duris, o grįžo pro kitas. Grįž- 
ti pro tas pačias jie vengia'?Š. O, tai gudrūs paukščiai, savo garbe pri- 
siekiu, — tai gudruoliai sukti, vyti ir pavijoti, kur gali susukti ir ap- 
sukti. 

— Ta jų gudrybė,— tarė brolis Žanas,— iš slaptos filosofijos 
traukta, aš jos nesuprantu nė velnio. 

— Ir ji tuo pavojingesnė, — tarė Pantagriuelis,— kad nesupran- 
tama. Nes kai gudrybę perpranti, permatai, atskleidi, tai ji nustoja 
būti gudrybė — ją tada vadina žioplyste. Jie, prisiekiu garbe, daug 
dar visokių gudrybių moka! 

Po procesijos, kaip po sveiko pasivaikščiojimo ir mankštos, birz- 
guliai suėjo į refektoriumą ir suklaupė po stalais taip, kad kiekvienas 
pilvu ir krūtine rėmėsi į žibintą. Taip jiems tūnant, įėjo vienas aukš- 
tas klumpininkas su šake rankoj ir ja ėmė juos valgydinti; pirmiausia 
Jie gavo sūrio, o paskiausia garstyčių ir salotų — visai pagal antikos 
papročius, aprašytus Marcialio'??. Galiausiai, jau pavalgę, kiekvienas 
gavo dar po lėkštelę garstyčių. 

Jų dieta šitokia: sekmadienį vėdarai, kruvinė dešra, kepeninė 
dešra, troškinta veršiena, skrudinti kepenų griežiniai ir, kaip visada, 
sūris prakandui, o garstyčios užbaigai. Pirmadienį — puikūs žirniai 
taukuose su plačiais komentarais ir glosomis tarp eilučių. Antradie- 

nį — daug plotkelių, papločių, pyragiukų, blynų ir sausainių. Trečia- 
dienį — kaimiški valgiai: puikios avinų galvos, veršiukų galvos, bar- 
sukų galvos (barsukų tame krašte daugybė). Ketvirtadienį — sep- 
tynių rūšių sriubos, o tarpuose — būtinai garstyčios. Penktadienį — 
vieni tik šermukšniai, ir netgi nelabai išsirpę, kiek galėjau spręsti iš 
spalvos. Šeštadienį gaudavo kaulus graužti. Ir vis tiek jie nėra nei liesi, 
nei nupiepę, kiekvienas nešioja visiškai padoraus pilvuko beneficiją. 
Geria antifortūninį vyną — šitaip jie vadina kažkokį to krašto gėra- 
lą. Kai nori gerti ar valgyti, tai kapišonus nuleidžia po smakru ir ten 
laiko juos seilinukų vietoje. 

Baigę valgyti, itin uoliai meldžiasi, ir vis birgzdami; kitu dienos 
laiku, laukdami paskutinio teismo, pratinasi artimą mylėti: sskmadie- 
nį kits kitą grando, pirmadienį kits kitam nosį sprigtuoja, antradienį 
kits kitą kaso, trečiadienį kits kitam snarglį šluosto, ketvirtadienį kits 
kitam nosį krapšto, penktadienį kits kitą kutena, šeštadienį kits kitą 
rimbu pliekia. 

Taip jie leidžia laiką, kai būna vienuolyne. O jei kartais, prioro 
liepiami, išeina į pasaulį, tai jiems uždraudžiama baisiausių bausmių 
grasa valgyti ir net prisiliesti tiek žuvies jūroje ar upėje, tiek bet ko- 
kios mėsos sausumoje, idant kiekvienam būtų akivaizdu, jog jie, nors 
ir galėdami, tų daiktų nevartoja ir geismo pagundai nepasiduoda, o 
jų valios tvirtybė nepajudinama kaip Marpezo uola '*“. Ir visa jie dirba 
su atitinkamomis ir momentui pritaikytomis antifonomis, kurias gieda 
ausimis, kaip jau esame sakę. Kai saulė eina miego į Okeaną, jie 
apauna kits kitą batais, uždeda kits kitam pentinus ir su akiniais ant 
nosies gula miegoti. Vidurnakty įeina klumpininkas, ir visi sustoja; 
tada pasigalanda bei pasipusto skustuvus ir, atbuvę procesiją, lenda 
po stalais ir valgo, kaip pirmiau sakėme. 

Brolis Žanas Krušila, matydamas tuos smagius brolius birzgulius 
ir klausydamas, ką sako jų nuostatai, nebegalėjo tverti ir ėmė rėkti: 

— Ak jūs žiurkės skustagalvės! Duoti jums, kad sprogtumėt, ir 
eiti sau su ponu dievu. Ech, kad čia taip jus pamatytų Priapas, kaip 
matė naktines Kanidijos išdaigas!'*' Padrioksėtų iš savo armotos taip, 
jog šauniau nuskambėtų už visus jų birzgaliojimus! Dabar aiškiai ma- 
tau, kad esame adverniškoje, antipodinėje žemėje: Vokietijoje vie- 
nuolynus griauna ir vienuolius iš jupų velka, o čia juos stato ir viską 
atžagariai daro. 

Kaip Panurgas, klausinėdamas vieną brolį 
Birzgulį, gavo pernelyg trumpus 
atsakymus 

Panurgas nuo pat mūsų atvykimo nieko daugiau neveikė, kaip 


tik stebėjo tų šauniųjų brolių birzgulių minas; paskui peštelėjo už ran- 
kovės vieną iš jų, liesą it rūkytą velnią, ir paklausė: 


jos 


— Frater birzguli, birzgulėli, birzguliuk, kur tavo merga? 
Birzgulis jam atsakė: 

— Čia. 

Panurgas: Ar daug jų čia turite? 
Birzgulis: Mažai. 

P an.: Kiek, tikrai sakant? 

Birzg.: Dvidešimt. 

Pan.: O kiek turėti norėtumėt? 
Birzg.: Šimtą. 

Pan.: Kur jas laikote paslėpę? 
Birzg.: Ten. 

P a n.: Suprantama, jūsiškės ne visos nuo vieno varstoto, bet kokio 
stoto? 

Birzg.: Tiesios. 

Pan.: Jų gymis? 

Birzg.: Pienas. 

Pan.: Plaukai? 

Birzg.: Linas. 

Pan.: Akys kokios? 

Birzg.: Juodos. 

P an.: Kruūtys? 

Birzg.: Apvalios. 

P an.: Lūpos? 

Birzg.: Uoga. 

P an.: Antakiai? 

Birzg.: Švelnūs. 

P an.: Prievilai? 

Birzg.: Brandūs. 

P an.: Jų žvilgsnis? 

Birzg.: Atviras. 

Pan.: Pėdos kokios? 

Birzg.: Plokščios. 

Pan.: Kulnai? 

Birzg.: Žemi. 

Pan.: O apačia kokia? 

Birzg.: Daili. 

Pan.: Na, o rankos? 

Birzg.: Ilgos. 

Pan.: Ką nešioja ant rankų? 

Birzg.: Pirštines. 

Pan.: Žiedai ant pirštų kokie? 

Birzg.: Aukso. 

Pan.: Kuo jas rengiate? 

Birzg.: Gelumbe. 

Pan.: Kokia? 

Birzg.: Nauja. 

Pan.: Kokios spalvos? 

Birzg.: Melsva. 

Pan.: Jų kepuraitės kokios? 

Birzg.: Žydros. 

Pan.: O kurpaitės? 

Birzg.: Rudos. 

Pan.: O gelumbės kokios? 

Birzg.: Plonos. 

Pan.: Kokie jų bateliai? 

Birzg.: Odiniai. 

Pan.: O kokios jos dažniausiai būna? 

Birzg.: Murzinos. 

Pan.: Taip ir vaikšto? 

Birzg.: Taip. 

P a n.: Pakalbėkim dabar apie virtuvę, suprantama — mergų vir- 
tuvę, ir pamažu, iš lėto perkratykim smulkiai. Kas yra virtuvėje? 

Birzg.: Ugnis. 

P a n.: Kuo kurstot ugnį? 

Birzg.: Malkom. 

P an.: Kokios tos malkos? 

Birzg.: Sausos. 

Pan.: Kokio medžio malkas imat? 
Birzg.: Kukmedžio. 

Pan.: O prakurus ir žagarus? 
Birzg.: Alksnio. 

Pan.: Kokiom malkom kambarius kūrenat? 
Birzg.: Pušinėm. 

Pan.: O dar kokiom? 

Birzg.: Liepinėm. 

Pan.: Apie jūsų mergas žinau jau pusėtinai; kaip maitinat jas? 
Birzg.: Gerai. 

Pan.: Jos valgo? 

Birzg.: Duoną. 

Pan.: Kokią? 

Birzg.: Juodą. 

Pan.: O dar ką? 

Birzg.: Mėsą. 

Pan.: Kaip sutaisytą? 

Birzg.: Keptą. 

Pan.: O sriubų nevalgo? 
Birzg.: Ne. 

Pan.: O pyragaičių? 

Birzg.: Kerta. 

Pan.: Aš manau; o žuvį ar valgo? 
Birzg.: Taip. 

Pan.: Kurgi ne. Ir ką dar? 
Birzg.: Kiaušinius. 

Pan.: Kokius juos mėgsta? 
Birzg.: Virtus. 

Pan.: O kaip virtus? 

Birzg.: Kietai. 

Pan.: Ir čia jau visi jų valgiai? 
Birzg.: Ne. 

Pan.: Tai ko jos gauna dar? 
Birzg.: Jautienos. 

Pan.: O dar? 

Birzg.: Kiaulienos. 

Pan.: O dar? 

Birzg.: Žąsienos. 

Pan.: O ko daugiau? 

Birzg.: Žąsinienos. 

Pan.: Item? 

Birzg.: Gaidienos. 

Pan.: Ko gauna pasidažyti? 

Birzg.: Druskos. 

Pan.: O iš skanėsių? 

Birzg.: Misos. 

Pan.: Ir kuo užsigardžiuoja? 

Birzg.: Ryžiais. 

P an.: Ir kuo dar? 

Birzg.: Pienu. 

Pan.: Ir kuo dar? 

Birzg.: Žirniais. 

P an.: O kokie tie žirniai? 

Birzg.: Žali. 

Pan.: Ko prie žirnių pridedat? 

Birzg.: Lašinių. 

Pan.: O vaisių kokių duodat? 

Birzg.: Skanių. 

P an.: Kaip sutaisytų? 

Birzg.: Niekaip. 

P a n.: Ko dar? 

Birzg.: Riešutų. 

P an.: O kaip jos geria? 

Birzg.: Gardžiai. 

Pan.: Ką? 

Birzg.: Vyną. 

Pan.: Kokį? 

Birzg.: Baltąjį. 

Pan.: Koks js būna žiemą? 

Birzg.: Sveikas. 

Pan.: Pavasarį? 

Birzg.: Aitrus. 

Pan.: Vasarą? 

Birzg.: Šaltas. 

Pan.: Rudenį, kai vynuogės raškomos? 

Birzg.: Saldus. 

— Po perkūnų,— sušuko brolis Žanas, — kokios tad riebios turi 
būti tos kekšės ir kaip jos bepajuda, jei valgo taip gerai ir gausiai! 

— Pala,— tarė Panurgas,— aš dar nebaigiau. 

Pan.: Kada jos eina gulti? 

Birzg.: Naktį. 

Pan.: Kada keliasi? 

Birzg.: Dieną. 

— Štai kur,— tarė Panurgas, — maloniausias birzgulis iš visų, 
sutiktų šiais metais! Kad per dievo malonę ir palaimintojo švento 
Birzgulio, taipogi palaimintosios kilnios mergelės šventos Birzgulės 
užtarimą jis taptų Paryžiaus teismo pirmininku! Dievaž, mano mieli, 
tai bent spėriai pavarytų bylas, tai bent sutrumpintų procesus, tai 
bent apkarpytų šalių ginčus, tai bent pratuštintų popierių maišus, tai 
bent pavartytų lapus, tai bent greitai rašytų raštus! Bet dabar perei- 
kim prie kitų gyvenimo reikalų ir pakalbėkim pamažu, ramiai apie 
tas gailestingąsias seseris. 

P an.: Kokios jų įtaisos? 

Birzg.: Plačios. 

Pan.: Prieangy? 

Birzg.: Vėsu. 

Pan.: Toliau? 

Birzg.: Erdvu. 

Pan.: O kai įeini? 

Birzg.: Šilta. 

P a n.: Pakraščiais? 

Birzg.: Želmuo. 

P a n.: Koks? 

Birzg.: Rudas. 

P an.: O senesnių? 

Birzg.: Žilas. 

P an.: Kaip jos krutinasi? 

Birzg.: Žvaliai. 

Pan.: Rietus kaip varto? 

Birzg.: Smarkiai. 

Pan.: Ir visos karštos? 

Birzg.: Baisiai. 

P an.: Jūsų padargai kokie? 

Birzg.: Dideli. 

Pan.: Jų apkraščiai? 

Birzg.: Apskriti. 

Pan.: Galvos kokios? 


623 Perskyrimas XXVIII 


Birzg.: Raudonos. 

Pan.: O po visko — padargai kokie? 

Birzg.: Nulėpę. 

P a n.: Generatoriai kokie? 

Birzg.: Svarus. 

P a n.: Kur laikosi? 

Birzg.: Arti. 

P a n.: O po visko? 

Birzg.: Nusvyra. 

Pan.: Vardan duotų apžadų, kai norite įeiti, kur jas guldote? 

Birzg.: Apačioj. 

Pan.: Ir ką jos sako per smagumą? 

Birzg.: Nieko. 

P an.: Tik vaišina jus ir tik mąsto apie tą gražų darbą? 

Birzg.: Taip. 

Pan.: Ar pagimdo jums vaikų? 

Birzg.: Ne. 

Pan.: Kaip gulite? 

Birzg.: Nuogi. 

P an.: Vardan duotų apžadų, kieksyk be vargo padarote perdien? 

Birzg.: Šešis. 

P a n.: O pernakt? 

Birzg.: Dešimt. 

— Padūktum,— tarė brolis Žanas.— Tas palaidūnas nesiteikia 
viršyti šešiolikos; jis drovus. 

Pan.: Taip tai taip, bet ar tu tiek padarytum, broli Žanai? Jis, 
dievaži, kaip koks raupsuotasis'*". Ir visi po tiek? 

Birzg.: Visi. 

P a n: Kas iš visų smarkiausias? 

Birzg.: Aš. 

Pan.: Ir nepasitaiko suklupti? 

Birzg.: Ne. 

Pan.: Galva mano nebeišneša. Jei vieną dieną ištuštinat visus 
spermos indus, ar gali kitą dieną juose vėl šitiek būti? 

Birzg.: Lengvai. 

P an.: Arba aš sapnuoju, arba jie turi tą Indijos žolę, Teofrasto 
išgarsintą!??. Bet vis dėlto, jei dėl kokios suprantamos prie- 
žasties ar šiaip dėl ko atsitinka, kad tas daiktas prasčiau pasirodo, tai 
kaip jaučiatės tada? 

Birzg.: Blogai. 

Pan.: Ką tuomet mergos daro? 

Birzg.: Triukšmauja. 

Pan.: O jei kokią dieną praleidžiate? 

Birzg.: Skandalas. 

Pan.: Ko tada joms duodat? 

Birzg.: Pylos. 

Pan.: O ką jos daro? 

Birzg.: Niekus. 

Pan.: Kaip tai niekus? 

Birzg.: Vėją. 

Pan.: Kaip jis pučia? 

Birzg.: Garsiai. 

Pan.: Kaip jas baudžiat? 

Birzg.: Griežtai. 

Pan.: Ir kas pasirodo? 

Birzg.: Kraujas. 

Pan.: Kai nudyžiat, kokios jos būna? 

Birzg.: Dryžos. 

Pan.: Ką jos tada pajunta? 

Birzg.: Baimę. 

Pan.: Ir tas lengvai pasidaro? 

Birzg.: Savaime. 

Pan.: Ir po to jos kokiais jus laiko? 

Birzg.: Šventais. 

Pan.: Vardan šiaudinių apžadų, kuriuos esate davę, kokiu metų 
laiku jums einasi lėčiausiai? 

Birzg.: Rugpjūty. 

Pan.: O kada smarkiausiai? 

Birzg.: Kove. 

P an.: Kitu laiku? 

Birzg.: Linksmai. 

Tada Panurgas tarė šypsodamasis: 

— Tai pats mieliausias birzgulis visame pasaulyje! Girdėjot, kaip 
užtikrintai, glaustai ir trumpai jis atsakinėja? Vienu žodžiu viską pa- 
sako. Manau, jis ir vyšnią trimis kąsniais valgytų. 

— Po šimts,— tarė brolis Žanas, — užtat su savo mergomis jis 
šneka visiškai kitaip, tada jis net labai žodingas. Sakote, iš vienos vyš- 
nios jam išeitų trys kąsniai; duodu galvą kirsti, kad iš visos avino 

mentės jam teišeitų du kąsniai, o iš kvortos vyno — vienas gurkšnis. 
Jūs tik pažiūrėkit, koks jis susibaigęs. 

— Tie nelemti šunkaros vienuoliai, — tarė Epistemonas,— visur 
ir visada tik ėsti pasigviešę. O dar kalba, kad, girdi, jie šiame pasaulyje 
nieko daugiau neturį kaip vien gyvastį. Tai kokį velnią daugiau turi 
karaliai ir didieji valdovai? 


Kodėl Epistemonui nepatinka 
gavėnios institucija 

— Ar girdėjote,— tarė Epistemonas,— kaip tasai nenauda, ke- 
rėpla birzgulis sakė, kad kovas — tai ištvirkavimo mėnuo? 

— Taip,— atsakė Pantagriuelis,— o juk kovas visada būna ga- 
vėnioje, kuri įsteigta kūnui marinti, juslių geiduliams slopinti ir ve- 
neriniam siautuliui malšinti. 

— Iš to,— tarė Epistemonas,— jūs galite spręsti, kokio nuovo- 
kumo buvo ansai popiežius, kuris pirmas įvedė gavėnią, jei net šis 
"birzgulis, šis nususęs nevaleika sakosi niekad tiek nepaleistuvau jąs 
kiek gavėnios metu. Juk šitaip dedasi dėl akivaizdžių priežasčių, ku- 
rias pripažįsta visi geri ir mokyti gydytojai, teigdami, jog per visus 
metus nesuvalgoma tiek gašlumą žadinančių valgių, kiek per tą laiką, 
kaip antai: pupų, žirnių, pupelių, turkiškų žirnių, svogūnų, riešutų, 
austrių, silkių, visokių sūdytų bei marinuotų daiktų, salotų, sudarytų 
vien iš venerinių žolių, tokių kaip garstyčios, nasturtos, peletrūnai, 
kresai, pastarnokai, rapunkuliai, aguonos, apyniai, figos, ryžiai, vy- 
nuogės. 

— Jūs,— tarė Pantagriuelis,— gerokai nustebtumėte, jei pasi- 
rodytų, kad tas geras popiežius, šventos gavėnios steigėjas, kaip tik ir 
rūpinosi didesniu žmonių giminės praplatinimu: jis gi žinojo, kad kaip 
tik tuo laiku natūralus karštis, kalintas per žiemos šalčius kūno cent- 
re, ima sklisti į periferinius kūno narius, nelyginant medžio sula, ir 
tyčia įsakė valgyti jūsų minimus patiekalus. Taip manyti verčia mane 
tas faktas, kad Tuaro parapijos gimimų knygoje užrašyta kur kas dau- 
giau vaikų, gimusių spalyje ir lapkrityje, negu per kitus dešimt mėne- 
sių metuose, o kai laiką atskaičiuosi, tai išeis, kad jie visi yra paga- 
minti, pradėti, pavaisinti gavėnioje. 

— Klausausi aš jūsų kalbų, — tarė brolis Žanas, — ir semiuosi 
iš jų nemaža malonumo; tačiau Žambė klebonas!“* kitaip aiškino: tiek 
daug nėštumų esą ne nuo gavėnios valgių, o nuo visokių kvestorėlių 
susirietėlių, pamokslautojų išsiviepėlių, nuodėmklausių suskretėlių — 
tai jie per gavėnią žmonėms viešpatauja ir taip prigąsdina vedusiuo- 
sius pasileidėlius, jog tie pasijunta jau po pat Liuciferio nagais atsi- 
dūrę; tokio siaubo pagauti, jie nebekibina tarnaičių, o grįžta prie savo 
žmonų. Pasakiau. 

— Aiškinkitės sau,— tarė Epistemonas,— gavėnios instituciją, 
kaip kieno galva išneša; kiekvienas gali laikytis savo nuomonės; bet 
jos panaikinimui, kuris jau, rodos, nebetoli!“?, priešinsis visi gydyto- 
jai — aš tą žinau, girdėjau iš jų pačių. Mat jei ne gavėnia, tai ir jų me- 
nas eitų niekais, jie nėmaž nebeturėtų uždarbio, nes niekas nebe- 
sirgtų. Gavėnioje visų ligų sėklos glūdi: tai tikras visų negalių daigy- 
nas, tikra jų perykla ir skleidykla. O dar, be to, turėkite omenyje, kad 
gavėnia ne vien kūną gadina, bet ir sielą siutina. Velniams tada tikra 
rugiapjūtė; veidmainiai pasiraitoja rankoves; šventeivos švenčia savo 
didžiąsias šventes su posėdžiais, stacijomis, atlaidais, išpažintimis, vie- 
šaisiais plakimais, iškilmingais iškeikimais. Aš anaiptol nenoriu tvir- 
tinti, kad arimaspai!'?? geresni už mus, aš tik tarp kitko pasakiau, ką 
galvoju. 

— Girdi, birzguliuokli, tu ištvirkęs barakatinuokli, girdi, ką jis 
sako? — tarė Panurgas.— Argi jis ne eretikas? 

Birzg.: Aršus. 

Pan.: Ar nereikia jį sudeginti? 

Birzg.: Reikia. 

Pan.: Ir kuo greičiausiai? 


Birzg.: Kuo. 
Pan.: Ir be pašutinimo? 
Birzg.: Be. 


Pan.: O kaip? 

Birzg.: Gyvą. 

Pan.: Taip, kad galų gale — ? 
Birzg.: Mirtų. 

Pan.: Taip jis tau įsipyko? 
Bir zg.: Baisiai. 

P an.: Kaip manai, koks jis? 
Birzg.: Kvailas. 

Pan.: O gal pasiutęs? 

Birzg.: Blogiau. 

Pan.: Tai kur jam vieta? 

Birzg.: Lauže. 

Pan.: Tokių jau daug esi deginęs? 

Birzę.: Daug. 

P an.: Ir visi buvo eretikai, kaip šis? 

Bir zg.: Mažesni. 

Pan.: Ir deginsi daugiau? 

Birzg.: Taip. 

Pan.: O gal jiems atleidimo melsi? 

Birzg.: Niekados. 

Pan.: Ar visus juos reikia sudeginti? 

Birzg.: Visus. 

— Nesuprantu, kas tau per smagumas,— tarė Epistemonas,— 
postringauti su tuo nelemtu driskiu vienuoliu. Jei nebūtume seni pa- 
žįstami, tai iš tų šnekų susidaryčiau apie tave visai nekokią nuomonę. 

— Dievaži,— tarė Panurgas,— aš jį mielai pargabenčiau gerbia- 
majam Gargantiua, jis man patinka. Kai būsiu vedęs, jis tarnaus ma- 
no pačiai už juokdarį. 

— Greičiau už vaikdarį, — tarė Epistemonas. 

— Na, žinai ką,— tarė brolis Žanas juokdamasis,— ką pasėsi, 
tą ir pjausi, vargše Panurgai: nebeišvengsi tu savo dalios — būsi ra- 
guotas kaip briedis. 


Kaip mes aplankėme 
Atlaso šalį 

Patenkinti, kad gavome pažinti naują brolių birzgulių vienuoliją, 
plaukėme dvi dienas toliau; trečiąją dieną mūsų kapitonas atrado salą, 
gražesnę ir malonesnę už visas kitas salas. Ji vadinosi Milo sala, nes 
ten keliai buvo milu nutiesti. Toje saloje buvo Atlaso šalis, itin gerai 
žinoma rūmų pažų tarpe; medžiai ir žolės joje niekad nemetė lapų nei 
žiedų ir buvo iš damasto ir gėlėto aksomo. Žvėrys ir paukščiai buvo iš 
siuvinėtų kilimų. 

Čia mes matėme žvėrių, paukščių ir medžių, savo išvaizda, dy- 
džiu, matmenimis ir spalva visai tokių pat, kokius turime ir savo 
krašte, tik anie neėdė nieko, nelesė, niekad nečiulbėjo, niekad nekan- 
do, kaip mūsiškiai. Matėme ir dar niekad neregėtų padarų !*': tarp 
kita ko, ten matėme visokių dramblių '** įvairaus dydžio, ir iš jų ypač 
mano dėmesį patraukė šeši patinai ir šešios patelės, kuriuos dresuo- 
tojas rodė Romoje, teatre, Cezario Tiberijaus seserėno Germaniko 
laikais, — tai buvo mokyti drambliai, muzikai, filosofai, jie sugebėjo 
ir šokti, ir Žaisti, ir pokštus krėsti, o prie stalo sėdėjo gražiai ir rimtai, 
gėrė ir valgė kaip garbūs tėvai refektoriume. Jie turi dviejų uolekčių 
ilgumo šnipą, vadinamą straubliu, juo pasisemia vandens atsigerti, 
paima datulę, slyvą, bet kurį maisto dalyką, juo prireikus ginasi ir puo- 
la kaip ranka, o rungtynėse išmeta aukštai į orą žmogų, ir tasai kris- 
damas sprogsta iš juoko. Jų kojose yra sąnarių, ir tie, kas rašė prie- 
šingai, tebuvo matę dramblį tik paveikslėlyje. Dantų tarpe turi du di- 
delius ragus — taip vadina juos Juba'*?, o ir Pausanijas sako, kad ten 
ragai, ne dantys. Filostratas ginčija, kad dantys, ne ragai. Man tai vis 
tasia, tiktai žinokit, jog jie yra iš tikro drambliakaulio, trijų ar keturių 
uolekčių ilgumo ir išaugę iš viršutinio žandikaulio, ne iš apatinio. 
Apsigausite, jeigu tikėsite tais, kas sako priešingai, nors sakytojas 
būtų ir melagėlis Elianas. Čia, ne kur kitur, bus ir Plinijus matęs 
dramblius, kai jie, varpeliams skambant, šoko ant virvės, taip pat 
vaikščiojo puotos metu po apkrautą stalą ir nieko iš geriančių žiūro- 
vų nenuskaudė. 

Čia aš mačiau raganosį, viskuo panašų į tą, kur man kitados 
Henrikas Klerbergas!'“? rodė, ir nedaug tesiskiriantį nuo kuilio, kurį 
kitados mačiau Limože, tiek tik, kad šis ant snukio turi itin smailų 
uolekties ilgio ragą, su kuriuo jis grumtynėse drįsta pulti dramblį ir, 
smeigęs į papilvę, minkščiausią ir opiausią dramblio kūno vietą, pa- 
guldo jį negyvą. 

Čia aš mačiau trisdešimt du vienragius!*! — tai nuostabiai slapūs 
žvėrys, viskuo panašūs į dailų arklį, tik galva jų kaip elnio, kojos kaip 
dramblio, uodega kaip šerno, o ant kaktos — smailus ragas, juodas, 
šešių ar septynių pėdų ilgio, kuris paprastai jam kabaliuoja nulėpęs 
nelyginant kalakuto karulys; tik kai žvėris užsinori kautis ar kitaip jį 
pavartoti, jis atsistoja stamantrus ir tiesus. Mačiau, kaip vienas jų, ap- 
suptas visokių laukinių gyvulių, kuopė tuo savo ragu šaltinį. Čia 
Panurgas man pasisakė, kad jo bukulis esąs panašus į tą vienragį — ne 
dydžiu, žinia, bet jėga ir paveikumu. Mat kaip ansai kad apvalo kūdrų 

bei šaltinių vandenį nuo visokios bjaurybės ir nuodo, jog po to visi 
gyvuliai gali ateiti ir gerti be pavojaus, taip lygiai ir po jo esą nepavo- 
jinga kibintis — galėsi nebijoti nei šankerio, nei brantų, nei perštinės, 
nei bubonų, nei kitos kokios muzikėlės, nes jei ir buvo toj nevalyvoj 
vietoj kurios ligos gemalų, tai visus juos iškuopė jo nervingas ragas. 

— Na,— tarė brolis Žanas, — kai būsi vedęs, tai mes išmėgin- 
sim su tavo pačia. Mes tą padarysim veltui, kadangi mums duodi tokių 
sveikų pamokymų. 

— Taip, taip,— atrėmė Panurgas,— o paskui gausit, kaip Ceza- 
ris, į pilvą dievop siunčiančiuų vaistų, sutaisytų iš dvidešimt dviejų 
durklo smūgių '**. 

— Jau geriau stiklinaitė vėsaus vynelio, — tarė brolis Žanas. 

Čia aš mačiau aukso vilną, užkovotą Jasono. Kas sako, kad ten 
buvo ne vilna, o aukso obuolys, kadangi ufjia reiškia ir obuolį, ir avį, 
tas, matyt, prastai lankė Atlaso šalį. 

Čia aš mačiau chameleoną, tokį pat, kokį aprašo Aristotelis ir 
kokį man kitados rodė Šarlis Marė, įžymus gydytojas tauriame Liono 
mieste prie Ronos upės; šis chameleonas, kaip ir ansai, buvo gyvas 
tiktai oru ir niekuo daugiau. 

Čia aš mačiau tris hidras, kokių buvo tekę matyti ir kitur. Tai yra 
angys, turinčios kiekviena po septynias skirtingas galvas. 

Čia aš mačiau keturiolika feniksų. Teko skaityti įvairių autorių 
raštuose, kad tame pat amžiuje būna tiktai vienas feniksas visame pa- 
saulyje, tačiau, mano kukliu išmanymu, tie, kas taip rašė (neišskiriant 
nė Laktancijaus Firmiečio), feniksą tėra matę vien Kilimų šalyje. 

Čia aš mačiau Apulėjaus aukso asilo'** odą. 

Čia aš mačiau tris šimtus devynis pelikanus, šešis tūkstančius še- 
šiolika paukščių seleukidų, žengiančių darnia rikiuote ir ryjančių skė- 
rius laukuose, mačiau kinamolgų, argatilų, kaprimulgų, tinunkulių, 
onokrotalių su didelėmis gerklėmis, stimfalidų, harpijų, panterų, 
dorkadų, kemadų, kinokefalų, satyrų, kartazonų, tarandų, stumbrų, 
monopų, pegasų, kepų, neadų, presterų, kerkopitekų, bizonų, muzi- 
monų, bitūrų, ofyrų, strigų, grifų '**. 

Čia aš mačiau Pusiaugavėnę, ant arklio raitą (o Pusiaurugpjū- 
tis ir Pusiaukovis jai kilpas laikė), mačiau vilkolakių, kentaurų, tigrų, 
leopardų, hienų, žirafų, origų. 

Čia aš mačiau remorą, mažytę žuvelę, graikiškai echenėją'*", prie- 
šais didelį laivą, kuris negalėjo paplaukti, nors visas bures turėjo 

išskleistas. Manau, kad ten buvo tirono Periandro!“? laivas, kurį su- 
stabdė mažytė žuvelė, nors pūtė galingas vėjas. Ir veikiausiai čia, At- 
laso šalyje, o ne kur kitur, jį matė Mucianas. Brolis Žanas mums 
kalbėjo, kad aukščiausiojo teismo rūmuose kitados viešpatavusios 
dvi rūšys žuvų, kurios visiems bylininkams — bajorams, miestiečiams, 
turčiams, skurdžiams, didžiūnams, mažūnams — suėsdavusios kūną, 
o dvasią įvarydavusios į pasiutimą. Pirmoji tų žuvų rūšis — pava- 
sarinės makrelės!'*': antroji — tos prakeiktos remoros, per kurias byla 
niekaip nepajuda iš vietos ir niekad nesulaukia sprendimo. 

Čia aš mačiau sfinksų, šakalų, lūšių, kefų, kurių priešakinės 
kojos kaip rankos, o užpakalinės kaip žmogaus kojos; mačiau kroku- 
tų, ealų, kurių dydis kaip hipopotamo, uodega kaip dramblio, žiaunos 
kaip šerno, o ragai juda kaip asilo ausys; kukrokutų'*“, labai žvalių 
žvėrių, didumo sulig Mirbalė asilu, kurių kaklas, uodega ir krūtinė 
kaip liūto, kojos kaip elnio, nasrai praskelti ligi pat ausų, o dantų 
tėra vienas viršuj ir vienas apačioj; jie kalba žmogaus balsu, bet tuo 
metu nepratarė nė žodžio. 

Jūs sakote, kad niekas nėra matęs sakalo devyniažudžio lizdo, o 
aš va čia jų mačiau vienuolika, gerai įsidėmėkite. 

Čia aš mačiau kairiarankinių alebardų, niekur kitur neregėtų. 

Čia aš mačiau mentikorų, itin keistų žvėrių: jų kūnas kaip liūto, 
plaukas raudas, veidas ir ausys žmogaus, trys eilės dantų, kurie sueina 
vieni kitiems į tarpus, panašiai kaip sunertų rankų pirštai; jų uodegos 
galiuke yra gylys, ir jie gelia kaip skorpionai, o balsą turi labai skambų. 

Čia aš mačiau katoblepų, laukinių žvėrių; jie mažo augumo, bet 
galvas turi neproporcingai dideles, jog vos įstengia pakelti jas nuo 
žemės; akys jų tokios nuodingos, jog kas tik į jas pažiūri, ūmai nu- 
miršta, lyg nuo bazilisko žvilgsnio. 

Čia aš mačiau dvinugarių žvėrių, kurie man pasirodė nuostabiai 
linksmi, o, be to, jie itin žvaliai tursčiojo strėnugaliais, žvaliau net už 
kielę. 

Čia aš mačiau pieninių vėžių, niekur kitur neregėtų; jie drožė sau 
dailiai susirikiavę, net miela malonu žiūrėti. 

Kaip Atlaso šalyje pamatėme Nuogirdą, 
kuris ten laiko liudininkų mokyklą 

Paėję kiek gilyn į tą šalį, išvydome Viduržemio jūrą, atvirą ir 
atsidariusią iki pat gelmių, visai taip, kaip Raudonosios jūros Arabų 
įlanka buvo atsidariusi, duodama kelią žydams, išeinantiems iš Egip- 
to. Čia aš pažinau Tritoną, dūduojantį savo didele kriaukle, Glauką, 
Protėją, Nerėją ir daugybę kitų jūros dievų bei pabaisų. Pamatėme 
ir begalę visokiausių žuvų, kurios šoko, skraidė, sklandė, grūmėsi, 
valgė, ilsėjosi, kibinosi, medžiojo, šaudėsi, pasalas rengė, taiką darė, 
lygosi, keikėsi, pramogavo. 

Prie jų viename kampe matėme Aristotelį su žiburiu rankoje — 
tokį, koks yra piešiamas atsiskyrėlis šalia švento Kristupo; jis viską 
stebėjo, dėjosi galvon ir užrašinėjo. Už jo, nelyginant sekliai, stovė- 
jo dar kiti filosofai: Apianas, Heliodoras, Atenėjas, Porfirijas, Pan- 
kratas Arkadietis, Numenijas, Poseidonijas, Ovidijus, Opianas, Olim- 
pijas, Seleukas, Leonidas, Agatoklis, Teofrastas, Damostratas, Mucia- 
nas, Nimfodoras, Elianas ir dar bent penki šimtai tokių nenusitve- 
riančių ko veikti kaip Chrisipas arba Aristarchas Solietis, kuris pen- 
kiasdešimt aštuonerius metus stebėjo bičių papročius, nieko kito 
nedirbdamas. Jų tarpe pastebėjau ir Pjerą Žilį'“?, kuris laikė rankoj 
naktipuodį ir giliai susimąstęs tyrinėjo tų šaunių žuvų šlapalą. 

Ilgokai apžiūrinėjęs Atlaso šalį, Pantagriuelis tarė: 

— Ganau akis jau tiek ir tiek, bet sotus nuo to nesidarau: pilvas 
urzgia, net cypia iš alkio. 

— Tad pasirūpinkim, — tariau,— ir paragaukim šių anakampse- 
rotų!?“, kabaliuojančių viršum mūsų. Fu, niekam tikę! 

Aš mat nusiskyniau keletą mirobalanų, karojusių nuo kilimo 
galo, bet nevaliojau nei jų sukramtyti, nei nuryti, ir jūs visi, paragavę 
jų, būtumėt sakę ir tvirtinę, jog tai yra suktos šilko gijos, neturin- 
čios jokio skanumo. Galėjai manyti, kad Heliogabalas iš čia perėmė 
paprotį vaišinti svečius: jis pirma juos ilgai alkindavo ir vis žadėdavo, 
kai išalks, gausingas, apstingas, karališkas vaišes, o paskui valgydin- 
davo patiekalais, dirbtais iš vaško, marmuro, molio, nupieštais arba 
ant staltiesių išsiuvinėtais. 

Ir štai, dairinėdamiesi toje šalyje, ar nerasime ko užvalgyti, iš- 
girdome riksmingą balsų maišalienę — panašu buvo, kad gal moterys 

žlugtą velėja ar tarška Bazaklio malūnai prie Tulūzos. Nedelsdami 
nusigavome į vietą, is kur tai girdėjosi, ir pamatėme smulkų kuprotą 
seniuką, darkų ir bjaurų. Jis vadinosi Nuogirdas. Jo žabtai buvo nuo 
ausies iki ausies, burnoj septyni liežuviai, ir kiekvienas septyniaša- 
kis; kaip ten buvo, kaip ne, bet jis kalbėjo visais septyniais liežuviais 
vienukart skirtingus dalykus ir skirtingomis kalbomis; be to, ant galvos 
ir ant viso kūno jis turėjo tiek ausų, kiek kadaise Argas akių; dar 
pridurkime, kad jis buvo aklas ir nevaldė kojų. 

Aplink jį aš mačiau nesuskaičiuojamą minią vyrų ir moterų, ati- 
džiai klausančių; pastebėjau, kad kai kurie iš jų rodo gražias minas, 
ypač tasai, kuris laikė rankose pasaulio žemėlapį ir aiškino jį bend- 
rais bruožais, trumpais glaustais posakiais, o klausytojai darėsi mokyti 
ir gudrūs per keletą valandų ir galėjo sklandžiai iš atminties kalbėti 
apie daugelį stebuklingų dalykų, kurių šimtajai daliai pažinti neuž- 
tektų viso žmogaus gyvenimo, kaip antai: apie piramides, apie Nilą, 
apie Babiloną, apie trogloditus, apie himatopodus, apie blemijus!?!, 
apie pigmėjus, apie kanibalus, apie Hiperborėjo kalnus, apie agi- 
panus!'?Ž, apie visus velnius — ir vis iš Nuogirdo. 

Ten aš mačiau, jeigu neklystu, Herodotą, Plinijų, Soliną, Berozą, 
Filostratą, Melą, Straboną ir daugybę kitų senovės vyrų, ir dar didį- 
ji jakobiną Albertą, Petrą Išpažintoją, popiežių Pijų II, Volateraną, 
šaunųjį Paolą Joviją, Žaką Kartjė, armėną Chartoną, venecijietį Mar- 
ką Polą, Liudviką Romėną, Pedrą Alvaresą'** ir dar kažkiek nūdienių 
istorikų, kurie, užsiglaudę už kilimo, patyliukais rašė puikius veika- 
lus,— ir vis iš Nuogirdo. 

Už aksomo marškos, ant kurios buvo išsiuvinėti mėtų lapai, greta 
Nuogirdo mačiau didį pulką Peršo ir Meno vyrukų, gabių studentų, 
gana dar jaunų; paklausę, kuriame fakultete jie studijuoja, išgirdome, 
jog čia jie nuo pat jaunumės mokosi būti liudininkais ir šioje srityje 
pasiekia tokį įgudimą, jog, parvažiavę namo, grįžę į savo provinciją, 
gyvena visai padoriai iš liudijimų amato: jie ką tik nori paliudija tam, 
kas geriau užmoka,— ir vis iš Nuogirdo. Galima apie tai manyti ir 
šiaip, ir taip, bet aš pasakysiu, kad mūsų daliai jie atlaužė nuo savo 
riekės pakankamai ir kad iš jų statinaitės patraukėme atsakančiai. 
Paskui jie mums nuoširdžiai patarė, jog turime tausoti teisybę kiek tik 
galėdami, jei norime ką nors pasiekti didelių ponų rūmuose. 

Kaip mūsų akys išvydo Žiburijos 
šalį 

Prastai priimti ir prastai pavaišinti Atlaso šalyje, plaukėme toliau 
tris dienas; ketvirtą dieną, anksti rytą, priartėjome į Žiburijos šalį. 
Priartėję pamatėme jūros paviršiuje lakstant tokias švieseles. Aš ma- 
niau, kad tai ne žiburiai, bet žuvys, iškišusios iš jūros žėruojančius 
liežuvius, ar kad kirmėliukės lampiridės, kurias jūs vadinate cicinde- 
lėmis, čia taip žiburiuoja, kaip ir mano tėviškėje, kai miežiai bręsta. 
Tačiau vairininkas mums paaiškino, kad tai sargybos žiburiai, šviečią 
uosto pakraštį ir lydį svetimus žiburius, kurie, kaip geri pranciškonai 
ir jakobinai, renkasi čionai į provincijos kapitulą. Mes buvome 
besuabejoją, ar tai nėra ženklas, pranašaująs audrą, bet vairininkas 
mus užtikrino, kad ne. 


Kaip mes, išsikėlę Lichnobijų uoste, 
lankėme Žiburiją 

Ne ką trukę įplaukėme į Žiburijos uostą. Čia, aukštame bokšte, 
Pantagriuelis pažino La Rošelės žiburį, kuris mums ypač gerai pašvie- 
tė. Matėme ir Faro, Nauplijo!'?* žiburius, taip pat Atėnų Akropolio 
žiburį, skirtą Paladei. Prie pat uosto yra mažytis kaimelis, gyvenamas 
lichnobijų, kurie minta iš žiburių (panašiai kaip mūsų krašte vienuo- 
liai broliukai patarnautojai minta iš vienuolių mergelių) ir yra Žmonės 
geri, smalsaus proto. Demostenas irgi čionai kitąkart žiburiavo'??. Iš 
tos vietos į rūmus lydėjo mus trys žiburių bokštai, kariniai uostų sargy- 
biniai su aukštomis kepurėmis kaip albanų. Jiems mes pasakėme savo 
atvykimo priežastį ir tikslą, būtent, jog mes norime išmelsti iš Žiburijos 
karalienės vieną žiburį, idant šviestų mums kelią ir vestų mus į Butelio 
orakulą. Jie mielai žadėjo mums padėti ir pridūrė, kad mes atvykę geru 
laiku ir parankiomis aplinkybėmis, kad dabar kaip tik vykstanti ži- 
burių provincinė kapitula, kad mes turėsią iš ko pasirinkti. 

Kai atėjome į karalienės rūmus, du garbės žiburiai — Aristo- 
fano žiburys ir Kleanto žiburys!” — pristatė mus karalienei, ir jai 
Panurgas Žiburijos kalba trumpai išdėstė, ko atvykome. Ji priėmė mus 
maloniai ir užkvietė vakarienės, kad lengviau mums būtų išsirinkti, ką 
norėsime turėti vadovu. Tatai mums didžiai patiko, ir mes tik ati- 
džiai stebėjome ir dėjomės galvon, kaip čia jie elgiasi, kaip laikosi, 
kokia kieno apranga ir kokia vakarienės serviravimo tvarka. 

Karalienė vilkėjo grynuolio krištolo rūbais damaskinio darbo, me- 
niškai ištaisytais, stambių deimantų prisagstytais. Kilmingieji žiburiai 
vieni buvo apdaryti strasais, kiti fengitais'?', o visi kiti — ragu, popie- 
riumi ir vaškuota drobe. Gatvės žibintai irgi buvo aptaisyti kiekvienas 
pagal savo rangą ir savo giminės senumą. Mačiau tik vieną molinį, 
panašų į paprastą puodynę, bet ir tas stovėjo tarp pačių prašmatnių- 
jų; ėmęs tuo stebėtis, sužinojau, kad čia besąs Epikteto žiburys, už 
kurį kitados buvo siūloma trys tūkstančiai drachmų !*“. 

Labai atsidėjęs žiūrėjau, kaip aprengtas ir išdabintas Marcialio 
žiburys Polimiksas!??, o juoba — Ikosimiksas, kadaise Tisijo'“? dukters 
Kanopos pašvęstas dievams. Gerai apžiūrėjau Pensilį'“!, kitados paim- 
tą iš Tebų į Apolono Palatiniečio šventovę, o paskui Aleksandro 
Nukariautojo perkeltą į Kimės miestą Eolijoj. Įsidėmėjau ir kitą 
žymenybę — toji ant galvos turėjo gražų raudono šilko kuodą'®?. Man 
pasakė, kad tai esąs Bartolas, teisės mokslo žiburys. Įsidėmėjau ir 
dar dvi žymenybes — tos nešiojosi prie diržo prisikabinusios po klizmą; 
kaip sužinojau, tai buvo Didysis vaistininkų žiburys ir Mažasis vaisti- 
ninkų žiburys!““, 

Kai priėjo metas vakarieniauti, karalienė atsisėdo į pirmąją vietą, 
o visi kiti — pagal rangus ir laipsnius. Pirmosios duoties visi gavo po 
storą lajinę žvakę, tik karalienei padavė didelį, stamantriai stovintį, 
šviečiantį vaško švyturį, baltą su raudonu galiuku; buvo išskirti ir kil- 
mingieji žiburiai, taip pat žiburys iš Mirbo provincijos, kuris gavo rie- 
šutinę žvakę, ir iš žemutinio Puatu, kuriam pastatė žvakę su nupieštu 
herbu. Dievas vienas bežino, kas ten per šviesa buvo, kai visi ėmė švies- 
ti savo dagčiais! Skyrium minėtinos kelios jauniklės žiburiukės, pri- 
žiūrimos vienos storulės senės: jos nešvietė kaip kitos, bet man jų spal- 
vos atrodė paleistuvingos. 

Po vakarienės nuėjome miegoti. Rytą karalienė mums davė išsi- 
rinkti iš pačių įžymiųjų vieną žiburį, kuris pabūtų už vadovą. Po 
to atsisveikinome ir išvykome. 

Kaip mes atvykome prie Butelio 
orakulo 

Mūsų taurusis žiburys švietė mums kelią ir vedė mus kuo sma- 
giausiai. Taip atvykome į trokštamąją salą, kurioje buvo Butelio ora- 
kulas. Lipdamas iš laivo, Panurgas linksmai šoktelėjo aukštyn ant 
vienos kojos ir tarė Pantagriueliui: 

— Štai ir turime, ko ieškojome, dėlei ko tiek vargo ir tiek triūso 
padėjome. 

Po to nusilenkė mandagiai mūsų žiburiui. Šis mums patarė niekad 
neprarasti geros nuotaikos ir, nors kažkas pasirodytų, nenusigąsti. 

Artindamiesi į dieviškojo Butelio šventyklą, gavome pereiti didelį 
vynuogyną, kuriame augo vynmedžiai visų rūšių, kaip antai: Falernos, 
Malvazijos, Muskato, Tabijos, Bono, Mirvo, Orleano, Pikardijos, Ar- 
bua, Kusi, Anžu, Gravo, Korsikos, Verono, Nerako ir dar kitokie. Tą 
vynuogyną kadaise užveisė gerasis Bakchas, ir tokia maloninga ranka, 
jog tas visą laiką be paliovos lapoja, žydi ir duoda vaisių, kaip San 
Remo apelsinmedžiai. Mūsų šviesusis žiburys liepė kiekvienam suval- 
gyti po tris vynuogių kekes, įsikloti vynmedžio lapų į kurpes ir pasiim- 
ti po žalią vynmedžio šakelę į kairiąją ranką. Vynuogyno gale visi išė- 
jome pro antikinę arką, kurioje matėme itin dailiai išskaptuotus gėrovų 
trofėjus, būtent: vienoj vietoj ilga eilė butelių, stiklinių ir odinių, bute- 
liukų, butelaičių, ropinių, statinių, statinaičių, ąsočių, puodų, amforų, 
sukabintų ant vynuogienojų pavėsinės; kitoje — daugybė česnakų, 
svogūnų, salotų, kumpių, ikrų, pyragaičių su sūriu, rūkytų jautienos 
liežuvių, išlaikytų sūrių ir kitų panašių skanėstų, perpintų vynuogie- 
nojų lapais ir su didžiu išmoningumu suraišiotų šakelėmis; dar kito- 
je — šimtas rūšių stiklelių, taurių, taurelių, aukštų, žemų, siaurų, pla- 
čių, su kojuke, be kojukės, bokalų su dangteliu, bokaliukų be dangtelio 
ir kita tokia Bakcho artilerija. Priešakinėje arkos pusėje, po Zzoofo- 
ru'9*, buvo įrašytas šitas dvieilis: 


Jei pro šią arką eit norėsi, 
Nešt šviesų žiburį turėsi. 


— Tuo tai esame apsirūpinę,— tarė Pantagriuelis,— nes visoje 
Žiburijos šalyje nerasi geresnio ir dieviškesnio žiburio kaip mūsiškis. 

Iš arkos tiesiai perėjome į altaną, gražią ir erdvią, visą iš vienų 
vynuogienojų, kuriuos puošė penki šimtai rūšių uogų kekių, penki 
šimtai spalvų ir formų, ne natūralių, o dirbtinių, agrikultūros priemo- 
nėmis išaugintų: geltonų, mėlynų, bronzaspalvių, žydraspalvių, baltų, 
Juodų, žalių, violetinių, kanapėtų, gegužėtų, taškuotų, lašuotų, pailgų, 
apskritų, kampuotų, rutulinių, keimarinių, dešrinių, kiaušininių, 
barzdom apžėlusių, susivėlusių. Iš galo altaną dengė trys senų seniausi 
povijai, vešliai žali ir uogomis apsunkę. Čia jo šviesybė mūsų žiburys 
liepė mums prisiskinti povijų lapų, nusipinti iš jų albaniškas skry- 
bėles ir užsidėti jas taip, kad visa galva būtų uždengta. Mes, nieko ne- 
laukę, taip ir padarėme. 

— Po šiais uogynų skliautais nieku gyvu nebūtų vaikščiojusi Ju- 
piterio kunigė,— tarė Pantagriuelis. 

— O to priežastis mistiška, — tarė mūsų šviesusis žiburys. — Nes 
jeigu ji būtų čia vaikščiojusi, tai viršum savo galvos būtų turėjusi vy- 
nuoges, atseit vyną, ir būtų rodęsi, kad vynas ant jos viršų turi, tuo 
tarpu jos laikysena reiškė, kad tiek kunigai, tiek ir visi kiti žmonės, atsi- 
dėję ir pasišventę dieviškųjų dalykų apmąstymams, privalo išlaikyti 
dvasios ramybę, vengti bet kokio juslių audrinimo, kuris kaip tik la- 
biausiai ir reiškiasi tada, kai žmogus pasiduoda girtavimo aistrai. 

Taipogi ir jūs, perėję per šičia, nebūtumėte priimti dieviškojo Bute- 
lio šventykloje, jei taurioji kunigė Bakbuk nepamatytų, kad jūsų kur- 
pės pridėtos vynuogių lapų: šis veiksmas yra diametraliai priešingas 
tam perėjimui ir akivaizdžiai liudija, kad vyną jūs niekinate, esate vir- 
šesni už jį ir minate jį po kojų. 

— Aš,— tarė brolis Žanas, — nesu mokytas ir dėl to labai gailau- 
ju; tačiau savo brevijoriuje skaitau, kad Apokalipsėje apsireiškė toks 
stebuklingas ženklas: moteriškė mina po kojų mėnulį; tatai, kaip man 
išaiškino Bigo!“?, reikią suprasti taip, jog ši moteriškė nesanti tokios 
pat padermės ir prigimties kaip kitos, kurioms mėnulis ne po kojų, o 
galvoj, ir užtat jų protas taip prastai šviečia; dėl to man visiškai ne- 
sunku patikėti tuo, ką jūs kalbate, mielasis mano pone Žibury. 

Kaip mes nusileidome po žeme 
į Butelio šventovę ir kokiu 
būdu Šinonas yra pirmasis miestas 
pasaulyje 


PERSKYRIMAS XXXV 


Ir šit mes leidžiamės į požemį tinkuota skliautine anga, kurios 
išorėje negrabia ranka pritapyta reginių: šoka moterys ir satyrai, lydė- 
dami senį Sileną, o tas joja raitas ant asilo ir kvatoja. Čia aš sakau 
Pantagriueliui: 

— Man ši įeiga primena Paveikslingąją smuklę pirmajame pasau- 
lio mieste: ir ten paveikslai tokie pat ir tokio pat gyvumo kaip čia. 

— Kur taip? — klausė Pantagriuelis.— Kame yra tas, kaip jūs sa- 
kote, pirmasis pasaulio miestas? 

— Ogi Turenėje. Šinonas, kitaip sakant, Kainonas!““, 

— Aš žinau, kur yra Šinonas, — atsakė Pantagriuelis,— žinau ir 
Paveikslingąją smuklę, esu joje ne sykį gėręs šviežio vyno; ir neabejo- 
ju, kad Šinonas yra senas miestas, tą sako jo herbas, nes jame įrašyta: 


Šinonas — miestas pagarbus. 
Nors jis ir mažas, bet garsus. 
Jo senos akmeninės sienos 
Išdidžios stovi prie pat Vjenos. 

Tačiau kodėl jis yra pirmasis miestas pasaulyje? Kur jūs randate 
tai parašyta? Kas jums duoda pagrindo taip manyti? 

— Šventajame rašte radau parašyta, — sakau, — kad Kainas buvo 
pirmasis miestų kūrėjas. Taigi galimas daiktas, kad pirmą savo įkurtą 
miestą jis nuo savo vardo ir praminė Kainonu, kaip kad ir vėliau, jo 
pavyzdžiu sekdami, visi kiti miestų kūrėjai bei steigėjai davė jiems 
savo vardus: Atėnė (graikų Minerva) Atėnams, Aleksandras Alek- 
sandrijai, Konstantinas Konstantinopoliui, Pompėjus Pompėjopoliui 
Kilikijoje, Adrianas Adrianopoliui; Kanaanas kanaanitams, Saba'®’ 
sabaitams; panašiai radosi ir Ptolemėja, ir Cezarėja, ir Tiberiumas, 
ir Erodiumas Judėjoje. 

Taip mums bešnekučiuojant, štai pasirodė didysis flakonas (mūsų 
žiburys sako flogonas!??), dieviškojo Butelio rūmų užvaizdas, lydimas 
šventyklos sargybos, sudarytos iš vienų prancūziškų buteliukų. Tasai, 

matydamas, jog mūsų rankose, kaip sakiau, tik vynmedžio šakelės, o 
galvos vainikuotos gebenės lapais, ir dar pažinęs šlovingąjį mūsų Ži- 
burį, be žodžio leido mums įeiti ir liepė mus stačiai vesti pas princesę 
Bakbuk, Butelio rūmų damą ir visų misterijų kunigę. Taip ir buvo 
padaryta. 


Kaip mes leidomės gilyn tetradiniais 
laiptais ir kokių baimių turėjo 
Panur gas 

Paskui nusileidome į požemį per vieną marmurinių laiptų tarpą; 
ten buvo laiptų aikštelė; tada pasukome į kairę ir leidomės dar du tar- 
pus, ir vėl buvo tokia pat aikštelė; tada, vėl pasukę, leidomės tris tarpus, 
vėl buvo aikštelė, ir dar keturis tarpus. Čia Panurgas paklausė: 

— Ar jau atėjom? 

— Kiek laiptų tarpų suskaičiavote? — klausė mūsų žiburys. 

— Buvo vienas, — atsakė Pantagriuelis, — paskui du, trys, keturi. 

— Tai kiek iš viso? — klausė jis vėl. 

— Dešimt,— atsakė Pantagriuelis. 

— Gautąjį skaičių padauginkite iš pitagoriškosios tetradės'“?,— 
kalbėjo jis toliau. 

— Tai bus, — tarė Pantagriuelis, — dešimt, dvidešimt, trisdešimt, 
keturiasdešimt. 

— O kiek iš viso? — klausė žiburys. 

— Šimtas, — atsakė Pantagriuelis. 

— Pridėkite pirmąjį kubą,— tarė jis, — tai yra aštuonis; kai per- 
eisime visą šį fatališką skaičių, rasime šventyklos duris. Ir įsidėmėkite 
gerai, jog tai ir yra tikroji Platono psichogonija''?, tiek išgarsinta 
akademikų ir tiek mažai suprasta: jos pusę sudaro vienetas, du toles- 
nieji natūriniai skaičiai, du jų kvadratai ir du kubai. 

Leidžiantis į požemį tais skaitiniais laiptais, mums visų pirma 
buvo reikalingos kojos, nes be jų būtume galėję nebent riedėte nurie- 
dėti kaip statinės į rūsį; antra, mūsų šviesusis žiburys, nes šiaip ne- 
būtume iš niekur gavę šviesos, tarytum atsidūrę švento Patriko oloje 

Hibernijoj arba Trofonijo griovyje Beotijoj!'!. Nusileidus kokius 


septyniasdešimt aštuonis tarpus, Panurgas ėmė rėkti, kreipdamas savo 
žodžius į spindulingąjį žiburį: 

— Pone stebuklingasis, maldauju jus savo sugrudusia širdimi — 
grįžkime atgal! Prisiekiu jaučio mirtim, aš mirštu iš baimės. Sutinku 
amžinai likti nevedęs. Jūs jau ir taip dėl manęs prisivarginote ir prisi- 
rūpinote; dievas už tai jums atlygins didžiojo atsiskaitymo dieną, o aš 
irgi neliksiu nedėkingas, kai tik išeisiu iš šio trogloditų urvo. Grįžkim, 
meldžiamieji. Aš labai bijau, kad čia nebūtų Tenaras!'?, pro kurį lei- 
džiasi į pragarą, ir man rodos, kad girdžiu lojant Cerberį. Klausykit, 
juk išties jis loja, negi man tik ausyse taip skambėtų. Aš jo nėmaž nepa- 
siilgau, nes kai tau šuva už kinkos griebia, tai sopa taip, kad nė su bai- 
siausia dantų sope nepalyginsi. O jei čia Trofonijo griova, tai lemūrai 
ir vampyrai suės mus gyvus, kaip kitados suėdė vieną Demetrijo 
alebardininką''*, nenusitverdami kitokio kąsnio. Broli Žanai, ar esi 
čia? Būk geras, pilvūze mielas, laikykis arti manęs, aš mirštu iš bai- 
mės. Ar turi savo kalaviją? O aš, kaip tyčia, neturiu jokio ginklo, nei 
kuo pulti, nei kuo gintis. Grįžkim. 

— Esu, esu,— tarė brolis Žanas, — nebijok, laikau tave už pakar- 
pos, ir nė aštuoniolika velnių neišplėš tavęs iš mano gniaužtų, niekis, 
kad esu be ginklo. Kas turi narsią širdį ir narsią ranką, tam dėl ginklo 
bėdos nebus, jų iš dangaus prilis prireikus, kaip Kro laukuose prie 
Marijaus griovio, Provanse, kitados prilijo akmenų (ir dabar jų ten 
daugybė tebėra), kad Heraklis turėtų kuo mušti du Neptūno vai- 
kus'”*. Bet kaip čia yra? Kur mes žengiame: ar į mažų vaikų limbą''? 
(jie mus apkakos, po šimts), ar į tikrą pragarą, velnių būstinę? Vel- 
niams, dievaži, dėsiu aš į kaulus gerai, jeigu jau vynmedį po kojų pa- 
myniau! Jau kad kulsiu, tai kulsiu! Kur jie? Kur juos rasti? Aš tik jų 
ragų privengiu. Bet du ragai, kuriuos Panurgas nešios, kai pačią ves, 
saugos mane kaip reikiant ir nuo velnių ragų. Jau matau aš jį pranašo 
regėjimu, antrąjį Akteoną, raguotį, ragagalvį, ragadugnį! 

— Saugokis, frater,— tarė Panurgas,— kad, nesulaukęs, kol 
vienuoliams leis vesti, negautum už pačią giltinės! Tegu tik aš sveikas 
gyvas grįšiu iš šios hipogėjos!"“, tai ne aš būsiu, jei tau jos nepakibinsiu, 
vien iš noro, idant taptumei ragiumi ragabadžiu. O šiaip tai giltinė 
bjauri boba. Prisimenu, Grobštas norėjo tau ją už pačią įtaisyti, bet tu 
Jį apšaukei eretiku. 

Čia pokalbį nutraukė mūsų šviesusis žiburys, pamokydamas, jog 
nūnai esame tokioje vietoje, kurią pridera gerbti — nebesisvaidyti 

žodžiais ir prikąsti liežuvį; daugiau jis griežtai mums pasakė, jog jei- 
gu jau sykį prisiklojom vynlapių į kurpes, tai negali būti nė kalbos, 
kad grįžtume namo, neišgirdę Butelio Žosmės. 

— Jei taip, tai eime,— tarė Panurgas,— ir trenkim po velnių visus 
velnius! Ar taip, ar taip vieną kartą mirti. O aš savo gyvybę esu pa- 
skyręs kautynėms. Žengiam pirmyn, nėr ko žiūrėti! Drąsos turiu dau- 
giau negu reikia — kas be ko, širdis dreba, bet tai todėl, kad šalta ir kad 
požemio oras šiurpus. Ne iš bamės, ne; ir ne dėl giltinės. Žengiam, žen- 
giam, trenkiam, mušam, krušam: aš — Vilhelmas Bebaimis. 


Kaip šventyklos durys stebuklingai 
atsidarė pačios 

Laiptų gale užėjome dailų gryno jaspio portalą, visą padarytą ir 
pastatytą dorėnišku būdu ir stiliumi, o jo priešakinėje pusėje buvo už- 
rašyta jonėniškomis gryno aukso raidėmis ši sentencija: Ev Oivo 
ai nv ea, atseit: per vyną prašneka teisybė. Dvivėrės durys buvo bron- 
zinės, korintiškos, masyvios, padabintos iškiliomis gėlytėmis, emaliuo- 
tomis, dailiai įkomponuotomis pagal skulptūros reikalavimus; durų 
pusės buvo taip gerai suleistos ir į staktas įtinkintos, jog laikėsi pui- 
kiausiai be skląsčio, be sankabos, be jokios jungės; prie jų kabėjo tik 
indiškas deimantas Egipto pupos dydžio, šešiakampis, tiesiabriaunis, 
per dvi vietas suimtas aukso įtvaru; abipus durų karojo ant sienos 
po ryšuliuką česnakų. 

Čia mums taurusis žiburys pasakė, kad teiktumės jam atleisti, jeigu 
toliau mūsų nebelydėsiąs; dabar mes turį vien tiktai klausyti kunigės 
Bakbuk, nes jam į vidų įeiti neleidžiama dėl tam tikrų priežasčių, ku- 
rias geriau nutylėti negu sakyti žmonėms, gyvenantiems mirtingą gyve- 
nimą. Tačiau nors kažkas būtų, liepė mums nepamesti galvos, neiš- 
sigąsti ir nebijoti nieko, o kai reikės grįžti — pasikliauti juo. Paskui 
nukabino deimantą nuo durų suvėrimo ir įmetė į sidabrinę dėžutę de- 
šinėje, tyčia tam prirengtą; nukabino taipogi česnakus, karojusius 
abipus durų ant raudonos šilkinės virvelės pusantro sieksnio ilgio, pri- 
rišo juos prie aukso grandžių, tyčia tam pritaisytų šonuose, ir pasi- 
traukė. 

Ü mai durys atsivėrė, niekieno nepaliestos, ir atsiverdamos nei su- 
girgždėjo, nei sudžerškėjo, kaip kad visos storos ir sunkios bronzinės 
durys, o tik išleido gražų ir mielą šnaresį, nuskambė jusį po šventyklos 
skliautais; Pantagriuelis tuoj sumetė, iš kur tasai garsas, kai po viena 
ir kita durų sąvara, ant slenksčio, pamatė mažą cilindrėlį, kuris, durims 
veriantis, slenka kietu, lygiu, vienodai nugludintu opito akmeniu, iš- 
duodamas švelnų, maloniai skambantį šnaresį. 

Man buvo itin keista: kaip tai šios durys ėmė ir atsidarė, viena pusė 
dešinėn, kita kairėn, niekam nė rankos neprikišus? Norėdamas per- 
prasti šį nuostabų dalyką, aš, kai tik suėjome į vidų, šoviau akimis tarp 
durų ir sienos, nes smalsu buvo, kokia gi jėga ir kokie įrenginiai jas 
varsto; jau buvau belinkstąs manyti, ar tik mūsų mielasis žiburys prie 
jų nepridėjo žolės, vardu Aethiopis, kuri atveria visus užvertus daiktus, 
bet šit pastebėjau, kad durų krašte, toje vietoje, kur abi pusės susiveria, 
yra plieno plokštės, įleistos į korintišką bronzą. 

Daugiau dar pastebėjau dvi Indijos magneto plokštes, plačias, 
pusės sprindžio storumo, žydros spalvos, gerai nusvidintas ir nupoli- 
ruotas; jos per visą savo storį buvo įmūrytos į šventyklos sieną tose 
vietose, kur liečiasi abi durų pusės, ligi galo atidarytos. 

Taigi plieno plokštės, magneto galios ir jėgos traukiamos, slėpi- 
ningo ir stebuklingo gamtos sutaisymo dėka būtinai turėjo tokiu būdu 
judėti; tad ir durys palengva vėrėsi ir darėsi, tačiau ne visada, o tik 
tuo atveju, kai pašalintas deimantas, nes jei deimantas yra greta, 
plienas nustoja klausyti magneto traukos, ir kai pašalinti anie du čes- 
nakų ryšuliukai, kuriuos mūsų linksmasis žiburys ėmęs už raudonos 
virvutės nunešė ir pakabino toliau, nes česnakai nuslopina magneto 
galybę ir atima jam traukiamąją jėgą. 

Vienoje magneto plokštėje, dešinėje pusėje, buvo dailiai įrėžta 
senoviškomis lotynų raidėmis tokia šešiapėdžio jambo eilutė: 

Ducunt volentem fata, nolentem trahunt!''. 
„Kas pasiduoda, tą likimas veda, o kas ne, tą vilkte velka“. 

Kitoje plokštėje, kairėje, perskaičiau dailiai didžiosiomis raidėmis 

įkirstą sentenciją: 


VISI DAIKTAI JUDA Į SAVO TIKSL ĄĄ. 


41. PLB 19 

Kokia puiki mozaika buvo 
šventyklos grindyse 


PERSKYRIMAS XXXVIII 


Perskaitęs tuos užrašus, aš savo akims daviau stebėti didingą šven- 
tyklą ir grožėjausi neregėtai meniškai suklotom josios grindim, kurių 
po teisybei neįmanoma sulyginti su jokiu to pat pobūdžio kūriniu, esan- 
čiu ar kada nors buvusiu po firmamento skliautu, net su Sulos laikų 
Fortūnos šventyklos asla Prenestėje, net su graikiška grindų mo- 
zaika, išklota Pergame Sosistrato ir pavadinta asarotu. Mat tai buvo 
mozaika, sudėliota iš mažų keturkampučių, iš nušlifuotų taurių jų ak- 
menų natūralios spalvos: raudonojo jaspio, maloniai pamarginto įvai- 
riomis dėmelėmis, ir ofito, ir porfyro, ir vilkakio, nusėto aukso kibirkš- 
tėlėmis, smulkutėmis nei atomai, ir agato, banguojančio sumišai 
susipynusiomis balkšvomis liepsnelėmis, ir labai brangaus chalcedono, 
ir žaliojo jaspio su raudonomis bei geltonomis gyslutėmis; ir visi jie iš- 
rikiuoti įstrižainėmis linijomis. 

Portiko asloje buvo sudėta mozaika iš mažų akmenėlių, parinktų 
ir suderintų pagal natūralias savo spalvas taip, kad tiktų į vaizduoja- 
mąsias figūras; jos paveikslas buvo toks, tartum čia pribarstyta žalių 
vynuogienojų, ir pribarstyta bet kaip — vienur gausiau, kitur mažiau. 
Toji lapija buvo puiki visur, bet įdomiausia, kad joje matei čia sraiges 
kopiant į vynuoges prieblandoje, čia mažus driežiukus po lapus laks- 
tant, o vėl kitur vynuoges, pussirpes arba ir visai išsirpusias, itin gyvai, 
itin vykusiai menininko padarytas ir lengvai galinčias apgauti varnėnus 
bei kitus smulkius paukštelius, kaip Dzeuksido Heraklėjiečio!''* pa- 
veikslai. Šiaip ar taip, mus tie vaizdai apgavo puikiausiai, nes ten, 
kur dailininkas priskleidė daug vynuogienojų, mes, saugodamiesi, kad 
jų nesutryptume, kėlėme kojas aukštai ir žirgliojome dideliais 
žingsniais tarsi po nelygią ar akmenuotą vietą. Paskui aš pakėliau 
akis į skliautines šventyklos lubas. Jos buvo ištisai inkrustuotos mar- 
muru bei porfyru ir išdėliotos mozaika, neregėto gražumo paveikslai 
ėjo nuo vieno šventyklos galo ligi kito, o tuose paveiksluose, pra- 
dedant kaire puse nuo įėjimo, buvo neišpasakytai dailingai atvaizduo- 
tos kautynės, kuriose mielasis Bakchas nugalėjo Indijos gyventojus, ir 
padaryta taip, kaip toliau aprašyta. 

Kaip mozaikiniuose šventyklos paveiksluose 
buvo atvaizduotos pergalingos Bakcho 
kautynės su Indijos gyventojais 


PERSKYRIMAS XXXIX 


Pirmiausia buvo atvaizduoti visokie miestai, kaimai, pilys, tvirto- 
vės, laukai ir miškai, ir viskas degė liepsnoje. Taip pat matei visokias 
šėlstančias, iškrikusias moteris, įnirtingai draskančias į gabalus gyvus 
veršius, avinus bei avis ir ryjančias jų mėsą. Tai turėjo reikšti, kad 
Bakchas, įžengęs Indijon, siaubė viską ugnimi ir krauju. 

Ir vis tiek indai Bakchą taip niekino, jog nesiteikė nė sutikti su 
ginklu, kadangi iš savo žvalgų žinojo, kad jo kariuomenėje visiškai 
nėra karininkų, o yra tik senas seniukas, subobėjęs ir visuomet girtas, 
lydimas neraliuotų bernų, visiškai nuogų, tolydžio šokančių ir šokinė- 
jančių, uodeguotų ir raguotų kaip ožiukai, ir daugybės girtų moteriš- 
kių. Tad ir nusprendė leisti jiems žygiuoti, nesipriešinti ginklu, nes 
tokius pergalėti būtų gėda, o ne šlovė, bjaurastis ir suteptis, o ne garbė 
ir šaunumas.. Bakchas, šitaip paniekintas, ėmė ir ėmė jų žemę ir viską 
naikino ugnimi (nes ugnis ir žaibas yra Bakcho prigimti ginklai: 
kai jis gimė, tėvas Jupiteris pasveikino jį žaibu, ugnis prarijo motiną 
Semelę ir gimtuosius namus), taip pat ir krauju, nes jo tokia prigimtis, 
kad taikos metu jis gamina kraują, o karo metu jį laisto. Pavyzdys — 
Samo salos laukai, vadinami Panema, atseit visi kruvini, nes Bakchas 
ten prisivijo amazones, bėgančias iš Efezo žemės, ir visas nužudė, iš- 
leisdamas iš gyslų kraują, jog visas laukas paplūdo kraujais ir žemė jų 
prisigėrė. Iš to jūs teisingiau suprasite negu iš Aristotelio Problemų, 
kodėl kitados žmonės sakė: „Mėtų per karą nevalgyk ir neaugink“. 
Priežastis va kokia: karo metu paprastai žmonės nežiūri, kur kam smo- 
gia, tad sužeistajam, tą dieną valgiusiam mėtų ar bent jas čiupinėju- 
siam, būtų neįmanoma — ar bent jau labai sunku — sustabdyti kraujo 
tekėjimą !??, 

Toliau kitame paveiksle buvo atvaizduota, kaip Bakchas traukia 
į mūšį: važiuoja jis didingu karo vežimu, kinkytu trimis poromis jaunų 
leopardų; veidas jo kaip vaiko (suprask: geras gėrovas niekad ne- 
sensta), raudonas it kerubinas, barzdos nė plauko ant smakro; ant 
galvos smailūs ragiukai, viršum jų gražus vynmedžio lapų ir vynuogių 
vainikas ir aštriai raudona kepurė; ant kojų auksuotos kurpės. 

Jo pulke nebuvo nė vieno vyro; visą jo apsaugos būrį ir kariuo- 
menę sudarė vien basaridės, evantės, euhiadės, edonidės, trieteridės, 
ogigijos, mimalonės, menadės, tiadės ir bakchidės'*?, nirtulingos, pa- 
šėlusios, įdūkusios moterys, susijuosusios slibinais ir gyvais žalčiais 
diržų vietoje, plaukai vėjo plaikstomi, virš kaktos vynuogių kekės; 
apsirengusios elnių ir ožkų kailiais, rankose nešinos kirvukais, tir- 
sais'Š!, pjautuvais, alebardomis kankorėžio formos ir tokiais lengvu- 
čiais skydukais, žvangančiais ir bildančiais nuo kiekvieno prisilietimo, 
kurie prireikus joms atstojo būgnus ir.būgnelius. Jų buvo septynias- 
dešimt devyni tūkstančiai du šimtai dvidešimt septynios. 

Avangardą vedė Silenas, vyras, kuriuo Bakchas pasitikėjo vi- 
siškai, kurio narsą ir didžiadvasiškumą, drąsą ir apdairumą praeityje 
pažino visokiomis aplinkybėmis. Tai buvo smulkus seniukas, kretantis, 
kuprotas, aptukęs, pilvotas; ausis turėjo dideles ir stačias, nosį smailią 
ir kumpą, antakius ilgus ir šiurkščius; jojo ant neromyto asilo; rankoj 
laikė lazdą pasiramsčiuoti, bet ja galėjo ir šmaikščiai kautis, jei kada 
pasitaikė atsistoti ant kojų; o vilkėjo geltonu moterišku drabužiu. Jo 
pulką sudarė jauni kaimo bernai, raguoti kaip ožiukai ir nuožmūs kaip 
liūtai, visi nuogi, tolydžio dainuoją ir šoką kordaksus!**: jie vadinosi 
tityrai ir satyrai. Jų buvo aštuoniasdešimt penki tūkstančiai šimtas 
trisdešimt trys. 

Ariergardą vedė Panas, baisenybingas sutvėrimas, tikras baidyklė. 
Žemutinėmis kūno dalimis jis panėšėjo į ožį, šlaunis turėjo gauruotas, 
ant galvos nešiojo ragus, atstatytus tiesiai į dangų. Veidas jo buvo rau- 
donas, degte degantis, barzda labai ilga, pats išdidus, drąsus, nebi jantis 
rizikos ir greitas uždūkti; kairėj rankoj laikė fleitą, dešinėj lazdą riestu 
galu; jo būrius irgi sudarė satyrai, hemipanai, egipanai, silvanai, 
faunai, lemūrai, larai’, žaltvyksčiai ir kaukai, iš viso septyniasdešimt 
aštuoni tūkstančiai šimtas keturiolika. Šūkis visų buvo tas pats: Evohė. 


Kaip mozaikiniuose paveiksluose buvo atvaizduotas 
mielojo Bakcho antpuolis 
ir mūšis su indais 
PERSKYRIMAS XL 


Toliau buvo atvaizduota, kaip mielasis Bakchas puolė ir triuškino 
indus. Čia aš mačiau, kaip Silenas, avangardo vadas, liedamas prakaitą 

dideliausiais lašais, nuožmiai lupa savo asilą, o asilas, baisiai išsižiojęs, 
makaruoja uodegą, draskosi ir spardosi taip pašėlusiai, tarsi jam gylys 
būtų į pasturgalį įsisegęs. 

Satyrai — kapitonai, seržantai, kapralai — groja dūdomis karinius 
maršus ir duodasi kaip pasiutę aplink armiją, strakaliodami it ožiai, 
šokčiodami, ūkčiodami, drumsčiodami, laigydami ir spardydamiesi ir 
tuo narsindami savo žygio bendrus, idant aršiau kautųsi. Visi, ką tik 
mačiau paveiksle, rėkė Evohė. Menadės pirmutinės šoko ant indų, 
kraupiai šaukdamos ir siaubingai tratindamos savo būgnus bei skydus; 
paveikslas aiškiai rodė, jog nuo to visas dangus dreba,— tai ko jums 
taip labai besistebėti Apeliu, Aristidu Tebiečiu'“* ir kitais tokiais meni- 
ninkais, sugebėjusiais nupiešti griausmą, žaibą, perkūniją, vėjus, kal- 
bas, papročius ir nuotaikas. 

Toliau buvo atvaizduota, kad indų kariuomenė galų gale suprato, 
jog Bakchas siaubia jų šalį. Priešaky matėsi drambliai su bokštais ant 
kuprų, o tuose bokštuose begalė kareivių; tačiau visa indų kariuomenė 
buvo jau pakrikusi ir bėgo, o drambliai, nuo nežmoniškų bakchidžių 
triukšmo apduję ir panikos pagauti, gręžėsi prieš savuosius ir mindžiojo 
juos. Čia jūs būtumėt matę Sileną, kaip jis bakina kulnais savo asilą ir 
senovės fechtuotojų būdu tvoja visiems lazda, o jo asilas šuoliais 
vejasi dramblius, išsižiojęs, riaumodamas žvėriškai ir tuo riaumojimu 
skatindamas puolėjus (panašus triukšmas kitados pabudino nimfą 
Lotidę per bakchanalijų įkarštį, kada Priapas, pilnas priapizmo, no- 
rėjo, prie jos prisigretinęs, miegančią išpriapuoti). 

Čia būtumėt matę Paną, kaip jis savo kreivom kojom šokinėja 
apie menades ir, kaimietišką švilpą pūsdamas, kursto jas, kad narsiau 
kautųsi. Dar būtumėt matę, kaip jaunas satyras veda belaisvius — 
septyniolika karalių, kaip bakchidė traukia paskui save keturiasdešimt 
du priešo karininkus, surišusi juos savo žalčiais, kaip mažytis faunas 
neša dvylika vėliavų, atimtų iš priešo, ir kaip mielas gerulis Bakchas 
važinėja sau ramus po mūšio lauką, juokauja ir kiekvieną sutikęs už- 
geria. Ir galiausiai mozaikos paveiksle buvo atvaizduota pergalės iš- 
kilmė ir mielojo Bakcho triumfas. 

Jo triumfalinis vežimas visas skendėjo povijuose, surinktuose ir 
suskintuose ant Mero kalno,— tai retas augalas, ypač Indijoje, o kas 
reta — brangu. Tatai paskui mėgdžiojo Aleksandras Didysis per savo 
triumfą Indijoje. Bakcho vežimą traukė dramblių kinkinys. Tatai 
paskui mėgdžiojo Pompėjus Didysis Romoje, su triumfu grįžęs iš Afri- 
kos. Vežime stovėjo taurusis Bakchas ir gėrė iš ąsotos taurės. Tatai 

paskui mėgdžiojo Gajus Marijus po pergalės prieš kimbrus ties Eksu 
Provanse. Visa Bakcho kariuomenė buvo vainikuota povijais, o ir tir- 
sai, skydai ir būgneliai buvo jais apkaišyti. Net Sileno asilas, ir tas 
buvo jais apklotas visas. 

Abipus karo vežimo ėjo Indijos karaliai, paimti nelaisvėn ir sukaus- 
tyti storomis aukso grandinėmis; visas triumfuojantis pulkas žengė 
su dievišku iškilmingumu, su neapsakomu džiaugsmu ir linksmybe, 
nešėsi nesuskaičiuojamus trofėjus, ferkulus bei laimikius ir traukė 
smagiai epinikijas'“?, kaimiškas daineles ir ditirambus. Pačioje pabai- 
goje buvo išpiešta Egipto šalis su Nilu, krokodilais, kerkopitekais, 
ibiais, beždžionėmis, trochilais, ichneumonais!*?, hipopotamais ir kitais 
to krašto gyvūnais. O Bakchas žygiavo per visą tą šalį, traukiamas 
dviejų jaučių; ant vieno buvo užrašyta aukso raidėmis: Apis, o ant 
kito: Oziris; mat Egipte iki Bakcho atvykimo niekas nebuvo matęs 
nei jaučio, nei karvės. 


Kaip šventyklą švietė stebuklinga 
lempa 


PERSKYRIMAS XLI 


Prieš imdamas apsakinėti patį Butelį, aš jums aprašysiu, kokia 
nuostabi buvo lempa, skleidžianti šviesą po visą šventyklą, ir dar taip 
gausiai, jog nors ir po žemių, joje buvo šviesu kaip per patį vidudienį, 
kada saulė, niekieno netemdoma, plieskia į žemę. 

Vidury skliautų buvo masyvaus aukso grandis geros plaštakos 
storio, nuo jos karojo trys kiek plonesnės grandinės, labai meniškai pa- 
darytos, o per pustrečios pėdos žemiau trijose vietose už jų prikabintas 
laikėsi gryno aukso skritulys tokio dydžio, jog skersmuo jo viršijo 
dvi uolektis ir pusę sprindžio. Jame buvo keturios kiaurymės, arba 
angos, 0 jų kiekvienoje tvirtai įtaisytas tuščiaviduris, iš viršaus atda- 
ras rutulys — lyg ir nedidelė lempa maždaug dviejų sprindžių apskriti- 
mo; visi tie rutuliai — iš brangiųjų akmenų: vienas iš ametisto, kitas 
iš Libijos karbunkulo, trečias iš opalo, ketvirtas iš antracito. Visi jie 
pilni degtinės, penkis kartus varytos per spiralinį aušintuvą, o toji deg- 
tinė — neišsenkanti kaip ansai aliejus, kurio kitados Kalimachas!“ 
pripylė į auksinę Paladės lempą Atėnų Akropolyje. Dagčiai buvo vien 

iš asbesto pluošto (kaip kitados Jupiterio šventovėje Amonijoj, ir jį 
matė Kleombrotas, didžiai smalsaus proto filosofas), kiti iš Karpasi- 
jos'*Ž pluošto, kuris ugnyje veikiau atsinaujina, negu sudega. 

Po šita lempa, maždaug dviem su puse pėdos žemiau, tos pačios 
trys grandinės laikė už trijų ąsų didelę apvalią lempą iš grynų gryniau- 
sio krištolo, pusantros uolekties skersmens, su anga viršuje dviejų 
sprindžių; į tą angą, į pat vidurį, buvo įtaisytas tam tikras indas, irgi 
krištolinis, savo forma primenantis moliūgą ar naktipuodį, ir siekė jis 
ligi pat didžiosios lempos dugno, o tame inde buvo įpilta tiek degtinės, 
jog asbesto pluošto liepsna plėvojo kaip tik pačiame didžiosios lempos 
centre. Dėlei šios priežasties visas josios sferinis korpusas atrodė degąs 
ir liepsnojąs, kadangi ugnis buvo centre, pačiame viduriniajame taške. 
Ir netveria akys žiūrėti nuolat ir įdėmiai į tokią šviesybę, kaip kad 
neįmanoma žiūrėti į pačią saulę, kadangi čia ir medžiaga tokio stebuk- 
lingo skaidrumo, ir išdirbimas toks perregimas bei vaiskus, ir įvairios 
brangakmeniams savybingos keturių mažų jų viršutinių lempų spalvos 
atsispindi didžiojoje apatinėje, ir tų keturių šviesos spinduliai atsimušę 
sklinda mirgėdami bei virpėdami visui visoje šventyklos erdvėje. Ir dar 
daugiau: kai toji pasklida šviesa susiliečia su nusvidintu marmuru, 
kuriuo išklotas visas šventyklos vidus, randasi tokios spalvos, kokias 
regime vaivorykštėje, kada skaidri Saulė paliečia lietingus debesis. 

Įstabi ta išmonė, bet, man regis, dar įstabesnis dalykas, kad skulpto- 
rius aplink visą tos krištolinės lempos korpusą išgraviravo reginį — 
karštą ir linksmą mūšį, kur grumiasi nuogi vaikučiai, raiti ant medinių 
arkliukų, su mažutėmis ietimis, su skydais, dailiai iš vynuogių kekių 
supintais ir vynmedžio lapais apkaišytais, ir tų vaikučių judesius bei 
pastangas menas taip vykusiai išreiškė, jog nė pati gamta nebūtų geriau 
pataikiusi. Ir atrodė, kad jie ne įdubūs, o iškili, net keistai pūpso iš 
medžiagos, nes visokios žaismingos šviesos ėjo iš vidaus per tą skulp- 
tūrą.'““ 


Kaip kunigė Bakbuk parodė mums šventykloje 
fantastišką fontaną 

Kai, ekstazės pagauti, gėrėjomės šia nuostabia šventykla ir atminti- 
na lempa, štai žengė prie mūsų giedru ir šypsančiu veidu garbioji kuni- 

gė Bakbuk su savo palyda; matydama mus apsirengusius taip, kaip esu 
sakęs, ji be jokių kliūčių įvedė mus į vidurinę šventyklos dalį, kur po 
sakytąja lempa buvo gražus fantastiškas fontanas. 


Kaip fontano vanduo įgauna vyno skonį 
dėl gėrėjų įsivaizdavimo 


PERSKYRIMAS XLIII 


Paskui ji liepė paduoti mums taures, puodukus, bokalus, auksi- 
nius, sidabrinius, krištolinius, porcelianinius, ir maloniai ragino gerti 
skysčio, trykštančio iš to fontano. Mes gėrėme labai mielai, nes, die- 
važi, tai buvo fantastiškas fontanas, tiek medžiagomis, tiek išdirbiu 
vertingesnis ir nuostabesnis negu kadaise Plutono svajotasis. Pamatas 
buvo iš grynų gryniausio ir skaidrių skaidriausio alebastro, trijų 
sprindžių su trupučiu aukščio, septyniakampis, iš oro pusės papuoštas 
stilobatais, aruletais, dorėniškom vagutėm ir grioveliais, išdėliotais 
aplinkui vienodu atstumu. Vidus — tobulai apskritas. Ant pamato 
kraštų, ties kiekvieno kampo viduriu, stovėjo pilvotos kolonos — lyg ir 
tekinti stulpai iš dramblio kaulo ar alebastro (dabartiniai architektai 
jas vadina portri), ir jų iš viso buvo septynios — tiek, kiek kampų. Jų 
aukštis nuo bazės iki architravos buvo septyni sprindžiai (gal kiek 
mažiau) ir visiškai atitiko vidinės fontano apvalumos skersmenį per 
apskritimo centrą. 

Jos buvo išdėstytos tokia tvarka, kad, žiūrint iš už vienos kurios 
(vis tiek kokio storio) į kitas, priešais stovinčias, mūsų regos linijos 
piramidinis kūgis rėmėsi į minėtąjį centrą. 

Pirmoji kolona, būtent ta, kuri, įėjus į šventyklą, pirmutinė krinta 
į akis, buvo iš dangiškai žydro safyro. 

Antroji — iš hiacinto, su graikiškomis raidėmis A ir I įvairiose 
vietose; jos spalva tiksliai tokia kaip tos gėlės, į kurią buvo paverstas 
užkaitęs Ajanto kraujas!?“. 

Trečioji — iš anachitinio deimanto 
žaibas. 


191 žėrinti ir tviskanti kaip 


Ketvirtoji — iš vyriško!?Ž rubino, šviečiančio ametistiškai — pur- 
purinėmis ir violetinėmis spalvomis. 
Penktoji — iš smaragdo, daugiau nei penkis šimtus kartų puikesnio 


649 Perskyrimas XLIII 


už kadainykštį Serapio!” smaragdą Egipto labirinte, šviesesnio ir 


skaidresnio už tuos, kurie akių vietoj buvo įstatyti marmuriniam 
liūtui, gulinčiam prie karaliaus Hermijo kapo!““. 

Šeštoji — iš agato, linksmesnio ir turtingesnio atspalvių ir mar- 
gumynų nei tasai, kurį taip didžiai brangino Pyras, Epyro karalius. 

Septintoji — iš perregimo selenito, balto it berilis, vaiskaus it Hi- 
meto medus; jos viduje matėsi mėnulis, taip pat atrodantis ir judantis 
kaip ir danguje: čia pilnatis, čia jaunatis, čia priešpilnis arba 
delčia. 

Tuos brangakmenius senovės chaldėjai siejo su septyniomis dan- 
gaus planetomis. Idant tą dalyką suprastų ir mažesnio išmanymo 
galvos, ant pirmosios — safyrinės — kolonos viršum kapitelio stovėjo 
stačiai ir ties pat viduriu Saturno statula, nulieta iš valyto švino, su 
dalgiu rankoj, o prie jos kojų — auksinė gervė, išmoningai emaliuota, 
nuspalvinta tiksliai taip, kaip derėjo šiam Saturno paukščiui. 

Ant antrosios — hiacintinės — stovėjo į kairę pasigręžęs Jupiteris 
iš jupiterinio cino, o jam ant krūtinės — aukso erelis, emaliuotas, na- 
tūraliai nuspalvintas. 

Ant trečiosios — gryno aukso Febas su baltu gaidžiu dešinėje ran- 
koje. 

Ant ketvirtosios — Marsas iš korintinės bronzos, o prie jo kojų 
liūtas. 

Ant penktosios — Venera, nulieta iš tokio pat vario, iš kokio Aris- 
tonidas padarė Atamanto statulą; raustančiu blizgumu jis išreiškė gėdą, 
kuri svilino Atamantą, žiūrintį į savo nebegyvą sūnų Learchą““?, nu- 
kritusį jam po kojų. 

Ant šeštosios — Merkurijus, iš stangraus, kalaus, nelakstančio gyv- 
sidabrio, jam prie kojų gandras. 

Ant septintosios — sidabrinis Mėnuo, jam prie kojų kurtas. 

Tų statulų aukštis buvo sulig geru trečdaliu kolonų aukščio; jos 
buvo taip gabiai padarytos pagal matematikų planus, jog Polikleto 
kanonas!“? vargu ar būtų galėjęs su jomis lygintis, o apie tą skulptorių 
senovėje sakyta, kad menu jis meną kūręs. 

Kolonų bazės, kapiteliai, architravos, zooforai ir karnizai buvo 
frigiško darbo, masyvūs, iš aukso, grynesnio ir tyresnio už tą, kurį 
neša Lezas ties Monpeljė, Gangas Indijoj, Po Italijoj, Hebras Tra- 
kijoj, Tachas Ispanijoj, Paktolis Lidijoj'?*". Tarp kolonų buvo arkos iš 
to paties akmens, kiekviena atremta į artimiausiąją iš eilės, būtent: 
safyrinė į hiacintinę, hiacintinė į deimantinę ir taip toliau. Viršum 

arkų ir kolonų kapitelių gūbsojo skliautas, dengiantis visą fontaną, 
prasidedantis už planetų septynkampiu ir pamažu pereinantis į pus- 
rutulio formą; jis buvo iš krištolo, tokio tyro, vaiskaus ir plyno, tokio 
perdėm gryno, be jokių gyslelių, drumsčių ir dėmių, kokio nė pats 
Ksenokratas!'?*š nebuvo kaip gyvas matęs. To gaubto viduje buvo 
meniškai išraižytomis figūromis bei simboliais atvaizduota dvylika Zo- 
diako ženklų, dvylika mėnesių su jų ypatybėmis, abi saulėgrąžos, abi 
ekvinokcijos, ekliptikos linija su kai kuriomis reikšmingesnėmis pa- 
stoviosiomis žvaigždėmis aplink pietų polių ir kitur, ir tai padaryta 
taip tobulai, taip išraiškingai, jog galėjai manyti, kad tai karaliaus Ne- 
chepso arba senovės matematiko Petozirio!?? darbas. 


Skliauto viršūnėje, lygiai ties fontano centru, buvo trys stambūs 
perlai, visi vienodi, apvalainiai, tobulos ašaros formos, sudėti lelijos 
žiedo pavidalu, o tasai žiedas — daugiau nei sprindžio didumo. Iš žiedo 
taurės kyšojo karbunkulas, dydžio kaip strauso kiaušinis, nušlifuotas 
septyniais kampais (Gamta mėgsta šį skaičių), toks nuostabus ir 
stebuklingas, jog, pakėlę į jį akis, vos regėjimo nepraradome. Nei 
saulės šviesa, nei žaibas neviršytų spindesio ryškumu nei stiprumu to, 
ką išvydome. Žinovai vertintojai be jokios abejonės būtų pripažinę, 
jog šiame fontane ir mūsų aprašytose lempose daugiau esama lobių 
ir nepaprastybių, negu jų turi Azija, Afrika ir Europa kartu paimtos, 
ir jų Spindesys lengvai būtų nustelbęs Indijos mago Jarcho pan- 
tarbą“““, kaip kad saulė vidudienį nustelbia žvaigždes. 

Tegul gi dabar Egipto karalienė Kleopatra giriasi savo auskarų 
perlais, kurių vieną, vertinamą dešimčia milijonų sestercijų, ji trium- 
viro Antonijaus akyse actu ištirpino vandenyje. 

Tegul gi dabar Pompėja Plautina didžiuojasi savo suknia, nusėta 
smaragdais ir perlais, kuria gėrėjosi visa Romos miesto liaudis, o juk 
Roma buvo laikoma viso pasaulio plėšikų susigrobto turto sandėliu 
bei podėliu. 


Vanduo iš fontano tekėjo ir pylėsi pro tris vamzdelius ir latakus, pa- 
darytus iš dailiausių perlų ir pritvirtintus aukščiau aprašytų jų lygia- 
kraščių trikampių, o latakai ėjo dviguba sraigine spirale. Mes, į juos 
prisižiūrėję, buvome bekreipią akis kur kitur, tik šit Bakbuk mums 
liepė klausytis, kaip teka vanduo. Ir išgirdome stebuklingai darnų 
garsą, nors dusloką ir trūkčiojantį, tarsi iš tolo, iš po žemių ateinantį. 
Betgi nebūtų buvęs jis toks malonus, jei būtų girdėjęsis ryškiai ir iš 
arti. Taigi mūsų dvasia ne vien tik pro akių langus gėrėjosi aprašytais 


651 Perskyrimas XLIII 


dalykais — nūnai priėjo eilė gėrėtis ir ausimis, klausantis šios harmoni- 
jos. 

Tada mums tarė Bakbuk: 

— Jūsų filosofai tvirtina, kad judėjimas negalįs rastis vien iš figūrų 
galios; štai klausykitės ir matykite, jog yra priešingai. Viena šita dvi- 
eilė sraiginė figūra sąveikoje su penkiagubais vožtuvais kiekvienoje 
vidinėje įvijoje (visai kaip tuščioji vena toj vietoj, kur įeina į dešinį 
širdies skilvelį) padaro, kad šis fontanas ima tekėti, ir iš to randasi 
harmonija, nukylanti net iki jūros jūsų pasaulyje. 

Paskui ji liepė duoti mums gerti. 

Čia turiu jums pareikšti stačiai ir aiškiai, kad mes nesame kaip 
tie žvirbliai, kurie nelesa, jeigu jiems per uodegą nepatapnoji, nei kaip 
tie veršiai, kurie negeria ir neėda, jeigu jiems su basliu neužvažiuoji. 
Mes niekad neatsisakėme, jeigu kas mandagiai mus prašė gerti. Paskui 
Bakbuk mus klausė, ką mes manome apie šį gėrimą. Mes jai atsakėme: 
mums rodosi, kad čia yra geras ir tyras šaltinio vanduo, dar vaiskesnis 
ir skaidresnis negu Argirondos Etolijoį Penėjo Tesalijojį, Aksijaus 
Migdonijoj ir Kidno Kilikijoj, kurį Aleksandras Makedonietis rado 
tokį gražų, tokį tyrą ir tokį šaltą pačiame vidurvasaryje, jog užsimanė 
nusimaudyti, nepaisydamas, kad šis trumpalaikis malonumas gali blo- 
gai baigtis. 

— Ak,— tarė Bakbuk,— štai ką reiškia nestebėti savęs, nesupras- 
ti, kokius judesius daro liežuvio raumenys, kada gėrimas teka žemyn į 
skrandį. Žmonės keleivingi, nejaugi jūsų gerklės tinkuotos, grįstos 
ir emaliuotos, kaip kitados Pitilio, vadinamo Teutu??!, kad neperma- 
note šio dieviško skysčio skonio nei gardumo? Neškite čia, — tarė ji 
savo palydos mergelėms,— mano grandiklius, žinot, kokius, reikia 
jiems nugrandyti, nušveisti ir nuvalyti gomurį. 

Tučtuojau prinešė gražių, riebių ir akį džiuginančių kumpių, 
gražių, riebių ir akį džiuginančių rūkytų jautienos liežuvių, gražių 
ir puikių sūdytų mėsų, servelatų, ikrų, puikių ir gražių žvėrienos dešrų 
ir kitų tokių gomurio šveitiklių. Bakbuk raginami, mes jų valgėme 
tol, kol pajutome, kad mūsų pilvai jau labai gerai apruošti ir kad troš- 
kulys kamuoja itin piktai; tada ji mums tarė: 

— Kitados vienas žydų karvedys, vesdamas per dykumas išbadė- 
jusią savo tautą, iš dangaus išprašė manos, kuri jų vaizduotės dėka 
turėjo tokį skonį, kokio maisto kuris buvo pirma valgęs; taip pat ir čia: 
gerdami šį stebuklingą gėrimą, kiekvienas pajusite tokį vyno skonį, 
kokį įsivaizduosite. Tad vaizduokitės ir gerkite. 

Mes taip ir darėme. Ir šit Panurgas sušuko: 

— Dievaži, taigi čia Bono vynas, skaniausias, kokio tik esu 
kada gėręs, arba tegu mane šimtas šeši velniai griebia! O, kaip no- 
rėčiau turėti trijų uolekčių kaklą, kokio troško Filoksenas, arba tokį 
kaip gervės, kokio geidavo Melantijus“?*, idant ilgiau jausčiau šio 
vyno skanumą! 

— Duodu žiburiečio žodį, — tarė brolis Žanas, — čia yra Graiki- 
jos vynas, šaunus ir šankinantis. Dievaž, mieloji, išmokykite mane, kaip 
Jį tokį padarote. 

— O man rodos,— tarė Pantagriuelis,— kad čia Mirvo vynas, 
nes prieš gerdamas tokį įsivaizdavau. Jo tik vienas trūkumas, kad per 
šaltas, šaltesnis net už ledą, šaltesnis už Nonakrio ir Dirkės“?? vande- 
nis, šaltesnis už Kantoporijos šaltinį Korinte, kuris į ledą sušaldydavo 
skrandį ir visus mitybos įrengimus tiems, kas iš jo gerdavo. 

— Išgerkite,— tarė Bakbuk, — dar po vieną, po dvi, po tris taures. 
Ir kaskart vaizduokitės kitą vyno rūšį, ir jūs pajusite lygiai tokį pat 
skonį, gardumą ar gėralą, kokį įsivaizduosite. Ir nuo šiol visiems sa- 
kykite, kad dievui nieko nėra negalimo. 

— Niekada, — tariau,— mes kitaip ir nesakėme; mes tvirtiname, 
kad jis visagalis. 


Kaip Bakbuk aprengė Panurgą, idant 
jis išgirstų Butelio žosmę 

Baigus šias pašnekas ir išgertuves, Bakbuk klausė: 

— Kuris iš jūsų nori išgirsti dieviškojo Butelio žosmę? 

— Aš,— tarė Panurgas,— jūsų nuolankus gertuvėlis. 

— Mano mielas, — tarė ji, — aš turiu tau tik vieną dalyką pasakyti: 
kai prieisi prie orakulo, žiūrėk, kad klausytumei žosmės tik viena 
ausimi. 

— Kaip urinolas,— tarė brolis Žanas. 

Paskui apvilko Panurgą tokiu balakonu, ant galvos uždėjo gražų 
baltą kykutį, prikabino hipokratinį koštuvį??* su trimis kankaliukais 
kuto vietoj, rankas apmaukšlino senobiniais daiktadėčiais, apjuosė visą 
trimis kulinėmis dūdomis, vienan daiktan surištomis, pamurdė triskart 

burną į aprašytąjį fontaną, bėrė saują miltų į veidą, prisegė tris 
gaidžio plunksnas prie hipokratinio koštuvo iš dešinės pusės, liepė apei- 
ti devynis kartus aplink fontaną, paskui triskart pasišokėti, po to septy- 
niskart suploti pakaliu į žemę, o pati vis murmėjo kažkokius užkeiki- 
mus etruskų kalba, protarpiais paskaitydama iš ritualinės knygos, kurią 
laikė iš šono viena jos mistagogių*““. 

Žodžiu, aš manau, kad nei Numa Pompilijus, antrasis Romos ka- 
ralius, nei Tuskų ceritai nei šventasis žydų karvedys nepristeigė tiek 
ceremonijų??, kiek aš tada čionai pamačiau, ir nei memfiškiai Apio 
žyniai Egipte, nei Nemezidės žyniai jos šventykloje Ramno?“! mieste, 
nei Jupiterio Amono kunigai, nei Feronijos??* žyniai nesilaikė senų jų 
ritualų taip ištikimai, kaip čia kad buvo laikomasi. 

Taip aprengusi, ji išskyrė Panurgą iš mūsų draugės ir, ėmusi už 
dešinės rankos, išvedė jį pro auksinius vartus iš šventyklos į apvalią 
koplyčią, statytą iš perregimų, atmušančių šviesą akmenų; pro vaiskias 
sienas, be langų ir be jokių kitų angų, ėjo į vidų saulės šviesa, pate- 
kusi čionai pro kiaurymę uoloje, kuri dengė didžiąją šventyklą, ir 
ėjo taip lengvai ir taip gausiai, jog rodėsi, kad ji randasi čia pat, ko- 
plyčios viduje, o ne iš oro ateina. Tasai statinys buvo ne mažiau nuos- 
tabus kaip kitados įžymioji šventykla Ravenoje arba toji, kur stovėjo 
Chemnio saloje, Egipte; negalima aplenkti ir to, kad šios apvalios 
koplyčios dalių santykiai buvo taip suderinti, jog jos skersmuo prilygo 
skliauto aukščiui. 

Vidury koplyčios buvo geriausio alebastro fontanas, septynkampis, 
ypatingo išdirbio, nuostabiai inkrustuotas, pilnas tokio tyro vandens, 
koks tegali būti bet kuris elementas tik pačioje savo pirmapradybė- 
je; ten, iki pusės vandeny, stovėjo šventasis Butelis, visas iš gryniausio 
krištolo, pailgos apvalainės formos, tiktai kiek platesniais kraštais, negu 
šiai formai derėtų. 


Kaip kunigė Bakbuk pristatė Panurgą 
minėtajam Buteliui 

Čia Bakbuk, taurioji kunigė, liepė Panurgui atsiklaupti ir pabu- 
čiuoti fontano kraštą, tada atsistoti ir aplink jį sušokti tris itimbus““*. 


Tą padarius, liepė jam sėstis tarp dviejų tam tyčia pastatytų kėdžių, 

dugnu ant grynos žemės. Po to atsivertė savo ritualinę knygą ir, pa- 
sakinėdama į kairę ausį, liepė sugiedoti šią vynuogių skynėjų giesmę: 


Tu, Butely, 
Savy laikai 
Tiek išminties! 
Tačiau tyli, 
Neišsakai 
Manos lemties. 
Ilgai nelaukęs, 
Atskleiski ją išties. 

Į žygį Indijon patraukęs, 
Pats Bakchas, dieviškojo vyno 
Į tavo vidurius prikliaukęs, 
Dugnan teisybę nugramzdino. 

O, gėrime dievų, ar kas vadino 
Tave šelmiu, klastūnu melagingu? 
Linksmai savam laive pasivaišinęs, 

Mus Nojus mokė vyną gert saikingai. 
Ištark, maldauju, lemtą žosmę maloningai, 
Te ji mane bėdoj ištrauks iš nevilties. 
Raudono, balto mums pili pilnai, 
Skaniai jis gurga mums gurkly. 
Tu, Butely, 

Savy laikai 
Tiek išminties! 

Tačiau tyli, 

Neišsakai 
Manos lemties. 


Atgiedojus šią giesmę, Bakbuk įmetė kažką į fontaną, ir staiga 
jame vanduo ėmė smarkiai virti, kaip verda didysis katilas Burgejy 
per atlaidus. Panurgas tylėjo ir klausė viena ausimi; Bakbuk klūpojo 
greta jo; tik štai iš šventojo Butelio pradėjo eiti toks garsas, kokį gir- 
dime, kai randasi jaunų bičių spiečius iš papjauto jaučio, suruošto 
pagal Aristėjo išmonę ir būdą*!?, arba kai lekia strėlė iš arbaleto, 
arba kai vasarą staiga prapliumpa lyti. Tada suskambėjo žodis: 

Trink! 
— Dievaži, — sušuko Panurgas,— jis sudužo ar bent jau sprogo: 

lygiai šitaip mūsų krašte sako krištoliniai buteliai, kai sprogsta, per 
arti prikišti prie ugnies. 

Tada Bakbuk atsikėlė ir paėmė švelniai Panurgą už pažastų, 
sakydama: 

— Drauge mielas, dėkok dangui, nes tikrai turi už ką: tu greitai 
gavai dieviškojo Butelio žosmę, ir dar tokią linksmą, tokią nepaprastą, 
tokią tikrą, kokios dar niekada nesu girdėjusi per tą laiką, kai tar- 
nauju prie jo švenčiausiojo Orakulo. Kelkis, eime, atsiskleisime 
atitinkamą knygos skyrių, ir jo glosa duos mums šios gražios žosmės 
aiškinimą. 

— Eime, dėl dievo, — tarė Panurgas,— eime. Štai esu toks pat 
gudrus kaip ir lig šiolei. Sakykit: kur yra toji knyga? Verskit: kur yra 
tas skyrius? Noriu tą linksmą glosą pamatyti. 


Kaip Bakbuk aiškina Butelio žosmę 

Bakbuk vėl įmetė kažką į vandenį, ir jis tučtuojau nustojo virti, 
tada nuvedė Panurgą į didžiąją šventyklą, į pačią vidurinę josios 
vietą, kur stovėjo gaivingasis fontanas. Ten ji ištraukė didelę sidabrinę 
knygą pusbačkio ar Sentencijų?!! ketvirtosios knygos pavidalo, prisė- 
mė ją iš fontano ir tarė Panurgui: 

— Jūsų pasaulio filosofai, pamokslininkai ir daktarai peni jus 
gražiais žodžiais pro ausis; šičia mes realiai inkorporuojame savo 
pamokymus pro burną. Užtat aš nesakau tau: „Perskaityk šį skyrių, 
pasižiūrėk į šią glosą“; aš sakau: „Ragauk šį skyrių, praryk šią puikią 
glosą“. Kitados, senų senovėje, vienas žydų tautos pranašas suvalgė 
knygą?!’ ir pasidarė mokslingas iki dantų; štai dabar tu išgerk šitą ir 
būsi mokslingas iki jeknų. Še, atverk žiaunas. 

Kai tik Panurgas išsižiojo, Bakbuk paėmė sidabrinę knygą. Mes 
manėme, kad ten išties knyga, nes savo forma ji buvo it brevijorius, 
tačiau pasirodė, jog tai ne brevijorius, o tokios formos butelis, pilnas 
Falerno vyno, kurį Bakbuk ir sugirdė Panurgui. 

— Čia,— tarė Panurgas,— tai bent perskyrimas! Autentiška 
glosa! Ar tai visa, ką turi reikšti iškilniausiojo Butelio žosmė? Gera 
žosmė, kaip sau norite! 

— Nieko daugiau, — atsakė Bakbuk,— nes žodis trink, kurį var- 

toja visi orakulai, yra visų tautų mėgstamas, visoms suprantamas, 
o mums reiškia: gerk! Jūs antai savo pasaulyje sakote, kad žodis terba 
esąs bendras visoms kalboms, ir iš tiesų visi jį vartoja. Nes, kaip vie- 
na Ezopo pasakėčia moko, visi žmonės gimsta su terba ant kaklo, 
visi kenčia stygių ir privalo elgetauti vienas iš kito. Nėra pasaulyje 
tokio galingo karaliaus, kuris galėtų apsieiti be kito Žmogaus; nėra 
tokio išdidusio elgetos, kuris galėtų be turčiaus apsieiti, tegu jis būtų 
kad ir filosofas Hipijas?!?, kuris mokėjo viską. O dar sunkiau kaip be 
terbos žmogus gali apsieiti be gėrimo. Ir štai mes tvirtiname: ne juok- 
tis, o gerti yra pati tikroji žmogaus savybė. Kalbu ne apie paprastą, 
bet kokį gėrimą — taip gerti moka ir gyvulys; kalbu apie skanaus šal- 
to vyno gėrimą. Žinokit, mano mieli: kas vyną geria, tas dangaus ma- 
lonėj tveria, tas prie išminčių pritinka ir pranašaudamas neapsirinka. 
Jūsų akademikai tą patvirtina — išvedžiodami vyno etimologiją tei- 
gia, kad graikų otvoc2!4 — tas pat, kas lotynų vis, atseit jėga, galybė. 
Mat vynas turi galią pripildyti sielą visokios teisybės, visokio išma- 
nymo ir filosofijos. Jei gerai įsidėmėjote, kas viršum šventyklos 
vartų jonėniškomis raidėmis užrašyta, tai galite suprasti, kad vyne tei- 
sybė slypi. Dieviškasis Butelis jus ir siunčia vyno gerti, būkite nūnai 
patys savo klausimų sprendėjais. 

— Nebeįmanoma,— tarė Pantagriuelis, — geriau pasakyti, kaip 
sako ši garbi kunigė. Tą patį juk ir aš tau sakiau, kai pačioj pradžioj 
ėmei apie tai šnekėti. Taigi trink! Ką tau sako širdis, bakchiško en- 
tuziazmo pagauta? 

— Išgerkim,— tarė Panurgas,— 


Išgerkim! Kelkime taures 
Už Bakchą ir už vestuves! 
Ha ha, ho ho! Juk iš tiesų 
Tik joms sutvertas aš esu. 
Bus tėvas iš manęs puikus — 
Pažersiu pulką aš vaikų, 
Dėkinga bus man žmonija, 
Kad tiek padauginsiu aš ją. 
Nūnai galiu aš būt ramus: 
Jau veikiai grįšiu į namus 
Ir gausiu žmoną it ugnis — 
Ji lovoje nesibaidys 
Kautynių meilės malonių, 

Kaip pats nesibaidau aš jų. 
Strėlinėj daug strėlių turiu, 
Pristigt jų greitai negaliu. 
Šaunus ašai! Io Pean, 

Io Pean, Io Pean!?!’ 

Valio vedybos! Ei, valio! 
Taip, broli Žanai, patikėk, 
Žosmės kitokios nenorėk. 
Nebus sprendimo teisingesnio, 
Tikresnio ir išmintingesnio. 


Kaip Panurgas ir kiti, poetinio šėlo 
pagauti, ėmė ręsti eiles 


PERSKYRIMAS XLVII 


— Kas tau dabar? — tarė brolis Žanas.— Galvoj nebegerai ar 
kipšas apsėdo? Žiūrėkit, kaip jis putoja, klausykit, kaip eiles renčia. 
Kokio velnio tu apsiėdei? Šit varto akis kaip ožka dvėsdama! Paeitum 
kur į nuošalį, nusilengvintum! Arba šunžolės užkrimstum, kad vėdarą 
pravalytų! Arba įsigrūsk, kaip vienuoliai kad pratę, kumštį į ryklę iki 
pat alkūnės, kad hipochondrija praeitų! O jei šuo įkando, tai jo plau- 
kais pasismilkyk. 

Pantagriuelis sudraudė brolį Žaną, sakydamas: 


Didysis Bakchas — rimų įkvėpėjas: 
Šis geras vynas, nuovokos drumstėjas, 
Padarė štai Panurgą poetu. 


Ech, vyną mauk, 
Grūžtis vyk lauk 
Ir šneką brauk, 
Kai lieps širdis. 
Godot paliauk, 
Dainušką trauk, 
Kvatok ir šauk. 
Jis prablaškys, 

Užtrenks ausis, 

Užtrauks akis. 

Taigi ragauk! 
Gerbiu jo įkarštį ir jo idėjas: 
Išjuokt gėrovą kilnų negražu, 
Drįstu sakyti — net bjauru. 


— Kaip? — tarė brolis Žanas.— Ir jūs prabilot eilėmis?! Var- 
dan dievo tėvo, taigi jau visi patrakome! O, kad Gargantiua mus to- 
kius pamatytų! Dievas žino, kaip čia man daryti — ar irgi eiliuoti, 
ar ne. Aš, teisybė, to dalyko neišmanau, bet ką paveiksi, jei mes visi 
eilėkaliais virtome. Su švento Jono pagalba — eiliuosiu ir aš, kaip 
kiti; jau, jau tuoj pradėsiu ir, jei nesuręsiu itin šmaikščiai, prašysiu 
nerūstauti: 


O dieve, juk vandenį gryną 
Tu pavertei kartą vynu! 
Paversk žibintu man sėdynę — 
Tešviečia namams kaimynų. 


O Panurgas varė toliau savo pradėtą šneką šitaip: 


Trikojis Pitijos garsus 

Kadaise mulkino graikus, 

Mat neskelbė žosmės kaip šis. 
Jis — tikras daiktas, dievaži, — 
Iš Delfų perkeltas čionai, 
Šiam fontane liks amžinai. 

Jei but Plutarchas, kaip ir mes, 
Ištyręs Butelio gelmes, 

Nebūt jam kilę abejonės, 

Ko jų orakulas prieš žmones 
Kaip musė tyli primušta. 

Būt buvę aišku kaip diena: 

Jo Delfuose seniai nėra, 
Trikojo to, jis čia yra — 
Tasai, kur ateitį byloja. 

Ir Atenėjas jau išklojo, 

Kad tas trikojis — Butelys, 
Gerk iš jo vyną, kiek tik Ijs. 

Teisybė randama vyne, 

Kitur nerasi jos, oi ne. 

Juk mūsų žmogiškąją dalią 
Tik Butelys atskleisti gali, 

Ir jojo žodžiai tampa kūnu. 
Tad, broli Žanai, po perkūnų, 
Aš patariu tau iš širdies: 
Paklausk, ir Butelys išdės, 
Kad tau taip pat reikėtų vesti 
Ir klajones viengungio mesti. 
O kad šią ištarmę teisingą 
Tau išsakytų maloningai, 
Paberk jam trupučiuką miltų. 


Brolis Žanas papyko ir atsakė jam šitaip: 


Kad nė mintis tokia nekiltų! 
Blauzdinėm švento Benedikto 
Prisiekiu gniaužt šį kėslą piktą. 
Kas su manim bendrauti pratęs, 
Jums pasakys, kad nusistatęs 
Aš habitą verčiau jau mesti 

Ir valkatos nedalią kęsti 

Nei nusiristi taip žemai — 
Nustoti laisvės amžinai. 

Ant sprando vieną užsikart — 
Geriau jau eit ir pasikart! 

Ir Cezaris, ir Aleksandras 
Tada jau, vienas kaip ir antras, 
Mane užtemdyti valiotų. 


Panurgas, nusimesdamas savo balakoną ir visą mistišką aprangą, 
atšovė: 


Užtat, galvijau neraliuotas, 
Į pragarą nuskirtas būsi. 

O aš danguj dūdelę pūsiu 
Ir linksminsiuos su angelais. 
Tau, palaidūne, būtinai 
Pakaušį pliką apčiurkšnosiu. 

Bet paklausyk! Kai ten kiurksosi 
Drauge su paišinais velniukais, 
Gal pasitaikys patyliukais 

Tau Prozerpiną susitikti. 

Tu deivei taip gali patikti, 
Kad ji tave įsimylės, 

Tuo, ką slepi, susižavės. 

Tu nežiopsosi, aš žinau: 
Pasivedėjęs kur tamsiau 

Ir susimirkčiojęs linksmai, 

Su ja sugulsi kaip matai. 
Kokiam kipšiukui liepsi greit 
Pačion geriausion smuklėn eit 
Ir vakarienę užsakyt, 

Liuciferį dar užprašyt. 

Pakelsi taurę už gražuolę, 
Kuri neatstumia vienuolio. 


— Eik tu po velnių, pusgalvi! — tarė brolis Žanas.— Gana 
tų rimų — gerklė užkimo; pakalbėkim verčiau, kaip atsilyginsim 
šičia. 


Kaip mes, atsisveikinę su Bakbuk, 
išvykome iš Butelio orakulo 

— Apie atsilyginimą šičia,— tarė Bakbuk,— nė galvoti negal- 
vokite: jei tik esate mumis patenkinti, tai jau ir atsilyginta. Čionai, 
šiuose cirkumcentraliniuose regionuose, aukščiausiasis gėris mums 
yra ne imti ir gauti, o duoti ir dalinti, ir save laimingais laikome ne 
iš kitų daug imdami ir gaudami, kaip galbūt skelbia kai kurios jūsų 
pasaulio sektos, bet kitiems daug duodami ir dalindami. Aš tik jus 
prašysiu pasisakyti, kas esate ir iš kur, nes reikia įrašyti į šią ritualinę 
knygą. 

Ir ji atvertė gražią ir didelę knygą, į kurią, mums diktuojant, viena 
iš jos mistagogių padarė auksiniu rašikliu keletą brėžių lyg rašyda- 
ma, tačiau jokių rašmenų mes tenai neregėjome. 

Po to Bakbuk pripylė tris odmaišius fantastinio vandens ir, įteik- 
dama juos mums savo rankomis, kalbėjo: 


— Eikite, mano mieli, globojami tos intelektualinės sferos, ku- 
rios visur yra centras, kurios niekur nėra krašto ir kurią mes vadina- 
me dievu. O kai pareisite į savąjį pasaulį, paliudykite, kad po žemė- 
mis yra didelių turtų ir stebuklingų dalykų. Ir ne veltui Cerera, iš 
seno garbinama visame pasaulyje, kad parodė ir pamokė, kaip dirbti 
žemę, o išradusi javus išvadavo žmonių giminę nuo reikalo misti kie- 
tomis gilėmis, — ne veltui ji tiek aimanavo, kai josios duktė buvo 
pagrobta į mūsų požemius?!?, nes tikriausiai numanė, kad po žeme jos 
duktė ras daugiau gėrybių ir puikybių, negu jos motina sutvėrė žemės 
paviršiuje. 

Kitados išmintingasis Prometėjas sugalvojo, kaip iš dangaus išgauti 
žaibų ir ugnies. Koks gi šio meno likimas pas jus nūnai? Jūs, žinoma, 
pražudėte jį; jūsų pusrutulyje jis išnyko, tuo tarpu čia, po žeme, jis 
tebėra gyvas. Ir kieksyk jūs be reikalo stebitės, kai matote, kaip jūsų 
miestai dega liepsnoja, perkūnijos ir eterinės ugnies ištikti, ir nė Žinoti 
nežinote, iš ko, dėl ko ir per ką šis baisus, jūsų akimis žiūrint, ne- 
gandas pasidarė, o mums tai paprasčiausias, netgi naudingas dalykas. 
Jūsų filosofai dejuoja, kad senųjų jau viskas esą aprašyta ir nieko 
jiems nebepalikta išrasti, bet jie aiškiai klysta. Visa, ką jūsų akys dan- 
guje mato ir ką jūs fenomenais vadinate, visa, ką žemė jums teikia, 
ką jūra ir upės savyje turi, yra niekis prieš tai, kas po žeme 
slypi. 

Užtat ne be pagrindo požemių valdovo vardas bemaž visose kal- 
bose siejamas su lobio pavadinimu?!". Jei žmonės visą savo triūsą bei 
visas pastangas nukreips į tiriamąjį mokslo darbą ir šauksis į aukš- 
čiausiąjį dievą (kurį senovės egiptiečiai vadino Neregimuoju, Slap- 
tinguoju, Pasislėpusiuoju ir, šiuo vardu vadindami, maldaudavo apsi- 
reikšti bei pasirodyti), jis praplės jų Žinias tiek apie save, tiek apie 
savo sutvertus daiktus; reikia tiktai, kad vadovautų geras žiburys. 
Juk visi senovės filosofai ir išminčiai manė, jog reikia dviejų dalykų, 
idant sėkminga ir maloni būtų kelionė į dieviškąjį pažinimą bei iš- 
mintį, būtent: kad dievas vadovautų, o žmogus lydėtų. Taip filosofai 
ir darė: Zoroastras pasiėmė sau už kelionės draugą Arimaspą, Esku- 

lapas Merkurijų, Orfėjas Musėją, Pitagoras Agleofemą; taipogi 
valdovai bei karo vyrai: Heraklis savo sunkiuosiuose žygiuose turėjo 
artimą draugą Tesėją, Odisėjas Diomedą, Enėjas Achatą. Jūs irgi taip 
pat darėte, nes už vadovą pasiėmėte šviesųjį Žiburį. Keliaukite tad 
laimingai, ir dievas tegul visuomet jus veda. 


Penktosios knygos apie tauriojo Pantagriuelio 
herojiškus darbus ir žygius 
pabaiga 

RABLĖ JUOKO GALIAIR PRASMĖ 


Turtingoje ir įvairiapusiškoje Renesanso literatūroje svarbią vietą užima pran- 
cūzų rašytojas Fransua Rablė (Francois Rabelais, apie 1494—1553), kurio veikalas 
„Gargantiua ir Pantagriuelis“ yra ir neišsenkamo juoko, ir giliausios išminties šalti- 
nis. Ne veltui Rablė vadinamas juokdariu ir filosofu, sugebančiu ne tik linksminti 
skaitytoją, bet ir skatinti jį ieškoti tiesos ir gėrio. Gilus protas, didžiulė erudicija ir 
nepaprastai stiprus komiškumo pajautimas — tokios svarbiausios šio rašytojo talento 
savybės. 

Laikotarpis, kuriuo gyveno Rablė,— Renesanso klestėjimo epocha. Italijoje pra- 
sidėjęs humanistinis sąjūdis tuomet jau buvo paplitęs ir kituose Vakarų Europos 
kraštuose, visų pirma kaimyninėje Prancūzijoje. Renesanso kultūrą ir literatūrą čia 
puoselėjo rašytojai Margarita Navarietė, karaliaus Pranciškaus I sesuo, K. Maro, 
B. Deperjė, filosofas ir teisininkas G. Biudė ir kiti. Pranciškus I, nors ir nebuvo labai 
išsilavinęs, skatino humanistinės kultūros augimą, telkė aplink save ir globojo įžymius 
menininkus ir mokslininkus. 

Rablė gyvenamasis metas turtingas svarbių įvykių ir įžymių asmenybių: Kolumbo 
kelionė į Ameriką, Liuterio ir Kalvino pradėtas Reformacijos sąjūdis, Koperniko 
atradimai astronomijoje ir kt. Nyderlandų humanisto Erazmo Roterdamiečio ir anglų 
humanisto ir politinio veikėjo Tomo Moro idėjos greit pasiekdavo kitus kraštus ir 
skatino Renesanso mąstytojus peržiūrėti nusistojusias filosofines ir socialines teorijas, 
siekti gilesnio žmogaus ir pasaulio pažinimo. 

Rablė taip pat aktyviai įsijungė į visuomeninį ir kultūrinį Renesanso sąjūdį. 
Išauklėtas vienuolyne, jis betgi veikiai atsisakė vienuoliško gyvenimo papročių, 
suartėjo su įtakingais asmenimis (kardinolu Ž. diu Belė, generolu G. diu Belė, 
kardinolu de Šatijonu, Margarita Navariete), kurie buvo susiję ne tik su Prancūzijos, 
bet ir Anglijos, Vokietijos, Italijos politine veikla, ir pats tapo tos veiklos dalyvis. 


Apie Rablė gyvenimą išlikę labai maža žinių. Net gimimo metai tiksliai nenu- 
statyti (vieni tyrinėtojai nurodo 1494, kiti — 1495 metus, o dar kai kur nurodoma 
žymiai ankstesnė data — 1483 metai*). Gimė Rablė netoli nedidelio Šinono miesto 
Turenės provincijoje, žemvaldžio ir juristo šeimoje. Spėjama jo gimimo vieta — Da- 
vinjerė, jo tėvui priklausiusi užmiesčio sodyba. Vaikystės metai prabėgo provincijoje, 
todėl būsimasis rašytojas anksti susipažino su Prancūzijos kaimo žmonių gyvenimu 


* Adam A. etc. Littérature francaise. T. 1.—- Paris, 1967, p. 96; Screech M. A. 
Rabelais.— London, 1979, p. 16. 

ir papročiais. Apie 1510 m., nežinia kokių aplinkybių skatinamas ar verčiamas, Rablė 
įstoja į pranciškonų vienuolyną Puatu provincijoje, o apie 1521 m. įšventinamas 
kunigu. Vienuolyne gerai išmoksta lotynų ir graikų kalbas, skaito antikinių autorių — 
Platono, Plutarcho, Lukiano ir kitų — veikalus, domisi teise. Tuo metu susipažįsta 
ir su žymesniaisiais humanistais. Ypač reikšminga jam buvo pažintis ir korespon- 
dencija su G. Biudė. Viename savo laiške, rašytame 1521 m., G. Biudė teigiamai 
atsiliepia apie Rablė teisės studijas ir jo puikų antikinių kalbų mokėjimą. 

Tačiau uolus antikos, ypač graikų autorių, studijavimas nepatinka vienuolyno 
vyresnybei. 1524 m. Rablė patenka į jos nemalonę, jo knygos konfiskuojamos. Iš- 
gelbsti Rablė jo draugai, padėdami jam gauti popiežiaus leidimą pereiti į benediktinų 
vienuolyną (taip pat Puatu provincijoje), kur įstatai ir tradicijos ne tokie griežti. 
Čia Rablė ne tik tęsia antikos studijas, bet vis labiau domisi gamtos mokslais ir medi- 
cina. Jis tampa vienuolyno vyskupo sekretoriumi ir daug važinėja su juo po Puatu 
provinciją. 

Kaskart plečiasi Rablė interesai, taip pat jo ryšiai su kitais humanistais. Jis 
dalyvauja įvairiuose rateliuose, jų diskusijose teisės, filosofijos ir kitais klausimais. 
Apie 1527 m., matyt, gavęs dvasinės vyresnybės leidimą, išvyksta iš Puatu ir kurį 
laiką gyvena Paryžiuje ir kitur. 1530 m. atvyksta į Monpeljė ir čia studijuoja medi- 
ciną, o vėliau ir pats skaito medicinos paskaitas, sekdamas Hipokrato ir Galeno 
teorijomis. 1532 m. gauna gydytojo vietą Liono, tuomet svarbaus humanizmo 
centro, ligoninėje. Tuo metu užmezga ryšį su Erazmu Roterdamiečiu. Iš vieno jo 
laiško, rašyto Erazmui 1532 m., matyti, kad jau tuomet jis bendravo su Margaritos 
Navarietės ratelio nariais. 

1533 m. (ar 1532 m. rudenį) išeina Rablė fantastinis romanas „Pantagriuelis, 
Dipsodų karalius, atgyvintas tikruoju pavidalu su visais baisiais savo darbais bei žy- 
giais“, pasirašytas Alkofribaso Nazjė slapyvardžiu. Sakmės apie milžinus Prancūzijoje 
buvo labai paplitusios dar viduramžiais, be to, neseniai buvo išėjusi liaudies pa- 
sakojimų knyga „Didinga ir nepalyginamai vertinga kronika apie nepaprastą 
milžiną Gargantiua“. Matyt, ji ir paskatino Rablė parašyti veikalą apie Gargantiua 
sūnaus Pantagriuelio gyvenimą („Pantagriuelio“ pratarmėje autorius labai ją giria). 
„Pantagriuelis“ buvo sumanytas kaip liaudies pasakojimų tęsinys, tačiau Rablė liau- 
diškus vaizdus praturtino humanistiniu turiniu, skelbiančiu tikėjimą mokslo ir švie- 
timo reikšme. 

Rablė akiratį žymiai praplečia kelionės į Italiją. Pirmąkart jis vyksta į Romą 
1534 m. kaip vyskupo Žano diu Belė gydytojas, praleidžia ten apie du mėnesius ir 
susipažįsta su italų Renesanso kultūra, su antikinio meno paminklais. Grįžęs iš Ita- 
lijos, išleidžia naują knygą: „Baisenybingas didžiojo Gargantiua, Pantagriuelio tėvo, 
gyvenimas, kurį surašė maestras Alkofribasas, kvintesencijos traukovas“. Iš šios knygos 
matyti, kad Rablė humanizmo turinys jau gilesnis, aliuzijos į antiką dažnesnės, sa- 
tyra aštresnė. Pratarmėje rašytojas liepia ieškoti jo veikale „gilesnės prasmės“, 
nors kartais atrodytų, jog „autorius tik šiaip sau juokauja“. Vėliau ši knyga tapo 
pirmąja, o „Pantagriuelis“ — antrąja viso kūrinio dalimi. 

Tolesnės Rablė veikalo dalys pasirodo po ilgokos pertraukos. Krašte padėtis 

darosi įtempta. Vis smarkiau persekiojami Reformacijos šalininkai, pasunkėja huma- 
nistų padėtis. Kai kurie jų išleidžia deklaracijas, kuriose atsisako nuo savo idėjų, kiti 
pakeičia gyvenamąją vietą. Rablė taip pat išvyksta iš Liono. 1535—1536 m. jis vėl 
keliauja į Romą su Ž. diu Belė, dabar jau kardinolu, ir čia ypač domisi botanika, 
archeologija. Vis labiau jis tolsta nuo dvasininko prievolių ir vis aukštyn kopia medi- 
cininės karjeros laiptais: 1537 m. Monpeljė universitete jis gauna medicinos daktaro 
laipsnį. 

Aštrėja rašytojo konfliktas su Sorbona, kurios atstovai buvo išjuokti ir „Pan- 
tagriuelyje“, ir „Gargantiua“. Rablė vis smarkiau puolamas, jo knygos pasmerkiamos 
sudeginti. Tačiau jis turi užtarėjų, tarp kurių — ir karalius Pranciškus I, ir jo sesuo. 
Vėliau karalius jam suteikia privilegiją toliau leisti „Pantagriuelį“. 

„Trečia knyga apie gerojo Pantagriuelio herojiškus darbus ir kalbas“ išėjo 
1546 m. Paryžiuje, o netrukus po to Lione ir Tulūzoje. Ji buvo pasirašyta jau tikrąja 
pavarde: Fransua Rablė, medicinos daktaras. Šią knygą būtų galima pavadinti „Pa- 
nurgas“, nes šis nenuorama Pantagriuelio draugas čia tampa svarbiausiu personažu, 
o jo ketinimas vesti sudaro siužeto pagrindą. Trečioje veikalo dalyje atsiskleidžia 
plati autoriaus erudicija — nepaprastai gausios žinios iš filosofijos, filologijos, teisės 
ir gamtos mokslų. Tiesioginių išpuolių prieš Sorboną joje nebėra, tačiau ši atsargu- 
mo priemonė nepadeda: ji taip pat pasmerkiama sudeginti. 

Laikai sunkūs. Tuoj po to, kai išeina „Trečia knyga“, Paryžiuje pakariamas ir 
sudeginamas senas Rablė draugas E. Dolė. „Pantagriuelio“ autoriui taip pat gresia pa- 
vojus būti apkaltintam erezija. Karalius Pranciškus I ligotas, tad jo globos sunku 
besitikėti. 1547 m. jis miršta, o su Henriku II Rablė iš karto neužmezga ryšių. Bet 
kardinolas diu Belė ir toliau jį globoja. Kartu su juo 1547 m. Rablė vėl vyksta Italijon 
ir čia išbūna ligi 1549 m. Grįžęs diu Belė protekcijos dėka gauna dvi parapijas, tačiau 
dvasininko pareigų neina, o vėliau nuo šių parapijų išvis atsisako. 

Dar prieš išvykdamas Italijon, Rablė užbaigia „Ketvirtą knygą apie gerojo 
Pantagriuelio herojiškus darbus ir kalbas“, kurios fragmentai išleidžiami 1547 ir 
1548 m., tačiau visa ketvirtoji knyga išeina tik 1552 m. Paryžiuje. Tais pačiais metais 
Sorbona pasmerkia knygą, ir Paryžiaus parlamentas uždraudžia ją pardavinėti. (Vė- 
liau visas Rablė veikalas dėl jo aiškaus nusistatymo prieš katalikų dvasininkiją įtrau- 
kiamas į katalikų bažnyčios skelbiamą „Draudžiamų knygų sąrašą“.) Rablė vėl turi 
slapstytis, keisti gyvenamąją vietą. Po kurio laiko grįžta į Paryžių ir čia miršta 1553 m. 

Rašytojas nespėjo užbaigti savo kūrinio. 1562 m. išėjo jo veikalo tęsinys — 
„Varpų sala“, kurį sudaro šešiolika pirmųjų penktos knygos perskyrimų, o 1564 m. 
pasirodė visa „Penkta knyga apie gerojo Pantagriuelio darbus ir kalbas“. Nors šios 
knygos tik atskiri epizodai (veikiausiai iš „Varpų salos“) galėjo būti parašyti paties 
Rablė, ji paprastai leidžiama kartu su kitomis „Gargantiua ir Pantagriuelio“ dalimis. 
Penktoje dalyje aiškiai justi jau kito, nežinomo autoriaus ranka, tačiau ir joje itin 
akivaizdus tikėjimas gaivinančia ir gydančia juoko jėga, žmogaus kūrybinėmis galiomis. 


Rablė romaną „Gargantiua ir Pantagriuelis“ nelengva skaityti ir suprasti. Savo 
sudėtingumu ir daugiaplaniškumu jis prilygsta tokiems pasaulinės literaturos šedev- 

rams kaip Dantės „Dieviškoji komedija“, Servanteso „Don Kichotas“, H. Melvilio 
„Mobis Dikas“, Dž. Džoiso „Ulisas“. Rablė kūrinyje daug kas yra įvilkta į mito, 
parabolės, pasakos, alegorijos formą, jis prisodrintas ambivalentiško juoko, jame kai- 
taliojasi įvairiausi prasminiai ir stilistiniai klodai. Norint gerai jį suprasti, reikia pažinti 
viduramžių liaudies juoko savitumą, farsų, liaudies švenčių, karnavalų tradicijas, nes 
Rablė juoko esmę nulėmė kaip tik liaudiški jo kūrybos šaltiniai. Rablė humoro negali- 
ma traktuoti nei vien kaip linksminimo priemonės, nei vien kaip satyros ar kritikos 
ginklo. Tai universalus požiūris į pasaulį, apimąs visas Žmogaus gyvenimo puses, visą 
jo būties esmę. Toks juokas, sugebąs spręsti gyvenimo ir mirties klausimus, pasakyti 
tiesą apie gyvenimo visumą, yra viena iš Renesanso epochos literatūros, glaudžiai 
susipynusios su liaudies kūrybos tradicijomis, ypatybių*. 

Tačiau Rablė rėmėsi ne vien liaudies kultūros tradicijomis. Norint kaip reikiant 
suvokti jo veikalą, privalu žinoti antikos, viduramžių bei Renesanso mokslo būklę, 
pažinti tų epochų meną, Platono, Aristotelio, Sokrato, Herodoto, Plutarcho, Homero, 
Vergilijaus ir kitų antikos autorių kūrinius, paties Rablė ir ankstesnių laikų teisės, 
medicinos, lingvistikos teorijas. Antikiniai motyvai rašytojui — ne stilistinių pagraži- 
nimų šaltinis, jie padeda jam atskleisti pačias didžiąsias gyvenimo tiesas. Rablė rėmėsi 
ir savo meto autoriais — Erazmu Roterdamiečiu, Tomu Moru, P. Melanchtonu. 
Tačiau ypatingą vietą jo pirmtakų tarpe užima II a. graikų satyrikas ir skeptikas Lu- 
kianas. Rablė rėmėsi Lukianu įvairiai: kaip satyros modeliu, kaip atskirų epizodų ir 
motyvų stimulu, kaip tam tikros dvasinės būsenos įkvėpėju. Bet niekada jis nesekė nei 
Lukianu, nei kitais autoriais vergiškai. „Vienas netikėčiausių ir paradoksaliausių, taip 
pat svariausių ir įtikinamiausių Rablė genialumo įrodymų,— rašė A. Fransas, — yra 
tas, kad jis, puikiai pažindamas Lukianą, nuolatos jį skaitydamas ir juo sekdamas, tiek 
nutolo nuo savo mėgstamiausio pavyzdžio. Jis sėmėsi iš visur — tai diktavo jo epocha. 
Tačiau viską, prie ko prisilietė, jis nesąmoningai perdirbo savaip“ .** 

Pirmos knygos, pasakojančios apie Gargantiua, tituliniame lape yra paantraštė: 
„Knyga pilna pantagriuelizmo“. Ši sąvoka susijusi su Pantagriuelio paveikslu, bet ji 
turi ir platesnę reikšmę, kurią autorius paaiškina įvairiose savo kūrinio vietose. 
Antros knygos pabaigoje pantagriuelizmas nusakomas visų pirma kaip malonumų sie- 
kimas: būti gerais pantagriuelistais — „tai yra gyventi ramybėje, būti visada sma- 
giems ir sveikiems, visada skaniai valgyti ir godžiai gerti“. O trečios knygos pratarmėje 
į šią savoką įeina ir tam tikra moralinė nuostata: pantagriuelizmo dėka skaitytojai 
„niekuomet neišsiaiškins į blogąją pusę tų dalykų, kuriuos matys einant iš geros, 
atviros ir neklastingos širdies“. Tos pačios knygos pabaigoje pantagriuelizmo prasmė 
praplečiama augalo pantagriueliono įvaizdžiu, kuris, kaip ir Pantagriuelis, „yra 
visokios džiaugsmingos tobulybės įsikūnijimas ir pavyzdys“. To augalo panaudojimo 
galimybės rašytojui tampa optimizmo šaltiniu. Išskaičiuodamas nuostabias panta- 
griueliono savybes, Rablė išreiškia tikėjimą žmonijos progresu. Ketvirtos knygos 


* Baxrun M. TBopuecrBo Pa6ne n HapojHaa kynbrypa CpexHeBeKOBbA H Pe- 
HeccaHca.— M., 1965, c. 75—81. 


** France A. Oeuvres complètes illustrées. T. 17.— Paris, 1928, p. 108. 

pratarmėje autorius suteikia pantagriuelizmui ir filosofinę prasmę: „tai tam tikras 
dvasios giedrumas, pagrįstas atsitiktinių daiktų nepaisymu“. Vadinasi, pantagriueliz- 
mas — tai sugebėjimas atmesti viską, kas trukdo žmogui siekti gyvenimo pilnatvės, 
tai tikėjimas žmogaus proto galimybėmis. 

Pantagriuelizmas Rablė knygoje glaudžiai siejamas su troškulio ir gėrimo są- 
vokomis. Pantagriuelio vardas paimtas iš viduramžių misterijų. Tai demonas, tu- 
rėjęs galią sukelti troškulį. Pantagriuelis vadinamas dipsodų, tai yra trokštančiųjų, 
karaliumi. Gėrimas lydi milžinus per visą gyvenimą. Gargantiua vos tik užgimęs 
sušuko: „Gerti! Gerti! Gerti!“ Pantagriuelis taip pat visada ištroškęs ir neatsisako iš- 
gerti, kaip ir kiti pantagriuelistai. Šiuo įvaizdžiu pabrėžiamas linksmumas, nesiskai- 
tymas su įprastiniais standartais, sugebėjimas atsipalaiduoti ir atsikvėpti nuo viešpa- 
taujančių tradicijų ir autoritetų. 

Tačiau troškulio ir gėrimo motyvai nevienareikšmiai. Nuo pat didžiosios saus- 
ros metų, kai gimė Pantagriuelis, ligi garsiosios dieviškojo Butelio žosmės „Trink!“ 
viskas paremta „troškulio“ sąvokos dviplaniškumu: gerti reikia ne vien malonumus, 
bet ir per amžius sukauptus mokslo lobius, ypač antikinę žiniją. Trokštantis ir gerian- 
tis žmogus — tai visapusiško pažinimo siekiantis žmogus, humanistų idealas. 

„Vyno“ ir „žinijos“ paralelė, einanti per visą knygą ir turinti daugybę prasminių 
atspalvių, aiškiausiai įkūnyta pagrindinių herojų, Gargantiua ir Pantagriuelio, pa- 
veiksluose. 

Vaikystėje Gargantiua ir Pantagriuelis — linksmi nenuoramos, jų svarbiausias 
užsiėmimas — gerti, valgyti, miegoti, tenkinti kūno poreikius. Rablė itin tai išryškina 
vaizduodamas savo herojus milžinais, kurių fizinė struktūra ir reikmės toli prašoka 
normalaus žmogaus kūno formas ir galimybes. Jų vaikystės žaidimai grubūs, parem- 
ti fizine jėga, gyvuliška žmogaus prigimtimi. Bet vėliau jie keičiasi, ir čia svarbų 
vaidmenį suvaidina auklėjimas ir švietimas. Jo dėka herojai tampa dvasingesni, pra- 
deda vyrauti jų proto veikla. Pažymėtinas Gargantiua laiškas Pantagriueliui, iš- 
reiškiantis Renesanso esmę, rodantis, kad žmonės sąmoningai suvokė, jog gyvena 
intelektualinio ir dvasinio atgimimo amžiuje. Laiške ne tik nurodomi svarbiausi 
mokslai, kuriuos žmogus turi perimti, bet ir pabrėžiama mintis, kad mokslas be 
moralės nieko nevertas. Intelektualinis ir moralinis tobulėjimas turi eiti drauge. 

Trečioje knygoje Pantagriuelis pasirodo kaip išminčius ir pranašas, kaip tiesos 
reiškėjas. Jis išklauso įvairių nuomonių, ieško jas jungiančio prado, demonstruoja 
savo nusimanymą visais klausimais. Visu savo elgesiu jis teigia, kad negalima daryti 
skubotų sprendimų, reikia tą patį klausimą apsvarstyti įvairiais požiūriais, nedera 
ignoruoti ir kitų nuomonės. Ketvirtoje knygoje Pantagriuelis nebėra toks tiesus, jo 
žodžiai kartais tampa sarkastiški ir ironiški, jų prasmė pasidaro neaiški, abejotina, 
jis vis dažniau reiškia nepasitenkinimą kitais, ypač Panurgu. Kartais Pantagriuelio 
žodžiai tampa mįslingi ir paslaptingi, jis tarsi bando prasiskverbti į pačias būties gel- 
mes (mitas apie dievo Pano mirtį). 

Plečiantis Pantagriuelio išsilavinimui, augant jo išminties daigams, tarytum kei- 
čiasi ir jo kūno struktūra. Pradžioje didžiuliai jo fiziniai matmenys ir kūno galia itin 
pabrėžiami, o vėliau, kai išryškėja jo dvasiniai sugebėjimai, jis lyg ir niekuo nebesi- 

skiria nuo normalių žmonių. Tik kartkartėmis kokia nors detalė („ašaros, didumo 
kaip strauso kiaušinis“) dar primena, kad jis milžinas. Kartu Pantagriuelis vis la- 
biau tolsta nuo savo komiško pasaulio, mažiau juokiasi ir juokina kitus, nors ir tebeturi 
humoro jausmą. Komiškumo funkciją iš jo perima kiti personažai, ypač brolis Žanas 
ir Panurgas. Kitokie pasidaro ir Pantagriuelio santykiai su Gargantiua. Rablė pabrė- 
žia sūnaus pagarbą tėvui ir nuoširdžią tėvo meilę sūnui, jo rūpinimąsi sūnaus dvasios 
ir proto tobulėjimu. 

Taigi veikalo eigoje Pantagriuelio paveikslas tampa sudėtingesnis, jis pasidaro iš- 
minčium, įžvelgiančiu tiesą ir esmę pro daiktų išorę, ne tiek „kūno“, kiek „dvasios“ 
žmogumi. Dažnai jis lyginamas su Sokratu, kurį Rablė, kaip ir Erazmas Roterdamie- 


tis, laikė didžiausiu filosofu. 
Ir vis dėlto materialus, kūniškas pradas Rablė veikale užima labai daug vietos. 


Čia gausu įvaizdžių, susijusių su žmogaus kūnu, tiek sveiku, tiek ligotu, su valgymu ir 
tuštinimusi, su seksualiniu gyvenimu. Be to, šie vaizdai hiperbolizuoti, kartais labai 
sukonkretinti, todėl juoba krinta į akis. Suprantant juos vienpusiškai, galima nukrypti 
į kraštutinumus: arba apkaltinti rašytoją grubiu natūralizmu, arba palaikyti jo vaizdus 
alegorijomis, reiškiančiomis įvairias istorines realijas, filosofines bei moralines idėjas. 

Nemaža tyrinėtojų Rablė vaizduose mato Renesanso epochai būdingą kūno 
reabilitaciją, protestą prieš asketizmą, ir toks aiškinimas yra visiškai pagrįstas. Tačiau, 
kaip nurodo M. Bachtinas, materialus, kūniškas pradas Rablė ir kitų Renesanso 
autorių veikaluose turi liaudišką aspektą. Jis įgauna universalią prasmę, apimančią 
visą žmogaus ir pasaulio egzistenciją, mirties ir gimimo, augimo ir brendimo, vaisin- 
gumo ir klestėjimo, nuolatinio keitimosi ir judėjimo idėjas. Tai stichiškai materialis- 
tinis, o kartu ir liaudiškai optimistinis pasaulėvaizdis. Idealios, dvasinės sąvokos, 
įgavusios kūnišką, materialų pavidalą, tarsi sumenkinamos, nužeminamos, bet tas nu- 
žeminimas turi ir teigiamą aspektą, nes žemė yra ne tik mirties buveinė (kapas), bet ir 
gimimo bei augimo pradas. 

Tokią prasmę žemiški ir kūniški vaizdai turėjo liaudies karnavaluose, juokdarių 
šventėse, familiarios gatvinės kalbos formose ir žanruose, sakytinėse ir rašytinėse paro- 
dijose. Perleisti per humanisto Rablė meninio mąstymo prizmę, praturtinti antikos 
ir Renesanso laikų išmintimi, šie vaizdai padėjo išreikšti žmogaus gyvenimo įvairovę 
ir pilnatvę. Be to, reikia atsiminti, kad tais laikais žmogus buvo žymiai mažiau negu 
dabar apsaugotas nuo nemalonių fiziologinių reiškinių. Jis buvo apsipratęs su skausmu, 
ligomis, žaizdomis, badavimu ir persivalgymu — juo labiau Rablė, medicinos dakta- 
ras. O dangstytis parafrazėmis ir eufemizmais Renesanso literatūra nebuvo linkusi. 
Todėl ir Rablė knygoje daiktai ir reiškiniai vadinami jų tikraisiais vardais. 

Rablė sukurti hiperbolizuoti, groteskiški vaizdai yra jo veikale pagrindinis juoko 
šaltinis. Tas juokas daugiabalsis ir daugiaprasmis: tai ir smerkianti, ir šlovinanti, ir nei- 
gianti, ir teigianti jėga. Pasitelkęs juoką, Rablė atmeta scholastinį mąstymo būdą, 
bažnytines tradicijas, pasmerkia teismų antihumaniškumą, grobikiškus karus ir visa, 
kas priešinga Žmogaus prigimčiai. Tačiau juokas rašytojui padeda ir iškelti humanis- 
tinę pasaulėžiūrą. Ne mažiau komiški ir groteskiški yra ir tie paveikslai, kurie įkūni- 
ja gėrį — žmogiškumą, teisingumą. Tokie yra Gargantiua ir Pantagriuelis, kurių pa- 

veikslais rašytojas išaukština ne tik Žmogaus protą ir žinių siekimą, bet taip pat ir 
geraširdiškumą, dosnumą, tikrą draugiškumą. 

Juoko pobūdis tolydžio keičiasi. Pradžioje Rablė juokas grubus ir nežabotas. 
Gargantiua gimimo aprašyme, pasakojime, kaip jis jojo į Paryžių, kaip iškabino 
varpus iš katedros bokštų, Pantagriuelio vaikystės epizoduose ypač ryški atpalai- 
duojanti juoko galia. Kartais juokas ne tik grubus, bet ir žiaurus (karo su Pikrocholiu 
aprašymas, pasakojimas, kaip Panurgas atkeršijo vienai Paryžiaus damai). Tačiau 
vėlesnėse knygose šalia grubaus juoko ima rastis ir subtilesnio komizmo. Juokas įgau- 
na gilesnę moralinę ir filosofinę prasmę, justi net graudumo elementų. Juokas, filo- 
sofinė ir mokslinė mintis Rablė veikale susilydę į vieną visumą. „Prancūzų kalba 
nebuvo parašyta nieko, kas būtų taip sudėtinga, taip moksliška ir taip juokinga“.* 

Tas pats personažas šiame romane dažnai esti ir pajuokos objektas, ir neigiamų 
reiškinių išjuokėjas. Tokie yra brolis Žanas, teisėjas Bridua, Panurgas. 

Brolis Žanas Krušila — „Jaunas, Žžvalus, smagus, visad geros nuotaikos, sumanus, 
drąsus, ryžtingas“. Pasak autoriaus, tai „tikriausias vienuolis, koks tiktai vienuoliavo 
kada nuo vienuolystės pradžios kokiame nors vienuolyne“. Jis išugdytas vienuoly- 
no, bet visa savo prigimtimi priešinasi vienuoliškam gyvenimo būdui. „Brolis Žanas 
nuostabus tuo, kad jis vienuolis — ir ne vienuolis“.** Tai vienuolis, išlaikęs gyvy- 
bingumą, sveiką ir linksmą požiūrį į gyvenimą ir nepaisantis griežtų kapitulos nuos- 
tatų. Ne veltui jis mielai priimamas į pantagriuelistų draugiją. Kurdamas „tikriausio 
vienuolio“ paveikslą, Rablė paneigia vieną iš svarbių bažnyčios institucijų. Brolis 
Žanas su Gargantiua pagalba įkuria savo vienuolyną — Telemo abatiją. Telemiečių 
„gyvenimas ėjo ne pagal įstatymus, statutus ir taisykles, o pagal jų pačių norus ir lais- 
vą valią“. Tai gyva priešingybė vienuolynams. Čia viešpatauja laisvė, tačiau ja nau- 
dojasi tik tie, kurie tai sugeba. 

Kaip brolis Žanas — „tikras vienuolis“, taip Bridua — „tikras teisėjas“. Bridua 
turi savą bylų sprendimo metodą. Jis surenka daugybę dokumentų iš abiejų besi- 
ginčijančių pusių, o bylą sprendžia kauliukais: laimi ta šalis, kuriai iškrinta daugiau 
akių. Paklaustas, kam tada reikalingi dokumentai ir bylos vilkinimas, jis paaiškina, 
jog „dėl formos“, nes „teismo procese dažnai formalumai sveria daugiau negu mate- 
rija ir esmė“. Pantagriuelis pripažįsta, kad Bridua metodas nė kiek ne blogesnis už 
formalų teismo procesą. Šis epizodas — teismo proceso parodija ir formalizmo, įsiga- 
lėjusio visoje teismų žinyboje, demaskavimas. Jis itin efektingas, nes pateiktas atvira- 
širdžio, naivaus teisėjo žodžiais: puikiai Žinodamas teismo procedūrų esmę, pats 
teisėjas geriausiai gali teisti savo profesiją. Bridua vardas ilgainiui tapo bendriniu 
žodžiu, reiškiančiu „kvaištelėjęs, naivus“. 

Vaizduodamas Bridua, autorius dar geraširdiškai juokiasi iš teisėjų ir visos teis- 
mų institucijos, bet tolesniuose epizoduose (sakysim, pasakojant apie Prokuracijos 
šalį, kur gyvena šunadvokačiai ir kliautininkai, arba apie Kailinėtų katinų šalį) jo 
juokas tampa sarkastiškas ir triuškinantis. 


$ Sczeech M. A. Rabelais.— London, 1979, p. 291. 
$+ Ilunckuū JI. Cmex Pa6ne.— B xun.: IJunckuū JI. Peaxm3M ənoxu Bospoxne- 


Ha.— M., 1961, c. 131. 

Juridinės idėjos apskritai užima daug vietos Rablė knygoje. Ir neatsitiktinai. 
Juridinis išsimokslinimas buvo laikomas būtinai reikalingu humanistui. Pats Rablė 
buvo teisės specialistas, jo artimieji taip pat. Jo herojus Pantagriuelis išeina juridinius 
mokslus įvairiuose universitetuose. Epizodai, kur pasakojama, kaip jis dalyvauja 
sprendžiant visokias bylas, atspindi bendrą teismo būklę tuometinėje Prancūzijoje: 
jie demaskuoja tuos teisininkus, kurie neišmano nė pačių teisės pagrindų, ir išaukština 
tuos, kurie remiasi antikinės teisės principais. Pantagriuelis atstovauja pastarie- 
siems. 


Dar prieštaringesnis negu brolis Žanas ar teisėjas Bridua yra Panurgas, kuris ke- 
lia skaitytojui ir juoką, ir atlaidumą, o kartais ir pasipiktinimą. Panurgas, kurio var- 
das reiškia „viską sugebantis“, — farsinis personažas. Jis sugeba visus išjuokti, nors 
neretai ir pats vertas pajuokos. Panurgui didžiausias malonumas — pasišaipyti iš ofi- 
cialių asmenų ir tradicinių normų. Jis nekenčia atsiskyrėlių, šventeivų, davatkų ir 
veidmainių ir savo kišenėse ir kišenėlėse nešiojasi visokių įrankių, miltelių ir t.t., ku- 
riais krečia jiems įvairiausius pokštus. Jis sukerta scholastą Taumastą, pasišovusį dis- 
putuoti ženklais, parodydamas, kad jo oponento argumentai, lygiai kaip ir visas dispu- 
tas, — tik tuščias burbulas. Bet Panurgas — ir didžiausias „nenaudėlis, sukčius, gir- 
tuoklis, dykūnas, vagis, kokių net Paryžiuje maža“. Jo bailumas — kontrastas brolio 
Žano drąsai. Manipuliuodamas žodžiais, jis balta lengvai paverčia juodu ir išsisuka 
iš bet kokių apkaltinimų. Pantagriuelis tampa vis gilesniu mąstytoju, siekiančiu 
tiesos, tuo tarpu Panurgas darosi vis didesnis sukčius, vengiantis tiesos. Tačiau Pa- 
nurgas nepasmerkiamas galutinai: nekęsti jo negalima, nes jis — neišsenkama juoko 
versmė. 


Rablė veikale viešpatauja linksmumo, karnavališkos šventės atmosfera. Greta 
komiškų epizodų, artimų satyrai, ironiškiems šaržams, nemaža ir šiaip sau linksmi- 
nančio juoko. Tai juokas, kuris teikia Žmogui naujų jėgų, grąžina jam žvalumą, 
norą gyventi, padeda jam nugalėti baimę ir rūpestį. Tas juokas padeda autoriui 
įtikinti skaitytoją, kad tiek žmogaus prigimties trūkumai, tiek socialinis blogis gali būti 
įveikti. 

Daug Rablė veikale ne tik komiškų situacijų ir personažų, bet ir žodžių žaismo, 
šmaikščių kalambitirų, įvairiausių kalbinių eksperimentų. Aprašinėdamas Gargantiua 
vaikystės žaidimus, išskaičiuodamas kvailių rūšis, išvardydamas virėjus, kurie sulindo 
į brolio Žano sukonstruotą kiaulę, rašytojas parodo neišsenkamą žodingumą ir išra- 
dingumą. Rablė sukuria daugybę neologizmų, vartoja provincializmus, skolinius iš 
svetimų (daugiausia antikinių) kalbų — ir šitie žodžiai puikiai atitinka daugiasluoks- 
nę jo knygos esmę ir komišką jos prigimtį. Didelį komišką įspūdį daro paties Rablė 
sukurtų „svetimų kalbų“ tekstai. Rašytojas labai mėgo žaisti tikriniais daiktavar- 
džiais — kartais norėdamas labiau paryškinti humoristines situacijas, kartais kandžiai 
ką pajuokti. Rablė nesistengė visus vardus natūraliai susieti su asmenimis, kuriems 
jie duodami, tačiau dažnai toks ryšys yra. 


Rablė santykis su kalba — svarbi ir sudėtinga jo kūrybos problema. Rašytojas 
buvo gerai susipažinęs su antikos, viduramžių ir savo meto filologiniais traktatais, su 

įvairiomis lingvistinėmis teorijomis ir sąmoningai naudojosi kalbos turtais. Kaip teisi- 
ninkas, jis gerai nusimanė apie minties raiškos galimybes ir apie netinkamą kalbėseną. 
Todėl dažnai satyrinio vaizdavimo objektu jo kūrinyje tampa piktnaudžiavimas žodžiu 
teologijoje, jurisprudencijoje, universitetų debatuose (magistro Janoto de Bragmardo 
gražbyliavimas, limuzinietis, kuris darkė kalbą, de Palaižos ir de Padaužos byla, Panurgo 
giriamoji kalba apie skolininkus). Rablė labai piktinasi, kai žodis žmogaus kalboje neiš- 
reiškia prasmės, kai vengiama žodžiais išreikšti prasmę, o ypač kai žodžiai neatitinka 
veiksmų. Jo manymu, kalba, gestas ir veiksmas turi sudaryti vieną sudėtingą semantinį 
derinį. 

Vienas svarbiausių Rablė komizmo elementų — fantastinė hiperbolė, groteskas. 
Bet jo groteskas skiriasi nuo statiškos, matematiškai apskaičiuotos ir tikslias propor- 
cijas išlaikančios Dž. Svifto fantastikos, būdingos racionalizmo epochai, ir nuo 
subjektyvaus, romantinio E. T. A. Hofmano ir V. Hugo grotesko. Jis gaivališkas, 
nevaržomas, kartais net kurioziškas: Gargantiua joja į Paryžių ant kumelės, kuri 
savo uodega išguldo visus medžius, Pantagriuelis liežuviu uždengia visą kariuo- 
menę... Rablė groteskui būdingas ne tik padidinimas, bet ir nuolatinė hiperbo- 
linio vaizdo dinamika, kaita. Šit Pantagriuelio burna tokia didelė, kad joje telpa 
ištisas pasaulis su miestais, miškais, uolomis ir gyventojais, o kitur tas pats Pantagriuelis 
sėdi teismo salėje su normalaus dydžio žmonėmis, plaukia normaliais laivais. Rablė 
fantastika nuolat susipynusi su realybe: kartu su išgalvotais personažais, vietovėmis, 
įvykiais minimi ir realūs istoriniai asmenys, ir autoriaus bendraamžiai, ir gerai žinomos 
Prancūzijos vietovės. 

Knygos savitumą daug nulėmė tai, kad jos autorius buvo ne tik nepaprastos 
vaizduotės, bet ir didžiulės erudicijos Žmogus, vienas mokyčiausių Renesanso vyrų. 
Jo veikalas — tikra viduramžių ir Renesanso enciklopedija. Čia rasime gausybę žinių 
ne tik iš to meto medicinos, botanikos, teisės, filologijos, bet ir iš senovės istorijos 
bei mitologijos. Gerai autoriui pažįstami ir viduramžių mokslai bei pseudomokslai, ir 
biblinės legendos. „Gargantiua ir Pantagriuelis““ — ne vien grožinės literatūros 
kūrinys, bet ir jurisprudencijos, filologijos ir medicinos traktatas. 

Rablė pavadino savo veikalą „kronikomis“, tuo tarsi pabrėždamas jo ryšį su sa- 
kytine literatūra ir pateisindamas laisvą epizodinę veikalo konstrukciją. Tokia 
laisva konstrukcija leidžia autoriui lengvai pereiti nuo siužeto prie siužeto, nuo vienokios 
emocinės ir intelektualinės plotmės prie kitokios, nuo juoko prie rimtų samprotavimų. 
Kadangi siužetus savo veikalui rašytojas ėmė iš įvairių šaltinių, jame galima rasti įvairių 
žanrų pavyzdžių: mito, pasakėčios, parabolės, farso, komiškos deklamacijos, humoris- 
tinio pamokslo ir kt. Ryškūs ir herojinio epo bei riterių romanų parodijos elementai. 
Daugelis epizodų primena draminius dialogus ar debatus, o tai rodo, kad nesvetimas 
autoriui buvo ir draminis žanras. Tačiau iš esmės „Gargantiua ir Pantagriuelis“ — 
daugiasluoksnis, plataus masto epinis kūrinys, kurį jungia į vieną nedalomą visumą 
renesansinė žmogaus ir pasaulio koncepcija. 

Dėl daugybės istorinių, mitologinių ir literatūrinių aliuzijų, dėl to, kad mintis čia 
dažnai paslėpta po sudėtinga fantastine, alegorine forma, „Gargantiua ir Panta- 
griuelį“, kaip jau buvo minėta, nelengva skaityti. Tačiau šis kūrinys bus daug kuo 

įdomus ir labiau išprususiam, ir mažiau išsilavinusiam skaitytojui. Rablė, kaip ir Šeks- 
pyras, rašė visiems žmonėms ir visiems laikams. 

Remdamasis antikinės ir liaudies humoristinės kūrybos tradicijomis, Rablė su- 
kūrė tvirtus komiškosios prozos pagrindus, kuriuos toliau plėtojo vėlesnių epochų 
rašytojai. Tiesioginiai jo pasekėjai buvo Moljeras ir Sviftas, Volteras ir Bomaršė, o per 
O. Balzaką („Išdaigiški apsakymai“), R. Rolaną („Kola Brenjonas“), A. Fransą 
(„Pingvinų sala“) jo kūrybos gija nusitiesia ligi šiuolaikinės humoristinės bei saty- 
rinės literatūros. 


Lietuvių visuomenę su Rablė pirmiausia supažindino V. Dubas „Įvade į bendrąją 
literatūrą“ (1923), o platesnė rašytojo gyvenimo ir kūrybos apžvalga buvo publikuota 
to paties autoriaus „Prancūzų literatūros istorijoje“ (1929). Romano „Gargantiua“ 
išleidimo 400-ųjų metinių proga A. Venclova paskelbė straipsnį „Milžino Gargantiua 
šešėlis krinta į mūsų laikus“, kuriame iškėlė Rablė erudiciją, jo humanizmą, laisvai 
trykštantį juoką (žurn. „Kultūra“, 1935, Nr. 6—7. Straipsnis buvo pakartotinai pub- 
likuotas A. Venclovos knygoje „Laikas ir rašytojai“, 1958). 1953 m. Tarybų Lietuvos 
spaudoje buvo paminėtos 400-osios Rablė mirties metinės. 

Tiesioginė lietuvių skaitytojo pažintis su „Gargantiua ir Pantagriueliu“ prasi- 
dėjo tik pokario metais. 1947 m. buvo išleistas sutrumpintas, vaikams pritaikytas 
Rablė kūrinio vertimas (vertė T. Venclovienė), o 1970 m. išėjo pilnas romano leidi- 
mas (vertė D. Urbas). 

PAAIŠKINIMAI 


GARGANTIUA 


Alkofribasas.— Pirmosios dvi Rablė veikalo knygos „Gargantiua“ ir „Panta- 
griuelis“, buvo pasirašytos ne tikra autoriaus pavarde, o anagrama: Alcofribas 
Nasier (iš Francois Rabelais). M. — maestras. 

„„Gargantiua, Pantagriuelis...— Kai išėjo „Gargantiua“, „Pantagriuelis“ jau 
buvo išspausdintas (dvejais metais anksčiau) ir skaitytojams žinomas. Kiti čia 
minimi veikalai — autoriaus prasimanymas. Cum commento — „su komentarais“ 
(lot.). 


3 „Apie valstybę“, II kn. (lot.). 
t „Apie prigimties galias“, III kn.; „Apie kūno dalių paskirtį“, XI kn. (lot.). Klau- 


an 


[- 

dijus Galenas (Claudius Galenus, apie 130 — apie 200) — romėnų medicinos 
klasikas. 

„„tais pitagoriškais simboliais...— Humanistai buvo linkę pripažinti, kad Pitagoro 
pamokymuose už alegorijų slypi gili filosofinė prasmė. 

Plutarchui per klaidą buvo priskiriamas veikalas apie Homero gyvenimą ir poeziją. 
Heraklidas Pontietis (IV a. pr. m. e.) — graikų filosofas ir istorikas, kuriam ne- 
teisingai buvo priskiriamas veikalas apie Homero alegorijas. Eustatijas (XII a.) — 
Tesalonikų arkivyskupas, Homero komentatorius. Lucijus Enėjus Kornutas (Lucius 
Aeneus Cornutus, I a.) — romėnų filosofas stoikas. Policianas (Polizziano, tikr. 
Andželas Džinis, 1454—1494) — italų humanistas, poetas, istorikas. 

„landus vienuolis..— Anglų dominikonas Tomas Volisas (Thomas Walleys, 
XIII a.), Oksfordo universiteto profesorius, tarėsi atradęs ryšį tarp Ovidijaus 
veikalų ir krikščionybės. Manoma, kad Rablė čia jį mini. 

„„ Demostenas... aliejui išleidžiąs daugiau negu vynui.— Demostenas mėgdavo dirb- 
ti naktimis; tie, kas norėjo jį pajuokti, sakė, kad jis kvepiąs aliejumi (tada aliejus 
buvo žibinamas šviesai). 

„„Pantagriuelinę kroniką.— Kalbama apie „Pantagriuelį“, II knygą, išėjusią anks- 
čiau už I-ąją; joje (perskyrime I) yra Gargantiua protėvių milžinų „genealogija“. 
„taip pat ir Flakas...— Toliau laisvai cituojamas Kvinto Horacijaus Flako „Po- 
ezijos menas“. 

„4$ romėnų — graikams, iš graikų — prancūzams.— Graikais čia vadinama 
Bizantija. Prancūzų teisininkai XVI a. teigė, kad pasaulinės monarchijos paveldas 
iš antikos per Bizantiją atitekęs Prancūzijai; iš čia Pranciškaus I pretenzijos vai- 
nikuotis imperatoriumi. 

Golo... Oliva... Narsė...— Daugelis geografinių vardų, randamų Rablė veikale, 
ypač I ir II knygoje, yra jo gimtinės Turenės vietovardžiai, dažniausiai iš Šinono 
apylinkių. Taip pat ir daugelį savo personažų autorius pavadino savo krašto 
žmonių pavardėmis. 

„Čia geriama“ (lot.). 

Nukenksminti paistalai..— XVI a. buvo madingi eilėraščiai „mįslės“ — tokiam 
žanrui priklauso ir šis eilėraštis. Jis itin neaiškus; spėjama, kad autorius čia daro 
aliuzijas į popiežių ir Reformaciją. Galimas daiktas, kad autorius turėjo noro 
ir patį šį Žanrą parodijuoti. 

„.„ bijojo lombardiškos bėdos... — Šiaurės Italijoje tais laikais buvo paprotys nuodyti 
nepageidaujamus politinius ir kitus veikėjus. 

Granguzjė — „didžiagerklis, rijūnas“; Gargamela — „ryklė“. 

„III knygoje“ (lot.). Knygų pavadinimuose dažniausiai vartojamos šios san- 
trumpos: lib. (li., libr.) — „knyga“, cap. (c., capi.) — „skyrius“. Aulas Gelijus 

(Aulus Gellius, II a.) — romėnų gramatikas ir rašytojas, „Atikos naktų“ autorius. 
„Apie maistą“ (lot.). 

„Komedijoje apie skrynelę“. 

„Apie gimimo dieną“. Cenzorinas (Censorinus, I a.) — lotynų gramatikas ir 
chronologistas. 

„Apie gyvulių prigimtį“, VII kn., III ir IV sk. 

„Komentaruose „Eklogoms“ (,„,Bukolikoms“ ). 

Dalis eilutės iš Vergilijaus „Bukolikų“ (IV, 61). Visa frazė yra tokia: „Dešimt 
mėnesių jai prailgo ir slėgė ją sunkiai“ (A. Dambrausko vertimas). Čia nėštumo 
trukmė skaičiuojama mėnulio mėnesiais. 

Nėštumo trukmės klausimas tais laikais buvo aktualus teisės kazuistams ir me- 
dikams. Rablė čia išjuokia nemokšų kazuistų išvedžiojimus ir neprotingus mėgini- 
mus remtis antikos autoritetais. 

„Digestai, Apie savus ir teisėtus, įst. „Nepalikusiam testamento“; „Novelos, Apie 
teisių atstatymą ir apie tą, kuri gimdo vienuoliktame mėnesyje“; Galas, Digestai, 
Apie vaikus ir pomirtinius įpėdinius, ir Digestai, VII įst. „Apie žmonių būklę“. 
Digestai (Pandektai) — Romos juristų veikalų ištraukų rinkinys, išleistas 533 m. 
imp. Justiniano pavedimu. Novelos — Justiniano kodekso papildymai, parengti 
apie 570 m. 

„Saturnalijos“, II kn. (lot.). Ambrozijus Teodozijus Makrobijus (Ambrosius The- 
odosius Macrobius, V a.) — romėnų filosofas, valstybės veikė jas. 

„Neturėjimas suponuoja įsigijimą“ (lot.). 

„Kas nuo pilnų taurių nepasidarys iškalbingas?“ (lot.). Citata iš Horacijaus 
(„Laiškai“, I). 

Tamplieriai, riterių ordino vienuoliai, buvo žinomi kaip dideli gėrėjai. 

„Kaip sužieduotinis“ (lot.). Žodžių žaismas — atliepimas į priešpaskutinę repliką 
(kempinė — lot. spongia). 

„Kaip žemė be vandens“ (lot.). Citata iš Šventojo rašto (CXLII psalmė). 
„Neužmiršk, su kuo turi reikalą; pilk dviem; bus nebevartojama“ (pastarieji žo- 
džiai — pasiteisinimas dėl kalbos klaidos: „duos“ vietoj „duobus“ ). 

„Susigerkim, bičiuli“ (bask.). 

„Trokštu“ (lot.). Aliuzija į Šventąjį raštą (Jono, XIX). 

„asbestas“ (gr.). 

3 Anžė Manietis — Žeromas de Anžė (Jérôme de Angest, m. 1538) — Mano 
vyskupas, scholastikas, reformų priešininkas. 

36 „O Kristaus ašara!“ (lot.). Tuo vardu buvo vadinama viena itališko vyno rūšis. 

„Iš čia į čia“ (lot.). Reikia suprasti: „iš taurės į burną“. 

„Gamta nekenčia tuštumos“ (lot.). 

Bretonai buvo pagarsėję kaip smarkūs gėrėjai. 

4 O Bakchas... O Kastoras ir Poluksas...— Čia minimos tiek visuotinai žinomos le- 
gendos, tiek nežinomos (pvz., apie Roktajadą, Krokmušą). 

* „Gamtos istorijos“ (lot.). Gajus Plinijus Sekundas Vyresnysis (Cajus Plinius 
Secundus Major, 23—79) — romėnų rašytojas, mokslininkas, visuomenės veikėjas. 

*2 Skotistai — scholastikai, kurie laikėsi Duns Skoto pažiūrų. Duns Skotas (Duns 

Scot, 1265—1308) — anglų teologas, vienas įžymiausių scholastinių filosofų, 

Rablė laikais turėjęs dar didelį autoritetą. Rablė bent keliais atvejais iš jo sekėjų 

pasijuokia. 

„„ buvo paskelbta...— Šioj vietoj pirmame leidime buvo pasakyta: „... buvo Sorbo- 

nos paskelbta...“ Sorbona buvo scholastikos tvirtovė, griežtai priešinga humaniz- 

mui; su ja kovoti buvo pavojinga, nes jos autoriteto klausė valstybės valdžia, ir 
ne vienas jos priešininkas buvo sudegintas ant laužo. Užtat Rablė vėlesniuose lei- 
dimuose išbraukė visas tas vietas, kur buvo nors kiek pasišaipyta iš Sorbonos. 

Exponibilia — viduramžių logikos vienos dalies pavadinimas. Viljamas Okamas 

(William Ockham, XIV a.) — anglų filosofas ir teologas. 

Daiktadėčiu šioje knygoje vadinama anų laikų vyriškos aprangos dalis (pranc. 

braguette) — siauras pailgas maišiukas, užsegamas priekyje ant kelnių spragos. 

„knygoje „Apie akmenis“; „paskutinėje knygoje“ (lot.). 

markė — svorio vienetas, lygus maždaug ketvirtadaliui kilogramo. 

* „Puotoje“ (lot.). 

„Meilė neieško savo naudos“. Posakis iš Šventojo rašto (Paulius, I laiškas korin- 

tiečiams, XIII). 

50 Karalius Nechepsas (VII a. pr. m. e.) — Egipto faraonas. 

5l Fizonas (Senajame testamente) — viena iš rojaus upių, kurios krantai nusągstyti 
smaragdais. 

52 ilgavilniai avinai — aukso monetos (dukatai), kurių vienoje pusėje buvo avino 
atvaizdas. Apie Hansą Karvelą žr. Trečios kn. perskyr. XXVIII gale. 

53 Fugeriai — garsūs prekybininkai ir bankininkai Augsburge. 

* Spalvų heraldika — knyga, parašyta XV a. Sisilio, Aragono karaliaus Alfonso V 
heroldo, ir išleista XVI a. Paryžiuje. 

55 Čia autorius reiškia pasididžiavimą Renesansu („atgimimu“), humanistų litera- 
tūra. Į viduramžius humanistai žiūrėjo kaip į tamsią, barbarišką senovę. 

5 Horapolonas (IV ar V a.) — graikų rašytojas, aprašęs hieroglifus. 

57 „Meilės sapnas“ — užuomina į italų rašytojo Frančesko Kolonos (Francesco 
Colonna) alegorinį romaną, išleistą 1499 m. antrašte „Polifilo sapno ir meilės 
kova“. Jame, be kita ko, atkuriami hieroglifų įrašai. 

58 Admirolas — Gijomas Gufjė de Bonivė (Guillaume Gouffier de Bonnivet, 1488— 

1525), Prancūzijos admirolas. Jo devizas buvo: „Skubėk nuosaikiai“ (perimtas 

iš imperatoriaus Augusto), o emblema — delfinas (greitumo simbolis) ant inkaro 

(pastovumo, nuosaikumo simbolis). 

„gera šviesa“ (lot.). 

60 „Apaštalų darbai“, I (lot.). 

êl „Apie aukojimus ir magiją“ (lot.). Proklas (410—485) ir pirmiau paminėtas 
Aleksandras Afrodisiadietis (II—III a.) — graikų filosofai. 

6? Galli — „gaidžiai“ ir „galai“ (lot.). 

6 „Apie metodą“, XII kn., „Apie pažeistas vietas“, V kn., ir „Apie simptomus ir 

priežastis“, II kn.; „Tuskulo disputai“, I kn. Markas Tulijus — Ciceronas. 

„Antrajame kanone ir knygoje „Apie širdies galias“. 

65 „Problemose“, I kn., XIX sk. 

6 Jonas Škotas — Duns Skotas, žr. 42 paaišk. 

Sofistikos vietoj I leidime buvo „teologijos“; ilgainiui autorius visur „teologus“ 

pakeitė „sofistais“, o „teologiją“ — „sofistika“, kad ne taip kabintųsi cenzūra, 

kuri tada tebebuvo Sorbonos scholastikų rankose. 

6 Donatas — Elijaus Donato (Aelius Donatus, IV a.) lotynų kalbos vadovėlis. Fa- 
cetas — anoniminis eiliuotas gero elgesio vadovėlis. Teodoletas — anoniminis 
eiliuotas „pagonybės paneigimas“ (IX a.). Alano (Alanus, tikr. Alenas de Lilis, 
XII a.) knyga „Parabolės“ — eiliuotas dorovės mokslo traktatas. 

6? kvintalas — svorio vienetas, lygus 100 svarų. 
70 „Apie išraiškos būdus“ (lot.). Viduramžių gramatikos vadovėlis. 
"I! „apie išraiškos būdus nėra mokslas“ (lot.). 
"2 Žobelenas Bridė — „mėmė išsižiojėlis“ (pranc.). 
73 „tas jam skaitė Huguciją...— Autorius čia išvardija scholastiškus vadovėlius ir 
pamokslų knygas, persenusias ir niekam netikusias, kurios viduramžiškų moky- 
tojų dar buvo vartojamos. Hugucijas Pizietis (XIII a.) — lotyniško žodyno auto- 
rius; Evraras Betiunietis (Everard de Bėthune, XIII a.) — žodyno (su atskirai 
surašytais grecizmais) autorius; „Doktrinalis“ — eiliuotas gramatikos vadovėlis 
(XIII a.); „Quid est“ — „Kas tai?“ (vadovėlis, parašytas klausimų forma); 
„Supplementum“ — „Papildymai“ (XV a.); Marmotrė (Mamotret) — Biblijos ko- 
mentatorius (vardas iškreiptas, kad priartėtų prie žodžio marmot — beždžio- 
nė); „De moribus...“ — „Kaip reikia elgtis prie stalo“ (XV a.), Sulpicijo di Vero- 
lio traktatas; Seneka — portugalų vyskupo Martyno de Bragos (VI a.) slapy- 
vardis; „De quattuor...“ — „Apie keturias pagrindines dorybes“; Jakopas Pasavan- 
tis (Jacopo Passavanti, XIV a.) — florentietis vienuolis, autorius traktato „Tik- 
rasis atgailos veidrodis“; „Dormi secure“ — „Miegok ramiai“ (pamokslų rinkinys 
pritingintiems kunigams). 

Papeligosa — pasakų šalies vardas. 

'? Eudemonas — „laimingasis“ (gr.). Vilgonži — miesteliukas netoli Rablė gimtinės. 

76 Lucijus Emilijus Paulius Makedonietis (Lucius Aemilius Paulus Macedonicus, 

m. 160 pr. m. e.) — Romos politikas, karvedys, oratorius, išgirtas Cicerono. 

Ponokratas — „galingasis, ištvermingasis“ (gr.). 

78 Skitija — Tibetas. 

79 Žanas Teno (Jehan Thenaud, XV—XVI a.) — vienuolis pranciškonas, keliau- 

tojas ir rašytojas. 

„pusryčiams valgo žiovulį..— Boso bajorai buvo pragarsėję savo neturtu. 

Strabonas (Strabo, I a. pr. m. e.— I a.) — graikų geografas ir rašytojas. 

Romos imperijos laikais Paryžius vadinosi ne Leukecija, bet Lutecija. 

82? „knygo je „Apie pagarbos pareiškimų gausybę“ (lot.). Autorius nežinomas, veikalas 

Rablė pramanytas. 

Nelio rūmai buvo kairiajame Senos krante. I leidime vietoj „į Nelio rūmus“ buvo 

„į Sorboną“, bet vėliau Rablė atsargumo sumetimais ištaisė. 

Baralipton — scholastinės logikos žargono mnemotechninis žodis, skirtas Žymėti 
vienai iš pirmosios silogizmo figūros formų. 

Julijus Cezaris buvo visiškai plikas. 

liripipionas — senovinis teologijos daktarų rūbas, tam tikras apsiaustas su ka- 


pišonu. 

Mna dies — vietoj bona dies — „laba diena“; et vobis — „ir jums“ (lot.). 
„„elementarinės kompleksijos ...— Šio „magistro“ kalbos žodynas — scholastikų 
žodyno karikatūra: jie vartodavo begalę lotyniškų žodžių, dirbtinai įspraustų į gim- 
tąją kalbą. 


„pone... ir išmintingas vyras jomis nepasibjaurės“ (lot.). Vienos Šventojo rašto 
frazės (Ekleziasto, XXXVIII) parodija. 

„Kas ciesoriaus, atiduokite ciesoriui, o kas dievo — dievui (citata iš Šventojo raš- 
to — Luko, XX). Čia guli kiškis“ (lot.). 

„svečių kambaryje... mes gerai pasivaišinsim. Aš paskerdžiau meitėlį ir turiu gero 
vyno“ (dark. lot.— čia ir toliau iki perskyrimo galo). 

„dėl dievo, atiduokit mums mūsų varpus“. 


„Udiniečio pamokslus, idant...“ — Žodžių žaismas: Utino — Leonardas Matejis 
Udinietis, XV a. italų pamokslininkas; utinam — „idant“. 

„Gal norite atlaidų? Dievaž, gausite ir nieko nemokėsite“. 

„pone, grąžinkite mums varpus“. 

„miesto turtas“. 


„kuris prilygintas gyvuliams, neturintiems proto, ir pasidarė panašus į juos, psalmė 
nežinau kelinta“. XLVIII psalmės parodija. 

„ir tai yra geras Achilas“. Viduramžių mokyklose Achilu buvo vadinamas stip- 
rus argumentas. 

„Aš taip argumentuoju: kiekvienas varpas varpiškas, varpinėje varpuojantis, var- 
puodamas varpingai, priverčia varpuoti varpiškuosius. Paryžius turi varpus. Va- 
dinasi...“ Beprasmiškas tauškesys, parodijuojantis scholastinę logiką. Ergo gluc — 
formulė, dar XVII a. vartota užbaigti absurdiškam išvedžiojimui. 

„pirmosios figūros, Darii, trečiajame moduse“. 

„vardan tėvo, ir sūnaus, ir šventosios dvasios, amen“. 

„kursai gyvena ir viešpatauja per visus amžių amžius, amen“. Įprastinė lotyniškų 
maldų užbaigos formulė. 


„Tačiau, vis dėlto, kadangi, be abejonės, dievaži, atsižvelgiant, iš tikrųjų, kaip dievas 
mato“. 

Džovanis Pontanas (Giovanni Pontano, XV a.) — italų humanistas, istorikas ir 
poetas. Viename savo veikale jis išreiškė pasibaisėjimą varpų skambesiu. 
„Likite sveiki ir plokite (formulė, vartota Romos komedijos teatre, baigiant spek- 
taklį). Aš, Kalepinas, patikrinau“. Ambrozijas Kalepinas (Ambrosio Calepino, 
1435—1511) — italų mokslininkas, leksikografas, plačiai žinomų žodynų autorius; 
recensui — formulė, kuri viduramžiais buvo dedama rankraščio gale, baigus tikrinti 
veikalo nuorašą. 

„pagal modusą ir figūrą“ (lot.), t.y. logiškai. „Mažosios logikalijos. Audeklas kam 
pritaikomas?“ (lot.). 

„Sumišai ir įvairiai“ (lot.). 

„kokiu būdu pritaikomas... kam; ... mano blauzdoms... aš pats, panašiai kaip substan- 

cija neša akcidenciją“ (lot.). Žodžių žaismas: suppositum čia pavartotas kita 
prasme. 

Patlenas — žr. „Pantagr.“ 94 paaišk. 

Švento Maturino bažnyčioj vykdavo Sorbonos teologų pilnaties posėdžiai. 
„visa, kas atsiranda, turi išnykti“ (lot.). Netiksli citata iš Salustijaus „Karo su Ju- 
gurta“ (I a. pr. m. e.). 

Chilonas Lakedemonietis — pusiau legendinis spartiečių žynys. 

„bergždžia jums keltis prieš aušrą“ (lot.). Citata iš Šventojo rašto (CXXVI psalmė). 
Žakas Almenas (Jacques Almain, XV—XVI a.) — teologas, Paryžiaus univer- 
siteto profesorius. 

.. šnypšdavosi nosį kaip archidiakonas...— t. y. nevalyvai, negražiai. 

„Iš čia eilės“ (lot.). 

komedijų autorius — romėnų komediografas Gvidas Terencijus (Guidus Teren- 
tius, II a. pr. m. e.). 

„„ponas diu Fu, de Gurvilis...— Šie personažai — istoriniai asmenys, žinomi aukšti 
XVI a. Prancūzijos karalių pareigūnai. 

„„ mokyti visiškai kitaip...— Kalbėdamas apie Gargantiua auklėjimą, Rablė išdėsto 
humanistų pedagogines idėjas, savotiškai jas paryškindamas ir akcentuodamas 
tai, kuo jos skiriasi nuo viduramžių auklėjimo bei mokymo. 

Čemeryčios tada buvo laikomos vaistu nuo psichinių ligų bei nuo kvailumo. 
Antikyra — miestas šiaurės Afrikoje. 

Anagnostas — „skaitytojas“ (gr.). 

Plinijus, Atenėjas, Dioskoridas...— Visi šie antikos autoriai yra rašę apie augalus ir 
gyvulius. 

Ketbertas Temnstolas (Cuthebert Tunstal, 1474—1559) — Derhemo vyskupas, 
Henriko VIII sekretorius, įžymus matematikas, parašęs knygą apie skaičius ir skai- 
čiavimą. 

„senoviškas ir naujoviškas raides...— Kalbama apie gotišką ir lotynišką rai- 
dyną. 


° Feraros šaunuolis — Čezarė Fjaskis (Cesare Fiaschi) iš Feraros, tais laikais gar- 


sus jojikas. 

Milonas Krotonietis (VI a. pr. m. e.) — įžymus graikų atletas. 

„„taikydavo iš arkebuzos be atramos...— Arkebuza svėrė iki 17 kg. 

Stentoras —vienas iš „Iliados“ herojų, turėjęs didelį balsą. 

Rizotomas — „šakniakirtys“ (gr.). 

apoterapija — kūno stiprinimo režimas (gr.). 

Nikolo Leonikas Tomeo (1456—1531) — italų humanistas, be kitko, išleidęs knygą 
apie lošimą kauliukais. Joanas Laskaris (1445—1535) — graikų mokslininkas, at- 
bėgęs iš Konstantinopolio, Pranciškaus I sekretorius. 

Policianas — žr. 6 paaišk. 

Markas Porcijus Katonas Vyresnysis (Marcus Portius Cato Major, 234—139 m. 
pr. m. e.) knygoje „Apie žemės ūkį“ ir Plinijus „Gamtos istorijoje“ rašo, kad iš 
vynmedžio dirbtoje taurėje vanduo atsiskiriąs nuo vyno. 

Pikrocholis — „žmogus su karčia tulžimi“ (gr.). 

„į kapitulą tuos, kas balsą kapituloj turi“ (lot.). 

„prieš priešininkų klastas... už taiką“ (lot.). 

Impetum inimicorum [ne timueritis) — „Priešininkų puolimo [nebijokite]“ 
(lot.). Frazė iš brevijoriaus. 

„duok man gerti!“ (lot.). 

„pamaldas“ (lot.). 

apoftegma — posakis, išreiškiąs kokią gyvenimo taisyklę (gr.). 

Šventas Tomas Anglas — Tomas Beketas (Thomas Becket), Kenterberio arkivys- 
kupas, 1170 m. nužudytas už bažnyčios gynimą nuo Henriko II autoritarizmo. 
„Išpažįstu! Pasigailėjimo! Į rankas [tavo atiduodu sielą)!“ (lot.). 

Fajo vieškelis ėjo lanku aplink kalną. 

Keturių Emono sunų legenda — herojinė poema, viduramžių riterių literatūros 
kūrinys (XIII a.). Joje pasakojama apie atsiskyrėlio Možiso žygius kryžiaus ka- 
ruose ir apie jo narsumo stebuklus. 


? Izabela — miestas, įkurtas 1493 m. Kolumbo Haičio saloje. 


bezantai — Bizantijos pinigai. 

Ateikit ir pasiimkit! — Spartos karaliaus Leonido (VI—V a. pr. m. e.) atsakymas 
Persijos karaliui Kserksui, kai šis reikalavo padėti ginklus. 

pilypai — aukso monetos (pavadinimas — nuo Makedonijos karaliaus Pilypo, 
kaldinusio auksinius pinigus). 

Barzdaskučiai tais laikais ėjo ir felčerių pareigas. 

Sibilės (t.y. Sevilijos) sąsiauris — Gibraltaras. Heraklio stulpai — uolos abipus to 
sąsiaurio. 

Raudonbarzdis — korsaras Chair ed Dinas, Alžyro sultonas, XVI a. ilgai valdęs 
visą šiaurinę Afriką. 

Rodo ponai — joanitų ordinas, valdęs kitados Rodo salą, 1522 m. turkų iš ten 
išvytas, o 1530 m. užvaldęs Maltą. 

Loretas — Italijos miestas, kitados gausiai lankytas turistų. 

„Skubėk nuosaikiai“ (lot.). 

Hirkanijos jura — Kaspijos jūra. 

Julijonas Augustas — Romos imperatorius Julijonas Atskalūnas (361—363), žu- 
vęs tyruose kare su persais, tik ne nuo troškulio, o nuo ginklo. 

Smilčių jūra — Baltijos jūra. 

Echefronas — „išmintingasis“ (gr.). 

Malkonas — vienos viduramžių didaktinės knygutės personažas, paprastas liaudies 
žmogus, kurio praktinis protas yra abstrakčios Saliamono išminties priešingybė. 
„„pasisamdę pašto arklius.— Susisiekimą pašto arkliais Prancūzijoj suorganiza- 
vo Liudvikas XI 1474 m. 

„. filosofinius padargus.— Taip buvo vadinami visi mokslinio darbo instrumentai. 
„geriamasis auksas“ (lot.). Taip viduramžių medikų kalba vadinosi panacėja — 
vaistas nuo visų ligų, kurį reikėjo išrasti, pagaminti iš aukso. Šiuo atveju pasakyta 
juokaujamai, „pragertino aukso“ prasme. 

„gerą sutikimą; sutiktuvių aplaistymą“ (lot.). 

„Šventas dieve“ (gr.). 

„Nuo pikto priešo gelbėk mus, viešpatie“ (lot.). 

Elianas Sofistas (III a.) — graikų rašytojas, veikalo „Apie gyvulių prigimtį“ au- 
torius. 

hipiatrija — arklių gydymo mokslas (gr.). 

„Kronikų papildymo papildymas“ (lot.) — Rablė prasimanytas knygos pavadini- 
mas („papildymų“ mados parodija). 

Montegiu kolegijos nešvarumas buvo net į priežodį įėjęs. 

... tarp švento Inocento elgetų...— Nekaltų bernelių kapines (des Saints Innocents) 

Paryžiuje Rablė vadina švento Inocento kapinėmis (de saint Innocent). Ten 
lankydavosi daug elgetaujančių driskių. 

Sito — abatija Burgundijoj, turėjusi garsią statinę apie 80 000 litrų talpos. 

„Jei sukiltų prieš mus žmonės, tai mus gyvus prarytų“; „jei įsidegtų jų pyktis ant 
mūsų, vandenys paskandintų mus“; „srautą perėjo mūsų siela“; „pereitų mūsų 
siela nepakenčiamą vandenį“. „Palaimintas tebūnie viešpats, kuris mūsų neatidavė 
jų dantims sutriauškinti. Mūsų siela išsprūdo it žvirblis iš medžiotojų žabangų“; 
„žabangos yra suardytos... ir mes išvaduoti. Mūsų pagalba...“ (lot.). Citatos (ne- 
tikslios) iš CXXIII psalmės. 


> „Padėjus rūbą“ (lot.). 


„Ordino nuostatuose“ (lot.). 

„„bailius, pabėgusius nuo Pavijos.— Prie Pavijos 1525 m. imperatorius Karolis 

V sumušė prancūzų kariuomenę, o karalius Pranciškus I pateko į nelaisvę. 

„išleido stiebą Jesės šaknis“. Netiksli citata iš Biblijos (Izaijo, XI). 

„dideli mokslinčiai nebūna dideli išminčiai“ (lot.). 

„Gaują dykūnų tranų nuo avilio varo į šalį“ (lot.). Citata iš Vergilijaus „Georgi- 

kų“, IV (A. Dambrausko vertimas). 

„Kodėl? Todėl, kad...“ (lot.). 

„Iš nosies formos pažinsi: į tave pakilo mano...“ (lot.). Pirmoji frazės dalis — ne- 

švankaus priežodžio pusė, antroji — CXXII psalmės pradžia. 

„Taip pat“ (lot.). 

„Palaiminti, kurių [kaltės yra atleistos]“ (lot.). Antrosios iš septynių Atgailos psal- 

mių pradžia. 

lekcijos — šventraščio ištraukų skaitymai tarp giesmių. Trys psalmės ir trys lek- 

cijos — trumpiausia „valandų“ forma. (Fekano vienuoliai buvo išgarsėję tingė- 

jimu melstis.) 

„Trumpa malda eina į dangų, ilgas gėrimas ištuština taures“ (lot.). 

„Eime išgerkime“ (lot.). Čia travestuojama brevijoriaus invokacija „Venite adore- 

mus“ — „Eime pagarbinkime [dievą]“. 

„Apie frigidiškus bei pagadintus“ (Iot.) — antraštė vieno dekretalijų (popie- 

žių dekretų rinkinio) skyriaus, kur kalbama apie netinkamus santuokai asmenis. 
Absalomas — Biblijos personažas, karalaitis, kuris, prieš savo tėvą kariaudamas, 

netyčia pakibo ant medžio už savo didelių gražių plaukų ir buvo nužudytas 
(II Karalių). 

„apie pasaulio niekinimą ir jo smagumų vengimą“ (lot.). 

„Vienuolis vienuolyne nevertas nė poros kiaušinių, o už jo sienų — vertas gerų 

trisdešimties“ (lot.). 

„tinkamu laiku ir tinkamoj vietoj“ (lot.). 

gregorinis vanduo — švęstas vanduo, įvestas popiežiaus Grigaliaus I Didžiojo 
(XVI a.). 

„Oi ponas priore... Ponas posteriore...— Žodžių žaismas: lot. prior — „priešaki- 

nis; vienuolyno vyresnysis“, posterior — „užpakalinis“; per posterijų — „per užpa- 

kalį“. 

įtaisyti kam nors vienuolį — prancūziškas priežodis, reiškiąs „pastatyti ką į keblią 

padėtį“ ar „eibę kam padaryti“. 

Vejovis — pikta romėnų dievybė. 

„Apie valstybę“, V kn. (lot.). 

Frontistas — „mąstytojas“ (gr.). 

197 Sebastas — „garbusis“ (gr.). 

'98 Tolmeras — „drąsusis“ (gr.). 

199. po mūšio ties Sent Oben diu Kormjė ir po Partenė sugriovimo.— Čia minimas 
mūšis, kuriame prancūzų kariuomenė sumušė bretonus (1488 m.), ir bretonų tvirto- 
vės Portenė paėmimas (1487 m.). 

200 Espanjolės vardu Kolumbas buvo pavadinęs Haičio salą. 

201 Armorika — keltiškas Bretanės pavadinimas. 

202. kiti karaliai... būtų jį trypte sutrypę...— Aliuzija į Karolį V, kuris kone metus 
laikė nelaisvėje Pranciškų I, paimtą prie Pavijos. 

203 dvidešimt keturių karatų auksas — grynas auksas. Tokių monetų, žinoma, niekas 
nekaldino. 

204 Asveras — Biblijos personažas, Persijos karalius, iškėlęs neregėtai didelę puotą (Es- 
teros, I). 

205 Itibolis — „taiklusis“, Akamasas — „nenuilstantis“, Chironaktas — „darbštusis“, 
Sofronas — „išmintingasis“ (gr.). 


20 Burgejo ir Sen Florano abatijos buvo vienos turtingiausių Prancūzijos vaka- 
ruose. 


207 Telemas — vietovardis, Rablė padarytas iš graikiško žodžio thelema: „laisva valia; 

norų išsipildymas“. 

„„muštinių su saule ir... su sietynu.— Muštiniai su saule tikrai buvo kaldinami, 

bet su sietynu — autoriaus fantazija (pajuokavimas iš formulės pinigams nusa- 

kyti: „su skydu“, „su saule“, „su kryžiumi“ ir t.t). 

209 Bokštų vardai graikiški: Arktika — „šiaurinis“, Kalaera — „giedrasis“, Anatoli- 
ja — „rytinis“, Mesembrina — „pietinis“, Hesperija — „vakarinis“, Krijera — 
„šaltasis“. 

210 Bonivė, Šambūras, Šantiji — garsios pilys, statytos ar perstatytos XVI a. pirmoje 
pusėje. ' 

2! Toskaniškomis čia Rablė vadina itališkas knygas (Toskanos tarmė tapo pagrindu 
italų bendrinei kalbai). 

212 Nausikletas — „laivais garsus“ (gr.). Homeras taip vadino feakus. 

213 Perlų ir Kanibalų salos — mažosios Antilų salos. 

214 „Etna... ant titanido kūno užmesta...— Pasak graikų mito, Dzeusas, nugalėjęs 

sukilusį titaną Tifoną, įmetė jį į Tartarą, o iš viršaus prislėgė Etnos kalnu. 

ô pranašo Merlino stilius.— Beveik visa ši mįslinga pranašystė nurašyta iš poeto 

Meleno de Sen Želė (Mellin de Saint-Gelais, 1491—1558), kartais vadinamo 
Merlinu. Merlinas — burtininkas, karaliaus Artūro legendų personažas. 

PANTAGRIUELIS 


' Jugas Salelis (Hugues Salei, 1504—1553) — prancūzų poetas, „Iliados“ vertėjas. 

? Didinga ir nepalyginamai vertinga kronika...— antraštė anais laikais populiarios 
nežinomo autoriaus knygutės, pardavinėjamos turgavietėse liaudžiai pasiskaityti. 
Rablė iš jos paėmė vardą savo personažui. Žanrinė Rablė veikalo forma, irgi pri- 
menanti tokias „pasakas apie milžinus“, leido pasireikšti jo fantazijai. 

Institucijos — dalis romėnų teisės kodekso, sudaryto VI amžiuje. Remberas Raklė 
(Raimbert Raclė) — Rablė amžininkas, teisės profesorius, „Institucijų“ komenta- 
torius. 

diamerdas — sudžiovintų ir sutrintų žmogaus išmatų miltai, medikų išties vartoti 
anais laikais. Rablė kartkarčiais pasišaipo iš to „vaisto“. 

„išskirtinai, nepriskaitant“ (lot.). Šį pajuokavimą Rablė gan dažnai vartoja, jo 
prasmė maždaug tokia: aš taip tvirtinu, bet ant laužo už tai nenorėčiau eiti. 
Išgėrovas, Pasėlęs Rolandas... Matabriuna...— Čia sumišai suminėti ir riterių roma- 
nai, ir herojinės poemos, ir Ariosto poema, ir nebuvėliai „veikalai“, Rablė prasi- 
manyti. Matabriuna — žr. Penktos kn. 24 paaišk. 

„kalbu taip kaip žydai apie įstatymą.— Pasijuokimas iš talmudistų kazuistinio 
sugebėjimo aiškinti įstatymą kaip nori. 

„„ protonotaras, kuriam rūpi... mergos.— Protonotaras — Romos kurijos pareigū- 
nas. Rablė ne kartą yra padaręs užuominą, kad tie pareigūnai buvę dideli mergi- 
ninkai. 

„Liudijame, ką matėme“ (lot.). Aliuzija į Jono žodžius iš „Apreiškimo Jonui“, I: 
„„„„paliudijo visa, ką buvo matęs“. 

švento Antano ugnis — gangrena. Jai prisimetus, būdavo šaukiamasi į šventą 
Antaną. 

„senovės druidų būdu...— Druidai, Galijos keltų žyniai, laiką skaičiavo ne dieno- 
mis, o naktimis. 

„graikai išrado kalendas, kovo mėnuo neįsitaikė į gavėnią...— Kalendos — ro- 
mėnų išradimas, graikai jų nežinojo. Dalis gavėnios visada įeina į kovo mėnesį. 
„Pilvą visagalį“ (lot.). Parodijuojama viena „tikėjimo išpažinimo“ vieta: „patrem 
omnipotentem“ — „[Tikiu į dievą] tėvą visagalį“. 

Ovidijus ir Nazonas — tas pats asmuo. Lotyniškai Nazono vardas reiškia „didžia- 
nosis“. 

Iš tų ir kilo milžinai, o iš jų — Pantagriuelis.— Toliau pateikiama Pantagriuelio 
„genealogija“ (milžinų vardai paimti iš mitologijos, Biblijos, viduramžių romanų, 
legendų ar autoriaus sukurti) — Kristaus genealogijos (Mato, I) parodija. 
Džovanis Bartakimas (Giovanni Bartachim, 1438—1497) — garsus italų juristas. 
masoretai — žydų mokslininkai, Biblijos komentatoriai. 

„„jaučiaragis šveicaras... nukautas prie Marinjano...— Marinjano kautynėse 
(1515), kuriose prancūzai sumušė šveicarus, vienas berniškis šveicaras, trimiti- 
ninkas, pūtęs tauro ragą, su keliais draugais užkalė dvi ar tris priešų patrankas, 
paskui buvo nukautas. 

.. pasak Lukiano liudijimo.— Graikų rašytojo Lukiano (apie 120 — po 180) dialo- 
ge „Ikaromenipas“ filosofas Menipas, pakilęs it Ikaras į dangų, šnekasi su Dzeusu 
akis į akį. 

Badbeka — „naivi, neišmanėlė“ (gask.). 

amaurotai (gr. amauros — neaiškus) — Amauroto miesto Utopijoje gyventojai 
(Tomo Moro veikale „Utopija“, 1516). 

alibantas — „išdžiūvėlis“ (gr.). Tą pavadinimą vartojo ne Homeras, o Plutarchas. 
Nedoras turčius yra minimas Šventajame rašte (Luko, XVI): po mirties jis degė 
ugnyje ir svajojo, kad kas bent lašą vandens užvarvintų ant liežuvio. 

Vienas filosofas...— Turimas omeny Empedoklis (490—430 m. pr. m. e.). 


> „Pieno kelias“ (lot.), t.y. Paukščių Takas. 

„Gamtos tyrinėjimų“ (lot.). 

Pantagriuelis dar iki Rablė buvo žinomas ir kaip tikrinis vardas, ir kaip bendrinis 
daiktavardis. Pirmoji jo prasmė — demonas, velnias, dažnai pasirodantis vidur- 
amžių misterijose; ypatinga to demono misija — žadinti troškulį. Šią Pantagriue- 
lio savybę Rablė dažnai primena savo veikale. Kaip bendrinis daiktavardis tas žodis 
reiškė tam tikrą kaklo ligą, gerklės sopę. Etimologija, kurią toliau pateikia Rablė, 
prasimanyta. 

Toks buvo mėgstamas Pranciškaus I užtikrinimas. 

„duok [dieve, leidimą] prisiekti“ (lot.). 

% Nikola de Lira (Nicolas de Lyra, apie 1270—1340) — pranciškonas, šventraš- 
čio komentatorius. 

„Ir Ogą, Basano karalių“ (lot.). 

Žofrua de Liuzinjanas (Geoffroy de Lusignan, XIII a.) — žiaurus feodalinis di- 
džiūnas. Jo pilis buvo netoli Puatjė. 

Ardijonas (Ardillon) — abatas augustiniečių vienuolyne prie Legiužė; ten Rablė 
dažnai lankydavosi. Andrė Tirako (Andrė Tiragueau) — teisininkas, Rablė 
draugas. 

„tapytojams, poetams...“ (lot.). Žodžiai iš Horacijaus „Poezijos meno“. 

.. čirškina... profesorius gyvus...— 1532 m. Tulūzoje buvo sudegintas ant laužo 
teisės profesorius Žanas Katiursas. 

Epistemonas — „prityręs, daug išmanantis“ (gr.). 

37 Pandektai — Digestai (žr. „Garg.“ 24 paaišk.) 

Frančeskas Akursijas (Francesco Accursio, 1182 — apie 1260) — italų teisininkas, 
įžymus romėnų teisės komentatorius. Glosa — aiškinimas. 

„„ numirė... Rolando mirtimi...— Pasak legendos, Rolandas nutroškęs Ronsevalio 
tarpeklyje. 

filosofas Aulo Gelijaus knygoje — filosofas Favorinas Aulo Gelijaus veikale 
„Atikos naktys“. 

„Apie architektūrą“; „Apie statybą“; „Apie mašinas“ (lot.). Markas Vitruvijus 
Polionas (Marcus Vitruvius Pollio, I a. pr. m. e.) — žymus romėnų architektas. 
Leonas Batista Albertis (Leon Battista Alberti, 1404—1484) — žymus italų ar- 
chitektas, „naujasis Vitruvijus“. Teonas Smirnietis (II a.) — Platono matemati- 
kos veikalų komentatorius. Heronas Aleksandrietis (III a.) — graikų matemati- 
kas ir technikas. 

„Orleano vynas... pasigadino...— Buvo toks prietaras, kad vynas gali sugižti nuo 
stipraus varpų skambėjimo. 

septyni laisvieji menai — gramatika, logika, retorika, aritmetika, geometrija, 
muzika, astronomija. Mūsų laikų vidurinio mokslo atitikmuo. 

„švento Inocento kapinių elgetos...— Žr. „Garg.“ 170 paaišk. 

Švento Viktoro biblioteka buvo viena iš turtingiausių Paryžiuje. Toliau patei- 
kiamame sąraše Rablė parodijuoja įmantrius, gudragalviškus knygų pavadinimus 
ir tyčiojasi iš scholastiškos viduramžių literatūros bei nemokšiškos, karikatūriškai 
darkytos viduramžių lotynų kalbos. 

„visų pirma: Išganymo žalga. Teisės daiktadėtis. Nuosprendžių kurpė. Ydų gra- 
natas“. 

„Marmotrė, Apie pavianus ir bedžiones, su Orbelio komentarais. Paryžiaus uni- 
versiteto nutarimas dėl kekšaujančių moteršių“. Marmotrė (Mamotrė) — žr. 

„Garg.“ 73 paaišk. Orbelis (Nicolas des Orbeaux, XV a.) — teisės profesorius 
Puatjė universitete. 

„Menas mandagiai išleisti vėją drauguomenėje, parašė magistras Ortuinas“. Gra- 
cijus Ortuinas (1481—1542) — aršus humanistų priešas. 

„Menų skruzdėlynas. Apie buljonų vartojimą ir buteliavimo padorumą, parašė 
Silvestras Prieriškis, jakobinas“. Silvestras Prieriškis (Sylvestre de Prierio, m. 
1523) — įžymus Reformacijos priešininkas, gynęs indulgencijas. 

„Moksleivių batų šepetys. Tartarė, Apie kakojimo būdą“. Pjeras Tartarė (Pierre 
Tartaret) — teologijos profesorius Sorbonoje, Rablė amžininkas. 

„Briko, Apie sriubų skirtumus“. Gijomas Briko (Gillaume Bricot) — vienas iš 
kunigų Dievo motinos katedroje, humanistų priešas. 

„Garbiojo kunigo brolio Liubeno, Plepalynės provinciolo, Apie lašinių kramtymą, 
trys knygos. Paskvilio, marmurinio daktaro, Apie ožkienos su artišokais valgymą 
popiežiaus laiku, bažnyčios draudžiamu“. Liubenas — pernelyg naivus vienuolio 
pravardinys. Paskvilis — užuomina į Paskviną, garsią marmurinę statulą Romoje, 
prie kurios anais laikais buvo kabinami satyriniai eilėraščiai. 

„Majorio, Apie dešrų darymo būdą“. Džonas Mairas [Majoris] (John Mayr 
[Majoris]) — mokytojas Montegiu kolegijoj. 

„Beda, Apie gerąsias žarmnokų savybes“. Noelis Beda (Noël Beda) — irgi Mon- 
tegiu kolegijos mokytojas, humanistų priešas, pagarsėjęs valgytojas. 
„Garsingiausiojo abiejų teisių daktaro, magistro Graibšto Denarolupiko, Apie lo- 
pytinius Akursijaus Glosos pliurpalus kuo įžvalgiausias pakartotinis išdėstymas. 
Laisvojo šaulio iš Banjolės karinės gudrybės. Algininko, Apie karo dalykus, su 
Tevoto piešiniais. Apie arklių bei kumelių odų lupimą ir to darbo naudingumą, 
parašė magistras de Kebekiu“. 

„Teologijos magistro Rostokostoasilakojo, Apie garstyčias, paduodamas popiet, 
keturiolika knygų, su magistro Vorijono aprobacija“. Vorijonas (Vaurrillon, 
XV a.) — prancūzų teologas. 

„Subtiliausias klausimas, ar gali Chimera, tuščioj erdvėj brunzgėdama, suėsti 
antrines intencijas. Svarstytas Konstancos susirinkime dešimt savaičių“. 

„Skoto terlionės“. Skotas — žr. „Garg.“ 42 paaišk. 

„Apie pentinų pašalinimą, vienuolika knygų po dešimtį tomų, parašė magistras 
Alberikas de Rozata. To paties, Apie stovyklos įrengimą tarp plaukų, trys kny- 
gos“. Alberikas de Rozata (Albėric de Rosata, XIV a.) — kanonų teisės dės- 
tytojas. 

Antuanas de Levas (Antoine de Leve, XVI a.) — Karolio V generolas, nu- 
niokojęs Provansą. 

„Bakalauro Marforijo, Romoje gulinčio, Apie kardinolų mulų švarinimą ir 
teršimą“. Marforijas — antikinė statula Romoje. 

„Pranašystė, kuri prasideda „Silvi Mašnabilis“, išbliauta teologijos magistro 
Sapaliotojo. Vyskupo Budareno, Apie emulgencijų pajamas, devynios knygos po 
devynis tomus, su popiežiaus privilegija trejiems metams, o po to jau ne“. Emul- 
gencijos — aliuzija į indulgencijas (lot. emulgere — išmilžti). 

Okamas — žr. „Garg.“ 44 paaišk. 

„Teologijos magistro Dešragraužio, Apie kanoninių valandų veblenimą, ketu- 
riasdešimt knygų. Brolijų virtakuliavimas, nežinomo autoriaus“. 

„Itališkas ištižimas, magistro Briulefero. R. Lulijo, Apie kunigaikščių paikystes. 
Veidmainybės makštis, parašė magistras Jakobas Hochstratenas, eretikometras. 

Karštaveislio, Apie vyno podėlius tų, kas yra arba ketina būti teologijos ma- 
gistrai, aštuonios knygos, didžiai pikantiškos“. Etjenas Briuleferas (Etienne 
Brūlefer, XV a.) — skotizmo dėstytojas Paryžiaus universitete. Raimundas Lu- 
lijas (Raimundo Lulio, 1235—1315) — ispanų filosofas ir alcheinikas. Jakobas 
Hochstratenas (1460—1527) — Kelno inkvizitorius, humanistų priešas. 
„Kaminų braukimo metodai, parašė magistras Ekas“. Ekas (Eck, Eccium, tikr. 
Johanas Majeris, 1486—1543) — vokiečių teologas, Liuterio priešas. 

„Sofistų niekų tauškalai. Nusilaukinėjančiųjų postringavimai“ (ilgajame žodyje 
sudėti visi svarbiausieji graikų kalbos priešdėliai). 

„Tauzylos, Apie dabitų gyvenimą ir dorą. Sorbonos teologo kapišono pamokslai, 
parašė magistras Lupoldas“. 

„Kelno daktarų agitacijos prieš Roichliną“. Johanas Roichlinas (Johann Reuch- 
lin, 1455—1522) — vokiečių rašytojas ir filosofas, humanistas. 

„Apie bažnyčios galią nušalinti popiežių“. Žersonas (Gerson, tikr. Žanas Šarljė, 
1362— 1428) — žymus teologas ir pamokslininkas. 

„J. Ditebrodijaus, Apie ekskomunikacijų baisumą, knygutė be galvos. Sugebėji- 
mas iššaukti velnius ir velnes, parašė magistras Gvingolfas“. 

„kerubiniško daktaro, Apie davatkų kilmę ir veidmainių papročius, septynios 
knygos“. 

Angeliškoji suma — Tomo Akviniečio veikalas „Teologijos suma“ (XIII a.). 
„Batsiuvio žodis prieš tą, kuris jį apšaukė sukčiumi, ir kad sukčiai nėra bažnyčios 
pasmerkti. Medikų tupykla“. Batsiuvys — užuomina į Sorbonos profesorių Pjerą 
Kutiurjė (pranc. couturier — „siuvėjas“), Erazmo priešininką. 

„Klizmų laukai, parašė S. C.“ Autentiškas pavadinimas knygos, išleistos 1528 m. 
Autorius — Liono gydytojas Semforjenas Šampjė (Symphorien Champier). 
„Justinianas, Apie šventeivų išnaikinimą. Sielos vaistai nuo apnuodijimo. Merli- 
nas Kokajis, Apie velnių tėvynę“. Merlinas Kokajis (Merlin Cocai, tikr. Teofilas 
Folengas, 1491—1544) — italų poetas. 

gotai humanistų leksikone — barbarai. Šis žodis ypač taikomas viduramžių 
pabaigos rašytojams. 

Papinianas (II a.) — Romos teisininkas. 

Minerva — romėnų meno ir mokslo deivė; Minervos dirbtuvė — mokslinimasis, 
kultūrinis prusinimasis. 

Katonas Vyresnysis (234—149 pr. m. e.), Romos konsulas, buvo išgarsėjęs uoliu 
rūpinimusi, kad romėnai laikytųsi senovinio savo buities paprastumo ir papročių 
griežtumo; graikų kalbos nei kultūros jis neniekino, tik kovojo su besaikiu mėg- 
džiojimu visko, kas grai'iška. 

„„mėgaujuosi Plutarcho Pamokymais...— Čia suminėtos knygos, matyt, buvo mėgs- 
tamiausioji Rablė lektūra. Pausanijas (apie 115 — apie 180) — graikų rašyto- 
jas, „Helados aprašymo“ autorius. Atenėjas (III a.) — graikų gramatikas ir 
retorius. 

Markas Fabijus Kvintilianas (Marcus Fabius Ouintilianus, apie 35 — apie 96) — 
romėnų pedagogas, retorikos teoretikas. 

„pirmiausia — graikų... taip pat chaldėjų ir arabų...— Specifinis humanistų sie- 
kimas — mokytis senovės kalbų ir, jomis naudojantis, studijuoti Europos kultūros 
pagrindus iš pirmųjų šaltinių. 

Šiame laiške yra rimtai išdėstyta Rablė humanistinė pasaulėžiūra, o ypač peda- 

goginės idėjos, kurių realizavimą matome „Gargantiua“ (I knygoje), perskyri- 
muose apie Gargantiua auklėjimą. 

Obuolių skynėjai buvo įėję į priežodį dėl savo nudriskusių drabužių. 

„Pone, tegu dievas duoda jums laimės ir sėkmės. Visų pirma, mielasis pone, 
tebūnie jums žinoma, jog tai, ko mane klausėte, yra liūdna ir sielvartinga, apie 
tai būtų sunku jums klausyti, o man pasakoti, nors poetai bei oratoriai kitados 
aforizmais bei sentencijomis sakė, kad seniau išgyventas bėdas ir skurdą minėti 
esą labai malonu“. 


? Nesamos kalbos tekstas, Rablė pramanytas. 


antipodai — vietos kitame, priešingame Žemės rutulio šone. 

„Mano pone, jūs, pavyzdžiui, žinote, kad kulinė dūda nedūduoja, jeigu jos pilvas 
nepripildytas; tolygiai ir aš nesugebėčiau jums pasakoti apie savąją dalią, jei 
vargšas mano pilvas negautų įprastinio pastiprinimo,— jis manytų, kad mano 
rankos ir dantys nustojo vykdyti savo gamtines prievoles ir nykte išnyko“ (it.). 
„Pone, jei esate tokio pat galingo proto kaip didelio ūgio, tai turite pasigailėti 
manęs, nes gamta sukūrė mus visus lygius, bet likimas vienus išaukštino, kitus 
nužemino. Tačiau dorybė dažnai yra nužeminta, o dori žmonės paniekinti, nes 
tik paskutinį kvapą iškvėpęs žmogus tėra geras“ (škot.). 

„Didysis pone, nuo kiekvienos ligos turi būti vaistas; išlikti padoriu vyru — 
štai kas sunku! Maldaute maldauju, liepkite patvarkyti mano reikalą; man rūpi 
tik viena — kad lieptumėte mane pasotinti. Po to klausinėkite kiek tinkami, 
nors ir už du; jūs liksite patenkinti, jei tokia bus dievo valia“ (bask.). 
Karpalimas — „greitasis, žvalusis“ (gr.). 

Vėl Rablė prasimanyta kalba; joje įmaišyti keli rašytojo tėviškės vietovardžiai. 
Patlenas — prancūzų Renesanso miestietiškos komedijos („Farsas apie advokatą 
Patleną“) personažas, advokatas, pilnas sąmojo ir visokių suktybių. Kai jam nau- 
dinga, jis apsimeta bepročiu, kurio kalbos negalima suprasti. 

„Pone, visos kalbos, kuriomis šneku, yra krikščioniškos. Bet manau, kad jei aš 
nė žodžio nepratarčiau, mano skarmalai jums pakankamai aiškiai sakytų, ko aš 
trokštu; tad būkite gailestingas ir duokite man kuo pasistiprinti“ (ol.). 

„Senjore, aš pavargau nuo tokių ilgų kalbų. Užtat maldauju jūsų prakilnybę atsi- 
žvelgti į evangelijos pamokymus, nes jie paskatins jūsų prakilnybę daryti taip, 
kaip sąžinė liepia. O jeigu jų nepakanka sujudinti jūsų prakilnybės gailestingumui, 
tai aš maldauju atsižvelgti į natūralųjį gailestingumą, į kurio balsą, esu tikras, 
jūs atsiliepsite ne mažiau gyvai kaip į proto balsą. Ir aš jau daugiau nebekal- 
bėsiu“ (isp.). 

„Mano pone, net tuo atveju, jeigu aš, kaip maži vaikai ir gyvuliai, nekalbėčiau 
nė jokia kalba, mano apdaras ir mano liesumas rodytų, ko man reikia: valgyti, ir 
gerti. Užtat pasigailėkite manęs ir duokite kuo numalšinti įnirtingai kaukiantį 
pilvą, panašiai kaip dvoda Cerberiui sriubos dubenėlį. O jūs gyvenkite ilgai ir 
laimingai“ (dan.). 

Eustenas — „stiprusis, galingasis“ (gr.). 

„Pone, ramybė jums. Jei linkite gero savo tarnui, duokite tučtuojau kepaliuką 
duonos, nes yra parašyta: dievui skolina tas, kas sušelpia vargšą“ (hebr.). 
„Valdove tu mano geriausias, kodėl manęs nepavalgydini? Tu gi matai, kad aš, 
nelaimingas, mirštu badu, o betgi nepasigaili manęs ir davinėji pašalinius klau- 
simus. Ogi visi raštijos draugai yra vieningos nuomonės, kad žodžiai ir sampro- 
tavimai nereikalingi, kada faktai savaime aiškūs. Kalbos reikalingos tik tada, kai 

svarstomas dalykas nėra pakankamai akivaizdus“ (gr.). 

Vėl prasimanyta kalba. 

„Jau tiek kartų visų šventenybių, visų dievų ir deivių vardu šaukiausi į jus, 
idant — jeigu nors.kiek pagailos turite — mano nedalią palengvintumėte, tačiau 
savo šauksmais ir aimanomis nieko nepasiekiau. Leiskite tad, maldauju, leiskite, 
vyrai nedievoti, man eiti sau, kur mano dalia mane šaukia, ir nebevarginkit 
manęs savo tuščiais klausimais, atsimindami seną priežodį, jog alkanas pilvas 
neturi ausų“ (lot.). 

Achatas — „Eneidos“ personažas, ištikimas Enėjo draugas. 

Panurgas — „viską dirbantis, viską sugebantis“ (gr.). Šis vardas (ta pačia prasme) 
randamas jau antikinėje literatūroje. 

Nelaimingas žygis į Mitilenę buvo 1502 m.: prancūzų kariuomenė norėjo tą 
Lesbo salos miestą atimti iš turkų, bet pralaimėjo karą. 

Šiaudų gatvėje buvo Paryžiaus universiteto menų fakultetas (studentai ten sė- 
dėdavo ant šiaudų). 

parlamentas Rablė laikais — aukščiausia teismo instancija. Jo įstaigų Prancūzi- 
joje buvo keletas. 

Jasonas ir Filipas Decijus (XV—XVI a.) — italų juristai. Petras de Petro- 
nibus — prasimanytas vardas. 

Rabinistais čia juokaujamai vadinami teisės mokslo žinovai, kazuistai. Anų laikų 
papročiu į labai svarbių bylų nagrinėjimus būdavo kviečiami tokie žmonės pa- 
reikšti savo nuomonės. 

Diu Duė (Du Douhet, tikr. Brianas Valė, senjoras diu Duė, m. 1544) — pata- 
rėjas Bordo parlamente. 

Bartolomėjas Čepola (Bartolomeo Cepola, XV a.) — italų teisininkas, parašęs 
knygą „Cautelae juris“ („Teisinės įžvalgos“), kurioje moko, kaip aplenkti 
įstatymus. 

Akursijas, Baldas... Kurcijus — XIV — XVI a. italų teisininkai, romėnų teisės 
komentatoriai. 

„Apie teisės kilmę“, paskutinėje knygoje“ (lot.). Domicijus Ulpianas (Domitius 
Ulpianus, 170—228) — romėnų teisininkas. 

Rago — pagarsėjęs valkata, elgetų vadas, dažnai minimas XVI a. rašytojų. 
Bikoka — vietovė arti Milano, kur prancūzai 1522 m. buvo sumušti Karolio V 
kariuomenės. 

„Palaiminti vėplos, kadangi jie kvanklinės“ (dark. lot.). Šventojo rašto vienos 
frazės parodija. 

„Tas nuo liepto neina, kas atsargiai griūva“. Sukalambūrinta sentencija. Tikra- 
sis jos pavidalas: Non de ponte cadit, gui cum sapientia vadit („Tas nuo liepto 
negriūva, kas atsargiai eina“, lot.). 

„Valdovų akiniai“ — prancūzų poeto Žano Mešino (Jean Meschinot) poezijos 
knyga (1493). 

Žodžių žaismas: lot. frazė in verbo sacerdotis („kunigo garbės žodis“), per- 
dirbta šituo būdu, darosi beprasmė žodžių samplaika. 

„veiksmas, poelgis“ (lot.). 

„priedus“ (lot.); šiuo atveju — apgaulingus priedus, galinčius pakeisti teksto 
prasmę. 

frisesomarum — vienas iš pirmosios silogizmo figūros modusų. 

dama — tam tikra kauliukų lošimo figūra. 

„meškeriodami varles“ (dark. lot.). 

didysis klastorius — velnias. 

„Pone, gerk, gerk“ (vok.). 

„Tokiu atveju... kokią teisę turi mažesnieji?“ (lot.). 

„Salijų teisynas“ (lot.). Vienas iš daugelio teisynų, kuriuos sukūrė V-IX a. 
vakarinėse Romos imperijos srityse germanų gentys. 

„gyvu žodžiu pareiškimą“ (lot.). 

„vienu balsu“ (lot.). 

„nuo šiol ir ateityje“ (lot.). 

„Katonas“, „Brolis“, „Galas“, „Penkios pėdos“, „Vynas“, „Jei ponas“, „Motina“, 
„Gera žmona“, „Jei kas nors“, „Pomponijus“, „Dvarai“, „Pirkėjas“, „Pretorius“, 
„Pardavėjas“ (lot.). 

„trylika jubiliejų praeis...— Didieji krikščionybės jubiliejai būdavo švenčiami kas 
šimtas metų, kiti — kas penkiasdešimt. 

Kuzanas (Cusanus), arba Mikalojus Kuzietis (1401— 1464), kardinolas, buvo 
nustatęs, kad pasaulio galas ateis sulig 34 jubiliejumi nuo Kristaus gimimo (jubi- 
liejus skaitant kas penkiasdešimt metų), vadinasi, XVII amžiaus pabaigoje. 
Rablė juokiasi iš tokių skaičiavimų. 

Empedoklis (V a. pr. m. e.), graikų filosofas, puolė į Etnos kraterį ir buvo, pasak 
legendos, ugnikalnio garų užkeltas ant mėnulio. 

„sukelti troškulį, kaip mėnulis — slogą.— Buvo manoma, kad mėnulis galįs daryti 
fizinės įtakos Žmogaus kūnui. 

šventas Laurynas — kankinys, 258 m. gyvas sudegintas ant žarijų ugnies. Virė- 
jų, gaisrininkų patronas. 

Jamblichas (VI a.) — graikų filosofas neoplatonikas, žymus demonologas. Mur- 
melis Miunsteriškis (m. 1517), profesorius, čia minimo veikalo nėra parašęs. 
„Apie kuprius ir luošius mūsų magistrams apginti“ (lot.). 

„Šventas ir nemirtingas dieve“ (gr.). 

serafai — rytietiški (Persijos, Egipto) aukso pinigai. 

Fransua Vijonas (Francois Villon, 1431 — apie 1489) — įžymus prancūzų Re- 
nesanso poetas, didelis nenuorama, avantiūristas. Cituojamoji eilutė — iš jo ba- 
ladės „Kadainykščių laikų damos“. 

Korintietėmis Rablė vadina prostitutes. Emblikai — Indijos vaisiai, turį gašli- 
namųjų savybių. 

Loto žmona, bėgusi su vyru ir dukterimis iš bausmę užsitraukusio Sodomos 
miesto, nepaisydama angelų perspėjimo, atsigręžė ir už tai buvo paversta druskos 
stulpu (Pradžios, XIX). 

Foli Gobelenas — pasilinksminimų įstaiga Paryžiaus užmiestyje (dabar ta vieta 
jau mieste). 

Agesilajas (IV a. pr. m. e.) — Spartos (Lakedemono) karalius. Šis pasakoji- 
mas — iš Plutarcho. 


T „Brolis Liubenas knygoje „Apie elgetaujančiųjų išgertuves“ (lot.). Liubenas — 


žr. šios kn. 52 paaišk. 

„O iš kur paimsime?“ (dark. lot.). 

švento Antano ugnis — žr. šios kn. 10 paaišk. 

„„prisega užpakaly lapės uodegą ar kiškio ausis...— Tai buvo pikta išjuoka 
žmogui. 

Visos šios medžiagos labai dvokia. 

De Alliaco (De Aliakas, tikr. Pjeras d'Aji, 1350—1420) — Paryžiaus universi- 
teto kancleris, kardinolas; Suppositiones — „Prielaidos“ — vienas iš scholastinės 
logikos skyrių. 

Futinjanas, Futarabija — iškreipti vietovardžiai Frontinjanas, Fontarabija (fou- 
tu — „netikęs, prakeiktas“). 

Arachnė (graikų mit.) — gabi audėja, mėginusi rungtis su pačia Atėne. Ši 
užsirūstinusi pavertė ją voru. 

Mušas — viduramžių anekdotų personažas, genialių gabumų sukčius ir eibi- 
ninkas. 

atlaidai pagal viduramžių teologų mokymą — tai atleidimas nuo bausmės skais- 
tykloje, pelnomas tam tikrais gerais darbais arba auka bažnyčiai. Bažnyčios prie- 
dury ar šventoriuj sėdėdavo prie staliukų tam skirti žmonės, kurie priiminėdavo 
aukas ir aukotojams dalindavo atlaidų ženklelius — indulgencijas. Iš to ilgainiui 
išsivystė tikra indulgencijų prekyba, dėl kurios buvo daug ginčų. 

Grates vobis, Dominos.— Įprastinė lotyniška dėkojimo formulė yra Grates 
vobis do; Panurgas paikiodamas iš žodžio do („duodu“) padaro dominos („po- 
nus“) — išeina nesąmonė. 

„Gausi šimteriopai“ (lot.). Žodžiai iš Šventojo rašto (Mato, XIX). 

„Mylėsi dievą“ ir „mylėk“ (lot.). 

Davidas Kimchis (m. 1230) — garsus žydų gramatikas ir Biblijos komentato- 
rius. Aben Ezra (Abraomas ben Mejiras ibn Ezra, 1093— 1174) — įžymus žydų 
mąstytojas, vienas iš Biblijos kritikos pradininkų. 

„čia ir Bartolas“ (lot.). Bartolas Sasoferatietis (Bartolo di Sassoferato, 1314— 
1357) — įžymus italų teisininkas, romėnų teisyno komentatorius. Jo komenta- 
rus teisininkai nuolat cituodavo, jais remdavosi,— Rablė čia ir pasijuokia iš to. 
„„į$ kryžiaus žygio...— Aliuzija į 1502 m. nenusisekusį prancūzų žygį Mitilenės 
(Lesbo) salon. 

Fifi — populiarus išviečių valytojų pavadinimas. 

„Sentencijos“ — aliuzija į Pjero Lombardo, XII a. teologo ir Paryžiaus vysku- 
po, veikalą „Ouattuor libri sententiarum“ („Keturios sentencijų knygos“). Čia 


ir žodžių žaismas: pranc. sentences — „sentencijos“, sentir — „kvepėti, atsi- 
duoti“. 


Sofistai čia, kaip ir daugelyje šio veikalo vietų, reiškia „teologai scholastikai“. 
Taumastas — „nuostabusis“ (gr.). 

gimnosofistai (gr.) — Indijos išminčiai, kurie nuogi gyvenę giriose. Pavadinimas 
eina iš Plutarcho raštų. 

geomantija — būrimas iš tam tikrų ženklų žemėje; kabala — mistiškas Bibli- 
jos aiškinimas ir tam tikros mistiškos apeigos. 

akademikai — Platono įkurta filosofijos mokykla, veikusi Akademo sode. Dek- 
lamacija — gražbylystė Romos oratorių tipo. 

Pikas Mirandula (Picus Mirandula, tikr. Džovanis Pikas dela Mirandola, 1463— 
1494) — įžymus italų Renesanso mokslininkas. 1486 m. jis paskelbė Romoj 
900 tezių visais tuometinės žinijos klausimais ir kvietė visus stoti dėl jų į viešą 
disputą. Tiesa, „disputuoti skaičiais“ jis nesisiulė — čia Rablė išmonė. 

„Apie skaičius ir ženklus“, „Apie neišsakomus dalykus“, „Apie magiją“ (lot.). 
„Apie sapnų aiškinimą“, „Apie ženklus“, „Apie neišreiškiamus dalykus“, „Apie 
nutylėtinus dalykus“ (gr.). Beda Garbusis (Venerable Bede, 675—735) — 
anglų vienuolis ir istorikas. Plofinas (III a.), Proklas (V a.), Anaksagoras 

(V a. pr. m. e.) — graikų filosofai. Artemidoras (II a.) — graikų rašytojas. 
Inarijus — pramanytas vardas. Filistionas (II a.) — pantomimų autorius. Hi- 
ponaktas (g. apie 540 pr. m. e.) — graikų poetas (tokio veikalo jis nėra parašęs). 
„iki kol nebeturės ko sakyti“ (lot.). 

Vovero pilis Paryžiuje viduramžiais buvo laikoma velnių lindyne. 

„vidun įsikišęs didelį apelsiną.— Daiktadėtis eidavo kartais ir kišenės parei- 
gas, juoba kad kišenių vyriškame to meto kostiume nebuvo. Daiktadėty nešiotis 
valgomus daiktus, net jais pavaišinti ką tuomet nebuvo laikoma netinkamu 
dalyku. 

Visas šis „disputas“ yra scholastinių disputų parodija. 

Jūs prašneko!, kauke! — Posakis, primenąs kaukėtų žmonių pramogas: kaukėtieji 
turėdavo tylėti. 

„Štai čia daugiau negu Saliamonas“ (lot.). Citata iš Šventojo rašto (Mato, XII). 
„Mokinys nėra aukštesnis už savo mokytoją“ (lot.). Citata iš Šventojo rašto 
(Mato, X). 

„Kaip žemė be vandens“ (lot.). Citata iš CXLII psalmės. 

„šunys, kiek tik jų buvo bažnyčioj...— Tais laikais per pamaldas bažnyčios durys 
stovėdavo atdaros, ir šunys laisvai įeidavo vidun. 

Gobelenai — dažytojų šeima, XV a. įsisteigusi prie Paryžiaus savo įmonę. Paskui 
jų įmonė išsiplėtė, ėmė austi brangius audinius. Liudvikas XIV ją atpirko. Čia 
buvo gaminami austiniai paveikslai, nuo įmonininkų pavardės gavę gobelenų 
vardą. 

fėja Morgana, Ožjė, Artūras — bretonų romanų personažai. 

dipsodai — Rablė prasimanytas graikiškas tautovardis: „trokštantie ji“. 

„Marotas Ežerinis, vienuolis“ — prasimanytas autorius. 

miliarijus — romėnų mylia (apie 1,5 km), stadijas — graikų (apie 180 m), 
parasangas — persų (5 km su viršum). 

„„Aulo Gelijaus gudrybė.— Aulas Gelijus „Atikos naktyse“ pasakoja, kad spar- 
tiečiai apvyniodavo įvijai papiruso kaspinu lazdelę ir rašydavo ant to „cilindro“ iš 
viršaus žemyn. Adresatas turėdavo tokią pat lazdelę, vyniodavo ant jos kaspiną 
ir perskaitydavo laišką. 

„Apie neišskaitomą raštą“ (gr. ir lot.). Veikalai prasimanyti. Kalpurnijų Basą 
Plinijus Vyresnysis mini kaip autorių, kurio raštais jis naudojosi. 

„Kodėl mane apleidai?“ — paskutiniai Kristaus žodžiai (Mato, XXVII). 
Melindos karalystė — rytinės Afrikos krantas, Zanzibaro sritis. Iki čia Panta- 
griuelis plaukia įprastiniu ispanų keliu į Indiją. 

Medenas... Achorija — prasimanyti vietovardžiai, pasidaryti iš graikų k. ele- 
mentų. 

Zopyras — persas, Darijaus karys. Nusikapojęs ausis ir nosį, jis įsigavo į persų 
apsuptą Babiloną šnipinėti, sakydamas, kad jį taip sužalojęs Darijus. 

Sinonas — graikų karys. Pasidavęs į nelaisvę trojėnams, prikalbėjo juos įsivežti 
pilin garsųjį medinį arklį. 

Pakolė — nykštukas raganius (iš riterių romano „Valentinas ir Orsonas“), pa- 
dirbęs iš medžio stebuklingą arklį. 

Kamila — amazonė, „Eneidos“ personažas (VII g.). Ji sugebėdavo perlėkti per 
javų lauką, nė vieno javo nepalietusi. 

Anarchas — „neturįs valdžios“ (gr.). 

Žodžių žaismas: capere lotyniškai daugiaprasmis žodis, reiškiąs visų pirma „grieb- 

ti, pagauti“, paskui — „suprasti, išmanyti“. Evangelijos tekste (Mato, XIX) ši 
frazė reiškia: „Kas pajėgia išmanyti, teišmano“; Rablė čia ją pavartoja kita 
prasme. 

„„jei tikėsime Herodotu ir Trogu Pomponijum...— Buvo romėnų istorikas Pom- 
pėjus Trogas (Pompeius Trogus, I a. pr. m. e.— I a.), bet nei jis, nei Hero- 
dotas šio kariuomenės skaičiaus neduoda. 

„„Fabijus ir Scipionai...— Turima omeny trys romėnų karvedžiai: Kvintas Fabi- 
jus Maksimas Delsėjas (Ouintus Fabius Maximus Cunctator, m. 203 pr. m. e.), 
Scipionas Afrikietis Vyresnysis (Scipio Africanus Major, apie 235 —apie 
183 pr. m. e.) ir Scipionas Afrikietis Emilianas Jaunesnysis (Scipio Africanus 
Aemilianus Minor, apie 185—129 pr. m. e.). 

„Eik su manim“ (lot.). Vademekumais iš seno vadinamos nedidelės kišeninės 
informacijos knygutės, kelionių vadovai. 

diuretinės specijos — vaistai, varą šlapimą. 

Deukalionas — graikų mitologijos personažas, per visuotinį tvaną vienintelis 
išlikęs gyvas su žmona Pyra. 

Turpenas (Turpin, m. apie 800 m.) — vienuolis, Reimso arkivyskupas, kuriam 
priskiriama kronika-romanas „Karolio Didžiojo ir Rolando gyvenimas“. 

chalibai — tauta, gyvenusi prie Juodosios jūros. Jų plieną labai vertino graikai 
ir romėnai. 

Sanheribas — Biblijos personažas, Asirijos karalius, kariavęs su žydais. Angelas 
per naktį išžudė 185 000 jo kareivių (IV Karalių, XIX). 

Hoc fac et vinces — užuomina į legendą apie Romos imperatorių Konstantiną 
Didįjį (IV a.), kuriam prieš mūšį danguje pasirodęs kryžius su užrašu: In hoc 
signo vinces — „Su šiuo ženklu nugalėsi“. 

„Išsituštinti“ (isp.). 

„„kaip griuvo didysis Buržo katedros sviesto bokštas...— Buržo katedros bokš- 
tas sugriuvo 1506 m.; po poros metų buvo pastatytas naujas, vadinamasis 
„sviesto bokštas“, kuriam statyti buvo naudojami pinigai, gauti už dispensus 
valgyti su sviestu pasninko laiku. Jis tebestovi ir dabar. 

„kaip jie ten laiką leidžia.— Viduramžių didaktinėje literatūroje buvo apsčiai 
knygučių, kur vaizduojamas pomirtinis žmonių būvis — kančios pragare bei 
skaistykloj ir palaima danguje. Rablė tyčiojasi iš tokių veikalų ir kartu humo- 
risto ir satyriko akimis pažiūri į šio pasaulio galiūnus. 

Kokitas, Flegetonas... (graikų mit.) — požemių pasaulio upės. 

Valentinas ir Orsonas, Giglanas ir Govenas, Morganas, Juonas Bordietis, Žanas 
Paryžietis, Artūras Bretanietis, Persforė, Ožjė Danas, Galjenas Gaivintojas, 
keturi Emono sūnūs — įvairių viduramžių romanų ir poemų herojai. 

Žanas Lemeras Belgas (Jean Lemaire de Belges, 1473—1525) — prancūzų 
poetas ir istorikas, popiežių priešininkas. 

Kajetas (Caillette, m. 1514) ir Tribulė (Triboulet, m. 1536) — juokdariai 
Liudviko XII ir Pranciškaus I dvare. 

? proficiat — duoklė naujam vyskupui, atvykusiam į savo vyskupiją. 

Saturno laikai — aukso amžius. 

almirodai — „sūrieji“ (gr.). 

Asfaragas — „gerklė“ (gr.). 

Laringas ir Faringas — „koserė“ ir „ryklė“ (gr.). 

„kolofoninės skamonijos“ (lot.). Labai stiprūs paleidžiamieji vaistai. 

218 Mefita — graikų deivė, garbinama tose vietose, kur kilo iš žemės sieros garai. 
Kamarinos pelkės — Sicilijoje, prie Kamarinos miesto. Graikų geografas Stra- 
bonas (I a. pr. m. e.) savo raštuose mini ne Sorbonos, bet Serbonidos ežerą; 
humanistai, atakuodami Sorboną, jos vardą juokais kildindavo iš to smirdan- 
čio ežero pavadinimo. 

Frankfurto mugėse, pavasarį ir rudenį, vykdavo gyva knygų prekyba. 

Kaspijos kalnai — tarp Armėnijos ir Medijos. 

Perlų salomis buvo vadinamos kai kurios Antilų salos. 

Prestanas — legendinis karalius, kurio valdos, pasak vienų, buvusios Indi- 
joj, pasak kitų — Abisinijoj. 

„Atleiskite man“ (it.). 

„Ir dedasi Kurijais, o jų gyvenimas — bakchanalija“ (lot.). Citata iš Juvenalio 
II satyros. Kurijus Dentatas (Curius Dentatus, IV—III a. pr. m. e.), Romos 
konsulas, karvedys, buvo laikomas senoviško romėnų dorovingumo ir kuklumo 
pavyzdžiu. 

mahalebai — tam tikros slyvų atmainos arabiškas pavadinimas. 

žmonės, kurie žiūri pro skylę, — vienuoliai, žiūrį pro kapišono angą. 

Fransua Rablė...— Autorius tik trečią savo veikalo knygą leisdamas, kai jau buvo 

užsitikrinęs karaliaus ir aukštųjų dvasiškių globą, išdrįso pasirašyti savo tikrą 

vardą ir pavardę. 

Navaros karalienė — Margarita Navarietė (Marguerite de Navarre, 1492— 

1549), Pranciškaus I sesuo, rašytoja, „Heptamerono“ autorė. 

Žmonės gerieji...— Kreipdamasis į skaitytojus, autorius kalba tokiu tonu kaip 

prekių šaukdintojas prekyvietėje. ...gerbiamieji podagrikai...— Podagrą tais 

laikais kai kurie medikai laikė venerinių ligų pasekme. 

„įšgarsintas Šventojo rašto...— Mato, XX. 

„dygę iš frigiškos šaknies...— Žanas Lemeras Belgas (1473—1525), pirmas 

prancūzų humanistinis poetas, viename savo veikale pasakoja legendą, kad 

frankai esą kilę iš Frigijos. 

Midas (738—696 pr. m. e.) — Frigijos karalius, turėjęs, pasak legendos, asilo 

ausis. 

7 Otakustas — „kas slapčiomis klausosi, šnipas“ (gr.). 

ë Romos imperatorius Markas Aurelijus Antoninas Karakala (211—217) laikė 
didelį slaptų pranešinėtojų tinklą. 

> „„pakasinėjo kontrminas...— Šiame pasakojime autorius nepajso chronologijos ir 
daugelį savo laikų technikos bei strategijos dalykų nukelia į antikinę senovę. 

10 „.korintietės buvo smarkios susirėmimuose.— Dviprasmiškas posakis: senovės 
Korintas, be kitko, buvo garsus savo kurtizanėmis. 

'! Kranijos kalva — vieta, kur daugiausia būdavo Diogenas. 

'? antifrazė — retorinė figūra, išreiškianti žodžiams priešingą mintį. Lotyniški žo- 
džiai „karas“ ir „gražu“ yra homonimai. 

'3 „karpo ausimis kaip Arkadijos asilai...— t. y. dedasi suprantą, išmaną. 

!* „„arklinė versmė...— Pasak graikų mito, Pegasas (sparnuotas arklys) spyrė koja 

į žemę Helikono kalne, ir toje vietoje ištryško Hipokrenės šaltinis, duodąs įkvėpi- 
mo poetams. 

Kvintas Enijus (Quintus Ennius, 269—139) — romėnų poetas, lotyniško heg- 
zametro pradininkas. 

„Užstalės šnekose“ (lot.). 

„iki antrojo laipsnio...— Senovės gydytojai teigė, kad kiekviena elementari 
kokybė dalinasi laipsniais; taip antai, ugnis — aštuntas šiltumo laipsnis. 
Laomedontas — Trojos karalius, Priamo tėvas. Neptūnas ir Apolonas jam pa- 
dėjo pastatyti Trojos sienas. 

Reno de Montobanas — herojinės prancūzų poemos personažas, vienas iš ke- 
turių Emono sūnų. Pasenęs jis kukliai tarnavo mūrininkams, statantiems Kelno 
katedrą. 

Amfionas — Dzeuso sūnus, muzikas ir poetas. Jis skambino lyra ir dainavo, o 
akmenys patys ritosi ir dėjosi į sienas aplinkui Tebų miestą. 

„mėgaujasi pantagriuelinėmis sentencijomis...— Aliuzija į Pjero Lombardo, 
įžymaus XII a. teologo scholastiko, knygą Quattuor libri sententiarum („Keturios 
sentencijų knygos“). 

Ptolemėjas, Lago sūnus — Ptolemėjas I Soteras, helenistinio Egipto karalius 
(305—283 pr. m. e.), Ptolemėjų dinastijos pradininkas. 

Apolonijas Tianietis (m. 97 pr. m. e.), graikų filosofas ir magas, sutikęs Azijoj 
moterį, kurios galva ir biustas buvęs baltas, kitkas juoda. 

Plautas „Puodo“ komedijoj rašo, kad šykštuolio Eukliono gaidys kapstė žemę toj 
vietoj, kur šeimininkas užkasė lobį. Euklionas įtarė gaidį turint piktų kėslų ir nu- 
kirto jam galvą. Romėnų poetas Decijus Magnas Auzonijus (Decius Magnus 
Ausonius, IV a.) eilėraštyje „Grifas“ sakosi radęs tą eilėraštį senoj bibliotekoj kaip 
Eukliono gaidys lobį. 

Druskos kalnas Iberijoj nė kiek nemažėja, nors druską iš jo ima (Aulas Gelijus, 
„Atikos naktys“). Auksinė šakelė atauga vėl, jeigu ją kas nulaužia ir nuneša kaip 
dovaną Prozerpinai, požemių valdovei („Eneida“, VI). 

Pandora, graikų mitologijos Ieva, turėjo skrynioj uždarytas visas blogybes; skrynią 
atidarius, jos išlakstė, liko dugne tik apgaulinga viltis. Heziodas vietoj skrynios mini 
amforą, o Rablė amforą pakeitė buteliu. Danaidės, 50 Danajo dukterų, buvo nu- 
baustos už tai, kad pirmą naktį išžudė savo vyrus: jos privalėjo amžinai pilti vandenį 
į statinę, neturinčią dugno. 

Gajus Lucilijus (Cajus Lucilius, 180—102 pr. m. e.) — romėnų poetas, satyros 
žanro pradininkas. 

Papimanija — popiežiaus išpažintojų šalis, apie kurią bus daug kalbama Ketvir- 
tos kn. perskyr. XLVIII-—LIV. Šioje vietoje tasai žodis pavartotas lyg dangaus 
palaimos prasme. 

nedeliruoja — nekliedi (pranc.). De Lira — žr. „Pantagr.“ 30 paaišk. 

„- pagal nurodymą, kurį pats Jupiteris davė Pamilei.— Plutarchas pasakoja, kad 
viena Tebų moteris, Pamilė, išgirdo sykį balsą iš Jupiterio šventovės, liepiantį pa- 
skelbti, jog gimęs karalius geradarys, Oziris. 

Hierarchija čia Rablė vadina Heziodo „Teogoniją“; tačiau kalbamasis dalykas 
yra ne „Teogonijoj“, o „Darbuose ir dienose“. 

Trasibulas (m. 388 pr. m. e.) — graikų karvedys ir politinis veikėjas, vado- 
vavęs kovai dėl demokratijos atkūrimo Atėnuose. 

Vergilijus, „Georgikos“, IV. 

Numa Pompilijus (Numa Pompilius) — legendinis Romos karalius (714— 
671 pr. m. e.). 

Termas — romėnų dievas, sienų globėjas. 

panteologija — bendroji (universalioji) teologija. 

Seneka, „Tiestas“. 

+ platoniškos ir ciceroniškos...— Platono, taip pat ir Cicerono raštuose skelbia- 
mos visuomeninės etikos idėjos, akcentuojančios pareigas kitiems žmonėms. 
Testilidė — Vergilijaus „Bukolikų“ personažas, moteris, taisanti valgį pjovėjams. 
Tomas Akvinietis, mėgėjas gerai pavalgyti, buvo, pasak vieno anekdoto, pakvies- 
tas į svečius pas karalių Liudviką Šventąjį. Prie stalo, įsigilinęs į savo mintis (jis 
mintinai kūrė bažnytinį himną), suvalgė visą nėgę, nepalikdamas nieko karaliui; 
baigęs sušuko: Consummatum est („Atlikta“ — paskutinis Kristaus žodis ant kry- 
žiaus [Jono, XIX]) ir tuo papiktino drauge sėdinčiuosius. Bet tai buvo jo sukurto 
himno paskutiniai žodžiai. 

Ksenokratas (406—314 pr. m. e.), graikų filosofas, apskaičiavo, kad iš graikų 
balsių ir priebalsių galima sudaryti 100 200 000 skiemenų. 

„Somiūro misterijoj...— Kristaus kančių misterija Somiūre buvo suvaidinta 
1534 m. 

akademikai — Platono įkurtoji filosofų mokykla, veikusi Akademo sode netoli 
Atėnų. 

Metrodoras (IV—III a. pr. m. e.), Epikūro mokinys, teigė, kad pasaulių skaičius 
esąs begalinis. Petronas (VI a. pr. m. e.), filosofas pitagorininkas, mokė, kad pasau- 
lių yra 186, iš jų 183 sudaro lygiakraštį trikampį, o 3 stovi to trikampio viršūnėse. 
.. Homero grandine...— Dzeusas, norėdamas parodyti savo galybę kitiems dievams, 
siūlė nuleisti į žemę aukso grandinę: jie visi nepajėgsią nutempti jo žemėn, negana 
to, jis galėtų kilnoti ta grandine visą žemę („Iliada“, VIII). 

Paryžiaus universiteto rektorių rinkdavo studentai. Per rinkimus būdavo daug 
triukšmo ir riaušių. 

Likaonas, mitinis Arkadijos karalius, buvo paverstas vilku už svetingumo pareigų 
nepaisymą. Belerofontas, mitinis Korinto karalaitis, užsėdęs Pegasą, norėjo įsigauti 
Olimpan ir už tai buvo dievų pasmerktas vienatvei. Nabuchodonosaras, Babiloni- 
jos karalius, už žiaurumą ir puikybę buvo dievų paverstas gyvuliu. 

Izmaelis, pasak Biblijos (Pradžios, XVI), buvo nuožmus, visų nekentė, ir visi jo 
nekentė. Žiaurus karalius Metabas, pasak Vergilijaus („Eneida“, XI), buvo val- 
dinių nuverstas ir išvytas. Timonas Atėnietis (V a. pr. m. e.) — graikų filosofas, 
pramintas Mizantropu (žmonių nekentėju) dėl savo antivisuomeniškumo; figūruoja 
kaip personažas Lukiano, Aristofano, Šekspyro veikaluose. 


šventas Ivas — teisininkų patronas. 

Citata iš Šventojo rašto (Paulius, Laiškas romiečiams, XIII). 

„gyvą Marq, kokį matė filosofas Tianietis Efeze.— Filostratas „Apolonijo Tia- 
niečio gyvenime“ pasakoja: Apolonijas buvo pakviestas į Efezą gelbėti miesto nuo 
maro; nuvykęs liepė užmušti akmenimis vieną skarmaluotą senį; kai užmušė, po 
akmenimis pamatė ne senį, o pasiutusį šunį sulig liūtu didumo. 

Enio — graikų karo deivė. 

„„prasidurdino žydų papročiu dešinę ausį...— Pasak Biblijos, žydų vergas, kuris 
norėdavo visiškai likti pas savo šeimininką, duodavo pradurti ausį (Išėjimo, XXI). 
maravedis — Ispanijos pinigas (pavadinimas arabiškas), įvairiu laiku įvairios 

vertės; Rablė laikais — smulkus pinigiukas. Hirkanija — istorinė sritis į pietus 
ir pietryčius nuo Kaspijos jūros. 

Blusa ausin įlindo — prancūziškas frazeologizmas, reiškiąs „nerimas apėmė, užma- 
čia apsėdo“. 

Žanas Buržua (Jean Bourgeois, XV a.) — populiarus prancūzų pamokslininkas, 
turėjęs pravardę „Pranciškonas su akiniais“. 

... Valentinas, kurį mačiau... gegužės pirmąją...— Prancūzijoj ir Anglijoj buvo senas 
jaunimo paprotys: Valentino dieną (vasario 14-ąją) burtais skirstydavosi į poras, ir 
po to kiekvienas „Valentinas“ asistuodavo savo „Valentinai“ visus metus. Rablė 
laikais ta apeiga buvo atliekama jau gegužės 1-ąją. Be to, Nansi mieste „Valenti- 
nais“ buvo vadinami turčių jaunimo „karaliai“, renkami pirmą gavėnios sek- 
madienį. 

„Apie sėklą“, I kn. (lot.). 

Deukalionas, graikų mitologijos Nojus, išlikęs gyvas po tvano, su žmona Pyra atkūrė 
žmonių giminę: mėtė už nugaros akmenis, ir tie čia pat virsdavo žmonėmis. 
„Apie šventeivų išnaikinimą“, IV kn. (lot.). Pramanytas veikalas. 

„aukščiausias gėris kelnėse ir daiktadėčiuose“ (dark. lot.). 

Eilės iš rinkinio „Prancūzų poezijos žiedai“ (1534). 

„Vargas vienišam“ (lot.). Žodžiai iš Biblijos (Ekleziasto, IV). 

... kur nėra moteriškės... ligoniui prastai.— Biblijos posakio (Ekleziastiko, XXX VI) 
parafrazė. 

Tebaidė — vietovė Aukštutiniame Egipte. Monseratas — kalnynas Katalonijoj. 
Abiejose tose vietose kitados buvo daug atsiskyrėlių. 

„Kritone“; „Apie būrimą“ (lot.). 

D. Klaudijus — tas pats Klaudijus Antrasis (268—270), jau minėtas anksčiau. 
Pjeras Ami (Pierre Amy) — Rablė jaunystės draugas, kartu buvęs vienuolyne. 

.. prieš Heraklio Buriečio statulą...— Prieš statulą Buroje stovėjo stalas, Žmonės 
ant jo mesdavo kauliukus, ir žyniai iš jų „išskaitydavo“ dievų atsakymą. 

„ uždraudė tą knygą...— Pranciškus I buvo uždraudęs visokius lošimus kauliukais. 
velnio žalias lapas — toks žaidimas: žaidėjai visą gegužės mėnesį privalėjo ne- 
šiotis žalią lapą; kas neturėjo, mokėjo baudą. (Panašus žaidimas žinomas ir mūsų 
liaudyje.) 

„Apie velnių tėvynę“, antroje knygoje“ (lot.). 

Vergilijus, „„Bukolikos“, IV. 

„„Ajanto Elido laivų sudeginimas...— Paėmus Troją, Ajantas išniekino Atėnės 
Paladės šventykloje pasislėpusią Trojos karalaitę. Už tai Atėnė (romėnų Minerva) 
sudegino ir paskandino jo laivus. 

Galvinis tėvas todėl, kad Minerva gimė iš Jupiterio galvos. 

... galgi aš Vulkanas, apie kurį kalba poetas? — Kai kurie komentatoriai teigia, 
kad toje eilutėje, kurią pataikė Panurgas, kalbama apie Vulkaną. 

.. kad raguočiu būtų pripažintas teismo sprendimu...— Turima galvoje ta „Odisė- 
jos“ vieta (VIII g.), kur pasakojama, kaip Arėjas vogčia mylėjosi su Hefaisto 
(Vulkano) žmona Afrodite (Venera). 

bordeljeras (pranc.) — bordelių lankytojas, ištvirkėlis. Panurgo kalboj su šiuo 
žodžiu gretinamas kordeljeras, t.y. pranciškonas. 

Amfitrionas... Argas... Atlantas...— Čia išskaičiuoti vyrai ar saugotojai tų moterų, 
su kuriomis Jupiteris (Dzeusas) ištvirkavo. 

.. magistronostriškomis antrinėmis intencijomis.— Viduramžiais teologijos moky- 


8 


8 


N 


94 


95 


97 


98 


Paaiškinimai 696 


tojas aukštojoj mokykloj buvo vadinamas magister noster — „mūsų mokytojas“ 
(lot.). Antrinės intencijos — Duns Skoto terminas, reiškiąs „mąstymą apie 
mąstymą“. 

Firmianas Laktancijus (Firmianus Lactantius, III—IV a.) — krikščionybės apolo- 
getas, „krikščionių Ciceronas“. 

„kiaušelių neturi“ (lot.). Aliuzija į viduramžių anekdotą, kad naujai išrinktąjį 
popiežių tikrindavę, ar tikrai vyras, idant nepatektų į sostą moteris. 

„Eneida“, III. 

„- Žanas atstoja du... turėjau galvoje triktraką.— „Žanas“ — toks ėjimas, kuris 
pelno lošėjui du taškus. Kita „Žano“ prasmė — apgaudinėjamas vyras. 


> „Eneida“, XI. 


satyrikas — Juvenalis (Satyros, VI). 

„Įst. paskutinis, kanonas „Apie įstatymus“ (lot). 

„Digestai, Apie mažesniuosius, įst. „Pretorius kalba“, $ paskutinis“. 
Hipokratas... Platonas... Atenėjas...— Čia suminėti autoriai, rašę apie sapnus. 
Hipokrato knyga — taip pat „Apie sapnus“. 

Hermis Trismegistas (t. y. „triskart didis“) — taip buvo įvardytas nežinomas 
II a. graikų neoplatonikas, vieno dialogo autorius. 

Protėjas — graikų jūrų dievas, pranašautojas, gebėjęs keisti savo pavidalą. 
„Protas“ (gr. ir lot.). 

. Homero vartams... Fobetorui.— Apie dvejus vartus į sapnų karalystę kal- 
bama „Odisėjoje“ (XIX) ir „Eneidoje“ (VI). Morfėjas, Ikelonas, Fantasas ir 
Fobetoras — miego bei sapnų dievai. Ikelonas ir Fobetoras — tos pat dievybės 
skirtingi vardai. 

Serapionas Askalonietis... Fulgencijus Planciadas..— Šie antikos autoriai mė- 
gino aiškinti sapnus. Humanistai jau neigė jų aiškinimus. 

„„ daug už jį turėjo sumokėti Jokūbo sūnūs.— Primenamas Biblijos pasakojimas 
apie santykius tarp Jokūbo (Izraelio) vaikų: Juozapas buvo brolių parduotas už 
tai, kad sapnavo esąs už juos viršesnis, o paskui, kai tas sapnas įvyko, broliai gavo 
prašyti jo malonės (Pradžios, XXXVII). 

.. idant Momas neturėtų progos teigti... apie jaučio ragus.— Momas, graikų pa- 
šaipos dievas, pasak Ezopo, priekaištavo gamtai, kad ragus jaučiui ne vietoje pri- 
taisiusi: jeigu jie būtų ne ant galvos, o ant pečių, patogiau būtų badytis. 

de Kornibus (de Cornibus, tikr. Pjeras Korniu) — žinomas Rablė laikų pa- 
mokslininkas. Pranc. cornu — „raguotas“. 

„Tebūnie taip, tebūnie taip, teįvyksta! teįvyksta! skirtingai nuo popiežiaus“ (lot.). 
Panurgas pasako netaisyklingą lotynišką formą fiatur, niekad nevartotą popiežiaus 
kanceliarijos raštuose, dėl to priduria, kad „skirtingai nuo popiežiaus“. 

Žr. „Garg.“ 186 paaišk. 

Akteonas, medžiotojas, užtiko Dianą besimaudančią, už tai deivė jį pavertė elniu, 
ir jį sudraskė jo paties šunys. 

Turnas — „Eneidos“ personažas, mitinis rutulų genties karalius. 

Kvintas Fabijus Piktoras (Ouintus Fabius Pictor, III a. pr. m. e.) — seniausias 
romėnų istorikas. 

„Eneida“, II. 

„Priešo dovana — ne dovana“ (gr.). Citata iš Sofoklio „Ajanto“. 

„Nuo mišių prie stalo“ (lot.). 

.. taip, kaip žynė Cerberiui.— Požemio karalystėje žynė duoda Cerberiui ėsti mig- 

domaisiais vaistais užtaisytą plutą („Eneida“, VI). 

Kanidija, Sagana — Horacijaus „Epodėse“ išgarsintų būrėjų vardai. 

Junona turėjo prievardį Moneta, kurį čia Rablė gretina su lotynišku žodžiu 
monere — „įspėti“, nors iš tikrųjų to prievardžio kilmė kitokia. 

Aurinija, Veleda — išmintingos patarėjos, minimos Tacito („Germanija“, 8). 
Heraklitas... miglotas filosofas... — Heraklitą Rablė vadina skotistu dėl to, kad jis 
buvo gavęs pravardę Skoteinos — „neaiškus, miglotas“. 

oficialiai — žodis, Rablė pasidarytas iš žodžio official — „naktipuodis“. Legenda 
sako, kad Orionas gimė iš Jupiterio, Neptūno ir Merkurijaus šlapalo. 
„krosniakurės bobos“ (gr.). „Odisėja“, XVIII, 27. 

. neturiu pasiėmęs auksinės šakelės.— Norint būti įleissam į požemio karalystę, 
reikia atsinešti auksinę šakelę („Eneida“, VI). Šičia kalbama apie auksą kaip 
priemonę senei įsiteikti. 

rupužinis akmuo — margasis agatas. Buvo manoma, kad tas akmuo randamas 
rupūžės galvoje. 

Štai kur sibilės urvas! — Aliuzija į pasakojimą apie sibilės urvą „Eneidoje“, VI. 
... antrasis Bakchas... abudu Palikai...— Bakchas gimė du kartus: iš nimfos Semelės 
ir iš Jupiterio šlaunies. Ipolitas gyveno Virbijaus vardu antrą gyvenimą, gautą iš 
Peono, Protėjas buvo įsikūnijęs Apolonijo Tianiečio pavidalu. Palikai — dvi 
dievybės, sieros versmių dvasios, garbintos Sicilijoje. 

palintokija — Megaros (sen. graikų polio) piliečių įstatymas, įpareigojąs skolinto- 
jus grąžinti paimtas palūkanas. Rablė šį žodį vartoja pažodine prasme, kaip „antri- 
nį gimimą“. Palingenezė — atgimimas, Demokrito gamtos filosofijos terminas. 
Pedanijas Dioskoridas (I a.) — graikų gydytojas, didelio medicinos veikalo auto- 
rius. 

Loksijas — „dviprasmis“ (gr.). 

„Įst. pirmas, Apie žod. įsipareigojimus“ (lot.). 

Itifalas — tam tikras vyro varpos atvaizdas, kuris buvo nešiojamas falinio kulto 
apeigose. 

Datanas ir Abironas — Biblijos personažai; jie sukilo prieš Mozę ir už tai buvo 
žemės praryti (Skaičių, XVI). 

Terpsionas — Sokrato mokinys ir draugas, minimas Platono ir Plutarcho. 

Davas — Terencijaus komedijos „Andrietė“ personažas, gudragalvis vergas. 

al chatim — „strėnugalis“. 

„duok [dieve, leidimą] prisiekti“ (lot.). 

Elianas Sofistas (III a.) — graikų rašytojas. Aleksandras Mindietis (III a.) — 
graikų filosofas. 

„senis paisto kaip sibilės“ (gr.). Citata iš „Raitelių“. 

Gijomas diu Belė (Guillaume du Bellay, 1491—1543) — prancūzų karvedys, 
Pjemonto vicekaralius. Rablė buvo jo namų gydytoju ir matė jį mirštant. 
Raminagrobis.— Kai kurie tyrinėtojai šiame personaže įžiūri prancūzų poetą 
Žaną Lemerą Belgą. 

Jeknos antikinėje senovėje buvo laikomos meilės buveine. 

„įteikė baltą gražų gaidį...— Sokratas prieš mirtį prašė draugus paaukoti gaidį 
gydymo dievui Asklepijui. 

bestijos — įvairių ordinų vienuoliai, vilkį įvairių spalvų rūbais. 

„Der jų girognomoninę cirkumbilivaginaciją...— Rablė čia parodijuoja vidur- 
amžių scholastikų kalbą, pilną gramozdiškų naujadarų, nusikaltų iš lotynų ir 

graikų kalbų elementų. 

Ichtiofagija — šalis, kur mintama žuvimis. Erazmo Roterdamiečio žodis, nusikal- 
tas vienuoliams pajuokti. 

Jupiterio klausimas buvo toks: ar moterys gašlesnės už vyrus? Jis atsakė tei- 
giamai. 

Eritrėjos jūra — Raudonoji jūra. 

.. sudeginti kaip aną gražų laikrodį. — Vienas XVII a. Rablė komentatorius rašo, 
kad Reformacijos priešininkai sudeginę gražų bokšto laikrodį už tai, kam buvęs 
padirbtas hugenoto. 

Demiurgonas (graikų mit.) — pragaro dievybė. 

Orleano teisėjo žmona buvo palaidota 1534 m. pranciškonų bažnyčioje. Vienuo- 
liai apskelbė, kad jos vėlė neduodanti naktimis jiems ramybės, tikėdamiesi geros 
aukos maldoms už velionę, tačiau buvo demaskuoti. 

Kryželis Rablė laikais buvo ant kai kurių monetų. 

Šventas Kristupas kartą pernešęs per upę Kristų, kuris pasirodęs jam kūdikėlio 
pavidalu. 

„Sveika, marių žvaigžde“ (lot.). Vienos katalikų giesmės pradžia. 

„ nuo Miserere iki vitulos.— Viena atgailos psalmė prasideda žodžiu Miserere 
(„Pasigailėk“), baigiasi žodžiu vitulos („„veršius“). Vadinasi, plieks, kol bus sugie- 
dota visa psalmė. 

„„ Eschilo plikės likimas...— žr. Ketvirtos kn. perskyr. XVII. 


" „„ Toledo mokykloje...— Toledas viduramžiais buvo garsus kaip magijos centras. 


Pikatris (Picatris, XIII a.) — magijos enciklopedijos autorius. 

Žanas Žakas Trivolsas (Jean-Jacgues Trivolse, tikr. Džovanis Džakomas Trivulcis, 
1448—1518) — Prancūzijos maršalas. 

„gerų vyrų ordino steigėjas...— Šventas Pranciškus Paulietis (Jaunesnysis) 
(1416—1507) įsteigė minimitų ordiną, kitaip vadinamą „Gerų žmonių“ ordinu. 
„Geri vyrai“ — autoriaus humoras. 

.- primena... ispaną Migelį de Orisą...— Riteris Migelis de Orisas (XV a.) prisiekė 
nešioti ant vienos kojos tik gabalėlį šarvo tol, kol susikaus su kokiu nors anglų 
riteriu. 

žalia ir geltona kepurė su kiškio ausimis — kvailio atributas. 

Angeranas de Monstrelė (Enguerrand de Monstrelet, apie 1390—1453) — prancū- 
zų kronikininkas. 

Samosato filosofas — graikų rašytojas Lukianas (apie 120— po 180). 
Estangūros šalis — pasakiška šalis iš padavimų apie Apvaliojo stalo riterius. 


5 Ogigijų salos, pasak Plutarcho, — salos, esančios į vakarus nuo Britanijos. 


Her Tripa, kaip manoma,— Kornelijus Heinrichas Agripa Netesheimietis (Cor- 
nelius Heinrich Agrippa von Nettesheim, 1486—1535), gydytojas, alchemikas, 
astrologas, avantiūristas, parašęs knygas „Apie mokslų netikrumą ir bergždumą“ ir 
„Apie slaptąją filosofiją“, kur aprašyti visokie magijos ir būrimo dalykai. 
metoposkopija — menas spėti ateitį pagal kaktos išvaizdą; čia — kaktos tipas. 
Olas — romėnų poeto Marko Valerijaus Marcialio (Marcus Valerius Martialis, 
I a.) vienos epigramos personažas. 

Iras — įžūlus elgeta, minimas „Odisėjoje“, XVIII g. pradžioje. 

„pasipūtėlis elgeta“ (gr.). 

Lamija — Plutarcho veikalo „Apie smalsumą“ personažas. 

TEOD — Teodosijus. 

... per piromantiją... imsiuos tiktai skiomantijos.— Šiame perskyrime suminėta 
daugelis būrimo bei ateities spėjimo būdų, imtų daugiausia iš Kornelio Agripos 
knygos „Apie slaptąją filosofiją“: piromantija — būrimas iš ugnies, aeromanti- 
ja — iš oro, hidromantija — iš vandens, lekanomantija — iš dubens, katoptro- 
mantija — iš veidrodžio, koskinomantija — iš rėčio, alfitomantija — iš miltų, 
aleuromantija — iš grūdų ir miltų, astragalomantija — iš kaulų, tiromantija — 
iš sūrio, giromantija — iš skritulių sukimo, sternomantija — iš krūtinės, liba- 
nomantija — iš smilkalų, gastromantija — iš pilvo, kefaleonomantija — iš asilo 
galvos, keromantija — iš vaško, kapnomantija — iš dūmų, aksinomantija — iš 
gagato deginimo ant kirvio ašmenų, onimantija — iš nagų, pateptų aliejumi ir 
vašku, teframantija — iš pelenų, botanomantija — iš augalų, sikomantija — iš 
figmedžio lapų ir vaisių, ichtiomantija — iš žuvų, cheromantija — iš kiaulių, 
kleromantija — iš burtų metimo, antropomantija — iš žmogaus kūno dalių, sti- 
chomantija — iš eilėraščių, onomatomantija — iš vardų, alektriomantija — iš 
gaidžio lesinimo, haruspicija ir ekstispicija — iš gyvulių vidurių, nekroman- 
tija — iš numirėlių, skiomantija — iš mirusiųjų šešėlių. Rablė laikais dar daug 
kas tikėjo tais būrimais. Jie čia išjuokiami, parodomas jų absurdiškumas. 

„ Su albanais niurkytis... gausi smailią kepurę.— Albanai Rablė kartais minimi 
kaip homoseksualistai. Albanai kavaleristai, tarnavę prancūzų armijoje, nešiojo 
smailias kepures. 

šalaputri mieliausiasis ir tt.— Tokių kaip ši „litanijų“ Rablė veikale yra keletas. 
Tai savotiški literatūriniai žaidimai, kuriuose gretinama daugybė būdinamų jų 
žodžių čia pagal skambesį, čia pagal prasmę. 

„Veiskitės, mes, kurie gyvename, dauginkitės“ (lot.). Sujauktas posakis, sudarytas 
iš skirtingų Šventojo rašto vietų. 

„kai ateis teisti“ (lot.). Žodžiai iš XCVIII psalmės. 

Toji graikiška raidė (ipsilon) viduramžių magikams buvo vyriškumo simbolis. 
sodų dievas — Priapas. Jis taip pat ir vaisingumo dievas. 

„pirmas pasaulyje“ (it.). Un cotale — „toks tipas“ (it.). Albingas — miestas ne- 
toli Genujos. 

Katonas... pasišalino iš žiūrovų tarpo todėl, kad pamatė, jog žmonėms prie jo nejau- 
ku žiūrėti į nešvankias vaidinimo scenas. 

Hiperborėjų kalnai — šiaurės kalnai su sniego viršūnėmis (gr.). 

Rondibilis — vardas, padarytas iš žinomo gydytojo ir gamtininko Gijomo Rondelė 
(1507—1556) pavardės. Jis profesoriavo Monpeljė, kai Rablė ten mokėsi. Bridua — 
„naivus, baikštus žmogelis“ (pranc.). 

tetradė — „ketvertas“ (gr.); pitagorininkams tai buvo tobulas skaičius. 
Trujoganas — „kuris sukučiu sukasi“ (pranc.). 

Buasonė (Boissonė) — teisės profesorius, humanistas, Rablė draugas. 

„Aliako „Neišsprendžiami klausimai“ (lot.). Tokių klausimų pavyzdys: „Jei valstie- 
tis pėsčias veda už virvės kiaulę į turgų, tai ar jis veda virvę, ar kiaulę?“ 

.- žąsį, kurios mano žmona neiškeps — frazė iš „Farso apie advokatą Patleną“. 


„iš Saulės, savo vyro...— Saulė prancūzų kalboj vyriškos giminės, mėnulis — 
moteriškos. 
„. išskirti trečiojo virškinimo perteklių...— Tų laikų medicina skyrė tris virškini- 


mo tarpsnius: skrandžio, kepenų ir atskirų audinių. 
„Skaisti, tyra“ (lot.). 
„knygoje „Apie orą, vandenį ir vietą“ (lot.). 

„„ kodėl Egistas pasidaręs svetimoteris...— Agamemnonas, išvykdamas į Trojos 
karą, pavedė valdyti karalystę Egistui, o tas suviliojo jo žmoną. 

Teofrastas (tikr. Tirtamas, 370—228 pr. m. e.) — graikų filosofas ir mokslininkas, 
Platono mokinys. 

„Apie vaisinimą“ (lot.). 

Proitidės — Argo karaliaus Proito dukterys, kurias ištiko beprotybė už tai, kad 
jos atsisakė garbinti dievą Dionisą; mimalonidės, tiadės — bakchantės. 
Kritolajas (II a. pr. m. e.) — graikų filosofas peripatetikas, teigęs, kad jei ant 
vienos svarstyklių lėkštės sudėtume visus dvasinius gėrius, o ant kitos kūninius, tai 
nusvertų pirmieji. 

.. prieš aštuoniolika šimtų metų.— Kalbama apie Ezopą. 

Nestoro taurė aprašyta „Iliadoje“, XI. 

„. daryti taip, kaip darė Semiramidė, Pasifajė...— Čia suminėtos moterys, kurios, 


„pasak legendų, turėjo iškrypėliškus santykius su gyvuliais. 


195 


196 


„Išmatos ir šlapalas yra pirmutiniai patiekalai medikui“ (Iot.). Pajuokavimas, 
skirtas studentams medikams. Šie atsakydavo į jį žodžiais, kuriuos toliau cituoja 
Rondibilis: „Mums tai yra tik ženklai, jums — derami patiekalai“. 

„Iš kitų imk pelus, o iš šitų grūdus“. 

Aforizmai, II, 35. 

„Apie vidurių apžiūrėjimą“ (lot.) — romėnų teisyno vieno skirsnio antraštė. Jo tu- 
rinys liečia našlės nėštumo nustatymą ryšium su teisine gimsiančio vaiko padėtimi. 
„„Tobijo šuo.— Tobijas — Biblijos personažas. Jo šuo neturėjo tikrinio vardo. 
Originale žodis Kyne yra tik graikiško daiktavardžio „šuo“ savotiška trans- 
kripcija. 

... Gargantiua įžengė į puotos salę.— Netikėtas pasirodymas: Gargantiua yra fėjos 
Morganos išneštas į Fėjų šalį (žr. „Pantagr.“ perskyr. XXIII). 

Paulius, I laiškas korintiečiams, VII. 

efektikai, pironikai — skeptikai. Pironas (IV a. pr. m. e.) — graikų filosofas, 
skepticizmo mokyklos kūrėjas. 

Bergamo juosta — dorovės juosta, kuria viduramžiais apjuosdavo žmoną nepasi- 
tikį vyrai, išvykdami iš namų. 

Frena — diafragma, senovės žmonių išmanymu — išminties buveinė. Metafrena — 
užpakalinė krūtinės ląstos dalis. Inkornifistibuliuoti — perkošti per piltuvėlį, su- 
pilti į ką nors. Šiais įmantriais posakiais Rablė parodijuoja viduramžių moksla- 
vyrių kalbą. 

frontisterija — dirbtinis žodis: „mąstykla“. 

Fatuus — dviprasmis žodis: „sugebąs pranašauti“ ir „kvailas“ (lot.). Faunas — 
legendinis lotynų karalius, romėnų laukų ir miškų dievas. 

Korebas — Frigijos karalaitis, žuvęs Trojos paėmimo kovose, prieš mirtį išprotė jęs. 
Džovanis Andrea, Panormas, Barbacijus, Jasonas — XV a. italų juristai. 
Kajetas — Liudviko XII dvaro juokdarys. Pranc. fou — ir „juokdarys“, ir „bepro- 
tis, kvailys“. 

Tūro pilypas — Tūro sidabrinis, lygus 12 denarų. 

Bonadies („geroji diena“) — graikų dievybė, garbinta Arkadijoj. Bonadea („gero- 
ji deivė“) — sen. italų vaisingumo deivė (lot.). 

centumviralinis — sudarytas iš šimto teisėjų. 

„pažymėta Archidiakono, Distinkcija LXXXVI, kanonas „Tiek...“ (lot.). 
Pradžios, XXVII. 

„Digestai, Apie karybą, įst. „Kas su vienu...“; Dig., Apie teisės normas, įst. „Be- 
veik...“; Dig., Apie edilų ediktą „Per visą...“; Dig., Apie perkėlimą ežiaženklių, 
įst. „Dieviškasis Adrianas“; Liudviko Romėno paaišk. dėl įst. „Jeigu tik...“; Dig., 
„Santuokos nutraukimas“. Čia ir toliau Bridua cituoja iš romėnų teisyno (Corpus ju- 
ris civilis) įstatymus, nurodydamas juos pirmaisiais teksto žodžiais. Santrumpa 
C. reiškia „Justiniano kodeksas“, c.— „kanonas“, D. ir d.— „distinkcija“, ff. — 
„Digestai“, l.— „įstatymas“, $ — „straipsnis“, lib.— „knyga“, gl.— „glosa“. 
Jis remiasi ir teisės aiškintojų autoritetais, nurodydamas sutrumpintai jų pavardes: 
Bald., Bart., Aleks. (Baldas, Bartolas, Aleksandras Tartanjas) ir kt. 

„Šių laikų žmonės mėgsta trumpumą“ (lot.). 

„Kai šalių teisės neaiškios, reikia palaikyti atsakovą, bet ne ieškovą“ (lot.). 
„priešingybės, šalia sudėtos, labiau viena kitą nušviečia“ (lot.). 

„Neaiškiais atvejais visada laikomės mažybės“ (lot.). 

„Kas pirmesnis, tas teisesnis“ (lot.). 

„Jei pasikeitė forma, keičiasi ir esmė“ (lot.). 

„kadangi šalutiniai dalykai pareina nuo pagrindinių“ (lot.). 

daktaras Tomas — Tomas Akvinietis, didžiausias viduramžių autoritetas. 

„buvo didelis praktikas“ (lot.). 

„[ savo rūpesčius protarpiais įterpk pramogų“ (lot.). 

„pinigui paklūsta viskas“ (lot.). Žodžiai iš Biblijos (Ekleziasto, X). 

„čia pažymėtina“ (lot.). 

„griežtai kalbant“ (lot.). 

„Lengviau nešti tai, ką neši su noru“ (lot.). 

„Kas vaistai ligoms, tas teisė byloms“ (lot.). 

„Kaip sako glosa: „Jau pilnametė mergystė subrendo tekystai“ (lot.). 
Brocadium juris — teisininkas Brokadijus. Brocadium — sulotynintas prancū- 
ziškas viduramžių teisės terminas, kurį Bridua palaiko teisininko pavarde. 
Perenas Dandenas — Rablė sukurtas personažo pavadinimas, įėjęs į prancūzų 
literatūrą suktam tarpininkui žymėti. 

Laterano susirinkimas — Bažnyčios visuotinis susirinkimas Laterano rūmuose 
(Vatikane) 1512—1517 m. Pragmatinė sankcija — 1438 metų nuostatai, kuriais, be 
kitko, buvo reguliuojami bažnyčios ir valstybės santykiai Prancūzijoje. Laterano 
susirinkime ji buvo panaikinta. 

„Dažnai sūnus esti panašus į tėvą, o duktė seka motinos pavyzdžiu“ (lot.). 
„Šis dėsnis netaikomas vienuolės vaikams, prigyventiems su vienuoliu“ (lot.). 
„veikliems žmonėms ateina į pagalbą įstatymai“ (lot.). 

„nosį prie pasturgalio prikišo“ (lot.). 

„Kas nenori dirbti, tenevalgo“ (lot.). Citata iš Šventojo rašto (Paulius, II laiškas te- 
salonikiečiams, III; paskutiniai lotyniški žodžiai sudarkyti). 

„bėgti... verčia senę bėda“ (lot.). 

„Kalbos dovana duota visiems, išmintis — tik nedaugeliui“ (lot.). 

„reikia“ (lot.). 

„Saldesnis vaisius, nuskintas po daugelio pavojų“ (lot.). 

Sudarkyta sentencija: Deficiente pecunia, deficit omne — „Jei stinga pinigų, 
tai stinga visko“ (lot.). 

„Neapkęsiu, jei galėsiu; jei ne, norom nenorom mylėsiu“ (lot.). Citata iš Ovidijaus 
„Meilės elegijų“, III. 

„Forma teikia dalykui esmę“ (lot.). 

„Nors pradžia ir menka, bet toliau gerai einasi“ (lot.). 

„Kokie bus rūbai, tokiais ir širdis patrauks“ (lot.). 

„Čia turėkite galvoj“... „Palaimingiau duoti, negu gauti“ (lot.). Citata iš Šventojo 
rašto (Apaštalų darbai, XX), 

„Duodančiojo jausmus vertina tas, kuris griausmus valdo“ (lot.). 

„Priimk, imk, gauk — malonūs žodžiai popiežiui“ (lot.). 

„Roma traukia iš rankų; kurių nepasiekia, tų neapkenčia; duodančius globoja; 
neduodančius niekina, jų neapkenčia“ (lot.). 

„Geriau šiandien kiaušiniai negu rytoj viščiukai“ (lot.). 

„Kai darbas niekinamas, užpuola didis skurdas“ (lot.). 

„Nuo bylinėjimosi teisė klesti; per bylinė jimąsi teisybė atrandama“ (lot.). 

„Kai vienas nestengia, sutelktos pajėgos gelbsti“ (lot.). Citata iš Ovidijaus „Vaistų 
nuo meilės“. 

„nusikaltimo vietoje“ (lot.). 

„Kartais ir gerajam Homerui pasitaiko užmigti“ (lot.). Citata iš Horacijaus 
„Poezijos meno“. 

„„ Stokholmo apgulos metu...— Danijos karalius Kristijonas II buvo apgulęs Stok- 
holmą 1518 m. 

„Pinigai yra antrasis kraujas“ (lot.). 

„Pinigai yra žmogaus gyvybė ir geriausias vaduotojas iš visų bėdų“ (lot.). 
„Vardan jaučio galvos, vyrai, kad jūs prasigertumėt amžinai! Jei jau aš pralošiau 
dvidešimt keturis muštinius, tai noriu bent gerai pasimušti. Kas iš jūsų eis su manim 
apsidalinti ausinėm ir sprandinėm?“ (gask.). 

sunkiasvoriai — vokiečių algininkų pravardinys. 

„Gaskonas giriasi norįs muštis, bet jis veikiau taikosi ką pavogti; moterėlės, sau- 
gokit savo mantą“ (vok.). 

„Dėl prarastų pinigų tikras mes ašaras liejam“ (lot). Citata iš Juvenalio (Satyros, 
XIII), A. Bendoriūtės vertimas. 

„Vardan švento Arno galvos! Kas tu toks, kad mane budini? Kad tu nusisprogtum 
iki žemės graibymo! Ech šventas Severai, Gaskonijos patrone, aš taip skaniai miego“ 
jau, o tas galvijas čia tuskina mane!“ (gask.). 

„Ė, vargšeli, gi aš, dabar pasilsėjęs, tau kaulus sulaužyčiau. Geriau eikš, pa- 
miegok, kaip aš. Paskui galėsim muštis“ (gask.). 

„Sėdint ir ilsintis siela išminties įgauna“ (lot.). 

Tribunianas (Tribonianas, m. 546) — garsus juristas, imperatoriaus Justiniano 
įsakymu vadovavęs komisijoms, kurios 528—535 sudarė romėnų teisyną. Rablė, lai- 
kydamasis bendro savo laikų humanistų nusistatymo, mini jį rūsčiais žodžiais kaip 
kompiliatorių, svetimų darbų gadintoją. 

„„ kad teismų kiemai būtų iš vienų vilkaduobių — t.y. tam, kad būtų galima atsi- 
kratyti bylininkų. 

Biuzansė miestelis buvo įžymus kulinių dūdų gamyba. 

.. jam ausį skaudžiai nusukęs Apolonas Kintietis ( „Bukolikos“, VI).— Apolonas kai 
kada vadinamas Kintiečiu dėl to, kad buvo auklėjamas Kinto kalne, Delo saloje. 
morosofas — „gudrus kvailys“ (gr.). 

Ekleziasto, I. 

Achatas — ištikimiausias Enėjo bičiulis. Damidas — graikų filosofo Apolonijo 
Tianiečio mokinys ir draugas. 

Ksenomanas — „mylintis visa, kas iš svetur“ (gr.). 

Nesama kalba, prasimanyta komiško efekto dėlei. 

pastoforai — kunigai, kulto tarnai (gr.). Kibelės žyniai buvo eunuchai. 

mistai — žyniai, dalyvaują slaptose apeigose, misterijose (gr.). 

Tiberijus Neronas Druzas Germanikas (Tiberius Nero Drusus Germanicus, 14 pr. 
m. e.— 19) — romėnų karvedys, pasižymėjęs karuose su germanais. 


1 Pradžios, XXXIV. 


„lygiai tiek laivų, kiek turėjo kitados Ajantas...— t.y. dvylika („Iliada“, II). 
pantagriuelionas — kanapė. 

Olus atrum — vienos petražolių rūšies botaninis vardas. 

Mylasea po teisybei yra tam tikros veislės kanapė, Plinijaus pastebėta Milasos 
miesto apylinkėse, Mažojoje Azijoje. 

Žvejų šventės Italijoje būdavo švenčiamos birželio mėn. 

„kurie... pelnosi duoną eidami atžagariom...— t.y. virvių vijikai. 

„daro taip, kaip... seserys parkos... Kirkė... Penelopė...— t.y. verpia. 
„augalai savo pavadinimus yra gavę įvairiopai.— Mintys apie augalų pavadinimų 
kilmę yra paimtos iš Plinijaus „Gamtos istorijos“ XXV knygos. 

Ra — Volga. 

Hiero salas, esančias prie Ronos žiočių, Rablė vadina „manosiomis“ dėl to, kad 
Trečios knygos pirmo leidimo tituliniame lape buvo pažymėjęs: „Parašė Fran. 
Rablė, medicinos daktaras, vienuolis iš Hiero salų“. 

pinta — pavadinimas, Rablė pasidirbtas iš graikiško žodžio šaknies, reiškiantis 
„gėrimą“. Toliau minimi augalų pavadinimai taip pat daugiausia graikiški. 
„ypatingą josios pritaikymą...— Kalbama apie kanapinės virvės pritaikymą 
vagims karti. 

Heraklio lelijos poveikis minimas Trečios kn. perskyr. XXXI. 

„baigė gyvenimą aukštai ir greitai...— t.y. kilpoje. 

Atropa — viena iš parkų, likimo deivių. 

Ikaro šuo — žvaigždynas (Didysis šuo). 

„kaip sako pranašas...— Turima omeny Senojo testamento Teisėjų knyga, ku- 
rios autorium laikomas pranašas Samuelis. 

aštuonetas jų vaikų — hamadriadės, medžių nimfos. 

„. Skirpstas... didelis gydytojas.— Skirpsto žievė buvo vaistas žaizdoms gydyti. 
orkadas — krovinių laivas; talamega — egiptietiškas laivas su kambariais; galijo- 
nas — didelis burlaivis; chiliandrai ir miriandrai — laivai su 1000 ir 10 000 žmo- 
nių įgula. 

Febolas — sala Arabijos įlankoje. 

Borėjas — šiaurės vėjas, Austras — pietų, Euras — rytų, Zefyras — vakarų. Vadi- 
nasi, iš kanapių pasidarę bures ir lynus, žmonės gali nuplaukti kur tinkami. 
Aloidai — du milžinai iš tų, kur kėsinosi Olimpą užimti. 

Mauzolas (IV a. pr. m. e.) — Halikarnaso (graikų polio Mažojoje Azijoje) kara- 
lius. Kai jis mirė, jo žmona Artemisija pastatydino jam mauzoliejų, kuris buvo lai- 
komas vienu iš septynių pasaulio stebuklų. 

asbestas — „nedegantis“ (gr.). Rablė čia neskiria mineralinio pluošto nuo auga- 
linio. 

Karpasija — miestas Kipre; Diasjena — miestas Egipte. 

pita — smulkus pinigėlis, ketvirtoji dalis denaro. 

larix — „maumedis“ (lot.). 

antenoridai — paduviečiai (Paduvos įkūrėjas — Antenoras). 

Odė de Kolinji, kardinolas de Šatijonas (Odet de Coligny, 1517—1571), ilgą laiką 
globojo autorių. 1550 m. jis išrūpino Rablė karaliaus privilegiją perspausdinti anks- 
tesniems raštams ir spausdinti naujiems, kuri labai sutvirtino jo padėtį. Globojo ir 
kitus prancūzų rašytojus, pvz., Ronsarą. Paskiau perėjo į protestantybę ir vedė. 
Soranas Efezietis (II a.) — gydytojas, gyvenęs Aleksandrijoj ir Romoj. Oribasijas 
Pergamietis (IV a.) — imperatoriaus Julijono Atskalūno draugas ir gydytojas. Ali 
Abasas (X a.) — įžymus arabų gydytojas. 

„[Komentaruose prie] „Epidemijų“ VI kn.“ (lot.). Čia cituojamas autorius — 
ne Pjeras, o Žanas Aleksandrinis (Jean Alexandrini, XVI a.), Hipokrato komen- 
tatorius, veikalo „Liber epidemiarum“ autorius. 

katoniška — rūsti kaip Katono Vyresniojo. 

Averojus (Ibn Rušdas, XII a.) — įžymus arabų gydytojas ir filosofas, Aristotelio 
komentatorius. 

Herofilas (IV a. pr. m. e.) — graikų gydytojas, vienas iš anatomijos pradininkų. 
Bet Kalimaksą (ne Kalianaksą) kritikavo ne jis, o Galenas. 

Netgi Patroklą ištiko mirtis...— Žodžiai, kuriuos pasakė Achilas trojiečiui Likao- 
nui, meldusiam pasigailėjimo („Iliada“, XXI). 

„Komentaruose prie „Epidemijų“ VI kn, IV“ (lot.). 

agelastas — „kas nemoka juoktis, paniurėlis“ (gr.). 

„šmeižtai palietė mane taip bjauriai...— Prieš Rablė buvo nusistatę tiek katalikų, 
tiek evangelikų teologai, ypač Kalvinas, ir poleminiuose raštuose jį užpuldinėjo. 
„Šmeižikas, melagis; velnias“ (gr.). 

Anagnostas — „skaitytojas“ (gr.). Čia minimas vyskupas Pjeras diu Šatelis (Pier- 
re du Chastel), Prancūzijos karaliaus skaitytojas, šviesus žmogus, humanistas. 
gyvačių ėdikas — perifrazė, reiškianti vienuolius, atsiskyrusius nuo pasaulio, pana- 
šiai kaip urviniai trogloditai, kurie valgė gyvates. 

vietoj raidės m atspausdinta n. — Užuomina į raidžių supainiojimą III knygos 
pirmame leidime (perskyr. XXII ir XXIII): vietoj ame („siela“) buvo išspaus- 
dinta asne („asilas“). 

Žanas diu Belė (Jean du Bellay, 1492—1560) — kardinolas, valstybės veikėjas, 
Rablė globėjas. 

Heraklis Galietis — iškalbingumo dievas. Buvo vaizduojamas senu išminčiumi su 
liūto kailiu ir su buože. Alexicacos — „gynėjas nuo pikto“ (gr.) — vienas iš He- 
raklio pravardinių. 

„Apie kūno dalių paskirtį“, II kn., „Apie pulso įvairavimus“, II kn., III sk., ir ten 
pat, III kn., II sk., ir „Apie daiktų poveikius“ (lot.). 

Eilutė iš Euripido (citata iš Erazmo Roterdamiečio „Adagia“, IV). 

„Apie sveikatos saugojimą“, V kn. (lot.). 

„mirusysis griebia gyvąjį. — Papročių teisės dėsnis: mirusysis pačiu mirties faktu 
įveda paveldėtoją į paveldo valdymą. 

Arifronas Sikionietis (VI a. pr. m. e.) — graikų poetas. 

mažasis Zachiejus — Šventojo rašto personažas (Luko, XIX). Pasak legendos, 
jis tapęs atsiskyrėliu ir užbaigęs gyvenimą Prancūzijoj, Beri girioj, kur buvęs vadina- 
mas šventu Silvanu. 

„IV Karalių, VI“ (lot.). 

Maksimas Planudas (XIII—XIV a.) — Bizantijos vienuolis, Ezopo biografas. 

„„į$ trojiečių tautos... kilę taurieji prancūzai.— Buvo legenda, kad prancūzai esą 
kilę iš Franko, Hektoro sūnaus. 

Gravotas — miesteliukas Rablė gimtinėje, netoli Šinono. 

„Persijos karaliaus ginčą su Konstantinopolio sultonu...— 1548—1549 m. ėjo karas 
tarp Persijos ir Turkijos, Suleimanas buvo užėmęs keletą Persijos miestų. 
„totorių ir moskovitų kivirčą.— Maskva tuo metu kariavo su Kazanės totoriais. 
Atsakėme į šerifo prašymą.— Maroko šerifas, Prancūzijos palaikomas, mėgino 
užgrobti kai kurias kaimynų teritorijas. 

Gulgotas Rėjus — garsus korsaras, siautėjęs XVI a. vidury. 1551 m. jam pavyko 
išsprukti iš prancūzų laivyno blokados. 

„„gaskonai reikalauja atiduoti varpus.— Gaskonijos valstiečiai maištavo dėl 
druskos mokesčių; ženklai ir žinios maištininkams buvo padavinėjami varpais, 
užtat valdžia iš jų varpus atėmė. 1549 m. valstiečiai buvo atleisti nuo baudų už maiš- 
tą ir reikalavo varpus atiduoti. 

keverza — imperatorius Karolis V. 

Ramas (Ramus, tikr. Pjeras La Ramė, 1515—1572) ir Pjeras Galanas (Pierre 
Galand, 1510—1559) — mokslo veikėjai, humanistai, ginčijęsi tuo metu dėl 
Aristotelio autoriteto. Galanas gynė Aristotelį, ir Rablė buvo jo pusėje. 

„Ir varpa tavo turi proto“ (lot.). 

„4r vienas, ir antras vardu Petras.— Pranc. Pjeras, gr. Petras — „akmuo, uola“. 
„„pridėkit prie Petro diu Kuanjė...— Teisininkas Pjeras diu Kuanjė (Pierre du 
Coignet, 1293—1350) gynė karaliaus juridines pozicijas, veikdamas bažnytinin- 
kų nenaudai; šie atsikeršydami praminė jo vardu groteskinę akmens statulėlę, į 
kurios nosį gesindavo žvakes (ta statulėlė stovėjo Dievo motinos katedros kampe: 
pranc. žodis coin — „kampas“ — ir jo pavardė panašiai skamba). 

Fukė žaidime reikėdavo užpūsti žvakę nosimi 

Kiklopams... Pirakmonui...— Tai graikų mitų milžinai; jų vardai imti iš Heziodo 
„Teogonijos“, iš „Odisėjos“ ir „Eneidos“. 

Ikaromenipas — žr. „Pantagr.“ 19 paaišk. 

Milano kunigaikštystę siekė užimti Prancūzijos karalius Pranciškus I. 

kurmiai — vienuoliai. 

„buvau sodų užvaizdu...— Priapas, vaisingumo dievas, buvo iš pradžių sodų ir 
laukų globėjas; soduose stovėjo jo statulėlės, vaizduojančios vyriškį su nepapras- 
tai didele varpa. Apie jį buvo sukurta begalė nešvankių epigramų ir anekdotų. 
„žodis „kirvis“ vartojamas keleriopa reikšme.— Žodis „kirvis“ originale dvi- 
prasmis, ir iš to autorius sudarinėja visokius kalambūrus. Vertime šis žodžių žais- 
mas dingsta. 

Žoskenas de Prė, Okegemas... Žakas Berkanas..— Čia išvardyti XV—XVI a. 
kompozitoriai, iš kurių dabar tėra žinomi du pirmieji: Josquin des Prés (1450— 
1521) ir Jan van Ockeghem (1430—1496). 

Adrianas Vilaras... Žandras..— XVI a. muzikai. Žinomiausias iš jų Klemanas 
Žanekenas (Clėment Janneguin, apie 1485 — apie 1558), šansonų kūrėjas. 
Gegužės penkioliktą dieną buvo švenčiama Merkurijaus gimimo diena. 

Kambrė bokšte valandas mušdavo dvi bronzinės figūros — Martynas ir Martyna. 
Molevrijė — dvarininkas, Rablė kaimynas. 

romipetai — maldininkai, keliaują į Romą. 

mandatai — popiežiaus raštai, kuriais suteikiamos beneficijos. 

„Sveikatos ir pelno jums, pone“ (it.). 

Toma Gvadanja — Liono bankininkas, Pranciškaus I finansinis patarėjas, sko- 
linęs jam pinigų po pralaimėjimo ties Pavija. 

Vesta — romėnų namų židinio ir ugnies deivė, jos šventė — birželio 9 d. 
Bakbuk — „butelis“ (hebr.). 

trirema — sen. romėnų laivas su trimis eilėmis irklų; raubardža — angliškas 
laivas, greitas, varomas irklais ir burėmis; galijonas — didelis tristiebis laivas, ga- 
lėjęs turėti didžiųjų artilerijos pabūklų; liburna — lengvas laivas su dviem eilėm 
irklų. 

Talamega — Rablė nukaltas pavadinimas; turėtų reikšti laivą, kuriame esama 
kambarių; tad čia — admirolo laivas. 


7 „plaukti į vakarus... nes kitaip būtų pavojus įstrigti.— Čia atsispindi aktua- 


lios anų laikų idėjos — rasti geriausius laivybos kelius tarp kontinentų. Kelių 
bei kelionių aprašymams autoriaus daug medžiagos imta iš įžymaus prancūzų 
jūrininko Žako Kartjė (1491—1557) raštų. 

Medamoti — „nesama vieta“ (gr.). 

Filofanas — „mėgėjas rodytis žmonėms“ (gr.). 

Filoteamonas — „mėgėjas pasižiūrėti“ (gr.). 

Engis — „šalimais, kaimynuose“ (gr.). 

Šarlis Šarmua (Charles Charmois) — dailininkas, Rablė amžininkas; Megis- 
tas — „labai didelis“ (gr.) — Henrikas II. 

Filomela — mitinė Atėnų karalaitė, dievų paversta lakštingala. 

Publijus Papinijus Stacijus (Publius Papinius Statius, 61—96) — romėnų poetas. 
Poliksenės auka...— Kai buvo paimta Troja, Achilo sūnus Pyras nužudė kara- 
liaus Priamo dukterį Poliksenę ant Achilo kapo, kaip to reikalavo pasirodžiusi 
Achilo vėlė (Euripidas, „Hekubė“ ). 

vienragis — pasakiškas gyvulys vienu ragu; tarandas — šiaurės elnias. 
Chelidonas — „kregždė“ (gr.). 

gozalis — „balandis“ (hebr.). 

Žiburių kapitula — užuomina į Tridento visuotinį bažnyčios susirinkimą, kurio 
VI sesija prasidėjo 1546 m. liepos 29 d. 

Gebarim — „galiūnai, kariai“ (hebr.). 

Ohabė — „mano mielas“ (hebr.). 

Burgundijos dinastijos ordinas — Aukso vilnos ordinas, įsteigtas 1430 m. Pilypo 
Gerojo, Burgundijos kunigaikščio. 

Akvilėja (dab. Akvila) — miestas centrinėje Italijoje. 

Helė, Beotijos karalaitė, bėgo nuo pamotės — plaukė su broliu Friksu per jūros 
sąsiaurį ant auksavilnio avino nugaros. Ji paskendo, ir tas sąsiauris gavo Heles- 
ponto vardą (dab. Dardanelai). (Ovidijus, „Fastai“, III.) 

„mokslinčius arba studentas“ (lot.). 

Ita — „taip“; vere — „tikrai“ (lot.). Pirklys čia tyčiojasi iš mokytų žmonių, ku- 
rie pratę griebtis lotynų kalbos. 

švento Eutropijaus Sentiškio liga — vandenligė. 

„šaudyti į gerves...— Apie pigmėjų karus su gervėmis užsimena daugelis seno- 
vės autorių. 

koraksėnai — Kolchidės gyventojai. 

„Apie gyvūnijos istoriją“, IX kn. (lot.). 

Olivjė Majaras (Olivier Maillard) ir Žanas Buržua (Jean Bourgeois) — vienuo- 
liai pranciškonai, garsūs XV a. pamokslininkai. 

Jona, būsimasis pranašas, per audrą buvo išmestas iš laivo į jūrą ir prarytas 
banginio. Šis po trijų dienų jį išmetė į krantą (Jonos, II). Apie Atlaso šalį žr. 
Penktos kn. perskyr. XXX. 

Tibo Anjelė — personažas iš „Farso apie advokatą Patleną“. 

Serizolio kautynėse (1544 m. Pjemonte) griujeriečiai — Karolio V samdiniai švei- 
carai — pabėgo iš mūšio lauko. 

„Mano kerštas, aš atmokėsiu“ (Paulius, Laiškas romiečiams, XII). Posakio pras- 
mė: žmonės patys neturi keršyti, teisingumą dievas pats padarys. 

„panašūs į raudonus Puatu gyventojus...— Buvo manoma, kad Puatu gyven- 
tojai kilę iš skitų, kurie, pasak Plinijaus, dažėsi veidus raudonai. 

Šeli — „taika, ramybė“ (hebr.). 

Panigonas — „kepalėlis“ (provans.). 

„Palaiminti, kurių kelias nepriekaištingas“ (lot.). Citata iš CXVIII psalmės. 
Filipas Strocis (Filippo Strozzi, 1488—1538) — Florencijos didžiūnas, politinis 
veikėjas, turtuolis, turėjęs garsų Žvėryną. 

„šventas Fereolis Abevilietis...— Padavimas sako, kad šventas Fereolis buvęs 
labai sumanus žąsų ganytojas. 

forma seka paskui turinį — scholastinė formulė. Buvo skiriamos formos sava- 
rankios, nepriklausomos nuo medžiagos, formos nesavarankios, sujungtos su me- 
džiaga, ir formos kūninės, grynai medžiaginės. 

Žanas Bretonas de Vilandri (Jean Breton de Villandry, m. 1542) — Pranciš- 
kaus I sekretorius. 

prokuracija — teisinis terminas, reiškiąs įgaliotinio būklę; pereiti prokuraciją — 
pabūti teismo darbuotojų tarpe. 

Šventas Tibo buvo laikomas apgaudinėjamų sutuoktinių globėju. 

„su storu ir plačiu sidabro žiedu...— Tokie žiedai turėdavo plačią išgraviruotą 
akį, kuria antspauduodavo raštus. 

Šis pasakojimas apie Fransua Vijoną — anekdotas, kokių daug buvo sukurta 
apie tą nepaprastą Žmogų. 

„Šis yra mūsų tėvynainis, nenaudėlis; jis mėgsta nešiotis sename krepšyje plutų“ 
(dark. lot.). 

Somiūre... Duė... Puatjė...— Čia išvardytuose miestuose XV— XVI a. vyko Kris- 
taus kančios vaidinimai, kuriuose dalyvaudavo ir velniai. 

„trys šimtai trys“, imperialas — kortų lošimai; moras — žaidimas, kada vienas 
staiga pakelia ranką, o kitas turi beregint pasakyti, kiek ištiesta pirštų. 

„prisegė prie rankovės... vestuvinį kaspiną..— Pagal seną paprotį vestuvininkai 
puošdavosi spalvotais kaspinais. Geltona ir žalia — juokdarių spalvos. 

„po O O antifonų giedojimo...— Savaitė prieš kalėdas būdavo kasdien gieda- 
mos tam tikros giesmės, prasidedančios šūksniu „O“; sugiedojus ritualiniu būdu 
dalindavo vyną. 

„„galėsi juo užsilopyti būgną...— Patentai būdavo rašomi pergamente, tad juo, 
kaip odos gabalu, galėjo ir būgną lopyti. 

Žanas Šatenjė de la Roš Pozė (Jean Chasteignier de la Roche Posay) — Pran- 
ciškaus I ir Henriko II rūmų ministras. Jis buvo sužeistas mūšyje prie Pavijos 
1522 m. ir liko šlubas. 

„ponas karalius (nes kliautininkai taip save vadina) -.— Teismo darbuotojai 
buvo karaliaus pareigūnai ir įteikdavo raštus „karaliaus vardu“. 

Samusutos filosofas — Lukianas. Dialoge „Puota. arba Lapitai“ jis aprašė muš- 

tynes vestuvėse. Lapitai — mitologinė gentis Tesalijoje. 

Tulūzos auksas, išplėštas Romos konsulo Cepiono (II a. pr. m. e.), jam ir ki- 
tiems, kas jį turėję, nešęs tik nelaimes; Sėjus buvęs Marko Antonijaus nuteistas 
mirti, ir visi, kas turėję jo arklį, mirę ne savo mirtimi (Aulo Gelijaus pasako- 
jimai). 

Dvylikos lentelių įstatymai — pirmasis Romos įstatymų rinkinys (450 pr. m. e.), 
surašytas dvylikoje vario lentelių. 

Apaštalas Jonas laikomas paskutinės Naujojo testamento knygos — „Apreiškimo 
Jonui“ — autoriumi. 

Tohu — „dyka“, Bohu — „tuščia“ (hebr.). Žodžiai paimti iš Biblijos, kur sako- 
ma: „O žemė buvo dyka ir tuščia“ (Pradžios, I). 

taprobanai — Ceilono gyventojai. 

„Metafizika“, V kn. (lot., gr.). 

Šiame perskyrime sudėti pasakojimai apie nepaprastus mirties atvejus yra imti 
daugiausia iš čia suminėtų autorių, taip pat iš Svetonijaus, Erazmo Roterdamiečio 
ir kt. Bakaberi — pramanytas autorius. Rablė iš tų pasakojimų šaiposi. 

Kulanas — mažas kaimelis vidurio Prancūzijoj. 

Mechlotas — „išnaikinimas“, Belima — „nesanti“ (hebr.). Narga ir Zarga — 
prasimanyti pavadinimai.  Teneliabinas — „mana“, Geneliabinas — „medus“ 
(arab.). 

„nesėkmę patyrė Heseno landgrafas.— Užuomina į 1547 m. taikos sutartį tarp 
imperatoriaus Karolio V ir Heseno landgrafo: sutarties tekste vietoj vokiškų 
žodžių „ohne einige Gefängnis“ (be jokio kalinimo) atsirado žodžiai „ohne 
ewige Gefangnis“ (be amžino kalinimo ), ir landgrafas gavo sėdėti kelerius metus 
kalėjime. 


7 Kesilio susirinkimas — Tridento visuotinis bažnyčios susirinkimas (1545— 


1563). Hebrajiško žodžio kesil yra dvi reikšmės: „Orionas“ (žvaigždynas, pagal 
senovinį tikėjimą pranašaująs audras ir darganas) ir „kvailas“. 

angelaičiai — monetos su angelo paveikslu. 

kategidai — audros, tjelos — viesulai, lelapai — sūkuriai, presterai — meteorai; 
psoloentai, argai, elicijos ir kitokios eterio ejakuliacijos — žaibai visokių pavi- 
dalų (gr.). Šiuos žodžius autorius yra ėmęs iš Aristotelio veikalo „Apie visa- 
tą“, IV. 

skatofaginės — „išmatas ėdančios“ (gr.). 

„bustas... kuriame vaikštinėja karvės.— Taip čia nusakytas sausažemis. 


„viskas žuvę, dievaži“ (vok.). 


magotas — tam tikra beždžionių rūšis. 

konsilipetai — tie, kas keliauja į konsiliumą (visuotinį bažnyčios susirinkimą). 
„mano kaltė, dieve“ (lot.). 

„Išpažįstu“ (lot.). 

komitas — irkluotojų viršininkas laive; alguzanas — žemesnysis laivo tarnybos 
pareigūnas. 

Oro klonyje, Pirėnuose, buvo švento Mykolo koplytėlė. 

Tarp... Monsoro ir Kando...— Tuodu kaimai buvo prie vienas kito, o tarp jų — 
švento Mikalojaus koplyčia. 

kabirinis kepsnys (cabirotade) — kepta ožkiena. Kabirai — slėpiningos die- 
vybės, graikų perimtos iš finikiečių (iš to žodžių žaismas). 

„raunasi naujo rektoriaus rinkimuose.— Užuomina į Paryžiaus universiteto 

rektoriaus rinkimus, kurie būdavo kartais labai triukšmingi. 

stalčiukas brolio Žano kalboj — brevijoriaus pavidalo vyno butelis. 

Ariovistas (I a. pr. m. e.) — germanų svebų genties vadas. 

Arionas (VII a. pr. m. e.) — graikų dainius. Legenda sako, kad kai jis, nelai- 
mės ištiktas, atsidūrė jūroj, vandeny, jį išgelbėjo delfinas. 

„Palaimintas žmogus, kuris nenuėjo [su nedoraisiais]“ (lot.). Brevijoriaus maldų 
pradžia (I psalmė). 

„Baisi audra siaubė smailųjį kalną“ — pradžia satyrinio eilėraščio, nukreipto 
prieš pernelyg griežtą Montegiu kolegijos profesorių Pjerą Tempestą. Lot. tem- 
pestas — „audra“; lot. mons acutus, pranc. mont aigu — „Smailus kalnas“. 
Iksionas (graikų mit.) — kentaurų protėvis, už nepagarbą Junonai nutrenktas į 
pragarą ir pritvirtintas prie besisukančio liepsnos rato. 

Kastoras ir Poluksas — šviesios žvaigždės. Graikų mitologijoj — broliai dvyniai, 
Dzeuso vaikai; Elena — jų sesuo (toji pati, dėl kurios kilo Trojos karas). 
argivai — graikai (romėnų poetų vartotas pavadinimas). 

Ukalegonas — „nepadedantis“ (gr.) — vienas iš trojiečių senių, Priamo pata- 
rėjų („Iliada“, III). 

„Iliada“, I, 225. 

„Odisėja“, V, 313. 

„Eneida“, I, 95—101. 

švento Martyno pakalikas — velnias. 

Paulius, II laiškas korintiečiams, VI. 

Gajus Flaminijus (Cajus Flaminius, m. 217 pr. m. e.) — Romos politinis vei- 
kėjas, žuvęs mūšyje su Hanibalu. 


T „Prieš priešininkų klastas“ (lot.). 


Santuokos malonumų pagal tradiciją buvo skaičiuojama penkiolika (būta ir po- 
puliarios knygutės tuo pavadinimu). 

Anacharsis (VI a. pr. m. e.) — skitų filosofas, lankęsis Graikijoje. 

adiantos — „nesušlampantis“ (gr.). 

„indą, kur rožių vandenį distiliuoja...— Originalo žodis chapelle — daugia- 
prasmis: jis reiškia ir koplyčią, ir indus, vartojamus kulto reikalams, ir indą, 
vartojamą distiliacijai. 

„Pavojui praėjus, galima pasišaipyti iš šventojo“ (it.). 

makreonai — „ilgai gyvenantys“ (gr.). 

Makrobas — „ilgaamžis“ (gr.). 

makrelė — „sąvadautoja; paleistuvybės namų laikytoja“. 

„„Makrelės sala Paryžiuje..— Seniau taip vadinosi dabartinė Gulbių sala. 
Okeano jūra — Atlanto vandenynas. 

Karpatijos jūra — Egėjo jūros pietinė dalis. 

Gijomas diu Belė (Guillaume du Bellay, 1491—1543), senjoras de Lanžė — žymus 
Prancūzijos karvedys, šviesus, išsilavinęs žmogus, Rablė globėjas. 

„Apie [gėrio ir blogio] ribas“, III kn. (lot.); „Apie romumą“, II kn. (lot.). 
Dionas Kasijus Nikėjietis (160—235) — graikų istorikas. Svidas (X a.) — 
graikų gramatikas ir leksikografas. 

Senjorai de Asjė... Fransua Burė...— Tai realūs asmenys, figūravę Gijomo diu 
Belė testamente. 

hamadriadės — medžių nimfos. 

Kalimachas (310—240 pr. m. e.) — graikų poetas ir mokslininkas. 

„knygoje „Fokidė“ (lot.). Fokidė — istorinė sritis vidurinėje Graikijoje. 

Marcianas Kapela (Marcianus Capella, V a.) — romėnų rašytojas. 

Atropa — parka, kuri nukirpdavo gyvybės siūlą. 

Paksio sala yra palei vakarinį Graikijos krantą, priešais Epyrą. 

Pan — dvireikšmis graikų k. žodis: 1) miškų dievo vardas, 2) „viskas“. 

Koridonas — Vergilijaus „Bukolikų“ personažas (II ekloga). 

Gavėnas — asketiško gyvenimo personifikacija. Rablė buvo priešingas pasnin- 

kams ir kitokiems suvaržymams, užtat čia išjuokia tuos dalykus. 

172 ichtiofagai — „žuvėdžiai“ (gr.). 

„„garstytininkų diktatorių...— Pasninko metu garstyčios buvo svarbiausias pa- 

gardas. 

„„pelenų degėją...— Užuomina į pelenę — pirmąją gavėnios dieną. 

` kilnojamosios šventės — velykos, šeštinės, sekminės. 

ê „Koks juridinis pagrindas“ (lot.). 

" „pagimdė daugybę vietos prieveiksmių...— Tais laikais būdavo daug vietų, kur 
žmonės galėjo antrojoje gavėnios pusėje pelnyti atlaidus. 

178 žvejo žiedas — žiedas, kurio akyje atvaizduotas šventas Petras kaip žvejys. 

Juo būdavo antspauduojami kai kurie popiežiaus raštai. 

koribantuoja — miega atmerktomis akimis kaip koribantai (deivės Kibelės žy- 

niai), kuriems buvo pavesta saugoti Jupiterį, kai tas buvo dar kūdikis. 

„senovės apsakymų knygose.— Iš tikrųjų šis pasakojimas pasiskolintas iš Če- 

lijo Kalkanjinio (1479— 1541), italų filosofo, gamtininko ir poeto. 

Telumonas (romėnų mit.) — žemės derlumo dievas. 

„„velnio apsėstų kalvinų... patrakėlių puterbininkų...— Jonas Kalvinas, žinomasis 

Reformacijos veikėjas, 1550 m. užsipuolė Rablė dėl jo raštų nepadorumo; čia 

autorius jam atsikerta. 1549 m. vienuolis Gabrielis de Piuji Erbo išspausdino 

piktą pamfletą, kur Rablė buvo kaltinamas pagonyste; čia puterbininkais pava- 

dinti tie, kas laikosi to vienuolio nuomonės. 

'83 Ovidijus, „Metamorfozės“, II. 

„anglui milordui, kuris... panorėjo būti prigirdytas malvazijos statinėje.— Kal- 

bama apie Anglijos karaliaus Eduardo brolį, hercogą Klarensą, nubaustą mir- 

timi 1478 m. 

'85 „Komodas... taikliai šaudydavo iš lanko...— Tokią išdaigą gebėjo daryti, kaip 

liudija Svetonijus, imperatorius Domicianas, ne Komodas. 


!86 „vienas iš septynių karvedžių, išžudžiusių magus...— Prieš Darijų Persiją valdė 
apsišaukėlis magas, kurį nužudė susimokę septyni persų didikai, vadovaujami 
Darijaus. 


Nikandras (II a. pr. m. e.) — graikų istorikas ir poetas. 


'88 Žiburinis laivas — tas, kurio ženklas žiburys, t.y. antrasis šiame laivyne. 
189 „ligai, kuri vadinasi pinigų stygius.— Banginio taukai buvo labai brangūs. 
190 


Galijos okeanu čia vadinama ta Atlanto dalis, kuri prieina prie Galijos, t.y. 
prie Prancūzijos. 

Dešros, pasninkautojo Gavėno priešininkės, veikiausiai reprezentuoja Refor- 
macijos šalininkus. 

192 Pradžios, XXXIV. 

„„kaip darė... Mozė...— Mozė meldėsi per mūšį su amalekitais (Išėjimo, XVII). 
PRegilianas — „karališkas“ (lot.). 

„Kratilo“ dialoge Platonas gvildena klausimą, ar žmonių vardai ir daiktų pava- 

dinimai atsirado spontaniškai, ar tyčia buvo žmonių sugalvoti. 

„senjoras diu Duė.— Žr. „Pantagr.“ 110 paaišk. 

„įItifalas“ (žr. Trečios kn. 121 paaišk.). Buvo rašto žmonių, kurie šią nuomonę rimtai 
skelbė, pvz., mistikas kabalistas Agripa Netesheimietis (žr. Trečios kn. 156 paaišk.). 
„„gerasis Priapas... soduose...— Graikiškas žodis paradeisos — „sodas“ — Biblijoj 
vartojamas „rojaus“ prasme. Žr. taip pat šios kn. 42 paaišk. 

„ar šveicarai... nebuvo dešrelės? — Pranc. Suisses — „šveicarai“, saucisses — 
„dešrelės“. 

Meluzina, senovės keltų vandens dievybė, viduramžiais buvo laikoma daugelio 
miestų ir kaimų įkūrėja. 

Erichtonijus — legendinis Atėnų karalius („Georgikos“, III). 

kiaulė — įtaisas, tikrai vartotas anais laikais, puolant pilis. 

„„nusižiurėjus į Lariolio kiaulę... kai... valdė Karolis Šeštasis. — Tai buvo 1378 m., 
valdant Karoliui V. Lariolis — miestelis pietų Prancūzijoje. 

maranai — Ispanijos žydai, valdžios reikalavimu viešai apsikrikštiję, bet slaptai 
laikęsi seno tikėjimo. 

Kardinolas Žanas Leveneras Karužas, Rablė amžininkas, buvo didelis smagurs; 
be kita ko, savo dvaro paukštidėje jis penėjo kurapkas. 

„„jaučiaragį šveicarą.. nukautą prie Marinjano...— Žr. „Pantagr.“ 18 paaišk. 
lukulinis marmuras — Egipto marmuras, konsulo Lukulo pargabentas į Romą. 
karalienė Žąsiakojė — populiarus prancūzų folkloro personažas. 

Minerva (Atėnė) — mokslingumo deivė; antikinis priežodis „Meitėlis moko Mi- 
nervą“ reiškia: neišmanėlis moko išminčių. 

Nifleset — „varpa“ (hebr.). 

šventasis Gralis (viduramžių legendose) — taurė, stovėjusi ant stalo priešais 
Kristų per paskutinę vakarienę. Juozapas Arimatietis surinkęs į ją nukryžiuoto 
Kristaus kraują. Ji buvusi saugoma šventoje pilyje ir turėjusi stebuklingą galią, 
apie kurią čia ir kalbama. 

Ruach — „dvasia, vėjas“ (hebr.). 

Sietynas senovės jūreiviams buvo labai reikšmingas, jie pripažindavo jam magišką 
galią. 

karminatyvinės žolės — tos, kurios vartojamos kaip vaistai nuo vidurių pūtimo. 
sirokas — pietryčių vėjas, bešas — pietvakarių, garbinas — pietvakarių, bizė — 
šiaurryčių, zefyras — vakarų, galernas — šiaurvakarių (it., gr., provans.). 
cyerce — šiaurvakarių vėjas (langed.). 

Žanas Skironas (Jean Schiron) — Rablė globėjas tais metais, kada jis studijavo 
mediciną, Margaritos Navarietės gydytojas. 

„knygoje „Apie vėjus“ (lot.). 

It. sonetto reiškė: 1) „mažas garsas“ ir 2) „sonetas“ (ši eilėraščio forma XVI a. 
pradžioje buvo perimta iš italų ir tuo laiku jau gana populiari). 

Hipenemianas — „vėjingasis“ (gr.). 

Kenkenė — miesteliukas prie Šinono, Rablė tėviškėje. 

mezarimai — veikiausiai „gydytojai“ (neaiškios kilmės žodis). 

lipoti mija — „alpulys“. 

papefigai — „tie, kas popiežiui špygą rodo“, atseit reformų šalininkai, protes- 
tantai; papimanai — „kas maniakiškai garbsto popiežių“, atseit katalikai. 

vėliavų šventė — iškilmių diena, kada visi cechai ir brolijos eidavo į vaikšty- 
nes su vėliavomis. 

Thacor — iškreiptas hebrajiškas žodis, reiškiąs „užpakalinę angą“. 

„Štai figa“ (it.). 

„be stogo, kaip švento Petro šventykla Romoje.— Rablė laikais švento Petro 
bazilika dar nebuvo baigta statyti. 

«Jų dūšios, jei gerai paskrudintos...— Aliuzija į eretikų deginimą ant laužo. 
„„panašiai kaip... persų moterys, pastojusios kelią savo sūnums...— Plutarchas 
savo veikale „Apie moterų žygdarbius“ pasakoja, kad persės motinos, rodydamos 
plikus pilvus, gėdindavo į paniką puolusius sūnus: „Bailiai, kur bėgate? Argi ne- 
žinote, kad šiose įsčiose pasislėpti nebegalėsite?“ 

Demiurgonas — pragaro dievybė; Megera, Alekto — erinijos (furijos, keršto ir 
bausmės deivės); Persefona (Prozerpina) — pragaro karalienė, vėliau — Liuci- 
ferio pati. 

vienuolis... sakalininkas... advokatas... vynuogininkas — personažai, atstovaują 
keturiems luomams: dvasininkijai, bajorijai, buržuazijai ir liaudžiai. 

dekretalijos — popiežių raštai įvairiais bažnyčios administravimo bei religijos aiš- 
kinimo reikalais. Popiežius Grigalius IX 1234 m. jų išleido 5 knygas, vėliau buvo 
pridėta šešta — „Seksta“, dar vėliau, Klemenso V laikais, išleistas papildomas tų 
raštų rinkinys — „Klementinos“, o paskiausiai (1500 m.) — dar vienas papil- 
dymas — „Ekstravagantos“. Rablė išjuokia žmones, kurie maniakiškai tas knygas 
garbsto. 

„pasaulis nebeturėtų nė popiežiaus.— Žr. Trečios kn. perskyr. XII ir 82 paaišk. 


? stentoriškas balsas — stiprus kaip Stentoro, vieno iš „Iliados“ personažų. 


Homenazas — „žmogus didelis, stiprus ir kvailas“ (langed.). 

„apkulti kokį pareigūną... jei neturės tonzūros.— Dekretalijos saugojo kunigus 
nuo civilinės valdžios sankcijų. 

„Pažink pats save“. „Esi“ (gr.). Pastarasis žodis — kreipimasis į dievą, jo prasmė 
tokia: tikrai egzistuoja tik dievas. 

„Odisėja“ IV, 477. 

sausos mišios — be komunijos. 

„duonos ir vyno paaukočiau...— Buvo paprotys neštis į laidotuves duonos ir 
vyno. 

„apsigaubęs šlapiu maišu..— Yra toks prancūzų priežodis: „Kvailas, kas gaubia- 
si šlapiu maišu“. 

dievo koja — elgetų žargono posakis: taip jie vadino žaizdotas kūno dalis, kurias 
rodydavo žmonėms, norėdami daugiau pagailos sužadinti. 

„tik jie kariavo... nuožmiausius karus.— Karinga politika ypač pasižymėjo po- 
piežius Julijus II (1503—1513). 

„gausiai įdarytos rinktiniu faršu.— Originalo žodis farce dviprasmis: 1) „faršas“, 
2) „paikybė, paikšo kalba; farsas“. Iš to žodžių žaismas. 

„Šviesuoli“ (lot.). 

daktaras Škotas — Robertas Irlandas (Robert Irland), dėstęs teisę Puatjė 1502— 
1561 m. 

Katulas, „Furijui“, XXIII. 

latrija — dievybės garbinimas; dulija — šventųjų garbinimas (gr.). 
Panormitanas (tikr. Nikolas Tedeskas) — kanonų teisės dėstytojas. 

Geltonai būdavo nudažomos bankrutavusių dirbtuvių patalpos. 

„Prakeikimo vertas“, „Apie daug ką“, „Jei dauguma“, „Apie metines paja- 
mas“, „Jei nebūtų“, „Kai vienuolynui“, „Ką pasirinkti“, „Patvarkymas“ (lot.). 

„keturis šimtus tūkstančių dukatų ir dar daugiau.— Popiežiaus kurijos reikalams 
lėšos buvo renkamos visuose kraštuose. Prancūzijoje karaliaus valdžia ir jos 
šalininkai buvo priešingi pinigų išvežimui iš Prancūzijos. Išvardytuose dekretalijų 
skyriuose kaip tik buvo nuostatai, pagal kuriuos didelės lėšos turėjo atitekti po- 
piežiaus kurijai. 

dekretalifugai — „kurie šalinasi nuo dekretalijų, nenori jų pripažinti“; dekreta- 
licidai — „kurie jas įmanytų sunaikinti“; Aomicidai — „žmogžudžiai“; parici- 
dai — „tėvažudžiai“. 

dekretalistas — „dekretalijų specialistas“; dekretistas — „Graciano dekreto“ ty- 
rinėtojas, senųjų teisės šaltinių žinovas“. „Graciano dekretas“ — pirmasis kanonų 
teisės sąvadas, sudarytas apie 1140 m. Bolonijos vienuolio Graciano. Šio dekreto 
Rablė nesmerkia. 

mameliukai — turkai ir kaukaziečiai, sudarę Egipto sultonų miliciją, o vėliau, 
XIII a., paėmę valdžią Egipte; sarabovitai — Egipto vienuoliai. 

„Tegyvuoja... tegirtauja“ (lot.). 

dekretaliarchas — „dekretalijų valdytojas“. 

„Jei nenori duoti, tai bent paskolink, meldžiame“ (lot.). 

Muštinių su klumpe, žinoma, nebuvo. 

auksiniai su pasveikinimu — dukatai su angelo pasveikinimo scenos atvaizdu. 
Antoninas Karakala, Romos imperatorius, turėjęs, pasak antikos autorių, didelę 
slaptąją policiją. 

„„bėkim kojom ir rankom, kaip sakė Brutas... prie Farsalo...— Pasak Plutarcho, 
kautynėse prie Filipų (42 pr. m. e.) Brutas pasakęs, kad reikią bėgti ne kojom, 
o rankom, t.y. nusižudyti. 

„rasa ant Gedeono vilnos...— Biblijoje pasakojama, kad dievas išklausęs kar- 
vedžio Gedeono maldos ir sudrėkinęs rasa jo išmėtytą vilną (Teisėjų, VI). 
arismapijai — skitų gentis, minima Herodoto ir Plinijaus; nefelibatai — „vaikš- 
čioją debesyse“ (gr.) — prasimanyta tauta (vardas paimtas iš Aristofano). 
Išėjimo, XX. 

„kaip kartais darydavo Demostenas, kai gaudavo sidabrinę anginą.— Anek- 
dotas, paimtas iš Plutarcho: Demostenas turėjęs sykį viešai pasisakyti prieš vieną 
žmogų, iš kurio gavęs kyšį, kad tylėtų, tai pareiškęs, jog turįs anginą ir negalįs 
kalbėti. 

Gasteras — „pilvas“ (gr.). 

didysis menų mokytojas yra ugnis...— Taip mokė Heraklitas, teigęs, kad ugnis — 
viso ko pagrindas. Šias jo pažiūras išdėstė Ciceronas veikale „Apie dievų pri- 
gimtį“. 

satyrikas — Aulas Persijus Flakas (34—62), romėnų poetas, stoikas. Viename ei- 
lėraštyje jis įsakmiai teigia: „Pilvas — visų menų mokytojas, proto tėvas“. 
Penija — neturto deivė, Aristofano „Pluto“ personažas. 

„Puotoje“ (lot.). 

Somatų karalystė — žmogaus organizmas (soma — gr. „kūnas“ ). 

„ten buvo daug maištautojų...— Bazelio visuotiniame bažnyčios susirinkime 
(1431—1449), be kita ko, vyko kova dėl to, kas viršesnis — ar visuotinis susi- 
rinkimas, ar popiežius. 

„„kaip tai dėjosi tarp baskų... tarp žydų, apsuptų romėnų...— Turima omeny 
Kalagurio apsupimas (73 pr. m. e.) Ispanijoje, Sagunto apsupimas (219 pr. m. e.) 
Ispanijoje ir Jeruzalės apsupimas (70) per Judėjos karą. 

engastrimitai — „pilvakalbiai“, gastrolatrai — „pilvo garbintojai“ (gr.). 

Euriklis (V a. pr. m. e.) — garsus Atėnų pilvakalbis, pranašautojas. 
„pranašaujantys krūtine“ (gr.). 

Cincinnatulus — „garbiniuotasis“ (lot.). 

Ne Heziodas, o Homeras („Iliada“, XVIII, 104). 

kiautiniai gastrolatrai — vienuoliai, nešioją kapišoną, panašų į kiautą. 

Paulius, Laiškas filipiečiams, III. 

Euripidas, „Kiklopas“. 

Pompėjus Festas (Pompejus Festus, II ar III a.) — romėnų gramatikas. 

„„Mece kaukši švento Klemenso slibino žiaunos.— Per bažnytines eisenas Mece 
būdavo nešiojamas slibino atvaizdas. Tą slibiną, pasak legendos, kadaise iš miesto 
išvijęs šventas Klemensas. 

Heliogabalas, Romos imperatorius, reikalavo, kad prie jo statulos būtų aukojamos 
brangios aukos. Baalo stabui būdavo sunešama daug aukų, kurias tariamai su- 
valgydavo stabas, o iš tikrųjų — jo žyniai, ir pranašas Danielius jų apgaulę iškėlė 
viešumon (Danieliaus, XIV). Bet tai buvo ne Baltazaro, o Kyro laikais. 
Antigonas I Vienaakis (IV a. pr. m. e.) — Makedonijos karalius. 

Metane (prie Trezenos miesto Peloponese), pasak Pausanijo, būdavo nešioja- 
mas apie laukus, o paskui užkasamas baltas gaidys — vynuogynams nuo vėjų 
apginti. 

Filibertas Delormas (Philibert de l'Orme, 1515—1570) — įžymus architektas, 
Rablė pažįstamas. Megistas — Henrikas II. 

oksidrakai — senovės Indijos tauta. Aleksandras Didysis, užėmęs oksidrakų mies- 
tą, vos nebuvo ten nukautas. 

Sekstas Julijus Frontinas (Sextus Julius Frontinus, 40— 103) — „Stratagemų“, 
taktikos veikalo, autorius. Toliau pasakojamų dalykų savo raštuose jis nemini. 
„žolė... atrakina visus užraktus...— Čia ir toliau autorius išjuokia antikos autorių 
aprašytus prietarus, kuriais dar daug kas jo laikais tikėjo. 

„Eneida“, XII. 

Chanef — „veidmainystė“ (hebr.). 

„„Kesilio konsilipetus...— Žr. šios kn. 117 ir 124 paaišk. 

pustaleris su žibintu — prasimanyta moneta. 

Trečioji eilutė nepasakyta: „Kas to laikysis, gyvens 99 metus“. 

Petoziris — legendinis senovės egiptiečių žynys ir astrologas, nustatęs režimą, 
pagal kurį esą galima išgyventi 126 metus. 

Aristofanas Bizantietis (III a. pr. m. e.) — Aleksandrijos filologas, parašęs 
Euripido biografiją. 

Euripidas, „Kiklopas“. 

Heraklis kartą užvadavo titaną Atlantą, laikantį ant savo pečių dangaus skliautą 
(graikų mit.). 

„kaip buvo palengvintas Ezopo krepšys..— Vienas anekdotas pasakoja, kad 
prieš kelionę, dalijantis nešulius, Ezopas gudriai pasirinko nešti krepšį su maistu, 
kad našta kelyje tolydžio lengvėtų. 

Amiklėja — miestas Lakonijoje (pietų Graikija). 

Ganabim — „vagys“ (hebr.). 

Serko ir Hermo salos garsėjo plėšikais, kurie plėšdavo sudužusių laivų jūrei- 


vius. 
Poneropolis — „piktadarių miestas“ (gr.). 

„„gaskonai Bordo mieste.— Žr. šios kn. 31 paaišk. 

akademikai — Platonas ir jo mokiniai. Sokrato demonas, pasak Platono,— vidi- 
nis balsas, sergėjęs Sokratą nuo blogų poelgių. 

„„puolė Arklių salą... ir išskerdė visus anglus...— 1548 m. Henriko II kariuo- 
menė, pasiųsta į pagalbą sąjungininkams škotams, pagrobė iš anglų Inč Keito 
(Arklių) salą. 

„Nuo Romos iki čia aš niekaip negalėjau nusilengvinti. Meldžiamasis, imk štai 
šakes ir įvaryk man baimės“ (it.). 

„Jei tik taip darysi, tai nieko nepadarysi. Pasistenk smarkiau veikti“ (it.). 
„Duota Šamberi mieste“ (lot.). Taip būdavo lotyniškuose valdžios raštuose 
žymima vieta, iš kur raštas siunčiamas. 

„Aš tau labai dėkingas, mielas pone. Dabar man nereikės kaštuotis dėl kliz- 
mos“ (it.). 

„Fransua Vijonas, kai buvo ištremtas iš Prancūzijos.— Šis anekdotas buvo ži- 
nomas jau XIII a. apie kitą asmenį — fokusininką Jugą Juodąjį. 

„ir dar sykį“ (lot.). 

„būčiau pririjęs tiek musių...— Buvo priežodis, kad kas praryjąs musę, tas 
pasidarąs labai drąsus. 

skibalai, spiratai — „išmatos“ (gr.). 

„Iš tikrųjų“ (hebr.). 

Her Tyfelis — „ponas velnias“ (vok., landsknechtų žarg.). 


? anam — velniui. 
3 hurluburlu — „triukšmas, maišatis“ (angliškos kilmės garsiažodis, į Prancūziją 

atgabentas kareivių samdinių). 

„pamišimo atmainų be galo daug“ (lot.). 

„Aforizmai: O tikro pamišimo atvejai“ (lot.). 

Horacijus, Satyros, II, 6. Pitagoras draudė valgyti pupas dėl to, kad į jas, kaip ir 
į gyvulius, persikeliančios mirštančių jų sielos. 

Senovėje būta anekdoto apie filosofą Pitagorą, kad jo viena šlaunis buvusi auk- 
sinė. 

„sparnas žalingas, sturplis abejotinas, o kaklas geras tik odą nulupus“ (lot.). 
Kolinė, Maro... Masiuelis — XVI a. I pusės rašytojai (daugumas pavardžių iš- 
kreiptos). 

arklio šaltinis — Pegaso šaltinis, kurio vanduo poetams įkvėpimo teikdavęs. 
„viena iš jų yra Prancūzijos karalių kraujo...— Kalbama apie Margaritą Na- 
varietę, „Heptamerono“ autorę. 

Reno de Montobanas — žr. Trečios kn. 19 paaišk. 

Helikonas — kalnas, kuriame gyvenusios mūzos ir Apolonas. 

žydų karvedys — Mozė, išgyvenęs, pasak Biblijos, 120 metų; muzikantas Kseno- 
filas, pasak Plinijaus Vyresniojo, gyvenęs 150 metų. Demonaksas (I a.), graikų 
filosofas, išgyveno labai ilgą amžių sveikas ir žvalus. Varnos taip pat buvo laiko- 
mos ilgaamžėmis. 

Pireikas — Plinijaus minimas senovės graikų dailininkas, mėgęs piešti augalus 
ir užtat čia juokaujamai vadinamas riparografu, t.y. „ropių piešėju“. 

Trifė — „prabanga“ (gr.). Kai kuriuose leidimuose (pvz., 1564 metų) ta sala ir 
čia vadinama Varpų sala. 

Dodonė su savo katilais...— Dodonėje buvo Dzeuso orakulas, o jame ant medžių 
prikabinėta vario indų, kurie pajudėję žvangėdavo. 

„„Heptafoninis Olimpijos portikas...— Olimpijos mieste stovėjo portikas, pastaty- 
tas taip, kad kiekvienas garsas jame kartodavosi aidais daug sykių. Heptafoni- 
nis — „Septyniagarsis“ (gr.). 

Tebuose stovi faraono Amenhotepo III statula, vadinama Memnono kolosu. Apie 
ją buvo pasakojama, kad tekančios saulės spindulių paliesta ji išduodanti garsą. 
Liparos sala yra į šiaurę nuo Sicilijos. 

Editas — „zakristijonas“; Antitas — „mokslinčius“ (lot.). 

siticinai — laidotuvių giesmininkai (lot.); sikinistai — satyrų šokių dalyviai 
graikų dramoje. 

Proknė... Terėjas — graikų mitų personažai, pavirtę paukščiais. 

Matabriuna — „Gulbės riterio giesmės“, XII a. prancūzų poemos, personažas. 
Jos šeši vaikai buvo paversti gulbėmis. 

stimfalidai (graikų mit.) — Stimfalo ežero pakrančių paukščiai. Jie plėšydavę 
žmones, o jų išmatos baisiai dvokusios ir nuodijusios maistą. Juos išnaikinęs He- 
raklis — tai buvo vienas iš dvylikos jo žygdarbių. 

„atsirado pasaulyje du popiegai...— Turima galvoj Didysis bažnyčios skilimas 
(1378—1417), kada katalikų bažnyčioje buvo du ar trys popiežiai. 

„ viršum jų narvų — t.y. bažnyčių bokštuose. 

„kurių plunksnos rūkytos silkės spalvos...— t.y. pranciškonai. 

„4š Robero Valbrengo...— Turimas galvoj Robervalis (Roberval, XVI a. I pu- 
sė), garsiojo keliautojo Žako Kartjė bendrakelionis, Kanados vicekaralius. 
Markas Antistijus Labeonas (Marcus Antistius Labeo, I a. pr. m. e.—I a.) — žymus 
romėnų teisininkas. 

Zoroastras (Zaratustra, VI ar VII a. pr. m. e.) — senovės iranėnų religijos 
reformatorius. Ormuzdas — senovės iranėnų vyriausiasis dievas. 

asafisai — „susirinkusieji“ (hebr.). 

Po... saulės užtemimo išskrido jų didelis pulkas...— Po Reformacijos dalis vie- 
nuolių paliko vienuolynus. 

mesti habitą į dilgynes — prancūzų posakis, reiškiąs „išstoti iš vienuolių luomo“. 
„tas ženklas... vienų buvo žydras... kitų baltas.— Karinių vienuolių ordinų nariai 
nešiojo prisiūtus skirtingų spalvų kryžius. 

pilvandorai — reikia suprasti: komandorai (vienas aukščiausių riterių ordino laips- 
nių). Metisais jie čia pavadinti todėl, kad jie pusiau kariai, pusiau vienuoliai. 
„Niekad negieda...— t.y. nelaiko pamaldų. 

„kas blogai apie tai pagalvos...— Parodiiuojamas Keliaraiščio ordino devizas: 
„Tebūnie gėda tam, kas blogai apie tai pagalvos“. 

užveiktas šmeižikas — velnias po švento Mykolo kojomis (gr. diabolos — „šmei- 
žikas“); avino kailis — Aukso vilnos ordino ženklas. 

aliptai — romėnų vergai, kurie maudynių lankytojus trindavo aliejais ir kvepalais. 
alkionas — „tulžys“ (gr.). 

Doridė — jūrų deivė, Okeano duktė; Eolas — vėjų valdovas; Vejoviai — piktos 
dievybės. 

Šiaurės kraštai — Anglija, Vokietija, kur jau buvo įsigalėjusi Reformacija. 
vėliavų šventės — žr. Ketvirtos kn. 225 paaišk. 

Badas Egipte truko, pasak Biblijos, septynerius metus (Pradžios, XLI). 
mirobalanai — „kvapiosios gilės“ (gr.). Taip vadinosi kelios rūšys vaisių, gabena- 
mų iš Indijos. 


' „kaip... Vulkanas laikė karo dievą...— Žr. Trečios kn. perskyr. XII ir 77 paaišk. 


„čia ne valgymas, o puota“ (lot.). 

Ezopas... tą išaiškino vienoje savo pasakėčioje.— Turima galvoj veikiausiai pasakė- 
čia „Asilas ir šuniukas“. 

Plutono (Hado) šalmas minimas „Iliadoje“, V g.: Atėnė, kad būtų nematoma, „sto- 
vėjo po Hado šalmu“. Piemuo Gigis, pasak Herodoto, radęs žiedą, kurį mūvėdamas 
būdavęs neregimas ir kurio dėka paskui tapęs Lidijos karaliumi. Chameleono pe- 
lenai medinėje dėželėje, kaip tikėjo senovės graikai, galį padaryti žmogų ne- 
regimą. 

Matot... narve tą dubenį? — Kalbama apie varpą, kuriuo būdavo skambinama pa- 
skelbus kam ekskomuniką. 

„mus čia apgaus... Matot štai pelėdą? — Pelėdų iškamšos būdavo vartojamos 
medžioklėje — vilioti, t.y. apgaudinėti, paukščiams. 

sufleganas — sufraganas (pavyskupis); onokrotaliai (gr. „pelikanai“) — čia taip 
pavadinti protonotarai (žr. „Pantagr.“ 8 paaišk.). 

„labiau nudžiugino nei Artakserksą stiklinė vandens, paduota skitų kaimiečio...—. 
Persijos karalius Artakserksas, pasak Plutarcho, atsidėkodamas kaimiečiui, padova- 
nojęs jam aukso taurę ir tūkstantį auksinių. 

„prisiekti Jupiteriu...— Turima galvoj popiežius. 

„tikras Fontenblo paveikslas...— Fontenblo apylinkėse daug smėlynų. 

sirtai — dvi įlankos su daugybe seklumų šiaurinėje Afrikos pakrantėje. Strofados — 
dvi salos Jonijos jūroje, kuriose, pasak graikų mitų, gyvenusios harpijos — spar- 
nuotos pabaisos, audrų ir vėjų sūkurių personifikacijos. 

Pandektų seniausias rankraštis buvo laikomas Florencijoj, miesto valdybos rū- 
muose, rodomas retai ir su didele iškilme, šviečiant fakelams. Veronika, viena 
Jeruzalės moteris, pasak krikščionių legendos, padavusi savo skarą Kristui, veda- 
mam į Kalvarijų kalną, veidui nusišluostyti, ir toje skaroje likęs Kristaus veido 
atvaizdas. 

Kailinėti katinai — teisėjai (jų rūbai buvo padabinti šermuonėlių kailiu). Mar- 
muro akmenys — marmurinės Paryžiaus teismo rūmų grindys. 

šeštoji esencija — kvintesencijos „aukštesnioji pakopa“ (alchemikai pripažino tik 
penkias „daiktų esmes“). 

„lovys pritaisytas aukščiau negu ėdžios...— Teisėjų suolai teisme stovėdavo aukš- 
čiau negu sekretoriaus stalas, ant kurio būdavo sudėtos bylos. 

Prie Averno ežero (Italijoj), pasak senovės legendos, buvusi anga į požemius, į 
mirusiųjų karalystę, iš kurios sunku beišeiti. 

„„prisidengęs visas grūstuvėmis...— Teisėjo kepurė buvo panaši į grustuvę. 
„senė su akiniais, laikanti... svarstykles.— Kailiniuotų katinų „teisingumo“ deivė 
ne akla kaip Temidė, o netgi su akiniais, ir vietoj aštraus kardo teturi pjautuvo 
makštį. 

Dakš, dakš...— pertaras, atsiradęs iš papročio kyšius imti. 

„„gyvatukas, pragraužęs močiai šoną...— Buvo manoma, kad gyvatukai gimsta pra- 

graužę motinos pilvą (mat kai kurios gyvatės veda gyvus vaikus). 

Gajus Licinijus Veris (Cajus Licinius Verres, 119—43 pr. m. e.) — Romos pro- 
konsulas, Sicilijos vietininkas. Patrauktas tieson už grobstymus, jis padovanojo 
savo advokatui Hortenzijui bronzinį sfinksą. Kaltintojui Ciceronui padarius kažko- 
kią neaiškią užuominą, Hortenzijus pasakė: „Aš nepermanau šitų mįslių“. Ciceronas 
atsakė: „Keista, juk jūsų namuose yra sfinksas“. 

Ksenofontas (apie 430— apie 355 pr. m. e.) — graikų rašytojas, istorikas. 
Euristėjas — Argo karalius, kuriam tarnavo Heraklis; Heros įkalbėtas, jis už- 
davė Herakliui 12 sunkių darbų. 

„kaip kitados aplankė Semelę, mielojo Bakcho motiną.— Jupiterio (Dzeuso) 
mylimoji, Tebų karalaitė Semelė prašė jį apsilankyti su visais savo galios atri- 
butais. Jis atvyko su perkūnais ir žaibais, bet nuo jų sudegė Semelės namai ir ji pati. 
Minojas, Kretos karalius, ir Radamantas, jo brolis, po mirties buvo vėlių teisėjai 
požemio karalystėje; Eakas, Dzeuso ir Eginos sūnus, — taip pat vėlių teisėjas; Di- 
tas — požemių valdovo Plutono romėniškas vardas. 

Abila ir Kalpa — uolos abipus Gibraltaro, „Heraklio stulpai“. 

Pontilis — kaimas prie Šinono. 

Apedeutai — „neišauklėti, bemoksliai žmonės“ (gr.). Čia išjuokiami Prancūzijos 
sąskaitybos rūmai, kurių žinioje buvo karalystės finansai: tos įstaigos darbuoto- 
jams buvęs nereikalingas mokytumas, tik uolumas. Toliau minimi presai — tai įvai- 
rios tų rūmų įstaigos, kurios turėjo spausti iš žmonių pinigus. 


75 Pithias — „statinė vynui“ (gr.). Sąskaitybos rūmuose buvo garsi vyninė, į kurią 


76 


77 
78 
79 
80 
8 
82 


83 
8 


"2 


8 


an 


86 


87 
88 
89 


9 
9 


- ð 


tikriausiai čia ir daroma užuomina. 

Ekstraordinarijomis čia vadinamos nepaprastųjų karinių išlaidų sąskaitos. Už jų 
klastojimą 1535 m. buvo pakartas karinis iždininkas Žanas Ponšė. 

decima — dvasininkų mokestis karaliui. 

korektoriai — kontrolieriai, kurie tikrindavo sąskaitas. 

Lambalis — miestas Bretanėje, kur buvo vaidinamos misterijos. 

„Dvigubai didesnė bauda“ (lot.). 

„Keturgubai didesnė bauda“. 

„„pasakodami savo nuotykius Pantagriueliui...— Turima galvoj nuotykiai Pinklia- 
vos saloje (perskyr. XI), į kurią neišlipo Pantagriuelis. 

„negu su liturginiais rūbais“ (lot.). 

„filosofo patarimas...— Turima galvoj filosofo stoiko Epikteto (I—II a.) senten- 
cija: Sustine et abstine. 

Kastoru čia vadinama „švento Elmo ugnis“ — švytėjimas laivo stiebų viršūnėse dėl 
atmosferos elektros iškrovų. 

O ką, ar nepasisekė? — posakis iš „Farso apie advokatą Patleną“. Anri Kotiralis — 
tas pats personažas, kuris Trečios kn. perskyr. XXV vadinamas Her Tripa. 

Lunaria major — blizgė, „mėnesio žolė“. 

Kvinta — Kvintesencija. 

Geberas (tikr. Džabiras ibn Chajanas, VIII—IX a.) — įžymus arabų ar persų 
gydytojas ir alchemikas. Agripa Netesheimietis alchemiją vadino Gebero 
virtuve. 

Mateotechnija — „bergždžias, beprasmis darbas; tuščios pastangos“ (gr.). 
Entelechija — „tobulybė“ (gr.). Aristotelio filosofijos terminas, reiškiąs tiks- 
lingą materijoje slypinčios potencijos realizaciją. Ir viduramžiais, ir humaniz- 
mo laikais buvo daug ginčų, kaip jos esmę suprasti. 

Endelechija — „tolydumas, netrūkumas“ (gr.). Šį terminą kai kas painiodavo 
su entelechija. 

Diogenas Laertietis (III a. pr. m. e.) — graikų filosofijos istorikas. 

Skaligeris... Fleri — XV—XVI a. mokslininkai, vertę, komentavę ir populia- 
rinę antikinės filosofijos veikalus. 


5 „kareiviai... vietoj „šibolet“ tarė „sibolet“.— Kalbama apie vieną Senojo tes- 


tamento pasakojimą, kaip kareiviai iš tarmės pažindavo, kas yra jų priešas 
(Teisėjų, XII). 

„jai buvo... tūkstantis. aštuoni šimtai metų...— Mat Entelechija — Aristotelio 
„duktė“. 

kasija, gvajakas, rabarbaras, turbitas, skamonija — vaistiniai augalai, vartojami 
daugiausia viduriams paleisti arba venerinėms ligoms gydyti. 

abstraktoriai — „esmės traukėjai“ (lot), spodizatoriai — „metalinių sub- 
stancijų degintojai“ (gr.), masiterai — „tešlos maišytojai“ (gr.), pregustai — 
„ragautojai“ (lot.). 

tabachi mai... giborimai — hebrajiški žodžiai, kuriais tituluoja vienas kitą žydų 
rabinai savo laiškuose; jų reikšmės: peno tiekėjai, išminčiai, švyturiai, žyme- 
nybės, garsenybės, valdovai, bajorai, pažai, valdovo vietininkai, vadai, galiūnai, 
kunigaikščiai, sargai, tėvai, mokytojai, patikėtiniai, satrapai, švietėjai, karžygiai. 
Panacėja — graikų deivė gydytoja. 

sechabotai — „abstrakcijos“, amenimai — „tiesos“, dimionai — „įvaizdžiai“, 
harborinai — „koncepcijos“, chalominai — „sapnai“, charadotai — „siaubingos 
vizijos“ (hebr.), prolepsijos — „užbėgimai už akių prieštaravimams“ (gr.). 
Egiochas — „egidos (ožkos odos) nešiotojas“ (gr.). 

Kvintas Hortenzijus (Quintus Hortensius, 114—50 pr. m. e.) — romėnų ora- 
torius, Cicerono varžovas. 

kordakas... pirika — senovės graikų šokiai, kurių težinomi daugiausia tik pa- 
vadinimai. 

hidropikai... hiposarkai — graikiški pavadinimai ligonių, sergančių vandenlige. 
Teno kirvis — posakis, reiškiąs seną pagiežą, kerštą. Pasak graikų mito, Tenas, 
keršydamas savo tėvui, Ligūrijos karaliui Kiknui, už kadaise padarytą nuoskaudą, 
nukirto tėvo laivo lyną, ir tas žuvo audringoje jūroje. 

švento Pranciškaus liga — neturtas. 

mačiau daug... pareigūnų prie darbo.— Toliau susakyti dvariškių „darbai“ yra 
arba liaudies priežodžių aptartos negalimybės, nesąmonės, arba sveikam protui 
priešingi veiksmai (panašiai kaip Gargantiua vaikystės „užsiėmimai“). Iš jų 
matyti autoriaus požiūris į karaliaus dvarą ir apskritai į aristokratinę aukš- 
tuomenę. 

Aristofano komedijoje „Debesys“ Sokratas pavaizduotas kaip šarlatanas ir 
nemokša. 

Hesperas — „vakarinė žvaigždė“ (gr.). 

Markas Gavijus Apicijus (Marcus Gavius Apicius, I a.) — garsus Romos sma- 
guris ir puotų mėgėjas, minimas Senekos ir Plinijaus. 

tarotai — buriamosios kortos; liuetai — tam tikros lošiamosios kortos. 

Enio — graikų karo deivė. 

Marsijas — jaunas frigietis, satyras, fleitos išradėjas ir muzikantas, stojęs į var- 
žybas su Apolonu. Jas pralaimėjęs, jis buvo nubaustas už drąsą: Apolonas jam 
gyvam nudyrė odą. 


Paaiškinimai 720 


115 


116 


117 


118 


119 


12 


© 


121 


127 


129 


138 


petauristai — graikų akrobatai, šokėjai ant ištemptos virvės. 

Kuzanas — žr. „Pantagr.“ 134 paaišk. 

„„ėjo klebono žingsniu...— t.y. lėtai. Senas Buržo — Orleano kelias buvo prastai 
prižiūrimas. 

„„Feratos kelią, raitą amt didelės meškos.— Tas kelias eina per kalną, kuris 
vadinasi Didžioji Meška. 

Talis Miletietis (apie 625—547 pr. m. e.) — graikų filosofas, antikinės filo- 
sofijos pradininkas. 

Filolajas Tarentietis (V a. pr. m. e.) — graikų filosofas, laikomas pirmuoju 
heliocentrinio žemės judėjimo teorijos skelbėju. Aristarchas Samietis (IV — 
III a. pr. m. e.), graikų astronomas, ir Seleukas (I a.), matematikas, laikėsi taip 
pat Filolajo nuomonės. 

„„minoritų, traukiančių semibreves... minimitų, traukiančių minimas...— Vienuo- 
lių ordinai, pabrėždami savo nusižeminimą, mėgo vadintis minoritais („mažes- 
niaisiais“) ar minimitais („mažiausiaisiais“). Autorius daro žodžių žaismą iš tų 
pavadinimų, gretindamas juos su senovinių trumpųjų natų vardais. 

smėlio jūra — Arabijos pusiasalio dykumos. 

„„prie juostos prisirišę aštrų skustuvą...— Turima galvoj italų patarlė: „Medus 
burnoj, o skustuvas prie juostos“ (taip sakoma apie pavojingus veidmainius). 
šviesusis Liuciferis — Aušrinė. 

Pontanas — žr. „Garg.“ perskyr. XIX ir 104 paaišk. 

Merkurijaus vanduo senovės Romoje buvo vartojamas apeiginiam apsivalymui. 
Semdavo jį iš Merkurijaus šaltinio palei Kapenos vartus. 

„Fastai“ (poema, kurioje kalendorine eile pasakojamos etiologinės sakmės, 
susijusios su Romos praeitimi). 

„grįžti pro tas pačias jie vengia.— Turima galvoj sena patarlė, jog pelei ramu 
tik tada, kai turi ne vieną urvą. 

Markas Valerijus Marcialis (Marcus Valerius Martialis, apie 40 — apie 104) — 
romėnų poetas. Savo epigramose, beje, jis mini tik salotas. 

Marpezo uola — Marpezo kalnas Paro saloje, garsus marmuro laužyklomis 
(„Eneida“, VI). 

„„Priapas ... matė naktines Kanidijos išdaigas.— Horacijus vienoje satyroje (I, 8) 
vaizduoja, kaip dvi žiniuonės, Kanidija ir Sagana, naktį būrė, o mediniam Pria- 
pui, besiklausant jų burtažodžių, sprogo užpakalis, ir žiniuonės, išsigandusios 
driokstelėjimo, pabėgo. ' 

„kaip koks raupsuotasis.— Buvo manoma, kad raupsuotieji esą ypač gašlūs. 
„Indijos žolę, Teofrasto išgarsintą.— Žr. Trečios kn. perskyr. XXVII. 


Žambė klebonu kurį laiką buvo pats Rablė, nors tame miestelyje negyveno, tik 
gaudavo dalį pajamų, kurias surinkdavo vikaras. 

„Jos panaikinimui, kuris... nebetoli...— Buvo pageidaujančių, kad Tridento su- 
sirinkimas (|545—1563) gavėnią panaikintų. 

arimaspai čia — šiaurės tautos, evangelikai, kurie nesilaikė pasninkų. 

Matėme ir dar niekad neregėtų padarų..— Šiame perskyrime Rablė parodi- 
juoja kelionių aprašymus, kurių tada buvo paplitę labai daug ir kuriuose dažnai 
būdavo prirašyta nebūtų dalykų. 

Dramblys tada dar tebebuvo didelė retenybė Vakaruose. Henrikas IV (1589— 
1610) buvo pirmasis Prancūzijos karalius, turėjęs dramblį. 

Juba II (apie 50 pr. m. e.—apie 23) — Mauretanijos karalius,*keleto graikiškų is- 
torijos veikalų autorius. 

Henrikas Klerbergas — turtingas Liono pirklys, kilęs iš Niurnbergo. 

vienragis — mitologinis gyvulys — arklys su vienu ragu kaktoje. 

„vaistų, sutaisytų iš dvidešimt dviejų durklo smūgių.— Julijus Cezaris, pasak Plu- 
tarcho, buvęs nužudytas dvidešimt trimis durklo smūgiais. 

Apulėjus (Appulejus, apie 124—apie 180) — romėnų rašytojas, „Aukso asi- 
las“ — jo romanas. 

„„seleukidų... kinamolgų... grifų.— Dauguma šių gyvūnų pavadinimų imti iš Pli- 
nijaus „Gamtos istorijos“. 

Apie echenėją žr. Ketvirtos kn. perskyr. LXII. 

Periandras (VII—VI a. pr. m. e.) — Korinto tironas. 

makrelės prancūzų kalboje — ne tik tam tikros žuvys, bet ir nedori Žmonės, 
ypač parsiduodantys liudininkai (plg. dar Ketvirtos kn. 155 paaišk.). 

„„Kefai... krokutai, ealai... kukrokutai ir kiti toliau minimi fantastiniai gyvūnai 
irgi yra aprašyti Plinijaus. 

Pjeras Žilis d'Albi (Pierre Gilles d'Albi, 1450—1555) — prancūzų gamtininkas, 
žymus ichtiografas. 

anakampserotu Plinijus vadina augalą, kurio palytėjimas galįs atgaivinti užgesusią 
meilę. 

trogloditai, himatopodai, blemijai — pasakiškos tautos, minimos Plinijaus. 
egipanas — satyras. 

jakobinas Albertas... Pedras Alvaresas — XIII-XVI amžių įvairių šalių 
geografai, istorikai, keliautojai. Popiežius Pijus II (1458—1464) — taip pat 
garsaus kosmografijos veikalo autorius. 

La Rošelė — Prancūzijos tvirtovė prie Atlanto. Faro švyturys buvo ties Aleksand- 
rija, Egipte. Nauplijo švyturys buvo Argo uoste, Graikijoje. 

Demostenas... žiburiavo.— Demostenas mėgo dirbti naktimis, prie žiburmio. 
Aristofanas Bizantietis (III—II a. pr. m. e.), Aleksandrijos filologas, ir Kleantas 
(III a. pr. m. e.), filosofas stoikas, buvo vadinami savo laiku mokslo žiburiais. 
strasas — skaidrus akmuo, primenantis deimantą; fengitas — tam tikra žėručio 
rūšis. 

„„Epikteto žiburys, už kurį kitados buvo siūloma trys tūkstančiai drachmų.— 
Pasak Lukiano, vienas graikas tiek pinigų siūlęs už Epikteto molinę lempą, 
tikėdamasis kartu ir to filosofo išmintį įsigyti. 

Polimiksas — „žiburys su daugeliu dagčių“ (gr.), minimas vienoje Marcialio 
epigramoje. 

Ikosimiksas — „žiburys su dvidešimčia dagčių“ (gr.), minimas vienoje Alek- 
sandrijos poeto Kalimacho (III a. pr. m. e.) epigramoje. Tisijas (V a. pr. m. e.) — 
graikų retorius. 

Pensilis — „kabantis“ (lot.). 

Raudono šilko kuodas puošdavo mokslo daktaro kepurę. 

„Didysis žiburys“ ir „Vaistininkų žiburys“ — dvi farmakopėjos, parengtos Ita- 
lijoje XV a. ir labai populiarios XVI a. 

zooforas — frizas, papuoštas gyvulių figūromis (gr.). 

Gijomas Bigo (Guillaume Bigot, g. 1502) — prancūzų humanistas, poetas ir 
filosofas. 

Šinonas — Rablė tėviškė, daug kartų šlovinta šioje knygoje. Kai kuriuose loty- 
niškuose dokumentuose to miestelio vardas buvo rašomas Caino, t.y. Kainonas. 
Kilikijoje... Saba...— Kilikija — istorinė sritis Mažosios Azijos vidurinėje da- 
lyje. Adrianopolis (dab. Edirnė) — miestas europinėje Turkijos dalyje. Kanaa- 
nas — senovinis Palestinos pavadinimas. Saba — senovinė valstybė pietų Ara- 
bijoje. 

flogonas — „liepsningasis“, t.y. galingas kaip liepsna. 

tetradė — „ketvertas“ (gr.) — pitagoriečiams tobulas skaičius. 

psichogonija — „sielos kilmė“ (gr.). Platonas „Timėjo“ dialoge išdėsto, kaip 
dievas sukūręs pasaulio sielą: „Pirmiausia jis paėmė visuotinio chaoso vieną 
dalį; paskui paėmė kitą dalį, dukart didesnę už pirmą; paskui trečią, pusantro 
karto didesnę už antrą arba triskart didesnę už pirmą; paskui ketvirtą, dvigubai 
didesnę už antrą; penktą, trigubai didesnę už pirmą; septintą, dvidešimt septynis 
kartus didesnę už pirmą“. 

Švento Patriko ola Hibernijoj (Airijoj) anų laikų pasakose buvo laikoma anga 
įeiti į skaistyklą. Trofonijo griovoje Beotijoj (sen. Graikija) buvo Trofonijo, 
Apolono sūnaus, orakulas; kas norėdavo gauti jo patarimų, turėdavo leistis į 
tamsius požemius. 

Tenaro kyšulyje (Lakonija) buvo urvas, pro kurį Heraklis nusileidęs į požemio 
karalystę. 

„suėdė vieną Demetrijo alebardininką...— Vienas iš Atėnų valdovo Demetrijo 
(IV a. pr. m. e.) asmens sargybinių, pasak Pausanijo, nusileido į Trofonijo grio- 
vą, prieš tai neatlikęs nustatytų apeigų, ir ten mirė. 

„Jų iš dangaus prilis... kad Heraklis turėtų kuo mušti du Neptūno vaikus.— Gajus 
Marijus (Cajus Marius, 156—86 pr. m. e.), Romos konsulas ir karvedys, Kro lau- 
kuose buvo iškasdinęs kanalą. Pasak romėnų mito, Jupiteris, norėdamas padėti 
kautynėse Herakliui, pasiuntė jam akmenų lietų. 

limbas — vieta, kur, pasak teologų, einančios nekrikštytų mirusių kūdikių vėlės. 
hipogėja — „požemis“ (gr.). 

Ducunt volentem...— graikų filosofo Kleanto sentencija, į lotynų kalbą išversta 
Senekos. 

Dzeuksidas Heraklėjietis (V a. pr. m. e.) — graikų dailininkas tapytojas. Plini- 
jus pasakoja, kad jis taip gyvai nupiešdavęs vynuoges, jog paukščiai puldavę jas 
lesti. 

„būtų neįmanoma... sustabdyti kraujo tekėjimą.— Hipokratas rašė, kad nuo 
mėtų kraujas skystėja, Aristotelis — kad jos muša temperatūrą, mažina sėklos 
sekreciją, slopina narsumą. 

basaridės... bakchidės — įvairūs graikiški ir lotyniški bakchančių pavadinimai. 
tirsas — Bakcho ir jo palydovų lazda, lapuotomis vynmedžio ir povijo (gebenės) 
šakutėmis apkaišyta. 

kordaksas — senovės graikų šokis, šokamas komedijoje, labai laisvas, kartais 
nešvankus. 

hemipanai, egipanai, taip pat anksčiau paminėti tityrai — įvairūs satyrų pavadi- 
nimai; silvanai — „miškiniai“; lemūrai — „vaiduokliai, vėlės“; larai — „naminiai“. 
Apelis ir Aristidas Tebietis (abu IV a. pr. m. e.) — graikų dailininkai. 

ferkulai — neštuvai su dievų atvaizdais ir karo laimikiais, kuriuos nešdavo 
triumfo eisenos dalyviai. Epinikija — pergalės giesmė. 

kerkopitekas — „uodeguotoji beždžionė“ (gr.); trochilas — paukščiukas, kuris 
krokodilui dantis valo; ichneumonas — tam tikra žiurkė, kuri, kaip buvo manoma, 
krokodilui pilvą graužia. 


" Kalimachas (V a. pr. m. e.), graikų skulptorius ir architektas, pasak Pausanijo, 


išradęs tokį žibintą, kuris degdavo ištisus metus be pertraukos ir be aliejaus 


papildymo. 

Karpasija — miestas Kipro saloje, prie kurio senovėje buvo kasamas tam tik- 
ros rūšies asbestas. 

Butelio šventyklos aprašymui autoriaus daug kas paimta iš anksčiau minėto Fran- 
česko Kolonos veikalo „Polifilo sapno ir meilės kova“ (perskyrimams XX XVII, 
XXXVIII ir XLI) ir iš Lukiano dialogo „Dionisas“ (perskyr. XXXIX ir XL). 
„„Užkaitęs Ajanto kraujas.— Pasak graikų mito, išprotėjusio ir nusižudžiusio 
Ajanto Telamonido kraują dievai pavertę hiacinto žiedais. Jų gyslutėse kai kas 
įžiūri raides A ir I. Šią legendą autorius taiko ir hiacinto mineralui. 
anachitinis deimantas — toks, kuris, kaip manyta senovėje, turėjęs galią apsau- 
goti nuo nuodų ir pamišimo. 

Vyriškais akmenimis Plinijus vadina skaidresniuosius, moteriškais — mažiau 
skaidrius. Beveik visa, kas kalbama šiame perskyrime apie brangakmenius, auto- 
riaus imta iš Plinijaus „Gamtos istorijos“. 

Serapis — helenistinės epochos egiptiečių dievas. 

Hermijo kapas buvo Kipro saloje. 

„„Atamantą, žiūrintį į savo nebegyvą sūnų Learchą...— Legendinis Orchomenės 
(Beotijoje) karalius Atamantas beprotybės priepuolyje užmušė savo sūnų Laer- 
chą. Aristonidas (II a. pr. m. e.) — graikų skulptorius. 

Polikletas Argietis (V a. pr. m. e.) — graikų skulptorius ir dailės teoretikas, 
išdėstęs žmogaus kūno proporcijų kanono teoriją. Čia turima galvoj jo statula 
„Doriforas“, laikoma jo teorinių principų įkūnijimu. 


" Lezas... Paktolis..— Nuo senų senovės tų upių plaunamose smiltyse buvo ran- 


dama aukso. 

Ksenokratas (IV a. pr. m. e.) — graikų filosofas, Platono mokinys. 

karalius Nechepsas — žr. „Garg.“ 50 paaišk.; Petoziris — žr. Ketvirtos kn. 298 
paaišk. 

pantarbas — legendinis raudonas brangakmenis, baisiai spindintis. 

Pitilis, vadinamas Teutu (t.y. „smaližium“ ), pasak Atenėjo, kad neatbuktų skonio 
pajautimas, išsitepdavo liežuvį tam tikru tepalu, kurį nusivalydavo tik prieš valgį. 
Filokseną ir Melantijų taip pat mini Atenėjas. 

Nonakris buvo Arkadijoje, Dirkė prie Tebų. 


hipokratinis koštuvis — piltuvėlio formos medžiaginis filtras, kadaise vartotas 
vaistininkų. 

mistagogas — „įšventėjas“ (gr.). 

„„Auma Pompilijus... nepristeigė tiek ceremonijų...— Numa Pompilijus, legen- 


dinis Romos imperatorius, nustatė romėnų tikybinės apeigas. Tuskų, arba Etruskų, 
miestas Cerė (Caere) buvo tos šalies religinio gyvenimo centras, čia buvo nusta- 
tinėjamos ir apeigos (lot. caeremoniae ). Žydų karvedys Mozė davė žydams viso- 
kius įstatymus, tarp kitų — ir religinių apeigų nuostatus. 

Ramnas — miestelis Atikoje. 

Feronija — senovės italų deivė, miškų ir šaltinių globėja. 

itimbas — senovės graikų šokis, šokamas per bakchanalijas. 

„pagal Aristėjo išmonę ir būdą.— Vergilijus „Georgikose“ (IV g.) pasakoja apie 
piemenį Aristėją, kaip jis, motinos nimfos pamokytas, papjovė keturis jaučius ir 
keturias telyčaites ir paliko miške; devintą dieną „pamato visi... kaip iš vidurių pa- 
švinkusių jaučių bitės suzvimbia staiga“ (A. Dambrausko vertimas). 

Sentencijos — žr. „Pantagr.“ 164 paaišk. 

„pranašas suvalgė knygą...— Pranašui Ezekieliui, pasak jo paties žodžių, dievas 
davęs knygą ir liepęs ją suvalgyti (Ezekielio, III). 


Hipijas Elietis (V —IV a. pr. m. e.) — graikų sofistas, mnemotechnikos išradėjas. 
„vynas“. 

Io Pean — džiaugsmo šūksnis, sau laimės linkėjimas, pradedant kokį darbą ar 
žygį (gr.). 


„josios duktė buvo pagrobta į mūsų požemius...— Plutonas, žemės gelmių dievas, 
pagrobė Jupiterio ir Cereros dukterį Prozerpiną ir padarė ją požemių karalystės 
valdove. 

„„požemių valdovo vardas... siejamas su lobio pavadinimu.— Jau senovės autoriai 
(Platonas, Ciceronas) pastebėjo ryšį tarp požemių dievo vardo ir „turto“ žodžio: 
graikiškai to dievo vardas Plutonas, o turtas — plutos; lotyniškai — Dis ir dives. 

PANTAGRIUELIS, DIPSODŲ KARALIUS, 
ATGYVINTAS TIKRUOJU PAVIDALU 


SU VISAIS BAISIAIS SAVO DARBAIS BEI ŽYGIAIS. 


PARAŠĖ VELIONIS M. ALKOFRIBASAS, 
KVINTESENCIJOS TRAUKOVAS 


Maestro Jugo Salelio dešimteilis šios knygos autoriui ..............esoressosrsosoesesesrsseseseoscss. 

I. Apie didžiojo Pantagriuelio kilmę ir jo giminės senumą ................ 

II. Apie baisiojo Pantagriuelio gimimą .......eseresessesessesossesossosoesesesseesossose 

HI. Kaip Gargantiua gedėjo savo žmonos Badbekos ........0..0000000000r000s000. 
IV. Pantagriuelio vaikystė ...........sesoeoeseoseesesossesosorcseosesesseseesoeosssosseeensoessosses 

V. Apie kilniojo Pantagriuelio žygius jaunose dienose ...........0000000000.. 

VI. Kaip Pantagriuelis sutiko vieną limuzinietį, kuris darkė savo gim- 
tąją kalbą S 

VII. Kaip Pantagriuelis atvyko į Paryžių ir kokių gražių knygų buvo 
švento Viktoro bibliotekoj ........ensesosssoesessosesscsosssoesresscesonsonssessossoessseesse 

VIII. Kaip Pantagriuelis, būdamas Paryžiuje, gavo laišką nuo savo tėvo 
Gargantiua, ir to laiško nuorašas ..........sseesesosessoenseescresoessoocesesssessseesse 

IX. Kaip Pantagriuelis sutiko Panurgą, kurį paskui mylėjo visą gyve- 
a S 

X. Kaip Pantagriuelis išsprendė vieną baisiai neaiškią ir sunkią bylą, 

ir dar taip teisingai, jog jo sprendimas buvo pripažintas nuostabus 

XI. Kaip senjorai de Palaiža ir de Padauža dėstė savo bylą Pantagriue- 

bylų turėjo Paryžiuje ..........sosesessecsesoesoscesesesoescesosseeresceseessesoessscesoessesese 

XVIII. Kaip vienas didelis Anglijos mokslinčius norėjo disputuoti su Pan- 

XIX. Kaip Panurgas sumovė anglą, disputuojantį ženklais ...........00000000.. 
XX. Kaip Taumastas šlovino Panurgo dorybes ir mokytumą ................. 
XXI. Kaip Panurgas įsimylėjo vieną kilmingą Paryžiaus damą .............. 
XXII. Kaip Panurgas ištaisė Paryžiaus damai pokštą, kuris jai anaiptol 
neišėjo į gera S 

XXIII. Kaip Pantagriuelis išvyko iš Paryžiaus, sužinojęs, kad dipsodai už- 
puolė amaurotų kraštą, ir kodėl mylios Prancūzijoj tokios trumpos 

XXIV. Laiškas, kurį Pantagriueliui atnešė pasiuntinys nuo vienos damos iš 
Paryžiaus, ir aukso žiedo įrašo paaiškinimas .........soso...s0so.0.s0...... 

XXV. Kaip Pantagriuelio žygio draugai Panurgas, Karpalimas, Euste- 
„nas ir Epistemonas gudriai sudorojo šešis šimtus šešiasdešimt 

riterių Pi 

XXVI. Kaip Pantagriueliui ir jo bendrams atsibodo valgyti sūdytą mėsą 
ir kaip Karpalimas ėjo medžioti švieŽienos .„...............o.sosssesosssosssesssos0. 

XXVII. Kaip Pantagriuelis pastatė iš trofėjų paminklą jų žygdarbio atmini- 
mui, o Panurgas — kitą, kiškių atminimui, ir kaip iš Pantagriuelio 
drumstelėjimo kilo maži vyrukai, o iš tylaus vėjo mažos moterytės, 

ir kaip Panurgas perdaužė storą pagalį ant dviejų stiklinių .............. 

XXVIII. Kaip Pantagriuelis keistu būdu nugalėjo dipsodus ir milžinus ......... 

XXX. 


XXXI. 

XXXIV. 


Fransua Rablė Navaros karalienės dvasiai 


Kaip Pantagriuelis sutriuškino tris šimtus milžinų, šarvuotų tašytais 
akmenimis, taip pat Vilkolakį, jų vadą 
Kaip Epistemonas, išmoningai Panurgo gydomas, atgavo savo pa- 
lydėtą galvą ir ką naujo papasakojo apie velnius bei nusmerktuo- 
sius 
Kaip Pantagriuelis įžengė į amaurotų miestą ir kaip Panurgas išpir- 
šo karaliui Anarchui pačią, o iš jo padarė žaliojo padažo pardavėją 
Kaip Pantagriuelis savo liežuviu uždengė visą kariuomenę ir ką au- 
torius pamatė jo burnoje 
Kaip Pantagriuelis susirgo ir kaip išsigydė ..........000o00o000000100eserseeeeses0. 
Šios knygos pabaiga ir autoriaus atsiprašymas 

HEROJIŠKUS DARBUS IR KALBAS, 
PARAŠYTA M. FRAN. RABLĖ, 
MEDICINOS DAKTARO 


M. Fransua Rablė, autoriaus, pratarmė trečiai knygai apie gerojo Pantagriuelio 


herojiškus darbus ir kalbas 


Kaip Pantagriuelis įkurdino utopiečių koloniją Dipsodijoje .......... 
Kaip Panurgas Dipsodijoj buvo paskirtas Bigoso kaštelionu ir kaip 
jis valgė nepjautą javą 
Kaip Panurgas gyrė skolininkus ir skolintojus 
Panurgas tęsia savo giriamąją kalbą apie skolintojus ir skolininkus 
Kaip Pantagriuelis smerkia skolininkus ir skolintojus ..................... 
Kodėl jaunavedžiai atleidžiami nuo prievolės eiti į karą ................ 
Kaip Panurgui atsirado blusa ausy ir kaip jis nustojo nešioti savo 
iškilnųjį daiktadėtį ........oooeseeoeseessesonssonssnsovsoreresoesseesoassnscescnsosseseseeseensesss 
Kodėl daiktadėtis yra pirmutinis kario šarvuotės dalykas ................. 
Kaip Panurgas tariasi su Pantagriueliu, ar vesti, ar Ne ............-...... 
Kaip Pantagriuelis įrodinėjo Panurgui, koks sunkus daiktas patarti 
vedybų reikalu, ir kaip būrė iš Homero ir Vergilijaus ..................... 
Kaip Pantagriuelis įrodinėja, kad burti iš lošiamųjų kauliukų yra 
neleistina S 
Kaip Pantagriuelis, burdamas iš Vergilijaus, tiria, kokia bus Panur- 
go santuoka RS 
Kaip Pantagriuelis Panurgui pataria burti iš sapnų, ar jo santuoka 
bus laiminga, ar nelaiminga ...........osoosoeos.sooscrsousoeeressossnesossosrroesseesesossse 
Panurgo sapnas ir jo aiškinimas ...........osossoesoessosoerosssosssssoescscrseseseeeseses 
Panurgo išsisukinėjimai ir vienuolynų kabalistika apie sūdytą jau- 
a (2 į F- USS 
Kaip Pantagriuelis pataria Panurgui kreiptis į Panzu sibilę ............ 
Kaip Panurgas kalba su Panzu sibile ..........00000000000000e000s0ssosoesosossosscs0. 
Kaip Pantagriuelis ir Panurgas skirtingai aiškina Panzu sibilės ei- 
| S 
Kaip Pantagriuelis giria nebylių patarimus ........s.sesesesesoscsessoresosososs. 
Kaip Ožkanosis ženklais atsakinėjo Panurgui ........esesseoesssesesesesososoe. 
Kaip Panurgas eina pasitarti pas vieną seną prancūzų poetą, vardu 
Raminagrobį  ......eessesorsereororsesosseesoesoeseosscesossoescescossescoesoessessssoecsseseosoesoess 
Kaip Panurgas gina elgetaujančių jų brolių ordiną ..........ese00000001000. 
Kaip Panurgas svarsto, ar grįžti pas Raminagrobį, ar nebegrįžti 

Kaip Panurgas kreipiasi patarimo į Epistemoną .......soecsseocssescsescessoe. 
Kaip Panurgas klausia, ką patars Her Tripa ............sesossscoosssossossoseose 
Kaip Panurgas kreipiasi patarimo į brolį Žaną Krušilą .................. 
Kokių smagių patarimų brolis Žanas duoda Panurgui ..............0....- 
Kaip brolis Žanas guodžia Panurgą, kad raguočiu būti nėra taip jau 
baisu 
Kaip Pantagriuelis, vaduodamas Panurgą iš keblios padėties, su- 
šaukė pasitariman teologą, gydytoją, teisininką ir filosofą .............. 
Kaip Hipotadėjas, teologas, Panurgui teikia patarimų vedybų 
reikalu 
Kaip Panurgui patarė Rondibilis, gydytojas .............sosossocscoescscsescsescss 
Kaip Rondibilis apskelbia, jog raguočio būsena yra natūralus 
santuokos priedas 
Kaip Rondibilis, gydytojas, pataria daryti, kad netaptum raguočiu 
Kaip visoms moterims maga užginti daiktai ...........oe.soessoessesoosesesecse. 
Kaip žiūri į santuokos sunkumus Trujoganas, filosofas .................. 
Kaip toliau kalbėjosi Trujoganas, filosofas efektikas ir pironikas ..... 
Kaip Pantagriuelis prikalbinėja Panurgą klaustis kvailio patarimų 
Kaip Pantagriuelis su Panurgu garbsto kvailį Tribulė .........00000000... 
Kaip Pantagriuelis dalyvavo posėdyje, kai buvo teisiamas teisėjas 
Bridua, kuris bylų sprendimus išburdavo lošiamaisiais kauliukais .... 
Kaip Bridua paaiškina, kodėl jis pirma išnagrinėja bylą, jei sprendi- 
mą buria kauliukais 
Kaip Bridua pasakoja istoriją apie vieną ginčų taikintoją ..........0..... 
Kaip randasi teismo bylos ir kaip jos pasidaro tobulos ...........00000000000. 
Kaip Pantagriuelis teisina Bridua, buriantį sprendimus su kau- 
liukais 
Kaip Pantagriuelis pasakoja keistą istoriją, rodančią žmogaus 
sprendimų netvirtumą 
Kaip Panurgas klausiasi Tribulė patarimų ........osse.co.ssoscossessescesccsesee 
Kaip Pantagriuelis ir Panurgas skirtingai aiškina Tribulė žodžius ... 
Kaip Pantagriuelis ir Panurgas nutaria aplankyti dieviškojo Bute- 
lio orakulą 
Kaip Gargantiua įrodinėja, kad neleistina vaikams vestis be savo 
tėvų ir motinų žinios ir sutikimo ..........sessesssosecceccsocescseeccesesoeseescsesosesee 
Kaip Pantagriuelis rengiasi plaukti į jūrą, ir apie žolę, kuri vadi- 
nasi pantagriuelionas 
Kaip tą garsųjį pantagriuelioną reikia apdirbti ir vartoti ....--........-. 
Kodėl ta žolė vadinasi pantagriuelionas ir kokių ji turi nuostabių 
savybių 
Kaip tam tikra pantagriueliono rūšis ugnyje nesudega .............0..... 

Autoriaus M. Fransua Rablė pratarmė ketvirtai knygai apie Pantagriuelio 


herojiškus darbus ir kalbas 
I. 


Kaip Pantagriuelis išplaukė jūromis aplankyti dieviškojo Butelio 
orakulo 

II. 


XXVIII. 
XXIX. 


XXX. 
XXXI. 
XXXII. 
XXXIII. 
XXXIV. 
XXXV. 


XXXVI. 
XXXVII. 


Kaip Pantagriuelis Medamoti saloje prisipirko gražių dalykų ........ 
Kaip Pantagriuelis gavo laišką nuo tėvo Gargantiua ir kokiu 
ypatingu būdu galima greit gauti žinias iš svetimų ir tolimų kraštų 
Kaip Pantagriuelis parašė laišką savo tėvui Gargantiua ir kokių 
gražių bei retų dalykų jam pasiuntė 
Kaip Pantagriuelis sutiko laivą su keleiviais, grįžtančiais iš Žibu- 
rijos 
Kaip po vaido Panurgas derėjo iš pirklio Kurkino aviną .................. 
Kaip Panurgas toliau derėjosi su Kurkinu 
Kaip Panurgas paskandino jūroje pirklį su visais jo avinais ............ 
Kaip Pantagriuelis atkeliavo į Plokščianosijos salą, taip pat apie 
keistas to krašto giminystes 
Kaip Pantagriuelis užsuko į Šeli salą, kurioje karaliavo šventas 
karalius Panigonas 
Kodėl vienuoliai mielai būna virtuvėje .............0soss.seossesssessscsessesssesee. 
Kaip Pantagriuelis perėjo Prokuraciją, taip pat apie keistą kliauti- 
ninkų gyvenimo būdą 
Kaip senjoras de Bašė giria savo žmones maestro Fransua Vijono 
pavyzdžiu 
Kaip toliau buvo bakinami kliautininkai Bašė namuose ................... 
Kaip kliautininkas atnaujino senovės vestuvių papročius ............... 
Kaip brolis Žanas tyrė kliautininkų prigimtį ...........so.s00s0se0sese0ses000000 
Kaip Pantagriuelis praplaukė Tohu ir Bohu salas ir kaip keistai 
mirė vėjinių malūnų rijikas Nasrionis 
Kaip Pantagriuelis išėjo sveikas iš didelės audros jūroje ................. 
Kaip audros metu laikėsi Panurgas ir kaip brolis Žanas ................. 
Kaip jūreiviai atiduoda laivus jūros valiai ...........00.s00s00ssesovsossrsesorsscn. 
Audros tęsinys ir trumpas pokalbis apie testamentus, sudarytus 
jūroje 
Audros pabaiga 
Kaip Panurgas po audros vėl smarkiu vyru dedasi .........0000000000000000. 
Kaip brolis Žanas įrodinėja Panurgui, kad jis be reikalo baiminosi 
audros metu 
Kaip Pantagriuelis po audros išsikėlė Makreonų saloje .................. 
Kaip gerulis Makrobas pasakoja Pantagriueliui apie herojų gyve- 
nimą ir myrį 
Kaip Pantagriuelis samprotauja apie herojų sielų išsiskyrimą su 
kūnu ir apie baisingus ženklus, kurie pasirodė prieš velionio sen- 
joro de Lanžė mirtį 
Kaip Pantagriuelis pasakoja graudžią istoriją apie herojų mirtį ... 
Kaip Pantagriuelis plaukė pro Pasalūnų salą, kurioje karaliavo 
Gavėnas 
Kaip Ksenomanas anatomizavo ir apsakė Gavėną 
Gavėno išorinių dalių anatomija 
Gavėno savybių tęsinys 
Kaip Pantagriuelis prie Rukšnų salos pamatė baisią didžuvę ........... 
Kaip Pantagriuelis nudėjo baisingąją didžuvę .............oeosoessesesesssesos 
Kaip Pantagriuelis išsikėlė į Rukšnų salą, seną Dešrų gyven- 
tuvę 
Kaip pikčiurnos Dešros surengė prieš Pantagriuelį pasalą ............... 
Kaip Pantagriuelis liepė pašaukti kapitonus Dešrarėžį ir Vėdarpjo- 
vį, taipogi pažymėtinas pokalbis apie tikrinius vietų ir žmonių 
vardus 

XXXVIII. 
XXXIX. 
XL. 


XLI. 
XLII. 
XLIII. 
XLIV. 
XLV. 
XLVI. 
XLVII. 
XLVIII. 
XLIX. 


L. 
LI. 
LII. 
LIII. 
LIV. 
LV. 


LVI. 
LVII. 


LVIII. 
LIX. 
LX. 


LXI. 
LXII. 


LXIII. 


LXIV. 
LXV. 


LXVI. 
LXVII. 


Kodėl žmonės neturi Dešrų per nieką laikyti .........e.soosoeososossesessssse.. 
Kaip brolis Žanas sudaro su virėjais sąjungą kautis su Dešromis 
Kaip brolis Žanas padirbdino kiaulę ir jos viduriuose sutupdė 
narsius virėjus 
Kaip Pantagriuelis laužė Dešras, atremdamas į kelį ........0.000.00000000. 
Kaip Pantagriuelis vedė derybas su Nifleset, Dešrų šalies valdove 
Kaip Pantagriuelis išlipo Ruach saloje ...........s.oocsecooeesssessesssecssssoessee 
Kaip maži lietūs stabdo didelius vėjus ..............o.s0eso0sssscoosossossssoenssenssos 
Kaip Pantagriuelis išsikėlė Papefigų saloje ...........0.soocoesoscocosssossesesso. 
Kaip Papefigų žemės ūkininkas apgavo velniūkštį ...........o.sesscssesso.. 
Kaip velniūkštį apgavo sena papefigė .......s.e.sesscescsesoosscsessssoesosessssessse 
Kaip Pantagriuelis išsikėlė Papimanų saloje ..........00s00000sss0000ss0ss0ssee 
Kaip Papimanijos vyskupas Homenazas mums rodė dekretalijas, 
gautas iš dangaus 
Kaip Homenazas rodė mums popiežiaus paveikslų paveikslą .......... 
Pašnekos per pietus dekretalijų garbei ir šlovei ..........00.0.0000000s0000100000. 
Kokių dar stebuklų dekretalijos daro ............oescsoosssoocssecceeceseeesosesesesoe 
Kaip gudriai dekretalijos traukia auksą iš Prancūzijos į Romą 

